Kňazom, najmilším synom Panny Márie

Šieste vydanie

© MARIÁNSKE KŇAZSKÉ HNUTIE 2000

Prehlasuje sa, že posolstvá, ktoré obsahuje táto kniha, nemusia byť chápané ako slová, ktoré priamo povedala Panna Mária, ale ktoré boli prijaté otcom Stefanom Gobbim vo forme vnútornej inšpirácie.

Nihil obstat:       Vsdp. Štefan Milan, cenzor

č. 81/95 zo dňa 8. 1. 1995

Vsdp. Pavol Majzel, cenzor

č. 711/2000 zo dňa 7. 11. 2000

Imprimatur:       Mons. doc. ThDr. František Tondra,

spišský biskup

predseda Konferencie biskupov Slovenska

č. 159/2000 zo dňa 4. 12. 2000

Táto „modrá kniha“ sa na celom svete, teda i na Slovensku, šíri nekomerčne. Náklady na tlač sú hradené z dobrovoľných príspevkov, ktoré môžu byť poukázané na konto:

SLSP Bratislava, č. účtu 11468936/0900

Túto „modrú knihu“ možno objednať na adrese:

Mariánske kňazské hnutie

Jašíkova 20

821 03 Bratislava

«…dostala som pre Cirkev pápeža, ktorého som pripravila a vychovala. On sa zasvätil môjmu Nepoškvrnenému Srdcu a slávnostne mi zveril Cirkev, ktorej som Matkou a Kráľovnou.

V osobe a diele Svätého Otca Jána Pavla II. nechávam žiariť svoje veľké svetlo, ktoré bude tým silnejšie, čím viac bude temnota všetko zahaľovať.»

1. januára 1979

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

O B S A H

Na cestu

Predslov

Úvod

1973      – Hnutie sa teraz zrodilo

1974      – Večeradlá života so mnou

1975      – Radujte sa

1976      – Musíte byť maličkí

1977      – V každej časti sveta

1978      – Vaše verejné poslanie

1979      – Znamenia očisty

1980      – Vaša víťazná Matka

1981      – Svetlo a nádhera Pána

1982      – Som Matkou Utešiteľkou

1983      – Otvorte Kristovi brány dokorán!

1984      – Všetkých prosím o zasvätenie

1985      – Ja som začiatkom nových čias

1986      – Kráľovná pokoja

1987      – Zornička, ktorá vychádza

1988      – Osvetľujte zem

1989      – Príď, Pane Ježišu!

1990      – Matka druhého príchodu

1991      – Zvestovanie novej éry

1992      – Vaše vyslobodenie je blízko

1993      – Čas veľkej skúšky

1994      – Otvorte srdcia nádeji

1995      – Matka Milosrdenstva

1996      – V mojom bezpečnom útočišti

1997      – Ježiš Kristus je jediný Spasiteľ

Modlitby zasvätenia

Distribučné centrá MKH

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

NA CESTU

Ak mám uviesť toto 24. (talianske) vydanie knihy „Kňazom, najmilším synom Panny Márie“, o čo ma don Stefano Gobbi požiadal z jeho úcty k cirkevnej autorite, uvediem niekoľko poznámok.

Cirkev vskutku uznáva apoštolskú horlivosť a duchovné dobro, ktoré Mariánske kňazské hnutie podnecuje tým, že sú mu oddaní mnohí dušpastieri, rehoľníci a rehoľníčky, ako aj nespočetní veriaci, hlásiaci sa k Hnutiu vo všetkých častiach sveta. Napriek tomu však vo svojej pastoračnej prezieravosti požaduje, aby také doktrinálne otázky, ktoré by podľa usúdenia najvyššej autority mohli pri nesprávnej interpretácii spôsobovať nevhodné nedorozumenia a nejasnosti, boli dostatočne objasnené.

Je nesporné, že MKH a kniha Kňazom, najmilším synom Panny Márie, preložená už do mnohých jazykov, neustále dávajú odpovede na niektoré pastoračné požiadavky kresťanského ľudu, no najmä kňazov.

Mariánske kňazské hnutie mnohí považujú za ovocie a dar Ducha pre našu dobu, poznačenú svetlom i tieňmi, ťažkosťami i nádejami. A to preto, že charizmatické posolstvo Hnutia spočíva v podstate vo výzve, aby sa kňazi i veriaci zasvätili Nepoškvrnenému Srdcu Panny Márie a boli poslušní a úplne oddaní najvyššiemu veľkňazovi Cirkvi. Hnutie chce prispieť tiež k tomu, aby sa celý kresťanský ľud zameral na obnovenú mariánsku úctu podľa podnetov Druhého vatikánskeho koncilu a podľa výrečného príkladu Jána Pavla II., najmä v súvislosti s novou evanjelizáciou.

Niekto si môže položiť otázku: prečo MKH ešte nedosiahlo očakávané uznanie zo strany Cirkvi?

V tejto chvíli je už pri Svätej stolici načrtnutá cesta na dosiahnutie aspoň minimálneho uznania Hnutia. Keďže však MKH je čo do formy duchovným projektom, nemôžu sa z právneho hľadiska naň aplikovať štruktúry združení, ktoré už jestvujú. Preto nie je ľahké dať mu presné právne označenie, ktoré by zachovalo ducha hnutia a zároveň by ho mohlo definovať podľa jestvujúcich kánonických noriem Kódexu cirkevného práva. V takej istej situácii sa nachádzajú aj ďalšie hnutia, ktoré vznikli v Cirkvi v posledných rokoch a nedajú sa bezprostredne zaradiť podľa ustanovení kánonického práva. A tak MKH v očakávaní pokračuje vo svojom diele a zveruje sa do materskej starostlivosti Panny Márie.

Aký je však vzťah medzi MKH a knihou Kňazom, najmilším synom Panny Márie, takou drahou dušiam, zasväteným apoštolátu, ktoré z nej čerpajú duchovný úžitok?

Vskutku mnohí, aj keď sú priazniví voči MKH, považujú za ťažké prijať túto knihu. Preto bude užitočné, ak hneď upresníme, že kniha sa má považovať len za prostú pomôcku a nástroj, ktorý je vlastný Hnutiu. Je len prostou pomôckou, aj keď práve ona napomohla rozšírenie Hnutia do celého sveta. Je to nástroj a pomôcka, ktorá uskutočnila mnohonásobné obrátenia a ktorá pomohla kňazom, rehoľníkom i laikom dôsledne žiť svoje zasvätenie Panne Márii. Z nespočetného ovocia dobra, ktoré z knihy vzišlo, sa dá vyvodiť, že príčinu treba hľadať len v duchovnom svetle, ktoré na príhovor Nepoškvrneného Srdca Panny Márie zostupuje z Ducha Svätého do mysle a srdca toho, kto berie túto knihu do rúk.

Kniha „Kňazom, najmilším synom Panny Márie“ nie je v predaji v kníhkupectvách, ale sa nekomerčne poskytuje členom hnutia ako pomôcka pre večeradlá.

Podľa požiadavky Cirkvi sa okrem iného upresňuje, že to, čo je obsiahnuté v knihe, sa nemusí chápať ako posolstvá, ktoré priamo diktuje Panna Mária, ale ako meditácie, vychádzajúce zo srdca autora, hlboko preniknutého mariánskou špiritualitou. Don Stefano Gobbi je preto ochotný prevziať plnú teologickú, duchovnú a pastoračnú zodpovednosť za to, čo sa v knihe predkladá a znova potvrdzuje, že duch a záväzok Hnutia sa úplne verne zhodujú s učiteľským úradom pápeža a biskupov.

Zverujem Panne Márii, svätyni Ducha Svätého, toto nové vydanie knihy a zo srdca si prajem, aby kniha prispievala tak ako doteraz k duchovnej obnove mnohých veriacich, ale predovšetkým mnohých kňazov, milovaných synov Panny Márie.

P. Giovanni D’Ercole

Rím, 2. februára 2000

Sviatok Obetovania Pána v chráme

PREDSLOV

Dvadsiate štvrté (talianske) vydanie knihy je rozobraté. Aj keď sa posolstvá knihy skončili 31. decembra 1997, naďalej prichádzajú žiadosti o knihu zo všetkých strán.

Táto skutočnosť vedie k zamysleniu.

Mohli sme už pozorovať, že kniha dáva odpovede na hlboké problémy, ktoré sa naliehavo dotýkajú veriacich, a na konkrétne potreby súčasného života Cirkvi.

Ale je tu i niečo viac.

Z čítania posledných strán, ktoré rozvíjajú líniu spoločnú pre celú knihu, možno pochopiť, že sú v nej popisované znaky doby, ktoré prežívame a spôsob ich autentickej interpretácie vo svetle Ducha Svätého.

– Najmä je tu jasne načrtnutá hlboká kríza viery, ktorú predpovedala Panna Mária už vo Fatime a ktorá sa v dnešnej dobe rozšírila a prehĺbila. Ustavičné šírenie sa bludov aj vo vnútri Cirkvi vedie k presvedčeniu, že prežívame obdobie veľkého odpadu, o ktorom píše svätý Pavol v Druhom liste Solúnčanom, v treťom verši druhej kapitoly. Toto je príčina aj ustavičných výziev, plných starosti, ba aj zármutku, aby sme kráčali po ceste pravej viery a nasledovali Máriu, vernú Pannu, ktorej sa zverujeme osobitným spôsobom zasvätením sa jej Nepoškvrnenému Srdcu.

– Potom sa tu zoširoka popisuje situácia vnútornej nejednoty Cirkvi, spôsobená odbojom proti pápežovi a odmietaním jeho Magistéria. Bolestná rana, ktorú spôsobila schizma mons. Lefebvra, je len vrcholom ľadovca hlbšieho rozdelenia, aj keď nie je ešte otvorené a vyhlásené. Preto tie ustavičné výzvy k odvážnej, pokornej a silnej jednote s pápežom, ktorý má od Ježiša Krista úlohu pásť jeho stádo, byť vzorom v láske a byť základom celej Cirkvi a uchovávať ju v istote pravej viery a v pravde, nasledujúc Pannu Máriu, ktorá je Matkou jednoty.

– Okrem toho sa veľmi zdôrazňuje, že teoretický i praktický ateizmus, rozšírený na svetovej úrovni, vytvoril novú materialistickú civilizáciu bez Boha, ktorá vedie k všeobecnému ospravedlňovaniu hriechu, na ktorý sa už nepozerá ako na morálne zlo, ale je spoločenskými masovokomunikačnými prostriedkami vyvyšovaný ako hodnota a dobro. A tak sa šíri zvyk žiť v hriechu, nevyznávať ho už a redukovať povinnosť kresťana len na spoločenskú a sociálnu úroveň, zabúdajúc pritom na osobnú povinnosť kresťana žiť v Božej milosti a kráčať po ceste svätosti. Odtiaľ pochádza ustavičné volanie po potrebe obrátenia v asketickom úsilí bojovať proti hriechu a kráčať po ceste modlitby, pokánia, každodenného cvičenia sa v božských čnostiach viery, nádeje a lásky a vo všetkých mravných čnostiach, najmä v pokore, čistote, poslušnosti, nasledujúc Pannu Máriu, ktorá je pre všetkých príkladom a vzorom svätosti.

– Napokon kniha obsahuje ustavičné a jasné odvolávanie sa na apokalyptickosť doby, v ktorej žijeme, a to je aspekt, ktorý mnohých najviac vyvádza z miery ba i pohoršuje. Prečo sa však tomu diviť? Nepoukazujú azda mnohé znamenia na to, že žijeme práve túto dobu?

Všetkým predkladám na uváženie niektoré významné slová, ktoré povedal pápež Pavol VI. rok pred svojou smrťou v r. 1977, ako ich uvádza kniha Jeana Guittona „Tajomný Pavol VI.“ na strane 152-153:

»Vo svete a v Cirkvi vládne v tejto dobe veľké znepokojenie, a to preto, že je ohrozená viera.

Neraz mi prichádza na um smutná Ježišova otázka zo sv. Evanjelia podľa Lukáša: „Keď sa Syn človeka vráti, nájde ešte na zemi vieru?“

Stáva sa, že vychádzajú knihy, v ktorých je viera na ústupe v niektorých dôležitých otázkach, a že biskupi mlčia a nepovažujú tieto knihy za čudné. Toto je podľa mňa čudné.

Znova a znova si občas čítam Evanjelium o konci časov a konštatujem, že v súčasnosti sa vynárajú znamenia tohto konca.

Blížime sa ku koncu? To nebudeme nikdy vedieť.

Treba, aby sme boli vždy pripravení, ale všetko môže trvať ešte veľmi dlho. To, čo ma zaráža, keď uvažujem o katolíckom svete, je, že sa zdá, že vo vnútri katolicizmu občas prevláda nekatolícke zmýšľanie a môže sa stať, že toto nekatolícke zmýšľanie vo vnútri katolicizmu bude zajtra ešte silnejšie. Nebude však nikdy reprezentovať zmýšľanie Cirkvi. Treba, aby jestvovalo malé stádo, nech je akokoľvek malé.« (Pavol VI.)

Prečo sa potom pohoršovať, ak Mária, Matka Cirkvi, dnes zasahuje takým silným spôsobom, aby si utvorila toto malé stádo, ktoré zostane verné Kristovi a jeho Cirkvi?

Mojím želaním je, aby kniha každému, kto ju vezme do rúk, napomáhala k tomu, aby sa stal súčasťou verného malého stáda, ktoré si Panna Mária každý deň formuje a ochraňuje v bezpečnom útočišti svojho Nepoškvrneného Srdca.

Duchovný vodca

2. februára 2000

Sviatok Obetovania Pána v chráme

ÚVOD

MARIÁNSKE KŇAZSKÉ HNUTIE

VZNIK – ROZŠÍRENIE – ŠPIRITUALITA

VZNIK

Kňaz Stefano Gobbi sa 8. mája 1972 zúčastňuje púte do Fatimy a v kaplnke Zjavenia sa modlí za niektorých kňazov, ktorí nielenže zradili svoje povolanie, ale snažia sa zjednotiť v združenie odbojné voči cirkevnej autorite.

Akási vnútorná sila ho núti, aby mal dôveru v lásku Panny Márie. Matka Božia ho použije ako skromný a chudobný nástroj a zhromaždí všetkých kňazov, ktorí prijmú jej výzvu a zasvätia sa jej Nepoškvrnenému Srdcu, aby sa pevne zjednotili s pápežom a s Cirkvou s ním spojenou a aby privádzali veriacich do bezpečného útočišťa jej materského Srdca.

Tak by sa vytvoril mocný šík rozšírený vo všetkých častiach sveta a zhromaždený nie ľudskými propagačnými prostriedkami, ale nadprirodzenou silou, ktorá pramení z mlčania, modlitby, utrpenia a zo stálej vernosti vlastným povinnostiam.

Don Stefano žiadal vnútorne od Panny Márie malé znamenie súhlasu a ona mu ho dala pred koncom toho istého mesiaca v Nazarete vo svätyni Zvestovania.

Mariánske kňazské hnutie vzniklo z tejto jednoduchej vnútornej inšpirácie, ktorú Don Stefano dostal pri modlitbe vo Fatime.

Ale čo teraz robiť konkrétne?

V októbri toho istého roku sa pokúsil o nesmelý začiatok priateľským stretnutím troch kňazov v modlitbe vo farnosti Gera Lario (Como). Správu o tomto hnutí uverejnilo niekoľko katolíckych novín a časopisov.

V marci 1973 bolo prihlásených asi 40 kňazov. V septembri toho istého roku sa konalo prvé národné stretnutie v San Vittorino neďaleko Ríma. Zúčastnilo sa ho 25 kňazov z celkového počtu 80 vtedy prihlásených kňazov.

Od roku 1974 sa začali konať prvé večeradlá modlitby a bratskej lásky medzi kňazmi a laikmi. Postupne sa rozširovali v Európe a vo všetkých častiach sveta.

Do konca roku 1999 don Stefano Gobbi viackrát navštívil všetkých päť kontinentov, aby predsedal oblastným večeradlám. Vykonal 1027 letov lietadlom a mnohé cesty vlakom, autom a predsedal 2652 večeradlám, z ktorých bolo 1253 v Európe, 1006 v Amerike, 105 v Afrike, 146 v Ázii a 146 v Oceánii.

To je dôkaz, ako sa Hnutie v týchto rokoch všade podivuhodne rozšírilo.

ROZŠÍRENIE

Mariánske kňazské hnutie sa nečakane rozšírilo tichým a mimoriadnym spôsobom.

Takmer vo všetkých národoch Európy, Ameriky, Ázie, Afriky a Oceánie sa už utvorili národné ústredia – responsabile (t. zn. zodpovední) – poverení ujímať sa tých, čo sa k Hnutiu hlásia a dozerať na vytváranie večeradiel. Sú tiež poverení menovať ďalších responsabile – oblastných a diecéznych – a majú sa starať o to, aby sa všetko plnilo v najväčšej vernosti duchu Hnutia.

Keď vezmeme do úvahy autonómiu, ktorá bola daná národným ústrediam, nie je ľahké urobiť si presný obraz o počte členov. To nie je tak veľmi dôležité, pretože tu ide o ducha, o duchovný postoj a ten uniká vonkajším kontrolám. Uskutočňuje sa v miere, v akej každý kňaz, ktorý pristúpil za člena, sa snaží žiť denne svoje zasvätenie Márii.

Podľa došlých prihlášok je medzi členmi dosiaľ asi 400 biskupov a vyše 100 000 kňazov tak diecéznych, ako aj rehoľných. O laikoch, pretože sa o nich nevedie žiadna evidencia, sa nedá povedať presný počet, dokonca ani približný, i keď iste ide rádovo o milióny.

Je tiež milé konštatovať, že existuje veľké množstvo kňazov, ktorí s Hnutím sympatizujú. Zatiaľ sa k Hnutiu neprihlásili, ale prejavujú svoje sympatie rôznym spôsobom a pri rôznych príležitostiach. Ich počet je možno vyšší, než tých, čo sa k Hnutiu oficiálne hlásia. Ak žijú v duchu Hnutia, i keď nie sú evidovaní, konajú už to, čo je v Hnutí podstatné.

Hoci je už kňazov Hnutia veľa, neraz nevedia vzájomne o sebe. Stáva sa často, že mnohí kňazi nepoznajú spolubratov, ktorí žijú veľmi blízko a patria do Hnutia. Stáva sa to v krajinách, kde sa MKH len začalo šíriť, ale i inde. Dôvodom je slabá organizácia, ktorú Hnutie používa, a ktorá zostane charakteristickou pre Hnutie. A je to aj zmysel pre zdržanlivosť, ktorá bráni len tak ľahko zverejňovať zoznamy. Veď ide o rozhodnutie duchovné, o zameranie predovšetkým vnútorné.

Sme však svedkami podivuhodnej skutočnosti: Panna Mária sa stará prostredníctvom večeradiel modlitby a bratskej lásky, aby sa jej kňazi poznávali, aby si pomáhali, aby sa mali bratsky radi a aby sa stali v kňazstve zjednocujúcou silou.

Prostredníctvom potešujúcej skutočnosti spoločenstva svätých pociťujeme, že sú stále činní a nám blízki viac než kedykoľvek predtým tí kňazi, ktorí nás už predišli do večnosti. Sú medzi nimi i kardináli (prvý z nich, ktorý sa zapísal, bol Giacomo Lercaro, vtedy bolonský arcibiskup). Tiež mnohí biskupi, (spomeňme Mons. J. Venancia Pereiru, bývalého biskupa z Leirie pri Fatime, ktorý sa prihlásil už v roku 1973 – zomrel v r. 1985). Viac ako päť tisíc je tých kňazov, čo obohatili svoje posledné roky života intenzívnym apoštolátom alebo trpezlivo znášanou chorobou, a tak prijali a prežívali pozvanie Matky Božej v Mariánskom kňazskom hnutí. Z nich hodno spomenúť Božieho služobníka P. Gabriela Allegru, známeho biblistu a prekladateľa Písma svätého do čínštiny. Jeho poslednou prácou bol čínsky preklad knihy „Kňazom, najmilším synom Panny Márie.“

Mariánske kňazské hnutie vo svojom rýchlom a všade prenikajúcom rozšírení narazilo na menej ťažkostí, než sme sa mohli obávať. Pretože jeho charakteristickou vlastnosťou je vernosť Cirkvi a poslušnosť predstaveným, šlo sa vpred s oveľa väčšou ľahkosťou tam, kde sa títo – predovšetkým na úrovni biskupov – prejavili benevolentne a povzbudivo. Viac trpezlivosti a umenia čakať bolo treba tam, kde sa autorita ukázala bezradnou alebo ľahostajnou.

Predovšetkým je možné pozorovať vo vedení „jej“ Hnutia bdelú a osvecujúcu prítomnosť Matky Božej – povzbudzuje v ťažkostiach a nadšenie drží v správnych medziach; učí odvážne používať slobodu detí Božích a zároveň nám bráni zaujať postoj odporu alebo vzbury proti predstaveným, čo by bolo v rozpore s druhým hlavným bodom charakteristiky MKH, totiž s láskou k pápežovi a k hierarchii s ním spojenej.

ŠPIRITUALITA

a) Čo je Mariánske kňazské hnutie

MKH je malé semä, zasadené Matkou Božou do záhrady Cirkvi. Veľmi rýchle vyrástlo na veľký strom, ktorý rozprestrel svoje konáre do všetkých častí sveta.

MKH je dielo lásky, ktorému Máriino Nepoškvrnené Srdce dalo dnes vzniknúť v Cirkvi, aby tak pomáhala všetkým svojim deťom prežívať strastiplné časy očisty s dôverou a detinskou nádejou. V tejto dobe vážnych nebezpečenstiev prichádza Matka Božia do Cirkvi neprestajne a bez váhania, aby pomáhala predovšetkým kňazom, synom svojej veľkej materskej lásky. V tomto diele samozrejme používa nástroje: zvlášť si vyvolila kňaza Stefana Gobbiho. Prečo? Na jednej strane tejto knihy je toto vysvetlenie:

„Vyvolila som si teba, pretože si ten najneschopnejší nástroj; tak nikto nebude môcť hovoriť, že je to tvoje dielo. MKH musí zostať výhradne mojím dielom. Tvojou slabosťou ukážem svoju silu, tvojou ničotou ukážem svoju moc.“ (16. júla 1973)

MKH nie je teda nejakým – i keď chvályhodným – spolkom, so stanovami a vedúcimi funkcionármi, ktorý by založil nejaký kňaz alebo nejaká horlivá duša, ale je to „jeden duch“, ako to šťastne vytušil Sv. Otec Ján Pavol II. Je to niečo nehmatateľné, ale napriek tomu silné a živé, ako býva to, čo dáva Boh. Hlavným cieľom Hnutia je žiť zasvätenie Nepoškvrnenému Srdcu Panny Márie.

Zveriť sa Márii znamená pre kňaza brať svedomitejšie svoje zasvätenie, ktoré sme učinili Bohu v deň svojho krstu a kňazského svätenia.

MKH sa stáva skutočnosťou nie v číslach, zvučných menách, v účinnej organizácii, ale v miere, do akej počúvame Pannu Máriu a spolupracujeme na diele Ducha Svätého na chválu Najsvätejšej Trojice.

K duchu Hnutia patrí ten, kto – či zapísaný alebo nezapísaný – sa zasvätí Máriinmu Nepoškvrnenému Srdcu, snaží sa toto zasvätenie dôsledne žiť, pracuje v poslušnosti a na prospech Cirkvi a pomáha i veriacim žiť v tejto oddanosti Matke Božej.

Hnutie prijíma všetkých kňazov, diecéznych i rehoľných, bez rozdielu veku a postavenia. Prihlasujú sa doňho kňazi mierni i horiaci horlivosťou, takisto ako zatrpknutí negatívnymi skúsenosťami osobnými alebo v apoštoláte. Srdce Matky Božej je otvorené všetkým jej synom. Jej ruky zhromažďujú a zjednocujú kňazov bez posudzovania a uprednostňovania.

Mária nedáva pri voľbe nikomu prednosť, ale rozhodne sa obracia ku všetkým: „Čo ti oznamujem, syn môj, nie je určené len pre teba, ale pre všetkých mojich synov kňazov, ktorých ja zvlášť milujem.“ (29. augusta 1973) – Voľba sa uskutočňuje zo strany tých, ktorí prijímajú jej materskú výzvu.

Kto chce pristúpiť k Hnutiu a byť informovaný o jeho činnosti, nech sa prihlási národnému či oblastnému ústrediu, alebo – ak tieto ešte neexistujú – nech sa písomne prihlási do Talianska na adresu:

Movimento Sacerdotale Mariano

Via Terruggia, 14

20162 Milano (Italia)

Takáto prihláška by však bola bezcenná, keby chýbala vnútorná účasť a ešte viac: stála vôľa žiť – a pomáhať iným žiť – zasvätenie Panne Márii.

Je vhodné pripomenúť, že Matka Božia, keď hovorí o svojich milovaných synoch, neobracia sa len k tým, ktorí sa oficiálne prihlásili do MKH, ale ku všetkým biskupom a kňazom, ktorí sa jej zasvätili a snažia sa žiť ako jej zasvätení.

Záväzok úplného zasvätenia Máriinmu Nepoškvrnenému Srdcu dáva kňazom hlboký pocit dôvery a radosti. Dáva veriť v konkrétnych situáciách, že Panna Mária je stále nablízku pripravená nám pomôcť tak, ako by to urobila každá mama – ba ešte lepšie než ona. Vyvoláva pocit istoty i uprostred osobných bolestí a neistôt dní, ktoré prežívame.

Tak prichádzame k jadru evanjeliového posolstva, k viere v Božiu Prozreteľnosť, ktorá nás vedie k prijímaniu všetkých životných situácií s detinskou dôverou maličkých, ktorí sa celkom odovzdávajú Otcovej láske.

Tak sa minulosť zveruje nekonečnému milosrdenstvu Ježišovho Srdca; budúcnosť sa očakáva ako dar Prozreteľnosti, ktorý nám dá rukami Prostrednice všetkých milostí; a prítomnosť sa prežíva v radostnej horlivosti, ako to robia deti, ktoré sa „hrajú“ a „pracujú“ pred očami Matky.

b) Charakteristické záväzky špirituality MKH

Tri záväzky charakterizujú špiritualitu MKH: zasvätenie sa Nepoškvrnenému Srdcu Panny Márie, jednota s pápežom a Cirkvou s ním zjednotenou, vedenie veriacich k životu oddanosti Panne Márii.

Stránky, ktoré objasňujú špiritualitu Hnutia, sú vyňaté z 21., 23. a 24. okružného listu otca Stefana Gobbiho.

(1) Zasvätenie sa Nepoškvrnenému Srdcu Panny Márie

Prežívame ťažké, neisté a bolestné časy. Vo svete dnes vládne červený drak a podarilo sa mu vytvoriť civilizáciu bez Boha. Človek, technickým a vedeckým pokrokom vyrastený do obrovských rozmerov, postavil na miesto Boha seba a vytvoril novú zosvetštenú civilizáciu.

Toto radikálne odmietnutie Boha je však samo ozajstným trestom pre dnešnú spoločnosť. Ak je Boh Spasiteľom a Ježiš Kristus jediným Vykupiteľom človeka, môže sa dnešné ľudstvo zachrániť len za podmienky, že sa vráti k Bohu. Ináč sa vrhá do nebezpečenstva, že sa vlastnými rukami zničí. Ale ako sa môže zachrániť, keď tvrdošijne pokračuje v odmietaní Boha, ktorý jediný by ho mohol zachrániť?

Tu nastupuje Mária na základe svojho materstva. Mária je Matkou Ježišovou a on ju ustanovil za naozajstnú Matku všetkých ľudí. Mária je teda Matkou i dnešných ľudí, tohto vzpurného a od Boha vzdialeného ľudstva. Jej materskou úlohou je ľudstvo zachrániť.

A tak Mária, aby nás mohla zachrániť, chce sa stať cestou návratu ľudstva k Pánovi. Koná najrôznejšími spôsobmi a na tomto návrate si dá veľmi záležať. Práve v tom je vysvetlenie toľkých jej mimoriadnych prejavov, ktorých je dnes tak veľa – chce, aby sme pochopili, že nebeská Matka je prítomná a koná uprostred svojich detí.

Chce konať osobne, ale nie priamo. Môže konať prostredníctvom svojich detí, ktoré sa zasvätili jej Nepoškvrnenému Srdcu a ktoré sa jej celkom zverili, takže v nich môže žiť a pôsobiť ona sama.

Chce konať predovšetkým prostredníctvom kňazov, pretože oni sú jej najmilší synovia.

Typické pre špiritualitu Mariánskeho kňazského hnutia je neformulovať náuku zasvätenia, tá je napokon už v Cirkvi známa, ale skôr podnecovať, aby sa zasvätenie prakticky uskutočňovalo v dennom živote a tak sa prežívala jeho skúsenosť. Preto naznačuje postup, ktorý privádza k dokonalému odovzdaniu sa Márii, a ktorý sa rozvíja postupne v štyroch etapách:

– zvykať si žiť s Máriou,

– nechať sa ňou vnútorne pretvárať,

– vstúpiť s ňou do jednoty sŕdc,

– napokon žiť Máriu.

Cieľom cesty zasvätenia, ktoré sa požaduje ako prvý záväzok v Mariánskom kňazskom hnutí, je: nechať Máriu, aby v nás žila a pôsobila.

„Chcem milovať vaším srdcom, pozerať sa vašimi očami, potešovať a povzbudzovať vašimi ústami, pomáhať vašimi rukami, chodiť vašimi nohami, sledovať vaše zakrvavené stopy a trpieť vaším ukrižovaným telom.“ (1. júla 1981)

Teraz môžeme pochopiť, prečo Panna Mária žiada zasvätenie sa jej svojmu Nepoškvrnenému Srdcu od toho, kto chce patriť k jej šíku.

Ona sama chce žiť a pôsobiť vo svojich zasvätených synoch, aby sa stali výrazom jej bolesti a jej materinskej lásky a aby pracovali neúnavne, pokým neprivedú všetkých ľudí k Bohu. Tak bude môcť dnešné ľudstvo dosiahnuť záchranu na ceste Máriinej materskej lásky, ktorá sa stáva prieplavom, cez ktorý môže ku všetkým preniknúť Ježišova milosrdná láska.

Zasvätenie Nepoškvrnenému Srdcu Panny Márie je určené jedine k posväteniu sveta, t. j. k plnému návratu sveta k dokonalej oslave Pána. Tak potom pochopíme, prečo pápež Ján Pavol II. vidí v úkone zasvätenia a oddania sa Nepoškvrnenému Srdcu Panny Márie najúčinnejší prostriedok na dosiahnutie daru Božieho milosrdenstva pre Cirkev a pre celé ľudstvo (Dives in Misericordia 15).

A tak si možno vysvetliť hlboký význam gesta jeho osobného zasvätenia – ktoré niektorí ľudia často kritizujú, – ktoré však pápež stále opakuje s horlivosťou a vnútornou radosťou.

Potom porozumieme tomu, čo robí vo všetkých častiach sveta, keď počas svojich častých apoštolských ciest navštevuje najslávnejšie svätyne, aby v nich zasvätil Nepoškvrnenému Srdcu miestne cirkvi tých krajín, v ktorých sa práve nachádza.

Hlbokým dôvodom pre to je, že pápež vidí v zasvätení Nepoškvrnenému Srdcu Panny Márie najúčinnejší prostriedok, ako pre súčasný svet dosiahnuť vzácny dar milosrdnej Ježišovej lásky:

„…Ó, ako hlboko pociťujeme potrebu zasvätenia pre ľudstvo a svet – pre súčasný svet! … Ó, ako nás bolí preto všetko to, čo v Cirkvi i v nás samých sa stavia proti svätosti a zasväteniu!… Nech sú požehnané všetky duše, ktoré počúvajú volanie večnej Lásky. Nech sú požehnaní všetci tí, ktorí deň čo deň s nevyčerpateľnou veľkodušnosťou prijímajú tvoju výzvu, Matka, aby konali, čo chce tvoj Ježiš, a vydávajú Cirkvi a svetu tiché a radostné svedectvo života, inšpirovaného evanjeliom!“ (Zasvätenie Nepoškvrnenému Srdcu Panny Márie, ktoré vykonal Ján Pavol II. vo Fatime dňa 13. mája 1982.)

(2) Jednota s pápežom a s Cirkvou s ním zjednotenou

Cirkev je božská i ľudská a vo svojej ľudskej stránke je krehká a hriešna a teda potrebuje konať pokánie.

Cirkev je svetlom sveta, „lumen gentium“ (svetlo národov), avšak zlá sveta, v ktorom žije, sa stávajú chorobami, ktoré postihujú ľudskú stránku Cirkvi. To dokazujú už takmer dve tisícročia jej dejín.

Dnes žije Cirkev vo svete, ktorý si vytvoril novú zosvetštenú civilizáciu. Svetský duch – sekularizmus – vstúpil do jej vnútra a zapríčinil tak stav veľkého utrpenia a krízy, v ktorej sa Cirkev nachádza. Je to povestný „satanov dym“, o ktorom hovoril pápež Pavol VI. blahej pamäti.

Sekularizmus sa na intelektuálnej úrovni stáva „racionalizmom“ a na úrovni života sa stáva „naturalizmom“.

Z racionalizmu vyplýva tendencia všetky Božie tajomstvá a poklad zjavenej pravdy vysvetľovať ľudským spôsobom a tak sa často popierajú základné dogmy viery a šíria sa najťažšie bludy skrytým a dvojzmyselným spôsobom. Tieto bludy sa často vyučujú i na katolíckych školách a zo Svätého písma, dokonca z Ježišovho evanjelia, ostáva len málo alebo aj nič. „Zostavili ste si svoje evanjelium, svojimi slovami“ (25. septembra 1976)

A naturalizmus je príčinou, že je dnes zvykom prikladať veľký význam vlastnému osobnému pôsobeniu, efektu a vlastnému programu v apoštolskej činnosti a zabúda sa, že prvotnou hodnotou je Božia milosť a že dušou každého apoštolátu má byť vnútorný život v spojení s Kristom, to jest život modlitby.

Odtiaľ začína postupná strata vedomia hriechu ako zla a zanedbávanie sviatosti zmierenia, čo sa dnes rozšírilo v celej Cirkvi. Proti týmto bludom, ktoré ohrozujú neporušenosť viery zákerným a nebezpečným spôsobom sa jasne vyslovil kardinál Jozef Ratzinger, prefekt kongregácie pre náuku viery, vo svojom známom interview publikovanom v knihe „Rapporto sulla fede“ (Správa o viere). Aj učiteľský úrad pápeža sa často vyjadruje k tomuto problému rázne a naliehavo.

A tak sa prirodzene naskytá otázka: Ako je to možné, že sa Cirkvi dosiaľ nepodarilo dostať sa z tejto hlbokej krízy viery?

To, že sa Cirkev ešte stále nachádza v kríze, je dôsledkom jej vnútornej nejednoty. Pre túto nejednotu neposlúchajú a nenasledujú všetci to, čo pápež z moci svojho učiteľského úradu vyhlasuje.

Mária dostala pre Cirkev veľkého pápeža, zasväteného jej Nepoškvrnenému Srdcu, ktorého ona sama vedie po všetkých cestách sveta, aby šíril svetlo Kristovo a svetlo jeho evanjelia o spáse a aby posilňoval vo viere všetkých – pastierov aj im zverené stádo. Okolo pápeža je však často veľké prázdno: jeho učiteľský úrad nepodporuje celá Cirkev a jeho slovo padá často na púšť.

A predsa obnova Cirkvi sa môže uskutočniť jedine jej vnútornou jednotou. Cesta, po ktorej treba ísť, je preto cesta jednoty všetkých biskupov, kňazov i veriacich s pápežom.

To vysvetľuje hlboký dôvod druhého záväzku Mariánskeho kňazského hnutia. Mária žiada, aby sme dnes pre všetkých boli príkladom tejto jednoty. Príkladom lásky k pápežovi, príkladom v modlitbe a utrpení za neho, v počúvaní a šírení jeho učiteľského úradu a zvlášť v poslušnosti voči nemu vždy a vo všetkom. Mária chce, aby sa medzi kňazov vrátilo pokorné a statočné cvičenie v čnosti poslušnosti.

Prirodzene poslušnosť voči pápežovi, ktorá je východiskovým bodom k spojeniu s biskupom, zahrňuje i spojenie v poslušnosti s pastierom vlastnej diecézy a s vlastnými predstavenými.

(3) Privádzať veriacich k veľkej dôvere v Pannu Máriu

Už na začiatku sme počuli, že rehoľníci a veriaci sú povolaní, aby boli súčasťou tohto hnutia. A skutočne, tretí záväzok kňaza MKH spočíva práve v tom, aby priviedol k zasväteniu sa Nepoškvrnenému Srdcu Panny Márie veriacich, ktorí sú zverení do jeho starostlivosti.

„…Avšak títo kňazi musia teraz začať konať; ich prostredníctvom chcem sa vrátiť do stredu svojich veriacich, pretože z nich  si chcem okolo svojich kňazov utvoriť nepremožiteľné vojsko…“ (1. novembra 1973)

To je vysvetlenie, prečo MKH, ktoré vzniklo predovšetkým pre kňazov, sa tak naširoko otvára svetu laikov a tak dáva vznik Mariánskemu hnutiu.

c) Mariánske hnutie

Je určené pre všetkých rehoľníkov nekňazov a pre veriacich, ktorí sa zaväzujú žiť život zasvätený Nepoškvrnenému Srdcu Panny Márie v pokojnom spoločenstve so svojimi kňazmi a svojimi biskupmi. Nie sú viazaní žiadnym právnym putom a môžu pritom slobodne pracovať v cirkevných združeniach, ku ktorým patria. Ako členovia Mariánskeho hnutia sa zaväzujú k životu celkom zasvätenému Panne Márii, aby im pomáhala byť vernými svojmu krstnému zasväteniu, byť svedkami spoločenstva a jednoty skrz neustálu snahu o obrátenie modlitbou a pokáním.

(1) Žiť svoj krst

V zásvätnom úkone pre členov Mariánskeho hnutia na konci tejto knihy je uvedené: „Týmto zasvätením rozumieme žiť s tebou a skrze teba všetky svoje záväzky, ktoré sme na seba vzali svojím krstným zasvätením.“

Tieto slová zdôrazňujú, ako veriacemu, ktorý sa zasväcuje Nepoškvrnenému Srdcu, Panna Mária pomáha dnes žiť záväzky, ktoré vzal na seba prijatím svätého krstu. Je prirodzené, že kresťan žijúci v tejto dobe v celkom zosvetštenom svete naráža na veľa ťažkostí, ak chce skutočne žiť svoje krstné zasvätenie.

Krst spôsobuje úplnú premenu: udeľuje milosť a božský život, pripodobňuje Ježišovi Kristovi, ktorého sa stávame bratmi a sestrami, a ktorý chce znovu žiť v našom živote.

Všetkými oznamovacími prostriedkami je dnes kresťan ľahko ovplyvňovaný ba priam manipulovaný svetom, v ktorom žije, takže často bez toho, aby to pozoroval, preberá a zdieľa jeho hodnoty, ktoré odporujú tým, ktoré hlásal Kristus.

Koľko je dnes pokrstených, ktorí v každodennom živote zrádzajú svoje krstné zasvätenie!

Ako zvláštny záväzok Mariánskeho hnutia žiada Panna Mária, aby sa veriaci zasvätili jej Nepoškvrnenému Srdcu. Potom ich ako Matka jemne privádza k tomu, aby žili svoj krst v plnej vernosti Ježišovi a jeho Cirkvi.

(2) Byť svedkami spojenia a jednoty

V úkone zasvätenia pre veriacich sa tiež hovorí; „Sľubujeme ti, že chceme byť spojení so Svätým Otcom, s hierarchiou s ním zjednotenou a so svojimi kňazmi, a tak postaviť hrádzu pokračujúcemu odboju proti učiteľskému úradu Cirkvi a brániť ho proti útokom, ktoré ohrozujú samotné základy Cirkvi.“ Je to významný záväzok, ktorý uschopňuje každého veriaceho, patriaceho k Mariánskemu hnutiu, aby bol v Cirkvi vždy prvkom spojenia, zmierenia a jednoty. V tomto období svojej očisty prežíva Cirkev chvíle veľkého utrpenia.

Mariánske kňazské hnutie chce mať plnú účasť na všetkých utrpeniach Cirkvi, chce s ňou piť kalich mnohých horkostí. Preto nikdy nie je povolané k tomu, aby kritizovalo, súdilo, a tým menej, aby odsudzovalo. Preto nielen nezdieľa, ale priamo odmieta metódy, ktoré používajú dnes mnohí tým, že verejne i v tlači kritizujú svätú Matku Cirkev spôsobom surovým a zlým. Na rany otvorené a krvácajúce sa predsa nikdy nemá nalievať ocot. Jedinú pomoc, ktorú chce Hnutie dnes poskytnúť Cirkvi, je pomoc synovskej a milosrdnej lásky.

„Naučím vás veľkej láske k Cirkvi. Dnes prežíva Cirkev chvíle veľkého utrpenia, pretože ju mnohé jej deti stále menej milujú. Mnohí ju chcú obnovovať a očisťovať len kritikou a prudkými útokmi na jej zriadenie. Bez lásky sa nič neobnoví ani neočistí!“ (9. novembra 1975)

Zvláštnym záväzkom Mariánskeho hnutia je viesť veriacich, aby dnes svedčili o láske k Cirkvi. O láske, ktorá sa prejavuje vo vernej až vášnivej pohotovosti rozdeliť sa s ňou o jej bolesť a niesť s ňou jej ťažký kríž. Predovšetkým o láske, ktorá za všetkých okolností vedie k tomu, aby sme boli prvkom súdržnosti a jednoty, čo jedine prispieva k uzdraveniu Cirkvi z toľkých hlbokých a bolestných rán.

(3) Záväzok obrátenia

V úkone zasvätenia pre laikov sa tiež zdôrazňuje: „…Preto sa zaväzujeme usilovať sa o svoje vnútorné obrátenie, tak veľmi požadované evanjeliom…“

Panna Mária žiada od veriacich, ktorí patria k Hnutiu, každodenný záväzok obrátenia cestou modlitby a pokánia. A preto ako starostlivá Matka nám pomáha utekať pred hriechom, žiť v milosti Božej. Vyzýva k častej spovedi, k intenzívnemu eucharistickému životu, k stálemu zachovávaniu Božieho zákona, so zvláštnym záväzkom čnosti čistoty, najmä u mladých a snúbencov, a manželov, spojených sviatostným manželstvom, vyzýva k zachovávaniu manželskej čistoty podľa Kristovho učenia, nedávno znovu zdôrazneného učiteľským úradom Cirkvi. Dnes obzvlášť treba čeliť necudnosti, ktorá je dnes všade rozšírená, ak sa má prispieť k tomu, aby bol svet čistejší a krajší.

„Veriaci nech sú príkladom prísneho spôsobu života – tým, že budú odmietať stále vyzývavejšiu módu, že budú všemožne bojovať proti šíreniu nemravnej tlače, proti nemravným predstaveniam, proti tejto neustálej záplave mora bahna, ktoré všetko zaplavuje.

Nech sú všetkým dobrým príkladom svojou čistotou, umiernenosťou a skromnosťou.

Nech sa vyhýbajú všetkým tým miestam, kde býva znesväcovaný posvätný charakter ich osoby. Nech utvoria okolo kňazov môj verný zástup, moje ,Biele vojsko‘.“ (1. novembra 1973)

Teraz sú už desiatky miliónov laikov vo všetkých častiach sveta, ktorí sa stali členmi Mariánskeho hnutia a práve oni dávajú často kňazom dobrý príklad, konkrétnu pomoc a vzácne povzbudenie.

d) Večeradlá

Dá sa povedať, že MKH pôsobí vo všetkých oblastiach cirkevného života, v ktorých sú osobne angažovaní jeho členovia: od rehoľných domov k farnostiam, od teológie k pastorácii, od spirituality k misijnému apoštolátu. Čím viac žije kňaz v duchu Hnutia, s tým väčším nadšením sa angažuje a osvojuje si dobré iniciatívy Cirkvi.

Hnutie rozvíja vo vnútornom živote Cirkvi aj vlastnú, typickú aktivitu, ktorá spočíva v tom, že zhromažďuje kňazov a veriacich na stretnutiach modlitby a bratstva, ktoré nazýva „večeradlá“.

(1) Regionálne (národné), diecézne a rodinné večeradlá

Národné a diecézne večeradlá sa rozvíjajú vždy v spojení s miestnym biskupom, ktorý sa ich zúčastňuje osobne alebo aspoň zašle svoj súhlas a požehnanie.

Tieto večeradlá poskytujú vynikajúcu príležitosť získať konkrétne skúsenosti v spoločnej modlitbe a prežívanom bratstve. Pre všetkých sú veľkou pomocou na prekonanie pochybností a ťažkostí, aby šli s odvahou vpred po neľahkej ceste zasvätenia.

Z kňazov, ktorí na seba vzali úlohu zhromaždiť spolubratov, boli určení kňazi zodpovední (responsabile) za Hnutie na úrovni národnej, regionálnej i diecéznej. Od zodpovedných kňazov všetkých národov prichádzajú veľmi povzbudivé správy, v ktorých uisťujú, že večeradlá sa stále viac rozvíjajú.

Rodinné večeradlá sú zvlášť v našej dobe prozreteľnostné vzhľadom na hlboký rozpad rodinného života. V nich sa združujú jedna alebo viac rodín v jednom dome: modlia sa ruženec, rozjímajú o živote zasvätenia, získavajú skúsenosť bratského spoločenstva tým, že sa vzájomne delia o problémy a ťažkosti a spoločne vždy obnovujú úkon zasvätenia, odovzdania sa Nepoškvrnenému Srdcu Panny Márie.

Potvrdzuje sa, že rodinné večeradlá pomáhajú kresťanským rodinám žiť dnes skutočne ako spoločenstvo viery, modlitby a lásky.

(2) Štruktúra večeradiel

Štruktúra večeradiel je celkom jednoduchá. Podobne, ako boli zhromaždení učeníci s Máriou vo večeradle v Jeruzaleme, schádzame sa:

– modliť sa spolu s Máriou

– žiť a prehĺbiť svoje zasvätenie Márii

– prežívať bratstvo.

Modliť sa spolu s Máriou

Večeradlá by mali byť predovšetkým stretnutím modlitby. Ale táto modlitba musí byť konaná spolu s Máriou. Preto je modlitba svätého ruženca spoločnou charakteristikou všetkých večeradiel. Ružencom voláme Matku Božiu, aby sa modlila s nami a pritom aby ona sama odhalila našim dušiam tajomstvá Ježišovho života.

„Váš celý ruženec, ktorý sa vo večeradlách modlíte na naliehavú žiadosť vašej nebeskej Matky, je ako nesmierna reťaz lásky a záchrany, ktorou môžete ovinúť osoby a situácie a dokonca mať vplyv na všetky udalosti vášho času. Pokračujte v jeho modlitbe, rozmnožte vaše večeradlá modlitby.“

(7. októbra 1979)

Žiť a prehĺbiť svoje zasvätenie Márii

Vo včeradlách si máme navzájom pomáhať prežívať zasvätenie Nepoškvrnenému Srdcu Márie. To je cesta, po ktorej máme ísť: zvykať si vidieť, cítiť, milovať, modliť sa a konať tak, ako Panna Mária.

Tomu musí slúžiť chvíľa pre rozjímanie, ktoré sa koná vo večeradle, pretože pre prednášky a aktuality, ktoré sú tiež nevyhnutne potrebné pre všetkých, sú iné miesta a iné chvíle. Tento časový úsek sa venuje všeobecne spoločnému rozjímaniu knihy Hnutia („Kňazom, najmilším synom Panny Márie“). Nezodpovedá teda duchu večeradla stráviť ho počúvaním učených prednášok alebo spoločenských aktualít. V tom by bolo nebezpečenstvo, že sa vzdialime tej atmosfére prostoty a rodinnej dôvernosti, ktorá činí naše stretnutia tak plodnými.

Prežívať bratstvo

Napokon všetci účastníci sú volaní k tomu, aby vo večeradle zakúšali opravdivé bratstvo. Či to nie je jedna z najkrajších skúseností, ktorú možno prežiť v každom večeradle?

Čím viac je modlitby a čím viac priestoru sa ponechá činnosti Panny Márie, tým viac cítiť, ako rastie naša vzájomná láska.

„Prečo vás chcem mať zjednotených vo večeradle so mnou?… Pretože vám chcem pomôcť, aby ste sa milovali a žili v pravom bratstve, spojení s Matkou. Dnes je nutné, aby sa moji kňazi poznali, aby si pomáhali, aby sa naozaj mali radi a boli ako bratia okolo svojej Matky. Moji kňazi dnes trpia prílišnou osamotenosťou a prílišnou opustenosťou… Nechcem, aby boli sami: Nech si pomáhajú, nech sa milujú, nech sa cítia všetci skutočne ako bratia a nech nimi sú.“ (17. januára 1974)

V nebezpečenstve samoty, ktorú dnes kňazi zvlášť pociťujú, a ktorá je pre nich nebezpečná, ponúka Matka Božia prostriedok: večeradlo, kde sa zjednocujeme s ňou, aby sme sa mohli vzájomne poznávať, milovať a pomáhať si ako bratia.

e) Pomoc Cirkvi

Nakoniec, po tom, čo sme si vysvetlili pôvod, rozšírenie a spiritualitu Mariánskeho kňazského hnutia, je prirodzené dať si ešte otázku: Aký význam má toto Hnutie dnes v Cirkvi? Aká je jeho úloha v cirkevnom živote medzi mnohými združeniami, ktoré pracujú na všetkých úrovniach?

Na túto otázku, podľa môjho názoru, musím dať túto jednoduchú odpoveď: Mariánske kňazské hnutie je pomoc, ktorú nebeská Matka dnes ponúka Cirkvi, aby si uvedomila jej materinskú prítomnosť, aby pocítila útechu vo svojich ťažkých utrpeniach a aby cítila, že ju stále obklopuje láska a modlitba toľkých jej synov.

Mariánskym kňazským hnutím chce Matka Božia Cirkvi ponúknuť účinnú pomoc k prekonaniu bolestnej krízy očisty, ktorú v týchto dobách prežíva. V dôsledku tejto krízy možno pozorovať, ako kedysi prekvitajúce rehoľné rády a kongregácie prekonávajú dnes zvlášť ťažké chvíle.

Svojím dielom chce Matka Božia pomáhať všetkým prekonať s ňou terajšie chvíle utrpenia a preto volá – najprv kňazov, potom rehoľníkov a veriacich – zasvätiť sa jej Nepoškvrnenému Srdcu a k naozaj veľkej vernosti pápežovi a Cirkvi.

Toto je dôvod, prečo Hnutie nemá žiadnu právnu štruktúru – aby ho tým ľahšie mohli prijať všetci.

To je slabinou Hnutia, pretože – keď nemá právnu formu – nemá možnosť žiadať o úradné schválenie, ktoré by mohlo uľahčiť jeho cestu.

To je však aj silou Hnutia. Neukladá totiž žiadne záväzky, ako to býva pri vstupe do nejakého spoločenstva s právnou štruktúrou a tým uľahčuje členstvo kňazom i rehoľníkom.

Ak prirovnáme Cirkev k veľkému stromu, povedal by som, že účelom MKH nie je pridať nový konár k tým mnohým, ktoré už má, ale vlievať do všetkých tajomnú silu, ktorá vychádza z Máriinho Nepoškvrneného Srdca a rozlieva sa do všetkých konárov Cirkvi. Každému pomáha rozvíjať sa podľa jeho vlastnej funkcie a vo svojom vlastnom zaradení. Tak všetkému dodáva väčšiu životnú silu a krásu.

Ak by sme chceli označiť vlastnosť, ktorá je pre MKH najvýraznejšia, potom musím, podľa môjho názoru, dosvedčiť, že je to jeho podstatná chudoba.

Hnutie je také chudobné, že nemá ani svoju oficiálnu existenciu. A pretože neexistuje, je prirodzené, že nemôže byť nijako katalogizované. Neraz si povieme medzi sebou s úsmevom: Je nás už vyše šesťdesiat tisíc kňazov a desiatky miliónov veriacich, ktorí patríme k MKH, ale nikde neexistuje dôkaz, že vôbec sme.

Hnutie je také chudobné, že nemôže mať ani vlastné prostriedky a nemôže prijímať ani odkazy a majetok. Žije z milodarov, ktoré mu posiela Božia Prozreteľnosť, aby uhradilo obrovské výdavky na tlač kníh a na ich šírenie. V tom si i každé národné ústredie počína samostatne na základe prostriedkov, ktoré posiela Prozreteľnosť k jeho dispozícii.

Hnutie je chudobné na ľudskú podporu, i na podporu tých, ktorí by mohli poskytnúť radosť a povzbudenie uprostred nevyhnutných ťažkostí, s ktorými sa stretáva. Takou podporou by mohlo byť zvláštne odporúčanie predstavených, pochvaly a povzbudenia cirkevných autorít a rôzne iné osvedčenia o zásluhách.

Bezpečnou oporou, ktorú nám chce dať Matka Božia, je jej Nepoškvrnené Srdce. Jediným odporúčajúcim listom je ten, ktorý je napísaný životom kňaza, ktorý sa jej zasvätí, aby s jej pomocou dospel ku svätosti.

Túto radikálnu chudobu MKH musí každý z nás milovať, chváliť a prežívať. Je to predsa chudoba Máriina, ktorá sa zrkadlí v jej diele. Je to chudoba Kráľovnej nebies, ktorá sa skrýva pod šatom prostej ženy v domácnosti.

Je to chudoba našej Nepoškvrnenej Matky, plnej milosti, ktorá sa zjavuje vo svojom jednoduchom a normálnom spôsobe života, v dokonalej službe svojmu snúbencovi Jozefovi a svojmu božskému Synovi Ježišovi.

Máriina chudoba sa teda má stále odrážať v tomto jej diele, pretože aj MKH má existovať, šíriť sa a pôsobiť len v službe, ako dokonalá služba lásky k Cirkvi.

Preto Hnutie nemá mať ani svoju vlastnú existenciu: môže žiť len v živote Cirkvi a v službe Cirkvi.

Týmto spôsobom môže Cirkev naozaj dostať pomoc, aby niesla svoj veľký kríž v týchto krvavých chvíľach svojej očisty. To svetlo, ktoré jej Nepoškvrnené Srdce dáva prostredníctvom toľkých jej milovaných synov, ju podopiera, aby dospela ku svojmu najväčšiemu jasu.

„Prostredníctvom vás, ktorí ste mi odpovedali, sa moje veľké svetlo vždy viac šíri v Cirkvi. Tak Cirkev nadobúda opäť silu, pevnú dôveru a nový rozbeh pre evanjelizáciu a záchranu všetkých národov.“ (14. novembra 1980)

Don Stefano Gobbi

VŠETKÝM MOJIM SYNOM KŇAZOM.

„Čo ti oznamujem, syn môj, nie je určené len pre teba, ale pre všetkých mojich synov kňazov, ktorých zvlášť milujem.

Predovšetkým je to určené kňazom Mariánskeho kňazského hnutia, ktorých milujem najnežnejšou láskou, ktorých chcem formovať a viesť za ruku, aby som ich pripravila na ich veľké poslanie.

Preto to, čo som ti povedala, usporiadaj do brožúry… Ty sa nestaraj o nič, čo sa týka tlače; tvoj spovedník sa o všetko postará.

A táto brožúra nech sa čo najskôr rozšíri medzi kňazov: bude to prostriedok, pomocou ktorého ich zhromaždím zo všetkých strán a s ktorým si vytvorím svoje nepremožiteľné vojsko.

Syn môj, zostávaj stále v mojom Srdci a dôveruj mi!“

29. augusta 1973

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

1973 - HNUTIE SA TERAZ ZRODILO

7. júla 1973

Nepoškvrneného Srdca Panny Márie

Stále budem pri tebe

„Obnov svoje zasvätenie môjmu Nepoškvrnenému Srdcu: Si môj; si mojím vlastníctvom.

V každom okamihu musíš byť tým, čím ťa ja chcem mať; v každej chvíli musíš robiť to, čo ja budem od teba žiadať.

Neboj sa! Ja budem stále pri tebe. Teraz sa chystám pripraviť ťa na veľké veci, avšak pozvoľna, ako to robí matka so svojím dieťaťom…“

8. júla 1973

Hnutie sa teraz zrodilo

„Nepozeraj sa do novín ani na televíziu; zostávaj stále v mojom Srdci a v modlitbe!

Nič iné ťa nemá zaujímať, ani ti ležať na srdci, než žiť so mnou a pre mňa.

Mariánske kňazské hnutie sa teraz zrodilo, je však ešte krehké a malé, ku svojmu vzrastu potrebuje veľa modlitieb. Ty musíš žiť len preň: v ničom inom nenájdeš radosť ani útechu.“

9. júla 1973

Rysuje sa tvoje poslanie

„Dnes som s tebou naozaj spokojná: stále si bol v mojom Srdci. Vidíš, ako potom všetko svetské zdá sa ti byť vzdialené a matné; ako ťa všetko unavuje a nudí; všetko, čo nie som ja, tvoja Matka, ktorá ťa chce mať celého pre seba v každom okamihu. Uč sa ponechávať sa mi ako môj majetok, aby všetko, čo robíš, som robila ja tvojím prostredníctvom. Dnes je tak veľmi potrebné, aby konala Matka: a ja chcem konať tvojím prostredníctvom…

Budeš musieť ešte trpieť: ale odvahu! Ja budem stále s tebou. A ty budeš skusovať, ako nikto iný, sladkosť môjho materinského Srdca.“

13. júla 1973

Výročie 3. zjavenia vo Fatime

Príčina môjho plaču

„(…) Áno, skutočne si ma potešil: premenil si moje slzy na úsmev, môj zármutok na radosť. Usmiala som sa na teba a požehnala som ťa.

Príčinou tohto môjho plaču, plaču Matky, sú tie moje deti, ktoré vo veľkom počte žijú v zabudnutí na Boha, oddaní telesným rozkošiam a rútia sa nezadržateľne do záhuby. Pre mnohé z nich tiekli moje slzy zbytočne a nadarmo.

Príčinou môjho plaču sú predovšetkým kňazi: Najmilší synovia, zrenice môjho oka, títo moji posvätení synovia! Vidíš, ako ma už nemilujú? Ako ma už nechcú? Vidíš, ako už nepočúvajú slová môjho Syna? Ako často ho zrádzajú? Ako mnohí ignorujú Ježiša, prítomného v Eucharistii a nechávajú ho samotného vo svätostánku; ako ho často urážajú svätokrádežami a bezohľadnou nedbanlivosťou?

Obetoval si mi Mariánske kňazské hnutie: prijímam ho do svojho Srdca a žehnám ho.

Všetci budú mojimi kňazmi – mne zasvätenými, ktorí budú robiť všetko, čo im prikážem.

Blízko je chvíľa, keď začujú môj hlas, keď sa sama postavím do čela tohto svojho vojska, pripraveného na boj. Teraz sa musia formovať s veľkou pokorou a podľa mojich príkazov: Aby všetci boli v láske jedno s pápežom a s Cirkvou a aby žili a hlásali jedine evanjelium. Dnes je to také potrebné!

Milujem ich a žehnám ich, každého osobitne!“

16. júla 1973

Panny Márie z hory Karmel

Budem vašou vodkyňou

„Pýtaš sa ma, prečo som si ťa vyvolila, aby si šíril moje Hnutie, keď sa cítiš taký nespôsobilý a neschopný.

Správne vidíš svoju ničotu a svoje slabosti a pýtaš sa ma: ,Prečo si nevezmeš spôsobilejšieho a schopnejšieho, než som ja? Ako mi môžeš dôverovať, keď poznáš všetky moje minulé nevernosti?‘

Syn môj, vyvolila som si ťa preto, že si ten najneschopnejší nástroj; tak nikto nebude môcť hovoriť, že je to tvoje dielo.

Mariánske kňazské hnutie má byť výhradne mojím dielom. Tvojou slabosťou ukážem svoju silu; tvojou ničotou ukážem svoju moc.

Ja sama budem Vodkyňou tohto vojska. Teraz si ho tvorím v tichosti a skrytosti, ako som si vo svojom lone po deväť mesiacov vytvárala Ježiša a ako som si ho toľko rokov deň čo deň v tichosti a v skrytosti vychovávala.

Tak je to teraz s Mariánskym kňazským hnutím. Ako malého Ježiša vytváram ho v tichosti a v skrytosti. Je to doba jeho detstva a jeho skrytého života. Teraz je treba toľko ticha, toľko pokory, toľko dôvery a toľko modlitby!

Ja sama si vyberám kňazov Hnutia a sama ich vychovávam podľa plánu svojho Nepoškvrneného Srdca. Budú prichádzať zo všetkých strán: z diecézneho kléru, z rehoľných spoločností a z rôznych inštitútov. Budú tvoriť vojsko ,mojich kňazov‘, ktoré ja sama budem živiť a vychovávať, tak ich budem pripravovať na nastávajúce boje Božieho kráľovstva.

Žiadny z vás nebude vodcom. Ja sama budem vašou Vodkyňou. Vy všetci máte byť bratmi. Musíte sa mať radi, musíte si navzájom rozumieť a pomáhať si.

Na jedinej veci záleží: aby ste sa nechali mnou vychovávať. Preto je potrebné, aby sa každý obetoval a zasvätil sa môjmu Nepoškvrnenému Srdcu, aby sa mi celkom zveril, ako sa Ježiš celkom zveril mne; potom sa ja o všetko postarám. Povediem vás k veľkej láske k pápežovi a k Cirkvi, s ním spojenej. Budem vás pripravovať na hrdinské svedectvo pre evanjelium, ktoré niektorí vydajú i preliatím krvi. A až príde čas, potom Hnutie vyjde na denné svetlo, aby otvorene bojovalo proti vojsku, ktoré si medzi kňazmi vytvára môj odveký nepriateľ diabol.“

21. júla 1973

Nechaj konať mňa

„Prečo sa znepokojuješ? Prečo si robíš starosti? Byť mne zasvätený znamená nechať sa mnou viesť. To znamená spoliehať sa na mňa, ako sa dieťa nechá viesť matkou.

Teda si musíš zvyknúť myslieť iným spôsobom a iným spôsobom konať. To nie je tvoja vec, premýšľať o tom, čo je pre tvoje dobro; nerob plány, nebuduj zajtrajšok, pretože, hľa, ja všetko zmarím a ty potom budeš sklamaný.

Prečo mi nedôveruješ? Nechaj ma, aby som ja vytvárala okamih za okamihom tvoju budúcnosť. Stačí ti, keď povieš, ako dieťa: ,Mamička, spolieham sa na teba, nechávam sa tebou viesť. Povedz mi: čo mám robiť?‘

Nechaj ma tiež, aby som ja konala tvojím prostredníctvom. Ako veľmi je potrebné, aby si sám sebe odumrel!

Preto je potrebné, aby si si zvykol trpieť, byť nepochopený, opovrhovaný a tiež trochu zdeptaný. Ako veľmi ťa toto bolí, však?

Ale keď potom budeš hovoriť kňazom o Hnutí, o zasvätení sa, ako sa mi majú celkom zveriť a mne dôverovať, budú sa môcť pozerať na teba a ty budeš môcť byť pre nich dobrým vzorom.

Syn môj, netráp sa príliš: milujem ťa, veľmi ťa milujem!“

Spotorno (Taliansko), 24. júla 1973

Len a vždy Matka

„Si spokojný s domom, ktorý som ti pripravila? O takom krásnom sa ti ani nesnívalo: pod skalou, tvoja izba takpovediac v jej rozsadline, dole more a vedľa kaplnka, kde je Ježiš: syn vedľa môjho najdrahšieho Syna.

O to si sa nepostaral ty, ale ja som ti to dávno pripravila.

Keď si pracoval pre mňa, keď si znášal horúčosť a námahu a vravel si: ,Aký som šťastný, že som celý večer pracoval pre Pannu Máriu,‘ vtedy som myslela na teba, pripravila som dni tvojho zotavenia a priviedla som ťa na miesto, ktoré je mi také drahé.

Je tu N., ktorý ma tak miluje; sú tu deti, ktoré ja mám zvlášť rada – a ty si pre mňa len jedným z nich.

Uč sa vidieť vo mne vždy a v každom okamihu tú, ktorou naozaj som pre všetkých: Matku, len a vždy Matku!“

28. júla 1973

Bdejte a modlite sa

„Mám synov kňazov, ktorí zradili evanjelium, aby podporovali veľký diabolský blud, marxizmus…

Najmä kvôli nim príde trest komunizmu a ulúpi všetkým všetko. Prídu chvíle veľkého súženia.

A budú to títo moji úbohí synovia, ktorí spôsobia začiatok veľkého odpadu.

Vy všetci, mne verní kňazi, bdejte a modlite sa!“

29. júla 1973

Srdcia mojich kňazov

„Zostávaj stále v mojom Srdci a v každom okamihu nájdeš pokoj. Nestaraj sa o to, čo máš robiť!

Kto sa mi zasvätil, patrí celkom mne. V žiadnom okamihu dňa nemôžeš so sebou voľne disponovať.

Keď zostaneš so mnou, ja sama ti v každom okamihu poviem, čo sa mi páči, aby si robil a potom bude tvoje počínanie vždy podľa mojej vôle.

Ja sama ťa vezmem za ruku a budeme robiť všetko spoločne. Ja som pre teba ako matka, ktorá učí svoje dieťa prvým krokom.

Od tej doby, čo som ťa definitívne vyrvala svojmu nepriateľovi, robíš teraz prvé kroky na ceste lásky. Ako je potrebné, aby som bola pri tebe!

Som celkom matkou pre teba; tak veľmi sa o teba starám, ako som dobrou a starostlivou matkou všetkých kňazov môjho Hnutia.

Musia vedieť, že k tomu, aby patrili k Hnutiu, netreba nič vonkajšieho, žiadny právny akt. Je však nevyhnutné úplné vnútorné zasvätenie seba samých, celkom ponúknuť svoje kňazstvo môjmu Nepoškvrnenému Srdcu.

Povedz im, že žiadam len toto; že len toto chcem od nich. Povedz im, že toto je to prvé, naozaj dôležité, čo treba k tomu, aby patrili k môjmu kňazskému Hnutiu.

Aby sa mi zverili ako deti, aby mi dali všetko a zbavili sa náklonnosti ku všetkému, i krásnemu, i čestnému, i čnostnému, čo ale nie som ja sama. (…)

Dám im porozumieť, ako sa majú všetkého zriecť a žiť len pre môjho Ježiša; ako ho majú brániť proti každému útoku, bez výhrady ho milovať životom podľa evanjelia do posledného písmena.

Dám im pocítiť veľkú lásku k Cirkvi a k pápežovi, ktorého tak veľmi milujem, a ktorého bude zástup mojich kňazov utešovať, hájiť a chrániť.

Pripravím ich na veľké veci, v rozhodujúcich bojoch ich urobím nepremožiteľnými.

Ak sa mi celkom zveria, dostanú presvedčivé znamenia mojej materskej starostlivosti o nich!“

1. augusta 1973

Sv. Alfonza z Liguori

Bude to nová Cirkev

„ ,Ježišu, daj mi svoje Srdce, pretože chcem milovať Pannu Máriu, ako si ju miloval ty.‘

Syn môj, toto je modlitba, ktorú som ti ja sama vnukla. Nikto ma skutočne nemiloval tak, ako môj syn Ježiš. Akou nežnosťou ma zahrnoval! On bol stále vo mne; rástli sme spolu v súkromnom i verejnom živote; počas jeho utrpenia a smrti na kríži boli sme celkom jedno.

Pohľad na bolesť Matky, ktorá bola prítomná pri jeho hroznej agónii, mu skrátil život; jeho srdce Syna mohlo skôr odolať fyzickému utrpeniu, než tejto nevýslovnej muke. ,Mamička!‘ bol jeho posledný vzdych, hlasný výkrik, s ktorým vydýchol na kríži.

Teraz je Ježiš veľmi zarmútený, až rozhorčený, pri pohľade na mnohých kňazov, že ma odstránili zo svojej duše, vo svojom živote na mňa zabudli a vypudili ma z duše toľkých veriacich. Ich vinou teraz veľmi ochladla úcta ku mne, ktorá bola v Cirkvi stále taká živá, na niektorých miestach takmer vyhasla. Vravia, že ja – Matka – zatieňujem slávu a česť, ktorá patrí len môjmu Synovi!

Moji úbohí synovia, akí sú nerozumní, akí sú slepí! Ako sa ich diabol dokázal zmocniť! K takej veľkej slepote dospeli, pretože neposlúchali ani Ježiša, ani mňa. Nechali sa viesť len sami sebou, svojím rozumom a svojou pýchou, a tak sa prepožičali satanovmu triku, ktorému sa konečne podarilo zatemniť ma v Cirkvi a odstrániť ma z duší.

Bude treba, aby som sa ešte vydala na cestu a vyhľadala medzi kňazmi tých verných, ktorí ma počúvajú, a ktorí ma milujú. Ich prostredníctvom opäť ešte jasnejšie zažiarim v Cirkvi po veľkej očiste… Matka má od Ježiša moc priviesť späť domov poblúdených synov.

Potrebujem však pokorných a odvážnych kňazov, ochotných zniesť posmech a nechať sa pre mňa zdeptať.

S týmito pokornými, posmievanými a pošliapanými kňazmi vytvorím zástup, ktorý mi umožní priviesť k Ježišovi nesmierny počet detí, očistených veľkým súžením. (…).“

9. augusta 1973

Tvoj životný cieľ

„Ako som rada, že si tu s N. Musíte sa mať radi, ako dvaja bratia.

Vy, moji synovia, ktorých zvlášť milujem, dávam vás jedného druhému ako dar. Musíte sa mať radi, musíte sa spolu radovať a trpieť pre moje plány…

Vyvolila som si ťa pre Hnutie svojich kňazov: preň musíš žiť, modliť sa, trpieť, pracovať, stať sa svätým; hľa, úžasný cieľ, ktorý ja stanovujem, syn môj, tvojmu životu! (…)

Ako veľmi vás milujem, s akou nežnou láskou na vás pozerám, ako vás zo srdca žehnám!“

21. augusta 1973

Sv. Pia X.

V mojom Srdci v modlitbe

„Prečo nezapisuješ všetko, čo ti dávam počuť v tvojom srdci? Vravíš mi, že sú to veci príliš dôverné a príliš krásne. Ale raz sa musí poznať, ako veľmi som ťa milovala a aké veľké veci som v tebe vykonala. A to len preto, že si svoju ničotu celkom obetoval môjmu Srdcu…

Zvykaj si byť pošliapaný, prehliadaný, nepochopený a nepovšimnutý. Tak veľmi to potrebuješ!

A keď cítiš v sebe odpor, takže si sám sebe hovoríš: ,Prečo? Nie je to spravodlivé! Musím vyžadovať svoje spravodlivé práva!‘ – ihneď odpovedz: ,Odíď, satan! Či nemám piť z kalicha, ktorý mi pripravil Otec?!‘(…)

Ja sama prídem na pomoc tvojej veľkej slabosti! Ty však zostaň stále v mojom Srdci na modlitbách. Nechaj ma stále viac v tebe pôsobiť!“

24. augusta 1973

K veľkému cieľu svätosti

„Syn môj, tvoj život je veľmi cenný a ty z neho nesmieš ani okamih premárniť.

Preto zostávaj vo mne, v mojom Srdci, konaj stále so mnou. Mysli mojím duchom, viď veci mojimi očami, dotýkaj sa ich mojimi rukami, miluj ich mojím Srdcom.

V niektorých chvíľach toto zvlášť pociťuješ, a to, keď si so mnou v modlitbe. Vtedy sa cítiš skutočne ako dieťa v srdci matky a tvoja duša skusuje tak chvíle rajskej blaženosti, ktoré vyhradzujem výlučne najmilším synom.

Okrem modlitby pripadá ti všetko ostatné unavujúce a nudné. Toto je zas iný dar, ktorý ti dávam.

I keď sa nemodlíš, musíš stále žiť v postoji modlitby, a to je vtedy, keď žiješ trvale udomácnený vo mne. Potom aj keď hovoríš, alebo sa bavíš, alebo robíš výlety, stále si vo mne, pretože všetko robíš so mnou…

Takých chcem mať všetkých kňazov Mariánskeho kňazského hnutia. Musia byť mojimi kňazmi! Opakujem ti to, mojimi.

Od tých čias, čo sa zasvätili môjmu Nepoškvrnenému Srdcu, nemôžu už patriť sebe. Ich život, ich duša, ich inteligencia, ich srdce, ich dobré i zlé, čo vykonali, i chyby, ktoré majú, všetko je moje, všetko mi patrí.

Moje Nepoškvrnené Srdce je vyhňou najčistejšieho ohňa: všetko spaľuje, všetko stravuje, všetko pretvára.

Pretože títo kňazi sú moji, musia si zvykať nechať sa mnou viesť prosto a oddane.

Mojou radosťou je viesť ich ako Matka k veľkému cieľu svätosti. Chcem, aby boli horliví, aby milovali môjho Syna Ježiša, aby boli vždy verní evanjeliu. Musia byť v mojich rukách povolaní pre veľký plán Božieho milosrdenstva; ich prostredníctvom zachránim nesmierny počet duší. Budú mojou radosťou a najkrajšou korunou môjho Nepoškvrneného a Bolestného Srdca, ktoré chce byť stále prostriedkom spásy pre Cirkev a pre ľudstvo.“

28. augusta 1973

Sv. Augustína

Na svet sa zniesla noc

„Syn môj, teraz sa na svet zniesla noc. Toto je hodina temnoty, hodina satanova; je to chvíľa jeho najväčšieho triumfu.

Ako sa mi páčila tvoja modlitba a tvoje utrpenie na uzmierenie za veľkú urážku, za najhroznejšie rúhanie proti môjmu Synovi… Ani počas svojho verejného života, ani počas procesu a svojho hrozného odsúdenia nebol môj Syn Ježiš tak veľmi pošpinený.

Dokonca ani pred veľradou sa nenašli žalobcovia; taký dokonalý a čistý bol celý jeho život. Teraz sa odvažujú hanobiť jeho čistotu, šíri sa tak hrozné a diabolské rúhanie, že celé nebo zostalo takpovediac otrasené a zarazené. Ako to mohlo dôjsť tak ďaleko? Aká hrozná a teraz už nezadržateľná búrka začína besnieť nad úbohým ľudstvom!

Pápež trpí a modlí sa. Je na kríži, ktorý ho stravuje a usmrcuje. Tentoraz tiež prehovoril, ale jeho hlas zaniká na púšti. Moja Cirkev sa stala niečím horším než púšťou.

Vy, kňazi, ktorých zhromažďujem do svojho Hnutia, aby ste zarazili tento satanov postup, musíte tvoriť s pápežom najmocnejšiu bariéru. Musíte šíriť jeho slovo, musíte ho hájiť, pretože on bude musieť držať kríž uprostred najväčšej búrky dejín.

Vašou povinnosťou je hájiť pošliapanú česť môjho Syna svojím životom, svojím slovom, svojou krvou. Vašou povinnosťou je súdiť svet a odsudzovať ho, pretože viac ako inokedy je v moci Zlého. (…)“

19. septembra 1973

Panny Márie Lasalettskej

Matku treba milovať a skusovať

„Zostávaj v mojom Srdci a nestaraj sa o to, o čom máš dnes hovoriť. Ja sama budem hovoriť tvojím prostredníctvom k týmto mojim synom. Poviem im, čo si moje Srdce praje a pomôžem im dostať sa z veľkej vyprahlosti a malátnosti.

(…) Ja im poviem tvojím prostredníctvom, že k tomu, aby ma ctili, musia sa viac modliť a menej hovoriť. Chcem srdce a dušu svojich synov; chcem ich naplniť láskou ku mne. (…)

Ja som Matka a ich príchod sem hore odmením mimoriadnymi milosťami; a najkrajšia je tá, že všetci budú dnes zanietení veľkou láskou ku mne.

A toto, syn môj, sa stane prostredníctvom tvojho slova. Hovor im o mojom kňazskom Hnutí. Sú tu medzi prítomnými kňazmi niektorí dobrí, ktorých som sem s týmto cieľom úmyselne povolala.

Sú to krásne kňazské duše, ktoré som už dávno pripravila, aby vstúpili do môjho Hnutia. Ony čakajú na toto zavolanie, ako vyprahnutá zem čaká na kvapky rosy. Oni prijmú moje pozvanie a vstúpia do môjho Hnutia. (…)“

San Vittorino, 23. septembra 1973

Toto sú moji kňazi

„Teraz končíš tieto dni modlitby a spojenia so mnou. Koľko milostí som ti dala, a ako som ťa uviedla do vnútra svojho Nepoškvrneného Srdca! Syn môj, koľko materinskej lásky si okúsil!

Toto však nie je len pre teba, je to aj pre tvojich bratov môjho Hnutia, ktorí zajtra prídu na prvé stretnutie. Budem k nim hovoriť tvojím prostredníctvom a poviem im, ako veľmi ich milujem.

Zasvätenie mne je prostriedkom, ktorý im umožní stále viac vstupovať do vnútra môjho Nepoškvrneného Srdca a ja im dám pocítiť takú sladkosť, akú len matka môže dať zakúsiť svojim deťom. Tých, ktorí prídu, som už dávno povolala, zvlášť milovala a vychovávala. Budú sa hneď cítiť doma a bude sa im zdať, že sa vždy poznali a milovali.

Teraz sa začína ukazovať tajomný plán, ktorý som už dávno skryto pripravovala, aby som uskutočnila svoj veľký zámer: Hnutie mojich kňazov – moje vojsko, pripravené na rozhodujúci boj a určené na víťazstvo.

Čo musia teraz robiť títo moji synovia, ktorých som vychovala a povolala, a ktorí sa prvý raz schádzajú?

Musia sa pripravovať a musia byť ochotní:

– Poslúchať moje príkazy, pretože ich skoro zavolám a všetci mi budú musieť odpovedať a prejaviť ochotu, aby som ich mohla použiť k ráznej obhajobe môjho Syna, mňa, evanjelia a Cirkvi. Budú soľou vo svete, celkom skazenom, a horiacim svetlom v temnote, ktorá všetko zahalí.

– Bojovať, pretože môj nepriateľ poštve proti nim svoje vojsko a bude ich sužovať v hroznom boji. Budú terčom posmechu, budú potupovaní, prenasledovaní, niektorí dokonca usmrtení. Ja však budem stále s nimi a budem ich chrániť a brániť, budem ich potešovať a zotriem každú ich slzu, ako to dokáže len matka.

– Brániť pápeža, ktorý celkom sám bude musieť niesť kríž Cirkvi; príde chvíľa, keď bude ako Ježiš na ceste na Kalváriu takmer od všetkých opustený. Tak všetci títo moji synovia budú jeho útechou a obranou; a so mnou víťazne vybojujú najväčší boj Cirkvi.

Zatiaľ, moji najmilší synovia, sa modlite, majte sa radi, buďte ako deti: nechajte sa vychovávať a viesť len mnou. (…)“

24. septembra 1973

Madonna della Mercede

Budem všetko robiť pre teba

„Na konci týchto exercícií, ktoré si konal so mnou, nech je tvojím predsavzatím toto:

,Zostávať stále, v každom okamihu v mojom Nepoškvrnenom Srdci v modlitbe, aby si tak bol mojou radosťou, mojou útechou vo veľkej bolesti pre hriechy, ktorých každým dňom vo svete pribúda.‘

Ničoho sa neboj, s ničím si nerob starosti! Ja budem všetko robiť pre teba a s tebou, pretože ťa milujem takou veľkou láskou, že si to ani nedokážeš predstaviť.

Obetuj mi najkrajší plod: Mariánske kňazské hnutie! Prijímam ho, žehnám ho a starostlivo ho opatrujem.

Nerob si starosti so zajtrajším prvým stretnutím! Ja sa o všetko postarám. Kňazi, ktorých si tu prajem mať (…), sú už na ceste a stretnutie bude pre všetkých niečím obdivuhodným a každému dám veľkú radosť. Moji kňazi dostanú zvláštnu milosť, ktorá celý ich život pretvorí (…).“

27. septembra 1973

Sv. Vincent z Pauly

Nerozumnosť zahanbí múdrosť

„Syn môj, ty si nepochopil, že som si zvolila nerozumnosť, aby som zahanbila múdrosť a slabosť, aby som premohla silu.

Je to moja vôľa, aby sa knižka rozšírila taká, aká je. Bude to prostriedok, ktorým povolám mnohých kňazov do svojho Hnutia a vytvorím si nepremožiteľné vojsko…

Tvoja malá viera, tvoja nedôvera ku mne, syn môj, ma bolí. Čoho sa bojíš? Z čoho máš strach? Modli sa a zver sa mne! Nechaj všetko naozaj len na mňa!“

13. októbra 1973

Výročie posledného zjavenia vo Fatime

Spôsob konania odlišný od vášho

„Nerob si starosti s rozšírením Mariánskeho kňazského hnutia! Nechaj to na mňa, spoliehaj sa na mňa! Na tento úmysel mi obetuj svoju modlitbu a svoje utrpenie!

Nepozeraj sa na výsledok: Môj spôsob konania a posudzovania je celkom odlišný od vášho.

Nemusí vás byť mnoho, ale musíte byť svätí.

Ak sa mi všetci naozaj celkom zveríte, povediem vás všetkých k veľkej svätosti.“

16. októbra 1973

Chcem ich zachrániť

„Teraz máš chvíľku pokoj a ja ťa volám, aby si vstúpil do vnútra môjho Nepoškvrneného Srdca, aby si videl, akú hlbočinu bolesti a lásky v sebe ukrýva.

Moje Srdce je Srdce Matky, Srdce pravé a živé; Srdce pravej Matky, ktorá žije pre všetky svoje deti.

Ľudia vykúpení mojím Synom sú tiež mojimi deťmi; sú nimi v najpravdivejšom zmysle slova.

I tí, ktorí sú ďaleko, i hriešnici, i ateisti, i tí, ktorí Boha odmietajú, ktorí proti nemu bojujú a ho nenávidia, sú všetci mojimi deťmi. A ja som pre nich Matkou. Pre mnohých z nich som jedinou Matkou, ktorú majú, jedinou osobou, ktorá sa o nich stará, ktorá ich naozaj miluje. Preto moje Srdce stále stravuje bolesť a ešte väčšia láska k týmto mojim deťom.

Chcem im pomôcť, chcem ich zachrániť, lebo som Matka. Preto trpím kvôli nim, trpím pre ich hriechy, trpím, že sú ďaleko od Boha, trpím, že páchajú zlo, trpím za všetko zlo, ktoré si spôsobujú.

Ale ako im pomôcť? Ako ich zachrániť?

Potrebujem toľko modlitby, potrebujem toľko utrpenia! Len modlitbou a utrpením ostatných mojich dobrých a veľkodušných detí budem môcť zachrániť tieto svoje deti.

Hľa, Hnutie mojich kňazov! Ja som ho chcela, aby sa napravila nesmierna škoda, ktorú spôsobil ateizmus v toľkých dušiach, aby bol v toľkých zhanobených srdciach obnovený Boží obraz, milosrdná tvár môjho syna Ježiša.

Moji kňazi sú mojimi obnoviteľmi: obnovia Božiu tvár v mnohých dušiach, a tak mnohé moje deti privedú zo smrti do života! Tak budú pravými tešiteľmi môjho Bolestného Srdca.

Moje Srdce je však tiež Srdce Nepoškvrnené, je to srdce Matky, ktoré nebolo nikdy zatemnené žiadnym tieňom, žiadnym hriechom, je jasné ako prameň, žiari ako svetlo. A teraz je samo ako zatopené všetkým bahnom, ktoré potopilo srdcia a duše toľkých mojich detí. Vskutku, démon skazy, duch nečistoty zviedol všetky národy zeme. Pre žiadny z nich už niet záchrany. Tento závoj smrti sa rozprestrel nad svetom a duše sú pošpinené skôr, než sa otvoria životu.

Kňazi môjho Hnutia musia obnoviť čistotu v dušiach a rázne bojovať proti duchu nečistoty vo všetkých jeho prejavoch. Musia bojovať proti stále neslušnejšej a vyzývavejšej móde; musia bojovať proti tlači, ktorá šíri zlo a proti predstaveným, ktorí kazia mravy. Musia bojovať proti dnešným názorom, ktoré všetko dovoľujú a ospravedlňujú; proti súčasnej morálke, ktorá všetko dovoľuje.

Predovšetkým moji kňazi budú musieť byť čistí, veľmi čistí! Ja sama ich prikryjem svojím Nepoškvrneným plášťom a urobím z nich nových ľudí, kňazov bezúhonných a nepoškvrnených. Tým, ktorí klesli, dám novú čistotu; povolám ich k druhej, ešte krásnejšej nevinnosti bolesti a lásky.

Chcem, aby to bolo Hnutie mojich kňazov, ktoré vráti svetu vôňu čistoty – pretože len táto vôňa privábi môjho Syna Ježiša, aby sa opäť stal Kráľom sŕdc a duší.

Hľaďte, najmilší kňazi, čo to znamená byť mne zasvätený: znamená to žiť pre mňa, cítiť ako ja, milovať a trpieť so mnou pre veľké chvíle, ktoré vás čakajú.“

20. októbra 1973

Svetlo evanjelia

„Vidíš, ako ťa všetko unavuje a ponecháva ťa prázdnym, keď nerobíš všetko so mnou. A ty sa pýtaš: Ale prečo mi to pripadá také cudzie, či to nie sú tie isté veci, ktoré ma kedysi tak zaujímali a celkom ma upútali? Čo sa to teraz so mnou stalo?

V tebe sa uskutočnila veľká a rozhodujúca vec, tvoje zasvätenie sa mne! Ja som vzala toto zasvätenie vážne a ono má v sebe silu skutočne ťa zmeniť a pretvoriť celý tvoj život.

Zasvätením si vložil do mojich rúk celý svoj život – ten teraz patrí mne, je môj. Ja som ho prijala ako svoje vlastníctvo a teraz ho pomaly pretváram podľa svojej vôle. Jemne ťa povediem k tej dokonalosti, ktorá sa páči môjmu Srdcu a pozvoľna ťa pretvorím v kópiu celkom podobnú môjmu Synovi Ježišovi.

Dám ti nový spôsob videnia: budeš vidieť mojimi vlastnými očami. Odteraz ťa už nič svetského nebude môcť zaujímať; skôr to v tebe zanechá akúsi hlbokú bolesť. O týchto veciach budeš hovoriť: Aké sú márne, aké sú zbytočné!

A predsa, ako veľa tvojich spolubratov sa nechá nimi viesť a ovládať! Pozerajú sa očami sveta, žijú pre svet, a tak pre nič a za nič premárnia dar svojho života.

Dám ti tiež nový spôsob cítenia: budeš cítiť ako moje Srdce. Potom sa mimoriadne zvýši tvoja schopnosť milovať a trpieť, syn môj, pretože budeš cítiť tak, ako cíti Srdce tvojej Matky.

Akú veľkú bolesť budeš cítiť kvôli tým, ktorí dnes maria vykúpenie môjho Syna! To sú tí, ktorí Boha odmietajú, ktorí ho zapierajú a proti nemu bojujú. Aký veľký súcit budeš mať s tými, ktorí blúdia bez vlastnej viny! Nevedomé obete týchto bludov!

Akú nesmiernu úzkosť budeš prežívať kvôli toľkým svojim bratom kňazom, ktorí opustili Ježiša a mňa a nie sú už verní evanjeliu. Šíria toľko bludov, cítia a súdia tak, ako cíti a súdi svet. Už teraz odpadli vo svojom srdci, ale môžu byť ešte zachránení. Môžu byť ešte zachránení skrze mňa.

Dám ti tiež nový spôsob myslenia: Budeš myslieť ako Srdce Ježišovo a ako moje materinské Srdce, a tak budeš všetko vidieť v Bohu a ako Boh v Duchu múdrosti. Dám ti múdrosť srdca.

Pozri, kňazi môjho Hnutia musia byť všetci takí. Pretože sa mi zasvätili, musia cítiť, vidieť a myslieť tak ako ja, so mnou, pretože chcem vziať do vlastníctva celý ich život; chcem ho pretvoriť, chcem ho urobiť obrazom svojho syna Ježiša, prvorodeného z toľkých mojich synov. Kiež by sa nechali mnou pretvárať ako deti, s takou dôverou a s takou oddanosťou! Potom ich prostredníctvom na tomto svete, zahalenom temnotou, opäť zažiari svetlo evanjelia. (…)“

30. októbra 1973

Priatelia a obhajcovia pápeža

„Syn môj, dnes večer ti chcem oznámiť, akú nežnú lásku cíti moje materské Srdce k pápežovi, zástupcovi môjho Syna.

V týchto chvíľach, takých bolestných pre Cirkev, pápež celkom sám, ako môj syn Ježiš v Getsemanskej záhrade, prežíva hodiny svojej agónie a opustenosti. Sú to pre neho chvíle veľkej úzkosti. Jeho srdce je skľúčené akoby smrteľným zármutkom a kríž nevýslovného utrpenia poznačuje hodiny jeho dennej práce.

Ja som pri ňom ako Matka, aby som ho potešovala a podopierala.

Všetko utrpenie a všetka vzbura sveta zanecháva v srdci pápežovom hlbokú ranu, ako sa nahromadili všetky hriechy sveta na Srdce môjho Syna počas hodín jeho hrozného smrteľného zápasu. Pápežovmu srdcu spôsobuje utrpenie tento svet, taký vzdialený od Boha. Mnohí Boha popierajú. Táto vlna odboja a špiny, ktorá sa stále viac vzmáha, chcela by všetko zatopiť.

Pápežovo srdce trpí tiež osamelosťou a opustenosťou, v ktorej je ponechané. Najhlbšou a najväčšou bolesťou môjho Syna v hodinách jeho agónie bola Judášova zrada a to, že ho opustili jeho najdrahší priatelia, keď ich ako človek najviac potreboval.

Teraz pápež trpí zradou a opustenosťou zo strany mnohých: dokonca i jeho najbližší spolupracovníci ho často neposlúchajú a robia mu prekážky. Mnohí kňazi, ktorých on tak miluje, proti nemu bojujú. Toľko mojich synov, obetí to satanových, sa mu posmieva a odsudzuje ho. Ako mnohí, ktorí si tiež hovoria kresťania a katolíci, ho stále kritizujú, proti nemu protestujú a súdia ho. Toto je pre moju Cirkev skutočne hodina temných mocností.

Ty, mne zasvätený syn, ktorý chceš byť radosťou a útechou môjho bolestného Srdca, staň sa horlivým hlásateľom tejto mojej hlbokej bolesti, môjho materinského náreku! Poteš srdce pápeža svojou detinskou láskou, svojou modlitbou; vezmi na seba časť jeho utrpenia, pomôž mu niesť jeho kríž, ktorý je teraz príliš ťažký. Takých chcem v Cirkvi kňazov môjho Hnutia: majú byť priateľmi, tešiteľmi a obhajcami pápeža.

– Priateľmi, aby ho zahŕňali v jeho samote veľkou láskou a mnohými modlitbami. Stále budú s ním, i vo chvíli veľkej opustenosti; ponesú s ním kríž, i keď bude musieť, ako môj Syn, vystupovať cestou na Kalváriu. Chcem, aby boli vedľa pápeža na kríži a so mnou, s Matkou, aj jeho najdrahší priatelia: kňazi môjho Hnutia.

– Tešiteľmi, aby mu uľahčovali jeho opustenosť a jeho utrpenie a nebáli sa mať podiel, ako on, na tom istom údele, ktorý dnes čaká tých, ktorých som pripravila na najväčšiu obetu pre záchranu sveta.

– Obhajcami, aby mu boli vždy verní a bojovali proti všetkým, ktorí ho napadajú a ohovárajú.

Vo Fatime som predpovedala pre Svätého Otca tieto chvíle, ale zároveň som mu sľúbila svoju zvláštnu pomoc a svoju ochranu. Budem ho chrániť a budem mu pomáhať vaším prostredníctvom, moji kňazi.

Vy ste mojím vojskom, ochotným bojovať za Cirkev a za pápeža. Tak budete verní evanjeliu a vaším prostredníctvom dosiahnem svoje veľké víťazstvo.“

31. októbra 1973

Z drápov môjho nepriateľa

„Prostredníctvom svojho Hnutia vytrhnem z drápov svojho nepriateľa toľko mojich synov – kňazov!

Mnohí z nich žijú v temnote a v najväčšej bezútešnosti, pretože zradili Ježiša a evanjelium. Ja im však dám uzrieť moje svetlo a začuť môj hlas a budú zase mojimi najdrahšími synmi. Sama obviažem ich rany, vyliečim ich a urobím ich nezraniteľnými tým, že ich ochránim pred každým ďalším pádom.

Ja som Matka. Chcem ich zachrániť, pretože sú mojimi synmi. Preto nech sa nikto nedomnieva, že je stratený; preto nech nikto nezúfa! Moje Nepoškvrnené Srdce pripravuje tento veľký návrat mojich najdrahších synov.“

1. novembra 1973

Sviatok Všetkých svätých

Môj verný zástup

„Chcem, aby sa každý kňaz môjho hnutia, ktorý sa mi zasvätil, modlil, trpel a snažil sa priviesť ma späť do stredu mojich veriacich.

Dnes viac ako kedykoľvek doteraz ten, kto mňa nájde, nájde život a dosiahne spásu od Pána.

Len tohto sa môj nepriateľ bojí! Vynaloží všetko úsilie, aby ma ešte viac vzdialil od sŕdc mojich verných, aby ma ešte viac zatemnil v Cirkvi. On začal so mnou svoju najväčšiu bitku, rozhodný boj, v ktorom jeden z nás dvoch bude navždy porazený.

Teraz sa podľa mnohých vecí zdá, že víťazom je on, môj nepriateľ; avšak blízko je doba môjho najslávnejšieho návratu a môjho úplného víťazstva.

V rozhodnom boji chcem mať svojich synov kňazov pri sebe: Ja ich povediem, oni budú počúvať moje príkazy, budú plniť moje priania a ochotne splnia všetky moje požiadavky. (…)

Ja sama sa v nich zjavím a ich prostredníctvom zasiahnem svojho nepriateľa do srdca a svojou pätou mu rozdrvím hlavu.

Avšak títo kňazi musia teraz začať konať; ich prostredníctvom chcem sa vrátiť do stredu svojich veriacich, pretože z nich si chcem okolo svojich kňazov utvoriť nepremožiteľné vojsko.

Od veriacich, ktorí sa pridržiavajú môjho Hnutia, žiadam:

– Aby sa zasvätili zvláštnym spôsobom môjmu Nepoškvrnenému Srdcu bez ohľadu na vonkajšie alebo právne záväzky; len aby sa mi celkom darovali, aby som mohla slobodne disponovať s ich životom a celý ho riadiť podľa svojich zámerov.

Musia sa nechať mnou viesť ako deti. Musia sa znovu začať viac modliť, viac milovať Ježiša, viac sa mu klaňať v jeho tajomstve Eucharistie, aby sa stal Slnkom, ktoré osvecuje celý ich život. Akú radosť, aký veľký dar lásky udelí Ježiš v Eucharistii týmto, mne zasväteným veriacim!

Nech sa denne modlia ruženec, aby sa urýchlil môj veľký návrat!

– Aby boli verní pápežovi a Cirkvi s ním spojenej, v dokonalej poslušnosti jeho príkazom, predchádzaním a plnením jeho prianí, šírením jeho učenia, hájením ho proti každému útoku, ochotní bojovať až do preliatia krvi za to, aby boli stále s ním spojení a verní evanjeliu.

Skoro príde čas, keď len ten, kto bude s pápežom, zostane verný viere v môjho Syna a uchráni sa pred veľkým odpadom, ktorý sa všade rozšíri.

– Aby zachovávali Božie prikázania a robili to, čomu ich učil môj Syn Ježiš, aby boli jeho pravými nasledovníkmi. Tak budú príkladom pre všetkých; nech sú príkladom najmä prísnym spôsobom života – tým, že budú odmietať stále vyzývavejšiu módu, že budú všemožne bojovať proti šíreniu nemravnej tlače, proti nemravným predstaveniam a proti tejto neustálej záplave mora bahna, ktoré všetko zaplavuje. Nech sú dobrým príkladom svojou čistotou, striedmosťou a skromnosťou.

Nech sa vyhýbajú všetkým tým miestam, kde býva znesväcovaný posvätný charakter ich osoby. Nech utvoria okolo kňazov môj verný zástup, moje ,Biele vojsko‘. Ich prostredníctvom opäť zažiari moje svetlo uprostred veľkej tmy a moja nepoškvrnená čistota uprostred veľkej hniloby smrti. Tieto moje verné deti povolám a vychovám pre veľkú úlohu – a to je pripraviť tento svet na veľkú očistu, ktorá ho čaká, aby mohol konečne povstať nový svet, celkom obnovený svetlom a láskou môjho Syna, ktorý bude vládnuť nad všetkým.“

14. novembra 1973

Diabol sa ich bojí a nenávidí ich

„(…) Pre teba som dobrou a starostlivou Matkou, ostražitou však a hroznou proti zlému nepriateľovi, ktorý ti chce škodiť. Pošlem svojich anjelov, aby ťa chránili a bránili pred každým nebezpečenstvom a každou nástrahou zlého nepriateľa. (…)

Nech všetci kňazi môjho Hnutia vedia, ako sa ich diabol bojí a ako ich nenávidí a ako mnoho budú musieť trpieť pre jeho nástrahy.

Teraz začína zlý nepriateľ niečo tušiť. (…) A bude zúriť stále viac. Ja však budem so svojimi kňazmi, aby som ich ochránila a bránila. Nedotkne sa ani vlasov ich hlavy, pretože to sú moji najmilší synovia, ktorých teraz formujem a vychovávam; pripravujem ich, aby v hodine rozhodujúcej bitky boli statoční a nepremožiteľní. Milujem ich, každého zvlášť vo svojom Srdci opatrujem, chránim ich, žehnám ich.“

27. novembra 1973

Výročie zjavenia sa Panny Márie sv. Kataríne Labouré

Len pre môjho Syna Ježiša

„Chcem, aby sa mi všetci kňazi môjho Hnutia zverili ako deti. Nesmú myslieť už na seba; ja sama sa chcem o nich starať. Vypočujem všetky ich prosby a splním všetky ich najvnútornejšie priania.

Už nesmú žiť pre seba; ani pre svoju kňazskú činnosť, ktorá ich tak veľmi stravuje, unavuje a vyčerpáva a pritom ich ponecháva prázdnymi a odo mňa vzdialenými.

Musia žiť len pre môjho Syna Ježiša tým, že budú doslova plniť evanjelium. Preto musia žiť len pre mňa a so mnou. Ja sama ich budem môcť vychovávať k stále väčšej jednote myslí i sŕdc s mojím Synom Ježišom; takpovediac ich povediem za ruku a pod láskyplným vplyvom môjho materinského povzbudzovania budú pracovať len pre neho.

Potom sa budú zaoberať tými istými vecami, avšak celkom iným spôsobom. Pretože to budú tie isté veci, ktoré budú oni konať so mnou, zjavím sa v nich a ich prostredníctvom budem môcť uskutočniť svoj veľký plán spásy.

Potrebujem však, aby sa títo kňazi stávali stále viac mojimi: v mlčaní, v modlitbe, v pokore a vo vyrovnanosti. Je to krásne, keď hovoria o mne, ale môjmu srdcu je oveľa milšie, keď pre mňa žijú. Chcem opäť žiť v nich, aby som sa ako Matka vrátila do stredu svojich detí. Nech sú poslušní a pokorní, nech sú dobrí ku všetkým, najmä k tým, ktorí sú viac vzdialení, k strateným a zúfalým.

Chcem im darovať svoje Srdce; nech si preto zvykajú stále žiť v mojom materinskom Srdci! Nech si s ničím nerobia starosti; o ostatné, o všetko ostatné sa budem starať ja sama, aby sa splnil môj veľký plán lásky.“

1. decembra 1973

Prvá sobota v mesiaci

Duch vzbury proti Bohu

„Začni tento nový liturgický rok mnohými modlitbami. V mojom Srdci nájdeš bezpečné útočište v mnohom zmätku dnešného života. Zmätok, úzkosť a súženie budú každým dňom vzrastať, pretože ľudstvo, vykúpené mojím Synom, sa stále viac vzďaľuje od Boha a prestupuje jeho zákon. Démon nečistoty všetko pošpinil. Moje úbohé deti, aké ste choré a zranené!

Duch vzbury proti Bohu zviedol ľudstvo; vnikol do toľkých duší a udusil všetko svetlo viery a lásky. To je ten červený drak, o ktorom hovorí Sväté písmo. Čítajte ho, deti, lebo toto sú časy jeho vyplnenia! Koľko mojich detí je teraz obeťami tohto satanského bludu!

Aj medzi mojimi kňazmi je veľa takých, ktorí už neveria; napriek tomu zostávajú ešte v mojej Cirkvi – naozajstní vlci v barančom rúchu, ktorí kazia nesmierny počet duší.

Teraz nič nemôže zadržať ruku Božej spravodlivosti, ktorá skoro udrie proti satanovi a jeho prívržencom pre lásku, modlitby a utrpenie vyvolených. Pripravujú sa chvíle veľkého, nevýslovného súženia. Keby to ľudia vedeli, snáď by sa dali na pokánie!

Kto však počúval moje posolstvá, kto poznal zmysel mojich sĺz a môjho materinského povzbudzovania! Skoro nikto; niekoľko neznámych duší, pre ich zásluhy je trest ešte odložený.

Ale tento rok sa neskončí, kým sa nesplní jedno veľké znamenie. Modlite sa, modlite sa, modlite sa, vy, moje vyvolené duše, ktoré som tak matersky pripravovala! Predovšetkým vy, moji kňazi, zanechajte márne a zbytočné veci. Toto sú zjavené chvíle: Musíte žiť len so mnou, vo mne a pre mňa.

Buďte bdelí, buďte pripravení, skoro vás budem potrebovať, pretože nadišli chvíle môjho triumfu.“

Dongo (Taliansko), 19. decembra 1973

Triumf môjho Nepoškvrneného Srdca

„Dnes ráno, syn môj, prišiel si so svojou matkou do mojej svätyne pred obraz plačúcej Madony (…).

Už ako dieťa som si ťa vyvolila a stále som ťa viedla za ruku. Už nikdy som ťa neopustila, ani keď môj nepriateľ zúril proti tebe a vyrval mi ťa, a keď si bol vtedy istý, že navždy zvíťazil.

Preto si musel vtedy mnoho trpieť; musel si často tápať v temnote a opustenosti, takpovediac zúfalý, ako by som nepočula tvoj plač a tvoje volanie o pomoc.

To všetko však bolo pre môj veľký plán – zdá sa ti, že teraz niečo poznávaš a tvoje srdce je zaplavené radosťou. Ale to najkrásnejšie a najdôležitejšie, syn môj, ešte len príde.

Vyvolila som si ťa a pripravila pre víťazstvo svojho Nepoškvrneného Srdca vo svete a toto sú roky, keď svoj plán uskutočním. Sami Boží anjeli budú žasnúť; svätí v nebi sa budú radovať; veľkú radosť a útechu budú mať všetci dobrí na zemi. Milosrdenstvo a spásu dosiahne veľký počet mojich zblúdilých detí; satan a jeho mnohí prívrženci budú prísne a definitívne odsúdení. V tom istom okamihu, keď bude satan tróniť ako pán sveta, a bude sa domnievať, že má isté víťazstvo, ja sama mu vyrvem korisť z rúk. Naraz bude stáť s prázdnymi rukami a nakoniec pripadne víťazstvo len môjmu Synovi a mne; toto bude triumf môjho Nepoškvrneného Srdca vo svete.

Keby vedeli všetci kňazi môjho Hnutia, s akou starostlivosťou som ich vyvolila a vychovala, aby som ich pripravila na túto veľkú úlohu!

Každá vec – i tá najbezvýznamnejšia – má v ich živote presný a hlboký zmysel. Nech si preto každý zvyká čítať so mnou v podivuhodnej knihe vlastného života.

Dám im dar múdrosti srdca a oni so mnou pochopia, prečo sa stala každá vec v ich živote. Prečo sú často nepochopení, prečo trpia, prečo sú opustení a spoznajú aj zmysel svojich pádov. Ach, koľko temných chvíľ a koľko okamihov agónie museli vo svojom živote skúsiť títo moji najmilší synovia!

Ale boli to pre nich plodné a nutné chvíle, aby mi viac patrili ako vlastníctvo, aby som ich odpútala od ich spôsobu videnia a cítenia, od ich ľahkovážnych sklonov k veciam, k výsledkom, k blahobytu, k úspechu; aby sa naučili patriť mne, žiť len pre mňa a plniť moje priania.

Chcela som, aby mali dojem, že si ich veľmi nevážia, že nie sú na nič súci. Dala som im veľký dar pokory srdca, duchovného detstva, aby mohli cítiť, že patria len mne a tak stratili oporu a dôveru vo všetko ostatné, čo nie som ja sama.

Ale práve s týmito mojimi úbohými, posmievanými a zdeptanými synmi uskutočním svoj veľký plán. Nech sa mi preto každý celkom a v každom okamihu zverí! Budem k nim hovoriť a poviem im svoje prianie.

Nemajte strach z ťažkostí a nepochopenia, s ktorými sa stretnete na svojej ceste. Ja budem neustále s vami a vy napriek tomu všetkému budete mať vždy radosť. Aby ste zvíťazili v blížiacom sa boji, chcem vám dať jednu zbraň: modlitbu.

Na všetko ostatné zabudnite a zvyknite si používať len túto zbraň. Rozhodná doba je tu a niet už času na nejaké márne a zbytočné veci. Niet času na neužitočné diskusie, niet už času na reči a plánovanie: Toto je čas modlitby!

Kňazi môjho Hnutia, ponúknite sa mi, aby som mohla vo vás a s vami stále sa modliť a prihovárať sa u svojho Syna za spásu sveta.

Potrebujem vás a vašu modlitbu, aby som uskutočnila veľký plán triumfu môjho Nepoškvrneného Srdca.“

26. decembra 1973

Sviatok sv. Štefana

Neha Matky

„(…) Ako veľmi ťa milujem, syn môj, a akú zvlášť veľkú lásku mám ku tebe! Musíš sa učiť poznávať to z toľkých malých vecí – z toľkých okolností, ktoré si človek ani nepovšimne.

Ako dnes: Ten nádherný jasný deň, ktorý som ti darovala. Jasné modré nebo, iskrivý belostný sneh, od neho sa odrážajú slnečné lúče. Nebeská modrosť môjho plášťa, ktorým ťa stále chránim; môj belostný najčistejší šat, ktorým ťa chcem zaodieť.

Tieto prosté veci sú ako nežná láska Matky k tebe… Zveruj sa mi stále viac: Nevidíš, že teraz som ja sama tvojím životom?

Teraz sa modli za svojich bratov – za kňazov môjho Hnutia! O čokoľvek budeš dnes pre nich prosiť, dám ti to.

Modli sa! Využi tento pokoj, aby si hlbšie vstúpil do môjho Srdca. Premeň každý okamih svojho denného diela na rozhovor so mnou: chcem počuť tvoj hlas, syn môj! Všetko premieňaj na modlitbu!“

28. decembra 1973

Sviatok Neviniatok

Moja Cirkev bude obnovená

„Syn môj, musíš byť tešiteľom môjho Nepoškvrneného Srdca. Preto nesmieš žiť pre seba, nesmieš byť zaujatý svojimi osobnými problémami.

Ak ma miluješ, ak si mojím tešiteľom, ako ešte môžeš niečo chcieť alebo si niečo priať?

Ja som ti darovala rozmery môjho Srdca a moje veci musia byť tvojimi. Moje priania musia byť tvojimi prianiami. Moje starosti, moje utrpenia, musia byť tiež tvojimi! Len vtedy budeš šťastný, keď zostaneš stále, v každom okamihu v mojom Nepoškvrnenom Srdci.

Koľko tŕňov spôsobuje zármutok môjmu Srdcu! Denne pribúda duší, ktoré sa vzďaľujú od môjho Syna, a to aj medzi veriacimi. Tých, ktorí ešte včera boli dušami dobrými a veľkodušnými, strháva všeobecný zmätok a stávajú sa dušami bojazlivými, neistými, takpovediac ochromenými.

Najbolestnejšie tŕne mi spôsobujú kňazi, moji najmilší synovia, ktorých najviac milujem. Okrem tých, ktorí denne zrádzajú ako Judáš môjho Syna Ježiša, a jeho Cirkev, koľko je teraz kolísajúcich, pochybujúcich i neveriacich! Slúžia sv. omšu, udeľujú sviatosti a už neveria…

Ich svätokrádeže dosiahli teraz hranicu, ktorá nemôže byť prekročená bez toho, aby nebola potupená sama Božia spravodlivosť. Keby títo moji synovia vedeli, aké hrozné skúšky na nich čakajú, ach, snáď by sa polepšili!… Oni sa, naopak, vo svojej zaslepenosti ženú v ústrety svojmu veľkému trestu a v rozhodujúcom okamihu budú nepripravení.

Syn môj, teraz chápeš, ako veľmi teraz sama pôsobím medzi dušami svojich verných kňazov? Zavolám ich, a oni mi odpovedia; prikryjem ich svojím Nepoškvrneným plášťom a budú nepremožiteľní. Ježiš na nich vyleje Ducha, ktorý naplnil moju dušu a budú pretvorení. Ja im darujem svojho Syna Ježiša, ako to dokáže len Matka a oni budú počúvať len jeho, len jeho budú milovať, budú ho verne hlásať podľa evanjelia. A oni úplne obnovia moju Cirkev.

Čo mám robiť – pýtaš sa ma – aby sa Kňazské hnutie rozšírilo po celom svete?

Zostávaj len vo mne, v každom okamihu v modlitbe a ja sama, syn môj, všetko urobím, pretože toto je moja hodina.

Žiadam od teba, aby si len veril, modlil sa, trpel a nechal sa viesť mnou za ruku a skoro uvidíš moje divy. Už na konci tohto roka sa môžeš mnohému naučiť.

S mojou pomocou sa naučíš čítať skutočné znamenia doby, doby takej strastiplnej, ale mnou tak požehnanej!“

31. decembra 1973

Posledná noc v roku

Opíjajú sa do nemoty

„Začni tento nový rok so mnou v modlitbe! Ako veľa je tých, ktorí v tejto chvíli oslavujú začiatok nového roku zábavami, ponajviac prázdnymi a urážajúcimi veľkú dôstojnosť stvorení, milovaných a vykúpených mojím Synom! Tieto moje úbohé deti sa opíjajú do nemoty a aké sú nešťastné!

Bdej a modli sa aj za nich! S novým rokom blížia sa rozhodujúce okamihy: čakajú vás veľké udalosti. Preto začni nový rok na kolenách v modlitbe so mnou, syn môj! S novým rokom dosiahne moje Hnutie nečakaný rozvoj. Bude to stačiť tvojej malej viere, aby si mi mohol viac veriť a dôverovať? (…)“

1974 - VEČERADLÁ ŽIVOTA SO MNOU

5. januára 1974

Prvá sobota mesiaca a roka

Moje Srdce bude tvojím útočišťom

„Dnes ťa chcem viesť za ruku ako matka. Stále hlbšie ťa chcem viesť do svojho Nepoškvrneného Srdca. Moje Srdce má byť pre teba útočišťom, v ktorom máš žiť a odkiaľ máš pozerať na všetky udalosti tohto sveta. Ak budeš v každom okamihu žiť v tomto útočišti, bude ťa stále zohrievať moja láska a láska môjho Syna Ježiša.

Každým dňom bude tento svet stále viac prepadať chladnému egoizmu, zmyselnosti, nenávisti, násiliu a nešťastiu. Pred veľkou tmou padne na svet noc ateizmu, ktorá všetko zahalí. Moje Nepoškvrnené Srdce bude najmä vtedy tvojím útočišťom a tvojím svetlom. Neboj sa mrazu a tmy, pretože budeš v Srdci Matky a odtiaľ budeš ukazovať cestu nesmiernemu počtu mojich úbohých zblúdilých detí.

Avšak moje Srdce je tiež útočišťom, ktoré ťa chráni pred všetkými nastávajúcimi udalosťami. Budeš pokojný, neprepadneš zmätku ani strachu. Budeš všetko vidieť ako z diaľky, bez toho, aby si pripustil, žeby sa ťa to v najmenšom dotklo.

Ako to? – pýtaš sa ma. Budeš žiť v čase a predsa budeš ako mimo času. Syn môj, moje Nepoškvrnené Srdce je ako kus neba, kam chcem uzatvoriť svojich najmilších synov, aby boli chránení pred veľkými vecami, ktoré na vás čakajú a aby som ich potešila, pripravila a viedla k veľkému a blízkemu okamihu môjho triumfu.

Zostávaj preto stále v tomto útočišti!“

17. januára 1974

Večeradlá života so mnou

„Kde sú dvaja alebo traja zhromaždení v mojom mene, tam som aj ja medzi nimi“ – povedal môj Syn Ježiš.

Keď sa dvaja alebo viac kňazov môjho Hnutia zhromaždí kvôli mne, aj ja som uprostred nich. Ja sama sa s nimi a v nich zjavujem, najmä keď sa títo kňazi spoja v modlitbe.

Preto je potrebné, aby sa kňazi môjho Hnutia začali stretať a zhromažďovať. Nie je potrebné, aby sa ich zhromaždilo veľa; stačia dvaja alebo traja. Tieto stretnutia majú vytvárať pravé a skutočné večeradlá. Keď sa teraz moje kňazské hnutie všade šíri, musia sa tieto večeradlá množiť. Nie je potrebná žiadna organizácia. Všetko nech je jednoduché, spontánne, tiché a bratské. Kde sa dvaja alebo viac kňazov môjho Hnutia stretne kvôli mne, tam je večeradlo.

Vo večeradle boli apoštoli s Ježišovou Matkou Máriou. V týchto večeradlách chcem mať spojených kňazov môjho Hnutia so mnou, Matkou Ježišovou a celkom zvláštne ich Matkou.

Prečo ich chcem mať zjednotených so mnou vo večeradlách?

– Aby zostávali so mnou, aby som ich sama mohla živiť a vychovávať, aby som ich nechala rásť v dokonalom zasvätení mne; aby boli skutočne iba mojimi kňazmi a aby som sa mohla v nich a skrz nich zjavovať.

– Aby sa najmä so mnou modlili. Keď sa moji kňazi modlia spojení medzi sebou a so mnou, ako veľmi účinná je ich modlitba!

Takto som to ja sama, ktorá v nich plním svoju materskú úlohu prihovárania sa u Boha za všetky svoje deti.

Spojení medzi sebou a so mnou pri slávení sv. omše, pri recitácii Božích chvál, pri modlitbe sv. ruženca. Toto je moja modlitba! Ruženec je zbraň, ktorú dávam týmto svojim synom, aby mohli zvíťaziť v nastávajúcich veľkých bojoch, ktoré ich čakajú.

– Aby sa mali radi a žili v pravom bratstve, spojení s Matkou. Dnes je potrebné, aby sa moji kňazi poznali, aby si pomáhali, aby sa naozaj mali radi a boli ako bratia okolo Matky. Moji kňazi dnes trpia prílišnou osamotenosťou a prílišnou opustenosťou… Nechcem, aby boli sami. Nech si pomáhajú, nech sa milujú, nech sa cítia všetci skutočne ako bratia a nech nimi sú.

– Aby očakávali rozhodujúce chvíle, ktoré sa stále viac blížia. Blízko je čas, keď niektorí z mojich úbohých synov kňazov, oklamaní a zvedení satanom, otvorene vystúpia proti môjmu Synovi, proti mne samej, proti Cirkvi a evanjeliu.

Potom zástup mojich kňazov, ktorých som pripravila a viedla, bude musieť verejne vystúpiť, aby s odvahou a pred všetkými hlásali Božstvo môjho Syna, všetky moje výsady, nutnosť hierarchickej Cirkvi, spojenej s pápežom a pod jeho vedením a všetky pravdy obsiahnuté v evanjeliu. Mnohí kňazi, neistí a akoby zaskočení búrkou, budú nasledovať váš príklad a vrátia sa na cestu spásy. Zatiaľ sa pripravujte so mnou a čakajte!

Nech sú vaše stretnutia pravými večeradlami života so mnou, večeradlami modlitby, bratstva, očakávania…“

23. januára 1974

Znamenie, ktoré dám každému

„Nestaraj sa o nič, čo je potrebné na rozšírenie môjho Hnutia. Ja sa sama o všetko postarám.

Chcem, aby moji kňazi žili stále a len v najväčšej dôvere vo mňa. Všetko, i to, čo sa týka ich života a životných prostriedkov, musia očakávať odo mňa.

Moji kňazi budú musieť byť chudobní podľa príkladu môjho Syna Ježiša – ale nikdy im nebude chýbať to, čo je nutné k životu, k dôstojnému životu. Som Matka a budem sa starať aj o toto. Keď bude treba, urobím veci veľké, mimoriadne, i zázraky.

Nech sa teda moji kňazi nestarajú a nerobia si obavy, čo sa týka jedla a odevu. Nech ako deti nechajú svoju Matku, aby sa starala! Nech sa však stále starajú o spásu mnohých mojich detí, ktoré sa každým dňom viac a viac rútia do záhuby a padajú do pazúrov satanových. Či necítia moju veľkú materinská bolesť, ktorá sa stále zväčšuje?

Nech žijú stále so mnou, aby potešovali Srdce môjho Syna Ježiša. Ježišovi sa musí v týchto chvíľach dostať útechy. Nech moji kňazi sú tešiteľmi jeho Najsvätejšieho Srdca!

Nech sa vo svojom živote stále len pozerajú na mňa, nech zostávajú so mnou, nech ma milujú, nech sa modlia prostredníctvom mňa. V tej miere, v akej sa mi ponechajú ako môj majetok, budú v sebe poznávať kňaza môjho Hnutia.

Toto bude znamením, ktoré dám každému, aby bol život každého skutočne pretvorený.“

28. januára 1974

Sv. Tomáša Aquinského

Čo dokáže urobiť Matka

„Ako len som spojená, syn môj, so stretnutím 12 kňazov môjho Hnutia, ktoré sa tu uskutočnilo! Je to malé semienko, z ktorého bude skoro strom a odtiaľto, z môjho najmilšieho miesta, rozprestrie svoje vetvy nad celou Cirkvou a celým svetom.

Nepozoroval si, ako som tvojím prostredníctvom sama hovorila k srdciam svojich kňazov? Dostali mimoriadnu milosť, ktorá pretvorí celý ich život. Teraz budú apoštolmi môjho Hnutia. (…)

Ach, nechaj sa stále mnou niesť! Tak uvidíš, koľko dokáže Matka urobiť pre svojich synov.“

10. februára 1974

Dôveruj len mne

„Syn môj, musíš byť pozornejší, aby si zostával stále v mojom Nepoškvrnenom Srdci a nenechaj sa zaujať ani odradiť vecami, najmä ak nezávisia od tvojej vôle.

Máš naponáhlo. Chcel by si, aby sa moje Hnutie šírilo rýchlejšie, aby pri novom vydaní knižky neboli také ťažkosti.

Ako veľa ľudského je v tvojom prianí! Musím ťa ako Matka očistiť, ak chceš, aby som ťa doviedla k tej dokonalosti, ktorá sa páči môjmu Srdcu.

Dôveruj len mne, nie v ľudské prostriedky; len mne sa zver! Jedno môžeš stále robiť, a to jediné chcem od teba v každom okamihu, pretože veľmi mi to poslúži, môjmu Hnutiu – totiž tvoju modlitbu, tvoje utrpenie a tvoju dôveru vo mňa.

Toto od teba žiadam: Zanechaj všetky iné starosti! Toto nie je jedno z mnohých hnutí, ale moje Hnutie, syn môj. Nechaj teda konať mňa!

Tak budú musieť konať všetci moji kňazi. Ukážem to tým, že zmarím každý ľudský prostriedok, na ktorý sa budú spoliehať. Musia sa spoliehať len na mňa! Viem, že toto je pre ľudskú prirodzenosť veľmi ťažké. Ja však chcem, aby kňazi môjho Hnutia patrili iba mne.

Keď si nezvyknú teraz hľadať len mňa, počúvať len mňa, spoliehať sa len na mňa, ako ma budú môcť nájsť vo chvíli veľkej búrky, keď sa bude všetko rútiť do tmy? Nech si zvykajú už odteraz vidieť moje svetlo pri každom svojom počínaní!“

11. februára 1974

Sviatok Panny Márie Lurdskej

Nech prežívajú s dôverou prítomný okamih

„Vidíš, že som pri tebe, syn môj, v každom okamihu tvojho denného diela! … Nie si už sám! Stále máš pri sebe Matku, ktorá ťa vedie za ruku, ktorá ťa tisne na svoje Nepoškvrnené Srdce. Všetko, čo sa ti prihodí, som vopred stanovila – uč sa stále viac mi dôverovať.

Aj chvíle temnoty, utrpenia a nepochopenia som vopred určila, aby si mohol rásť a zosilnieť na ceste dokonalého zasvätenia. Uč sa vidieť ma i v temnote; uč sa, syn môj, cítiť ma i v opustenosti; uč sa všetko konať so mnou a vo mne. Daj mi celkom sám seba, v každom okamihu, úplne.

Tvoja minulosť neexistuje; teraz ťa vidím len vo svojom Srdci, si môj. Dávaj mi rád a veľkodušne prítomný okamih – len toto platí pre mňa, pretože to môžem použiť pre svoje plány.

Ach, keby všetci kňazi môjho Hnutia vedeli, ako veľmi ich potrebujem! Kiež by mi obetovali každý okamih svojho života s dokonalou oddanosťou, aby som s ním mohla disponovať podľa svojej vôle! Pretože sa mi zasvätili, patria mne: sú moji! Keď sú moji, nemôžu už patriť sebe, nemôžu už vlastniť nič, okrem mňa. Prečo teda ešte myslia na minulosť? Prečo robia plány do budúcnosti? (…)“

18. februára 1974

Je čas, aby som ich sama zhromaždila

„Syn môj, nechaj sa mnou viesť a uvidíš, ako sa okolo teba dejú obdivuhodné veci – jednu prežívaš dnes. (…) N. je vzorom pre všetkých kňazov môjho Hnutia. Akú veľkú lásku má ku mne a k môjmu Synovi Ježišovi! Ako žije pre duše, koľko ich zachraňuje!

Tu je malé miesto; malé veci, ktoré väčšina nepozoruje – a predsa tu som dnes prítomná, a nie inde.

Ešte dnes sa rada zjavujem svojim deťom na miestach, ktoré sa tak podobajú tým, kde som žila so svojím synom Ježišom: Betlehem a Nazaret. Áno, aj dnes si volím chudobu, jednoduchosť, veci malé, obyčajné, aby som sa zjavila.

Viem, že toto môže robiť mnohým ťažkosti; predsa je to nutné pre toho, kto sa chce so mnou stretnúť. Treba byť maličkým, cítiť sa len tým, čím sú predo mnou všetci – len deťmi.

Dieťa sa nikdy nepozerá na seba; zato tak rado pozerá na matku! A je to matka, ktorá sa pozerá na svoje maličké. A keď ho pozoruje, môže mu hovoriť: Ach, aké si krásne, aké si milé, aké si dobré!

(…) Dnes na tomto mieste začína skutočne niečo pre teba. Je to ako malé semienko, ktoré sa však rozšíri, vyrastie a bude z neho veľký strom. Dnes je tu pre teba stretnutie – našiel si brata. Ale ako dlho som ho pripravovala! Hľa, už dlho som pripravovala tohto kňaza utrpením, nepochopením a osamelosťou; ach, ako som ho zvykala na tú vnútornú pokoru a na toho ducha detinstva, ktorý sa tak veľmi páči môjmu Nepoškvrnenému Srdcu!

Teraz na neho pozerám so zaľúbením – je púhym dieťaťom v mojom náručí a ja ho môžem niesť a použiť, ako chcem. Taký je on, takí sú všetci moji kňazi. Už dávno som si ich zavolala a oni už dávno odpovedali. Ja som ich živila, vychovala a viedla; teraz sa nechajú poslušne viesť. Je čas, aby som ja sama týchto svojich synov zo všetkých strán zhromaždila. Z nich musím utvoriť nepremožiteľné vojsko.

Schádzajú sa, poznávajú sa a zdá sa im, akoby sa vždy boli poznali – cítia sa naozaj ako bratia. Dávam vás jedného druhému ako dar. Milujte sa, najmilší synovia, zomknite sa, vyhľadávajte sa a pomáhajte si! Ach, akú radosť má Matka, keď vás vidí všetkých pospolu ako dobrých bratov vo svojom dome!…“

23. februára 1974

Začne to s mojimi kňazmi

„Pýtaš sa ma, či som spokojná. Ach, ty nevieš, syn môj, akú mi spôsobuješ radosť! Radosťou matky je, keď je so svojimi deťmi. Mojou radosťou je byť pri každom z vás. Kňazi sú moji najmilší synovia, pretože sú povolaní, aby sa stali Ježišom. Mojou úlohou je utvoriť z nich obraz môjho Syna. Nikdy ich neopúšťam, nikdy ich nenechávam osamote.

Nech neklesajú na mysli pre svoje chyby a pády, veď i oni sú tak veľmi krehkí. Ja som Matka – mojou najväčšou radosťou je odpúšťať, pretože potom môžem darovať väčšiu lásku.

Nech sa moji synovia neboja celkom sa mi dať. Teraz prežívajú chvíle veľkého zmätku; mnohí z nich strácajú vieru v môjho Syna a dôveru vo mňa. Na všetkých stranách sa množia zlé príklady a mnohí z nich sa stávajú malomyseľní… Toto je vhodná chvíľa, aby ma vzývali, aby po mne túžili – len na toto čakám, aby som sa im zjavila.

To moje Srdce najviac dojíma, keď ich počujem plakať ako deti. Je možné, aby to matkou nepohlo, keď vidí svoje deti plakať? Až sa všetko zrúti, zostane len sila ich plaču, ktorý ma donúti, aby som zasiahla zázračným a hrozným spôsobom. A môj triumf začne s mojimi najmilšími synmi, s mojimi kňazmi.

(…) Budeš si musieť zvykať vidieť veci stále väčšie. Moje Nepoškvrnené Srdce je nevyčerpateľný zdroj milosrdenstva a odpustenia a nemôže už zadržať plnosť tohto ohňa. Boh začne skoro vylievať na celý svet prúdy odpustenia a milosrdenstva na svoje a moje úbohé deti.“

11. marca 1974

Veľkí v láske

„Dnes si dostal znamenie – potvrdenie, ako ťa milujem, syn môj. Dopustila som, aby všetko až do posledného bolo opakom toho, čo som ti predpovedala. Potom sa skoro zázračne stalo to, čo som ti sľúbila.

To preto, že chcem, aby si rástol v dôvere ku mne. Musíš sa nechať viesť touto dôverou bez akéhokoľvek odporu, skôr takpovediac ňou nesený a vedený v každej chvíli svojho denného diela. Dvíhaj sa stále vyššie, kým nebudeš žiť trvale v mojom Nepoškvrnenom Srdci. Potom neustále prebývanie vo mne bude pre tvoju dušu ako vzduch, ktorý ti dovolí dýchať a žiť.

Každý kňaz, ktorý sa zasvätil môjmu Nepoškvrnenému Srdcu a patrí k môjmu Hnutiu, je povolaný takto žiť. Niekedy sa moje Srdce zarmucuje, keď vidím, že synovia, mne zasvätení, nie sú celkom moji. Nedávajú mi všetko. Prečo si ešte niečo ponechávajú? Nič, nič už nesmú mať – musia byť iba deťmi, mojimi najmenšími deťmi. Pretože ich volám, aby boli veľkí v láske, vo svätosti, v hrdinstve, musia sa stať najmenšími! (…)

Až budú dokonalí v duchovnom detstve, až jedinou ich starosťou bude nechať sa viesť dôverou vo mňa, potom budú pripravení pre môj veľký plán.

Moji synovia, nechajte sa mnou pretvoriť a spracovať – bez toho, že by ste to sami alebo iní pozorovali, dokonale vás pretvorím, dám vám veľké dary lásky, povolám vás stále k hlbšiemu spojeniu s Bohom a so mnou. Preto vás prosím, aby ste sa mi zverili: Ak sa mi nedáte dokonale, zviažete mi ruky, takže nebudem môcť pôsobiť podľa svojej vôle. (…)“

23. marca 1974

Dávam ti radosť kríža

„Syn môj, nechaj sa mnou viesť v každom okamihu a nájdeš pokoj. (…) Tiež v bolesti, i v opustenosti, v nezhodách. I keď sa ti zdá, že cítiš, že si neschopný konať dobro. Chcel by si a nemôžeš, pretože to nezáleží na tebe; chcel by si a nemôžeš, pretože stojíš pred prekážkami, ktoré nemôžeš zdolať. Chcel by si a nemôžeš, pretože všetky tie ľudské prostriedky, na ktoré si sa toľko spoliehal, zlyhávajú jeden za druhým.

Koľkokrát by si rád pracoval aj pre mňa a pre moje Hnutie, ale nemôžeš… Ach, táto neschopnosť pôsobiť! Ako len skusuješ vlastnú slabosť, ako sa musíš cvičiť v trpezlivosti! Toto čakanie! Koľko ťa to niekedy stojí, koľko tým trpíš, ale ako ťa to očisťuje!

I v utrpení budeš mať radosť; dokonca budeš pre moju radosť obetovať každú svoju bolesť, i tú najmenšiu a ja to prijmem ako dar, ktorý dieťa dáva matke a premením ti to hneď na radosť.

Avšak radosť, ktorú ti dám ja, je hlboká, nie povrchná; je pokojná, nikdy neprináša zmätok. Syn môj, pre teba je radosťou kríž – radosťou zostávať stále v mojom Bolestnom Srdci a skusovať v ňom celú nevýslovnú horkosť tvojej Matky.

K tejto radosti chcem viesť všetkých kňazov svojho Hnutia. Musia poznať, že ja úplne premieňam a pretváram ich život tým, že naozaj vážne beriem dar, ktorý mi dali svojím zasvätením. Povediem ich, tieto svoje deti, k veľkej dokonalosti v láske, v utrpení a v láske ku krížu.

Blíži sa chvíľa, keď budem môcť pracovať na záchrane sveta prostredníctvom utrpenia svojich synov kňazov. (…) Od nich chcem dôveru, modlitbu, prostotu a mlčanie…“

27. marca 1974

Vlož ich do môjho materinského Srdca

„Zhromažďuj týchto mojich synov! Toto je chvíľa, keď sa majú stretávať, poznávať a milovať.

Ty si vo mne; a keď hovoríš pri týchto stretnutiach, ja som naozaj prítomná medzi vami. I keď ma nevidíte, ja som nielen duchovne, ale aj skutočne prítomná. A dám vám isté znamenia tejto svojej prítomnosti. Každý ju bude cítiť. Jeho život bude milo pretvorený a jeho duše sa bude sladko dotýkať moja materinská neha. Preto, syn môj, nehľadaj nič iné, o nič iné sa nestaraj, než o to, aby si stále zostával v mojom Nepoškvrnenom Srdci.

Akú len veľkú radosť a útechu spôsobuješ Matke, syn môj! Priveď mi všetkých mojich najmilších synov: Zhromaždi ich ako moje vojsko; vlož ich do môjho materinského Srdca.“

1. apríla 1974

Nech mi obetujú svoje utrpenie

„Cesta, po ktorej ťa vediem, je ťažká, syn môj, ale je to tá, ktorú som ti oddávna pripravovala. Koľkými ťažkosťami a koľkými bolesťami je posiata! Ale nesmieš strácať odvahu: prečo máš strach, čoho sa bojíš? Nechaj sa mnou viesť, zostávaj stále v mojom Srdci! Dávaj mi všetky ťažkosti, s ktorými sa stretávaš, všetky svoje bolesti a všetku opustenosť, ktorú skusuješ. Nič tak nepotešuje moje Nepoškvrnené a Bolestné Srdce ako utrpenie, ktoré mi obetujú moji synovia kňazi.

Aj Ježiš chcel obetovať Otcovi všetko svoje utrpenie mojím prostredníctvom a so mnou. Tým, že som dobrovoľne obetovala Otcovi svojho Syna, stala som sa pravou Spoluvykupiteľkou.

Nech mi títo moji synovia obetujú všetky svoje utrpenia, každé svoje nepochopenie, všetky svoje ťažkosti. To je najväčší dar, ktorý mi môžu dať, pretože tak mi dovoľujú v čase, – v tomto vašom čase – plniť moju úlohu Matky a Spoluvykupiteľky. Zachránim mnoho duší, vykúpených Ježišom a teraz tak vzdialených, pretože moji synovia so mnou budú za nich platiť.

Áno, chcem od nich len modlitby a utrpenie: tak naozaj potešia moje Srdce a odpovedia na veľký plán Milosrdenstva, ktorý ich prostredníctvom uskutočňujem.“

18. apríla 1974

Dám im tejto vody

„Nechápeš, že ako vyprahnutá zem túžobne čaká na kvapku rosy, tak moja Cirkev už tak dlho čaká na toto moje dielo, ktoré ja sama uskutočním medzi svojimi kňazmi?!

Práve kňazi mojej Cirkvi sú dnes najviac pripravení a najviac túžia ho prijať. Zmätky a toľko odpadov v týchto posledných časoch takmer vysušili dušu týchto mojich synov. Tak veľmi potrebujú teraz čistú, krištáľovú vodu, aby uhasila ich veľký smäd.

Ja sama im dám túto vodu. Preto sa dávaj stále viac k dispozícii do mojich rúk; nechávaj sa celkom viesť mnou, lebo mám veľké plány. Teraz sa musíš zbaviť každého iného záväzku pre moje Hnutie. (…)

Syn môj, všade zhromažďuj mojich najmilších synov! Tak veľmi sa potrebujú poznať, stretať sa, mať sa radi ako bratia, jeden druhému pomáhať, dodávať si navzájom odvahy, aby išli stále prosto a oddane po ťažkej a bolestnej ceste tejto doby.

Ja budem s tebou, neboj sa! Ako Matka sa ti o všetko budem starať: o dom, o odev, pokrm, ako to len matka vie. Povediem ťa k tomu, aby si sa zriekol každej ľudskej opory a k úplnej oddanosti, aby si sa konečne naučil konať to, čo sa mi najviac páči a čo stále od teba žiadam: zver sa iba mne, nechaj sa stále mnou viesť, všetko očakávaj a žiadaj odo mňa! Akú radosť skusuje moje materinské Srdce, keď ma o niečo žiadaš! Pros ma o všetko pre svojich bratov kňazov, mojich najmilších synov a všetko dostaneš. Lebo moje Nepoškvrnené Srdce už v nich začalo svoj veľký triumf!“

Lurdy, 30. apríla 1974

Moji najmilší synovia

„Počul si, ako nežne miluje moje materinské Srdce všetky moje deti. Zjavujem sa najmä maličkým a nevinným. Keby si vedel, ako veľmi moje Srdce miluje a uprednostňuje čistotu! Táto čnosť otvára duše zvláštnemu pôsobeniu mojej lásky, ktorá im dovoľuje ma vidieť a cítiť moju prítomnosť.

Teraz je čas, aby som k sebe pritiahla všetky tieto privilegované duše, aby boli chránené a zachované neporušené pre mňa a pre môjho Syna Ježiša.

Deti, ktoré osobitne milujem, sú všetci títo chorí a trpiaci, ktorých vidíš všade. Pripomínajú ti cenu utrpenia a jeho potrebu.

Ale mojimi najmilšími synmi sú predovšetkým kňazi. Tým, že ich môj nepriateľ zasiahol, zasiahol ma skutočne do srdca. Boh toto dopustil pre svoje veľké zámery, ktoré vy ešte nepoznáte. Avšak toto moje zranené a Bolestné Srdce pripravuje najväčší návrat kňazov, mojich synov, ktorí zblúdili a stratili istotu.

Preto žehnám najmä vám, kňazom môjho Hnutia! Vy ste hojivým balzamom na túto moju ranu, útechou v mojej veľkej bolesti; vy ste nástroje, ktoré som si osobne vyvolila pre svoj veľký triumf.“

20. mája 1974

Modlitba mojich kňazov

„Každým dňom chcem ťa mať stále bližšie k môjmu Srdcu: Ďaleko od ľudských osudov a udalostí, ktoré tak veľmi rozvracajú svet a znepokojujú moju Cirkev, aby si zostával len so mnou.

Chcem, aby si bol so mnou v modlitbe. Toto sú chvíle tak dôležité a vážne, že vyžadujú od mojich kňazov veľa modlitby. Modlitba mojich kňazov je potrebná pre spásu sveta. – Nech moji kňazi slúžia sv. omšu nábožne a nech ju prežívajú. – Božie chvály (breviár) im majú pripomínať, aby mi zasvätili každý okamih svojho denného diela. – Ruženec má byť rozhovorom so mnou; áno, majú hovoriť so mnou a načúvať mi, lebo ja hovorím nežne, ako matka s deťmi.

Ale tiež všetko, čo v priebehu dňa robia, môže sa stať modlitbou. A to sa stane, keď nechajú v sebe volať Ducha Svätého, ktorý i dnes prosí nevýslovnými vzdychmi a úpenlivo oroduje u Boha ako Otca. Hľadajte Otca, volajte Otca, prajte si Otca! Pre seba a pre všetky moje deti. Utrpenie vašej dennej práce povedie vás k ustavičnej modlitbe.

Blížia sa také ťažké chvíle, že si to ani neviete predstaviť. Teraz vás chcem pripraviť, aby ste mohli byť v príhodnej chvíli všetci pohotoví. Preto vás volám k modlitbe.“

27. mája 1974

Dielo, ktoré konám

„Pre moje Hnutie nechaj sa viesť jedine mnou! Pomaly sa ti dostane svetla; zaručené ti bude tvojím spovedníkom a duchovným vodcom.

Dnes nevidíš, syn môj, čo chce moje Nepoškvrnené Srdce robiť prostredníctvom teba a môjho Hnutia.

Z mnohých dôvodov chcem toto: Predovšetkým musíš zostať chudobný, pokorný, jednoduchý, musíš sa pokladať za najmenšie dieťa. Potom si musíš zvyknúť nechať sa mnou viesť za ruku. V každom okamihu budeš všetko len odo mňa očakávať. Toto je spôsob, ktorým chcem, aby bolo prežívané pravé zasvätenie mne učinené.

Nespoliehaj sa na iné charizmy, ani na iné uistenia; nepozeraj na iné diela ani na iné plány. Ja konám v Cirkvi toto dielo tvojím prostredníctvom. Pre toto dielo budeš mať odo mňa všetko; kráčaj prosto a v dokonalej oddanosti. Nech sa tvoje srdce nikdy neznepokojuje!

Žiadny zásah zvonka nebude nikdy môcť uškodiť tomuto môjmu dielu, ktoré s veľkou starostlivosťou začínam pre záchranu svojej Cirkvi.

Pokladaj sa preto za nič, považuj sa skutočne za neschopného, syn môj, pretože takým si. Avšak v tej miere, v akej mi budeš obetovať celú svoju ničotu, ja budem môcť konať a pracovať podľa svojich zámerov.

Teraz sa pripravuj tiež trocha na utrpenie: Chcem, aby si mi stále viac patril a čoskoro ťa očistím. Avšak len preto, aby som ti dala takú veľkú lásku, akú si nedokážeš ani predstaviť, syn môj!…“

8. júna 1974

Chcem sa pričiniť, aby Ježiš znova žil

„Syn môj, musíš stále pozornejšie počúvať môj hlas a veľmi poslušne sa nechať mnou viesť. Je tiež dobre, aby si si zvykol písať všetko, čo ti hovorím v tvojom srdci.

Viem, že ťa to veľa stojí, a predsa mi tým robíš radosť, pretože si stále poslušnejší voči svojmu spovedníkovi a duchovnému vodcovi. Ja mu dám poznať, čo sa bude musieť zverejniť, pretože to bude slúžiť dobru toľkých mojich detí! On tiež spozná, čo bude musieť zostať utajené. Ty v dokonalej prostote zapisuj všetko…

Budem ťa učiť, aby si si zvykol závisieť odo mňa v každom okamihu; áno, ale tak veľmi jednoducho a prirodzene, ako dieťa v náručí svojej matky.

V každom okamihu ti poviem, čo od teba chcem; skôr ja sama budem všetko robiť v tebe a s tebou. Budeš stále konať podľa môjho jemného materinského vnuknutia. A tak budeš stále viac žiť so mnou. Môj život bude tvojím životom. Pre teba bude bolestné a neznesiteľné žiť bezo mňa čo len jediný okamih.

Syn môj, vidíš, ako ma teší a ako vážne beriem dar, ktorý si mi dal svojím zasvätením. Ty si naozaj nepatrný, nemáš veľké kvality, bojíš sa ničoty, ľakáš sa takpovediac vlastného tieňa. A predsa ja pozerám na veľkú lásku, s ktorou mi celkom dávaš sám seba. Tvoja ničota, ktorú si mi celkom obetoval, bude premenená a moje materinské Srdce urobí ju veľkou.

Moji najmilší kňazi, dajte mi celú svoju ničotu; dajte mi celkom sami seba! Ach, nehľaďte už na seba! Ja chcem i vaše úbohosti, i vaše chyby i vaše pády. Darujte mi všetko s veľkou láskou a ja všetko premením vo vyhni, horiacej najčistejšou láskou môjho Nepoškvrneného Srdca. Ja sama vás premením, aby ste boli celkom podobní môjmu synovi Ježišovi.

Budem pracovať na tom, aby práve Ježiš znovu žil v kňazoch, mne zasvätených, v kňazoch môjho Hnutia. Len Ježiš, žijúci v týchto mojich kňazoch, ešte zachráni moju Cirkev vo chvíli, keď sa bude zdať, že sa potápa.

Synovia, keby ste poznali plány, ktoré mám s vami, jasali by ste radosťou. Preto vám hovorím: Dajte mi celkom sami seba, dajte mi bez obáv svoje kňazstvo! Vzdajte sa mi…“

21. júna 1974

Najsvätejšieho Srdca Ježišovho

Vo vyhni Ježišovho Srdca

„Než opustíš toto miesto, kde som ťa chcela mať, aby si sa zotavil a modlil a aby som ti dala milosti, ktoré pochopíš až neskoršie, chcem ti ešte raz ukázať všetku svoju priazeň a zvláštnu lásku svojho materinského Srdca.

Tu si bol tak úzko spojený s tým, ktorého zvláštne a jedinečne milujem, a ktorého ti sama dávam ako staršieho brata pre svoje Hnutie. Ako veľmi ťa má rád tento môj premilý syn! Je to jeden z najväčších darov, ktorý ti dávam; to ale pochopíš neskôr… Bude povolaný, aby sa stravoval na kríži skutočného mučeníctva – mučeníctva lásky a bolesti, čím sa stane živým obrazom môjho ukrižovaného Syna. Nech sa neznepokojuje pre ťažkosti jeho okolia, ktoré dopúšťa Boh pre jeho posvätenie. Nech stále hovorí svoje ,áno‘ veľkodušne a úplne – tak veľmi to potrebujem a tak veľmi sa mi to páči. Potom ho nechám stále žiť v mojom materinskom Srdci, v ktorom zakúsi toľko, toľko sladkosti!

Moji synovia, keď vás Matka tak úzko navzájom spojila, to preto, že má s vami veľké plány. Ponorím vás do planúcej vyhne Srdca môjho Syna; oboch vás uzavieram do svojho materinského Srdca a žehnám vás.“

24. júna 1974

Narodenie svätého Jána Krstiteľa

Nepotrebujem ľudské prostriedky

„…S Hnutím to ide vpred, keď mi obetuješ svoju modlitbu a svoje utrpenie. Nepotrebujem ľudské prostriedky. Aj knižka je len prostriedkom k rozšíreniu môjho Hnutia. Je to prostriedok dôležitý, ktorý som si vyvolila, pretože je malý. Poslúži na to, aby sa mnohí oboznámili s týmto mojím láskyplným dielom medzi mojimi kňazmi.

Aby však niekto k nemu patril, to záleží jedine od toho, či prijme zvláštnu milosť, ktorú poskytujem každému. A tú môžeš, syn môj, získať svojou modlitbou, svojou láskou, svojím utrpením, dokonca svojou bezmocnosťou. Zostávaj stále so mnou!“

10. júla 1974

Prijímam tvoj veniec lásky

„…Teraz som ti ukázala šírku a dĺžku, hĺbku a výšku svojho materinského Srdca. Každý okamih tvojho života som ti pripravila, aby som sa mohla tvojím prostredníctvom stále viac zjavovať.

Konečne si našiel svoje miesto: moje Srdce. Odpočiň si, syn môj, na tomto Srdci. Modli sa, raduj sa a potom ja sama urobím pre teba všetko.

Moje Srdce je ovinuté tŕňovou korunou. Ach, syn môj, aké sú tieto tŕne v týchto posledných časoch ostré a bolestné! Stále ma bodajú.

Ty teraz žiadaš odo mňa túto tŕňovú korunu. Ako môže Matka podať svojmu dieťaťu svoju veľkú bolesť? Napriek tomu prijímam tvoje prianie ako dar tvojej lásky. Hľa, dám ti podiel na svojich veľkých utrpeniach. Preto ti dám pozvoľna stále väčšiu schopnosť trpieť a stále viac ťa budem pripodobňovať svojmu ukrižovanému Synovi.

Prijímam veniec lásky od Hnutia svojich kňazov. Oni tvoria okolo môjho Nepoškvrneného Srdca akoby trojitý veniec, ktorý skutočne mierni všetky jeho rany.

– Veniec z ľalií pre ich čistotu. Viem, že mnohí títo moji synovia museli podstúpiť prudké útoky môjho nepriateľa a často klesli a mnohí svoju čistotu stratili. Nech títo moji synovia nestrácajú odvahu! Ja sama ich prikryjem svojou čistotou, vrátim im ich nevinnosť. Moja čistota bude ich čistotou a ovocím mojej osobitnej lásky bude, že ich urobím nepoškvrnenými, ako som sama.

– Veniec z ruží: Či nie je ruža najkrajším symbolom lásky? Preto ma zo všetkých kvetín vzývate ako ,tajomnú ružu – ružu duchovnú‘. Áno, títo moji synovia kňazi musia mať jedinú veľkú lásku: Ježiša a duše! Nesmú milovať niečo iné. Musia žiť a nechať sa stravovať len touto veľkou láskou. Preto ich sama očistím veľkými utrpeniami, od všetkého ich odpútam, povediem ich za ruku po ceste svojej materinskej záľuby v nich.

– Veniec z alpských fialiek: Sú to voňavé malé kvietky, ktoré rastú iba v chladných lesoch; možno ich nájsť vo vysokých polohách. Sú obrazom lásky, ktorú majú mať moji synovia ku mne. Musia byť naozaj celkom mojimi, mojimi deťmi, ktoré všetko a vždy očakávajú odo mňa. Nebudú však celkom mojimi deťmi, ak nevystúpia na vrchol duchovného detstva. Tento dar dávam svojim synom – kňazom, ktorí sa zasväcujú môjmu Nepoškvrnenému Srdcu.

Tak sa dostane môjmu Nepoškvrnenému Srdcu naozaj útechy a mnohé tŕne ma budú menej bolieť pre veľkú radosť, ktorú mi spôsobujete. O ostatné sa postarám sama, pretože toto je moja hodina a vás všetkých som na túto hodinu pripravila…“

24. júla 1974

Triumf môj a mojich synov

„Kráčaj prosto! Ja ťa vediem za ruku a ty ma nasleduj! Nechaj sa mnou viesť; nechaj sa mnou živiť a chovať ako dieťa v náručí! Pretože satan dnes zviedol najväčšiu časť ľudstva pýchou, duchom vzbury proti Bohu, teraz je možné len v pokore, tým, že sa človek stane maličkým, stretnúť s Pánom a vidieť ho.

Masové popieranie Boha, ateizmus, má príčinu vo vzbure proti Bohu, v tejto pýche, pochádzajúcej od satana a hrozí strhnúť skutočne veľkú časť ľudstva.

Tento duch pýchy a vzbury nakazil aj časť mojej Cirkvi. Aj tí, ktorí by mali byť svetlom pre iných, satanom oklamaní a zvedení, teraz ako tiene kráčajú vo tme pochybnosti, neistoty a slabej viery. Teraz pochybujú o všetkom. Úbohí moji synovia, čím viac budete hľadať svetlo sami a vlastnými silami, tým viac budete padať do temnoty.

Je treba sa vrátiť k jednoduchosti, k pokore a k dôvere maličkých, aby bolo možné dnes vidieť Boha. Preto si dnes sama pripravujem tento zástup: Svojich kňazov, ktorých budem robiť stále menšími, aby mohli byť naplnení Božím svetlom a láskou.

Pokorní, maličkí, tí, ktorí sa všetkého zriekli, ktorí sú plní dôvery, tí všetci sa nechajú mnou viesť. Ich slabý hlas sa bude jedného dňa ozývať ako uragán a spojí sa s víťazným volaním anjelov a celým svetom bude znieť silný hlas: ,Kto ako Boh? Kto ako Boh?‘

Potom bude nasledovať definitívna porážka pyšných a triumf môj a mojich malých synov.“

30. júla 1974

Povediem ťa za ruku

„Syn môj, pokračuj vo svojom živote prostej a detinskej oddanosti. Ži stále a v najväčšej dôvere v moje materinské pôsobenie!

Nenechaj sa znepokojiť ničím – nerob si starosti! Opakujem ti: žiadny vonkajší zásah nebude môcť uškodiť tomuto môjmu dielu.

Vravím ti, aké chcem mať toto dielo a sama ťa povediem za ruku, aby som uskutočnila tento svoj plán. Tých, ktorí ti budú mať pomáhať, sama pomaly od všetkého odpútam, i od toho, čo považujú za dobré a užitočné pre moje Hnutie a povediem ich po ceste dokonalej oddanosti mojej vôli. K tomuto odpútaniu ich sama osobne povolám; od nich očakávam úplnú poslušnosť.

Syn môj, keby si vedel, ako vychovávam svojich kňazov, ako vychovávam teba! Stále viac dôveruj vo mňa, nechaj sa mnou viesť – uvidíš, ako Matka bude vedieť namiesto teba všetko dobre urobiť.“

15. augusta 1974

Nanebovzatie Panny Márie

Som v nebi, aby som bola viac Matkou

„Dnes je môj sviatok – celé nebo jasá a Najsvätejšia Trojica sa raduje vo svojom najčistejšom svetle, ktoré sa zrkadlí vo mne.

Som aj s telom v nebi, aby som bola viac Matkou – Matkou všetkých.

Dnes ťa chcem mať pri sebe vo Fatime; nebol si tam odvtedy, ako sa tvojím prostredníctvom zrodilo moje Hnutie. Priveď mi všetkých týchto mojich kňazov, aby si nimi uvil veniec lásky a položil ho okolo môjho Nepoškvrneného Srdca. (…)

Kráčaj tiež bez akejkoľvek pomoci a v tejto opustenosti. Neboj sa, sama ťa vediem za ruku a viniem ťa na svoje Srdce. Teraz ťa tak môžem použiť podľa svojej vôle a teraz viac než inokedy si nástrojom, ktorý som si vyvolila pre rozšírenie môjho Hnutia.“

22. augusta 1974

Panny Márie Kráľovnej

Moje kráľovstvo

„…Skoro uvidíš veľký plán, ktorý má s tebou Matka v jeho plnom lesku. Ty budeš stále mojím dieťaťom, ktoré nevie nič iné hovoriť a robiť, než zostávať so mnou, so mnou hovoriť a nechať ma všetko robiť.

V tebe sa zjavím. Budeš musieť tiež trpieť, pretože mnohí – v dobrej viere – budú robiť prekážky môjmu materinskému pôsobeniu. Nakoniec však pochopia a stanú sa mojimi najposlušnejšími synmi.

Dnes ma Cirkev a nebo oslavuje ako Kráľovnú. Túto korunu slávy mi dal môj Syn Ježiš.

Syn môj, keby si vedel, akej veľkej slávy a útechy sa mi dostáva, keď zvrchovane kraľujem v tvojom srdci! Srdce všetkých mojich kňazov má byť kráľovstvom, kde smiem kraľovať. Tak bude moje materinské Srdce skoro triumfovať vo všetkých mojich synoch.“

28. augusta 1974

Sv. Augustína

Modli sa za Svätého Otca

„Preži tieto dni v neustálej modlitbe! Svoje duchovné cvičenie rob so mnou… Až zostúpiš z tejto hory, sama ťa povediem sem a tam, aby si zhromaždil kňazov môjho Hnutia.

Modli sa tiež za Svätého Otca! Blížia sa pre neho ťažké a bolestné chvíle a ja mu chcem sama darovať útechu vašej detinskej lásky a vašej modlitby.“

Arcade, 16. septembra 1974

S tým sa musí počítať

„Chcem ťa viesť k odpútaniu sa od všetkého a k najväčšej oddanosti. Syn môj, tieto slová ti dnes opakujem, aby si pre terajšie ťažkosti nestratil odvahu. (…)

Toľko je možností, ale jediná cesta pre mojich najmilších kňazov, a to cesta môjho Nepoškvrneného a Bolestného Srdca. Tu ich chcem mať všetkých ako deti: Preto sa musia učiť mlčať a nie samý rozruch, organizovanie a samá činnosť. Ako deti, ktoré sa modlia a ktoré milujú, deti, ktoré trpia so mnou, pre mňa a vo mne pre spásu všetkých mojich detí.

Ach, toto je pre moju Cirkev hodina najväčších zmätkov! Pápež hovorí a spoľahlivo ukazuje vieru, je však opustený a temer nikto ho nepočúva.

Dnes hovoria i falošní proroci, ktorí hlásajú evanjelium, a pritom ho zrádzajú a tých ľudia počúvajú a ich nasledujú. A vnášajú chaos a zmätok medzi najvernejšie deti mojej Cirkvi.

Kňazi mne zasvätení, vybudujte opäť s pápežom silnú obrannú líniu: Nenechávajte ho samotného; s ním budujte krajnú líniu, najzadnejší val, pre obranu môjho Syna a mojej Cirkvi.

Ja som s vami a s tým sa musí počítať – a s tým začínať boj za svoje najväčšie víťazstvo.“

23. októbra 1974

Modlitba a poslušnosť

„…Už som ti toľkokrát povedala, čo máš robiť, a teraz ti to opakujem: modli sa, zostávaj stále v modlitbe, v mojom Srdci – o svoje Hnutie sa postarám sama.

Nepripúšťaj si žiadnu starosť. (…) Pokiaľ ide o kňazov – ja sama ich volám a zhromažďujem odvšadiaľ, a títo moji najmilší synovia, ktorých živím a vychovávam, všetci prejavujú ochotu. Vidíš, ako teraz zo všetkých častí sveta prichádzajú odozvy.

Povedz N., že čokoľvek bude musieť robiť pre moje Hnutie, nebude nikdy stačiť. Nech si preto zvyká robiť vždy menej a nechať pôsobiť mňa samotnú. Nech sa modlí, nech sa veľa modlí, a ja budem jeho svetlom. (…)

Len knižka nech je prostriedkom k jeho rozšíreniu: nepozerajte na jej úbohosť, pretože tak to chcem.

Nechcem žiadnu propagandu, ale len modlitbu a poslušnosť voči môjmu hlasu. Mám naponáhlo: nastal rozhodujúci čas a moje vojsko je teraz pripravené na moje rozkazy. Všetkých vás zo srdca žehnám.“

29. októbra 1974

bl. Michaela Ruu

Ako len veľmi potrebujete Matku!

„Som stále pri tebe, nechaj sa mnou viesť a nepozeraj na veci ani na osoby. Ako som ti už častejšie povedala, pomery medzi ľuďmi sa stále zhoršujú. Ľudia zabudli na Boha; mnohí ho zaťato popierajú, koľko ich ho teraz prakticky ignoruje!

Úbohé, úbohé toto pokolenie, ktoré postihol hrozný údel, že je tak zohyzdené a skazené zlým duchom, ktorý sa pozdvihol proti Bohu, aby stále opakoval svoju výzvu: ,Non serviam, nebudem slúžiť, neuznám Boha.‘

Synovia, ako veľmi potrebujete Matku! Len ona vám môže porozumieť a pomôcť vám, len ona vás môže uzdraviť, len ona vás môže podľa Božej vôle vytrhnúť z rúk satanových a zachrániť vás. Obráťte sa opäť ku mne a ja budem vašou záchranou.

Aby som uskutočnila svoj plán spásy pre celé úbohé ľudské pokolenie, zhromažďujem zo všetkých strán sveta svojich kňazov… Nech sú poslušní môjho hlasu, nech vyhovejú láskyplnému pozvaniu môjho materinského Srdca.

Ja, ktorá som zvíťazila nad všetkými bludmi a herézami na celom svete, so zástupom svojich najmilších synov tiež zvíťazím nad najväčším bludom, aký poznajú dejiny: nad bludom ateizmu, ktorý teraz ulúpil môjmu Synovi takmer celé ľudstvo.

Napíš to, najmilší môj syn: toto sú roky, v ktorých uskutočním svoj najväčší triumf. Ľudstvo, obnovené toľkou bolesťou a veľkou očistou, sa znova zasvätí Božej úcte a sláve cez triumf môjho Nepoškvrneného Srdca.“

19. novembra 1974

Oltár, na ktorom sa budú obetovať

„(…) A predsa, syn môj, ako ťa vychovávam a pretváram! Nepozoruješ teraz, ako úplne v tebe žijem a konám? (…)

Uváž, ako si kedysi túžil po úspechu. Teraz sa zdá, že i sám život je ti bremenom; aké plány a predsavzatia si si robil do budúcnosti, teraz sa ti zdá, že ťa nič v budúcnosti nezaujíma. Ako si hľadal sám seba, aj keď si si to neuvedomoval…

Teraz sa naozaj niečo mení: ja som to, ktorá žijem a pôsobím v tebe. V tvojom srdci sa ozýva tlkot môjho Srdca; myslíš mojimi myšlienkami; tvoje slová sú ozvenou môjho hlasu; tvoje ruky napodobňujú moje gestá: ty si ako znovuzrodený vo mne.

Áno, tak je to s každým jedným, tak je to so všetkými kňazmi môjho Hnutia. Všetci sú batoľatami, ktoré živím, bozkávam, láskam a chovám. Aby som ich všetkých mohla pozvoľna položiť s veľkou láskou na drevo ich kríža, musím ich na tento veľký a nevýslovný okamih pripraviť: budú sa musieť, ako môj Syn Ježiš, obetovať za spásu sveta. Nech preto majú vo mňa dôveru ako malé deti! Srdce ich Matky bude oltárom, na ktorom sa budú obetovať ako žertvy, milé Bohu, pre jeho víťazstvo.“

30. novembra 1974

Posledný deň liturgického roka

Znamenie, ktoré dáva Boh

„Najmilší synovia, nech sa vaše srdce neznepokojuje! Prečo pochybujete? Prečo pozeráte s neistotou na prítomnosť a do budúcnosti, keď hľadáte znamenie, ktoré som vám predpovedala?

Je len jedno znamenie, ktoré Boh dnes dáva svetu a Cirkvi: som to ja sama. Len ja som bola predpovedaná ako veľké znamenie na nebi: Žena odetá slnkom, s mesiacom ako podložkou pod svojimi nohami a dvanásť hviezd ako žiariaca koruna okolo jej hlavy. Je predpovedané moje víťazstvo nad červeným drakom a triumfujúcim ateizmom, dnes zdanlivo víťaziacim. Toto víťazstvo bude dosiahnuté prostredníctvom triumfu môjho Nepoškvrneného Srdca vo svete a toto víťazstvo dosiahnem s kňazmi môjho Hnutia.

Teraz nehľadajte iné znamenie na nebi: toto bude jediné znamenie! (…)“

Dongo, 7. decembra 1974

Prvá sobota v mesiaci

Maličkým budú odhalené

„Syn môj, prišiel si k môjmu obrazu, ktorý si už od detstva uctieval so zvláštnou láskou, a to už bolo znamením mojej zvláštnej záľuby v tebe. Slúžil si sv. omšu, aby si potešil moje Nepoškvrnené a Bolestné Srdce a za všetkých kňazov Mariánskeho kňazského hnutia.

Neboj sa! Ja sama zhromažďujem zo všetkých strán sveta týchto synov do môjho vojska: všetci ma poslúchnu.

Ak niekedy narazíš na nejakú prekážku, na ťažkosti alebo nepochopenie, obetuj všetko môjmu Srdcu. Už som ti to povedala, opakujem ti to, že žiadny vonkajší zásah nebude môcť tomuto môjmu dielu škodiť. Ono je znamením, ktoré dnes dávam svojej Cirkvi. Vo chvíli jej najväčšieho zmätku, v predvečer udalostí, ktoré otrasú vierou toľkých mojich detí, hľa, znamenie, ktoré vám dám: Seba samú. Ja, Matka Cirkvi, osobne zasahujem a začínam svoje dielo spásy. Začínam ho takto: prosto, skryto, tak skromne, že to väčšina ani nezbadá. Ale to bol vždy spôsob konania vašej Matky.

Aby ste poznali toto moje pôsobenie, musíte mať oči dieťaťa, ducha dieťaťa a srdce dieťaťa. Musíte zase byť prostí, pokorní, oddaní, chudobní a čistí – musíte opäť byť naozaj tými maličkými, ktorým budú odhalené Božie plány, tajomstvá Božieho kráľovstva. Také bude vnútorné nebo vašich duší, ktorému sa dostane svetla a vaše srdcia budú skutočne premenené, pretože im ja sama vtisnem svoj obraz.

Vaše srdcia budú mojím kráľovstvom a vaším prostredníctvom, kňazi môjho Hnutia, dám dnešnej Cirkvi znamenie, ktoré bude stále jasnejšie a ktoré budú všetci pozorovať, znamenie mojej prítomnosti, mojej pomoci a môjho pôsobenia, ktoré je určené na to, aby bolo dosiahnuté víťazstvo a triumf môjho Nepoškvrneného Srdca.“

24. decembra 1974

Vianočná vigília

Chvíle úzkosti

„Syn môj, prežívaj tieto hodiny vigílie so mnou! Na všetko ostatné zabudni a nezaoberaj sa dnes inými vecami! (…)

Znovu so mnou prežívaj tie chvíle úzkosti a bolestiplné starosti, keď bol môj snúbenec odmietnutý, kdekoľvek prosil o prístrešie pre onú noc.

Bolestiplnú starosť, nie kvôli nám, ale kvôli môjmu Synovi, Ježišovi, ktorý sa mal narodiť. Každé odmietnutie, ktorého sa dostalo nám, týkalo sa jeho. Viackrát onoho dňa akoby klopal na dvere môjho Srdca: nadišla chvíľa jeho narodenia a ja ako panenská matka, mala som ho darovať celému ľudstvu. Ale ľudstvo nemalo miesta, aby ho prijalo. Každé dvere, ktoré sa zatvárali, otvárali novú ranu v mojom Srdci, ktoré sa stále viac otváralo, aby zrodilo môjho Syna Ježiša v láske a v bolesti – v takej bolesti! Tak ho prijala len chudoba jaskyne a teplo vola a osla, ktorý nás v priebehu dňa niesol.

Syn môj, prežívaj so mnou tieto hodiny vigílie, aby si mohol pochopiť, že je to len tvoja úbohosť, ktorá ti naklonila veľkú lásku môjho Syna Ježiša, ktorý ti dal milosť byť milovaným kňazom môjho Nepoškvrneného Srdca.

Je to len tvoja chudoba, ktorá ťa robí stále dieťaťom; tvoja úplná chudoba – týkajúca sa majetku, náklonností, myšlienok a citov. Byť chudobný vlastne znamená nemať nič. Toto nič priťahuje Božie zaľúbenie a len toto nič je schopné ho prijímať.

Moji milovaní kňazi, všetci máte byť takíto chudobní. Preto vás žiadam, aby ste boli ako deti. Potom vás budem môcť stále viesť za ruku a vy sa necháte poslušne viesť. Budete počúvať len môj hlas, nebudete počúvať iné hlasy, ani nebudete bohatí inými myšlienkami.

A hlas, a myšlienky, ktoré vám budem oznamovať, budú hlasom a myšlienkami môjho Syna. Aké jasné vám bude potom celé evanjelium! Evanjelium môjho Syna bude vaším jediným svetlom a vy necháte zažiariť v Cirkvi, zahalenej temnotou, plné svetlo evanjelia.

Nebudete bohatí inými náklonnosťami. Jediná vaša láska bude moja láska, láska vašej Matky. A ja, ako vaša Matka, naučím vás milovať môjho syna Ježiša celou láskou. Povediem vás až tak ďaleko, že už nebudete môcť žiť bez neho – lásku k nemu urobím vaším životom a on bude môcť skutočne znova žiť vo vás. Moji najmilší synovia: preto potrebujem vašu chudobu, vašu pokoru a vašu poslušnosť.

Nebojte sa, keď vás svet nebude chápať a neprijme vás, Srdce Matky bude stále vaším domom a vaším útočišťom.“

26. decembra 1974

Sviatok sv. Štefana

Sila Ducha

„(…) Svätý Štefan bol skutočným dieťaťom. Akou čistotou žiarila jeho duša, akou čistotou jeho neochvejná viera v môjho Syna, akou silou celá jeho osoba! Nad všetkými zvíťazil svojím pohľadom, čistotou svojej viery a silou svojej lásky. Po Ježišovi bol mojím prvým dieťaťom, ktoré som toľkokrát tisla na svoje Srdce. (…) Vedela som, že má prvý zomrieť po mojom synovi Ježišovi. A s akou nežnosťou som ho povzbudzovala, aby bol statočný, stále statočnejší!

A keď klesol mŕtvy, priniesli ho ku mne a ja som ho ešte pritisla na svoje Srdce… Ach, temer tá istá scéna, ako Kalvária!

(…) Aj ty si povolaný, aby si bol vencom: Vencom okolo môjho Nepoškvrneného a Bolestného Srdca. Ako jemu, aj tebe dávam plnosť lásky svojho Syna, aby nikto nemohol odporovať milosti. Duch Svätý ťa poženie ako pierko na vlne svojej plnosti.

Každý kňaz môjho Hnutia bude takým vencom lásky pre mňa: vencom ľalií, ruží a alpských fialiek, všetky tieto moje malé deti! Nikto nebude môcť odporovať sile Ducha, ktorú im vyprosím.

Ach, aj oni – mnohí – budú povolaní k najvyššiemu svedectvu. Avšak ich krv omyje a očistí tento svet, aby tak povstal nový, obnovený v láske a opäť zasvätený Božiemu víťazstvu. (…)“

31. decembra 1974

Posledná noc roka

Začína klíčiť

„Syn môj, so mnou ukonči tento rok a začni nový rok so mnou, v mojom Nepoškvrnenom Srdci, v modlitbe.

V modlitbe vďaky za všetko, čo som vykonala v tomto roku pre svoje Hnutie tým, že som prijala všetko to najvzácnejšie, čo si mi zaň obetoval: tvoju modlitbu, tvoje utrpenie a tvoju plnú dôveru vo mňa. Tak sa pozvanie, ktoré som ja sama rozšírila, dostalo teraz ku všetkým mojim najmilším do celého sveta. Semä bolo zasiate a už začína klíčiť. V nastávajúcom roku bude dozrievať a rozkvitne do takej obdivuhodnej jari, že bude radosťou a veľkou útechou pre všetkých mojich synov.

V modlitbe zmierenia za toľkých tvojich bratov, ktorí očakávajú nový rok v zábavách, snažia sa len zabúdať a radovať sa a často urážajú Srdce môjho Syna a moje materinské Srdce.

S novým rokom začnú rozhodujúce udalosti: vo chvíli, keď ich veľká časť ľudstva nečaká.

Teraz je moje vojsko pripravené na boj a skoro celá Cirkev bude svedkom tohoto zápasu medzi mnou a mojím odvekým nepriateľom – satanom, ktorý zviedol veľkú časť ľudstva a ktorý skazil a zaviedol na scestie toľko detí mojej Cirkvi. (…)“

1975 - RADUJTE SA

4. januára 1975

Prvá sobota mesiaca a roka

Verní hlasu môjmu a pápežovmu

„(…) Ako sa mi páčila sv. omša, ktorú si slúžil ku cti môjho Nepoškvrneného a Bolestného Srdca dnes ráno v mojej slávnej svätyni! Prišiel si ako pútnik: s modlitbou, ružencom a piesňami k mojej cti. Už som ti prejavila svoju radosť a ty to vieš. Osobitne vtedy, keď som ťa zadržala a tvojím prostredníctvom som požehnala všetkých kňazov môjho Hnutia, najmä tých, ktorí sú zemepisne najďalej – tých, ktorí hovoria nemecky, francúzsky a anglicky, ktorí sú vo vzdialenej Amerike, v afrických a ázijských misiách. V tejto chvíli v každej časti sveta všetci moji kňazi pocítili osobitným spôsobom moju blízkosť pri sebe – tí moji synovia, ktorí sa v túto prvú sobotu mesiaca a roka duchovne spojili, aby uctili moje Nepoškvrnené Srdce.

Moji najmilší synovia! Akú radosť a akú útechu spôsobujete môjmu materskému Srdcu! Vy konečne svojím veľkodušným ,áno‘ odpovedáte na to, čo som žiadala vo Fatime pre spásu sveta.

Vaše ,áno‘, kňazi zasvätení môjmu Srdcu, len toto som očakávala, aby som začala konať. Teraz s vami začnem svoje dielo. Ako prvá vec: toto moje Hnutie sa rozšíri všade. Zo všetkých strán sveta zhromaždím svojich najmilších kňazov, ktorí takpovediac hnaní neodolateľnou mocou Ducha Svätého odpovedia a pripoja sa k vojsku mojich kňazov, povolaných, aby boli verní len evanjeliu a Cirkvi.

Až príde chvíľa hrozného stretu s kňazmi – nositeľmi bludov, ktorí sa postavia proti pápežovi a mojej Cirkvi a strhnú do záhuby nesmierny počet mojich úbohých detí, vy budete mojimi vernými kňazmi.

V temnote, ktorú zlý duch všade rozšíri, uprostred mnohých bludov, šírených duchom pýchy, ktoré budú rásť a takmer všetci sa ich budú pridržiavať, v dobe, keď sa bude temer o všetkom v Cirkvi pochybovať a keď budú niektorí samotné evanjelium môjho Syna hlásať ako legendu, vy, mne zasvätení kňazi, budete mojimi vernými synmi.

– Verní evanjeliu, verní Cirkvi. A sily k tomu, aby ste zostali vernými, sa vám dostane tým, že si zvyknete dôverovať jedine vo mňa a budete ochotní a poslušní len môjmu hlasu. Tak nebudete poslúchať hlas toho či onoho teológa, učenie toho či onoho, aj keď bude mať širší ohlas – ale budete počúvať len môj hlas, synovia! A môj hlas vám bude láskyplne opakovať len to, čo vám bude hlásať pápež a Cirkev s ním spojená.

– Verní môjmu hlasu a hlasu pápeža budete vojskom, mnou pripraveným, ktoré bude hájiť jeho osobu, ktoré bude šíriť jeho opomínané učenie a bude ho potešovať v jeho opustenosti a samote.

Budete tiež prenasledovaní: Príde doba, keď budete jediným horiacim svetlom a budete tak môcť vernosťou evanjeliu a utrpením ukazovať cestu ku spáse nesmiernemu počtu duší. A toto vaše svetlo mojím pričinením nikdy celkom neuhasne.

Moji najmilší, snažte sa vidieť vo mne Matku, blízku každému z vás. Dni utekajú a blížia sa veľké chvíle. Toto je hodina, keď vás zhromažďujem zo všetkých častí sveta, aby som vás všetkých ukryla do svojho Nepoškvrneného Srdca. (…)“

28. januára 1975

Čas, ktorý máte k dispozícii

„Priprav sa, syn môj, aby si ešte zhromaždil týchto mojich synov: drž sa cesty, ktorú som ti už ukázala. Mám naponáhlo a chcem, aby kňazi môjho Hnutia boli sústredení, skôr než vypukne veľká búrka.

– Aby sa spoločne modlili – ako vo večeradle. Ja, Matka, vás zhromažďujem k modlitbe. Vráťte sa, moji najmilší kňazi, k modlitbe! Ja vašu modlitbu potrebujem! Modlite sa so mnou a mojím prostredníctvom hovorte modlitbu takú prostú, ale veľmi účinnú, ktorú som od vás žiadala: Svätý ruženec.

Modlite sa dobre: pokorne, prosto, oddane, s dôverou. Nestarajte sa o iné veci; teraz sa už nesmiete zaťažovať inými znepokojujúcimi problémami…

Veľa duší sa vzdialilo od Boha a bežia po ceste skazy, ktorá sa stáva každým dňom surovšou a neľudskejšou. Teraz už nestačí vaša činnosť, alebo činnosť, ktorú podnikáte vy sami, aby ste ich mohli zadržať. Sú len na krok vzdialení od svojej večnej záhuby. Len ja ich budem môcť zachrániť v poslednej chvíli svojou materskou a zázračnou mocou. Na tento cieľ potrebujem vašu modlitbu. Moji kňazi musia byť v každom okamihu v tomto kňazskom postoji: v mojom Srdci, v modlitbe za spásu sveta.

Diskusie, prehnaná činnosť, riešenie problémov a záujmy, ktoré sú dnes v móde, ktoré však rozptyľujú a maria vaše sily, to všetko je rušivé pôsobenie zo strany môjho nepriateľa, ktorému sa dnes darí zvádzať všetko a všetkých. Moji najmilší synovia, vás nikdy nezvedie, pretože ste zasvätení môjmu Nepoškvrnenému Srdcu. Preto vždy budete len mojimi kňazmi, ktorí sa bez prestania so mnou modlia, aby veľký odpad bol aspoň čiastočne zastavený a aby veľké hroziace tresty boli aspoň zmiernené.

– Aby ste sa mali radi ako bratia, zhromaždení okolo svojej Matky. Akú len bolesť denne skusuje moje materinské Srdce, keď vidím, že už ani medzi kňazmi dnes niet lásky a že si už nepomáhajú! Egoizmus udusil všetok elán bratskej lásky a v duši toľkých mojich synov je len ľad a tma.

Moji najmilší synovia, milujte sa navzájom! Navštevujte sa, stretajte sa a pomáhajte si, aby ste boli kňazmi vernými pápežovi, evanjeliu a Cirkvi.

Neznepokojujte sa, keď sa teraz zdá, že vo viere všetko stroskotáva. Ani jediné slovo evanjelia môjho Syna nesmie byť odmietnuté, ak chcete ostať v pravde. Vy buďte žitým evanjeliom, aby ste postavili svoje svetlo proti veľkej temnote, ktorej bude v mojej Cirkvi stále pribúdať.

– Aby ste zostávali so mnou. Pri týchto stretnutiach všetci pocítia moju osobitnú prítomnosť. A pretože čas plynie, ja sama dám každému mimoriadnym spôsobom o sebe vedieť. (…)

Rozmnožujte tieto stretnutia. Čas, ktorý máte teraz k dispozícii, je krátky – je treba všetko urobiť dobre, aby moji najmilší synovia boli duchovne pripravení, a bez toho, žeby sa báli.“

15. februára 1975

Zjavenie sv. Panny chudobných v Banneux

Radosť, že vás môžem vychovávať

„Syn môj najmilší, prečo sa znepokojuješ? Prečo niekedy strácaš svoj pokoj? To, čo sa ti prihodilo v týchto dňoch, som sama spôsobila, aby si sa mohol naozaj od všetkých odpútať. I od tých osôb, ktoré ja a môj syn Ježiš osobitne milujeme.

Ty si taký malicherný, že sa – bez toho, že by si to pozoroval – o nich opieraš a si od nich závislý. A tvoja náklonnosť je tým silnejšia, čím sú mi tieto duše bližšie.

Ty potrebuješ len ich modlitbu a utrpenie – a toto ja od nich žiadam pre teba a pre svoje Hnutie. Ty sa im odvďačuj svojou modlitbou a svojou veľkou bratskou láskou. To stačí. Ostatné nie je odo mňa; ostatné je pre teba márne a zbytočné, je to naozaj strata času… Moji najmilší synovia, nechajte sa naozaj od všetkého odpútať! Hľaďte: nie sú to vaše chyby, vaše pády a vaša veľká obmedzenosť, čo vám bráni, aby ste mi celkom patrili a boli užitoční pre môj veľký plán. Ó, nie! I to je pre vás veľkým darom, aby vám to pomáhalo cítiť sa a zostávať maličkými. Udáva vám to akoby mieru vašej malosti.

Len vaše náklonnosti vám prekážajú a bránia celkom mi patriť. Synovia, koľko je ešte pút, ktoré vás viažu k vám samým, k osobám, a to aj k dobrým, aj k svätým, k vašej činnosti, k vašim myšlienkam a citom! A ja roztrhám jedno puto za druhým, aby ste patrili len mne. (…)

Tak budem môcť vo vás pôsobiť a plniť svoju materskú úlohu, ktorá spočíva v tom, aby som z každého z vás vytvorila živý obraz svojho Syna Ježiša. Zverte sa mi bez strachu: každú bolesť, ktorú budete pociťovať pre nové odlúčenie, odmením novým darom lásky. Kedykoľvek sa odlúčite od niektorého tvora, viac pocítite blízkosť Matky pri sebe. Urobte mi radosť, že vás môžem vychovávať, moji synáčikovia!“

15. marca 1975

Nemyslieť na zajtrajšok

„(…) Ži každý okamih vo mne bez toho, že by si myslel na zajtrajšok, bez toho, že by si sa staral o to, čo budeš mať robiť. Povediem ťa za ruku v každom okamihu. (…)

Ešte krátky čas máte kráčať vo svetle… Skoro sa všetko zrúti do tmy. Potom ja sama budem vaším svetlom a povediem vás, aby ste robili to, čo si praje moje Nepoškvrnené Srdce.

Najmilší synovia, preto od vás musím žiadať to, čo bude vašu ľudskú prirodzenosť stáť najviac: prajem si od vás, aby ste žili a nemysleli na zajtrajšok a nestarali sa o budúcnosť.

Nepýtajte sa ma: Čo budeme robiť? Ako si budeme musieť počínať? Je už blízko veľká očista? Čo sa stane s nami? – Žite v dokonalej láske a v dokonalej oddanosti prítomnosť, ktorú ja pre vás okamih za okamihom pripravujem, moje malé deti! Preto si zvyknite nepozerať sa na čokoľvek, ale len na mňa. Nepozerajte na to, čo vás čaká, na bolestné udalosti tejto vašej doby. Nepozerajte sa na to, čo mnohí dnes robia proti môjmu Synovi a proti mne a čo sa chystajú robiť proti vám!

Blíži sa hodina temnôt, hodina, keď budete musieť piť kalich, ktorý môj Syn pripravil pre každého z vás. Ale nehľaďte ani na túto hodinu, aby sa vás nezmocnil strach a zmätok!

Pozerajte sa len na moje Nepoškvrnené Srdce! Sem sa uchýľte a tu sa zahrievajte, tu čerpajte silu! Tu sa musíte cítiť v bezpečí. (…)“

28. marca 1975

Veľký piatok

Cesta kríža

„Hľa, prečo som ťa dnes chcela mať na tomto mieste, ďaleko od akejkoľvek starosti a činnosti, aby si zostal sám s mojím Synom Ježišom. (…)

Cesta, po ktorej chcem viesť svojich najmilších synov kňazov, zasvätených môjmu Nepoškvrnenému Srdcu a môjmu Hnutiu, je táto: cesta kríža.

Chcem ich mať všetkých na kríži so svojím Synom v modlitbe a utrpení. To je cesta, po ktorej šiel môj Syn Ježiš, aby zabezpečil vykúpenie a zachránil všetkých ľudí. Toto je cesta, po ktorej musia ísť kňazi, ktorí sú povolaní, aby tvorili moje vojsko, aby ľudia, vykúpení mojím Synom, ktorému však ich vyrval satan, mohli byť ešte dnes zachránení zvláštnou mocou tohto môjho materského Srdca.

Cesta kríža, moji malí synovia, je jediná cesta, ktorú som vám ukázala, pretože je to cesta, po ktorej šla so svojím Synom Ježišom prvá vaša Matka. Choďte po nej bez strachu, pretože vás povediem za ruku a moja materinská láska vám dodá odvahu. Choďte po nej so mnou, v mojom materinskom Srdci; vedľa svojho kríža budete takto pociťovať prítomnosť Matky, ktorá vás bude potešovať a pomáhať vám.

Musíte ísť touto cestou, pretože len tak budete môcť byť vo všetkom podobní môjmu Synovi Ježišovi. Mojou úlohou je urobiť vás vo všetkom podobných jemu. Keď som vás odpútala od všetkého, aby ste boli ochotní konať Otcovu vôľu, keď som z vás urobila púhe deti, aby som vás urobila kňazmi podľa Ježišovho Srdca, prišla hodina, keď ste volaní, aby ste s ním vystúpili na Kalváriu.

Toto je hodina Kalvárie pre moju Cirkev, pre Svätého Otca, pre všetkých kňazov, ktorí chcú byť verní môjmu Synovi a evanjeliu. Ale toto je tiež, moji najmilší synovia, vaša najkrajšia hodina, na ktorú som každého z vás už dlho pripravovala. Hovorte so mnou: ,Áno, Otče, staň sa tvoja vôľa!‘

Aj keď je toto hodina temnôt, vás som povolala, aby ste boli odrazom svetla Otcovej vôle a jeho plánu. Budete povolaní vydávať svedectvo o otcovstve a láske milosrdného Boha. (…)“

25. apríla 1975

Sv. Marka evanjelistu

Nerobte mi bolesť svojimi pochybnosťami

„Syn môj najmilší, teraz si temer dokončil dielo, ktoré som ti zverila. Uchýľ sa teraz do môjho Nepoškvrneného Srdca: tu ťa chcem posilniť a ochrániť vo chvíli hroznej skúšky.

Moji najmilší synovia, kňazi zasvätení môjmu Nepoškvrnenému Srdcu: počúvajte stále hlas svojej Matky, ktorá vás láskyplne napomína, aby ste sa mohli pripraviť na veľké udalosti, ktoré hrozia svetu. Buďte naozaj len mojimi, dajte sa mi bez výhrady! (…)

Nemyslite už na svoju minulosť! Medzi vami sú takí, ktorí ešte myslia na svoju minulosť, ktorí ešte cítia bolesť mnohých rán, ktoré som zahojila. Sú akoby spútaní touto myšlienkou a to im je brzdou úplne sa mi dať. Sú spútaní myšlienkou: je to možné, aby som bol, po všetkých svojich slabostiach a nevernostiach naozaj vyvolený a zvlášť milovaný nebeskou Matkou?

Ach moji synovia! Moje Srdce prekypuje nežnou láskou k vám práve preto, že ste maličkí, slabí, pretože ste toľkokrát klesli, pretože sa cítite takí krehkí. Moji synáčikovia, sami by ste nikdy nemohli vydržať to, čo vás čaká; preto vás chcem skryť do svojho Nepoškvrneného Srdca. Ja sama budem vašou istotou a vaším bezpečím.

Medzi vami sú ešte niektorí, ktorí sú prenasledovaní pokušením pochybovať a kritizovať. To po tom všetkom, čo som pre vás urobila!…

Nezarmucujte moje Srdce svojimi pochybnosťami, svojou nedôverou. Ešte ste sa nenaučili nechať sa mnou viesť? Premáhajte toto pokušenie modlitbou! Od svojich kňazov chcem len modlitbu a dôveru vo mňa. Každý okamih, ktorý neprežijú so mnou a v dokonalej oddanosti, je pre nich akoby stratený a ja som oň pripravená – a toto veľmi bolí moje materinské Srdce.

Prišla chvíľa, keď sa niektorí z mojich synov kňazov chystajú verejne vystúpiť proti môjmu Synovi a proti mne samej, proti pápežovi a mojej Cirkvi. Takto ich už nebudem môcť uznávať za svojich synov; sama zostúpim z neba a postavím sa do čela vojska svojich najmilších synov a zmarím ich úklady. Po veľkom prevrate a po očiste zeme zaspieva moje Nepoškvrnené Srdce svoju víťaznú pieseň v najväčšom Božom triumfe. Pre tento okamih, moji najmilší kňazi, som každého z vás zavolala zo všetkých končín sveta a pripravila.

Niet už času na pochybnosti a neistotu; toto je čas boja! Každý z vás nech sa nechá ukryť do môjho Nepoškvrneného Srdca!“

7. júna 1975

Nepoškvrneného Srdca Panny Márie

Odpovedzte na moju najnaliehavejšiu výzvu

„Vráť sa k písaniu toho, čo som povedala tvojmu detskému srdcu, ktoré si moje Nepoškvrnené Srdce vyvolilo. Buď stále poddanejší a poslušnejší svojmu duchovnému vodcovi, plne mu dôveruj! Ja mu dám svetlo potrebné na to, aby pochopil, čo od neho žiadam pre svoje zámery.

Neboj sa, syn môj najmilší! Prečo sa znepokojuješ a prečo niekedy strácaš svoj pokoj? Ty si v mojom Srdci; ži stále ukrytý v mojom materinskom Srdci! Skusuj všetok jeho pokoj, všetku nežnú lásku, ktorú má ku tebe.

Syn môj, ži tak, aby som mohla na teba vylievať všetku nežnú lásku svojho Nepoškvrneného a Bolestného Srdca. (…) Ktokoľvek sa na teba pozerá, počúva ťa a príde do tvojej blízkosti, musí cítiť, ako do jeho duše vniká niečo z tejto mojej nadprirodzenej vône, z nežnej lásky, ktorú moje materinské Srdce prechováva ku všetkým svojim synom.

Preto chcem, aby si bol skutočne od všetkých odpútaný. Nehľadaj iné hlasy ani iné opory! Nepočuješ, že ja sama k tebe hovorím a vediem ťa? Moje Nepoškvrnené Srdce bude tvojou jedinou útechou a od tohto Srdca dostaneš všetko potrebné na povzbudenie.

Ostatné ponechaj na mňa! Toto je moje dielo a nikto naň nesiahne, pretože som naň žiarlivá samou žiarlivosťou Božou. Ja si prajem toto dielo pre veľký Boží triumf a pre definitívnu satanovu porážku.

Neznepokojuj sa, ak počuješ, že tu a tam vznikajú hnutia, založené dušami, ktorým sa ja zjavujem: Všetko patrí k môjmu veľkému plánu. Preto musí všetko zostať na svojom mieste.

Tvoje miesto je Mariánske kňazské hnutie. Prostredníctvom mojich kňazov nesmierny počet laikov sa opäť zasvätí môjmu Srdcu a celkom sa mi zveria. Prosto, bez organizovania; nech sa mi všetci dajú, ako sa dáva dieťa celé svojej vlastnej matke.

Moji synovia, boj už začal a vás žiadam, aby ste len odpovedali na moju najnaliehavejšiu výzvu. Buďte mojimi kňazmi; buďte len kňazmi modlitby! Nestrácajte čas inými vecami, pretože váš čas, ktorý vám ostáva, je príliš cenný. Modlite sa stále a dobre sv. ruženec! Žite a rozširujte evanjelium môjho syna Ježiša! Modlite sa, podporujte a bráňte Kristovho námestníka, pápeža! Buďte chudobní, malí, pokorní! Buďte len mojimi malými deťmi, ktoré tvoria veniec lásky okolo môjho Nepoškvrneného a Bolestného Srdca.

Dnes vás žehnám, každého zvlášť, objímam vás a ukrývam vás do tohto svojho Srdca. Nikdy ani v jednom okamihu nesmiete mať pocit, že ste sami a bezo mňa. Synovia, zasvätení môjmu Srdcu, som vaša Matka, ktorá vám dnes dáva dar svojej trvalej prítomnosti v každom z vás.“

9. júla 1975

Váš najťažší kríž

„Koľkokrát ti opakujem: Zostávaj v mojom Srdci a ničoho sa neboj! Nikdy si nerob žiadne starosti ani o moje Hnutie; od teba chcem len modlitbu, utrpenie a najúplnejšiu oddanosť mne.

V týchto dňoch nechcela som ti poslať žiadnu skúšku. Si taký maličký a celý môj, že ťa Matka nemôže ani na okamih nechať samotného…

Chcela som ti dať okúsiť len malú kvapku veľkej horkosti, ktorá zaplavuje moje Srdce kvôli toľkým mojim úbohým synom-kňazom, ktorých satan teraz dostal celkom do svojej moci… Moji úbohí synovia, aký veľký zármutok mi pôsobia! Kňazi môjho Syna, a v môjho Syna už neveria a stále ho zrádzajú; kňazi, povolaní byť služobníkmi milosti a teraz stále žijú v hriechu – ich život je nepretržitá reťaz svätokrádeží. Kňazi, poslaní hlásať evanjelium spásy a stali sa šíriteľmi bludu. Kňazi pre záchranu mnohých duší a ako mnoho – mnoho duší privádzajú na cestu skazy! Je to hodina, keď skutočne ohavné spustošenie vniká do svätého Božieho chrámu. Už niet soli zeme, len soľ bez chuti, soľ skazená a odporná, dobrá len na to, aby bola roztrúsená po zemi a všetci aby po nej šliapali. Už niet svetla na svietniku, len tma, ktorá robí noc ešte temnejšou.

Všetci títo moji úbohí synovia kňazi sú chorí, lebo upadli do moci satanovej… Ako nemá, syn môj najmilší, byť moje Srdce ponorené do bezmedzného mora bolestí?

Čo máte robiť, kňazi môjho Hnutia, vy, najmilší synovia môjho Bolestného Srdca, pre spásu všetkých týchto kňazov, ktorí sú tak chorí a veľmi potrebujú moju materinskú pomoc?

Pomáhajte im a nikdy ich nesúďte! Stále ich milujte! Neodsudzujte ich; to vám neprináleží. Preukazujte im lásku svojím utrpením, svojím svedectvom, svojím dobrým príkladom! Buďte im príkladom tým, že aj navonok hájite svoju dôstojnosť. Nikdy neodkladajte cirkevný odev, poslušní tým vôli, ktorú viackrát dal najavo námestník môjho Syna, pápež.

Modlite sa za nich: Treba veľkej sily modlitby, aby sme vyprosili od Ježišovho Srdca obrátenie a polepšenie týchto mojich úbohých synov. Vás som si vyvolila pre víťazstvo môjho Nepoškvrneného Srdca vo svete. Ale toto víťazstvo začne záchranou mnohých mojich úbohých synov-kňazov, ktorí zblúdili. Utvorte nepretržitý reťazec modlitby a lásky, aby ste prosili o ich záchranu, aby sa moje Nepoškvrnené Srdce stalo predovšetkým pre nich najbezpečnejším útočišťom.

Trpte s pápežom, s biskupmi a s vernými kňazmi! Kríž, ktorý dnes Ježiš vás žiada niesť, je: žiť vedľa kňazských bratov, ktorí už neveria, ktorí už nežijú evanjelium, ale zrádzajú ho, ktorí sú nevernými služobníkmi, a napriek tomu zostávajú v Cirkvi, aby boli služobníkmi tejto nevernosti. (…)

Toto pohoršenie sa bude ešte zväčšovať a zhoršovať. Budete povolaní ešte viac trpieť, pretože ešte pred oslobodzujúcou očistou stane sa tento skutočný odpad od evanjelia jedného dňa v Cirkvi všeobecným.

Preto nepozerajte viac na čas; nepočítajte ani čas môjho víťazstva! Žite v oddanosti a v dôvere ako moje malé deti v mojom Nepoškvrnenom Srdci!“

24. júla 1975

Buď pokojný na tomto mieste svojho odpočinku

„Syn môj najmilší, vstúp do môjho Nepoškvrneného Srdca, Tu je miesto tvojho odpočinku! Prežívaj tieto dni stále so mnou, v mojej spoločnosti. Ešte tento rok som ťa chcela mať tu, uprostred týchto mojich malých detí, z ľudského hľadiska dosť krehkých a slabých, a preto tým drahších môjmu Srdcu.

Buď len stále mojím dieťaťom, ktoré potrebuje všetko, ktoré rado odo mňa prijíma s jednoduchosťou všetko…

Tento môj spôsob, ako s tebou hovorím, bude môcť u veľkých vzbudiť údiv, avšak pre moje deti je prirodzený a prostý.

Slnko, Božia príroda, všetko je dar pre teba od tvojho nebeského Otca; všetko bolo posvätené prítomnosťou a radosťou môjho Syna Ježiša. Ako potešila v chvíľach zármutku Srdce môjho Syna táto príroda, ležiaca takpovediac pri jeho nohách: Slnko so svojím svetlom, milá krajina galilejská so svojimi kvetmi, so svojimi spevmi, so svojimi svietiacimi zlatožltými klasmi v žatve a prekrásne zrkadlo veľkého jazera! Všetko akoby sa premenilo v hlas veľkej modlitby môjho syna Ježiša, jeho vrúcnej túžby po samote, jeho prirodzenej túžby žiť v spoločenstve s Otcom.

Koľkí dnes žijú na týchto brehoch v zabudnutí na Boha, pohrúžení do nového pohanstva, urážajú ho a za tento veľký dar neďakujú. Ale tu, na tých istých miestach, žijú mnohé z mojich detí, ktoré ho milujú a robia mu radosť.

Syn môj, tvoja prítomnosť má byť uzmierením. Preto musí byť prítomnosťou lásky a modlitby, životom so mnou.

Tak je to teraz aj s prítomnosťou kňazov môjho Hnutia vo svete: Ako zasvätení môjmu Nepoškvrnenému Srdcu obetujem ich Otcovi ako znamenia zadosťučinenia. Preto čím viac sa bude množiť hriech, tým viac bude rásť ich láska k Bohu; čím viac sa bude všetko prepadať do bahna, tým jasnejšie bude žiariť ich čistota; čím viac sa bude šíriť odpad, tým hrdinskejšie bude ich svedectvo viery až k preliatiu krvi. Tak budú znamením zadosťučinenia: Svojou láskou, svojou vernosťou a svojou čistotou. A kvôli týmto mojim malým synom, zasväteným môjmu Srdcu, zlo nezíska prevahu, naopak, bude nakoniec porazené. Preto som si všetkých vyvolila a pripravila pre túto veľkú očistu zeme.

Z tohto miesta žehnám všetkých a na všetkých vylievam mnoho milostí, na tvojho duchovného vodcu, ktorého som ti postavila po boku, a ktorého robím stále učenlivejším nástrojom vo svojich rukách pre svoje zámery; na všetky tieto malé deti, ktoré sú tu s tebou.

Modli sa, odpočívaj, pracuj, miluj! I tieto tvoje dni patria k môjmu veľkému plánu, ktorý mám s tebou. Vstúp teraz pokojný do tohto miesta svojho odpočinku!“

29. júla 1975

Som služobnica Pánova

„Hľaď, syn môj, ako ťa má Matka rada. Teraz si si zvykol robiť všetko so mnou. Cítiš, ako ťa v každej chvíli vediem, aby si robil to, čo od teba chcem. Je to Srdce Matky, ktoré ťa nesie; tu cítiš teraz, ako z teba spadne každá tvoja starosť.

Moji najmilší kňazi: Chcem, aby ste mi všetci boli oddaní. Nemyslite už na seba, o nič sa nestarajte, nechajte sa všetci mnou viesť! Potrebujem len vašu dôveru, potrebujem jedine vašu úplnú oddanosť.

Satan sa bojí jedine tohto: vojska kňazov zasvätených môjmu Nepoškvrnenému Srdcu a celkom mne oddaných. On vie, že som mu s nimi vypovedala boj, ku ktorému sa odvážil vyzvať môjho Syna a teraz cíti, že sa blíži jeho porážka.

Na jeho opätovné gesto pýchy a vzbury, ktoré teraz zviedlo celé ľudstvo, stále opakujem prostredníctvom svojich malých synov: ,Som služobnica Pánova, nech sa mi stane podľa tvojho slova.‘

A teraz nastane definitívna porážka satana a jeho mnohých prívržencov s víťazstvom mojich malých detí v mojom Nepoškvrnenom Srdci. Nepýtajte sa ma, kedy sa to stane, pretože tento triumf som už začala.“

5. augusta 1975

Panny Márie Snežnej

Kňazi mi odpovedajú

„Buď pokojný, maj vo mňa dôveru, i čo sa týka rozšírenia môjho Hnutia. Nerob si starosti, že už mesiace mnohí žiadajú knižky a bez vašej viny nedá sa im vyhovieť.

Dajme tomu, že by bolo možné pri dokonalej organizácii ihneď odoslať všetky požadované knižky. Myslíš, že toto môže stačiť na rozšírenie môjho Hnutia? Vôbec nie, syn môj, pretože knižky, ktoré sa raz dostali na miesto svojho určenia, mohli by tam zostať ležať; alebo i keby boli dodané príjemcom, mohli by ich uložiť do zásuvky bez toho, aby ich prečítali; alebo i keby ich prečítali, mohli by čitateľov nechať úplne ľahostajnými.

Jedine moja materská pomoc je potrebná na rozšírenie môjho Hnutia. Len moje pôsobenie pripravuje duše na prijatie tohto môjho daru; pripravuje pre každého okamih, kedy mu má byť daný; dáva zvláštnu milosť, aby bolo možné porozumieť mojim slovám a v dušiach vytvoriť onú podivuhodnú skutočnosť, ktorú slová vyjadrujú.

Preto vás prosím, aby ste moju činnosť sprevádzali svojou modlitbou. Tú stále od vás žiadam, pretože tú potrebujem a nie dokonalú techniku.

Povedz N., že sa mi páči, keď pracuje pre moje Hnutie a viem, že je už zamestnaný mnohými prácami. Aby však moje Bolestné Srdce potešil a sám mohol žiť v dôvernostiach tohto Srdca, žiadam od jeho veľkomyseľnej duše viac modlitby, chvíle mlčania a života so mnou…

Od teba, môj najdrahší syn, žiadam modlitbu, utrpenie a mlčanie. – Mlčanie predovšetkým o našich dôvernostiach. Nehovor o tom, čo robím pre teba, aby si nebrzdil moje pôsobenie a nezdržiaval plán môjho Nepoškvrneného Srdca. Všetko hovor len svojmu spovedníkovi a duchovnému vodcovi!

Hľaď, ja sama som ťa uviedla do veľkej dôvernosti so mnou; ale tvoji bratia sú ešte len na ceste, preto ešte nemôžu chápať. Modlitbu a utrpenie očakávam od teba vždy.

Teraz sa zvesť o mojom Hnutí dostala do všetkých častí sveta a kňazi, zasvätení môjmu Nepoškvrnenému Srdcu, mi všetci odpovedajú. Je však treba, aby všetci títo moji synovia, ktorých vediem, kráčali vpred a nikdy sa nezastavili. Žiadny z nich nesmie byť priemerný. Všetkých ich chcem viesť vo svojom Nepoškvrnenom Srdci k vrcholom svätosti.

Keby si vedel, ako ich satan pokúša a ako im prekáža, ako ich trápi a snaží sa ich pripraviť o odvahu! Zostávaj stále v mojom Nepoškvrnenom Srdci a na kríži za nich! Tvoja modlitba a tvoje utrpenie im pomôže rásť vo svätosti. Na kríži v mojom Nepoškvrnenom Srdci budeš teraz pomáhať stále so mnou týmto svojim bratom a mojim najmilším synom.“

13. augusta 1975

Satan zúri

„…Cítiš, že som ti stále nablízku; často moje materské pôsobenie pohlcuje takpovediac tvoju vlastnú činnosť a ty žiješ trvale uzobraný v mojom Nepoškvrnenom Srdci. Si tu na tomto mieste, kde je môj Syn Ježiš a kde som aj ja prítomná…

Prečo som ťa chcela mať tu hore? – Aby som ti pomohla vystúpiť na tvoj kríž, moje malé dieťa. Dám ti veľké dary lásky a bolesti. Len tak budeš môcť pomáhať svojim bratom kňazom rásť vo svätosti a stať sa takými kňazmi, ako si to praje Srdce Ježišovo.

Ty si ich všetkých zasvätil môjmu Nepoškvrnenému Srdcu, či to nie je pravda? Teraz už sú moji, patria mne a mojou úlohou je urobiť z nich kňazov podľa Ježišovho priania.

Ale keby si vedel, ako sú ešte plní ľudských slabostí! Ako lipnú na sebe samých, na príjemnostiach, na pocte, na pozemských veciach, na vlastnom názore. Syn môj, ešte pochybujú o mne, pochybujú o tebe a o poslaní, ktoré som ti ja sama zverila. Satan ich trápi, poriadne ich skúša, zvádza ich pýchou; a ako sa snaží zbaviť ich odvahy! Zúrivo hryzie moju pätu; besne zúri proti mojim malým synom; vie, že skoro budú vernými kňazmi a že mu s nimi raz navždy rozdrvím hlavu.

Chcela som ťa mať tu hore, pretože tu začína tvoja Kalvária. (…)“

23. augusta 1975

Sv. Ruženy z Limy

Budeš ich privádzať ku mne

„Vráť sa pokojne do môjho Nepoškvrneného Srdca! Ako veľa si trpel po tieto dni: tma, temno, pochybnosť! V istom zmysle si mal aj pocit, akoby si bol opustený.

V týchto chvíľach sa ti zdá, akoby si blúdil. Voláš ma a zdá sa ti, že som ďaleko, že je všetko klam. Zatiaľ, syn môj, nikdy nie som ti tak blízko, ako teraz, v týchto okamihoch, tisnem ťa ku svojmu Nepoškvrnenému Srdcu, pozerám sa na teba s nežnou láskou.

Ja toto tvoje utrpenie potrebujem! Chcem od teba len modlitbu a utrpenie. Potom ti dám nové svetlo a novú radosť; budeš sa radovať a zosilnieš. Tak budeš ešte ochotnejší, aby som ťa mohla znova pripútať na tvoj kríž.

Len vtedy, keď budeš pripútaný na svoj kríž, budeš môcť pomáhať všetkým kňazom môjho Hnutia, aby boli takými, ako si to od nich praje moje Nepoškvrnené Srdce.

Akú dlhú cestu musia ešte títo moji synovia vykonať! A ty im podáš ruku, aby si ich viedol ku mne. (…)“

12. septembra 1975

Mena Panny Márie a výročie Máriinho

víťazstva pri Viedni v r. 1683

Malí v očiach iných, veľkí v očiach mojich

„Vyvolila som si ťa práve pre tvoju malosť, pre tvoju úbohosť. Ježiš sa pozerá so zaľúbením a so zvláštnou láskou na malých, na tých, ktorí majú čisté srdce, na prostých. Buď stále taký! Nikdy nepozeraj na seba, pretože ako dar dám ti to, že ti nechám tvoje chyby. Môj syn Ježiš nemiluje ťa kvôli tomu, čo vieš robiť, ale kvôli tebe samému: miluje ťa takého, aký si. Nie tvoje zásluhy, ale len jeho láska je to, ktorá ho mocne priťahuje k tebe.

Aj ja, Matka, milujem ťa takého, aký si – i s tvojimi chybami, ak sa stále snažíš ich napraviť. A ak ti udávajú správnu mieru tvojej malosti, aj tieto chyby mi slúžia na to, aby som ťa urobila viac svojím.

Kňazi môjho Hnutia, nebojte sa, ak niekedy cítite, že ste ešte tak ďaleko od ideálu, ktorý vám predkladám. Mne stačí vaša pokora, vaša dôvera a vaša dobrá vôľa. Vytváram zástup kňazov, ktorí snáď nikdy nebudú dokonalí, ale iste budú celkom moji.

Dokonalosť, ktorú v nich vybudujem, bude vnútorná a skrytá: budú malí v očiach druhých, veľkí v očiach mojich. Mnohí budú nimi i pohŕdať a odsúvať ich, ale v duši budú mať stále moju radosť.

Chcem, aby si mi obetoval tieto kvety dnes k mojim meninám. Žehnám ťa, žehnám všetkých vás s vďačnosťou a uznaním.“

15. septembra 1975

Sedembolestnej Panny Márie

So mnou sa obetovať a trpieť

„Syn môj najdrahší, podľa vôle a priania môjho umierajúceho Syna stala som sa tvojou pravou Matkou. Som Matkou všetkých.

Pre osobitnú milosť môjho telesného nanebovzatia neprestáva toto moje Nepoškvrnené Srdce biť láskou k vám. Preto nikdy neprestalo byť plné zármutku a bolesti nad toľkými mojimi deťmi, ktoré stále páchajú zlo, ktoré kráčajú cestou záhuby a tak maria účinky všetkého utrpenia môjho Syna Ježiša i môjho utrpenia.

Isteže som v nebi: som dokonale blažená po boku svojho Syna vo svetle Najsvätejšej Trojice, vo večnej radosti anjelov a svätých. Avšak moja úloha ako Matky viaže ma ešte k vám a pokračuje po vašom boku na tejto zemi. Keďže som vašou Matkou, každá vaša bolesť je i mojou. A tak v mojom Srdci naozaj nachádza odozvu všetka horkosť, všetka bieda a celá veľká bolesť sveta.

Ak som vašou Matkou, musím aj trpieť pre svoje deti. Pre všetky, zvlášť pre tie, ktoré sú najďalej, pre najnúdznejšie, zvlášť pre moje úbohé hriešne deti.

Ak som Matkou, musím trpieť pre hriešnikov, pre všetkých, pretože túžim, aby sa všetci vrátili k Srdcu môjho Syna Ježiša a k môjmu materinskému Srdcu. Som blažená v nebi a plná bolesti na zemi po vašom boku, moje úbohé trpiace deti.

Kňazi môjho Hnutia, najmilší synovia môjho Bolestného Srdca, chcete prijať moje láskyplné pozvanie so mnou trpieť? Často som priam prekvapená, keď vidím, s akou úzkosťou – niekedy dokonca s takou ľudskou zvedavosťou – pozeráte do budúcnosti. Často vás napadne pýtať sa ma: ,Kedy teda bude táto očista?‘ Sú i takí, čo sa domnievajú, že môžu mojím menom oznamovať časové údaje a isté lehoty, a zabúdajú, že hodina a chvíľa sú tajomstvom, ktoré je skryté v milosrdnom a otcovskom Božom Srdci.

Matka nemôže klásť časové vymedzenia svojmu pôsobeniu, keď materinsky napomína a milosrdne čaká. Preto vám hovorím: Najmilší synovia, nepozerajte do budúcnosti – tak sa vás nezmocní ani úzkosť ani malomyseľnosť. Žite len prítomný okamih v úplnej oddanosti môjmu Nepoškvrnenému Srdcu. Prítomný okamih, ktorý láska nebeského Otca pripravuje pre vás, moji malí synovia…

Pred Otcom – všadeprítomným – platí len prítomný okamih: nie minulosť ani budúcnosť, pretože toto nie je váš čas.

Majte účasť na mojej bolesti, moji najmilší synovia! V hodine, keď bol celý svet navždy vykúpený a očistený, prijal Otec božské utrpenie Syna a moje ľudské utrpenie ako Matky. Vaše utrpenie, synovia, už slúži tomu, že očisťuje zem. Keď príde trest, bude to len na posledné a veľké volanie po utrpení za obnovu sveta a za spásu toľkých mojich úbohých detí. Nič však toľko nepomáha víťazstvu môjho Nepoškvrneného Srdca, ako kňazské srdce, ktoré trpí. Synovia, vo vás je Ježiš, ktorý pokračuje vo svojom očistnom poslaní. Je to len jeho krv, ktorá môže zmyť všetko zlo, všetku nenávisť, všetok hriech sveta.

Preto teraz, keď nadišla chvíľa očisty, budete povolaní, aby ste stále viac trpeli. Synovia, pre vás je toto hodina kríža, ale budete trpieť so mnou, so svojou Matkou, ktorá vás zrodila pod krížom.

Stále so mnou v prítomnom okamihu, ktorý vám dáva Otec, aby ste sa obetovali a trpeli v Srdci svojej Bolestnej Matky!“

7. októbra 1975

Ružencovej panny Márie,

výročie víťazstva P. Márie pri Lepante (1571)

Čo znamená byť Matkou

„Syn môj, prišiel si sem len preto, že som si to priala a že si videl moje divy. Videl si, koho ja vždy zahŕňam zvláštnou láskou: malých, chudobných, trpiacich, hriešnikov. Kdekoľvek je utrpenie, tam je aj moja zvláštna láska. Keby si vedel, čo to znamená byť Matkou…! Keby ste to mohli pochopiť, ničoho by ste sa už nebáli: je to moje materstvo, ktoré vás zachraňuje.

Otcova spravodlivosť rozhodla zaplatiť utrpením a smrťou Syna, aby ste boli vykúpení. Láska Synovho Srdca rozhodla, aby vás jeho Matka viedla ku spáse.

Preto vám, moji najmilší kňazi, hovorím: Nebojte sa, je to Matka, ktorá pre vás všetko zariaďuje. Nestarajte sa! Prenechajte každú svoju starosť môjmu Srdcu! (…)

Buďte pripravení vidieť moje najväčšie divy! Dnes si pripomínate moje víťazstvo; skoro však všetci budete svedkami môjho najväčšieho triumfu.

Teraz je moje vojsko pripravené a čas prišiel. Toto je hodina pustiť sa do boja so zbraňou modlitby, ruženca a vašej dôvery.

Už skoro bude, synovia, oslavovaný nový dátum. Celá Cirkev znova rozkvitne pod najčistejším plášťom vašej Matky.“

18. októbra 1975

Sviatok sv. Lukáša, evanjelistu

Radujte sa

„Syn môj, vyvolila som si ťa z jednoduchého dôvodu: pretože si najúbohejší, najmenší a najobmedzenejší. Z ľudského hľadiska si najbiednejší.

Vyvolila som si ťa preto, že v tvojom živote sa môjmu nepriateľovi podarilo práve osláviť víťazstvo. V tvojom živote som ti dala prežiť vopred to, čo urobím vo chvíli svojho najväčšieho triumfu.

Môj nepriateľ sa bude jedného dňa domnievať, že už slávi plné víťazstvo nad svetom, nad Cirkvou a nad dušami. Až vtedy zasiahnem ja – hrozne a víťazne – aby jeho porážka bola tým väčšia, čím väčšia bola jeho istota, že už navždy zvíťazil.

Čo sa teraz pripravuje, je niečo také veľké, že sa nikdy nič také nestalo od stvorenia sveta – preto to bolo všetko vo Svätom písme predpovedané. Už tam bol predpovedaný hrozný zápas medzi mnou, ,Ženou odetou slnkom‘ a červeným drakom – satanom, ktorému sa teraz darí zvádzať mnohých bludom bezbožníckeho marxizmu. Už tam je predpovedaný boj anjelov a mojich synov s prívržencami draka, vedenými odbojnými anjelmi. Predovšetkým bolo jasne predpovedané moje úplné víťazstvo.

Vy, moji synovia, ste boli povolaní prežívať tieto udalosti. Je tu chvíľa, keď toto musíte vedieť, aby ste sa vedome pripravili na boj. Je tu čas, aby som vám začala odhaľovať časť svojho plánu.

Predovšetkým musí mať môj nepriateľ dojem, že všetko získal, že má teraz všetko vo svojich rukách. Preto mu bude dovolené dostať sa i dovnútra Cirkvi a podarí sa mu zatemniť Božiu svätyňu. Najviac obetí uchváti medzi služobníkmi svätyne.

Toto je skutočne čas veľkých pádov pre mojich najmilších synov, pre mojich kňazov. Niektorým satan bude strojiť úklady pýchou, iným žiadostivosťou tela, iným pochybnosťami, iným stratou viery, iným malomyseľnosťou a osamelosťou.

Koľkí budú pochybovať o mojom Synovi a o mne a budú sa domnievať, že toto je koniec mojej Cirkvi! Kňazi zasvätení môjmu Nepoškvrnenému Srdcu, najmilší synovia, ktorých zhromažďujem pre tento veľký boj: prvá zbraň, ktorú musíte používať, je dôvera vo mňa, je vaša úplná oddanosť.

Premáhajte pokušenia strachu, malomyseľnosti a smútku! Nedôvera ochromuje vašu činnosť, a to veľmi pomáha môjmu protivníkovi.

Buďte veselí a plní radosti! Toto nie je koniec mojej Cirkvi; pripravuje sa začiatok jej plnej a obdivuhodnej obnovy. Námestník môjho Syna s mojou pomocou môže to vytušiť a hoci je v prítomnej chvíli zarmútený, povzbudzuje vás k radosti.

K radosti? – pýtate sa ma s úžasom. Áno, synovia moji, k radosti v mojom Nepoškvrnenom Srdci, ktoré vás všetkých v sebe ukrýva. Moje materinské Srdce bude pre vás miestom vášho pokoja, zatiaľ čo vonku bude zúriť veľká búrka.

Aj keby ste zostali zranení, keby ste často klesli, i keby ste zapochybovali, ba v istých chvíľach zradili, neklesajte na mysli, pretože ja vás milujem! Čím viac bude chcieť môj protivník zúriť proti vám, tým väčšia bude moja láska k vám. Som Matka a ešte viac vás milujem, synovia, lebo ste mi boli vyrvaní.

A mojou radosťou, najmilší synovia môjho Nepoškvrneného Srdca, je urobiť z vás všetkých očistených a posilnených synov, ktorých sa teraz už nikomu nepodarí vyrvať láske môjho Syna Ježiša. Urobím z vás živé podoby môjho Syna Ježiša. Buďte preto veselí, plní dôvery, celkom mne oddaní. Stále sa so mnou modlite!

Zbraň, ktorú použijem k boju a víťazstvu v tomto boji, je vaša modlitba a vaše utrpenie. Teda i vy na kríži so mnou a s mojím synom Ježišom vedľa jeho a vašej Matky. (…)“

24. októbra 1975

Vaše mlčanie

„Ako často ti opakujem: Budeš trpieť a budeš nepochopený, nikdy to však nebude prekážkou. Toto je moje dielo – nikto naň nesiahne.

Moji anjeli už začali boj: na moje príkazy zhromažďujú týchto mojich synov zo všetkých častí sveta. Moje Srdce vie, akými prostriedkami musia byť spojení; mojou najväčšou radosťou je, keď mi odpovedajú svojím ,áno‘.

Mnohí sa cítia malými a nehodnými; uznávajú toľko svojich minulých neverností a slabostí a sú ako bezradní, keď majú urobiť tento krok. Ich ,áno‘, ktoré mi hovoria, napĺňa moje Srdce jasotom a radosťou. Spočítaj teraz, koľko je týchto ,áno‘; spočítaj, koľko je radostí, ktorých sa dostáva môjmu Nepoškvrnenému Srdcu!

Synovia, je to len táto vaša dokonalá obeta, ktorú od vás žiadam. Obeta vás samých s vašimi nedostatkami, s vašimi slabosťami a s vašou neschopnosťou. Toto potrebujem pre svoj plán.

Keď som nežiadala žiadnu právnu štruktúru pre svoje Hnutie, to preto, že je mojím výslovným prianím, aby sa šírilo v tichosti a skryte.

Druhá zbraň, ktorú máte používať okrem dôvery a oddanosti voči mne, je vaša modlitba a vaše mlčanie.

Mlčanie vnútorné: Nechajte v sebe hovoriť Matku! Ona bude vášmu detskému srdcu láskyplne opakovať celé Ježišovo evanjelium. Ona vám vráti radosť z jeho slova. Nepočúvajte iné hlasy o jeho slove, a tak budete vychovávaní v škole Božieho slova.

Mlčanie vonkajšie: Nechajte Matku hovoriť za vás! Tak rada to budem robiť, ak ma necháte vo vás voľne pôsobiť! Aby som mohla hovoriť, potrebujem vaše mlčanie. Niektorí z vás to dokážu ťažko pochopiť. A predsa toto mlčanie je také potrebné pre vaše vlastné slovo.

Niektorí z vás sa domnievajú, že i pre moje Hnutie je potrebné niečo urobiť, písať, pôsobiť. A predsa vaše mlčanie je tak potrebné pre rozšírenie môjho Hnutia podľa plánu, ktorý už jasne naznačuje moje Nepoškvrnené Srdce.

Hovorte stále svojím životom! Váš život nech je vaším slovom: Takto to budem ja sama, ktorá budem hovoriť vo vás a za vás. Potom srdce toho, kto vás počúva, porozumie vašim slovám a prijme ich.

Dnes, keď slovo je zbraňou, ktorú používa môj nepriateľ, aby zviedol celé ľudstvo, vás žiadam, aby ste proti tomu postavili svoje mlčanie. Tak to bude Duch, ktorý bude hovoriť vo vás a vaším prostredníctvom Duch Svätý obnoví celý svet.“

30. októbra 1975

Všetkých volám

„Videl si, ako ti sama privádzam kňazov, ktorých som povolala, aby sa zasvätili môjmu Nepoškvrnenému Srdcu? Syn môj, tvojou úlohou je, aby si ich zhromažďoval a všetkých mi ich zveril.

Dnes títo moji synovia tak veľmi potrebujú, aby sa im dostalo útechy a povzbudenia! Preto som pri týchto stretnutiach vždy prítomná: duše týchto mojich synov sa budú z toho radovať a všetci budú potešení.

Prišiel čas, keď sa budem v Cirkvi zreteľnejšie prejavovať stále väčšími znameniami:

– Moje slzy, preliate na mnohých miestach, aby som všetkých opäť zavolala k Bolestnému Srdcu Matky. Slzy Matky dokážu pohnúť aj najtvrdšie srdce. Teraz moje slzy, aj krvavé, nechávajú toľkých mojich synov celkom ľahostajnými.

– Moje posolstvá, ktoré budú tým častejšie, čím viac sa budú Boží služobníci zdráhať hlásať pravdu. Koľko mojich detí trpí dnes skutočným hladom po Božom slove pre nesvedomitosť toľkých kňazov!

Najdôležitejšie pravdy pre váš život sa už dnes nehlásajú: O nebi, ktoré vás čaká; o kríži môjho Syna, ktorý vám získava spásu; o hriechu, ktorý zraňuje Srdce Ježišovo a moje; o pekle, kam sa denne rútia nespočetné duše; o naliehavej potrebe modlitby a pokánia.

Čím viac sa šíri hriech ako mor a spôsobuje smrť dušiam, tým menej sa o ňom hovorí. Dnes ho popierajú i niektorí kňazi.

Mojou úlohou ako Matky je dať dušiam mojich detí pokrm: Keď umĺka hlas služobníkov, stále viac sa bude otvárať Srdce Matky. Po týchto mojich zákrokoch nadišiel čas, aby som sama osobne bola prítomní a pôsobila v Cirkvi, ktorej som Matkou.

Chcem pôsobiť vaším prostredníctvom, kňazi zasvätení môjmu Nepoškvrnenému Srdcu. To je tiež časťou môjho plánu.

Zlý duch, môj protivník od začiatku, teraz zvádza veľký počet kňazov a pôsobí medzi nimi a zoraďuje ich do šíkov proti môjmu Synovi, proti mne samej a proti Cirkvi.

Ja osobne zasahujem a volám kňazov, ktorí budú chcieť byť verní, aby sa sústredili do môjho vojska. Volám ich všetkých, aby sa zasvätili môjmu Nepoškvrnenému Srdcu a uchýlili sa ku mne.

Boj sa bude odohrávať predovšetkým medzi mnou a starým hadom, ktorému nakoniec rozdrvím hlavu. Preto od vás žiadam teraz len tie veci, ktoré sa podľa vášho ľudského hľadiska zdajú malé a bezvýznamné.

Zatiaľ čo každým dňom pribúda propagandy a kriku Božích nepriateľov, ktorým sa darí všetkého sa zmocniť, ja žiadam od vás, aby ste odpovedali jedine svojou dôverou a úplnou oddanosťou, modlitbou, utrpením a svojím mlčaním.

A predsa všetko, čo obetujete môjmu Srdcu, stane sa v mojich rukách hroznou zbraňou v boji za víťazstvo v tejto bitke.

Proti pyšnému vojsku spupných, ktorí sa búria proti Bohu, postavím vojsko svojich malých, pokorných, opovrhovaných a prenasledovaných synov. A s vašou pomocou bude patriť nakoniec víťazstvo pokornej ,služobnici Pánovej‘.“

9. novembra 1975

Posvätenie Lateránskej baziliky

Žite svoje zasvätenie

„(…) Vyvolila som si ťa, aby si ukázal všetkým, najmä svojim bratom kňazom bohatstvo a divy môjho Srdca.

Vo Fatime som ukázala toto svoje Nepoškvrnené Srdce ako prostriedok spásy pre celé ľudstvo. Ukázala som cestu návratu k Bohu. Ľudia ma nepočúvali.

Teraz vám chcem ponúknuť svoje Nepoškvrnené Srdce ako jediné vaše útočište vo veľmi bolestivých okamihoch, ktoré vás čakajú. Vaše bolesti sa budú každým dňom zväčšovať. Kríza sa teraz v mojej Cirkvi prehĺbi až v otvorenú vzburu najmä zo strany mnohých mojich synov, ktorí majú podiel na kňazstve môjho Syna. Tma, ktorá už hustne, premení sa v hlbokú noc sveta.

Marxistický ateizmus všetko nakazí; ako jedovatá hmla prenikne všade a zadusí vieru mnohých mojich detí. Bude prevracať pravdy, obsiahnuté v evanjeliu. Bude popierať božskú prirodzenosť môjho Syna a božský pôvod Cirkvi. Predovšetkým bude ohrozovať jej hierarchické zriadenie a bude sa pokúšať zničiť skalu, na ktorej je budova Cirkvi budovaná.

Toto je chvíľa, keď chcem vyliať na svojich synov milosrdenstvo svojho Srdca, aby som ich zachránila svojou materinskou láskou, ktorá má vždy porozumenie, vždy pomáha a odpúšťa.

Chcem konať vaším prostredníctvom, moji najmilší kňazi. Aby som to mohla robiť, musíte sa mi dať plne k dispozícii. Tým viac budem môcť vo vás pôsobiť, čím viac sa necháte ovládať mojou láskyplnou materskou činnosťou.

To robíte svojím zasvätením sa môjmu Nepoškvrnenému Srdcu: to je to jediné, čo musíte robiť, aby ste patrili k môjmu kňazskému Hnutiu. Konajte a často obnovujte toto svoje zasvätenie, synovia, a žite toto vaše zasvätenie!

Akú len veľkú radosť pôsobíte môjmu Bolestnému Srdcu, keď pri svojich stretnutiach pri spoločnej koncelebrácii všetci zároveň obnovujete svoje zasvätenie môjmu Srdcu!

Keď svoje zasvätenie žijete, váš život bude skutočne premenený. Naučím vás svojmu spôsobu cítenia, videnia, modlitby a lásky. Dám vám svojho ducha a urobím vás stále menšími, prostejšími a pokornejšími. Naučím vás dôverovať len a jedine Bohu. Čím viac bude pribúdať pochybností a popierania, tým viac budete v ňom nachádzať svoju istotu a budete o tom vydávať svedectvo.

Naučím vás veľkej láske k Cirkvi. Dnes prežíva Cirkev chvíle veľkého utrpenia, pretože ju mnohé jej deti stále menej milujú. Mnohí ju chcú obnovovať a očisťovať len kritikou a prudkými útokmi na jej zriadenie. Bez lásky sa nič neobnoví ani neočistí!

Naučím vás milovať pápeža detinskou a hlbokou láskou; Matka vás naučí niesť s ním jeho kríž a podieľať sa na jeho utrpení. Kde sú dnes kňazi, ktorí stoja pri tomto prvom Kňazovi, pri tomto prvom synovi, ktorého Matka zahŕňa zvláštnou láskou? – Vy, kňazi zasvätení môjmu Nepoškvrnenému Srdcu, stojte najbližšie pápežovmu srdcu! Modlite sa za neho, trpte s ním, buďte s ním! Počúvajte ho, robte to, čo vám prikazuje, rozširujte jeho učenie, ktoré sa nepočúva!

V hodinách hlbokej noci bude toto jediným horiacim svetlom. Týmto svetlom budete osvecovaní a pod mojím vedením budete ho šíriť v celom svete, zahalenom temnotou.

Vaša vernosť bude tiež zbraňou, ktorou vybojujem víťazne tento boj. Preto vás, synovia, vyzývam, aby ste sa celkom ukryli do môjho Nepoškvrneného Srdca.“

25. novembra 1975

Tieto hodiny budú skrátené

„Syn môj, môj plán sa teraz začína plniť. Rozhodujúce udalosti začali a vy budete volaní k stále väčšiemu utrpeniu. Ja potrebujem všetko vaše utrpenie – je tou najcennejšou zbraňou, ktorú použijem v tomto svojom boji. Preto vás žiadam, aby ste sa pripravili na utrpenie, aby ste sa pripravili vystúpiť s Ježišom a so mnou na Kalváriu, aby ste sa obetovali Otcovi ako obety mnou vyvolené a matersky dávno pripravené.

Všetkých som vás ako vaša Matka zhromaždila do svojho Nepoškvrneného Srdca. Tu je vaše útočište, oltár, na ktorom budete obetovaní za spásu sveta.

Synovia, nech sa vaše srdce nestrachuje – dávajte sa mi v každom okamihu! Pre moju Cirkev nadišla hodina spustošenia a opustenosti. Bude opustená predovšetkým od svojich tak mnohých služobníkov a od tak mnohých svojich detí! Budú sa jej vysmievať, budú ju zrádzať a bude vydaná do rúk nepriateľa, ktorý ju chce zničiť. Budú to niektorí z jej vlastných služobníkov, ktorí ju vydávajú do rúk jej katov.

Pripravujte sa so mnou prežívať tieto chvíle; všetko je už Otcom pripravené. Toto je kalich, ktorý budete musieť vypiť až do dna. Aj vám sa budú posmievať, budú vás zrádzať a prenasledovať zároveň s pápežom, námestníkom môjho Syna. Mnohí budú musieť obetovať svoj život a preliať svoju krv. Ostatní zostanú, aby boli stravovaní ako obeta, až sa dožijú čias veľkého súženia, ktoré sa pripravujú pre očistu zeme. Tak budete mojím svetlom vo veľkej temnote.

Avšak, najmilší synovia, táto najťažšia skúška bude trvať krátko. Mojím osobitným zákrokom budú tieto hodiny skrátené. (…)“

8. decembra 1975

Nepoškvrneného Počatia Panny Márie

Ja budem víťazkou

„Ja som Nepoškvrnené Počatie. Synovia, prišla som z neba a v Lurdoch som vám pripomenula túto pravdu, ktorú Cirkev krátko predtým úradne definovala.

Zvláštnou milosťou som bola uchránená akéhokoľvek hriechu, i dedičného, ktorým je každý z vás postihnutý v okamihu svojho počatia. Bola som uchránená hriechu, lebo Najsvätejšia Trojica chcela, aby v tomto pokornom tvorovi zažiaril jej skvelý plán neporušený.

Bola som uchránená hriechu a naplnená milosťou, pretože som bola vyvolená stať sa Matkou Slova a určená, aby som vám dala svojho Syna Ježiša. A môj syn Ježiš dal ma každému z vás ako vašu pravú Matku. Preto je mojou materskou úlohou voči vám zaodieť vás svojou vlastnou nepoškvrnenosťou. Predovšetkým vás chcem uzdraviť od zla, ktoré vás tak zohyzďuje, totiž od hriechu.

Moji najmilší synovia, kňazi zasvätení môjmu Nepoškvrnenému Srdcu, ja som bola od počiatku predpovedaná ako nepriateľka, odporkyňa a premožiteľka satana, otca a prvého pôvodcu každého hriechu.

Mojím poslaním je bojovať so satanom, premôcť ho a rozdrviť mu svojou pätou hlavu.

Zvíťazila som na začiatku, keď Najsvätejšia Trojica ma predpovedala ako znamenie istého víťazstva vo chvíli, keď celé ľudstvo upadlo do otroctva hriechu. ,Nepriateľstvo položím medzi teba a ženu; medzi tvoje a jej potomstvo; ona ti rozdrví hlavu, kým ty budeš ohrozovať jej pätu.‘

Zvíťazila som, keď s mojím ,áno‘ Slovo sa stalo telom v mojom najčistejšom lone a keď sa môj Syn Ježiš obetoval na Kalvárii, na oltári kríža. V ňom, ktorý vás všetkých vykúpil, sa uskutočnilo moje dokonalé víťazstvo.

V tomto svojom boji som pokračovala počas dlhých rokov pozemskej cesty Cirkvi – za svoje najväčšie víťazstvá ďakuje Cirkev môjmu osobitnému materskému úsiliu.

Keď však v minulom storočí chcel ma môj protivník vyzvať na boj a začať bitku, ktorá by bludom ateizmu zviedla a oklamala celé ľudstvo, ukázala som sa z neba na zemi ako Nepoškvrnená, aby som vás potešila, lebo mojou prvoradou úlohou je bojovať proti Zlému a zvíťaziť nad ním.

A v tomto storočí, v ktorom sa ateizmus zorganizoval ako moc, usilujúca sa o dobytie celého sveta a úplné zničenie Cirkvi, znovu som sa ukázala z neba, aby som vám povedala, aby ste sa nebáli, lebo v tejto hroznej bitke ja zvíťazím: ,Nakoniec zvíťazí moje Nepoškvrnené Srdce!‘

Vy, moji úbohí synovia, ste najviac postihnutí bojom, ktorý sa odohráva predovšetkým medzi mnou a mojím nepriateľom, starým hadom, satanom, zvodcom a pôvodcom všetkého zla. Preto ešte skôr, než som vám ohlásila boj, ja, ako Matka, som vás pozvala, aby ste hľadali bezpečné útočište. Uchýľte sa ku mne! Zverte sa plne môjmu Srdcu!

Moje Nepoškvrnené Srdce! Chápete teraz, synovia, prečo je ono najväčším darom, ktorý vám ponúka nebeský Otec?

Moje Nepoškvrnené Srdce je vaším najbezpečnejším útočišťom a prostriedkom spásy, ktorý v týchto chvíľach dáva Boh Cirkvi a ľudstvu.

Zvláštnym zákrokom tohto Srdca je dielo, ktoré konám vo svojej Cirkvi, aby som volala všetkých kňazov, svojich najmilších, uchýliť sa ku mne. Vidíte teraz, ako sa satan dostal do vnútra Cirkvi? Ako klame, kazí a strháva toľkých mojich úbohých synov kňazov? Toto je teda hodina, keď ja osobne zasahujem. Volala som vás k dôvere, k úplnej oddanosti a aby ste sa všetci zasvätili môjmu Nepoškvrnenému Srdcu. Vám som ukázala svoj plán, vám som povedala, aké zbrane som vyvolila pre tento boj. Teraz vás, synovia, uisťujem, že ja sama budem víťazkou. (…)“

24. decembra 1975

Svätá noc

Nebojte sa

„Toto je svätá noc, a ty ju preži v mojom Srdci, syn môj milovaný! Chcem ti dať účasť na celej svojej láske, na svojej materinskej túžbe vo chvíli, keď som bola uchvátená do svetla neba pri narodení svojho syna Ježiša na tento svet. Narodil sa panenským, obdivuhodným spôsobom zo mňa, svojej Matky. Noc bola hlboká. Ešte temnejšia noc zahaľovala ľudstvo, zotročené hriechom, ktoré už nemalo nádej na záchranu. Noc zahaľovala aj vyvolený národ, ktorý sa už nezhodoval s duchom svojho vyvolenia a nebol ochotný prijať svojho Mesiáša.

V tejto hlbokej noci vzišlo svetlo, narodilo sa moje malé Dieťa. Vo chvíli, keď to nikto nečakal, keď ho žiadne miesto nechcelo prijať… Ľuďmi neočakávaný, neprijatý a odmietnutý. A predsa je toto chvíľa, keď pre ľudstvo začína spása. Môj Ježiš prichádza spasiť všetkých ľudí z ich hriechov. Tak vychádza svetlo vo veľkej tme a toto moje Dieťa prichádza spasiť svet.

Prichádza v chudobe a v bolesti tohto odmietnutia a jeho prvý hlások je len plač; cíti krutú zimu, všetok mráz sveta ho zahaľuje.

Moje Nepoškvrnené Srdce zachytilo veľké slzy božského Dieťaťa. Zmiešali sa so slzami môjho Srdca a ja som ich osušila svojimi materinskými bozkami. V tejto svätej noci, keď vám znovu dávam svojho Syna, vám opakujem: ,Nebojte sa! Ježiš je vaším Spasiteľom!‘

Dnes viac ako kedykoľvek inokedy, je svet ešte pohrúžený do tmy. Ľad nenávisti, pýchy a nevery obklopuje srdcia ľudí. Aj moja Cirkev je rozvrátená hlbokou krízou: mnohí kňazi dokonca pochybujú o mojom malom Dieťati.

Celá Cirkev privítaj s radosťou príchod svojho Ježiša! On žije v tebe, pretože chce spasiť všetky tieto moje úbohé deti.

Kňazi zasvätení môjmu Nepoškvrnenému Srdcu, nebojte sa! Dnes vám oznamujem veľkú novinu, ktorá je radosťou pre všetkých: môj syn Ježiš je vaším Spasiteľom. Všetkých vás vykúpil, všetkých vás môže spasiť!

Nebojte sa! Ako vám moje Nepoškvrnené Srdce darovalo Spasiteľa, tak vám v týchto časoch moje Nepoškvrnené Srdce dáva radosť z jeho spásy. Bude to už skoro, čo celý svet, zahalený temnotou, ktorý bol vyrvaný môjmu Synovi, konečne sa bude radovať z plodov tejto svätej noci. Triumf môjho Nepoškvrneného Srdca nastane s novým narodením Ježišovým v srdciach mojich úbohých zblúdilých detí.

Majte len dôveru a nech sa vás nezmocní úzkosť ani malomyseľnosť! Budúcnosť, ktorá vás čaká, bude novým svitaním svetla pre celý svet, ktorý potom už bude očistený.

Pri chudobných jasliach môjho Dieťaťa cítim v tejto noci prítomnosť lásky svojich najmilších synov, mne zasvätených kňazov, ktorých so svojím synom Ježišom tisnem na Srdce, všetkým vám ďakujem a žehnám vás.“

31. decembra 1975

Posledná noc v roku

Môj dar Cirkvi

„Preži posledné hodiny roka v mojom Nepoškvrnenom Srdci v modlitbe! Končí rok, ktorý bol rokom milosti a milosrdenstva – tento svätý rok 1975.

Mnohé moje deti prijali pozvanie Kristovho zástupcu a prišli z celého sveta, aby získali veľké odpustky. Iné moje deti prežili tento rok v úplnej ľahostajnosti, pohrúžené len do svojich pozemských záujmov.

Premnohí iní nepočuli toto pozvanie, dokonca vedome uzatvorili svoju dušu veľkému milosrdenstvu môjho syna Ježiša. Medzi nimi boli žiaľ i kňazi. Je to dôkazom toho, o čom som ti už častejšie v tvojom srdci hovorila.

Satan stále zjavnejšie strojí svoje úklady v Cirkvi. Teraz sa pripojil k toľkým mojim synom kňazom tým, že ich oklamal falošnou vidinou, ktorú marxizmus predkladá všetkým: výlučný záujem o chudobných; kresťanstvo zamerané len na výstavbu spravodlivejšej ľudskej spoločnosti; Cirkev, ktorá by vraj chcela byť vernejšia evanjeliu, a preto odtrhnutá od svojho hierarchického zriadenia. Toto skutočné rozdelenie mojej Cirkvi, tento skutočný odpad toľkých mojich synov kňazov sa vystupňuje a povedie dokonca k násilnej a otvorenej vzbure.

Preto, môj najmilší syn, som teraz, v tomto roku, dokončila svoje dielo. Ako som ti minulý rok predpovedala, moje Hnutie sa všade rozšírilo a rozkvitlo ako obdivuhodná jar pre celú Cirkev. Moje dielo sa rozšírilo po celom svete; teraz je vojsko mojich kňazov pripravené.

Ešte budem pokračovať v tejto materskej činnosti, ktorá bude každým dňom zrejmejšia a účinnejšia pre víťazstvo môjho Nepoškvrneného Srdca.

Preto preži posledné hodiny tohto roka v modlitbe. Spoj svoju modlitbu s modlitbou všetkých mojich najmilších synov. Vo všetkých častiach sveta pocítia v týchto hodinách moju výzvu, aby sa zhromaždili so mnou v modlitbe a skryli sa do môjho Nepoškvrneného Srdca. Teraz, moji najmilší synovia, vás čaká len vaša úplná obeta pre záchranu sveta a očistu zeme.

Čas, ktorý vám Otec ešte vyhradzuje, je príliš vzácny – nepremárnite ho! Prežite každý okamih so mnou, v mojom Srdci! Nepozerajte do budúcnosti! Žite len prítomnosť, ktorú vám Matka pripravuje!

Zlo, ktorého stále pribúda a zdá sa, že všetko zaplavuje, nech vás neznepokojuje a neberie vám odvahu. Už čoskoro pozbieram všetko dobro, ktoré je vo všetkých častiach sveta a uložím ho do svojho Srdca, aby som ho obetovala Božej spravodlivosti.

Moji najmilší synovia, začnite nový rok so mnou. Vy ste môj plán, láskyplný zámer vašej Matky; môj dar Cirkvi, aby bola potešená v utrpení a v zdanlivej smrti, ktorá ju čaká pred jej obdivuhodnou obnovou, spojenou s triumfom môjho Nepoškvrneného Srdca vo svete.“

1976 - MUSÍTE BYŤ MALIČKÍ

2. februára 1976

obetovanie Ježiša v chráme

Znamenie odporu

„Moji synovia, neznepokojujte sa, keď vás niekto nechápe; budú vás dokonca otvorene kritizovať a prenasledovať. Moje Srdce toto dopúšťa, aby vás naučilo nehľadať oporu v žiadnom tvorovi, ale len vo mne. Najmilší synovia, spoliehajte sa na moje Nepoškvrnené Srdce!

Nechajte sa niesť, ako sa Dieťa Ježiš nechal niesť na mojich rukách do Otcovho domu. Priniesla som ho do chrámu, aby bol obetovaný Pánovi na tomto mojom materinskom Srdci.

Vo chvíli, keď som ho kládla do rúk kňaza, starý prorok Simeon povedal, že Matka bola vyvolená od Boha pre túto obetu: ,Bude ustanovený ako znamenie odporu a tvoju dušu, Matka, prenikne meč.‘

Tak aj vy, synáčikovia, zasvätení môjmu Nepoškvrnenému Srdcu, ste povolaní, aby ste boli dnes takým znamením odporu:

– Svojím životom, ktorý bude jedine žitým evanjeliom. Dnes sa stále menej verí evanjeliu môjho Syna Ježiša, a tak sa v Cirkvi snažia niektorí vykladať ho ľudským a symbolickým spôsobom. Vy budete uskutočňovať evanjelium do písmena: Budete chudobní, prostí, čistí, malí a celkom oddaní Otcovi.

– Svojím slovom, ktoré bude hlásať účinnejšie a hlasnejšie Pravdu, ktorú môj Syn Ježiš prišiel vám zjaviť.

Vidíte, ako mnohí vaši bratia kňazi zrádzajú Pravdu v snahe prispôsobiť ju mentalite sveta, pobádaní klamnou ilúziou, že jej budú ľudia lepšie rozumieť, viac ju počúvať a ochotnejšie ju nasledovať? Žiadna ilúzia nie je nebezpečnejšia, než táto.

Evanjelium, ktoré žijete, hlásajte vždy verne a jasne! Vaša reč nech je: ,Áno – áno, nie – nie.‘ Ostatné je od Zlého. Preto sa nechajte viesť a riadiť ochotne Cirkvou!

Hľaďte teraz, ako pápež hlása dôrazne túto pravdu a ako jeho slovo stále viac padá na neúrodnú pôdu! Moje materinské Srdce je znova prebodnuté mečom, keď vidím, ako Svätý Otec, tento môj prvý najmilší syn, je stále viac opúšťaný aj od svojich bratov – kňazov.

Buďte vy, kňazi, zasvätení môjmu Nepoškvrnenému Srdcu, hlasom, ktorý šíri po celom svete to, čo i dnes s rozhodnosťou hlása námestník môjho Syna pre spásu mojich úbohých zblúdilých detí.

– Svojím svedectvom, ktoré bude musieť byť svetlom a príkladom pre celú Cirkev. Otec rozhodol, aby vaše svedectvo bolo stále bolestnejšie. Synovia, opakujem vám, že cesta, po ktorej vás vediem, je cesta kríža.

Nebojte sa, keď sa proti vám vzmáha nepochopenie, kritizovanie a prenasledovanie. Je to nutné, pretože ako môj syn Ježiš, i vy ste dnes povolaní, aby ste boli znamením odporu. Stále viac vás budú ľudia nasledovať, stále viac vás však budú i odmietať a prenasledovať. Keď napadajú vašu osobu, alebo moje Hnutie, odpovedajte modlitbou, mlčaním a odpustením!

Skoro budete volaní k otvorenému boju, až bude napádaný môj syn Ježiš, ja sama, Cirkev a evanjelium. Až vtedy, vedení mnou za ruku, budete musieť vystúpiť na verejnosť, aby ste vydali svoje verejné svedectvo. Dovtedy žite prosto a všetky svoje starosti zverte tomuto môjmu materinskému Srdcu!“

11. februára 1976

Panny Márie Lurdskej

Vôňa vašej čistoty

„Moji najmilší synovia, dnes prijímam s radosťou vôňu vašej čistoty a uschovávam ju do svojho Nepoškvrneného Srdca, aby som ju obetovala Bohu na znamenie zmierenia. Aké bahno zaplavuje toto úbohé ľudstvo, ktoré som vyzvala, aby sa oslobodilo od hriechu: ,Poďte sa napiť tejto mojej vody! Poďte sa umyť v prameni!‘

Vidíte, ako sa dnes mnohé deti poškvrňujú týmto bahnom, ktoré sa stále viac šíri a prináša smrť nesmiernemu počtu duší? Ako sa môžu zachrániť pred touto záplavou bahna aj mnohí moji úbohí synovia kňazi?

Ja som Nepoškvrnená – ja som čistota. Uchýľte sa do môjho Nepoškvrneného Srdca! I keď okolie, v ktorom žijete, stále viac sa bude topiť v tejto nečistote, vy budete cítiť len moju nebeskú vôňu. Zostúpila som z neba, synovia, zasvätení môjmu Srdcu, aby som vás urobila svojím nebom tu na zemi, vo vás sa odráža moje svetlo. Tak vaším prostredníctvom veľa duší znovu pritiahnem svojou čistotou a budú šíriť vôňu tejto čnosti.

Pápež vám dal signál k tejto mravnej obrode. Počúvajte ho! Bráňte ho! Potešujte ho! Urážka, spôsobená v týchto dňoch jeho osobe a urážky, ktorými ho stále viac zahrňujú, veľmi zarmucujú moje materinské Srdce! Táto záplava bahna dosiahla až k jeho nohám. Vy však utvorte ochranný val pri nohách anjelského pastiera, sladkého Krista na zemi!

Mojím zvláštnym zákrokom a vaším prostredníctvom budú tieto satanské vlny odboja a bahna, besniace proti pápežovi pri jeho nohách zastavené a všetkým sa ukáže neporušená veľkosť jeho bezúhonnej osoby.“

7. marca 1976

prvá nedeľa pôstna

Dokonalí tešitelia

„Moji synovia, buďte dokonalými tešiteľmi môjho Syna Ježiša! V týchto časoch viac než kedykoľvek inokedy sa opakuje jeho božský nárek: ,Hľadal som tešiteľov, ale nenašiel som ich.‘ Prečo sa môj Syn pýta, či je niekto, kto môže potešiť jeho Srdce?

Ježiš je Boh, ale je tiež človek. Je dokonalý človek. Jeho Srdce bije božskou i ľudskou láskou – v ňom je všetka plnosť lásky. Jeho Srdce najviac milovalo, najviac trpelo, bolo citlivé voči najnežnejším prejavom lásky, ako aj voči putám a urážkam. Teraz je Srdce môjho Syna akoby zaplavené morom ľudského nevďaku. A predsa vás stále veľmi miluje! Ďalej bije z lásky k vám a dostáva sa mu len urážok a hriechov.

Odhalil vám tajomstvo Otca a priviedol vás k nemu. Ľudstvo sa teraz vzbúrilo a odmietlo samého Boha. Šíriaci sa ateizmus je tŕň, ktorý dnes krvavo rozodiera Srdce môjho Syna Ježiša. A vy, kňazi, ste mojimi najmilšími synmi, pretože ste najbolestnejším a najmilším plodom zvláštnej lásky môjho Syna Ježiša. Podľa Božieho zámeru ste povolaní byť jeho služobníkmi, jeho apoštolmi a jeho tešiteľmi.

Prečo ešte dnes mnohí z vás zrádzajú? Prečo ešte dnes mnohí z vás utekajú a opúšťajú Ježiša a Cirkev? Prečo ešte dnes mnohí z vás spia? Spánkom je často aj práca, ktorou sa necháte zaujať a ovládnuť. Spánkom je aj spôsob, akým sa snažíte prispôsobiť svetu, získať si sympatie, uznanie a pochopenie tohto sveta. Spánkom je všetko ľudské, čo vás zaťažuje. Kde sú moji synovia, ktorí chcú ešte dnes bdieť? V modlitbe: ,Bedlite a modlite sa, aby ste neupadli do pokušenia!‘ V utrpení tejto novej hodiny agónie pre moju Cirkev: ,Duch je síce ochotný, ale telo je slabé.‘ Volám vás, moji najmilší synovia; zhromažďujem vás zo všetkých častí sveta ako zvoláva kvočka svoje kuriatka. Zhromažďujem vás všetkých do svojho Nepoškvrneného Srdca.

Môže zostať Matka ľahostajná k veľkej opustenosti a veľkej bolesti svojho Syna? Teraz chápete, že mojou úlohou predovšetkým je tešiť ho. Preto chcem, aby ste boli všetci zasvätení môjmu Srdcu – aby som vás všetkých urobila dokonalými tešiteľmi môjho Syna Ježiša.“

25. marca 1976

slávnosť Zvestovania Pána

Matka Ježišova a vaša

„Moji synovia, kňazi mne zasvätení, hľa, prečo ma potrebujete: aby ste sa stali dokonalými tešiteľmi môjho Syna Ježiša.

V okamihu, keď zaclonená svetlom Ducha som povedala svoje ,áno‘ vôli Pánovej, Slovo Otca, druhá Osoba Najsvätejšej Trojice zostúpila do môjho najčistejšieho lona v očakávaní mojej materinskej spolupráce, aby mala odo mňa svoju ľudskú prirodzenosť a mohla sa tak stať človekom v božskej Osobe môjho Syna Ježiša.

Vidíte, ako sa Boh úplne zveril tomuto svojmu ľudskému tvorovi? Dôvod treba hľadať v tajomstve Božej lásky.

Hlboké vedomie, ktoré som mala o svojej malosti a o svojej úbohosti, ako i moja dokonalá ochota vyplniť vôľu Pána, pohla Boha k tomu, aby sa ku mne sklonil.

Boh mohol voliť mnohé iné cesty, aby k vám prišiel, zvolil láskavo moju. Preto sa teraz táto cesta stala potrebnou na to, aby ste prišli k Bohu.

Synovia, prvá vec, ktorú od vás žiadam, je vaše bezpodmienečné ,áno‘ – a toto vy dávate svojím zasvätením môjmu Nepoškvrnenému Srdcu.

Ďalej vás žiadam, aby ste sa mi zverili s úplnou dôverou a s najväčšou oddanosťou. Vaše ,áno‘ a vaša úplná ochota umožní vašej Matke konať.

Ako som s veľkou láskou darovala Slovu ľudskú prirodzenosť, tak vytvorím vo vás, synovia, obraz, ktorý by stále viac zodpovedal zámeru, ktorý má Otec s každým z vás. Moji najmilší synovia, zámer, ktorý má s vami Otec, je, aby ste boli kňazmi podľa Ježišovho Srdca. Som Matka Božia, pretože som bola vyvolená, aby som priniesla Boha ľuďom; som vaša Matka, pretože mojou úlohou je privádzať k Bohu ľudí, ktorých môj Syn vykúpil a ktorých mi zveril. Preto som pravou Matkou Ježišovou a pravou Matkou vašou.

V tento deň, keď celé nebo jasá, keď pozerá na tajomstvo Vtelenia Slova, radujte sa aj vy, ktorí pozeráte na tajomstvo lásky vašej Matky.

Nie je všetkým dané pochopiť toto tajomstvo lásky – je dopriate len tým, ktorí majú čisté srdce: Prostým, maličkým, chudobným. (…)“

3. apríla 1976

prvá sobota mesiaca

Vaše svetlo bude žiariť

„Moji najmilší synovia, s radosťou prijímam dnes hold, ktorý preukazujete môjmu Nepoškvrnenému Srdcu. Nech sa vaše srdce nikdy neznepokojuje! Temnota sa stále viac znáša na svet, obklopený ľadom popierania Boha, nenávisti, egoizmu, vzbury proti Bohu a bezbožnosti.

Miera neprávostí je temer dovŕšená a Božia spravodlivosť vyžaduje, aby bola zmierená. Potrebujem vás, najmilší synovia, aby som z vás vytvorila milé obety a podala ich Božej spravodlivosti.

Preto budete volaní k stále väčšiemu utrpeniu. Blížia sa pre vás hodiny agónie a trýzne. Synovia, vidíte, čo sa deje i v Cirkvi? Stále viac sa šíria bludy a zachvacujú aj dobrých. Nevernosť sa stále viac šíri medzi Božími služobníkmi a dušami zasvätenými Bohu; sama hierarchia narúša puto lásky a jednoty.

Najmä zástupca môjho Syna Ježiša je stále viac osamotený. Ohovárajú ho dokonca vulgárnym a rúhavým spôsobom! Kritizujú ho, búria sa proti nemu a moji synovia ho stále viac opúšťajú. Vy sa musíte podieľať na jeho údele. Toto je pre neho i pre vás hodina Getseman. Prežívajte ju so mnou v mojom Nepoškvrnenom Srdci! Vy ste vencom lásky, ktorý som utvorila, aby som ho dala ako útechu okolo Srdca môjho Syna Ježiša a jeho zástupcu na zemi. Preto žiadam od vás stále modlitbu, utrpenie a mlčanie.

Avšak vaše svetlo bude stále viac žiariť, čím viac bude temnota všetko zahaľovať. A vaším svetlom bude moja prítomnosť v tejto najtvrdšej skúške. (…)“

13. apríla 1976

utorok Svätého týždňa

Hľaďte na môjho ukrižovaného Syna

„Najmilší synovia, hľaďte na môjho ukrižovaného Syna! Hľaďte na jeho krvou zmáčanú tvár, na jeho tŕním korunovanú hlavu, na jeho ruky a nohy, prerazené klincami, na jeho telo, celé zbičované, ktoré je ako jedna rana; na jeho Srdce, prebodnuté kopiou!

Moji najmilší, hľaďte na môjho ukrižovaného Syna a budete vernými kňazmi!

Koľkí z vás sa zastavili pri skúmaní jeho slov! Chceli ich preniknúť a pochopiť len svojou ľudskou inteligenciou a tak nepozorovane upadli do najťažších bludov. Slovo môjho Syna nesmie sa čítať púhym ľudským rozumom. On ďakoval Otcovi, že ukryl tajomstvo svojho Kráľovstva pred múdrymi a obozretnými tohto sveta a zjavil ho maličkým. Jeho Slovo treba čítať a chápať predovšetkým s veľkou vnútornou pokorou a úplnou ochotou duše.

Preto môj Syn zveril jeho autentický výklad jedine učiteľskému úradu Cirkvi. To preto, aby vás naučil tomuto ťažkému a predsa tak nutnému postoju pokory a vnútornej ochoty. Ak budete spojení s učiteľským úradom Cirkvi, ak budete pokorní a budete uznávať jeho pokyny, zostanete vždy bezpečne v pravde Ježišovho slova. Dnes sa v Cirkvi stále viac šíri blud a teraz sa zdá, že už nejestvuje bezpečná, spôsobilá hradba, ktorá by ho zastavila. Šíri ho predovšetkým toľko teológov, šíria ho moji úbohí synovia – kňazi. Ako môžete mať dnes istotu, aby ste sa uchránili pred bludom? Hľaďte na môjho ukrižovaného Syna, a budete verní. Na môjho Syna, ktorý hoci je Boh, bol poslušný až po smrť na kríži.

Pozrite sa na jeho tŕne, pozrite sa na jeho krv, hľaďte na jeho rany! Sú to kvety, ktoré vypučali z jeho bolestnej poslušnosti.

Moji najmilší synovia, teraz, keď temnota všetko zahaľuje, ste volaní vydávať svedectvo o svetle naprostej poslušnosti voči Cirkvi: Voči pápežovi a biskupom s ním spojeným.

A čím viac budete vydávať svedectvo o tejto absolútnej poslušnosti voči Cirkvi, tým viac vás budú kritizovať, posmievať sa vám a prenasledovať vás.

Vaše svedectvo musí byť stále viac spojené s bolesťou a krížom, aby ste mohli pomáhať mnohým mojim úbohým synom vytrvať aj dnes v pravde a vernosti.“

16. apríla 1976

veľký piatok

Viďte, či je vaša bolesť väčšia

„Najmilší synovia, pozrite na moju bolesť! Hľaďte, či je vaša bolesť väčšia ako moja!

Môj Syn Ježiš, opustený od všetkých, zbičovaný, tŕním korunovaný, namáhavo stúpa na Kalváriu s ťažkým krížom na svojich zúbožených ramenách. Ledva ide, potáca sa; ani trocha súcitu, len samá nenávisť, nepriateľstvo a ľahostajnosť ho obklopuje. Otec mu dáva v tomto okamihu útechu jeho Matky. Moji najmilší synovia, myslite na útechu a bolesť toho stretnutia! Ten pohľad môjho Syna v onom okamihu!… V mojom Srdci sa otvorila rana, ktorá sa už nikdy nezacelila. Hľaďte na bolesť svojej Matky, ako sa pozerá na bolesť svojho Syna ukrižovaného, umierajúceho a zabitého. Bolesť nad ním, ako umieral, bolesť nad vami.

Teraz môj Syn trpí ďalej vo svojom mystickom tele, ktorým je Cirkev. Dnes myslím opäť na zločin, ktorý spáchal Judáš, ktorý zradil Ježiša. Takú istú bolesť cítim znovu pri zrade, ktorej sa denne dopúšťajú mnohí kňazi, moji synovia.

Kňazi, najmilší synovia, prečo ešte zrádzate? Prečo ešte zotrvávate vo svojej zrade? Prečo to neľutujete? Prečo sa nevraciate späť? A Peter, ktorý trikrát zapiera zo strachu môjho Syna… Koľkí medzi vami zo strachu, že by ich nepochopili, že by prišli o vážnosť a česť, stále zapierajú pravdu evanjelia: ,Nepoznám toho človeka.‘ A apoštoli, ktorí utekajú a nechávajú Ježiša samotného po celý tento dlhý piatok!…

Ako mnohí z vás utekajú a opúšťajú moju Cirkev! Niektorí opúšťajú Cirkev, aby nasledovali svet; iní zostávajú v Cirkvi, ale aby sa páčili svetu, opúšťajú ju svojou dušou a svojím srdcom.

Mnohí z vás nemilujú Cirkev. Zástupca môjho Syna je opustený a jeho osamotenosť je stále väčšia. Biskupi, spojení s pápežom, cítia v duši osteň tejto opustenosti. Ich kňazi ich stále viac kritizujú, odporujú im a opúšťajú ich.

Zostáva Ján. A zostáva s Matkou. Kňazi môjho Hnutia, zostaňte aspoň vy v Cirkvi a zostaňte so mnou, so svojou Matkou! Hľaďte na moju bolesť a trpte so mnou! V tejto hodine Kalvárie pre Cirkev budete znamením mojej prítomnosti. (…)“

3. mája 1976

Budete schopní milovať

„Najmilší synovia, nech sa neznepokojuje nikdy vaše srdce pre útoky proti môjmu Hnutiu, ktorých bude stále pribúdať. Toto je výlučne moje dielo a zodpovedá zvláštnemu zámeru môjho Nepoškvrneného Srdca. Ťažkosti, nepochopenia a strasti dopúšťam ja, aby toto moje dielo bolo viac očistené.

Prajem si, aby bolo očistené od vášho ľudského, aby mohlo žiariť jedine mojím najčistejším svetlom. Týmto svojím najčistejším svetlom chcem obklopiť všetkých svojich najmilších synov kňazov, zasvätených môjmu Nepoškvrnenému Srdcu.

Preto od vás žiadam úplné odpútanie od všetkých, aby som vám mohla dať pravú čistotu Srdca. Každá ľudská náklonnosť k sebe samým, k tvorom a k svetu kalí vašu vnútornú čistotu.

Isteže nemôžem od vás žiadať, aby ste neboli a nežili vo svete. Podľa vôle môjho Syna musíte žiť vo svete, nesmiete však byť z tohto sveta. Musíte žiť vo svete, aby ste patrili len môjmu Synovi Ježišovi.

Musíte patriť jedine môjmu Synovi Ježišovi, aby ste k nemu priviedli celý svet a tak priviedli duše ku spáse. Toto je náklonnosť, akú máte mať k svetu – len takú si praje môj Syn a takú vám tiež dnes odporúča Cirkev.

Mnohí moji synovia sú dnes obeťami toľkých bludov a vzďaľujú sa od môjho Syna i odo mňa, pretože nesprávne chápu, akým spôsobom majú byť vo svete.

Tak mnohí kňazi, moji úbohí synovia, došli tak ďaleko, že sú len zo sveta a stali sa jeho zajatcami.

Môj Ježiš spasil tento svet predovšetkým tým, že chcel zostať verný Otcovej vôli, a preto sa od všetkých odlúčil, aby bol povýšený od zeme na kríž. Mnohé duše privediete späť k môjmu Synovi tým, že on, aj vy, budete povýšení od zeme. Preto sa musíte naučiť byť takto povýšení, už vo svojej duši byť odlúčení od všetkých. Tak budete mať pravú čistotu srdca a budete skutočne schopní milovať až do krajnosti! Stále vás povedie vaša Matka, ktorá vie kam a ako vás má viesť, aby sa na každom z vás uskutočnil plán Otcovej vôle.“

13. mája 1976

výročie prvého zjavenia vo Fatime

Zasväťte sa môjmu Nepoškvrnenému Srdcu

„Moji najmilší synovia, dnes si pripomínate môj príchod na zem v chudobnom údolí Iria vo Fatime. Prišla som z neba požiadať vás o zasvätenie sa môjmu Nepoškvrnenému Srdcu. Kňazi môjho Hnutia, vaším prostredníctvom sa teraz uskutočňuje to, čo som vtedy žiadala. Vy sa zasväcujete môjmu Nepoškvrnenému Srdcu a vediete duše, vám zverené, k tomuto zasväteniu, ktoré som si priala.

Od toho dňa uplynulo tak veľa času: Teraz je tomu 59 rokov. Došlo aj k druhej svetovej vojne, ktorú som predpovedala ako trest, ktorý Boh dopustil na ľudstvo, ktoré sa, žiaľ, nepolepšilo.

Teraz prežívate chvíle, keď sa červený drak, to je ateistický marxizmus, rozšíril po celom svete a stále viac hubí duše. Podarí sa mu skutočne zviesť a strhnúť z neba tretinu hviezd. Tieto hviezdy na oblohe Cirkvi sú pastieri – to ste vy, kňazi, moji úbohí synovia. Či to nepovedal i zástupca môjho Syna, že dnes sú to najlepší priatelia i spolubratia pri tom istom stole, kňazi a rehoľníci, ktorí zrádzajú a stavajú sa proti Cirkvi?

Toto je teda chvíľa, keď sa musíte utiekať k veľkému prostriedku, ktorý vám ponúka Otec, aby ste odolali zvodom zlého ducha a čelili veľkému odpadu, ktorý sa stále viac šíri i medzi mojimi úbohými synmi.

Zasväťte sa môjmu Nepoškvrnenému Srdcu!

Tomu, kto sa mi zasvätí, zas ja sľubujem spásu: ochranu pred bludom na tomto svete a večné spasenie.

Dosiahnete ho mojím zvláštnym materinským zásahom. Tak zabránim, aby ste nepadli za obeť satanovým zvodom. Ja vás poteším a posilním. Je to hodina, keď každý kňaz, ktorý chce zostať verný, musí nasledovať moju výzvu. Každý nech sa zasvätí môjmu Nepoškvrnenému Srdcu a vaším prostredníctvom mnohé moje deti vykonajú toto zasvätenie.

Je to ako vakcína, ktorú vám dávam ako dobrá Matka, aby som vás uchránila pred nákazou ateizmu, ktorý zohyzďuje toľko mojich detí a vedie ich k duchovnej smrti.

Toto je doba, ktorú som predpovedala. Je to hodina očisty. (…)“

28. mája 1976

Nasledujte ma na ceste môjho Syna

„Najmilší synovia, počúvajte hlas svojej Matky, ktorá vás láskyplne volá, aby ste ju nasledovali.

Nasledujte ma na ceste modlitby!

Koľko mojich detí je v nebezpečenstve večnej záhuby v týchto rozhodných okamihoch, pretože sa za nich nikto nemodlí a neobetuje. Modlite sa za ne vy – pomáhajte mi zachrániť svojich bratov!

Toto je hodina bludu, ktorý sa všade dostane a zvádza najmä toľko kňazov, mojich synov. Nedivte sa, ak uvidíte rútiť sa tých, ktorí ešte včera sa zdali najvernejší a najistejší. Uvidíte padať i tých, ktorí sa vyhlasovali za učiteľov druhých.

Nedivte sa, keď v tomto boji padnú tí, ktorí nechceli alebo z nedostatku pochopenia sa nechopili zbrane, ktorú som vám sama dala: modlitbu svätého ruženca, modlitbu jednoduchú, pokornú, moju modlitbu.

Pretože je to modlitba jednoduchá a pokorná, je najúčinnejšia na premoženie satana, ktorý vás zvádza predovšetkým pýchou a namýšľaním si.

Je to modlitba moja, pretože sa ju modlíte so mnou a mojím prostredníctvom. Cirkev vám ju stále odporúčala, aj môj prvý najmilší syn, Ježišov zástupca, takými slovami, že moje materinské Srdce bolo dojaté.

Nasledujte ma na ceste utrpenia!

Teraz nadišla chvíľa vašej obety, volám vás, aby ste stále viac trpeli. Dajte mi všetku svoju bolesť! Dnes je to nepochopenie, útoky a ohováranie zo strany vašich bratov. Zajtra to budú prenasledovania, väzenie a odsúdenie zo strany ateistov a Božích nepriateľov, ktorí budú vo vás vidieť prekážky, ktoré treba odstrániť. Kráčajte so mnou a nasledujte ma na ceste môjho Syna Ježiša! Na ceste Kalvárie! Na ceste krížovej!

V týchto chvíľach viac než kedykoľvek inokedy musíte žiť do všetkých dôsledkov to, čo je povolaním každého kresťana: ,Kto chceš ísť za mnou, vezmi svoj kríž a nasleduj ma!‘

Najmilší synovia, nasledujte ma! Dnes je nutné, aby ste nasledovali svoju Matku, keď chcete ísť bez strachu cestou môjho Syna Ježiša.“

19. júna 1976

Povedzte so mnou svoje „áno“

„Najmilší synovia, ešte jednu vec od vás žiadam: Váš život. Toto je doba, keď budem musieť od niektorých z vás, moji synovia, žiadať dar vášho života. Blíži sa hodina mučeníctva a Matka vás láskyplne vedie k okamihu vašej obety.

Nepozerajte už na tento svet. Pozerajte sa na mňa, na tvár svojej nebeskej Matky! Vo mne žiari svetlo a nebo, ktoré vás čaká a v hodine skúšky dostanete posilu a povzbudenie.

Nepozerajte na stvorenia, ktoré zvedené a skazené satanom vrhnú sa na vás s nenávisťou a násilím. A predsa, moji najmilší synovia, vy ste vždy boli plní lásky, všetkým ste robili dobre, všetkým ste sa snažili pomáhať. A teraz vás obklopuje ľad nenávisti a nevďaku.

Nebojte sa! Toto je hodina satanova a temnej moci. Nemajte strach! Uchýľte sa do môjho Nepoškvrneného Srdca! V tomto materinskom Srdci sa zohrejete a potešíte. Tu je prameň vašej radosti a tajomstvo vašej dôvery.

V tomto Srdci ste malými deťmi, ktoré vediem k vnútornej miernosti, aby ste na pozvanie môjho Syna, ktorý vás spája so svojou obetou, mohli odpovedať ,áno‘.

Moji najmilší synovia, povedzte ho so mnou, toto svoje ,áno‘ Otcovej vôli. Potom skoro uvidíte, ako nastáva ráno nového sveta, očisteného a obmytého vašou zmiernou obetou.“

Lurdy, 3. júla 1976

prvá sobota mesiaca

Vaše svedectvo je stále potrebnejšie

„Najmilší synovia, buďte v mojich rukách stále povoľnejší. Váš život bude naozaj patriť len mne, keď mi v každej chvíli budete obetovať svoju vnútornú ochotu.

Koľkí kňazi dnes neposlúchajú, búria sa a nezachovávajú už žiadnu disciplínu! Vaša vnútorná ochota vás povedie k úplnej disciplíne, čo sa týka cirkevných noriem a smerníc.

Dnes si trpel pohľadom na toľko profanácií na tomto mne zasvätenom mieste, na toľko bolestí, spôsobených môjmu materinskému Srdcu! Deti, ktoré prichádzajú ku mne v tak neslušnom odeve a odvažujú sa priblížiť až k môjmu uctievanému obrazu…

Maj účasť na mojej bolesti a podávaj zmierenie za tieto skutočné zneuctenia, denne páchané na tomto mne zasvätenom mieste! Žiaľ, väčšiu zodpovednosť majú kňazi. Vidíš, ako sa sami obliekajú všemožným spôsobom, niekedy tak podivne, že sú na pohoršenie i vlastným veriacim. A predsa platné cirkevné predpisy zaväzujú mojich synov, aby nosili cirkevný odev. Kto však ešte zachováva tento predpis? Máloktorí, a tých ešte k tomu považujú za spiatočníckych a staromódnych.

Ten odev je len malý príklad, ale príznačný pre smutnú skutočnosť: dnes sa šíri nedisciplinovanosť, neposlušnosť, neústupnosť, zaujatosť, nepovoľnosť medzi kňazmi, čo sa týka akéhokoľvek predpisu. A kňazi sú predsa stále synmi mojej zvláštnej materskej lásky.

Buďte aspoň vy, kňazi zasvätení môjmu Nepoškvrnenému Srdcu, príkladom svojou vnútornou ochotou a svojou poslušnosťou voči cirkevnému poriadku. Toto vaše svedectvo je dnes naliehavejšie a potrebnejšie. Len tak budete môcť okolo seba šíriť príklad a vôňu môjho Syna Ježiša. Budete vyvolení pre návrat mnohých kňazov k povinnosti dávať dobrý príklad, ktorý patrí medzi najdôležitejšie požiadavky vašej služby.“

16. júla 1976

P. Márie z hory Karmel

V duchu detinskej oddanosti

„Syn môj, ktorého zvlášť materinsky milujem, nenechaj sa rozptyľovať vecami a ľudskými udalosťami – stále zostávaj v mojom Srdci a v modlitbe!

Všetko pripravujem pre teba ako tvoja pravá Matka: osoby, s ktorými sa máš stretnúť, okolnosti, v ktorých sa ocitáš, i to, čo máš robiť. Preto sa uč prežívať s dôverou prítomný okamih, ktorý ti dáva Otec, a ktorý Matka pre teba pripravuje.

Synovia zasvätení môjmu Nepoškvrnenému Srdcu! Vy všetci musíte žiť v duchu detinskej oddanosti, dôvery v pôsobenie vašej Matky.

Kňaz, ktorý sa zasvätí môjmu Srdcu, priťahuje k sebe túto moju osobitnú lásku, ktorá sa stáva vrúcnejšou a zrejmejšou, a ktorú duša môže stále jasnejšie vnímať.

Ja sama môžem s vami plnšie vykonávať svoju materskú úlohu. Môžem tak s vami zaobchádzať, pretože svojím zasvätením sa môjmu Nepoškvrnenému Srdcu sa dávate skutočne ako deti do mojich rúk. Hovorím k vám a vy môžete počuť môj hlas. Vediem vás a vy sa nechávate poslušne mnou viesť. Odievam svojimi čnosťami, živím vás svojím pokrmom. Stále viac vás priťahuje vnútorne vôňa tejto mojej materinskej činnosti, ktorá vás činí malými, chudobnými, pokornými, jednoduchými a čistými.

Predovšetkým vás láskyplne priťahujem viac k božskej osobe svojho Syna Ježiša, prítomného vo sviatosti Eucharistie tak, ako je v nebi. Vy sa odo mňa učte milovať modlitbu. Modlitbu klaňania, modlitbu vďaky a modlitbu zmierenia.

Čím viac obklopuje môjho Syna Ježiša prítomného medzi vami v Eucharistii ľad opustenosti a mlčania, tým viac zbieram sama hlasy svojich najmilších synov, aby spojení s mojím hlasom vytvorili spolu i tu na zemi harmóniu lásky, aby som ju podala ako dar Srdcu môjho Syna pre jeho útechu. Toto je vojsko, ktoré pripravujem; toto je šík mojich kňazov, ktorých teraz zhromažďujem zo všetkých častí sveta. Skrytý šík malých detí zasvätených môjmu Nepoškvrnenému Srdcu, ktoré robím stále viac podobnými mne, aby ich Ježiš mohol obetovať Otcovi ako znamenie zadosťučinenia a zmierenia.

Preto vám opakujem: Nepozerajte na všetko to zlo, ktoré sa stále viac šíri a všade sa vzmáha. Nepozerajte ani na veľké zlo, ktoré sa satanovi darí rozsievať aj v Cirkvi. Hľaďte len na mňa a na veľké dobro, ktoré v tichosti vaša Matka koná tým, že priťahuje k svojmu Srdcu stále väčší počet synov – kňazov. (…)“

26. júla 1976

sv. Joachima a sv. Anny

Môj čas

„Najmilší synovia, môj čas sa nemeria na dni. Môj čas sa počíta podľa úderov môjho materského Srdca. Každý úder tohto Srdca ohlasuje nový deň spásy a milosrdenstva pre vás, moje úbohé deti. Preto vás vyzývam, aby ste žili len v dôvere. Váš čas sa musí merať dôverou a láskou milosrdného Otca a v pôsobení vašej nebeskej Matky. V tejto dôvere žili moji rodičia Anna a Joachim, ktorých Cirkev dnes pripomína a dáva vám ich za vzor. V tejto dôvere žili všetci svätí, všetci priatelia Boží, jedine túto dôveru používal vždy Všemohúci, aby uskutočnil v každej dobe svoj zámer.

Často ho uskutočnil aj proti očakávaniu všetkých vo chvíli, keď to nik neveril. Tak to bolo vo veľkom pláne, ktorý Boh uskutočnil prostredníctvom týchto svojich dvoch pokorných a chudobných tvorov, ktorých povolal, aby pripravil narodenie vašej nebeskej Matky.

Vaša Matka bola povolaná, aby dúfala napriek tomu, ako sa veci javili, a spoľahla sa v úplnej dôvere jedine na Božie Slovo. Tak sa stala Matkou Slova a darovala vám svojho Syna Ježiša.

Teraz vám oznámila triumf svojho Nepoškvrneného Srdca a nutnú bolestnú očistu, ktorá mu má predchádzať.

Povedala som vám tiež, že toto je čas očisty a toto sú roky môjho triumfu. Nepátrajte však po termíne tým, že by ste skúmali budúcnosť a počítali roky, mesiace a dni. Tak by ste boli zachvátení úzkosťou a nepokojom a marili by ste len svoj čas, ktorý je taký drahocenný.

Moji najmilší synovia, môj čas sa tak nemeria, ale jedine vašou dôverou ku mne, ktorá vás pripravuje, aby ste boli nástrojmi, ktoré som si vyvolila a vychovala, aby som uskutočnila v tomto čase triumf svojho Nepoškvrneného Srdca.“

31. júla 1976

sv. Ignáca z Loyoly

Vaše ťažkosti

„Najmilší synovia, nasledujte ma celou svojou dôverou a nenechajte sa znepokojovať ťažkosťami, s ktorými sa stretávate na svojej ceste. Tieto ťažkosti dopúšťa Boh, aby vám pomáhali rásť v živote vášho dokonalého zasvätenia sa môjmu Nepoškvrnenému Srdcu.

Oslobodzujú vás od vášho spôsobu videnia a cítenia, od vašich chúťok a sklonov a pomaly vás učia cítiť a vidieť jedine tak, ako je to v zhode so Srdcom môjho Syna Ježiša.

Po každej ťažkosti vidím vo vás rásť Ježišov život – a toto tak veľmi teší moje materinské Srdce! Synovia, nepozorujete, ako sa pod mojím osobným vplyvom váš život skutočne mení?

Vnútorné ťažkosti, duševné, sú pre vás tie bolestnejšie. Patríte mi a ešte cítite, ako vás priťahuje svet; ste odetí mojou vlastnou čistotou a ešte pociťujete bolesť telesného pokušenia. Niektorí z vás stonú a chceli by sa jej zbaviť.

A predsa, moji najmilší synovia, ako veľmi vám pomáha táto vnútorná ťažkosť, ktorú okusujete, stále viac sa odpútať od seba samých!

Nikdy nepozerajte na seba! Čím menej krásnymi sa budete zdať sebe, tým krásnejšími budete v mojich očiach a v očiach môjho Syna Ježiša. Je to môj plášť, ktorý vás prikrýva. Je to moja vlastná čistota, ktorá vás ožaruje.

Potom sú to vonkajšie ťažkosti – pochádzajú z okolia, v ktorom žijete: nepochopenia, kritiky. Niekedy dopúšťam dokonca opovrhovanie a ohováranie. Toto zvlášť používa môj nepriateľ ako obľúbený prostriedok, aby vás udrel a pripravil o odvahu. Ako máte odpovedať? Ako Ježiš – mlčaním, modlitbou, životom v dôvernom spojení s Otcom. V Otcovom svetle všetko, čo nie je pravdivé, čo nie je dobré, každý klam, každá ohovárka sa rozplynie sama ako hmla na slnku.

Pretože vy ste v mojom Nepoškvrnenom Srdci, nič vám nemôže ublížiť. Kto vám bude chcieť vykonať niečo zlé, nepodarí sa mu vás zasiahnuť; kto bude konať v dobrej viere, dostane svetlo skôr, než by sa k vám zlo dostalo. A vy pôjdete pokojne i búrkou prítomnej chvíle.

Potom sú ešte ťažkosti vašej doby. Najmilší synovia, ako dobre som vás vychovala a pripravila pre túto dobu! Aj tieto ťažkosti dopúšťam, aby vás robili stále poslušnejšími nástrojmi v mojich rukách pre môj plán, ktorý uskutočňujem v tomto čase.

Ateizmus, ktorý sa šíri vo svete, kríza, ktorá sa stále viac vzmáha v Cirkvi, blud, ktorý sa všade šíri, to sú vlny veľkej búrky. Vy ste povolaní byť v tejto búrke mojím pokojom. Preto kráčajte radostne, kráčajte pokojne, kráčajte s dôverou! (…)“

7. augusta 1976

prvá sobota mesiaca

Jedine s pápežom

„Dnes sa dostáva zo všetkých strán sveta hold môjmu Nepoškvrnenému Srdcu, hold od kňazov, mne zasvätených, od vás, synovia moji, mojej zvláštnej materinskej láske.

Nechajte sa mnou viesť a nebudete cítiť ťarchu svojich denných ťažkostí. Chcem vás mať vo svojom náručí celkom oddane môjmu Nepoškvrnenému Srdcu, pretože tak môžete kráčať k cieľu, ktorý som každému z vás vytýčila.

Už som vám ukázala, aký je tento cieľ: Urobiť z vás kňazov podľa Ježišovho Srdca. Musíte byť dnes naozaj Ježišom pre ľudí vašej doby.

Ježišom, ktorý hovorí; potom budete hovoriť len pravdu. Pravdu, obsiahnutú v evanjeliu a zaručenú učiteľským úradom Cirkvi.

Dnes, keď tma stále viac všetko zahaľuje a keď sa stále viac šíri v Cirkvi blud, vy musíte všetkým ukazovať cestu k prameňu, z ktorého Ježiš necháva vyvierať svoje slová pravdy, totiž k evanjeliu, zverenému hierarchickej Cirkvi, to jest pápežovi a biskupom s ním spojeným. Nie jednotlivým kňazom ani jednotlivým biskupom, ale jedine kňazom a biskupom, spojeným s pápežom.

Dnes tak veľmi zraňuje a zarmucuje moje Srdce – Srdce Matky Cirkvi – tiež pohoršenie biskupov, ktorí neposlúchajú zástupcu môjho Syna a strhávajú veľký počet mojich úbohých detí na cestu bludu.

Preto musíte dnes svojím slovom dôrazne všetkým hlásať, že Ježiš ustanovil jedine Petra ako základ svojej Cirkvi a neomylného strážcu pravdy. Kto dnes nie je s pápežom, nebude už môcť zostať v pravde!

Zvody Zlého sa stali tak zákernými a nebezpečnými, že môžu oklamať každého. Môžu padnúť i dobrí. Môžu padnúť i učitelia a znalci. Môžu padnúť i kňazi a tiež biskupi. Nikdy nepadnú tí, ktorí sú stále s pápežom.

Hľa, prečo chcem z vás utvoriť šík usporiadaný a ochotný, poslušný a povoľný, ktorý vyplní i priania tohto prvého môjho najmilšieho syna, zástupcu môjho Ježiša.

Musíte byť Ježišom, ktorý koná: Musíte predovšetkým znovu žiť Ježiša vo svojom živote, aby ste boli žitým evanjeliom. Preto vás robím stále chudobnejšími, stále pokornejšími, stále čistejšími a stále menšími. Nebojte sa mi zveriť úplne! Som Matka, jeho a vaša, a nemôžem pre vás nič iné urobiť, než vám pomôcť, aby ste sa narodili a stali druhým malým Ježišom pre spásu všetkých mojich detí.

Až bude tento šík kňazov pripravený, vtedy to bude ten okamih, keď rozdrvím hlavu svojmu protivníkovi, a keď sa obnovený svet bude radovať z víťazstva môjho Srdca.“

15. augusta 1976

Nanebovzatie Panny Márie

Žite so mnou v nebi

„Moji najmilší synovia, žite tam, kde som ja: v nebi, kam som bola vzatá s dušou i telom, aby som mala plný podiel na sláve môjho Syna Ježiša. Na tejto zemi som s ním bola stále spojená, ako to vyžadovala moja materinská úloha; teraz som v nebi spojená s ním v sláve; on chce mať vedľa seba Matku, keď jej dal oslávené telo, ako má on sám.

To je dôvod tejto mojej mimoriadnej výsady. Ako som svojím ,áno‘ umožnila Božiemu Slovu vziať na seba v mojom panenskom lone jeho ľudskú prirodzenosť, tak som svojím ,áno‘ ponechala sa pôsobeniu svojho Syna Ježiša, ktorý vzal vašu Matku do slávy neba s dušou i telom.

Najmilší synovia, moje telo je premenené a oslávené, ale je to skutočné telo. Matka a Syn sú teraz navždy spolu v nebi. Som však tiež vašou pravou Matkou; tak vás môžem milovať nielen dušou, ale i osláveným telom. Milujem vás týmto svojím materinským Srdcom, ktoré nikdy neprestalo biť z lásky k vám. Najmilší synovia, žite i vy tam, kde som ja – žite so mnou v nebi! Vy ste však ešte na tejto bolestnej zemi a často pociťujete celú jej ťarchu a strasť. Ale prečo nežijete tam, kde je vaša Matka, i keď žijete vo vyhnanstve na zemi? Žite v nebi so mnou a nenechajte sa zlákať svetom, nenechajte sa spútať touto zemou!

Dnes existuje smer, ktorý je nesprávny a nebezpečný. Ľudia upútavajú pozornosť len na túto zem. Ľudia majú akoby strach, že ich pohľad na nebo odvádza od povinností denného života. Žite so mnou v nebi a potom budete dobre žiť tiež na tejto zemi!

Uskutočňujte tu na zemi vôľu nebeského Otca a vybudujte okolo seba pravé šťastie. Čím viac pozeráte na Otca a čím viac žijete so mnou, tým viac budete na zemi pracovať pre svoje dobro i pre dobro všetkých.

Nebo, to pravé, nikdy nebude možné nájsť na zemi. Ako veľmi vás klame a zvádza môj nepriateľ, ktorý na vás doráža, aby vám bránil dostať sa sem k môjmu Synovi a ku mne! Nebo je jedine vo svetle Najsvätejšej Trojice a s mojím Synom a so mnou. Týmto svetlom sú osvecovaní a z neho sa radujú anjeli a svätí. Týmto svetlom žiari celé nebo.

Žite hľadajúc nebo, milujte ho a pozerajte na nebo, ktoré vás čaká, moji milovaní synovia! A tu na zemi žite v nebi môjho Nepoškvrneného Srdca! Potom budete pokojní a v hĺbke svojho srdca šťastní.

Budete stále menší a oddanejší, chudobnejší a čistejší. Čím viac sa stanete malými, chudobnými a čistými, tým viac budete môcť vstúpiť do raja môjho Nepoškvrneného Srdca, kde je teraz čas určovaný tlkotom Srdca, ktoré sa nikdy nezastaví.“

22. augusta 1976

Panny Márie Kráľovnej

Vaša Kráľovná a Vodkyňa

„Som vaša Kráľovná. Otcova všemohúcnosť, Synova múdrosť a láska Ducha Svätého vo svetle Najsvätejšej Trojice ma navždy potvrdili v tejto mojej úlohe materskej kráľovskej hodnosti. Toto je moja korunovácia v sláve. Je to moja kráľovská univerzálna hodnosť: Matka Syna, Kráľovná so Synom.

Som vaša Vodkyňa.

Moji najmilší synovia, volám vás, aby som vás spojila všetkých do svojho šíku, ktorého som Kráľovnou a Vodkyňou.

Preto nikto nesmie byť medzi vami nadriadený – vy ste všetci bratia spojení v láske, ktorá musí stále viac rásť. Keď niekto chce byť najväčší, nech sa stane naozaj najmenším. Len ten, kto viac miluje, kto viac slúži, kto ma viac počúva, kto sa stáva menším, až zmizne v mojom Nepoškvrnenom Srdci, toho ja sama budem robiť stále väčším.

Som vašou Vodkyňou.

Vy, moji najmilší, musíte preto počúvať môj hlas, musíte byť poslušní voči mojim pokynom, predovšetkým musíte byť ochotní a poslušní voči mojim príkazom.

Chcem z vás urobiť synov, ktorí chcú a dokážu vždy poslúchať. Poslušnosť a ochota – to je uniforma, do ktorej vás chcem obliecť. Svoje príkazy vám dám ústami toho, koho môj Syn ustanovil, aby riadil jeho Cirkev: pápeža a hierarchie s ním spojenej.

Ako veľmi je dnes moje materské Srdce zraňované a zarmucované, keď vidím, ako kňazi, a dokonca biskupi, už nepočúvajú príkazy zástupcu môjho Syna Ježiša! Každé kráľovstvo, v sebe rozdelené, je určené na porážku a záhubu. Tí moji úbohí synovia, ktorí neposlúchajú, ktorí sa búria, sú už obeťami najrafinovanejšej a najzákernejšej pýchy a idú v ústrety smrti. Ako sa dnes satanovi, môjmu protivníkovi od počiatku, darí vás klamať a zvádzať! Nahovoril vám, že ste strážcami tradície a obhajcami viery a zatiaľ vás ako prvých pripraví o vieru a nenápadne strhne do bludu.

Nahovorí vám, že pápež zrádza pravdu, a tak satan borí základ, o ktorý sa opiera Cirkev, a ktorý uchováva pravdu po stáročia neporušenú. Dokonca vám nahovorí, že ja sama neschvaľujem konanie Svätého Otca. Tak sa mojím menom šíria ostré kritiky jeho osoby a jeho diela.

Kňazi, synovia mojej osobitnej materskej lásky, buďte ostražití, buďte bdelí, buďte múdri, pretože temnota všetko zahaľuje. Ako môže Matka verejne kritizovať pápežove rozhodnutia, keď jedine on má zvláštnu milosť pre vykonávanie tejto vznešenej služby?

Ja som mlčala, keď hovoril môj Syn. Mlčala som, keď hovorili apoštoli. Teraz plná lásky mlčím, keď hovorí pápež, aby sa jeho slovo stále viac šírilo, aby ho všetci počúvali, aby ho duše prijímali. Preto som blízko u tohto prvého svojho najmilšieho syna, zástupcu môjho Syna Ježiša. Svojím mlčaním mu pomáham hovoriť. Svojím mlčaním dodávam silu jeho slovu.

Kňazi, moji synovia, vráťte sa k láske, vráťte sa k poslušnosti, vráťte sa k spoločenstvu s pápežom! Len tak budete môcť patriť ku môjmu vojsku, ktorého som Kráľovnou a Vodkyňou. Len tak budete môcť poslúchať moje príkazy, ktoré vám budem dávať ústami samého pápeža. Len tak budete môcť so mnou bojovať za isté víťazstvo; ináč idete v ústrety porážke. (…)

Oblečiem vás svojou vnútornou ochotou a budete vždy poslušní. Tak vás urobím vhodnými nástrojmi pre tento boj a nakoniec uvidíte moje kráľovské víťazstvo.“

8. septembra 1976

narodenie Panny Márie

Musíte byť maličkí

„Synovia, hľaďte na túto svoju Matku ako dieťa! Pretože som bola maličká, zaľúbila som sa Najvyššiemu.

Zvláštnou výsadou som bola uchránená od každej škvrny hriechu už od prvého okamihu môjho počatia, čo mi dalo správne poznať moju malosť.

Maličká, pretože som Božím tvorom a vyvolená za Matku Slova. Maličká, pretože som všetko dostala od Boha. Maličká, pretože som bola zaclonená Božou mocou, ktorá ma zahrnula svojou veľkosťou. Mojím bohatstvom je preto jedine bohatstvo maličkých a chudobných: pokora, dôvera, oddanosť a nádej.

Dnes vás Cirkev vyzýva, aby ste pozerali na svoju nebeskú Matku vo chvíli jej narodenia. Moji najmilší, pozerajte na túto svoju Matku, keď bola dieťaťom a naučíte sa byť maličkými!

Musíte byť maličkými, pretože ste mojimi deťmi a preto musíte žiť mojím vlastným životom. Musíte byť maličkými, aby ste sa stali poslušnými nástrojmi pre môj plán a aby ste sa zaľúbili môjmu Synovi Ježišovi.

Moji najmilší synovia, ako veľmi vás Ježiš miluje! Práve preto vás miluje, že chcete byť maličkí, chudobní, prostí a pokorní. Musíte byť maličkými, aby ste mohli čeliť satanovi, ktorému sa darí zvádzať pýchou a vypínavosťou. Nechápete, že sa mu nikdy nepodarí vás zviesť a oklamať, keď zostanete pokornými?

Musíte byť stále menšími, pretože vaša Matka vás chce mať všetkých pre seba: Chce vás živiť, chce vás šatiť, chce vás nosiť na svojich rukách. Musíte byť maličkými, pretože tak budete vždy hovoriť ,áno‘ vôli Otcovej. Hovorte so mnou svoje ,áno‘, tak sa bude vo vás ozývať ,áno‘ mojej dokonalej poslušnosti Božej vôli.

A napokon musíte byť malými, aby ste tvorili onú pokornú pätu, ktorú sa bude satan pokúšať pohrýzť, ktorou mu však ja rozdrvím hlavu. Preto musíte byť stále menšími, keď chcete pripraviť najväčšie víťazstvo môjho Nepoškvrneného Srdca.“

25. septembra 1976

Preto k vám hovorím

„Keď ste maličkí, stále budete počúvať môj hlas. Moji najmilší, nedajte sa zviesť toľkými heslami, ktoré dnes počujete! Môj nepriateľ vás klame ideami a mätie slovami.

Vy ste akoby ponorení do mora slov, ktoré sa stále zväčšuje a stále zaplavuje. Opakuje sa udalosť, opísaná vo Svätom Písme o babylonskej veži. Vy dnes znovu prežívate drámu zmätenia jazykov. Vaše vlastné slová vás mätú. Vaše vlastné hlasy vám bránia, aby ste si rozumeli. Dnes treba viac než inokedy počúvať môj hlas.

Preto k vám hovorím.

Hovorím k vám, aby som vám pomohla dostať sa zo zmätku, spôsobeného dnes vašimi vlastnými slovami. A tak vás ako Matka láskyplne učím počúvať len Slovo Otca. Toto Slovo sa stalo telom a životom v mojom najčistejšom lone. Moje Srdce sa otvorilo, aby ho prijalo a ako vzácny poklad ho strážilo. Hovorím k vám, pretože dnes treba počúvať jeho slovo. Treba ho prijať a žiarlivo ho uchovávať.

Je to jedine slovo môjho Syna, ktoré vám chcem hovoriť. Dnes je jeho slovo akoby zastreté, je to Slovo Otca, je to môj Syn Ježiš, ktorého už neposlúchajú.

Jeho slovo, tak jasne obsiahnuté v evanjeliu, ako by zaniklo medzi toľkými inými ľudskými hlasmi. Vy ste zložili svoje evanjelium svojimi slovami. Moji najmilší synovia, musíte počúvať a hlásať jedine slovo môjho Syna tak, ako je napísané v evanjeliu.

Hovorí k vám Cirkev. Ale k tomu, čo hovorí, chce každý povedať svoje slovo a tak sa šíri neistota a zmätok. Cirkev je viac, než kedykoľvek inokedy, rozorvaná týmto skutočným zmätením jazykov.

Ja k vám hovorím, aby som vám povedala, ktoré slovo dnes musíte v Cirkvi počuť: slovo pápeža, slovo biskupov s ním spojených.

Tma je stále väčšia a ja sa k vám prihováram, aby som bola vaším svetlom. Blud sa šíri a ja k vám hovorím, moji najmilší synovia, pretože ste povolaní, aby ste zostali v pravde. Vy, služobníci slova, vy, hlásatelia pravdy.

Zajtrajšok sa javí plný úzkosti a ja k vám hovorím, aby som vás vyzývala k dôvere, k dokonalej oddanosti môjmu materskému Srdcu.

Ohlušujúci hluk hlasu stále viac všetko mätie. Ja k vám hovorím, aby som od vás žiadala mlčanie, utrpenie a modlitbu.

Ja k vám hovorím, aby som dnes od vás žiadala veci, ktoré sú dnes pre mňa najvzácnejšie: Každý deň zbieram vaše modlitby a utrpenie a ukladám ich do kalicha svojho Nepoškvrneného Srdca a obetujem ich Božej spravodlivosti, ktorá žiada zmierenie. Tak ešte dnes môže byť všetko zachránené. Preto k vám hovorím.

Najmilší synovia, nezatvárajte svoje srdce pred týmito mojimi slovami. Otec vo svojom pláne urobil mnoho toho, čo vás čaká, závislým od toho, či sa mojim slovám dopraje počutia, alebo budú odmietnuté.

Očista môže byť ešte oddialená a skrátená. Ešte môžete byť uchránení mnohej bolesti. Synovia, počúvajte ma v jednoduchosti. Ak ste maličkí, potom ma budete počuť a poslúchať. Deti rozumejú tak dobre hlasu Matky!

Blažení, ktorí ma ešte počúvajú. Tí dnes dostanú svetlo pravdy a od Pána dostanú dar spásy.“

8. novembra 1976

Hľaď na svoju Matku!

„Syn môj, hľaď na svoju nebeskú Matku! Vidíš, aká je krásna! Tá krása je majstrovským dielom Otca. Je kolískou Syna. Je umeleckým dielom Ducha Svätého. Je kvitnúcou a uzatvorenou hradbou, kde vždy nachádzala svoju rozkoš Najsvätejšia Trojica.

Hľaď len na svoju Matku! Tak budeš odetý mojou krásou. Chcem ťa zahaliť svojím nebeským plášťom; chcem ťa zaodiať svojou čistotou; chcem ťa obklopiť svojím vlastným svetlom.

Cítiš, že si maličký, a je to pravda. Cítiš, že si úbohý a vidíš, že si plný chýb; zdá sa ti, že nemáš nič, čo by si mi mohol dať.

Ach, tvoja láska mi stačí! Nič iné od teba nechcem… Teraz to nemôžeš chápať; ale v nebi budeš v sebe vidieť slávu svojej Matky a vrchol lásky, na ktorý ťa Ježiš s ňou priviedol.

Zdá sa ti, akoby sa Ježiš skrýval a pred seba staval Matku. To však preto, aby som ho milovala v tebe.

Tebe sa zdá, že máš stále pred sebou Matku. Ja vidím, že sám Ježiš to je, ktorý ťa vedie ku mne, aby si ty tak dal jeho Srdcu tú radosť, ktorú mu druhí dať nemôžu.

Nehovor! Stále viac zachovávaj mlčanie so všetkými! Nikdy neklesaj na mysli kvôli svojim chybám! Syn môj, ja ťa tak veľmi milujem! Pozerám na tvoje srdce, nie na tvoj charakter. A ak z prchkosti pochybíš, akú veľkú radosť mi spôsobíš, keď sa hneď pokoríš a prosíš o odpustenie! Obetuj mi svoje rany! Povedz mi svoje ,áno‘, a už o sebe nepremýšľaj! Ja sa budem o všetko starať…“

20. novembra 1976

Čas očisty

„Najmilší synovia, počúvajte môj hlas a nechajte sa mnou viesť! Tak vo vás rastie môj život a vy šírite okolo seba moje svetlo. Dnes je stále potrebnejšie a naliehavejšie šíriť vo svete láskyplnú výzvu vašej Matky.

Tento svet sa stále viac vzďaľuje od Boha, nepočúva už slová môjho Syna Ježiša. Tak zapadá do tmy popierania Boha, do klamného mámenia, že možno niečo robiť bez neho. Dokonca sa vám takmer podarilo vybudovať čisto ľudskú kultúru, ktorá sa tvrdošijne uzaviera akémukoľvek Božiemu vplyvu.

Boh vo svojej nekonečnej velebnosti môže sa len usmievať tomuto ľudstvu, ktoré sa spojilo proti nemu. Stále viac sa šíri ľad egoizmu a pýchy. Nenávisť nadobúda prevahu nad láskou a denne jej padajú premnohí za obeť… Obete známe i neznáme, násilnosti na bezbranných a nevinných, ktoré sa bez ustania dovolávajú hroznej odplaty pred Božím trónom.

Hriech stále viac vniká do všetkého. Kde je dnes nejaké miesto bez hriechu? I domy zasvätené ku cti Boha sú znesväcované hriechami, ktoré sa tam páchajú. Osoby, Bohu zasvätené, sami kňazi a rehoľníci, strácajú dokonca vedomie hriechu. Niektorí z nich vo svojich myšlienkach, slovách a vo svojom živote sa nechávajú svätokrádežne viesť satanom.

Dnes viac než kedykoľvek inokedy sa darí diablovi vás zvádzať. Zvádza vás pýchou, a tak vás učí dokonca ospravedlňovať mravný neporiadok. A po pádoch sa mu podarí vo vás udusiť výčitky svedomia, ktoré sú skutočným darom Ducha Svätého, ktorý vás vyzýva k obráteniu. Ako veľa je mojich úbohých detí, ktoré sa už roky nespovedajú! Spráchniveli v hriechu a stravuje ich nečistota, vystupňovaná túžba po peniazoch a pýcha.

Satan teraz rozložil svoje stany i medzi služobníkmi svätyne a spôsobil ohavné spustošenie vo svätom Božom chráme. Preto je nutné, aby k vám Matka hovorila a viedla vás za ruku. Jej úlohou je predovšetkým viesť vás do boja proti pekelnému drakovi. Preto vám hovorím: toto je doba očisty, doba, keď Božia spravodlivosť bude trestať odbojný a zvrátený svet pre jeho záchranu.

Očista už začala v Cirkvi. Je preniknutá bludom, zatemnená satanom, zakrytá hriechami, zradená a zneuctená od niektorých svojich pastierov. Satan vás osieva ako pšenicu: koľko pliev bude skoro odviatych vetrom prenasledovania! Potom bude moja prítomnosť medzi vami častejšia a zrejmejšia. (…)“

4. decembra 1976

prvá sobota mesiaca

Čoho sa bojíte?

„Moji najmilší synovia, buďte stále pozornejší a nechajte sa mnou viesť so všetkou svojou dôverou. V tejto temnej hodine skúšky Cirkvi som vás povolala, aby ste kráčali vo svetle. Svetlo vychádza od môjho Nepoškvrneného Srdca a dosahuje až k vám, aby vás obklopovalo a osvecovalo vašu cestu. Buďte pevní, nikdy už nepochybujte! Vaša cesta je bezpečná, pretože vám ju ukázala vaša nebeská Matka.

Veľmi zarmucuje moje materinské Srdce pochybnosť a nedôvera, ktorá stále viac zachvacuje dušu toľkých kňazov, mojich synov! Prečo pochybujete? Z čoho máte strach?

Ježiš vás vykúpil z moci Zlého v tej istej hodine, keď zlý duch slávil triumf: ,Toto je hodina satana a temných mocností.‘ Môj Syn Ježiš daroval vám navždy život v tej istej hodine, keď umieral na kríži. Vo chvíli, keď umieral, oslobodil vás všetkých od smrti. Moja Cirkev, ktorej som Matkou, opäť prežíva Kristov život a je dnes povolaná, aby znovu šla jeho cestou. Čoho sa teda bojíte? Sveta, ktorý sa celý s nenávisťou vrhol proti vám? Alebo satana, ktorému sa podarilo dostať sa dovnútra Cirkvi a uchvátiť svoje obete i z radov pastierov? Alebo bludu, ktorý ju ohrozuje? Či hriechu, ktorý ju stále viac zatemňuje? Alebo nevery, ktorá sa šíri? Moji najmilší synovia, teraz je ešte pre moju Cirkev hodina satana a temnej moci. Aj ona bude obetovaná ako Kristus na kríži a povolaná zomrieť za spásu a obnovu sveta. Pretože toto je pre vás hodina očisty, je to pre vás predovšetkým hodina utrpenia.

Tohoto sa snáď bojíte? A čo keď pre túto hodinu Otec od večnosti každého z vás zvlášť povolal? A čo keď pre túto hodinu vaša nebeská Matka oddávna vás vyvolila a pripravila?…

Žite teda s pokojnou mysľou a bez strachu i v nepokoji a nebezpečiach vašej doby. Preto vám opakujem: Nepozerajte stále do budúcnosti a nepátrajte po tom, čo príde! Žite len prítomný okamih s celou svojou dôverou a oddanosťou v tomto mojom Srdci!“

24. decembra 1976

Ježiš žiada od vás dar vašej lásky

„Najmilší synu môjho Nepoškvrneného Srdca, prežívaj so mnou tieto hodiny vigílie: v modlitbe, v mlčaní, v počúvaní svojej nebeskej Matky!

Dnes, ako vtedy, je narodenie môjho Syna Ježiša – moji najmilší synovia, dnes ako vtedy musíte sa pripraviť na jeho príchod. So svojím snúbencom, Jozefom, spravodlivým a čistým, pokorným a statočným, ktorého Otec vyvolil za vzácneho pomocníka najmä v týchto chvíľach, šla som posledný kus veľmi únavnej cesty. Cítila som únavu z cesty, krutú zimu, neistotu pri príchode, nevedela som, čo nás čaká.

A predsa som žila ako vy – ďaleko od sveta a od vecí, celkom zaujatá a v ustavičnej extáze so svojím Dieťaťom Ježišom, ktorého som vám teraz mala darovať. Držala ma len dôvera v Otca; chlácholilo ma láskyplné očakávanie Syna; v Duchu Svätom ma zvrchovane napĺňala nadmiera lásky.

Ako matka, myslela som na dom a Otec nám pripravil skrýšu; snila som o kolíske pre svoje Dieťa a už boli pripravené jasle; celé nebo bolo tej noci v jaskyni.

A keď sa nás zmocnila únava, neustále odmietanie priam zdolalo našu ľudskú odolnosť, bola pripravená oná jaskyňa pre Svetlo. A v žiare neba, ktoré sa otváralo, aby prijalo veľkú modlitbu Matky, otvorilo sa moje panenské lono Božiemu daru – Synovi Božiemu.

Moji najmilší synovia, dajte so mnou jeho Srdcu prvý bozk! Počujte so mnou jeho prvý úder! Ako prví sa pozrite do jeho očí! Načúvajte jeho prvému plaču radosti, bolesti a lásky. On chce len vašu útechu. Žiada dar vašej lásky. Zaviňte láskou jeho maličké údy: tak veľmi potrebuje teplo! Obklopuje ho všetok ľad sveta. Teší ho jedine teplo lásky.

Odvtedy každým rokom obnovuje toto tajomstvo. Od tej doby sa môj Syn stále znova rodí v srdciach. Aj dnes ho svet odmieta a veľká časť pred ním zatvára dvere. Veľkí ho ignorujú ako vtedy. Ale srdce maličkých sa otvára. Očakávanie prostých je splnené. Život čistých je obklopený svetlom.

Moji najmilší synovia, v tejto svätej noci chcem vám zveriť svoje Dieťa. Ukladám ho do kolísky vášho srdca. Nech sa vaša láska rozhorí veľkým plameňom. Ním musím zapáliť lásku celého sveta.“

31. decembra 1976

posledná noc roka

Pravá chudoba ducha

„V modlitbe a vo vnútornej uzobranosti preži posledné hodiny tohto roka, v ktorom ťa Nepoškvrnené Srdce nebeskej Matky zahrnulo mimoriadnymi milosťami a darmi.

Sama som ťa chcela mať v tomto dome, do ktorého som ťa priviedla, a ktorý som pre teba dávno pripravila. Si tu v mlčaní a v modlitbe, počúvaš ma, hovoríš ku mne a so mnou vzývaš Otca. Máš pri sebe tohto svojho brata, ktorý ťa tak miluje, a ktorý ťa má v mojom Srdci tak veľmi rád. Tvoja nebeská Matka sa pozerá inými očami, než vy: Jej pohľad je plný svetla a lásky. Kto v očiach ľudí je považovaný za nič a nemá žiadnu cenu, je v mojich očiach veľký.

Tento neznámy a stratený dom, ktorý si nik nepovšimne, je teraz miestom mojej prítomnosti a práve tu a nie inde chcem, aby si so mnou trávil tieto sviatočné dni.

Nauč sa pozerať na všetko očami svojej Matky! Pozeraj sa vždy so zaľúbením a so zvláštnou láskou na tých, ktorých si svet nevšíma a ktorými pohŕda. Tvojmu srdcu nech sú najdrahší tí, ktorých ľudia nepovažujú za nič a nevážia si ich: Chudobní, maličkí, pokorní, trpiaci a neznámi.

Aj medzi tvojimi kňazskými bratmi majú ti byť najbližší tí, ktorí sú zabudnutí a prehliadaní. Ach, keby si vedel, akými vzácnymi pokladmi pre moje materské Srdce sú všetci títo moji najmilší synovia, ktorých si nikto nevšíma! Daruj mi ich v túto poslednú noc roka – obetuj mi každého osobitne. Ako len veľmi teší ich láska moje Nepoškvrnené Srdce! Ako ich skrytá krása mierni bolesť, ktorú spôsobuje môjmu Srdcu ten, kto sa považuje za veľkého, váženého a vo svojom živote hľadá len ľudskú chválu.

Tým, ktorých volám, dávam ako dar pravú chudobu ducha. Chudoba priťahuje moje Srdce. Chudoba je vlna, na ktorej možno počúvať a chápať môj hlas. Buď stále takto chudobný, aby si videl každý nový deň mojimi očami a daroval mi tých, ktorí ma tak dlho v chudobe očakávajú.“

1977 - V KAŽDEJ ČASTI SVETA

1. januára 1977

Panny Márie, Matky Božej

prvá sobota mesiaca a roka

Kráčajte v mojom svetle

„Moji najmilší synovia, začnite nový rok so mnou v tento deň, keď vás Cirkev vyzýva, aby ste hľadeli na moje božské materstvo. Ako sa mi môj Syn Ježiš celkom zveril, aby u Matky hľadal ochranu a pomoc, tak aj vy sa nechajte bezpečne viesť svojou nebeskou Matkou.

Aký bude tento rok? Aké udalosti vás čakajú? Najmilší synovia, čo vás čaká, to vás nebude znepokojovať, keď si zvyknete prežívať každý okamih v mojom materskom Srdci.

Ľudstvo sa každým dňom stále viac vzďaľuje od Boha a ľudia v stále väčšom počte naďalej nedbajú o jeho zákon. Preto s novým rokom bude pribúdať tmy a budú vás stíhať väčšie pohromy a strasti.

Aj v mojej Cirkvi sa kríza ešte zväčší, pretože stále menej sa bude dbať o moju najdôraznejšiu výzvu k modlitbe, k obráteniu a k pokániu. Žiaľ, mnohí kňazi budú medzi tými, ktorí nebudú počúvať môj hlas. Tak budú mať pastieri menej svetla a stádo sa rozpŕchne po cestách neistoty, rozdelenia, bludu a odpadu.

Pastieri Cirkvi! Buďte zase takými, akými vás chce mať môj Syn Ježiš!

Buďte zase zapálení, horliví len pre spásu duší! Buďte zase prísnymi strážcami pravdy evanjelia!

Vráťte sa k nasledovaniu Ježiša na Kalváriu a nenechávajte sa zvádzať ani rozptyľovať svetom, ktorému často prispôsobujete svoj život!

Moji najmilší synovia, čím viac bude táto tma zahaľovať svet a Cirkev, tým jasnejšie svetlo bude vychádzať z môjho Nepoškvrneného Srdca, aby vám ukazovalo cestu. Kráčajte v tomto svetle! Potom vás bude stále osvecovať.

Vo vás, ktorí ma nasledujete, slávi moje Nepoškvrnené Srdce už dnes svoj triumf. Víťazstvo Srdca Matky sa uskutočňuje v dušiach a životoch jej verných synov. V nich víťazí dobro v tej dobe, keď sa všade šíri zlo. Zatiaľ čo sa hriech pokúša všetko preniknúť, v nich víťazí milosť a Božia láska. Keď sa bludu stále viac darí zvádzať mysle ľudí, oni vydávajú svedectvo pravde.

Keď rozdelenie roztrháva Cirkev, oni ju milujú a žijú pre jej jednotu; keď zástupca môjho Syna bude stále viac osamotený a opustený, oni sa s väčšou láskou zomknú okolo neho, aby ho stále viac potešovali a chránili.

Áno, v tom istom čase, keď môj protivník dnes všade víťazí, vtedy aj moje Nepoškvrnené Srdce slávi svoj triumf v živote mojich najmilších synov. Nebojte sa preto, že začínate rok, ktorý bude ešte ťažší a bolestnejší: Čím viac budete vidieť tmu, ako všetko zahaľuje, tým jasnejšie zažiari svetlo mojej prítomnosti medzi vami.

Preto vás vyzývam, aby ste začali nový rok so mnou v dôvere a bez strachu. Môj Syn Ježiš bude stále s vami a s ním bude s vami jeho a vaša nebeská Matka.“

13. januára 1977

Naučím ťa milovať

„Syn môj najdrahší, milujem ťa! Tak veľmi ťa milujem! Ty rád počuješ, keď ti to opakujem; moje materinské Srdce stále s väčšou radosťou ti to hovorí.

Teraz ťa musí viesť len láska v každom okamihu a v každom čine. Láska k Otcovi, k Synovi a k Duchu Svätému; láska k tejto Božej Najsvätejšej Trojici, ktorá prebýva v tvojej duši a tvoje srdce pobáda k väčšej láske i voči tvojej nebeskej Matke. Moje Nepoškvrnené Srdce je miestom, kde ťa tvoja Matka bude vychovávať k stále väčšej a čistejšej láske k Bohu. Žiadny tvor nemohol nikdy milovať Pána tak, ako ho vedela milovať tvoja nebeská Matka. Duch Otca a Syna vzbudzuje v tebe veľký smäd po dokonalej láske, čím tvoja duša je prirodzene hnaná vyhľadávať Srdce Matky. Naučím ťa milovať stále viac Boha a svojho blížneho. Dám tvojmu srdcu svoju vlastnú schopnosť lásky. Pomôžem ti potlačiť každý iný sklon, naučím ťa prostému, stálemu a čistému úkonu lásky. Tak uskutočníš svoje povolanie (…).

Mojou jedinou radosťou je viesť ťa k takej láske, aby moje Srdce mohlo milovať v tvojom srdci Najsvätejšiu Božiu Trojicu.“

Rím, 15. januára 1977

Budeš celá obnovená

„Moji najmilší synovia, moja Cirkev dnes viac ako inokedy sa stala terčom stále prudších útokov zo strany môjho protivníka. Zástupca môjho Syna Ježiša predom vycítil tento okamih rozhodného boja a slávnostne ma vyhlásil za Matku Cirkvi.

Ako som pravou Matkou Ježišovou, tak som pravou Matkou Cirkvi, ktorá je jeho mystickým telom. A ako Matka pozerám sa dnes na túto svoju dcéru so stále väčšou starosťou a bolesťou.

Moje Srdce znova preniká meč, keď vidím, ako moju Cirkev stále viac môj protivník utláča. Satan sa skutočne dostal do jej stredu a denne uchvacuje svoje obete dokonca medzi jej pastiermi. Podarilo sa mu zatemniť svetlo temnotou bludu, ktorý chce všetko zachvátiť.

Zástupca môjho Syna je niekedy akoby opustený od svojich synov, ktorých má predsa viesť a kríž tohto jeho utrpenia sa deň čo deň zväčšuje. Tí, čo sú okolo neho, nekonajú často z lásky k nemu, ale skôr vedení duchom pýchy a vládychtivosti.

Satan chce zasiahnuť i hierarchiu, čo sa týka puta lásky a jej jednoty. Koľko je dnes pastierov, ktorí sa nemajú radi a vzájomne si nepomáhajú! Mnohí sa vzájomne kritizujú a často kladú prekážky, snažia sa rýchlo dosiahnuť kariéru, pričom často šliapu po prirodzených požiadavkách spravodlivosti.

Koľkí ešte v láske k pravde zachovávajú jednomyseľnosť v konaní aj v dôležitých otázkach života Cirkvi a duší?! – A tak kňazi, títo synovia mojej zvláštnej materinskej lásky, môžu byť následkom toho ponechaní sami na seba. Tak stále pribúda tých, ktorí zvedení všeobecným zmätkom sú obeťami bludu a vzďaľujú sa od môjho Syna Ježiša a od pravdy evanjelia.

Tak ich svetlo hasne a veriaci kráčajú vo tme. Koľkí z nich teraz trvalo žijú v hriechu a neprijímajú moju naliehavú výzvu na obrátenie! Dokonca sa snažia ospravedlňovať a prispôsobujú sa mentalite sveta, ktorý dnes obhajuje i najväčšie morálne neprístojnosti.

Ako mnoho mojich synov kňazov sa už nemodlí! Pohlcuje ich činnosť a nemajú ani chvíľu na modlitbu.

Úbohá moja Cirkev! Ako Matka prichádzam a nachádzam ťa, dcéra, takú chorú! Skoro by sa mohlo zdať, že si blízka smrti… Aký veľký je tvoj zármutok a tvoja opustenosť! Môj nepriateľ ťa zo dňa na deň viac bije, pastieri, ktorí zrádzajú, kňazi, ktorí sa stávajú nevernými služobníkmi.

Táto tvoja ťažká choroba, zdanlivé víťazstvo môjho protivníka nad tebou, však nie je ti na smrť! Je pre väčšiu slávu Božiu.

Ja sama ako Matka som pri tebe v tejto agónii tvojej najbolestnejšej očisty. Beriem ťa do svojho materského náručia a túlim ťa k svojmu Nepoškvrnenému Srdcu. Ako Matka nalievam balzam do tvojich rán a čakám na hodinu tvojho dokonalého uzdravenia. Ja sama – až príde táto hodina – ťa uzdravím.

Budeš krajšia! Budeš celá obnovená a dokonale očistená vo chvíli, aby tvojím novým životom zažiaril na celom svete triumf Ježišovho Srdca a môjho Nepoškvrneného Srdca.“

2. februára 1977

Obetovanie Ježiša v chráme

Nesiem vás na svojich rukách

„Hľa, tajomstvo lásky môjho Božieho materstva: Ako Matka kladiem do rúk kňaza svoje Dieťa a v ňom sa klaniam svojmu Bohu, ktorý vstupuje do slávy svojho domu. Zachované je všetko, čo predpisuje Zákon: Obetovanie, obeta a výkupné. Dieťa je vložené do rúk kňaza – pre neho je to len jedno z mnohých detí.

Kto má však srdce ako dieťa, tomu sa odhaľuje Otcovo tajomstvo. Duch Svätý zostupuje na chudobného starca v zástupe ľudí. Starec roztvára náruč, aby s láskou privinul k sebe sľúbeného Mesiáša, očakávaného Spasiteľa Izraela.

Môj snúbenec a ja pozeráme sa s údivom na seba. Prvý raz bolo vyjavené tajomstvo a bolo zvestované ľudským hlasom. Nie je zjavené učiteľom ani kňazom. Je zjavené starcovi a žene, ľuďom, ktorí sú pokorní a chudobní duchom. Tak sa popredu plní Boží zámer: Toto Dieťa bude ustanovené ako znamenie odporu pre spásu i záhubu mnohých.

A mne, Matke, meč prenikne Srdce. Keď ako dospelý začne svoje poslanie, bude sa opakovať to isté. Je vyhnaný zo synagógy a musí utekať. Jeho slovo odmietajú veľkí – učitelia zákona, znalci Písma a kňazi. Toto oficiálne odmietnutie prebodáva ako meč moje materinské Srdce. Ježiša však prijímajú chudobní, chorí, hriešnici. Jeho hlas vstupuje do sŕdc prostých. A moja materinská bolesť je zmiernená odpoveďou, ktorú dokážu môjmu Srdcu dávať najmenší.

Maličkí sú pre neho darom Otca. Maličkí sú jeho vďakou, ktorú vracia Otcovi – maličkí, ktorí jediní chápu tajomstvá nebeského kráľovstva. Moji najmilší synovia, buďte dnes mojimi malými deťmi! Moja Cirkev sa musí otvoriť pôsobeniu Ducha Svätého. Táto budova je postavená na stĺpoch, ktoré odolávajú stáročiam a proti nim nemôže peklo nadobudnúť prevahu: Zbor apoštolov, založený na Petrovi, ktorý má pokračovanie v biskupoch v spojení s pápežom, ktorý má pokračovanie až do konca sveta.

Dnes sa však zdá, že táto stavba je zahalená veľkou tmou: Duch Svätý ju musí nechať zažiariť celkom novým svetlom. Preto zhromažďujem zo všetkých častí sveta šík svojich najmilších synov: Aby ich Duch Svätý pretvoril a pripravil, aby dnes vyplnili veľký zámer Otca.

Tento zámer je tiež zverený bolesti a láske môjho Nepoškvrneného Srdca. Prosím vás, aby ste sa stali deťmi, aby som vás tak mohla nosiť na svojich rukách. Ako som to urobila so svojím Dieťaťom Ježišom, tak aj s vami prichádzam do svätého Božieho chrámu a obetujem vás ako celopal Otcovi na znamenie jeho Božskej spravodlivosti.

Neznepokojujte sa, ak aj dnes ma veľkí odmietajú. Moje slovo však stále viac prijímajú maličkí. Len s týmito svojimi deťmi dosiahnem svoje víťazstvo lásky.“

11. februára 1977

Panny Márie Lurdskej

Čistí duchom, srdcom, telom

„Najmilší synovia, hľaďte na svoju nebeskú Matku, ktorá sa zjavuje na zemi v chudobnej jaskyni Massabielskej! Musíte sa viac dívať na svoju Nepoškvrnenú Matku. Musíte viac veriť v toto moje zjavenie.

Prichádzam z neba, aby som vám ukázala cestu, po ktorej máte ísť: Cestu modlitby a pokánia. Moji chorí synovia, prichádzam z neba, aby som vám dala liek, ktorý potrebujete k uzdraveniu: Choďte sa umyť k prameňu! Umyte sa v prameni živej vody, ktorá tryská z prebodnutého Srdca môjho Syna Ježiša a ktorú vám Cirkev aj dnes dáva vo svojich sviatostiach, najmä vo sviatosti zmierenia. Umývajte sa často v tomto prameni, pretože to potrebujete, aby ste sa očistili od hriechu a uzdravili z rán, ktoré zlo zanecháva vo vás.

Umyte sa v tomto prameni, aby ste boli stále čistejší. Najmilší synovia, vaša Nepoškvrnená nebeská Matka vás prikrýva svojím nebeským plášťom a pomáha vám žiť čnosť čistoty. Chcem, aby ste boli čistí na duchu, v srdci i na tele.

Musíte byť predovšetkým čistí na duchu.

Svojou mysľou musíte hľadať a konať len vôľu Božiu. Svoj rozum musíte celkom obetovať, aby prijímal jeho svetlo. Nelipnite na svojom spôsobe myslenia, nepridržiavajte sa spôsobu, ako myslí dnes väčšina ľudí a nepoškvrňujte tak svoj rozum! Nezatemňujte pravdu bludom!

Môj protivník dnes viac ako kedykoľvek inokedy vás zvádza pýchou, aby kazil túto vašu čistotu mysle, ktorá jediná vám umožňuje prijímať Božie slovo a podľa neho žiť. Potom pomocou tej skazenosti, ktorá sa všade šíri, a nemravnosti, ktorú všade propagujú a vyzdvihujú, pokúša sa skaziť čistotu vášho myslenia. Zatvárajte pred týmto zlom svoje telesné oči a vaša duša sa otvorí, aby prijala najčistejšie svetlo.

Len ten, kto má čistú myseľ, môže si udržať neporušenú a pevnú vieru. Tak choďte po cestách tohto skazeného sveta, aby ste šírili len moje nebeské svetlo a mnohým, ktorých denne zvádza blud, dávajte dobrý príklad, aby zostali pevní a v pravde viery.

Chcem, aby ste mali čisté srdce, aby ste boli skutočne schopní milovať. Vaša láska musí byť nadprirodzená a božská. Každá nezriadená náklonnosť k sebe samému a tvorom kalí jej vnútornú čistotu.

Musíte milovať môjho Syna Ježiša a duše z lásky k nemu. Je možné milovať blížneho a nemilovať Boha? Dnes existuje toto nesprávne poňatie a také je rozšírené i medzi toľkými mojimi synmi: Snažiť sa milovať blížneho a pritom nemilovať Boha.

Vždy môžete preukazovať dobro a pomáhať svojmu blížnemu. Aby však vaša láska bola nadprirodzená a dokonalá, musí vychádzať z Boha. Milujte Najsvätejšiu Trojicu Srdcom môjho Syna Ježiša a medzi sebou milujte sa navzájom tak, ako on vás miloval. Tak bude vaša láska stále čistejšia a budete schopní naozaj milovať svojich bratov.

Len ten, kto má čisté srdce, môže byť schopný veľkej lásky a žiť čnosť lásky. Ešte dnes existujú ľudia čistého srdca, ktorí môžu vidieť Boha a v jeho svetle pochopiť a milovať všetkých ľudí.

Chcem, aby ste boli čistí telom.

Vy ste obetovali svoju čistotu Bohu. Túto čnosť musíte pestovať s veľkou svedomitosťou. Dnes je vám to ťažké pre bludy, ktoré sa stále viac šíria a usilujú sa znevažovať hodnotu vášho pravého zasvätenia sa.

Koľko mojich najmilších synov opustilo svoj kňazský život, pretože Svätý Otec požaduje, aby bol i dnes zachovávaný celibát.

Koľko je aj takých, ktorí zostávajú a už ho nezachovávajú, považujú ho za prekonaný alebo za prechodný, alebo sa dokonca domnievajú, že je vnútorne neodôvodnený a nezáväzný… A tak mnohí moji synovia – kňazi žijú dnes trvale v nečistote.

Moji najmilší synovia, žite opäť vo svojom tele panictvo môjho Syna Ježiša a stigmy jeho umučenia: Vaše kňazské telo musí byť telo ukrižované. Ukrižované pre svet a jeho zvody.

Buďte opäť čistí telom, pretože jedného dňa vstane duchovné a očistené, aby sa radovalo z Božieho svetla a života. Vaše telo nie je určené pre hrob, kam bude uložené, aby spráchnivelo, ale pre nebo, kam po vzkriesení vojde, aby mohlo večne žiť. Touto svojou čistotou môžete predovšetkým dnes vydávať svedectvo o nádeji v nebo, ktoré vás čaká.

Vaša Nepoškvrnená Matka vás dnes všetkých volá, aby ste boli čistí na duchu, srdcom a telom a tak žili čnosť viery, lásky a nádeje. Tak bude vo vás Ježiš, ktorý miluje a zachraňuje svojich i vašich bratov.“

Mexiko, 18. februára 1977

V každej časti sveta

„Moji najmilší synovia, keď ste čistí, môžete vidieť moje svetlo. Vo tme, ktorej zo dňa na deň stále pribúda, vychádza z môjho Nepoškvrneného Srdca lúč svetla, ktorý preniká až k vám. Pozerajte sa na toto svetlo: Je to svetlo, ktoré vám dáva vaša Matka. Ako ho len zvlášť dnes potrebujete!

Už vás nikto nepočúva; málo je tých, ktorí vám ešte rozumejú a pomáhajú. Mnohí sa stali obeťami ateizmu a nenávidia vás a vami pohŕdajú; i medzi veriacimi mnohí vás kritizujú a neprijímajú vás; a vy zostávate stále viac osamotení. Kto vám môže porozumieť a pomôcť vám? Kto vás môže potešiť? – Vaša nebeská Matka!

Pre vás tiež opúšťam nebo; pre vás sa vydávam na cestu ulicami sveta; za vás prosím a žiadam o pomoc toľko veľkomyseľných duší. A keď sa vy spájate medzi sebou, ja sama sa spájam s vašou modlitbou ako vo večeradle: Vaše duše sa otvárajú svetlu Ducha Svätého a dostáva sa im útechy Matky.

Tak sa deje vo všetkých častiach sveta. Aj dnes si to zakúsil na tomto novom kontinente, kam som ťa priviedla, aby si zhromaždil mojich najmilších synov. Videl si, akú malo radosť ich srdce? (…)“

10. marca 1977

Vaše mučeníctvo srdca

„Aj v Cirkvi sa teraz vzmáha zmätok a šíri sa vo všetkých častiach sveta. Prví sú tým postihnutí kňazi. Deň čo deň rastie počet tých, ktorí sa nechávajú zviesť bludom, ktorý vedie k nevedomosti.

V mene pokroku stali sa niektorí kňazi iba služobníkmi sveta a žijú svetácky. Modlitbu nahradili nezriadenou činnosťou; umŕtvovanie neustálym vyhľadávaním pohodlia a rozkoší; svätosť stále väčšími ústupkami hriechu, hlavne nečistoty, ktorého sa stále viac dopúšťajú a ho ospravedlňujú. Stali sa chodiacimi mŕtvolami, obielenými hrobmi, ktoré si dávajú ešte meno ,kňazi‘, ktorých však môj Syn Ježiš za takých už neuznáva. A títo sú niekedy tí najváženejší, ktorí si dokážu prekliesniť cestu a zastávajú zodpovedné miesta.

Tí, ktorí ešte zostávajú verní, bývajú najviac prenasledovaní, najviac prehliadaní a niekedy vedome odstránení. Tak sa šíri tma a satan sa snaží všetko zamoriť svojím dymom; odpad sa deň čo deň vzmáha.

Aká veľká bolesť je to pre vás, najmilší synovia, kňazi zasvätení môjmu Nepoškvrnenému Srdcu! Vaša bolesť sa bude musieť zväčšovať, čím viac sa bude šíriť veľký odpad.

Toto je vaše mučeníctvo srdca, na ktoré vás všetkých pripravujem. Na mojom materinskom Srdci každý nech podá Otcovi svoju vnútornú obetu.

Znášajte túto hodinu temnoty až do konca. Prežívajte mučeníctvo celej Cirkvi, zahalenej nocou. Zostaňte verní a plní dôvery teraz, keď nevera sa stále viac šíri a ju vychvaľujú. Hovorte ,áno‘ Otcovi a svojej nebeskej Matke, ktorá vás láskyplne pripravuje žiť bez strachu. (…)“

21. marca 1977

Anjel útechy

„Nestrácajte nikdy odvahu! Ako Ježiš v getsemanskej hodine, aj vás pokúša strach. Obetujte to Otcovi a buďte stále plní dôvery! Pri každom z vás je v každom okamihu vaša nebeská Matka. Je pri vás, aby vám pomohla trpieť a tešila vás vo vašej veľkej opustenosti.

Túto hodinu skúšky prežíva s vami celá Cirkev. Prežíva ju dnes Svätý Otec, zástupca môjho Syna Ježiša, ktorého nikdy tak veľmi nenapádali a nebol taký opustený, dokonca od niektorých svojich najbližších.

Ja, Matka, som pre pápeža anjelom útechy. Som ním vašim prostredníctvom. Podávam mu kalich svojho Nepoškvrneného Srdca a v ňom je všetka láska jeho kňazov, mojich najmilších synov. Tak ste vy mojím prostredníctvom jeho útechou pred veľkou skúškou, ktorá vás všetkých čaká, a na ktorú vás už dávno pripravujem.“

6. apríla 1977

Veľký piatok

So mnou pod krížom

„Najmilší synovia, dnes vás vediem so sebou na Kalváriu. So mnou, pod kríž môjho Syna, kde som sa stala vašou Matkou.

Tu vás chcem učiť milovať.

Nikto nemá väčšiu lásku než ten, kto dáva život za tých, ktorých miluje. Hľaďte na môjho Syna Ježiša, ktorý umiera za vás na kríži. Umiera preto, že dáva život. Dáva svoj život z lásky.

Moje materinské Srdce cíti, že umiera a je prebodnuté celou jeho krutou agóniou. Moja materinská láska sa spája s jeho láskou k vám: Synovia, učte sa od nás stále tak milovať!

Tu vás chcem naučiť trpieť!

Môj Syn Ježiš sa stal mužom samej bolesti. Už nemá podobu človeka: Je zdrvený ťažkým utrpením, krutým spôsobom mučený, potupený a ponížený. Trpí bez náreku, ako nežný baránok je pribitý na kríž.

To je cesta, na ktorú vás dnes volám: Cesta na Kalváriu, ktorú musíte ísť ochotne a ticho. Nepokúšajte sa uniknúť skúške! Nežobrite o ľudskú útechu! Vždy nájdete Srdce Matky, ktorá vám pomôže hovoriť ,áno‘ Otcovej vôli.

Tu vás chcem naučiť mlčať.

V týchto posledných chvíľach umĺka slovo môjho Syna. Teraz hovorí svojím životom. Toto je najvyššie svedectvo, ktoré vydáva Božej vôli. Tak za života vychádza ešte jeho posledné slovo odpustenia všetkým a dokonalej odovzdanosti Otcovi.

Učte sa dnes predovšetkým mlčať. Mlčte vo vnútri svojho vnútra, aby ste počúvali jedine Božie slovo.

Zachovávajte mlčanie okolo seba! Neodpovedajte na kritiky, na ohovárania tých, ktorí vás neprijímajú. Neodpovedajte na posmech a urážky tých, ktorí vás prenasledujú. Nikoho nesúďte!

Vo chvíľach, ktoré vás čakajú, budete stále viac volaní k mlčaniu. Budete stále viac hovoriť svojím životom. A z vášho života vyjde tiež na kríži slovo lásky pre všetkých a dokonalej oddanosti Otcovej vôli.“

23. apríla 1977

Nenechávajte sa zvádzať

„Moji najmilší synovia, nenechávajte sa zvádzať svetom, v ktorom žijete!

Zvádza vás slovom.

Dnes ako nikdy inokedy, stáva sa slovo nástrojom skutočného diabolského zvádzania. Ľudia hovoria, aby klamali. Hovoria, aby šírili blud. Hovoria, aby zakrývali pravdu. Tak sa prehlasujú za hodnoty a vymoženosti ľudského ducha veci, ktoré sú skutočným prestúpením prirodzeného zákona a zákona Božieho. Propagujú sa bludy ako nové spôsoby pochopenia pravdy.

Tak pri vysvetľovaní Božieho slova sa šíria najťažšie bludy. Keď hovorí pápež, nikto ho nepočúva. Ľudia idú stále rovnakou cestou a stále viac upadajú do temnoty, ktorú blud všade šíri.

Dnes vás môj protivník zvádza predovšetkým v oblasti mysle. Odpovedajte svojou pokorou, svojou ochotou a poslušnosťou. Hľaďte len na môjho Syna Ježiša, ktorý je Pravda.

Zvádza vás obrazmi.

Nikdy sa nemravnosť a nehanebnosť tak nerozširovali a nevychvaľovali, ako za vašich dní. V mene tohto falošného spôsobu chápania slobody ospravedlňuje sa každé mravné poblúdenie. Začína sa už deťmi, kazí sa nevinnosť toľkých duší! Mnohé sa skazia bez toho, že by sa to pozorovalo. Vy odpovedajte tým, že pozeráte len na mňa. Tak budete vidieť zlo vo svojom okolí bez toho, že by ste si ho všímali. Na svojej ceste budete pozerať na môjho Syna Ježiša, ktorý je jediná vaša Cesta.

Zvádza vás v skutkoch.

Nikdy ako v týchto časoch neboli skutky sveta také zlé. Svet odmietol Boha a chodí vo tme tohto odmietnutia. Ľudia už nie sú schopní milovať, nie sú už schopní kráčať vo svetle.

Kde sú tí, ktorí ešte dokážu žiť ako pravé Božie deti? Ako veľmi vás zvádza svet, v ktorom žijete, najmä dnes! Preto vás prosím, aby ste nasledovali len môjho Syna Ježiša, ktorý je vaším životom. On vystúpil do neba, aby vám pomáhal žiť tu na zemi, ale pritom pozerať na nebo. Vystúpil do neba, aby vám pomáhal byť vo svete, ale nebyť zo sveta.

Nikdy sa nenecháte zviesť týmto svetom, ak sa necháte viesť mojou rukou, budete nasledovať v každom okamihu Ježiša, svoju pravdu, cestu a život.“

29. apríla 1977

Sv. Kataríny Sienskej

Môj plán

„Toto je moja hodina. Nikto nebude môcť zmariť môj plán, ktorý som už dávno pripravila pre záchranu Cirkvi.

Strategickými bodmi tohto plánu ste vy, kňazi, synovia mojej zvláštnej materskej lásky.

Môj plán sa môže uskutočniť len vašim prostredníctvom. Vám však neprislúcha poznať ho podrobne. Stačí, že ho poznám ja, pretože ja som vašou vodkyňou. Vy všetci musíte ochotne poslúchať moje príkazy a nechať sa mnou viesť. Nepýtajte sa ma, kam vás vediem.

Ja každého postavím na jeho správne miesto. Každý nech sa snaží dobre robiť len svoju úlohu. O iné nech sa nestará ani nech sa neznepokojuje!

Mojou úlohou je všetko usporiadať podľa plánu, ktorý moje Nepoškvrnené Srdce už dávno pripravilo vo svetle Božej múdrosti.

Niektorí z vás budú povolaní do línie činnosti. Im bude dané svetlo a sila, aby odrážali útoky tých, ktorí sa budú pokúšať vyplieniť všetku pravdu obsiahnutú v evanjeliu môjho Syna Ježiša. Vaše ústa budú dvojsečným mečom, aby strhli masku bludu a hájili pravdu. V jednej ruke budete mať ruženec a v druhej kríž môjho Syna, ku ktorému budete privádzať stále väčší počet duší, čím bude boj prudší a rozhodnejší.

Budete zaodetí ohňom najčistejšieho svetla Ducha Svätého, aby ste spálili všetky temnoty bludu; vaším prostredníctvom nakoniec pravda zvíťazí.

Iní budú povolaní, aby stáli v línii obrany. Budú musieť mnoho sa modliť a trpieť. Od mnohých týchto budem musieť žiadať tak veľké utrpenie, že vyvrcholí obetou vlastného života. Im dám útechu svojej trvalej a mimoriadnej prítomnosti. Moje Nepoškvrnené Srdce bude oltárom, na ktorom budú obetovaní za spásu sveta. Moji synovia – kňazi, teraz vás volám zo všetkých častí sveta. Každému z vás je určené jeho miesto. (…)“

18. mája 1977

Môj boj

„Moji najmilší synovia, nechajte sa mnou viesť! Môj boj už teraz začal. Začnem útočiť na srdce svojho nepriateľa a budem zasahovať najmä tam, kde sa teraz cíti víťazom.

Podarilo sa mu zviesť vás pýchou. Dokázal všetko veľmi šikovne pripraviť. Do svojho plánu nasadil všetky sektory vedy a ľudskej techniky a všetko zorganizoval pre vzburu proti Bohu. V jeho rukách je teraz veľká časť ľudstva. Podvodným spôsobom dokázal pre seba získať vedcov, umelcov, filozofov, učencov a mocnárov. Ním zvedení postavili sa dnes do jeho služieb, aby pracovali bez Boha a proti Bohu.

Ale tu je jeho slabá stránka: Napadnem ho tým, že použijem silu maličkých, chudobných, pokorných a slabých, ja – nepatrná služobnica Pána – postavím sa do čela veľkého zástupu pokorných a zaútočím na nedobytnú pevnosť pyšných.

Od všetkých týchto mojich synov žiadam len to, aby sa zasvätili môjmu Nepoškvrnenému Srdcu, aby sa mi úplne prenechali. Tak v nich budem sama konať. A moje víťazstvo už začalo ich prostredníctvom.

Zdá sa, že sa satanovi aj v mojej Cirkvi podarilo všetko dobyť. Cíti sa istým, pretože sa mu podarilo vás oklamať a zviesť:

– bludom, ktorý sa všade šíri a ktorý hlása dokonca toľko kňazov, mojich úbohých synov;

– neverou, ktorá sa skrýva pod pláštikom kultúry, prispôsobovania a snahy hlásať evanjelium spôsobom aktuálnejším a prijateľnejším; tak evanjelium, ktoré dnes niektorí hlásajú, už nie je evanjeliom môjho Syna Ježiša;

– hriechom, ktorého sa stále viac dopúšťajú a ho ospravedlňujú; často sú to práve kňazi a rehoľné osoby, ktorí sa svojím životom stali skutočnými stokami nečistoty.

Nad touto Cirkvou, ktorá sa zdanlivo už potápa, satan chce vládnuť ako istý víťaz. Ja ho zasiahnem do srdca a jeho víťazstvo postavím do služieb triumfu môjho Nepoškvrneného Srdca. Temnotu, ktorú všade rozšíril, použijem, aby som vyvolila duše svojich najmenších synov a dám im svoje vlastné svetlo. Tak budú všetci touto temnotou nútení hľadať spásu a svetlo, ktoré vychádza z môjho Nepoškvrneného Srdca. A celý triumf môjho nepriateľa bude slúžiť len na to, aby tak pomohol mnohým dušiam uchýliť sa do tohto môjho materského Srdca.

Povolám svojich kňazov, aby vydali svedectvo o svojej vernosti až k hrdinstvu. Svojím príkladom pomôžu dušiam mnohých mojich zblúdilých detí vrátiť sa na cestu vernosti.

Svojich najmilších synov povediem k veľkej svätosti, aby ich prostredníctvom bolo ešte podané zmierenie za všetky hriechy sveta. A tak veľa stratených detí bude môcť byť ešte spasených.

Preto má dnes satan zo mňa taký strach! Ale ja som teraz pohla šíkom svojich maličkých synov. Nič ma nebude môcť zastaviť, dokiaľ nedosiahnem svoje uplné víťazstvo. Tak v tej chvíli, keď sa bude zdať všetko stratené, Božia prozreteľnosť uskutoční triumf môjho Nepoškvrneného Srdca vo svete.“

8. júla 1977

Nástrahy môjho protivníka

„Najmilší synovia, nechajte sa stále mnou viesť s najväčšou dôverou v moje Nepoškvrnené Srdce! Aby ste boli poslušní mojim rozkazom a tvorili moje nepremožiteľné vojsko, musíte odolávať nástrahám môjho protivníka, ktorý nikdy tak nezúril proti vám, ako v tomto čase.

Chce vás zviesť k nedôvere a malomyseľnosti. Svojím podvodným a zákerným počínaním vám pôsobí utrpenie. Vnuká vám dokonca pochybnosť, že nie ste naozaj vyvolení, a že vás zvlášť nemilujem, náramne vás presviedča o vašej veľkej úbohosti a dáva vám pocítiť celú vašu ľudskú krehkosť.

Aby ochromil vášho ducha, aby vás odzbrojil, doráža na vás pokušeniami každého druhu. Moji najmilší synovia, dajte si pozor! Toto sú nástrahy môjho protivníka!

Je to jeho tajná zbraň, ktorú používa proti vám. Je to jeho jedovaté uštipnutie, ktorým sa snaží uškodiť tejto mojej malej päte. Vaša Matka chce vám dnes odhaliť jeho úklady a varovať vás pred týmito jeho nástrahami.

Vy ste moje ľalie a preto vás sužuje často nečistými obrazmi, predstavami a pokušeniami. Buďte pokojní a plní dôvery! Viac než kedykoľvek inokedy žiari pred Bohom a pred vašou nebeskou Matkou, plnou svetla a neporušenou, celá vaša čistota, pretože sa rodí z obety, ktorú obnovujete svojou vôľou v najväčšej bolesti celej svojej bytosti.

Z každej nástrahy, ktorú vám satan pripraví, vychádzate obnovenejší, čistejší a krajší. A utrpenie, ktoré pociťujete, sama používam ako hroznú zbraň, aby som vyrvala svojmu protivníkovi toľko kňazov, vašich bratov, ktorých už toľko rokov drží vo svojej moci ako zajatcov a otrokov.

Vy ste moje ruže, vy máte vydávať vôňu lásky jedine k môjmu Synovi Ježišovi a ku mne. Preto vám robí úklady tým, že vaše srdce vábi k tvorom a snaží sa vás k nim nepozorovane pripútať. I v tom je vždy jeho úskočné počínanie. Často k vám privádza dobré, dokonca čnostné osoby, áno, i obdarené mimoriadnymi darmi, ktoré vám však môžu byť prekážkou vášho úkonu lásky k môjmu Synovi Ježišovi, ktorú by som chcela urobiť stále čistejšou, stálejšou a dokonalejšou.

Stačí najmenšia náklonnosť k akémukoľvek tvorovi, aby váš úkon lásky nebol už taký, ako si to praje moje Nepoškvrnené Srdce. A vaše duše sa tak zatemňujú tieňmi, ktoré vám bránia prijímať a chápať všetko svetlo, ktoré vám ja dávam, a ktoré vy potrebujete, aby ste mohli tvoriť môj veniec lásky.

Ach, moji najmilší synovia! Poďte ku mne všetci, pretože ste malí, neistí a neschopní! Poďte, pretože ste mojimi deťmi, pretože všetci ma potrebujete, aby ste kráčali po ceste dokonalej lásky.

Vy ste moje alpské fialky, pre svoju vnútornú malosť, pre svoje duchovné detstvo. Satan na vás strojí nástrahy tým, že vás vedie k tomu, aby ste sa cítili dospelými a istými, aby ste svoju istotu zakladali na sebe samých, na svojich ideách a na svojich činoch. A pretože vlastnosťou maličkých je dôvera a oddanosť, preto vás stále viac pokúša pochybnosťami a nedôverou v túto moju činnosť, týkajúcu sa vás. On sa vás snaží presvedčiť, že vy musíte konať, že vy musíte organizovať a pôsobiť, že všetko záleží len na vás. A vy robíte stále viac a nenechávate pôsobiť mňa.

Ja vás už nemôžem viesť, pretože takto už nie ste schopní prijať moje pokyny. Keď takto prestávate byť maličkými, môj plán nemôže byť uskutočnený. Moji najmilší synovia, preto som vám chcela odhaliť nástrahy, ktorými sa môj nepriateľ bude snažiť stále viac vás klamať a zvádzať.

Odpovedajte stále jedine hrdinskou dôverou vo mňa! Jedine tú od vás potrebujem, moje malé deti, aby som rozdrvila hlavu svojho protivníka, zatiaľ čo on sa bude snažiť uštipnúť moju pätu tým, že bude robiť nástrahy vám, moji najdrahší synovia.“

Pustovňa Monte Giove, 14. júla 1977

Spojení v láske

„Najmilší synovia, tu na tejto hore ste so mnou v modlitbe. Je to nepretržité večeradlo, ako to bolo v Jeruzaleme po návrate môjho Syna Ježiša k Otcovi.

I tu som stále medzi vami. Som s vami spojená v modlitbe, aby som vám pomáhala dobre sa modliť, aby som vás povzbudzovala bez prestania prosiť za všetky moje úbohé zblúdilé deti, tie, ktoré však ešte nie sú stratené. Ešte ich zachránim vaším prostredníctvom; preto nutne potrebujem vašu modlitbu.

Som tu, aby som vám pomáhala, aby ste sa stále viac milovali. Je to Matka, ktorá vo vás roznecuje túžbu vzájomne sa poznať, ktorá vás povzbudzuje vo vzájomnej láske, ktorá vás vyzýva k jednote; je to Matka, ktorá deň čo deň vytvára medzi vami väčšiu jednotu.

Som tu, aby som vás naučila žiť so mnou. Pretože svojím zasvätením ste sa mi zverili, môžem teraz naozaj žiť a zjavovať sa vo vás, najmä keď ako kňazi hovoríte k mojim deťom.

Je to Duch Svätý, ktorý vám všetko vnuká. Je to ale Matka, ktorá dáva výraz a formu tomu, čo vám Duch Svätý vnuká, čo máte hovoriť, aby to mohlo vniknúť do srdca a do duše vašich poslucháčov, podľa toho, ako sú schopní prijímať a podľa ich duchovnej potreby.

Teraz ste tu so mnou a ja sa na vás pozerám stále s väčšou materskou láskou. Mám naozaj veľké plány s vami. Zverujem vám toľko kňazov, svojich synov! Pomáhajte mi svojou modlitbou, svojou veľkodušnou a apoštolskou činnosťou a svojím utrpením, ktoré sa bude stále zväčšovať, aby ste v tomto živote rástli k dokonalosti.

Zhromažďujte ich vo večeradle života so mnou: Oni na vás čakajú, ako vyprahlá zem túžobne čaká na kvapku rosy. Kráčajte spojení v láske, vedení za ruku svojou nebeskou Matkou, ktorej blízkosť budete silnejšie pociťovať, až zostúpite z tejto hory. Dnes vás ukrývam do tohto svojho Nepoškvrneného Srdca. Každého z vás žehnám.“

25. júla 1977

Vaša ochota

„(…) Zasvätením sa môjmu Nepoškvrnenému Srdcu ste mi zverili svoje kňazstvo. Tým ste si ho zabezpečili.

Tým ste však splnili len prvú vec, i keď je veľmi dôležitá. Teraz však ja sama, ako Matka, som povinná každého z vás urobiť takým, ako si to praje môj Syn Ježiš.

Druhá vec, ktorú musíte urobiť po svojom zasvätení sa môjmu Nepoškvrnenému Srdcu, je ponechať sa mnou vychovávať spôsobom, ktorý je u každého iný.

Mojou úlohou ako Matky je vychovávať vás celkom zvláštnym a osobným spôsobom. Aj cesty, po ktorých vás vediem, sú navzájom rozdielne, ale všetky vás vedú k rovnakému cieľu, ktorý každému z vás stanovil môj Syn Ježiš.

Nevšímajte si to, ako vás vychovávam; nepýtajte sa ma, kam vás vediem, nesnažte sa poznať najskôr cestu, ktorú som vám naznačila. Vašou úlohou je podporovať moje pôsobenie svojou ochotou.

Vnútorná ochota vás učí hovoriť mi vždy ,áno‘ a hľadať vo svojej činnosti len uskutočnenie mojej vôle. Teraz poznáte vôľu svojej nebeskej Matky:

– chcem, aby ste boli pokorní, mlčanliví, uzobraní, zapálení láskou k Ježišovi a k dušiam. Len tak sa stanete veľkými v mojich očiach;

– chcem, aby ste boli plní dôvery a oddanosti bez ľudských starostí. – Aj starosť chcieť niečo robiť pre moje Hnutie môže sa stať ľudskou starosťou. – Len tak bude môcť váš duch vidieť veľké dielo, ktoré robím pre vás a vaším prostredníctvom;

– chcem, aby ste boli umŕtvení čo sa týka vašich zmyslov, vytrvalí v modlitbe, sústredení okolo Ježiša v Eucharistii ako horiace lampy lásky. Len tak budete pociťovať moju blízkosť;

– chcem, aby ste boli stále čistejší; tak ma budete môcť konečne vidieť. Budete ma vidieť očami duše, budete zatvárať telesné oči pred márnosťou tohto sveta.

Váš život bude mnou pretvorený; zatiaľ vás vediem láskyplne a pevne k svätosti. Len vtedy, keď podporujete moje pôsobenie, môžete sa po úkone svojho zasvätenia sa mne uchrániť nebezpečenstva, že by ste sa zastavili alebo poľavili v horlivosti.

Vonkajšia ochota, ktorá vás učí byť dnes príkladom poslušnosti prežívanej a vydávajúcej svedectvo.

Buďte poslušní voči svojej Matke, ktorá k vám hovorí a ktorá vás učí svojím slovom poslúchať pápeža a Cirkev, s ním spojenú. Denne je moje materské Srdce znovu zraňované i verejnými činmi skutočnej neposlušnosti a vzbury proti pápežovi.

Vaša poslušnosť musí byť ako moja: Pokorná, uvedomelá a dokonalá. Týmto spôsobom podporujete moje pôsobenie, zatiaľ čo moje Hnutie začína akoby druhú fázu.

Pretože mi vo všetkých častiach sveta odpovedáte tým, že sa nechávate ukryť do môjho Nepoškvrneného Srdca, musím vás čo najrýchlejšie urobiť obrazmi ukrižovaného Ježiša.

Odpovedali ste mi ,áno‘; teraz vás žiadam, aby ste na moje pôsobenie odpovedali svojou vonkajšou i vnútornou ochotou. Len tak môžete odolať nástrahám môjho protivníka, ktoré na vás strojí, a byť v zhode s mojím veľkým plánom lásky.“

29. júla 1977

Vstúpte do tejto mojej záhrady

„Najmilší synovia, nechajte sa viesť do vnútra môjho Nepoškvrneného Srdca. Vstúpte do tejto mojej záhrady. V nej žiari najčistejšie svetlo Najsvätejšej Trojice.

Otec tu nachádza svoj neporušený a dokonale uskutočnený plán, preto je tu zhrnuté a obsiahnuté celé stvorenie, aby so mnou spievalo večnú chválu svojmu Stvoriteľovi a Pánovi. Je to miesto, kde nebeský Otec dostáva od svojich tvorov najväčšiu slávu.

Syn tu nachádza miesto svojho trvalého prebývania. Moje Srdce bolo domom, kde si Slovo vytvorilo svoj ľudský život. Bolo útočišťom, kam sa Ježiš uchýlil, aby našiel pomoc a ochranu.

Sem uviedol aj svojich prvých učeníkov, aby zosilneli a všetci nadobudli tú istú podobu. V tejto záhrade pomaly vyrástli podľa jeho Božského plánu; stali sa pokornejšími, čistejšími, veľkorysejšími a silnejšími. Tu boli dobre vychovávaní, kým každý z nich nedosiahol tú podobu s Ježišom, ako chcel sám Ježiš.

Bolo tiež oltárom, na ktorom sa Syn obetoval; kalichom, ktorý zachytil jeho krv z plačúcich rán a ktorý sa otvoril pre veľký dar jeho umierajúceho Srdca. Chcel, aby sa táto záhrada stala aj vašou záhradou – preto vám dal svoju Matku.

Duch Svätý je jediným záhradníkom v tejto mojej uzavretej záhrade. On ma zatienil svetlom svojej lásky; naplnil ma všetkými svojimi darmi; ozdobil ma svojou vznešenosťou a urobil ma svojou nevestou. V mojom Nepoškvrnenom Srdci sa udial Boží zázrak. Moja záhrada je jedine jeho vlastníctvom; je to Duch Svätý, ktorý dáva vlahu a svetlo; on dáva vyrásť najkrásnejším kvetom; on im dáva vôňu a farbu; on tam uvádza, koho chce. Nikto nemôže vstúpiť, keď on sám neotvorí; nikto nemôže kráčať dopredu, ak on ho nenesie vpred.

Moji najmilší synovia, kiež by ste poznali dar, ktorý ste dostali svojím zasvätením sa môjmu Nepoškvrnenému Srdcu!

Je to Duch Svätý, ktorý vám dovolil vstúpiť do tejto mojej záhrady. A prostredníctvom vašej Matky vás pestuje, zdobí vás svojimi darmi a obohacuje vás všetkými čnosťami.

Tak rastiete vo svätosti, stávate sa stále viac kňazmi podľa môjho plánu a stále viac vás uvádza do dôvernosti môjho Nepoškvrneného Srdca, kde najmocnejšie žiari celá sláva Najsvätejšej Trojice. Zostaňte teda navždy v tejto mojej záhrade!“

4. augusta 1977

Sv. farára Arského

Milujte stále!

„Zostávajte v mojom Nepoškvrnenom Srdci! Stále! Potom vo vás v každom okamihu ja sama všetko urobím.

Nikdy nepozerajte na seba! Svoju malosť prijímajte s pokorou a tichosťou. Hovorte Pánovi: ,Som tvoje malé dieťa. Poznám svoju chudobu a ďakujem ti.‘ A milujte! Ak ste naozaj najmenší, môžete viac milovať. Milujte stále! Ježiš a ja chceme od vás len lásku. Nič iné vám nepatrí, len tlkot vášho srdca je váš.

Ach, srdcia mojich najmilších synov, bite len láskou k môjmu Synovi Ježišovi, ku mne a k dušiam! Potom budete i tu na zemi mojou dokonalou radosťou.“

6. augusta 1977

Prvá sobota mesiaca

Moje vlastníctvo

„Ak zostávate v záhrade môjho Nepoškvrneného Srdca, stávate sa mojím vlastníctvom. Nikto vás potom nebude môcť už nikdy odo mňa odlúčiť, pretože ja sama vás chránim; vy sa stále musíte cítiť v bezpečí. Nesmiete sa už báť ani satana, ani sveta, ani svojej krehkej prirodzenosti.

Budete ovšem cítiť zvádzanie a pokušenia, ktoré Pán dopúšťa ako skúšku a aby vám ukázal, ako veľmi ste slabí. Ja vás však chránim pred Zlým, ktorý nemôže uškodiť tým, ktorí sú mojím vlastníctvom.

Potom vás láskyplne obrábam, až z každého z vás urobím takú záhradu, kde by mohlo podobne ako v mojej žiariť božské svetlo Najsvätejšej Trojice.

Vychovávam vás s materinskou starostlivosťou. Svojou vlastnou rukou vytrhávam z vás všetko, čo by sa akokoľvek mohlo Pánovi nepáčiť.

Duch Svätý, ktorý ma naplňuje, je ako oheň, ktorý vo vás všetko spaľuje, aby nezostal ani tieň, ktorý by mohol zatemniť onú krásu, ku ktorej vás chce viesť vaša nebeská Matka. Chcem vás urobiť najčistejším zrkadlom Boha.

Potom posilňujem vo vás tie čnosti, ktoré sú ako korene – na nich záleží, aby ste vôbec mohli rásť: Vieru, nádej a lásku. Okolo nich ako ozdobu vám dávam všetky ostatné čnosti, ktoré urobili krásnou pred Bohom vašu Matku.

V tej miere, v akej sa stále viac otvárate Božiemu svetlu, vylievam na vás balzam svojej vône: pokoru, dôveru a oddanosť. Tak rastiete ako kvetiny, ktoré ja pestujem vo svojej záhrade, pretože sa vám dostáva krásy a vône vašej Matky.

Potom, doprevádzaná anjelmi a svätými neba a modlitbou duší v očistci, každého dňa prichádzam k Božiemu trónu, aby som mu podávala stále väčšie kytice týchto kvetov z mojej záhrady.

Až sa stanete takými, potom sa stane celá Cirkev mojou záhradou, v ktorej sa bude so zaľúbením kochať Božia Trojica.

Otec sa bude radovať, keď uvidí v nej dokonale uskutočnený plán svojho stvorenia. Syn bude prebývať s vami, lebo medzi vás prišlo teraz Otcovo kráľovstvo. Duch Svätý bude sám životom sveta, ktorý bude opäť zasvätený Božej sláve. Toto bude triumf môjho Nepoškvrneného Srdca.“

24. augusta 1977

sv. Bartolomeja, apoštola

Rozhodujúci ťah

„Moji najmilší synovia, pozerajte sa mojimi očami na svet, v ktorom žijete! Hľaďte, ako sa môj protivník všetkého zmocnil: Viac než inokedy stal sa svet v tejto dobe jeho kráľovstvom, kde ako vládca vykonáva svoju moc. A duše, obete jeho zvádzania, denne hynú v stále väčšom počte. Chcem ich zachrániť mimoriadnym zásahom svojej materskej lásky. Preto potrebujem vás, potrebujem vašu lásku.

Milujte mojím vlastným srdcom všetky tieto úbohé deti, ktoré teraz satan a hriech priviedol na pokraj smrti. Milujte predovšetkým tých, ktorí sú najviac vzdialení: Tí, ktorí popierajú Boha, odmietajú vás a bojujú proti vám, i tí, ktorí sú obeťami neresti, nenávisti a násilia.

Stali sa povoľnými nástrojmi v ruke satana, ktorý ich používa ako chce a často konajú len pod jeho zhubným vplyvom. Ale aj oni boli vykúpení Ježišom; i oni sú mojimi deťmi. Sú najviac chorí a preto najviac ma potrebujú. Práve vy ich milujte vo mne a so mnou! Nech je vaša láska čistá a bez výhrad. Nech je mojou vlastnou láskou!

Aj keď sa vám zdá, že s vami nesúhlasia, v skutočnosti tomu tak nie je. Vaša láska je už sila, ktorá ich vytrháva z moci satanovej. Je svetlom, ktoré preráža temnoty, v ktorých žijú; je to najcennejšia pomoc, ktorú im môžete poskytnúť, aby ste ich priviedli k spáse.

Vy patríte mne a ja vás použijem, aby som priviedla domov všetky deti, ktoré mi môj nepriateľ vyrval, aby ich pripojil k svojmu panstvu. Chcem, aby sa všetky tieto moje stratené deti vaším prostredníctvom vrátili do mojej ohradenej záhrady – tak dosiahnu spásu. Mám naponáhlo, najmilší synovia, pretože prišiel čas. Mám naponáhlo, pretože boj už začal a jeho plán je na ceste k jeho plnému uskutočneniu.

Môj rozhodujúci ťah, ktorý prinesie víťazstvo, to ste vy, najmilší synovia: potrebujem všetku vašu lásku, aby som vyrvala z rúk svojho protivníka všetky deti, ktorých sa zmocnil. Až vtedy, keď všetci vstúpia do záhrady môjho Nepoškvrneného Srdca, ľudia pochopia, že môj triumf bude jedine triumfom lásky vo svete.“

8. septembra 1977

Narodenie Panny Márie

Ukazujem vám cestu

„Moji najmilší synovia, zostávajte stále v mojom Nepoškvrnenom Srdci. Musím vás čo najskôr urobiť takými, akými si vás praje Ježiš. Mám naponáhlo a žiadam od vás stále väčšie veci.

Vy sa nechajte mnou viesť. Nikdy sa nebojte: Všetci odpovedzte ,áno‘. Už roky vás deň čo deň doprevádzam. Už roky vám ukazujem cestu.

Kráčajte touto cestou so mnou! Vediem vás po nej, lebo vo chvíli veľkej tmy na nej nájdete moje svetlo. Nenechajte sa strhnúť márnou zvedavosťou, nehľadajte iné dôkazy! Táto cesta, ktorú som vám naznačila, bude pre vás jediným dôkazom. Choďte stále po nej a neochabujte! Žite tak, ako som vám povedala!

Hovorila som, aby ste ma počúvali. Vtedy ma počúvate, keď uskutočňujete v praxi všetko, čo som vám povedala. Uchovávajte to v srdci, i keď sa niekto snaží našepkávať vám neistotu a pochybnosti. Uvádzajte to do praxe, keď si chcete overiť pre seba i pre druhých pravdivosť mojich slov. (…)“

Nijmegen (Holandsko), 1. októbra 1977

Sv. Terézie Ježiškovej

prvá sobota mesiaca

Nie je všetkým dané

„Nie je všetkým dané pochopiť môj plán, ale len tým, ktorých ja volám.

Moji najmilší synovia, tak dlho vás vychovávam, doprevádzam a vediem, aby som vás pripravila odpovedať na toto volanie. Už od materinského lona som vás prijala do svojho Nepoškvrneného Srdca a sama som všetko v živote pre vás zariadila.

Váš celý život bol umeleckým dielom mojej lásky. Teraz sa má čo najrýchlejšie tento plán uskutočniť pre dobro všetkých.

Málo je tu povolaných: Ale Matka chce dať vaším prostredníctvom všetkým svojim deťom možnosť záchrany. Hľaďte, ako mnohí z nich idú cestou záhuby! Kto im pomáha? Kto ich zadrží? Hľaďte, ako mnohí ešte mladí už zberajú úrodu skutkov smrti skôr, než ešte mohli siať! Svet, v ktorom žijú, ich otrávil a zahubil. Ako mnohé veľkomyseľné duše sú dnes zachvátené touto temnotou, ktorá sa rozšírila v celej Cirkvi!

Prežívaš znovu moju bolesť, keď sa tu stretávaš i s kňazskými bratmi, ktorí už neveria. A svoju službu vykonávajú ďalej. Sú to učitelia bludu, sú to slepci, ktorí vedú iných do slepoty.

Maj účasť na mojej bolesti práve na tomto mieste, odkiaľ sa pokrokárstvo a odpad rozšíril v tejto krajine a v mnohých častiach sveta. Práve odtiaľto vyšlo dielo môjho nepriateľa: A práve tu som tiež chcela zhromaždiť na znamenie zmierenia kňazov Hnutia k modlitbe so mnou.

Nie je všetkým dané pochopiť môj veľký plán. Toto je hodina, keď mi musia všetci povolaní odpovedať. Skoro nebudete mať už čas, pretože miera, stanovená nebeským Otcom, bude teraz dovŕšená.“

Fatima (Portugalsko), 13. októbra 1977

60. výročie posledného zjavenia

Slnečný zázrak

„Najmilší synovia, kráčajte v dôvere! Dnes si s radosťou pripomínate znamenie, ktoré som pred šestdesiatimi rokmi dala v tejto krajine, ktorú som si vyvolila pre svoje zjavenia. Vy to nazývate slnečným zázrakom. Áno, synovia, aj slnko poslúcha, tak ako celé tvorstvo, zákony, ktoré pevne stanovil jeho Stvoriteľ. Niekedy však môže byť jeho počínanie iné, keď to chce Boh. Aj slnko, ako všetky stvorené bytosti, poslúcha Božie rozkazy. Týmto zázrakom som vám chcela ukázať, že moje víťazstvo bude spočívať v tom: Privádzať ľudí ochotných poslúchať vôľu nášho Boha. Avšak slnko je zdrojom svetla. Zem vyháňa klíčky a otvára sa jeho teplu: Vy žijete na tejto zemi zo svetla, ktoré vám ono dáva. Vaša práca začína s jeho východom; s jeho západom prestávate pracovať.

Chcela som vám týmto ukázať, že moje víťazstvo bude spočívať predovšetkým v tom: Dať opäť zažiariť svetlu nad svetom a nad Cirkvou. Svetu sa dostane znovu svetla, pretože sa celkom oddá klaňaniu a oslave Boha.

V Cirkvi po zapudení temnoty bludu, nevery a hriechu, ktorý ju teraz zatemňuje, opäť zažiari svetlo pravdy, milosti a svätosti. Ježiš tak zažiari v živote Cirkvi, že sama Cirkev bude najväčším svetlom pre všetky národy zeme.

Avšak najväčším víťazstvom môjho materského Nepoškvrneného Srdca bude nechať zažiariť Ježiša v dušiach všetkých mojich detí.

Niektorí medzi prítomnými na tomto mieste si dnes myslia: ,Aký by to bol veľký zázrak, keby sa slnečný zázrak opakoval!‘ – A ja ho opakujem pre každého z vás každý deň! Keď vás vediem na ceste svojho Syna, keď vám pomáham uzdraviť sa z hriechu, keď vás vediem k modlitbe, keď vás vychovávam k svätosti, to je svetlo tohto slnka, ktoré nechávam stále viac žiariť vo vašich dušiach a vo vašom živote: Slnko môjho Syna Ježiša.

Slnečný zázrak, ktorý sa tu stal, bol len znamením pre toto. Prítomní pozorovali svojimi očami mimoriadny zjav, ktorý mnohých priviedol k tomu, že uverili v moje materské pôsobenie. Ja ako Matka mám úlohu rozsvecovať v srdciach všetkých ľudí svetlo Pána Ježiša, ktorý je pravým slnkom sveta.“

29. októbra 1977

bl. Michal Rua

Pochybnosti a rozpaky

„Najmilší synovia, nenechajte sa prekvapiť, pretože môj nepriateľ robí všetko, aby mohol prekaziť toto moje dielo. Jeho obľúbenou zbraňou je vyvolávať pochybnosti a rozpaky, čo sa týka toho, čo ja konám v Cirkvi. Tieto pochybnosti sa snaží opierať o dôvody, ktoré zdanlivo vyzerajú solídne a správne. Vedie tiež ku kritickému postoju voči tomu, čo vám hovorím, ešte skôr, než moje slová počujete a pochopíte.

Niekedy počujete o svojich vysoko vzdelaných spolubratoch, neraz tiež o odborníkoch a učiteľoch teológie, ktorí odmietajú to, čo vám hovorím, pretože každé moje slovo skúmajú, cedia, filtrujú svojím duchom, oplývajúcim vedou. Tak nachádzajú neprekonateľné ťažkosti práve v tých vetách, ktoré prostým a maličkým sa zdajú také jasné.

Moje slovo môže pochopiť a prijať len ten, kto má pokorného a ochotného ducha, kto má prosté srdce, kto má jasné a čisté oči. Keď hovorí matka svojim deťom, deti ju počúvajú; pretože ju milujú, robia to, čo im hovorí, a tak rastie ich poznanie a život.

Nemôžu byť jej deťmi tí, ktorí ju kritizujú ešte skôr, než ju počujú; ktorí odmietajú to, čo hovorí, skôr, než to uplatnia v praxi. Takí, i keď postupujú vo vede, nemôžu vzrastať v múdrosti a v živote. (…)“

5. novembra 1977

Prvá sobota mesiaca

Všetko sa už uskutočňuje

„Všetko sa už plní podľa Božieho plánu. Vaša Matka vás chce ukryť do svojho Nepoškvrneného Srdca, aby vás urobila schopnými pre dokonalé uskutočnenie Božieho plánu. V ňom sa skveje triumf milosrdenstva Otca, ktorý chce všetky svoje zblúdené deti priviesť k sebe a tak veľmi na ne čaká! Ním sa uskutočňuje veľká hodina milosrdnej lásky Syna, ktorý chce, aby jeho krvou bol očistený celý tento svet, ktorý on na kríži vykúpil. S ním prichádza čas Ducha Svätého, ktorý vám bude stále viac dávaný od Otca i od Syna vo zvrchovanej miere, aby viedol celú Cirkev ku svojim novým Turícam.

Všetko sa už začína plniť, aby Cirkev mohla vyjsť z veľkej očistnej bolesti krajšia a skvelejšia v obnovenom svete. Všetko, čo sa vám prihodí, musíte vidieť v tomto svetle. Každá chvíľa, ktorú prežívate, musí mať svoje miesto v kontexte tohto obdivuhodného plánu.

Nezdržiavajte sa pohľadom na stále väčšiu tmu, na hriech, ktorý dnes povyšujú za normu ľudského konania. Nehľaďte na utrpenie, ktoré dnes dosahuje až k samému vrcholu; na trest, ktorý si toto ľudstvo pripravuje svojimi vlastnými rukami. (…)“

8. decembra 1977

Nepoškvrnené počatie Panny Márie

Nepoškvrnená je pri vás

„Som vaša Nepoškvrnená Matka. Dnes všetci zo všetkých častí sveta pozdvihnite oči ku mne a hľaďte na mňa v sláve, kam ma zvláštnym privilégiom postavila Najsvätejšia Trojica.

Nikdy som nepoznala hriech. Môj Syn Ježiš chcel tak nechať zažiariť vo mne prvé a najkrajšia ovocie svojho vykúpenia.

Ako jeho krv vás môže očistiť od každej škvrny hriechu, tak mi dal výsadu, že som hriechom nikdy nebola poškvrnená už od prvého okamihu svojho počatia. Chcel ma mať ,celú krásnu‘, aby vo mne našiel bránu, ktorou by sa dostal až k vám.

Moji najmilší synovia, nechajte sa stále viac priťahovať svojou nebeskou Matkou, ak chcete, aby som vám pomohla zbaviť sa hriechu, ktorý je vaším skutočným zlom a kazí obraz môjho Syna Ježiša, ktorý jediný má žiariť v každom z vás.

Práve v tento deň sa k vám približujem a hovorím vám: ,Nebojte sa, neľakajte sa ničoho, pretože máte vedľa seba svoju Nepoškvrnenú Matku!‘ Ja som vám ukázala cieľ, ku ktorému vás túžim doviesť. Ja som vám naznačila cestu, ja som vás povolala z každej časti sveta, a ukryla som vás do tohto Nepoškvrneného Srdca. Tiež som vám predpovedala, čo sa má stať. Teraz, v tento deň, vás vyzývam, aby ste sa mi plne zverili bez strachu a úzkosti.

Keď som vám povedala, že v najväčšej tme dostane sa vám svetla od môjho Nepoškvrneného Srdca, tým som vás chcela upozorniť, že ja sama vám v rozhodujúcich okamihoch všetko ukážem. Poviem vám, koho budete musieť nasledovať, aby ste zostali verní zástupcovi môjho Syna Ježiša a mojej Cirkvi.

Upevním vás v tom, čo budete musieť hlásať, aby ste zostali v pravde, ukážem vám, koho sa máte báť a po ktorých cestách budete môcť ísť, aby ste unikli nebezpečenstvám, zatiaľ čo ja sama všetko vopred zariadim pre toho, koho povediem na Kalváriu, aby bol obetovaný.

Ja, Nepoškvrnená, som pri vás: V týchto chvíľach vašej očisty dám o sebe vedieť mimoriadnym spôsobom, pretože musíte zviesť veľký boj proti satanovi, proti hriechu a celému veľkému vojsku zla. (…)“

24. decembra 1977

Svätá noc

Aj vy rodíte môjho Syna

„Moji najmilší synovia, skloňte sa so mnou nad týmito jasľami, kde sa môj Syn, sotva narodený, ešte chveje zimou a plače. Klaňajme sa mu spoločne, pretože je to pravý Boží Syn.

Ja vás zvlášť milujem, pretože ste jeho kňazmi. Dostali ste moc, ktorá vás robí tak veľmi podobnými vašej nebeskej Matke. Keď slúžite sv. omšu, aj vy rodíte môjho Syna. Ježiš sa skutočne stáva prítomným v hostii, posvätenej slovom kňaza.

Keby nebolo vás, moji najmilší synovia, môj Syn by nemohol byť prítomný vo sviatosti Eucharistie. Ježiš je v Eucharistii skutočne prítomný svojím telom, svojou krvou, svojou dušou a svojím božstvom. Vy, kňazi, obnovujete skutočnosť tohto jeho narodenia v čase.

Ako vtedy, i dnes deje sa tento jeho príchod na spôsob tajomstva. Vtedy ho prijala jaskyňa, teraz oltárny kameň. Nežný vzhľad dieťaťa zahaľoval jeho božstvo; teraz ho zahaľuje belostný spôsob chleba.

Avšak, ako vtedy v malom dieťati, tak aj teraz v posvätenej hostii je skutočne prítomný Syn Boží. V tejto svätej noci je moje materinské Srdce znovu zraňované, keď vidím, ako i medzi kňazmi sa šíria pochybnosti o božskej prítomnosti môjho Syna Ježiša v tajomstve Eucharistie.

A tak sa šíri ľahostajnosť k Najsvätejšej Sviatosti, ochabuje adorácia a modlitba, zo dňa na deň sa množia svätokrádeže tých, ktorí pristupujú v stave ťažkého hriechu.

Žiaľ i medzi kňazmi pribúda tých, ktorí slúžia sv. omšu a už neveria. Niektorí z nich popierajú skutočnú prítomnosť môjho Syna Ježiša, iní ju chcú obmedzovať len na dobu slúženia sv. omše, iní zase ju znižujú na prítomnosť len duchovnú a symbolickú. Tieto bludy sa stále šíria bez ohľadu na to, že učiteľský úrad Cirkvi, predovšetkým pápež, znovu jasne potvrdili náuky viery.

Žiaľ, príde doba, keď sa tento blud ešte viac rozšíri; v Cirkvi takmer vymizne ľúbezná vôňa adorácie a najsvätejšej Obety. Tak dosiahne vrchol ono ohavné spustošenie, ktoré už vniklo do svätého Božieho chrámu.

Práve preto chcem tejto svätej noci zhromaždiť vo svojom Nepoškvrnenom Srdci všetkých svojich najmilších synov, roztrúsených po všetkých častiach sveta.

Vyzývam vás, aby ste sa so mnou skláňali nad oltárom, kde aj vy rodíte Ježiša v eucharistickom tajomstve. Klaňajte sa mu so mnou, zahŕňajte ho so mnou láskou, potešujte ho so mnou, ďakujte mu so mnou, nahradzujte urážky so mnou, chlad a veľkú ľahostajnosť, ktorou je obklopený. So mnou ho bráňte svojím životom, ochotní dať zaňho svoju krv. A tak v tejto hlbokej noci Ježiš vaším prostredníctvom opäť osvieti tento svet, ktorý chce ešte svojou milosrdnou láskou zachrániť.“

31. decembra 1977

Posledná noc roka

Koniec jedného obdobia

„Môj najmilší syn, preži so mnou posledné hodiny tohto roka, keď moje Hnutie dostalo mimoriadne milosti.

Uplynulo 60 rokov od tej doby, čo som sa zjavila v chudobnej doline Iria vo Fatime, aby som priniesla ľuďom svoje dôležité posolstvo.

Najmä dnes sa toto posolstvo stáva naliehavejším a aktuálnejším. Aktuálne preto, že v týchto chvíľach viac než kedykoľvek inokedy, ľudstvo sa ocitá na pokraji svojho vlastného zničenia; a naliehavé preto, že sa teraz chystá jeho postupné a rýchle uskutočnenie, ako to stanovila Božia spravodlivosť.

Najmilší synovia, všetci prijmite úpenlivú výzvu svojej Matky: Vráťte sa na cestu, ktorá vedie späť k Bohu modlitbou a obrátením!

Dnes vám tiež ponúkam prostriedok, ktorý vám dáva Otec, aby vám pomohol vrátiť sa k nemu: Moje Nepoškvrnené Srdce. Všetci sa zasväťte tomuto Srdcu a zverte sa do rúk svojej nebeskej Matky!

Behom tohto roku, ktorý práve končí, mohla som zadržať trest modlitbami a utrpením tak mnohých mojich synov. Vaše ,áno‘ mi umožnilo dodať sily môjmu úsiliu materského príhovoru za vás.

Ježiš tiež chcel dať svojej a vašej Matke poslednú možnosť, aby vás svojím príhovorom priviedla k spáse a zmiernila veľkú bolesť, ktorá vás čaká. (…)“

1978 - VAŠE VEREJNÉ POSLANIE

1. januára 1978

Panny Márie, Matky Božej

Začne to s Cirkvou

„Dnes hľadí celá Cirkev s veľkou nádejou na svoju nebeskú Matku. Pápež, Ježišov zástupca, táto obeť, ktorá sa stále viac stravuje na kríži za spásu sveta, prosí ma so synovskou láskou a dôverou, presahujúcou všetky hranice. Dnes ma prosí o mier pre celé ľudstvo. Ustavičnou modlitbou sa obracia na mňa a prosí o mier predovšetkým pre Cirkev, za Matku ktorej ma on sám slávnostne vyhlásil.

Vzývajú ma všetky moje deti, roztrúsené vo všetkých častiach sveta: Nevinné deti; mládež, ktorá dnes viac než inokedy trpí touto neistotou a touto temnotou; chudobní, hriešnici, chorí, starí, vysťahovalci a blúdiaci.

So zvláštnou vrúcnosťou ma vzývate vy, moji najmilší synovia, kňazi, zasvätení môjmu Nepoškvrnenému Srdcu. Dnes vám chcem povedať, že prijímam vaše modlitby a kladiem ich na oltár Božej spravodlivosti.

V tomto novom roku ešte viac zosilnie moje úsilie materského sprostredkovania medzi vami a mojím Synom Ježišom. (…)“

6. januára 1978

Prvý piatok mesiaca a roka

Môžeš nás milovať aj takto

„Môj najmilší syn, vráť sa s radosťou do Ježišovho Srdca! Keby si vedel, ako ťa on miluje, ako sa na teba pozerá so zvláštnou láskou. Vieš prečo? Pretože si stále taký malý, taký chudobný, taký plný chýb…

Všetko vhoď do horiacej vyhne jeho Srdca a všetko spáli jeho milosrdná láska: Tvoje hriechy, tvoje slabosti, tvoje chyby. Nakoniec ti neostane nič tvoje: Dobro, ktoré konáš, bude jedine naším dielom. Ty nám obetuješ dar, ktorý je pre nás najvzácnejší, a ktorý vždy žiadame od teba: Tvoju lásku.

Môžeš nás milovať aj takto: Vo svojej malosti, chudobe a vo svojej naozaj veľkej úbohosti. Neklesaj na mysli, keď vidíš, že niečo sľúbiš a nedodržíš to…

Obetoval si mi však bolesť a ľútosť nad svojou chybou a moje materinské Srdce nad tým jasá radosťou. Snaž sa však zachovávať to, čo od teba žiadam a dodržiavať to, čo mi sľubuješ! Mlčanie so všetkými, modlitbu, utrpenie a najväčšiu dôveru vo mňa.

Tieto vnútorné bolesti, tieto tvoje skryté pokorovania robia ťa podobným môjmu ukrižovanému Synovi. Nechaj sa stále viac jemu pripodobňovať tvojou nebeskou Matkou, ktorá ťa chce pevne pribiť na kríž, ktorý ti pripravil môj Syn Ježiš…“

Rím, 21. januára 1978

Sv. Agnešky Rímskej

Synovia, pomáhajte mi

„Najmilší synovia, váš počet každým dňom rastie. Moje úsilie o obnovu Cirkvi a spásu sveta je intenzívnejšie a zjavnejšie. V týchto chvíľach viac než inokedy sa vaša nebeská Matka chveje akoby plná úzkosti. Blížim sa k srdciam najmilších synov a žiadam každého s materskou naliehavosťou, aby ste mi pomáhali.

Synovia, pomáhajte mi! Matka teraz potrebuje vašu pomoc. Nepočujete, ako vás zo všetkých strán volám, zhromažďujem a úpenlivo prosím? Veľmi vás prosím znameniami, ktoré sa stávajú častejšími a väčšími: Sú to moje slzy, moje zjavenia a moje posolstvá.

Teraz sa už nepodarí zadržať tento úbohý svet, aby sa nezrútil na dno priepasti. Toto je jeho najväčší trest, lebo ak klesne až na dno, svet sa sám zničí.

Skutočne bude zničený a strávený ohňom bezuzdného egoizmu a nenávisti, ktorá bude štvať jedných proti druhým. Brat zabije brata; jeden národ zničí druhý vo vojne, vedenej s neslýchaným násilím, ktorá si vyžiada nespočetné obete. Krv potečie na všetkých stranách.

Pomôžte mi, moji najmilší synovia, zadržať tento svet pred pádom do priepasti! Pomôžte mi ešte zachrániť toľko mojich stratených detí! Svojimi malými rukami posilňujte milosrdné ruky svojej nebeskej Matky! Preto vás žiadam, aby ste všetci odpovedali na moju úzkostlivú výzvu.

Každý nový kňaz, ktorý prichádza do môjho Nepoškvrneného Srdca, dáva novú silu vašej Matke, aby vás všetkých priviedla ku spáse. Preto jedinou vašou starosťou musí byť len to, aby ste vždy odpovedali ,áno‘ na to, čo od vás žiadam. Budem od vás žiadať veci stále väčšie, čím potrebnejší bude pre vás môj mimoriadny zásah.“

2. februára 1978

Obetovanie Ježiša v chráme

V chráme budete obetovaní

„Najmilší synovia, nosím vás na svojich rukách a vy sa musíte nechať len mnou niesť. Preto vás žiadam, aby ste sa stali deťmi, vy ste mojimi najmenšími deťmi.

Musíte byť maličkými ako Ježiš, ktorého som štyridsať dní po narodení ako Matka niesla na svojich rukách do chrámu. Jeho oči pozerajú do mojich očí a cíti sa spokojný. Nič iného nevidí a spí ukolísaný na mojom Srdci, zatiaľ čo ja mám stále väčšiu radosť, keď dávam Dieťaťu pokoj, odpočinok a lásku.

Najmilší synovia, aj vy sa nechajte mnou niesť. Tak sa stávate mojou dokonalou radosťou, len tak sa môžete cítiť v bezpečí. Potom v ľade, ktorý všetko zmrazuje, zakusujete teplo mojej materskej lásky; v neistote, ktorá teraz všetko zachvacuje, cítite ochranu, ktorú vám poskytuje moje náručie; v temnote, ktorá sa stáva stále hlbšia, hľa, pre vás moje svetlo! Pozerajte sa i vy do mojich očí. Boh vám dal svetlo prostredníctvom vašej Matky.

Na rukách vás nesiem do chrámu, vy, služobníci Pána a strážcovia jeho chrámu. Teraz je to chrám znesvätený a zdá sa, že sa už rúti. Stĺpy pravdy sa zdajú rozpukané a koľko pastierov sa stalo obeťami najťažších bludov! Všetko je poškvrnené hriechom, ktorý by chcel zhanobiť aj oltár. Svätokrádeží pribúda a čaša Božej spravodlivosti je už naplnená.

V chráme budete obetovaní. Krv môže ešte zmyť každú škvrnu; krvou bude moja Cirkev očistená. Preto je Matka pri vás. Nechajte sa mnou niesť v naprostej oddanosti. Nepozerajte sa okolo, nehľadajte iné útočište alebo ochranu. V mojom Nepoškvrnenom Srdci všetko sa pre každého z vás začína napĺňať.“

10. februára 1978

Len vtedy sa porozumie

„Aký milý mi bol tvoj príchod a tvoja púť lásky a modlitby do mojej slávnej svätyne, kde si začal stretnutie mojich najmilších synov na Sicílii! Prišiel si potešiť Bolestné Srdce svojej Nepoškvrnenej Matky. Prijala som tvoj dar lásky a ovinula som ho okolo svojho Srdca ako žiariaci veniec, ktorý mi tvoríš s kňazmi, ktorých zhromažďuješ v každej časti sveta. Vďaka za radosť, ktorú mi pôsobíš!

Dostal si tiež znamenie: Hľa, jeho zmysel. Teraz všade bude zhášať svetlo. Tí, ktorých som povolala, sa uchyľujú do môjho Nepoškvrneného Srdca. Tu bude miesto, kde budete môcť ešte vidieť; tu je útočište, kde budete môcť byť zhromaždení; tu je cesta, ktorá vás povedie k Bohu.

Temnota zahalí Cirkev a ešte viac zhustne, až tvoja nebeská Matka prijme dušu svojho prvého najmilšieho syna, pápeža Pavla VI., ktorého stravuje na kríži jeho posledná obeta. Dokiaľ bude žiť, pre jeho bolestné mučeníctvo budem môcť ešte zadržať rameno Božej spravodlivosti. Po jeho smrti však všetko pôjde rýchle.

Cirkev bude ako zaplavená bludom, ktorý sa bude prijímať a šíriť, a tak dosiahne svoj vrchol odpad, ktorý sa už teraz šíri ako škvrna oleja. Budú zasiahnutí pastieri i stádo im zverené; na okamih Pán dovolí, aby Cirkev bola akoby ním opustená.

Temnota bude hustnúť nad svetom, ktorý dospeje na pokraj svojej zvrátenosti. Čím viac sa bude kaziť, tým viac bude pokračovať zatvrdlivo po ceste vzbury proti Bohu, po ceste modlárstva, rúhania a bezbožnosti. Tak si sám na seba uvalí to, čo stanovila Božia spravodlivosť pre jeho úplné očistenie temnotou, ohňom a krvou. Bude to doba mučeníkov, ktorí vo veľkom počte prelejú svoju krv a tých, ktorí zostanú; títo budú závidieť tým, ktorí budú vidieť prenasledovaných a usmrtených. Až vtedy sa porozumie tomu, čo som pre vás urobila…“

11. februára 1978

Panny Márie Lurdskej

Teraz sa musíte pripraviť

„Najmilší synovia, zo všetkých strán sveta vás dnes zhromažďujem vo svojom Nepoškvrnenom Srdci. S pokorou ste prijali výzvu, aby ste mi zverili svoj život a teraz ja sama budem v každom okamihu vašou ochranou.

Zasvätili ste mi aj svoje kňazstvo: ja si beriem za úlohu denne ho viac prispôsobovať láskyplnému úmyslu eucharistického Srdca Ježišovho. Dali ste mi srdcia. Ja dám na miesto všetkých sŕdc, plných hriechov, svoje Nepoškvrnené Srdce, a tak vám pritiahnem Božiu moc, ktorá vytvorí v každom môjho Syna Ježiša až do jeho plnosti. Preto odpovedzte na to, čo vaša Nepoškvrnená Matka dnes od vás žiada. Chcem od vás ochotu, modlitbu a utrpenie.

Buďte predovšetkým stále ochotnejší. Jedine tak vás môžem živiť, viesť a vychovávať. Toto sú chvíle, v ktorých robím najväčšie divy skryto a mlčky. Konám najväčšie divy v duši a srdci svojich najmilších synov. Bez toho, že by ste to vy alebo iní pozorovali, vediem vás k veľkej svätosti.

Dávam vám svojho vlastného ducha a tak Duch Otca a Syna bude neodolateľne pobádaný, aby zostúpil na vás, ako zostúpil na mňa a on vás plne pretvorí. Stanete sa veľkými v láske, v čnosti, v obete a v hrdinstve. Tak budete pripravení pre môj plán.

Najmilší synovia, viac sa modlite! Nikdy nezabúdajte liturgiu Božích chvál, svoju dennú meditáciu a časté návštevy Ježiša, prítomného v Eucharistii. Obetu sv. omše prežívajte vnútorne vo svojom živote a vo chvíli svojej celebrácie! Je to predovšetkým pri oltári, kde sa každý z vás pripodobňuje Ježišovi ukrižovanému.

Nikdy nevynechávajte modlitbu sv. ruženca, ktorú ja zvlášť milujem a o ktorú som vás prišla požiadať z neba. Naučila som vás dobre sa ju modliť, keď som vo svojich prstoch posúvala zrnká ruženca pripájajúc sa k modlitbe svojej malej dcéry, ktorej som sa zjavila v Masabielskej jaskyni.

Keď sa modlíte ruženec, voláte ma, aby som sa modlila s vami, a ja sa skutočne vždy pripájam k vašej modlitbe. Tak ste deťmi, ktoré sa modlia spoločne s nebeskou Matkou. A práve preto sa stáva ruženec najmocnejšou zbraňou, ktorú máte používať v hroznom boji, ku ktorému ste volaní, aby ste bojovali proti satanovi a jeho vojsku zla.

Obetujte mi tiež svoje utrpenie:

– vnútorné utrpenia, ktoré vás tak pokorujú, pretože pochádzajú zo skúseností, ktoré máte so svojimi nedostatkami, so svojimi chybami a so svojimi mnohými náklonnosťami. Čím sú menšie a skrytejšie utrpenia, ktoré mi obetujete, tým väčšia je radosť, ktorú zakusuje moje Nepoškvrnené Srdce.

– vonkajšie utrpenie, ktoré vám často spôsobuje môj nepriateľ, keď sa zúrivo a zbesilo vrhá proti vám, pretože predvída, že ja vás použijem na jeho definitívnu porážku.

Niektorých sužuje pokušeniami všetkých druhov, iných pochybnosťami a nedôverou, iných suchopárnosťou a únavou, iných kritikou a posmechom, iných dokonca najťažším ohováraním.

Odpovedajte jediným spôsobom: tým, že mi obetujete bolesť, ktorú skusujete a majte dôveru, dôveru, dôveru, ku svojej nebeskej Matke! Ak som bola stále pri vás, v týchto chvíľach som pri vás zvláštnym spôsobom s celou nežnosťou svojej materinskej lásky.

Nebojte sa! Opakujem vám: patríte mne a satan sa vás nedotkne. Ste v mojej záhrade a nikto vás nebude môcť odtrhnúť od môjho Nepoškvrneného Srdca. (…)“

3. marca 1978

Prvá sobota mesiaca

Dostane sa vám útechy

„Najmilší synovia, hľaďte na svoju Matku! Vstúpte do úkrytu, ktorý pre vás jej láska pripravila. Odpočívajte v mojom Nepoškvrnenom Srdci!

Aká veľká námaha vás čaká! Choďte po ceste, ktorá sa zo dňa na deň stáva drsnejšou a ťažšou. Často ste v pokušení zastaviť sa pre únavu, vyprahlosť a prekážky, s ktorými sa stretávate. Nikdy sa nezastavujte; nechajte sa stále viesť za ruku svojou nebeskou Matkou! Choďte dnes ťažkou cestou čistoty. Je ešte dlhá? Kedy skončí? Budeme musieť veľa trpieť? To čaká každého? A kto príde do cieľa? – Tieto otázky si často kladiete. Áno, synovia, čaká vás ešte najbolestnejší kus cesty a chce to ešte čas, aby sa všetko splnilo.

Aby ste sa neunavili, uchýľte sa do môjho Nepoškvrneného Srdca! Je to záhrada, ktorú Najsvätejšia Trojica vybudovala pre seba a pre vás. Pre seba, lebo sa v nej odráža jej najčistejšie svetlo a je miestom, kde je Boh najviac oslavovaný. Pre vás, lebo potrebujete túto rozkošnú záhradu vo chvíľach, ktoré prežívate.

Potrebujete ju:

– pre svoj odpočinok: najmilší synovia, vstúpte do tohto odpočinku. Ja sama potom obviažem vaše rany, opravím vaše obnosené šaty, pripravím vám pokrm, ktorý vás občerství a pomôžem vám, aby ste zosilneli.

– pre svoju útechu: vy ste najmenšími deťmi, ktoré zhromažďujem zo všetkých častí sveta, a ktorí odpovedáte s takou veľkomyseľnosťou na moju výzvu trpieť a niesť kríž. Nebuďte smutní, keď sa vaša bolesť bude musieť ešte zväčšiť: v mojom náručí a na mojom Nepoškvrnenom Srdci sa vám dostane útechy. A ja sama vám doprajem to, čo druhí nebudú môcť ani pochopiť, ani okúsiť.

– pre svoju obetu: denne musíte rásť podľa môjho materského zámeru, zatiaľ čo vás zahŕňam svojimi nežnosťami a zdobím vás svojimi vlastnými čnosťami.

Moja práca je tichá a skrytá, avšak vnútorne pretvára a priťahuje k vám Pánovo zaľúbenie. Až budete pripravení, potom vás vezmem a prinesiem vás, aby som s anjelmi a svätými ozdobila Božiu záhradu. Koľkých z vás som už doviedla sem, do neba! Tvoria najkrásnejšiu korunu slávy okolo môjho Nepoškvrneného Srdca. (…)“

19. marca 1978

Kvetná nedeľa, svätého Jozefa

Hodina temnej moci

„Moji najmilší synovia! Zostávajte v mojom Nepoškvrnenom Srdci a prežívajte so mnou chvíle svojho bolestného utrpenia, ktoré teraz začalo. Prežívajte ho aj vy tak, ako môj Syn Ježiš.

Vstupujete do doby, ktorú Otec stanovil, aby sa splnil jeho zámer. Dnes, na začiatku tohto svätého týždňa, povedzte aj vy svoje ,áno‘ Otcovej vôli. Povedzte ho s Ježišom, jeho Synom, a vaším bratom, ktorý sa opäť každý deň za vás obetuje.

Toto je hodina satana a jeho veľkej moci.

Toto je hodina temnej moci. Temnota sa rozšírila v každej časti sveta a ľudia zatiaľ, čo sa mylne domnievajú, že dosiahli vrchol všetkého pokroku, kráčajú v najväčšej temnote. Tak je všetko zahalené tieňom smrti, ktorý vás zabíja, tieňom hriechu, ktorý vás uvrhuje do väzenia a tieňom nenávisti, ktorý vás ničí.

Temnota prenikla aj do Cirkvi. Šíri sa stále viac a denne uchvacuje obete medzi samotnými jej najmilšími synmi. Ako mnohí z nich, zvedení satanom, stratili svetlo, aby mohli kráčať cestou spravodlivosti: cestou pravdy, vernosti, života, milosti, lásky, cestou modlitby, dobrého príkladu a svätosti! Ako mnohí z týchto mojich úbohých synov aj dnes opúšťajú Cirkev, alebo ju kritizujú a broja proti nej, alebo ju priamo zrádzajú a vydávajú do rúk jej nepriateľa!

,Judáš, bozkom zrádzaš Syna človeka?‘ Aj vy dnes zrádzate bozkom Cirkev, dcéru vašej nebeskej Matky!… Ešte k nej patríte a v nej žijete, vykonávate jej služby a často ste dokonca jej pastiermi. Denne obnovujete eucharistickú obetu, udeľujete sviatosti a hlásate jej zvesť spásy… A predsa niektorí z vás ju predávajú jej nepriateľovi a zasahujú ju do srdca, pretože kazia pravdu bludom, ospravedlňujú hriech a žijú duchom sveta, ktorý sa tak dostáva vaším prostredníctvom do jej vnútra, a tak ohrozuje jej vlastný život.

Áno, vy sami, moji najmilší synovia, aj dnes bozkom zrádzate moju Cirkev a vydávate ju do rúk jej nepriateľov. Aj ju skoro zavlečiete k tomu, ktorý urobí všetko, aby bola zničená. Bude znovu odsudzovaná a prenasledovaná. Bude musieť ešte prelievať svoju krv.

Kňazi, zasvätení môjmu Nepoškvrnenému Srdcu, moji najmilší synovia, ktorých zhromažďujem zo všetkých strán sveta, aby som z vás vytvorila svoj šík: ak je toto hodina temnoty, musí toto byť aj vaša hodina!

Hodina vášho svetla, ktoré bude musieť stále viac žiariť. Hodina môjho veľkého svetla, ktoré vám dávam mimoriadnym spôsobom, aby ste mohli kráčať v ústrety môjmu Synovi Ježišovi, Kráľovi lásky a pokoja, ktorý teraz už prichádza.“

24. marca 1978

Veľký piatok

Toľko krvi!

„Najmilší synovia, dnešný deň prežite so mnou na Kalvárii! Zostaňte so mnou pod krížom!

Ako veľmi trpí môj Syn Ježiš! Je prebodnutý klincami, visí na šibenici; celý je pokrytý ranami a krvou. Jeho telo sa otriasa záchvevmi hroznej agónie, kým okolo neho je stále viac urážok a výsmechu. A predsa on sa ani jediným slovom nesťažuje: modlí sa, trpí, počúva, mlčí a obetuje sa. Svojím životom, ktorý dáva, hovorí svoje dokonalé ,áno‘ Otcovej vôli.

Moje materinské Srdce vyzýva, aby opakovalo s ním toto ,áno‘, ktoré som už povedala vo chvíli, keď sa Slovo vložilo do môjho najčistejšieho lona.

Tak sa môj Syn stáva sám obetou a kňazom, oltárom a obetným darom pre túto krvavú obetu novej a večnej zmluvy. Bozkajte so mnou jeho krvácajúce rany.

Toľko krvi videli moje oči tohto dňa! Jeho vlasy sú ňou celkom nasiaknuté, tvár je ňou skropená; ruky a nohy sú prerazené a celé jeho telo je poznačené hlbokými ranami. Teraz jeho krv steká z dreva kríža a zmáča zem. Je to krv môjho Syna, ktorá zmýva všetky hriechy sveta. Je to krv pravého Božieho Baránka, ktorý je obetovaný za vašu spásu.

Dnes môže jeho krv ešte očistiť tento svet. Jeho a vaša krv, moji najmilší synovia! Veď vaším prostredníctvom Ježiš skutočne opäť žije; s vami obnovuje svoju obetu večnej zmluvy; vo vás sa denne stále obetuje ako obeta a kňaz, ako oltár a obetný dar.

Jeho a vašou krvou bude očistená Cirkev; jeho a vašou krvou bude obnovený celý svet. Nebojte sa, keď vás chce mať dnes všetkých so sebou na Kalvárii; vy ste v mojom materinskom Srdci a tu sa musíte aj vy učiť modliť sa, trpieť, mlčať a obetovať sa.

Tak vás pripravujem na vašu kňazskú obetu. Hovorte svoje ,áno‘ Otcovej vôli. Hovorte ho so mnou, so svojou nebeskou Matkou, ktorá vás tak dlho vychovávam tým istým spôsobom, ako som vychovávala svojho Syna Ježiša. (…)“

10. apríla 1978

Veľkonočné obdobie

Budete svedkami

„Vaša nebeská Matka je v nebi jedinečným spôsobom, ktorý nebol daný inému tvorovi, je vzatá do slávy aj so svojím telom, už premeneným. Mám teraz podiel na tom, čo aj vám pripravil môj Syn.

Ježiš pripravil u Otca pre každého z vás miesto. Kráčajte denne po tejto zemi a dívajte sa na Ježiša, ktorý teraz sedí po Otcovej pravici. Otec a Syn vám darovali lásku, aby ste mohli tu na zemi uskutočniť plán, ktorý pre vás Boh vo svojej večnej múdrosti stanovil.

Miesto, ktoré vám Ježiš pripravil v nebi, zodpovedá úlohe, ktorú má každý z vás splniť na tejto zemi pod mocným vplyvom Ducha Svätého.

A to, čo Duch Svätý koná vo vás, synovia, zasvätení môjmu Nepoškvrnenému Srdcu, je môj vlastný plán. Preto Ježiš, zakiaľ vám pripravuje v nebi miesto u Otca, na tejto zemi plne vás zveril pôsobeniu svojej a vašej Matky.

Vy uskutočňujete Boží plán len vtedy, keď odpovedáte na moje materské pôsobenie, ktoré vás láskyplne pretvára. Veru, chcem vás všetkých viesť, aby ste vo svojom živote napodobnili obraz svojej nebeskej Matky.

Preto vás robím malými, stále menšími, kým každého neprivediem k úplnému zmareniu vlastného ja. Cením si všetku vašu úbohosť, lebo ona neodolateľne priťahuje k vám všetku zvláštnu milosrdnú lásku môjho Nepoškvrneného Srdca.

Vediem vás k ochote, k dôvere a k detinskej oddanosti tým, že búram vo vás a okolo vás všetko, na čo by ste sa mohli spoliehať.

Sýtim vás a odievam, živím vás a vediem vás pevne k dokonalému uskutočneniu svojho materského plánu. Až vo vás uvidím svoj reprodukovaný obraz, budem môcť dať každému svojho ducha a naplniť vás plnosťou svojej lásky. Oblečiem vás do svojho nepoškvrneného šatu a ozdobím vás všetkými svojimi čnosťami.

Potom všetko, čo je moje, bude aj vaše a ja konečne budem môcť žiť vo vás. Budem to ja sama, žijúca vo svojich najmenších synoch, ktorá uskutočním dielo, ktoré mi zverila Najsvätejšia Trojica, aby vo svete mohla žiariť jej najväčšia sláva.

A vy budete svedkami, ako Nepoškvrnené Srdce Matky, ktoré je milosrdenstvo samo, bude v týchto rokoch vedieť doviesť ku spáse všetky svoje úbohé zblúdilé deti.“

Florida (USA), 13. mája 1978

Výročie prvého zjavenia vo Fatime

Prišla moja hodina

„Pozri na moje divy vo všetkých častiach sveta! Moji najmilší synovia odpovedajú so stále väčšou veľkomyseľnosťou a ja sama ich zhromažďujem do svojho šíku, odteraz zoradeného k boju.

Aj v tomto veľkom národe denne sa stretávaš s kňazmi vo večeradlách modlitby a bratstva. Vy ste prijali moju výzvu a zhromažďujete sa. Mojou úlohou je zhromažďovať vás, vychovávať a pripravovať.

Nadišla hodina veľkého boja. Na moje príkazy musíte teraz vydávať svedectvo slovom i príkladom o svojej vernosti Ježišovi, evanjeliu a Cirkvi. Už čoskoro všetci uvidia Cirkev zakvitať a obnovovať sa pod pôsobením nebeskej Matky. Vy zotrvávajte v oddanosti, pokore a dôvere.

Prišla moja hodina! Dám svojho ducha všetkým svojim malým deťom, aby som ja sama mohla vaším prostredníctvom dnes žiť a pôsobiť.

Tak celý svet uvidí plán lásky, ktorý uskutočňuje Nepoškvrnené Srdce vašej nebeskej Matky pre príchod kráľovstva môjho Syna Ježiša.“

Nagasaki (Japonsko), 3. júna 1978

Nepoškvrneného Srdca Panny Márie

Celá Cirkev v mojom útočišti

„Dnes som ťa priviedla sem do tohto veľkého národa nového kontinentu, aby si tu prežil sviatok môjho Nepoškvrneného Srdca. Si v meste, skropenom krvou prvých japonských mučeníkov a si na tom istom mieste, kde prvá hrozná zbraň v jednom okamihu usmrtila tisíce a tisíce mojich úbohých detí. Nachádzaš sa pri kostole, nad ktorým vybuchla atómová bomba. Môj malý syn, toto miesto a tento deň je pre teba znamením, a tvojím prostredníctvom chcem ho dnes odtiaľto dať i všetkým svojim najmilším synom.

To, čo sa stalo na tomto mieste, mohlo by sa skoro stať v každej časti sveta, keď moje deti neprijmú moju výzvu, aby sa vrátili k Bohu.

Hľaďte na moje Nepoškvrnené Srdce! Chveje sa a je plné úzkosti nad osudom, ktorý vás teraz čaká, keď neprijmete naliehavú výzvu svojej Matky. Vráťte sa, moje deti, ktoré ste nikdy neboli také ohrozené a také úbohé, vráťte sa k svojmu Bohu, ktorý na vás čaká s milosrdenstvom a láskou Otca!

Zachovávajte jeho zákon: nenechajte sa zviesť k hriechu. Už neurážajte môjho Syna Ježiša, ktorý je už príliš urážaný! Čas, ktorý vám teraz zostáva, je krátky: prišla moja hodina a ja sama zasahujem, aby som vás zachránila.

Potešte moje Nepoškvrnené Srdce! V týchto chvíľach viac ako inokedy je moje Srdce celé prebodané tŕňovou korunou: sú to hriechy, nevďačnosť, svätokrádeže, odpad a zrady predovšetkým zo strany mojich najmilších synov a zasvätených duší.

Do niektorých ich domov často nemôžem ani vstúpiť, pretože predo mnou zatvárajú dvere a nechcú ma. Niektoré z nich z Božej záhrady sa zmenili v barinu, kde satan všetko znečisťuje a pustoší bahnom.

Najmilší synovia, utešte ma v mojej veľkej bolesti! Tak mi odstraňujete tŕne, nalievate balzam na moje rany a tvoríte okolo môjho Bolestného Srdca najkrajší veniec lásky. Vaším prostredníctvom nebeská Matka chce ešte dnes zachrániť všetky svoje stratené deti. Keďže si teraz tu, tu je znamenie, ktoré vám dávam. Podľa toho môžeš poznať, ako zo smrti a z obetí niektorých vaša Matka pripravuje nový život pre všetkých.“

Hong Kong, 12. júna 1978

Tento obrovský národ!

„Hľaď na tento obrovský národ, z ktorého bola úradne vymazaná takpovediac idea Boha. Stovky miliónov mojich úbohých detí už od svojho detstva vychovávajú tak, aby sa zaobišli bez Boha. A často sú to deti dobré, veľkodušné, zbavené však pravého svetla, ktoré jedine môže dať radosť a nádej ich životu.

Cítiš všetko to veľké utrpenie, ktoré napĺňa túto obrovskú zem… Tu máš dôkaz, že sa naozaj uskutočnilo to, čo som už predpovedala vo Fatime: Rusko rozšírilo svoje bludy po celom svete. Pán použil bezbožnícke národy, aby potrestal kresťanské národy, ktoré sa vzdialili od cesty, ktorú ukázal môj Syn Ježiš.

Teraz, keď prežívate to, čo som vám predpovedala, čo máte robiť, moji úbohí synovia, aby ste to napravili? Predovšetkým sa vráťte k modlitbe! Modlite sa viac! Modlite sa s väčšou dôverou, modlite sa s pokorou a s úplnou oddanosťou! Najmä sa denne modlite svätý ruženec!

Svojou modlitbou bránite bludu, aby sa viac nešíril; zamedzujete pôsobeniu zlého ducha; prechádzate do protiútoku a stále viac obmedzujete pole jeho pôsobnosti.

Nakoniec môžete svojou modlitbou dosiahnuť víťazstvo: bude to jedine Boh, kto zvíťazí vaším prostredníctvom.

Obetujte celopal svojho utrpenia. Hodiny, ktoré prežívate, sú naozaj ťažké a bolestné. Čo vás čaká, je utrpenie, aké svet nikdy nepoznal.

Avšak touto obetou môžete zachrániť tých, ktorí sa snažia vás zničiť a môžete robiť dobre tým, ktorí sú pre vás metlou.

Tak nakoniec budú môcť byť zachránené i tieto veľké národy, ktoré sa zjavne postavili proti Bohu a stali sa skutočnou metlou pre celé ľudstvo.“

Rím, 13. júla 1978

Výročie 3. zjavenia vo Fatime

Vaše verejné poslanie

„Moji najmilší synovia, ste tu so mnou pospolu vo večeradle modlitby a lásky. Zvolala som vás z toľkých častí sveta a vy ste prišli. Teraz konáte svoje duchovné cvičenie, aby som vás mohla počas týchto dní vychovávať a pripravovať na to, čo vás čaká.

Všetko to, čo som vám už dávno predpovedala, teraz sa začína uskutočňovať. Preto sa musí čo najskôr splniť plán, ktorý mám s každým z vás. Vy ste zasvätení Nepoškvrnenému Srdcu vašej nebeskej Matky. Tým máte účasť na mojom vlastnom pláne, ktorý spočíva v tom, aby bol porazený satan, pôvodca hriechu a všetkého zla, ktoré sa rozšírilo vo svete. Kráčajte so mnou a potom vy sami budete vo svete nepoškvrneným svetlom, ktoré premôže temnotu zla a hriechu. Práve preto som vás povolala všetkých, aby ste vstúpili do vnútra môjho Srdca, aby som vo vás spôsobila túto naozajstnú premenu.

Ste tiež v meste, kde žije, trpí a obetuje sa pápež, Ježišov nástupca, môj prvý najmilší syn. Chcela som vás mať pri ňom, aby ste mu teraz pomáhali v poslednom a najbolestnejšom úseku jeho cesty.

Vo vás a vaším prostredníctvom som ja sama prítomná pod krížom, na ktorom Svätý Otec prežíva hodiny svojej agónie. Práve preto Nepoškvrnené Srdce vašej nebeskej Matky stále zameriavalo vašu modlitbu a lásku vo večeradle k jeho bezúhonnej osobe.

Pred vami je stále môj Syn Ježiš, ktorý sa na vás pozerá so zvláštnou láskou. Je to Ježiš, prítomný pod belostným spôsobom chleba v Eucharistii. Vaše večeradlo bolo pravým eucharistickým večeradlom: k Ježišovi v Eucharistii smerovala vaša modlitba, vaša láska a váš život.

Ste povolaní, aby ste sa stávali stále viac apoštolmi a novými mučeníkmi Ježiša, prítomného v Eucharistii. Preto stále viac musí vzrastať vaše zmierenie, vaša adorácia a váš nábožný život. Eucharistické Srdce Ježišovo urobí pre každého z vás veľké veci. Buďte ochotní: to je to, čo sa mi najviac páči a vo vás má najväčšiu cenu. Buďte ochotní: to je to, čo sa vám často nedarí a vaša nebeská Matka sa zarmucuje, keď tak veľkej dobrej vôli zodpovedá v praxi malá ochota.

Vyvolila som vás pre plán, ktorý plne pochopíte neskôr. Ako pre apoštolov predchádzalo večeradlo plnosti ich poslania až k mučeníctvu, tak tomu bude aj u vás. Teraz nadišla doba vášho verejného poslania. Zhromažďujte mojich najmilších synov; kráčajte spolu so mnou na ceste, ktorú som vám ukázala.

Toto je hodina vášho svedectva! V Nepoškvrnenom Srdci vašej Matky choďte teraz do všetkých častí sveta, aby ste splnili poslanie, ktoré každému z vás zverí môj Syn Ježiš.“

Czestochowa (Poľsko), 28. júla 1978

Znamenie pre všetkých!

„Priviedla som ťa do tohto národa, ktorý sa viackrát zasvätil môjmu Nepoškvrnenému Srdcu, a za ktorého Kráľovnú som bola oficiálne vyhlásená. Z tejto svojej svätyne nad ním bedlím; chránim ho, posilňujem ho a hájim. Stal sa mojím vlastníctvom, pretože sa mi zveril zasvätením každého môjmu Nepoškvrnenému Srdcu. Jeho synovia sú si toho vedomí, lebo to často obnovujú a podľa toho žijú.

Hľaď, aká je tu Cirkev živá a kvitnúca, hoci je už toľko rokov a toľkými spôsobmi prenasledovaná. Semináre nemajú dosť miest, aby prijali chlapcov, ktorí túžia stať sa kňazmi; kostoly sú preplnené veriacimi; kňazi nosia cirkevný odev. Stredom všetkej modlitby je Ježiš v Eucharistii, ktorý je ctený, milovaný a vystavovaný na verejnú adoráciu.

To, čo sa deje v tomto národe, je znamením pre celú Cirkev. Keby bola prijatá výzva, s ktorou som sa na všetkých obrátila vo Fatime, aby sa zasvätili môjmu Nepoškvrnenému Srdcu, v každej časti sveta by to bolo tak, ako tu. Ja by som dosiahla pre svet mier a pre Cirkev jej najväčšie posvätenie.

Naopak, svet zabŕdol do púšte nenávisti a násilia. Cirkev prežíva obdobie veľkého spustošenia.

Ale moji najmilší synovia, toto je moja hodina! Vaším prostredníctvom, moji kňazi, volám teraz všetkých, aby sa zasvätili môjmu Nepoškvrnenému Srdcu. Týmto spôsobom umožníte svojej nebeskej Matke zasiahnuť, aby som priviedla Cirkev k jej najväčšiemu rozkvetu a pripravila svet na príchod kráľovstva môjho Syna Ježiša.“

5. augusta 1978

Prvá sobota mesiaca

P. Márie Snežnej

V srdci Cirkvi

„Moji najmilší synovia, pozerajte sa mojimi očami a budete vidieť, ako sa Cirkev vnútorne obnovuje mocným pôsobením Ducha Svätého. Navonok to nie je ešte vidieť, pretože ju prikrýva taký hrubý ľad a je zahalená veľkou tmou. Teraz prežíva najbolestnejšie chvíle svojej očisty. S pomocou a podporou svojej Matky vystupuje Cirkev tvrdou cestou na Kalváriu, kde bude musieť byť ukrižovaná a obetovaná pre dobro toľkých mojich detí.

Ale vstúpte so mnou do srdca Cirkvi! Tu už nastalo víťazstvo môjho Srdca. Prišlo v osobe a živote Svätého Otca, ktorého vediem na vysoký vrchol svätosti jeho dennou obetou, ktorá ho povedie k pravému a skutočnému mučeníctvu. Prišlo v živote mojich najmilších synov, zasvätených môjmu Nepoškvrnenému Srdcu. Ich počet sa deň čo deň zväčšuje. Hľaďte: v nich pribúda svetla, lásky, vernosti a svätosti, hrdinského svedectva evanjeliu. V nich, v ich malosti žiari moje svetlo. Mnou vedení a vychovávaní budú novými apoštolmi obnovy celej Cirkvi. Sú v srdci Cirkvi a vašej nebeskej Matky.

Toto víťazstvo prišlo v živote toľkých zasvätených duší, ktoré privolané mojím láskyplným a mocným pôsobením opäť žijú svoje rehoľné povolanie veľkodušne tým, že nasledujú a napodobňujú Ježiša čistého, chudobného a poslušného až po smrť na kríži.

Prišlo v duši a živote toľkých veriacich, ktorí odpovedali na výzvu Matky príkladným nadšením a teraz sú dobrým príkladom pre všetkých. V týchto všetkých mojich deťoch už prichádza víťazstvo môjho Nepoškvrneného Srdca: preto tvoria akoby srdce obnovenej Cirkvi. Ich prostredníctvom začalo moje pôsobenie a v krátkom čase sa moje víťazstvo dovŕši. Až sa totiž tento život rozšíri zo srdca do každej časti jej organizmu, vtedy nastane rozkvet celej Cirkvi.

Pod mocným vplyvom Božieho Ducha otvorí sa jej pôda najväčšiemu rašeniu a v Cirkvi bude také svetlo, ako nikdy predtým. Ona sama sa stane svetlom pre všetky národy sveta, ktoré sa k nej obrátia na Božiu slávu.“

9. augusta 1978

Pápežova smrť

„Môj najdrahší syn, zajtra ukončíš tento krátky čas odpočinku. Chcela som ťa mať ešte tu pri tvojom duchovnom vodcovi a tu s týmito krehkými deťmi, ktoré však moje Srdce zvlášť miluje. Je to len malosť a krehkosť, ktorá priťahuje k vám moju zvláštnu materskú lásku. Žil si s nimi tak jednoducho. Tento čas si strávil v modlitbe, vo vnútornej uzobranosti a v živote spojenom so mnou. So mnou si tiež prežil tieto bolestné chvíle, ktoré Cirkev prežíva pri smrti svojho najvyššieho pastiera, zástupcu môjho Syna Ježiša, pápeža Pavla VI.

On bol skutočne veľkým darom, ktorý Ježišovo Srdce dalo Cirkvi. Jeho poslanie je skončené. Ako ste boli na tejto zemi jemu veľmi nablízku svojou modlitbou a láskou, tak teraz on v nebi svojou mocnou pomocou a príhovorom bude pri vás, aby vám pomáhal splniť vaše poslanie…“

8. septembra 1978

Narodenie P. Márie

Vaše nové narodenie

„Najmilší synovia, radujte sa spolu s celou Cirkvou, ktorá dnes uctieva tajomstvo lásky, narodenie vašej nebeskej Matky. Ním sa začína rysovať plán vašej spásy.

Bol mi daný život, aby som darovala život tomu, ktorý je Život, Slovu Otca, ktoré v mojom panenskom lone berie na seba ľudskú prirodzenosť, aby sa zo mňa v čase narodil.

Celé nebo jasá nad týmto tajomstvom; anjeli a svätí sa radujú s vami. Deti, ktoré putujete ešte na zemi, hľaďte na svoju nebeskú Matku! Som pri vás v každom okamihu; z môjho Nepoškvrneného Srdca stále vychádzajú lúče svetla a milosti, ktoré zostupujú na vás vo všetkých končinách sveta.

Tak vás osvecujem a vás rodím, živím a vychovávam, vediem vás a pomáham vám. Denne aj vy máte účasť na tajomstve lásky vášho nového zrodenia, ktoré vám dala vaša Matka. Poďte ku mne všetci, najmilší synovia, lebo ma potrebujete.

Aj Cirkev teraz prežíva svoju veľkú skúšku, a to, čo ju čaká, je niečo, čo doteraz ešte nikdy nepoznala.

Ja nad ňou bdiem a všetko zariaďujem pre jej dobro. Srdce môjho Syna Ježiša jej teraz dalo nového najvyššieho pastiera v osobe Jána Pavla I. Milujte ho, počúvajte ho, bráňte ho a nasledujte ho, pretože bude musieť trpieť pre Cirkev.

Dni jej skúšky sú spočítané a v mojom Nepoškvrnenom Srdci sa aj pre ňu pripravuje chvíľa jej nového zrodenia v čase. Bude krajšia a jasnejšia, bude svätejšia a božskejšia po veľkej skúške očisty.

Preto vás dnes všetkých volám ku kolíske vašej Matky ako dieťaťa. Odo mňa sa učte rásť v malosti a v dôvere, v pokore a v najväčšej oddanosti Otcovej láske!“

13. októbra 1978

Výročie posledného zjavenia vo Fatime

Hodina apoštolov svetla

„Moji najmilší synovia, som vaša Nepoškvrnená Matka, stojím pri každom z vás. Môj plán sa už začína plniť, pretože teraz nadišiel triumf môjho Nepoškvrneného Srdca.

Vás som vychovala, aby ste boli v tejto chvíli apoštolmi. Ste preto apoštolmi svetla v hodine, keď tma všetko prikrýva.

Žite vo svetle! Kráčajte vo svetle! Šírte svetlo, ktoré vychádza z môjho Nepoškvrneného Srdca! Už roky som vás v tichosti pripravovala a viedla vás za ruku ako vaša nebeská Matka.

Tak kým môj protivník zatemňoval Cirkev a uchvacoval toľko koristi medzi samotnými pastiermi, ja som skryte vo svojom Srdci pripravovala novú Cirkev, plnú svetla.

Je to tá istá Cirkev, ale obnovená, kde bude žiariť sláva Najsvätejšej Trojice, a v ktorej sa všetci budú klaňať Ježišovi, budú ho ctiť, jeho počúvať a jeho nasledovať.

Tak Cirkev zažiari takým veľkým svetlom, ako to nikdy nepoznala od chvíle večeradla až doteraz. Dnes si pripomínate môj príchod na zem v chudobnom údolí Iria a slnečný zázrak. Slnko akoby ležalo pri mojich nohách a dalo vám dôkaz, že toto je moja hodina, hodina vašej Matky, odetej slnkom.

Dnes vám oznamujem, že toto je aj vaša hodina.

Hodina vášho svedectva.

Hodina vášho verejného života.

Hodina apoštolov svetla.

Šírte všade usilovne a odvážne svetlo pravdy, svetlo milosti a svetlo svätosti. Je to svetlo môjho Syna Ježiša, ktorý vám ukázal cestu, aby ste sa dostali k Otcovi v dokonalej poslušnosti voči pôsobeniu jeho Ducha lásky.

V krátkom čase nezostane nič z veľkej temnoty, ktorá zahaľovala Cirkev. Po jej veľkom utrpení bude konečne pripravená na svoje znovuzrodenie: nová Cirkev svetla. (…)“

17. októbra 1978

Nový pápež Ján Pavol II.

„…Maj väčšiu dôveru a istotu vo svoju nebeskú Matku! Modli sa, ži s ňou a nikdy sa už neboj! Ja ťa vediem a chránim, som pri tebe v každom okamihu. Od teba žiadam mlčanie, modlitbu a dôveru. Žiadam od teba veci malé a skromné, pretože musíš kráčať po ceste malosti a pokory.

Dnes si sa modlil za nového pápeža, ktorého moje Nepoškvrnené Srdce dosiahlo od Ježiša pre dobro jeho Cirkvi. Je to syn, ktorého zvlášť milujem, pretože sa zasvätil môjmu Srdcu hneď na začiatku svojho kňazstva.

Spoj sa v láske a modlitbe so všetkými kňazmi môjho Hnutia, ktorých ja sama vediem k stále väčšej láske k pápežovi a k Cirkvi s ním spojenej.

Vy ho musíte podporovať modlitbou, svojou láskou a svojou vernosťou. Musíte ho nasledovať tým, že budete dokonale vykonávať všetko, čo on prikáže k dobru Cirkvi. V tom dávajte všetci dobrý príklad!

Vy ho musíte brániť vo chvíľach, keď sa môj nepriateľ bude na neho vrhať tým, že bude klamať tých mojich úbohých synov, ktorí sa mu budú stavať na odpor.

So Svätým Otcom, ktorého vám dnes dáva Božia prozreteľnosť, žehnám vás, moji najmilší synovia na celom svete, ktorých si vyvolilo moje Nepoškvrnené Srdce pre chvíľu svojho veľkého víťazstva.“

2. novembra 1978

Pamiatka všetkých zosnulých

Nesmiete sa cítiť osamelými

„Necíťte sa osamelými! Boja, ku ktorému vás volám, sa zúčastňuje toľko kňazov, vašich bratov, ktorých som už priviedla sem hore do neba. To je blažený údel, ktorý čaká mojich najmilších synov: moje Nepoškvrnené Srdce, okolo ktorého budú tvoriť po celú večnosť jeho najkrajší veniec slávy.

Nemajte pocit osamotenosti! K môjmu vojsku patria aj svätí v nebi a vaši bratia, ktorí sa ešte očisťujú v očistci, obetujú mi modlitbu a utrpenie.

Všetci tí kňazi, ktorí za svojho pozemského života odpovedali na moju výzvu, počúvali môj hlas a zasvätili sa môjmu Srdcu, v nebi sú teraz svetlami, ktoré žiaria okolo vašej Nepoškvrnenej Matky. Oni sú tiež takí blízki vám, pomáhajú vám plniť môj plán, pomáhajú vám svojou neviditeľnou prítomnosťou, chránia vás pred zlom a bránia vás proti mnohým nebezpečenstvám, uprostred ktorých žijete.

Necíťte sa osamotení! S týmito kňazmi, vašimi bratmi, sú pri vás tiež anjeli svetla vašej nebeskej Matky. Pripravujú vás na vašu dokonalú obetu. Tak ako pripravili moje Srdce, aby povedalo ,áno‘ na vôľu Pánovu. Posilňujú vás vo chvíli vašej kňazskej obety.

Aj pre vás, moji maličkí, prišla hodina. Preto sa dnes spája nebo a zem v tomto mimoriadnom spoločenstve lásky, modlitby a činnosti k službám vašej nebeskej vodkyne.

Plán môjho Nepoškvrneného Srdca sa začína plniť, lebo môj Syn Ježiš sa chystá dobyť svoje najväčšie víťazstvo príchodom svojho slávneho kráľovstva na tento svet.“

Fatima, 25. novembra 1978

Vigília sviatku Krista Kráľa

Moja materská činnosť

„Najmilší synovia, nechajte sa v každom okamihu mnou viesť a plňte stále priania môjho Nepoškvrneného Srdca. V tichosti a v skrytosti uskutočňuje teraz vaša nebeská Matka svoj veľký plán lásky.

Toto je hodina môjho boja. S vami som teraz začala útok proti svojmu nepriateľovi práve tam, kde sa zdá, že momentálne dosiahol víťazstvo. Tam, kde satan rúcal, ja staviam. Tam, kde satan zranil, ja uzdravujem. Tam, kde satan zvíťazil, triumfujem teraz ja.

V tom sa všetkým viditeľne ukazuje moja materská činnosť. Som Matka a moja činnosť vychádza z hĺbky môjho Nepoškvrneného Srdca, aby som pomohla všetkým deťom, ktoré sú teraz vo veľkých ťažkostiach.

Moja láska sa chce predovšetkým ukázať mimoriadnym spôsobom voči tým, ktorí zblúdili a sú v nebezpečenstve večnej záhuby.

A práve v tejto mojej materskej činnosti žiari všetka láska Boha, ktorý chce na svet vyliať prúdy svojej milosrdnej lásky.

Nadišli chvíle, keď púšť sveta bude obnovená milosrdnou láskou Otca, ktorý v Duchu Svätom všetkých chce pritiahnuť k Božskému Srdcu Syna, aby konečne mohlo vo svete zažiariť jeho kráľovstvo pravdy a milosti, lásky, spravodlivosti a pokoja.

Cirkev a svet budú tak môcť dosiahnuť takú slávu, akú dosiaľ nepoznali. A aby jeho milosrdenstvo mohlo viac zažiariť, Boh zveril prípravu tejto obnovy mojej materskej činnosti.

Chcem, aby sa ten čas skrátil, pretože mnohé duše deň čo deň hynú pre večnosť. Toľko duší prichádza do pekla…, lebo sa ľudia už nemodlia, pretože hriech sa šíri a nie je už odčinený, pretože ľudia idú ľahkomyseľne za bludom. Vaším prostredníctvom, apoštolovia svetla môjho Nepoškvrneného Srdca, môžem skrátiť dobu veľkej očisty. (…)“

8. decembra 1978

Nepoškvrnené počatie

Matka Cirkvi

„Ja som Nepoškvrnené Počatie! Moji najmilší synovia, som vaša Matka, celá krásna. Tohto dňa žiari vo mne najčistejšie svetlo Najsvätejšej Trojice, aby mojím prostredníctvom mohlo celé nebo so zborom anjelov a svätých spievať Bohu na najväčšiu slávu.

Aj celá Cirkev pozerá na svoju Nepoškvrnenú Matku s nesmiernou nádejou.

Som Matkou Cirkvi.

Dnes vychádzajú z môjho Nepoškvrneného Srdca jasné lúče lásky a milosti, ktoré zosielam na svoje deti: na pápeža, biskupov, kňazov, rehoľné osoby a na všetkých veriacich.

Majte veľkú dôveru v zvláštnu starostlivosť vašej Nepoškvrnenej Matky! Pozerám sa na vás s nežnosťou, s akou sa Matka pozerá na svoje choré deti, ktoré ju preto viac potrebujú.

Vaším skutočným zlom je hriech. Ten denne spôsobuje večnú smrť toľkým mojim úbohým deťom… Je to hriech, ktorý zatemňuje tvár mojej najmilšej dcéry, Cirkvi, ktorú chcem mať podľa vzoru jej Matky žiariacu, bez vrásky a celú krásnu. Hriech sa dnes rozšíril ako temné zlo a svojou nákazlivosťou priviedol toľko mojich detí k pádu do najhlbšej temnoty. Toto je pre Cirkev čas utrpenia, pretože nevernosť sa vyliala z brehov a kompromisu s duchom sveta podľahli aj niektorí, čo majú veľkú zodpovednosť.

Ja som Nepoškvrnená Matka Cirkvi. Ja sama som začala dielo svojej materskej pomoci prostredníctvom tých, ktorí odpovedajú na moju naliehavú výzvu bojovať proti hriechu, modliť sa, trpieť, milovať a uzmierovať.

S ich pomocou môžem uzdraviť toľko svojich chorých detí a priviesť ich opäť k pravej láske k Ježišovi, ktorý sa zo mňa narodil pre spásu všetkých. Ako mnoho je tých, ktorí mi každého dňa odpovedajú ,áno‘, najmä medzi mojimi najmilšími kňazmi!

Ja som víťazná Matka Cirkvi. S pomocou šíku svojich kňazov som už začala svoju víťaznú akciu, ktorou zažiari na celom svete moje Nepoškvrnené Srdce.

Bude to triumf milosrdenstva a odpustenia. Zhromažďujem svoje dobré a poslušné deti, aby spolu so mnou znova budovali to, čo Zlý a jeho stúpenci boria.

A tak už začala obnova Cirkvi a sveta. Deje sa v tichosti, lebo vaša nebeská Matka nemá rada pri svojom pôsobení hluk, pretože hluk sa nezhoduje s činnosťou vašej nebeskej Matky v skrytosti a v pokore.

Avšak každým dňom táto obnova bude zrejmejšia a dokonalejšia. Čím viac budú moji synovia odpovedať na láskyplnú výzvu svojej Nepoškvrnenej Matky, tým viac sa skráti doba boja a tým viac sa urychli hodina veľkého víťazstva.

Preto dnes žehnám všetkých kňazov, roztrúsených vo všetkých častiach sveta, ktorí kladne odpovedali na moju výzvu, a tak sa stali účastnými môjho plánu lásky.“

24. decembra 1978

Svätá noc

Jeho druhý príchod

„Moji najmilší synovia, zhromažďujem vás pri sebe vedľa chudobných jaslí a čakám, aby som položila do nich svoje práve narodené Dieťa. Je svätá noc. Prežite ju v modlitbe a sústredenosti! Prežite ju so mnou!

V tejto noci temnota zahaľuje všetko a ticho udusilo každý hlas, keď z neba prichádza neočakávane nové svetlo a slávnostné hlasy anjelov hlaholia po pustých cestách sveta. Púšť sveta sa otvára, aby prijala svojho Boha, ktorý sa rodí zo mňa k svojmu ľudskému životu.

Najmilší synovia, jeho druhý príchod bude podobný prvému. Ako jeho zrodenie tejto noci, tak bude Ježišov návrat v sláve pred jeho druhým príchodom k poslednému súdu, ktorého hodina je zatiaľ ešte skrytá v tajomnej kompetencii Otca.

Svet bude celkom zahalený temnotou: bude popierať Boha, tvrdošijne ho odmietať a búriť sa proti jeho zákonu lásky. Ľad nenávisti urobí pustými cesty sveta. Takmer nikto nebude ochotný ho prijať. Veľkí si na neho ani nespomenú, bohatí zatvoria pred ním dvere, zatiaľ čo jeho ľudia budú veľmi zaujatí hľadaním a zdôrazňovaním seba samých…

,Až príde Syn človeka, nájde ešte vieru na zemi?‘ Príde nenazdajky a svet nebude na jeho príchod pripravený. Príde súdiť a človek nebude na to pripravený. Príde obnoviť vo svete svoje kráľovstvo po porážke a zničení svojich nepriateľov.

Aj pri tomto druhom príchode príde Syn k vám prostredníctvom svojej Matky. Ako Slovo Otca použilo moje panenské lono, aby prišlo k vám, tak použije Ježiš moje Nepoškvrnené Srdce, aby sa ujal kráľovstva medzi vami.

Toto je hodina môjho Nepoškvrneného Srdca, aby ľudia boli pripravení na príchod slávneho kráľovstva Ježišovej lásky.

Najmilší synovia, pripravte sa prijať ho ako ja! Táto svätá noc je pre vás znamením milosti. Zhromažďujem vás pri jeho chudobných jasliach, aby som zaplnila veľkú prázdnotu, ktorú mu pripravilo ľudstvo. (…)“

1979 - ZNAMENIA OČISTY

1. januára 1979

P. Márie, Matky Božej

Plán milosrdnej lásky

„Najmilší synovia, som pri vás na začiatku tohto nového roka. Majte dôveru v moje Nepoškvrnené Srdce!

V mojom srdci je ukrytý plán milosrdnej lásky môjho Syna Ježiša, ktorý chce svet priviesť späť k Otcovi, aby Boh bol dokonale oslávený. Svet nie je stratený, i keď teraz ide po cestách záhuby a vlastného sebazničenia. Skúškou, ktorú som vám častejšie predpovedala, bude napokon zachránený činom milosrdnej lásky Ježiša, ktorý vás zveril starostlivosti vašej nebeskej Matky.

Hriechy ešte pokrývajú zem. Na všetkých stranách dochádza k výbuchom nenávisti a násilia; najväčšie zločiny volajú denne po odplate pred Božou tvárou.

Začínate rok, v ktorom budú všetci zvláštnym spôsobom skusovať mocnú ruku Boha, skláňajúceho sa nad svetom, aby mu pomohol neodolateľnou silou svojej milosrdnej lásky. Preto vás, moji synovia, čakajú udalosti, ktoré si nedokážete predstaviť.

Sú tu však aj modlitby dobrých, bolesti nevinných, skryté utrpenie mnohých, slzy a úpenlivé prosby mnohých obetí, roztrúsených po celom svete. S ich pomocou som urýchlila dobu môjho mimoriadneho zásahu.

Cirkev, moja najmilšia dcéra, vychádza teraz z veľkej skúšky, lebo boj medzi mnou a mojím nepriateľom sa rozpútal aj na jej vrchole. Satan sa pokúsil dostať sa dovnútra a ohroziť skalu, na ktorej je založená Cirkev, ale ja som mu v tom zabránila.

Práve keď sa satan mylne domnieval, že zvíťazil, potom keď Boh prijal obetu pápeža Pavla VI. a Jána Pavla I., dostala som pre Cirkev pápeža, ktorého som pripravila a vychovala. On sa zasvätil môjmu Nepoškvrnenému Srdcu a slávnostne mi zveril Cirkev, ktorej som Matkou a Kráľovnou.

V osobe a diele Svätého Otca Jána Pavla II. nechávam žiariť svoje veľké svetlo, ktoré bude tým silnejšie, čím viac bude temnota všetko zahaľovať.

Kňazi a veriaci zasvätení môjmu Nepoškvrnenému Srdcu, deti, ktoré som zhromaždila zo všetkých častí sveta do svojho šíku k veľkému boju, ktorý sa očakáva: všetci sa spojte okolo pápeža a budete odetí mojou vlastnou silou a mojím podivuhodným svetlom.

Milujte ho, modlite sa zaňho, a počúvajte ho. Poslúchajte ho vo všetkom, i v nosení cirkevného odevu podľa poriadku môjho Srdca a podľa vôle, ktorú vám už prejavil. Obetujte mi bolesť, ktorú skusujete, keď sa vám preto budú posmievať niekedy i vaši spolubratia.

Aj pre Cirkev, ktorá má v pápežovi svojho bezpečného vodcu, bude skrátená doba očisty podľa môjho plánu lásky. Toto je preto vaša hodina – hodina apoštolov môjho Nepoškvrneného Srdca. Hlásajte odvážne Ježišovo evanjelium, obhajujte pravdu, milujte Cirkev! Pomáhajte všetkým utekať pred hriechom a žiť v milosti a Božej láske! Modlite sa, trpte a uzmierujte! (…)“

28. januára 1979

Prvé znamenie: zmätok

„Najmilší synovia, uchýľte sa do môjho Nepoškvrneného Srdca! Kristovmu slávnemu kráľovstvu bude predchádzať veľké utrpenie, ktorým bude očistená Cirkev i svet a ktoré ich privedie k úplnej obnove.

Ježiš už začal svoje milosrdné dielo obnovy s Cirkvou, svojou nevestou. Rôzne znamenia vám ukazujú, že pre Cirkev prišiel čas obnovy: prvé z nich je zmätok, ktorý v nej vládne. Toto je naozaj doba najväčšieho zmätku.

Zmätok sa rozšíril vo vnútri Cirkvi, kde sa všetko prevracia na poli dogmatiky, liturgie a disciplíny. Sú to pravdy zjavené mojím Synom a raz navždy definované Cirkvou, jej Božskou a neomylnou autoritou.

Tieto pravdy sú nezmeniteľné, ako je nezmeniteľná Božia pravda sama. Mnohé z nich tvoria časť skutočných a vlastných tajomstiev, pretože ich ľudský rozum nechápe a nikdy pochopiť nemôže. Človek ich musí prijať s pokorou a pomocou úkonu púhej viery a pevnej dôvery v Boha, ktorý ich zjavil a predkladá ich ľuďom všetkých dôb prostredníctvom učiteľského úradu Cirkvi.

Teraz sa však rozšírila nebezpečná tendencia chcieť preniknúť a pochopiť všetko – i tajomstvo – a ide to tak ďaleko, že sa prijíma len tá časť pravdy, ktorú možno ľudským rozumom pochopiť. Je tu snaha odhaliť i tajomstvo samého Boha.

Odmieta sa tá pravda, ktorú rozum nechápe. Chcú rozumársky prekladať celú zjavenú pravdu v klamnej nádeji urobiť ju všetkým prístupnou. Tak sa kazí pravda bludom. Blud sa šíri najnebezpečnejším spôsobom, totiž ako nová metóda, prispôsobená pomôcť pochopiť pravdu; a končí to podvrátením samotných právd, ktoré sú základom katolíckej viery.

Nepopierajú sa otvorene, ale prijímajú sa dvojzmyselným spôsobom a tak sa prichádza v náuke k najnebezpečnejším kompromisom, aké kedy boli. Nakoniec sa ešte hovorí a diskutuje, ale už sa neverí a tma bludu sa šíri.

Zmätok, ktorý sa chce zmocniť vlády vo vnútri Cirkvi a podkopať jej pravdy, je prvým znamením, ktoré vám s istotou ukazuje, že pre ňu nastala doba očisty.

Cirkev je skutočne Kristus, ktorý žije mysticky medzi vami. Kristus je Pravda. Cirkev musí preto stále žiariť svetlom Krista, ktorý je Pravda.

Avšak teraz sa jej nepriateľovi podarilo svojím podvodným a ľstivým úsilím zahaliť jej vnútro veľkou temnotou. Dnes je Cirkev zatemnená satanovým dymom.

Satan predovšetkým zatemnil rozum a myslenie mnohých mojich synov tým, že ich zviedol pýchou a domýšľavosťou a nimi zatemnil Cirkev.

Vy, najmilší synovia nebeskej Matky, vy, apoštoli môjho Nepoškvrneného Srdca, dnes ste volaní bojovať slovom a príkladom, aby všetci stále viac prijímali pravdu. Tak svetlo premôže temnotu zmätku.

Preto musíte do písmena žiť evanjelium môjho Syna Ježiša. Musíte byť jedine žitým evanjeliom. Potom musíte všetkým hlásať dôrazne a statočne evanjelium, ktoré žijete. Vaše slovo bude mať silu Ducha Svätého, ktorý vás naplní a svetlo múdrosti, ktoré vám dáva nebeská Matka. (…)“

2. februára 1979

Obetovanie Ježiša v chráme

Druhé znamenie: nedisciplína

„Rozjímajte o svojej nebeskej Matke, ako je v chráme, aby obetovala svoje Dieťa. Je to Slovo Otca, ktoré sa stalo človekom; je to Boží Syn, pre ktorého bolo všetko stvorené; je to očakávaný Mesiáš, na ktorého sa vzťahovalo proroctvo a Zákon.

A predsa on už od chvíle svojho ľudského počatia vo všetkom poslúcha vôľu Otca: ,Hľa, prichádzam, Bože, aby som plnil tvoju vôľu.‘ A už od narodenia sa podrobuje všetkým predpisom Zákona: Po ôsmich dňoch obriezka, a dnes, po štyridsiatich dňoch, obetovanie v chráme.

Ako každý iný prvorodený, tak i môj patrí Bohu a je vykúpený predpísanou obetou. Kňaz mi ho vracia do náručia, aby mohol byť znovu obetovaný prostredníctvom rany môjho Nepoškvrneného Srdca, ktoré je teraz prebodnuté mečom; a tak spoločne hovoríme svoje ,áno‘ Otcovej vôli.

Najmilší synovia, keď vás volám, aby ste sa stali najmenšími v mojom náručí, to preto, aby som vás urobila podobnými Ježišovi, svojmu Dieťaťu, v ochotnej a dokonalej poslušnosti voči Božej vôli. Dnes je moje Srdce znovu zranené, keď vidím, ako veľa je medzi najmilšími synmi tých, ktorí nie sú ochotní plniť Božiu vôľu, pretože nezachovávajú a niekedy otvorene pohŕdajú samými zákonmi kňazského stavu. Tak sa šíri nedisciplína v Cirkvi a uchvacuje obete i medzi samotnými jej pastiermi.

Toto je druhé znamenie, ktoré ukazuje, ako pre Cirkev nastala záverečná fáza očisty: nedisciplína, rozšírená vo všetkých vrstvách, najmä medzi klérom.

Nedisciplína je nedostatok vnútornej ochoty plniť Božiu vôľu, čo sa prejavuje tým, že prestupujete povinnosti svojho stavu: povinnosti modlitby, dobrého príkladu, svätého apoštolského života. Ako veľa je medzi kňazmi takých, ktorí sa nechávajú pohltiť nezriadenou činnosťou a už sa nemodlia! Zanedbávajú navyknuté Božie chvály (breviár), meditáciu, modlitbu svätého ruženca. Modlitbu obmedzujú na uponáhľanú celebráciu svätej omše. Tak títo moji úbohí synovia trpia vnútornou prázdnotou a nemajú už svetlo a silu, aby odolávali mnohým nástrahám, uprostred ktorých žijú. Preto sa poškvrňujú duchom sveta a osvojujú si jeho spôsob života, podieľajú sa na jeho hodnotách, zúčastňujú sa jeho profánnych prejavov, nechávajú sa ovplyvňovať jeho propagačnými prostriedkami a nakoniec si osvojujú jeho vlastnú mentalitu. Skončí to tým, že žijú ako služobníci sveta podľa jeho ducha, tento ospravedlňujú a šíria, tým dávajú pohoršenie mnohým veriacim.

V tom má svoj pôvod odboj proti kánonickým predpisom, ktoré riadia život kňazov a opakujúci sa odpor proti záväzku posvätného celibátu, ktorý žiada Ježiš prostredníctvom svojej Cirkvi, a ktorý v týchto dňoch pápež úradne znovu potvrdil.

Nedisciplína je ľahkomyseľnosť, s ktorou sa prestupujú predpisy, ktoré stanovila Cirkev pre riadenie liturgického a cirkevného života. Dnes sa chce každý riadiť podľa vlastného vkusu alebo úsudku; a s akou pohoršlivou ľahkomyseľnosťou sa prestupujú predpisy Cirkvi, už viackrát znovu zdôraznené Svätým Otcom, ako povinnosť pre kňazov nosiť cirkevný odev.

Žiaľ, niekedy prví, ktorí pokračujú v neposlušnosti tomuto predpisu, sú práve pastieri a ich zlým príkladom sa potom nedisciplína šíri vo všetkých vrstvách Cirkvi. Tento neporiadok, ktorý sa v Cirkvi šíri, jasne vám ukazuje, že pre ňu nadišla záverečná doba jej očisty.

Čo môžete robiť vy, najmilší synovia nebeskej Matky, apoštoli môjho Nepoškvrneného Srdca? Nechajte sa niesť v mojom náručí ako moje najmenšie deti a ja vás urobím dokonale poslušnými Otcovej vôli.

Tak budete dávať všetkým dobrý príklad poslušnosti voči cirkevným zákonom a nebeská Matka bude vás môcť použiť, aby opäť zaviedla poriadok vo svojom dome, aby po utrpení zažiarilo v Cirkvi víťazstvo jej Nepoškvrneného Srdca.“

11. februára 1979

Panny Márie Lurdskej

Tretie znamenie: rozdelenie

„Ja som vaša Nepoškvrnená Matka. Ukázala som sa na zemi v tejto chudobnej jaskyni Massabielskej, aby som vám naznačila cestu, ktorou musíte ísť v tejto ťažkej chvíli.

Je to moja vlastná cesta: cesta čistoty, milosti, modlitby a pokánia. Je to cesta, ktorú vám už ukázal môj Syn Ježiš, aby vás všetkých priviedol k Otcovi vo svojom Duchu lásky. Máte v sebe jeho Ducha, ktorý vás učí nazývať Boha Otcom, pretože vám bola daná účasť na jeho božskej prirodzenosti.

Kráčajte po ceste lásky. Urobte v sebe miesto Duchu lásky, ktorý vás vedie k životu v stále väčšej jednote. Milujte sa navzájom, ako vás miloval Ježiš, a budete skutočne jedno. Jednota je dokonalá láska.

Preto Ježiš chcel, aby jeho Cirkev bola jedna, aby z nej urobil sviatosť lásky Boha k ľuďom.

Dnes sa moje Nepoškvrnené Srdce chveje úzkosťou pri pohľade na Cirkev, ktorá je vnútorne rozdelená. Toto rozdelenie vo vnútri Cirkvi je tretie znamenie, ktoré vám s istotou ukazuje, že pre ňu nastala záverečná fáza bolestnej očisty.

Keď aj v priebehu storočí bola Cirkev viackrát roztrhaná rozdelením, ktoré spôsobilo odlúčenie toľkých mojich detí od nej, predsa som jej vyprosila od Ježiša zvláštnu výsadu jej vnútornej jednoty. Avšak v tejto dobe podarilo sa môjmu nepriateľovi svojím dymom zatemniť aj svetlo tejto jej božskej výsady.

Vnútorné rozdelenie sa objavuje medzi samotnými veriacimi, ktorí sa často stavajú jedni proti druhým v snahe hájiť a hlásať lepšie pravdu. Tak sami zrádzajú pravdu, pretože evanjelium môjho Syna nemôže byť rozdelené.

Tieto vnútorné rozdelenia niekedy stavajú aj kňazov proti kňazom, biskupov proti biskupom, kardinálov proti kardinálom, pretože sa v tejto dobe viac než inokedy satanovi podarilo dostať sa medzi nich tým, že roztrhal vzácne puto ich vzájomnej a spoločnej lásky.

Vnútorné rozdelenie sa prejavuje v tom, ako niektorí nechávajú osamoteného, až opusteného i pápeža, Ježišovho zástupcu, ktorý je mojím synom, ktorého zvlášť milujem a osvecujem. Moje materské Srdce trpí, keď vidí, ako často moje deti mlčaním a nezáujmom opomínajú slovo a dielo Svätého Otca, zatiaľ čo ho nepriatelia stále viac bijú a kladú mu prekážky.

Následkom tohto vnútorného rozdelenia nemá jeho služba dostatočnú podporu a ohlas zo strany celej Cirkvi, ktorú chcel mať Ježiš zjednotenú okolo Petrovho nástupcu. Moje materské Srdce trpí, keď vidím, že dokonca niektorí pastieri sa nechcú nechať viesť jeho podnetným a bezpečným slovom.

Prvý spôsob, ako sa oddeľujú od pápeža, je zjavný odboj. Je však ešte iný spôsob, zákernejší a nebezpečnejší: totiž navonok sa k nemu hlásiť, ale vnútorne s ním nesúhlasiť, ponechávať bez povšimnutia jeho učiteľský úrad a v praxi robiť opak toho, čo on nariaďuje.

Ach, Cirkev, mystické telo Ježiša, na svojej bolestnej ceste na Kalváriu dospela si k jedenástemu zastaveniu a vidím ťa, ako si roztrhaná a rozmetaná vo svojich stále križovaných údoch!

Čo máte robiť vy, moji synovia, apoštoli môjho Nepoškvrneného a Bolestného Srdca? Musíte sa stať skrytým semenom, ochotným i zomrieť za vnútornú jednotu Cirkvi.

Preto vás denne vediem k najväčšej láske a vernosti k pápežovi a Cirkvi s ním spojenej. Preto vám dnes dávam účasť na úzkostiach svojho materského Srdca; preto vás vychovávam k hrdinstvu svätosti a vediem vás so sebou na Kalváriu. Aj vašou pomocou budem tak môcť vyviesť Cirkev z jej bolestnej očisty, aby sa v nej mohla ukázať pred svetom všetka sláva jej obnovenej jednoty.“

3. marca 1979

Prvá sobota v mesiaci

Štvrté znamenie: prenasledovanie

„Zostaňte všetci v útočišti môjho Nepoškvrneného Srdca a nájdete svoj pokoj a vnútornú radosť.

Moji najmilší synovia, teraz sa rozpútala búrka, ktorú som predpovedala vo Fatime pre očistu Cirkvi a celého sveta. Toto je hodina Otcovho milosrdenstva, ktoré sa ukazuje prostredníctvom lásky Božského Srdca Syna vo chvíli, keď sa utrpenie stáva pre všetkých najväčším. Štvrtým znamením, ktoré vám ukazuje, že pre Cirkev nastala bolestná fáza jej bolestnej očisty, je prenasledovanie. Cirkev je skutočne rôznymi spôsobmi prenasledovaná.

Je prenasledovaná svetom, v ktorom žije a kráča, a všetkým ukazuje cestu spásy. Skutoční nepriatelia Boha sú tí, ktorí sa vedome postavili proti Bohu, aby celé ľudstvo primäli žiť bez Boha a ktorí stále viac prenasledujú Cirkev.

Niekedy je prenasledovaná spôsobom zjavným a násilným; o všetko ju chcú olúpiť a zabraňujú jej hlásať Ježišovo evanjelium.

V tejto dobe však je často podrobovaná väčšej skúške; prenasledujú ju spôsobom zákerným a nekrvavým, tým, že ju pomaly pripravujú o kyslík, ktorý potrebuje k životu. Snažia sa ju potom primäť ku kompromisu s duchom sveta, ktorý tak vniká do jej vnútra a ohrozuje a ochromuje jej životnosť.

Spolupráca sa často zmení v najzákernejší spôsob prenasledovania; ostentatívne preukazovanie úcty voči nej sa stáva najistejším spôsobom, ako ju udrieť. Bol objavený nový spôsob, ako ju usmrtiť bez hluku a bez krvipreliatia.

Cirkev je prenasledovaná i vo svojom vnútri, najmä zo strany tých svojich detí, ktoré dospeli ku kompromisu s jej nepriateľom. Jemu sa podarilo zviesť dokonca niektorých jej pastierov. Aj medzi nimi sú niektorí, ktorí vedome spolupracujú s týmto zámerom vnútorného a skrytého prenasledovania mojej Cirkvi.

Moji najmilší synovia sú podrobení skúške, keď vidia, že niekedy niektorí ich spolubratia im kladú prekážky, vyraďujú ich a prenasledujú, zatiaľ čo tí, ktorí sú neverní, majú široké a voľné pole pre svoje pôsobenie.

Najmilší synovia, aj pre vás sa chystajú také isté hodiny utrpenia, aké prežil môj Syn Ježiš: hodiny Getseman, kde prežíval vnútornú agóniu, keď bol opustený, zradený a zapretý svojimi… Ak toto je cesta, po ktorej išiel Majster, je to tiež cesta, po ktorej musíte ísť teraz vy, jeho verní učeníci, zatiaľ čo bude očista pre celú Cirkev najbolestnejšia. Majte dôveru, najmilší synovia, apoštoli môjho Nepoškvrneného Srdca! Žiadna skúška neprospeje toľko úplnej obnove Cirkvi, ako toto jej vnútorné prenasledovanie. Z tohto utrpenia vyjde naozaj čistejšia, pokornejšia, jasnejšia a silnejšia.

Musíte sa pripraviť na stále väčšie utrpenie, čím viac sa bude blížiť posledná chvíľa očisty. Preto som vám chcela pripraviť bezpečné útočište.

V mojom Nepoškvrnenom Srdci dostanete útechu: tu budete vychovávaní k čnosti, statočnosti, zatiaľ čo budete stále viac pociťovať prítomnosť nebeskej Matky v sebe. Ona prijme každú vašu bolesť, ako prijala pod krížom Ježišove bolesti, pretože musí plniť aj teraz pre Cirkev svoju materskú úlohu Spoluvykupiteľky a priviesť späť k Otcovi všetky poblúdené deti.“

9. marca 1979

Piatok v pôste

Vaše oslobodenie je blízko

„Najmilší synovia, hľaďte so mnou na znamenia čias, ktoré prežívate. Srdcia ľudí ochladli a svet sa stal púšťou.

Musíte však mať ešte väčšiu dôveru ku svojej nebeskej Matke! Pozorujte so mnou dobu, ktorú prežívate a budete vidieť znamenie môjho mimoriadneho zásahu.

Keď vyrážajú na stromoch prvé pupence, súdite, že zima už končí a že nová jar je blízko.

Ukázala som vám znamenia krutej zimy, ktorú teraz Cirkev prežíva vo svojej očiste, a ktorá dostúpila svojho najbolestnejšieho vrcholu. Nevesta môjho Ježiša vyzerá ešte zranená a zatemnená svojím nepriateľom; zdá sa, že jej nepriateľ ospevuje svoje plné víťazstvo.

Je si istý, že zvíťazil v Cirkvi zmätkom, ktorý podvrátil všetky jej pravdy, nedisciplínou, ktorá rozšírila neporiadok; rozdelením, ktoré ohrozilo jej vnútornú jednotu; prenasledovaním, ktoré sa konalo zákerne a skryte, a ktoré ju znovu ukrižovalo.

Avšak hľa, v tej najkrutejšej zime už vyrážajú pupence obnoveného života. Tie vám hovoria, že hodina vášho oslobodenia je blízko.

Pre Cirkev nastáva už nová jar triumfu môjho Nepoškvrneného Srdca. Bude to stále tá istá Cirkev, avšak obnovená a plná svetla, ktorá sa očistou stala pokornejšou a silnejšou, chudobnejšou, je viac v zhode s evanjeliom, aby s ňou mohlo všetkým žiariť slávne kráľovstvo môjho Syna Ježiša.

Bude to nová Cirkev svetla a už teraz je vidieť, ako vyráža na jej vetvách mnoho nových pupencov; to sú všetcí tí, ktorí sa zverili svojej nebeskej Matke; ste to aj vy, apoštoli môjho Nepoškvrneného Srdca.

Ste to vy všetci, moje najmilšie deti, ktoré ste sa mi zasvätili, ktoré žijete mojím duchom. Ste to vy, verní Ježišovi učeníci, ktorí chcete žiť v pohŕdaní svetom a sebou samými, v chudobe, pokore, v mlčaní, modlitbe a umŕtvovaní, v láske a spojení s Bohom, zatiaľ čo svet vás nepozná a vami opovrhuje.

Prišla chvíľa, aby ste vyšli zo svojho úkrytu a šli šíriť svetlo na zemi. Ukážte sa všetkým ako moji synovia, pretože ja som stále s vami. Viera nech je svetlom, ktoré vás osvecuje v týchto dňoch temnoty a nech vás stravuje jedine horlivosť pre česť a slávu môjho Syna Ježiša.

Bojujte, synovia svetla, ktorí tvoríte zatiaľ len malý počet. Mnohí pôjdu vo vašich stopách a vstúpia do môjho vojska, pretože už teraz nadišla hodina môjho boja.

V najkrutejšej zime vy ste pupence, ktoré vyrážali z môjho Nepoškvrneného Srdca, a ktoré ja zasadzujem na vetvy Cirkvi, aby som vám tým povedala, že už nastala jej najkrajšia jar. Budú to pre ňu akoby nové Turíce.

Najmilší synovia, pozorujte mojimi očami dobu, ktorú prežívate! Vytrvajte v modlitbe, v utrpení a v nádeji, pretože hodina vášho oslobodenia je blízko.“

25. marca 1979

Zvestovanie Pána

Vaša vnútorná rovnováha

„Ja som Matka vteleného Slova. Svojím ,áno‘ som ponúkla Otcovi svoju osobnú spoluprácu na jeho pláne spásy.

Z Otcovho lona vložilo sa Slovo do môjho materského náručia, aby odo mňa prijalo svoju ľudskú prirodzenosť. Stala som sa pravou Matkou Ježišovou. ,Áno‘ Otcovej vôli vykvitlo v mojej duši ako plod dlhej a tichej prípravy.

Hľa cesta, ktorú vykonala vaša Matka, aby dospela k tomuto nevýslovnému okamihu: k okamihu pokory, dôvery, detinskej oddanosti, mlčaniu, dôverného a hlbokého spojenia s Bohom.

Už od detstva som sa celkom obetovala Pánovi a dala som sa do jeho služby ako otrokyňa v dokonalej čistote, v skrytosti a modlitbe.

Moja duša sa otvárala stále väčšiemu svetlu a môj život sa utváral v odlúčenosti od všetkých tvorov, aby som milovala dokonalým spôsobom Pána plnením jeho vôle a počúvaním jeho slova. Učila som sa s radosťou hľadať, prijímať a uchovať jedine Božie slovo.

Keď Otec rozhodol vložiť svoje Slovo do môjho panenského lona, našiel vašu Matku ochotnú prijať ho s láskou a radosťou, s jediným úmyslom: dokonale vyplniť Božiu vôľu.

Moji najmilší synovia, hľaďte na svoju Matku vo chvíli zvestovania, keď srdcom i ústami opakuje svoje ,ÁNO‘ vôli Pánovej.

Učte sa aj vy stále hovoriť ,áno‘ na to, čo Pán žiada hlasom, ktorý k vám prichádza z Nepoškvrneného Srdca vašej nebeskej Matky. Nikdy už nepochybujte! Nepátrajte inde! Nedomáhajte sa potvrdenia alebo povzbudenia!

Zariadila som, aby vaša opora pre toto moje dielo bola jedine v mojom Nepoškvrnenom Srdci. Borím okolo vás každú podporu a nechcem, aby ste sa spoliehali na povzbudenie alebo len na ľudské schválenia. Moji synáčikovia, chcem aj od vás, aby ste boli pokorní, maličkí, skrytí, tichí a plní dôvery.

Musíte ísť tou istou cestou, ktorou šla vaša nebeská Matka: cestou dôverného spojenia s Bohom, odlúčenia od všetkých tvorov, dokonalej služby Pánovi. Učím vás hovoriť stále ,áno‘ na to, čo Ježiš od vás žiada. Ako málo je tých, ktorí dokážu hovoriť Ježišovi ,áno‘, a to i medzi mojimi najmilšími!…

Choďte so mnou po ceste, ktorú vám ukazujem a po ktorej vás vediem a nechajte sa viesť s ochotou a detinskou oddanosťou. Učím vás načúvať Božiemu slovu, aby ste ho mohli prijímať a chápať, milovať, zachovávať a uvádzať do života.

V tejto dobe očisty mnohých privádzajú na scestie iné slová. Môjmu nepriateľovi sa skutočne darí aj dobrých zvádzať falošnými nadprirodzenými zjavmi, aby všade vnášal klam a zmätok. Podarí sa mu robiť mnohé divy, ktoré oklamú i duše dobrých.

Vy zostávajte v útočišti môjho Nepoškvrneného Srdca a tam počúvajte Božie slovo, ktoré Cirkev uchováva, vysvetľuje a hlása. Dnes viac než inokedy má pápež svetlo, aby vás viedol po ceste svetla a pravdy.

Vo svojom Nepoškvrnenom Srdci, moji najmilší synovia, vytvorím vašu vnútornú rovnováhu, pretože dnes treba, aby ste boli stále opatrnejší a vyrovnanejší.

Táto vyrovnanosť bude pre všetkých znamením, že vo vás pôsobí vaša nebeská Matka a Cirkvi dá istotu, že má vo vás verných a múdrych synov…“

13. apríla 1979

Veľký piatok

Pri Synovi a pri deťoch

„Dnes je moje miesto tu: u môjho Syna, ktorý trpí. Otcova vôľa rozhodla, aby som nebola u Ježiša počas jeho vnútornej agónie v Getsemanoch, aby i neprítomnosť Matky zväčšila jeho opustenosť. ,Ak je možné, nech ma minie tento kalich.‘ – Avšak v duši som zostala celú túto noc stále pri svojom Synovi.

Modlitbou a utrpením som mala skutočne účasť na celej jeho agónii, aby som ho potešovala a pomáhala mu tým, že som spojila svoje ,áno‘ s jeho slovami: ,Otče, nie moja, ale tvoja vôľa nech sa stane!‘ A keď bol z neba poslaný anjel, aby ho posilňoval, prišiel aj ku mne, aby vložil do svojho kalicha všetku lásku môjho materinského Srdca.

Dnes je moje miesto tu: pri mojom Synovi, ktorý zomiera. Stretla som ho cestou na Kalváriu po tom, čo bol Ježiš zradený, zapretý a opustený od svojich. Z dvanástich zostal jediný, ktorého ja držím za ruku, aby som mu dodala odvahy a sily zostať s nami. Odsúdenie postihuje zbičované telo Ježišovo a tŕne zalievajú krvou jeho oči.

A tak sa stretávam so svojím Synom: som pri ňom, aby som mu pomáhala pri zomieraní. Cítim, ako kliny prerážajú jeho údy, muky tela, zaveseného na mučidle, jeho dusivý dych, počujem jeho hlas, ktorý zaniká v slovách modlitby a odpustenia, zdá sa mi, že zomieram.

Som však živá pod krížom s prebodnutým Srdcom a zranenou dušou, zázračne stále živá, pretože Matka musí pomáhať svojmu Synovi pri zomieraní. Nikto nikdy nepochopí skryté tajomstvo týchto chvíľ.

Dnes je moje miesto tu: pri mojom pochovanom Synovi. Teraz prepuká bolesť ako rozvodnená rieka, ktorá pretrhla všetky hrádze. Moje slzy kropia jeho tvár, moje náreky kolíšu jeho telo a rukami zatváram jeho rany, zatiaľ čo moje Nepoškvrnené Srdce stáva sa jeho prvým hrobom.

Keď potom noc všetko zahaľuje, pre Matku začína vigília. Som tu uzobraná vo viere, ktorá ma nikdy neopustila, v nádeji, ktorá ma celú ožiaruje, v modlitbe, ktorá sa stáva nepretržitou, ustavičnou, ako na znamenie času, ktorý pre mňa už nemá ani noci ani dňa.

Veľká modlitba Matky preniká nebo a je prijímaná Otcom, ktorý urýchlil okamih z mŕtvychvstania Syna, aby skrátil moje bolestné čakanie.

Tu je moje miesto: pri mojom vzkriesenom Synovi. Keď Ježiš prichádza vo svetle svojho osláveného tela a berie ma do svojho božského náručia a skláňa sa, aby pobozkal rany mojej veľkej bolesti, chápem, že moje poslanie voči nemu je skončené.

Začína moje materské poslanie voči vám, voči Cirkvi, ktorá sa zrodila z jeho a z mojej veľkej bolesti.

Dnes je moje stále miesto tu: pri všetkých mojich deťoch. Až do konca sveta som stále vám nablízku, deti zrodené zo smrti môjho jediného Syna. Zvlášť som s vami v týchto chvíľach temnoty a utrpenia; ste povolaní v nich žiť, ako to zakúsil Ježiš počas svojho vykupiteľského utrpenia.

Som stále pri vás, aby som vám pomáhala trpieť, umierať a vstať z mŕtvych, až sa splní plán Otca a aj vy s Ježišom sa budete môcť radovať v sláve jeho kráľovstva života.“

13. mája 1979

výročie prvého zjavenia vo Fatime

Žena odetá slnkom

„Prišla som z neba odhaliť vám svoj plán v tomto boji, ktorý zahrňuje všetkých, zoradených do šíkov dvoch vodcov, stojacich proti sebe: Ženy odetej slnkom a červeného draka.

Vám som ukázala cestu, ktorou máte ísť: cestu modlitby a pokánia. Vyzvala som vás k vnútornému obráteniu vášho života.

Tiež som vám pripravila útočište, aby ste boli zhromaždení, chránení a posilňovaní v tejto búrke, ktorá sa ešte bude vzmáhať. Útočišťom je moje Nepoškvrnené Srdce.

Teraz vám oznamujem, že toto je doba rozhodujúceho boja. V týchto rokoch ja sama zasahujem, ako Žena odetá slnkom, aby som dokončila triumf svojho Nepoškvrneného Srdca, ktorý už začal vaším prostredníctvom, moji najmilší synovia.

Bude to vyžadovať mnohé utrpenia, ale pozývam Vás do môjho Nepoškvrneného Srdca, aby ste okúsili aj vnútorné radosti mojej materinskej lásky.

Temnota zhustne, ale ešte silnejší bude lúč svetla, ktorý vychádza z môjho Srdca, aby vám ukazoval cestu. Hriech bude všetko prikrývať, ale ja vám pomôžem obliecť si šat Božej milosti, ktorá bude vo vás stále viac musieť žiariť, aby ste všetkým vydávali svedectvo svätosti.

Počúvajte s ochotou a pokorou môj hlas! (…)“

Garabandal (Španielsko), 14. júna 1979

Sviatok Božieho Tela

Ježiš v Eucharistii

„Moji milovaní synovia, pokračujte s dôverou po ceste, po ktorej vás vedie vaša nebeská Matka. Môj úmysel sa vyplní skrz vás, ktorí ste odpovedali na moju materskú výzvu. Podporujte moje pôsobenie, ktoré smeruje k vašej vnútornej premene, aby pretvorilo vás, všetkých kňazov, podľa eucharistického Srdca Ježišovho. Triumf môjho Nepoškvrneného Srdca nemôže prísť ináč, než v triumfe Srdca môjho Ježiša, ktorý sa vráti, aby kraľoval v srdciach, dušiach, v živote jednotlivcov i národov, v celom ľudstve.

Ale Ježiš tak, ako je v nebi, je aj na zemi skutočne prítomný v Eucharistii: so svojím Telom, so svojou Krvou, so svojou Dušou, so svojím Božstvom.

Jeho slávne kráľovstvo zažiari predovšetkým v jeho eucharistickom triumfe, pretože Eucharistia sa znovu stane srdcom a centrom všetkého života Cirkvi.

Ježiš v Eucharistii stane sa vrcholom každej vašej modlitby, ktorá má byť modlitbou klaňania, vďaky, chvály a zmierenia.

Ježiš v Eucharistii sa znova stane centrom všetkých liturgických úkonov, ktoré sa rozvinú ako hymnus k Najsvätejšej Trojici, skrze ustavičnú Kristovu kňazskú činnosť, ktorá sa uskutočňuje v eucharistickom tajomstve.

Ježiš v Eucharistii sa znova stane centrom vašich cirkevných zhromaždení, pretože kostol je jeho chrámom, jeho domom, ktorý bol vybudovaný predovšetkým preto, aby mohla zažiariť uprostred vás jeho Božská prítomnosť.

Milí synovia, žiaľ, v týchto časoch tma zahalila aj svätostánok. Tam je okolo neho veľká prázdnota, veľká ľahostajnosť, tak veľká nedbanlivosť. Každým dňom sa zväčšujú pochybnosti, popieranie a svätokrádeže. Eucharistické Srdce Ježišovo je znovu zraňované svojimi vlastnými vo svojom vlastnom dome, na tom mieste, kde umiestnil svoje Božské sídlo medzi vami.

Obráťte sa, aby ste boli dokonalými adorátormi, horlivými služobníkmi eucharistického Ježiša, aby prostredníctvom vás bol stále prítomný, obetoval sa a dával sa dušiam.

Prinášajte všetci Ježišovi v Eucharistii – k adorácii, ku sv. prijímaniu – čo najväčšiu lásku. Pomáhajte všetkým približovať sa k eucharistickému Ježišovi s dôstojným správaním sa, pestovať u veriacich vedomie hriechu s výzvou, aby pristupovali k sviatostnému prijímaniu v stave milosti, vychovávať ich ku častej sv. spovedi, ktorá sa stáva nutnou pre toho, kto sa nachádza v ťažkom hriechu, aby mohol prijať Eucharistiu.

Milovaní synovia, postavte hrádzu proti záplave svätokrádeží. Nikdy ako v týchto časoch nebolo toľko sv. prijímaní takým nehodným spôsobom. Cirkev je takto vnútorne zranená rozšíreným svätokrádežným sv. prijímaním. Prišiel čas, v ktorom vaša nebeská Matka povie: Dosť!

Ja sama naplním veľkú prázdnotu okolo môjho Syna Ježiša, prítomného v Eucharistii. Utvorím hradbu lásky okolo jeho Božskej prítomnosti. Ja sama, skrz vás, premilí synovia, chcem umiestniť akoby posádku lásky okolo všetkých svätostánkov sveta.“

San Miguel (Azory), 23. júna 1979

Nepoškvrnené Srdce Panny Márie

V mojom Nepoškvrnenom Srdci

„Aj na týchto vzdialených ostrovoch ďalekého mora pohliadni na moje divy. Dnes vás zo všetkých častí sveta uzavieram všetkých do môjho Nepoškvrneného Srdca. Je útočišťom, ktoré nebeská Matka pripravila pre vás. Tu budete v bezpečí od všetkých nebezpečenstiev a v okamihu búrky nájdete svoj pokoj. Tu Vás budem utvárať podľa plánu, ktorý mi zverilo Srdce môjho Syna Ježiša. Tak budem každého z vás podporovať, aby vyplnil dokonalým spôsobom len Božiu vôľu. Tu darujem vašim srdciam schopnosť lásky môjho Nepoškvrneného Srdca a tak vás budem vychovávať k čistej láske k Bohu a k blížnemu. Tu vás deň čo deň rodím k vášmu pravému životu – k životu Božej milosti, ktorou ma môj Syn naplnil aj vzhľadom na moju úlohu Matky voči vám.

Živím vás týmto najčistejším mliekom, moji milovaní synovia, a obliekam vás do všetkých mojich čností. Vnútorne vás formujem a pretváram vás, pretože vám dávam účasť na svojej kráse a vytváram vo vás svoj obraz. Tak váš život sa stáva každým dňom podobnejším môjmu materskému vzoru a vo vás Najsvätejšia Trojica môže odrážať svoje svetlo a prijímať najväčšiu slávu.

Teraz prišiel môj čas; všetci majú poznať tento môj mimoriadny zákrok. Preto je mojou túžbou, aby sviatok môjho Nepoškvrneného Srdca sa vrátil, aby sa slávil v celej Cirkvi s tou nábožnosťou a liturgickou oslavou, ako to ustanovil námestník môjho Syna v časoch tak rozbúrených. Dnes je všetko sťažené a speje k svojmu bolestnému záveru. Tak sa má v Cirkvi ukázať, čo znamená útočište, ktoré som ja, Matka, pripravila pre všetkých: Moje Nepoškvrnené Srdce.

So Svätým Otcom, týmto mojím milovaným Synom, ktorý dáva Cirkvi svetlo, ktoré vychádza z môjho Srdca, vám všetkým dodávam odvahy a žehnám vás.“

Fatima (Portugalsko), 1.-7. júla 1979

Medzinárodné večeradlo kňazov MKH,

pochádzajúcich z piatich kontinentov

Tu v Cova da Iria

„Zavolala som vás zo všetkých častí sveta, a vy, milovaní synovia, ste odpovedali s veľkomyseľnosťou na moje materské pozvanie. Prišli ste sem vo veľkom počte do tohto Cova da Iria, kde som sa ukázala z neba, aby som vám dala posolstvo dôvery a spásy pre tieto ťažké dni, v ktorých žijete. S vami sú duchovne spojení moji milovaní synovia, roztrúsení teraz už vo všetkých častiach zeme. Prečo som vás v tomto roku chcela mať tu? Aby som vás všetkých pripútala k svojmu Nepoškvrnenému Srdcu. Čo môže urobiť Matka, keď jej synom hrozí veľké nebezpečenstvo?

Zhromaždiť ich do svojho náručia, ukryť ich na bezpečné miesto, kde sú v bezpečí a ochránení.

Hľa, ochrana, ktorú vám poskytujem, ochrana, ktorú potrebujete: moje Nepoškvrnené Srdce.

V týchto dňoch vy, i všetci moji milovaní synovia, chcem, aby ste sa ukryli v útočišti môjho Srdca, aby ste dali svojmu synovskému srdcu také isté rozmery, ako má moje, a tak vás pretvoriť na ešte dokonalejší obraz vašej nebeskej Matky.

Prišiel čas, v ktorom všetci máte prežívať bez pochybností a výhrad zasvätenie, ktoré ste mi učinili.

Preto chcem vložiť na miesto vašich maličkých sŕdc, plných hriechov, moje Nepoškvrnené Srdce, aby som vám dala tú istú schopnosť milovať a tak chcem premeniť život každého z vás. Napokon som tu chcela dať všetkým svojho ducha, aby som tak mohla vo vás naozaj žiť a pôsobiť. Prišiel okamih, v ktorom sa chcem zjaviť skrze vás celej Cirkvi, pretože prišli dni triumfu môjho Nepoškvrneného Srdca.

Som vaša nebeská Vojvodkyňa. Chcela som vás tu zhromaždiť, vo svojom oddieli, zoradenom k boju, pretože je tu hodina ísť so mnou do boja. Nebojte sa, apoštoli môjho Nepoškvrneného Srdca, moji milovaní synovia vašej nebeskej Matky.

V šíku námestníka Ježišovho iďte do všetkých končín zeme a rozširujte svetlo, ktoré vychádza z môjho Srdca. Zakrátko pochopíte plne veľký dar, ktorý som venovala v týchto dňoch každému z vás. Potom pochopíte, prečo som chcela v tomto roku mať vás všetkých tu vo Fatime vo večeradle, ktoré sa stalo mimoriadnym na milosti pre vás a pre všetkých synov, roztrúsených v každej časti sveta.“

29. júla 1979

Vaša odpoveď

„Milovaní synovia, v každom okamihu sa na vás pozerám materinskými očami, pretože túžim počuť od vás všetkých jednu, vždy dokonalejšiu odpoveď na moje želanie, ktoré som vám už toľkorakým spôsobom zjavila. Len tak môžete byť pripravení pre môj veľký plán lásky. Len tak vás môžem použiť na boj, ktorý začal. Len tak môžete skutočne mať účasť v mojom oddiely, ktorého som Kráľovnou a Vojvodkyňou.

Pretože môj plán sa vyplňuje a ja musím počítať s odpoveďou každého z vás. Vaša odpoveď nech je veľkomyseľná, trvalá a bez výhrad. Máte odpovedať na veľký dar, ktorý som vám udelila, keď som vás urobila povoľnými dať sa mnou živiť, utvárať a ochotne viesť.

Odpovedzte na moju naliehavú výzvu, aby ste boli kňazmi modlitby, aby ste zamerali celú vašu činnosť tak, žeby ste dávali dušiam svetlo Božieho života, ktorého ste služobníkmi a rozdávateľmi. Všetky vaše kňazské modlitby nech sa konajú so mnou na oltári môjho Nepoškvrneného Srdca.

Odpovedzte na moje materské pozvanie k utrpeniu. Vskutku ja vás robím čoraz viac podobnými môjmu ukrižovanému Synovi, aby ste osobne spolupracovali na diele jeho vykúpenia. Aby som vašimi utrpeniami, moji milovaní synovia, mohla intervenovať, žeby boli ušetrení mnohých bolestí mnohí moji úbohí stratení synovia.

Odpovedzte na moju výzvu, aby ste kráčali k svätosti, ku ktorej vás všetkých chcem priviesť, pretože len tak budete môcť byť apoštolmi môjho Nepoškvrneného Srdca, povolaní osvietiť zem svetlom Kristovým, ktoré má vyžarovať vo vašej osobe, vo vašom živote a v celej vašej apoštolskej činnosti. A tak, milovaní synovia, aby bola obnovená celá Cirkev. Teda prostredníctvom vás môj veľký plán lásky bude môcť byť vyplnený skrz triumf môjho Nepoškvrneného Srdca, ktorý je triumfom milosrdnej lásky Božej nad svetom.

Od vašej odpovedi záleží, či môžem s vami rátať vo veľkom boji proti satanovi a jeho mocnému vojsku – v boji, ktorý už začal. Povedala som vám, že pre každého z vás som pripravila jeho miesto, miesto jediné a nenahraditeľné. Nepýtajte sa, aké je vaše miesto, na čo vás použijem, kam vás povediem, lebo pre každého z vás moja materská láska určila úlohu, ktorú máte splniť. A každý z vás má v mlčaní a v pokore dokonale splniť túto úlohu.

Preto sa mi máte zveriť s krajnou dôverou, máte vo mňa veriť, máte sa nechať ochotne mnou viesť so synovskou odovzdanosťou, bez toho, že by ste sa nechali zastaviť pochybnosťou, neverou, ktorá vás obklopuje, vašimi vlastnými túžbami, často prehnanými, alebo vašou zvedavosťou, ktorá vás ženie, aby ste poznali to, čo teraz ešte poznať nemáte.

Som vaša Kráľovná a vaša nebeská Vodkyňa a zjednocujem vás vo svojom oddieli, zároveň vás obliekam do svojej vlastnej nepremožiteľnej a hroznej sily proti svojim nepriateľom. Máte teda poslúchať moje rozkazy. Niektorí sú ešte neistí a necítia sa byť bezpečnými, zastavujú sa, aby si žiadali uisťovanie a povzbudenie. A tak ich odpoveď nie je ani ochotná ani úplná.

Toto je pre vás teraz hodina istoty, pretože nadišiel čas ísť do boja. Čoskoro každý z vás pochopí veľkú úlohu, ku ktorej je určený mojou zvláštnou láskou, láskou môjho Nepoškvrneného Srdca. Preto teraz, moji milovaní synovia, žiadam od každého odpoveď bez výhrad, pretože tak sa môže splniť môj veľký plán lásky a váš boj sa môže rozvinúť podľa mojich pokynov.“

4. augusta 1979

Sv. arského farára

Prvá sobota mesiaca

Päť prvých sobôt

„Milovaní synovia, pozerám na vás s materinskou láskou a stále viac vás uzavieram zo všetkých končín sveta v mojom Nepoškvrnenom Srdci. Toto sú hodiny boja a preto majú byť použité tie zbrane, ktoré som vám výslovne pripravila:

– zasvätenie sa môjmu Nepoškvrnenému Srdcu,

– častá modlitba sv. ruženca,

– praktizovanie prvých sobôt v mesiaci, aby boli odčinené urážky, spôsobené môjmu materskému Srdcu.

Počas týchto sobôt vás volám, aby ste sa spojili so mnou v modlitbe ruženca, v rozjímaní jeho tajomstiev, vo svätej spovedi, v účasti na svätej omši a zmiernom svätom prijímaní. Mojej dcére, sestre Lucii, som sľúbila zvláštnu ochranu vo chvíli smrti a obdržanie nutných milostí k večnej spáse pre všetky moje deti, ktoré vyhoveli mojim prianiam a nábožne plnili praktizovanie päť prvých sobôt. V týchto chvíľach, v ktorých nebezpečie večného zatratenia sa stáva takým vážnym, postavte svoje duše do bezpečia tým, že ich zveríte do zvláštnej ochrany nebeskej Matky.

Dnes má vzrastať tiež zadosťučinenie zo strany mojich detí, lebo sa stále viac šíria urážky, spôsobené môjmu Nepoškvrnenému Srdcu pre bezprávie proti môjmu Nepoškvrnenému Počatiu, proti môjmu ustavičnému panenstvu, proti môjmu Božiemu a univerzálnemu materstvu, proti mojim obrazom, a pretože sa odďaľujú odo mňa predovšetkým duše maličkých. Prostredníctvom vás má sa rozširovať a zväčšovať táto synovská krížová výprava zadosťučinenia. Nech sú pre vás prvé soboty mesiaca pravými stretnutiami v zmiernej modlitbe a veľkomyseľnou odpoveďou na priania, ktoré som vám prejavila. Predovšetkým rehoľníci a veriaci, zasvätení môjmu Nepoškvrnenému Srdcu v týchto dňoch nech sa zhromaždia vo večeradlách života so mnou.

Teraz, keď boj bude príliš tvrdý, musím pripravovať pre všetkých chvíle duchovnej radosti a odpočinku. V týchto večeradlách vstúpite do môjho odpočinku; pretože prosíte a uzmierujete so svojou nebeskou Matkou, budem vás potešovať a posilňovať. Tak prijmem od vás väčšie zadosťučinenie a vy prijmete od Matky novú silu a nové svetlo, aby ste kráčali po neschodnej ceste vášho času.“

22. augusta 1979

Sviatok Panny Márie Kráľovnej

Verní, ochotní a poslušní

„Som vaša Kráľovná. Volám vás, milovaní synovia, aby ste sa stali všetci mojimi poddanými, vernými, ochotnými a poslušnými. Budete verní, keď vždy zachováte to, čo žiadam od vás, keď počúvate môj hlas, keď sa dáte viesť mnou s ochotou. Vaša vernosť má každý deň vzrastať v dokonalej vernosti v povinnostiach vášho stavu. V tomto máte byť všetkým dobrým príkladom. Kto mi je verný, robí zo svojho života zrkadlo, v ktorom ja môžem odrážať svoj obraz a šíri vôkol seba vôňu všetkých mojich čností. Kto je verný, ide s dôverou a odovzdanosťou po ceste, ktorú som vám vytýčila, bez toho, že by pozeral na akéhokoľvek tvora, že by sa obzeral po ľudskom schválení, že by hľadal oporu a povzbudenie, ale vždy viac vstupujúc do vnútra môjho Nepoškvrneného Srdca. Dáva sa mnou viesť po ceste kríža, až dospeje na vrchol Kalvárie.

Podľa spôsobu, ktorým budete vedieť trpieť, mlčať a obetovať sa, bude sa môcť zmerať stupeň vašej vernosti, ktorú túžim, aby ste priviedli až k heroizmu. Ste pohotoví, keď vykonáte rýchlo a bez zmätku moje rozkazy. V týchto rokoch som vám načrtla cestu, ktorú máte dokončiť. Prečo ju neprejdete s istotou a dôverou? Prečo niektorí z vás sa ešte zastavujú v neistote a v nebezpečí?

Môj protivník opäť prichádza, aby vás zdržiaval pochybnosťami a oslabuje vás nedôverou. Keď som vám odhalila môj plán boja, dosiaľ som vás vychovávala a viedla za ruku, aby som vás pripravila na veľký boj, ktorý vás čaká.

Ste pripravení, keď použijete zbrane, ktoré som vám dala: modlitba, vaša kňazská modlitba, častá modlitba sv. ruženca, utrpenie a vaša kňazská obeta. Teraz máte byť pripravení na rozkazy vašej Kráľovnej, lebo stojíme pri vstupe do obdobia najviac bolestného a rozhodujúceho.

Zakrátko všetko bude treba urýchliť. Budete povolaní prežívať ťažké chvíle, nasledovať toho, ktorého Boh poslal ako hlavu môjho oddielu, námestníka môjho Syna Ježiša, ktorý so statočnosťou a odvahou ide v ústrety svojej dokonalej obete, ku ktorej som ho už dávno pripravila, ochotného pre mňa a pre vás darovať aj svoj vlastný život.

Budete poslušní, keď dáte všetkým svedectvo dokonalej ochoty k zachovaniu noriem, ktoré Cirkev predpisuje pre kňazov. Toto je vaša rovnošata, do ktorej budete všetci oblečení, aby ste sa stali nezraniteľnými v boji: vaša mlčanlivá, pokorná, dokonalá poslušnosť. Poslušní pápežovi, biskupom s ním spojeným, pre nariadenia, ktoré riadia váš kňazský život. Chcem, aby ste boli disciplinovaní vo všetkom, i v najmenších veciach. Hovorte vždy a s ochotou vaše ,áno‘ Otcovi, ktorý vás volá k nasledovaniu svojho Syna Ježiša, ktorý sa stal pre vás dokonalým vzorom poslušnosti až na smrť kríža.

Keď všetci budete verní, pohotoví a poslušní, budem môcť skutočne kraľovať v každom z vás. Vaším prostredníctvom budem môcť kraľovať aj v celom svete a pripravovať cestu, po ktorej Kristus – Kráľ by mohol prísť a obnovil by medzi vami svoje slávne Kráľovstvo lásky.“

Altötting (Nemecko), 8. septembra 1979

Narodenie Panny Márie

Úzkostlivá výzva

„Vo veľmi uctievanej svätyni tohto veľkého národa, tak veľmi vystaveného nebezpečenstvám, som chcela, aby si dnes oslavoval sviatok svojej nebeskej Matky. V tebe žehnám všetkých svojich milovaných synov, roztrúsených vo všetkých končinách sveta. Všade som ťa viedla k tomu, aby si zhromaždil do útočišťa môjho Nepoškvrneného Srdca všetkých tých kňazov, ktorí sa vydávajú do veľkého nebezpečenstva, že budú stratení a zmietaní búrkou, ktorá sa teraz rozpútala. Veľa je medzi mojimi synmi i takých, ktorí odpovedajú vždy s väčšou ušľachtilosťou a zasväcujú sa môjmu Nepoškvrnenému Srdcu.

Konajte rýchle, aby ste sa mi všetci zverili. Nasledujte príklad a naliehavú výzvu, s ktorou sa na vás obracia námestník môjho Syna Ježiša, ktorý rozozná každú situáciu a ktorý teraz cíti blízku bolestnú udalosť, na ktorú som vás už pred rokmi pripravovala.

Áno, ešte krátke obdobie, aby sa naplnil čas, ktorý ustanovil Otec, a potom boj medzi mnou a mojím protivníkom sa hrozne rozpúta a vstúpi do svojej záverečnej fázy. Mnohých z vás som pripravila na najväčšiu skúšku. V mojom náručí budete obetovaní ako malí baránkovia, pretože s Ježišovou krvou aj vaša krv slúži na očistenie Cirkvi a na obnovu sveta. Iní majú podstúpiť prenasledovanie a utrpenie, ktoré teraz si nedokážete predstaviť, ale majte dôveru, pretože to budem ja, ktorá budem mimoriadnym spôsobom blízko každému, aby som ho podporovala, žeby sa naplnil až do konca môj plán. Mám naponáhlo. A volám vás teraz poslednou a úzkostlivou výzvou:

Odpovedzte všetci a dôverujte mi.

Buďte maličkí, poslušní, pokorní, chudobní.

Buďte najkrajšími kvetmi okolo kolísky vašej Matky ako dieťaťa, ktorá sa na vás usmieva a všetkých vás žehná.“

Nijmegen (Holandsko), 29. septembra 1979

Svätých Archanjelov

Anjeli Pána

„Sotva si ukončil večeradlo s týmito mojimi synmi, ktorí sú mi drahí, ktorí trpia pre situáciu rozorvanosti a zmätok, v ktorom sa tu nachádza moja Cirkev. Zjednoť tvoju bolesť s mojou a buď výrazom materinskej dobroty, s ktorou sa na nich pozerám, zhromažďujem ich, posilňujem a vediem. Nepozeraj na to, že ich je málo a navyše že sú krehkí vekom a zdravím. Preto že sú takí verní a ušľachtilí, tešia nesmiernu bolesť môjho Nepoškvrneného Srdca. Pre mňa sú najcennejším pokladom. Ich prostredníctvom aj tu toľké moje deti odpovedajú na moje pozvanie, vstupujú do útočišťa môjho Srdca, a idú dnes mnou vychovaní k heroickej vernosti Ježišovi a jeho Cirkvi. Takto na tom istom mieste, kde môj protivník začal svoje dielo zničenia Cirkvi, ja odpovedám na výzvu a utváram svoj oddiel. Je oddielom maličkých, chudobných, pokorných, ktorých ja zhromažďujem v svojom Nepoškvrnenom Srdci, aby som im dala môjho ducha múdrosti, lebo prichádza porážka pýchy tých, ktorí sa nechali zviesť falošnou vedou a duchom velikášstva a márnej slávy. Dnes prostredníctvom tohto môjho diela z úst detí a nemluvniat Pán prijíma dokonalú slávu. S vami sú aj Pánovi anjeli. Som ich Kráľovná a sú ochotní plniť moje rozkazy, pretože Najsvätejšia Trojica zverila môjmu Nepoškvrnenému Srdcu dielo obnovy Cirkvi a sveta.

Svätý Michal je v čele celého tohto môjho nebeského vojska, i pozemského, ktoré je teraz zoradené do šíkov k boju. Svätý Gabriel je vám po boku, aby dal všetkým vám tú istú nezdolateľnú statočnosť od Boha. A svätý Rafael vám vylieči mnohé rany, ktoré často utŕžite vo veľkom boji, v ktorom ste nasadení. Pociťujte vždy blízko seba anjelov Božích, často ich proste o pomoc a ochranu. Oni majú veľkú moc chrániť a vytrhnúť vás zo všetkých úkladov, ktoré vám strojí satan, môj i váš protivník.

Teraz sa ich ochrana zväčší a budete ju zvláštnym spôsobom pozorovať, pretože časy veľkej skúšky prišli a čakáte, aby ste vstúpili do obdobia veľkého súženia, aké až doteraz nikdy nebolo.

Z môjho rozkazu tušíte blízko seba anjelov Pánových, ktorí budú vašou obranou a vašou strážou, aby ste tak mohli každý z vás splniť to, čo som určila pre triumf môjho Nepoškvrneného Srdca.“

Lurdy, 7. októbra 1979

Sviatok ružencovej P. Márie

Váš ruženec

„Aj tu som ti zariadila, aby sa zhromaždilo vo večeradlách modlitby a života so mnou toľko kňazov, rehoľníkov a veriacich. V týchto večeradlách som skutočne prítomná a zjednocujem sa s vašou modlitbou. S ňou poskytujete nebeskej Matke výdatnú pomoc k vyproseniu záchrany pre toľkých chudobných synov, úbohých, stratených, i pre riadenie bolestných udalosti vášho času podľa materského zámeru môjho Nepoškvrneného Srdca.

Váš celý ruženec, ktorý sa vo večeradlách modlíte na naliehavú žiadosť vašej nebeskej Matky, je ako nesmierna reťaz lásky a záchrany, ktorou môžete ovinúť osoby a situácie a dokonca mať vplyv na všetky udalosti vášho času. Pokračujte v jeho modlitbe, rozmnožte vaše večeradlá modlitby a tým odpoviete na výzvu, s ktorou sa na vás obrátil s takou intenzitou môj prvý milovaný syn – námestník Ježiša. Teraz môžem použiť pomoc, ktorá mi prichádza z vašej modlitby a chcem sa prihovoriť ako Matka za skrátenie času skúšky a za zmiernenie utrpení, ktoré vás čakajú. Všetko môže byť ešte zmenené, keď vy, moje deti, počúvate môj hlas a spájate sa s modlitbou a neustálym príhovorom vašej nebeskej Matky.

Preto tu, kde som sa ukázala ako Nepoškvrnená, vám opakujem, aby ste vytrvali s väčšou veľkomyseľnosťou a stálosťou v modlitbe sv. ruženca. Ruženec je modlitba, s ktorou som ja sama prišla z neba, aby som vám ju dala. S ňou sa vám podarí odhaliť úklady môjho protivníka. Vyhnete sa toľkým jeho podvodom. Ubránite sa mnohým nebezpečenstvám, ktoré vám chystá. Ona vás chráni od zlého a približuje vás viac ku mne, pretože ja môžem byť skutočne vašou sprievodkyňou a vašou ochrankyňou. Tak sa už stalo pri iných rozhodujúcich udalostiach, tak aj dnes Cirkev bude ubránená a zachránená svojou víťaznou Matkou, skrz pomoc, ktorá prichádza od vás, moje maličké deti, častou modlitbou svätého ruženca… Odvahu, milí synovia! Modlite sa, dôverujte, a vstúpte do útočišťa môjho Nepoškvrneného Srdca, aby ste patrili ku môjmu víťaznému oddielu. Toto je moja hodina a onedlho celú Cirkev privedie k novému lesku tá, ktorú vy vzývate ako víťaznú Kráľovnú.“

21. novembra 1979

Obetovanie Panny Márie

V chráme môjho Srdca

„Milí synovia, pohliadnite na vašu nebeskú Matku vo chvíli, keď ju privádzajú do chrámu, aby sa obetovala dokonalej službe Pánovi.

Hoci som už od svojho Počatia bola pripravená na vznešené poslanie, ktoré mi bolo zverené, aj pre mňa bolo nutné obdobie mlčania a veľmi intenzívnej modlitby.

V chráme sa moja duša otvorila svetlu Ducha Svätého, ktorý ma priviedol k láske a k pochopeniu jeho slov. Tak som bola vnútorne privedená k účasti na najhlbších tajomstvách a zjavoval sa mi vždy jasnejšie pravý zmysel Božieho Písma.

V chráme bolo moje telo obetované k úkonu stálej obety v službe Božej, ktorú som plnila v modlitbe a v radosti, v dokonalom plnení nepatrných povinností, ktoré mi boli zverené.

V chráme sa moje srdce otváralo úkonu čistej a neustálej lásky k Pánovi, kým odpútanie od sveta a tvorov ma pripravovalo deň čo deň väčšmi k tomu, aby som povedala svoje dokonalé ,áno‘ jeho Božej vôli.

Kňazi, ktorých tak veľmi milujem, dnes vstúpte aj vy do chrámu môjho Nepoškvrneného Srdca! Teraz, keď môj čas prišiel, je nutné aj pre vás obdobie intenzívneho sústredenia a vrúcnej modlitby, ktorá by vás pripravila na splnenie vášho dôležitého poslania.

V chráme môjho Srdca vaša duša bude naplnená Božou múdrosťou, ktorú vám teraz v plnej miere dávam, aby ste mohli žiariť vždy viac a vylievať svetlo v týchto dňoch temnoty. Pomôžte tak toľkým mojim úbohým synom, ktorí sú stratení, aby sa vrátili do môjho náručia Matky.

V chráme môjho Srdca bude očistené vaše srdce ohňom nespočetných skúšok v takej miere, že sa vo všetkom môže pripodobniť Srdcu môjho Syna a vášho brata Ježiša. Ježiš sa chce znova narodiť vo vás, aby uskutočnil dnes veľký plán svojej milosrdnej lásky a pripravil príchod svojho kráľovstva slávy. Preto pripodobňuje vaše smrteľné telo svojmu oslávenému Telu, takže vy v ňom môžete mať vždy väčšiu účasť na jeho budúcej sláve a on s vami môže zdieľať vaše utrpenie, ktoré vám spôsobuje vaša ľudská krehkosť. Teraz sa Ježiš vracia prostredníctvom vás, aby konal, aby pracoval, aby miloval, aby trpel, aby sa obetoval pre spásu všetkých.

V chráme môjho Nepoškvrneného Srdca aj vaše srdce bude očistené, aby som ho pretvorila k čistému a neustálemu úkonu lásky k Spasiteľovi. Vediem vás po ceste dokonalej lásky, pretože aj vy môžete nasledovať svoju Matku v tom, že poviete svoje ,áno‘ Božej vôli. Pre toto máte vstúpiť do chrámu môjho Srdca. Je potrebné mlčanie, modlitba, odpútanie a zrieknutie sa. Tak vám bude odhalený Boží plán s vami a budete slobodní a ochotní splniť ho až do konca. Len tak budete môcť splniť veľké poslanie, ktoré som vám zverila.

Odvahu, moje malé deti!… Teraz prišiel môj čas. A preto dnes v chráme môjho Srdca chcem vás všetkých obetovať Najsvätejšej Trojici v úkone najvyššieho zadosťučinenia a úpenlivej materskej prosby.“

28. novembra 1979

Púšť zakvitne

„Prežívaš predvečer svojho odchodu do Afriky, do tohto veľkého svetadielu, ktorý milujem zvláštnou láskou, lebo toľko mojich synov tam žije vo veľkej núdzi a tak veľmi potrebujú moju nežnú lásku Matky. Choď a daj všetkým svetlo, ktoré vychádza z môjho Nepoškvrneného Srdca… Vpred so mnou, k modlitbe, k láske, k dôvere!

Každý deň vaša Matka pôsobí, aby zo Srdca Synovho pramenili prúdy milosti a milosrdenstva, ktoré zavlažujú zem a očisťujú duše. Milí synovia, vás som si povolala, aby ste dnes boli nástrojmi tohto Božieho zázraku. Chcem konať skrz vás. Chcem sa zjaviť svetu skrz vás. Prostredníctvom vás chcem darovať svoje svetlo dušiam.

Preto som vás povolala zo všetkých končín, aby ste sa zasvätili môjmu Nepoškvrnenému Srdcu, aby som vám poskytla milosť trvalo žiť vo mne a tak vyplniť vaše malé srdce mojou plnosťou lásky. Mojím Srdcom milujte všetkých svojich bratov, najmä tých, ktorí sú dnes stratení a nachádzajú sa vo veľkom nebezpečenstve, že budú stratení naveky. Predovšetkým milujte najvzdialenejších hriešnikov, ateistov, tých, ktorých všetci odmietajú, milujte aj prenasledovateľov a ukrutníkov. Povedzte s láskou: ,Otče, odpusť im, lebo nevedia čo robia‘ za toho, kto nenávidí, kto zabíja, kto koná násilie, kto sa dopúšťa zla, kto preklína, kto dáva pohoršenie. Vy ich vždy milujte a povedzte: ,Otče, odpusť!‘

Koľkých z týchto vašich bratov raz nájdete v nebi, ktorí boli privedení na cestu spásy neodolateľnou silou vašej lásky!

Preto som vás volala k modlitbe. Vaša kňazská modlitba, konaná so mnou a spojená s vaším utrpením, má nesmiernu moc. Ona má vskutku schopnosť vzbudiť dlhú reakciu na reťazi dobra, ktorej blahodarné účinky sa rozlievajú a rozmnožujú všade v duši. S ňou môžete vždy upraviť rovnováhu a naplniť bilanciu Božej spravodlivosti. Váš drahocenný život modlitby: Liturgia hodín, rozjímanie, ruženec, ale nadovšetko dobre prežitá celebrácia sv. omše, ktorá skutočne obnovuje obetu kríža. Ach, akú dôležitosť má sv. omša ako vynáhrada a na zneškodnenie zla, ktoré sa každý deň dovršuje následkom toľkých hriechov a takého rozsiahleho zamietania Boha!

Preto som vás vyzvala k dôvere. Teraz, keď temnota zahaľuje všetko a sily zla sa rozpútavajú so zbesilou zúrivosťou, máte predovšetkým rásť v dôvere. Jediný Boh vždy bol a stále je za každej okolnosti víťazom. Boh predovšetkým víťazí aj vtedy, keď sa zdá, že je porazený. Preto máte dnes napodobňovať vašu nebeskú Matku v plesaní v Bohu a ospevovaní jeho nesmierneho milosrdenstva. Máte veriť, že svetlo vždy zažiari, i vo chvíľach, keď temnota sa stane najhlbšou. A svetlo je Kristus. A má sa rozlievať skrze vás, jeho verných učeníkov, pripravených a vychovaných v mojom materskom Srdci. Vo vašej dobe sa naplňuje veľký zázrak, i keď teraz sa deje v tichosti a skrytosti. V boji medzi červeným drakom a Ženou odetou slnkom, na ktorom sa podieľa nebo i zem, mocnosti nebeské i pekelné, vaša Matka a Kráľovná každý deň plní závažné rozhodnutie pre uskutočňovanie svojho víťazného plánu. Preto vám hovorím: v krátkom čase púšť rozkvitne a celé tvorstvo sa vráti do podivuhodnej záhrady, ktorá bola stvorená pre človeka, aby vyžarovala dokonalým spôsobom najväčšiu slávu Božiu.“

Nairobi (Keňa), 3. decembra 1979

Sv. Františka Xaverského

Pohliadni na Srdce

„Aj v tomto veľkom svetadiele, kam ťa vediem prvý raz, pozoruj všade divy môjho Nepoškvrneného Srdca. Pohliadni na srdcia všetkých týchto mojich synov: sú takí chudobní, prostí, a tak veľmi ma milujú a ctia. Tak, ako všeobecne, všetci najchudobnejší a celkom bezbranní sú najviac vydaní, aby ich zneužívali iní. Preto zvlášť tu sa rozmáha činnosť môjho protivníka, ktorý nikde nie je tak, ako v tomto svetadiele odtrhnutý z reťaze spôsobom natoľko násilným a nebezpečným. Tvojím prostredníctvom chcem dnes venovať týmto synom bezpečné útočište a materskú ochranu môjho Nepoškvrneného Srdca.

Aj tu si všimni, že moje Hnutie sa samovoľne rozšírilo po všetkých končinách. Je to zase jedno potvrdenie toho, že je to len moje dielo a ja konám v tichosti a v skrytosti. Idem a vyberám si za svoje obľúbené nástroje tých, ktorých si nikto nevšimne, a ktorí dokážu mlčať, trpieť a milovať. Tak môžem naplniť zázraky lásky môjho Nepoškvrneného Srdca aj tu, medzi týmito mojimi synmi, toľko trpiacimi a tak núdznymi, takými prostými a dobrými, a preto ich tak veľmi milujem.

Videl si, koľko mojich milovaných synov žije v takej chudobe, opustenosti a nepochopení? A ako sa im darí podieľať sa vo všetkom na existenčnom utrpení všetkých svojich afrických bratov! Maj ich rád, jedného po druhom, týchto mojich milovaných synov, buď pre nich výrazom mojej materinskej nehy. Pohliadni na srdce celého tohto národa a nájdeš tam vtlačenú pečať lásky tvojej nebeskej Matky. Pohliadni na Srdce tvojej nebeskej Matky, a nájdeš tam zhromaždených v stále väčšom počte synov všetkých kontinentov. Teraz je celý svet uzatvorený v mojom náručí, plnom milosrdenstva, pre blízky triumf môjho Nepoškvrneného Srdca.“

Douala (Kamerun), 8. decembra 1979

Matka všetkých

„Dnes rozprestieram svoj nepoškvrnený plášť nad celou zemou a pozerám sa na vás všetkých so svojou nehou Matky. Tento deň ťa nachádzam tu v tomto malom národe takého veľkého kontinentu. S akou chudobou, s akou prostotou, s akou dobrotou si sa vo všetkých končinách stretol! Teba som uspôsobila, aby si miloval všetkých týchto svojich bratov s tlkotom Srdca Ježišovho a s tlkotom môjho materinského Srdca. Stretol si sa tiež s toľkými mojimi milovanými synmi a dcérami, ktorí strávili celý svoj život v obetách a odriekaní, aby doniesli do tejto zeme posolstvo evanjelia. Ich prostredníctvom toľkí vstúpili do radov Cirkvi a do jediného ovčinca pod jedným pastierom. Pohliadni pred seba, aká nesmierna jar sa pripravuje!

Mnohí z nich sú však ešte v blude pohanstva alebo patria k iným náboženstvám, ktoré nie sú tým pravým, ktoré vám zjavil Ježiš, večné Slovo Otcovo, ku ktorému chce všetkých priviesť vo svojom duchu lásky. Aj títo potrebujú, aby ich nebeská Matka spolu s Ježišom priviedla k plnosti pravdy, kým už dnes všetkých uzatváram do svojho materinského Srdca. Som Matka všetkých. Najmä tých najvzdialenejších, tých, ktorí doteraz kráčajú v temnotách. Najmä som Matkou najchudobnejších, najprostejších, najopustenejších, najbezbrannejších.

A dnes, na sviatok môjho Nepoškvrneného Počatia, som ťa chcela mať tu v modlitbe, v sústredenosti, v utrpení, aby si všade vytvoril večeradlá so mnou, pretože ty máš byť výrazom mojej materinskej lásky a mojej lásky ku všetkým tým mojim synom. Tak aj tu každý deň nastáva triumf môjho Nepoškvrneného Srdca, lebo kráľovstvo Ježiša vždy viac sa rozširuje v srdciach a dušiach a prináša znamenie mieru, lásky a radosti. S pápežom, mojím prvým milovaným synom, žehnám dnes všetkých mojich milovaných synov, najmä tých, ktorí žijú v tomto veľkom svetadiele – Afrike.“

24. decembra 1979

Svätá noc

Koľko svetla!

„Je Svätá noc. Milovaní synovia, buďte pripravení blízko mňa, aby ste privítali moje Božské Dieťa. Vôkol je taká noc, a predsa jedno svetlo sa stále silnejšie rozsvecuje vo vnútri jaskyne. Teraz ožiaruje celé nebo, pokým Matka je ponorená do hlbokej modlitby. Aké svetlo zostupuje z lona Otcovho do panenského lona Matky, ktorá sa otvára k svojmu daru Života! A všetko je zahalené do tohto Božieho svetla, ja predovšetkým pozerám na jeho Telo: jeho oči, jeho líca, jeho pery, jeho tvár, jeho ramená, jeho ruky, cítim, že jeho maličké Srdce len teraz začalo biť. Každý úder je darom lásky, ktorá odteraz už viac nezhasne. Vôkol je taký mráz, drsnosť zimy a ľad, pred ktorým sa všetky dvere zatvorili. Ale vnútri jaskyne je sladké a príjemné teplo. A útočište, ktoré nám chudobné miesto ponúka, je teplo nepatrných vecí a pomoc, ktorú poskytuje trocha sena, jasle, ktoré slúžia ako kolíska. Žiadne miesto nie je teraz tak teplé, ako táto najstudenšia jaskyňa a Matka blažená sa skláňa nad svojím Dieťaťom, ktoré vám dal Otec, nad svojím kvetom konečne rozvitým, nad svojím Nebom, teraz navždy otvoreným, nad svojím Bohom, ktorý bol tak dlhý čas očakávaný.

Moje slzy sa spájajú s bozkami, keď vidím v extáze v mojom Synovi môjho Boha, ktorý sa zo mňa narodil tejto Svätej noci. Je dnes taká noc na svete, je toľko ľadu, ktorý zmrazuje srdcia i duše. Ale Svetlo teraz premohlo temnoty a Láska navždy porazila každú nenávisť. Moji milovaní synovia, v tejto svätej noci bedlite v modlitbe. Buďte pripravení v mojom Nepoškvrnenom Srdci. Teraz je blízko jeho slávny návrat. Nové Svetlo a veľký Oheň obnoví tento svet.“

31. decembra 1979

Posledná noc v roku

Vaša posledná hodina

„Milovaní synovia, bedlite so mnou v modlitbe a dôvere. Uzaviera sa tento rok, ktorý pre každého z vás sa stal mimoriadnym pre milosti a dary nebeskej Matky. Z môjho Nepoškvrneného Srdca som každý deň vylievala na vás prúdy svetla a lásky. A tak som vás živila a šatila, pripravovala a posilňovala. Pôsobením mojej materskej a tichej činnosti ste vyrástli vo vašom živote zasvätenia a nasledovania vašej Matky. Stali ste sa menšími, pokornejšími a poslušnejšími, dôverujúcejšími a silnejšími. Pozerám sa z jedného na druhého s materinskou nežnosťou, synovia mnou vyvolení a vychovaní, v záhrade môjho Nepoškvrneného Srdca, aby ste boli obetovaní ku sláve Najsvätejšej Trojice. V tomto roku mnohých z vás som vytrhla, aby som ich preniesla sem hore do neba a utvorila veľkú korunu Ježišovej a mojej slávy. Ale vy zostaňte ešte na tejto zemi a buďte pohotoví, aby ste splnili to, čo už bolo pripravené pre každého podľa môjho plánu lásky.

Ste teraz vo vašej poslednej hodine. Je to hodina veľkého boja, hodina veľkej obety, hodina veľkého víťazstva. Ale každú vec som už pre vás pripravila. Aj čas sa meria podľa úderov môjho Srdca, ktoré už nepozná čas.

Tu už všetko je dovŕšené, i to, čo v čase sa má ešte len udiať. Tu vás vidím všetkých na konci cesty, ktorú ešte máte dokončiť tým, že budete žiť a obetovať sa pre slávu Božiu. Tu sa na vás pozerám už v sláve, ktorá vás čaká až na konci vášho bolestného utrpenia. Premýšľajte o sebe aj vo svetle môjho Nepoškvrneného Srdca a žite kľudne a pokojne. Radujte sa, lebo vaše mená sú už zapísané v nebi. (…)“

1980 - VAŠA VÍŤAZNÁ MATKA

1. januára 1980

Panny Márie, Matky Božej

Vaša víťazná Matka

„Kňazi, ktorých ja volám zo všetkých končín sveta, aby ste vstúpili do útočišťa môjho Nepoškvrneného Srdca, synovia, ktorých milujem a ktorí ste tak veľmi vystavení nebezpečenstvám, začnite tento nový rok s veľkou dôverou vo vašu nebeskú Matku. Dnes vás Cirkev vyzýva, aby ste sa pozerali na mňa a uctievali ma ako Matku. Som pravá Matka Ježiša Krista a som pravá Matka vaša. Som vaša Matka, pretože som vám darovala Ježiša, môjho Syna. A tak nech sa stane sviatok narodenia Pána vskutku sviatkom celého vášho života.

Pretože som Ježišovou Matkou, som schopná stať sa aj vašou Matkou. A ako som bola schopná dobre vyplniť svoju materskú úlohu voči môjmu božskému Synovi, tak mám dnes splniť dobre svoju materskú úlohu voči všetkým vám, moji synovia. A v radostnom tajomstve môjho materstva, ktoré sa môže stať prameňom vašej dôvery a vašej nádeje na začiatku tohto nového roku, ste volaní teraz vstúpiť do času, v ktorom vás očakávajú veľké utrpenia.

Predovšetkým bude trpieť moja Cirkev, ktorá bude povolaná k veľkému a bolestnému dielu očisťovania. Ja som jej blízko v každej chvíli, aby som jej pomáhala a dávala jej útechu. Čím viac bude Cirkev vystupovať na Kalváriu, tým viac bude cítiť moju pomoc a moju mimoriadnu prítomnosť. Teraz má vstúpiť do drahocenného okamihu vykupiteľského utrpenia pre svoje najkrajšie znovuzrodenie. A pre tento okamih je pre vás v mojom Nepoškvrnenom Srdci pripravená pomoc, v ktorej máte istotu: Je to námestník Krista, pápež, ktorého som vám dala ja, aby ste ho milovali, počúvali a nasledovali. Teraz aj pre neho sa blížia hodiny Getseman a Kalvárie a vy, moji milovaní synovia, musíte byť jeho útechou a obranou.

Aj svet začína prežívať svoje najdramatickejšie a najbolestnejšie hodiny. V tomto novom roku mnohé veci, o ktorých som vám hovorila vo Fatime, dosiahnu splnenia.

Nebojte sa – majte dôveru!

V hodine strašnej búrky uvidíte moje svetlo stávať sa silnejším a zjavnejším: Žena odetá slnkom, pod nohami mesiac a okolo hlavy koruna dvanástich hviezd. To je znamenie môjho a vášho víťazstva. Je to vaša víťazná Matka, ktorá vás dnes s pápežom, prvým milovaným synom, všetkých uzatvára do svojho Nepoškvrneného Srdca a žehná.“

22. januára 1980

Veľká sieť lásky

„Kráčajte v dôvere! Časy, mnou predpovedané, nastali a vy musíte na mňa prenechať všetky starosti. Som vaša nebeská Matka a som pri každom z vás. Chránim vás a vediem. Naprávam vás a obraňujem, nebuďte ustarostení pre údel, ktorý vás očakáva, pretože všetko je už pripravené v mojom materskom Srdci.

Ľudstvo sa nachádza na pokraji sebazničenia. Už sa začalo, čo som vám predpovedala vo Fatime pre koniec tohto vášho storočia. Ako môžem ja ešte zadržiavať trestajúcu ruku Božej spravodlivosti, keď vzrastá každým dňom zvrátenosť, ktorá zachvacuje ľudstvo, idúce po ceste otvorenej vzbury proti Bohu?! Koľké národy môžu byť vovlečené do sporov a koľkí ľudia zabití, kým mnohí môžu znášať nevýslovné utrpenia! Hlad, oheň a veľká skaza: toto vám prináša pohroma, ktorá sa valí na úbohé ľudstvo.

Synovia milovaní, príjmite všetci moju naliehavú výzvu, lebo moje Nepoškvrnené Srdce sa chveje – je utrápené pre údel, ktorý vás očakáva.

Modlite sa stále viac!

Modlite sa spolu so mnou modlitbu svätého ruženca. Modlite sa a robte pokánie, aby doba bola skrátená a veľké množstvo mojich detí sa zachránilo pre večnosť. Modlite sa, aby utrpenia slúžili k obráteniu všetkých tých, ktorí sa vzdialili od Boha.

Modlite sa, lebo nemôžete nikdy pochybovať o láske Otca, ktorý stále na vás pozerá, je o vás starostlivý a bolesť používa ako prostriedok pre vaše uzdravenie z choroby skazenosti, nevernosti, vzdoru, nečistoty a ateizmu.

Žiadam od vás teraz veľa modlitby! Rozmnožujte vaše večeradlá modlitby. Rozmnožujte vaše ružence, ktoré sa modlíte dobre a so mnou. Obetujte mi aj vaše utrpenia a pokánie.

Žiadam od vás modlitbu a pokánie za obrátenie hriešnikov, pretože aj moje deti veľmi spurné a veľmi vzdialené sa môžu vrátiť k Bohu, ktorý ich čaká s milosrdnou dychtivosťou Otca.

Urobte teda pospolu veľkú sieť lásky, ktorá ovinie a zachráni celý svet. Tak bude môcť prísť môj najväčší a všeobecný materský zásah na záchranu všetkých, ktorí sa stratili.“

2. februára 1980

Obetovanie Ježiša

prvá sobota v mesiaci

Obety ku sláve Božej

„Milovaní synovia, nechajte, aby vás dnes vaša nebeská Matka obetovala všetkých Pánovi na svojom Nepoškvrnenom Srdci. Čím je úplnejšia obeta vás samých, ktorú mi dávate svojim zasvätením sa, tým lepšie môžem splniť svoju materskú úlohu, ktorá spočíva v tom, aby som vás obetovala na dokonalú oslavu Najsvätejšej Trojice.

V chráme v Jeruzaleme som obetovala najprv moje dieťa Ježiša podľa predpisu zákona Mojžišovho. Teraz mám obetovať aj vás všetkých, moje malé deti, podľa vôle môjho Syna Ježiša, ktorý mi vás zveril prv ako zomrel na kríži. Pod krížom podľa vôle Ježišovej som sa stala skutočnou Matkou každého z vás.

A v čom spočíva moja materská povinnosť, ak nie v tom, aby som vás obetovala na dokonalú slávu Boha?

Obetujem vás na slávu Otca. On chce vidieť tak, ako vidí vo vašej nebeskej Matke, aj vo vás žiariť svoj veľký plán, ktorý vtlačil do majstrovského diela stvorenia. Tak môže prijímať dnes od vás, svojich malých detí, svoju dokonalú chválu.

Obetujem vás na slávu Syna. On chce vidieť vo vás, v svojich bratoch, seba samého tým spôsobom, že ešte môže opäť žiť skrz vás a milovať, modliť sa, trpieť a pracovať, pretože ako v ňom aj vo vás je Otec vždy oslavovaný. A Syn prichádza, aby vo vás skutočne opäť žil.

Obetujem vás na slávu Ducha Svätého. On sa vám dáva, aby vás priviedol do hlbín Božieho života a pretvoril v horiace plamene lásky a horlivosti, aby rozlial všade svoje najčistejšie svetlo. A keď vás vidí v materskom náručí svojej Nevesty, aby vo vás vytvoril svoj obraz, priťahujete ho, aby zostúpil vo svojej plnosti na vás a dával sa vám tak, ako sa dával jej. Tak Duch Svätý od Otca a od Syna sa vám stále viac dáva ako dar.

V chráme môjho Nepoškvrneného Srdca vás dnes všetkých obetujem na slávu Najsvätejšej Trojice. Obetujem vás ako znamenie zmierenia, ako znamenie materského príhovoru, ako znamenie dokonalého oslávenia, pretože Boh prijíma toto úbohé ľudstvo, ktoré je stratené a mohutnou silou svojej milosrdnej lásky pomáha svetu, očistenému vašou zmiernou obetou. Tak Duchom Pána bude obnovená celá tvárnosť zeme.“

11. februára 1980

Panny Márie Lurdskej

Pod mojím nepoškvrneným plášťom

„Milovaní synovia, pozerám sa na vás svojimi milosrdnými očami. Je to pohľad vašej nebeskej Matky, ktorá každého z vás sleduje vo všetkých končinách sveta. Môj materský pohľad dnes spočíva na vás so zvláštnou záľubou a sladko vás láka, aby ste vošli všetci pod ochranu môjho nepoškvrneného plášťa.

Chcem, aby ste sa zjednotili v láske, ktorá má stále viac vzrastať medzi vami, až spôsobí, že budete celkom jedno. Tak vás môžem venovať môjmu Synovi Ježišovi, aby sa splnilo jeho najhlbšie prianie, ktoré vám zanechal ako svoj testament: ,Ako ja a ty, Otče, sme jedno, tak aby aj oni v nás jedno boli.‘

A kde inde by sa mala denne utvárať táto jednota, ak nie v Nepoškvrnenom Srdci vašej Matky, ktorá vás všetkých miluje a vedie vás, zjednocuje vás a spája? Chcem vás uzdraviť z hriechu a z následku, ktorý vo vás zanecháva: z toho pocitu slabosti a nestálosti, ktorý vás tak často pokoruje a zbavuje odvahy. Cítite sa takými krehkými, málo bezpečnými, takými neistými a bojazlivými, že sa ešte stávate obeťami zla, ktoré vás obklopuje. Neupadnete do hriechu vtedy, keď budete vždy žiť pod nepoškvrneným plášťom vašej nebeskej Matky. Tu ja liečim vaše zranenia, lejem balzam na vaše bolestivé rany, dávam vám pokrm, ktorý vás živí, prikrývam vás svojím najkrásnejším odevom, vychovávam vás a vediem s materskou pevnosťou a svätosťou.

Prostredníctvom vás dnes volám všetkých, aby ste sa, všetci moji synovia, utiekali pod môj plášť, najmä tí, ktorí sú vzdialení od Ježiša a odo mňa, ktorí sa dali strhnúť terajšou búrkou a preto sa nachádzajú vo veľkom nebezpečenstve. Potrebujú veľmi moju materinskú pomoc. Preto nech nikto nezúfa, nikto nech sa necíti, že som ho opustila. Prišla hodina, v ktorej veľmi silno zažiari pre všetkých láska vašej Nepoškvrnenej Matky.“

1. marca 1980

prvá sobota v mesiaci

S Ježišom na púšti

„Milovaní synovia, v tomto období horlivej modlitby a pokánia vstúpte aj vy s Ježišom na púšť. Zasväťte sa s ním dokonalému uskutočneniu Otcovho plánu. Pripravte sa na dôležité poslanie, ktoré vás čaká, pretože môj čas prišiel a musím naisto počítať s každým z vás. Môj úmysel nezodpovedá vášmu a moje cesty nie sú vašimi cestami. Môžete pochopiť môj úmysel a kráčať po mojich cestách, len ak budete mať čisté srdce. Blahoslavení čistého srdca, lebo budú môcť vidieť.

Na púšti urobím vaše srdcia ešte čistejšími, pretože vo svetle Múdrosti môžete vidieť plán Otca. A ako Ježiš, tak aj vy musíte byť disponovaní k jeho splneniu a vypiť až do poslednej kvapky kalich, ktorý vám bol pripravený. Preto sa vaše srdcia budú musieť celkom očistiť. Púšť je miesto, kam vás vediem skrze toto moje materské dielo očisty.

Na púšti Ježiš trpel hlad a smäd, veľkú zimu v noci a horúčosť cez deň. Na púšti, kam vás privádzam, budete cítiť veľký chlad, a smäd len po slove Božom, zatiaľ čo sa odvrátite ako od hnusu od každého iného slova. Dám vám skúsiť bolestnú zimu pre hriech, ktorý prišiel, aby urobil svet suchým a ľadovým a žiaru ohňa Ducha Božieho, ktorý všade vyleje plameň svojej lásky, aby všetko bolo obnovené a všetko mohlo rozkvitnúť.

Na púšti Ježiš žil sám a s ním vás povediem k vnútornej samote, k odpútaniu sa od seba samých, od tvorov, od sveta, v ktorom žijete, od všetkého zaneprázdnenia, aby ste mohli počúvať hlas veľkého ticha. A len v kolíske tohto veľkého mlčania sa vaše srdce bude môcť pretvoriť pre čistú a dokonalú lásku k Bohu a blížnemu.

Na púšti Ježiš prosil Otca bez prestania. A tak s Ježišom vás privádzam k modlitbe, ktorá sa má stať neustálou a vytrvalou. Vždy sa modlite: svojím životom, svojím srdcom, svojou prácou, svojou námahou, svojou únavou, svojimi ranami.

Milovaní synovia, je to len púšť, kde vaša nebeská Matka vás môže vychovať k záľube v modlitbe, pretože môžete tak vždy cítiť vedľa seba Otca, ktorý vás miluje, ktorý vás vedie, a ktorý vás chráni.

Na púšti bol Ježiš pokúšaný. Na tejto púšti, na ktorú vás vediem, aj vy budete skúšaní ohňom v nespočetných pokušeniach a súženiach a vaša vernosť a dôvera budú podrobené veľkej skúške. Môjmu protivníkovi je poskytnutý čas, aby vás mohol pokúšať. Tak vám bude strojiť úklady každým spôsobom:  domýšľavosťou, žiadostivosťou, pochybovačnosťou, malomyseľnosťou, zvedavosťou. Budete preosiati ako zrno a mnohých zvedie jeho nebezpečný úklad. Nasledujte Ježiša v tom, že vždy zamietnete jeho zvody. Nadovšetko bedlite, pretože dnes mnohí sú falošnými kristami a falošnými prorokmi, ktorí zvádzajú a vedú do záhuby toľko duší. Neklesajte na mysli, milovaní synovia, ja som pri vás, aby som vám odhalila úklady môjho protivníka, aby som vám pomohla, žeby ste premohli jeho zvody. Tak vás posilňujem Božím slovom, ktoré sa stalo svetlom, toto viedlo životom vašu nebeskú Matku. Na púšti, ako Ježiš, aj vás budem pripravovať na poslanie, ktoré máte splniť. Preto vaše srdcia sa majú stať čistými, budete pociťovať hlad a smäd po Slove Božom. Budete sa musieť modliť a trpieť tak, aby ste povedali s vaším bratom Ježišom na mojom Nepoškvrnenom Srdci: ,Otče, len tvoja vôľa nech sa stane. Obety ani celopaly si neprijal ale dal si mi telo. Bože, ja prichádzam, aby som plnil tvoju vôľu.‘“

25. marca 1980

Zvestovanie Pána

Moje a vaše „ÁNO“

„Milovaní synovia, pozrite dnes na svoju nebeskú Matku, keď hovorí svoje ,áno‘ vôli Pánovej. Toto ,áno‘ vykvitlo v mojej duši ako ovocie takého veľkého mlčania.

Vnútorné mlčanie, v ktorom som trvale žila, aby som sa naučila hľadať jedine Slovo Božie. V mlčaní veľmi hlbokom sa Slovo dávalo mojej duši, moja myseľ sa otvárala, aby som ho privítala a moje Srdce sa uzavieralo v jeho žiarivom dohľade.

Vonkajšie mlčanie ma vytrhlo z hluku, z rozptýlenia z udalostí, ktoré sa odohrávali naokolo, aby som sa sústredila v dokonalom prijatí vôle Božej, ktorú som hľadala vyplniť svojím skromným a obyčajným spôsobom života.

A tak mlčanie ukrývalo veľký plán Otca. A keď mi bol zjavený, musela som ho ešte žiarlivo strážiť v mlčaní vo svojom Srdci. Môj materský súhlas bol preto neviditeľný a neznámy, pretože len sám Otec ho pozoroval a prijal. Moje ,áno‘ vytrysklo zo Srdca aj ako ovocie mnohých modlitieb.

Teraz môj život bol celý stretnutím lásky s Otcom, ktorý v tajnosti mi ukazoval stále viac tajomný úmysel Slova, ktoré by sa potom stalo Telom v mojom panenskom lone. Chápala som pravý zmysel Božieho Písma a stále mi bolo jasnejšie, k čomu budem povolaná. Mala som sa pripraviť, aby som darovala svoje telo, svoju krv Slovu Otca, ktoré sa vtelí do môjho lona, aby sa obetovalo na kríži na znamenie spásy pre všetkých.

Tak moje ,áno‘ bolo aj dokonalým súhlasom k utrpeniu, pretože v tom okamihu som prijala v mojom panenskom lone celé utrpenie Syna.

Duchovne som videla rany jeho rúk a jeho maličkých nôh ešte skôr, než sa narodil. A hroznú trhlinu v Srdci skôr, než som ucítila jeho tlkot. A videla som ho rozpätého na kríži skôr, než som ho pozorovala ako novorodeniatko v kolíske.

Milovaní synovia, dnes rozjímajte o vašej nebeskej Matke vo chvíli, v ktorej hovorí svoje ,ÁNO‘ vôli Otcovej. Teraz aj vy ste povolaní, aby ste ho opakovali, aby zámer Otca sa na vás mohol vyplniť. Prijímam vo svojom Nepoškvrnenom Srdci vaše ,áno‘, ktoré dnes všetci vyslovíte. Toto ,áno‘ má vykvitnúť vo vás ako ovocie veľkého mlčania.

Zachovajte v srdci Slovo Otcovo. Strážte v tajnosti duše úmysel, ktorý vám Matka odhaľuje.

Odďaľujte od seba lomozný hluk sveta. Chráňte sa tohto prívalu slov a obrazov, ktorý všetko strháva a poškvrňuje. Teraz skoro nikto nedokáže ustrážiť toto vnútorné mlčanie. A situácia je taká, že môj protivník smeruje k tomu, aby vás zvádzal a poškvrnil srdcia i duše.

Povedzte svoje ,áno‘, pretože vôľa Otcova sa vyplňuje. Týmto ste povolaní, aby ste vždy viac prenikli do jeho tajomstiev. Urobte to svojou modlitbou, ktorá vás privádza k spoločenstvu s Bohom. Tak sa vy môžete stať dnes hlasom Božím, jeho prežitým slovom. V tejto chvíli sám Ježiš toto žiada od svojich kňazov, a zatiaľ ho mnohí z nich zrádzajú a zneužívajú k tomu samotné Božie slovo.

Povedzte so mnou ,áno‘ ku krížu, moji milovaní synovia, pretože aj pre vás prišli hodiny utrpenia a Kalvárie. Tak, ako som v mojom panenskom lone prijala Slovo Otcovo, tak dnes uzavieram každého z vás v svojom Nepoškvrnenom Srdci a pritom vás predom vidím už vo chvíli vašej zmiernej obety.

Je tu vaše ,áno‘, moje malé deti, vložené v tom ,áno‘, ktoré vaša nebeská Matka ustavične opakuje s radosťou svojmu Bohu. Teda i na vás sa bude môcť vyplniť Otcova vôľa a moje Nepoškvrnené Srdce sa stane oltárom, na ktorom budete obetovaní za spásu sveta.“

4. apríla 1980

Veľký piatok

V jeho najväčšej opustenosti

„Najmilší synovia, dnes zostaňte so mnou pod krížom. Som blízko Ježiša, ktorý zomiera, aby som objala svojou materinskou láskou celú jeho nesmiernu bolesť. Prichádzam vnútorne dokonale spojená s ním, aby som pila horký kalich jeho veľkej opustenosti.

Tu pod krížom – nie sú tu priatelia a učeníci, nie sú tu všetci tí, ktorým Ježiš toľkorakým spôsobom preukázal dobrodenie. Jeho Božský pohľad je zastretý touto vnútornou ľudskou trpkosťou. A môj materinský pohľad márne pátra a hľadá medzi prítomnými, či by sa mu niekto venoval, aby utíšil jeho bolestný smäd po láske: ,Hľadal som, kto by ma potešil, ale nenašiel som.‘

Tu pod krížom nie sú zástupy, ktoré by spievali chválospevy. Ani ľud v oslavnom zhromaždení. Ani množstvo tých, ktorých nasýtil svojím chlebom. Je tu skupina úbohých synov, zaslepených nenávisťou, ktorých podnecuje neľudská divokosť ich náboženských vodcov, aby mu všetko odplatila prehorkým nevďakom a hlbokou opustenosťou.

A tak dostáva za svoju bolesť len výsmech, za svoje pády opovrhnutie, za svoje rany urážky. Za svoje obetované telo potupu. Za vzdychy svojej agónie kliatby. Za najväčšiu obetu svojho života výsmech a odmietnutie. Srdce môjho Syna puklo touto nesmiernou opustenosťou skôr, než to urobila kopija rímskeho vojaka. Matkino Srdce bolo zranené tak veľkou bolesťou, že ho nemohla potešiť prítomnosť niekoľkých verných osôb. Tu pod krížom niet jeho dvanástich apoštolov; jeden ho zradil a už si vzal život. Druhý ho zaprel a plače ďaleko odtiaľto, iní sa stratili a majú veľký strach.

Ale aspoň jeden so mnou zostal: malý Ján. Cítim, ako bije jeho nevinné srdce, vidím jeho strach strateného dieťaťa, jeho bolesť úprimného priateľa a tisnem ho k svojmu Srdcu, aby som ho podopierala v jeho úlohe, ku ktorej bol povolaný – aby mi bol pomocou. Pohľad Ježiša, ktorý zomiera vo chvíli najväčšej opustenosti, z kríža upiera intenzívne zrak na nás dvoch a roznecuje sa nekonečnou láskou: ,Žena, hľa syn tvoj…‘ A pod krížom, kde môj Syn práve zomrel, viniem na svoje Nepoškvrnené Srdce nové dieťa, ktoré sa za takých veľkých bolestí teraz narodilo. Tak je všetko dokonané.

Tu, pod krížom, kde som vás dnes zrodila, dnes vás prijímam, moji milovaní synovia.

Vo chvíli, v ktorej je Cirkev povolaná prežívať hodiny svojho utrpenia a svojej veľkej opustenosti, buďte vy synmi, ktorých jej ja dávam, aby dostala moju posilu a podporu. A preto s Jánom zostaňte všetci pod krížom Ježišovým vedľa vašej bolestnej Matky, pretože vôľa Otcova sa vypĺňa.“

Rím, 24. apríla 1980

Veľkonočné obdobie

Majte dôveru

„Nech sa vaše srdce nestrachuje. Majte dôveru v Ježiša z mŕtvychvstalého a vystupujúceho na pravicu Otcovu, kde má už pripravené miesto aj pre každého z vás. Milovaní synovia, majte dôveru aj vo vašu nebeskú Matku! Môj plán je uzavretý vo vnútri Božej Trojice.

Som Panna zjavení. Vo mne sa majstrovské Otcovo dielo uskutočňuje tak dokonalým spôsobom, že on môže vyliať na mňa svetlo svojej lásky. Slovo v mojom panenskom lone prijíma svoju ľudskú prirodzenosť a tak môže prísť k vám skrz moju pravú úlohu Matky. Duch Svätý ma priťahuje ako magnet do hlbín života lásky medzi Otcom a Synom a prichádzam vnútorne pretvorená a tak veľmi jemu pripodobnená, aby som bola snúbenicou. Skrz mňa veľký plán, ukrytý v samotnom tajomstve Božom, stáva sa zrejmým. Môj Syn Ježiš je vyjavením tohto tajomstva. V ňom samotnom prebýva plnosť božstva. Prostredníctvom neho je celé ľudstvo opäť uvedené do plnej jednoty s Božou prirodzenosťou. Len s ním sa môže naplniť veľký plán Otca.

Majte dôveru, milovaní synovia! V tejto dobe hustej temnoty a hrozieb pohliadnite na vašu nebeskú Matku. Odhalím vašim dušiam tajomstvo Slova, ktoré sa stalo telom v mojom materskom lone. Privediem vás k plnému pochopeniu Božieho Písma. Nadovšetko vám prečítam stránky jeho poslednej knihy, ktoré prežívate. V nej všetko je predpovedané, aj to, čo sa má ešte stať. Je jasne popísaný boj, ku ktorému vás volám a je predpovedané moje veľké víťazstvo. Preto vám opakujem: Nebojte sa! Majte dôveru! V mojom Nepoškvrnenom Srdci budete skusovať radosť a mier, ktoré vám ešte dnes dá môj vzkriesený Syn.“

Salzburg (Rakúsko), 8. mája 1980

Panna Mária Pompejská

Rovnaké rozmery sveta

„Aj tu pozri na divy môjho Nepoškvrneného Srdca. Akú veľkodušnú odpoveď prijímam od mojich milovaných synov, najmä od toľkých veriacich, ktorí ma milujú a nechajú sa poslušne mnou viesť. Videl si, ako prišiel veľký počet zo všetkých končín tohto národa, aby sa zúčastnili vo večeradlách modlitby a aby obnovili svoje zasvätenie môjmu Nepoškvrnenému Srdcu. Ich prostredníctvom sa moje Srdce stále viac rozširuje, aby zhromaždilo vo väčšom počte mojich synov, ktorí sú v najväčšej núdzi a veľmi vystavení nebezpečenstvám. Zo všetkých častí sveta sa ponáhľajú, aby vstúpili do tohto útočišťa, pripraveného vašou Matkou. Prichádzajú osvietení mojím svetlom, posilnení mojím pôsobením, povzbudení mojou materinskou láskou, pripravení podľa môjho plánu.

Teraz moje Nepoškvrnené Srdce má rovnaké rozmery, ako má svet. Objíma celé úbohé ľudstvo, vykúpené mojím Synom Ježišom, ale tak veľmi ohrozované mojím protivníkom, ktorý prišiel, aby rozšíril v ňom svoje panstvo. Preto ako znamenie spásy vám venujem lásku svojho Nepoškvrneného Srdca, ktoré sa nesmierne zväčšilo, aby zhromaždilo všetkých mojich úbohých synov, ktorí potrebujú môj materský príhovor. Moje Srdce sa rozprestiera ako veľký stan mieru a spásy, aby vás zhromaždilo z búrlivých vĺn, ktoré by mohli potopiť svet.“

Kolín nad Rýnom (Nemecko), 13. mája 1980

Prvé zjavenie Panny Márie vo Fatime

Čas boja

„Toto je môj veľký boj! Čo vidíte, čo teraz prežívate, je časťou môjho plánu, ukrytého v skrytosti môjho Nepoškvrneného Srdca. Najsvätejšia Trojica mi zverila, aby som viedla svoje vojsko do hrozného boja proti satanovi, ktorý odpradávna je najúlisnejším a najzúrivejším nepriateľom Boha. Boh mi zveril vykonanie svojho víťazného plánu, mne, najmenšej služobnici Pána, pretože duch pýchy a vzbury môže byť i dnes premožený pokorou a poslušnosťou vašej nebeskej Matky.

Môj protivník sa opovážil napadnúť Najsvätejšiu Trojicu tým, že zatemnil jej veľké dielo lásky a slávy. Zatemnil dielo Otcovo tým, že zviedol tvory k vzbure proti Bohu skrze rozšírenie ateizmu, a to v takej miere, v akej to ľudstvo ešte nikdy nepoznalo. Aby urobil neplodným vykupiteľské Synovo dielo, pokúsil sa zatemniť Cirkev bludom, ktorý vstúpil do jej vnútra s nevernosťou, ktorá sa rozširuje po Cirkvi ako hrozná rakovina. Udržuje vášnivý odpor proti pápežovi, ktorého Ježiš postavil ako stredobod jednoty a strážcu pravdy. Zatemnil dielo Ducha Svätého tým, že sa mu podarilo uhasiť v mnohých dušiach svetlo Božieho života skrze hriech. Viacerí ho ľahko spáchajú a dokonca ospravedlňujú a niektorí ho viac nevyznávajú.

Ale Žena, odetá slnkom, ktorá začala svoj veľký boj, každým dňom ho vedie vpred skrze vás, môj malý, verný oddiel.

Prostredníctvom vás chcem opäť priviesť k svojmu lesku dielo stvorenia, vykúpenia a posvätenia takým spôsobom, že Najsvätejšia Trojica prijme svoju najväčšiu slávu. Neobávajte sa pre temnotu, ktorá sa šíri, že to patrí k plánu môjho protivníka – naopak, to patrí k môjmu víťaznému plánu, aby som zahnala temnoty, aby sa mohlo všade vrátiť svetlo.

Svetlo zažiari v stvorení, až sa opäť vráti ospevovanie lásky a slávy Božej po porážke každej formy ateizmu a pyšnej vzbury. V Cirkvi sa opäť vráti k plnému jasu svetlo pravdy, vernosti, jednoty. Môj Syn Ježiš sa plne ukáže tak, aby sa Cirkev stala svetlom pre všetky národy zeme. V dušiach nechám zažiariť svetlo milosti. Duch Svätý sa im bude dávať v hojnosti, aby ich priviedol k dokonalosti lásky. (…)

14. júna 1980

Sviatok Nepoškvrneného Srdca Panny Márie

Prúd vody

„Milovaní synovia, dnes je váš sviatok, lebo je to sviatok Nepoškvrneného Srdca vašej nebeskej Matky, ktorému ste sa aj vy zasvätili. Strávte ho v uzobranosti, v modlitbe, v mlčaní, v dôvere.

Teraz som vtlačila moje znamenie na čelo každého jedného z vás. Môj protivník už nič nezmôže proti tým, ktorých označila nebeská Matka. Hviezda zatratenia bude prenasledovať moje deti, preto budú povolané vždy k väčšiemu utrpeniu. Mnohé z nich budú musieť obetovať aj vlastný život. Obeta ich lásky a utrpenia umožní im získať veľké víťazstvo.

Ja som ,Žena odetá slnkom‘. Som v najhlbšej intimite života Trojjediného Boha.

Dokiaľ nebudem uznaná tam, kde ma chce mať Najsvätejšia Trojica, nebudem môcť dokonale vykonávať svoju moc v materskom diele spoluvykúpenia a všeobecného sprostredkovania milosti. Preto sa môj protivník pokúšal všetkými prostriedkami zatemniť poslanie vašej nebeskej Matky, kým boj medzi ním a mnou vstúpil do rozhodujúcej fázy. Aby opanoval celý svet, zaumienil si ,červený drak‘ predovšetkým prenasledovať ,Ženu odetú slnkom‘. A had vypľúva zo svojej tlamy prúd vody na ženu, aby sa utopila a aby bola strhnutá záplavou.

Čo iné je tento prúd vody, ako všetky nové teologické teórie, ktorými sa pokúšajú vašu nebeskú Matku strhnúť z miesta, na ktoré ju postavila Najsvätejšia Trojica. Tak sa im podarilo zatemniť ma v duši, v živote a v zbožnosti mnohých mojich detí, dokonca došli tak ďaleko, že mi odopreli časť privilégií, ktorými som bola od svojho Pána ozdobená.

Aby mohla uniknúť tomuto mohutnému prúdu vody, dostala žena ,krídla veľkého orla‘ a takto mohla nájsť svoje miesto na púšti. Čo iné je táto púšť, ak nie skryté, tiché a vyprahlé miesto? Sk ranách, kde nachádza žena svoje miesto, je duša a srdce mojich milovaných synov a všetkých tých, ktorí sa zasvätili môjmu Nepoškvrnenému Srdcu.

A v púšti, v ktorej sa nachádzam, spôsobujem najväčšie zázraky. Vykonávam ich v tichu a skrytosti, aby som pretvorila duše a život tých mojich detí, ktoré sa mi celkom odovzdali.

Tak spôsobujem každý deň, že vaša púšť rozkvitá v mojej záhrade, kde môžem svoje dielo ešte plne rozvinúť a kde Najsvätejšia Trojica môže prijať dokonalé oslávenie.

Deti moje, dajte sa formovať mojím mohutným pôsobením ako Matke, sprostredkovateľke milostí a Spoluvykupiteľke. Nebojte sa, lebo ja som sa utiahla do púšte vášho srdca a tam som zaujala svoje trvalé miesto. Žite v radosti a v dôvere, lebo som vás označila znamením a došli ste teraz tak ďaleko, že máte účasť na všetkom, čo mám.

Dnes prijímam vaše malé srdcia do svojho nekonečného, Nepoškvrneného a Bolestného Srdca ja, vaša nebeská Matka, ktorá na vás pozerá s potešením a požehnáva vás spolu s pápežom, mojím prvým milovaným synom, ktorý odovzdáva celej Cirkvi toľko svetla.“

Fatima, 29. júna 1980

Sviatok Petra a Pavla

Púšť, do ktorej sa uťahujem

„Priala som si, aby si dnes vo Fatime uzavrel rad večeradiel, ktoré si tohto roku mohol uskutočňovať vo všetkých častiach Európy. Prijala som vašu veľkodušnú odpoveď, ktorú ste mi, milí synovia, všade ponúkli.

Toto je moja hodina. Toto je aj hodina vášho boja, aby víťazné pôsobenie vašej nebeskej Matky – ,Ženy odetej slnkom‘, bolo stále zreteľnejšie.

Ale ešte polovicu času musíme zostať utiahnutí v púšti. Tu konám najväčšie zázraky, v tichu a skrytosti.

Púšť, do ktorej som sa utiahla, ste vy, deti zasvätené môjmu Nepoškvrnenému Srdcu. Je ňou vaše srdce, ktoré vyschlo od toľkých rán vo svete, v ktorom sa rozšírila vzbura proti Bohu a jeho zákonu – poznačená nenávisťou a násilím, ktoré sa rozšírili v povážlivej miere.

Vaše vyprahnuté srdcia, vaše vyprahnuté duše, synovia, hľa, to je miesto, kde našla útočište vaša nebeská Matka.

Mojou prítomnosťou mení sa táto púšť v záhradu, ktorú osobne pestujem s odbornou a osobitnou starostlivosťou.

Tak polievam každý deň samotu vášho srdca nežnosťou svojej nepoškvrnenej lásky a suchotu vašej duše milosťou, ktorou som celkom preplnená. Lebo ako Matka musím ich rozdeľovať všetkým svojim deťom.

Obväzujem vaše rany svojím nebeským balzamom. Očisťujem vás, keď vám pomáham oslobodzovať sa vždy viac od hriechov, od mnohých vašich chýb i nezriadených náklonností. Týmto spôsobom pripravujem pôdu a uschopňujem ju prinášať ovocie.

Potom vo vás zasadím lásku k môjmu Synovi Ježišovi, aby mohla kvitnúť vždy dokonalejšie a jasnejšie. A v duchu jeho lásky otváram vás pre slnko Otcovej priazne tak, že Najsvätejšia Trojica môže sa zaskvieť v nebeskom príbytku, ktorý je zriadený v mojom Nepoškvrnenom Srdci.

Tak budete rásť ako malé kvietky, ktoré pestované sa otvoria, aby zaspievali na slávu Boha a rozširovali všade jas jeho lásky.

Darujem vám aj farby a vôňu svojich čností: modlitbu, pokoru, čistotu, tichosť, dôveru, nepatrnosť, poslušnosť a dokonalú odovzdanosť.

Rastiete a rozvíjate sa, kým vašu púšť deň čo deň rozvíjam v najkrajšiu záhradu, ktorú žiarlivo strážim. (…)“

13. júla 1980

Výročie 3. zjavenia vo Fatime

Dielo spoluvykúpenia

„Odpovedzte môjmu plánu, milovaní synovia a dajte sa svojou Matkou formovať. Tak vás môžem vždy viac spájať so svojím materským dielom spoluvykúpenia.

Ježiš je jediným Vykupiteľom, lebo on je jediným prostredníkom medzi Bohom a ľuďmi. So svojím vykupiteľským dielom však chcel spojiť všetkých tých, ktorých vykúpil, aby milosrdné dielo jeho lásky mohlo zažiariť čím nádhernejším a podivuhodným spôsobom.

Tak môžete vy, ktorých vykúpil, spolupracovať s ním na jeho vykupiteľskom diele. Môže vo vás, ktorí ste s ním tak vnútorne spojení, že tvoríte jeho vlastné mystické telo, vo vašom terajšom čase zbierať úrodu toho, čo On jediný raz dovŕšil na Kalvárii.

Ja som pre vás dokonalý predobraz spolupráce na diele vykúpenia, ktoré vykonal môj Syn. V skutočnosti som bola ako Matka Ježišova najhlbšie spojená s jeho vykúpením.

Moja prítomnosť pod krížom vám prezrádza, ako môj Syn chcel svoju matku dokonale spojiť s celou svojou veľkou bolesťou v okamihu svojho utrpenia a svojej smrti za vás.

Ak kríž bol stĺpom bolesti pre neho, potom bola bolesť môjho Nepoškvrneného Srdca súčasne oltárom, na ktorom prinášal môj Syn obetu novej a večnej zmluvy svojmu Otcovi.

Ako Matku Cirkvi ma Ježiš hlboko spojil s dovŕšením jeho vykúpenia, ktoré sa uskutočňuje v priebehu dejín, aby mali všetci ľudia možnosť dosiahnuť tú spásu, ktorú vám On získal v okamihu svojej krvavej obety. Teda čím viac je tých ľudí, ktorí sa pripájajú k dielu spásy, tým viac sa uskutočňuje rozhodujúce dielo jeho božskej lásky.

Mojou materskou úlohou je pomôcť všetkým mojim deťom každým možným spôsobom dosiahnuť spasenie; aj dnes spočíva moja úloha v tom, že celkom mimoriadnym spôsobom spolupracujem na vykúpení, ktoré dokonal môj Syn Ježiš. Moja úloha pravej Matky a Spoluvykupiteľky sa stane zjavnou všetkým.

Toto svoje pôsobenie chcem dnes vykonávať prostredníctvom vás, moji milovaní synovia. Preto som sa chcela utiahnuť do púšte vášho života, kde som zriadila svoje spoľahlivé útočište.

Tam vás formujem ako Matka, aby som prostredníctvom vás mohla dokonať veľké dielo spoluvykúpenia. Preto vás pozývam k modlitbe, k dokonalému obetovaniu sa, k bolesti a vašej osobnej obete. Vediem vás na krížovej ceste a jemne vám pomáham vystúpiť na Kalváriu, aby som vás všetkých pretvorila na obety za záchranu sveta, také milé Otcovi.

Toto je čas môjho tichého pôsobenia. V púšti vášho života završujem denne veľký zázrak vášho pretvárania, aby Ježiš ukrižovaný mohol ešte raz prežiť svoj život v každom z vás.

Keď bude toto moje pôsobenie dokončené, zjaví sa veľkosť môjho plánu lásky, ktorý práve vykonávam. Dnes je moje milosrdné dielo spoluvykúpenia potrebnejšie a nutnejšie, ako kedykoľvek predtým.

Všetci uznajú úlohu, ktorú mi zverila Najsvätejšia Trojica; plne budem môcť vykonávať svoju veľkú moc, aby víťazstvo môjho Syna Ježiša mohlo všade žiariť, keď zriadi medzi vami svoje kráľovstvo lásky.“

16. júla 1980

Sviatok Našej milej Panej Karmelskej

Sprostredkovateľka milostí

„Milovaní synovia, som Sprostredkovateľkou milostí. Milosť je život samého Boha, ktorého vám sprostredkujem. Vychádza z lona Otca a je vám zaslúžený Slovom, ktoré sa stalo človekom v mojom panenskom lone, aby vás urobilo účastnými na Božom živote. Preto sa Slovo samo obetovalo ako výkupné za vás a stalo sa jediným Sprostredkovateľom medzi Bohom a celým ľudstvom.

Milosť, aby ste ju dostali, musí prúdiť z Otcovho lona cez Božské Srdce Syna, ktorý vám ho sprostredkuje vo svojom Duchu lásky. Ako slnečný lúč, ktorý prechádza cez okno a prijíma jeho formu, farbu a podobu, tak vás môže Ježišom zaslúžená Božia milosť dosiahnuť len cez neho. A tak sa stáva, že milosť vo vás prináša jeho vlastnú podobu a pripodobňuje vás vždy viac jeho vlastnej osobe.

Božský život môžete dosiahnuť len v podobe Ježiša a čím viac vo vás narastá, tým viac vás pripodobňuje jemu, a to tak, že môžete rásť skutočne ako jeho malí bratia.

Prostredníctvom milosti Otec stále väčšmi sa s vami spája, Syn sa s vami stotožňuje, Duch Svätý vás premieňa pre život Najsvätejšej Trojice, ktorý sa vo vás stáva stále pevnejším a účinnejším. V dušiach, ktoré sa nachádzajú v milosti, prebýva sama Najsvätejšia Trojica.

Tento váš život milosti má spojenie aj k vašej Nebeskej Matke. Pretože som skutočnou Matkou Ježišovou, aj vašou naozajstnou Matkou, uskutočňuje sa mojim prostredníctvom spojenie medzi vami a mojím Synom Ježišom. Je to prirodzený dôsledok môjho Božieho materstva.

Ako Ježišova matka som Bohom vyvoleným prostriedkom, aby môj Syn mohol nájsť spojenie k vám. Toto prvé dielo môjho sprostredkovania sa uskutočnilo v mojom panenskom lone.

Stanúc sa vašou Matkou, stala som sa prostriedkom, ktorý si Ježiš vyvolil, aby cez mňa ste sa všetci mohli spojiť s ním.

Ja som opravdivá prostredníčka milostí medzi mojím synom Ježišom a vami. Mojou úlohou je rozdeľovať všetkým svojim malým deťom tie milosti, ktoré prúdia z Otcovho lona, ktoré vám zaslúžil Syn a vám ich dáva Duch Svätý.

Je mojou úlohou rozdeľovať milosti všetkým svojim dietkam vždy podľa osobitnej potreby každého jednotlivca, ktorú Matka môže dobre rozpoznať.

Túto funkciu vykonávam stále. Dokonalejším spôsobom ju však môžem vykonávať len u tých detí, ktoré sa mi zveria v dokonalej odovzdanosti. V plnosti ju môžem vykonávať len na vás, milí synovia, ktorí ste sa mi svojím zasvätením úplne zverili.

Som cestou, ktorá vás vedie k Ježišovi. Som najistejšou, najkratšou a najpotrebnejšou cestou pre každého jedného z vás. Keď odmietnete nastúpiť túto cestu, dostávate sa do nebezpečenstva, že stratíte správny smer.

Dnes ma chcú mnohí odsunúť stranou, skoro by ma chceli vyhlásiť za prekážku na ceste k Ježišovi, pretože nechcú pochopiť moju funkciu ako prostredníčky medzi vami a mojím Synom.

Tak sa mnohé moje deti vystavujú dnes viac ako inokedy nebezpečenstvu, že Ježiša nedosiahnu. Ten Ježiš, ktorého nachádzajú, je často len výslednicou ich ľudských bádaní a zodpovedá ich očakávaniam a prianiam, je to Ježiš, ktorý je formovaný na ich mieru – nie je to však Ježiš Kristus, pravý Boží Syn a syn vašej Nepoškvrnenej Matky.

Prenechajte sa mi s dôverou a zostaňte verní, aby som mohla dokonale uskutočniť svoje dielo ako Sprostredkovateľka milostí. Každý deň vás budem viesť na ceste môjho Syna, aby vo vás mohol rásť až do svojej dokonalej plnosti.

Toto je moje veľké dielo, ktoré dokončievam ešte v tieni púšte. Pod mojím mohutným pôsobením ako Sprostredkovateľky milostí budete vždy viac v Kristovi pretváraní, aby ste boli schopní plniť úlohu, ktorá vás očakáva. Teda odvážne vpred na ceste predznačenej vašou nebeskou Matkou. (…)“

8. augusta 1980

Mocná zbraň

„Si teraz na mieste, ktoré som ti pripravila, aby si mohol oddychovať. Posledné dni si strávil v jednote modlitby a života s NN, ktorého som ti darovala ako malého brata. S ním mám ešte veľké plány pre toto moje dielo.

Moji milovaní synovia, aká veľká je láska a bolesť môjho Nepoškvrneného Srdca! Pozerám na vás s nesmiernou nežnosťou. Moje svetlo preniká váš život, dušu, srdce, vašu existenciu. Koľko ťažkostí musíte prekonávať, koľko utrpenia vás čaká každý deň! Bolesť sa stala vašou každodennou potravou a tak ste často zvedení k znechuteniu a bezútešnosti.

Žite v nepoškvrnenej láske môjho materského Srdca. Zostávajte chudobní, malí a pokorní. Prijímajte svoju krehkosť ako dar. Nikdy sa nepokúšajte presadiť sami seba alebo prevýšiť iných. Cesta, po ktorej vás vediem, je cestou skrytosti a poníženosti. Nebuďte zvedaví na to, čo vás očakáva, ale prežívajte každý okamih v dokonalej láske. Tak sa môžete vždy viac darovať dušiam, lebo čím viac sa namáhate, tým viac vám pomáha aj Pán, a to primerane vašej námahe a práci. Napredujte odvážne, nezostávajte stáť, neste svoj ťažký kríž ako váš brat Ježiš na svojej púti na Kalváriu – na ceste, ktorá sa zdala nemožnou a zostávajúcim silám neprimeranou. Vaše poslanie je vznešené a nesmiete ho zmariť slabosťou a ľudskou bezútešnosťou.

Môj čas nastal, skoro vyjdem z púšte, na ktorej prebývam, lebo je rozhodujúca fáza môjho boja. K tomu potrebujem vás a mohutnú zbraň vašej čistej kňazskej lásky. Rozšírte vaše srdcia do rozmerov môjho Nepoškvrneného Srdca, potom pripravíme veľkú cestu svetla, po ktorej môžem priviest späť svoje úbohé poblúdené deti.“

15. augusta 1980

Sviatok Nanebovzatia Panny Márie

Moje oslávené telo

„Som vašou Matkou, vzatou do neba. Dnes pozerám svojimi dobrotivými očami na vás všetkých, uzatváram vás všetkých vo svojom Nepoškvrnenom Srdci, ktoré nikdy neprestáva biť pre vás z lásky.

Som ,Žena odetá slnkom.‘ Moje oslávené telo je pre vás znamením môjho dokonalého víťazstva. Večné slnko milosti a lásky svieti, preniká a obklopuje teraz moje oslávené telo, ktoré je najužšie spojené s telom môjho Syna Ježiša. Z môjho srdca prúdi prameň svetla, ktorým chcem zaplaviť tento svet, ponorený do temnôt. Nasledujte jas môjho nepoškvrneného svetla a dajte sa pritiahnuť sladkou vôňou môjho osláveného tela.

Milovaní synovia, dnes sa môj odporca obracia proti vám zúrivým spôsobom, len aby vás vzdialil odo mňa. Darí sa mu zmiesť z neba tretinu hviezd. Aj vy ste také hviezdy na oblohe Cirkvi. Ale o čo viac je tých, ktorých jas zatieni!

Preto robí proti vám nástrahy každého druhu, často vás napadá prostredníctvom tých duší, ktoré vám stoja najbližšie, a ktoré najviac milujete, a tak vás chce znechutiť a vyhasiť vo vás oheň a horlivosť vášho apoštolského pôsobenia.

Choďte svojou cestou s dokonalou dôverou vo vašu nebeskú Matku.

Len v mojom Nepoškvrnenom Srdci hľadajte odpoveď na váš smäd po láske. Tu nikdy nebudete sklamaní. Tu budete vedení k hrdinstvu lásky. Tu budú obviazané a uzdravené všetky vaše rany, dostanete novú silu a rozbeh, aby ste sa darovali dušiam. Moje Nepoškvrnené Srdce má s vami veľký plán, ktorý mám v úmysle uskutočniť v tomto čase.

Pozerajte na nebo, kam bola vyzdvihnutá vaša Matka a žite na zemi tak, že sa mnou dáte viesť – ba nosiť. Tak budete šíriť moje svetlo a napomôžete k triumfu mojej materinskej lásky v dušiach a v živote mnohých mojich detí, ktoré sú nakazené zlobou a nenávisťou.

Púšť vášho života rozkvitne v mojej záhrade a budete okolo seba šíriť vôňu všetkých tých čností, ktoré ozdobovali tu na zemi dušu a dnes oslávené telo vašej nepoškvrnenej Matky.

New York (USA), 2. septembra 1980

Úskalia veľkej roztržky

„Dnes som ťa chcela mať vo veľkom meste tohto kontinentu, aby si začal večeradlo, ktoré budeš uskutočňovať aj v ďalších štátoch tohto veľkého národa.

Milovaní synovia, toto je vaša hodina. Volám vás všetkých zúčastniť sa so mnou na záverečnej fáze boja. Vaša Matka stojí v predvečer svojho najväčšieho víťazstva.

V tebe… som si vyvolila najmenšie a najúbohejšie dieťa, ktoré vodím po všetkých svetadieloch, aby som vás všetkých zhromaždila v svojom Nepoškvrnenom Srdci. Prostredníctvom teba dostáva sa mi odvšadiaľ hold vášho zasväteného života a ja napĺňam vaše srdcia čistou láskou k Ježišovi, aby ste tak mohli zachrániť veľký počet duší.

Preberám vaše bolesti na seba a hojím vaše mnohé rany. Milujem vás materským milosrdným srdcom. Vás milujem predovšetkým, lebo ste takí malí a krehkí. Vediem vás, lebo vy vykonáte najdôležitejšiu prácu v okamihu rozhodujúceho boja. Pozerajte na jasné svetlo, ktoré moje Nepoškvrnené Srdce darovalo Cirkvi. Je to môj prvý vrelemilovaný syn, pápež Ján Pavol II. Odteraz bude toto svetlo ešte jasnejšie, lebo boj bude ešte ukrutnejší.

Tento pápež je znamením mojej mimoriadnej prítomnosti medzi vami; on bude kameňom úrazu pre všetkých mojich nepriateľov a úskalím veľkého rozdelenia.

Aj tu bol a hovoril s istotou, ale ako málo je tých, čo nasledovali jeho isté a inšpirované rady!… Aj mnohí z mojich milovaných synov ho ďalej zaznávajú, a tak sa vrhajú ešte hlbšie do temnôt. Cirkev je v tejto krajine chorá a doráňaná.

Moji synovia, ktorí ste sa zasvätili môjmu Nepoškvrnenému Srdcu, vy buďte živým príkladom lásky, vernosti a úplnej jednoty s pápežom. Tak sa stanete smerodajnými v pravej viere pre veľký počet dezorientovaných synov na ceste jednoty a záchrany.

Čoskoro sa odpad otvorene prejaví. Pred nebezpečenstvom stroskotania vo viere sa budú môcť zachrániť len tí, ktorí zostanú v jednote s pápežom. S ním vás žehnám všetkých a pozdravujem vás, povzbudzujem vás zotrvať v dôvere a detinskej odovzdanosti.“

Inverness (Florida, USA), 8. septembra 1980

Sviatok Narodenia Panny Márie

Príde k vám ako oheň

„Dnes ste sa, milovaní synovia, zhromaždili vo veľkom počte; prichádzate z najvzdialenejších štátov tohto národa, aby ste prežili dva dni vo večeradle so mnou.

Teraz prišla hodina spojiť sa so mnou v modlitbe a láske. Láska musí medzi vami narastať, až kým z vás nevytvorí jednotu. Ak vytrváte so mnou v modlitbe, budem môcť pripraviť vás pre prijatie daru Ducha Svätého, ktorý sa vám chce stále intenzívnejšie odovzdať. Toto je jeho hodina, lebo jeho mohutným pôsobením lásky bude celý svet očistený a obnovený.

Príde k vám ako žeravý a všetko spaľujúci oheň, príde ako svedok môjho Syna, ktorý v jeho osobe a jeho slove ešte nikdy nebol tak veľmi pohanený a zradený.

Príde, aby priviedol celý svet k dokonalému osláveniu Otca. Pripravte sa prijať tento veľký dar, ktorý moje Nepoškvrnené Srdce pre vás vyprosilo.

Som vašou Matkou aj ako malé dieťa. Pozerajte na mňa, aby ste sa stali menšími. Vaša malosť je mojou veľkou silou.

Zhromaždite sa dnes okolo mojej kolísky a obetujte sa mi ako malé, láskou a dôverou voňajúce kvety. A poďme spolu v ústrety Božej vôli, aby sa splnilo to, čo bolo určené na záchranu sveta.“

Chicago (USA), 15. septembra 1980

Sviatok Sedembolestnej Panny Márie

Bolesti Cirkvi

„Som vašou bolestnou Matkou. Meč, ktorý prebodol moje Srdce pod krížom, ma ešte stále zraňuje pre veľké utrpenie, ktoré teraz musí prežiť Cirkev, mystické telo môjho syna Ježiša.

Všetky utrpenia Cirkvi postihujú moje Nepoškvrnené Srdce, plné bolestí. A tak ešte aj dnes spĺňam svoju materskú úlohu a v bolestiach prinášam túto svoju dcéru k novému životu. Preto sa stáva úloha Matky stále dôležitejšou, najmä v dnešnom čase bolestného očisťovania.

Všetko utrpenie pápeža, biskupov, kňazov, Bohu zasvätených osôb a veriacich sú uzavreté v mojom materinskom Srdci.

Aj ja beriem na ňom účasť a prežívam s vami tieto hodiny veľkého utrpenia. Je to utrpenie môjho Syna, ktoré má pokračovanie v jeho mystickom tele.

Dnes s ním nanovo prežívam za Cirkev tie isté hodiny Getseman a Kalvárie, hodiny jeho ukrižovania a jeho smrti.

Majte dôveru a trpezlivosť, majte odvahu a nádej! Čoskoro povstane z našej bolesti nová éra svetla. Čoskoro Cirkev znova rozkvitne pod mohutným vplyvom Božej lásky. (…)“

Cebu (Filipíny), 2. októbra 1980

Sviatok anjelov strážnych

Veľký plán s týmto ľudom

„Pozri na toto rozsiahle súostrovie a uvidíš, ako sa aj tu moje dielo šíri neobyčajnou mierou.

Rozjímaj o mojich divoch vo všetkých častiach sveta, odhalila som ti aj čas a miesta, kde sa práve uskutočňuje triumf môjho Nepoškvrneného Srdca.

Všimni si srdcia a duše všetkých týchto mojich detí, sú verné Ježišovi, odovzdané mne a tak sú spojené s Cirkvou. Prostredníctvom týchto detí sa rozšíri svetlo môjho Srdca medzi všetkými národmi tohto kontinentu.

S týmito národmi mám veľký plán. Páčia sa mi pre svoju jednoduchosť, nábožnosť, pre svoju veľkú chudobu, pokoru a trpezlivosť. Ja som Matka všetkých národov. Pozerám na srdcia národov, aby som tam zasiala semená dobra a priviedla ich k rozkvetu v záhrade svojho Nepoškvrneného Srdca, aby som ich čo možno v najväčšom počte mohla zachrániť, keď v okamihu rozhodujúcej skúšky niektoré z nich zmiznú z povrchu zeme.

S nežnosťou a radosťou pozerám na tieto svoje deti a privádzam ťa do ich stredu, aby si s nimi uskutočňoval večeradlo a obnovil s nimi spoločne zasvätenie môjmu Nepoškvrnenému Srdcu.

Tvoj príchod je znamením mojej zvláštnej prítomnosti medzi nimi. Daruj mi všetky tie vonné vence kvetov, ktorými ťa ozdobujú. Sú znamením veľkého venca lásky, ktorý mi teraz venujú deti zo všetkých svetadielov, aby mi odstránili bolestivú tŕňovú korunu. Strážni anjeli sú s vami, vedú vás vo svetle, aby moja záhrada čoskoro plne rozkvitla.

Potom uvidí Cirkev a svet majstrovské dielo lásky, ktoré ja teraz ešte v tichosti ukrývam a chránim vo svojom Nepoškvrnenom Srdci.“

Manila (Filipíny), 13. októbra 1980

Výročie posledného zjavenia vo Fatime

Nehrešte viac!

„V tento deň sa tu zhromažďujete do večeradla a pripomínate si moje posledné zjavenie v Cova da Iria, potvrdené slnečným zázrakom.

Z tejto krajiny, ktorú uprednostňujem, pretože ma tak miluje a uctieva, vysielam ešte raz ustarostený výkrik do sveta, ktorý som vyslovila v ten istý deň vo Fatime, a ktorý niekoľkými slovami vyjadruje posolstvo, s ktorým som prišla z neba, aby som vám ho zverila.

Nehrešte viac! Neurážajte už môjho Syna Ježiša, ktorý je už priveľmi pourážaný. Navráťte sa späť k Bohu modlitbou a pokáním!

Žiaľ, toto moje posolstvo zostalo nepovšimnuté! A tak ľudstvo pokračovalo na ceste vzbury proti Bohu a zatvrdilého odporu k jeho zákonu lásky. Zašlo dokonca tak ďaleko, že popiera hriech a ospravedlňuje aj najťažšie mravné prečiny v mene falošne chápanej slobody. Tak sa podarilo satanovi, môjmu protivníkovi, doviesť vás tak ďaleko, že ste privolili k jeho zvodom.

Mnohí stratili vedomie hriechu, preto sa mu vždy viac oddávajú a ospravedlňujú ho. Zmysel pre ľútosť, ktorá je prvým krokom k obráteniu, skoro celkom vymizol.

Aj u národov s najstaršou kresťanskou tradíciou bola uznaná legitímnou vražda detí v materskom lone – čo je veľký zločin. Tento zločin volá po odplate pred Božou tvárou.

Toto je hodina spravodlivosti a milosrdenstva. Toto je hodina trestu a záchrany. Nebeská Matka sa za vás prihovára u Boha, lebo nikdy ste neboli takí ohrození a tak blízko najväčšej skúške, ako práve teraz.

Preto vás prosím, robte pokánie a vráťte sa k Bohu! Chcem, aby môj ustarostený výkrik s vašou pomocou, moji milovaní a zasvätení synovia, moji apoštoli v týchto posledných časoch, dosiahol najvzdialenejšie hranice zemegule. Z tohto požehnaného národa, s ktorým mám veľký plán lásky a svetla, vás všetkých zhromažďujem v útočišti svojho Nepoškvrneného Srdca.“

Sydney (Austrália), 19. októbra 1980

Sviatok sv. Pavla z kríža

Divy lásky a svetla

„Priviedla som ťa aj na tento nový kontinent, aby si sa tu mohol stretnúť s toľkými mojimi deťmi, z ktorých niektoré prišli z Nového Zélandu a z najvzdialenejších ostrovov.

Vidíš, ako sa moje Hnutie všade šíri. (…) Teraz zaplavuje toto svetlo každý svetadiel, niet miesta, kam by nebolo zanesené láskavé pozvanie vašej Matky. Použila som teba, najmenšieho a najúbohejšieho syna, aby som ťa urobila poslom pokoja, zľutovania a záchrany.

Teraz prišiel môj čas. Prišli bolestivé hodiny, ktoré som predpovedala. Najväčší zázrak ,Ženy odetej slnkom‘ sa stáva viditeľným. Rozhodla sa urýchliť čas svojho víťazného zásahu.

Teraz vidíš, že môj triumf už všade začal. Moje materské Srdce triumfuje v srdciach detí, ktoré mi všade odpovedajú ,áno‘. Sú to tí najmenší, pokorní, chudobní, neznámi.

V srdciach mojich detí, ktoré prijali pozvanie a obetujú sa za lásku a dokonalé oslávenie Ježiša, pripravuje sa každým dňom triumf môjho Nepoškvrneného Srdca. Prostredníctvom nich čoskoro príde slávne Kristovo kráľovstvo – so všetkou plnosťou sily, svetla a víťazstva.“

Melbourne (Austrália), 27. októbra 1980

Cesta k jednote

„Pozri, ako sa tu môjmu protivníkovi podarilo rozšíriť svoje panstvo, keď mnohé moje deti zviedol k životu bez Boha. Nakazil ich pritom jedom ateizmu a novopohanstva.

Cirkev, ktorú Ježiš založil ako jednu, musí – ako ešte nikdy – práve v tomto čase a v tejto krajine predstupovať v celej sile svojej jednoty, aby mohla sprostredkovať svetlo evanjelia všetkým, ktorí poblúdili.

Ja som cesta k jednote.

Ako Matke mi prináleží priviesť k vzájomnej láske, zhode, vzájomnému prijatiu sa a k plnému spoločenstvu všetkých tých, ktorí boli krstom začlenení do života môjho Syna Ježiša.

Práve v klamnej predstave, že zjednotenie kresťanov ľahšie dosiahnu, chceli niektorí odsunúť bokom vašu nebeskú Matku. To však naopak vytvára novú a ťažkú prekážku. – Rozdelenie skutočne preniklo až do vnútra Katolíckej cirkvi.

Opravdivé znovuzrodenie kresťanov je možné len v dokonalej pravde. A pravda je neporušene zachovaná len v Katolíckej cirkvi, ktorá si ju musí zachovať, brániť a všetkým hlásať bez strachu.

Bude to svetlo pravdy, ktoré pritiahne toľké moje deti do lona jedinej Cirkvi, založenej Ježišom.

Skutočné znovuzjednotenie kresťanov je možné len v dokonalej láske.

A kto vám môže lepšie pomôcť, ako vaša nebeská Matka, ktorá vám rozumie, má s vami súcit, pozná vás a miluje? Preto skutočné znovuzrodenie kresťanov nie je možné bez snahy o vnútorné obrátenie, bez snahy, aby sme dospeli len k splneniu Božej vôle. Hľa, čo je pre vás Božou vôľou: aby boli všetci jedno. A kto môže mojim deťom pomôcť lepšie, ako ja, prekonať túto namáhavú cestu?

Ja som pre vás cestou k jednote.

Keď ma bude uznávať celá Cirkev, potom budem môcť svoje malé deti znova zjednotiť ako Matka v teple jedinej rodiny.

Preto bude znovuzjednotenie všetkých v Katolíckej cirkvi spojené s triumfom môjho Nepoškvrneného Srdca vo svete. Táto znovuzjednotená Cirkev – v láske nových Turíc – bude mať silu obnoviť všetky národy zeme.

Svet uverí tomu, ktorého poslal Otec a bude dokonale obnovený v jeho duchu lásky. (…)“

Kalkata (India), 3. novembra 1980

Sviatok sv. Martina Forres

Matka tých najbiednejších

„Chcela som, aby si uskutočňoval večeradlá aj v tomto veľkom národe, aby si zhromaždil v stále väčšom počte mojich milovaných synov a všetky moje deti v útočišti môjho Nepoškvrneného Srdca. Väčšina z nich žije ešte bez poznania evanjelia, ktoré vás učil môj Syn Ježiš, bez poznania poslania, ktoré dal apoštolom a vám, aby ste ho ďalej odovzdali: Ísť a zvestovať radostnú zvesť všetkým národom. Veľmi mnohí z nich zostávajú ešte v temnotách pohanstva alebo patria k iným náboženstvám, a tak potrebujú byť privedení k plnosti pravdy. Táto sa nachádza len v Katolíckej cirkvi, ktorá bola založená Ježišom, aby priniesla evanjelium záchrany všetkým národom!

Tu si jasne videl,  ako  nikde  inde,  koľko  mojich  detí  žije v podmienkach najväčšej núdze a nesmiernej biedy. Koľko z nich nemá ani prístrešie, ani prácu, stravu ani oblečenie a žijú na chodníkoch a uliciach, kde obklopení všeobecnou nevšímavosťou a ľahostajnosťou trpia a zomierajú.

Tvoj príchod je pre nich osobitným znamením môjho príchodu medzi nich a mojej bolestnej materinskej starostlivosti. Ja som Matkou tých, ktorých všetci ignorujú a opúšťajú.

Dnes zhromažďujem všetko ich utrpenie v nesmiernej bolesti môjho Srdca. Nalievam balzam na ich rany a hodnotím každé utrpenie týchto svojich biednych detí: Utrpenie tých, ktorí ešte nepoznajú Ježiša a tápú v temnotách; utrpenie tých, ktorí sú vyhostení a necítia ničiu podporu; utrpenie všetkých tých, ktorí nič nevlastnia a utrpenie tých, ktorí žijú na chodníkoch ulíc a tam aj zomierajú bez toho, aby sa niekto zastavil a pomohol im.

Ja som Matkou najbiednejších z biednych a moje Nepoškvrnené Srdce im chce poskytnúť domov, pomoc, ktorú potrebujú: Pomoc nájsť Ježiša a prijať jeho evanjelium záchrany, ktoré šíria mnohí z mojich synov a dcér – misionári a misijné sestry. Za tento cieľ zasadzujú tu celú svoju existenciu. Moje Nepoškvrnené Srdce chce pomôcť najbiednejším z biednych k životu, hodnému Božích detí, k lepšiemu a ľudskejšiemu životu.

Pripájam sa dnes k hlasu mojich úbohých detí, ktoré nemajú nijaký hlas, aby som všetkým zopakovala: Myslite na týchto svojich bratov, na tých, ktorí dnes ešte zomierajú od biedy a hladu. Darujte týmto mojim maličkým to, čo vlastníte v prebytku! Nenamáhajte sa zhromažďovať bohatstvo, lebo tie dobrá, ktoré váš Stvoriteľ určil pre všetkých, majú byť rozdelené všetkým.

Som Matkou všetkých, najmä najbiednejších. Prevezmem ich utrpenie, požehnám ho a spojím s modlitbou tých, ktorí triumfom môjho Nepoškvrneného Srdca očakávajú príchod Ježišovho kráľovstva. Bude to kráľovstvo pravdy a milosti, lásky a spravodlivosti a moje úbohé deti obsadia v ňom najkrajšie miesto.“

Bangalore (India), 14. novembra 1980

Sila evanjelia

„Čo si tu zažil, môj milý syn, je pre teba znamením, že toto je moja hodina a že nebeská Vojvodkyňa teraz zhromaždila svoje vojsko zo všetkých končín sveta.

Každý deň sa stretávaš v rôznych diecézach so stovkami mojich milovaných synov vo večeradlách a s desiatkami tisícov rehoľníkov a laikov. A ty vykonávaš s nimi v katedrálach ich zasvätenie môjmu Nepoškvrnenému Srdcu.

Prostredníctvom vás, ktorí ste mi odpovedali, sa moje veľké svetlo vždy viac šíri v Cirkvi. Tak Cirkev nadobúda opäť silu, pevnú dôveru a nový rozbeh pre evanjelizáciu a záchranu všetkých národov. Pozri na tento nespočetný národ a na nekonečný počet mojich detí, ktoré Ježiša ešte nepoznajú a tápú v temnotách v nádeji, že aj im raz svitne svetlo pravdy a milosti. Toto je čas, v ktorom musí byť hlásané evanjelium záchrany všetkým národom zeme.

A evanjelium musí byť rozhlásené všetkým stvoreniam tak, ako ho učil Ježiš, ako ho Duch Svätý daroval Cirkvi.

Evanjelium musí byť dnes uchované doslovne.

Evanjelium musí byť dnes prežívané doslovne.

Evanjelium musí byť dnes hlásané doslovne.

Pokus hlásať evanjelium len čisto ľudsky, na ktorý sa mnohí podujali – zanedbávajúc pritom jeho historický a nadprirodzený obsah a obmedzujúc sa len na prirodzený výklad toho, čo obsahuje božské a tajomné, mal za následok, že jeho posolstvo strácalo na sile a účinnosť jeho zjavenia bola zoslabená.

Sila evanjelizácie tkvie v jej vernosti a autentickosti. Poslanie evanjelizácie, ktoré vám bolo zverené, sa neuskutočňuje prispôsobením Kristovho posolstva rôznym kultúram, ale privedením všetkých kultúr ku Kristovi.

Koľko mojich detí by už patrilo Kristovi, keby sa dnes nebola zoslabila sila a účinnosť evanjelizácie!

Som pre vás Matkou a Učiteľkou. Tak, ako som prijala slovo Božie, ako som ho uchovala a žila, tak pôsobím dnes, aby ste ho prijali, uchovali a prežívali vy všetci, moji malí. Božie slovo musíte prežiť a hlásať.

Preto chcem všetkým vliať nadšenie pre evanjelium. Osvietenís jeho svetlom hlásajte ho všetkým národom zeme. Ja som Matka a Učiteľka všetkých národov a triumf môjho Nepoškvrneného Srdca dovtedy nebudem môcť uskutočniť dokonale, kým vás všetkých neprivediem k môjmu synovi Ježišovi.

Prebývajte v mojom Nepoškvrnenom Srdci a darujte Ježiša všetkým národom zeme. Čoskoro sa splní najvnútornejšie prianie môjho Syna a zo všetkých končín piatich kontinentov budú všetci prúdiť, aby vstúpili do ovčinca a patrili do neho pod jedným pastierom.

Dovtedy pozerám s nežnosťou Matky na tieto moje deti, ktoré sú ešte ďaleko, požehnávam ich dnes všetky prostredníctvom teba a uzatváram ich do svojho Nepoškvrneného Srdca.“

8. decembra 1980

Sviatok Nepoškvrneného počatia

Veľké milosrdenstvo

„Milovaní synovia, dnes vás všetkých zhromažďujem pod svoj nepoškvrnený plášť. Je to štít, za ktorý vás skrývam, aby som vás chránila pred každým útokom v boji, ku ktorému vás pozývam. Musíte sa skryť za tento mohutný štít, ktorý vám darujem na vašu obranu a záchranu.

Aké početné sú dnes nástrahy môjho protivníka, ktorý – ako sa zdá – dosiahol vrchol svojej veľkej ofenzívy! Pokúša sa vás zviesť všetkými spôsobmi a najľstivejšími prostriedkami, len aby sa mu podarilo poraniť vašu dušu hriechom a tak vás vzdialiť od Ježiša, ktorý je vaším jediným Spasiteľom. Celé ľudstvo je nakazené týmto neviditeľným jedom a teraz musí byť opäť uzdravené milosrdnou láskou. Táto sa vám prejaví mimoriadnym spôsobom, zásahom vašej nepoškvrnenej Matky.

Zbraň, ktorú vám darujem do boja, je reťaz, ktorá vás púta k môjmu Srdcu: Svätý ruženec.

Milovaní synovia, často sa ho modlite, lebo len vašou kňazskou modlitbou, ktorá bola prijatá do môjho Nepoškvrneného Srdca, môžete pohnúť v tomto čase veľké milosrdenstvo Pána – ba dokonca prinútiť ho – zjaviť sa.

V hodine, keď sa všetko bude zdať stratené, bude všetko zachránené milosrdnou láskou Otca, ktorá sa prejaví najväčším zjavením Eucharistického Srdca Ježišovho.

Zástava, pod ktorou vás zhromažďujem, je zástava Ježiša ukrižovaného, ktorú musíte držať vysoko, lebo ani pre vašu perverznú generáciu niet inej záchrany ako v Ježišovom kríži.

S ružencom v jednej ruke a so zástavou Ukrižovaného v druhej sa vybojuje rozhodujúca fáza boja.

Tento môj materský zásah je mocne vyprosovaný aj dôveryplnou modlitbou môjho prvého milovaného syna, pápeža, ktorý sa pre vás dovolával Božieho zmilovania.

Tento jeho mocný výkrik prenikol do neba a pohol moje materské Srdce k urýchleniu času víťazstva.

Preto vás dnes zhromažďujem v svojom zástupe a darujem vám štít, zbraň a zástavu do boja, všetkých vás posilňujem a žehnám.“

24. decembra 1980

Svätá noc

Okolo kolísky

„Milovaní synovia, je svätá noc. Strávte ju so mnou v modlitbe, v mlčaní, v sústredení a očakávaní.

Dnes sa skončil deň – vykonali sme posledný úsek namáhavej cesty, ktorý som strávila s cennou pomocou svojho snúbenca.

To bol môj najdlhší deň. Ale v ten večer, keď sme dosiahli mesto, ktoré nás malo prijať, boli zatvorené všetky brány domov. Všetky naše prosby boli odmietnuté. A chlad, ktorý už tak dlho ochromoval moje telo, zachvacoval teraz už aj môjho ducha a zraňoval ma v hĺbke celej mojej bytosti ako zraňujúci meč.

Musím vám dať toho, ktorého očakávajú národy, v okamihu, keď ho nikto nechce prijať. Láska je už pripravená narodiť sa, ale mráz egoizmu zraňuje srdcia všetkých. Len nejaký súcitný chudobný nám ukazuje blízku jaskyňu.

V temnote a v chlade sa završuje Boží zázrak – pri kŕmnych jasliach, v ktorých bola uložená trocha sena.

Hviezdy, spev anjelov, svetlo padajúce z nebies – keď okolo jasieľ zostáva len teplo dvoch ľudských sŕdc, ktoré milujú – drahé srdce môjho najčistejšieho snúbenca a moje panenské materinské Srdce.

Ale dieťaťu, ktoré sa narodilo, stačí toto teplo lásky.

Milovaní synovia, v tejto svätej noci vás chcem mať všetkých okolo kolísky svojho dieťaťa. Brány domov sú ešte zatvorené. Národy povstali proti Pánovi, ktorý prichádza a plánujú bojovať proti jeho kráľovskému panstvu.

Veľmi krutý mráz pokrýva srdcia ľudí. Na svete je v tejto hodine taká zima! Je to chlad nenávisti, násilia a nespútaného egoizmu. Je to mráz nedostatku lásky, ktorý zabíja.

Ale v túto svätú noc chcem mať okolo kolísky spolu s mojím Srdcom a srdcom svojho snúbenca Jozefa aj všetky vaše malé srdcia.

Modlime sa spolu, milujme, odprosujme a zohrievajme svojou láskou dieťa Ježiša, ktoré sa narodilo pre nás. Vaše milujúce srdcia sú pre neho jediným veľkým potešením.

Prostredníctvom vás, ktorých som formovala v Nepoškvrnenom Srdci Matky, otvorí toto malé dieťa pre lásku celý svet. (…)“

31. december 1980

Posledná noc roka

Najväčší výkrik

„Milovaní synovia, prežívajte posledné hodiny roka v modlitbe spolu so mnou.

Váš čas bude odmeriavať tlkot môjho Nepoškvrneného Srdca, ktoré práve zostavuje svoj plán lásky a záchrany. Každý deň, každá hodina sa bude merať podľa tohto môjho materinského plánu.

Okamihy, ktoré prežívate, sú význačné. Preto vás pozývam všetkých k ešte intenzívnejšej modlitbe a k životu v najväčšej dôvere v milosrdnú lásku vášho nebeského Otca.

Zlatá brána jeho Božského Srdca je pripravená otvoriť sa a Ježiš má v úmysle vyliať na svet prúdy svojho milosrdenstva. Sú to rieky ohňa a milostí, ktoré pretvoria celý svet a obnovia ho.

Na vlnách doteraz nepoznaného utrpenia a zázrakmi, aké sa ešte neudiali, dosiahnete bezpečný prístav nového neba a novej zeme. Sme tesne pred obdobím milosti, lásky a pokoja, ktoré sa narodí z bolestných dní, ktoré prežívate.

Preto vás pozývam ukončiť rok na kolenách a spojiť sa s pápežom, mojím milovaným synom, ktorý teraz toľko trpí a toľko sa modlí, aby vyprosil pre svet Božie milosrdenstvo.

Vaša modlitba nech je veľkou silou príhovoru a zadosťučinenia. Nech je to najväčší výkrik, aký bolo doteraz počuť – taký veľký, aby prenikol do neba a Ježišovo Srdce prinútil vyliať plnosť milosrdnej lásky.

Preto bdejte a modlite sa so mnou. Teraz prišla moja a vaša hodina. Je to hodina Spravodlivosti a Milosrdenstva.“

1981 - SVETLO A SLÁVA PÁNA

1. januára 1981

Sviatok Panny Márie Bohorodičky

Jediná možnosť záchrany

„Začnite tento nový rok vo svetle môjho Božieho materstva. Ja som cesta, po ktorej k vám príde pokoj.

Neschopnosť dnešného človeka nastoliť pokoj je spôsobená jeho zatvrdilým zamietaním Boha. Pokiaľ bude ľudstvo pokračovať v popieraní Boha a v protivení sa jeho Zákonu, nenájde pokoj. Naopak, egoizmus a násilie sa budú rozsievať a spôsobovať vždy krutejšie a krutejšie vojny.

Ak si ľudia vážne nezaumienia vrátiť sa k Bohu, môže dôjsť k často spomínanej tretej svetovej vojne, ktorá bude mať strašné rozmery a zničí väčšinu ľudstva.

Pán je pripravený vyliať prúd svojho milosrdenstva aj na vaše pomýlené a veľmi ohrozené pokolenie, ale len pod podmienkou, že sa toto pokolenie s ľútosťou vráti do náručia svojho nebeského Otca.

Ja som ospevovala jeho božské milosrdenstvo, ktoré sa rozprestiera na všetky ľudské pokolenia, čo sa boja Pána. V návrate k láske, Božej bázni, pozostáva pre vás jediná možnosť záchrany.

V prvý deň roku 1981, keď uctievate radostné tajomstvo môjho Božieho materstva, obraciam svoje milosrdné oči na vás, moje úbohé deti. So zármutkom a ustarane vás prosím: vráťte sa k Bohu, ktorý vás očakáva s takou láskou, s akou voľakedy očakával otec návrat márnotratného syna. (…)

Volám vás do krížovej výpravy lásky a modlitby, zadosťučinenia a zmierenia. Vyprosujte spolu so mnou od Boha milosť návratu pre mnohé moje vzdialené deti.

Rozširujte všade večeradlá modlitby, aby ste pohli Božie milosrdenstvo a ono sa znesie ako rosa na nekonečnú púšť tohto sveta. Pripravte sa uvidieť to, čo ľudské oko od vekov neuzrelo.

Ja som cesta k pokoju. Prostredníctvom mňa je pozvané celé ľudstvo navrátiť sa k Bohu, lebo moje materské Srdce môže triumfovať len v jeho úplnom návrate. (…)“

2. februára 1981

Obetovanie Pána

Svetlo a sláva Pána

„Odovzdajte sa mi, milovaní synovia, bez výhrad a s najväčšou dôverou k vašej nepoškvrnenej Matke. Dnes beriem aj vás do náručia presne tak, ako kedysi moje dieťa Ježiša, aby som vás denne predstavovala v Pánovom chráme. Budem vás obetovať Bohu na oltári môjho Nepoškvrneného Srdca:

– Aby ste sa stali jeho svetlom, ktoré musí svietiť vždy viac uprostred tmy, ktorá v poslednom čase pokryla zem.

Svetlo svieti, hoci ho temnoty ešte odmietajú prijať. Toto svetlo musí žiariť prostredníctvom vás, moji milovaní synovia, lebo v tom pozostáva jedna z úloh vášho kňazského poslania. Šírte okolo seba svetlo pravdy, ktoré je obsiahnuté v Evanjeliu – je to svetlo samého môjho syna Ježiša.

Moja materská úloha pozostáva v tom, že v každom jednom z vás oživím Ježiša až do celkom dokonalej podoby. Práve v tomto náročnom období musia byť všetci kňazmi, ako ešte nikdy predtým – jedine žijúcim a žitým Ježišom, aby on mohol byť ešte raz svetlom pre všetky národy.

Jeho milosrdné oči vo vašich očiach, jeho Božské Srdce vo vašich srdciach, jeho duša vo vašich dušiach, jeho láska vo vašej láske – tak bude šíriť všade v Cirkvi plnosť tohto svetla.

– Aby ste boli jeho slávou, ktorá musí prostredníctvom vás zažiariť vo všetkých častiach sveta.

Skutočne, v tom istom okamihu, keď ľudstvo prežíva najväčšie odvrátenie od Boha v celých svojich dejinách, obetujem vás na skrytom oltári môjho Nepoškvrneného Srdca, aby ste dnes ospevovali slávu Otca, milosrdenstvo Syna a lásku Svätého Ducha.

Slávu nového Izraela, ktorý je pozvaný pripraviť ľudstvo pre návrat Ježiša.

Slávu obnovenej Cirkvi, v ktorej zažijete nové Turíce v ohni, milosti a vo svetle.

Slávu nového ľudstva, ktoré bolo očistené veľkým utrpením a teraz je pripravené zažiť nevýslovný okamih úplného návratu k Pánovi.

Toto je vážna hodina, milovaní synovia. Odteraz prežívajte zasvätenie, ktoré ste vykonali, každý deň s láskou a vernosťou.

Nechajte sa nosiť na mojich ramenách – ako môj malý Ježiš a prenechajte pritom všetko vašej nebeskej Matke, aby sa tak mohol vyplniť Otcov plán na každom jednom z vás.“

11. februára 1981

Sviatok Panny Márie Lurdskej

So záľubou pozerám na vás

„Milovaní synovia, dnes ste pozvaní vyplniť významnú úlohu, ktorú vaša nebeská Matka pripravila do najmenších podrobností!

Od rokov som vám predznačovala cestu. Vzala som vás za ruku a viedla som vás, podporovala a poučovala, ako robiť jeden krok za druhým tak, ako to robí matka so svojimi malými deťmi. Ako často som vás zdvihla na ramená, keď ste padli, ako často som obviazala vaše boľavé rany a vašej veľkej slabosti dodala novú silu! Ako často som zakročila osobne – vy sami ste to ani nespozorovali – aby som vás stiahla z nebezpečných pascí, ktoré vám môj a váš odporca denne nastavuje!

A teraz pozerám na vás s potešením matky, ktorá vidí, ako sa zrkadlí v živote svojich malých detí a ako je napodobňovaná!

Môj oddiel je pripravený; moja hodina prišla, môj boj dospel do poslednej fázy.

Kráčajte vpred v tomto svetle čistoty. Šírte okolo seba len vône môjho Syna a vašej nebeskej Matky, ktorá nikdy nepoznala hriech.

Nech je vo vás vôňa samého božského života: Vôňa milosti, ktorá vás odieva; múdrosti, ktorá vás osvecuje; lásky, ktorá vás vedie; modlitby, ktorá vás podopiera a umŕtvovania, ktoré vás očisťuje. Nedajte sa zmiasť útokmi môjho odporcu, ktorý sa zúrivo usiluje pripraviť vás o cennú čnosť čistoty. Je to moja čnosť. Tým deťom, ktoré mi dajú odpoveď a zasvätia sa môjmu Nepoškvrnenému Srdcu, prepožičiam čnosť čistoty ako znamenie toho, že mi dokonale patria. Nikto nevytrhne tieto deti z mojej nebeskej záhrady, v ktorej som ich zhromaždila s  toľ-

kou starostlivosťou.

V nej rastiete každý deň v kráse i čistote, aby ste za všetkých ospevovali slávu Otca, ktorý má radosť z toho, že sa odzrkadľuje vo vás; tiež slávu Syna, ktorý by chcel vo vás znovu žiť a slávu Ducha Svätého, ktorý sa vám daruje v nevyčerpateľnej plnosti.

A tak mnohé z mojich úbohých detí, ktoré dnes tak veľmi potrebujú milosť a čistotu, budú sa môcť ponáhľať k prameňu mojej a vašej nepoškvrnenej lásky, aby sa v ňom umyli.“

4. marca 1981

Popolcová streda

Ovládnite svoje zmysly

„Milovaní synovia, prijmite pozvanie k obráteniu, ktoré vám Cirkev predkladá, najmä v tomto pôstnom čase.

V tomto čase žiada od vás nebeská Matka skutky pokánia a obrátenia. Modlitba by mala byť vždy sprevádzaná vnútorným a plodným sebazáporom. Ovládnite svoje zmysly, aby ste mohli panovať nad sebou a svojimi nezriadenými náruživosťami.

Oči nech sú skutočným zrkadlom duše: Otvárajte ich, aby ste vnímali svetlo dobra a milosti a ďalej ho odovzdávali, ale zavrite ich pred každým vplyvom zla a hriechu.

Svoj jazyk používajte len pre slová dobra, lásky a pravdy, preto každé slovo nechajte vzniknúť v kruhu najhlbšieho ticha.

Vaša myseľ nech sa otvorí len myšlienkam pokoja a zmilovania, pochopenia a záchrany a nedajte sa zviesť k predsudkom, ohováraniu, alebo dokonca ku zlomyseľnosti a odsudzovaniu.

Vaše srdce nech sa trvalo uzatvára pred neviazanosťou, nezriadenou príchylnosťou k sebe samým, tvorom a k svetu, v ktorom žijete, aby sa mohlo otvoriť pre plnosť lásky k Bohu a blížnym.

Ako ešte nikdy potrebujú mnohé z mojich padnutých detí práve teraz vašu čistú a nadprirodzenú lásku, aby sa mohli zachrániť.

V mojom Nepoškvrnenom Srdci vás všetkých budem vychovávať k čistej láske. To je pokánie, ktoré od vás žiadam, milovaní synovia: To je víťazstvo nad sebou samým, ktoré musíte dosiahnuť, aby ste sa pripravili na úlohu, ktorá vás očakáva a dokázali uniknúť nástrahám, ktoré vám pripravuje môj protivník.

Nasledujte svoju nebeskú Matku denne v čistote, tichosti a vernosti, ona sama vás zavedie na cestu Ježiša ukrižovaného.

To je odriekanie, cesta dokonalej poslušnosti, cesta utrpenia a sebaobetovania.

Je to cesta na Kalváriu, ktorú aj vy musíte prekonať. Neste pritom každý deň svoj kríž a nasledujte Ježiša až po splnenie veľkonočného tajomstva. Tak mi dáte aj vy mohutnú silu na príhovor, aby som mohla otvoriť zlatú bránu Srdca môjho Syna a rozliať plnosť jeho milosrdenstva. (…)“

25. marca 1981

Sviatok Zvestovania Pána

„Áno, Otče!“

„Milovaní synovia, odovzdajte sa mi, a ja vás spravím dokonale schopnými plniť vôľu Otca.

Presne tak, ako to bolo pri mojom Ježišovi, je napísané i v životnom pláne každého z vás: ,Hľa, prichádzam, Pane, aby som plnil tvoju vôľu!‘

Vaša nebeská Matka vám chce dnes pomôcť len Božiu vôľu dobre splniť. Božia vôľa je: Vaše posvätenie!

Svojou svätosťou kladiete na Pánov oltár mohutnú silu prosiacej lásky a pokánia. Koľko zla, koľké hriechy sú zmyté mojimi milovanými deťmi, vedenými ich nebeskou Matkou, ktoré kráčajú bolestnou cestou vlastného posväcovania.

Nepozerajte na všetko zlo, ktoré sa aj naďalej pácha a rozširuje najrafinovanejšími prostriedkami.

Pod popolom nesmiernej púšte, ktorou sa stal váš dnešný svet, vyrážajú mnohé nové púčky života a záchrany. Je to neznámy, skrytý, ale taký cenný život mojich kňazov a tých mojich detí, ktoré vediem denne na ceste svätosti.

Vaše ,áno‘ vôli Otcovej sa má uskutočňovať v každodennej snahe vyhýbať sa hriechu a oslobodiť sa od neho, aby ste žili v milosti a plnosti lásky; v snahe pohrúžiť sa v dôvernosť modlitby a Ježišovho života – premýšľať a pochopiť jeho božské slová – vo vnútornom utrpení zoči-voči veľkej opustenosti a osamotenosti dnešného človeka.

Áno, Otče, tvojej vôli, aby sa len tvoja vôľa stala – ako je to v nebi, tak nech je aj na našej zemi.

Áno, Otče, aby ako v nebi, tak bolo aj na zemi, ktorá je spustošená a ohrozená ako ešte nikdy.

Áno, Otče, tvojej láske, ktorá je taká zaznávaná; tvojej prítomnosti, ktorá je taká urážaná a tvojmu slovu, ktoré je tak odmietané.

Áno, Otče, tvojmu daru nesmierneho milosrdenstva, ktoré vyžaruje v tvojom Synovi, ktorého si nám daroval naveky prostredníctvom ,áno‘ panenskej Matky: Ježiša – záchrancu, Ježiša – život, Ježiša – pravdu, Ježiša – prameň Božieho milosrdenstva, Ježiša – dokonalé uskutočnenie Božej vôle.

Vložte svoje ,áno‘, milovaní synovia, do toho ,áno‘, ktoré vaša nebeská Matka opakuje svojmu Bohu bez prestania – pre triumf môjho Nepoškvrneného Srdca v triumfe milosrdenstva a lásky, pravdy a spravodlivosti. (…)“

17. apríla 1981

Veľký piatok

Dnes sa opakuje jeho utrpenie

„Milovaní synovia, prežívajte dnes spolu so mnou utrpenie môjho syna Ježiša. Toto bolestné utrpenie sa opakuje každý deň.

Vstúpte so mnou do hĺbky jeho Božského Srdca, aby ste zakúsili celú trpkosť jeho kalicha: Opustenosť od svojich, Judášovu zradu, hriechy celého sveta, ktoré ho tlačia neznesiteľnou a smrtiacou ťarchou. Zvieraný touto záťažou, zmáčaný kvapkami krvi, ktoré stekajú po jeho tele a kvapkajú na zem. Ako ťažko dolieha ešte dnes na jeho Srdce ľahkovážnosť, s ktorou sa mu toľkí obracajú chrbtom a nasledujú idey sveta, alebo idú cestou tých, ktorí Ježiša odmietajú a zapierajú!

Koľkí z jeho učeníkov spia každý deň spánkom ľahostajnosti, vnútornej priemernosti, pochybností, nedostatku viery!

Opakuje sa úder, ktorým ho zasiahol po tvári sluha, aj ten bolestný úder, ktorý utrpela jeho duša od veľkňaza, keď ho obvinil a odsúdil: ,Počuli ste rúhanie! Pretože sa vydáva za Božieho Syna, je hodný smrti!‘

Existuje aj iná tajná vysoká rada, ktorá ho denne odsudzuje k smrti, a ktorá sa často skladá aj z tých, ktorých ľud poveril mocou.

Pokračuje pokus uznávať ho len za človeka, i snahy tých, ktorí popierajú jeho božstvo. Jeho božské slová chcú zredukovať na čisto ľudský výklad, všetky zázraky vysvetliť prirodzenými procesmi a dokonca poprieť historickú skutočnosť jeho z mŕtvychvstania.

Tento proces pokračuje; je to stále to isté hanebné a nespravodlivé odsúdenie, ktoré sa opakuje.

Viďte ho pred Pilátom, ktorý ho súdi a nesie obrovskú zodpovednosť rozhodovať o ňom. Rád by ho zachránil… ale zo zbabelosti ho vydá skutočnému násiliu: Strašnému bičovaniu, ktoré roztrháva jeho bielu pokožku a jeho telo zmení na jedinú ranu; korunovaniu tŕňovou korunou; odsúdenie k strašnej smrti na Kalvárii… A potom ukrižovanie, smrteľný zápas a smrť po boku svojej Matky, ktorá bola povolaná spolu s ním duchovne umrieť! Milovaní synovia, prežite so mnou v tichu, modlitbe a bolesti tieto cenné hodiny utrpenia. Toto sa bude opakovať v Cirkvi, ktorá je jeho mystickým telom – aj ono bude obnovené vo vás všetkých, ktorí ste povolaní za služobníkov jeho lásky a jeho bolesti.

So mnou prežívajte súd sveta, odmietanie, prenasledovanie a odsúdenie spoločnosťou, ktorá pokračuje v zapieraní svojho Boha a v temnote perverzie, nenávisti a nemorálnosti.

So mnou neste každý deň svoj ťažký kríž. Vylievajte svoju krv z lásky. Dajte sa položiť na oltár svojho vlastného kríža.

Ako krotkí baránkovia dovoľte, aby vaše ruky a nohy boli tiež prerazené klincami. Milujte, odpúšťajte, trpte a obetujte sa Otcovi z lásky za záchranu všetkých.

Nechajte potom, aby vás vaša Matka uložila do nového hrobu svojho Nepoškvrneného Srdca v okamihu, keď je celá Cirkev pozvaná prežívať mysticky toto utrpenie, odsúdenie a smrť – v očakávaní hodiny z mŕtvychvstania. (…)“

Lome (Togo, Afrika), 13. mája 1981

64. výročie prvého zjavenia vo Fatime

Zostúpila som z neba

„Prechádzaš ulicami mnohých afrických štátov, na kontinente, ktorý je môjmu srdcu taký milý pre chudobu, prostotu a dobrotu mnohých jeho dietok.

Toto je čas, v ktorom všetci musia uznať moju osobitnú materskú prítomnosť.

Daruj všetkým svetlo, ktoré prúdi z môjho Nepoškvrneného Srdca. Daruj ho predovšetkým mojim uprednostňovaným synom, misionárom, ktorých milujem nezmerateľnou láskou.

Ja, ktorá pozbieram každú ich slzu, osuším každú kvapku potu, ktorá s radosťou meriam ich námahy a ich boľavé kroky jeden po druhom počítam, ako by som mohla nevyjadriť svoju materinskú lásku k tým synom, ktorí si kvôli Ježišovi predsavzali tu žiť medzi toľkými chudobnými a takými vzdialenými od evanjelia, uprostred veľkých obetí a toľkého odriekania?

Svetlo môjho Nepoškvrneného Srdca zahaľuje teraz všetky končiny sveta a môj plán na záchranu a potechu všetkých sa črtá vždy jasnejšie.

Preto som sa vo Fatime zjavila trom malým deťom.

Zostúpila som z neba, aby som sa s vami dala na cestu. Preto pociťujte po svojom boku prítomnosť vašej nebeskej Matky. Je to tichá a radostná prítomnosť. Chce prepožičať silu vašej únave, podporuje vás pri práci, chráni vás pred mnohými nebezpečenstvami a navádza vás denne splniť dobre to, na čo vás Otec predurčil, aby Najsvätejšia Trojica mohla byť dnes dokonale oslávená.

Zostúpila som z neba, aby som prostredníctvom vás zjavila sa na všetkých cestách sveta: Na cestách, po ktorých chodia chudobní a zúfalí, na bolestných cestách hriešnikov a zblúdených, na cestách chorých, ležiacich v agónii a umierajúcich. Všetkým, ktorých stretnete na týchto cestách, musíte darovať svetlo môjho Srdca a možnosť mojej materinskej lásky.

Preto vás chcem vždy viac privádzať k jemnosti lásky, k pozornosti pre druhých, k plnej dispozícii pre všetkých, ktorých stretnete na svojej ceste.

Zostúpila som z neba, aby som znova žila vo vás a dokázala milovať vaším srdcom, pomáhala vašou prácou a vaším utrpením zachraňovať toľko mojich detí, ktoré zablúdili, a ktoré potrebujú spoľahlivú pomoc ako ešte nikdy predtým.

Príďte k vašej nebeskej Matke zo všetkých ciest. Moje Nepoškvrnené Srdce je pre všetkých útočišťom, ktoré vás prijíma zo všetkých strán, aby vás priviedlo k Bohu milosrdenstva a záchrany.

S vami a prostredníctvom vás sa chcem zjaviť, aby som zachránila moje núdzne deti. Preto prichádzam späť z neba na úbohú trpiacu zem.“

Tananarive (Madagaskar), 7. júna 1981

Turíce

„Príď, Duchu Svätý!“

„Ja som nevesta Ducha Svätého.

Moja mocná úloha ako sprostredkovateľky medzi vami a mojím synom Ježišom pozostáva predovšetkým v tom, že vyprosujem pre vás v hojnosti od Otca a Syna ducha lásky.

Týmto božským ohňom musí byť Cirkev obnovená a pretvorená. Týmto ohňom lásky bude celý svet obnovený. Pod jeho mohutným dychom života sa konečne utvorí nové nebo a nová zem! Pripravte sa prijať vo večeradle môjho Nepoškvrneného Srdca tohto Božieho Ducha.

Otec vám ho daruje, aby vás najtesnejšie spojil so svojím vlastným životom, aby obraz Syna, na ktorom spočíva jeho plné zaľúbenie, mohol z vás vyžarovať stále dokonalejším spôsobom.

Ježiš vám ho sprostredkúva ako najjemnejšie ovocie svojho vykúpenia, ako svedka jeho osoby a jeho božského poslania.

Aj v tejto vzdialenej zemi, kde sa dnes nachádzaš a kam som ťa priviedla, aby si tu uskutočňoval večeradlo s mnohými mojimi synmi, vidíš šírenie evanjelia cenným pôsobením misionárov.

Teraz musí byť celý svet privedený k plnosti pravdy, k evanjeliu Ježiša, k jeho Cirkvi, chcenej a založenej Kristom. Toto je úloha Ducha Svätého.

Cirkev sa musí otvoriť jeho božskému ohňu a byť pripravená na dokonalú očistu a na prijatie jasu jej nových Turíc – v príprave na druhý slávnostný príchod môjho syna Ježiša.

Dnes vás všetkých pozývam vstúpiť do večeradla môjho Nepoškvrneného Srdca, buďte plní očakávania prijať v plnosti Ducha lásky, ktorého vám dáva do daru Otec a Syn.

Moje Nepoškvrnené Srdce je zlatou bránou, ktorou vstúpil tento božský Duch na cestu k vám. Preto vás pozývam, aby ste často opakovali: Príď Duchu Svätý, príď na mocný príhovor Nepoškvrneného Srdca Panny Márie, tvojej milovanej nevesty.“

San Marino – Valdragone, 1. júla 1981

Presvätej Krvi Pána

Večeradlo zodpovedných MKH

Je hodina môjho víťazstva

„Milovaní synovia, ste tu v mojom dome, ktorý som pripravila pre vás a tieto dni prežívate v trvalom večeradle modlitby a bratstva spolu s vašou nebeskou Matkou.

Som vždy pri vás. Spájam sa s vašou modlitbou a prinášam ju Otcovi prostredníctvom svojho Syna Ježiša. Pomáham vám navzájom sa spoznať, milovať a vediem vás k dokonalej láske. Po kvapkách lejem balzam na vaše rany, vašej slabosti darujem silu. Vy, moje malé deti, utešujete moje Srdce a moju bolesť premieňate na radosť. Prečo som vás tohto roku chcela mať tu? Pretože boj medzi vašou nebeskou Matkou – Ženou odetou slnkom – a jej protivníkom, červeným drakom, vstúpil teraz do záverečnej fázy.

Čo sa stalo v týchto mesiacoch, má hlboký význam vzhľadom na to, čo bolo predpovedané na toto obdobie očisťovania, ktoré práve prežívate.

V duchu múdrosti však dokážte rozoznať znamenia prítomného času, ktorý prežívate. Preto som vás povolala, priviedla sem a posilnila, lebo môj veľký plán sa má teraz splniť.

Môžem ho však splniť len prostredníctvom vás. Preto očakávam od vás dokonalú odpoveď na moju vôľu. Nemôže byť pritom nijaká pochybnosť, nijaká nerozhodnosť, ani neistota. Koľkých z vás ochromil môj protivník práve týmito dômyselnými a nebezpečnými zbraňami.

Nepozerajte na tých, ktorí vás obklopujú, nevenujte pozornosť kritike, ktorú počujete a skepticizmu, ktorý obklopuje toto moje dielo. Nie všetkým je dané porozumieť môjmu plánu.

Toto Otec doprial vám, mojim malým – prostredníctvom Ježiša, ktorý vás v duchu svojej lásky vložil do kolísky môjho Nepoškvrneného Srdca.

Len v mojom Nepoškvrnenom Srdci je prameň vašej istoty.

Tu vás budem pripravovať na veľký boj, ktorý vás očakáva. Tu vás budem formovať v modlitbe, lebo ona je zbraňou, ktorou musíte bojovať. Modlite sa stále, každé vaše konanie nech bude modlitbou. Prežívajte vašu omšu, ktorú každý deň obetujte spolu s Ježišom. Dobre sa modlite hodinky, ktorými sa rytmus vašej každodennej práce zasväcuje Bohu. S láskou a radosťou sa modlite ruženec. Rozjímajte nad slovami, ktorými som sa vám tento rok prihovorila. Ony vás privedú k porozumeniu evanjelia, ktoré dnes musíte žiť a všetkým hlásať. Nemôžete zostúpiť z tohto vrchu skôr, kým vás nepretavím na živé obetné dary, ktoré Duch Svätý predloží Otcovi na záchranu sveta a skorý príchod Ježišovho kráľovstva. Tu vám pomáham trpieť. Teraz sa kolíska môjho Nepoškvrneného Srdca stáva oltárom, na ktorom vás obetujem každý deň, aby bola uzmierená Božia spravodlivosť, aby Božie zmilovanie mohlo zostúpiť ako dážď na obnovu zeme.

Preto ste povolaní k veľkému utrpeniu. Pri tom nasledujte môjho prvého najmilšieho syna, pápeža, ktorý teraz kráča na Kalváriu cestou pokropenou vlastnou krvou, kam vás vaša nebeská Matka vedie spolu s ním.

Tu vás formujem predovšetkým k dokonalej láske. Všetci vaši bratia z Hnutia sú vám duchom blízko a v týchto dňoch plynuli mimoriadne milosti do sŕdc mojich milovaných synov, ktorí žijú roztratení vo všetkých častiach sveta.

Prišiel čas, keď chcem žiť vo vás a prostredníctvom vás sa šíriť ku všetkým. Chcem milovať vaším srdcom, vidieť vašimi očami, potešovať a povzbudzovať vašimi perami, pomáhať vašimi rukami, chodiť vašimi nohami, sledovať vaše krvavé stopy a trpieť vaším ukrižovaným telom.

Prišla hodina rozhodujúceho boja, súčasne je to hodina môjho víťazstva. Preto som vás ešte raz zavolala a vy ste odpovedali a prišli ste do tohto večeradla, kde sa spolu modlíme, milujeme a vzývame Ducha Svätého, ktorého vám Otec chce darovať v prekypujúcej miere, aby ste čoskoro uvideli nové nebesia a novú zem.“

15. augusta 1981

Sviatok Nanebovzatia Panny Márie

Útočište hriešnikov

„Dnešný deň je nebo naplnené radosťou pri pohľade na oslávené telo vašej nebeskej Matky, v ktorom sa zrkadlí jas Najsvätejšej Trojice.

Pozerajte na mňa aj vy, a ja vás prežiarim. Pozerajte na mňa vo chvíľach pokušenia, boja a znechutenia a ja vás povzbudím a podopriem.

Ak by sa stalo, že by ste padli, alebo pociťovali ťarchu svojej porážky, ak by vás premohlo zlo a hriech, príďte ku mne a ja vás podopriem.

Dnes pozerám ľútostivými očami na svoje deti, ktoré sú v hriechu a hovorím im: Ja som vaša nebeská Matka, ktorá vás pozýva a chce zhromaždiť pod svoj nepoškvrnený plášť, aby vás ochránila a priviedla k Ježišovi, vášmu záchrancovi.

Ja som útočišťom hriešnikov!

V okamihu, keď sa rozpútala zúrivosť môjho protivníka a podarilo sa mu strhnúť mnohých silou zla, ktorá triumfuje, vás pozývam, milovaní synovia, k obete a modlitbe za obrátenie a záchranu hriešnikov. Vy spolu so mnou ste útočišťom hriešnikov, chudobných, chorých, malých a opustených.

Z môjho osláveného tela vyžaruje svetlo na vaše smrteľné telá; z môjho Nepoškvrneného Srdca darujem lásku vašim nemocným srdciam. Z mojej svätej duše vysielam plnosť svojej milosti do vašich ranených duší. Tak vás dnes pretváram, lebo aj prostredníctvom vás chcem byť útočišťom všetkých svojich hriešnych detí. Príďte teda ku mne a ja vás poteším, budem vás ďalej viesť po istej ceste, ktorá vás privedie do neba, kde v Božej radosti dosiahnete cieľ celej vašej pozemskej existencie.“

Sao Paulo (Brazília), 4. septembra 1981

Prvá sobota v mesiaci

Matka milosrdenstva

„Si opäť vo veľkom národe tohto obrovského kontinentu, aby si uskutočňoval večeradlá s milovanými synmi a všetkými, ktorí uposlúchli moje pozvanie a zasvätili sa môjmu Nepoškvrnenému Srdcu. Vždy viac bude Cirkev pociťovať mocnú pomoc, ktorú jej daruje milosrdná láska môjho Nepoškvrneného Srdca.

Som Matka milosrdenstva!

A moja prítomnosť bude dnes silnejšia tam, kde spôsobil môj odporca viac škôd a väčšie spustošenie.

Vstupujem do oblasti veľmi spustošenej Cirkvi a zbieram poodlamované kvety, aby som ich ošetrila, tie zvädnuté oživila, ohnuté znova narovnala. Mám v úmysle túto záhradu znova skrášliť – bude kvitnúť a rozvoniavať len pre lásku a česť Ježišovu.

Aj k tým, ktorých protivník Cirkvi tak veľmi zničil, chcem byť veľkoryso milosrdná. Použijem teba, moje malé dieťa, ktoré som povolala ako znamenie svojej milosrdnej lásky, pretože si pozvaný všetkým priniesť dôveru k môjmu materskému Srdcu.

Povzbudzuj, potešuj, posilňuj svojich spolubratov. Pozri, ako trpia! Akí sú opustení a ako veľmi sú znechutení, skoro ako stádo bez pastiera: Oni, ktorí sú povolaní byť pastiermi stáda.

Ja spolu s Ježišom chcem byť ich pastierkou, milujúcou a plnou porozumenia. Nasledujú ma do spoľahlivého útočišťa, ktoré som im pripravila: do môjho Nepoškvrneného Srdca.

Prines mojim úbohým deťom, ktoré zablúdili v zmätku, svetlo a silu. Posilňuj ich vo viere, v úplnej poslušnosti voči pápežovi a s ním spojenej hierarchii, posilňuj ich v pravde, zver mi všetkých ich úplným a veľkodušným zasvätením môjmu Nepoškvrnenému Srdcu.

Mám naponáhlo. Vašu nebeskú Matku potrebujete teraz ako ešte nikdy predtým!

Preto sa chcem zjavovať prostredníctvom vás.

Čas, ktorý vám zostáva, je krátky. Aby ste boli chránení a bránení, ponáhľajte sa všetci pod plášť Matky milosrdenstva.“

Brazília (Brazília), 8. septembra 1981

Sviatok Narodenia Panny Márie

Mocou maličkých

„Pozerajte dnes na vašu Matku ako na malé dievča.

Učte sa byť malými. Ak sa neobrátite a nebudete ako malé deti, nebudete môcť pochopiť môj plán. Jeho sila spočíva v slabosti a každý deň sa plní v tichosti a skrytosti.

Pôsobením sily Ducha Svätého, ktorý všetko preniká a obnovuje, príde k vám Božie kráľovstvo po ceste malosti a pokory.

Ak sú vaše srdcia úplne čisté, môžu sa otvoriť Duchu Svätému, ktorý prichádza, aby v sláve vydal svedectvo o triumfe môjho Syna Ježiša. Keď je váš duch poddajný, potom môžete toto moje pozvanie pochopiť a prijať.

Môj pyšný protivník bude porazený mocou maličkých. Celý svet bude obnovený!

Preto sa dnes zhromaždite všetci okolo kolísky vašej nebeskej Matky ako malého dievčatka a spolu so mnou opakujte Pánovi:

,Pretože som malá, zapáčila som sa Najvyššiemu.‘

Boh zhliadol na poníženosť svojej služobnice a veľké veci mi urobil Mocný a Jeho meno je sväté!“

Ponta Grossa (Brazília), 15. septembra 1981

Sviatok Sedembolestnej Panny Márie

Matka všetkých bolestí

„Som vašou bolestnou Matkou. Všetky vaše bolesti sú mojimi bolesťami. V tomto okamihu rozmnoží sa aj vaša bolesť a zármutok, pretože žijete v čase, v ktorom srdcia ľudí ochladli a pre svoj veľký egoizmus sa uzavreli.

Napriek všetkým mojim materským napomenutiam a znameniam, ktoré ľudstvu pripomínajú Božie milosrdenstvo, pokračuje ľudstvo na ceste zatvrdilého popierania Boha.

Takto sa šíri ľad hriechu, nenávisti a násilia, čomu najľahšie padnú za obeť moje deti, ktoré sa môžu najmenej brániť a najskôr veľmi súrne potrebujú pomoc.

Koľko je dnes chudobných, bezprávnych a tých, ktorí žijú v podmienkach neľudskej biedy, bez stálej práce, bez prostriedkov na živobytie. A koľko je tých, ktorí sa denne vzďaľujú od Boha a jeho zákona lásky, strhnutí mohutným zástupom tých, ktorí hlásajú ateizmus! Ľudstvo žije v púšti, pustej a chladnej – a nikdy nebolo také ohrozené, ako dnes.

Utrpenie ľudstva je uzavreté v mojom Nepoškvrnenom Srdci.

Viac ako kedykoľvek predtým som dnes Sedembolestnou Matkou a slzy tečú z mojich milosrdných očí.

Vypočujte ma a neodťahujte sa pred láskou vašej bolestnej Matky, ktorá vás všetkých chce priviesť k záchrane.

Milovaní synovia, v tomto čase budete znamením mojich nesmiernych bolestí. Noste vo svojich srdciach so mnou utrpenie sveta a bolesť Cirkvi v tejto novej hodine agónie a výkupného utrpenia.

Jedine z našej bolesti sa zrodí pre všetkých nová éra pokoja.“

Montevideo (Uruguaj), 29. septembra 1981

Sviatok sv. Michala, Gabriela a Rafaela

Kráľovná anjelov

„V boji, do ktorého vás, milí synovia, pozývam, budú vás podporovať a chrániť najmä anjeli svetla.

Ja som Kráľovná anjelov.

Na moje príkazy sa vo všetkých častiach sveta zhromažďujú tí, ktorých pozývam do svojho veľkého víťazného šíku.

V boji medzi ,Ženou odetou slnkom‘ a ,červeným drakom‘ zastávajú anjeli najdôležitejšiu úlohu. Preto sa nimi musíte dať viesť.

Anjeli, archanjeli a všetky nebeské zbory stoja pri vás v tomto strašnom boji proti drakovi a jeho spojencom. Obraňujú vás proti nástrahám satana a mnohých démonov, ktorí teraz rozpútali v každej časti sveta zúrivé a ničivé útoky.

Toto je hodina satanova a hodina temných síl. Je to hodina tých, ktorí sa zúčastňujú ich zdanlivo víťazného ťaženia. Je to ich hodina. Ale čas, ktorý majú k dispozícii, je krátky a dni ich triumfu sú spočítané. Ale teraz vám nastavujú nebezpečenstvá, ktorým nemôžete uniknúť bez osobitnej pomoci vašich strážnych anjelov. Koľkokrát cez deň títo zasahujú, aby vás ochránili pred všetkými ľstivými manévrami, ktoré robí môj protivník proti vám!

Preto vás pozývam, aby ste sa vždy viac zverovali Pánovým anjelom. Majte k nim úprimnú dôveru, lebo sú vám bližší ako vaši priatelia a najmilší. Žite vo svetle ich neviditeľnej ale skutočnej a cennej prítomnosti. Prosia za vás, sprevádzajú vás, podporujú vás v únave, potešujú vás v bolesti, strážia vás pri oddychu, držia vás za ruku a privádzajú vás na cestu, ktorú som vám predznačila.

Proste vašich strážnych anjelov a prežívajte bolestné hodiny očisty s dôverou a vyrovnanosťou.

V týchto časoch skutočne sa spájajú nebo so zemou v mimoriadnom spoločenstve modlitby, lásky a činu podľa príkazov vašej nebeskej Vojvodkyne.“

Buenos Aires (Argentína), 13. októbra 1981

Výročie posledného zjavenia vo Fatime

Vnútorná rana

„Nachádzaš sa dnes v Lujane, v najslávnejšej svätyni tohto veľkého národa, ktorý ma tak veľmi miluje a uctieva.

Vo večeradle spomínaš na výročie môjho posledného zjavenia, ktoré sa udialo v tento deň vo Fatime roku 1917.

Celý plán, ktorý práve teraz realizujem, som vám už vtedy odhalila.

Vstupujete do najťažšieho a najrozhodujúcejšieho obdobia.

Prežívate posledné roky tohto storočia, v ktorom sa odvíja veľká časť boja medzi vašou nebeskou vojvodkyňou a jej protivníkom. Prežívate teraz jej záverečnú fázu. Preto vás pripravujem každý deň, aby ste najbolestnejšie hodiny prežívali v dôvere a modlitbe.

S úzkosťou a starostlivosťou matky, ktorá vidí, aké veľké je nebezpečenstvo, v ktorom sa nachádzate, prosím vás opäť, vráťte sa k Bohu, ktorý vás všetkých očakáva, aby vám daroval svoje odpustenie a otcovskú lásku.

Pozrite, koľké znamenia sprevádzajú tento môj ustarostený výkrik… Svojimi posolstvami a zjaveniami v mnohých častiach sveta a častým prelievaním sĺz – aj krvavých – chcem vám dať na vedomie, že terajšie časy sú vážne a kalich Božej spravodlivosti sa naplnil. Môjmu materskému Srdcu spôsobuje vnútornú ranu, keď vidím, ako málo viery sa pripisuje týmto mimoriadnym znameniam, ako ich neprijímate.

Čo viac môžem ešte vykonať pre vás, úbohé deti, ktoré ste tak ohrozené a vystavené nebezpečenstvám?!

V poslednom záchrannom pokuse vám darujem útočište svojho Nepoškvrneného Srdca. Zo všetkých končín sveta zvolávam vás týmto mojím dielom, aby ste svojím zasvätením vstúpili do tohto útočišťa.

A ty, môj malý syn, ktorého vediem a nosím, choď do všetkých svetadielov a prinášaj všetkým moju materskú sťažnosť. Moja hodina prišla. (…)

Hlasno volajte k Otcovi, ľutujte a robte pokánie!

Nech stekajú prúdy milosrdenstva z Božského Srdca Syna na svet, ktorý bude dokonale obnovený mohutným pôsobením Ducha Svätého, aby v ňom znova zažiarila sláva Boha Otca.“

Santiago (Chile), 22. októbra 1981

Príde k vám pokoj

„Aj v tomto národe, ktorý veľmi milujem, si chodil a uskutočňoval večeradlá s mojimi kňazmi a mnohými inými mojimi deťmi.

Koľko lásky a úcty ku mne nachádzaš na všetkých cestách sveta!

Najveľkodušnejšiu odpoveď na moje materské pozvanie som dostala od chudobných, malých, pokorných, trpiacich a hriešnikov. Tak sa premieňajú ostne mojej bolesti na kvety a moje slzy na úsmev.

Denne vidím, ako sa zväčšuje váš počet a vaša veľkodušnosť. Zovšadiaľ ku mne dolieha hlas vašej modlitby, ktorá mi je stále viac potrebná.

Ako veľmi milujem ruženec – modlite sa ho často, aby ste urobili radosť vašej nebeskej Matke prijatím jej naliehavej výzvy.

S koľkou radosťou prijímam vašu odpoveď na moju prosbu plnú bolesti, aby ste sa zasvätili môjmu Nepoškvrnenému Srdcu – uprostred veľkej ľahostajnosti väčšiny mojich detí.

Teraz bojujeme spoločne a denne privádzate nové sily do môjho vojska k predpovedanému víťazstvu.

Prostredníctvom môjho Nepoškvrneného Srdca príde k vám pokoj! V okamihu, keď sa bude zdať všetko stratené, uvidíte mimoriadny zázrak ,Ženy odetej slnkom‘, ktorá sa zjaví v celej svojej moci.

Temnotu premôže svetlo, ktoré prežiari celý svet; ľad nenávisti vystrieda oheň lásky; veľkú vzburu proti Bohu premôže všeobecný návrat k milosrdnej láske Otca.

Áno, milovaní synovia, budete ešte trpieť a niektorí z vás v mojom Nepoškvrnenom Srdci budú obetovaní – ale pre vašu veľkodušnú odpoveď bude skrátené obdobie veľkej skúšky.

Rýchlejšie, ako si to sami viete predstaviť, príde k vám kráľovstvo lásky a pokoja môjho syna Ježiša, ktorému jedine patrí česť, moc a sláva na veky vekov.“

Quito (Ekvádor), 1. novembra 1981

Sviatok Všetkých svätých

Spoločenstvo svätých

„Som kráľovnou všetkých svätých.

Dnes som vás pozvala nazrieť do neba, kam vás predišli toľkí vaši spolubratia. Modlia sa za vás a pomáhajú vám, aby Kristovo kráľovstvo čoskoro prišlo na zem. Príčinou našej radosti a našej slávy v nebi je Ježiš.

Toto životné spoločenstvo s vašimi bratmi, ktorí sa už dostali do neba, má byť vždy intenzívnejšie.

V tomto čase musí byť spoločenstvo svätých žité ešte intenzívnejšie, lebo jestvuje len jedna Cirkev, v ktorej môj Syn Ježiš žije, ktorú spravuje a v ktorej je oslávený svojimi bratmi, ktorí ešte bojujú alebo trpia, alebo sa tešia z večnej blaženosti.

Aby si mohol všade rozširovať moje pozvanie a zhromažďovať mojich synov do mojej družiny, ťa tvoji bratia, ktorí už prišli sem hore, osobitne ochraňujú a bránia.

Vytvárajú svätožiaru okolo môjho Nepoškvrneného Srdca. Každé z tých svetiel žiari na vás všetkých a vedie vás na vašej ceste. Nebeská Matka chce zosilniť vaše spojivo lásky s nebom, aby ste každý deň s radosťou mohli prežívať spoločenstvo svätých a spojení s nimi mohli napredovať.“

Puebla (Mexiko), 12. novembra 1981

Šesťdenné večeradlo s predstaviteľmi MKH v Mexiku

Veľká skúška

„Prišli ste, aby ste uskutočňovali večeradlo, trvajúce celý týždeň. Moji milí synovia pricestovali z najvzdialenejších končín Mexika, ktoré ma veľmi miluje, a ktoré ochraňujem s osobitnou starostlivosťou a bránim proti všetkému zlu, ktoré mu hrozí.

Som vašou milou a milosrdnou Matkou.

Pred mnohými rokmi som vtlačila svoj obraz do plášťa môjho malého Juana Diega, ktorému som sa zjavila. Dnes chcem svoj obraz vtlačiť do srdca a života každého z vás.

Týmto spôsobom ste poznačení mojím ľúbezným znamením, ktoré vás odlišuje od tých, ktorí sa dali zviesť šelmou a ktorí nosia jej bohorúhavé znamenie. Drak a šelma nič nezmôžu proti tým, ktorí sú poznačení mojou pečaťou. Pekelná hviezda bude prenasledovať všetkých tých, ktorí sú poznačení mojou pečaťou, ale tým dušiam nebude môcť uškodiť, do ktorých som sama vtlačila svoj obraz. Krvou, ktorú mnohí z nich budú musieť preliať, bude Božej spravodlivosti zadosťučinené a čas môjho víťazstva sa urýchli. (…) Vašou modlitbou, vaším utrpením a osobnou obetou svoj plán splním. Urýchlim čas triumfu svojho Nepoškvrneného Srdca v Ježišovom kráľovstve, ktoré príde k vám v sláve. Tak sa začne nová éra pokoja a vy konečne uvidíte nové nebesia a novú zem. (…)

Mám s vami veľký plán: Všetci mi odpovedzte veľkodušne! V tomto mimoriadnom večeradle som pre vás prostredníctvom Ježiša vyprosila od Otca dar Ducha Svätého. On vás pretvorí na apoštolov týchto posledných časov! (…)

Darujte mi vašu modlitbu, vaše utrpenie, vašu dôveru.

Nebojte sa, ak vás môj protivník bude napadať najzákernejšími útokmi, aby vás znechutil.

Vy ste moje malé deti, moji milovaní synovia, moji apoštoli. Vaše svetlo sa bude zosilňovať zo dňa na deň a vy budete vo chvíľach veľkého súženia znamením poznania a záchrany. Modlite sa, milovaní synovia, lebo prišla veľká skúška pre vašu vlasť aj pre celý svet.“

New York (USA), 8. decembra 1981

Sviatok Nepoškvrneného počatia Panny Márie

Na ceste dokonalej lásky

„Dnes, vo sviatok môjho Nepoškvrneného Počatia, si tu, aby si týmto večeradlom ukončil dlhú a mimoriadnu cestu, ktorá bola posiata ozajstnými zázrakmi milosti môjho Nepoškvrneného Srdca.

Ja som Nepoškvrnené Počatie.

Ja som vaša prekrásna Matka.

Ja som Žena odetá slnkom.

Pretože som bez poškvrny hriechu, ba dokonca bez škvrny dedičného hriechu, pred ktorým som bola ochránená osobitným privilégiom, mohol sa vo mne celkom a plne odzrkadliť plán, ktorý mal Otec pri stvorení sveta. Tak som mohla Pánovi priniesť najväčšiu oslavu v dokonalej miere.

Pretože som celá krásna a plná milosti, vyvolilo si ma Otcovo Slovo za svoj príbytok, znížilo sa k mojej maličkosti a zostúpilo božským zázračným aktom do môjho panenského lona. Vzalo na seba ľudskú prirodzenosť a stalo sa mojím synom. Tak som sa stala opravdivou matkou Ježišovou a vašou ozajstnou Matkou.

Pretože som vašou opravdivou Matkou, zveril mi Ježiš úlohu plodiť vás nepretržite pre Nebo a viesť vás na ceste lásky, Božej milosti, modlitby, pokánia a vášho vnútorného obrátenia.

V tomto každodennom boji proti satanovi a proti hriechu mám postavenie víťaznej vojvodkyne.

Dnes som ,Ženou odetou slnkom‘, ktorá bojuje proti ,červenému drakovi‘ a jeho mohutnému vojsku.

Duch Svätý daruje veľkému zástupu mojich malých detí silu a odolnosť.

Ježiš čaká na okamih, aby prostredníctvom vás zriadil svoje kráľovstvo lásky – aby tak splnil čo najdokonalejšie Otcovu vôľu. Tak privedie celé stvorenie k pôvodnej oslave Boha. (…)

Kráčajte v najväčšej dôvere. Nasledujte svetlo vašej Nepoškvrnenej Matky.

Pokrývam vás mojím vlastným leskom, odievam vás svojimi čnosťami, označujem vás svojimi znameniami, odhaľujem pred vami tajomstvá Božej múdrosti a vediem vás denne po ceste dokonalej lásky. Prostredníctvom vašich úst, moji malí, dostane dnes Najsvätejšia Trojica chválu a slávu.

Vy ste najhlbšou radosťou môjho Nepoškvrneného Srdca: Vy ste časťou môjho víťazstva.

Dnes osvecujem, ochraňujem, potešujem a žehnám vás všetkých.“

24. decembra 1981

Svätá noc

V jasliach utrpenia

„Moji milovaní synovia, bdejte so mnou v modlitbe a očakávaní.

Je Svätá noc.

V okamihu, keď je vesmír pohrúžený do hlbokého ticha, začína na zemi veľká modlitba Matky, ktorá preniká do nebies a otvára ich, aby priniesla na svet svoj božský výhonok.

Pozerám do jeho očí, načúvam tlkot jeho malého srdca, hladím jeho malé rúčky. Kladiem ho do kolísky, ktorá pozostáva z úbohých jaslí, všetko uprostred mrazivého chladu noci a obklopená ľadom, ktorý uzamyká srdcia všetkých.

Kolíska, do ktorej ukladám nebeské Dieťa v tejto posvätnej noci, je utvorená z núdze a utrpenia všetkých. A cez tieto Vianoce sa stáva modlitba vašej nebeskej Matky ešte intenzívnejšou. Zahŕňa bolesti všetkých a zúfalstvo mnohých mojich detí. Pozerám na utrpenie poľského národa, ktorý sa mi zasvätil, a ktorý mi v týchto mimoriadnych dňoch často odporúčal „môj“ pápež. Tento národ prežíva dramatické hodiny svojej Kalvárie a nesie kríž smrteľného utrpenia.

S materskou starostlivosťou pozerám na jeho deti, ktoré trpia chladom a hladom, na jeho mladých ľudí, ktorých zatvárajú a utláčajú, na jeho rozdelené rodiny, na jeho mužov, ktorí vedú nerovný boj pri obnove svojich ľudských práv, na jeho ženy, ktoré prelejú ešte toľko trpkých sĺz!

Cez tieto Vianoce sa poľský národ, ktorý obzvlášť milujem, stáva znamením výzvy pre všetkých a symbolom toho, čo čaká teraz na úbohé ľudstvo.

Do kolísky tohto nesmierneho utrpenia ukladám dnes svoje nebeské Dieťa.

Modlite sa, aby sa mu otvorili všetky srdcia!

Otvorte brány Ježišovi Kristovi, ktorý prichádza!

V okamihu vašej najvyššej núdze vyjde z jeho Vianoc plnosť svetla pre nové narodenie celého ľudstva.“

31. decembra 1981

Posledná noc roka

Sladký a smutný hlas

„Strávte so mnou v modlitbe a hlbokom tichu posledné hodiny roka, ktorý sa blíži ku koncu. Tak budete vnímať vo svojich srdciach sladký ale smutný hlas, hlas mojej materskej sťažnosti. Uvidíte stekať slzy z mojich milosrdných očí. Spozorujete, že tlkot môjho Nepoškvrneného Srdca je ešte ustaranejší a bolestnejší.

V mojom materskom Srdci budete počuť tlkot srdca celej Cirkvi, ktorá ešte nikdy nebola mojím protivníkom tak dourážaná a zradená toľkými mojimi deťmí; budete počuť srdce vašej vlasti, ktorá vo svojom živote a slobode nebola ešte nikdy tak ohrozená; budete počuť srdce celého úbohého ľudstva, ktoré došlo teraz tak ďaleko, že prežíva bolestné okamihy svojej strašnej skúšky.

Ste na prahu významných a bolestných udalostí.

V mojom Srdci sa teraz odzrkadľujú vaše starosti, váš strach a váš zmätok.

Pozerajte v túto noc na vašu Nepoškvrnenú Matku!

V mojom materskom Srdci budú vaše modlitby a utrpenie v každom okamihu obetované Božej spravodlivosti – ako znamenie pokánia a úpenlivej prosby za všetkých.

Tak bude Božím milosrdenstvom pripravovaný každý váš nový deň a každý nový rok.

Kiež by nový rok, ktorý sa práve zrodil, priniesol na tento ohrozený svet vaše obrátenie k Bohu záchrany!

Veľká hodina spravodlivosti a milosrdenstva sa teraz otvára pre tento svet. Preto vás, milovaní synovia, pozývam stráviť také cenné hodiny tejto poslednej noci roka v modlitbe a pokání na kolenách.“

1982 - SOM MATKOU ÚTECHY

1. januára 1982

Slávnosť Panny Márie Bohorodičky

Som Matkou útechy

„Začínate dnes nový rok vo svetle môjho Božieho materstva. V tento prvý deň obracia sa na mňa Cirkev ako na Matku a prosí, aby som svoju materskú ochranu rozprestrela na všetkých.

Spolu proste aj dnes Boha o dar pokoja. Proste ho prostredníctvom príhovoru tej, ktorú nazývate Kráľovnou pokoja.

Pokoj je najväčším darom Pána, ktorý vám udelil práve vo vianočný deň.

Dieťa Ježiš, ktoré v okamihu svojho narodenia v Betleheme leží pred vami také bezmocné, je vaším Kniežaťom pokoja. Jeho meno je ,Pokoj‘, jeho dar je pokoj, jeho poslaním je priniesť všetkým pokoj; Sláva Bohu na výsosti a na zemi pokoj ľuďom dobrej vôle, spievali jasajúci anjeli okolo jaslí v noci jeho narodenia.

Pokoj medzi Bohom a ľuďmi – pre tento pokoj sa Slovo Otca stalo v mojom panenskom lone telom a v Betleheme prišlo na svet; a na Kalvárii sa obetovalo.

Pokoj medzi všetkými ľuďmi – lebo všetci ste deťmi Božími, ozajstnými bratmi Ježišovými a bratmi navzájom.

Vaše prežívané bratstvo je prameňom pokoja medzi ľuďmi. Dar pokoja možno nájsť len na ceste lásky. Ideme po nej, keď dodržujeme Boží zákon a jeho príkazy. Ony nás vedú k láske k Bohu, sebe samým a k blížnemu. Ňou vzniká harmónia, ktorá je založená na spravodlivosti, pravde a láske. Dokiaľ neprijmete Boha pokoja, dokonca keď pokračujete v jeho zatvrdlivom popieraní a odmietaní, nie ste schopní ani len vyhovieť požiadavkám na uznanie ľudských a civilných práv. Keď sa neuznáva Boží zákon, dokonca keď sa vždy otvorenejšie popiera, dáva sa ľudstvo na cestu neporiadku, bezprávia, egoizmu a násilia.

Z toho dôvodu – tak ako ešte nikdy – ľudstvo ohrozujú vojny a utrpenie. Koľko bolesti vidím vo všetkých končinách sveta na začiatku tohto nového roka!

Utrpenie najmenších, ktorým chýba potrava a podpora; mládeže, ktorá je ponechaná na seba a je sklamaná; mužov, ktorých dôstojnosť je pošliapaná, a ktorí sa stali nástrojmi vládcov a násilia; žien, ktoré plačú nad ruinami svojich rodinných spoločenstiev…

Ľudstvo je blízko nebezpečenstva novej svetovej vojny. Aké veľké sú moje obavy z toho, čo vás očakáva, moje úbohé deti, ktoré ste tak veľmi ohrozené hladom, vojnou, nenávisťou a násilím!

Utiekajte sa dnes pod plášť vašej Nepoškvrnenej Matky!

Teraz ako nikdy predtým pociťujem materskú potrebu byť balzamom na vašu bolesť, dôverou pre vašu beznádejnosť, nádejou pre vaše sklamania a istotou vo vašich súženiach.

Teraz budete stále pociťovať potešujúcu prítomnosť vašej nebeskej Matky. Bude o to silnejšia, čím viac sa budú zväčšovať utrpenia, ktoré musíte znášať v najbolestnejšom období veľkej očisty.

Som Matkou útechy. Budete pociťovať veľkú útechu, ktorá vám dodá odvahu a poskytne ochranu, najmä v období krvavých hodín skúšky, ktorú som vám predpovedala. Preto vás dnes všetkých zahaľujem do plášťa, zhromažďujem vás v útočišti môjho Nepoškvrneného Srdca, povzbudzujem vás k dôvere a k detinskej odovzdanosti a žehnám vás.“

2. februára 1982

Sviatok Obetovania Pána

Svetlo lásky a nádeje

„Dnes vás zhromažďujem na oltári môjho Nepoškvrneného Srdca, milovaní synovia, ktorí žijete roztrúsení po celom svete a obetujem vás s láskou a radosťou v chráme Pánovom. Tu budete obetovaní na jeho slávu. Tu budete obetovaní na spásu všetkých. Ako dlho som vás už pozývala, aby ste odpovedali na môj hlas, na môj plán lásky!

V čase, keď sú srdcia ľudí uzamknuté ľadom bezhraničného egoizmu, nenávisti, násilia a neschopnosti milovať, chcem prostredníctvom vás zapáliť svetlo svojej materinskej lásky.

Vás, deti moje, obetujem Pánovi, aby sa toto svetlo všade rozšírilo.

Milujte všetky moje deti vždy viac mojou vlastnou materinskou nežnosťou. Buďte dobrí a milosrdní k nim, najmä k tým, ktorí stratili cestu, ktorí sú ďaleko od Boha, ktorí sa často stávajú nevedomky obeťami hriechu a zla, korupcie a násilia. Práve v tomto čase chcem, ako nikdy predtým, prostredníctvom vás darovať pomoc a záchranu všetkým svojim úbohým deťom, ktoré hrešia a sú vystavené nebezpečenstvu zatratenia.

Tu budete obetovaní aj na dokonalé oslávenie Boha. Tento svet prežíva takú vzburu proti Bohu, akú ľudstvo vo svojich dejinách ešte nepoznalo. Je v nebezpečenstve sebazničenia, je ohrozené zánikom a smrťou.

Milovaní synovia, dajte sa obetovať Pánovi na oltári ako povoľné a tiché baránky pre záchranu sveta. Preto vás privádzam dnes všetkých do chrámu Pánovho, aby som vás darovala Najsvätejšej Trojici ako hymnu dokonalého oslávenia. Vaše tiché hlasy zosilnejú ako skutočné burácanie uragánu a v spojení s mohutným víťazným hlasom anjelských zborov a chórov svätých prejdú celým svetom s volaním: Kto je ako Boh? Kto je ako Boh?

Ste pozvaní znášať mnohé bolesti a utrpenia. Dnes chcem svoje deti prostredníctvom vás povzbudiť a potešiť. Vo chvíli veľkej búrky chce Matka vziať svoje deti do náručia, aby ich utešila. Spolu prežijeme strastiplné hodiny očisty; spolu sa budeme modliť, trpieť a spoliehať sa na Otcovo milosrdenstvo. Spolu budeme skúšaní, aj potešovaní. Preto chcem dnes vo svete šíriť svetlo nádeje a dôvery v Boha, svetlo mojej materinskej potechy a chcem to urobiť prostredníctvom vás, milovaní synovia.“

Jeruzalem, 5. marca 1982

Prvý piatok v mesiaci

Nový Jeruzalem

„,Ako často som chcel zhromaždiť okolo seba svoje deti, ako kvočka zhromažďuje svoje kuriatka pred búrkou pod krídla, ale vy ste nechceli… Kiež by si aj ty v tento tvoj deň bol spoznal, čo ti prináša pokoj!‘

Znova počujem zarmútenú sťažnosť svojho syna Ježiša. Ako často som vás zvolávala ako Matka, aby som vás prichýlila pod krídla svojej materinskej lásky! Lebo teraz nastali dni súženia.

Moje pozvania ste neprijali. Mojim viacnásobným mimoriadnym zásahom ste nevenovali pozornosť. Bol urobený pokus všetko to nechať nepovšimnuté, čo som v tomto roku urobila, aby som vám pomohla v núdzi a oslobodila vás z nebezpečenstva, ktoré vás tlačí.

Tak ako v Jeruzaleme zabíjali prorokov, tak ako v tomto meste odmietali, obviňovali a odsúdili dokonca Božieho Syna, od stáročí predpovedaného a pripravovaného Mesiáša, tak často dnes kladú prekážky spásonosnému účinkovaniu vašej Matky v Cirkvi – v novom Jeruzaleme, novom Izraeli Pánovom – nebeskej prorokyni týchto posledných čias, zamlčujú ju a odmietajú.

Toľkými rôznymi spôsobmi som hovorila, ale moje slová ste nepočúvali. Pri rôznych príležitostiach som sa zjavovala, ale neuverili ste mojim znameniam. Moje intervencie, aj tie najmimoriadnejšie, ste popierali.

Ach, nový Jeruzalem, Kristova Cirkev, pravý Boží Izrael! Ako často som chcela okolo seba zhromaždiť všetky svoje dietky, ako kvočka zvoláva svoje kuriatka pod krídla… Kiež by si aj ty vedel v tento deň, čo ti prináša pokoj!

Ale teraz príde veľké súženie, budú ťa zmietať prudké búrky a uragány; z veľkých diel, ktoré v tebe postavila ľudská pýcha, nezostane kameň na kameni.

Nový Jeruzalem, prijmi dnes moje pozvanie k obráteniu a vnútornej očiste. Tak zasvitne nad tebou čoskoro nová éra spravodlivosti a svätosti, budeš vylievať svoje svetlo na všetky národy sveta. Môj syn Ježiš zriadi uprostred vás slávne kráľovstvo lásky a pokoja.“

25. marca 1982

Slávnosť Zvestovania Pána

„Áno“ Ježišovmu evanjeliu

„Milovaní synovia, chcem vás mať po svojom boku v nevypovedateľnom okamihu svojho života, keď archanjel Gabriel priniesol správu, že som bola vyvolená stať sa matkou Slova, Božieho Syna, tak dlho očakávaného Mesiáša.

Čo vy poznáte, nie je ničím v porovnaní s tým, čo zažila vaša nebeská Matka v tom okamihu.

Čo sa uvádza v Lukášovom evanjeliu, je skutočná udalosť: Je historická skutočnosť, nie legenda, nie literárna forma podania.

Archanjel Gabriel skutočne prišiel ku mne a jeho svetlo, ktoré žiarilo jasnejšie ako slnko, celkom vyplnilo môj chudobný domček v Nazarete; moje oči videli svetlo, moje uši počuli jeho milý hlas, medzi nami sa udial skutočný rozhovor. Na moje otázky dal odpoveď, na moje vnútorné pochybnosti dal svoje nebesky potešiteľné a oblažujúce vysvetlenie.

Jeho cenná pomoc spôsobila, že sa môj duch otvoril pre Otcov plán, že moje srdce bolo ochotné prijať Božie Slovo a môj život sa najdokonalejším spôsobom spojil s Duchom Svätým, ktorého milovanou nevestou som sa stala.

A bol to archanjel, ktorý prijal moje ,áno‘ a vyniesol ho k nebeskému oltáru na dokonalú oslavu Najsvätejšej Trojice a najväčšiu radosť všetkých zástupov anjelov, ktorých paňou a kráľovnou som sa stala v tomto okamihu.

Milovaní synovia, povedzte dnes svoje ,áno‘ vôli Otca: Svoje ,áno‘ evanjeliu Syna; svoje ,áno‘ láske Ducha Svätého. V tomto čase sa neplní Božia vôľa, pôsobeniu Ducha Svätého sa kladú prekážky, pretože evanjelium Ježiša sa neprijíma.

K tomuto evanjeliu sa podáva často len ľudské vysvetlenie, ktoré sa pokúša vylúčiť každý nadprirodzený zásah. Koľké jeho správy sa vysvetľujú len ako legendy a literárne formy podania! Ešte nikdy sa nepodávalo o najväčšom Božom tajomstve také banálne a úbohé vysvetlenie ako dnes. V dôsledku toho viera v mnohých vyhasína a v Cirkvi sa stále viac rozširujú ťažké bludy.

V pravej viere zostanete len vtedy, keď budete plne súhlasiť so všetkým, čo prináša Ježišovo evanjelium. Hlásajte ho doslovne; žite ho doslovne.

Buďte živým evanjeliom, potom sa bude plniť Otcov plán a oheň lásky Ducha Svätého očistí túto zem. Ako poslušné deti položte svoje ,áno‘ do ,áno‘ svojej nebeskej Matky, ktorá ho svojmu Bohu neustále opakuje. Tak porozumiete tajomstvám Božieho kráľovstva, ktoré sú zahalené veľkým a pyšným, ale malým sa odhaľujú.“

9. apríla 1982

Veľký piatok

Tak som našla svojho Syna

„Milovaní synovia, priblížte sa k prameňu milosti a milosrdenstva, ktorý vyviera z prebodnutého Srdca Ježiša ukrižovaného. Dajte sa dnes viesť na Kalváriu so mnou, aby sme spolu prežili bolestné a cenné hodiny jeho smrteľnej agónie.

Keď smrteľne vyčerpaný došiel na vrchol Golgoty, okolo poludnia bol pribitý na kríž.

Jeho telo bolo zmorené bolesťami: Bičovanie ho pokrylo krvavými ranami; tŕňová koruna pokryla jeho hlavu prúdmi krvi – stekali a znetvorovali jeho tvár; na jeho Srdce doliehala nesmierna ťarcha nevďaku; jeho živé a hlboké oči boli zahalené do závoja zrady a opustenosti.

Takého som našla svojho Syna na ceste na Kalváriu v deň utrpenia. Tu vedľa mňa stojí Ján a spolu prežívame pod krížom strašné hodiny jeho smrteľnej agónie.

Vidíme klince, ktoré prenikajú jeho ruky a nohy a jeho utrápené telo; prežívame osádzanie kríža do zeme – náraz, ktorý jeho telo privádza do kŕča; počujeme jeho zarmútené náreky, jeho tichú modlitbu, jeho hlasný nárek do neba, cítime trhavé pohyby jeho Srdca, ktoré vydáva svoje posledné údery. Ach, moji milovaní, postavte sa pod kríž so mnou a s vaším bratom Jánom – pod kríž, na ktorom visí môj Syn, prežíva smrteľný boj a zomiera z lásky a pre záchranu všetkých.

Tak nachádzam aj teraz Cirkev, tajomné telo Ježiša ukrižovaného. Aj ona vystupuje na Kalváriu a nesie ťažký kríž. Aj ona pozná hodiny toľkej opustenosti a zrady; aj jej telo je rozdrásané bičom hriechu, ktorý ju zraňuje a svätokrádeží, ktoré jej spôsobujú hlboké rany…

A predsa pozerá Cirkev materinskými a milosrdnými očami na toto stratené ľudstvo a plná dôvery sa podujíma na cestu k vrcholu Golgoty, k svojmu ukrižovaniu a smrteľnému zápasu. Takto nachádzam dnes svoju dcéru. Stojím pri nej blízko v bolestnej hodine jej Veľkého piatku. Spolu s Jánom, ktorý žije vo všetkých mojich milovaných synoch, ktorí sú zasvätení môjmu Nepoškvrnenému Srdcu, chcem jej pomôcť v smrteľnej agónii.

Bozkávajme jej prerazené ruky; pokrývajme láskou jej obnažené telo, nalievajme balzam na jej nespočetné rany; zahaľujme krvavé okamihy jej bičovania modlitbou a nádejou, v očakávaní jej istého z mŕtvychvstania!

Pôsobením Ducha Svätého bude celkom uzdravená a dosiahne podivuhodný jas. Je isté, že aj pre ňu bude po piatku utrpenia nasledovať radostná Veľká noc a nové Turíce milosti a života.“

Monako, 13. mája 1982

Výročie prvého zjavenia vo Fatime

Pozrite na pápeža!

„So svojím prvým milovaným synom, pápežom Jánom Pavlom II., ktorý dnes prišiel ako pútnik lásky a modlitby k mojej milostivej soche, ktorá stojí presne na mieste zjavenia, chcem vás mať všetkých duchovne zjednotených a zhromaždených okolo vašej nebeskej vojvodkyne, ,Ženy odetej slnkom‘.

Pozrite na pápeža: Dáva príklad modlitby.

Jeho život, ktorý patrí celkom mne, je mnou pretvorený v duchu neprestajnej a dôvery plnej modlitby. Jeho hlas preniká do neba a v spojení s mojím materským príhovorom zvoláva práve dnes na toto stratené ľudstvo dážď milosti. Vytvárajte aj vy spolu s pápežom silný ochranný val modlitby, aby ste dosiahli obrátenie hriešnikov a návrat mnohých poblúdených detí k Bohu, za mier pre toto tak ohrozené ľudstvo, ozajstnú vnútornú obnovu celej Cirkvi. Často sa modlite svätý ruženec: ja som prišla, aby som to od vás prosila. Pretože sa doteraz nedali vyriešiť najpálčivejšie problémy v Cirkvi a vo svete, napriek všetkým ľudským prostriedkom, ktoré boli použité, je to pre vás znamením, že všetku vašu dôveru musíte teraz zveriť do sily modlitby.

Dáva príklad vernosti.

Je verný poslaniu, ktoré dostal nastúpením na Petrov stolec; je verný Ježišovi Kristovi, ktorého hlása svojím slovom a dosvedčuje svojím životom. Tak je svetlo, ktoré sa všade šíri, svetlom samého evanjelia.

Buďte všetci zajedno s ním a buďte svedkami života môjho syna Ježiša a verne hlásajte pravdivosť jeho evanjelia. Pápež je často obkľúčený veľkou opustenosťou a osamelosťou. Jeho slovo je slovom proroka, ale často padne do bezodnej prázdnoty. Vy musíte byť silnou odozvou jeho slov, ktoré sa musia vždy viac šíriť, počúvať a nasledovať. Nasledujte všetky tieto stopy, ktoré majú veľkú svetelnú výkonnosť, pokiaľ toto svetlo ešte svieti, lebo čoskoro by temnoty vo svete a v Cirkvi mohli byť ešte hustejšie.

Dáva príklad sily.

Kráča všade bez strachu v sile svojej veľkej lásky ako všeobecný pastier a zástupca môjho Syna Ježiša. Neobáva sa ani kritiky ani prekážok; nedá sa zastaviť ani vyhrážkami, ani atentátmi.

Vedený a ochraňovaný mnou prechádza cestou, ktorú som mu predznačila, ako dôveryplné dieťa, ktoré sa vždy nechá nosiť na ramenách. A tak dnes vystupuje na svoju Kalváriu a nesie svoj veľký kríž pre dobro a záchranu všetkých.

Čo prežíva teraz, to som o ňom už predpovedala.

Zostaňte mu vždy verní, milovaní synovia, ktorých zhromažďujem zo všetkých kútov sveta v útočišti môjho Nepoškvrneného Srdca, neste dnes veľký kríž celej Cirkvi spolu s ním. Spoločne ste pozvaní teraz k sebaobetovaniu, aby sa splnil Otcov plán. Majte dôveru a nádej. Majte odvahu a trpezlivosť. Začala hodina spravodlivosti a milosrdenstva a čoskoro uvidíte divy milosrdnej lásky Božského Srdca Ježišovho a triumf môjho Nepoškvrneného Srdca. Tak vás požehnávam všetkých spolu s mojím pápežom, mojím prvým milovaným synom, z Cova da Iria, kam som prišla z neba prvýkrát 13. mája 1917, aby som sa vám ukázala a kráčala s vami – v mene Otca i Syna i Ducha Svätého.“

Blumenfeld (Nemecko), 30. mája 1982

Turíce

Hodina Ducha Svätého

„Vo večeradle môjho Nepoškvrneného Srdca sa pripravte na prijatie ohňa lásky Ducha Svätého. Privedie moju Cirkev k zážitku radostného okamihu jej Turíc a obnoví tvárnosť celej zeme.

Toto je jeho hodina. Je to hodina Ducha Svätého, ktorý sa vám vždy viac daruje ako dar od Otca skrze Ježiša – ako znamenie milosrdnej lásky Boha, ktorý chce toto ľudstvo zachrániť.

Ohňom Ducha lásky bude dielo veľkej očisty čoskoro dokončené. Vzlykajúc očakáva Cirkev milosrdné dielo posvätenia.

Vnútorným utrpením a skúškami, ktoré pre Cirkev obnovia krvavé hodiny utrpenia, ktorými prešiel môj Syn Ježiš, bude Cirkev privedená k svojmu božskému lesku.

Uzdraví sa z rany bludu, ktorý sa šíri ako rakovinový nádor a ohrozuje zverený poklad pravdy. Bude oslobodená od malomocenstva hriechu, ktorý zatemňuje jej svätosť. Bude očistená od všetkých tých ľudských prvkov, ktoré ju vzďaľujú od ducha evanjelia.

Pozemské majetky jej budú odňaté a bude očistená od mnohých svojich mocenských prostriedkov, aby sa stala znovu chudobnou, pokornou, jednoduchou a čistou. Vo svojich pastieroch a svojom stáde bude ešte ukrižovaná, aby mohla vydať dokonalé svedectvo pre Ježišovo evanjelium. Silou ohňa a krvi bude obnovený aj celý svet. Ľudstvo sa vráti k oslave Otca skrze Ježiša, ktorý konečne zriadi svoje kráľovstvo uprostred vás. Toto je teda hodina Ducha Svätého. Príde k vám vo svojej plnosti triumfom Nepoškvrneného Srdca Márie, svojej milovanej nevesty.“

Split (Juhoslávia), 19. júna 1982

Sviatok Nepoškvrneného Srdca Panny Márie

Vo vás je Matka oslávená

„Vstúpte do útočišťa môjho Nepoškvrneného Srdca. V týchto rokoch som vás pozvala zo všetkých končín sveta, a vy, moji malí, ste odpovedali veľkodušne a vstúpili ste do záhrady, ktorú pre vás pripravila Matka. Počuli ste môj hlas a prijali moje pozvanie.

Teraz som z vás vytvorila víťazný oddiel vojska.

Koľkými nástrahami sa pokúšal môj odporca prekážať vám v odpovedi na moje ustarostené pozvanie! Nemal úspech, lebo ja som vždy zasiahla a obraňovala som svoj plán lásky.

Tak dosiahlo moje pozvanie aj najvzdialenejšie končiny zemegule – navzdory všetkým satanským nástrahám a vznikajúcim ťažkostiam.

A moji synovia sa dostavili vo veľkom počte z piatich kontinentov, aby vstúpili do istého útočišťa môjho Nepoškvrneného Srdca. Dnes sa pozerám na vás s potešením a láskou.

Vo vás je Matka oslávená, lebo vás všetkých môžem obetovať na dokonalú oslavu Najsvätejšej Trojice. V tomto období odporu proti Bohu môže Matka takýmto spôsobom prinášať svoju pieseň chvály prostredníctvom vás.

Nie veľkým, mocným, bohatým, pyšným bolo dané porozumieť môjmu hlasu a preniknúť tajomstvo môjho Srdca. Bol to dar malým, chudobným a pokorným sluhom Pána. Z nich som si utvorila svoj oddiel. Teraz je dovŕšené obdobie prípravy. Musíme teraz vstúpiť do záverečných okamihov boja.

Ľudstvo zašlo tak ďaleko, že zažije krvavé hodiny veľkého biča, ktorý ho bude čistiť prostredníctvom ohňa, hladu a skazy.

Cirkev bude očistená krvou Ježišovou a vašou a ohňom Ducha Svätého a bude dokonale uzdravená z rán nevery, rúhania, bezbožnosti a odpadlíctva. Prišiel okamih, keď bude musieť uznať svet i Cirkev moju úlohu, ktorú Najsvätejšia Trojica zverila môjmu Nepoškvrnenému Srdcu v tomto čase.

Objímam vás všetkých a žehnám vás.“

Valdragone di San Marino, 30. júna 1982

Duchovné cvičenie zodpovedných MKH

Tajomstvo môjho Nepoškvrneného Srdca

„Milovaní synovia, ešte raz som vás pozvala na túto horu, aby ste tu strávili týždeň trvajúce večeradlo spolu so mnou, vašou nebeskou Vojvodkyňou.

Chcem vám odhaliť tajomstvo svojho Nepoškvrneného Srdca, aby som vás urobila účastnými na mystériu svojej materinskej lásky a svojho materského utrpenia.

V týchto časoch sa moje Srdce chveje – ako nikdy predtým – z čistej lásky k tým, ktorých mi Ježiš zveril v okamihu, keď som stála pod krížom, na ktorom zomieral.

Pre Cirkev je dnes nevyhnutné, aby cítila moju lásku. Pre ľudstvo je dnes nevyhnutné, aby cítilo moju lásku. Pre moje úbohé deti – hriešnikov a poblúdených – je dnes nevyhnutné, aby pociťovali moju lásku.

Prostredníctvom vás chcem milovať.

Prostredníctvom vás, ktorých som pozvala pochopiť tajomstvo môjho Nepoškvrneného Srdca, chcem pomôcť svetu, Cirkvi a všetkým svojim deťom.

Preto vytváram stále pevnejšiu jednotu svojho materinského Srdca s vašimi srdcami, moji kňazskí synovia.

Svetelný lúč, ktorý vychádza z môjho Srdca, sa rozšíril do všetkých končín sveta. Bude pôsobiť ako mohutná kotva, ktorej sa budú môcť zachytiť všetci s dôverou, aby sa zachránili v okamihu rozhodujúcej skúšky.

Prostredníctvom vás chcem trpieť.

Rozšírim vaše srdcia, aby ste mohli pochopiť aj mystérium mojich materských bolestí.

Pozrite, či dnes existuje väčšia bolesť, ako moja: Môjho Syna Ježiša urážajú a potupujú; jeho vlastní ho ešte stále opúšťajú a zrádzajú… Svätokrádeže, ktoré sa množia stále viac, vytvárajú novú tŕňovú korunu, ktorá obopína svätostánky, roztrúsené po celom svete.

Cirkev, jeho tajomné telo, je ešte stále rozštiepená a ohrozovaná bludmi. Verní synovia sú pozvaní k veľkému utrpeniu a musia znášať potupu a urážky od tých, ktorí nepočúvajú môj hlas. Ľudstvo, protiviace sa Pánovi, nepolepšiteľne pokračuje na ceste popierania Boha – to ho privedie k pádu do priepasti smrti a zúfalstva. Koľkých denne strhne tento všeobecný a nebezpečný zmätok a sú takto stratení! Majte účassť na mojej materskej bolesti! Neodsudzujte ani neposudzujte nikoho. Modlite sa, milujte a znášajte so mnou kríž tohto utrpenia na záchranu všetkých.

Ja som vaša nebeská Vojvodkyňa.

Som ,Žena odetá slnkom‘. Ešte raz som vás zhromaždila v tomto mimoriadnom večeradle milosti, aby som pre vás od Otca prostredníctvom Ježiša vyprosila plnosť Ducha Svätého.

On vo vás dokončí dielo, ktoré som začala. On vyformuje vaše srdcia k dokonalosti lásky. Spôsobí, že všetko pochopíte. Bude vás posilňovať a prepožičia vám odvahu k najvyššiemu svedectvu, ku ktorému som vás ako Matka vychovávala.

Čas veľkej skúšky prišiel. Zostúpte z tejto hory a rozširujte vo všetkých svetadieloch svetlo Ježišovej milosrdnej lásky, ktorá sa dnes rozlieva na celé ľudstvo – prostredníctvom lásky a bolesti môjho Nepoškvrneného Srdca, do ktorého som vás všetkých uzavrela navždy.

Žehnám vám v mene Otca i Syna i Ducha Svätého.“

13. augusta 1982

Výročie 4. zjavenia vo Fatime

Nástroje môjho milosrdenstva

„Milovaní synovia, obraciam k vám svoje milosrdné oči. Som Matka milosrdenstva, peknej lásky a svätej nádeje a moje Nepoškvrnené Srdce sa chveje starosťou o vás. Koľko nebezpečenstiev vám hrozí, koľko nástrah vám kladie môj protivník! V tejto hodine jeho panstva a jeho triumfu sú mnohé z mojich detí vystavené nebezpečenstvu večného zatratenia.

Pozrite, v akej ťažkej situácii sa nachádzate: Ľudstvo sa postavilo proti Bohu lásky a uberáte sa cestou nenávisti a hriechu, ktoré hromadné oznamovacie prostriedky hodnotia ako niečo dobré.

Žijete v nezdravom a úplatnom svete a padne vám tak ťažko zachovávať Božie príkazy, ktoré vás navigujú na cestu lásky, na útek pred hriechom a na život v milosti a svätosti.

Tak sa denne zväčšuje počet tých úbohých detí, ktoré sa dajú zviesť bezuzdným egoizmom, závisťou a nečistotou. Najľahšie sa dá zviesť mládež, tá nesie aj najmenšiu vinu – jej bolestným osudom je, že žije práve v tomto čase, keď sa svet stal horším, ako v dobe potopy.

Preto vychádzam predovšetkým mojej mládeži v ústrety ako jasná, obozretná a milosrdná Matka, ktorá neustále rozsieva v živote mladých ľudí slová dôvery a záchrany. Silno pobádam ich duše k veľkému smädu po dobre: Otváram ich srdcia, aby dospeli k radostnému poznaniu skutočnej lásky a sebadarovania a uzdravujem ich rany. Neustále pozývam dobrých pomáhať mládeži modlitbou, dobrým príkladom a pokáním.

Keď vy, moji milovaní synovia, trpíte so mnou a modlíte sa, darí sa vám privádzať denne mnoho duší na cestu, ktorá vedie do neba. Preto vy, moje dietky, ktoré ste zasvätené môjmu Nepoškvrnenému Srdcu, buďte dnes nástrojmi môjho materského milosrdenstva. Koľko duší prichádza do pekla, pretože nemajú nikoho, kto by sa za nich modlil a obetoval! – povedala som Hyacinte, Františkovi a Lucii vo Fatime.

Dnes hovorím vám: Koľko duší môžete zachrániť pred ohňom zatratenia a voviesť ich do neba, ak sa so mnou denne modlíte za ne a obetujete sa!…

Je to teda predovšetkým moje a vaše milosrdné záchranné dielo, ktoré spôsobuje triumf môjho Srdca.“

Nijmegen (Holandsko), 8. septembra 1982

Sviatok Narodenia Panny Márie

Svet bude zachránený

„Zotrvajte, moji milovaní, okolo kolísky vašej Matky ako malého dieťaťa. Privediem vás k tomu, že pochopíte tajomstvo malosti a duchovného detstva. Naučím vás ceste pokory a dôvery. Vyprosím pre vás dar múdrosti srdca a čistoty.

Dnes pri spomienke narodenia vašej nebeskej Matky vládne v nebi a na zemi veľká radosť. Aj vy sa zúčastnite na tejto vnútornej a hlbokej radosti. Dnes žehnám vás všetkých, ktorí vijete okolo mojej kolísky veniec kvetov, ktoré šíria vôňu lásky, čistoty a dôvery. Prežívate ťažké a búrlivé dni: Ľudia sa vzďaľujú čoraz viac od Boha a ich srdcia sa uzamykajú do chladu egoizmu a nenávisti.

Svet, v ktorom žijete, sa premenil na vyschnutú a studenú púšť, ale materský tlkot môjho Nepoškvrneného Srdca pre svet je stále intenzívnejší. Bije z lásky ku všetkým a bez prestávky zosiela na zem rosu milosti a milosrdenstva. Takto môžem vyprahnuté srdcia toľkých mojich detí otvoriť pre lásku… Prostredníctvom vás budem môcť priviesť ku koncu plán lásky a záchrany, ktorý mi zverila Najsvätejšia Trojica. Zažijete nové zrodenie tohto úbohého ľudstva – úplne sa obráti k Bohu svojej spásy.

(…) Dnes konáš večeradlo spolu s mojimi milovanými v krajine, kde začala veľká výzva môjho protivníka. Tu vidíš Cirkev hlboko poníženú a zranenú, kým veľký počet mojich detí žije v poblúdení a bez orientácie. Tak sa zdá – predovšetkým v tomto národe – že satan teraz zanôtil svoj víťazný spev. Ale ja som odtiaľto začala aj svoje neporaziteľné pôsobenie.

Používam na to všetky svoje malé deti, ktoré mi odpovedajú ,áno‘: ich malosťou porazím moc veľkých, ich pokorou utrpí porážku pýcha, ich povoľnosťou postavím hrádze každej vzbure. Moju prítomnosť budete silnejšie pociťovať…“

Paríž (Francúzsko), 15. septembra 1982

Sedembolestnej Panny Márie

Veľká sila zadosťučinenia

„Dnes sa skláňam s láskou nad ranami a odreninami všetkých svojich detí. Ja som ich bolestná Matka. Moje poslanie ako Matky sa viaže na vás celkom určitým a osobitným spôsobom. Ako vaše radosti zväčšujú moju rozkoš, tak vaše utrpenie spôsobuje aj mne nové bolesti. Dnes vás vidím pod ťarchou nesmiernej bolesti. Hľaďte, či je bolesť, ako bolesť moja! Vo svete, kde vládne egoizmus a pýcha, sú najpočetnejšími obeťami práve nevinní. Dnes sú zavraždené milióny už v materskom lone zločinom potratu, ktorý sa dnes často legalizuje. Prečo toľká ukrutnosť? Prečo sa dnes rozšíril vo svete taký neľudský zločin? Každý deň volá krv týchto nevinných po odplate pred tvárou Boha a zanecháva v mojom materskom Srdci hlbokú bolesť.

Deti, ktoré sa otvárajú životu, a ktorých nesporné previnenia proti Božiemu zákonu sa vydávajú za hodnoty; zvedená a sklamaná mládež; rodiny, ktoré oplakávajú rozpad svojho rodinného života; nesmierny počet mojich úbohých detí, ktoré sa ponáhľajú po ceste hriechu a skazy. Hľaďte, či jestvuje väčšia bolesť ako moja!

Najmä pozerám dnes s bolestnými obavami na Cirkev, ktorú Ježiš zveril môjmu materskému pôsobeniu. Vidím, ako často je zraňovaná hriechom, vo svojej jednote rozdelená, svätokrádežami profanovaná a vo svojej pravde zatemňovaná.

Koľko je dnes pastierov, čo neobraňujú stádo, ktoré im Ježiš zveril. Niektorí sa zahaľujú do mlčania, keď majú hovoriť odvážne, aby hájili pravdu a odsudzovali bludy a hriechy. Tolerujú, aby nič neriskovali, dajú sa zviesť ku kompromisom, len aby udržali svoje výsady. Tak sa šíria bludy medzi dvojzmyselnými formuláciami a v pokračujúcom vzďaľovaní sa od Ježiša a od jeho evanjelia. Hriech nebýva odpykaný. Dnes je veľmi potrebná sila modlitby. Je nevyhnutná veľká reťaz utrpenia, ktorá musí byť pozdvihnutá k Bohu ako vynáhrada.

Volám vás, milovaní a všetky deti, zasvätené môjmu Nepoškvrnenému Srdcu, spojte sa s utrpením vašej nebeskej Matky, aby ste všetci doplnili to, čo ešte chýba v utrpení Krista…“

Fatima (Portugalsko), 13. októbra 1982

Výročie posledného zjavenia vo Fatime

Ja som Zornička

„Vy, ktorí brázdite búrlivé more, ponáhľajte sa všetci k môjmu Nepoškvrnenému Srdcu! Zostúpila som z neba, aby som vám darovala túto záchrannú kotvu. Prichyťte sa jej, lebo vám ju pripravila moja milosrdná láska.

Poďte ku mne, deti moje, ktoré ste ešte nikdy neboli tak ohrozené ľadom hriechu, búrkou nenávisti, nepohodou vzbury proti Bohu a jeho zákonu, zemetrasením mravného neporiadku a nebezpečenstvom vojny, zničenia a hladu.

V tomto svete, ktorý sa stal horším ako v čase potopy, sa skutočne vystavujete nebezpečenstvu poblúdenia na neschodných cestách hriechu a nevery – to sa týka tohto sveta, a na druhom svete vám hrozí nebezpečenstvo večného zatratenia.

Koľko duší prichádza skutočne denne do zatratenia, pretože ešte stále nebolo prijaté pozvanie, ktoré som vám adresovala aj tu: Vrátiť sa na cestu modlitby, pokánia a vnútorného obrátenia k Bohu.

Teraz je teda čas trestu a záchrany, spravodlivosti a milosrdenstva. Na tento čas som vám pripravila spoľahlivé útočište, v ktorom sa musíte zhromaždiť, aby ste našli potechu a zachránili sa.

Týmto útočišťom je moje Nepoškvrnené Srdce!

Z môjho Srdca sa odzrkadlujú čoraz hojnejšie lúče, ktoré pochádzajú zo Srdca Ježišovho, aby ste mohli kráčať po ceste milosti, lásky a milosrdenstva, pravdy a vernosti.

Kým je svet preniknutý temnotou hriechu, zostupujú tieto lúče ako rosa a pobádajú svet otvoriť sa žiariacemu poludniu obnovy. Celé stvorenstvo zažije nový a vytúžený čas dokonalej oslavy Boha.

Kým je Cirkev zatemnená v jej ľudskej realite a je zranená, otvoria ju tieto lúče pre svetlo Ježišovho evanjelia, pre uchovanie dedičstva viery, ktoré bolo zverené len jej a pre dokonalé uskutočňovanie jej jednoty a svätosti.

Ja som Zorničkou, ktorá predchádza deň.

Mojím svetlom, ktoré sa šíri v noci, čo ešte zahaľuje svet, ste vy, ktorí ste zasvätení môjmu Nepoškvrnenému Srdcu a mne celkom oddaní, ktorí ma poslúchate a nasledujete. Prehĺbte vašu modlitbu, pokoru, ochotu trpieť a vašu dôveru.

Pripravený toľkými bolesťami a slzami, toľkou láskou a nádejou, toľkými modlitbami a bezhraničným utrpením, príde čoskoro veľký deň Pánov.

Na 65. výročie môjho posledného zjavenia, ktoré bolo potvrdené slnečným zázrakom, žehnám vám všetkým z Cova da Iria v mene Otca i Syna i Ducha Svätého.“

Rím (Taliansko), 20. novembra 1982

Poslušní, čistí a chudobní

„Žite v mojej materinskej láske, odpovedajte na moju výzvu k modlitbe a dôvere. Milovaní synovia, dajte sa mnou formovať každý deň. Chcem, aby ste boli poddajní a poslušní voči Božej vôli a pritom dokonale nasledovali môjho Syna Ježiša – preto musíte byť vždy poslušní Cirkvi.

Čnosť, ktorú milujem, a ktorú si u svojich kňazských synov zvlášť cením, je poslušnosť. Dnes musíte byť pre všetkých vzorom radostnej poslušnosti voči vašim predstaveným, najmä pápežovi.

Ako je možné, že ho dnes mnohí nepočúvajú, keď hovorí? Prečo nenachádza poslušné uši, keď prikazuje? Často sú to niektorí z mojich biskupských a kňazských synov, ktorí začínajú s neposlušnosťou.

Takýmto spôsobom bude Cirkev naozaj ohrozená vo svojej vnútornej jednote…

Chcem, aby ste boli čistí duchom, srdcom i na tele.

Čistým duchom budete jasnejšie rozoznávať pravdu a zostanete jej vždy verní; Ježišovo evanjelium vám zažiari v celom svojom božskom jase.

Čistotou srdca dospejete k dokonalému spojeniu lásky s Ježišom a on vás privedie k pochopeniu tajomstva jeho lásky. Budete skutočne schopní milovať všetkých a oheň jeho lásky vás prenikne a pretvorí.

Čistotou tela budete pociťovať radosť zo stretnutia so mnou a zo spojenia s nebeskými duchmi i s dušami vašich zomrelých bratov. Sila ducha vás poteší a pretvorí, oslobodí vás od mnohých obmedzení tela. Tak budete rozširovať okolo seba svetlo Božej milosti a svätosti.

Milujte, vážte si a žite svoj celibát, ktorý chce Ježiš a Cirkev bezpodmienečne vyžaduje: Tak sa stanete opravdivým prameňom milosti pre nesmierny počet duší – aj pre vašich kňazských bratov. Len odvahu, moji milovaní synovia! Nasledujte ma na ceste skrytosti a pokory.

Chcem, aby ste boli chudobní na hmotné dobrá a chudobní duchom.

Len tak porozumiete túžbam a bolestiam toľkých ľudí i starostiam a utrpeniam vašich najúbohejších bratov – tých, ktorí nemajú ani prácu, ani prostriedky k životu; tých, ktorí sú zatlačení na okraj a tam prenasledovaní; i všetkých tých, ktorých považujú za nič, ale pre nás sú najvzácnejším pokladom.

Keď sa stretne s vami niekto, musí pociťovať prítomnosť nebeskej Matky, ktorá aj prostredníctvom vás rozdáva lásku a potešuje, pomáha – aj materiálne, povzbudzuje a zachraňuje, všetkých objíma a obraňuje.“

8. decembra 1982

Sviatok Nepoškvrneného počatia Panny Márie

Môj plán

„Som vaša Nepoškvrnená Matka – dajte sa mnou viesť, milovaní synovia, aby sa mohol dokonale realizovať môj materský plán.

Je to plán nepriateľstva!

,Nepriateľstvo ustanovím medzi tebou a ženou, medzi tvojím potomstvo a jej potomstvom!‘ Tak hovoril Pán o mne, keď sa obrátil k hadovi, prostredníctvom ktorého bol spáchaný hriech na začiatku ľudských dejín. Nepriateľstvo medzi mnou a satanom; medzi ženou a hadom; medzi mojím vojenským oddielom a jeho; medzi dobrom a zlom; medzi milosťou a hriechom.

Aby ste mohli kráčať po mojej ceste, nesmiete robiť nijaké kompromisy so zlom, lebo táto cesta prebieha len na území nepriateľstva medzi týmito dvoma protichodnými skutočnosťami. Môj syn Ježiš sa stal znamením odporu a On vám bol daný Otcom, aby mnohí skrze neho povstali a mnohí padli do záhuby.

Dnes prežívate temné obdobie, lebo sú pokusy dosiahnuť so satanom všetkými možnými spôsobmi kompromis; medzi Bohom a satanom, medzi dobrom a zlom, medzi duchom Ježiša a zmýšľaním sveta. Mnohí sa nachádzajú v nebezpečenstve stať sa obeťou tohto všeobecného zmätku. Aj v mojej Cirkvi by sa mohol rozšíriť falošný duch, ktorý nie je duchom Ježiša, Božieho Syna.

Ako neviditeľný jedovatý oblak šíri sa duch zmiešania Boha a sveta a dôjde sa nakoniec tak ďaleko, že sa odníme sila Božiemu slovu, lebo sa odoberie moc hlásaniu evanjelia!

Je to plán boja!

Podporovaní mnou na ceste, ktorú vám vyznačil Ježiš, musíte bojovať proti zlu, hriechu, proti bludom a nevere.

Keď som Božím privilégiom bola oslobodená od každého hriechu, aj od dedičného, stalo sa tak preto, že som bola Najsvätejšou Trojicou poverená vodcovstvom v tomto strašnom boji, v boji, do ktorého boli zatiahnuté nebo i zem, nebeskí aj pozemskí duchovia. Je to stály a veľký boj – často neviditeľný, ktorý sa v tejto dobe stal všeobecným. V Apokalypse som bola nazvaná ,Ženou odetou slnkom‘, ktorá vedie boj proti červenému drakovi a jeho prívržencom. Ak chcete môj plán uskutočniť, musíte bojovať, moji milí synovia, po boku vašej Matky Vojvodkyne. Bojujte zbraňou modlitby a utrpenia proti hriechu a proti kompromisu.

V skrytosti a dôvere, v pokornom plnení vašich každodenných povinností, v dokonalom nasledovaní Ježiša, v chudobe a nevážnosti u sveta i u seba, bojujte tento boj každodenne so mnou.

Je to plán víťazný!

Po terajšom triumfe zla, ktorému sa podarilo zasiahnuť svet, bude konečné víťazstvo patriť len môjmu synovi Ježišovi.

On je jediný víťaz!

Záver veľkého boja, ktorý prežívame, bude slávne kráľovstvo pokoja a dobra, spravodlivosti a svätosti. A toto kráľovstvo nastane vo svete a bude žiariť vo všetkých srdciach.

Tak bude plán nepriateľstva, boja a víťazstva splnený v triumfe môjho Nepoškvrneného Srdca.“

24. decembra 1982

Svätá noc

Boh je s vami!

„Veľké ticho zahaľuje svet. Temnota pokrýva všetko. Srdcia bdejú v modlitbe a v očakávaní. Cit dôveryplnej nádeje otvára brány, uzamknuté nenávisťou a sebectvom.

Mocnosti pekla nevídane premáha nová sila lásky a života.

V temnote sa zapaľuje svetielko, ktoré sa rozrastá. V tichu možno rozoznať súzvuk nebeských spevov. A tu na nebi náhle zažiari jasné svetlo.

Je svätá noc!

Toto svetlo obklopuje teraz chudobné jasle, kde sa práve udiala najväčšia udalosť ľudských dejín. Panenská Matka vám daruje svoje malé dieťa – narodené v chudobe a bezbranné, chvejúce sa a tak odkázané na pomoc, plačúce a útle ako jahniatko a v jeho malom telíčku už teraz možno rozoznať veľké tajomstvo miernosti a milosrdenstva.

Počnúc touto nocou získal život všetkých ľudí nový zmysel, lebo malé Dieťa, ktoré sa narodilo, je aj ich Bohom. Je človekom ako oni, a ako Boh zostáva s nimi! Je od stáročí predpovedaným Emanuelom!

Je vaším bratom. Je srdcom sveta. Je tepom nesmrteľného života. Je útechou pre každé ľudské utrpenie. Je víťazom nad každou porážkou. Je balzamom na každú ranu sebectva, nenávisti, hriechu. Je svetlom, ktoré svieti naveky všetkým, ktorí chodia v tme. Je jedinou nádejou tohto sveta, ktorý poblúdil.

Opakujem vám ustarosteným hlasom Matky, ktorá vníma tisícoraké hlasy, tomuto hlasu ešte odporujúce, ktorá s obavami načúva, ako sa ešte tisícky brán zamykajú: Nebojte sa, Boh je s vami! Dnes sa narodil Spasiteľ!

So srdcom, ktoré je zranené toľkým ľadom, pokrývajúcim ešte cesty sveta a s dušou, ktorá je hlboko zarmútená veľkým odmietaním Boha, pretvárajúcim zem na nesmiernu púšť, opakujem vám zoči-voči tak veľmi rozšírenému zúfalstvu:

Nebojte sa: Boh je s vami!

A dnes zvlášť, keď ste povolaní prežívať bolestné chvíle, v ktorých môj protivník vládne svetu a vlieva do sŕdc ľudí otravu smrti. Pri nástupe toľkého utrpenia, ktoré nemôže byť utíšené, tvrdého otroctva, ktoré nemôže byť zlomené, toľkej nespravodlivosti, ktorú sa nedarí urovnať, nebezpečenstiev vojen, ktoré sa nedajú zastaviť, krvavých hrozieb, ktoré visia nad vami stále hrozivejšie, v túto Svätú noc, hľa, posolstvo, ktoré plynie z môjho Nepoškvrneného Srdca ako nádej a radosť pre všetkých:

Nebojte sa: Boh je s vami!

Tak, ako Slovo Otcovo použilo pre svoj prvý príchod k vám v krehkosti ľudskej prirodzenosti môj pokorný súhlas, tak používa môj Syn Ježiš teraz moje prorocké posolstvo na prípravu svojho druhého príchodu k vám v sláve.

Nebojte sa, deti moje, ktoré ste tak veľmi vystavené nebezpečenstvu. Spolu s triumfom môjho Nepoškvrneného Srdca sa vám Ježiš zjaví vo svojom slávnom kráľovstve lásky a pokoja!“

31. decembra 1982

Posledná noc roka

Bdejte v modlitbe!

Túto noc, v ktorej väčšina mojich detí trávi posledné hodiny roka zábavou a márnosťami, bdejte so mnou v tichosti a sústredenej modlitbe.

Modlitba ďakovná: Za všetky milosti, ktoré vám udelil v tomto čase Otec v Duchu Svätom prostredníctvom môjho Syna Ježiša a prostredníctvom neustáleho príhovoru môjho Nepoškvrneného Srdca.

Tento svet je v moci môjho protivníka, ktorý ho ovláda svojím duchom pýchy a vzbury. Nespočetné deti, ktoré patria Bohu, privádza na cestu rozkoše, hriechu, neposlušnosti voči Božiemu zákonu a k pohŕdaniu Božou vôľou.

Svet sa ponoril do najtmavšej noci a niet začiatku roka, ktorý by dokázal zahnať veľkú temnotu, v ktorej sa nachádza. A predsa je stvorený na oslavu Otca, je vykúpený a spasený Synom a neustále ho pretvára pôsobenie Ducha Svätého.

Nič nedokáže odporovať sile milosrdnej lásky Boha, ktorý chce tento úbohý svet pretvoriť v nové stvorenie. A preto bude moje Nepoškvrnené srdce zasahovať vždy častejšie, mimoriadnejšie a obdivuhodnejšie. Preto ďakujte so mnou Najsvätejšej Trojici, ktorá používa mňa – svoju poníženú služobnicu, aby priviedla všetko stvorenie k dokonalej oslave Boha.

Modlitba prosebná: Aby ste vyprosili od milosrdného Srdca Ježišovho dni pokoja, nie zármutku, dni jasné a veselé, nie nešťastné. Nebezpečenstvo novej vojny je vážne. Pod pláštikom otrepaných prísľubov a dohôd sa pripravujú najrafinovanejšie smrtiace prostriedky a ľudstvo je ďalej vedené po ceste nenávisti a sebazničenia. Vaša modlitba nech získa pre všetkých milosť zotrieť hriechy a vytvoriť jednotu, aby bol urobený koniec násiliu a teroru s príchodom všeobecného pokoja v pravde a spravodlivosti.

Je potrebný veľký zázrak: Silou modlitby musíte dosiahnuť tento zázrak Božieho milosrdenstva. Len tak sa môžete zachrániť.

Modlitba zadosťučinenia: Pretože pohár Božej spravodlivosti je plný, preplnený – už preteká! Pozrite, ako sa nenávisť a hriech rozmáhajú. Dnes väčšina ľudí nerešpektuje Pánovo desatoro. Vášho Boha verejne ignorujú, popierajú, urážajú a preklínajú. Deň Pánov je vždy viac znesväcovaný a profanovaný.

Denne sa opakujú útoky na ľudský život. Každý rok je usmrtených niekoľko desiatok miliónov nevinných detí v lone matiek a počet vrážd, násilností, lúpeží a únosov stále rastie. Nemravnosť sa šíri ako potopa a podporujú ju masovokomunikačné prostriedky, najmä film, tlač a televízia – touto sa do každej rodiny vkráda prefíkaná a diabolská taktika korupcie a zvodov. Obeťami sú deti a mladiství, ktorí sa môžu najmenej brániť – na nich pozerám so starostlivou nežnosťou Matky. Len mohutná sila modlitby a odprosujúceho pokánia ochránia svet pred tým, čo mu pripravila Božia spravodlivosť, ak by tvrdohlavo odmietal každú výzvu k obráteniu.

Počúvnite aspoň teraz hlas vašej nebeskej Matky! Potrebujem toľko odprosujúcej modlitby a ochotne obetovaného utrpenia! Stále sa modlite sv. ruženec! Žite spolu so mnou v dôvere a veľkej úzkosti, lebo sa pripravujú rozhodujúce hodiny, ktoré môžu celému ľudstvu stanoviť medzník.

Žehnám vás v mene Otca, i Syna i Ducha Svätého!“

1983 - OTVORTE BRÁNY KRISTOVI DOKORÁN !

1. januára 1983

Sviatok Panny Márie Bohorodičky

Matka nádeje

„Cirkev na začiatku tohto roku hľadí s dôverou na mňa a uctieva ma v tajomstve môjho Božieho a všeobecného materstva. Uprostred bezmedzného utrpenia súčasnosti a mnohých nepokojov a ohrození, ktoré zaťažujú vašu budúcnosť, zdvihnite zrak k vašej nebeskej Matke. Ona je pre vás prameňom Božieho milosrdenstva a veľkým znamením nádeje.

Som Matkou nádeje!

Toto je teologická čnosť, ktorú musíte mimoriadne prežívať najmä v krvavých hodinách očisty.

Koľkými rôznymi spôsobmi sa pokúša môj protivník zbaviť vás odvahy, aby vás urobil bezbrannými, aby tak zmenšil silu môjho víťazného vojska! Nebojte sa, lebo satan bol už Ježišom porazený a každé jeho zdanlivé víťazstvo mu v skutočnosti pripraví novú porážku.

Hoci nenávisť ešte pokrýva vaše cesty krvou a hriechy obaľujú duše i srdcia mnohých ľadom, hoci sa ľudstvo ešte nevrátilo na cestu lásky a vzbura proti Bohu sa každým dňom zväčšuje, predsa vaša dôvera v milosrdenstvo nebeského Otca musí rásť a vy sa musíte pozerať na mňa ako na znamene vašej nádeje. Ja som Matkou lásky a milosti, odpustenia a milosrdenstva. Preto na začiatku tohto roka, ktorý má byť podľa plánu Božej prozreteľnosti poznačený významnými udalosťami, ponáhľam sa po pustých cestách sveta, aby som v dušiach svojich detí rozsievala semeno ľútosti, dobroty a nádeje. Dnes veľmi potrebujete svetlo a útechu. V tejto dobe potrebujú všetky moje deti naliehavo moju útechu a moje materské povzbudenie!

S bolestnými obavami pozerám na nespočetný zástup mojich hriešnych detí: na mládež, zvedenú a oklamanú spoločnosťou, v ktorej žije, na dospelých, ktorí sa stali otrokmi sebectva a nenávisti, na deti Cirkvi, ktoré sa z ľahostajnosti a nedostatku viery stali vlažnými.

Všetkým dnes opakujem: Ja som Matka vašej nádeje!

Nech vás nezbavuje odvahy hrubá vrstva ľadu, ktorá dnes pokrýva svet, lebo každý deň rozsievam všade semeno života a z mŕtvychvstania. Ja som Zorničkou, ktorá predchádza Slnko. Ja som rannou Zorničkou, ktorá oznamuje príchod nového dňa. Som Matkou svätej radosti!

Žite v radosti, lebo vedzte: Boh, váš Otec, vás miluje; Duch Svätý vás nosí ako deti a Ježiš vás podopiera ako svojich mnohých bratov. Tento nový rok začínajte s radosťou žiť v srdci Najsvätejšej Trojice a v záhrade môjho Nepoškvrneného Srdca. Zotrvávajte v čistote a žite tento rok celkom v spojení so mnou!“

2. februára 1983

Obetovanie Pána

Žiadam vás o duchovné detstvo

„Milovaní synovia, keď s láskou pozeráte na tajomstvo, ktoré si dnes Cirkev pripomína, naučíte sa, ako máte prežívať zasvätenie, ktoré ste mi urobili. Štyridsaťdňové dieťa Ježiš, ktoré som spolu s mojím čistým snúbencom Jozefom obetovala Pánovi, je opravdivý Boh, náš Záchranca, dlho očakávaný Mesiáš. Ako Matka som ho vychovávala pre tento pozemský život – ale on je Pôvodca života, on je Stvoriteľ.

Mojím ,áno‘ som umožnila jeho vstup do času – on však existuje mimo času, lebo je večný. Držala som ho na ramenách a podopierala som ho – on však je ten, ktorý všetko nesie, lebo je všemohúci. Prinášala som ho do jeruzalemského chrámu, aby sa naplnilo Písmo – on sám však je Prameňom zjavenia, lebo je večné Slovo.

Slovo Otca, Stvoriteľa, všemohúceho a vševediaceho Boha chcelo byť odeté do slabosti – rozhodlo sa pre obmedzenosť času a prijalo slabosť ľudskej prirodzenosti a narodilo sa zo mňa. Ako každé dieťa, zakúsilo každú ľudskú biedu.

Ako často som sa mu prihovárala, keď som ho bozkávala s materinskou nežnosťou: Ty si predsa večný bozk Otca. A keď som ho láskala, myslela som si: Ty si božská nežnosť, ktorá oblažuje duše. Keď som mu navliekala detské šaty, šepkala som mu: Ty si ten, ktorý zem zaodieva kvetmi a celý vesmír ozdobuje hviezdami. A kým som ho kojila, prespevovala som mu: Ty si ten, ktorý obstarávaš potravu všetkému živému. Keď som mu s materinskou láskou hovorila: ,Syn môj!‘, v duši som sa k nemu modlila a vyznávala: Ty si Otcov Syn, jeho večný Jednorodený, jeho živé Slovo…

Ak chcete napredovať na ceste duchovného detstva, ktoré som vám ukázala, prenikajte do nevýslovného tajomstva detstva môjho Syna, ktorého som niesla na ramenách do Pánovho chrámu. Všetci musia ísť cestou duchovného detstva. Aj ten, ktorý je už pokročilého veku a zastáva významné postavenie; aj učený, ktorý vedomosti a spôsobilosť získal rokmi štúdia a skúseností; aj ten, ktorý je povolaný na úlohy s veľkou zodpovednosťou.

Popri ľudskom vývoji, ktorý rokmi nadobúda určitý stupeň, vyžadujem od vás duchovné detstvo, vnútornú malosť, ktorá vás povedie k tomu, že nadobudnete pokoru a pocit slabosti môjho dieťaťa Ježiša.

Chcem, aby ste mali detsky čisté srdce, ktoré nepozná sebectvo a hriech, a ktoré je otvorené pre lásku a odovzdanosť, ktoré všetko očakáva od nebeského Otca, kým samo všetko dáva. Chcem, aby ste mali detsky nedotknutého ducha, ktorý je zatvorený pred klamom, falšou a dvojzmyselnosťou, a ktorý sa pred pravdou a múdrosťou otvára ako kvet. Prajem si, aby ste mali vôľu tvárlivú ako deti, ktorá sa v oddanosti a dôvere dá formovať ako mäkká hlina. Vôľu, ktorá sa dá ovplyvňovať len dobrom a pravdou a ktorá sa spevňuje hľadaním dobra a krásy.

Áno, nutne musíte ísť touto cestou duchovného detstva, milovaní synovia, ak chcete dokonale prežívať zasvätenie môjmu Nepoškvrnenému Srdcu!

Len tak vás môžem nosiť ako dieťa Ježiša a obetovať vás Pánovi, aby som uskutočnila jeho plán lásky a milosrdenstva na záchranu všetkých mojich detí, roztrúsených po svete.“

11. februára 1983

Sviatok Panny Márie lurdskej

Milujte sa navzájom

„,Prichádzajte v procesiách!‘, povedala som malému a prostému dievčatku Bernadete, keď som sa jej zjavila v chudobnej jaskyni Massabielle.

Prečo som vyslovila toto prianie? Lebo som chcela, aby všetky moje deti kráčali spolu, spojené modlitbou a láskou.

Dnes sa môj protivník všetkými možnými spôsobmi pokúša rozdeliť vás, izolovať, popudiť jedného proti druhému. On, ktorý je od začiatku otcom lži a ktorý rozsieva nenávisť, pokúša sa vždy znova rozdeliť vašu bratskú jednotu.

Tak sa často stáva – aj pod rúškom dobra, že sa jedni postavia proti druhým, že sa jednotlivé skupiny stavajú proti sebe v neustálej snahe po samostatnosti – a to spôsobuje neplodnosť toľkých snáh o dobro.

Chcem, aby ste mi prichádzali v ústrety spoločne, lebo ja som Matkou všetkých a chcem vás formovať spoločne k modlitbe, pokániu a vzájomnej láske. Ešte nikdy nebolo také potrebné ako dnes, žiť podľa nového prikázania, ktoré vám dal Ježiš pri poslednej večeri na Zelený štvrtok: ,Milujte sa navzájom, ako som ja miloval vás.‘

Chcem vás vychovať k vzájomnej a obapolnej láske. Treba dávať tento dôkaz kresťanskej lásky, ktorá vás spája všetkých v dokonalosti lásky, aby ste premáhali taktiku rozdelenia a izolácie, ktorú používa môj protivník. Poďte všetci ku mne, prekleňte ťažký úsek vašej pozemskej púte spoločnou modlitbou, vzdávaním vďaky a vzájomnou láskou. Preto príďte všetci ku mne, nie jednotlivo a rozdelene, ale v sprievodoch, posilňujte tých, ktorí sú slabí a povzbuďte tých, ktorí zostali stáť.

Poďte ku mne, lebo vás všetkých chcem spoločne viesť k môjmu Synovi Ježišovi, ktorý je prítomný v Eucharistii. Ježiš je preto prítomný vo Sviatosti Eucharistie, aby vám pomáhal vybudovať túto vašu jednotu, aby vám dal príklad, ako sa máte navzájom milovať v dokonalom darovaní sa všetkých vašim bratom.

Príďte teda spoločne ku mne, aby som vás mohla viesť k Ježišovi, prítomnému v tejto sviatosti, kde vás očakáva v tichom odovzdaní, a ktorý sa skutočne skrýva vo všetkých bohostánkoch sveta.

Potom budete môcť splniť to, čo očakávam od vás pri uskutočňovaní môjho materského záchranného plánu.“

5. marca 1983

Prvá sobota mesiaca a pôstneho obdobia

Cesta pokánia

„Milovaní synovia, nasledujte ma na ceste pokánia! Zbraňami, ktorými musíte viesť boj, sú zbrane modlitby a pokánia. Dnes vám chcem ukázať cestu pokánia, ktorou sa musí každý z vás uberať.

Prvá etapa pozostáva z odriekania a sebazaprenia. Musíte sa zriekať samých seba, všetkých nezriadených sklonov, náruživostí, nemiernych prianí a ctižiadostivých plánov. V svojej apoštolskej práci nehľadajte úspech alebo ľudské uznanie, ale milujte apoštolát skrytý, utiahnutý v pokornom plnení každodenných povinností. Týmto spôsobom môžete potlačiť egoizmus, ktorý znamená pre vás najväčšie nebezpečenstvo a je najčastejšou pascou, tiež najľahšou, ktorou sa môj nepriateľ usiluje zamedziť váš pokrok. Až tak budete vnútorne slobodní. Ľahšie vám padne uvidieť vo svetle Božiu vôľu, budete schopní a hotoví dokonale ju plniť.

Druhá etapa pozostáva z toho, aby ste dobre niesli svoj osobný kríž. Tento kríž je zostavený zo všetkých ťažkostí, s ktorými sa stretávate, keď chcete plniť len Božiu vôľu. Lebo Božia vôľa pozostáva z vernosti svojim stavovským povinnostiam. Verne vykonávať a dokonale aj tie najmenšie veci: všetky vykonávať s láskou a prežívať každý okamih dňa vo vedomí plnenia Božej vôle. Aká cenná je táto druhá etapa utrpenia najmä pre vás, moji milovaní synovia! Ňou budete postavení na roveň môjmu Synovi a toto vnútorné ukrižovanie sa bude uskutočňovať každý deň a v každom okamihu vášho kňazského života: v čase modlitby, ktorá je taká potrebná a má byť stredobodom vášho života; vo chvíli takého cenného slávenia svätej omše, pri ktorej sa aj vy vnútorne obetujete za svet; vo vernosti svojim kňazským povinnostiam, primeraným jednotlivým úradom; pri ohlasovaní evanjelia, pri katechéze, pri vyučovaní, v apoštoláte lásky, v stretávaní sa s každým človekom, najmä s tým, ktorý je chudobnejší, osamelejší a viac zatlačený na okraj, najmä s tým, ktorý sa cíti všetkými opustený a zaznávaný. Vo vašom kňazskom apoštoláte nikdy nehľadajte sebauspokojenie alebo vlastné zvýhodnenie: Vždy sa darujte všetkým neúnavnou silou lásky. Nesmie vás pri tom odrádzať nevďačnosť, nepochopenie, nezáujem a nedostatok ochoty. Lebo je to predovšetkým vaše kňazské utrpenie, ktoré spôsobuje, že duše sú priťahované k životu milosti a ku spáse!

Tretia etapa pozostáva z nasledovania môjho Syna Ježiša na Kalváriu. Často som pozorovala, ako sa počas svojho pozemského života obracal s dychtivým pohľadom k Jeruzalemu, kam mal vystúpiť, aby ho tam zradili, chytili, odsúdili, zbičovali, korunovali tŕním a ukrižovali. Ako veľmi túžil Ježiš po tomto okamihu! Každý deň kráčal v ústrety tomu ,dokonané je‘ na Veľkú noc jeho lásky a sebaobetovania za vás.

Teraz ste aj vy, jeho kňazi, povolaní nasledovať ho denne až do splnenia vášho veľkonočného obetovania sa za záchranu všetkých.

Nikdy nestrácajte odvahu! Hlasy tých, ktorí vás zrádzajú a prenasledujú, sú dnes pre vás hlasmi odsúdenia. Spáchané, ospravedlňované a nezmyté hriechy sú pre vás bolestným bičovaním. Bludy, ktoré hrozia zbaviť toľkých veriacich viery, sú pre vás tŕňovou korunou. Vernosť vášmu povolaniu znamená pre vás ťažkú cestu na Kalváriu. Prekážky, na ktoré dnes narážate, keď zostávate verní vo všetkom pápežovi a hierarchii spojenej s ním, neporozumenie aj zo strany vašich spolubratov, pocit, že ste odsunutí na okraj – všetko to znamená pre vás opätovné pády na krížovej ceste.

Keď sa však zasväcujete môjmu Nepoškvrnenému Srdcu, to sa pre vás stáva stretnutím s vašou bolestnou Matkou! Kráčajme teraz spoločne v dokonalom nasledovaní Ježiša, ktorý vás pozýva k nasledovaniu na krížovej ceste.

Niektorí z vás budú musieť preliať aj svoju krv v okamihu, ktorý ukončí túto krvavú očistu. Milovaní synovia, pozrite na túto cestu, ktorú som vám opísala a ktorú budete musieť prejsť, aby ste dospeli k ozajstnému obráteniu. Je to jednoduchá cesta evanjelia, ktorú vám ukázal môj Syn Ježiš, keď vám povedal: ,Kto sa chce stať mojím učeníkom, nech zaprie sám seba, vezme na seba svoj každodenný kríž a nasleduje ma‘.

Vaša nebeská Matka vás povedie len po tejto evanjeliovej a kňazskej ceste.“

25. marca 1983

Sviatok zvestovania Pána

a otvorenie Svätého roku vykúpenia

Otvorte brány Kristovi dokorán

„Milovaní synovia, prežívajte dnes tento okamih milosti, ktorý pre vás pripravilo Ježišovo Srdce!

Je to jeho sviatok!

Klaňajte sa dnes tajomstvu jeho príchodu medzi vás.

Večné Slovo Otca berie v mojom panenskom lone na seba ľudskú prirodzenosť, ktorá mu dovoľuje stať sa človekom ako vy, vašim skutočným bratom.

V tomto okamihu je ľudstvo vykúpené, slabosť podopretá, chudoba povýšená a pre každého človeka sa otvára brána k ozajstnej, nadprirodzenej a božskej veľkosti.

Ale je to aj môj sviatok!

Sviatok Syna, ktorý bol pôsobením Ducha Svätého počatý vo mne, je aj sviatkom Matky, ktorá mu daruje život a pritom si zachováva nevysloviteľný jas svojho večného panenstva po všetky veky. Jeho ,Áno‘ ako Syna Otcovi a moje ,Áno‘ ako Matky Syna nás teraz spája naveky v dokonalom splnení Božej vôle: ,Žertvy a obety si nežiadal. Tu som povedal: Prichádzam, Bože, aby som splnil tvoju vôľu.‘

Ale dnes je aj váš sviatok, synovia!

V tom istom okamihu, keď sa Slovo v mojom panenskom lone stalo telom, pre každého z vás sa stala konkrétnou a reálnou možnosť stať sa ozajstnými Božími deťmi, Ježišovými bratmi a prijať veľký dar jeho vykúpenia. Ale v tom istom okamihu vtelenia stala som sa aj vašou ozajstnou Matkou v nadprirodzenom poriadku vášho božského života.

Preto otvára dnes ,môj‘ pápež – nasledujúc vnuknutie Ducha Svätého, ktoré dostal v intenzívnej chvíli modlitby – posvätnú bránu a začína jubilejný rok spásy. Vykúpenie začína v okamihu Ježišovho vtelenia, pokračuje počas jeho celého života a vrcholí v obete jeho tela, ktoré vám daruje a jeho krvi, ktorú pre vás vylieva – v obete, ktorá sa vykonáva na vrchole Kalvárie a mysticky sa obnovuje na oltári. Všetci sa ukážte hodnými tohto mimoriadneho obdobia milosti, ktoré pripravila milosrdná Kristova láska pre tento skazený a odrodilý svet, ovládaný satanom a duchmi zla, a ktorý preto potrebuje nepredstaviteľne súrne záchranu.

Tento Svätý rok je posledným pokusom Božského Srdca Ježišovho a môjho Nepoškvrneného Srdca, ktorý má vás všetkých priviesť na cestu obrátenia k Bohu, ozajstnej ľútosti nad vašimi hriechmi a úprimnému návratu k nemu, ktorý vám pomôže konať spravodlivo a s láskou, dobrotivo a pre blaho všetkých. Teraz prichádzam s dôraznou prosbou, ktorú odkazujem prostredníctvom vás, moje milé dietky: Úpenlivo prosím svoje úbohé, poblúdené deti, zvedené ateizmom, ktorý všade vládne a uvádza ich do stavu trvalého a zatvrdlivého odmietania Boha: Vráťte sa späť k Bohu vašej spásy a vášho pokoja!‘

So starostlivou materskou výčitkou opakujem svojim úbohým hriešnym deťom: ,Vráťte sa späť k Bohu, ktorý vás očakáva s láskou Otca. Dajte sa obmyť vzácnou krvou a očistiť nekonečným milosrdenstvom môjho Syna.‘

Deťom Cirkvi, ktoré dnes prežívajú chvíle agónie a spásneho utrpenia, opakujem svoje materinské pozvanie uberať sa cestou lásky a jednoty, vernosti a svätosti, modlitby a pokánia.

Silou ustarostenej Matky, ktorá predvída smrteľné nebezpečenstvo, ohrozujúce celé ľudstvo, chcem volať: ,Otvorte brány Kristovi, ktorý prichádza! Len On je vaším Bohom! Jedine on je vaším Vykupiteľom! Len on je vaším Spasiteľom!‘ Keď prijmete moje pozvanie, čoskoro k vám príde nová éra spravodlivosti a pokoja a moje Nepoškvrnené Srdce dosiahne svoj triumf a uvidí vás všetkých kráčať po ceste oslávenia Otca, nasledovania Syna a úplného zjednotenia so Svätým Duchom.“

1. apríla 1983

Veľký piatok

Dokonané je!

„Dokonané je! To sú posledné slová, ktoré vypovedal môj Syn Ježiš pred hlbokým vzdychom, keď vypustil svojho ducha.

Zostaňte dnes so mnou pod krížom, milovaní synovia, aby ste pochopili význam týchto jeho slov.

Je Veľký piatok. Je deň jeho utrpenia a smrti na kríži, je vzácny okamih vášho vykúpenia. Vstúpme do hlbín Ježišovho Srdca, aby sme zakúsili trpkosť jeho duše a prenikli do tajomstva jeho obety.

Všetko je dokonané v okamihu, keď je jeho telo obetované a jeho krv vyliata za vás. Všetko v jeho živote bolo podriadené tomuto vzácnemu okamihu: Ako veľmi túžil každý deň svojho pozemského života po tom, aby mohol vykonať túto veľkonočnú slávnosť svojho utrpenia a smrti!

Dnes stojím pod krížom, na ktorom prekonáva môj Syn svoju strašnú agóniu, stojím tam spolu s Jánom, ktorý vás všetkých zastupuje. V duchovnej jednote s Ježišom, hlboko spojení s jeho dielom vykúpenia, prežívame spolu chvíle, ktoré predchádzali jeho smrť.

– Radostný okamih zvestovania, keď Otcovo Slovo sa stalo Telom v mojom panenskom lone; keď vzalo na seba telo, ktoré mu umožnilo hneď začať cenné dielo vykúpenia.

– Krásny deň jeho narodenia v chudobnej maštaľke v Betleheme, keď som v jeho drobnom telíčku tušila náznaky opravdivého Božieho Baránka, ktorý bol povolaný k tomu, aby sa stal dokonalou obetou pre spásu sveta.

– Radostné roky jeho detstva po návrate z Egypta, keď som pozorovala, ako sa zo dňa na deň otváral kráse, milosti a božskej múdrosti ako kvet slnku.

– Dlhé roky jeho mládenectva, keď som ho videla dospievať v osobnosť, v ktorej sa odzrkadľovala syntéza všetkej ľudskej dokonalosti. Videla som ho zapriahnutého do každodennej práce a poznačeného potom námahy. Áno, už vtedy som v duchu videla jeho ruky prebodnuté a nohy prerazené klincami, telo zaliate krvou… Vtedy som sa nad ním skláňala s materskou nežnosťou.

– Krátke roky jeho verejného života, keď všetkým ohlasoval evanjelium spásy, uzdravoval a odpúšťal, hojil rany a oslobodzoval od chorôb, odpúšťal hriechy a konal nespočetné zázraky. Ako často sa vydával v duchu na Kalváriu a spolu so mnou, ktorej sa so všetkým zveril, prežíval okamihy svojho bolestného odchodu.

,Všetko je dokonané!‘ Ježiš sa pokúšal aj svojich učeníkov pripraviť na utrpenie týchto chvíľ: ,Syn človeka musí vystúpiť do Jeruzalema, kde bude vydaný pohanom, opľuvaný, zbičovaný, odsúdený a ukrižovaný, ale tretí deň vstane z mŕtvych!‘

Vidím ho teraz visieť na kríži a rozoznávam hrozné rany na jeho rukách a nohách, ako spod tŕňov na hlave vytekajú prúdy krvi a znetvorujú jeho tvár. Kým sa jeho telo zvíja v záchvatoch horúčky a smrteľnej agónie, otvárajú sa jeho pery k posledným slovám: ,Dokonané je!‘

Otcova vôľa je teraz splnená. Každý okamih jeho života sa orientoval na toto dokonalé naplnenie… Jeho dielo je takto obsiahnuté v skutočnosti, ktorej bolo vždy všetko podriadené: v božskom, nevýslovnom a prevzácnom dare vykúpenia.

Ako on, tak ste aj vy, milovaní synovia, pripravovaní na tento najvyšší okamih, aby sa mohol splniť plán Otca v tejto novej hodine vykupiteľského utrpenia, ktorá nadišla pre Cirkev. Všetko vo vašom živote má tento hlboký význam. Čítajte so mnou, vašou bolestnou Matkou, v zapečatenej knihe vašej existencie: V nej Boh všetko pripravil a mojim prostredníctvom usporiadal s veľkou láskou tak, ako som to robila s mojím Synom. Tak môžem aj vám dnes pomôcť splniť Otcovu vôľu.

Milujte všetci s otvoreným a veľkodušným srdcom, uzdravujte choroby, ošetrujte hlboké rany, rozdávajte milosť a pokoj, odpúšťajte hriechy. A pripravujte sa so mnou k výstupu na Kalváriu. (…)“

3. apríla 1983

Veľkonočná nedeľa

Nech nič neruší váš pokoj!

„Ježiš vstal z mŕtvych, alleluja!

Dnes sa podelím s tebou a všetkými tvojimi kňazskými bratmi a svojimi milovanými deťmi o radosť, ktorá sa zmocnila môjho srdca, keď Ježiš vstúpil v božskom jase svojho osláveného tela do izbietky, kde som sa zdržiavala a sklonil sa, aby pobozkal tvár svojej Matky. V hlbokej úcte, so slzami v očiach som sa dotýkala jeho rán. ,Pokoj s tebou, pokoj s vami!‘ – opakujem vám spolu so svojím z mŕtvychvstalým Synom.

Nech nič nenaruší tento váš pokoj:

– Ani svet, v ktorom žijete, a ktorý sa búri proti Bohu, zvedený a zotročený Zlým: Ježiš teraz porazil svet!

– Ani zatemnená a rozdelená Cirkev, do ktorej sa votrel blud a odpadlíctvo: Ježiš miluje svoju nevestu božskou láskou a v týchto okamihoch jej očisty je pri nej bližšie ako inokedy!

– Ani neustále prevratné udalosti, prenasledovania a bratovražedné boje; ani oheň, ani červený bič, ktorý je už pripravený udrieť na svet: Z mŕtvychvstalý Ježiš je živý medzi vami!

On usmerňuje zmeny vo svete a v dejinách podľa plánu svojej milosrdnej lásky v prospech spásy všetkých svojich vykúpených bratov.

Preto nech je s vami pokoj z čistej a nadprirodzenej Ježišovej lásky, lebo on je život a vzkriesenie! Pokoj všetkým vo veľkonočnej radosti Kristovej! Moje požehnanie nech je s pápežom a všetkými v mene osláveného Otca, z mŕtvychvstalého Syna a Svätého Ducha, ktorý vám bol daný ako dar.“

Pescara (Taliansko), 1. mája 1983

Sviatok sv. Jozefa, robotníka

Tento mesiac máj

„Prežívajte v tomto mesiaci intenzívnejšie zasvätenie môjmu Nepoškvrnenému Srdcu, milovaní synovia, len tak mi každý z vás preukáže úctu, ktorá bude účinná.

Darujte mi malé kvety umŕtvovania, tak zmiernite veľkú bolesť, ktorú pociťujem pri pohľade, ako ľudstvo odmieta všetky pozvania vrátiť sa k Bohu. Aký zarmútený je Ježiš pre mnohých, ktorí pokračujú po ceste hriechu, nečistoty, korupcie a bezuzdného egoizmu! Ponúknite týmto mojim úbohým deťom pomoc vášho pokánia a sebazaprenia.

Každý deň v tomto mne zasvätenom mesiaci mi darujte malé kvietky, ktoré budú pozostávať z mlčania, ochoty, pokory, trpezlivosti, miloty a zriekania sa pohodlia a zmyslovej radosti. Tak pokročíte na ceste sebazaprenia, lebo sa budete usilovať o zriekanie sa sveta a jeho zvodov, čo predstavuje podstatu záväzkov, ktoré ste na seba vzali v deň krstného zasvätenia a kňazskej vysviacky.

Darujte mi modlitbu ruženca! Modlite sa ho ešte intenzívnejšie a častejšie. Zhromažďujte okolo seba rehoľné osoby a veriacich vo večeradlách horlivej a neprestajnej modlitby. Konajte ich spolu so mnou. Zvlášť teraz vás prosím o horlivú a radostnú modlitbu ruženca. Je to zbraň, ktorú musíte dnes používať, aby ste túto krvavú bitku vybojovali víťazne; je to zlatá reťaz, ktorá vás pripútava k môjmu Srdcu; je to hromozvod, ktorý od vás a vašich milých odvádza oheň trestov; je to spoľahlivý prostriedok, ktorým ma privolávate do svojej blízkosti.

Napokon žiadam, aby ste svoje zasvätenie môjmu Nepoškvrnenému Srdcu často obnovovali a podľa neho aj žili.

Často sa utiekajte do tohto útočišťa, aby som vás mohla chrániť. Moja ochrana musí byť pre všetkých stále účinnejšia, lebo časy, v ktorých žijete, sú poznačené veľkým utrpením a zvyšuje sa nebezpečenstvo, že budú stratené mnohé moje úbohé, ohrozené deti.

Nech je tento mesiac máj, ktorý mi je osobitne zasvätený, pre vás osobitnou príležitosťou zveriť sa mi, obetovať mi drobné kvietky sebazaprenia, modliť sa svätý ruženec a intenzívnejšie prežívať zasvätenie môjmu Srdcu.“

22. mája 1983

Sviatok Sv. Ducha

Nové nebesia a nová zem

„Milovaní synovia, ktorých som pred toľkými rokmi povolala vstúpiť do útočišťa môjho Nepoškvrneného Srdca, aby som realizovala svoj plán záchrany a milosrdenstva – tento plán sa blíži k svojmu splneniu. Preto vás zhromažďujem vo večeradle svojho Srdca, aby som vás formovala k životu modlitby, vzájomnej lásky, odovzdanosti a svätosti.

V tomto novom večeradle budeme spoločne zvolávať dary Ducha Svätého, ktorý pochádza od Otca a Syna. Tieto dary sa na môj materský príhovor ešte dnes vylejú v plnosti na trpiacu Cirkev a na ľudstvo, zahalené v temnotách. Pod mohutným oživujúcim vplyvom sa púšť tohto sveta obnoví výdatnou rosou milostí a zmení sa na záhradu života a krásy, v ktorej sa znova bude zrkadliť Božia dokonalosť.

Daruj nám, Bože lásky, nové nebesia a novú zem, kde budeme Najsvätejšiu Trojicu milovať a oslavovať; kde budú môcť ľudia žiť ako v jedinej veľkej rodine, kde budú celkom vyliečené rany egoizmu a nenávisti, nečistoty a nespravodlivosti.

Daruj nám, Duchu lásky, takú Cirkev, ktorá pod vplyvom nezadržateľnej sily tvojho božského pôsobenia bude celkom obnovená, ktorá vyrovná, čo je skrivené, ohne, čo je stuhnuté, uzdraví, čo je zranené, zvlaží, čo je vyschnuté a otvorí, čo je uzamknuté.

Daruj nám, Duchu lásky, Cirkev vernú evanjeliu, ktorá bude ohlasovať pravdu a skvieť sa vo veľkej svätosti.

Daruj nám, Duchu lásky, pokornú, chudobnú, čistú a milosrdnú Cirkev podľa evanjelia.

Svojím božským ohňom spáľ všetko, čo je v nej nedokonalé; odním jej toľké ľudské prostriedky moci; osloboď ju od kompromisov so svetom, s ktorým nažíva, a ktorý musí zachrániť. Urob, aby zo svojej očisty vyšla celkom obnovená, vždy krajšia – bez škvŕn a vrások – v nasledovaní Márie, svojej Nepoškvrnenej Matky a tvojej milovanej Nevesty.

Až v triumfe môjho Nepoškvrneného Srdca bude dokonale splnená úloha, ktorú som zverila svojmu kňazskému hnutiu.“

11. júna 1983

Sviatok Nepoškvrneného Srdca Márie

Brána nebeská

„Moje Nepoškvrnené Srdce je bránou nebies, ktorou prichádza Duch lásky Otca a Syna, aby došiel k vám a obnovil celý svet. Preto vás dnes pozývam vstúpiť ešte intenzívnejšie do vnútra mojej nebeskej záhrady, aby ste boli odetí do svetla Najsvätejšej Trojice. V mojom Nepoškvrnenom Srdci spočinie na vás so záľubou Otcov pohľad, lebo vidí, že vás formujem, aby ste ho dokonale oslávili.

Je mojím materským poslaním pomôcť každému z vás pri uskutočňovaní plánu Otca, ktorý vás stvoril pre to, aby ste mali podiel na jeho živote, jeho láske a jeho oslávení.

Práve preto vám pomáham, aby ste sa otvorili slnku Božej lásky, ktorá vám dáva rásť v kráse, dobrote a pravde. Božia sláva sa prejaví v jej celej božskej harmónii svedectvom vášho života.

Koľko tajomných obmien a možností vyplýva z motívov vašej modlitby, vášho utrpenia a z ticha – zo všetkých tých čností, ktoré zostavujú báseň vášho života! Takto sa otvárate v živote pre spev na oslavu Otca, ktorý sa vo vás chce so záľubou odzrkadľovať, kým tajomstvom jeho otcovstva ste plodení k novej plnosti života a radosti.

V mojom Nepoškvrnenom Srdci Syn spôsobuje, že sa mu stávate podobnými, že sa pripodobňujete jeho obrazu a spájate sa s jeho vlastným životom. V mojej rajskej záhrade sa uskutočňuje zázrak vášho pretvárania. Najprv na mne sa uskutočnila táto premena, lebo Ježiš ma našiel ako najčistejšiu mäkkú hlinu a pripodobnil ma sebe takým dokonalým spôsobom, že nijaké iné stvorenie nemôže odzrkadliť jeho obraz tak, ako to urobila vaša nebeská Matka. Tak som sa z matky zmenila na dcéru svojho Syna – tak som sa stala jeho prvou a dokonalou učeníčkou. Keď vás vediem k Ježišovi, môžem vám preto slúžiť ako predobraz, ktorý môžete nasledovať, ak chcete dospieť k tomu, aby ste ma vo svojom živote nasledovali a aby som vo vašom živote mohla znova žiť.

Vaše cítenie a myslenie pripodobňujem jeho vlastnému mysleniu a cíteniu a darujem vám ducha múdrosti, ktorý vás vedie k tomu, aby ste hľadali jeho božské slovo, prijali ho a zachovávali. Tak môžete evanjelium prežívať s jednoduchosťou malých, s vernosťou mučeníkov a hrdinskosťou svätcov.

Pretváram vaše srdcia a vediem vás k dokonalej láske k Bohu, aby ste mohli všetkých vašich bratov milovať jeho vlastnou láskou. Preto vás robím stále čistejšími, jemnocitnejšími, chápavejšími, milosrdnejšími, miernejšími, súcitnejšími, pokornejšími a silnejšími.

Každodenne vchádza Ježiš bránou tejto mojej rajskej záhrady, aby zakúsil veľkú radosť pri pohľade, ako ho vy, moje malé deti a jeho nepatrní bratia, napodobňujete v živote.

V mojom Nepoškvrnenom Srdci sa vám Duch Svätý odovzdáva vo vždy väčšej miere, aby uskutočnil vo vašich dušiach také spojenie života a lásky, ako u vašej nebeskej Matky. A keď vás vidí v mojom materskom náručí, ovieva vás silou lásky, aby vás rozpálil na iskry, na plamene milosti a hviezdy svätosti a horlivosti, aby sa obnovili základy Cirkvi.

Dáva sa vám aj so svojimi siedmimi darmi a vytvára z vás vhodné nástroje svojho pôsobenia, aby sa svet navrátil k Bohu milosrdenstva a záchrany, aby bolo pripravené kráľovstvo, kde bude Ježiš kraľovať svojou božskou mocou a Otec bude večne oslávený celým stvorením.

Preto vstúpte cez nebeskú bránu môjho Nepoškvrneného Srdca, ak chcete mať účasť na Božom zázraku nových Turíc pre Cirkev a na úplnom obnovení sveta.“

Valdragone (San Marino), 29. júna 1983

Slávnosť svätých Petra a Pavla

Večeradlo zodpovedných za MKH

Preto som vás chcela mať tu

„V tomto roku som vás znova zvolala a prišli ste z celej Európy, aby ste tu strávili tieto dni v trvalom večeradle. Tak veľmi potrebujete moje Srdce v týchto tiesnivých časoch, tak veľmi oslavujete vašu nebeskú Matku! Moje svetlo sa odzrkadľuje vo vašich srdciach a do vašich duší vlievam plnosť milosti. Vždy som pri vás; spájam sa s vašou modlitbou; zväčšujem vašu lásku, posilňujem zväzky, ktoré vás navzájom spájajú, teším sa, že ste malí a tvárni, že ste ochotní k vzájomnému porozumeniu, pomoci, k spoločnej ceste na náročnej ceste zasvätenia, na ktorú ste sa podujali.

Prečo som vás tento rok chcela mať tu? – Aby som vám ujasnila, že teraz musíte napredovať spoločne, spojení láskou, až kým skutočne nebudete úplne jedno. V tieto dni z vás vo večeradle svojho Nepoškvrneného Srdca chcem utvoriť jedno srdce a jednu dušu.

Taktika môjho protivníka sa vás snaží nakaziť nenávisťou a nejednotnosťou. Kamkoľvek prenikne so svojimi ľstivými a zlomyseľnými intrigami, tam sa mu darí zasiať rozkol, nepochopenie a rozpory. Aj v Cirkvi sa presadzuje stále viac, aby ju rozdelil v jej vnútornej jednote. Preto vás zovšadiaľ zhromažďujem, aby som vám pomohla k vzájomnej láske, jednote a k rastu dokonalej lásky.

Opätovne som vás sem pozvala, aby ste pochopili, že vaše verejné poslanie sa má teraz naplniť vašou drahocennou osobnou obetou.

Toto je Svätý rok spásy, a túto môj Syn Ježiš zavŕšil na kríži. Aj pre vás sa moje Nepoškvrnené Srdce zmenilo z jasličiek na oltár, na ktorom každého z vás musím položiť na kríž, ktorý vám Otec pripravil pre spásu sveta. Preto, milovaní synovia, pripravujte sa s dôverou a odovzdanosťou prežívať krvavé hodiny, ktoré vás teraz očakávajú. V nich vás budem zo dňa na deň viac pripodobňovať ukrižovanému Ježišovi. Bludy, ktoré sa šíria v Cirkvi a zatemňujú jej vieru, predstavujú tŕňovú korunu; hriechy spáchané, ale neoľutované, sú pre vás bolestnými údermi biča; šíriaca sa nečistota premieňa vaše kňazské telo na jedinú ranu; nenávisť zo strany sveta, nepochopenie, ba odstrkovanie, ktoré vás obklopuje, sú klince, ktoré vás prebodávajú. Ste pozvaní spolu so mnou vystúpiť na vrchol Kalvárie, na ktorom budete obetovaní za záchranu sveta.

Pozvala som vás sem aj preto, aby som vám vyprosila Svätého Ducha, ktorého vám v hojnosti dáva Otec a Syn na vaše neustále modlitby, v spojení s mojím materským príhovorom. Zmení vás na horiace plamene horlivosti za oslavu Boha a na smelých svedkov za Ježiša v týchto zlých časoch.

Teraz dospel boj medzi vašou nebeskou Matkou a jej odporcom do rozhodujúcej fázy. ,Žena odetá slnkom‘ otvorene bojuje proti zástupom, ktoré stoja pod velením červeného draka, do ktorého služieb sa postavila čierna šelma, vystupujúca z mora.

Červený drak je marxistický ateizmus, ktorý teraz dobyl celý svet a zviedol ľudstvo k tomu, aby sa pokúsilo vybudovať novú civilizáciu bez Boha. Preto sa svet stal vyschnutou a studenou púšťou, je pokrytý ľadom nenávisti a ponorený do temnôt hriechu a nečistoty.

Čierna šelma je slobodomurárstvo, ktoré presiaklo do vnútra Cirkvi, napadá ju, zraňuje a pokúša sa ju rozložiť svojou ľstivou taktikou. Jeho zhubný duch sa šíri všade ako jedovatý mrak a ochromuje vieru, zoslabuje apoštolskú horlivosť, vzďaľuje vždy viac od Ježiša a jeho evanjelia. Nastal čas, aby ste vy, apoštoli týchto posledných čias, bojovali s odvahou pod velením vašej nebeskej Veliteľky:

– Na pokusy o rozdelenie chcem odpovedať prostredníctvom vás a budem posilňovať jednotu a lásku, ktorá vás spája, až kým vás nespojím v jedno.

– Na záplavu hriechu a zla budem odpovedať vašou kňazskou obetou, a preto vám budem pomáhať pri výstupe na Kalváriu a položím vás na kríž, na ktorom musí byť každý obetovaný.

– Na útok červeného draka a čiernej šelmy odpoviem tým, že vyzvem do boja všetkých, aby bol Boh vždy viac oslavovaný a Cirkev oslobodená vo svojich dietkach od rán nevery a odpadlíctva.

Modlite sa, milujte, kajajte sa! Kráčajte po ceste pokory, malosti, pohŕdania svetom a sebazapierania, nasledujte Ježiša, ktorý vás miluje a vedie vás.

Čoskoro všade zažiari víťazstvo. Skrze triumf môjho Nepoškvrneného Srdca príde k vám slávne Ježišovo kráľovstvo. A Ježiš povedie svojím Duchom lásky celé stvorenie k oslave Otca. Konečne bude obnovená tvárnosť zeme!

Preto spočíva môj zrak s materskou nežnosťou na každom z vás, kým neopustíte tento vrch. Napĺňam vaše srdcia milosťami, ktorým porozumiete neskôr a žehnám vás v mene Otca i Syna i Ducha Svätého.“

16. júla 1983

Sviatok našej milej Panej Karmelskej

Ten „Svätý vrch“

„Milovaní synovia, vystúpte so mnou na „svätý vrch“ vášho úplného spodobenia sa s Ježišom ukrižovaným. Ako Ježiš rád a často vystupoval na vrchy, kam ho poháňala horúca túžba po samote a tichu, aby tam prežíval svoje spojenie s Otcom tak intenzívne, ako len bolo možné!

Ako mladík často hľadal útočište na výšinách, ktoré obklopovali Nazaret. Na vrchu ohlásil evanjeliový program blahoslavenstiev. Na vrchu Tábor prežil extázu svojho oslávenia. V Jeruzaleme, v meste na vrchu, zhromaždil svojich k poslednej večeri a prežil bolestné hodiny vnútornej agónie. Na Kalvárii dovŕšil svoju obetu, na Olivovom vrchu sa udialo jeho definitívne rozlúčenie so svojimi a výstup do neba.

Dnes vystupujete so mnou na tento ,svätý vrch‘, ktorým je Ježiš Kristus, aby ste žili s ním v živej dôvernosti. V tomto období mojej rozhodujúcej bitky je každý z vás vyzvaný do boja v odeve Kristovho svetla, lebo vy musíte byť vo svete jeho vlastnou prítomnosťou.

Preto vystúpte na ,svätý vrch‘ jeho múdrosti, ktorú vám odhalí, ak budete malí, pokorní a chudobní. Váš duch bude zatienený jeho Božím Duchom a vy preniknete do tajomstiev pravdy, ktoré sú obsiahnuté vo Svätom písme a budete uchvátení krásou jeho evanjelia, budete s veľkou odvahou ohlasovať ľuďom dneška Ježišovo slovo, ktoré jediné môže darovať svetlo a viesť k plnosti pravdy.

Vystúpte na ,svätý vrch‘ jeho Srdca, aby ste boli pretvorení žiarou jeho božskej lásky. Potom bude vaše srdce rozšírené a stvárnené podľa jeho Srdca a vy budete počuť v srdci jeho vlastný tlkot, ktorý hľadá predovšetkým tých najviac vzdialených a všetkých chce obklopiť plameňom svojho nekonečného milosrdenstva. Tak budete dobrotiví a zo srdca pokorní; budete skutočne schopní milovať; budete liať balzam do hlbokých rán trpiacich a núdznych a svoju kňazskú pomoc budete poskytovať predovšetkým tým, ktorí zablúdili na cestách zla a hriechu. Týmto spôsobom privediete svojou láskou veľký počet mojich detí na cestu spásy.

Vystúpte na ,svätý vrch‘ jeho božského človečenstva, aby ste mohli byť odbleskom jeho trvalej obety za vás.

Jeho oči vo vašich, jeho utrpenie vo vašom, jeho Srdce vo vašom, jeho ruky vo vašich, jeho rany vo vašich, jeho kríž vo vašom kríži. Takto sa stanete silnou prítomnosťou Ježiša, ktorý prostredníctvom vás aj dnes môže účinkovať mocne, aby všetkých priviedol k spáse. Z tejto záchrany pozostáva triumf môjho Nepoškvrneného Srdca, v nej sa zavŕši boj, ku ktorému vás pozývam a v nej sa uskutoční moje ohlásené víťazstvo.

Preto bude teraz potrebnejšie ako kedykoľvek predtým, aby ste ma, milovaní synovia, nasledovali ako vašu nebeskú Vojvodkyňu. Vystúpte preto so mnou na ,svätý vrch‘, ktorým je Kristus, aby ste sa mu dokonale pripodobnili a tak aby v každom z vás žil a mohol všetkých priviesť k spáse.“

15. augusta 1983

Sviatok Nanebovzatia Panny Márie

Vo svetle neba

„Dnes vás chcem mať v duchu tu hore v nebi, milovaní synovia, aby ste boli naplnení nádejou a dôverou, keď sa pozeráte na svoju nebeskú Matku, ktorá bola vzatá do neba aj s telom.

Srdcom a dušou sa pozdvihnite do neba, ktoré vás očakáva. Nebo je vaším reálnym cieľom. Nie ste stvorení pre tento pozemský život, ktorý vás predsa tak veľmi pohlcuje, unavuje a opotrebúva.

Život na zemi je ako dlhá a bolestná predsieň, ktorou musíte prejsť, aby ste dospeli do ríše, ktorú vám pripravil nebeský Otec. V tomto kráľovstve pre každého z vás môj Syn Ježiš určil miesto. Anjeli, plní radosti, očakávajú váš príchod a všetci svätí horia láskou v očakávaní, že každé miesto zaujmete navždy. Dnes je potrebné viac pozerať na nebo, ktoré vás očakáva, ak máte žiť v radosti, nádeji a dôvere.

Vo svetle neba porozumiete lepšie aj dnešným časom, v ktorých žijete. Je to obdobie utrpenia. Je to obdobie opísané v Apokalypse, keď satan zriadi vo svete svoju ríšu nenávisti a smrti.

Najbiednejší, najkrehkejší, najohrozenejší, všetky tieto moje deti bývajú tak často premožené utrpením, ktoré sa zo dňa na deň stupňuje. Áno, Pán skráti obdobie skúšok, lebo prihliada na vašu vernosť a bolesť. Aby vás však mohol potešiť, musíte dnes pozerať na nebo, ktoré je pre vás pripravené. Vo svetle neba, ktoré vás očakáva, budete lepšie rozoznávať znamenia vašej doby.

Dni, ktoré prežívate, sú zlé, lebo srdcia ľudí sú vyhasnuté a chladné, uzavreté od toľkého egoizmu a neschopné milovať. Ľudstvo sa uberá cestou vzbury proti Bohu a zarytej zvrátenosti. Také zlé je dnes ovocie, ktoré zbierate: je to ovocie nenávisti a násilia, korupcie a bezbožníctva, nečistoty a modloslužby. Telo bolo povýšené na idol a pôžitok platí ako najvyššia hodnota.

Koľko znamení vám zosiela Pán, aby vás primäl k ľútosti a obráteniu! – Choroby, nešťastia, nevyliečiteľné ochorenia, ktoré sa šíria, vojny, hrozby blížiaceho sa zla! Aby ste v týchto časoch nepodľahli zúfalstvu, aby ste dokázali kráčať po ceste neotrasiteľnej a pevnej viery, je nutné a potrebné žiť s pohľadom na nebo, kde vás vaša nebeská Matka s Ježišom miluje a sprevádza vás vo svojom oslávenom tele.

Vo svetle neba, ktoré vás očakáva, budete môcť dokonale splniť najmä plán, ktorý mám s každým z vás v tomto čase veľkého boja medzi ,Ženou odetou slnkom‘ a jej protivníkom, červeným drakom.

V hlbokom odlúčení od sveta a tvorov budete skutočne malí, plní dôvery, pokorní a dobrí. Budete putovať po ceste pohŕdania svetom a sebou. Budete schopní ovládať svoje zmysly a ponúknete mi dar svojho pokánia.

Želám si, aby sa zvyk pôstu znova udomácnil, lebo Ježiš ho vo svojom evanjeliu tak odporúčal. Tak sa stanete ozajstnými Ježišovými učeníkmi a v týchto temných časoch budete okolo seba šíriť svetlo. Preto vás pozývam dnes pozerať na nebo, ktoré jasá pri tajomstve telesného nanebovzatia vašej nebeskej Matky, ktorá vás všetkých povzbudzuje a žehná.“

Toronto (Kanada), 26. augusta 1983

Naša milá Pani Čenstochovská

Matka očisty

„Milovaní synovia, pozrite mojimi milosrdnými očami na zlo, ktoré je dnes spôsobované svetu a Cirkvi, potom aj vy budete prelievať slzy bolesti a hlbokého súcitu. Milujte všetkých svojich spolubratov mojím Srdcom a nesmierne utrpenie mojich úbohých detí budete pociťovať ako svoje. Ja som Kráľovná všetkých národov a moje kráľovstvo je ríšou lásky, ktorá chce všetky srdcia primäť k najužšiemu spojeniu života s Ježišom, tak, aby bol Otec oslávený v triumfe svojho Ducha lásky. Noste vo svojom živote utrpenie všetkých národov, ktoré sa dostali do otroctva tých, ktorí popierajú Boha a všetkými prostriedkami rozširujú ateizmus.

Poľsko, za Kráľovnú ktorého som bola oficiálne vyhlásená, je príkladom tohto dlhého a krvavého prenasledovania.

Koľkých v týchto národoch obmedzujú pri vyznávaní svojej viery! Koľkých odsúvajú na okraj pre svoju vernosť Kristovi a Cirkvi! Za dlhé roky rozšíril červený drak nad týmito národmi svoju moc a prenasleduje moje deti najľstivejšími a najrafinovanejšími prostriedkami. Preciťujte vo svojich srdciach hlbokú ranu, ktorú mi spôsobujú: vraždy miliónov detí v lone matiek; hriechy, ktoré sa šíria a zvádzajú duše; nemravnosť, ktorá rozkladá svedomie ako zhubná rakovina; dezorientácia mladých, ktorí sa stávajú obeťami nerestí, drog a násilností; rozpad toľkých rodín!

Majte účasť aj na utrpení Cirkvi, ktorá prežíva hodiny svojej najväčšej opustenosti. Ako veľmi je chorá táto moja najmilšia dcéra! Prechovávajte v svojich srdciach bolesť pre smrteľný boj, ktorý prežíva Cirkev vo všetkých častiach sveta.

Bludy sa vyučujú a šíria sa dvojzmyselnými formuláciami nového výkladu pravdy čisto ako akejsi kultúry. Šíri sa duch sveta, ktorý sa ujíma svojím neblahým vplyvom a vedie duše k tomu, aby sa oddávali hriechu, ospravedlňovali ho a žili v ňom. Viery ubúda a na mnohých pútnických miestach odstraňujú obrazy svätých, dokonca vašej nebeskej Matky.

Odpad od viery sa rozšíril vo všetkých cirkevných oblastiach. Cirkev zradili dokonca niektorí biskupi, mnohí kňazi, veľmi mnohí veriaci a môj odporca ju zraňuje. Ty, môj malý syn, choď aj naďalej do všetkých končín sveta a mocne ohlasuj moje posolstvo. Toto sú strašné a bolestné časy vašej očisty. Teraz musíte viac ako kedykoľvek predtým pozerať na mňa, aby som vás potešila, obránila a zachránila. Som Matkou tohoto vášho času. Som vašou Matkou pre túto hodinu očisty.“

Vancouver (Kanada), 3. septembra 1983

Prvá sobota v mesiaci

Vysluhovatelia vykúpenia

„Milovaní synovia, odpovedzte na moje pozvanie do vernej služby vykúpeniu, ktoré zavŕšil môj Syn Ježiš!

Vám bola zverená vzácna úloha krstiť a odpúšťať hriechy, ohlasovať evanjelium, obnovovať v slávení svätej omše obetu, zavŕšenú na Kalvárii, rozdeľovať milosti vo sviatostiach, ustanovených mojím Synom. Nechajte jeho krv znova stekať, aby boli zmyté hriechy sveta. Denne slávte s láskou, bolesťou a najvnútornejšou živou účasťou obetu svätej omše, ktorá má moc toľko zla vo svete odpykať a zničiť.

Spolu s Ježišovým Srdcom milujte všetkých svojich bratov, moje deti. Koľké z nich kráčajú po cestách tohto sveta ako črieda bez pastiera a sú vystavené všetkým nebezpečenstvám! Koľké sú poranené hriechmi, stali sa otrokmi zla, obeťami nenávisti! Koľko je chudobných, vykorisťovaných, slabých a trpiacich… Všetky utrpenia mojich detí sú ako zúfalý výkrik o pomoc, ktorý preniká ku mne a hlboko zraňuje moje srdce.

Som s vami na všetkých cestách sveta. S materským milosrdenstvom pomáham malým, ktorí sa nachádzajú v najväčšej núdzi: zachraňujem stratených, uzdravujem chorých, potešujem zarmútených, povzbudzujem znechutených, dvíham padlých, nachádzam stratených. Toto je hodina triumfu Nepoškvrneného Srdca vašej nebeskej Matky. Je to hodina najväčšieho zázraku Božieho milosrdenstva. Chcem účinkovať prostredníctvom vás, milovaní synovia. Preto pozývam vás všetkých k zasväteniu sa môjmu Nepoškvrnenému Srdcu. Potom vás budem môcť pretvoriť na dokonalých služobníkov Ježišovho vykúpenia.

Z tohto mesta, ležiaceho pri Tichom oceáne, ktoré súčasne tvorí hranice medzi východom a západom, vás všetkých pozývam odpovedať na tento môj plán, ktorý sa zo dňa na deň stáva zjavnejším: Cirkev a svet uvidia, ako sa spĺňa najväčší zázrak Božieho milosrdenstva.“

Montreal (Kanada), 8. septembra 1983

Sviatok Narodenia Panny Márie

Moje najmenšie deti

„Zo všetkých končín sveta zhromažďujem svoje najmenšie deti, aby som ich zjednotila vo svojom šíku a prichýlila ich v úkryte môjho Nepoškvrneného Srdca.

Milovaní synovia, vypočujte ich hlasy, keď prosia o vašu pomoc, vyjdite im v ústrety, vezmite ich na ramená a prineste ich všetky k nebeskej Matke.

Malé sú pre mňa všetky deti, ktoré už boli počaté a úmyselne boli usmrtené ešte v lone ich matiek. Láska a vrúcne želanie ich nebeskej Matky a Cirkvi zachrániť ich spolu s nevinnou krvou, preliatou tými, ktorí opovrhujú Božím zákonom a porušujú ho, je už krstom túžby a mučeníctva, ktorý ich zachráni.

Malé a ohrozené sú pre mňa aj tie deti, ktoré žijú a vyrastajú, ale v škole počujú bludy a zásady, ktoré sú v skutočnosti prekračovaním Božích zákonov.

Malí sú pre mňa mladí, ktorých život sa otvára do sveta, premeneného v púšť a zbaveného lásky, sú vystavení zvodom zla a ničivých skúseností.

Malí sú pre mňa chudobní, ktorým chýbajú prostriedky živobytia, ktorí nemajú domov ani prácu a sú často vykorisťovaní.

Malé sú pre mňa všetky deti, ktoré sú prenasledované, vytlačené na okraj ľudského diania a utláčané, ktoré trpia, plačú, sú osamotené a nemajú pomoc útechy.

Malé sú všetky moje deti, ktoré sa stali obeťami hriechov a nenávisti, ktoré putujú po cestách sveta bez nádeje a dôvery. Kto pomôže všetkým týmto mojim hriešnym deťom a kto ich zachráni?

Milovaní synovia, prineste mi dnes veniec z týchto mojich malých dietok, nech obklopia moju kolísku ako veniec kvetov, ktorý mi chcete priniesť v deň radostného sviatku vašej nebeskej Matky.“

St. Francis (Maine, USA), 15. septembra 1983

Sviatok Sedembolestnej Panny Márie

Som pod krížom

„Milovaní synovia, pohliadnite na vašu bolestnú Matku pod krížom, na ktorom visí Ježiš, zápasí so smrťou a zomiera. Od tohto okamihu je mojím poslaním zotrvávať pod krížom každého môjho dieťaťa.

Som pod krížom môjho prvého milovaného syna, pápeža Jána Pavla II., ktorý miluje, modlí sa a trpí pre agóniu Cirkvi, pre osud očakávajúci úbohé ľudstvo. Či nepozorujete, ako pribúda bičov vojen a koľko nevinných obetí musí znášať nevýslovné utrpenie?

Som pod krížom, ktorý dnes nesú verní biskupi, zatiaľ rastie počet tých, ktorí sa chcú uberať vlastnou cestou bez toho, aby počúvali a nasledovali Svätého Otca, ktorého Ježiš ustanovil za základ svojej Cirkvi. Pripravujú inú, od pápeža odtrhnutú Cirkev, a to ešte vyvolá pohoršenie bolestného rozdelenia.

Som pod krížom, ktorý dnes nesú kňazi, moji milovaní synovia, čo sú povolaní žiť v absolútnej vernosti Ježišovi, jeho evanjeliu a jeho Cirkvi. Často musia trpieť vnútorné mučeníctvo nepochopenia, výsmechu alebo dokonca ústrkov od vlastných spolubratov.

Som pod krížom Bohu zasvätených duší, ktoré chcú žiť verné svojmu zasväteniu, odporovať duchu sveta, ktorý teraz prenikol do toľkých rehoľných domov a priniesol vlažnosť, nečistotu, povoľnosť a túžbu po každom svetskom pôžitku.

Som pod krížom toľkých veriacich, ktorí prijali s odvahou a veľkodušnosťou moje pozvanie. Medzi toľkými ťažkosťami dúfajú vo mňa, dôverujú mi, uprostred mnohých skúšok sa modlia s vierou a vytrvalosťou a v nespočetných trápeniach obetujú v duchu obrody všetko to, čo im Pán v živote určil.

Som pod krížom mojich úbohých hriešnych detí, aby som ich priviedla na cestu ľútosti a zmierenia; chorých, aby som im darovala útechu a odovzdanosť; zblúdených, aby som ich priviedla na cestu záchrany; zomierajúcich, aby som im pomohla zomrieť v milosti a Božej láske.

Áno! V časoch, keď pribúdajú trápenia a úzkosti, som ako nikdy predtým vašou bolestnou a potešujúcou Matkou. Som pod vaším krížom i pod krížom všetkých mojich detí, aby som trpela spolu s vami a prihovárala sa za vás.

Spolu s vami prinášam Otcovi vzácny dar vašej osobnej spolupráce na vykúpení, uskutočnenom mojím Synom Ježišom.“

Curacao (Antily), 29. septembra 1983

Sviatok archanjelov Michala, Gabriela, Rafaela

Poslanie anjelov

„Dnes slávi Cirkev sviatok archanjelov Michala, Gabriela a Rafaela. Je to aj váš sviatok, milovaní synovia, lebo Pánovi anjeli sa veľmi podstatne zúčastňujú na mojom víťaznom pláne.

Hľa, aké postavenie tam majú: pod mojím velením vedú strašný boj so satanom a všetkými zlými duchmi. Je to boj, ktorý sa odohráva predovšetkým na úrovni duchov – s inteligenciou a v dokonalom súlade s plánmi dvoch veľkých vodcov, ktorí bojujú proti sebe: ,Ženy odetej slnkom‘ a ,červeného draka‘.

Úlohou svätého Gabriela je odievať vás do jeho vlastnej sily. Bojuje proti najnebezpečnejšej nástrahe satana, ktorý vás chce oslabiť tým, že vás privádza k znechuteniu a únave. Koľkí z vás, ktorí ste sa vydali na cestu zasvätenia, zostali stáť pre túto vašu ľudskú slabosť! Je to slabosť, ktorá vás zvádza k pochybnostiam, neistote, strachu a zmätkom. Tieto pochádzajú z pokušenia môjho odporcu, ktorý vás urobil neschopnými ozajstného apoštolského rozletu, lebo nie ste schopní čeliť odporu, ste uzavretí do seba a uviaznutí vo svojich problémoch. Archanjel Gabriel má za úlohu pomáhať vám rásť v dôvere, odieva vás Božou silou. Každý deň vás vyvádza na cestu odvahy a pevnosti, hrdinskej a čistej viery.

Úlohou svätého Rafaela je liať do vašich rán balzam. Ako často sa satanovi podarí poraniť vás hriechom, postihnúť vás svojimi ľstivými podvodmi! Takto vám dá pocítiť ťarchu vašej úbohosti, neschopnosti a krehkosti a robí vám prekážky na ceste vašej dokonalej oddanosti. Potom je úlohou sv. Rafaela sprevádzať vás po ceste, ktorú som vám vybrala a podávať vám liek, ktorý vás uzdravuje od všetkých vašich chorôb na duchu. Každý deň spevňuje vaše kroky, vaše predsavzatia robí stálejšími, skutky vašej lásky a apoštolátu udatnejšími, odpovede na moje priania rozhodnejšími a vášho ducha robí pozornejším voči môjmu plánu. Takto budete bojovať posilňovaní jeho nebeským balzamom.

Úlohou sv. Michala je brániť vás pred zúrivými útokmi satana. V súčasnosti ste vy, milé deti, ktoré ste prijali moje pozvanie a zasvätili ste sa môjmu Nepoškvrnenému Srdcu, a všetky moje deti, ktoré prišli a pridali sa k môjmu víťaznému šíku, vy všetci ste cieľom, na ktorý môj a váš protivník mieri s osobitnou zúrivosťou a hnevom. Satan vás atakuje v duchovnej sfére každým možným spôsobom pokušení a zvodov, aby vás zviedol na zlo, dezorientoval vás, uviedol vás do zúfalstva alebo pochybností. Často používa svoju osvedčenú zbraň – diabolské zvody a nečisté pokušenia. Útočí na vás strašnými nástrahami a často sa pokúša uviesť vás do nebezpečenstva; pokúša sa aj o fyzické úklady na váš život a vašu bezpečnosť. Archanjel Michal, ochranný patrón celej Cirkvi, zasahuje svojou veľkou mocou a púšťa sa do boja, aby vás oslobodil od zlého a od jeho nebezpečných úkladov. Preto vás pozývam, aby ste vzývali jeho ochranu každodenným krátkym ale účinným exorcizmom, ktorý zostavil pápež Lev XIII.

Teraz vidíte, prečo majú anjeli takú významnú funkciu v pláne boja, ktorý teraz vzplanul. Musíte stále žiť v ich ochrannej spoločnosti.

Majú významnú a nenahraditeľnú úlohu: stoja po vašom boku, aby s vami vybojovali boj; dodávajú vám silu a odvahu; uzdravujú vás z mnohých rán; chránia vás pred zlom a spolu s vami tvoria najsilnejšiu časť víťazného šíku, na čele ktorého stojí nebeská Veliteľka.“

Fort Lauderdale (Florida, USA), 7. októbra 1983

Naša milá ružencová Pani

Drak bude spútaný

„Milovaní synovia, v boji, ktorý zvádzate každý deň so satanom a jeho podlými a ľstivými pokušeniami, s mocnosťami zla, musíte používať okrem mocnej pomoci Pánových anjelov aj istú a neporaziteľnú zbraň – modlitbu. Modlitbou môžete nepriateľovi vždy znova vytrhnúť získané územie a môžete zasiať v púšti zla a hriechu zárodky dobra. Predovšetkým môžete oslobodiť nesmierne množstvo duší, ktoré satan uväznil. Modlitba má obrovskú moc a vyvoláva reťazové reakcie dobra, ktoré sú silnejšie ako reakcie atómovej bomby.

Modlitba, ktorú mám najradšej, je modlitba sv. ruženca. Preto pri mnohých svojich zjaveniach vás prosím o túto modlitbu. Spájam sa s tými, ktorí sa ju modlia, prosím o ňu dôrazne a s materskou úzkosťou.

Prečo je modlitba sv. ruženca taká účinná? – Lebo je to jednoduchá a prostá modlitba a duchovne vás pobáda k malosti, jemnosti a prostote srdca.

Dnes je satan schopný všetko získať duchom pýchy a vzbury proti Bohu a obáva sa tých, ktorí nasledujú vašu nebeskú Matku na ceste malosti a pokory. Túto modlitbu mocní a pyšní zaznávajú – moji malí sa ju však modlia s toľkou láskou a radosťou! Modlia sa ju chudobní, deti, pokorní a trpiaci, veľký šík veriacich, ktorí prijali moje pozvanie. Satanova pýcha bude pokorená poníženosťou malých a červený drak bude konečne pokorený a porazený, keď ho spútam – a nepoužijem pri tom silnú reťaz, ale krehký povrázok – svätý ruženec.

Je to modlitba, ktorú sa modlíte spoločne so mnou.

Keď sa ju modlíte, pozývate ma modliť sa prostredníctvom vás, vtedy vypočujem vaše prosby a spojím svoj hlas s vaším, spájam svoju modlitbu s vašou. Preto je vždy účinná, lebo vaša nebeská Matka je prosiaca všemohúcnosť. Ja vždy dosiahnem to, o čo prosím, lebo Ježiš nikdy nepovie ,nie‘ na to, o čo ho prosí jeho Matka.

Je to modlitba, ktorá spája hlas Cirkvi a ľudstva, lebo je vždy prednášaná v mene všetkých, nikdy nie je celkom osobná.

Rozjímaním jeho tajomstiev dospejete k pochopeniu Ježišovho plánu, ktorý sa odzrkadľuje v celom jeho živote – od vtelenia až k zavŕšeniu jeho slávnej Veľkej noci. A tak vnikáte stále hlbšie do tajomstva vykúpenia. A pôsobením vašej nebeskej Matky budete chápať toto tajomstvo lásky, lebo budete napredovať po ceste jej Srdca, kým nedospejete k nesmiernemu pokladu vrúcnej božskej lásky Ježišovho Srdca.

Častým opakovaním modlitby, ktorú vás naučil Ježiš: ,Otče náš, ktorý si na nebesiach, posväť sa meno tvoje, príď kráľovstvo tvoje‘ povýšite modlitbu sv. ruženca na dokonalé oslávenie Otca. Zvolaním: ,Sláva Otcu, i Synu i Duchu Svätému‘ dospejete aj k večnej poklone Najsvätejšej Trojice.

Vaša nebeská Matka vás dnes prosí používať sv. ruženec ako najúčinnejšiu zbraň v boji pod vedením ,Ženy odetej slnkom‘.

Prijmite moje pozvanie, častejšie sa schádzajte vo večeradlách modlitby a bratstva, zasväcujte sa môjmu Nepoškvrnenému Srdcu, často sa modlite svätý ruženec. Touto reťazou bude potom mocný drak celkom spútaný a jeho akčný rádius sa bude neustále zužovať, nakoniec bude bezmocný a neschopný útočiť. Zázrak triumfu môjho Nepoškvrneného Srdca bude viditeľný všetkým.“

1. novembra 1983

Sviatok Všetkých svätých

Vojvodkyňa jediného šíku

„Milovaní synovia, cennú pomoc pri plnení úlohy, ktorú som vám zverila, vám poskytujú aj bratia, ktorí už dospeli sem, do neba a požívajú blaženosť bez konca. Dnes je sviatok všetkých svätých – musíte na nich pozerať s radosťou, dôverou a veľkou nádejou.

Koľkí z týchto vašich bratov prežili tie isté ťažkosti ako vy, znášali tie isté trápenia, delili sa s vami o bolesti, odpovedali na moje materské pozvanie a zasvätili sa môjmu Nepoškvrnenému Srdcu! Tu hore vytvárajú obrovskú korunu svetla a spolu s vašou nebeskou Matkou spievajú večnú chválu Najsvätejšej Trojici! Tí istí, ktorí žili na zemi ako moje najmenšie deti, ochotne ma počúvali a nasledovali ma na ceste, ktorú som im predznačila, tvoria teraz žiarivú korunu lásky, radosti a slávy okolo môjho Nepoškvrneného Srdca.

Koľkých z týchto mojich detí ste v týchto rokoch poznali! Dnes sú viac ako inokedy na vašej strane a bojujú ten istý boj podľa pokynov nebeskej Vojvodkyne.

Moje materské Srdce zjednocuje vás dnes v mimoriadnom spoločenstve života so všetkými vašimi bratmi v nebi a s tými, ktorí majú už istotu, že budú spasení, ale počas svojej osobnej očisty trpia v očistci. Je to nespočítateľná, neviditeľná, ale najcennejšia časť môjho šíku, lebo moji svätí synovia sú teraz ozdobení Božou silou a mojou vlastnou mocou. Duše, ktoré sa nachádzajú v očistci, môžu mi darovať pomoc svojho utrpenia a svojich nepretržitých modlitieb. Preto sa nemusíte nikdy cítiť osamotení. Spojte sa užšie so svätými v nebi a s tými, ktorí sa ešte očisťujú v očistci: Títo sú vám veľmi blízko, vidia všetky vaše ťažkosti, poznajú strašné úklady, ktoré vám kladie môj protivník a neustále vám účinne pomáhajú. Pozerajte dnes na všetkých, ktorí vás už predišli do večného života v znamení viery a očakávajú vás teraz s láskou a radosťou!

Ja som Matkou a Kráľovnou všetkých svätých!

Ja som Vojvodkyňou jediného šíku!

Ja som Matkou celej Cirkvi: Cirkvi bojujúcej, očisťujúcej sa a víťaznej a moje Nepoškvrnené Srdce silnejšie bije radosťou, keď vás vidím v bratskom zväzku spoločenstva lásky a života.

Z neba vám dnes žehnám spoločne s vašimi bratmi a mojimi milovanými synmi, ktorí sem už dospeli a so všetkými dušami, ktoré ešte trpia a modlia sa v očistci, v mene Otca, Syna a Ducha Svätého.“

Enugu (Nigéria, Afrika), 21. novembra 1983

Obetovanie Panny Márie

Na cestách Afriky

„Vstúpte do chrámu môjho Nepoškvrneného Srdca, milovaní synovia, ak chcete rozjímať o divoch mojej milosrdnej lásky.

V tomto čase sa vaša Matka usiluje vo všetkých končinách zeme pôsobivými znameniami pohnúť ľudí k návratu na cesty dobra, lásky a návratu k Bohu, svojmu Spasiteľovi. Všade sa ukazujem malým, skromným, úbohým – tým, ktorí majú čisté srdce.

Aj v tejto časti afrického kontinentu vidíš, s akou vďačnosťou tu prijímajú moje pozvanie. Koľko lásky ku mne nachádzaš na afrických cestách! Tu, uprostred toľkej chudoby, kde moje deti bývajú ešte v chatrčiach z hliny a trpia nedostatkom stravy a oblečenia, dostáva sa mi od nich viac, ako mi dávajú v ostatných, vyspelejších svetadieloch. Dostáva sa mi čistej, ozajstnej lásky, veľkodušnej odpovede, oduševneného a radostného súhlasu, horúcej a vytrvalej lásky. Videl si, s akou horlivosťou sa modlia sv. ruženec, ako veľmi uctievajú moje obrazy, ako ma vystavujú na čestných miestach svojich chudobných domov. Týmto mojim deťom zjavím ešte viac, budem prosiť Božiu prozreteľnosť o pomoc, aby netrpeli nedostatkom potravy a ošatenia.

V týchto dňoch si sa na vlastné oči presvedčil, syn môj, ako nebeská Matka pôsobí na afrických cestách.

Hodina mojich najväčších divov nastala. Toto je čas triumfu mojej materskej lásky. Preto pozývam všetkých, zo všetkých piatich kontinentov, vstúpiť do chrámu môjho Nepoškvrneného Srdca, aby ste mohli žiť podľa môjho plánu.“

Grand Bassam (Pobrežie slonoviny, Afrika),

8. decembra 1983

Slávnosť Nepoškvrneného počatia Panny Márie

Liek, ktorý potrebujete

„Som Nepoškvrnené počatie. Milovaní synovia, zúčastnite sa na veľkej radosti celej Cirkvi a rozjímajte dnes nad ojedinelým privilégiom, ktorým ma Najsvätejšia Trojica ozdobila vzhľadom na moje Božie materstvo.

Ja som vaša Matka, celá krásna, a tak ma aj vzývajte. Chcem vás ozdobiť svojou vlastnou krásou a povzbudzujem vás k nasledovaniu na ceste milosti a svätosti, čistoty a panenstva.

Len hriech je to, čo zraňuje vašu vnútornú krásu. Preto vás dnes všetkých volám do boja proti tomuto v súčasnosti tak veľkému zlu. Hriech je dôsledkom onoho zdedeného neporiadku, ktorý, žiaľ, zamedzil, aby ste sa vy – tak ako ja – počali a narodili nepoškvrnení.

Vy všetci ste sa narodili pod bremenom tohto ťažkého a neblahého dedičstva. V momente krstu ste boli od neho oslobodení, ale následky vo vás zostali. Robia vás takými krehkými, hriech vás ešte celkom ľahko zvedie a nestáva sa zriedka vo vašom živote, že sa stávate jeho obeťou.

Prvé, čo musíte urobiť, je: pozerať na hriech ako na zlo a hneď ho oľutovať aktom čistej a nadprirodzenej lásky.

Koľké moje deti ho dnes nepovažujú za zlo, ale často ho majú za dobro, a nechajú si ním preniknúť dušu, srdce a život. Nie sú už schopní ľutovať a žijú nakazení touto ťažkou chorobou.

Potom musíte siahnuť po lieku, ktorý pre vás pripravilo Ježišovo milosrdenstvo: sviatosť zmierenia. V týchto časoch je potrebnejšie ako inokedy často sa spovedať. Dnes vládne vo svete snaha odstrániť spoveď zo života a zvyku mnohých mojich detí. A to je znamenie krízy, ktorú Cirkev práve prežíva.

Aj prostredníctvom vás, moji milovaní, chcem sviatosť zmierenia priviesť v Cirkvi k opätovnému lesku. Chcem, aby moje deti často pristupovali k tomuto prameňu milosti a Božieho milosrdenstva. A vás, moji milovaní, pozývam k častej sv. spovedi – ak je to možné – každý týždeň. Prosím vás, prichádzajte do spovednice a buďte všetkým k dispozícii, ktorí potrebujú túto sviatosť, najmä, ak sa nachádzajú v stave smrteľného hriechu.

To je liek, ktorý potrebujete, ak chcete napredovať na ceste Božej milosti a svätosti. Tak budete nasledovať svoju nebeskú Matku, ktorá vás priťahuje svojou nebeskou vôňou. Potom sa zaodejete aj vy mojím vlastným leskom, a Ježišov život zapustí v celej vašej bytosti hlboké korene.

Z afrického kontinentu posielam všetkým výzvu mojej materinskej starostlivosti: pokračujte na ceste lásky a svätosti a zavracajte satana a jeho zvody. Čoskoro budem môcť prostredníctvom vás vybojovať víťazstvo a rozšliapať hlavu pekelnému hadovi, ktorý vám dnes nastavuje pasce.“

24. decembra 1983

Svätá noc

Jeho nové Vianoce

„Milovaní synovia, prežívajte v záhrade môjho Nepoškvrneného Srdca cenné a krásne hodiny tejto svätej noci. Strávte ich v modlitbe a v tichu, v príjemnej spoločnosti so mnou a mojím snúbencom Jozefom. Majte účasť na vytržení a nevysloviteľnej radosti, ktorú prežívala vaša nebeská Matka, keď sa pripravovala darovať vám svoje božské Dieťa. Modlitba ma zahaľovala ako plášť, ticho sa ma zmocňovalo stále viac, lebo prichádzal očakávaný moment jeho narodenia v čase. Zabudla som na námahy prekonanej cesty, nezarmucovala ma ani neochota tunajších obyvateľov otvoriť nám dvere. Skôr ma priťahovalo ticho odľahlej jaskyne a nezaťažovala ma bezútešnosť miesta a nedostatok potrebných vecí.

Potom sa náhle nad moju ničotu sklonilo nebo a ja som upadla do vytrženia lásky a zatienenia nebeským Otcom. Keď som si uvedomila, že som ešte na zemi, držala som v náručí svojho Boha, ktorý sa podivuhodným spôsobom stal mojím Synom.

Prežívajte činný pokoj môjho čistého snúbenca Jozefa: jeho námahu počas dlhej cesty; jeho vytrvalosť pri hľadaní prístrešia; jeho trpezlivosť, keď nám vždy znova odmietali otvoriť dvere; jeho dôveru, že nám nájde vhodné útočište; jeho ochotu pri vyriadení nehostinnej jaskyne; jeho dôvery plné očakávanie toho, čo malo prísť; a konečne jeho blaženosť, keď pokľakol, aby pobozkal a poklonil sa Bohu, ktorý sa v túto svätú noc zo mňa narodil.

Nech sa vám zjaví svetlo, ktoré v hlbokej noci osvietilo pastierov, načúvajte spevu anjelov a preciťujte radosť nad oblažujúcou zvesťou: ,Zvestujem vám veľkú radosť, ktorá bude patriť všetkým ľuďom: Dnes sa vám narodil Mesiáš, Kristus, Pán!‘

V noci, ktorá dnes zostúpila na celý svet, v utrpení, ktoré musí Cirkev prežívať, kým brány ľudí a národov sú pre Ježiša, ktorý sa vracia v sláve, ešte stále zatvorené, napodobňujte vašu nebeskú Matku, jej najmilšieho snúbenca Jozefa a pastierov, ktorí sa hneď ponáhľali na pozvanie z nebies.

Modlite sa a zachovávajte ticho, aby ste mohli počuť Boží hlas a porozumieť veľkému znameniu, ktoré vám dnes posiela, aby ste nasledovali jeho milosrdný plán vašou osobnou spoluprácou.

Podľa Jozefovho príkladu sa dajte do práce, aby ste všetkých pripravili na jeho skorý návrat. Zažnite v srdciach svetlo, ktoré už skoro vyhaslo, otvorte duše pre milosť a lásku, otvorte pre Krista všetky brány, lebo už čoskoro príde!

Tak, ako to urobili jednoduchí a malí pastieri, neuzatvárajte sa pred hlasmi, ktoré vám ešte – viac ako inokedy – zaznievajú z neba. Snažte sa medzi nimi rozoznať hlas vašej nebeskej Matky a nasledujte ho, lebo opakuje toľkými spôsobmi a toľkými rôznymi znameniami svoje prorocké posolstvo: Pripravte sa na Ježišov opätovný príchod v sláve! Jeho druhé Vianoce sú blízko. Prežívajte záverečné hodiny tohto druhého adventu so mnou v dôvere, v modlitbe, v utrpení prijatom a osvietenom, v očakávaní, že čoskoro svitne veľký deň Pána.

Púšť sveta sa otvorí, aby prijala nebeskú rosu jeho slávneho kráľovstva lásky a pokoja!“

31. decembra 1983

Posledná noc roka

Vráťte sa k svojmu Vykupiteľovi

„Strávte posledné hodiny roka v tichu, sústredení a v modlitbe. Milovaní synovia, som vašou nebeskou Matkou a mám teraz v úmysle rozvinúť veľký plán lásky, aby som urýchlila triumf svojho Nepoškvrneného Srdca. Lebo ešte nikdy nepotreboval svet moju materskú prítomnosť tak ako dnes. Kráča po ceste nenávisti a tvrdošijného odmietania Boha, po ceste násilia a nemravnosti. Napriek všetkým napomínaniam, ktoré mu Božie milosrdenstvo neustále posiela, zostáva ľudstvo na odmietaní každého takého hlasu.

Znameniam, ktoré Pán posiela, nerozumiete a neprijímate ich.

Neveríte nebezpečenstvám, na ktoré vás upozorňuje ,môj‘ pápež, ktorý s odvahou a obavou poukazuje na uragán, ktorý vám hrozí. Nevšímate si posolstvá, ktoré vám posielam prostredníctvom jednoduchých malých duší, ktoré som si vyvolila v rôznych častiach sveta. Moje zjavenia, väčšinou na vzdialených a neprístupných miestach, ignorujete.

A to ste celkom blízko k svojej záhube. Keď budú všetci hovoriť o mieri, môže nepozorovane vypuknúť nová svetová vojna, ktorá by rozsievala smrť a skazu všade. Keď sa bude hovoriť: ,Je pokoj a istota‘, vtedy môžu začať najväčšie prevraty u jednotlivcov i celých národov.

Koľko krvi vidím tiecť po všetkých cestách sveta…! Koľké z mojich úbohých detí vidím plakať pre bič ohňa, hladu a strašnej skazy! Pán stojí pri dverách tejto generácie a počas Svätého roku vykúpenia neustále klope dôrazne a s láskou na srdcia všetkých.

Navráťte sa k svojmu Bohu, ktorý vás chce zachrániť a ktorý vás vedie k mieru. Navráťte sa k svojmu Vykupiteľovi! Otvorte svoje srdcia Kristovi, ktorý prichádza!

Okamihy, ktoré prežívate, sú rozhodujúce a nebezpečné. Preto vás pozývam stráviť posledné hodiny roka na kolenách v nepretržitej dôveryplnej modlitbe. Spojte svoje hlasy s mocným príhovorom vašej nebeskej Matky, ktorá vyprosuje pre všetkých veľký zázrak Božieho milosrdenstva.“

1984 - VŠETKÝCH PROSÍM O ZASVÄTENIE

1. januára 1984

Slávnosť Panny Márie Bohorodičky

Majte odvahu!

„Začnite tento nový rok vo svetle môjho Božieho Materstva. Milovaní synovia, táto slávnosť musí byť pre vás všetkých znamením dôvery a nádeje.

Majte odvahu! Ja som Matkou milosti a milosrdenstva. Aj keď nový rok prichádza zahalený mrakmi, ktoré sa na horizonte hrozivo hromadia; aj keď ľudstvo nie je schopné nájsť svoju cestu návratu k Bohu a rozpútané sily zla a smrti zvyšujú svoju činnosť vo svete, dokonca, keď beh vašich dní je poznačený neistotou a strachom, vtedy vzhliadnite ku mne ako k Matke Božieho milosrdenstva.

Dnes sa skláňam nad touto chorou a ohrozenou generáciou s láskou, akú má matka k deťom, ktoré trpia núdzou a sú vystavené veľkému nebezpečenstvu. Mojimi nepoškvrnenými rukami  zbieram všetko utrpenie a nesmiernu biedu ľudstva a odovzdávam ich Srdcu môjho Syna Ježiša, aby vylial na ľudstvo prúdy svojej milosrdnej lásky.

Majte odvahu, lebo Ježiš vás miluje svojou božskou nehou a vaša nebeská Matka je neustále pri vás a delí sa s vami o ťažkosti a nebezpečenstvá.

Majte odvahu, lebo som Matkou Záchrancu a vášho Spasiteľa. Ježiš vás navždy vykúpil na kríži, trpel a zomrel za vás. Jeho obeta má nekonečnú, nadčasovú hodnotu. Jeho krv, jeho rany, jeho bolestná agónia, jeho trpká smrť na kríži má svoju spasiteľnú cenu aj pre dnešnú generáciu, ktorá by bez nej zahynula. Jeho obeta sa obnovuje tajomne v každej svätej omši, ktorú slúžite. Na všeobecné a obnovujúce sa odmietanie Boha odpovedá aj naďalej jeho modlitba, obnovovaná s nekonečnou schopnosťou vynáhrady: ,Otče, odpusť im, lebo nevedia, čo hovoria a robia!‘ Proti záplave hriechu a zla prináša dnes Božia spravodlivosť znovu nevinnú krv opravdivého Božieho Baránka, ktorý sníma všetky hriechy sveta. Na hrozbu vojny a ničenia odpovedá istota skutočnej prítomnosti Ježiša v Eucharistii, lebo on je život; – hriech i smrť porazil naveky.

Na začiatku tohto nového roku vzhliadnite na Ježiša, vášho Vykupiteľa, aj na vašu nebeskú Matku, ktorá vás potešuje a usmerňuje, aby ste pochopili podivuhodný plán vašej záchrany.

Majte odvahu: Som Matkou a Kráľovnou pokoja. Prostredníctvom mňa k vám príde mier. Načúvajte môjmu hlasu a dajte sa mnou viesť s ochotou.

V predvečer veľkých skúšok, ktoré vás čakajú, v čase obávanej hrozby novej strašnej vojny, vedzte, že moja prítomnosť medzi vami, ktorá sa dnes prejavuje toľkými spôsobmi a zázrakmi, je znamením, ktoré naznačuje, že na konci veľkého utrpenia bude triumfovať moje Nepoškvrnené Srdce. To bude v celom svete veľké víťazstvo lásky a pokoja!“

Svätyňa Castelmonte (Udine, Taliansko), 21. januára 1984

Sviatok sv. Agnesy, panny a mučenice

(Počas koncelebrácie, hneď po evanjeliu)

Moja kniha

„Prijímam váš hold, keď ste prišli sem hore do mojej svätyne, aby ste sa poďakovali svojej nebeskej Matke za knihu.

Koľko ťažkostí stretlo ,moju knihu‘, ale aj koľko dobra priniesla už vo všetkých svetadieloch! Do koľkých jazykov je už preložená!

Stala sa nástrojom, ktorý priniesol do duší a do sŕdc tak mnohých milovaných synov hlas nebeskej Matky, posolstvo o mojom materskom pláne a pozvanie do útočišťa môjho Nepoškvrneného Srdca.

Ako máte čítať túto knihu? – S prostotou dieťaťa, ktoré počúva matku. Nepýta sa, prečo hovorí, ako hovorí, kam ho svojimi slovami vedie. Ono ju len miluje a načúva; urobí, čo od neho chce. Potom je dieťa šťastné, lebo cíti, že matka ho vedie a osvecuje a pod jej vedením a formovaním rastie dennodenne vo svojom živote.

Tak to má byť aj s vami. Čítajte v tejto knihe s jednoduchosťou, nevytvárajte si toľko problémov: ako hovorím, prečo hovorím, kde hovorím. Mňa len to zaujíma, či žijete, ako som vám povedala. Potom sa vaše srdce bude zohrievať láskou a vaša duša presvecovať mojím svetlom a ja vás budem vnútorne pretvárať, každý deň navádzať k tomu, čo sa páči Ježišovmu Srdcu.

Keď ste sa mi zasvätili, beriem vás takých, akí ste: S vašou obmedzenosťou, chybami a hriechmi, s vašou krehkosťou. Ale každý deň vás potom formujem, aby som vás mohla zaviesť tam, kde je to potrebné pre môj plán, ktorý mi zveril Boh.

Čo hovorím vo svojej knihe? – Vykresľujem vám jednoduchú a krásnu, ale náročnú (ó, akú namáhavú!) cestu, ktorou musíte ísť, ak chcete žiť podľa zasvätenia. Učím vás, ako treba žiť; privádzam vás konkrétne k spôsobu, ako žiť so mnou.

Hovorím vám o veciach, ktoré mi veľmi ležia na srdci, lebo sú to tie, ktoré vám v Evanjeliu zveril Ježiš, a ktoré treba dnes žiť s jednoduchosťou maličkých, s ohňom mučeníkov a s vernosťou hrdinských svedkov: Evanjelium musíte žiť doslovne!

Preto vás volám k modlitbe, pokániu, sebazapreniu, cvičeniu sa v čnostiach, k dôvere, nádeji a cvičeniu sa v stále dokonalejšej láske.

To som vám chcela povedať. Preto sa nezdržujte s predpoveďami, ktoré vám dávam s úmyslom, aby ste lepšie porozumeli časom, v ktorých žijete.

Ako matka rozprávam vám o nebezpečenstvách, v ktorých žijete, o hrozbách, ktoré nad vami visia, o mnohom zle, ktoré by vás mohlo postihnúť, to všetko len preto, lebo tomuto zlu ešte môžete uniknúť, nebezpečenstvá môžete obísť a plán Božej spravodlivosti môže byť pozmenený silou jeho milosrdnej lásky. Aj keď vám predpovedám tresty, rozpamätajte sa, že silou vašej modlitby a vášho odprosujúceho pokánia môže byť všetko zmenené v každom okamihu. Nepovedzte potom: „Čo si nám predpovedala, sa nestalo“ ale spolu so mnou sa poďakujte nebeskému Otcovi, lebo pre silu modlitby a zasvätenia, pre vaše utrpenie a utrpenie nespočetných mojich malých detí odsúva ešte okamihy spravodlivosti, aby mohli rozkvitnúť časy veľkého milosrdenstva. (…)“

Zompitta (Udine, Taliansko), 24. januára 1984

Sviatok sv. Františka Saleského

Moje znamenia

„Milovaní synovia, prijímam tento ruženec, ktorý sa modlíte s toľkou láskou a horlivosťou.

Ako Matka vám chcem povedať, že som tu s vami, som zastúpená sochou, ktorú tu máte. Každá z mojich sôch je znamením mojej prítomnosti, ktorá vám pripomína vašu nebeskú Matku. Preto nech je uctievaná a vystavená na takých miestach, ktoré umožňujú väčšiu úctu.

Ako sa vy s láskou pozeráte na fotografiu milého človeka, lebo vám umožňuje živú spomienku, tak môžete pozerať s láskou na každý obraz vašej nebeskej Matky, lebo ten poskytuje spomienku na ňu, ba je osobitným znamením jej prítomnosti.

Ako ma bolí skutočnosť, že ma v dnešných časoch tak často vykazujú z kostolov; často ma umiestňujú do chodieb ako nejakú ozdobu, niekedy ma zastrčia celkom do zadných priestorov kostola a moje deti ma nemôžu uctievať.

Znamením, ako mám rada správne uctievanie, umožňované mojimi obrazmi, je všetko, čo dosahujem touto malou soškou. Je to trojaké znamenie, ktoré vám darúvam: jedno je znamenie mojich očí, ktoré náhle ožijú; druhé farba mojej tváre, ktorá sa zvykne meniť, tretie znamenie môjho srdca, ktoré vydáva vôňu, raz slabú, inokedy silnú.

Znamením očí vám chcem povedať, že vaša nebeská Matka na vás pozerá – v týchto dňoch ako nikdy predtým. Nie je ďaleko od vás, vidí vás vo všetkých vašich ťažkostiach, v ťažkých chvíľach, ktoré prežívate, vo všetkom vašom utrpení, ktoré vás očakáva, s veľkým krížom, ktorý musíte niesť.

Týmito očami vidím všetkých: vzdialených, bezbožníkov, prepadnutých drogám, svoje milované hriešne deti, aby som ich poznala také, aké sú, aby som im pomohla na cestu dobra, k návratu k Bohu, k obráteniu, k pôstu a pokániu.

Osobitným spôsobom sa pozerám na vás, moji milovaní, ktorí ste predmetom mojej materinskej záľuby. Obzvlášť sa pozerám na vás, milovaní z môjho Mariánskeho kňazského hnutia, ktorí ste pre mňa dôvodom radosti. Pozerám na vás a osvecujem vás vlastnou krásou. Vo vás sa zrkadlí moja nebeská čistota. Svojou čistotou musíte byť ľaliami, svojou vôňou ružami a svojou malosťou alpskými fialkami. Pripojte túto krásnu korunu lásky k tej, ktorá tvorí tŕňovú korunu mojej bolesti.

Znamením farby mojej tváre vám chcem ukázať, že som Matkou všetkých, že mám účasť na všetkých vašich bolestiach, že sa teším z vašej radosti, ale trpím aj vašimi mnohými bolesťami. Keď je matka prekvapená radostnou udalosťou, jej tvár sa zapýri; keď je ustarostená o osud svojich detí, potom jej tvár zbledne. Keď to platí pre pozemskú matku, potom to isté platí aj pre mňa, a znamenie, ktoré vám dávam, také ľudské a materské, vám hovorí, že na všetkých okamihoch celej vašej existencie beriem účasť skutočne ako matka.

Keď trpíte, trpím aj ja; keď sa tešíte, teším sa aj ja; keď ste dobrí, jasám radosťou; keď ma milujete, celkom sa zapýrim od radosti, ktorú mi pripravíte.

Znamením vône, ktorá prúdi slabšie alebo silnejšie, chcem vám ukázať, že som vždy medzi vami, ale najmä, keď to najviac potrebujete. Keď však nevnímate vôňu, alebo len celkom slabo, to neznamená, že vás nemilujem, alebo že ste zlí. Matka miluje milosrdnou láskou aj tých, ktorí ju o to viac potrebujú.

Teraz pochopíte, prečo sa s osobitnou materskou účasťou obraciam k tým, ktorí hrešia: ku všetkým, ale najmä k tým najvzdialenejším, ktorí najviac potrebujú Božie milosrdenstvo. Keď som sa zjavila vo Fatime, naučila som vás modlitbu: ,Ježišu, priveď do neba všetky duše, najmä tie, ktoré najviac potrebujú tvoje milosrdenstvo‘.

Milujem všetkých, najmä však tých najvzdialenejších z mojich hriešnych detí, ktorým poskytujem moje isté a materinské útočište. Pozrite na moje milosrdné oči, ktoré prelievajú slzy bolesti a sústrasti. Na toľkých miestach dávam toto znamenie; z mojich očí steká hojnosť sĺz, niekedy dokonca krvavých. Aby som vám dala znamenie svojej prítomnosti a vášmu životu poskytla spoľahlivú oporu, pozývam vás k radosti a dôvere v trápeniach, dávam v toľkých častiach sveta ďalšie materské posolstvá, ktoré vám sprostredkujú istotu, že vás sledujem a som s vami, že s vami žijem, všetko pre vás pripravím a vediem vás za ruku na tejto namáhavej ceste očisty.

Ľúbezným znamením mojej materskej prítomnosti sú zjavenia, ktoré konám ešte v mnohých častiach sveta. Áno, v súčasnosti sa zjavujem v Európe, Ázii, Afrike, Amerike a v ďalekej Oceánii. Celý svet je zahalený mojím plášťom.

V záverečnej bitke medzi mnou a mojím odporcom vám moja mimoriadna prítomnosť dokazuje, že moje víťazstvo už začína.

Milovaní synovia, ako veľmi vás milujem! Prosím vás, ktorým som dala tak mnoho, aby ste ma aj vy viac milovali! (…)“

San Marco (Udine, Taliansko), 28. januára 1984

Sviatok sv. Tomáša Aquinského

Môj dar pre vás

„(…) Vo vašom živote je pre vás všetko určené prozreteľnosťou Otca a vašou nebeskou Matkou, až do detailov: okamihy utrpenia, duchovných skúšok a vnútorných ťažkostí, okamihy radosti a potechy, chvíle osobitnej horlivosti a spojenia so mnou.

Všetko sú to Božie dary pre vás, ktoré vám dáva Ježiš prostredníctvom Nepoškvrneného Srdca vašej nebeskej Matky. Preto sú to aj moje dary.

Keď sa otvorí moje Srdce, ktoré je plné milosti a lásky a vyleje na vás moju materskú priazeň, ktorá vás povzbudí a poteší – čo iné je toto otvorenie mojej materinskej nežnosti, plnosti mojej nepoškvrnenej lásky ako dar, ktorý vám dávam?

Úlohou Matky je pripraviť deťom tento dar každý deň. Všetkým. Najvzdialenejším je to dar milosrdenstva a odpustenia; hriešnikom je to bolestný dar povolania na cestu dobra; toľkým trpiacim je to dar spoluúčasti a potechy; blížiacim sa k smrti je to dar podpory dobre zakončiť život tu na zemi a prejsť cez zlatú bránu života, ktorý ich očakáva.

Vám, moji milovaní, dávam tento dar s osobitnou záľubou. Tá sa prejavuje v tom, že všetky veci usporadúvam a všetky situácie vášho denného poriadku pripravujem ako podivuhodnú ručnú prácu, ktorá je zhotovená prstami vašej nebeskej Matky.

Všetko to, že môžete byť spolu, môžete sa zhromažďovať na modlitbách, často sa modliť moju modlitbu – svätý ruženec, že sa môžete navzájom milovať aj pri svojich slabostiach a ľudských nedokonalostiach, to všetko je dar môjho Nepoškvrneného Srdca!

Napredujte stále spoločne, držte spolu ako bratia, ktorí sa spoločne modlia, milujú sa, spolu sa tešia i trpia, lebo teraz som vám odhalila svoj plán, ktorý sa musí uskutočniť v jednote ešte dokonalejšej.

Darom môjho Nepoškvrneného Srdca – áno, celkom osobitným darom – je aj kniha, ktorá obsahuje moje posolstvá.

V tejto knihe je už odhalené, čo musíte vedieť. Keď sa jej naučíte rozumieť, nájdete v nej celý môj plán prípravy, bolestného uskutočňovania aj slávneho a víťazného naplnenia.

Čítajte ju, milovaní synovia, meditujte, žite podľa nej! Nepochybujte, že hovorím k vám ja. Týmito slovami som prítomná a zjavujem sa vám. Až neskôr pochopíte cenu tohto môjho materského posolstva.

Darom môjho Nepoškvrneného Srdca je plán, ktorý som vám odhalila. Keď k vám hovorím, používam vaše ľudské výrazy. Ale kým vy hovoríte slovami, pochádzajúcimi z vašich pozemských skúseností, ja hovorím k vám prostredníctvom rajského svetla. V srdci môjho Syna Ježiša a v hlbokom tajomstve Najsvätejšej Trojice sa vytvára jediná realita, ktorá do ozajstného spoločenstva života spája prítomnosť, minulosť i budúcnosť: Cirkev, ktorá triumfuje v nebi, teší sa; Cirkev, ktorá trpí a očisťuje sa v očistci a tá Cirkev, ktorá ešte putuje na vašej úbohej zemi. Vo vízii tohto božského spoločenstva, ktoré nás spája, vždy k vám hovorím vo svetle večnosti a pre mňa nejestvuje rozdiel medzi mojimi deťmi, ktoré žijú v nebi a tými, ktoré sú ešte v očistci, alebo tými, ktoré ešte putujú na zemi…

Vidím obzvlášť cenných členov môjho Hnutia – vám veľmi blízkych – vašich bratov a mojich milovaných synov, ktorí sa už dostali sem hore a vytvárajú veľmi peknú harmóniu… Týchto vašich bratov kňazov, ktorí už doputovali do nebeskej vlasti, považujte za veľmi blízkych sebe, lebo oni naveky tvoria súčasť tohto Hnutia. Považujte ich za živých, činných, spolubojujúcich a cenných členov mojej víťaznej družiny, ktorá bojuje podľa mojich príkazov.

Darom môjho Nepoškvrneného Srdca Cirkvi je toto moje Hnutie. Je výlučne mojím dielom! Už 11 rokov ho šírim po celom svete: Povolávam synov a oni odpovedajú. Už 11 rokov uskutočňujem majstrovské dielo lásky a milosrdenstva pre triumf môjho Nepoškvrneného Srdca. Všetko, čo som vám povedala, sa doslova splní: Cirkev bude vždy viac chápať, akým darom pre ňu je Mariánske kňazské hnutie, lebo aj ním jej chcem dokázať istotu mojej nevýslovnej prítomnosti a mojej materinskej ochrany. (…)

Predovšetkým však darom môjho Nepoškvrneného Srdca budú nové Turíce. Ako apoštoli zhromaždení so mnou na modlitbách v jeruzalemskom večeradle pripravovali okamih prvých Turíc, tak môžete aj vy, apoštoli týchto posledných čias, vo večeradle môjho Nepoškvrneného Srdca – a preto sa musíte stretať vo večeradlách na modlitbách – vyprosovať spolu so svojou nebeskou Matkou nové zoslanie Ducha Svätého.

Bude to Duch lásky s mohutným, ohnivým a milostivým účinkovaním, ktoré od základov obnoví celý svet.

Bude to Duch lásky so svojou veľkou silou svätosti a svetla, ktorý moju Cirkev privedie k novému lesku, lebo ju urobí pokornou a chudobnou, vernou evanjeliu a čistou, milosrdnou a svätou. Bude to Duch lásky, ktorý ohňom nespočetných utrpení všetko stvorenie obnoví, aby sa stalo opäť tou Božou záhradou, novým rajom na zemi, v ktorom bude Ježiš vždy s vami – ako žiariace slnko, ktoré všade rozsieva svoje lúče!“

2. februára 1984

Obetovanie Pána

Poranená duša

„V okamihu obetovania môjho dieťaťa Ježiša v chráme bolo moje srdce preplnené materinským šťastím, lebo som videla, ako Svätý Duch zostúpil na dvoch jednoduchých starých ľudí a odhalil im tajomný plán Otca. Súčasne bola moja duša poranená prorockými slovami, ktoré mi boli adresované: ,Bude znamením, ktorému budú odporovať, na spásu a záhubu mnohým… a meč prebodne tvoju dušu!‘

Hľa, takto bolo odhalené aj hlboké tajomstvo môjho Božieho a všeobecného materstva.

Je to tajomstvo lásky! Moje materinské srdce sa otvorilo dokonalým spôsobom láske. Nijaké iné stvorenie nebolo schopné tak hlboko milovať.

Pretože veľkosť materinskej lásky sa meria počtom detí, uváž, aká veľká musí byť materinská láska vašej nebeskej Matky, keď jej Ježiš zveril za deti všetkých ľudí!

Aká veľká je moja materinská láska! Obsiahne všetkých a každého osobitne, každého sleduje na jeho ceste, účastní sa na vašich ťažkostiach, utrpení, pomáha vám v núdzi, podporuje vás v nebezpečenstvách, bdie v rozhodujúcich momentoch, neopustí a nezabudne na nikoho.

Vnikajte do tajomstva mojej materskej lásky a vždy buďte potešení!

Je to aj tajomstvo bolesti! V okamihu, keď mi kňaz vrátil do rúk môjho Syna Ježiša a obdivovali štyridsaťdňového chlapčeka v jeho kráse a krehkosti ako rozkvitnutú kvetinku, začal účinkovať Simeonov prorocký hlas a v duchu som sa už cítila vystretá na kríži, keď bude moja duša skutočne prebodnutá mečom.

Som Matkou s prebodnutou dušou! Lebo teraz sú aj všetky vaše rany mojimi, deti moje, tak ako rany môjho Syna Ježiša boli mojimi ranami. Moji milovaní, prežívate dni veľkého utrpenia, ktoré stále viac narastajú. Časy, ktoré prežívate, sú poznačené ranami každého druhu, spôsobenými nevýslovným a všeobecným odvrátením od Boha, ako aj nesvedomitosťou a veľmi rozšíreným návykom ignorovať Božie zákony a nedodržiavať ich. V Cirkvi narastajú zmätky! Príliš málo je tých, ktorí prijali moje pozvanie, aby sa mi dali formovať a nechali sa viesť s poddajnosťou môjho Syna Ježiša! Takto sa zahusťuje duchovná tma v dušiach a srdciach ľudí!

Som vašou Matkou s prebodnutou dušou, som pri vás, aby som ošetrila vaše rany.

Nestrácajte odvahu! Modlite sa, robte pokánie, buďte malí a poddajní, dajte sa formovať, dajte sa v mojom Srdci prenášať cez rozbúrené vlny. Odvahu!

Moje prebodnuté Srdce chce predovšetkým dnes vylievať na vás plnosť svojho svetla a milosti.

Uzatváram vás do svojho Srdca; nosím vás každý deň do chrámu Pánovho a svojimi materskými rukami vás kladiem na jeho oltár ako obetu za spásu sveta, ktorú som mu pripravila a Pánovi sa páči.“

19. marca 1984

Sviatok sv. Jozefa

Hľaďte na môjho snúbenca Jozefa

„Milovaní synovia, pozrite dnes na môjho čistého snúbenca Jozefa, ktorý pre vás všetkých je vzorom, ako treba s láskou, čistotou, vierou a vytrvalosťou nasledovať Boží plán. V živote mi bol čistým a verným snúbencom, cenným spolupracovníkom pri láskyplnej výchove dieťaťa Ježiša; svojou prácou bol tichým a pozorným zaopatrovateľom potrebných prostriedkov na zachovanie našej ľudskej existencie; bol spravodlivý a dôsledný pri plnení úloh, ktoré mu zveril nebeský Otec.

Ako miloval nášho božského Syna Ježiša a denne pozoroval jeho tajomný rast! A Ježiš sa mu odvďačoval detskou a hlbokou láskou; ako ho počúval a bol mu poslušný, ako ho potešoval a pomáhal mu!

Milovaní synovia, chcela by som, aby aj vo vás rozkvitali tieto čnosti, ktoré ho urobili dokonalým pri plnení plánu, ktorý s ním mala Božia prozreteľnosť. Nech sa aj vo vás prejavuje jeho mlčanie a utiahnutosť; tieto vlastnosti sú v súčasnosti prepotrebné, aby ste mohli splniť plán, ktorý som vám zverila.

Žite ďaleko od hluku a zhonu sveta, ktorý vás vždy viac obklopuje. Zachovávajte svoj vnútorný pokoj tichým rozhovorom s Ježišom a vašou nebeskou Matkou.

Nikdy sa nezúčastňujte na svetských zábavách a zatvárajte oči pred ľahkými zvodmi sveta. Dokážte sa utiahnuť pred prefíkanou taktikou morálnej perverzie, ktorú dnes takým zhubným a nebezpečným spôsobom šíria noviny a televízia.

Nestrácajte čas pred obrazovkou, ktorá vás okráda o čas na modlitbu a počúvanie môjho slova.

Nech aj vo vás účinkuje jeho panická čistota, ktorá nech vás celkom oslobodí od stvorení a ľudských vecí, aby ste boli vnútorne slobodní a schopní lásky a mohli s vernou vytrvalosťou splniť všetko, čo od vás Pán očakáva. Vezmite si môjho milovaného snúbenca Jozefa za vzor pri jeho dôveryplnej modlitbe, namáhavej práci, v jeho trpezlivosti a veľkej dobrotivosti.

Zverte seba i moje Hnutie do jeho mocnej ochrany. Ako dokázal ochraňovať ohrozený život Ježiša, tak bude moje dielo ochraňovať v tých okamihoch, keď ho bude napadať a zúrivo ohrozovať môj protivník.

S ním a mojím božským Dieťaťom Ježišom vás dnes povzbudzujem k odvahe a požehnávam vás.“

25. marca 1984

Sviatok Zvestovania Pána

Všetkých prosím o zasvätenie

„Pohliadnite na nevysloviteľný okamih zvestovania archanjelom Gabrielom, ktorého poslal Boh, aby dostal moje ,Áno‘, a aby tak uskutočnil v mojom panenskom lone Boží vykupiteľský plán a veľké tajomstvo vtelenia Slova – a porozumiete, prečo vás prosím o zasvätenie sa môjmu Nepoškvrnenému Srdcu.

Áno, sama som vo Fatime vyslovila toto svoje prianie, keď som sa tam zjavila v roku 1917. Viackrát som žiadala moju dcéru Luciu, ktorá ešte žije ako rehoľná sestra, aby splnila toto poslanie, ktoré som jej zverila. V týchto rokoch som prostredníctvom Mariánskeho kňazského hnutia dôrazne o to prosila. Dnes prosím znovu všetkých o zasvätenie môjmu Nepoškvrnenému Srdcu.

Prosím o to predovšetkým pápeža Jána Pavla II., môjho prvého milovaného syna, ktorý ho z popudu tohto sviatku vykonal slávnostným spôsobom a vyzval písomne všetkých biskupov na svete, aby ho uskutočnili v jednote s ním.

Žiaľ, nie všetci biskupi prijali túto výzvu. Určité okolnosti im ešte nedovolili osobitne mi zasvätiť Rusko, ako som to už veľakrát žiadala. Tak, ako som vám už povedala, toto zasvätenie sa uskutoční tesne pred krvavými udalosťami.

Požehnávam tento odvážny čin ,môjho‘ pápeža, ktorý chcel celý svet a všetky národy zasvätiť môjmu Nepoškvrnenému Srdcu; prijímam tento akt s láskou a vďačnosťou a sľubujem zasiahnuť, aby sa skrátili hodiny očisty a aby boli uľahčené skúšky.

Ale prosím aj všetkých biskupov, kňazov, rehoľné osoby a laikov o ich zasvätenie sa. Je tu hodina, keď sa musí celá Cirkev zhromaždiť v spoľahlivom útočišti môjho Nepoškvrneného Srdca!

Prečo vás prosím o zasvätenie? – Keď je nejaká vec zasvätená, je vyňatá z každého iného užívania, aby sa používala len na jeden posvätný cieľ. Tak to býva s predmetom, ktorý je určený na posvätný kult – na bohoslužbu.

Ale môže sa to týkať aj osoby, keď ju Boh povolal priniesť mu dokonalú úctu. Rozumejte teda, že vykonaný úkon vášho zasvätenia je ako krst.

Touto sviatosťou, ustanovenou Ježišom, dostávate milosť, ktorá vás povýši do vyššieho poriadku, ako je váš prirodzený – to znamená do nadprirodzeného poriadku. Dostávate podiel na Božej prirodzenosti, vstupujete do spoločenstva lásky s Bohom a vaše činy dostávajú novú hodnotu, prevyšujúcu vašu prirodzenosť, lebo majú skutočne božskú hodnotu. Po krste ste určení len na dokonalú slávu Najsvätejšej Trojice a k tomu ste zasvätení, aby ste žili v láske Otcovej, v nasledovaní Syna a v dokonalom spoločenstve s Duchom Svätým.

Okolnosť, ktorá charakterizuje úkon zasvätenia, je úplnosť: keď ste zasvätení, potom celí a navždy.

Keď vás prosím o zasvätenie môjmu Nepoškvrnenému Srdcu, potom to znamená, že sa mi musíte celkom zveriť, úplne a navždy, aby som vami mohla disponovať podľa Božej vôle. Musíte sa mi dokonale zveriť a všetko mi darovať; nemôžete mi dať len niečo a ostatné si ponechať pre seba; musíte byť celkom, ale celkom moji!

Potom sa mi máte zveriť nie na jeden deň a druhý deň si ponechať pre seba, alebo mne sa zveriť len na chvíľočku, ktorú si vy určíte, ale musíte to urobiť natrvalo a bez časového obmedzenia. Práve túto dôležitú okolnosť dokonalého a trvalého vlastníctva vašej nebeskej Matky chcem zdôrazniť, keď vás prosím o zasvätenie.

Ako máte žiť v zasvätení?

Keď rozjímate o nevysloviteľnom tajomstve, ktoré vám Cirkev dnes pripomína, pochopíte, ako máte žiť v zasvätení, o ktoré vás prosím: Otcovo Slovo sa mi z lásky dokonale zverilo. Po mojom ,áno‘ zostúpilo do môjho panenského lona.

Zverilo sa mi aj so svojím božstvom. Večné Slovo, druhá Osoba Najsvätejšej Trojice, sa po vtelení schovalo a urobilo malým v malom obydlí, ktoré mu Duch Svätý obdivuhodne pripravil v mojom panenskom lone.

Ako človek sa mi zveril takým hlbokým spôsobom, ako sa zveruje matke každé dieťa, lebo od nej očakáva všetko: krv, telo, dych, potravu a lásku, aby vyrastalo každodenne najprv v jej lone a potom – po narodení – po celé roky po boku svojej matky.

Preto som – práve tak ako matka vtelenia – aj Matkou vykúpenia. Vykúpenie malo už pri zvestovaní svoj podivuhodný začiatok.

Hľaďte preto, ako som bola vnútorne spojená so svojím Synom Ježišom. Spolupracovala som na jeho spasiteľskom diele: počas jeho detstva, mladosti, počas tridsiatich rokov jeho skrytého života v Nazarete, počas jeho verejného pôsobenia, bolestného utrpenia až pod kríž, kde som sa mu obetovala a prijala jeho posledné slová lásky a bolesti, ktorými ma daroval celému ľudstvu ako naozajstnú Matku.

Milovaní synovia, ste povolaní nasledovať Ježiša vo všetkom, lebo ste jeho služobníkmi. Napodobňujte ho aj v tomto dokonalom zverení sa nebeskej Matke. Preto vás prosím, odovzdajte sa mi svojím zasvätením. Budem vám pozornou a usilovnou Matkou, lebo chcem, aby ste v Božom pláne vzrastali a aby ste v svojom živote uskutočnili veľký dar kňazstva, ku ktorému ste boli povolaní. Každý deň vás povediem k dokonalejšiemu nasledovaniu Ježiša, ktorý musí byť vaším jediným vzorom a vašou najväčšou láskou. Budete jeho opravdivými nástrojmi, vernými spolupracovníkmi jeho vykupiteľského diela. Dnes je to nevyhnutné pre záchranu celého ľudstva, ktoré je také choré a vzdialené od Boha a jeho Cirkvi.

Pán ho môže zachrániť mimoriadnym zásahom svojej milosrdnej lásky. A vy, Kristovi kňazi a moji milovaní synovia, ste povolaní stať sa nástrojmi triumfu milosrdnej lásky Ježišovej.

Toto je dnes bezpodmienečné pre moju Cirkev, ktorá musí byť uzdravená od rán nevery a odpadlíctva, aby sa vrátila k obnovenej svätosti a svojmu lesku.

Vaša nebeská Matka ju uzdraví prostredníctvom vás, moji kňazi. Čoskoro to urobím, ak mi dovolíte účinkovať vo vás, keď sa s jednoduchosťou a poddajnosťou zveríte môjmu milosrdnému materskému pôsobeniu.

Preto dnes opäť všetkých úpenlivo prosím, aby ste sa zasvätili môjmu Nepoškvrnenému Srdcu.“

20. apríla 1984

Veľký piatok

Pri každom oltári

„Som vašou bolestnou Matkou. Som pri svojom Synovi Ježišovi v okamihu, keď vystupuje na Kalváriu a pre nesmierne utrpenie, gniavený ťarchou kríža, ktorý nesie plný miernosti a lásky, je už na konci svojich síl.

Jeho chodidlá zanechávajú na zemi krvavé stopy, ruky obopínajú kríž, ktorý nemilosrdne tlačí na jeho doráňané plecia, jeho telo je rozdrásané ukrutným bičovaním, z jeho hlavy stekajú pramienky krvi z rán po tŕňovej korune… S koľkou námahou stúpa Ježiš, aké bolesti mu spôsobuje každý krok, ktorým sa blíži na vrchol Kalvárie! Zapotáca sa, zostáva stáť, má triašku od záchvatu horúčky a bolesti, nakláňa sa, akoby zbieral nové sily – ale nemôže ďalej a padá.

Hľa, človek! Hľa, deti, váš kráľ!

Rada by som ho zodvihla silou svojho srdca, pomohla mu energiou svojej bolesti a posilnila ho útechou svojej prítomnosti. Dotýkam sa ho stonmi svojej bolesti, sprevádzam ho účasťou doráňanej matky, a v svojom Nepoškvrnenom Srdci, ktoré je teraz spojené s jeho Srdcom v jedinom úkone odovzdanosti do Božej vôle, vediem ho na vrchol Golgoty.

Som pri ňom, keď ho vyzliekajú zo šiat a vedená materinským citom, ktorému porozumejú aj vojaci popravčej čaty, podávam mu svoj biely závoj, aby bola ušetrená jeho hanblivosť; pozorujem, ako ho kladú na drevo kríža. Počujem údery kladív na klince, ktorými prerážajú jeho ruky a nohy; desivý zvuk, keď rameno kríža zapadá do otvoru v zemi a Ježišovo telo sa zachvieva bolesťou, preniká moju dušu.

V tento piatok stojím pod krížom, aby som spolu so Synom prežívala dlhé a desivé hodiny jeho utrpenia.

Pokoj, ktorý zostupuje z jeho obetovaného tela, ma zahaľuje ako závoj a zaplavuje ma prúdmi milostí; cítim, ako sa otváram pre neobmedzenú schopnosť lásky. Moja duša sa otvára pre nové a väčšie materské poslanie a počas dlhých hodín jeho agónie moje Nepoškvrnené Srdce zbiera každú cennú kvapku jeho bolesti.

Tento Veľký piatok skutočne osvetlil každý deň vašej pozemskej púte, ktorú vám Pán doprial, milí synovia, lebo v tento deň ste boli vykúpení. Pozrite všetci na toho, ktorý bol pre vás všetkých dnes prebodnutý!

Nechajte sa omývať jeho krvou, preniknúť jeho láskou, splodiť jeho bolesťou, ukryť v jeho ranách, vykúpiť jeho novou a večnou obetou.

Tento Veľký piatok sa opakuje, kedykoľvek sa Ježiš za vás obetuje – i nekrvavým spôsobom – v obete svätej omše. Najcennejší dar tohto dňa sa vtedy pre vás tajomne obnovuje. Ale po boku Ježiša, ktorý sa obetuje, opakuje sa aj bolestná obeta vašej nebeskej Matky, ktorá je vždy prítomná pri každom oltári, na ktorom sa slávi svätá omša, tak, ako bola prítomná počas dlhého a bolestného Veľkého piatku.

Vaša dôvera musí byť veľká a neotrasiteľná! Zlo, všetko zlo a duch zla, satan, váš odporca od počiatku, je porazený a teraz odsúdený na večné spútanie. Jeho veľká vzbura dneška nech vás nezastraší a nemätie. Žite v radosti a pokoji Ježiša, sladkej a zmiernej obety, ktorá bola prinesená Otcovi na kríži ako cena za vaše večné vykúpenie.

Teraz, pretože temnota znova zostúpila na svet a tma zahalila poblúdené ľudstvo, vzhliadnite v tento Veľký piatok na toho, ktorého prebodli a pochopíte, že víťazstvo nad zlom, nenávisťou a smrťou bolo teraz navždy vybojované silou milosrdnej lásky Ježiša, vášho božského Vykupiteľa.“

13. mája 1984

Výročie prvého zjavenia vo Fatime

Obráťte sa!

„Toto je môj čas. Keď si dnes pripomínate moje prvé zjavenie vo Fatime v roku 1917, prežívate udalosti, ktoré som vám už vtedy predpovedala.

Ste uprostred obdobia, v ktorom sa ukončí boj medzi mnou, ,Ženou odetou slnkom‘ a mojím nepriateľom, ,červeným drakom‘. Preto sa zjavujem novým, mimoriadnejším spôsobom, aby som vás uistila, že vždy môžete počítať s mojou prítomnosťou vo vašom strede. Zverujem vám svoju materskú vôľu posolstvom, ktoré je dnes naliehavé a ustarostené.

Obráťte sa a oľutujte svoje hriechy!

Obráťte sa a vráťte sa k Bohu, ktorý vás zachraňuje!

Obráťte sa a vykročte na cestu dobra, lásky a svätosti!

Toto je – ešte je – drahocenný čas pre váš návrat.

Prijmite moju výzvu, ktorú chcem mnohorakým spôsobom adresovať svojim tak veľmi ohrozeným deťom.

Modlite sa viac, modlite sa svätý ruženec, modlite sa spolu vo večeradlách, modlite sa najmä v rodinách! Chcem, aby sa kresťanské rodiny vrátili k modlitbe so mnou a skrze mňa, aby boli ochránené pred veľkým zlom, ktoré ich ohrozuje!

Umŕtvujte sa pokáním a telesným pôstom.

Pôst, ktorý mám obzvlášť na mysli, spočíva vo vyhýbaní sa zlu a hriechu, zriekaní sa tabaku, alkoholu, kina a televízie. Nepozrajte na televízne relácie, ktoré ničia vašu vnútornú čistotu, ktoré do vašich duší prinášajú toľko roztržitosti a zasievajú vo vašich srdciach semienka zla.

Žiadam od vás aj telesný pôst, aspoň občasný, aký vyžadoval môj Syn Ježiš v evanjeliu, keď povedal: ,Tento druh diabolstva možno vyhnať len modlitbou a pôstom.‘

Obnovujte svoje zasvätenie môjmu Nepoškvrnenému Srdcu a žite každý deň v spoločenstve života a lásky so mnou.

Ja som Matka viery, som verná panna a dnes si musíte vyprosovať moju pomoc, aby ste zotrvali v pevnej viere. Preto vás žiadam poslúchať pápeža a nasledovať ho, lebo má Ježišom prisľúbenú neomylnosť. Často sa modlite ,Verím v Boha‘, ako vaše obnovenie vyznania viery!

Keď budete robiť všetko, čo od vás žiadam, budete mi každý deň vychádzať v ústrety so svojím obrátením.

Využite toto obdobie, ktoré vám ešte dáva Ježišova milosrdná láska! Žite v dôvere a radosti očakávania blízkeho príchodu triumfu môjho Nepoškvrneného Srdca!“

30. júna 1984

Sviatok Nepoškvrneného Srdca Panny Márie

Tajomstvo môjho Nepoškvrneného Srdca

„Uctievajte moje Nepoškvrnené Srdce, milovaní synovia. Dnes vás Cirkev pozýva pohliadnuť na tajomstvo lásky a milosrdenstva, ktoré je ukryté v mojom Nepoškvrnenom Srdci.

Keď uctievate moje Nepoškvrnené Srdce, vtedy ctíte Najsvätejšiu Trojicu, ktorá v tomto Srdci začala svoje najväčšie oslávenie, lebo z tejto mojej rajskej záhrady urobila miesto svojej božskej záľuby.

V tomto Srdci sa odzrkadľuje Otec radosťou, Slovo sa doň vložilo ako do cennej kolísky, Svätý Duch horí v ňom v najčistejšom svetle svojej božskej lásky.

Keď uctievate moje Nepoškvrnené Srdce, vtedy chválite aj svoju nebeskú Matku, lebo v ňom je tajomstvo Božej záľuby vo mne a tajomstvo privilégia milostí, ktorými ma Boh ozdobil.

Týmto spôsobom uctievate aj moje jedinečné privilégiá Nepoškvrneného počatia, Božieho materstva, telesného nanebovzatia, plnosti milostí a večného panenstva.

Úctou môjho Srdca dospejete k pochopeniu majstrovského Božieho diela, ktorým je vaša Matka a budete sa z neho tešiť.

Keď milujete toto Srdce, budete sa odievať do mojej materinskej lásky a do môjho bezhraničného milosrdenstva. V hĺbke môjho Nepoškvrneného Srdca sa odohráva zázrak, ktorý vo vás každodenne vykonávam, keď vás sebe pripodobňujem a pretváram vašu dušu podľa mojej. Dávam vám účasť aj na mojom duchu, aby ste mohli skutočne vzrastať v mojom živote a stať sa dnes výrazom prítomnosti vašej nebeskej Matky.

Vytváram vo vás čistotu ducha, srdca a tela a tak budete môcť šíriť okolo seba čistotu môjho nepoškvrneného svetla. Robím vás účastnými na mojej schopnosti milovať a tak sa vaše srdcia otvoria ako útočište pre všetkých tých, ktorí zablúdili na ceste bludov a hriechov.

Vášmu správaniu a spôsobom dávam jemnosť, aby ste ku všetkým boli dobrí a milosrdní. Spôsobím, aby vaše gestá boli hojivé ako balzam, aby ste mohli liečiť bolestné poranenia chorých a všetkých mojich hriešnych detí.

Potom budete v dnešných časoch konkrétnym výrazom mojej materinskej lásky.

Keď zmierňujete bolesť môjho Nepoškvrneného Srdca, spôsobíte mu radosť a potechu, lebo v týchto rokoch budem môcť cez vás pôsobiť a plniť svoj záchranný plán.

Je to plán, ktorý ešte držím v tajnosti. Odhaľujem ho len mojim malým, ktorí prijali moje pozvanie k úcte, láske a zadosťučineniu. A potom ich vediem k tomu, aby vždy viac chápali tajomstvo lásky a milosrdenstva môjho Nepoškvrneného Srdca.“

San Marino, 5. júla 1984

Duchovné cvičenia kňazov formou večeradla

Matka Ježiša – kňaza

„Milovaní synovia, aké milé je môjmu Srdcu toto večeradlo bratstva a modlitby, ktoré ste usporiadali spolu so mnou, vašou nebeskou Matkou!

Ja som Matka Ježiša – kňaza.

Moje Nepoškvrnené Srdce bolo vždy oltárom, na ktorom Ježiš chcel prinášať Otcovi svoju kňazskú obetu.

Od nevýslovného okamihu vtelenia, keď Otcovo Slovo zostúpilo do môjho panenského lona, Božstvo sa znížilo a v mojom lone prijalo prvý zárodok ľudskej prirodzenosti, moje Nepoškvrnené Srdce sa stalo oltárom, na ktorom sa udial prvý kňazský úkon môjho Syna Ježiša. Vždy som ho sprevádzala pri jeho dokonalom plnení trvalého obetovania sa ako kňaza a obetného daru. Celý Ježišov život bol trvalý kňazský úkon, ktorý obetoval Otcovi s láskou za našu záchranu: počnúc narodením v chudobe až po detstvo vo vyhnanstve, od obdobia mládenectva, stráveného pri prostej práci a ochotnej službe až po verejný život, ktorý rýchlo uplynul pri toľkom utrpení a nepochopení, až napokon po bolestné ukončenie, ktoré vyvrcholilo jeho krvavou agóniou a smrťou na kríži – celý Ježišov život bol nepretržitým kňazským aktom obety láske Otcovej za našu spásu.

Ježiš chcel, aby v každom okamihu tejto obety s ním trpela a obetovala sa i jeho Matka. Preto som sa stala jeho spolupracovníčkou v jeho vykupiteľskom diele – ozajstnou spoluvykupiteľkou – a som predovšetkým Matkou Ježiša ako kňaza. Takto, synovia moji, pochopte, prečo pociťujem osobitnú lásku a náklonnosť k vám, ktorým bol zverený tento najväčší dar kňazstva.

V každom okamihu vášho pracovného dňa som pri vás, aby ste všetko mohli venovať a darovať Otcovi v trvalom kňazskom obetovaní. Som prítomná pri vás v okamihu modlitby, práce, v hodinách radosti a bolesti, osamotenosti aj opustenosti.

Som vždy s vami, keď slávite obetu svätej omše, ktorá obnovuje obetu, ktorú zavŕšil Ježiš na kríži. Som s Ježišom, ktorý dnes vykonáva svoju obetu skrz vás na každom oltári, aby obetoval s vami nebeskému Otcovi na mojom Nepoškvrnenom Srdci cenný obetný dar nášho vykúpenia.

Dnes je zvlášť nutné plne si uvedomovať cenu svätej omše ako obety, ktorú Ježiš vykonal na kríži, síce nekrvavej, ale ozajstne obnovenej.

Toto je môj čas, ja som s vami, milovaní synovia, a prijímam vašu trvalú kňazskú činnosť. Preto sa dajte ochotne mnou formovať.

Pri týchto duchovných cvičeniach, konaných formou trvalého večeradla, ktoré nech sú vždy častejšie, jemne vás pripravujem na vaše obetovanie. Ako malé baránky vás zhromažďujem vo svojom košiari, aby som vás pripravila na obetu, ktorá vás očakáva.

Dnes so záľubou pozerám na vás, lebo dbáte na moje pokyny, ktoré vás pripravujú na okamih, keď vás Pán na oltári môjho Nepoškvrneného Srdca obetuje za záchranu sveta.“

15. augusta 1984

Sviatok Nanebovzatia Panny Márie

Kráčajte vo svetle

„Z neba, do ktorého som bola vzatá aj s telom, pozerám dnes na vás svojimi materskými a milosrdnými očami. Zosielam lúče svojho nepoškvrneného svetla na vás a v hlbokej temnote, ktorá vás stále viac a viac zahaľuje, vás pozývam nasledovať tento lúč, vychádzajúci z môjho Srdca. Moje malé deti, putujte vo svetle vašej nebeskej Matky, dajte sa niesť na vlnách jej nebeskej vône.

Kráčajte vo svetle viery.

Toto sú časy, keď mojim deťom hrozí veľké nebezpečenstvo, že sa vzdialia od pravej viery.

Šíria sa mylné náuky, počúvajú ich a prijímajú, rozširuje ich najmä tlač, ale aj náboženské inštitúcie. Ako veľmi dnes potrebujeme tlač, ktorá by šírila pravdu viery v celej jej čistote a úplnosti!

Dnes treba bdieť, modliť sa a zostať verný autentickému učiteľskému úradu Cirkvi. Preto vás pozývam načúvať hlas pápeža, často sa modliť ,Verím‘ ako vyznanie vašej katolíckej viery a rozjímať aj o úplnom vyznaní viery, ktoré zostavil môj milovaný syn, pápež Pavol VI., dnes už prítomný medzi nami v nebi. Tak zostanete verní ozajstnej viere, milovaní synovia vašej Matky, ktorá je pre vás všetkých vzorom, ako treba veriť len Božiemu slovu, zachovávať ho, milovať a žiť podľa neho.

Kráčajte vo svetle milosti. Hriech nakazí dnes duše viac ako strašná rakovina a vedie ich do smrti. Keby ste videli mojimi očami, pozorovali by ste, ako sa šíri skutočná duchovná epidémia, ktorá mnohé moje deti pustoší a stávajú sa obeťami zla.

Treba, aby ste sa stali nástrojom, ktorý môžem použiť na uzdravenie všetkých úbohých hriešnikov. Preto vás pozývam na cestu lásky, Božej milosti, umŕtvovania a pokánia, modlitby a svätosti.

Kráčajte vo svetle lásky. V týchto časoch sa všade šíri v stále nebezpečnejšej miere nenávisť a nespútaný egoizmus. Môj protivník vnáša všade rozdelenie: do rodín, do rehoľných spoločenstiev, do Cirkvi, do celej ľudskej spoločnosti. Ako ťažké je dnes navzájom si porozumieť, koľko námahy stojí žiť v obojstrannom porozumení a svornosti! Preto vás vyzývam žiť neustále v mojom pokoji a stať sa nástrojom pokoja pre všetkých. Preto vás pozývam s jemnou prísnosťou zachovávať pokoj a konkrétne úkony lásky a spoločenstva, pomáhať tým, ktorí sú v núdzi a vždy mať len slová pokoja a zmierenia.

Takto budete v temnotách, ktoré sa rozšírili, vyžarovať moje najčistejšie svetlo a prispejete k tomu, že sa váš pozemský život bude pripodobňovať tomu, ktorý žijeme tu hore v nebi. Do tohto raja bola vzatá vaša nebeská Matka i so svojím osláveným telom.“

Altötting (Nemecko), 30. augusta 1984

Duchovné cvičenia formou večeradla

pre nemecky hovoriacich kňazov MKH

Matka viery

„Som Matkou viery. Som vernou Pannou. Milovaní synovia, ktorí ste sem prišli z Nemecka, Švajčiarska, Rakúska, Holandska a Maďarska, veľmi sa teším týmto duchovným cvičeniam, ktoré tu konáte spoločne so mnou formou trvalého večeradla. Ako veľmi potešuje moje Srdce vaša vrúcna a vytrvalá modlitba, lebo ho dnes viac ako inokedy zviera veľká tŕňová koruna. Vo vašich krajinách narastá nebezpečenstvo, ktoré môjmu materskému Srdcu pôsobí starosti. Vo zvýšenej miere sa tu šíria mylné náuky a pokusy zoslabiť puto, ktoré vás spája s pápežom, a mnoho duší je nedbalých v úcte ku mne, vašej nebeskej Matke.

V týchto dňoch večeradla zosielam zo svojho Nepoškvrneného Srdca na vás, na svoje zasvätené deti, mimoriadne milosti. Od Svätého Ducha chcem pre vás vyprosiť dar duchovného obrátenia, ktorý vás urobí smelými svedkami.

Buďte svedkami viery.

Uchovajte všetkých tých, ktorí vám boli zverení, v pravej viere. Preto ich bráňte pred nebezpečenstvom upadnúť do bludu. Nestrpte nijaký blud: odhaľte ho, keď sa schováva za zdaním pravdy, lebo tak je ešte nebezpečnejší.

Nebojte sa, že vás preto budú vyhlasovať za spiatočníkov a nemoderných, lebo tak ako Ježiš, aj jeho evanjelium je nezmenené v každej dobe – včera, dnes, vždy.

Často obnovujte s veriacimi vyznanie viery a proste mňa, Matku viery, o milosť zotrvania v pravde, ktorú vám zjavil môj božský Syn Ježiš.

Buďte svedkami jednoty.

Predovšetkým musíte byť spojení s pápežom, lebo jeho ustanovil Kristus za základ svojej Cirkvi.

Dnes sa len ten môže zachovať vo viere, kto zostane v jednote s pápežom. Počúvajte ho, nasledujte ho, odvážne rozširujte jeho učenie. Buďte aj so svojimi biskupmi spojení modlitbou, dobrým príkladom, vašou účinnou spoluprácou. Váš životný príklad nech ich povzbudí vymiesť zo svätej Cirkvi bludy, vaša poslušnosť a vaša detinská láska nech im dodá odvahy pri ich ťažkom úrade.

Všetkých veriacich povzbudzujte k jednote života s biskupmi, ktorí sú v spojení s pápežom.

Potom potešíte moje Srdce, ktoré je dnes plné bolesti a rán pre veľkú nejednotu, ktorá prenikla do vnútra Cirkvi.

Buďte svedkami pravej úcty ku mne.

Vo vašich krajinách vládne silná tendencia odstrániť ma zo života a zbožnosti mnohých mojich detí. Vám pripadá úloha túto úctu znova obnoviť. Preto vás pozývam znásobiť večeradlá modlitby a života so mnou. Robte to všade. Zhromažďujte veriacich okolo seba, aby sa modlili ruženec, rozjímali o mojich slovách, zasväcovali sa môjmu Nepoškvrnenému Srdcu a žili podľa tohto zasvätenia.

Čím viac budem svietiť v živote Cirkvi, tým viac sa bude vzďaľovať temnota bludov a nevery.

Odvahu! Toto večeradlo opustíte s mojím požehnaním. V okamihoch najväčšieho nebezpečenstva budem ja sama vašou ochranou a obranou. Pre vašu veľkodušnú a horlivú odpoveď vaším zasvätením a spoluprácou so mnou budete ušetrení mnohého zla.

Spolu s vami požehnávam všetky moje deti – kňazov a veriacich – susediacich krajín, ktoré obzvlášť trpia a modlia sa v nádeji na skoré oslobodenie.“

Strassburg (Francúzsko), 13. septembra 1984

Duchovné cvičenia vo forme večeradla

pre kňazov MKH hovoriacich francúzsky

Vo večeradle so mnou

„Milovaní synovia, ako sa teším, že v týchto dňoch trvalého večeradla prinášate môjmu Nepoškvrnenému Srdcu hold modlitbou a bratstvom.

V týchto časoch chcem, aby moji milovaní kňazi a mne zasvätené deti sa zhromažďovali vo večeradlách modlitby a života so mnou.

Vo večeradle so mnou vás učím modlitbe, ktorú teraz musíte stále viac používať ako zbraň, ktorou musíte bojovať a vyhrať bitku so satanom a všetkými zlými duchmi, ktorí v týchto časoch pôsobia veľkou silou.

Je to boj, ktorý sa odohráva predovšetkým na úrovni duchov a preto ho musíte vybojovať duchovnou zbraňou modlitby.

Koľkej sily dodávate môjmu materskému dielu príhovoru a zadosťučinenia, keď sa spolu modlíte hodinky a svätý ruženec, najmä keď spolu prinášate obetu novej a večnej zmluvy svojím každodenným slávením Eucharistie.

Vo večeradle so mnou vás povzbudzujem na namáhavej ceste vašej doby, aby ste odpovedali radostne a s nesmiernou nádejou na dar vášho povolania.

Koľkí moji kňazskí synovia sa v týchto časoch cítia osamotení, lebo ich obklopuje toľká ľahostajnosť a taká malá odozva; sú preťažení prácami a veľmi často ich premáha únava a znechutenie.

Majte odvahu, moji milovaní synovia! Ježiš je neustále po vašom boku a dodáva vašej únave silu a energiu, vašej práci dodáva úspech a všetko zúrodňuje milosťou, čokoľvek konáte pri svojich apoštolských prácach. Podivuhodné a bohaté ovocie uvidíte až v nebi. Bude tvoriť podstatný podiel odmeny, ktorá vás očakáva.

Vo večeradle so mnou vás učím pozerať mojimi materskými a milosrdnými očami na dnešné zlo a vychovávam vás, lebo si prajem, aby ste vy sami boli liekom proti tomuto zlu.

Vidíte, ako je Cirkev, najmä vo vašich krajinách, poranená mojím protivníkom, ktorý sa ju snaží zatemniť a mravnou bezuzdnosťou ju znetvoriť bludmi, ktoré sa prijímajú a učia; mnohých zvádza k tomu, aby všetko ospravedlňovali a žili v hriechu. Môj protivník sa tu usiluje ochromiť Cirkev najmä svetským duchom, ktorý prenikol do jej vnútra a vysušil mnohý kňazský a Bohu zasvätený život. Sú to predovšetkým tri rany, ktoré vo vašich krajinách spôsobujú môjmu Nepoškvrnenému Srdcu utrpenie:

– Katechéza, ktorá často nesúhlasí s pravdou, ktorú vás učil Ježiš, a ktorú vám autentický úrad Cirkvi predkladá aj teraz.

– Sekularizmus, ktorý prenikol do života toľkých pokrstených, najmä do života kňazov. Nevystupujú ako Kristovi učeníci ani duchovným postojom, ani spôsobom života, ani oblečením, ale riadia sa duchom sveta, v ktorom žijú. Keby ste len mohli vidieť mojimi očami, aké veľké je spustošenie, ktoré postihlo Cirkev!

– Prázdnota, opustenosť a zanedbávanie, ktoré obklopujú Ježiša prítomného v Eucharistii. Priveľa svätokrádeží páchajú tí, ktorí už neveria na skutočnú prítomnosť Ježiša v Eucharistii a tí, ktorí v stave hriechu pristupujú k svätému prijímaniu bez spovede.

Milovaní synovia, máte byť liekom proti týmto zlám, lebo sa pevne pridŕžate učiteľského úradu Cirkvi. Preto vám treba stále väčšej jednoty mysle a života s pápežom.

Dajte všetkým príklad svätého, prísneho, zbožného a umŕtveného života. Noste znamenie Ježišovho utrpenia na svojom tele a aj navonok noste znaky vášho zasvätenia jemu a obliekajte sa do kňazského rúcha.

Vo všetkom odmietajte sekularizmus, ktorý vás obklopuje, nebojte sa ničoho, aj keď budete pre to – podobne ako Ježiš – príčinou odporu. Buďte horiacim plameňom poklony a odprosenia pre Ježiša prítomného v Eucharistii.

Slávte svätú omšu s láskou a vnútornou, živou účasťou. Spovedajte sa často, aj veriacich povzbudzujte k častej spovedi. Často konajte hodiny poklony pred Eucharistiou a privádzajte všetky duše k Ježišovmu Srdcu, ktoré je prameňom milosti a Božieho milosrdenstva.

Takto, vo večeradle so mnou, pripravujete druhé Turíce, ktoré sa už blížia, aby celá Cirkev mohla byť nezadržateľnou silou Ducha lásky uzdravená a celý svet obnovený.“

Fatima (Portugalsko), 20. septembra 1984

Duchovné cvičenia formou večeradla a kňazmi

portigalskej a španielskej jazykovej oblasti

Buďte mojimi apoštolmi

„Ako veľmi potešuje moje bolestné Srdce toto trvalé večeradlo, koré konáte v týchto dňoch so mnou, milovaní synovia z Portugalska a Španielska.

Buďte spojení v modlitbe!

Tým dodáte silu môjmu materskému dielu príhovoru a zadosťučinenia; vyprosíte od Otca a Syna dar Ducha Svätého, ktorý jemne pretvorí celý váš život; tak budete veľkou pomocou pre mnohých vašich bratov a mojich milovaných synov, ktorých satan v dnešných dňoch mimoriadne prenasleduje, spôsobuje im rany a podvádza ich.

Buďte spojení v bratstve!

Vždy viac vzrastajte vo vzájomnej láske.

Premáhajte úskoky môjho protivníka, ktorý sa najmä vo vašich krajinách pokúša zviesť vás k rozkolu a kladie prekážky vášmu vzájomnému porozumeniu, vašej vzájomnej láske, v ktorej, ako si prajem, musíte žiť v dokonalej viere.

Preto vás pozývam k malosti, pokore, poddajnosti a jednoduchosti.

Buďte malými dietkami, ktoré sa vždy dajú nosiť na mojich materských ramenách, aby sa môj plán mohol splniť prostredníctvom vás.

Buďte aj odvážnymi svedkami vašej nebeskej Matky. Vo vás chcem byť oslávená. Skrz vás chcem byť vždy viac uctievaná.

Vy ste povolaní byť mojimi apoštolmi v týchto ťažkých časoch.

Buďte mojimi apoštolmi tým, že budete žiť a rozširovať všetko to, čo som vám v minulých rokoch povedala.

Ja sama vediem dielo Mariánskeho kňazského hnutia všetkým tým, čo som vám zverila v knihe svojich posolstiev a prostredníctvom svojho malého syna, ktorého som si vyvolila ako nástroj na rozšírenie tohto diela po všetkých svetadieloch.

Buďte všetci vždy viac spojení s týmto mojím synom. Len tak budete mať istotu, že budete žiť vo svetle, ktoré vám darujem. Musíte byť bdelí, lebo môj odporca podniká vo vašej krajine všetko, aby narušil túto vašu jednotu.

Buďte mojimi apoštolmi a rozširujte všade len Kristovo svetlo. Hlásajte odvážne a bez strachu pravdu evanjelia, ktoré pápež a učiteľský úrad Cirkvi naďalej predkladá veriacim. Dávajte príklad života, ktorý vo všetkom zodpovedá evanjeliu. Chcem vás priviesť k vysokému vrcholu svätosti, aby ste odvrátili útok môjho protivníka, ktorý zvlášť vo vašich krajinách sa pokúša zatemniť Cirkev sekularizmom, ktorý tak hlboko prenikol do života množstva mojich zasvätených detí a do mnohých rehoľných domov.

Buďte mojimi apoštolmi tým, že budete šíriť moje svetlo a privádzať všetkých do útočišťa môjho Nepoškvrneného Srdca. S akým veľkým úsilím sa snaží slobodomurárstvo a komunizmus v skrytosti rozložiť Cirkev, ktorá vo vašej vlasti vždy rozkvitala a svietila. Na tieto temné útoky odpovedajte tým, že budete všade šíriť moje svetlo.

Všetkým darujte istotu, ktorú som vám pripravila pre krvavé dni, ktoré vás očakávajú: útočište môjho Nepoškvrneného Srdca.

Bojujte modlitbou a pokáním. Svätý ruženec nech je zbraňou, ktorou zvíťazíte.

Ja som Kráľovná svätého ruženca.

Ja som Matka viery.

Ja som Kráľovná pokoja.

Z tohto miesta, na ktorom som sa zjavila ako ,Žena odetá slnkom‘, vám všetkým žehnám v mene Otca, i Syna i Ducha Svätého.“

Londýn (Anglicko), 24. októbra 1984

Duchovné cvičenia formou večeradla

s kňazmi v anglickom jazyku

Bojujte, milovaní synovia!

„S radosťou prijímam modlitby a prejavy bratstva, ktoré mi prinášate, milovaní synovia môjho Hnutia z Anglicka a Írska, v týchto dňoch vo večeradle života so mnou. Írsko môj protivník v týchto dňoch tak veľmi ohrozuje, ale ja ho tak veľmi milujem a ochraňujem.

Spájam sa s vašou vytrvalou modlitbou, aby som od Otca a Syna vyprosila pre vás dar Ducha Svätého: Nech vás posilní vo vašom povolaní, povzbudí vo vašom apoštoláte, dá vašim námahám úspech a vašim dušiam potechu.

Odvahu, moji milovaní synovia, lebo toto je môj čas a ja vás pozývam, – vás, ktorí tvoríte moju družinu – do boja za triumf môjho Syna Ježiša – za triumf lásky a dobra. Ja vás formujem, aby ste šírili svetlo Krista, jeho pravdu a jeho radostnú zvesť v dňoch temnoty a tmy.

Ste povolaní byť mojimi apoštolmi v ťažkých časoch, ktoré prežívate.

Bojujte, moji milovaní, s láskou, ktorá vo vás musí stále narastať, kým nedosiahne božské rozmery Srdca môjho Syna Ježiša. Pozrite, ako môj odporca bojuje vo vašich krajinách najmä nenávisťou, ktorá všade prináša len rozštiepenie a nejednotu, nespútaný egoizmus a násilie. Tak padnú mnohé moje deti za obeť terorizmu a krv tečie po uliciach.

Dajte triumfovať láske a dobru. Uhaste oheň nenávisti rosou vašej kňazskej lásky. Buďte mojimi nástrojmi a vytvárajte okolo seba spoločenstvo a bratstvo. Preto sa ku všetkým správajte s jemnosťou mojej materskej lásky, najmä k tým, ktorí to najviac potrebujú a sú najviac vzdialení.

Bojujte, moji milovaní, modlitbou, ktorú konáte v spojení so mnou a prinášajte Boha ako svoj najcennejší prínos k záchrane sveta. Vo vašich krajinách je Cirkev ešte rozdelená a mnohí považujú jej zjednotenie za najpálčivejší problém. Požehnávam úsilie, ktoré mnohí z vás vyvíjajú, aby uskutočnili zjednotenie Cirkvi u vás. Ale prezradím vám, milé dietky, že to sa dosiahne len osobitným zázrakom Ducha Svätého a osobitným zázrakom môjho Nepoškvrneného Srdca. Preto potrebujem veľa modlitieb. Za jeden deň vytrvalej a vrúcnej modlitby sa dosiahne viac ako za roky diskusií.

Modlite sa s vierou a dôverou, sústredene a vytrvalo, dobre sa modlite kňazské hodinky a svätý ruženec. Svätá omša nech je stredobodom vášho pracovného dňa, plného apoštolátu. Všade rozmnožujte večeradlá modlitby a bratstva.

Sľubujem vám, že po triumfe môjho Nepoškvrneného Srdca vaše krajiny zažijú radosť z obnovenej a zjednotenej Cirkvi, ktorá bude všade vyžarovať Kristov jas.

Bojujte, moji milovaní, tým, že sa osobne obetujete. Darujte mi svoje bolesti. Pre mňa sú ony cenné, lebo ich môžem ponúknuť Ježišovi, aby ich za vás spojil so svojím trvalým a kňazským príhovorom.

Môj protivník vás vo vašej vlasti zvádza najmä jedom novopohanstva a nemorálnosti, ktoré sa vždy viac šíria a nachádza svoje obete medzi mnohými mojimi dietkami. Koľkých z radov mládeže zvedie neresť a žijú v nej – vyhľadávajú pôžitok každého druhu a sú nakazení veľmi rozšírenou nečistotou a požívaním drog – ako chorí, ktorí potrebujú pomoc a uzdravenie!

Vaše kňazské utrpenie je účinným prostriedkom na mnohé rany, ktorými sú dnes moje deti postihnuté v stále väčšom počte. Preto vás denne pozývam k stále väčšej obete. Nech na vás spočinie Ježišov pokoj a môj mier. Žite v pokoji srdca. Ja som Matkou útechy. Prostredníctvom vás požehnávam dnes všetky svoje milované a mne zasvätené deti vašej vlasti a krajín celého sveta.“

Pútnický kostol v Castelmonte (Udine), 9. novembra 1984

(Počas koncelebrácie, hneď po evanjeliu)

Moje posolstvá

„Milovaní synovia, dnes ste prišli sem hore do mojej svätyne, pred môj uctievaný obraz, ktorý je znamením mojej osobitnej prítomnosti medzi vami.

Prišli ste, aby ste vyprosili moju ochranu pre Cirkev, pre svet a pre celé Mariánske kňazské hnutie, ktoré sa všade rozšírilo.

Akú záľubu mám vo svätej omši, ktorú slávite na moju počesť! Spolu s vami chcem tu mať duchovne prítomných všetkých milovaných synov Hnutia zo všetkých piatich svetadielov, lebo teraz nastali moje časy. V týchto rokoch som vás ako Matka matersky formovala svojimi posolstvami. Sú to hojné slová múdrosti, ktoré plynuli z môjho Nepoškvrneného Srdca, aby som vás pretvárala podľa svojho plánu.

Moje posolstvá vám ukazujú predovšetkým jednoduchú a rovnú cestu, ktorú som vám určila a po ktorej vám treba ísť každý deň, aby ste žili podľa svojho zasvätenia sa mne, aby ste rástli v mojej láske a v spoločenstve života so mnou, aby ste sa stávali vždy zrelšími a pripravenejšími plniť úlohy, ktoré som vám zverila. Ak niektorí z vás zostali po zasvätení stáť, to preto, že nepočúvali viac moje posolstvá, nerozjímali nad nimi a nežili podľa nich.

Áno, po mojom triumfe budete svetlom pre celú Cirkev; potom porozumiete, koľko som pre vás urobila v týchto rokoch!

Rozjímajte nad mojimi posolstvami, žite podľa nich!

Keď budete žiť to, čo som vám povedala a pôjdete cestou, ktorú som vám predznačila, budete isto kráčať po ceste zasvätenia, ktorým ste sa mi odovzdali a budete uskutočňovať veľký plán triumfu môjho Nepoškvrneného Srdca.

V opačnom prípade budete zadržaní pochybnosťami, znechutením, ťažkosťami a protirečeniami, ktoré vás budú stretať. Zostanete stáť a nebudete pripravení splniť to, čo som pre vás predvídala a čo je dnes také potrebné pre záchranu sveta a obnovenie Cirkvi, ktorej som Matkou.

V týchto posolstvách vám odhaľujem aj svoj plán v jeho tichej príprave, v jeho bolestnom uskutočňovaní a víťaznom splnení.

Teraz sa nachádzate v etape najbolestnejšieho a najkrvavejšieho ukončenia očisty, ktorá sa udeje v týchto rokoch pred veľkým triumfom môjho Nepoškvrneného Srdca – príchodom slávneho kráľovstva Ježiša k vám.

Je to plán, ktorý zahrňuje toto storočie.

V roku 1917 som ho predložila vo Fatime ako predpoveď v okamihu, keď sa zreteľne začínal veľký boj medzi Ženou odetou slnkom a červeným drakom – boj, ktorý mal trvať cez celé storočie – ako pyšná výzva Bohu zo strany môjho protivníka, ktorý sa ukájal istotou, že dokáže zničiť Cirkev a zviesť celé ľudstvo k všeobecnému odvrhnutiu sa od Boha.

Pán mu toto obdobie povolil, aby pýcha červeného draka bola na konci zlomená a porazená pokorou, malosťou a silou vašej nebeskej Matky, Ženy odetej slnkom, ktorá teraz zhromažďuje všetky svoje malé deti do družiny pripravenej na boj.

Teraz, keď ste dospeli k najbolestnejším a najkrvavejším rokom tohto veľkého boja, som zasiahla osobne, aby som si vytvorila prostredníctvom Mariánskeho kňazského hnutia svoje dielo – svoju družinu. Preto som si z tých najslabších vybrala jedného syna ako svoj nástroj, on bol z ľudského hľadiska ten najmenej vhodný, a poslala som ho do všetkých častí sveta, aby som všetkým ukázala, že to, čo sa teraz deje, deje sa len na môj osobný a mimoriadny zásah.

Preto sa neobávaj, syn môj, ťažkostí, ktoré stretávaš, keď sa ti zdá, že mnohý nástroj, ktorý som si vyvolila, teraz – zvedený satanom – nechce odpovedať na môj plán.

Maj dôveru ku mne. Ja som Vodkyňou mojej družiny, ja sama som Matkou a Kráľovnou môjho Hnutia. Používam nástroje, ktoré mi odpovedajú; volím si ďalšie, keď mi tie prv vyvolené už neodpovedajú.

Ja sama deň čo deň vediem vpred toto dielo do veľkej bitky, ktorú máme spolu vybojovať.“

Záhreb (Juhoslávia), 14. novembra 1984

Duchovné cvičenia formou večeradla

pre slovinských a chorvátskych kňazov MKH

Moja naliehavá výzva

„Milovaní synovia, s radosťou prijímam toto trvalé večeradlo kňazského bratstva a modlitby, ktoré konáte spolu so mnou, vašou nebeskou Matkou. Žijete v krajine, kde moje deti trpia a znášajú bremeno nespočetných trápení, v krajine, ktorú tak veľmi ohrozuje môj a váš protivník, ale ktorú tak veľmi milujem a ochraňujem.

Nad všetkých vás rozprestieram svoj žiarivý plášť a uzatváram vás do bezpečného útočišťa môjho Nepoškvrneného Srdca. Prostredníctvom vás, milovaní synovia, chcem v týchto východných krajinách všade šíriť svoje nástojčivé posolstvo plné zármutku, aby sa dostalo ku všetkým mojim dietkam.

Ja som Kráľovná pokoja.

Ľudstvo je dnes viac ako inokedy ohrozené nebezpečenstvom vojny a neslýchaného zničenia.

Pozrite na mňa ako na tú, ktorá dostala od Boha úlohu priniesť svetu pokoj. Preto vás pozývam prosiť ho v neustálej, dôvery plnej a vždy so mnou vykonávanej modlitbe. Modlite sa najmä svätý ruženec. Tak môžete vyprosiť od Pána veľkú milosť obrátenia sŕdc, aby sa všetky otvorili a naplnili myšlienkami lásky a dobroty. Tak sa do ľudských sŕdc vráti pokoj a rozšíri sa najprv v rodinách, potom v jednotlivých krajinách a po celom svete.

Som Matkou útechy.

V týchto veľmi stiesnených časoch stojím po boku každého jedného z vás, aby som mala účasť na ťažkých okamihoch vašej existencie. Som pri vás, keď sa modlíte a pracujete, keď sa prechádzate a odpočívate, keď sa tešíte i trpíte. Aby som vám ukázala spoľahlivé znamenie mojej prítomnosti a dala vám radosť a útechu uprostred toľkých utrpení, vybrala som si práve túto krajinu, kde sa zjavujem novým spôsobom, dlhšie a mimoriadne.

Kto má čisté srdce, je schopný ma vidieť; chudobní, malí, jednoduchí sú schopní ma počuť, pokorní, chorí a hriešnici ma môžu nájsť.

Keď vás postihujú prekážky alebo ťažkosti, nebuďte smutní, že sa nemôžete dostaviť na miesta zjavení. Keď sa modlíte, robíte pokánie a kladne odpovedáte na moje materinské pozvanie k obráteniu a k životu v láske, vtedy vychádzate duchovne v ústrety vašej nebeskej Matke, a ona tak bude prítomná medzi vami.

Som Matkou dôvery.

Koľké z mojich detí sa v týchto časoch vzďaľujú od Boha, lebo sa stávajú obeťami bludov alebo ateizmu, ktorý dnes rozširujú, podporujú a propagujú všetky komunikačné prostriedky. Nespočítateľný je zástup tých, ktorí putujú v temnotách odmietania Boha, nedostatku viery, nemravnosti, nespravodlivosti a bezbožnosti. Zloba pokrýva celú zem ako hrubý posmrtný rubáš z ľadu a kalich Božej spravodlivosti je už plný a hrozí pretiecť.

Teraz vám prezradím cestu záchrany: Je to cesta návratu k Bohu. Ak ľudstvo neprijme moje materské pozvanie na návrat k Bohu, bude nenávratne stratené. Preto vám opakujem znova v tomto posolstve plnom zármutku: vydajte sa na cestu návratu k Bohu. Obráťte sa, lebo teraz je – ešte na krátky čas – príležitosť na obrátenie sa k Pánovi.

Obráťte sa a vráťte sa k vášmu Bohu!

Odtiaľto požehnávam prostredníctvom vás všetky svoje deti, ktoré žijú v tých krajinách, ktoré tak veľmi milujem a ochraňujem, lebo musia znášať veľké skúšky a utrpenia: v Juhoslávii, Albánsku, Bulharsku, Rumunsku, Maďarsku, Česko-Slovensku, Východnom Nemecku, Poľsku, Rusku a v celom ostatnom svete. Chcem ich obzvlášť rýchlo uzavrieť do bezpečného útočišťa svojho Nepoškvrneného Srdca.“

Dongo (Como, Taliansko), 8. decembra 1984

Sviatok Nepoškvrneného Počatia Panny Márie

Božia vôľa

„Milovaní synovia, zúčastňujte sa dnes na radosti neba, ktorý jasá pri pohľade na vašu nebeskú Matku. Jej Pán ju zahrňuje výsadami, milosťou a plnosťou svätosti, hoci sa cíti jeho najmenšou služobnicou. Oslobodenie od každej poškvrny hriechu, aj dedičného, urobilo z môjho života čistý odblesk božského života. Moja duša bola tak preplnená milosťou a všetkou svojou silou sa vždy upriamovala na to, aby dokonale zodpovedala Božiemu plánu. Môj duch bol otvorený Božej vôli a láske, moje srdce túžilo radostne a s dokonalou odovzdanosťou plniť len Božiu vôľu.

Dnes chcem aj vám ukázať, ako napredovať touto cestou, ak chcete nasledovať nebeskú Matku v jej pláne nepoškvrnenej čistoty a svätosti.

Božia vôľa: Hľa, cesta aj pre vaše posvätenie!

Je to Božia vôľa, podľa ktorej máte ísť po ceste stále dokonalejšieho poznania jej samej.

Božie slovo nech je vašou každodennou potravou, ktorou máte sýtiť svojho ducha. Hľadajte toto slovo v posvätnej knihe Svätého písma, vychutnávajte jeho celú krásu v evanjeliu môjho Syna Ježiša.

Múdrosťou, ktorú vám darujem, vediem vás k najhlbšiemu poznaniu tajomstva Svätého písma, aby ste mohli do neho preniknúť, tešiť sa z neho, uchovávať ho a žiť podľa neho. Božie slovo sa stalo telom a životom v Ježišovi Kristovi, ktorý je zjavením Otca, obrazom jeho bytosti a odbleskom jeho slávy. Božia vôľa sa pre vás plní jedine v nasledovaní môjho Syna Ježiša, v láske a dokonalej dôvere v neho.

Vy – jeho bratia, jeho služobníci a moji milovaní synovia – musíte Ježiša milovať viac, viac ho počúvať a nasledovať. Čím hlbšie vniknete do veľkého tajomstva božskej lásky ako do ohnivej pece, tým viac budete očistení od vašich hriechov, vašej krehkosti, úbohosti a celej vašej nečistoty.

Ak milujete Ježiša a nasledujete ho, potom aj vy budete robiť pokroky na ceste nepoškvrnenej čistoty a veľkej svätosti.

Ak upadnete ešte do hriechu, jeho milosrdenstvo vás oslobodí a vo sviatosti zmierenia vás opätovne privedie k životu milosti a vnútorného spojenia s ním. Ak vás premôže zbabelosť, puto s ním, ktoré sa vytvára v modlitbe a predovšetkým v Eucharistii, vám dodá silu a novú energiu ku konaniu dobra. Keď vás ohrozuje suchopárnosť, spoločenstvo s ním vám otvorí nové a hlboké skúsenosti lásky a radosti.

Tak budete aj vy plniť Božiu vôľu, ktorá pozostáva z toho, že budete žiť, aby ste poznávali Otca, milovali ho a jemu slúžili – v hlbokom spojení života so Synom, ktorého tajomstvá vám bude odhaľovať postupne Duch Svätý.

Tak budete odpovedať na plán, ktorý mám s vami na dosiahnutie triumfu môjho Nepoškvrneného Srdca, a ktorý sa uskutoční len v kráľovstve lásky, spravodlivosti a pokoja môjho Syna Ježiša. Skrz jeho božské milosrdenstvo bude zmyté všetko zlo, všetky hriechy a nečistota tak, že obnovený svet bude znova spievať na slávu Pána.“

24. decembra 1984

Svätá noc

Všetko už bolo odhalené

„Milovaní synovia, v týchto hodinách pred sviatkom narodenia môjho dieťaťa Ježiša sa spolu so mnou zhromaždite v modlitbe. Prežívajte okamihy Svätej noci v mojom Nepoškvrnenom Srdci.

Nasledujte ma na ceste nepretržitej modlitby, ktorá má byť rozhovorom lásky, dôvery a detinskej oddanosti spasiteľskému plánu nášho Pána a Boha.

Táto oddanosť ma unášala na vlnách radostného prežívania prítomnosti môjho Syna, ktorú som tak mocne preciťovala, lebo už nadišiel okamih jeho narodenia v čase.

Moja cesta do Betlehema sa pre mňa stávala vždy viac jediným milým a materským zjednotením s jeho božským želaním dospieť sem na túto zem a žiť s vami ako brat.

Viedla som s ním dôverný rozhovor. Pozostával z mlčania a počúvania, rozjímania a lásky, poklony a očakávania. Takto obostierala moja nepretržitá modlitba celú cestu, ktorú som urobila až po jaskyňu, ktorá nás prijala, a tu sa moja modlitba stala ešte intenzívnejšou, sústredenejšou, až sa otvoril závoj, ktorý ma oddeľoval od spojenia s nebom v hlbokej extáze a s mojím, práve narodeným Synom, som sa odtiaľ vrátila opäť na zem.

Nasledujte ma na ceste utrpenia, ktoré som dobrovoľne prijala a prežívala ako pokornú odpoveď na to, čo odo mňa Pán v týchto chvíľach vyžadoval. Bola to vnútorná bolesť, spôsobená vývojom okolností a tieto sa ukázali ako prosba o moju materskú spoluprácu na jeho pláne lásky.

Že som musela opustiť môj dom v Nazarete, ktorý som pripravovala s toľkou starostlivosťou; namáhavá cesta až do Betlehema v stave pokročilého tehotenstva; neistota pred všetkým, čo nás malo postretnúť; odmietnutie ubytovania v nejakom dome; biedne útočište v studenej jaskyni, to boli mnohé tŕne, ktoré prerážali moje materské srdce.

Ale ja som pochopila, že Otec tieto bolesti žiada odo mňa, aby pripravil obzvlášť cennú kolísku pre moje Dieťa, ktoré sa práve malo narodiť.

Teraz žiadam od vás, milovaní synovia, modlitbu a utrpenie ako vašu osobnú spoluprácu na príprave dôstojného príbytku pre Ježiša, ktorý má práve v úmysle vrátiť sa v sláve.

Pochopte význam môjho materského zásahu, ktorý je v týchto časoch častejší, mimoriadnejší a naliehavejší.

Moje posolstvo, ktoré vám prinášam ako nebeská prorokyňa posledných čias, sa vám v tejto posvätnej noci zdá byť jasnejším:

Pripravujte sa na druhé Ježišove Vianoce v sláve – je už na ceste, aby medzi vami panoval.

Cesty, po ktorých prichádza, sú modlitba a utrpenie. Teraz prišiel čas, keď sa musíte všetci zhromažďovať k nepretržitej a dôveryplnej modlitbe, ako som sa modlila ja, keď som prekonávala dlhú cestu do Betlehema.

Obdobie plánov a diskusií pominulo. Pre toho, kto chce počuť a rozumieť, je už všetko odhalené.

Ľudské srdcia sú nenávisťou a hriechmi vysušené; národy rebelujú proti svojmu Bohu a všetko zahaľuje veľká temnota; ľudstvo odmieta doširoka otvoriť brány pred prichádzajúcim Kristom.

Preto nech sa otvoria biedne jaskyne vašich sŕdc, ktoré musia horieť v hlbokej noci svetlom neotrasiteľnej viery, pevnej dôvery a planúcej lásky.

Trpte trpezlivo a s dôverou. Ako pre mňa, tak aj pre vás je utrpenie, ktoré od vás Pán žiada, súčasťou jeho milostivého plánu. Bolesti sa musia pre všetkých zväčšiť tým viac, čím bližšie je jeho nové narodenie. Prijmite ich tak, ako ich prijala vaša nebeská Matka. Kráčajte vo svetle hviezdy, ktorá vám ukazuje, že práve prišli časy, keď sa splnia proroctvá, ktoré vám boli v týchto rokoch dané. A každú hodinu svojho života prežívajte v najväčšej dôvere a radostnom očakávaní slávneho príchodu môjho Syna Ježiša.“

31. decembra 1984

Posledná noc roka

Znamenia vašej doby

„Milovaní synovia, strávte posledné hodiny roka, ktorý sa teraz končí, v dôvernom rozhovore so mnou. Koľké z mojich detí strávia tieto okamihy v hlučnej rozpustilosti a opíjajú sa do vôle – zabávajú sa toľkými márnosťami, často roztopašnými a protiviacimi sa Božiemu zákonu!… Naproti tomu ja vás pozývam k modlitbe, sústredeniu a vnútornému tichu, aby ste mohli nadviazať rozhovor so mnou, vašou nebeskou Matkou.

Teraz – s tou istou dôvernosťou, akú prechováva matka ku svojim malým deťom, – zverujem sa vám so svojimi starosťami, obavami a hlbokými ranami môjho Nepoškvrneného Srdca a súčasne vám pomáham porozumieť znameniam vašej doby a vysvetliť ich. Tak môžete spolupracovať na záchrannom pláne, ktorý má Pán s vami, a ktorý chce uskutočniť v dňoch, ktoré vás očakávajú:

– Váš život je poznačený dôraznou požiadavkou vašej nebeskej Matky. Pozýva vás na cestu obrátenia a návratu k Bohu. Milovaní synovia, zúčastnite sa na mojich ustarostených obavách Matky, ktorá musí vidieť, že túto moju prosbu ani neprijímate, ani jej nevenujete pozornosť. A predsa vidím, že vaša jediná možnosť záchrany závisí od návratu ľudstva k Pánovi a od veľkého zápalu zachovávať jeho zákon.

Obráťte sa a snažte sa ísť cestou Božej milosti a lásky!

Obráťte sa a usilujte sa, aby vaše dni boli plné radosti a pokoja!

Obráťte sa a nasledujte plán Božieho milosrdenstva!

Koľkými znameniami vám zjavuje Pán svoju vôľu, aby ste konečne postavili zátarasy šíreniu bezbožníctva: nezhojiteľné zlo, ktoré sa šíri, násilie a nenávisť, ktoré explodujú; nešťastia, ktoré nasledujú po sebe; vojny a ohrozenia, ktoré sa množia. Učte sa rozpoznávať znamenia, ktoré vám posiela Boh v udalostiach, a prijmite jeho dôrazné výzvy na zmenu života a návrat na cestu, ktorá vás vedie k nemu.

– Váš život je poznačený ustarostenou a neustálou výzvou vašej nebeskej Matky k naozajstnej viere. A predsa vidím, plná zármutku, že bludy sa naďalej šíria, vyučujú a propagujú a tým sa medzi mojimi deťmi zväčšuje nebezpečenstvo straty cenného daru viery v Ježiša a v pravdy, ktoré vám zjavil. Aký veľký je počet tých – aj medzi mojimi milovanými, – ktorí pochybujú a už neveria.

Keby ste videli mojimi očami, ako sa rozšírila táto epidémia, ktorá postihuje celú Cirkev; brzdí ju v apoštolskej aktivite, zraňuje ju a ochromuje jej vitalitu, lebo často spôsobuje, že námahy Cirkvi pri evanjelizácii zostávajú bez účinku a pôsobenia.

– Váš život je poznačený mojou bolestnou obavou, že aj vás uvidím ako obete šíriaceho sa hriechu. Veď pozorujem, ako hromadné oznamovacie prostriedky všade ponúkajú mojim úbohým deťom životné skúsenosti, ktoré sa protivia svätému Božiemu zákonu. Každý deň sa kŕmite chlebom, ktorý je otrávený zlom a napájate sa z prameňa, otráveného nečistotou. Zlo vám podávajú ako dobro; hriechy ako hodnoty; prekračovanie Božích zákonov ako niečo, čo slúži rozvoju vašej osobnosti a osobnej slobody. Tak sa nakoniec dospeje k tomu, že hriech vo svojom svedomí viac nepovažujete za niečo zlé. A neprávosť, nenávisť a bezbožníctvo pokrývajú zem a premieňajú ju na obrovskú púšť bez života a lásky. Zatvrdilé odmietanie Boha a odmietanie vrátiť sa k nemu, strata pravej viery, nesmierna zloba, ktorá sa šíri a vedie k rozmnožovaniu zla a hriechu: Vidíte, to sú znamenia časov, v ktorých žijete.

Pozrite, koľkými rôznymi spôsobmi zasahujem, aby som vás priviedla na cesty návratu, dobra a viery. Mimoriadnymi znameniami, ktoré dávam všade vo svete, svojimi posolstvami a častými zjaveniami oznamujem blízkosť veľkého dňa Pánovho.

Akú bolesť pociťuje moje Nepoškvrnené Srdce, keď vidím, že moje prosby neprijímate, dokonca otvorene odmietate a potláčate, a to aj tí, ktorých úlohou by malo byť prijať ich ako prví.

Preto sa dnes zjavujem len malým, chudobným, jednoduchým, všetkým svojim malým dietkam, ktoré sú ešte ochotné počúvať ma a nasledovať. Dnes potrebujem tak ako ešte nikdy predtým, veľkú silu účinných modlitieb a pokánia.

Preto sa obraciam na vás, milovaní synovia, a pozývam vás stráviť hodiny tejto poslednej noci roka v neustálej modlitbe na kolenách.“

1985 - JA SOM ZAČIATKOM NOVÝCH ČIAS

1. januára 1985

Sviatok Panny Márie Bohorodičky

Ja som začiatkom nových čias

„Milovaní synovia, spojte sa s celou Cirkvou, aby ste ma uctievali ako opravdivú Matku Božiu a vašu Matku v poriadku nadprirodzeného života viery a Božej milosti.

V tento deň, ktorý pre vás znamená začiatok nového roku a je dňom, keď na mňa pozerajú všetci v Cirkvi – biskupi, kňazi, rehoľné osoby a veriaci – ako na Matku a uctievajú si ma, hovorím vám: Ak som Matkou a vy si ma ako takú uctievate, potom každý z vás ma musí aj milovať, poslúchať a nasledovať.

Preto chcem dnes pri príležitosti slávnosti môjho Božieho materstva odovzdať Cirkvi posolstvo, ktoré si vypočujte a prijmite.

Je to posolstvo dôvery a nádeje.

Odhliadnuc od ťažkostí a utrpenia, ktoré je Cirkev povolaná znášať, od bolestných hodín agónie a trápenia, ktoré charakterizujú obdobie jej krvavej očisty, pripravuje sa pre ňu okamih obnoveného lesku a druhých Turíc.

Moje milované dietky, nikdy nestrácajte dôveru a nádej! Pod veľkým a prenikavým hlukom, ktorý zlo všade rozširuje, vyháňajú toľké výhonky dobra a svätosti v tichosti a skrytosti. Tieto vzácne výhonky nového života pestujem každý deň v skrytej záhrade môjho Nepoškvrneného Srdca.

Preto sa vyvarujte troch ťažkých nebezpečenstiev, ktoré ohrozujú váš rast v dobre a na ktoré som už viackrát poukázala: nebezpečenstvo vzdialenia sa od pravej viery, keď nasledujete mnohé bludy, ktoré sa dnes vyučujú; nebezpečenstvo, že sa vzdialite od vnútornej jednoty Cirkvi, keď budete protestovať proti pápežovi a hierarchii, čo sa dnes často robí vo vnútri cirkevného života; nebezpečenstvo, že sa stanete obeťami sekularizmu a mravnej neviazanosti, ktoré vás zvedú k tomu, že v každodennom boji proti zlu ustanete. Keď sa dáte mnou viesť, budete kráčať po ceste lásky a svätosti.

Je to posolstvo posily a potechy.

Zverte sa všetci vašej nebeskej Matke, aby vás potešila. Vo veľkej bitke, ktorú dnes vediete, nájdete tu silu a povzbudenie a vaša odvaha nikdy neklesne zoči-voči ťažkostiam, na ktoré narazíte.

V novom roku budú skúšky a utrpenia, ktoré vás očakávajú, ešte väčšie, lebo teraz sa nachádzate v záverečnej fáze udalostí, ktoré som vám predpovedala.

Ste pred veľkou krvavou skúškou, ktorá otrasie celou zemou, aby ju pripravila na jej dokonalé obnovenie v triumfe môjho Nepoškvrneného Srdca. Ale čím ťažšia bude skúška, tým intenzívnejšia bude moja prítomnosť pri každom z vás, aby som vás mohla potešiť a povzbudiť.

Ak budete žiť v mojom Nepoškvrnenom Srdci, nič z toho, čo sa prihodí, vás nemôže zmiasť. Vo vnútri môjho materského útočišťa ste vždy v istote, obklopení svetlom a prítomnosťou Najsvätejšej Trojice, ktorá vás miluje a prikrýva svojou božskou ochranou.

Je to posolstvo záchrany a milosrdenstva.

Vy musíte byť mojou účinnou pomocou, ktorú dnes chcem ponúknuť celému ľudstvu, aby som ho primäla vrátiť sa na cestu dobra a lásky.

Ja som cestou k tomuto návratu. Ja som bránou Božieho milosrdenstva!

Chcem, aby všetky moje poblúdené deti sa mohli prostredníctvom vás vrátiť k Pánovi, ktorý ich očakáva s túžbou a radosťou Otca, ktorý ich miluje a chce zachrániť. Tak sa stanete aj vy nástrojmi Božieho milosrdenstva v čase, keď sa pripravuje najväčší triumf milosrdnej lásky môjho Syna Ježiša. Aby som bola vašou oporou, potešením a vašou záchranou v posledných časoch, ktoré prežívate, zjavujem sa dnes takým intenzívnym spôsobom posolstvami, odovzdávanými prostredníctvom tohto môjho malého syna, mimoriadnymi osobnými zjaveniami v mnohých častiach sveta.

Uverte mojim pozvaniam, prijmite moje posolstvá, pozerajte na moje znamenia! Ja som Kráľovnou pokoja; som začiatkom nových čias; som rannou zorou nového dňa.

S pápežom, mojím prvým milovaným synom, vás dnes požehnávam v mene Otca, Syna, i Ducha Svätého.“

2. februára 1985

Obetovanie Pána

Vidím vašu malosť

„Milovaní synovia, rozjímajte o mne v tajomstve obetovania môjho dieťaťa Ježiša v chráme. Chcem vám dnes zjaviť, aké city napĺňali moje srdce, keď som na štyridsiaty deň po narodení vkladala moje dieťa do náručia kňaza.

Moje srdce horelo vďačnosťou k Pánovi, ktorý konečne uskutočnil svoj plán spásy pre svoj ľud. Koľko storočí ľudstvo čakalo na tento okamih! Moja duša cítila, ako sa Božia tvár s uspokojením skláňala, ako Svätý Duch zostúpil na niektorých prítomných a odhalil im skrytý Boží plán a dovolil im nazrieť do neho.

Moje srdce horelo nevysloviteľnou materinskou láskou, keď som si uvedomila, že v tomto malom telíčku môjho dieťaťa, ktoré malo len 40 dní, je uzavreté celé nezmerateľné božstvo.

Moje srdce jasalo radosťou v okamihu, keď sme Pána vniesli do chrámu a ja som pocítila, ako ho sprevádzajú nespočetné zástupy anjelov a všetkých nebeských duchov; keď sme ho vniesli, aby zaujal miesto v svojom dome.

Moje srdce bolo aj zranené bolesťou, keď mi prorocký hlas starého Simeona oznámil, že moje materské poslanie je spojené aj s utrpením, s vnútornou a osobnou účasťou na bolestnom poslaní môjho Syna Ježiša. S rovnakými pocitmi vediem vás, milovaní synovia, každý deň k Pánovmu oltáru, aby som vám pomohla dobre splniť jeho božskú vôľu: ,Zápalnú obetu si si neželal, ale dal si mi telo. Hľa, prichádzam splniť tvoju vôľu, Pane!‘

Som naplnená vďakou voči môjmu Synovi Ježišovi, lebo prostredníctvom vás, ktorí ste mi odpovedali, môžem dnes splniť svoj materský plán, pripraviť najväčší triumf jeho milosrdnej lásky. Moje Srdce je preplnené láskou k vám, lebo svojím zasvätením ste sa mi obetovali ako malé dietky.

Vidím vašu malosť, pozerám na vašu slabosť a krehkosť a na nespočetné pasce, ktoré vám nastražuje môj protivník. Vidím vás takých malých, že nie ste schopní bez mojej materskej pomoci urobiť ani jeden jediný krok. Preto sa skláňam nad vami s obnovenou materskou nežnosťou.

Teším sa aj z veľkodušného spôsobu, ktorým ste mi odpovedali. Povedali ste ,áno‘ mojej požiadavke zasvätiť sa mi; obetovali ste mi celkom svoj život, aby som mohla slobodne zasahovať a všetko zariadiť podľa svojho plánu, ktorý je Božou vôľou.

Napokon som aj plná bolesti, lebo – podobne ako pre Ježiša – aj pre vás je poslanie, ktoré vás očakáva, plné utrpenia a obety. Najmä tým môžem prinášať Otcovi, Synovi a Duchu Svätému veľkú silu príhovoru a pokánia, aby sa zlatá brána Božieho milosrdenstva rýchlo otvorila a mohol sa udiať najväčší zázrak úplného obrátenia sveta.

Preto, milovaní synovia, každý deň vás prinášam vo svojom Srdci plnom vďaky, ale aj bolesti do Pánovho chrámu a kladiem vás na jeho oltár, aby ste boli obetovaní na dokonalé vyplnenie jeho Božej vôle.“

Svätyňa Castelmonte (Udine, Taliansko), 9. februára 1985

(Po modlitbe svätého ruženca)

Moje slovo

„Milovaní synovia, prišli ste do mojej svätyne v duchu modlitby a pokánia. Prišli ste s púťou sem, kde vás očakávam, aby som vás naplnila milosťami, posilou a materinskou potechou. Každý raz, keď si kľaknete pred môj milostivý obraz, tak veľmi uctievaný, aby ste mi preukázali svoju detinskú lásku a vzdali hold, prúdia z môjho Nepoškvrneného Srdca hojné milosti na vás, na všetkých milovaných synov vo svete, na Cirkev, na úbohých hriešnikov, na celé ľudstvo, tak veľmi ohrozené zlom, nenávisťou, násilím a vojnami, vysušené hriechmi a šíriacou sa nemravnosťou.

V tomto chráme vás potešuje vaša nebeská Matka, povzbudzuje vás, formuje a vedie vás, posilňuje a upevňuje vás slovom, ktoré vám daruje, aby vám ukázala cestu.

Ako veľmi je dnes pre vás potrebné moje materské slovo! Preto ho z môjho Srdca nechávam prýštiť v stále väčšej miere. Majte hlbokú túžbu po ňom; prijímajte ho pokorne a tvárne; rozjímajte o ňom v srdci, uskutočňujte ho vo svojom živote.

Moje slová sú predovšetkým kvetom Múdrosti, ktorú zosielam z neba. Moje slová vychádzajú z večnej Múdrosti, zo Slova. Je to nestvorená múdrosť, ktorá zjavuje Otcov plán a je jeho dokonalým odbleskom.

Táto Múdrosť, ktorá sa ako Slovo v mojom panenskom lone stalo človekom, prišlo s poslaním odovzdať ľuďom dar večnej pravdy.

Toto Božie Slovo, obsiahnuté vo Svätom písme a najmä v Evanjeliu, je jediným svetlom, ktoré vás má viesť. V dnešných časoch je obklopené mnohými pochybnosťami, lebo ho chcú vysvetľovať podľa ľudských pohľadov a spôsobu myslenia a často ho nepredkladajú autenticky. Bludy sa šíria a keď sa približujete Božiemu plánu, kladú vám do cesty prekážky, aby ste ho nepochopili v celej plnosti, pretože váš postoj je priveľmi ľudský a chcete používať len rozum. To je pyšný postoj a je najmenej vhodný priblížiť vás veľkému Božiemu tajomstvu.

Aby ste pochopili jeho múdrosť, musíte byť malí; aby ste ju uvideli v skutočnom svetle, musíte byť chudobní; aby ste ju zachovali v úplnosti, musíte byť jednoduchí; aby ste ju darovali druhým v jase pravosti, musíte byť pokorní. Preto vás svojím slovom pretváram k pokore, jednoduchosti a malosti. Chcem vás viesť, aby ste boli ako celkom malé deti, lebo len potom môžem k vám hovoriť.

Moje slová sú kvetom Múdrosti, ktorou vás formuje Duch Svätý, darovaný Otcom a Synom, a ktorá vás povedie k stále plnšiemu a hlbšiemu chápaniu evanjelia.

V temnotách, ktoré sa v dnešných časoch všade rozšírili, sa moje slová múdrosti stávajú lúčom najčistejšieho svetla, ktoré vám ukazuje smer a cestu, po ktorej máte ísť, aby ste vždy zostali v pravde.

Do Cirkvi prenikla hustá a chladná temnota a zakalila jas jej pravdy. Preto vás moje slová každý deň vedú k Duchu múdrosti, aby ste pravdu môjho Syna mohli vždy vidieť vo svetle a hlásať ju smelo v celej úplnosti. Teraz prišiel čas, keď len malé deti, ktoré sa zasvätili a úplne zverili môjmu Nepoškvrnenému Srdcu, budú mať dar uchovať sa v neporušenej viere a duše im zverené viesť k pravej viere.

Moje slová sú aj kvapkami rosy, čo nechávam padať na zem, ktorá sa stala nesmiernou púšťou, i na ľudské životy, ktoré tak veľmi vyschli od hriechov a utrpenia.

Koľké z mojich detí sú ako vyschnuté, neživé stromy; mnohí sú v Cirkvi, patria medzi mojich milovaných synov a predsa sa dali premôcť suchotou a beznádejou! Vykonávajú ďalej svoj úrad, ale bez oduševnenia a bez radosti, lebo ťažkosti ich pribrzďujú a gniavi ich obrovská ťarcha očisty, ktorú práve prežívate.

Potrebujete, aby moje slová boli ako rosa materinskej nežnosti, ktorá občerstvuje vyschnuté srdcia, aj rosa čerstvosti, detinskej odovzdanosti a nádeje na pekné dni, ktoré vás očakávajú v novom období, ktoré práve začína rozkvitať na púšti posledných čias.

Moje slovo je preto ako kvapka rosy, ktorou moje Nepoškvrnené Srdce osviežuje vaše srdcia, aby sa mohli otvoriť teplu nového života, ktorý vo vašom vnútri rozvíjam a pestujem, aby som vás Najsvätejšej Trojici priniesla ako vonné a otvorené kvety na jej dokonalú oslavu.

Moje slová sú napokon prameňom milostí, ktoré na vás vylievam, aby som vašu dušu otvorila pre nový lesk krásy a svätosti a očistila vás od každej i najmenšej škvrny hriechu. Lebo chcem, aby ste sa stali krásnymi, čistými, žiariacimi a otvorenými pre Boží dar milosti, aby vo vašom živote mohla rozkvitať plnosť lásky a najdokonalejšej nezištnej dobroty.

Moje milosti vás dosahujú darom mojich slov, ktoré sú pre vášho ducha svetlom, pre vaše srdcia znamenajú život a posilnenie na vašej ceste. V hroznom krvavom období záverečnej očisty, ktorá vás očakáva a ktorá sa práve v týchto rokoch prejaví osobitne bolestne, pripravujem vás na to, aby ste vedeli s väčším pochopením prijímať materský dar môjho slova.

Tak môžete uprostred veľkej temnoty napredovať vo svetle múdrosti a vo veľkom suchu sa vždy tešiť z mojej nežnosti. Je ako balzam, ktorý prikladám na toľké krvavé a otvorené rany. V každej situácii vášho bytia môžete obsiahnuť milosť odpovedať Ježišovej láske a dnes prespevovať na slávu Božej Trojice a napredovať vo svätosti, ktorú si prajem, a ktorá sa bude zväčšovať.

Práve v týchto rokoch krvavej očisty vás chcem ponúknuť Cirkvi ako trvale viditeľné znamenie môjho materského triumfu.“

Svätyňa Castelmonte (Udine, Taliansko), 14. februára 1985

(Po modlitbe sv. ruženca)

Moja a vaša čistota

„Milovaní synovia, chcela som vás mať dnes tu, v tento jasný deň – s modrým nebom, teplým slnkom a so snehom, ktorý dodáva horám nádych čistoty. Pohorie vytvára okolo tohto miesta korunu okolo požehnaného domu vašej nebeskej Matky. Zahaľujem vás do svojich materinských lúčov; odievam vás do svetla, ktoré vychádza z môjho Nepoškvrneného Srdca; prikrývam vás svojím nebeským plášťom, aby ste aj vy boli stále čistejší.

Ja som Matkou čistoty. Som stále panenskou Matkou. Som nepoškvrneným leskom, nebeským jasom, ktorý vrhá na zem svetlo Najsvätejšej Trojice; som zorničkou, ktorá znamená koniec noci; Matkou milosti, ktorá od vás vzďaľuje každý hriech; nebeským liekom, ktorý ako sladký balzam uzatvára všetky vaše rany.

Som Matka celá krásna: Tota pulchra! Tota pulchra!

Mojou čistotou je v prvom rade čistota ducha. Môj rozum bol vždy upriamený na to, aby hľadal Božiu vôľu, rozjímal o nej, zachovával ju a žil podľa nej. Jeho slovo som prijímala ochotne a panensky. Vždy som bola upriamená chápať a uchovať ho v jeho úplnosti. Počas celého môjho bytia sa panenskej nedotknutosti môjho ducha nedotkol ani vzdialený tieň pochybnosti alebo bludu. Môj duch sa otvoril len vtedy, keď prijímal dar Božej múdrosti.

Táto čistota ducha sa stala cestou, ktorá ma zaviedla k hlbšej čistote srdca. Moje srdce bolo celkom uspôsobené prijímať Božiu lásku a opätovať mu ju – s panenským a materinským rozmachom stvorenia, ktoré bolo utvorené v záhrade Najsvätejšej Trojice v božskom slnku dokonale prijatej a darovanej lásky. Nijaké ľudské srdce tak nemilovalo a nebude môcť tak milovať, ako to dokázalo srdce vašej nebeskej Matky. Otvorilo sa ako kvet, ktorý roztvára svoje lístky, aby okolo seba šíril nevinnosť, krásu a vôňu neba. Preto som mohla vytvárať telo a krv toho, kto je ľaliou údolí, a ktorý osobitne miluje tých, ktorí sú čistého srdca.

Ja som sa stala aj najčistejšou v láske k blížnym. Po Ježišovi nedokázal nik tak milovať ľudstvo ako srdce vašej Matky. V tejto dokonalej láske ku všetkým väzí najhlbší prameň, z ktorého pramení funkcia môjho božského a univerzálneho materstva.

Spolu so mnou preniknite – vychádzajúc z čistoty môjho Srdca – ešte ďalej, do najväčších hĺbok môjho života, aby ste odkryli čistotu mojej duše.

Duša sa stáva nečistou, keď je zakalená čo len najmenším tieňom hriechu. Najmenší všedný hriech jej nevinu naruší a ovplyvní i naruší čaro jej svetla.

Jediným privilégiom som bola uchránená pred dedičným hriechom a zahrnutá milosťou. Počas celého môjho bytia nebola moja duša ani na okamih dotknutá čo i len ľahkým hriechom – moja duša bola vždy jasná, krásna, úplne čistá. Pochopte: Keby každá Bohom stvorená duša – lebo je duchovná a pozdvihnutá na účasť na jeho božskej prirodzenosti – odzrkadľovala svetlo Najsvätejšej Trojice, nemohla by nijaká tak odzrkadľovať lesk Otca, Syna a Ducha Svätého, ako to robila duša vašej nebeskej Matky ako najčistejšie zrkadlo.

Moje telo muselo byť schránkou, ktorá mala prechovávať vzácny poklad dokonalej čistoty ducha, srdca a duše. Tak bolo aj moje telo preniknuté svetlom nepoškvrnenej čistoty.

Som čistá telom nielen preto, že som ho uchovávala uchránené od najmenšej škvrny hriechu, ale preto, že Pán v ňom nechal zaskvieť sa svoje majstrovské dielo. Moje telo, ktoré sa malo svojou materinskou funkciou otvoriť v okamihu daru môjho Syna a tak porušiť čaro svojej neporušenosti, zostalo neporušené jediným privilégiom. Tak som vám mohla darovať svojho Syna bez porušenia panenskej schránky a preto som aj po okamihu svojho materinského daru zostala vždy pannou.

Pannou pred pôrodom, lebo čo sa vo mne udialo, bolo dielom výlučne Ducha Svätého. Pannou pri pôrode, lebo čo sa udialo v tom okamihu, bolo dielom Svätej Trojice. Zahalené v Božom svetle a jeho tajomstve udialo sa podivuhodné narodenie môjho božského Syna len pred Bohom. Pannou po pôrode, lebo nič neporušilo neporušené čaro môjho najčistejšieho tela, ktoré bolo povolané ochraňovať moju nepoškvrnenú dušu, aby lesk Najsvätejšej Trojice mohol čo najdokonalejšie vyžarovať z osoby vašej nebeskej Matky.

Obraňujte toto moje privilégium, ktoré dnes popierajú takým zľahčujúcim a banálnym spôsobom. Vždy ho obraňujte!

A žiadam od vás všetkých, aby ste boli čistí.

Aká veľká je moja bolesť, keď vidím, že táto čnosť sa už nepestuje v srdciach detí a dospievajúcej mládeže. To sa týka aj tých, ktorí sa zasväcujú Bohu. V mene falošnej slobody ich zvádzajú k skúsenostiam, ktoré ich duše oberú o čaro raja.

Koľkou bolesťou je preplnená v týchto časoch vaša nebeská Matka, keď vidí, koľko kňazských a Bohu zasvätených životov je vysušených nečistotou – takou, ktorá sa všade rozšírila ako zhubná rakovina!

Vidíte, toto je príčinou, prečo už nie ste schopní porozumieť Božiemu plánu a byť takými prostými a jednoduchými, aby ste mohli tvárne počúvať hlas vašej nebeskej Matky.

Len čistým sa odhaľujú tajomstvá Božieho kráľovstva:

– Všetkým, ktorí sú čistí na mysli, lebo oni dokážu rozoznať a prijať ho s pokorou.

– Všetkým, ktorí sú čistého srdca, lebo oni sú odpútaní od hmotných dobier, od stvorení a od vlastného spôsobu nazerania, ktorý im bráni prijať moje svetlo, lebo ho chcú posudzovať a filtrovať ľudskou a obmedzenou schopnosťou.

– Všetkým, ktorí majú čistú dušu, ktorí sa vyhýbajú aj najmenšiemu tieňu hriechu, lebo ten zatieňuje Božie svetlo v nich a znemožňuje im prijímať Božie tajomstvá.

– Všetkým, ktorí majú čisté telo, lebo toto telo, ktoré zasväcujú Bohu – celibátom alebo sľubom čistoty – sa viac pripodobňuje telu ukrižovaného Ježiša a bude prežiarené nepoškvrneným svetlom, zahaľujúcim moje oslávené telo.

Milovaní synovia, chcem, aby všetci boli čistého ducha, mali čisté srdce a dušu, čisté telo, ako má vaša prekrásna nebeská Matka. Potom budete v dnešnom svete, preniknutom ľadom a nenávisťou, svetlom slnka, ktoré vyžaruje, zahrieva duše a otvára ich pre Boží život. Medzi hrozivými mrakmi, ktoré sa dnes zhromažďujú nad ľudstvom, otvoríte na nebi blankytný pás. V prehnitom a zakalenom trasovisku, ktorým sa svet stal, budete zrkadlom čistoty. V ňom sa svet bude opäť zrkadliť, a tým sa mu pomôže pomaly sa opäť premeniť na novú záhradu.

Len tak, milovaní synovia, budete môcť byť lúčmi, ktoré vychádzajú z môjho Nepoškvrneného Srdca, aby ste presvecovali strašné obdobie očisty, ktoré prežívate a aby ste všetkým darovali spoľahlivé znamenie mojej prítomnosti a môjho víťazstva. Žehnám vás v mene Otca, Syna i Ducha Svätého.“

Dongo (Como, Taliansko), 16. marca 1985

Sobota v pôstnom období

Pôst, ktorý od vás žiadam

„Choďte cestou pokánia a umŕtvovania.

Žiadam vás o telesný pôst ako prostriedok, ktorý umŕtvuje vaše zmysly, aby ste dali zadosťučinenie za omyl, ktorý dnes zvádza toľké moje deti: podnecuje ich k presvedčeniu, že blaženosť spočíva len v plnom uspokojení ich zmyslových a materiálnych potrieb.

Koľko je tých, ktorí sa sýtia otrávenou stravou nečistoty a drog! Ako strašne sa šíri hnisavá rana nemorálnej tlače a pornografie! Masmédiá sa často stávajú nástrojmi mravného rozkladu svedomia, šírenia nerestí a nehanebnosti, hriechov, ktoré sa dnes považujú za dobro a hodnotu.

Preto vás žiadam, moji milovaní a mne zasvätení synovia, aby ste mi dali veľkú silu pokánia, ktorou môžem vytvoriť hrádzu proti šíreniu tak nákazlivého a nebezpečného zla. Žiadam vás o telesný pôst, aby ste si umŕtvovali zmysly a dávali dnes svedectvo o nutnosti postaviť hrádzu šíriacej sa požívačnosti. Vaším dobrým príkladom budete učiť, že človek nežije len z chleba, ale z každého slova, ktoré pochádza z Božích úst.

Žiadam vás aj o duchovný pôst, zdržanlivosť od každej formy zla, aby ste mohli byť sýtení len dobrom, milosťou a láskou. Požívanie Božieho slova vás sýti duchovne a posilňuje váš život milosti.

Žiadam vás o pôst mysle, aby ste svojho ducha uchovali pred každým bludom, keď prijímate pravdy, ktoré vám Ježiš zjavil. Sýťte sa – opakujem vám to – hodnotnou potravou Božieho slova, najmä Ježišovho evanjelia.

Prijímajte aj posolstvá, ktoré vám rôznymi spôsobmi prináša aj vaša nebeská Matka, rozjímajte o nich a žite podľa nich.

Musíte preto svoju pozornosť upriamiť na to, aby ste odmietali všetky ideológie, ktoré sa protivia vašej viere, obsahujú ľstivé a nebezpečné omyly, a tak veľmi škodia vášmu pokroku vo vernosti záväzkom, ktoré ste prevzali pri krste.

Žiadam vás o pôst srdca, aby ste sa stránili nezriadenej naviazanosti na seba samých, na hmotné dobrá a na stvorenia. Koľkí nedokážu myslieť na nič iné, len na seba a dajú sa spútať nezriadeným egoizmom, ktorý ich vylúči z každej možnosti ozajstného spoločenstva s druhými! Koľkí sú otrokmi zatvrdlivej náchylnosti k hmotným dobrám a k peniazom, ktoré hľadajú ako jediný cieľ svojho života. Stravuje ich lakomosť, ktorá je prameňom toľkých iných nečností a hriechov. Tak si uzavrú srdce pred nesmiernymi potrebami malých, chudobných a tých, ktorí sú vytláčaní na okraj. Nedokážu vidieť toho, ktorý sa nachádza v ťažkostiach a malo by sa mu pomôcť.

Žiadam vás o pôst duše, aby ste ju uchránili od každého – aj najmenšieho hriechu – aby sa tak vaša duša sýtila len životom milosti a Božím svetlom. Chráňte sa hriechu ako najväčšieho zla; každý deň si vykonávajte spytovanie svedomia: dajte sa ochotne viesť Duchom. Znova zaveďte tak užitočný zvyk častej spovede. Vyhýbajte sa aj malým príležitostiam k hriechu. Preto vás prosím, chráňte svoje oči a uši pred televíziou a kinom, aby ste svoju dušu uchovali vo svetle čistoty a milosti.

Ak dodržíte tento pôst, o ktorý vás žiadam, vytvoríte okolo seba mohutnú ochrannú hrádzu proti šíreniu zla a hriechu a Pánovi ponúknete obetu svojej oddanosti a pokánia a vyprosíte od neho návrat mnohých mojich úbohých hriešnych detí.

Tak sa stanete nástrojmi môjho pokoja a budete okolo seba šíriť pokoj srdca, lebo budete napredovať na ceste, ktorú vám ukazuje vaša nebeská Matka.“

Dongo (Como, Taliansko), 4. apríla 1985

Zelený štvrtok

Hodina novej agónie

„Milovaní synovia, prežívajte tieto hodiny v hĺbke môjho Nepoškvrneného Srdca, aby ste so mnou prenikli do žiarivej vyhne nekonečnej a milosrdnej lásky môjho Syna. Ako očakával vo svojom živote tento okamih! – ,Ako veľmi som túžil pred svojím utrpením jesť s vami túto veľkonočnú večeru.‘

Je Zelený štvrtok.

Je deň ustanovenia Eucharistie.

Táto veľká sviatosť mu umožňuje byť skutočne prítomným vo vašom strede, obnovovať mystickým spôsobom obetu novej a večnej zmluvy a seba samého darovať – osobitným spoločenstvom života s vami.

Je aj deň ustanovenia kňazstva.

Ustanovenie kňazstva je zvečnené jeho príkazom, ktorý dal apoštolom, a tým, ktorí ich nasledujú vo výkone svätého úradu: „Toto robte na moju pamiatku.“

Je to váš deň, milovaní synovia.

Nebeská Matka pozerá s osobitnou starostlivosťou na vás v okamihu, keď ste pri koncelebrácii zhromaždení okolo svojich biskupov a obnovujete sľub, ktorý ste dali v deň svojej kňazskej vysviacky.

Koľko je nebezpečenstiev, ktoré vás obklopujú: prekážky, ktoré vám nastavuje môj protivník, zvody sveta, v ktorom žijete, všetky ťažkosti, ktoré súvisia s verným vykonávaním vášho úradu.

Po ustanovení Eucharistie hneď nasledoval krvavý a strašný smrteľný zápas Ježiša v Getsemanskej záhrade; v okamihu, keď tak veľmi potreboval podporu a posilu, bol ponechaný osamote. Pociťoval trpký pocit opustenosti svojimi, – zradil ho Judáš a zaprel Peter.

A dnes koľkí aj z vás ho zrádzajú, lebo ich podnecuje túžba dosiahnuť väčší potlesk a mať viacerých nasledovníkov, keď sa prispôsobujú časovým náhľadom a ideológiám. Koľkí opakujú gestá Petrove, ktorý zradil Majstra zo zbabelosti a strachu. Mnohí sa obávajú toho, že nebudú časovými a na výške kultúrnych nárokov, ktoré dnes vládnu.

Dovoľte vašej nebeskej Matke, aby vás v tento svätý deň zhromaždila v ovčinci svojho Nepoškvrneného Srdca, aby vás vychovala k vernosti Ježišovi a jeho evanjeliu. Buďte pokorní a statoční. Nedajte sa premôcť strachom ani znechutením. Na svet a na Cirkev doľahla teraz noc odpadu a nevery. Tajomné telo Kristovo očakáva teraz hodina nového bolestného smrteľného boja. Preto sa dnes opakujú vo zvýšenej miere tie isté prejavy, ako voľakedy – prejavy opustenosti, zapierania a zrady.

Vy, moje malé dietky, ktoré ste boli – ako apoštol Ján – vychované v Nepoškvrnenom Srdci vašej nebeskej Matky, bdejte počas bolestných hodín tohto nového Zeleného štvrtka v modlitbe a dôvere.“

Dongo (Como, Taliansko), 5. apríla 1985

Veľký piatok

Tvoje bolestné utrpenie

„Kríž je pre teba, syn môj, Otcovou vôľou, ktorú len vtedy dobre splníš, keď v každom okamihu budeš zodpovedať plánu môjho Nepoškvrneného Srdca.

Nes svoj kríž každý deň a nikdy sa neodkloň od Božej vôle. Tvojimi ranami sú nepochopenie, pochybnosti, nerozhodnosť a častá opustenosť. To sú ozajstné rany duše, ktoré nikto nevidí. Sú cennejšie ako zlato, a ja vždy zbieram krv týchto rán, aby som zavlažila záhradu vyschnutých a smädných duší tvojich spolubratov. Tvoj výstup na Kalváriu je cesta, ktorú musíš robiť pre mňa, je to osamelé a dôveryplné napredovanie aj pri tvojich takých častých obavách a pyšnom, neveriacom skepticizme, ktorý ťa obklopuje.

Nesmierna únava, ktorú pociťuješ – tento pocit vyčerpanosti, ktorý ťa tak veľmi zráža – je tvojím smädom. Údermi bičom a ranami do tváre sú nástrahy a bolestné pokušenia môjho protivníka.

Volaniami po odsúdení sú jedovaté hady, ktoré brzdia tvoju cestu a bodľačie, ktoré drása tvoje slabé, detinské telo, čo bolo tak často bité. Opustenosť, ku ktorej ťa pozývam, je trpký pocit, že si stále viac opustený – vzdialený od priateľov a žiakov a mnohokrát aj od svojich vlastných horlivých prívržencov. Ale pri tebe je bolestná Matka. Spolu s ňou ži plný lásky a dôvery v bolestnom utrpení, ktoré síce nikto nemôže vidieť, ale teba stravuje ako obetný dar, ktorý prinášam za všetkých tvojich kňazských spolubratov.

Tvojou smrťou je veľké a hlboké mlčanie, skrytosť, znechutenie a odsunutie na okraj, ktoré od teba stále vyžadujem. Panenské telo tvojej Matky je novým hrobom pre tvoju Veľkú noc, ktorý sa teraz zvečňuje v hĺbke môjho Nepoškvrneného Srdca – ty môj najmenší a najmilší zo všetkých milovaných synov.“

Pescara (Taliansko), 2. mája 1985

Vaše pokánie

„Napredujte cestou, ktorú som vám predznačila a nedajte sa pri tom odradiť ani nedôverou, ani znechutením. To je najnebezpečnejšia nástraha, ktorou chce môj protivník dnes zoslabiť moju víťaznú družinu.

Týmto spôsobom sa pokúša zasiať medzi vás neporozumenie a rozkol. Dá vám pocítiť ťarchu ťažkostí, ktoré sú spojené s výkonom vášho kňazského úradu, prehlbuje pocit, že vás nechápu a odsúvajú bokom – pocit, ktorý vás často sužuje.

Navzdory týmto nástrahám, ktoré vám nastavuje satan, nezostávajte stáť, lebo on má strach pred mojou družinou, ktorú som si zo svojich malých vytvorila vo všetkých svetadieloch, všade tam, kde prijali moje pozvanie zasvätiť sa môjmu Nepoškvrnenému Srdcu.

Odpovedajte preveľkou dôverou a svojou detinskou oddanosťou. S jednoduchosťou malých detí mi obetujte všetko, čokoľvek vás postihne: radosti i bolesti, vnútorné skúšky a fyzické utrpenie, nespočetné rany vašej duše a všetko, čo akýmkoľvek spôsobom sa pre vás stáva prameňom utrpenia.

Odpovedajte modlitbou – musíte ju neustále zintenzívňovať. Tak dostanete od Ježiša silu odolávať všetkým ľstivým zvodom zla – tak prijmete od Ducha Svätého silu múdrosti, ktorá vás osvieti a umožní vám rozoznať každú nebezpečnú nástrahu, ktorú vám zlý na ceste nastavil. Týmto spôsobom vám Otec daruje radosť detinskej oddanosti voči jeho Božiemu pôsobeniu, ktorým dopredu stanovil s veľkou láskou každú okolnosť vášho života.

V tomto mesiaci máji, ktorý mi je zasvätený, zintenzívnite aj svoje synovské pokánie za znesväcujúci a diabolský spôsob, ktorým sa na verejnosti predstavuje dnes život vašej nebeskej Matky.

Celé nebo sa otriasa hnevom nad verejnými a ťažkými urážkami vašej Matky a Ježiš má teraz v úmysle osobne sa ujať obrany stvorenia, ktoré najviac miloval a oslávil. Neuplynie veľa času a vašu úbohú vlasť zastihne ťažký trest – túto zem, ktorú tak milujem a ochraňujem, a ktorá dovolila toto verejné znesvätenie vašej nebeskej Matky.

Moje Srdce krváca pri pohľade, že len môj prvý milovaný syn, môj pápež, dokázal protestovať a robiť pokánie. Len on to bol, ktorý pozdvihol svoj hlas k odvážnemu odsúdeniu.

Ale nijaký iný člen hierarchie nemal odvahu tak urobiť; dokonca niektorí biskupi a kňazi sa opovážili toto strašné znesvätenie verejne schváliť.

Preto teraz nastal pre Cirkev čas jej najväčšieho rozkolu a odpadu. Prenikli do jej vnútra a privedú Cirkev k prežitiu okamihov najťažšej krízy a krvavého, strašného prenasledovania.

Preto vás pozývam k trvalej modlitbe, pokániu, dôvere a detinskej odovzdanosti. Aspoň vy, moji milovaní synovia, lejte balzam lásky na otvorené a krvavé rany môjho tak veľmi zarmúteného Srdca!“

Cagliari (Sardínia, Taliansko), 26. mája 1985

Turíce

Príď, Duchu lásky!

„Milovaní synovia, vstúpili ste do večeradla môjho Nepoškvrneného Srdca, aby ste sa dali mnou vychovávať na veľkú úlohu, ktorú vám Pán zveril. Tento deň prežite v nepretržitej modlitbe, upriamenej na Otca a Syna, aby vám mohli zoslať dary Ducha Svätého. Preto pozývam dnes celú Cirkev zhromaždiť sa vo večeradle môjho Nepoškvrneného Srdca k trvalej modlitbe v mojej prítomnosti a pod mojím vedením.

Preto vás žiadam často sa schádzať vo večeradlách, aby ste mi tak darovali veľkú silu modlitby, ktorou môžem zasahovať u svojho Syna, aby vám urýchlene vyžiadal od Otca dar nových a druhých Turíc pre Cirkev a pre celé ľudstvo.

Príď, Duchu lásky, a obnov tvárnosť zeme; daj, aby sa celá opäť stala novou záhradou milosti a svätosti, spravodlivosti a lásky, spoločenstva a pokoja, aby potom mohla so záľubou odzrkadľovať Najsvätejšiu Trojicu v jej plnej oslave.

Príď, Duchu lásky, a obnov celú Cirkev; priveď ju k dokonalosti lásky, jednoty a svätosti, aby sa dnes mohla stať najväčším svetlom, ktoré bude svietiť všetkým vo veľkých temnotách, ktoré sa všade rozšírili.

Príď, Duchu múdrosti a úsudku, a otvor cestu k srdciam pre pochopenie celej a plnej pravdy. Zdrvujúcou silou svojho božského ohňa zažeň každý blud a vymeť každú herézu, aby svetlo pravdy, ktorú Ježiš zjavil, mohlo zasvietiť všetkým v celej neporušenosti.

Príď, Duchu rady a sily, a urob z nás smelých svedkov prijatého evanjelia. Podopri prenasledovaných, posilni tých, ktorí sú vytlačení na okraj, daruj uväzneným silu, udeľ zotročeným a strápeným vytrvalosť a trpezlivosť, podaj palmu víťazstva všetkým tým, ktorí dnes budú umučení.

Príď, Duchu poznania, zbožnosti a bázne Božej, obnov miazgou svojej božskej lásky životy všetkých tých, ktorí boli zasvätení krstom a pri birmovaní boli poznačení tvojím znamením. Aj tých, ktorí sa zasvätili Božej službe: biskupov, kňazov a diakonov, aby mohli všetci zodpovedať tvojmu plánu, ktorý uskutočňuješ v tomto čase. Je to plán tvojich druhých Turíc, ktoré sú tak dlho vyprosované a očakávané. Len potom bude splnená úloha, ktorú som ja sama zverila svojmu Mariánskemu kňazskému hnutiu. Len potom dôjde k triumfu môjho Nepoškvrneného Srdca na začiatku obdobia, keď všetci konečne uvidia nové nebesia a novú zem.“

San Marino, duchovné cvičenia 5. júla 1985

Prvý piatok v mesiaci, ústne oznámené

posolstvo na záver večerného sprievodu

Nástroje môjho pokoja

„Milovaní synovia, ako veľmi ma potešil hold, ktorý ste mi preukázali tento večer – na záver týždňa, stráveného v tomto vzácnom útočišti môjho Nepoškvrneného Srdca. Moje Nepoškvrnené Srdce je dnes – ako nikdy predtým – pre každého z vás útočišťom a spoľahlivou cestou, ktorá vás vedie k Bohu.

Čo som predpovedala svojej dcére Lucii vo Fatime, sa dnes stalo skutočnosťou. Akým dôležitým pre ľudstvo a pre Cirkev je moje nepoškvrnené a materské útočište, lebo teraz sa všetci nachádzate uprostred čias, ktoré sú moje: Sú to časy bolestné, ktoré som predpovedala, keď sa veci vyvíjajú k ich bolestnému a krvavému vyplneniu.

Preto som vás chcela mať tu, na tejto hore, v týždni duchovných cvičení, ktoré boli také bohaté na mimoriadne milosti. Tieto exercície majú mimoriadny a veľký význam, ktorému porozumiete až neskôr. V týchto dňoch som vás učila modlitbe. Viedla som vás k modlitbe, dobrej modlitbe, spolu so mnou – modlitbe, ktorá pochádza zo srdca, – k modlitbe srdca, pri ktorej musíte duchom, vôľou, srdcom a dušou cítiť a vnímať skutočnosť, ktorú si v modlitbe vyprosujete.

Vaša nebeská Matka vás chce vždy viac vychovávať k modlitbe srdcom, lebo takáto modlitba má byť cestou, ktorá vám prinesie pokoj srdca.

Chcem pre každého z vás vyprosiť dar pokoja srdca. Prišli ste s obťaženými srdcami, plnými ťažkostí, bolestí, nádeje, obáv a očakávaní: všetko to som prijala do svojho Nepoškvrneného Srdca a darujem vám pokoj srdca.

Odíďte odtiaľto s pokojom v srdci a buďte pre svoje okolie nástrojmi môjho pokoja. Preto zhromažďujte vždy viac duší vo večeradlách, v ktorých sa modlite intenzívne a hlboko, aby som týmto dušiam mohla darovať pokoj srdca. V čase, keď je vždy menej pokoja medzi ľuďmi, v rodinách a krajinách, áno, dokonca v celom ľudstve, je znamením môjho materského triumfu práve pokoj, ktorý teraz chcem priniesť do sŕdc všetkých svojich detí – tých, ktoré ma počúvajú, nasledujú a zasväcujú sa môjmu Nepoškvrnenému Srdcu.

Preto vás prosím, pokračujte vo svojich večeradlách modlitby. Dnešnou milosťou, ktorá pramení z môjho Srdca a ktorá vás privedie k plnosti lásky k môjmu Synovi Ježišovi, chcem dnes darovať vzácny dar pokoja srdca všetkým mojim deťom.

Tu som vás učila aj vzájomnej láske. Ako veľmi sa Matka teší, keď vás vidí ako toľkých malých bratov, ktorí sa navzájom milujú, a ktorí – napriek všetkým ťažkostiam – chcú rásť v láske. Tieto ťažkosti spôsobuje vaša obmedzenosť, vaše nespočetné nedostatky a ľstivé nástrahy, ktoré vám nastavuje môj protivník, ktorý má teraz v úmysle okradnúť vás o pokoj vašich sŕdc a zasiať medzi vami nejednostnosť, nepochopenie a rozpory. Ako vás modlitbou privádzam k pokoju, tak vás svojou materskou prítomnosťou privádzam k bratstvu. Musíte vo svojej vzájomnej láske viac rásť, musíte sa učiť navzájom sa viac milovať. Vaša Matka má radosť, keď si vychádzate v ústrety, keď sa dokážete aj po najmenšom narušení tejto lásky opäť zmieriť, podať si ruky a naďalej spoločne napredovať, lebo ja milujem každého z vás jednotlivo a všetkých spoločne.

Nemôžete ku mne prichádzať jednotlivo. Keď prídete osamote, pýtam sa: ,A vaši bratia kde sú?‘

K môjmu Srdcu musíte prichádzať všetci spoločne – spojení božským putom vzájomnej a vždy dokonalejšej lásky.

Pretože vám môj protivník na tejto ceste kladie mnoho prekážok, prajem si, aby ste mi – ešte pred odchodom z tejto hory – dali prísľub, že sa budete navzájom vždy viac milovať, že budete napredovať spoločne ruka v ruke, aby vo svete, kde sa môjmu protivníkovi darí vládnuť egoizmom, nenávisťou a rozkolmi, bola vaša vzájomná láska znamením môjho triumfu.

Prajem si, aby bola ešte väčšia – ako predzvesť nového sveta, korý sa práve pripravuje a vás očakáva. Bude to svet, ktorý sa vynorí len vašou dokonalou, nezmerateľnou a opravdivou schopnosťou vzájomnej lásky.

Prv, než opustíte túto horu, prijímam aj dar vášho osobného utrpenia. Ako som vám predpovedala v krajine, kde sa ešte zjavujem – ako predpoveď a materskú prípravu na to, čo od vás očakávam – som svoje Hnutie v tomto roku od základu očistila: obťažila som ho krížom, ktorého ťarchu ešte teraz cítite – hlbokým, veľmi hlbokým krížom, – aby som očistila toto svoje dielo a uschopnila ho vždy viac zodpovedať môjmu plánu. Nebuďte ustráchaní, majte silnú dôveru vo mňa. Chystá sa niečo veľké a nové aj v mojom diele, lebo teraz ste vstúpili do fázy jeho uskutočnenia.

Koľko utrpenia nájdete na cestách vo svete! Keď potom zostúpite z miesta tohto večeradla, kde som vás zhromaždila, rozneste všade materinský jas mojej milosrdnej pomoci: nalievajte balzam do mnohých otvorených a krvácajúcich rán, hlásajte moje nežné slová všetkým, ktorí žijú v suchopárnosti, temnotách, znechutení a zúfalstve.

Vy ste znamením mojej materskej prítomnosti, lúčmi svetla, ktoré vychádzajú z môjho Nepoškvrneného Srdca a dopadajú na spustnuté ľudstvo, zatemnenú a rozštiepenú Cirkev. Čoskoro sa toto rozštiepenie objaví a bude zreteľnejšie a rozsiahlejšie, potom budete musieť tvoriť spojivo medzi tými, ktorí budú chcieť zostať v jednote viery a poslušnosti voči hierarchii a budú pripravovať v nespočetných skúškach nové časy, ktoré vás očakávajú. Nechcela som vás prepustiť bez materinského slova a potechy, ktoré vychádzajú z môjho Nepoškvrneného Srdca. Som stále s vami. Budete ma vždy cítiť vo svojej blízkosti. Som vašou nežnou Matkou, ktorá vás privádza k Ježišovi a prináša vám pokoj.

S radosťou a vďačnosťou za všetko vami preukázané dobro a za potechu, ktorú ste darovali môjmu bolestnému Srdcu, ďakujem vám všetkým ako Matka v tento večer a žehnám vás v mene Otca i Syna i Ducha Svätého.“

15. augusta 1985

Sviatok Nanebovzatia Panny Márie

Nebojte sa!

„Pozerajte dnes na nebo, ktoré vás očakáva, milovaní synovia, ak chcete napredovať vo svetle radosti a nádeje. V tento deň zástupy anjelov a svätých a najmä vašich bratov, ktorí vás predišli a očakávajú vás, vytvárajú obrovskú korunu slávy okolo osláveného tela vašej nebeskej Matky, ktoré bolo vzaté do neba. Z môjho materského a Nepoškvrneného Srdca zosielam neobyčajne hojný dážď milostí, aby som vás povzbudila, potešila a pomohla vám napredovať na ceste, ktorú som vám vyznačila.

Ako nikdy predtým sa svet stal dnes púšťou, ktorá prináša jedovaté a plané plody. Ako nikdy predtým pokúša sa dnes môj protivník všetkými spôsobmi klásť vám do cesty prekážky, zvádzať vás a postihnúť. Ako nikdy predtým rozvinul v dnešných časoch satan celú svoju moc, ktorá mu bola umožnená a nasadzuje všetko na zničenie plánu a diela mojej lásky, ktoré sama uskutočňujem v týchto posledných časoch.

Preto vás protivník všemožne trápi, kladie vám do cesty nástrahy, rozosieva nedorozumenia a rozpory, aby vás znechutil, zvádza vás pokušeniami každého druhu, aby vás zastrašil a ochromil. Toto je obdobie, v ktorom sú jeho útoky na moje Hnutie prudšie a vytrvalejšie, najmä sa pokúša vniesť zmätok a rozkol medzi tých, ktorí vystupujú ako zodpovední tohto Hnutia.

Nebojte sa!

Zakrývam vás svojím nepoškvrneným plášťom a chránim vás. Ja som neustále po vašom boku a vediem vás po ceste, ktorú som vám vybrala. Pripúšťam prekážky svojho protivníka, aby som vás očistila, ale potom osobne zasahujem, aby som vám pomohla, prekážky premohla a odstránila.

So svojím osláveným telom často sa stávam prítomná a dávam vám znamenia mojej materskej pomoci. Preto sa zjavujem aj naďalej denne a mimoriadnym spôsobom.

Teraz svetlo mojej trvalej materskej prítomnosti vytvára jednotu modlitby a lásky nebeského sveta so svetom pozemským pre ťažké chvíle, ktoré vás čakajú v tejto záverečnej fáze očisty.“

Fulda (Nemecko), 8. septembra 1985

Sviatok Narodenia Panny Márie

Hodina verejného svedectva

„Milovaní synovia, prijmite dnes moje pozvanie vstúpiť do môjho Nepoškvrneného Srdca a dať sa mnou viesť. Všetci, ktorí nasledujú toto moje pozvanie a zasvätia sa môjmu Srdcu, budú mať účasť na mojej víťaznej družine. V tento deň, vo sviatok môjho narodenia, chcem vás mať okolo mojej kolísky ako vonnú korunu lásky a modlitby.

Dnes vás pozývam všetkých k verejnému a smelému svedectvu.

Pozerajte na svoju nebeskú Matku, ktorá sa narodila ako „vychádzajúca zornička a krásna ako mesiac“.

Čo zatemňuje dnes život ľudí? Je to temnota odmietania Boha, jeho zaryté a tak rozšírené popieranie. Vy musíte šíriť všade mocným hlasom: Boh existuje! Kto je ako Boh?!

Len návratom k Bohu sa otvorí pre ľudstvo jediná možnosť záchrany. Preto musíte smelo rozširovať moje materské pozvanie k obráteniu a návratu k Bohu modlitbou a pokáním, láskou a pôstom. Ešte bude ľudstvu dopriata krátka chvíľa, teraz v tomto priaznivom období, aby sa obrátilo.

Zdvihnite oči k vašej nebeskej Matke, ktorá sa narodila ,jasná ako slnko‘.

Čo dnes zatemňuje krásu a lesk Cirkvi? Je to dym bludov, ktorý tam zavádza satan. Tieto sa budú stále väčšmi šíriť a mnohé duše zvedú k strate viery. Príčinou veľkého rozšírenia bludov a tohto veľkého odpadu od viery sú neverní pastieri. Mlčia, keď majú hovoriť smelo, aby odsúdili blud a bránili pravdu. Nezasahujú, keď by mali odhaliť vlkov, ktorí – zahalení do ovčej kože – sa vkradli do Kristovho ovčinca. Sú nemými psami, ktorí nechajú roztrhať svoje stádo.

Vy však musíte hovoriť energicky a smelo, odsúdiť blud a šíriť len pravdu. Prišla hodina vášho verejného a smelého svedectva.

Lesk Cirkvi sa zatemňuje aj hlbokým rozkolom, ktorý prenikol do jej vnútra a každým dňom sa vzmáha. Tu musíte jej jednotu dosvedčovať ráznym pričinením sa o spojenie s pápežom a biskupmi, ktorí sú s ním spojení.

Nenasledujte tých biskupov, ktorí sa protivia pápežovi. Buďte smelými obrancami pápeža a pomenujte celkom otvorene tých, ktorí sa protivia jeho učiteľskému úradu a vyučujú v takom zmysle. Vzhliadnite na svoju nebeskú Matku, ktorá sa narodila ,hrozivá ako vojsko pripravené k boju.‘ Čo robí vašu moc neúčinnou a čo spôsobuje, že pri hroznom útoku môjho protivníka zostávate ustráchane stáť?

Je to tolerovanie hriechov, ktoré vás vzďaľuje od života môjho Syna Ježiša. Je to nedbalosť v modlitbe, ktorá by vám prepožičala jeho vlastnú silu.

Buďte teda dnes smelými svedkami v boji proti hriechu. Nech prostredníctvom vás zasvieti opäť veľký dar, ktorý vám Ježiš dal sviatosťou zmierenia. Znovu často pristupujte k spovedi a viac sa modlite. Modlite sa so mnou; modlite sa svätý ruženec.

Čo povedal na tomto mieste pápež, je pravda. Ste blízko veľkému trestu. Preto vám hovorím: Zverte sa mi a vedzte, že zbraňou, ktorú máte v týchto strašných okamihoch používať, je svätý ruženec. Vtedy utvoríte moju družinu, ktorú vediem v týchto chvíľach k jej najväčšiemu víťazstvu.“

Fatima (Portugalsko), 13. októbra 1985

Výročie posledného zjavenia vo Fatime

Dva bojové šíky

„Odtiaľto, kde som sa zjavila ako ,Žena odetá slnkom‘, pozývam vás všetkých zhromaždiť sa okolo vašej nebeskej Vojvodkyne.

Je to obdobie veľkého boja medzi mnou a mocnou družinou, ktorá stojí pod velením červeného draka a čiernej šelmy. Marxistický ateizmus a slobodomurárstvo vedú toto zhromaždené vojsko, aby zviedli celé ľudstvo k zapretiu Boha a k rebélii proti nemu. Na čele tejto vojenskej družiny stojí sám Lucifer, ktorý dnes opakuje svoju výzvu postaviť sa proti Bohu a stavia sám seba ako Boha, ktorému sa treba klaňať. S ním bojujú všetci démoni, ktorí sa v týchto časoch vyliali z pekla na zem, aby zničili čo najviac duší. S nimi sa spojili duše zatratených a tí, čo sa vo svojom živote stavajú proti Bohu, urážajú ho a preklínajú a idú cestou egoizmu a nenávisti, zla a nečistoty. Ich jediným životným cieľom je bažiť po pôžitkoch, ukájajú všetky svoje náruživosti, bojujú za triumf nenávisti, zla a bezbožnosti.

Družinu, ktorú vediem ja sama, tvoria všetci anjeli a svätí v nebi, vedie ju svätý Michal archanjel, vodca celého nebeského vojska. Je to veľká bitka, ktorá sa odohráva najmä v duchovnej oblasti. Na zemi pozostáva moja družina zo všetkých tých, ktorí žijú zodpovedajúc milosti, prijatej pri svätom krste, aby milovali a oslavovali Boha, ktorí napredujú na istej ceste dokonalého zachovávania Pánových príkazov. Sú pokorní, tvárni, malí a dobromyseľní;  vyhýbajú  sa  nástrahám  démonov  a  ľahkomyseľným zvodom pôžitkov, idú cestou lásky, čistoty a svätosti.

Táto moja družina je utvorená z mojich malých detí, ktoré mi dnes kladne odpovedali vo všetkých svetadieloch a nasledujú ma na ceste, ktorú som vám v týchto rokoch ukázala.

S touto družinou pripravujem v týchto časoch svoje víťazstvo. So svojou družinou uskutočňujem každý deň triumf môjho Nepoškvrneného Srdca. So svojou družinou pripravujem cestu, ktorou príde k vám kráľovstvo slávy Ježiša, kráľovstvo lásky a milosti, svätosti, spravodlivosti a pokoja.

Z tohto miesta, kde som sa zjavila, obnovujem dnes svoju materskú výzvu: Čo možno najrýchlejšie sa všetci zhromaždite v tejto mojej družine!

Prišla hodina veľkého boja. Bojujte zbraňou svätého ruženca a napredujte na ceste lásky k Ježišovi, na ceste pohŕdania svetom a sebou samými, na ceste pokory, lásky prostoty a čistoty. Tak budete pripravení znášať veľké skúšky, ktoré čoskoro začnú pre Cirkev a ľudstvo.

Z tohto milostivého miesta vás všetkých žehnám s mojím pápežom a mojimi milovanými, mne zasvätenými deťmi v mene Otca i Syna i Ducha Svätého.“

Auckland (Nový Zéland), 12. novembra 1985

Moja cesta

„Z tejto krajiny Ďalekého juhu, kam som ťa priviedla, aby som rozšírila svoje materské posolstvo a svoje deti zhromaždila v útočišti môjho Nepoškvrneného Srdca, opätovne vyzývam celú Cirkev a celé ľudstvo ísť cestou, ktorú vám ukázala vaša nebeská Matka. Je to spoľahlivá cesta, ktorá vás privedie k Bohu záchrany a pokoja.

Na tejto ceste zakúsite lásku Otca, ktorý vás tak veľmi miluje a vedie, ktorý pre vás vo svojej prozreteľnosti všetko pripravuje a pozýva vás k stále väčšiemu šťastiu. Každý okamih sa dajte niesť otcovskou láskou ako deti, ktoré sa dokonale odovzdajú jeho božskej vôli.

Na tejto ceste stretnete božskú osobu môjho Syna Ježiša, ktorý je so svojím osláveným telom a svojím božstvom vždy prítomný pri každom z vás. On chce byť vašou radosťou a pokojom. Chce, aby ho každý z vás miloval. Chce tiež, aby ste ho nasledovali a napodobňovali. Cesta, po ktorej vás vediem, je cestou dokonalého nasledovania môjho Syna Ježiša. Týmto spôsobom žijete podľa krstného zasvätenia, odporujete svetu a jeho zvodom, aby ste napredovali po ceste Božej milosti, lásky a svätosti.

Na tejto ceste budete každý deň pretváraní mohutným pôsobením Ducha Svätého, môjho najmilšieho snúbenca, ktorý vás povedie k dokonalosti vášho svedectva. Stanovila som, že to bude pre vás bolestné svedectvo. Čas očisty a krvavých skúšok sa blíži. Tieto sú potrebné na záchranu mojich detí a na očistu Cirkvi od rán odpadu a nevery.

Moja materinská láska ma pobáda skrátiť čas. V krátkom čase pochopíte, čo som vám oznamovala v posledných rokoch. Potom sa ako voňavé kvety otvoria všetci moji synovia, ktorí mi zo všetkých svetadielov odpovedali svojím ,áno‘, zasvätili sa mi a ktorých ja teraz vychovávam v tichosti a skrytosti, aby ohlasovali nové obdobie triumfu môjho Nepoškvrneného Srdca. Požehnávam vás všetkých v láske a radosti.“

Melbourne (Austrália), 1. decembra 1985

Prvá adventná nedeľa

Blažení v očakávaní

„Moje posolstvo teraz preniklo do všetkých svetadielov. Milovaní synovia, podporujte plán  svojej  nebeskej  Matky  veľkodušne a plní dôvery.

Žite v pokoji srdca. Milujte, modlite sa, robte pokánie. S jednoduchosťou dieťaťa prežívajte prítomný okamih, ktorý vám pripravuje Otec ako dar svojej božskej prozreteľnosti.

Nedajte sa zviesť tými, ktorí ohlasujú roky a dni, ako keby chceli určovať termíny nekonečnému milosrdenstvu božského Srdca môjho Syna Ježiša. Dnes sa objavuje mnoho falošných prorokov, ktorí šíria lživé posolstvá, aby mnohé z mojich detí uviedli do strachu a obáv.

Ja som Matkou nádeje a dôvery. Prežívajte toto obdobie druhého adventu spolu so mnou. Ako som bola panenskou Matkou prvého Ježišovho príchodu, tak som teraz slávnou Matkou jeho druhého príchodu.

Žite v tomto očakávaní a budete blažení.

Buďte šťastní uprostred skúšok a utrpenia každého druhu, lebo máte istotu, že hodiny prítomných úzkostí pripravujú obdobie slávneho príchodu môjho Syna Ježiša.

Žite blažene uprostred nedorozumení a prenasledovania, lebo vaše mená sú zapísané v mojom Nepoškvrnenom Srdci a ste chránení v mojom bezpečnom a materskom útočišti.

Buďte blažení, aj keď žijete v zatemnenej, poranenej a rozštiepenej Cirkvi, lebo tieto hodiny agónie pripravujú objavenie sa žiarivých lúčov druhých Turíc.

Žite blažene v mojom Nepoškvrnenom Srdci a očakávajte v radostnej nádeji príchod slávy môjho Syna Ježiša.“

Perth (Austrália), 8. decembra 1985

Slávnosť Nepoškvrneného počatia Panny Márie

Vaša materská pastierka

„Som Nepoškvrnené počatie. Som vaša Matka, celá krásna. Milovaní synovia, kráčajte po ceste lásky, čistoty a svätosti. Dnes sa teším, lebo vidím, ako sa moje posolstvo rozšírilo do všetkých svetadielov. Toľkí kňazi, ale predovšetkým veriaci odpovedali v takom veľkom počte a s veľkým nadšením na moje pozvanie zasvätiť sa môjmu Nepoškvrnenému Srdcu v jednote so Svätým Otcom, kráčať po ceste Božej milosti, vyhýbať sa hriechu, modliť sa svätý ruženec a zhromažďovať sa vo večeradlách k vytrvalej modlitbe v spoločenstve so mnou.

A ty, môj malý syn, nachádzaš sa v tento deň v takom vzdialenom meste, ležiacom v najjužnejšej časti tohto veľkého kontinentu, aby si sa tu stal nežnou pastierskou palicou vašej nebeskej pastierky, ktorá vás chce čím skôr zhromaždiť v bezpečnom ovčinci svojho Nepoškvrneného Srdca.

Teraz prišiel môj čas. Teraz stojíte bezprostredne pred uskutočnením všetkého, čo som vám predpovedala. Ste na prahu významných krušných udalostí pre Cirkev i pre celé ľudstvo.

Teda dnes, keď sa nebo i zem spájajú v radosti pri oslave jedinečného privilégia môjho nepoškvrneného počatia, pozývam vás zhromaždiť sa v družine, ktorá stojí pod velením vašej nebeskej vojvodkyne, aby vás viedla v boji proti zlu a hriechu za víťazstvo najčistejšieho svetla Božej milosti a svätosti vo vás.“

Dongo (Como, Taliansko), 24. decembra 1985

Svätá noc

Hlboké mlčanie

„Je Svätá noc. Milovaní synovia, prežite ju so mnou v radostných spomienkach na okamihy, ktoré som prežila, keď sa pripravovalo narodenie Otcovho Slova, pravého Božieho Syna v čase.

Uskutočnenie tohto veľkého tajomstva lásky sa vyznačovalo tajomným mlčaním. Sladká harmónia pokoja zahaľovala moju panenskú bytosť, lebo ona bola povolaná otvoriť sa a matersky darovať Syna.

Hlboké ticho panovalo, keď sa naplnilo toto božské tajomstvo. Kým všetko bolo zahalené do mlčania, uprostred noci sa Otcovo večné Slovo spustilo ako rosa na svet, ktorý bol povolaný prijať božský výhonok. A hľa, uprostred hlbokého mlčania zaznievajú nebeské hlasy anjelov a otvorili sa srdcia pastierov, ktorí pochopili, čo bolo skryté veľkým. Tak to musí byť pri každom stretnutí so Slovom, aby sa stalo telom v živote každého z vás. Tak to musí byť pri vašom každodennom stretnutí s mojím Synom. Tak to musí byť vo vianočný sviatok: Ste povolaní prežívať ho každý deň, keď s láskou prijímate do svojho srdca a duše Pána, ktorý vás zachránil a vedie vás k pokoju. Tak to musí byť aj pri jeho druhom príchode, keď sa vráti v jase svojej slávy na nebeských oblakoch, aby zriadil svoje Božie kráľovstvo.

Aj dnes je potrebné hlboké mlčanie, aby sme pochopili skrytý Boží plán a vedeli porozumieť znameniam času, v ktorom žijete. A tieto znamenia vám oznamujú jeho blízky príchod. Otvorte srdcia pre pokoru, jednoduchosť, pre nevinnosť maličkých. Buďte vytrvalí v modlitbe a dôvere. Spolu s vašou nebeskou Matkou žite každý deň vaše trvalé Vianoce, ktoré teraz v čase pokračujú na radosť a záchranu všetkých.“

Dongo (Como, Taliansko), 31. decembra 1985

Posledná noc v roku

Vaša modlitba so mnou

„Milovaní synovia, prežite so mnou v modlitbe hodiny tejto poslednej noci roka. Koľko mojich detí strávi tieto hodiny zábavami a plytvaním, aby pozdravili nový rok hlukom a radovánkami.

Vy sa však spolu so mnou obracajte k Pánovi vrúcnou modlitbou vďaky.

Jeho milosrdná láska dnes vedie k svojmu zavŕšeniu veľký plán záchrany a milosrdenstva aj pre tých tak zblúdilých a chorých ľudí dneška. Hriech je vašou skutočnou chorobou, ktorá moje deti infikuje stále viac a privádza ich k životu v egoizme, nenávisti, nečistote a zatvrdlivom odmietaní Boha a vášho Pána, ktorý vás stvoril a vedie vás po ceste ozajstného šťastia.

Pán od vás žiada dať sa na cestu obrátenia k nemu a toľkými spôsobmi – aj tohto roku – vám dal znamenia svojho pozvania k obráteniu.

Spolu so mnou sa obracajte k Pánovi horlivou modlitbou pokánia.

Bezbožnosť pokrýva celú zem ako hrubá vrstva ľadu a vysušila srdcia a duše mnohých mojich detí. Kalich Božej spravodlivosti je plný až po okraj a volá po odprosení.

Kým sa vo svete práve napĺňa to veľké tajomstvo zla, obraciam sa na vás, milé deti, a pozývam vás k utvoreniu veľkej reťaze pokánia. Obetujte všetky svoje modlitby a utrpenie každého druhu, spojte ich každý deň s obetou môjho Syna Ježiša, ktorá sa všade obnovuje na odprosenie a vynáhradu za všetky hriechy sveta. Tak mi pomôžete ešte zadržať trest, ktorý na seba priťahuje toto ľudstvo svojím bezbožným životom.

Teraz stojí predo dvermi nové obdobie. Ja som Matka, ktorá vás vedie po ceste záchrany a pokoja. Pripravujte sa modlitbou, pôstom, umŕtvovaním a pokáním na prežitie nových dní, ktoré vás očakávajú, a ktoré vám pripravuje Otcovo milosrdenstvo.“

1986 - KRÁĽOVNÁ POKOJA

Dongo (Como, Taliansko), 1. januára 1986

Sviatok Božieho materstva Panny Márie

Kráľovná pokoja

„Pozrite dnes na svoju nebeskú Matku. Je sviatok môjho Božieho Materstva. Je aj prvý deň nového roka a Cirkev vás dnes pozýva k modlitbe, aby ste dostali veľký dar pokoja.

Som Kráľovnou pokoja.

Vo vianočný deň som vám darovala toho, ktorý je vaším pokojom, svojho Syna Ježiša. Ježiš vás priviedol k pokoju s Bohom a tak vám otvoril cestu k záchrane a skutočnému šťastiu.

Ježiš vás priviedol k pokoju so sebou samými, a tak vám otvoril cestu k pokoju srdca. Tento pokoj sa môže zrodiť len životom v Božej milosti, ktorú sám zaslúžil svojím narodením uprostred vás, svojím životom a svojou krvavou obetou na kríži.

Keď žijete v Božej milosti, žijete s pokojom v srdci. Egoizmus, nenávisť, nečistota, áno, každý hriech vás okráda o pokoj srdca.

Ježiš vás priviedol k pokoju so všetkými a ukázal vám cestu k ozajstnému bratstvu. Každého človeka musíte skutočne považovať za brata. Vyžadujem od vás, aby ste všetci žili v ozajstnom spoločenstve bratstva a vzájomnej lásky – bez rozdielov rasy, jazyka a náboženstva. Všetci ste Božími deťmi, ktoré Ježiš vykúpil a zveril môjmu duchovnému materstvu. Preto musíte všetci žiť medzi sebou ako opravdiví bratia. Len na ceste skutočne žitého bratstva môže k vám prísť mier.

Ale pokoj je dnes stále viac ohrozený.

Ľudia žijú v ďaleko rozšírenom a zatvrdilom odmietaní Boha; sú obeťami hriechu a nečistoty; sú neschopní navzájom si porozumieť a milovať sa a tak sú ľudské práva potláčané, chudobní a hladujúci sú ponechaní na seba, rozmáha sa útlak a nespravodlivosť, násilnosti sa povážlivo množia a šíria sa vojny. Aj v tomto roku je ohrozený mier a zlo vám pripravuje mnohé nebezpečenstvá. Preto vás dnes, na sviatok môjho Božieho Materstva, volám zasvätiť sa mi, lebo som Kráľovná pokoja.

Obráťte sa a navráťte sa k Pánovi cestou modlitby a pokánia, umŕtvovania zmyslov a pôstu. Končí sa obdobie, ktoré Boh doprial ľudstvu na obrátenie. Preto sa dnes obraciam na vás so svojím posolstvom s veľkými materinskými obavami. Venujte pozornosť tomuto posolstvu a budete zachránení. Nasledujte ho a nájdete pokoj srdca.

Všade ho rozširujte a prispejete k tomu, že ľudstvo zažije nie dni nešťastia a trápení, ale dni nádeje a pokoja.“

2. februára 1986

Sviatok Obetovania Pána

Cesta k zachovávaniu Božej vôle

„Nasledujte ma, milovaní synovia, na ceste, ktorú som vám ukázala, aby som vás zaviedla do Pánovho chrámu, kde budete ospevovať dnes jeho lásku a slávu. Keď som so svojím čistým snúbencom Jozefom putovala do chrámu v Jeruzaleme a niesla som tam svoje božské dieťa v hlbokej extáze lásky a modlitby, spĺňala som tým zákonný predpis a plnila Pánovu vôľu. Tak isto robím dnes s každým z vás. Vediem vás po ceste dokonalého plnenia Pánovej vôle.

Ja som cesta k Božej vôli.

Je Božou vôľou, aby ste záväzky svojho kňazského úradu plnili dokonale. Je Božou vôľou, aby ste venovali dostatok času v svojom živote pre modlitbu a hlboké spojenie s Pánom. Preto vás vediem k tomu, aby ste presne dodržiavali svoje cvičenia zbožnosti: nikdy nevynechajte kňazské hodinky, svoje denné rozjímanie vykonávajte v pokoji a láske, každý deň sa modlite ruženec spolu so mnou a svätá omša, ktorú slávite a prežívate, nech je vrcholom vášho kňazského dňa.

Je Božou vôľou, aby ste v svojom apoštoláte zachovávali normy, ktoré pre vás vydala Cirkev. Nezúčastňujte sa na profánnych zábavných podujatiach; neobjavujte sa na miestach, ktoré nie sú primerané hodnosti Božieho služobníka; snažte sa chrániť a obraňovať posvätný charakter vašej osoby. Žijete vo svete, ale napatríte do neho. Nehanbite sa všetkým dávať toto verejné svedectvo. Preto žiadam od vás, aby ste boli vždy odetí kňazsky, aby bolo všetkým jasné, že ste Božími kňazmi a mojimi milovanými synmi. Ako veľmi bolí moje materské Srdce, keď vidím, koľkí kňazi, ba aj biskupi, sú odetí celkom civilne a verejne prekračujú predpisy, ktoré pre nich vydala Cirkev.

Je Božou vôľou, aby ste boli zapálení horlivosťou za záchranu duší a boli vždy pripravení splniť ťažkú povinnosť, ktorá vám je zverená ako služobníkom zmierenia. Vo veľkej časti Cirkvi akoby vymizla táto potrebná sviatosť práve preto, lebo mnohí kňazi už nechodia do spovedníc, aby boli k dispozícii dušiam, ktoré veľmi potrebujú túto sviatosť Božieho milosrdenstva.

Je Božou vôľou, aby ste boli k dispozícii vo všetkých duchovných i hmotných potrebách vašich blížnych. Vaše kňazské srdce má byť otvorené, veľkodušné, jemnocitné a milosrdné. Len tak budete plniť vôlu, ktorú má Pán s každým jedným z vás a budete napredovať po ceste svätosti.

Preto vás každý deň vediem po ceste dokonalého plnenia Božej vôle, aby Najsvätejšia Trojica mohla v posvätnom chráme vášho života prijať svoju najväčšiu oslavu.“

Dongo (Como, Taliansko), 27. marca 1986

Zelený štvrtok

Božie tajomstvo

„Dnes je váš sviatok, milovaní synovia, lebo je to vaša Veľká noc, vaša veľkonočná večera. Pripomínate si ustanovenie Eucharistie a kňazstva. Ako veľmi túžil Ježiš po poslednej večeri pred svojím utrpením! Aj vy túžte po tom, aby ste spĺňali s veľkou láskou tajomstvo svojej kňazskej poslednej večere.

Je to božské tajomstvo lásky. Ste povolaní k čistote lásky. Preto každý deň vytrvalo pracujem na vás, aby som pretvorila vaše srdcia a pripodobnila ich Srdcu môjho Syna Ježiša. Vovádzam vás do ohnivej pece jeho najčistejšej a božskej lásky, lebo kňazské srdce musí byť pretvorené podľa Ježišovho Srdca, podľa Srdca večného kňaza. Kňazské srdce musí byť mierne a pokorné, milosrdné a jemnocitné, čisté a súcitné, otvorené ako kalich, aby milovalo Boha výlučne a dokonale a potom – preplnené plnosťou Božej lásky – aby sa plameňom nevyhasiteľnej lásky darovalo všetkým bratom.

Dnes je aj deň nového prikázania: – ,Milujte sa navzájom, ako som ja miloval vás‘. Je to deň jeho záväzného príkazu: ,Keď som to robil ja, ako váš majster, potom aj vy to robte, ak chcete byť mojimi ozajstnými učeníkmi.‘

Milovaní synovia, vždy sa postavte do služby všetkým: aj vy umývajte nohy vašich bratov, lejte balzam na ich rany, znášajte ich núdzu a chudobu, preberajte na seba bremeno hriechov a zla vo svete.

Je to božské tajomstvo modlitby.

Vaše kňazstvo sa realizuje trvalým sprostredkovaním medzi Bohom a ľuďmi. Toto sprostredkovanie vykonávate svojou kňazskou modlitbou, najmä, keď prinášate každodennú obetu svätej omše, ktorá sa prostredníctvom vás stáva trvalým a všeobecným veľkonočným darom tejto poslednej večere. Dokonalosť modlitby, to znamená hlboké spojenie života s Bohom, je výkonom vášho kňazského úradu, ktorým udeľujete veriacim sviatosti, ktoré ustanovil Ježiš pre vašu záchranu. Dokonalosťou modlitby je predovšetkým vaša pružná a horlivá ochota pre potreby duší, ktorá vás pobáda k častej prítomnosti v spovednici ako služobníkov sviatosti zmierenia, ktorou môžete liečiť hlboké rany toľkých hriechov.

Kiež by sa vaším dobrým príkladom vrátil do celej Cirkvi zvyk častej spovede, aby sa uskutočnilo to, čo žiada môj prvý najmilší syn, pápež Ján Pavol II., od všetkých kňazov v liste, vydanom v tento deň.

Je to božské tajomstvo utrpenia.

Ustanovenie kňazstva sa vzťahuje predovšetkým na trvalé obetovanie Ježiša – aj keď je nekrvavé, – ktoré zvečňuje tú obetu, ktorú zavŕšil na Kalvárii.

Tak aj ja povolávam vás trpieť spolu s Ježišom, aby ste sa spolu s ním obetovali za záchranu duší. Vystúpte na horu Kalvárie tohto indiferentného a ukrutného storočia a buďte pripravení ako Ježiš zomrieť, aby bratia mali život. Preto žiadam od vás v tomto čase väčšie a trvalé utrpenie. Neľakajte sa preto – naopak, majte veselú myseľ. Keď vstúpite do záhrady môjho Nepoškvrneného Srdca, budete vždy viac cítiť, čo okúsil Ježiš tým najdokonalejším spôsobom – radosť sebaobetovania z lásky a pre záchranu všetkých.

Tak budete môcť naozaj povedať každý deň dušiam, ktoré vám boli zverené: ,Veľmi som túžil jesť s vami tohto veľkonočného baránka!‘“

Dongo (Taliansko), 28. marca 1986

Veľký piatok

Prečo si ma opustil?

„Dnes som pod krížom, na ktorom Ježiš prežíva hodiny svojho smrteľného zápasu. V mojom Nepoškvrnenom materskom Srdci, utrápenom bolesťou, počujem hlas jeho bolestnej sťažnosti: ,Bože môj, Bože môj, prečo si ma opustil?‘

Milovaní synovia, počujte dnes spolu so mnou tento jeho hlas. Je to súčasne vyvrcholenie jeho celého utrpenia, vrchol každej bolesti.

Ach, prežívajte znova spolu so mnou, zranenou a bolestnou Matkou, tieto nevysloviteľné okamihy jeho bolestného utrpenia:

Úzkosť v Getsemanskej záhrade, Judášovu zradu, bojazlivosť učeníkov, Petrovo zapretie, urážky a rozsudok pred židovskou veľradou, Pilátov rozsudok, strašné bičovanie a korunovanie tŕním, bolestný výstup na Kalváriu, bolesti rúk a nôh, prerazených klincami a tri nekonečné hodiny nevysloviteľného smrteľného zápasu, keď visel na kríži. Hľa, baránok, ktorý sa bez odporu dá viesť na zabitie. Hľa, pravý Boží Baránok, ktorý sníma hriechy sveta! Srdce tohto drahého tela, visiacej a ukrižovanej obety, je obťažené všetkými hriechmi sveta, všetkou zlobou, ktorú svojou obetou vykúpil.

,Bože môj, prečo si ma opustil?‘ Toto Božské Srdce, také rozorvané a zdrvené, že dokonca pociťuje opustenosť Otcom, je obťažené aj všetkým zlyhaním a nevďačnosťou jeho Cirkvi, ktorá sa zrodila ako skvúca nevesta z lona toľkého utrpenia.

Lebo ešte aj dnes Ježiša v jeho Cirkvi opätovne opúšťajú, zapierajú a vydávajú: zapierajú ho tí, ktorí ho zanedbávajú pre vlastnú pohodlnosť, ktorí hľadajú len seba samých a ktorí túžia po úspechu a aplauze. Pýcha privádza mnohých k tomu, že ho zapierajú slovom aj životom: ,Nepoznám toho človeka!‘

Vydávajú ho na smrť aj tí pastieri, ktorí sa nestarajú o stádo im zverené, ktorí mlčia zo strachu alebo pre osobný úžitok, ktorí nebránia pravdu proti útokom bludárov a ktorí nebránia ovce pred korbáčom zúrivých vlkov, preoblečených za baránkov.

Opúšťajú ho mnohí kňazi a rehoľníci, ktorí sa vzdajú svojho vzácneho povolania, alebo nežijú verne svojim povinnostiam a dajú sa celkom ovládnuť duchom sveta, v ktorom žijú.

Odmietajú ho a zavrhujú mnohí veriaci, ktorí nasledujú ideológie, ktoré sú síce dnes v móde, ale ktoré predkladajú zásady, protiviace sa pravdám evanjelia, ktorí sa znižujú ku kompromisom, lebo vždy túžia po súhlase všetkých.

Veľký piatok sa dnes opakuje v miere nepomerne väčšej a všeobecnejšej ako v okamihu utrpenia a smrti na kríži. Jedno vtedajšie gesto zodpovedá tisícom dnes. Preto Ježiš opakuje vo svojom tajomnom tele, ktorým je Cirkev, opätovne svoj bolestný výkrik: ,Bože môj, prečo si ma opustil?‘

Bolesť vašej nebeskej Matky sa dnes obnovuje, keď vidí, že sa v Cirkvi opakujú tie isté bolesti, ktoré Ježiš pretrpel cez svoj Veľký piatok. Pozrite, či je nejaká bolesť ako moja! Prežívajte ju so mnou, lebo hriech sa tak rozmnožil a strata viery u mnohých spôsobila odpad od Boha, ale aj preto, že nevera narastá ako potopa a zatápa duše. Ako nikdy doteraz podobáš sa, ach, Cirkev, svojmu ukrižovanému Snúbencovi. Toto je aj pre teba hodina smrteľného boja, tvojej opustenosti a tvojej bolestnej smrti na kríži.

Ale v tvoj Veľký piatok stojí pri tebe bolestná Matka – posilňuje ťa, bdie nad tebou v modlitbách, v dôveryplnom očakávaní tvojho skorého a slávneho z mŕtvychvstania.“

Dongo (Taliansko), 30. marca 1986

Veľkonočná nedeľa

Ježiš je vaším pokojom

„Milovaní synovia, nech zostáva s vami pokoj Božského Srdca vášho z mŕtvychvstalého brata Ježiša a pokoj Nepoškvrneného Srdca vašej nebeskej Matky, ktorá sa teší z pohľadu na jeho oslávené telo.

Nech je pokoj vo vašich srdciach a vo vašom živote.

Pokoj nech je trvalým darom vášho apoštolátu.

Ježiš pokorený, posmievaný, opľuvaný, zbičovaný, odsúdený, ukrižovaný, usmrtený na kríži a pochovaný dnes vstal z mŕtvych!

Je sviatok z mŕtvychvstania. Z mŕtvychvstalý Ježiš zostáva naveky živý a prítomný medzi vami.

Ježiš je vaším pokojom. On sám je vaším životom, on sám je vaším víťazstvom. Zúčastňujte sa so mnou na tejto radosti, ktorú už nikto nebude môcť skaliť. Prechovávajte ju vo svojich srdciach, aby v nich mohla rozkvitnúť nádej.

Ja som bolestná Matka utrpenia. Ja som radostná Matka z mŕtvychvstania. Ja som Matka z mŕtvychvstalého Krista; som ohlasovateľkou jeho víťazstva.

Mne bola zverená úloha pripraviť jeho nový príchod v sláve. V tomto bolestnom období očisty vám hovorím: „Nepochybujte, majte veľkú nádej! Ježiš premohol svet raz navždy. Len Ježiš je dnes skutočným víťazom.“

Som Matka, ktorá vás všetkých pozývam zovšadiaľ, aby som vás priviedla k Ježišovi a pripravila pre vás tak novú éru pokoja.

Som Kráľovnou pokoja, ktorá sa na vás pozerá s materinskou nežnosťou a požehnáva vás v mene osláveného Otca, z mŕtvychvstalého Syna a Ducha Svätého, ktorý je pre vás darom.“

Merine-Lecce, 8. mája 1986

Matka milosti a milosrdenstva

„Som Matkou Božej milosti. Som Matkou Božej lásky. Som prameňom milosrdenstva.

Milovaní synovia, napredujte cestou, ktorú som vám v týchto rokoch ukázala, ak chcete zodpovedať môjmu materskému plánu záchrany všetkých mojich detí, najmä úbohých hriešnych detí.

Buďte mojimi rukami, ktoré rozdeľujú bohaté milosti všetkým tým, ktorí sa nachádzajú v akejkoľvek núdzi. V týchto časoch sa chcem zjavovať prostredníctvom vás. Svoje milosti chcem rozdeľovať vašimi kňazskými rukami, ktoré nech sa vždy všetkým otvárajú ako pomoc a posila. Lejte balzam na boľavé rany. Prinášajte pomoc tým, ktorí sa nachádzajú v chudobe a opustenosti. Pomáhajte trpiacim, odsunutým na okraj, malým, utláčaným a prenasledovaným, aby sa dostali na cestu dôvery a nádeje.

Buďte rukami vašej nebeskej Matky, ktoré sa vždy otvárajú, aby vyliali plnosť milostí na všetky dietky!

Buďte mojím Srdcom, ktoré sa otvára, aby rozdávalo svoju materinskú lásku! Milujte každým úderom môjho Nepoškvrneného Srdca! Vy ste mi zasvätení, aby som vás mohla priviesť k dokonalosti lásky. Buďte jemní a súcitní, čistí a zo srdca pokorní. Prosím, buďte pomocou, ktorú chcem dnes dať všetkým tým, ktorí potrebujú lásku, aby sa zachránili.

Milujte tých, ktorí sú vzdialení – aj ateistov. Milujte aj tých, ktorí vás prenasledujú a robia vám prekážky. Milujte všetkých, bez rozdielu jazyka, rasy a náboženstva. Takto sa každý z vás stane úderom môjho Nepoškvrneného Srdca, ktoré objíma všetkých a rozdáva potechu mojej spoľahlivej materinskej lásky.

Buďte nástrojmi môjho milosrdenstva!

Dnes ľudstvo tak veľmi potrebuje Božie milosrdenstvo! Len milosrdenstvo ho môže celkom obnoviť a zachrániť. Svojím odmietaním Boha ľudstvo onemocnelo. To mu prekáža na ceste, určenej Bohom na záchranu. Je ťažko choré, lebo sa stalo neschopným milovať. Svet sa stal nesmiernou púšťou bez lásky – na nej vyrastajú jedovaté byliny nenávisti, nesvornosti, hriechu, nespútaného egoizmu, nečistoty, násilia a vojen. Len veľký zázrak Božieho milosrdenstva môže zachrániť toto poblúdené a umierajúce ľudstvo, ktoré sa teraz dostalo do svojej najhlbšej biedy. Preto bol celý svet teraz zverený Nepoškvrnenému Srdcu vašej nebeskej Matky. Vy, kňazi, ktorí ste sa mi zasvätili, buďte nástrojmi môjho materského milosrdenstva. Takto spôsobíte, že všade budú rašiť nové púčiky života a svätosti, čistoty a lásky.

Takto prispejete k tomu, že spolu s vami budem stavať dennodenne nové nebesia a novú zem – ako najkrajšie ovocie plnosti milostí a milosrdenstva, ktoré vám vždy rozdáva Nepoškvrnené Srdce vašej nebeskej Matky.“

7. júna 1986

Sviatok Nepoškvrneného Srdca Márie

Záchranná kotva

„Dnes vám chcem vyjadriť svoju materinskú vďačnosť za to, že ste nasledovali moje pozvanie a zasvätili ste sa môjmu Nepoškvrnenému Srdcu. Mnohé vaše odpovede boli zo všetkých končín sveta. Aj naďalej ma nasledujte s veľkodušnosťou a nechajte, aby som vás doviedla do bezpečného útočišťa, ktoré pre vás pripravila moja materinská láska.

V týchto časoch vy všetci potrebujete rýchle hľadať útočište v mojom Nepoškvrnenom Srdci, lebo vám hrozia veľké nebezpečenstvá. Sú to predovšetkým nebezpečenstvá na duchovnej úrovni, ktoré môžu škodiť nadprirodzenému životu vašej duše.

Hriech sa šíri ako najošklivejšia a najskazonosnejšia nákaza, ktorá všade prináša smrť a chorobu do mnohých duší.

Ak ste navyknutí žiť v smrteľnom hriechu, ste duševne mŕtvi. Ak v tomto stave zotrváte až do konca života, očakáva vás večná smrť v pekle. Peklo existuje. Je večné a dnes sú mnohí v nebezpečenstve dostať sa tam, lebo sú nakazení touto smrteľnou chorobou.

Sú zlá aj na telesnej úrovni, ako sú zločiny, nešťastia, pohromy, suchá a nevyliečiteľné choroby, ktoré sa šíria. Aj v tom, čo vás stíha na prirodzenej rovine, môžete rozpoznať napomenutie pre vás. Musíte v tom vidieť znamenie Božieho milosrdenstva, ktoré nechce pripustiť, aby mnohé zločiny, ktoré sa denne dejú, zostali bez trestu. Sú zlá na sociálnej úrovni – rozkol a nenávisť, hlad a bieda, vykorisťovanie a otroctvo, násilie, terorizmus a vojny.

Aby ste boli uchránení pred všetkými týmito zlami, pozývam vás do ochrany bezpečného útočišťa svojho Nepoškvrneného Srdca. Ale v tomto období potrebujete predovšetkým ochranu pred strašlivými úkladmi môjho nepriateľa, ktorému sa podarilo zmocniť sa na zemi vlády. Je to vláda, ktorá sa postavila proti Kristovi. Je to vláda Antikrista. V tomto poslednom období vášho storočia dosiahne táto vláda vrchol moci a zvodnej sily.

Prichádza hodina, keď sa ukáže v celej svojej moci človek neprávosti, ktorý chce zaujať miesto Boha, aby sa mu všetci klaňali.

Ako budete schopní zostať jednotní pod krvavým bičom tejto strašnej skúšky, nestratiť odvahu a zostať pevní vo viere a vernosti Ježišovi a jeho evanjeliu?

Moje Nepoškvrnené Srdce bude vašou najúčinnejšou ochranou, štítom, ktorý vás ochráni pred všetkými útokmi môjho odporcu.

Dnes zvlášť potrebujete útechu. Na koho sa budete môcť obrátiť v bolestných chvíľach, keď veľký odpad dosiahne svoj najväčší rozsah a ľudstvo dosiahne vrchol v popieraní Boha, v zlobe a nesvornosti, v nenávisti a ničení, v rúhaní sa a v bezbožnosti?

Útechu nájdete v mojom Nepoškvrnenom Srdci.

Preto opakujem dnes každému jednému z vás, čo som povedala vo Fatime mojej dcére Lucii: ,Moje Nepoškvrnené Srdce bude tvojím útočišťom a istou cestou, ktorá ťa privedie k Bohu.‘

Prajem si, aby moje Nepoškvrnené Srdce bolo v tento deň, ktorý Cirkev venuje jeho osobitnej úcte, zreteľné ako záchranná kotva pre všetkých.“

Valdragone di San Marino, 4. júla 1986

Duchovné cvičenie formou večeradla

Ústne podané posolstvo po večernom sprievode

V duchu radosti a útechy

„Milovaní synovia, nenechám vás odísť z tejto hory, kde ste po celý týždeň so mnou zotrvali v bratskej jednote a vytrvalej modlitbe, bez toho, aby som sa s vami podelila s celou radosťou, ktorú som v tieto dni prežívala v mojom Nepoškvrnenom Srdci ako vaša bolestná nebeská Matka. Vaša láska bola ako sladký balzam na každú z mojich rán. Vaša modlitba, ktorú ste prednášali so mnou, bola mohutnou silou, ktorú ste mi darovali, aby som ju obetovala Otcovej spravodlivosti a získala pre vás ohnivý dážď milostí od Ducha Svätého, ktorý čoskoro premení a obnoví celý svet. Tak sa splní najväčší zázrak milosrdnej lásky môjho Syna Ježiša.

Nenechám vás zostúpiť z tejto hory bez vyjadrenia svojej materinskej vďačnosti vám všetkým – každému z vás jednotlivo. Uprite svoj zrak na moje Srdce, vstúpte do neho, žite v ňom stále a príde k vám duch radosti a útechy.

Prišli ste obťažení mnohými starosťami, poznačení toľkými bolesťami, zavalení toľkou ľudskou bezútešnosťou! Vystúpili ste sem s otázkou v srdci, čo nového vám vaša nebeská Matka tento rok povie.

Milovaní synovia, pozrite na moje Nepoškvrnené Srdce a zostúpi na vás duch radosti a útechy.

Ja som vaša Matka, vidím ťažkosti, ktoré prežívate, vidím ťaživú bolesť týchto vašich dní; krvavé hodiny, ktoré vás očakávajú pri očiste a skúškach. Vidím, koľkým smútkom je poznačený váš život, vidím aj momenty vašej bezútešnosti a beznádeje, lebo môj protivník vo vás v tomto období obzvlášť silno rozsieva pochybnosti a nedôveru.

Pozrite na moje Nepoškvrnené Srdce a duch radosti a útechy vyrazí vo vás ako vyvierajúci prameň. Prečo pochybujete? Prečo ste smutní? V každom okamihu som s vami, nikdy vás neopúšťam. Som Matka a bremeno veľkých ťažkostí, ktoré prežívate, ma pobáda zotrvávať vo vašej blízkosti.

Z môjho Srdca vychádza lúč svetla: Je to lúč vašej Matky, vernej Panny, ktorý presvecuje vášho ducha a jemne ho uspôsobuje pochopiť tajomstvo Božieho slova a hlboko preniknúť do mystéria evanjelia.

V temnotách, ktoré sa spustili na svet a šíria sa v Cirkvi, je ľudský duch zatemnený mnohými bludmi a vysušený šíriacimi sa pochybnosťami. Koľko ľudí je nakazených bludmi, ktoré mnohých privedú k záhube, že poblúdia na ceste pravdy. Toto sú časy, keď mnohí v Cirkvi stratia pravú vieru – aj medzi mojimi milovanými synmi. Keď sa budete pozerať na moje Nepoškvrnené Srdce a dáte sa preniknúť lúčmi jeho svetla, dostane váš duch dar Božej múdrosti a odeje sa do krásy pravdy, ktorú vám zjavil Ježiš. Každodennou potravou vášho ducha bude len Božie slovo. Milujte ho, vyhľadávajte ho, uchovávajte ho, obraňujte a prežívajte ho. Kým sa v dnešných časoch šíri veľký odpad, vy budete zotrvávať v radosti a úteche, vždy napredovať v pravde evanjelia.

Keď ste prišli sem hore, pozerala som na vaše duše – záhradu môjho nebeského a materského kráľovstva – a videla som, že sú ešte zatemnené hriechmi, ktoré páchate často pre svoju ľudskú krehkosť. Nemáte veľké hriechy. Usilujete sa odstrániť ich. Ale môjmu Srdcu sa nepáčia ani malé hriechy, ktoré vy nazývate všednými. Môže to byť sebectvo a prílišná oddanosť sebe samým, neschopnosť veriť a odovzdať sa mi s detinskou oddanosťou, všetky denné kompromisy so svetom, príchylnosť k stvoreniam a k svojmu vlastnému spôsobu myslenia. Sú to malé tiene, ktoré zakaľujú krásu vašej duše. V týchto dňoch som zmyla svojou materskou rukou všetky tieto škvrny. Uberajte sa svojou cestou v radosti a potešení, vo vedomí, že vás milujem a vediem, aby ste sa stávali čistejšími, lepšími, milujúcimi, svätejšími a krajšími.

Z tejto hory sa vaše duše musia vrátiť jagavejšie, obnovené milosťou môjho Syna Ježiša. Tak sa bude Otec skláňať nad vaše duše s osobitnou láskou a môj božský snúbenec, Duch Svätý, vás pretvorí na dokonalých nasledovníkov môjho Syna.

Prišli ste sem a ja som videla vaše srdcia, jedno po druhom; sú vysilené toľkou suchopárnosťou, uzavreté do seba a zatvrdnuté skúškami, ktoré prežívate. Ako Matka som sa teraz priblížila každému z vás; vzala som vaše srdcia do svojich rúk, vložila som ich do žiarivého plameňa svojho Nepoškvrneného Srdca a ponorila do hĺbky Božského Srdca Ježišovho.

Pozrite sa na to Srdce – bolo pre vás prebodnuté. Vstúpte do rany Ježišovho Srdca a nechajte sa každý deň pretvárať horiacim plameňom jeho božskej lásky.

Toto Srdce je ako more nekonečnej lásky a zbiera každú ľudskú slabosť, spaľuje každý hriech, pozýva ku stále väčšej láske. Lebo láska musí byť opätovaná a každý dar volá po odpovedi.

Tu vo vnútri sa vaše srdcia pretvárajú plameňom horiacej lásky ako zlato v šmelcovacej peci. A potom sa stávate stále tvárnejšími, pokornejšími, citlivejšími, milosrdnejšími, lepšími, menšími a čistejšími.

Hľa, formujem vás v bezhraničnom mori tejto božskej lásky a rodí sa vaše nové srdce a nový duch. Tak môžete byť svedkami lásky, túto lásku všade roznášať a sami sa stávate duchom radosti a útechy.

Ešte ste nepochopili, že tieto roky sú rokmi bolestnej očisty, ktoré teraz vrcholia v najkrvavejšom závere? Prečo sa ešte pýtate? Toto sú moje roky. Tu je dôvod, prečo som vás tu chcela mať ešte raz a prečo som počas týchto duchovných cvičení, ktoré sa stali trvalým večeradlom, každému z vás darovala mimoriadne milosti. Teraz ešte nechápete, že tieto milosti sú ako semienko, ktoré som zasiala do vašich duší. Ale neskôr to pochopíte a potom budete pozerať na túto horu a porozumiete, čo som v týchto dňoch pre vás urobila.

Tu bolo pravé večeradlo, ako bolo to v Jeruzaleme. Tu ste, moji apoštoli, spojení so mnou v modlitbách, lebo predo dvermi sú už nové Turíce. Sem som vás voviedla, aby ste pochopili tajomstvo môjho Nepoškvrneného Srdca a – keď zostúpite z tejto hory – aby ste sa sami stali mojím znamením radosti a útechy. Nemôžete sa vrátiť takí, akí ste prišli. Zostúpte so mnou.

Pozrite na toto vyprahlé ľudstvo. Koľko mojich detí je mŕtvych, lebo boli usmrtené hriechom a nenávisťou, násilím a nečistotou – sú obeťami nerestí a drog. Sú to moje deti: zúfalé, zarmútené potrebujú pomoc.

Svojou láskou prehovorte k nim a buďte pre nich mojím znamením radosti a útechy.

A potom vstúpte do srdca mojej Cirkvi. Buďte znamením radosti a útechy pre pápeža, môjho prvého najmilšieho syna, ktorý v súčasnosti veľmi trpí a je taký opustený, kritizovaný a napádaný. Buďte oporou lásky, ktorú mu chce darovať moje materské Srdce. Lebo aj on potrebuje dnes ducha radosti a útechy a ja mu ho chcem dať prostredníctvom vás, moji kňazi a milovaní synovia.

Milujte pápeža, nasledujte ho, bráňte ho!

Vstúpte do srdca mojej Cirkvi, porozumejte jej tajomstvu ako mystériu tajomného tela Kristovho, ktoré je dnes rozdelené a rozorvané a ktoré musíte znova zaceliť. Toto telo je dnes potupované a stále sa množiace hriechy ho bičujú.

Robte pokánie za všetky hriechy tým, že budete pomáhať mnohým mojim deťom poskytnutím sviatosti zmierenia – sviatosti, ktorá vaším pričinením má znova rozkvitnúť v celej Cirkvi.

Skláňajte sa spolu so mnou a bozkajte rany tejto mojej najmilšej dcéry, lebo aj vy ste jej dietkami a Cirkev môže byť obnovená len silou vašej kňazskej lásky. Potom budete znamením novej éry, ktorá už začína v najdrsnejšej zime veľmi bolestnej očisty Cirkvi.

V smrteľnom boji, ktorý práve prežívate, buďte kalichom posily, ktorý jej podáva Nepoškvrnené Srdce vašej nebeskej Matky, aby mohla znova načerpať sily a napredovať v radosti. Tak budete v dnešných časoch duchom radosti a útechy pre celú Cirkev. Nedajte sa znechutiť! Môj triumf už začal.

V mojom Srdci, vo vašich srdciach, v tichu vášho kňazského života, ktorý ste mi zasvätili a ja ho obetujem, už začal triumf môjho Nepoškvrneného Srdca. Ďakujem vám za posilu, ktorú ste mi dali. Prijímam priania a prosby, ktorými sa na mňa obraciate.

Požehnávam váš apoštolát, aj duše, ktoré sú vám zverené, i váš ťažký úrad. Požehnávam váš život – je pre mňa veľmi cenný.

Zajtra opustíte túto horu a vrátite sa do svojich domovov. Budem vás sprevádzať svojím materským požehnaním. Nemajte obavy: Som stále s vami!

Vo vás a skrz vás som na počiatku nových čias, som Matkou nádeje a útechy, som Kráľovnou pokoja.

Požehnávam vás v mene Otca, i Syna, i Ducha Svätého.“

Rubbio (Vicenza, Taliansko), 30. júla 1986

Archa novej zmluvy

„Milovaní synovia, každý deň vás vediem cestou dokonalého nasledovania môjho Syna Ježiša. Len tak môžete byť dnes znamením radosti a útechy pre všetkých.

Toto sú najbolestnejšie roky skúšok. Tieto som vám už predpovedala rôznymi spôsobmi a mnohými znameniami. Ale kto mi verí? Kto ma počúva? Kto sa skutočne namáha zmeniť svoj život?

Nachádzam sa medzi dvoma mečmi, ktoré prerážajú moje materské Srdce: na jednej strane vidím veľké nebezpečenstvo, ktoré vám hrozí pre trest, pred ktorým práve stojíte, na druhej strane vidím vašu neschopnosť venovať pozornosť a vieru výzvam na obrátenie, ktoré vám posielam, aby ste mohli uniknúť nebezpečenstvu.

Preto sa znova obraciam na vás s výzvou, moje milované dietky, mne osobitne zasvätené, aby ste sa povzniesli nad svetské zmýšľanie, ponad vaše každodenné starosti, ponad nezriadené náklonnosti k stvoreniam a k sebe samým, ponad prostrednosť a vlažnosť, ponad narastajúci chlad srdca.

Vstúpte do útočišťa, ktoré pre vás pripravila vaša nebeská Matka – pre vašu záchranu a aby ste mohli v bezpečí môjho Nepoškvrneného Srdca prežiť strašné dni veľkej búrky, ktorá sa práve rozpútava.

Toto je okamih pre všetkých, keď je potrebné hľadať u mňa útočište, lebo ja som archou novej zmluvy.

,Za čias Noemových, bezprostredne pred potopou, nastúpili do archy tí, ktorých Pán vybral na prežitie strašného trestu. Vo vašich časoch vyzývam všetky svoje deti vojsť do archy novej zmluvy, ktorú som pripravila v svojom Nepoškvrnenom Srdci, aby som vám pomohla znášať krvavú ťarchu vašej veľkej skúšky, ktorá bude predchádzať príchod Pánovho dňa.‘ – Nepozerajte nikde inde. Vo vašich časoch bude podobne ako v čase potopy, a nikto nemyslí na to, čo pred vami stojí.

Všetci sa veľmi starajú a myslia len na seba samých, na svoj pozemský blahobyt, na zábavy a všetkými možnými spôsobmi chcú ukojiť svoje nezriadené vášne.

Ako málo je dokonca aj v Cirkvi tých, ktorí venujú pozornosť mojim materským výzvam, plným bolesti!

Aspoň vy, moji milovaní, musíte ma teda počúvať a nasledovať. Potom, prostredníctvom vás, budem môcť pozývať všetkých, aby čo najskôr vstúpili do archy novej zmluvy a záchrany, ktorú vám moje Nepoškvrnené Srdce pripravilo pre toto obdobie trestu. Tu budete v pokoji a budete schopní byť znamením môjho pokoja a mojej materskej útechy pre všetky moje úbohé deti.“

Rubbio (Vicenza, Taliansko), 6. augusta 1986

Sviatok premenenia Pána

Vystúpte na horu

„Vystúpte dnes so mnou na horu môjho pokoja, milovaní synovia! Vystúpte na horu záchrany a modlitby, čistoty a svätosti, poddajnosti a miernosti, múdrosti, malosti a stále dokonalejšej lásky.

Vystúpte na horu vášho osobného premenenia, ktorým sa budete stále viac podobať božskej ľudskosti môjho Syna Ježiša – s detinskou oddanosťou láske nebeského Otca a s každodennou poddajnosťou voči očistnému pôsobeniu Ducha Svätého.

Tak sa budete môcť tešiť daru dokonalého premenenia – v svetle slávy Krista, ktorý sa v týchto časoch chce vo vás a prostredníctvom vás silnejšie prejaviť, aby celý svet obnovil silou svojej milosrdnej lásky.

Na tejto posvätnej hore budete pociťovať aj mimoriadnu prítomnosť a osobitné pôsobenie vašej nebeskej Matky, ktorá vás chce každodenne pretvárať a premieňať na osobu samotného Ježiša, aby ste dnes mohli byť účinným svedectvom jeho lásky k vám. Tu vás láskyplne pripravujem na bolestné okamihy kríža a mučeníctva. Teraz aj pre vás nastali dni opustenosti, agónie a sebaobetovania. Veľké udalosti, ktoré som vám v týchto rokoch predpovedala, prichádzajú. Čoskoro budete pozvaní podať svoje svedectvo. Potom sa pre všetkých stanete svetlom, ktoré vychádza z môjho Nepoškvrneného Srdca do všetkých končín sveta a bude osvecovať temné okamihy, ktoré teraz prežívate.

Takto budete podporovať môj materský plán a prispievať k uskutočneniu najväčšieho zázraku milosrdnej Ježišovej lásky, ktorý má v úmysle vyliať na svet záplavu ohňa a milostí.“

Rubbio (Vicenza, Taliansko), 8. augusta 1986

Ústne posolstvo po modlitbe sv. ruženca

Ja som Matka Eucharistie

„Milovaní synovia, ako sa moje srdce teší, keď vás vidím tu na kňazskom stretnutí adorácie, lásky, zadosťučinenia a vďačnosti Ježišovi, môjmu Synovi a môjmu Bohu, ktorý je prítomný v Eucharistii. Prišli ste sem, aby ste ho potešili za toľkú prázdnotu, nevďačnosť a toľkú ľahostajnosť, ktorými jeho kráľovskú prítomnosť lásky vo všetkých svätostánkoch sveta obklopuje veľa mojich detí, najmä moji najdrahší kňazi. Ďakujem vám za radosť, ktorú ste spôsobili Ježišovmu Srdcu, ktoré sa na vás usmieva s vďačnosťou a nežnosťou. Ďakujem vám za radosť, ktorú spôsobujete v krutých bolestiach Nepoškvrnenému Srdcu vašej nebeskej Matky.

Ja som Matkou Najsvätejšej Sviatosti!

Matkou som sa stala svojím „áno“, lebo okamihom vtelenia som umožnila Otcovmu Slovu zostúpiť do môjho panenského lona. Aj keď som pravá matka Božia, lebo Ježiš je pravý Boh.  Moja spolupráca spočívala predovšetkým v tom, že som Ježišovi Kristovi dala ľudskú prirodzenosť, aby on, druhá božská Osoba Najsvätejšej Trojice, Syn od večnosti so svojím Otcom, stal sa v čase človekom a vaším bratom.

Keď prijal ľudskú prirodzenosť, mohol uskutočniť dielo vykúpenia. Ako som Matkou Vtelenia, tak som aj Matkou Vykúpenia. Vykúpenia, ktoré sa napĺňalo od okamihu vtelenia do okamihu jeho smrti na kríži, kde prijatím ľudskej prirodzenosti Ježiš mohol splniť to, čo by ako Boh nemohol: nevinne trpieť, umrieť, ponúknuť sa Otcovi na dokonalú obetu a tak dať spravodlivosti pravé a dôstojné zadosťučinenie.

Skutočne, on trpel za vás všetkých. Vykúpil vás od hriechov a dal vám možnosť prijať ten božský život, ktorý ste stratili v okamihu, keď vaši prarodičia spáchali hriech. Pozerajte na Ježiša, ako miluje, pracuje, modlí sa, trpí, obetuje sa – od okamihu svojho zostúpenia do môjho panenského lona až po ukrižovanie. Premýšľajte o ňom v tejto jeho večnej kňazskej úlohe, aby ste mohli pochopiť, ako som ja matkou Ježiša, predovšetkým kňaza. Preto som i skutočnou Matkou Najsvätejšej Sviatosti!

Nie že by som ho znovu zrodila pre túto sviatostnú skutočnosť na oltári – to je úloha vyhradená vám, moji synovia kňazi. To je vaším poslaním, takým podobným mojej materskej úlohe, lebo vy v čase svätej omše prostredníctvom konsekračných slov skutočne rodíte môjho Syna. Odo mňa ho prijali chudobné jasle biednej jaskyne a od vás ho teraz prijíma studený oltárny kameň. Ale vy, ako ja, rodíte môjho Syna! A preto môžete byť len synmi osobitnej, ba veľmi osobitnej lásky tej, ktorá je Matkou, pravou Matkou svojho Syna Ježiša.

Ale ja som pravá Matka Eucharistie, lebo Ježiš skutočne prichádza v okamihu konsekrácie, vďaka vášmu kňazskému úkonu! Vaším ľudským ,áno‘, mocným pôsobením Ducha Svätého, ktorý premieňa chlieb a víno na telo a krv Kristovo, umožňujete mu túto jeho novú a skutočnú prítomnosť medzi vami. On sa vám dáva, aby pokračoval v diele vtelenia a vykúpenia, aby naplnil tajomstvo obety na Kalvárii, ktorú priniesol Otcovi vo svojej ľudskej prirodzenosti, prijatú s telom, ktoré som mu ja dala. Tak v Eucharistii je Ježiš prítomný vo svojom božstve a vo svojom oslávenom tele – toto telo mu dala vaša nebeská Matka, pravé telo, narodené z Márie Panny.

Synovia, jeho telo je oslávené, ale nie je iné, nejde teda o jeho nové zrodenie. V skutočnosti je to to isté telo, ktoré som mu dala ja: narodené v Betleheme, zomreté na Kalvárii, položené do hrobu a z neho z mŕtvychvstalé, berúc na seba novú podobu, podobu oslávenú. V nebi Ježiš so svojím osláveným telom zostáva synom Máriiným. Preto ten, ktorého v jeho božstve privádzate na svet v okamihu eucharistickej konsekrácie, je stále Synom Máriiným. Preto som ja Matkou Eucharistie. A ako Matka stále som pri svojom Synovi. Tak to bolo na zemi a tak je to i v nebi. Mocou privilégia môjho telesného nanebovzatia som tam, kde je Ježiš, ktorý je v každom svätostánku na zemi. Jeho oslávené telo mu dovoľuje, aby bol tu pred vami vo svätostánku tohto dedinského kostola a súčasne aj vo všetkých svätostánkoch sveta mimo zákona času a priestoru. Tak i vaša nebeská Matka so svojím osláveným telom, ktoré jej umožňuje byť tu i všade, je prítomná pri každom svätostánku, kde je Ježiš. Moje Nepoškvrnené Srdce robí živým, plným lásky, rozochvenia a materským takýto svätostánok v láske klaňania, vďačnosti a ustavičnom zadosťučinení.

Ja som radostná Matka Eucharistie! Vy, milovaní synovia, viete, že kde je Syn, tam je vždy aj Otec i Duch Svätý. V nebeskej sláve Ježiš sedí po pravici Otca v intímnom spojení s Duchom Svätým tak, že keď ho pozývate prebývať v Eucharistii a uložíte vo svätostánku – obklopený týmto materským Srdcom – v Synovi je vždy prítomný Otec i Duch Svätý, vždy je tu prítomné božstvo Najsvätejšej Trojice. Sú tu i všetci anjeli, rozdelení vo svetelnej harmónii na deväť chórov, aby každý spieval vo svojej modulácii lásky a slávy tak, aby prebleskovala v rozličných stupňoch jej veľká a božská moc.

Okolo anjelských zborov sú i všetci blahoslavení a svätí, ktorí žijú zo svetla a lásky, večnej radosti a nesmiernej slávy, ktorá vychádza z Najsvätejšej Trojice a zakusujú stále väčšiu blaženosť. K nebeskej hore vystupujú z hlbokého utrpenia, ktoré očisťuje, nepretržité modlitby všetkých duší z očistca. Po nej dychtia milosťou a túžbou, ktorá je stále väčšia a väčšia a ktorej dokonalosť je primeraná postupnému oslobodzovaniu sa od dlhov, spôsobených slabosťou a hriechom. Preto v Kristovi ja som radostná Matka Eucharistie.

Ja som aj bolestná Matka Eucharistie! Okolo nebeskej Cirkvi, ktorá prežíva víťazstvo, i Cirkvi, ktorá sa očisťuje a ktorej stredom je láska – je to sám Ježiš Kristus – je potrebné, aby sa zhromaždili všetci veriaci sveta, aby ste sa zhromaždili vy, moji kňazi, zbožní a verní, aby ste sa spojili s nebom a očistcom večnou hymnou zadosťučinenia a vďaky.

Dnes je Ježiš vo svätostánku obklopený prázdnotou a pustotou. Vo Fatime som predpovedala túto dobu pomocou anjela, ktorý sa zjavil deťom a naučil ich modlitbu:

,Najsvätejšia Trojica, Otec, Syn a Duch Svätý, s hlbokou úctou sa ti klaniam a obetujem ti najsvätejšie telo, krv, dušu a božstvo nášho Pána Ježiša Krista, prítomného vo všetkých svätostánkoch sveta, na odprosenie všetkých urážok, ktoré sa ti dostávajú.‘

Táto modlitba bola určená pre vašu dobu. Kristus je obklopený prázdnotou, ktorú vytvárate najmä vy, kňazi, ktorí vo svojom apoštolskom pôsobení idete často do prázdna za vecami, ktoré nie sú dôležité, k druhotným hodnotám, a zabúdate, že stredobod vášho kňazského života je i dnes tu pred svätostánkom, kde je Ježiš prítomný a uchovávaný skrze vás. Mnohí moji synovia ho obklopujú ľahostajnosťou a žijú, ako by tu nebol prítomný a keď vojdú do kostola za liturgickou povinnosťou, nevnímajú jeho božskú a skutočnú prítomnosť. Veľmi často je eucharistický Ježiš uložený v odľahlom kúte – a mal by byť v strede kostola, uprostred vašich cirkevných stretnutí, lebo kostol je jeho chrámom, vybudovaným predovšetkým pre neho a len potom pre vás. V mnohých kostoloch správanie sa k Ježišovi, prítomnému vo svätostánku, hlboko zraňuje moje materinské Srdce preto, že je odložený do kúta, ako by bol iba predmetom, jedným z tých, ktoré používate na vašich cirkevných stretnutiach.

Najmä svätokrádeže mi dnes pletú bolestnú tŕňovú korunu. Koľko svätokrádežných svätých prijímaní sa dnes koná!!! Možno povedať, že skoro niet eucharistickej slávnosti, kde by ich nebolo. Keby ste mohli vidieť mojimi očami, videli by ste, aká veľká je rana, ktorá na mnohých miestach poranila celú Cirkev, a tak ju ochromila a urobila ju nečistou a trpiacou. Keby ste videli mojimi očami, aj vy by ste ronili prúdy sĺz ako ja…

Teda, milovaní synovia, buďte vy dnes horúcou výzvou k návratu celej Cirkvi ku Kristovi, ktorý je prítomný v Eucharistii. Nech sa vám stane prameňom živej vody, ktorá očistí neplodnosť a oživí púšť, na ktorú sa zmenila. Len v eucharistickom Ježišovi je život, ktorý ešte raz naplní Cirkev duchom milosti a svetla, lebo on je prameňom jej obnovenej svätosti: Ježiš v Eucharistii!

Nie sú to vaše pastoračné plány a diskusie, nie sú to ľudské prostriedky, do ktorých vkladáte dôveru a takú istotu, ale je to jedine eucharistický Ježiš, ktorý dá Cirkvi silu k obnove, urobí ju chudobnou, čistou, evanjeliovou, zbavenou všetkých prostriedkov, v ktoré dúfa, svätou, krásnou, bez poškvrny a vrásky, podľa vzoru vašej nebeskej Matky. Chcem, aby sa toto posolstvo oznámilo tak, aby bolo zaradené medzi tie, ktoré sú obsiahnuté v ,mojej knihe‘!

Túžim, aby sa roznieslo po celej zemi, lebo pozývam vás všetkých z celého sveta, aby ste boli korunou lásky, úcty, klaňania, vďačnosti a zadosťučinenia v Nepoškvrnenom Srdci tej, ktorá je pravou Matkou, Matkou radostnou i Matkou tak bolestnou – Matkou Najsvätejšej Eucharistie!

Žehnám vám v mene Otca, i Syna i Ducha Svätého.“

Bagni di Tivoli (Roma), 15. augusta 1986

Sviatok Nanebovzatia Panny Márie

Budete rozdávať pokoj srdca

„Pozerajte na svoju nebeskú Matku, ktorá bola vzatá do nebeskej slávy aj so svojím telom.

Dnes na vás všetkých, moje dietky, zosielam bohaté milosti. Svetlo môjho osláveného tela vás ožiaruje a ukazuje vám cestu, ktorú máte nasledovať. Je to cesta čistoty, lásky, modlitby, utrpenia a svätosti. Je to cesta života, úzko spojeného s Ježišom. Tak môžete aj vy – hoci žijete ešte na tomto svete – byť ožiarení a zahalení do svetla, ktoré svieti tu v nebi.

Svetlo môjho osláveného tela svieti pre vás stále mocnejšie, najmä v týchto ťažkých a bolestných časoch, aby vás potešilo a povzbudilo pri všetkých vašich každodenných ťažkostiach.

Dnes ste pozvaní prežívať krvavé hodiny očisty, lebo teraz nadišli významné udalosti, ktoré som vám predpovedala pre tieto roky. A tak potrebujete moju materskú útechu, aby ste nestratili odvahu.

Pozrite hore k nebu, kam bola vaša nebeská Matka vzatá s telom i dušou, a ona vás poteší. Žite srdcom i dušou v nebi, kde Ježiš práve pripravuje miesto pre každého z vás a nič nebude rušiť váš pokoj. Svetlo môjho osláveného tela vás priťahuje nasledovať stopy mojej očarujúcej vône. Je to vôňa všetkých čností, ktoré ozdobovali záhradu môjho pozemského života. Je to nebeská vôňa celej mojej nepoškvrnenej krásy.

Dnes chcem na vás vyliať nebeskú vôňu čistoty, pokory, prostoty, mlčania, modlitby, poddajnosti, poslušnosti a nazerania. Potom budete aj vy šíriť nebeskú vôňu vašej nepoškvrnenej Matky. Tak budete všetkým rozdávať pokoj srdca a budete nástrojmi môjho pokoja. Lebo vy ste milovaní synovia svojej Matky, ktorá bola vzatá do slávy neba, a ktorá chce byť dnes vzývaná ako Kráľovná pokoja.“

Dongo (Como, Taliansko), 6. septembra 1986

Výročie zázraku slzenia v Dongu

a prvá sobota mesiaca

Moje Srdce krváca

„Ja som vaša Matka, tak veľmi bolestná. Aj dnes vylievam množstvo sĺz zo svojich milosrdných očí. Chcem vám tým dať najavo, aká veľká je bolesť Nepoškvrneného Srdca vašej nebeskej Matky.

Moje Srdce krváca. Moje Srdce je prebodnuté hlbokými ranami. Moje Srdce je ponorené do mora bolestí. Žijete si bez toho, aby ste vedeli, aký osud vás čaká. Trávite svoje dni v stave nevedomosti, nevšímavosti a úplnej nevery. Ako je to len možné, veď som toľkými rôznymi spôsobmi a mimoriadnymi znameniami varovala pred nebezpečenstvom a upozorňovala som vás na krvavé skúšky, ktoré sa teraz dostavujú!

Pretože ľudstvo neprijalo moje opakované výzvy na obrátenie, ľútosť, návrat k Bohu, postihne ho najväčší trest, aký ho v celej histórii len mohol postihnúť. Bude to omnoho väčší trest, ako bola potopa. Oheň príde z neba a väčšina ľudstva bude zničená.

– Ježišova Cirkev je poranená hroznou nákazou nevernosti a odpadlíctva. Panuje zdanlivý pokoj, ako keby bolo všetko v poriadku. Ale v skutočnosti je Cirkev preniknutá stále narastajúcou neverou, ktorá všade šíri veľkú apostázu. Mnohí biskupi, kňazi, rehoľníci a veriaci už neveria, už stratili pravú vieru v Ježiša a jeho evanjelium. Preto musí byť Cirkev očistená prenasledovaním a krvou.

– Do Cirkvi prenikla aj nejednotnosť a rozkol, boj a antagonizmus. Sily bezbožníctva a slobodomurárstva, ktoré sa votreli do jej vnútra, dokázali narušiť jej vnútornú jednotu a zakaliť lesk jej svätosti.

Toto sú časy, ktoré som predpovedala, keď kardináli sa postavia proti kardinálom, biskupi proti biskupom, kňazi proti kňazom a stádo Kristovo budú trhať pažraví vlci, ktorí sa vkradli v podobe nevinných a mierumilovných baránkov. Medzi nimi sú i takí, ktorí zaujímajú aj veľmi zodpovedné postavenie a prostredníctvom nich sa satanovi podarilo preniknúť až do samého vrcholu Cirkvi a tam pôsobiť.

Biskupi a kňazi svätej Božej Cirkvi, aká veľká je dnes vaša zodpovednosť!

Pán má v úmysle žiadať od vás vyúčtovanie, ako ste spravovali jeho vinicu. Ľutujte, proste o odpustenie, robte pokánie a buďte znova svedomití v plnení úloh, ktoré vám boli zverené.

– Hriech je stále viac prijímaný. Na hriech sa už nepozerá ako na zlo – túžia po ňom, vedome ho chcú a už sa nespovedajú. Nečistota a nehanebnosť pokrývajú domy, ktoré postavila vaša vzbura.

Preto krváca moje Srdce – pre zatvrdilú neveru a tvrdosť vašich sŕdc.

Moje Srdce krváca, lebo vidím, akí ste nevšímaví a bezcitní voči mojim materským výzvam.

Moje srdce krváca, lebo vidím, že vaše cesty sú pokryté krvou a pre svoju zanovitosť nechcete pochopiť, čo vás čaká.“

Miláno (Taliansko), 8. septembra 1986

Narodenie Panny Márie

Moje narodenie

„Na sviatok môjho narodenia plesá nebo a Cirkev trpiaca i bojujúca upiera svoj zrak na mňa ako na znamenie radosti, nádeje a materinskej útechy.

Moje narodenie je príčinou vašej radosti.

V okamihu, keď vaša nebeská Matka prišla na svet ako vychádzajúce ranné zore, bol žiariaci deň vašej záchrany už blízko a bol istý. Pri mojej kolíske plesá nebo s množstvom anjelských zborov, ktoré od večnosti očakávali tento vzácny okamih. Okolo mojej kolísky sa s jasotom zhromažďujú duše prorokov a spravodlivých, ktorí žili v očakávaní tejto radostnej udalosti, dúfali a spolupracovali na urýchlení jej príchodu. Nad mojou kolískou sa s nesmiernou láskou skláňa Otec a obdivuje svoj majstrovský výtvor; Slovo v očakávaní, že zostúpi do môjho panenského a materského lona; Duch Svätý, ktorý sa práve odovzdáva mojej duši v plnosti svojej lásky. Preto je moje narodenie pohnútkou k veľkej radosti pre všetkých, ktorí ma zvyknú vzývať ako príčinu svojej radosti.

Moje narodenie je aj príčinou vašej nádeje. Teraz sa stáva vykúpenie, po mnohé stáročia očakávané, vytúžené a predpovedané, konkrétnou dejinnou udalosťou. Prichádzam na svet, aby som darovala život Ježišovi, vášmu Vykupiteľovi a Záchrancovi.

Nové ranné zore sa otvárajú pre celé ľudstvo. Hriech je porazený a pre ducha zla sa blíži okamih jeho úplnej porážky. Celé stvorenie sa pripravuje na prijatie daru svojho dokonalého obnovenia. Preto je moje narodenie aj príčinou nádeje pre vás všetkých, ktorí ma radi vzývate ako Matku nádeje.

Moje narodenie je najmä príčinou vašej útechy. Malé stvorenie, ktoré sa práve narodilo a ktoré teraz pozorujete ešte v kolíske, dostalo podivuhodné poslanie – stať sa Matkou Ježiša a Matkou celého ľudstva. A toto vám poskytuje veľkú útechu v časoch bolestí, v ktorých teraz žijete. Lebo vy všetci máte nepoškvrnenú Matku, ktorá vás pozná, rozumie vám, pomáha vám a ochraňuje vás.

Aké občerstvenie, – najmä v krvavých hodinách veľkého utrpenia, pre ktoré ste povolaní, – vám prinesie spoľahlivé vedomie, že nebeská Matka je vám stále blízko a podieľa sa na vašom utrpení, posilňuje vašu dôveru, potešuje vás v mnohých vašich bolestiach.

Nebojte sa! Nemajte strach!

Pociťujte blízkosť vašej nebeskej Matky, ktorú dnes uctievate v okamihu jej pozemského narodenia, aby najmä vo vašej dobe sa stala príčinou radosti, nádeje a útechy pre všetkých.“

15. septembra 1986

Panny Márie Sedembolestnej

Vychovávam vás k utrpeniu

„Milovaní synovia, učte sa odo mňa vždy povedať ,áno‘ nebeskému Otcovi, aj keď od vás žiada cenný prínos vašej bolesti.

Ja som Panna plná bolesti. Som Matkou utrpenia. Môj Syn Ježiš sa zo mňa narodil, aby sa obetoval ako obeta lásky za vaše vykúpenie. Ježiš je poslušný a krotký baránok, ktorý sa dá viesť na zabitie ticho a pokorne. Ježiš je opravdivým Božím baránkom, ktorý sníma všetky hriechy sveta.

Od okamihu, keď zostúpil do môjho panenského lona, až po okamih jeho povýšenia na kríži, sa Ježiš vždy poddával Otcovej vôli, keď mu s láskou a radosťou odovzdával cenný dar celého svojho utrpenia.

Ja som Sedembolestná, lebo ako matka som svojho Syna formovala a vychovávala, k nemu som sa pripojila, milovala som ho a obetovala ako tichú a povoľnú obetu božskej spravodlivosti nebeského Otca. Tým som sa stala najbližšou pomocníčkou a posilou pre jeho nesmierne utrpenie.

V týchto bolestných časoch zostávam naďalej Matkou každého z vás, aby som vás vychovávala, pomáhala vám a utešovala pri všetkom vašom utrpení.

Vychovávam vás k utrpeniu, keď spolu s vami hovorím nebeskému otcovi ,áno‘, keď to od vás žiada ako osobný prínos k vykúpeniu, dovŕšenému mojím Synom Ježišom.

Svojím dokonalým spoluúčinkovaním na všetkom utrpení svojho Syna stala som sa pre vás príkladom a vzorom a svojou materinskou bolesťou aj prvou spolupracovníčkou na jeho diele. Stala som sa pravou spoluvykupiteľkou a teraz sa môžem každému jednému z vás ponúknuť za príklad, ako darovať svoje osobné utrpenie Pánovi, aby sme pomohli všetkým napredovať na ceste dobra a záchrany. Preto je v týchto krvavých časoch očisty mojou úlohou predovšetkým vás vychovávať, aby ste vedeli znášať utrpenie.

V utrpení vám pomáham aj svojou materskou prítomnosťou, ktorá vás povzbudzuje obrátiť každú bolesť na dokonalý dar lásky.

Preto vás vychovávam k tvárnosti, miernosti a pokore srdca. Pomáham vám trpieť s radosťou z darovania sa bratom, ako sa daroval aj Ježiš. Potom budete svoj kríž niesť s radosťou, vaše utrpenie bude sladké a bude spoľahlivou cestou, ktorá vás privedie k pokoju srdca. Vo vašich utrpeniach vás potešujem istotou, že som pri vás tak, ako som vtedy stála pod Ježišovým krížom. Dnes, pretože utrpenie sa všade rozmnožilo, všetci budú vždy viac pociťovať prítomnosť nebeskej Matky. Lebo to je moje poslanie ako Matky a Spoluvykupiteľky: zachytiť každú kvapku vášho utrpenia, premeniť ho na cenný dar lásky a pokánia a každý deň ho prinášať Božej spravodlivosti.

Len tak môžeme spoločne otvoriť zlatú bránu Božského Srdca môjho Syna Ježiša, aby na Cirkev a ľudstvo mohol byť čoskoro vyliaty prúd milosti a ohňa jeho milosrdnej lásky, ktorá všetko obnoví.“

Neapol (Taliansko), 29. septembra 1986

Sviatok archanjelov Gabriela, Rafaela a Michala

Spolu s vami v boji

„Bojujte, milovaní synovia, moji apoštoli, v týchto posledných časoch. Toto je hodina môjho boja. Toto je hodina môjho veľkého víťazstva.

Spolu s vami bojujú aj Pánovi anjeli, ktorí pod mojím velením plnia úlohy, ktoré som im zverila.

Všetci nebeskí duchovia sú žiarivými a mocnými bytosťami a sú celkom blízko pri Bohu, ktorého milujú, ktorému slúžia, ktorého obraňujú a oslavujú ho.

Vo svetle Najsvätejšej Trojice vidia nebezpečné a zákerné pasce, ktoré vám nastavujú zlí duchovia, bojujúci proti Bohu a jeho kráľovstvu. Je to strašný boj, ktorý sa odohráva najmä medzi duchmi: dobrí proti zlým, anjeli proti démonom. Na tomto mohutnom boji sa zúčastňujete aj vy a preto sa musíte v každom čase zveriť bezpečnej ochrane anjelov a v modlitbe si často vyprosovať ich mocný príhovor.

Všetci nebeskí duchovia poznajú môj plán a hodinu môjho triumfu a vidia, aký veľký, vytrvalý a celosvetový je v dnešných časoch útok pekla. Satanovi sa podarilo vybudovať vo svete svoju vládu a cíti sa už ako istý víťaz. Okamih jeho veľkej a konečnej porážky je však blízky. Preto je boj zúrivejší a hroznejší a aj vy ste pozvaní do boja spolu s Pánovými anjelmi.

Zbrane démonov sú zlo, hriech, nenávisť, nečistota, pýcha a vzbura proti Bohu.

Zbrane nebeských duchov, ktorí bojujú po vašom boku, sú dobro, Božia milosť, láska, čistota, pokora a oddanosť Božej vôli. Úlohou nebeských duchov je aj povzbudzovať vás, liečiť vaše rany, chrániť vás pred útokmi môjho protivníka a pred každým zlom a sprevádzať vás po žiarivej ceste mojej vôle.

Archanjela Gabriela poslal Boh prevziať od vašej nebeskej Matky jej ,áno‘. Teraz má poslanie prevziať vaše ,áno‘ vôli nebeského Otca. On vás posilňuje a podopiera, vedie vás po ceste odvahy a hrdinského svedectva o Ježišovi a jeho evanjeliu.

Archanjel Rafael dáva vašej slabosti posilu, leje balzam na každú vašu boľavú ranu, štítom viery a brnením lásky a svätosti vás osviežuje v únave a skľúčenosti.

Archanjel Michal vás ochraňuje pred všetkými strašnými útokmi satana, ktorý zúri najmä proti vám, ktorí tvoríte časť mojej družiny, a ktorí sa tvárlivo dávate viesť vašou nebeskou vojvodkyňou. Ako často by ste sa boli stali obeťami satanových útokov, keby archanjel Michal nebol zasiahol na vašu obranu a ochranu!

Často ho vzývajte účinnou modlitbou exorcizmu proti satanovi a spurným anjelom, lebo on vás vedie v tomto boji, aby každý z vás mohol splniť úlohu, ktorú mu zverila nebeská Matka.

Spojte sa preto v láskavom a bratskom živom spoločenstve, v modlitbe a spolupráci so všetkými nebeskými duchmi, ktorí sú nasadení spolu s vami vybojovať ten istý boj a pripraviť veľké Božie víťazstvo v slávnom Kristovom kráľovstve, ktoré príde k vám na svet triumfom môjho Nepoškvrneného Srdca.“

7. októbra 1986

Panna Mária, Kráľovná ruženca

Ruženec vás privedie k mieru

„Ja som Kráľovná svätého ruženca. Ja som vašou vojvodkyňou, ktorá vás vedie v strašnom boji proti satanovi a všetkým zlým duchom.

Ak sa dáte viesť s poddajnosťou, vždy budete pociťovať cennú pomoc, ktorú vám poskytujú Pánovi anjeli, blahoslavení a svätí v nebi, i všetky duše, ktoré sú ešte v očistci. Ja som skutočne vojvodkyňou celej tejto družiny.

V tento deň, keď si pripomínate jedno z mojich veľkých víťazstiev, chcem vás povzbudiť, aby ste bojovali s odvahou a dôverou a nedali sa odstrašiť úskočnou a nebezpečnou taktikou, ktorou vás chce môj protivník znechutiť.

Preto vám chcem odhaliť tri úskoky, ktoré patria k jeho osobitnej stratégii a ktoré používa v tomto veľkom boji:

– Prvým je šírenie istoty, že sa mu teraz podarilo zmocniť sa celého sveta, v ňom založiť svoje panstvo a vykonávať plnú moc. Jeho veľkou korisťou je toto ľudstvo, ktoré sa protiví Bohu a opakuje jeho pyšnú výzvu: ,Nebudem slúžiť Pánovi!‘ Najnebezpečnejší prostriedok, ktorý satan v tomto čase používa, spočíva v názore, že je teraz úplne nezmyselné niečo podnikať, že sa už nič nedá zmeniť, že je zbytočná každá námaha priviesť ľudstvo na cestu návratu k Bohu a k dobru.

Tu vás vaša nebeská Matka uisťuje, že aj toto ľudstvo je cennou súčasťou Božieho ľudu, ktorý Ježiš vykúpil svojou krvou, vyliatou za jeho záchranu až do poslednej kvapky.

Boh je aj dnes jediným víťazom, ktorý miluje celé úbohé a choré ľudstvo, ktoré mu bolo ulúpené a pripravuje okamih, v ktorom ho v najveľkolepejšom zázraku svojej milosrdnej lásky privedie na cestu obrátenia, aby mohlo zažiť nový vek pokoja, lásky, svätosti a radosti.

Preto vás vyzývam, aby ste vždy používali mocnú zbraň dôvery, detinskej odovzdanosti a bezhraničnej lásky k blížnym, dokonalej pripravenosti pre všetky duchovné a telesné potreby blížneho, i materinského a bezhraničného milosrdenstva.

– Druhý úskok spočíva v tom, že sa satanovi podarilo priviesť Cirkev do veľkých ťažkostí, keď ju otriasol v základoch búrkou vzbury, nejednotnosti, nevery a odpadlíctva. Mnohí strácajú odvahu, lebo vidia dnes pastierov, ktorí sa dajú oklamať jeho úskočným a nebezpečným vplyvom.

Prostriedok, ktorý musíte použiť v boji proti týmto jeho úskokom, je vaše zasvätenie sa môjmu Nepoškvrnenému Srdcu. Lebo aj keď sa dnes zdá byť Cirkev rozorvaná, zatemnená a porazená, Ježiš ju zveril do láskavej starostlivosti vašej nebeskej Matky.

Chcem jej pomôcť prostredníctvom vás, moje deti, ktoré ste zasvätené môjmu Srdcu a ste poslušné nástroje mojej materskej vôle, chcem ju potešovať a uzdravovať. Prostredníctvom vás lejem balzam na jej boľavé rany, potešujem ju v hodinách jej bezútešného utrpenia a pripravujem okamih jej grandióznej obnovy.

V tomto čase to vykonávam celkom osobitným spôsobom skrze môjho pápeža Jána Pavla II., ktorý všade prináša znamenie mojej materskej prítomnosti. On vám dáva znamenie do boja; on vás v boji vedie; učí vás odvahe a dôvere; práve vám oznamuje moje isté víťazstvo. Nasledujte ho na ceste, ktorú vám ukazuje, ak chcete spolu so mnou pripraviť nové a skvelé Turíce pre celú Cirkev.

– Tretí úskok spočíva v tom, že sa satanovi podarilo všade rozšíriť svoje dielo záhuby a smrti prostredníctvom masmédií. Takto sa rozmnožujú rozkoly, šíri sa nečistota a skazenosť, násilie a nenávisť, vojny sa šíria v znepokojujúcej miere.

Aby ste premohli všetko toto zlo, ktoré hrozí zaplaviť celé ľudstvo, musíte siahnuť po mohutnej zbrani modlitby.

Nový vek príde k vám len a jedine ako dar Pánovho Ducha – nie ako ovocie ľudskej námahy. Preto treba vyprosovať tento dar neustálou, nepretržitou a dôveryplnou modlitbou. Modlite sa so mnou. Celá Cirkev sa musí zhromaždiť vo večeradle môjho Nepoškvrneného Srdca a spolu s nebeskou Matkou vyprosovať celkom osobitné vyliatie Ducha Svätého, ktorý ju dovedie k druhým žiarivým Turícam.

Predovšetkým sa modlite ruženec. Ruženec bude v týchto časoch mohutnou zbraňou pre všetkých.

Ruženec vás privedie k pokoju. Touto modlitbou môžete od Pána vyprosiť cennú milosť obrátenia sŕdc, duší, návratu celého ľudstva k Bohu, na cestu ľútosti, lásky, Božej milosti a svätosti.

Preto nikdy viac nehovorte: ,Ale veď všade všetko zostáva ako predtým. Nikdy sa nič nemení!‘ – To nie je pravda, moje milé deti! Každý deň vedie nebeská Matka v tichosti a skrytosti svoj boj proti svojmu odporcovi a mimoriadnymi znameniami a zjaveniami pôsobí, aby sa zmenilo srdce sveta.“

Sant’Omero (Teramo, Taliansko), 27. októbra 1986

Svetový deň modlitieb za mier

Úloha zverená Cirkvi

„Dnes vyprosujete mier zhromaždením, na ktorom sa zúčastňujú zástupcovia všetkých náboženstiev v spoločenstve modlitby a pôstu. To je cesta, ktorú som vám ukázala. Mier k vám môže zostúpiť len ako Boží dar. Čím viac sa budete usilovať dospieť k mieru len medziľudskými diskusiami a dohodami, tým viac sa bude od vás vzďaľovať.

Preto treba, aby sa ľudstvo vrátilo na cestu obrátenia k Bohu a premeny sŕdc. Len Ježiš Kristus vám ukázal cestu, ktorou dospejete k Otcovi v duchu jeho lásky.

Je nevyhnutné, aby všetci ľudia dospeli k poznaniu pravdy, prijali Ježišovo evanjelium a nasledovali ho. To je úloha zverená Cirkvi. To musia dnes robiť všetci jej služobníci, Bohu zasvätení a všetci veriaci: S odvahou mučeníkov a silou vyznavačov viery musí byť hlásané celému svetu radostné posolstvo, že Ježiš Kristus je vaším záchrancom a Vykupiteľom. Len Ježiš Kristus vás môže priviesť k mieru.

Musíte to ohlasovať všetkým, bez bázne a kompromisov. Tým budete uskutočňovať ním zverené božské poslanie: ,Choďte do celého sveta a ohlasujte moje evanjelium celému stvorenstvu. Kto uverí a dá sa pokrstiť, bude spasený!‘

Pokus podchytiť všetky náboženstvá, aj tie, ktoré sa klaňajú falošným a nepravým bohom s perspektívou vytvoriť celosvetové náboženské spoločenstvo na obranu ľudských hodnôt, je neužitočným a nebezpečným pokusom a nezodpovedá želaniu môjho Nepoškvrneného Srdca. Naopak, toto môže rozmnožiť zmätok, môže viesť k náboženskej indiferentnosti a môže dokonca sťažiť dosiahnutie skutočného mieru.

Preto vám dnes hovorím: Ohlasujte všetkým Krista, buďte verní jedine Kristovi a jeho evanjeliu a stanete sa tvorcami pravého pokoja.“

Dongo (Como, Taliansko), 1. novembra 1986

Všetkých svätých

Vaše miesto v nebi

„Pozerajte dnes na tých, ktorí vás predišli do slávy. Utvárajú okolo môjho Nepoškvrneného Srdca žiarivý veniec lásky, radosti a slávy. Toto je aj vaše miesto v nebi. Je pripravené pre vás všetkých, ktorí počúvate môj hlas, zasväcujete sa môjmu Nepoškvrnenému Srdcu, žijete v detinskej závislosti odo mňa a ktorí sa celkom odovzdávate dokonalému uskutočňovaniu môjho plánu.

Vy ste tu na zemi mojimi zvlášť milovanými deťmi. Vy ste mojimi apoštolmi, povolanými na to, aby ste všade rozširovali svetlo mojej materskej prítomnosti a všetkým ukazovali cestu, ktorou sa dostanú k Ježišovi. Jedine od neho môže prísť nový vek svätosti, spravodlivosti a pokoja.

Preto pociťujete každý deň blízkosť svätých a blahoslavených v nebi. Vyprosujte si ich pomoc a ochranu. Pociťujete aj blízkosť spravodlivých duší, ktoré ešte trpia v očistci a modlia sa v očakávaní okamihu ich plnej blaženosti pri nazeraní Pána. Utvárajú s vami jedinú družinu k mojim službám. Ja som Matka a Kráľovná všetkých. Všetci majú svoju nezastupiteľnú úlohu v mojom víťaznom pláne. V tomto období chcem vytvárať ešte hlbšie, zreteľnejšie a mimoriadnejšie spoločenstvo s tými, ktorí vás predišli v pozemskom živote a teraz sa tešia večnej spáse.

Ako materský dar svojho Nepoškvrneného Srdca ponúkam vám duše svätých v nebi a spravodlivých v očistci ako cennú pomoc. Môžu vám pomôcť pri premáhaní veľkých nebezpečenstiev, ktorým ste vystavení, lebo vy ste obeťami ľstivých úskokov môjho protivníka. Tieto duše vám však môžu sprostredkovať svetlo a silu, aby ste mohli rozoznať tieto úskoky a uniknúť im. Ste krehkí a slabí a často ešte upadáte do hriechov. Tieto duše vám vždy môžu pomôcť napredovať na ceste dobra a svätosti.

Preto sa spoločne uberajte cestou, ktorú som vám ukázala. Spoločne vás vediem k pokoju. Len čo sa celkom uskutoční toto vaše spoločenstvo života, lásky a radosti, dostanete pokoj od môjho Nepoškvrneného Srdca.“

Fort Lauderdale (Florida, USA), 23. novembra 1986

Sviatok Krista Kráľa

Cesta, ktorá vás vedie do jeho kráľovstva

„V sláve neba a v očistnom svetle očistca prijímam dnes hold celej pozemskej a putujúcej Cirkvi, aby som spolu s vami podala korunu jeho kráľovskej hodnosti Ježišovi Kristovi, nášmu Bohu, nášmu záchrancovi a kráľovi.

Len Ježiš musí panovať v srdciach a dušiach všetkých, lebo jeho kráľovstvo je kráľovstvom milosti, svätosti a lásky. Keď Ježiš kraľuje v duši svojho stvorenia, vtedy ju pretvára božským svetlom, ktoré ju robí vždy krajšou, žiarivejšou, svätejšou a milšou Bohu. Preto je mojou materskou úlohou odstrániť z duší svojich detí každý tieň hriechu, každý sebaklam egoizmu a každú vládu náruživosti a viesť ich po ceste väčšej svätosti. Potom bude môcť Ježiš skutočne založiť svoje kráľovstvo vo vašich srdciach a dušiach. A vy sa stanete cenným územím vlády jeho kráľovskej hodnosti.

Ježiš musí panovať v rodinách, ktoré sa budú otvárať jeho kráľovskej hodnosti ako púčiky slnku. Preto v tomto čase pôsobím, aby v rodinách narastala harmónia a pokoj, obojstranné porozumenie a jednota, svornosť a vernosť.

Ježiš musí kraľovať celému ľudstvu, aby sa ono stalo opäť novou záhradou, kde by Najsvätejšiu Trojicu každé stvorenie obdivovalo, milovalo a takto oslávená aby našla na zemi svoj trvalý príbytok. Preto účinkujem dnes tak mocne, aby som priviedla celé ľudstvo na cestu návratu k Bohu – a to obrátením, modlitbou a pokáním.

A ja sama vediem bojovú družinu, ktorá je povolaná do boja s vojskom zla, aby som čoskoro premohla silu všetkých tých, ktorí Boha popierajú, zlorečia mu a neúnavne budujú civilizáciu bez Boha.

Ježiš musí panovať v Cirkvi, ktorá je výsostným územím jeho božského a láskyplného kráľovstva. Cirkev je celkom jeho, lebo vznikla z jeho prebodnutého Srdca a vyrástla z jeho lásky, bola obmytá jeho krvou a bola mu zverená nezrušiteľným zväzkom večnej vernosti.

Preto pôsobím ako Matka v týchto bolestných časoch jej očisty, aby som ju očistila od špiny, oslobodila od každého ľudského kompromisu, bránila pred úlisnými útokmi jej protivníka a viedla ju na ceste dokonalosti, aby všade mohla odzrkadľovať lesk svojho nebeského ženícha Ježiša. Moje materské dielo pripravuje vo vašich časoch príchod slávneho kráľovstva môjho Syna Ježiša. Moje Nepoškvrnené Srdce je cestou, ktorá vás privedie do jeho kráľovstva. Triumf môjho Nepoškvrneného Srdca totiž bude zhodný s triumfom môjho Syna Ježiša v jeho slávnom kráľovstve svätosti a milosti, lásky a spravodlivosti, milosrdenstva a pokoja. Ono bude zriadené v celom svete. Preto vás dnes pozývam k modlitbe a dôvere. Pozývam vás k pokoju srdca a k radosti, lebo slávne kráľovstvo Pána Ježiša je predo dvermi.“

Dallas (Texas, USA), 3. decembra 1986

Duchovné cvičenia formou večeradla

pre kňazov MKH zo Spojených štátov a Kanady

Môj liek proti vašim chorobám

„Ako sa teším z týchto dní trvalého večeradla, na ktoré ste prišli vy, kňazi môjho Hnutia, aj z najvzdialenejších štátov tejto veľkej krajiny, aby ste tu zotrvali vo vzájomnom bratstve a na modlitbách so mnou. Vaša láska, poddajnosť a veľkodušnosť pripravujú môjmu Nepoškvrnenému a bolestnému Srdcu veľkú radosť.

Dnes vás chcem osloviť ako vaša Matka a priniesť vám tak uprostred nespočetných ťažkostí, ktorým ste vystavení, útechu a dôveru vo vašom utrpení. Buďte mojimi najmenšími deťmi. Buďte mojimi odvážnymi apoštolmi. Buďte svetelnými lúčmi, ktoré vychádzajú z môjho Srdca a všade sa šíria, aby dokazovali moju materskú prítomnosť.

Tri rany zraňujú v tejto krajine moje materské Srdce a spôsobujú mu krvácanie:

– Prvá rana je spôsobená apostázou, ktorá sa dookola šíri pre mnohé bludy, ktoré sa stále viac hlásajú aj v katolíckych školách a mnoho mojich úbohých detí pripravujú o vieru. Zodpovednosť za túto vážnu situáciu leží predovšetkým na tých, ktorí sa zasvätili Bohu, ale dali sa zviesť duchom pýchy a napriek mojim materským varovaniam a pokynom učiteľského úradu Cirkvi zotrvávajú na svojej pochybnej ceste.

Vy, moji milovaní synovia, máte byť liekom proti tomuto zlu, keď budete stále viac hlásať pravdu, ktorú vás naučil Ježiš, a ktorú stále predkladá jasne a smelo pápež a s ním spojení biskupi.

Vzoprite sa každému, kto šíri iné náuky. Najmä treba všetkým veriacim otvorene poukázať na to, že im dnes hrozí veľké nebezpečenstvo vzdialenia sa od pravej viery v Ježiša a od jeho evanjelia.

Často sa modlievajte vyznanie viery, čo zložil v predvídaní týchto ťažkých časov prvý z mojich milovaných synov, Pavol VI., ktorý je už tu hore.

– Druhá rana je zapríčinená nejednotnosťou, ktorá zachvátila Cirkev vašej krajiny. Aké bolestné je pre Ježišovo Srdce a pre moje materské Srdce vidieť, koľkí biskupi, kňazi, rehoľníci a veriaci už nie sú spojení s pápežom, ktorého Ježiš ustanovil za základ svojej Cirkvi, dokonca sa mu protivia.

Toto rozštiepenie sa šíri a prehlbuje každým dňom. A čoskoro bude rozpoznateľné aj navonok a známe všetkým. Aká bolesť ma preniká, keď vidím, že najväčšími zástancami tohto vývoja sú často tí, ktorí sa zasvätili Bohu a sľúbili nasledovať Ježiša na ceste pokory, chudoby, čistoty a poslušnosti.

Vy, moji milovaní synovia, máte byť liekom na túto hlbokú ranu, tým, že budete stále viac spojení s pápežom a jeho biskupmi prostredníctvom modlitby, lásky, svojím dobrým príkladom a tým, že povediete všetkých veriacich k tejto jednote.

– Tretia rana je spôsobená nevernosťou, čo vnikla do života toľkých detí Cirkvi, ktoré už nezachovávajú Božie prikázania a náuku Ježišovu v jeho evanjeliu. Tak chodia po nesprávnej ceste zla a hriechu. Hriech už nepovažujú za zlo. Často ospravedlňujú aj najťažšie hriechy proti prírode, ako je abortus a homosexualita. Z hriechov sa už nespovedajú. Do akej ťažkej choroby ste len upadli!

Vy, moji milovaní synovia, budete mojím liekom proti takému ťažkému a rozšírenému zlu, keď budete pomáhať mojim deťom kráčať po ceste čistoty a svätosti.

Opäť všetci vyučujte pravú katolícku morálku. Podporujte moje úbohé hriešne deti, aby dodržiavali Boží zákon. Presvedčte ich o potrebe častej spovede, ktorá je nevyhnutná pre tých, ktorí sú v smrteľnom hriechu, aby mohli prijať sväté prijímanie. Tu je Cirkev plná rán práve pre tieto svätokrádežné prijímania, ktoré sa konajú.

Ak prijmete túto moju materskú výzvu, potom budete darom lásky, ktorý moje Nepoškvrnené Srdce ponúka dnes Cirkvi a ľuďom tohto vášho národa. Tak budete mojím liekom proti týmto chorobám. Ste nástrojmi môjho pokoja. Spolu s ostatnými členmi môjho Hnutia vás požehnávam v mene Otca, Syna a Ducha Svätého.“

Santiago (Dominikánska republika), 8. decembra 1986

Sviatok Nepoškvrneného počatia Panny Márie

Môj nebeský jas

„Môj jas milosti a svetla, svätosti a čistoty chce zahaliť celú zem akoby plášťom. Syn môj, preto som ťa dnes priviedla na tento ostrov, z ktorého začala evanjelizácia celého veľkého amerického kontinentu, aby som čo najskôr priviedla svojich milovaných synov a všetky svoje deti do bezpečného útočišťa môjho Nepoškvrneného Srdca.

Ja som úsvit, ktorý predchádza veľký deň Pána. Ja som dlho očakávaný žiarivý oblak, ktorý zavlaží nebeskou vlahou milosti a svätosti púšť sveta, vysušenú zlom a hriechom. Všetci sa zomknite v mojom víťaznom šíku, vy, ktorí chcete obstáť v boji za triumf dobra a lásky.

Kam dopadne lúč môjho svetla, ustúpi temnota zla, egoizmu, nenávisti, hriechu a nečistoty. Rozneste všade moje materské posolstvo. Rozširujte môj nebeský jas vo všetkých končinách zeme. Toto je čas, keď vás všetkých musím zhromaždiť pod svoj nepoškvrnený plášť, aby ste mi, ako vašej nebeskej Veliteľke, mohli slúžiť. Prostredníctvom vás, ktorí ste mi odpovedali, sa bude moje svetlo zosilňovať zo dňa na deň, lebo okamih slávneho triumfu môjho Syna je už blízko. Z tejto krajiny ťa požehnávam dnes so všetkými, ktorí nasledovali moju výzvu, ktorí ma počúvajú a nasledujú.“

Dongo (Como, Taliansko), 24. decembra 1986

Kolíska pre jeho opätovný slávny príchod

„Prijmite moje materské pozvanie k modlitbe a k rozjímaniu o mojich slovách, uchovajte si ich v srdci a bdejte v očakávaní.

Je svätá noc. Strávte ju so mnou, milovaní synovia. Prežite ju v hĺbke môjho Nepoškvrneného Srdca. Tak môžete preniknúť do tajomstva vašej záchrany, ktoré sa odhalí chudobným, malým, prostým a tým, ktorí sú čistého srdca.

Moja duša sa ponára do Božieho svetla a moju ľudskú bytosť zahaľuje hlboký pokoj a blaženosť, kým sa moje panenské lono pripravuje na božský dar Syna.

Okolo nás je hlboká noc. Všetky dvere sú zatvorené pred našimi prosbami o pohostinnosť. Ľudské srdcia sú zatvrdnuté sebectvom a nenávisťou. Svedomie ľudí otupili bludy a toľký chlad spôsobil, že svet je neschopný lásky.

Ale v biednej jaskyni sa rozsvecuje malé svetielko na znamenie očakávania a nádeje. Dve ľudské srdcia sú rozpálené láskou a pripravujú jasle pre novonarodené dieťa. Môj čistý snúbenec Jozef sa snaží urobiť príjemnejším biedny vzhľad jaskyne, kým nebeská Matka je ponorená do hlbokého a vrúcneho rozhovoru s Otcom. To je okamih, keď sa snúbi nebo so zemou, keď vykvitne púčik po stáročia očakávaný, keď sa narodí ,Boh s nami‘, keď Záchranca vstupuje do svojho kráľovstva a Spasiteľ začína splácať cenu za naše oslobodenie. A z neba prichádza pokoj spolu so spevom anjelov. Zem otvára náruč, aby prijala rosu Božieho milosrdenstva a prosté srdcia pastierov sa otvárajú hlasom, ohlasujúcim túto obdivuhodnú udalosť: ,Dnes sa vám narodil Spasiteľ, Kristus, Pán!‘

Všetko sa opakuje aj pri jeho druhých Vianociach. Jeho opätovný príchod v sláve sa uskutočňuje presne tak, ako vtedy dávno. Nad svetom sa rozprestiera noc popierania Boha. Ľad vzbury proti jeho zákonu lásky urobil z ľudstva nesmiernu púšť. Bludy zablokovali ľudského ducha a preto nemôže pochopiť najväčšie tajomstvo lásky. Srdcia sú zatvrdnuté egoizmom a nenávisťou, ktoré sa všade rozšírili. Brány sú ešte stále uzavreté pre Pána, ktorý prichádza.

Vy, milovaní, otvárajte srdcia ľudí pre blaženosť a nádej a ponáhľajte sa – tak, ako vaša nebeská Matka a jej čistý snúbenec Jozef – pripravovať cestu pre Krista, ktorý príde v sláve. Jeho druhé Vianoce sú už predo dvermi. Otvorte teda svoj duchovný sluch nebeským hlasom, ktoré vám jeho skorý príchod oznamujú mnohými rozličnými spôsobmi a toľkými znameniami.

Tak, ako bola láska môjho materinského Srdca najcennejšou kolískou pre jeho prvé Vianoce, tak triumf môjho Nepoškvrneného Srdca bude kolískou pre jeho návrat v sláve.

V túto posvätnú noc zhromažďujem vás všetkých, aby ste bdeli spolu so mnou pri mojom dieťatku, ktoré tak veľmi potrebuje lásku. V túto posvätnú noc vás vyzývam otvoriť srdcia a ducha, aby ste mohli prijať radostnú zvesť o jeho príchode na druhé Vianoce.“

Dongo (Como, Taliansko), 31. decembra 1986

Posledná noc roka

A príde k vám pokoj

„V týchto posledných hodinách roka si prajem, aby ste sa všetci, milovaní synovia, zhromaždili k nepretržitej modlitbe.

Modlite sa a ďakujte nebeskému Otcovi, ktorý riadi ľudské osudy k uskutočneniu svojho veľkého plánu lásky a slávy.

Modlite sa a potešujte Božské Srdce Syna, poranené mnohými hriechmi a nekonečným morom nevďačnosti. Ježiš vás miluje. Jeho Srdce je ako horiace ohnisko lásky k vám. A predsa toto Srdce neustále prebodávajú urážky a hriechy. Buďte utešiteľmi Ježišovho Srdca. Milovaní, pozývam vás, aby ste svojou kňazskou láskou vyvážili všetku tú prázdnotu, zanedbávanie a nezáujem, ktorými je obklopený.

Modlite sa a pozývajte Ducha Svätého, aby čo najskôr mohol konať zázraky nových Turíc, zázraky svätosti a milosti, ktoré skutočne môžu zmeniť tvárnosť zeme.

Modlite sa a robte pokánie.

Modlite sa s láskou a dôverou svätý ruženec. Touto modlitbou, ktorú sa modlíte spolu so mnou, môžete ovplyvniť všetky ľudské osudy, aj budúce udalosti, ktoré vás očakávajú. Touto modlitbou môžete vyprosiť milosť obrátenia sŕdc a dosiahnuť ten vytúžený dar pokoja.

Pokoj príde po veľkom utrpení, ku ktorému je pozvaná Cirkev a celé ľudstvo pre svoju vnútornú a krvavú očistu.

Pokoj príde po uskutočnení toho hrozného trestu, ktorý som vám predpovedala na začiatku tohto vášho storočia.

Pokoj príde ako dar milosrdnej lásky Ježiša, ktorá vyleje na svet riavy ohňa a milsoti, ktoré obnovia všetko.

Pokoj príde ako ovocie osobitného vyliatia Svätého Ducha, ktorý bude poslaný Otcom a Synom, aby premenil svet na nebeský Jeruzalem a Cirkev priviedol na vrchol jej svätosti a jej božského jasu.

A pokoj k vám príde triumfom môjho Nepoškvrneného Srdca, lebo už obdobie, ktoré ľudstvu Pán doprial na pokánie a obrátenie, sa blíži k svojmu koncu.

Teraz prichádzajú veľké udalosti a všetko prebehne rýchlejším tempom, aby sa nad svetom mohla čo najskôr zjaviť nová dúha pokoja, ktorú som vám pred mnohými rokmi predpovedala vo Fatime.“

1987 - ZORNICA, KTORÁ VYCHÁDZA

(MARIÁNSKY ROK)

Dongo (Como, Taliansko), 1. januára 1987

Slávnosť svätej Matky Božej

Som ranná Zornica, ktorá vychádza

„Som Matka Božia.

Božie Slovo sa uložilo v mojom panenskom lone po mojom „áno“, ktoré som s takou radosťou a láskou povedala Otcovej vôli. V tom okamihu ma Duch Svätý zahalil svojou snúbeneckou láskou a urobil ma vzácnou kolískou pre vtelenie Slova. Moje panenské lono sa otvorilo, aby prijalo tento Boží dar. Moje Nepoškvrnené Srdce sa rozhorelo materinskou láskou k plodu môjho prečistého lona. Stala som sa pravou Matkou Boha.

Som však tiež Matkou celého ľudstva. Ježiš chcel dať svoju Matku ľudstvu, vykúpenému jeho nesmiernym a krvavým utrpením. Ešte dnes spomínam na ten výjav jeho nevýslovného daru lásky. Na kríži, kam ho zavesili ako nevinnú obeť, prežíva Ježiš posledné okamihy svojej bolestnej agónie. Jeho Srdce, ktoré začalo biť v mojom panenskom lone, sa teraz zastavuje v smrteľnom tichu, ale cíti nesmiernu lásku ku každému z vás, aby žiadny z jeho bratov, vykúpených veľkou bolesťou, nezostal opustený. A tak v návale vrcholného darovania sa otvorí sa k poslednému prejavu: ,Hľa, tvoja matka.‘ Tak som sa stala Matkou všetkých.

Dnes chcem prikryť celý svet nepoškvrneným plášťom svojho panenského materstva. Vstupujete do obdobia, v ktorom sa splnia udalosti, ktoré som vám predpovedala. Vstupujete do obdobia trestu i spásy, utrpenia i veľkého milosrdenstva. V tomto roku sa už splnia niektoré dôležité udalosti. Koľko utrpenia a bolesti vidím na začiatku tohto nového roku na všetkých cestách!

Počúvajte teda výzvu môjho pápeža Jána Pavla II., ktorý chce zveriť Cirkev i celé ľudstvo materinskej láske môjho Nepoškvrneného Srdca.

Toto je môj čas. Teraz musí celá Cirkev uznať poslanie, ktoré mi zverila Najsvätejšia Trojica. V tomto roku budete sláviť mimoriadne jubileum na česť vašej nebeskej Matky. Medzitým sa môj pápež rozhodne poslať Cirkvi encykliku o postavení, ktoré mi Pán dal a o dôležitom poslaní, ktoré mi na toto obdobie zveril. To vyprovokuje ešte prudšiu reakciu môjho protivníka, ktorý už cíti, že sa blíži koniec jeho všeobecnej vlády. Práve preto vás volám, aby ste nový rok začali so mnou. Modlite sa, milujte, robte pokánie. Ja som vaša nebeská Matka, ktorá vás vedie k vášmu Bohu a dovedie vás k mieru. Ja som kráľovná mieru a dúha, to jest záruka nového spojenectva.

Ja som ranná Zornica, ktorá vychádza, aby zvestovala veľký deň Pána. V týchto rokoch užasne Cirkev i celé ľudstvo nad veľkou udalosťou milosti a spásy, ktorú vám prinesie Nepoškvrnené Srdce vašej nebeskej Matky.

S mojím pápežom a so všetkými svojimi milovanými synmi, ktorí sa mi zasvätili, vám žehnám v mene Otca, i Syna, i Ducha Svätého!“

Dongo (Como, Taliansko), 2. februára 1987

Obetovanie dieťaťa Ježiša v chráme

Cesta k Božiemu zjaveniu

„Milovaní synovia, poďte so mnou a s mojím čistým snúbencom Jozefom cestou, ktorá vedie do Jeruzalemského chrámu. S láskou držím v náručí dieťa Ježiša. Teraz budete môcť pochopiť, ako sa uskutočňuje moja úloha Matky predovšetkým tým, že ja som cesta, po ktorej Pán prichádza k vám. Od môjho ,áno‘ pri zvestovaní až k narodeniu v Betleheme, od predstavenia v chráme až k úteku do Egypta, od jeho detstva až k jeho dospievaniu v Nazarete, od začiatku jeho verejného života až k jeho obete na kríži bola prítomnosť Matky vždy cestou k novému a väčšiemu prejavu života a poslania môjho Syna Ježiša.

Naozaj, moje ,áno‘ dáva súhlas Otcovmu Slovu, aby si vzalo v mojom lone ľudskú prirodzenosť. Moja materská a panenská spolupráca mu umožní narodenie k pozemskému životu. Moje ruky ho predstavujú v chráme jeho slávy ako Zjavenie všetkým národom. Moja materinská láska je mu vzácnou pomocou v dňoch jeho detstva. Moja prítomnosť je každodennou podporou jeho ľudského mladíctva. Vrúcnosť môjho citu je sladkým odpočinkom pre jeho únavu. Moje mlčanie je záhradou pre rozvinutie sa jeho slova. Moje gesto viery vyprovokuje jeho božský zásah, a tak urýchli čas jeho poslania. Moje Nepoškvrnené Srdce leje balzam na rany, ktoré mu spôsobuje každý úder odmietnutia. Moja bolestná blízkosť je posilou jeho výstupu na Kalváriu. Moja obeta je vnútornou účasťou na jeho nesmiernom utrpení. Moja prítomnosť pod krížom je hlbokou spoluprácou na jeho diele vykúpenia.

Dnes sa zjavuje národom v mojom náručí. V mojom náručí plní svoje božské poslanie. Na ceste, ktorú mu pripravujem, pracuje Ježiš a zjavuje sa ako Spasiteľ sveta. Tú istú úlohu Matky plním voči každému z vás, moji milovaní, ktorí ste volaní k tomu, aby ste znovu žili vo vašom kňazskom živote osud a poslanie môjho Syna Ježiša. Takto pochopíte, prečo od vás žiadam, aby ste sa mi celkom zverili tým, že sa zasvätíte môjmu Nepoškvrnenému Srdcu. Tento úkon zasvätenia mi umožní zasahovať do vášho života a usporiadať ho pre dokonalé plnenie Otcovej vôle. Tak som pri vás v každom okamihu vášho dňa. Svojím mlčaním vám pomáham prehovoriť. Svojím hlasom vás učím modlitbe. Svojimi rukami vás vediem po správnej ceste. Svojou prítomnosťou vás posilňujem vo vašej únave. Svojou materinskou láskou vás potešujem vo vašom utrpení. Svojím mocným príhovorom robím plodnou vašu apoštolskú prácu. Svojím Nepoškvrneným Srdcom vám darujem radosť a pokoj vo chvíľach malomyseľnosti a vyprahlosti. Som vám vždy nablízku, keď vystupujete so mnou na Kalváriu, keď zbieram každú kvapku vášho utrpenia, keď vám pomáham povedať ,áno‘ vôli Otca, ktorý vás pripravuje na dokonalú obetu za spásu sveta.

Vždy som bola prítomná na pozemskej ceste Cirkvi, tajomného tela Kristovho, ktorú on zveril starostlivosti môjho všeobecného materstva. Pomáhala som Cirkvi v každej epoche jej histórie, aby vydávala svetlé svedectvo o mojom Synovi, aby sa v nej a skrz ňu mohol Ježiš zjavovať všetkým národom.

Ja som cesta k Božiemu zjaveniu. Som zvlášť blízko Cirkvi v časoch jej bolestnej skúšky a jej krvavej očisty. Pochopte teda význam mojich terajších starostlivých zásahov. Dnes zasahujem spôsobom novým, silným a mimoriadnym, ako som doteraz nikdy nekonala, ako Matka, ktorá chce pomôcť všetkým svojim deťom, ako nebeská prorokyňa týchto vašich posledných dní.

Moje svetlo, ktoré sa stále viac šíri v srdciach a dušiach ako ranná Zornica, čo vychádza po dlhej a tmavej noci, ktorú ešte prežívate, vám zvestuje, že sa blíži veľký deň Pána. Preto vás volám, aby ste pozerali na mňa, Matku, ktorá putuje do jeruzalemského chrámu a nesie v náručí dieťa Ježiša na miesto, kde sa má zjaviť. Preto vás dnes volám, aby ste pozerali tiež i na mňa, ,Ženu odetú slnkom‘, ktorá ide po všetkých cestách sveta, aby sama bola cestou k jeho žiarivému a slávnemu zjaveniu sa.“

Rubbio (Vicenza, Taliansko), 24. februára 1987

Moje lúče nového svetla

„Moji milovaní, zostávajte v pokoji. Som s vami v každom okamihu, formujem vás, posilňujem, vediem a chránim vás. Ochraňujte v srdci vzácnu perlu osobného volania – žiť hlbokú životnú blízkosť s vašou nebeskou Matkou. Nedajte sa zastrašiť úkladmi môjho protivníka. V tejto dobe prejavuje veľkú moc, pretože cíti, že sa blíži okamih jeho porážky.

Staňte sa preto lúčmi môjho svetla, ktoré šíri všade zvesť o mojom novom úsvite. Prežiarte hustú tmu vašich dní svetlom viery a svätosti. Vaše lúče nech zostupujú na vyprahnutú púšť sveta a otvoria ju novej jari života a krásy. Vaše lúče nech vstúpia do prázdnoty mnohých sŕdc a naplnia ich láskou a dôverou. Vaše lúče nech zažiaria v hustej tme mnohých duší, aby ich otvorili životu milosti a dôvernej jednoty s Bohom. Vaše lúče nech prinesú do temného zúfalstva mojich úbohých synov hojivý balzam povzbudenia a nádeje, lásky a milosrdenstva.

Vy ste lúčmi môjho Nepoškvrneného Srdca. Vy ste svetlom Matky, ktorá chce všetkých priviesť k Ježišovi, aby dosiahli spásu jeho božskou a milosrdnou láskou. V tomto čase vás volám, aby ste osvetlovali celú zem. Takto – skrz vás – môžem pracovať na tomto bolestnom prechode do novej éry, ktorá vás očakáva, a ktorú ja deň čo deň pripravujem v hĺbke môjho Nepoškvrneného Srdca.“

Dongo (Como, Taliansko), 4. marca 1987

Popolcová streda a začiatok pôstneho obdobia

Na tejto žiarivej ceste

„Nasledujte ma na ceste, ktorú som vám vytýčila, moji milovaní synovia, ktorých bránim a ochraňujem. Je to cesta obrátenia a pokánia.

Obrátenie, ktoré od vás žiadam, je to isté, ktoré od vás žiada Ježiš v evanjeliu. Zanechajte chybnú cestu zla, pýchy, egoizmu a hriechu. Vo svete, v ktorom žijete, sa vzbura proti Bohu a jeho zákonu lásky nielen prijíma, ale propaguje, vychvaľuje a povyšuje na nový model života. Koľkí z mojich úbohých synov sa v ňom denne stávajú obeťami hriechu, nenávisti, násilia, korupcie, egoizmu, nečistoty! Ťažký hriech vás vzďaľuje od Boha, odníma z vašich duší vzácny dar jeho života a jeho milosti, robí vás otrokmi vášní a nerestí, oslabuje váš odpor proti pokušeniu, otvára veľké priestory pôsobeniu satana, ktorý sa stále viac zmocňuje vašej existencie a robí ju nástrojom pre šírenie bezuzdného egoizmu a pýchy, nenávisti a rozdelenia, nečistoty a bezbožnosti.

Ak sa s odvahou vzopriete svetu, v ktorom žijete, aby ste šli cestou dobra a Božej milosti, lásky a svätosti, vtedy uskutočňujete na sebe pravú úlohu obrátenia.

Dnes treba, aby sa všetci moji synovia obrátili, aby sa vrátili k viere evanjelia, k životu podľa evanjelia, aby sa dali viesť len múdrosťou evanjelia. Toto sú dni, určené na vaše obrátenie. Sú to dni milosti a milosrdenstva, nádeje a očakávania. Toto sú dni prípravy na to, čo vás teraz čaká, na veľké udalosti, ktoré som vám predpovedala. Preto žiadam od vás každodenné úkony sebazaprenia a pokánia. Pokánie obetujte môjmu Nepoškvrnenému Srdcu všetkými možnými spôsobmi. Predovšetkým mi venujte pokánie vnútorné, v ktorom sa musíte cvičiť, aby ste ovládli samých seba, svoje vášne a aby ste sa stali naozaj učenlivými, pokornými, malými a ochotnými splniť každý môj pokyn.

Moje Srdce to naozaj bolí, keď vidím, ako odporujete mojim materinským výzvam. Preto sa vám nedarí dosiahnuť potrebnú mieru učenlivosti, pokory, pravého premáhania samých seba. Žiadam to od vás, pretože vás bezpodmienečne potrebujem na spoluprácu na mojom pláne spásy a milosrdenstva.

Potom mi obetujte denné pokánie mlčania, ktoré spočíva v konaní dobra, v plnení Otcovej vôle, pokornom, vernom a dokonalom plnení všetkých vašich povinností vo všetkých okolnostiach vášho života.

Žiadam od vás i vonkajšie pokánie, ktoré spočíva v ovládaní vášní, v umŕtvovaní vašich zmyslov, najmä očí, jazyka, sluchu a chuti.

Nepozerajte na obrovské zlo, ktoré vás obklopuje, ani na toľkú nečistotu, ktorá zamoruje vaše ulice. Vzdajte sa pozerania na televíziu, aby ste si v duši zachovali svetlo a aby ste mali vo svojom živote viac priestoru na sústredenie, meditáciu a modlitbu. Učte sa držať na uzde jazyk a budovať mlčanie vo svojom vnútri i okolo vás, aby ste mohli hovoriť len pre šírenie dobra, v duchu lásky a pokornej služby všetkým. Vyhnite sa kritikám a ohováraniu, utŕhaniu na cti a zlobe. Nepodliehajte ľahkému pokušeniu posudzovať a odsudzovať. Vzďaľujte sa od vonkajšieho hluku, ktorý dnes čoraz viac ohlušuje a spôsobuje, že žijete v stálom napätí, zmätku a vyprahnutosti.

Umŕtvujte chuť tým, že sa zdržíte toho, čo vám najviac chutí a že budete praktizovať aj telesný pôst, ktorý žiada Ježiš v evanjeliu, a ktorý dnes od vás žiadam i ja. Ak pôjdete cestou, ktorú vám naznačujem, potom Pán požehná dni vášho života a privedie vás k pokoju srdca a k očiste duše. Vy sami sa stanete prežívaným slovom a všade ponesiete svetlo mojej prítomnosti do veľkej temnoty, ktorá vo svete hustne.

Vediem vás všetkých touto jasnou cestou obrátenia a pokánia, najmä v týchto dňoch prípravy na veľký zázrak Božieho milosrdenstva, ktorý sa teraz začína uskutočňovať.“

Dongo (Como, Taliansko), 16. apríla 1987

Zelený štvrtok

Vstúpte s Ježišom do Getseman

„V panenskej klauzúre môjho Nepoškvrneného Srdca, dôverne spojení s Ježišom, prežívajte tieto bolestné hodiny jeho vykupiteľského utrpenia. Je to jeho veľkonočná obeta. Je to vaša veľkonočná obeta.

Dnes si pripomínate ustanovenie novej obety a nového kňazstva. V Ježišovej mysli ste boli prítomní s dvanástimi apoštolmi aj vy všetci, moji milovaní synovia. Je to veľký sviatok kňazstva. Stretávate sa so svojimi biskupmi, aby ste obnovili svoje sľuby, ktoré ste zložili v deň kňazskej vysviacky.

Dnes vás všetkých volám, aby ste obnovili záväzok svojej veľkej vernosti. Buďte verní Ježišovi a jeho evanjeliu. Buďte verní pápežovi a Cirkvi s ním zjednotenej. Buďte verní prežívanej celebrácii Eucharistie a vysluhovaniu sviatostí, najmä sviatosti zmierenia. Buďte verní záväzku svätého celibátu, ktorý ste na seba vzali. Buďte verní modlitbe, apoštolátu a cvičeniu sa v láske stále dokonalejšej. Tak budete môcť potešiť božské a kňazské Srdce vášho brata Ježiša za veľkú zradu a opustenosť, ktorá sa i dnes obnovuje.

Vstúpte s Ježišom do Getseman. Dajte sa ním objať, aby ste vycítili celú tú agóniu Srdca, ktoré najviac milovalo, ktoré sa najviac darovalo, a ktoré zviera toľko zla, nenávisti a hriechov sveta. Toto Srdce potrebuje teraz povzbudenie a nenachádza ho, vyhľadáva troch apoštolov, ktorí sú mu najmilší, a tí spia; ostatných apoštolov, a tí sú ďaleko; čaká gesto priateľa a dostane bozk zradcu; čaká potvrdenie lásky, a odpoveďou mu je zapretie. Pobozkajte jeho pery, aby ste pocítili všetku horkosť jeho kalicha. Potom pochopíte, prečo pod nesmiernou ťažobou, ktorá ho zviera, sa začína potiť krvou a kropaje krvi začnú pokrývať jeho božské Telo, zdrvené ťarchou Otcovej spravodlivosti.

V tejto jeho vnútornej a bolestnej agónii nech je mu milým poláskaním vaša modlitba. A súcitnou rukou, ktorá osuší jeho krvavý pot, nech je vaša kňazská láska. Očakávaným povzbudením nech je vaša vernosť, žiadaným spoločenstvom nech je dokonalé vykonávanie vašej kňazskej služby. Čistou vodou, tíšiacou jeho smäd, nech je vaše darovanie sa dušiam. A osviežením pre jeho hlboké rany nech je vaša čistota, vaša pokora a vaša skromnosť.

Vstúpte s Ježišom do Getseman, ktoré stále trvajú v čase. Len tak sa očistíte a posvätíte pri prameni svojho kňazstva. Len tak sa stanete vzácnou soľou na ozdravenie mnohých otrávených pokrmov. Len tak môžete byť svetlom svietiacim na svietniku uprostred hustej tmy agónie, ktorá zahaľuje Cirkev a celé ľudstvo. A v Nepoškvrnenom Srdci vašej nebeskej Matky, tej rannej Zornice, zvestujúcej žiarivý deň Kristov, sa dnes môžete stať svedkami jeho oslnivého víťazstva.“

Dongo (Como, Taliansko), 17. apríla 1987

Veľký piatok

Na Kalvárii tohto storočia

„Milí synovia, vystúpte so mnou na Kalváriu tohto storočia a pozorujte so svojou bolestnou Matkou krvavé chvíle utrpenia, ukrižovania a smrti môjho Syna Ježiša. Majte aj vy účasť na jeho utrpení. Oživte vo svojej duši všetky jeho bolesti: zradu, zapretie, súd a odsúdenie náboženským súdom. Tu dosahuje jeho neustále odstrkovanie bolestný vrchol úradným odmietnutím, ba priam odstránením rozsudkom smrti.

Nasledujte Ježiša, vedeného na pojednávanie pred Piláta, kde ho hanobia, potupujú, bičujú, korunujú tŕním, vedú na popravisko a križujú. Prežívajte so mnou tieto udalosti, ktoré sú teraz mimo času, lebo patria k božskému a večnému poslaniu lásky. Vstúpte so mnou na Kalváriu tohto vášho storočia, aby ste pochopili, ako sa aj dnes opakuje jeho utrpenie.

Na Kalvárii tohto storočia opúšťajú Ježiša znovu všetci, ktorí sa búria proti Bohu a ktorí opakujú zlostné slová jeho odmietnutia: Nechceme, aby nám tento vládol! Aké veľké je dnes vlnobitie popierania Boha, aký nespočetný je zástup tých, ktorí sa v živote chcú zaobísť bez neho!

Na Kalvárii tohto storočia zrádzajú znovu Ježiša tí kresťania, ktorí nie sú verní záväzkom svojho krstu. Satan ich vedie a stávajú sa ľahko obeťami všetkých jeho zvodov. Tak idú cestami zla, zábavy, egoizmu, pýchy, nenávisti a bezbožnosti. Ježiša zrádzajú v Cirkvi tí jej pastieri, ktorí sa vzďaľujú od pravej viery a od pravdy evanjelia a strhávajú veľa duší na cestu nevery.

Na Kalvárii tohto storočia zapierajú Ježiša znova mnohí jeho učeníci, ktorí nemajú odvahu byť jeho svedkami pred všetkými, a ktorí zo strachu, že by stratili vážnosť a úctu, alebo zo strachu pred posmechom alebo ústrkom stále opakujú: ,Nepoznám toho človeka!‘ Ježiša bičujú v jeho tajomnom tele záplavou hriechov, nečistoty, bahna, ktoré všetko zaplavuje a urážok, ktoré zasahujú dôstojnosť ľudskej osoby. Ježiša stále ešte korunujú tŕním propagáciou bludov a stratou pravej viery.

Na Kalvárii tohto storočia je Ježiš stále križovaný a zabíjaný v miliónoch nevinných detí, ktorým berú život ešte v lone ich matiek a vo všetkých tých, ktorí sa stávajú obeťami nenávisti, teroru a vojen. Ježiša križujú v chudobných, vykorisťovaných, slabých, utláčaných a prenasledovaných. Ježiša stále ešte bijú v malých, odstrčených, opustených, chorých, umierajúcich.

Na Kalvárii tohto storočia, ľahostajného a krutého, Ježiš znovu opakuje svoje krvavé umučenie. Pod krížom tohto storočia však stojí vaša bolestná Matka. Zostávajte so mnou ako Ján, všetci moji milovaní synovia. Prijmite do svojho náručia Ježiša, sňatého z kríža a obklopte ho láskou a nežným súcitom. Uložte ho do prázdneho hrobu, vytesaného do tvrdej a ľadovej skaly tohto vášho storočia, poznačeného satanovým triumfom a jeho temným kráľovstvom nenávisti a smrti. A bdejme v modlitbe, v nádeji a v očakávaní. Bdejte so mnou, vašou bolestnou Matkou, ktorá v temnej noci tohto storočia drží stále horiacu pochodeň nádeje a istoty jeho slávneho návratu.“

Dongo (Como, Taliansko), 18. apríla 1987

Biela sobota

Sobota mojej veľkej bolesti

„Moji milí synovia, zostaňte so mnou, vašou bolestnou Matkou. Toto je deň mojej veľkej bolesti. To je jediný deň, ktorý som prežila s mŕtvym Ježišom. Keď som ho s pomocou Jána a zbožných žien uložila do hrobu, keď veľký kameň zavalil jeho hrob, prvý raz som zostala bez svojho Syna. V tom okamihu sa môj čas zastavil. Vtedy sa začala moja vigília v ustavičnej modlitbe, ktorá udávala rytmus ubiehajúcim hodinám v pevnej nádeji, ktorá preniká nebeskú bránu. V hlbokom a silnom utrpení som konečne mohla dať priestor výrazu svojej materinskej bolesti. Nepretržitý prúd sĺz kanul z mojich očí a vytváral akúsi kolísku plaču, do ktorej som ukladala vás všetkých, ktorých mi na kríži Ježiš zveril. Je sobota veľkého odpočinku. Je sobota veľkého mlčania. Je sobota mojej veľkej bolesti. Je to jediný deň, keď Matka zostala bez Syna, prebodnutá a naliehavo prosiaca, plná dôvery a viery, zavalená bremenom svojho utrpenia. Je to deň, keď i vaša Matka potrebuje povzbudenie. Je to deň, keď Matka potrebuje lásku všetkých svojich synov. Dnes vás prijímam do svojho materinského náručia a je mi útechou, keď viem, že ma naozaj milujete ako synovia. Zdá sa mi, akoby som ešte počula jeho hlas, keď vo svojej vrcholnej a vzácnej obete povedal: ,Žena, hľa tvoj syn!‘

Dnes, v kolíske tejto mojej bolesti, sa otvorte a príjmite božský plod tohto jeho posledného daru. Toto je môj i váš deň. Vstúpte do sobotňajšieho odpočinku môjho duchovného materstva. Cirkev získala tento dar ako prvé ovocie vykúpenia a smrti môjho Syna Ježiša. Preto od najstarších dôb sa rozšírila tradícia zasvätiť sobotu mojej zvláštnej úcte. Žiadam vás, aby ste mi i vy zasvätili tento deň. Je to deň, ktorý znamená čas prechodu medzi Ježišovou smrťou a vzkriesením. Je to pre všetkých deň prechodu zo smrti do života, od utrpenia k sláve, od egoizmu k láske, od otroctva k slobode, z hlbokej temnoty ku svetlu, ktoré nezapadá. Vstúpte do tohto žiarivého odpočinku. Preto vás ešte raz vyzývam, aby ste sobotu zasvätili mojej úcte, aby som vám mohla pomáhať vstúpiť do vášho odpočinku tým, že budete denne prežívať svoju paschu spolu so mnou, Matkou zarmútenou z utrpenia, ale plnou radosti zo vzkriesenia.“

Miláno (Taliansko), 13. mája 1987

Výročie prvého zjavenia vo Fatime

(Predvečer môjho odchodu do USA a Kanady)

Do akej priepasti ste padli

„Dnes si pripomínate 70. výročie môjho prvého zjavenia v chudobnej Cova da Iria vo Fatime, kam som prišla z neba, aby som vám priniesla svoje posolstvo o obrátení a záchrane. Udalosti nasledujúcich rokov boli súvislým potvrdzovaním toho, čo som vám predpovedala.

– Ľudstvo odmietlo navrátiť sa k Bohu pokáním a tak sa dostalo na vyprahnutú a studenú cestu nenávisti, násilia a stále viac sa šíriacej nečistoty. Vojny nasledovali jedna za druhou a napriek podniknutým úsiliam sa vám dosiaľ nepodarilo obnoviť mier. Naopak, nikdy nebol svet taký ohrozený sebazničením ako dnes.

– Nebolo dobrej vôle odpovedať na moju žiadosť o modlitbu, s ktorou som sa na vás obrátila, zvlášť o častú modlitbu svätého ruženca za obrátenie hriešnikov a záchranu mnohých duší, vystavených vážnemu nebezpečenstvu večného zatratenia.

Tak moc hriechu zavalila svet a zlo sa všade rozšírilo ako hrozná rakovina. Hriech sa nepovažuje za zlo, naopak, ospravedlňuje sa a oslavuje ako dobro. Ľudia sa už nespovedajú. Žijú a zomierajú často v smrteľnom hriechu a takto ide denne do pekla veľa duší, pretože sa nikto nemodlí a neobetuje za ich spásu.

– Nebola prijatá moja žiadosť zasvätiť mi Rusko pápežom spolu so všetkými biskupmi sveta. Tak Rusko rozšírilo svoje bludy do všetkých častí sveta. Žijete v ľudstve, ktoré si vytvorilo novú civilizáciu, bez Boha a neľudskú. Už niet lásky. Niet rešpektu k životu a majetku blížneho. Plamene egoizmu a nenávisti zahášajú semienka dobra, ktoré ešte klíčia v ľudských srdciach. Chudobní sú opustení. Maličkých klamete a živíte pokrmom otráveným pohoršeniami. Mladí sú ponechaní sami na seba a zvádzaní k predčasným skúsenostiam so zlom. Rodinné krby sú hanobené a ničené. Aké veľké je vaše spustošenie! Aká hustá je tma, ktorá vás zahaľuje! Do akej priepasti ste sa prepadli! Satanovi sa podarilo rozšíriť svoje kráľovstvo temnoty všade a vládne ako istý víťaz.

Ale teraz začínate prežívať, čo som vám predpovedala na posledné roky tohto storočia a čo je ešte uchované pod závojom tajomstva. Toto je môj čas. Po bolestných rokoch satanovho triumfu začínajú teraz roky triumfu môjho Nepoškvrneného Srdca. Preto vás všetkých dnes vyzývam, aby ste sa pridali k môjmu úmyslu, aby ste prijali moje dielo lásky, ktoré ja sama uskutočňujem vo všetkých častiach sveta svojím Mariánskym kňazským hnutím. Na to používam teba, môj malý syn, a privádzam ťa do všetkých častí sveta, i na miesta veľmi vzdialené, na novú a poslednú záchrannú akciu. Teraz nastanú veľké udalosti. Preto môj pápež vyhlásil mimoriadny mariánsky rok. Vstúpte teda do útočišťa, ktoré vám pripravilo moje Nepoškvrnené Srdce. Toto sú roky, v ktorých vás vyvediem z hlbokej priepasti tmy a zúfalstva na vrchol svetla, milosti a lásky, aby prostredníctvom môjho Nepoškvrneného Srdca zažiarilo na celom svete kráľovstvo môjho Syna Ježiša.“

Washington (USA), 17. mája 1987

Národná svätyňa Nepoškvrnenej

Tvoje svetlo sa vráti

„Dnes si tu, v národnej svätyni, zasvätenej môjmu Nepoškvrnenému Počatiu, aby si uskutočnil večeradlo modlitby a bratstva s kňazmi a veriacimi, ktorí prídu zďaleka. Začneš dlhú a namáhavú cestu, ktorá ťa povedie do všetkých štátov Únie a Kanady. Prijímam do svojho Nepoškvrneného Srdca tento veľký národ, vystavený veľkým nebezpečenstvám. Prijímam do svojho Nepoškvrneného Srdca svoju Cirkev, ktorá tu prežíva hodiny agónie a bolestného ukrižovania, pretože mnohí stratili pravú vieru, prepadli stále hlbšiemu rozdeleniu a zatvrdilému odporu voči pápežovi. Konkrétne ide o ignorovanie jeho Magistéria, ba dokonca o šírenie náuk, ktoré zjavne odporujú katolíckej viere. Príčinou tejto ťažkej krízy sú pastieri. Biskupi svätej Cirkvi Božej, vráťte sa na cestu, ktorú vám vyznačil váš dobrý Pastier, buďte verní evanjeliu, statočne a odvážne strážte poklad viery, ktorý vám bol zverený.

Biskupi svätej Cirkvi Božej, vráťte sa k plnej, pokornej a úplnej jednote s pápežom, pretože dnes ste v nebezpečí veľkej schizmy. Aká veľká je vaša zodpovednosť pred Bohom! Biskupi a kňazi svätej Cirkvi Božej, vráťte sa k záujmu o duše, k onomu najväčšiemu dobru, ktoré vám bolo zverené. Bráňte ich pred útokmi dravých vlkov, ktorí sa dnes často preobliekajú za krotkých a nevinných baránkov. Pozrite, ako rastie zmätok, tma hustne, bludy sa šíria, hriech sa rozťahuje! Starajte sa o stádo, ktoré vám bolo zverené. Veďte ich na bezpečné pastviny. Živte ich slovom Božím. Posilňujte ich modlitbou, uzdravujte ich sviatosťou zmierenia, živte ich eucharistickým chlebom. Moje materské Srdce chce zachrániť celý tento veľký národ. Dnes ťa prijímam, Amerika, do útočišťa svojho Nepoškvrneného Srdca. Ja sama som ti nablízku, aby som ti pomáhala a uzdravila ťa. Ja sama idem po tvojich cestách a hľadám všetkých úbohých, stratených, chorých, odstrčených, poranených, ubitých, opustených a zradených synov. Dnes ťa prijímam do svojho Srdca v Cirkvi môjho Ježiša, ktorá tu žiješ a trpíš; ó, Cirkev, jedna, svätá, katolícka, apoštolská, zjednotená s mojím rímskym pápežom!

Čas tvojho utrpenia je spočítaný. Skoro rozkvitneš, keď moje Nepoškvrnené Srdce dosiahne svoje víťazstvo a tvoje svetlo sa vráti a zažiari tak jasne, že pritiahne všetkých, ktorí žijú na tomto veľkom kontinente.

Z tejto mojej svätyne vás všetkých povzbudzujem a žehnám vás v mene Otca i Syna i Ducha Svätého.“

Denver (Colorado, USA), 23. mája 1987

Hlboké rany

„Som vaša Nepoškvrnená Matka. Som tešiteľkou zarmútených. Koľko utrpenia nachádzaš, syn môj, na tejto svojej ceste! Kým na všetkých stranách nachádzaš veľkodušnú odpoveď na moje volanie od kňazov a najmä od veriacich, vidíš všade hlboké rany a veľké bolesti, ktoré sú znamením zlých časov, ktoré prežívate.

Trpia tí, ktorí odmietajú Boha a idú cestami prázdneho a zúfalého života. Trpia mladí, ktorí sa otvárajú životu na tomto svete, ktorý sa stal nesmiernou púšťou bez lásky. Trpia mladí, ktorým sa predkladajú všetky skúsenosti so zlom a ktorí sú vydaní napospas tak rozšírenej nečistote a drogám. Trpia dospelí rozdelením, ktoré vniklo do rodín. Tie trpia hroznou ranou manželskej rozluky. Trpia starí, ktorí sú ponechaní sami na seba a ktorí sú považovaní za neúnosné bremeno. Dni vášho trestu, ktoré prežívate, sú poznačené hlbokým utrpením.

Nestrácajte odvahu! Vstúpte do útočišťa môjho Nepoškvrneného Srdca. Dajte sa viesť mojím svetlom, ktoré žiari stále viac, pretože tento čas je môj čas. Ja som rosou na každú vašu ranu, ja som útechou na každú vašu bolesť. Ja som vašou nežnou Matkou, ktorá je s vami, aby vás priviedla k Pánovi spásy a radosti.“

Seattle (Washington, USA), 2. júna 1987

Ako trpí jeho Božské Srdce!

„S radosťou prijímam večeradlo, ktoré konáš tu v katedrále s mojimi milými a tak mnohými synmi, ktorí prišli z najvzdialenejších častí tohto štátu. Prijímam oddanosť vašej lásky a vášho zadosťučinenia. Ježiš je ešte i dnes bitý, bičovaný a zraňovaný vo svojom tajomnom tele.

Ako trpí jeho Božské Srdce pre správanie sa mnohých kňazov a biskupov, ktorí ospravedlňujú aj tie najťažšie skutky nečistoty. Práve tu, na tomto mieste, bolo Ježišovo Srdce potupené, zranené a zhanobené, keď sem prišlo toľko mojich úbohých synov, zachvátených touto strašnou vášňou, ktorých verejne povzbudzovali, aby pokračovali na ceste nečistého hriechu proti prírode. Hriechy nečistoty proti prírode sú hriechy, ktoré volajú o pomstu až pred Božiu tvár. Tieto hriechy privolávajú na vás a na vaše národy plamene Božej spravodlivosti.

Prišiel čas, keď treba ku všetkým volať jasne a odvážne, že šieste prikázanie, ktoré Boh dal Mojžišovi: ,Nedopustíš sa nečistých skutkov‘, má neustále svoju platnosť a musí ho zachovávať i táto narušená a zvrátená generácia.

Každý pastier, ktorý by akýmkoľvek spôsobom ospravedlňoval tieto hriechy, zvoláva na svoju osobu i na svoj život horiaci oheň Božej spravodlivosti.

Miera neprávosti je teraz plná, preplnená a preteká na všetkých stranách. Vyzývam vás teda, aby ste rozmnožili vaše večeradlá modlitby a obetovali mi svoje životy, prevoňané čnosťou čistoty ako mocnú silu prosby a zmierenia.

Sľubujem vám, že nebesia sa teraz otvárajú na tento úbohý a narušený svet, aby dali zostúpiť žeravej rose Božej spravodlivosti a milosrdenstva, aby sa mohol premeniť v novú záhradu svetla, čistoty a svätosti.“

Detroit (Illinois, USA), 7. júna 1987

Svätodušná nedeľa – Turíce

Slávnostný začiatok Mariánskeho roku

Príď, Pane Ježišu!

„Moji milovaní, mne zasvätení synovia, poďte do bezpečného útočišťa môjho Nepoškvrneného Srdca! Toto je večeradlo, ktoré v týchto časoch pripravila Matka pre svoju milovanú dcéru – Cirkev. Do večeradla môjho Nepoškvrneného Srdca má teraz vstúpiť celá Cirkev, všetci biskupi, kňazi, rehoľníci i veriaci. Duch Svätý zostúpil v jeruzalemskom večeradle na apoštolov, zjednotených so mnou v modlitbe a tak sa uskutočnil zázrak prvých Turíc. Veľký zázrak druhých Turíc sa uskutoční len vo večeradle môjho Nepoškvrneného Srdca, keď tam vstúpi celá Cirkev. Bude to božský oheň očisty a posvätenia, ktorý obnoví tvárnosť zeme.

Prišiel môj čas. Preto začína pápež, môj prvý milovaný syn, mimoriadny Mariánsky rok na moju počesť. Žiadam, aby sa celá Cirkev zjednotila v modlitbe so mnou, Matkou prímluvy a zadosťučinenia.

Chcem, aby všetci členovia môjho Hnutia sa utvrdzovali vo svojom záväzku zasvätenia, pretože vo vás má byť moje Nepoškvrnené Srdce stále viac a viac oslávené.

Preto žiadam od vás, aby pribúdalo vašich večeradiel modlitby a bratstva a aby čo najviac mojich synov dospelo k zasväteniu môjmu Nepoškvrnenému Srdcu. V tomto roku sa začnú uskutočňovať niektoré udalosti, ktoré som predpovedala ako znamenia môjho blízkeho víťazstva. Pripravte sa v duchu pokory, dôvery a nádeje. Otvorte brány svojich sŕdc, aby ste prijali veľký dar, ktorý na vás zošle Otec so Synom. Duch Pána naplní zem a zmení svet. Duch Pána svojím božským ohňom premení celú Cirkev a dovedie ju k dokonalej svätosti a k jej jasu. Duch Pána premení ľudské srdcia a duše a urobí ich odvážnymi svedkami svojej božskej lásky. Duch Pána pripraví ľudstvo na prijatie slávneho Kristovho kráľovstva, aby všetci milovali a oslavovali Otca.

Preto vás dnes vyzývam, aby ste s láskou a v modlitbe začali tento mimoriadny rok, zasvätený vašej nebeskej Matke. Získam pre vás dar Ducha Svätého. Privediem vás na cestu zbožnosti a lásky. Zhromaždím vás vo večeradle svojho Srdca v úkone ustavičnej modlitby. Zjednotím vás zo všetkých častí sveta, pretože nastala hodina môjho víťazstva. Nastala hodina, ktorú som vám pred rokmi predpovedala. Preto moja aktivita bude odo dneška intenzívnejšia, mimoriadnejšia a všetci si ju budú viac všímať. Zhromaždite sa v mojom Nepoškvrnenom Srdci, aby sa vaše hlasy mohli zjednotiť s mojím hlasom v ustavičnej modlitbe. Ja som ranná Zornica, ktorá zvestuje príchod žiarivého slnka – Krista.

Prijmite s radosťou túto moju zvesť a v tomto Mariánskom roku sa všetci zjednoťte s vašou nebeskou Matkou v opakovaní jej ustavičnej prosby, s ktorou sa stále obracia na svojho božského Syna: ,Príď, Pane Ježišu!‘“

Ottawa (Kanada), 10. júna 1987

Tento Mariánsky rok

„Kráčajte v dôvere. Pridajte sa k môjmu zámeru. Tento Mariánsky rok, ktorý vyhlásil môj pápež na môj pokyn pre celú Cirkev, je mimoriadnou udalosťou milosti a milosrdenstva. V tomto roku volám všetkých synov Cirkvi, aby sa zjednotili so mnou vo večeradle neustálej modlitby. Predovšetkým žiadam od malých, chorých, chudobných a hriešnikov častú modlitbu svätého ruženca. Oviňte svet reťazou ruženca, aby ste pre všetkých získali milosť a milosrdenstvo.

Rozmnožujte vaše večeradlá modlitby. V priebehu tohto roku vyzývam všetkých naliehavo, aby odpovedali na moju výzvu zasvätiť sa môjmu Nepoškvrnenému Srdcu. Táto moja žiadosť sa prakticky uskutočňuje v Mariánskom kňazskom hnutí, ktoré ja sama budujem a šírim v každej časti sveta. Tak volám všetkých k zasväteniu, ktoré si prajem a o ktoré vás žiadam. Je mojím materským a vrúcnym želaním, aby Cirkev s radosťou a vďačnosťou prijala dielo môjho Kňazského hnutia počas tohto Mariánskeho roka.

Bude mať zvláštnu dôležitosť pre uskutočnenie veľkých udalostí, ktoré som vám predpovedala, ak v priebehu tohto roku bude splnená moja žiadosť, ktorú som zverila svojej dcére Lucii z Fatimy, totiž aby mi pápež spolu so všetkými biskupmi sveta zasvätil Rusko.

V tomto roku volám všetkých svojich synov, aby sa zhromažďovali v mnohých mojich svätyniach, roztrúsených po celom svete, k všeobecnej modlitbe o moju materinskú pomoc. Túto modlitbu nech sprevádzajú osobné i spoločné skutky pokánia a zmierenia za neustále páchané ťažké hriechy tak individuálne ako aj sociálne. Potom vám sľubujem, že ja sama zakročím, aby v tomto Mariánskom roku sa uskutočnila časť toho, čo som predpovedala a čo pre súčasnú chvíľu ešte halí tajomstvo a mlčanie.

V tomto roku ukážem Cirkvi a svetu svoju veľkú moc. Moje svetlo zosilnie a veľké udalosti sa začnú spĺňať. Preto vás všetkých vyzývam: Nedopusťte, aby bez úžitku uplynula táto mimoriadna príležitosť k milosti, ktorú týmto Mariánskym rokom milosrdenstvo Pána poskytlo Cirkvi a celému svetu.“

Valdragone di San Marino, 3. júla 1987

Duchovné cvičenia formou trvalého večeradla

(Posolstvo, dané ústne po večernej procesii)

Môj čas prišiel

„Milovaní synovia, tento večer ste ma veľmi potešili a vytrhli ste veľa tŕňov z môjho bolestného Srdca. Niesli ste ma v sprievode a chceli ste mi preukázať úctu; s radosťou som sa pozerala na vás. Urobili ste mi veľkú radosť. Vaša láska je balzamom, ktorý leje môj Syn Ježiš na mnohé rany môjho Nepoškvrneného Srdca. Chcem vám vysloviť svoju materskú vďaku za tento večer.

Mnohí z vás prišli po dlhej ceste z ďalekých krajín. Prišli ste sem hore a obetovali ste mi svoju modlitbu, svoju synovskú lásku, svoje kňazské bratstvo, svoju trpezlivosť. Túto horúčavu, ktorá čiastočne zaťažovala duchovné cvičenia, ste obetovali v duchu pokánia a sebazaprenia. Veľmi ste ma potešili, moji milovaní synovia. Moje Srdce prekypuje radosťou a nehou. Som vďačná každému z vás za synovský balzam, ktorý ste vylievali na mnohé rany môjho Nepoškvrneného a bolestného Srdca. Prečo som vás ešte znovu volala sem na horu? Prečo som vás chcela v tomto mne zasvätenom roku mať okolo seba ako Matka, ktorá dáva svojim synom radu, na ktorej jej tak veľmi záleží; poslednú radu, ktorá by vás sprevádzala na vašej neľahkej ceste?

Môj čas prišiel, milovaní synovia, toto je môj čas. Preto som vás pozvala sem, do tohto večeradla, ktoré nikdy nebolo také bohaté na mimoriadne milosti. Vyšli z môjho Nepoškvrneného Srdca, aby vstúpili do vašich sŕdc a do sŕdc vašich bratov, roztrúsených po všetkých častiach sveta, aby zostúpili na Cirkev a na celé ľudstvo.

Prečo mi chcel môj pápež zasvätiť tento rok, ktorý označil ako mimoriadny Mariánsky rok? Prečo chcel vyzvať celú Cirkev, aby ma uctila, aby ma nasledovala, aby vstúpila do útočišťa môjho Nepoškvrneného Srdca?

Pretože nastal môj čas. Od tohto roku začne čas vašej nebeskej Matky mocne a oficiálne. Toto sú časy môjho mocného volania a vy ste tu, aby som vás urobila nástrojmi tohto môjho volania.

Až zostúpite z tejto hory, všetkým, ktorých stretnete, vo všetkých národoch, do ktorých sa vrátite, musíte hlásať a šíriť toto moje materské, starostlivé a naliehavé posolstvo: ,Vráťte sa rýchle k vášmu Bohu spásy a pokoja!‘ Už takmer uplynul čas, ktorý som vám poskytla na vaše obrátenie. Dni sú spočítané. Ak sa chcete zachrániť, musíte ísť cestou návratu k Bohu. Milí synovia, potrebujem hlasy, ktoré rozširujú moje slovo, potrebujem ruky, ktoré pomáhajú, nohy, ktoré prejdú všetkými cestami sveta. Potrebujem, aby moje úzkostlivé posolstvo preniklo do všetkých končín zeme. Buďte mojimi zvestovateľmi. Ohlasujte všade toto moje starostlivé volanie o návrat k Pánovi.

Toto je čas veľkého trestu. Čaša Božej spravodlivosti je plná, preplnená, pretekajúca. Neprávosť pokrýva celú zem. Cirkev zatemnil odpad a hriech, ktorý sa šíri. Pán bude teraz musieť uskutočniť očistu mocným zásahom spravodlivosti a lásky pre víťazstvo svojho milosrdenstva. Pre vás sa pripravujú veľmi bolestné a krvavé hodiny. Tento čas je bližšie, než si to dokážete predstaviť. Už v priebehu tohto Mariánskeho roka sa splnia niektoré veľké udalosti z tých, ktoré som predpovedala vo Fatime (…). Priveďte teda do útočišťa môjho Nepoškvrneného Srdca všetky moje deti; volajte ich, vezmite ich za ruku, nezabudnite na nikoho.

Milí synovia, na vašich cestách si všímajte vzdialených, malých, chudobných, odstrčených, prenasledovaných, hriešnikov, narkomanov, všetkých, ktorí sa stali obeťami satanovej vlády. Chcem zachrániť všetky svoje deti. Potrebujem vás, pretože ich chcem zachrániť prostredníctvom vás. Treba ich chrániť a brániť, bude treba im pomáhať a dávať im útechu v čase trestu. Prečo nechcete súhlasiť s mojím volaním, ktoré vás tento večer prosí, aby ste išli na všetky strany a zhromaždili tých najslabších, najmenších, najkrehkejších, najviac trpiacich, najvzdialenejších a stratených? Priveďte mi ich všetkých, pretože ja ich chcem mať v bezpečnom útočišti svojho Nepoškvrneného Srdca.

Toto je čas veľkého návratu. Áno, po období veľkého utrpenia príde obdobie veľkej obrody a všetko rozkvitne. Ľudstvo sa vráti, aby bolo novou záhradou života a krásy a Cirkev jednou rodinou, ktorú bude ožarovať pravda, živiť milosť a tešiť prítomnosť Ducha Svätého.

Ježiš obnoví svoje slávne kráľovstvo. Bude s vami a vy poznáte nové časy, novú éru. Konečne uvidíte novú zem a nové nebesia.

Toto je čas veľkého milosrdenstva. Otec horí túžbou a chce vyliať prúdy svojej nekonečnej lásky na toto úbohé ľudstvo. Otec chce svojimi rukami stvoriť nové stvorenie, v ktorom by bola jeho stopa viditeľnejšia, uznávaná a prijatá, a v ktorom by všetci jeho otcovstvo velebili a oslavovali. Duch tohto nového stvorenia bude dychom lásky Otca, ktorú budú všetci oslavovať a všade sa bude šíriť plnosť jeho božskej lásky spôsobom stále plnším – ako voda, ktorá vyviera zo živého a nevyčerpateľného prameňa.

Ježiš bude panovať, Ježiš, pre ktorého bolo všetko stvorené, Ježiš, ktorý sa vtelil, stal sa vaším bratom, žil s vami, trpel a umrel na kríži, aby vykúpil ľudstvo a priviedol ho k novému stvoreniu a aby sa jeho kráľovstvo pomaly mohlo šíriť v srdciach, v dušiach, v každom človeku, v rodinách, v celej spoločnosti. Ježiš, ktorý vás učil modlitbu, prosiacu o príchod Božieho kráľovstva na zem, uvidí konečne, ako sa splní toto volanie, aby sa obnovilo jeho kráľovstvo. A tvorstvo sa vráti, aby bolo novou záhradou, kde budú všetci Krista oslavovať a kde prijmú a budú zvelebovať jeho božské kráľovstvo. Bude to kráľovstvo milosti, krásy, súladu, spoločenstva, svätosti, spravodlivosti a pokoja.

Veľké milosrdenstvo k vám príde ako spaľujúci oheň lásky a prinesie ho Duch Svätý, ktorého vám daroval Otec a Syn, aby Otca oslavovali a Syna milovali všetci jeho bratia.

Svätý Duch zostúpi ako oheň, ale iným spôsobom, než prišiel prvý raz. Bude to oheň, ktorý všetko spáli a premení, ktorý zem od základov posvätí a obnoví. Otvorí srdcia novej skutočnosti života a privedie všetky duše k plnosti svätosti a milosti. Spoznáte takú veľkú lásku, takú dokonalú svätosť, akú ste doteraz nepoznali.

Duch bude oslávený tým, že privedie všetkých k najväčšej láske k Otcovi a Synovi.

Toto je čas veľkého milosrdenstva a preto čas víťazstva môjho Nepoškvrneného Srdca.

Preto som vás chcela mať na tejto hore. Teraz musíte zostúpiť, aby ste boli apoštolmi môjho posolstva. Neste do všetkých častí sveta moju naliehavú žiadosť, aby sa všetci zhromaždili vo večeradle môjho Nepoškvrneného Srdca a pripravovali sa prežívať vigíliu očakávania novej éry, ktorá stojí predo dvermi. Nedajte sa zastrašiť ťažkosťami, na ktoré narazíte. Ja som vašou posilou. Ja som Matkou útechy. Jedného za druhým vás prijímam a s vami i duše, ktoré sú vám zverené, vašich drahých, tých, ktorých milujete, vašich bratov i tých najvzdialenejších. Nezabudnite na nikoho! Príďte ku mne spoločne, veď ja som Matkou všetkých a vy ste nástrojmi, ktoré som si vyvolila, aby ste priviedli všetkých mojich synov k môjmu Nepoškvrnenému Srdcu.

Žehnám vás so všetkými vašimi drahými a so všetkými, ktorí sú vám zverení, v mene Otca i Syna i Ducha Svätého.“

S. Quirino - Pordenone (Taliansko), 23. júla 1987

Po modlitbe svätého ruženca

Rodiny mne zasvätené

„Veľmi ma potešil tento deň, strávený v modlitbe v prostom a srdečnom bratstve tejto rodiny, ktorá sa mi zasvätila, a ktorá mi patrí. Chcem vám povedať slovo útechy, ktoré by bolo vaším povzbudením uprostred všetkých každodenných ťažkostí vášho života. Mám vás rada, som medzi vami, hovorím k vám a vediem vás, aby ste boli nástrojom mojej materskej vôle.

Pozerám sa s láskou na rodiny, ktoré sa mi zasvätili. Zhromažďujem v tomto období rodiny a uvádzam ich do vnútra svojho Nepoškvrneného Srdca, aby mohli nájsť útočište a istotu, povzbudenie a ochranu.

Veľmi rada počujem, keď ma nazývajú moji kňazi svojou Matkou a Kráľovnou. Práve tak rada som nazývaná Matkou a Kráľovnou rodín, ktoré sa mi zasvätili.

Som Matkou a kráľovnou rodín. Bdiem nad ich životom. Ležia mi na srdci ich problémy, zaujíma ma nielen ich duchovné dobro, ale i hmotné dobro všetkých ich členov. Ak zasvätíte môjmu Nepoškvrnenému Srdcu rodinu, je to akoby ste otvorili domové dvere vašej nebeskej Matke: voláte ju, aby vstúpila; dávate jej priestor, aby mohla vykonávať stále účinnejšie svoje materské poslanie.

Preto chcem, aby sa všetky kresťanské rodiny zasvätili môjmu Nepoškvrnenému Srdcu. Žiadam, aby sa mi otvorili brány všetkých domov, aby som mohla vojsť a prebývať medzi vami ako Matka. Potom vojdem ako vaša Matka a prebývam s vami a mám účasť na celom vašom živote.

Predovšetkým sa starám o váš duchovný život. Snažím sa priviesť duše tých, ktorí tvoria rodinu k tomu, aby žili stále v Božej milosti.

Kam vojdem ja, odtiaľ odíde hriech; kde prebývam ja, tam je stále prítomná milosť a jej božské svetlo. Kde ja bývam, tam prebýva so mnou čistota a svätosť.

Mojím prvým materským poslaním je, aby členovia rodiny žili v milosti a aby rástli vo svätosti života tým, že sa cvičia vo všetkých kresťanských čnostiach.

Keďže sviatosť manželstva vám dáva zvláštnu sviatostnú milosť pre rast vášho spoločného života, je mojou úlohou, aby som hlboko upevňovala jednotu rodiny, aby som priviedla muža a ženu k stále hlbšiemu a duchovnejšiemu spoločenstvu, k zdokonaľovaniu ich ľudskej lásky, aby bola stále dokonalejšou; aby som ich priviedla do Ježišovho Srdca, kde by nadobudla novú formu vyššej dokonalosti, ktorá sa prejavuje v čistej a nadprirodzenej láske.

Upevňujem vždy viac jednotu rodín, privádzam ich k väčšiemu vzájomnému porozumeniu, dávam im pocítiť novú potrebu jemnejšieho a hlbšieho spojenia. Vediem členov rodiny na cestu svätosti a radosti, ktorú musia spoločne budovať a po nej ísť, aby mohli dôjsť k dokonalosti lásky a radovať sa zo vzácneho daru pokoja.

Tak utváram duše mojich detí a prostredníctvom rodinného života ich vediem na vrchol svätosti. Chcem vstúpiť do rodín, aby som ich posvätila, aby som ich priviedla k dokonalosti lásky, aby som bola s vami, aby som urobila vašu rodinnú jednotu plodnejšou a pevnejšou. Starám sa aj o hmotné blaho rodín mne zasvätených.

Najvzácnejším dobrom rodiny sú deti. Deti sú znamením zvláštnej priazne Ježišovej i mojej. Deti majú byť chcené, prijaté, chránené ako najvzácnejšie perly rodinného vlastníctva. Keď zasvätením vstúpim do rodiny, hneď sa starám o deti, ktoré sa stanú zároveň mojimi deťmi. Beriem ich za ruku a vediem ich cestou, na ktorej by uskutočnili Boží plán, ktorý má každý od večnosti presne určený. Milujem ich, nikdy ich neopustím, stanú sa vzácnou súčasťou môjho materského vlastníctva.

Starám sa osobitne o vašu prácu. Nedopustím nikdy, aby ste vypadli z Božej prozreteľnosti. Beriem vaše ruky a prostredníctvom vašej ľudskej spolupráce ich otváram pre plán, ktorý Pán denne uskutočňuje.

Moja pokorná, verná a každodenná práca matky v malom a chudobnom nazaretskom domčeku umožňovala, že sa mohol splniť Otcov plán skrz rast ľudského života jeho Syna, ktorý bol povolaný, aby vykonal dielo vykúpenia pre vašu záchranu. Podobne i ja vás volám, aby ste podporovali Otcov plán, aby sa uskutočnil prostredníctvom vašej ľudskej spolupráce a prostredníctvom vášho každodenného diela. Vy musíte vykonať vašu časť, ako nebeský Otec koná svoju. Vaša činnosť sa má snúbiť s činnosťou Božej prozreteľnosti, aby práca priniesla svoje plody v tých dobrách, ktoré sú užitočné na podporu vášho života a na obohatenie rodiny, takže jej členovia sa budú vždy môcť radovať z dobra duchovného i hmotného. Pomôžem vám pri uskutočnení plánu Božej vôle. Tak urobím vašu prácu duchovne plodnejšou, pretože ju urobím prameňom zásluh pre vás a príležitosťou na spásu mnohých mojich stratených detí.

Tak sa vaša činnosť spojí s láskou, práca s modlitbou, námaha s pálčivým smädom po stále väčšej láske. Tak vaša spolupráca s Otcovou vôľou dovŕši majstrovské dielo Prozreteľnosti, ktoré sa prostredníctvom vás stane konkrétnym a každodenným.

Nebojte sa. Kam vstúpim ja, tam vstúpi so mnou istota. Nič vám nebude chýbať. Ja zdokonalím vašu činnosť, očistím vašu vlastnú prácu. Budem mať účasť na všetkých vašich starostiach.

Viem, že dnes má každá rodina veľa starostí. Sú vaše, ale stanú sa mojimi. Podelím sa s vami o všetky vaše utrpenia. Práve preto som v týchto neľahkých časoch súčasnej očisty prítomná v rodinách, ktoré sa mi zasvätili, ako starostlivá a bolestná Matka, ktorá má skutočnú účasť na všetkom vašom trápení. Kiež vás to poteší. Toto je moja doba.

,Tieto‘ dni, to znamená dni, ktoré prežívate, sú ,moje‘, pretože je to doba, poznačená mojou veľkou a silnou prítomnosťou. Tento čas sa stane tým viac mojím časom, čím viac sa moje víťazstvo rozšíri a zosilnie nad terajším víťazstvom môjho protivníka.

Táto moja prítomnosť mimoriadne zosilnie predovšetkým v rodinách, ktoré sa zasvätili môjmu Nepoškvrnenému Srdcu. Všetci ju budú pozorovať a stane sa vám prameňom zvláštnej útechy. Napredujte teda v dôvere, v nádeji, v mlčaní, vo svojej každodennej práci, v modlitbe a v pokore. Napredujte vždy viac v čistote a v dobrom úmysle. So mnou pokračujte vpred po neľahkej ceste pokoja srdca a pokoja vo vašich rodinách.

Ak pôjdete cestou, ktorú vám ukazujem, ak počúvnete a budete uvádzať v skutok to, čo som vám dnes povedala, vaše rodiny budú prvými jarnými výhonkami môjho víťazstva. Tieto malé, skryté, mlčanlivé výhonky, ktoré už klíčia vo všetkých častiach sveta, predchádzajú novú éru a nové časy, ktoré sú už predo dvermi. Všetkých vás pozdravujem a všetkých vás žehnám.“

Dongo (Como, Taliansko), 13. augusta 1987

Pápež môjho svetla

„Milí synovia, dnes vás všetkých vyzývam: Utvorte pevnú hradbu modlitby a obrany okolo môjho pápeža.

Pápež Ján Pavol II. je veľký dar, ktorý moje Nepoškvrnené Srdce dostalo od Ježišovho Srdca pre toto obdobie bolestnej očisty.

Je to môj pápež. Ja som ho formovala. Ja som ho viedla v každom okamihu cestou jeho osobného zasvätenia vašej nebeskej Matke. Ide po tejto ceste s učenlivosťou, synovskou oddanosťou a s veľkou dôverou.

On je dôležitou súčasťou môjho plánu. On je pápežom môjho svetla, ktoré sa mu podarilo v týchto rokoch rozšíriť v Cirkvi a vo všetkých častiach tohto tak ohrozeného ľudstva.

Ja ho vediem po všetkých cestách vo svete. On ma nasleduje s detinskou učenlivosťou, s apoštolskou odvahou, s mučeníckou obetavosťou a synovskou oddanosťou. Tento pápež je mojím zvlášť obľúbeným majstrovským dielom a má veľkú úlohu darovať vám charizmu mojej materinskej lásky. Pozerám sa na neho s veľkou starostlivosťou Matky; moje Nepoškvrnené Srdce je pritom naplnené hlbokou úzkosťou. Toľko nebezpečenstva ho obklopuje! Aké mocné sú úklady, ktoré mu kladie do cesty môj protivník! Tí, ktorí mu robia nástrahy na život, čakajú, aby uskutočnili svoj temný plán. Teraz sa blíži pre neho hodina Kalvárie a jeho osobnej obety. Vy, moji milí synovia, ktorí ste sa zasvätili môjmu Srdcu, buďte jeho korunou radosti svojou synovskou oddanosťou, neustálou modlitbou za neho, prijímaním a obetovaním svojho utrpenia, vašou jednotou prežívanou a dosvedčovanou. Svojou kňazskou vernosťou mu pomáhajte niesť jeho ťažký kríž. Svojou láskyplnou prítomnosťou ho podopierajte na jeho bolestnej ceste ku Kalvárii. A s svojou synovskou oddanosťou stojte všetci pod jeho krížom ako Ján s vašou nebeskou Matkou a prežívajte s ním hodinu jeho obety.“

Rubbio (Vicenza, Taliansko), 21. augusta 1987

Liturgická pamiatka sv. Pia X.

Posolstvo dané nahlas počas modlitby ruženca

Matka klaňania a zadosťučinenia

„Milí synovia, som rada, že ste prišli sem hore a ste ako celkom malé deti, ktoré sa nechávajú nosiť v mojom materskom náručí. Buďte stále viac malí, učenliví, čistí, prostí, oddaní a verní. Veľkú radosť zakusuje moje materské Srdce, keď vás môžem všetkých prinášať ako vzácnu a vonnú obetu môjmu Synovi Ježišovi, ktorý je skutočne prítomný v Eucharistii.

Som Matkou adorácie a zadosťučinenia. Som prítomná pri každom svätostánku na celom svete. Moja materská prítomnosť vytvára nový svätostánok, plný lásky, pre osamelú prítomnosť môjho Syna Ježiša. Tvorí záhradu lásky jeho stálemu prebývaniu medzi vami. Je nebeskou harmóniou, ktorá ho zahaľuje rajským čarom do spevu klaňajúcich sa anjelov, do blaženej modlitby svätých, do úpenlivého utrpenia mnohých duší, ktoré sa v očistci očisťujú.

V mojom Nepoškvrnenom Srdci všetci vytvárajú koncert ustavičnej adorácie, neustálej modlitby a hlbokej lásky k Ježišovi, skutočne prítomnému v každom svätostánku na celom svete. Moje materské Srdce zarmucuje a hlboko zraňuje, keď vidím, že okolo božskej prítomnosti Ježiša v Eucharistii je toľko prázdnoty, toľko opustenosti, toľko nedbanlivosti a toľké mlčanie.

Cirkev putujúca a trpiaca! Som tvoja Matka a ty si rodinou všetkých mojich detí, archou novej zmluvy, ľudom Božím. Musíš pochopiť, že ohnisko tvojho života, prameň všetkých tvojich milostí, zdroj tvojho svetla, princíp celej tvojej apoštolskej činnosti je len tu, vo svätostánku, v ktorom sa uchováva skutočný Ježiš.

Ježiš je tu, aby ťa učil, ako máš rásť, aby ti pomáhal na ceste, aby ťa posilňoval vo vydávaní svedectva, aby ti dal odvahu k hlásaniu evanjelia, aby ti bol oporou v každom tvojom utrpení.

Cirkev putujúca a trpiaca v tomto čase! Teba teraz volám, aby si prežívala hodinu agónie v Getsemanoch, krvavú hodinu svojej Kalvárie; dnes ťa chcem priviesť, aby si so mnou na kolenách pred každým svätostánkom v úkone ustavičného klaňania a zadosťučinenia opakovala gesto svojej nebeskej Matky.

Som Matkou adorácie a zadosťučinenia. V Eucharistii je Ježiš skutočne prítomný svojím Telom, svojou Krvou, svojou Dušou a svojím Božstvom. V Eucharistii je skutočne prítomný Ježiš Kristus, Boží Syn, Boh, ktorého som v ňom videla v každom okamihu jeho pozemského života, i keď sa skrýval pod závojom krehkej a slabej ľudskej prirodzenosti, ktorá sa rozvíjala v rytme času a ľudského rastu.

V trvalom úkone viery v môjho Syna Ježiša som stále videla v ňom môjho Boha a v hlbokej láske som sa mu klaňala. Klaňala som sa mu, keď som ho opatrovala vo svojom panenskom lone ako maličký zárodok; milovala som ho, živila, aby rástol, dávala som zo svojej krvi a zo svojho tela. Klaňala som sa mu po jeho narodení, rozjímala som o ňom, keď ležal v jasliach v chudobnej a pustej jaskyni. Klaňala som sa svojmu Bohu v chlapcovi Ježišovi, keď rástol, v jeho rozvíjajúcom sa junáctve, v mladom mužovi, sklonenom nad každodennou prácou, v Mesiášovi, vykonávajúcom svoje verejné poslanie. Klaňala som sa mu, keď ho odmietli a odvrhli, keď ho zradili, keď ho i jeho vlastní opustili a zapreli.

Klaňala som sa mu, keď ho odsúdili a bili, keď ho bičovali a korunovali tŕním, keď ho viedli na smrť a ukrižovali. Klaňala som sa mu pod krížom, keď nevýslovne trpel, i keď ho niesli a uložili do hrobu. Klaňala som sa mu po jeho vzkriesení, keď sa mi prvej ukázal v žiare svojho osláveného Tela a vo svetle svojho Božstva.

Moji milí synovia, Ježiš vás obdaroval svojím ustavičným prebývaním medzi vami v Eucharistii. To je zázrak lásky, ktorý pochopíte až v nebi. Ježiš sa urobil darom pre vás, aby ostal stále medzi vami v Eucharistii. Vo svätostánku, pod závojom posväteného chleba, prebýva ten istý vzkriesený Ježiš, ktorý sa ukázal jedenástim apoštolom, mnohým učeníkom, plačúcej Magdaléne, zbožným ženám, ktoré ho sprevádzali až do hrobu. Vo svätostánku, skrytý pod závojom Eucharistie, je prítomný ten istý vzkriesený Ježiš, ktorý sa ukázal päťsto učeníkom a bleskom oslepil prenasledovateľa Šavla na ceste do Damašku. Ten istý Ježiš, ktorý sedí po Otcovej pravici v žiare svojho osláveného Tela a svojho Božstva, z lásky k vám sa zahaľuje pod belostný zovňajšok konsekrovaného chleba.

Milí synovia, dnes musíte ešte viac veriť v jeho prítomnosť medzi vami, musíte šíriť odvážne a zmužile vaše kňazské výzvy, aby sa všetci vrátili ku svedectvu viery v reálnu prítomnosť Ježiša Krista v Eucharistii.

Musíte orientovať celú Cirkev, aby zotrvávala pred svätostánkom s vašou nebeskou Matkou v úkone ustavičného zadosťučinenia, trvalej adorácie a trvalej modlitby. Celá vaša kňazská modlitba sa má stať eucharistickou modlitbou.

Žiadam vás, aby ste sa všade vrátili k hodinám adorácie pred Ježišom vystaveným vo sviatosti. Túžim po tom, aby rástol hold lásky voči Eucharistii a aby sa prejavil aj vonkajšími znakmi, vyjadrujúcimi vieru a úctu. Obklopte eucharistického Ježiša kvetmi a svetlami, oviňte ho nežnou pozornosťou, približujte sa k nemu s pokľaknutím a klaňaním.

Keby ste vedeli, ako vás eucharistický Ježiš miluje, ako i nepatrné gesto vašej lásky ho napĺňa radosťou a útechou! Ježiš odpúšťa toľko svätokrádeží a zabúda na nekonečnú nevďačnosť pre jedinú kvapku čistej kňazskej lásky, ktorú kladiete do kalicha jeho eucharistického Srdca.

Kňazi i veriaci môjho Hnutia, prichádzajte často pred svätostánok, žite pred svätostánkom, modlite sa pred svätostánkom. Nech je vaša modlitba trvalou modlitbou – modlitbou adorácie a prosby, vďaky a zadosťučinenia. Vaša modlitba nech sa spája s nebeským spevom anjelov a svätých, s vrúcnymi prosbami duší v očistci. Vaša modlitba nech preberá hlasy celého ľudstva, ktoré sa má skláňať pred všetkými svätostánkami celého sveta v ustavičnom úkone vďačnosti a každodenného vďakyvzdávania.

Keďže Ježiš Kristus je skutočne prítomný v Eucharistii, zostáva stále s vami a táto jeho prítomnosť sa stane účinnejšou, zažiari nad svetom ako slnko a označí začiatok novej éry.

Príchod slávneho Kristovho kráľovstva bude súvisieť s najväčšou žiarou úcty k Eucharistii. Kristus založí svoje slávne kráľovstvo na všeobecnom triumfe svojho eucharistického kráľovstva, ktoré sa rozvinie v celej svojej moci a bude schopné zmeniť srdcia, duše, ľudí, rodiny, spoločnosť, celú štruktúru sveta. Až Ježiš obnoví svoje eucharistické kráľovstvo, privedie vás k tomu, že sa budete radovať z jeho stálej prítomnosti, ktorú budete prežívať novým a mimoriadnym spôsobom. Privedie vás k tomu, že zakúsite druhý, obnovený a ešte krajší pozemský raj.

Avšak vaša prítomnosť pred svätostánkom nech nie je len prítomnosťou modlitby, ale i spoločenstvom života s Ježišom. Ježiš je skutočne prítomný v Eucharistii, preto chce vstúpiť do trvalého spoločenstva života s vami. Keď prichádzate pred neho, vidí vás. Keď k nemu hovoríte, počúva vás. Keď mu zverujete niečo, prijíma do svojho Srdca každé vaše slovo. Keď prosíte, vždy vás vyslyší. Choďte pred svätostánok, aby ste sa zjednotili s Ježišom v každodennom a obyčajnom živote. S takou prirodzenosťou, s akou hľadáte priateľa, s akou sa zverujete ľuďom, ktorí sú vám drahí, ako cítite potrebu priateľov, ktorí vám pomáhajú, práve tak choďte pred svätostánok hľadať Ježiša. Urobte Ježiša svojím drahým priateľom, osobou dôvernou, žiadúcou a milovanou. Povedzte Ježišovi, že ho milujete a často to opakujte. To je jediná vec, ktorá ho nekonečne teší, ktorá je mu útechou za toľko nevďačností a vynahradzuje mu všetku zradu: ,Ježišu, ty si naša láska, ty si náš jediný skutočný priateľ. Ježišu, milujeme ťa, Ježišu, sme do teba zaľúbení.‘

Vskutku, Kristova prítomnosť v Eucharistii má predovšetkým ten cieľ, aby vám dala rásť v skúsenosti pravého spoločenstva lásky s ním, takže sa už nikdy nebudete cítiť sami, keď on zostáva tu na zemi, aby bol stále s vami. Tak budete chodiť pred svätostánok a zbierať ovocie modlitby a spoločenstva života s Ježišom, ktoré sa bude rozvíjať a dozreje vo vašu svätosť. Milí synovia, čím viac sa bude rozvíjať celý váš život pri svätostánku v dôvernom spojení s Ježišom v Eucharistii, tým viac porastiete vo svätosti. Eucharistický Ježiš sa stane modelom a formou vašej svätosti. Privedie vás k čistote srdca, k zvolenej a chcenej pokore, k prežívanej dôvere, k milujúcej a synovskej oddanosti.

Eucharistický Ježiš sa stane novou formou vašej kňazskej svätosti, ktorú dosiahnete každodennou a skrytou obetou, stálou láskou k bratom, schopnosťou vziať na seba utrpenia a kríže všetkých ostatných, schopnosťou pretvárať zlo v dobro a hlboko pôsobiť, aby ste duše vám zverené, viedli k spáse. Preto vám hovorím: Prišiel čas, keď vás všetkých chcem pred svätostánkom. Chcem predovšetkým, aby ste vy, kňazi, boli milými synmi Matky, ktorá je v neustálom úkone adorácie a neprestávajúceho zadosťučinenia.

Chcem, aby sa vaším prostredníctvom vrátil eucharistický kult k novému rozkvetu v celej Cirkvi a stále rástol. Teraz už musí skončiť tá hlboká kríza v úcte voči Eucharistii; tá kríza zamorila celú Cirkev a stala sa koreňom mnohorakej nevernosti a rozšírenia veľkého odpadu.

So všetkými svojimi milovanými synmi, ktorí sa mi zasvätili a patria k môjmu Hnutiu, vás kladiem pred všetky svätostánky sveta, aby som vás darovala Ježišovi ako vzácne drahokamy a krásne vonné kvety.

Teraz chce nebeská Matka priviesť k Ježišovi, prítomnému v Eucharistii, stále väčší a väčší počet svojich synov, pretože toto je čas, keď sa eucharistickému Ježišovi budú všetci klaňať, budú ho milovať, ďakovať mu a oslavovať ho.

Moji milovaní synovia, spolu s Ježišom, ktorý je v každom svätostánku v ustavičnom stave obety za vás, vám žehnám v mene Otca i Syna i Ducha Svätého.“

Tokio (Japonsko), 8. septembra 1987

Narodenie Panny Márie

Duchovné cvičenia formou večeradla pre kňazov MKH v Japonsku

Pánove zázračné činy

„V tomto mne zasvätenom roku, milovaní synovia, pozývam vás všetkých, zhromaždite sa okolo kolísky vašej Matky ako dieťaťa. Učte sa odo mňa pokore a malosti, tvárnosti a vľúdnosti, poslušnosti a tichosti.

Pán účinkuje len prostredníctvom malosti a prostoty. Pozdvihuje úbohých z prachu a vedie malých po ceste slávy. Pánovo milosrdenstvo sa prejavuje len skrze chudobu a úbohosť. Hladujúcich zahŕňa darmi, chorých uzdravuje, stratených zachraňuje, zúfalým poskytuje nádej, hriešnikom svoju milosť.

Pánova moc účinkuje len skrze pokoru a poddajnosť. On povyšuje pokorných, slabým daruje silu, potláčaných a zaznávaných vedie po svojej ceste lásky a očami svojej osobitnej lásky pozerá na prenasledovaných a tých, ktorí žijú na periférii ľudskej spoločnosti.

Spolu so mnou sa dnes rozpamätajte na veľké Pánove činy. Oslavujte tajomstvo jeho božského milosrdenstva. Najväčším zázrakom milosrdnej Ježišovej lásky je uskutočnenie triumfu môjho Nepoškvrneného Srdca vo svete.

Počnúc týmto rokom budem tento triumf uskutočňovať vždy prenikavejšie a zázračnejšie. Cirkev a ľudstvo budú s radosťou pozorovať plnenie môjho materského plánu. Na jeho vykonanie použijem vás, moji kňazi a veriaci, ktorí ste sa zasvätili môjmu Nepoškvrnenému Srdcu. Preto, môj malý syn, som ťa priviedla ešte do týchto odľahlých končín, aby si moje posolstvo zopakoval aj v najvzdialenejších krajinách.

Ja som prichádzajúcim úsvitom. Som vaša Matka, ktorá bola malým dieťaťom. Som malou služobnicou Pána. Môj čas prišiel. Teraz ste povolaní vidieť veľké divy Pánove v triumfe môjho Nepoškvrneného Srdca. Preto vás dnes pozývam, aby ste sa všetci zhromaždili okolo kolísky, v ktorej leží vaša nebeská Matka, ktorá práve prišla na svet a aby ste mi priniesli dar lásky, pokory, čistoty a modlitby. Žehnám vás s láskou a radosťou.“

Akita (Japonsko), 15. septembra 1987

Sviatok Sedembolestnej Panny Márie

Prečo ešte plačem

„Môj milovaný syn, ktorého tak milujem a ktorého môj protivník tak veľmi prenasleduje, chcela som ťa mať tu pri liturgickej spomienke na moje bolesti a materskú účasť na celom tom bezhraničnom utrpení môjho Syna Ježiša. Na tejto tvojej ceste, ktorá je posiata mimoriadnymi milosťami, vychádzajúcimi z môjho Nepoškvrneného Srdca a smerujúcimi do duší mojich milovaných kňazov a veriacich, priviedla som ťa dnes na toto pútnického miesto, pred sochu, ktorá pripomína tajomstvo môjho spoluvykupiteľského poslania.

Stála som pod Ježišovým krížom. Stojím pod krížom, ktorý nesie každé z mojich detí. Som pod krížom, ktorý dnes nesie Cirkev a celé úbohé hriešne ľudstvo. Som skutočnou Matkou a skutočnou spoluvykupiteľkou.

Z očí tejto mojej sochy v priebehu niekoľkých rokov tiekli viac než stokrát podivuhodné slzy.

Prečo ešte plačem? – Plačem, lebo svet neprijíma moje materské pozvanie na obrátenie a návrat k Pánovi. Tvrdohlavo pokračuje po ceste vzbury proti Bohu a jeho zákonu lásky. Pána otvorene popierajú, urážajú a hanobia. Vašu nebeskú Matku otvorene urážajú a vysmievajú. Moje mimoriadne výzvy neprijímajú a neveria znameniam mojej nesmiernej bolesti. Svojich blížnych nemilujete, dennodenne sa robia útoky na ich životy a majetok. Človek sa stáva vždy podkupnejším, podlejším, horším a ukrutnejším. Toto úbohé a zvrátené ľudstvo očakáva horší trest, ako bola potopa. Z oblohy bude padať oheň a to bude znamením, že prišla hodina Božej spravodlivosti.

Plačem, lebo Cirkev ďalej pokračuje po ceste rozkolu, nedostatku viery, zrady a bludov, ktoré sa stále viac propagujú bez toho, aby sa niekto postavil proti nim. Teraz prichádza čas, keď sa splní to, čo som predpovedala vo Fatime a čo som odhalila tu (v Akite) v svojom treťom posolstve, zverenom svojej malej dcére. Aj pre Cirkev nastali okamihy veľkej skúšky, lebo v jej strede sa usadí človek neprávosti a do svätého Božieho chrámu vtiahne ohavnosť spustošenia.

Plačem, lebo duše mojich detí hynú vo veľkom počte, idú do zatratenia.

Plačem lebo je primálo tých, ktorí prijímajú moje pozvanie k modlitbe, pokániu, utrpeniu a obetovaniu sa.

Plačem, lebo som k vám prehovorila a nevenovali ste mi pozornosť. Dala som vám podivuhodné znamenia a neuverili ste mi; často a opätovne som sa vám zjavovala, ale vy ste mi neotvárali brány sŕdc. Vypočujte ma aspoň vy, moje milované a môjmu Nepoškvrnenému Srdcu zasvätené dietky, vy, malý zvyšok, ktorý Ježiš žiarlivo stráži v bezpečnom útulku svojej božskej lásky a prijmite toto moje bolestné pozvanie, ktoré dnes z tohto miesta adresujem opätovne všetkým národom zemegule. Pripravujte sa na prijatie Krista v jeho sláve, lebo teraz prišiel veľký deň Pánov.“

Soul (Kórea), 27. septembra 1987

Všetkým národom sveta

„V tejto krajine ma veľmi milujú a uctievajú! Moje deti sa ku mne obracajú s láskou, ktorá vychádza z ich prostých, chudobných a pokorných sŕdc a utiekajú sa pod plášť mojej materinskej ochrany. Moja prítomnosť dáva tunajšej Cirkvi silu a odvahu a ona sa vzmáha na poli, zúrodnenom krvou mnohých mučeníkov. Okolo tejto malej krajiny, ktorá je zvlášť cennou časťou mojej nebeskej záhrady, sa rozprestierajú rozsiahle končiny, v ktorých vládne červený drak, môj protivník. On založil svoju ríšu na vzbure proti Bohu a násilne prinútil k ateizmu nespočetné množstvo mojich detí, ktoré zotrvávajú v najhlbších temnotách. Ale odtiaľto sa rozšíri moje svetlo a moje víťazstvo medzi všetky národy tohto veľkého ázijského kontinentu.

Ja som Zornicou, ktorá vystupuje stále zreteľnejšie a jasnejšie. Ja som panenská Matka, ktorá prináša pomoc a spásu všetkým národom sveta. Ja som cesta, ktorá sa otvára k slávnemu triumfu Krista. Ja som Žena odetá slnkom, ktorá práve zasahuje mimoriadnym spôsobom, aby zviazala červeného draka a uvrhla ho do jeho ríše ohňa a smrti. Z toho, čo sa tu deje, musí teraz pochopiť celá Cirkev, že pre jej všeobecnú obnovu je nevyhnutná prítomnosť Matky.

Toto je mne zasvätený rok. Pozývam vás všetkých k podpore môjho víťazného plánu. Modlite sa, trpte a obetujte sa so mnou. Prostredníctvom teba, môj najmenší a najúbohejší syn, ktorého som si vyvolila, aby ma oslávil pred Cirkvou a svetom, chcem požehnať Kóreu, túto krajinu, ktorú zvlášť milujem a všetky národy tohto ázijského kontinentu i celého sveta.“

Inchon (Kórea), 29. septembra 1987

Sviatok archanjelov Gabriela, Rafaela a Michala

Duchovné cvičenia formou večeradla

pre kňazov MKH Kórey

Nebo a zem sa spájajú

„Milovaní synovia, zvolávam vás zo všetkých končín sveta. Anjeli svetla môjho Nepoškvrneného Srdca sústreďujú teraz vyvolených zovšadiaľ – tých, ktorí sú pozvaní do môjho víťazného šíku. Oni vás označia mojím znakom. Odejú vás do mocného brnenia na boj. Zakryjú vás mojím štítom. Odovzdajú vám kríž a ruženec ako zbrane veľkého víťazstva. Lebo už prepukol čas konečného boja. Preto zasahujú Pánovi anjeli mimoriadnym spôsobom a každodenne vám stoja po boku, aby vás viedli, ochraňovali a potešovali. Tak, ako je démonom a všetkým zlým duchom v tomto období dovolené vyvíjať ich skazonosnú činnosť, tak sú dnes povolaní Pánovi anjeli k uskutočneniu najdôležitejšej časti môjho plánu.

Nebo a zem sa spájajú v túto hodinu k záverečnému boju. Teraz vás všetkých pozývam utvoriť jednotu s anjelmi a svätými v nebi. Predovšetkým vás pozývam častejšie sa modliť k vašim strážnym anjelom, lebo oni sú v týchto časoch povolaní spĺňať osobitnú úlohu, ktorou som ich poverila pri každom z vás.

Moje Nepoškvrnené Srdce si želá, aby ste ku každodennej modlitbe Anjel Pána pripojili ešte modlitbu k Božiemu anjelovi. Pozývam vás žiť neustále v úzkom a dôvernom spojení s vašimi strážnymi anjelmi. Vzývajte ich vo svojich potrebách; utiekajte sa k nim v nebezpečenstvách; spájajte sa s nimi pri vašej práci; zverte sa im so svojimi ťažkosťami; obráťte sa na nich v okamihoch pokušenia. Lebo teraz musia s vami tvoriť jednotu.

Preciťujte predovšetkým blízkosť archanjelov, ktorých sviatok dnes Cirkev slávi: Svätého Gabriela, aby vám daroval Božiu silu; svätého Rafaela, aby bol liekom na vaše rany; svätého Michala, aby vás bránil pred strašnými nástrahami, ktoré vám nastavuje v dnešných časoch satan. Putujte s nimi vo svetle môjho plánu a bojujte spoločne pod mojím velením. Teraz ste pozvaní uvidieť moje najväčšie zázraky, lebo prišiel čas môjho triumfu.“

Tai-pei (Taiwan), 9. októbra 1987

Moje najmilovanejšie deti

„Dnes sa pozerám svojimi milosrdnými očami na veľký čínsky národ, kde panuje môj protivník, červený drak, ktorý tu zriadil svoje kráľovstvo a všetkých prinútil opakovať satanské úkony popierania Boha a vzbury proti nemu. Pozorujem nespočetné a ťažké utrpenia týchto svojich úbohých detí, ktoré putujú v najhlbších temnotách.

To sú moje deti, ktoré najviac milujem. Som po ich boku ako Matka, ktorá ich chce potešiť, pomôcť im a povzbudiť ich.

Teraz by som chcela odtiaľto poslať svoje materské posolstvo všetkým tým svojim dietkam, ktoré obývajú územia pod vládou ateistického komunizmu a kde sú zakázané a trestané všetky vonkajšie úkony Božieho kultu:

– Predovšetkým vás uisťujem, že som stále pri vás ako ozajstná Matka, ktorá je najbližšie v okamihoch skúšok a utrpenia. Stojím tu vždy k dispozícii, keď ma potrebujete. Potešujem vás vo vašich bolestiach a všetko vaše utrpenie zbieram do svojho Nepoškvrneného Srdca. Do vašich duší sejem zrnká lásky a dobroty, aby ste mohli napredovať na ceste dobra a Božích príkazov, ktoré Pán zapísal do vašich sŕdc svojím zákonom, ktorý je veľmi hlboko vrytý priamo do ľudskej prirodzenosti.

– Otváram svojím materským účinkovaním vaše srdcia, aby ste prijali Boží život, ktorý vo vás účinkuje osobitným spôsobom, aby ste mu skrytou poklonou a láskou darovali to, čo mu nemôžete dať verejnou úctou. Tak sa stane, že sa pravé náboženstvo bude šíriť medzi vami ticho a v skrytosti a zapustí korene v živote mnohých mojich detí.

– A napokon vám oznamujem, že je už veľmi blízko deň vášho oslobodenia, ktorý pripravujem s konečnou porážkou červeného draka a teoretického i praktického ateizmu, ktorý sa zmocnil celého sveta. Čas vášho otroctva sa chýli ku koncu. Všetky národy sveta, vystúpte z otroctva a temnôt a choďte v ústrety Kristovi, ktorý prichádza, aby zriadil medzi vami svoje slávne kráľovstvo lásky.

Teraz sme dospeli k okamihu, keď ja – Žena odetá slnkom – porazím červeného draka, spútam ho reťazou a uvrhnem do pekla, aby už nikdy nemohol škodiť zemi. Zem bude skutočne celkom premenená na pozemský raj – na dokonalú oslavu Najsvätejšej Trojice.“

Hongkong, 13. októbra 1987

70. výročie posledného zjavenia vo Fatime

Ukončím vaše otroctvo

„V tento deň, milovaní synovia, si pripomínate sedemdesiate výročie môjho posledného zjavenia vo Fatime, ktoré bolo potvrdené zázrakom na slnku. Dnes, môj malý syn, sa nachádzaš tu, aby si uzavrel túto obdivuhodnú cestu po krajinách Ďalekého východu, v ktorých moje Nepoškvrnené Srdce všade zvlášť zahŕňali láskoum, uctievali, potešovali a oslavovali.

Je odvtedy už sedemdesiat rokov, čo som k vám zostúpila z neba ako Žena odetá slnkom. A je sedemdesiat rokov aj odvtedy, čo môj protivník satan vystúpil k vám z pekla, aby sa ukázal ako červený drak v celej svojej strašnej sile. Skutočne sa mu podarilo zmocniť sa vlády nad mnohými národmi a rozšíriť vo všetkých svetadieloch svoju taktiku popierania Boha a vzbury proti nemu. Tak v období týchto sedemdesiatich rokov spútal červený drak ľudstvo reťazou otroctva.

– Urobil z vás otrokov pýchy a namyslenosti s klamnou predstavou, že vás presvedčí o možnosti žiť bez Boha a posadiť seba namiesto neho, aby on – satan – mohol vo vás obnoviť svoje gesto vzbury a provokácie Pána. Tak rozširoval všade blud ateizmu a podnecoval ľudstvo k výstavbe civilizácie bez Boha.

– Urobil z vás otrokov pôžitkov a nečistoty, aby nahradil Boha novými idolmi, za ktorými dnes idú mnohí a uctievajú ich: sex, radovánky, peniaze a blahobyt. Tak hriech rozprestrel nad svetom svoj tmavý plášť chladu a smrti.

– Urobil z vás otrokov egoizmu a chamtivosti, lebo vás zvádzal k náruživej túžbe po samostatnosti a vláde nad ostatnými a urobil vás nevšímavými pre veľkú núdzu chudobných, malých, chorých a núdznych. Tak sa stala zo sveta opravdivá púšť bez lásky a veľa mojich detí bolo v tejto nekonečnej púšti každodenne rozdupaných, potlačených a premožených. Žili ste sedemdesiat rokov ako otroci môjho protivníka, ktorému sa podarilo zmeniť svet na perverzný hriešny Babylon, ktorý čašou rozkoše a roztopašnosti zvádzal všetky národy zeme. Teraz sa blíži koniec tohto babylonského otroctva.

Urobím koniec vášmu otroctvu. V tomto Mariánskom roku otvára vaša nebeská Matka brány novej éry vášho oslobodenia. Preto čoskoro uvidíte mimoriadne znamenia, ktoré vám dám, aby ste sa mohli pripraviť na najväčší zázrak, ktorý sa teraz začína uskutočňovať. Slnečný zázrak, ktorý bolo vidieť pri mojom poslednom zjavení, bol len prorockým znamením, aby vás upozornil na to, že sa máte pozrieť do ešte zapečatenej knihy. Dnes ma poslal Boh otvoriť túto knihu, aby sa vám mohli zjaviť tajomstvá.

Týmto spôsobom budú môcť konečne všetci pochopiť, k akému neporovnateľne hlbokému a všeobecnému obnoveniu vás privedie víťazstvo milosrdnej Ježišovej lásky, ktorá sa vo svete uskutoční triumfom môjho Nepoškvrneného Srdca.“

Dongo (Como, Taliansko), 28. novembra 1987

Sobota, začiatok adventu

Pripravujte sa spolu so mnou

„Toto obdobie adventu začnite so mnou, milovaní synovia. S radosťou sa pripravujte prijať Pána, ktorý prichádza. Zahaľte sa pritom do môjho nepoškvrneného svetla, ktoré sa všade šíri ako ranné zore, aby oznamovali Kristov príchod.

Dobre sa pripravte na posvätnú vianočnú noc.

Pripravujte sa so mnou na liturgickú spomienku jeho narodenia v pokoji, tichosti a v rozochvenom očakávaní. V tomto období prípravy nech vaša viera rastie, vaša nádej nech sa vyjasňuje, láska zosilnie a vaša modlitba nech sa zdokonaľuje.

Pripravujte sa spolu so mnou na Ježišov príchod, ktorý sa každodenne uskutočňuje v tajomstve jeho skutočnej prítomnosti v Eucharistii a v ľudskej schránke každého človeka, s ktorým sa stretávate. Toto každodenné stretnutie s Ježišom nech je pre vás radostnými a trvalými Vianocami. Otvorte svoje duše, aby ste mohli prijať dar jeho milosti a lásky. Otvorte brány vašich sŕdc, aby ste mu mohli ponúknuť teplý útulok lásky, keď príde, keď sa osobne daruje každému jednému z vás v okamihu eucharistického prijímania.

Vyjasnite svojho ducha, aby ste ho vždy mohli rozoznať pod krehkým a bolestným výzorom maličkých, chudobných, chorých, ubiedených, hriešnikov, zblúdilých, odsunutých na okraj, potláčaných, prenasledovaných a zomierajúcich.

Pripravujte sa spolu so mnou na jeho návrat v sláve. V tomto čase musím Cirkev a celé ľudstvo pripravovať na jeho blízky a slávny príchod. Preto bude moja prítomnosť medzi vami vždy zreteľnejšia a moje svetlo ešte prenikavejšie ako Zornica, keď dosiahne svoj vrchol pri východe slnka, ktoré zaženie zo sveta každý tieň.

Nech ustúpi hlboká noc hlasného popierania Boha a tvrdohlavej vzbury proti jeho zákonu, aby ste boli pripravení prijať žiariace slnko Emanuela, Boha s nami. Nech ustúpi temnota hriechu a nečistoty, aby som vás mohla pripraviť na prijatie Boha milosti a svätosti. Nech ustúpia temnoty nenávisti, egoizmu a nespravodlivosti, aby ste mohli vyjsť v ústrety Bohu lásky a pokoja. Nech ustúpi noc nevery a pýchy, aby som vás mohla pripraviť na príchod Ježiša vo viere a pokore. Odteraz budete pozorovať, ako moje svetlo vždy viac zosilnieva, až kým dosiahne vrchol svojho jasu, ktorý sa odzrkadlí vo všetkých končinách. Čím viac sa všade rozšíri nepoškvrnené svetlo vašej nebeskej Matky, tým lepšie bude ľudstvo a Cirkev pripravená prijať Pána, ktorý teraz prichádza.“

Rubbio (Vicenza, Taliansko), 8. decembra 1987

Slávnosť Nepoškvrneného počatia Panny Márie

Nedajte sa oklamať

„Môj nebeský jas zostupuje dnes na vás a chce zahaliť celý svet. Žite v mojom svetle, ak chcete, aby nastal pokoj. Vašu bytosť, dietky, zasvätené môjmu Nepoškvrnenému Srdcu, musí preniknúť svetlo Božej milosti, čistoty, modlitby a stále dokonalejšej lásky.

Prežívate bolestné časy trestu. Zažívate temné hodiny víťazstva môjho protivníka, ktorý je kniežaťom noci. Prežívate ťažké okamihy očisty. Teraz vás pozývam utiekať sa do spoľahlivého príbytku môjho Nepoškvrneného Srdca a nechať sa zahaliť do nebeského plášťa môjho najčistejšieho svetla.

Napredujte cestou, ktorú som vám ukázala v týchto rokoch, aby ste dnes boli nástrojmi môjho pokoja.

Nedajte sa oklamať. Pokoj na svet nepríde ani stretnutiami tých, ktorých nazývate veľkými tohto sveta, ani ich vzájomnými dohodami. Len návratom ľudstva k jeho Bohu môže k vám prísť mier – obrátením, ku ktorému vás v tento deň opätovne vyzývam, modlitbou, pôstom a pokáním. Ináč, v okamihu, keď budú všetci volať ,pokoj a istota‘, náhle vypukne nešťastie. Preto vás prosím, odpovedajte na moje dôrazné výzvy a dajte sa na cestu dobra, lásky, modlitby, umŕtvovania zmyslov, odmietania sveta a zriekania sa samých seba. Dnes prijímam s radosťou váš dar lásky, ktorý bude sprevádzaný spevom Glória v nebi, volaním úbohých duší a ďakovným chórom bojujúcej a putujúcej Cirkvi a ja vás pozývam k životu dôvery a veľkej nádeje na môj blízky a mimoriadny zásah.“

Dongo (Como, Taliansko), 24. decembra 1987

Svätá noc

Zvestovanie radosti

„V tomto mne zasvätenom roku, milovaní synovia, vás pozývam bdieť so mnou, vašou nebeskou Matkou a so svojím prečistým snúbencom Jozefom na modlitbách, v dôvere a očakávaní.

Je svätá noc. Koľko námahy na ťažkej ceste až do Betlehema! Koľko bolesti pri každom odmietnutí otvoriť nám dvere! Koľko dôvery k Otcovi, ktorý nás vedie k uskutočneniu svojho veľkého plánu lásky!

Plán, ktorý sa spĺňa zhodou nečakaných okolností, pripravujúcich tento mimoriadny zázrak. Milosrdná účasť pastiera, ktorý nás zavedie k blízkej jaskyni, otvorenie dverí do biedneho a núdzneho prístrešia, ľudská námaha urobiť toto miesto trocha pohostinnejším, a predovšetkým naša dokonalá ochota prijať Otcovu vôľu, ktorý svojmu jednorodenému Synovi pripravil kolísku chudobnú a studenú. Pre srdce novonarodeného Dieťaťa je však teplo mojej lásky sladké a moja náruč, ktorá ho túli s bezhraničnou nežnosťou, je pre dieťa mäkkou kolískou. Moje materinské bozky sú perly a chudobné plienky, do ktorých ho povíjam, kráľovský plášť.

Náhle presvietilo temnoty živé svetlo, padajúce z neba. Ticho sa napĺňa sladkými tónmi a nebeskou melódiou, samotu zapĺňajú nespočítateľné zástupy anjelov, noc sa premieňa na deň, ktorý nikdy nepominie. Je svätá noc.

Je to noc, ktorá navždy zahnala všetky temnoty. Je to noc, ktorá sa otvára pre zvestovanie radosti, prichádzajúcej z neba: ,Oznamujem vám veľkú radosť, ktorá bude patriť všetkým. Dnes sa vám narodil Spasiteľ, Mesiáš a Pán.‘

I dnes zahaľuje noc ešte celý svet, a temnoty sa zahusťujú nad životom ľudstva a národov. Je to temnota nedostatku viery a neustálej vzbury a veľkého odmietania Boha. Je to ľad hriechov, ktorý zabíja v ľudských srdciach každý púčik života a lásky. Je to chudoba človeka, oklamaného v jeho hodnosti, lebo je zaznávaný a prinútený k vnútornému otroctvu. Je to mlčanie Boha, ktoré tak ťažko visí v hlučnej vrave hlasov, kriku a neprestajnej záplave slov a obrazov. Ale hľa, v hlbokej noci tohto vášho storočia vystupuje moje materinské svetlo ako zore a šíri sa po všetkých svetadieloch. Svojím hlasom, ktorý nechávam počuť na toľkých miestach, svojou prítomnosťou, ktorá je stále dôraznejšia a mimoriadnejšia, svojimi posolstvami, ktoré sa teraz stali veľmi naliehavými, chcem ešte raz všetkým zopakovať: Ja som Zornica, ktorá pripravuje východ žiarivého slnka, Krista. Dnes chcem všetkým svojim deťom zvestovať radosť, že už sa priblížil čas jeho slávneho príchodu.“

Dongo (Como, Taliansko), 31. decembra 1987

Posledná noc roka

Veľké súženie

„Strávte so mnou posledné hodiny tohto roka, ktorý sa už končí, vo vytrvalej modlitbe v mojom Nepoškvrnenom Srdci. Je to významný a mojím Nepoškvrneným Srdcom osobitne požehnaný rok, lebo mi ho môj pápež slávnostne a verejne zasvätil.

Teraz ste dospeli do stredu tohto Mariánskeho roka. Vstúpili ste do môjho obdobia. Ste pod znamením mimoriadnych udalostí, ktoré som vám predpovedala. Snažte sa všetko čítať a rozjímať o tom, čo je vo Svätom písme jasne napísané, aby ste pochopili časy, v ktorých žijete. Svojím materským hlasom vám všetkým pomôžem k tomu, aby ste pochopili znamenia veľkého súženia.

V Evanjeliách, v listoch apoštolov a v knihe Zjavení sa jasne popisujú neklamné znamenia, ktoré vám umožnia rozpoznať obdobie veľkého súženia. Všetky tieto znamenia sa v tomto nasledujúcom období budú uskutočňovať:

– Predovšetkým veľký odpad sa rozšíril v celej Cirkvi – pre nedostatok viery, dokonca aj medzi pastiermi. Satanovi sa podvodným dielom jeho zvodov podarilo všade rozšíriť veľký odpad od viery, ktorý mnohých priviedol k tomu, že sa vzdialili od právd evanjelia, priklonili sa k bájkam nových teologických teórií a majú radosť zo zla a hriechu, po ktorom túžia ako po ozajstnej hodnote.

– Potom sa rozmáhajú vo vašich časoch zmeny poriadku prírody, ako sú zemetrasenia, suchá, záplavy, kalamity, ktoré spôsobujú náhlu smrť tisícov ľudí, nasledujú epidémie a nevyliečiteľné choroby, ktoré sa všade šíria.

– Ďalej sú vaše dni poznačené trvalým lomozom množiacich sa vojen, ktoré každodenne vyžadujú mnohé obete. Uprostred národov narastajú rozkoly a spory; množia sa revolty a boje medzi jednotlivými národmi, a – napriek všetkým námahám o nastolenie mieru – množia sa krvavé vojny.

– Napokon sa dejú vo vašich časoch veľké znamenia na slnku, mesiaci a hviezdach. Zázrak na slnku vo Fatime bol znamením, ktoré som vám dala, aby som vám ukázala, že teraz prišiel čas mimoriadnych javov na nebi. A koľkokrát ste sami mohli pozorovať veľké divy na slnku počas mojich zjavení v prítomnosti!

Ako púčiky na stromoch svedčia, že prichádza jar, tak vám tieto veľké znamenia hovoria, že teraz nastalo veľké súženie, ktoré vás pripravuje na novú éru, ktorú som vám prisľúbila s triumfom môjho Nepoškvrneného Srdca.

Toto je dôvodom, prečo mi boli vaše časy zasvätené osobitným Mariánskym rokom. Lebo Najsvätejšia Trojica zverila Nepoškvrnenému Srdcu vašej nebeskej Matky úlohu pripraviť Cirkev a celé ľudstvo na prežitie hodiny veľkého súženia, ktoré vás pripravujú na slávny Kristov príchod.“

1988 - OSVETĽUJTE ZEM !

(MARIÁNSKY ROK)

Dongo (Como, Taliansko) 1. januára 1988

Slávnosť Panny Márie Bohorodičky

Osvetľujte zem

„Dnes pozeráte na svoju nebeskú Matku a všetci ju vzývate, aby ste obdržali veľký dar pokoja. Slávnosťou môjho Božieho Materstva začínate tento nový rok, venovaný mojej mimoriadnej úcte, pretože mi bol zasvätený. Vo svojom Nepoškvrnenom Srdci mám hlbokú túžbu, ktorú chcem dnes zjaviť vám, mojim maličkým, ktorí ste sa mi svojím zasvätením celkom oddali.

– Predovšetkým vám zverujem svoju hlbokú horkosť, keď vidím, koľkí synovia Cirkvi tento mariánsky rok dosiaľ prežívali v najväčšej suchopárnosti. Kým na jednej strane som hlboko vďačná môjmu pápežovi, Jánovi Pavlovi II. za spôsob, akým pripomína všetkým dar tohto mne zasväteného roka, na druhej strane musím vyjadriť moju vnútornú bolesť nad postojom úplného nezáujmu zo strany premnohých biskupov, kňazov, rehoľníkov a veriacich.

V koľkých diecézach sa dosiaľ neurobilo nič z toho, čo bolo stanovené k dobrému prežitiu tohoto roka, mne zasväteného, podporovaním prejavov úcty ku mne, stretaním sa v mojich svätyniach, kde je tiež možné získať zvláštne jubilejné odpustky!

Môj protivník, ktorý sa v týchto dňoch odtrhol z reťaze, s obzvláštnou zúrivosťou robí všetko, aby zabránil, žeby tento rok viedol k všeobecnej obnove úcty a modlitby ku mne. Sily bezbožníctva a slobodomurárstva, ktoré prenikli až do najvyšších miest v Cirkvi, sa spojili, aby podlo a skryto bojkotovali tento mariánsky rok. Príkrov temnoty sa rozprestrel nad Cirkvou a slovo môjho pápeža padá stále viac do nesmiernej púšte.

– Potom zverujem svoju materskú vôľu vám, ktorí ste mojimi ochotnými a poslušnými synmi, pretože počúvate môj hlas a patríte k môjmu víťaznému šíku. Žiadam od vás zadosťučinenie za nezáujem a nesmierny nedostatok odozvy zo strany premnohých mojich synov tým, že budete prežívať s ešte väčšou veľkodušnosťou a s obzvláštnym zaujatím druhú polovicu tohto mariánskeho roka.

Žiadam od vás, aby ste odpovedali na moju opakovanú prosbu o vaše zasvätenie. Obnovujte často, a predovšetkým životom dosvedčujte zasvätenie môjmu Nepoškvrnenému Srdcu. Presvedčte čo najväčší možný počet kňazov, rehoľníkov a veriacich, aby vykonali toto zasvätenie, ktoré si prajem a znova a znova žiadam i v týchto dňoch. Rozmnožujte svoje večeradlá modlitby. Modlite sa viac; modlite sa so mnou; modlite sa svätý ruženec!

Túžim po tom, aby sa kresťanské rodiny zasvätili môjmu Nepoškvrnenému Srdcu a stali sa večeradlami modlitby, lásky a života so mnou. Nech kňazi môjho Hnutia zhromažďujú svojich veriacich vo večeradlách modlitby, lebo v tomto roku potrebujem veľkú silu modlitby a zadosťučinenia, aby som splnila plán, ktorý Najsvätejšia Trojica zverila môjmu Nepoškvrnenému Srdcu.

– Napokon vám sľubujem, že prijmem váš synovský hold a požehnám tento čas, ktorý mi bol zverený. V priebehu tohto roku pocítite oveľa silnejšie a mimoriadnejšie moju prítomnosť. Začnú sa naplňovať veľké udalosti, na ktoré som vás pripravila. Preto vás dnes pozývam, aby ste sa nechali preniknúť tajomstvom môjho božského a univerzálneho materstva. Kráčajte ďalej s dôverou a nádejou. Nebeská Matka vás učí žiť v srdci života Božieho a robí z vás nástroje svojho pokoja. Tak ste pripravení k úlohe, ktorú vám zverujem:

Choďte a osvetľujte zem v týchto dňoch hlbokej tmy. Tak bude môcť vzklenúť prostredníctvom Vás veľká dúha zmierenia ľudstva s Bohom a obopnúť novým svetlom celý svet.“

Porto Alegre (Brazília) 2. februára 1988

Obetovanie dieťaťa Ježiša v chráme

Vo vás som oslávená

„Sprevádzajte ma, najmilší synovia, keď nesiem na rukách svoje Dieťa Ježiša do chrámu jeho svetla a slávy. Nechajte sa i vy s pokorou, ochotou a miernosťou viesť v mojom materinskom náručí. Vediem vás do chrámu Pánovho. Vediem vás k plnosti zjavenia jeho svetla a jeho slávy.

Toto je doba vášho plného zjavenia sa. Nastali dni vášho verejného svedectva. Ukážte sa v týchto posledných časoch všetkým ako maličkí, mne zasvätení a ako veľkí apoštoli svojej nebeskej Matky. Prišla hodina, keď chcem byť vo vás oslávená pred tvárou Cirkvi a sveta.

– Som vo vás oslávená, keď idete so mnou vo svetle viery.

Prijímajte s pokorou Slovo Božie; meditujte o ňom v mysli; uchovávajte ho v srdci; žite ho každodenným životom. Sväté písmo, najmä Ježišovo evanjelium, nech je jediným vaším svetlom v týchto časoch temnoty.

Verte evanjeliu, žite evanjelium, hlásajte evanjelium v jeho celistvosti. Proti bludom, ktoré sa šíria, proti veľkej zrade, vykonanej mnohými mojimi synmi, ktorí rozorvali Ježišovo evanjelium ľudskými, racionalistickými a prirodzenými výkladmi, buďte dnes vy, moji najmilší, jediným žitým a do písmena hlásaným evanjeliom. Tak prostredníctvom vás bude znovu žiariť svetlo viery a tak som vo vás oslávená.

– Som vo vás oslávená, keď kráčate so mnou vo svetle lásky.

Milujte tlkotom môjho Nepoškvrneného Srdca Najsvätejšiu a Božskú Trojicu.

Milujte Otca, ktorý vás obklopuje svojou nežnosťou, nesie vás vo svojom náručí a je stále pri vás svojou prozreteľnosťou.

Milujte Syna, ktorý sa stal vaším bratom a dal vám nové srdce a nového ducha, aby ste sa mohli sami stať žitým vyjadrením jeho božskej lásky. Ježiš od vás čaká len lásku.

Milujte Ducha Svätého, ktorý vo vás prebýva, aby vás doviedol k dokonalosti lásky a dáva vám svojich sedem darov, aby ste sa dnes mohli stať mohutným svedectvom lásky. Potom milujte Srdcom samého Ježiša všetkých svojich bratov, najmä tých najchudobnejších, hriešnikov, vzdialených, chorých, ranených, bitých, opovrhnutých, slabých, najnepatrnejších.

Tak v týchto dňoch násilia a nenávisti, bezuzdného egoizmu a vyprahlosti dávate na nesmiernu púšť sveta zostúpiť nebeskej rose Božieho milosrdenstva.

A prostredníctvom vás bude znova žiariť slnko lásky a tak som vo vás oslávená.

– Som vo vás oslávená, keď kráčate so mnou vo svetle svätosti. Kráčajte cestou pohŕdania svetom a sebou samými, cestou ustavičnej modlitby, umŕtvovania zmyslov a pokánia. Postavte sa proti duchu sveta, ktorý šíri všade mravnú tolerantnosť, uspokojovanie všetkých vášní, rozkoš vyhľadávanú a chcenú, hriech páchaný vedome a so zjavným pohŕdaním svätým zákonom Pánovým. Tak v týchto dňoch bezbožnosti a nesmiernej nemravnosti šírte vy vôňu svätosti. A prostredníctvom vás bude opäť žiariť svetlo čistoty a Božej milosti a tak som vo vás oslávená.

Vo vás som oslávená, keď ste pokorní, chudobní, maličkí, čistí a milosrdní.

Vo vás som oslávená, keď kráčate vo svetle viery, lásky a svätosti. Vtedy vy šírite moju slávu, vopred uskutočňujete môj triumf, stávate sa lúčmi svetla, vychádzajúcimi z môjho Nepoškvrneného Srdca, aby v týchto dňoch hlbokých temnôt osvetľovali zem. Dnes vás privádzam všetkých s radosťou do svätého chrámu novej éry, prichádzajúcej na svet.“

Manaus (Amazonas, Brazília), 11. februára 1988

Výročie lurdského zjavenia

Pán ma posiela k vám

„Dnes si pripomínate moje zjavenie sa mojej malej dcére Bernadete v biednej jaskyni Massabielle. Od tej chvíle som rozhojnila čo do času i miesta svoje mimoriadne zjavenia. Toto storočie je poznačené mojou neobyčajnou prítomnosťou medzi vami a aby si ju všetci uvedomili, rozmnožila som všade svoje zázračné zjavenia.

Prečo sa v týchto časoch sprítomňujem medzi vami spôsobom novým, ustavičným a mimoriadnym? – Pretože toto sú časy panstva môjho protivníka, červeného draka, satana, starého hada, ktorému ja rozdrvím hlavu. Pod bremenom jeho panstva vzrastajú pre vás skúšky a utrpenie, rany a pády a tak pre všetkých vzniká väčšie nebezpečenstvo zatratenia. Preto sa vám mimoriadnym spôsobom zjavujem, aby som vás vyzvala k dôvere, k nádeji, aby ste sa ku mne utiekali svojím zasvätením sa môjmu Nepoškvrnenému Srdcu. Moja prítomnosť zosilnieva tým viac, čím viac sa približuje moje víťazstvo definitívnou porážkou satana. Preto vás všetkých volám, aby ste na mňa pozerali s dôverou a veľkou nádejou.

Pán ma k vám posiela, aby som vám priniesla Jeho spásu.

Ďakujte mu za tento dar a prijmite ho s pokorou a vďačnosťou. Prichádzam ako posolkyňa jeho víťazstva. Som poslaná, aby som pripravila cestu pre slávny Ježišov návrat. Kráčajte v mojom svetle a staňte sa apoštolmi vašej nebeskej Matky v týchto posledných časoch. Rozlievajte všade vôňu mojej prítomnosti a mojej materinskej nehy. S radosťou vás všetkých žehnám.“

Recife (Pernambuco, Brazília), 17. februára 1988

Popolcová streda a začiatok pôstu

Obráťte sa a vráťte sa k Pánovi

„Z tejto krajiny, takej ohrozenej mojím protivníkom, kde sa najmä v týchto posledných dňoch mnoho mojich detí stalo nástrojmi satanovho panstva, zvádzajúceho všetky národy zeme čašou neresti a rozkoše, obraciam sa k vám s novou starostlivou výzvou k pokániu.

Obráťte sa a vráťte sa k Pánovi úprimným pokáním a osobným vyznaním svojich hriechov kňazom.

Obráťte sa a vráťte sa k Pánovi cestou vedomého a vážneho predsavzatia varovať sa hriechu a vyhýbať sa každej príležitosti, ktorá by vás mohla priviesť k pádu do hriechu.

Obráťte sa a vráťte sa k Pánovi umŕtvovaním zmyslov, pokáním a pôstom.

Dnes začína pôstna doba tohto mariánskeho roku – doba, v ktorej Cirkev nabáda všetkých ku skutkom milosrdenstva a pokánia. Ja, vaša nebeská Matka, vás dnes volám, aby ste dobre prežívali svätopôstnu dobu tohto roka, mne zasväteného. Už sa končí čas, ktorý Pán poskytol ľudstvu na obrátenie. Uposlúchnite teda môj starostlivý hlas, ktorý vás vyzýva urobiť to, o čo vás teraz žiadam pre spásu ľudstva.

– Predovšetkým chcem, aby v každom z vás zosilnelo rozhodnutie žiť v milosti Božej, odrieknuť sa satana a jeho zlých skutkov, zrieknuť sa sveta a jeho mnohých zvodov. Kráčajte vytrvalo po ceste čistoty, lásky a ešte väčšej svätosti.

– Potom žiadam od vás osobné skutky umŕtvovania a pokánia. Obetujte môjmu Nepoškvrnenému Srdcu každodenne veniec z mnohých malých skrytých umŕtvovaní, vykonaných pre spásu mnohých vašich bratov, ktorí žijú trvalo v hriechu a nachádzajú sa v otroctve satana.

– Napokon vás žiadam, aby ste sa vzďaľovali od všetkého, čo môže poškvrniť čistotu vášho srdca a cudnosť vášho života. Nezúčastňujte sa svetských predstavení. Nemárnite čas pri televízii, ktorá je najsilnejším nástrojom v rukách môjho protivníka, ktorým šíri všade temno hriechu a nečistoty. Televízia je bôžik, o ktorom sa hovorí v Apokalypse, vytvorený na to, aby sa mu klaňali všetky národy zeme a ktorému diabol dáva tvár a oživenie, aby sa v jeho rukách stal strašným prostriedkom zvodov a zvrhlosti. Ak budete konať, čo od vás dnes žiadam, vložíte do mojich rúk mocnú silu príhovoru a zadosťučinenia. Tak sa môžem objaviť pred trónom Pána veľkého a hrozného, spravodlivého a svätého a vzývať pre vás Božie milosrdenstvo: Odpusť, Pane, neprávosti ľudu svojho, ktorý si získal za cenu svojej najsvätejšej krvi. A skôr, než sa skončí čas, poskytnutý vám na obrátenie, budete už môcť uvidieť znamenie triumfu milosrdnej lásky Ježišovej v prvých mimoriadnych zásahoch Nepoškvrneného Srdca vašej Nebeskej Matky.“

S. Paulo - Itaici (Brazília), 25. februára 1988

Večeradlo kňazov a veriacich MKH z celej Brazílie

Moje materinské posolstvo

„Ako tešíte moje prebolestné Srdce po tieto dni vy, moje premilé deti, ktoré ste sa mi zasvätili a ktoré ste prišli zo všetkých končín tohto veľkého národa!

Som stále s vami, ako som bola s apoštolmi a učeníkmi vo večeradle v Jeruzaleme. Pripájam sa k vašej modlitbe. Som účastná chvíľ vášho bratstva. Z tohto večeradla sa chcem dnes obrátiť so svojím materským posolstvom k celej Brazílii, krajine, tak veľmi ohrozovanej mojím protivníkom, ale tak veľmi milovanej a ochraňovanej vašou nebeskou Matkou.

– Moje Srdce je zarmútené veľkou bolesťou pre rozpoloženie, v akom sa tu moja Cirkev nachádza. Je vnútorne rozdelená, je ohrozená stratou pravej viery, mnoho bludov sa rozmáha v jej vnútri. Príčinou tejto situácie sú pastieri, ktorí už nie sú spojení s pápežom. Jediná ich starosť je obrátená len na sociálne problémy a zabúdajú na to, že Ježiš zomrel na kríži a vstal z mŕtvych, aby vám získal veľký dar vykúpenia a priniesol spásu dušiam. Tak sa stále viac šíri učenie teológie oslobodenia, ktoré je naozajstnou zradou Krista a jeho evanjelia. Biskupi a kňazi svätej Cirkvi Božej, vráťte sa k plnej jednote s pápežom, vráťte sa s odvahou a vernosťou k hlásaniu pravdy, ktorú vám Ježiš zjavil. Hlásajte evanjelium v jeho integrite a majte starosť o stádo, vám zverené. Schizma a odpad ohrozujú dnes Cirkev, žijúcu v tomto vašom národe.

– Moje Srdce je plné bolesti pre veľké nebezpečenstvo, hroziace vašej vlasti z rozšírenia násilia a nenávisti, zla a nemorálnosti. V mene falošného spôsobu chápania slobody sú dnes dovolené a ospravedlňované i najťažšie morálne zlá. Nečistota je vyvyšovaná a šírená hromadnými oznamovacími prostriedkami a príkrov temnôt zostúpil, aby zatemnil duše mnohých mojich synov. Ak nenastane všeobecný návrat k Pánovi cestou obrátenia a pokánia, môže skoro postihnúť tento váš národ veľký trest.

– Chcem vám povedať, že dnes je moje Nepoškvrnené Srdce potešené vašou odpoveďou, zasvätením a modlitbou. Priveďte čo najväčší počet mojich detí k zasväteniu môjmu Nepoškvrnenému Srdcu, ktoré si prajem a žiadam.

Vy, účastníci tohoto večeradla, sa stávate apoštolmi zasvätenia môjmu Nepoškvrnenému Srdcu v celej Brazílii. Rozmnožujte večeradlá modlitby. Najmä rozširujte rodinné večeradlá ako veľkú sieť spásy. Tak sa stávate lúčmi svetla, vychádzajúcimi z môjho Srdca, aby osvietili celú Brazíliu v týchto dňoch hlbokej temnoty. Stávate sa znamením môjho materského triumfu. Ste nástrojmi môjho víťazstva. A skrze vás, ktorí ste mi odpovedali, prinesie Nebeská Matka Cirkvi u vás a vašej vlasti dar záchrany a pokoja.“

San Marco (Udine, Taliansko), 22. marca 1988

Máriina sláva

„S akou radosťou som prijala zasvätenie môjmu Nepoškvrnenému Srdcu v tento deň tvojich narodenín! Vzala som tvoje srdce a zaniesla som ho ešte hlbšie do svojej materskej záhrady a vložila som ho do planúcej vyhne lásky Božského Srdca môjho syna Ježiša. Toto tvoje srdce už nám úplne patrí a chceme z neho urobiť dokonalý nástroj svojej najčistejšej lásky.

Žiadam od teba, aby si miloval stále viac.

Miluj každý deň, v každom okamihu svojho života. Nič nech nekalí čistotu a silu tvojej lásky.

Miluj najsvätejšiu božskú Trojicu oslavou Otca, nasledovaním Syna, prijímaním darov Ducha.

Miluj spolu s božským Srdcom Ježiša všetkých svojich bratov, zvlášť tých najnepatrnejších, najchudobnejších, najposlednejších, zúfalých, vydedených, hriešnikov. Buď žiarivým lúčom mojej materskej milosrdnej lásky.

Miluj svojich bratov kňazov, zvlášť tých najslabších, najkrehkejších, tých, ktorí klesajú, ktorí sú uväznení v putách vášní, najmä pýchy a nečistoty. Denne sa za nich obetuj v tichu a v skrytosti, v pokore a poddajnosti. Staň sa obetou sladkou a miernou, ktorú na oltár položím pre dobro a spásu všetkých kňazov.

Miluj bez prestania, nikdy neustávaj. Každú vec konaj len z lásky. Cestu, ktorú musíš pre mňa vykonať – z lásky. Kríž, ktorý musíš niesť – z lásky. Ťažkú prácu, ktorú musíš vykonať – z lásky. Večeradlá, ktoré ďalej šíriš – z lásky. Krajiny, ktoré prechádzaš – z lásky. Vzdialené kontinenty, kam prichádzaš – z lásky. Vrúcnu modlitbu, ktorú od teba žiadam – z lásky. Utrpenie, ktoré od teba denne žiadam – z lásky. Únavu, ktorá sa ťa zmocňuje – z lásky. Vyčerpanie, ktoré ťa zráža k zemi – z lásky. Tvoje obmedzenia, ktoré ťa pokorujú – z lásky. Nedostatky, ktoré ťa sprevádzajú – z lásky. Celý svoj život, ktorý mi ako dar prinášaš – z lásky. Len vtedy budeš na zemi slávou Máriinou. Len vtedy budeš môcť splniť poslanie, ktoré som ti zverila a dáš vykvitnúť vo svojej osobe, vo svojom živote a vo svojom diele, záhrade mojich najväčších a najmimoriadnejšich divov.

S láskou a radosťou ťa žehnám s mojím pápežom, so všetkými mojimi milovanými kňazmi a s deťmi mne zasvätenými.“

Dongo (Como, Taliansko), 31. marca 1988

Zelený štvrtok

Jánovia eucharistického Ježiša

„Moji milovaní kňazi, dnes je váš sviatok. Je to deň, ktorý pripomína Poslednú večeru, ustanovenie Najsvätejšej Sviatosti a nového kňazstva v jeruzalemskom večeradle. Je to váš sviatok, pretože ste boli vo večeradle duchovne prítomní i vy, ktorí ste sa stali účastnými na služobnom kňazstve Kristovom. Som Matkou vás, kňazov, pretože mi vás Ježiš výslovne zveril v osobe vášho brata Jána.

Vstúpte dnes do večeradla môjho Nepoškvrneného Srdca. Otvorte mi bránu svojho kňazského domu, aby som tam mohla vstúpiť ako Matka, ktorá vás miluje, formuje vás, vedie vás a to i v intenciách priania, ktoré vám dnes oznámil svojím listom môj pápež, najprvší syn môjho materského zaľúbenia. Toto je najkrajší spôsob prežitia Zeleného štvrtku v mne zasvätenom mariánskom roku. Teda, ja vás vediem k plnej realizácii tajomstva lásky vášho kňazstva; pomáham vám, aby ste boli verní záväzkom, ktoré ste na seba vzali, najmä celibátu; ukazujem vám cestu, ktorou máte ísť, aby ste boli hodní takého veľkého daru, daného vám mojím Synom Ježišom.

Vediem vás, aby ste boli kňazmi podľa jeho božského a milosrdného Srdca.

– Preto vám dávam rásť v hlbokej dôvernosti života so mnou, spôsobom prostým a spontánnym, tak, aby som mohla žiť s vami v príbytku vášho kňazského života, ako som žila s apoštolom Jánom v jeho dome. Pozerajte na deti, ako sa nechávajú viesť matkou, sledujú jej pokyny, počúvajú jej poučovanie a odpozorovávajú všetko od nej. Tak robte aj vy. Navyknite si konať všetko so mnou: keď vstávate, keď sa modlíte, slúžite svätú omšu, modlíte sa breviár, ste zaujatí svojou apoštolskou činnosťou. I keď vaším pričinením je Cirkev krásnejšia, i keď chcete konať nové veci, konajte ich so mnou, v duchu synovskej dôvery a stálej závislosti. Potom nikdy nič neskalí pokoj vášho srdca. Nech môj protivník robí všetko možné, aby vás pripravil o pokoj, nájde okolo vás nepreniknuteľné brnenie a vy budete stále ponorení do nemenného pokoja, budete privedení na najvyšší vrchol vnútorného pokoja a kontemplácie.

– Vediem vás i k trvalej dôvernosti života, lásky, adorácie, vďakyvzdania a zadosťučinenia Ježišovi, prítomnému v Eucharistii. S elánom viery, ktorá vás osvecuje, s plameňom lásky, ktorá vás spaľuje, so silou úprimných milovníkov, bedlivých strážcov; musíte ísť až za hranice vonkajších spôsobov, aby ste zakúsili v duši prítomnosť Ježiša v Eucharistii, lebo pod belostným závojom každej konsekrovanej hostie je Ježiš skutočne prítomný medzi vami. Vy ho nemôžete vidieť, je to, ako by ste boli vy tu a on na druhej strane zatvorených dverí. Je to len táto clona, ktorá vám bráni vidieť ho očami, počuť ho ušami, komunikovať s ním vonkajšími zmyslami tela. Vy sa však musíte utiekať k vnútorným spôsobom, aby ste s ním komunikovali schopnosťami duše.

Schopnosť rozumu vám dáva vidieť Ježiša v žiare jeho tela osláveného, ako sa zjavil mne po svojom z mŕtvychvstaní, celý žiariaci, s okúzľujúcou tvárou, so zlatými vlasmi, sýto modrými očami, s nohami, ktoré sa toľko pre vás nachodili, ešte ožiarenými ranami, ktoré ich prerazili, s úsmevom nekonečnej dobroty a so svojím raneným Srdcom, z ktorého vyvieral jasný prameň lásky a milosti. Svetlom rozumu ho vidíte v žiare jeho božstva. Tak sa vám Ježiš zjaví ešte väčšmi, dáva sa vám ešte silnejšie a tak bude vaše nazeranie kontemplácie oveľa krajšie, než by ste ho mohli vidieť púhymi telesnými zmyslami.

Schopnosť vôle vás vedie k tomu, aby ste stále plnili jeho božskú vôľu. Ako kompas smeruje k severnému pólu, tak vašu vôľu neodolateľne priťahuje jeho vôľa. Keď sa niekedy od nej odchýlite, skoro to spozorujúc, je vo vás sila, ktorá vás nasmeruje do správneho smeru, lebo vaša vôľa je pohltená jeho božskou vôľou. Vaša myseľ dostane stále viac svetla, pretože myslíte tak, ako on myslí, chcete to, čo on chce a tak žijete v dôvernosti života s Ježišom, ktorý vo vašej kňazskej existencii napĺňa dodnes svoje božské poslanie konať vôľu Otcovu: ,Prichádzam, Bože, aby som splnil tvoju vôľu. Nie moja, ale tvoja vôľa nech sa stane.‘

Schopnosťou lásky ste neodolateľne priťahovaní k jeho božskému milosrdnému Srdcu. Synovia moji, vaše srdce nech sa celkom ponorí do jeho Eucharistického Srdca, aby ste mohli vstúpiť do osobnej dôvernosti života s ním. Vtedy Ježiš vezme vaše malé srdce, otvorí ho, rozšíri a naplní svojou láskou. On miluje vo vás a vy milujete v ňom a tak vás strháva stále hlbšie do úžasného víru svojej božskej dokonalej lásky. Takto, ako bol Ján najmilším apoštolom, povolaným k hlbokej dôvernosti života s Ježišom, žijúcim v ľudskom tele, i vy sa stávate novými Jánmi, povolanými k hlbokej dôvernosti života s jeho osláveným telom, skutočne prítomným ako obeta a skrytým pod spôsobom premeneného Chleba, ktorý je uchovávaný vo všetkých svätostánkoch sveta. Synovia moji najmilší, hľadajte Ježiša, aby ste ukojili svoj smäd po blaženosti; iďte k nemu, aby ste počuli tlkot jeho Srdca; žite stále s ním, vy, ktorí ste povolaní byť Jánmi Eucharistického Ježiša.

– Teraz vám zjavujem svoju materskú vôľu, aby Eucharistický Ježiš našiel vo vašich kostoloch svoje kráľovské sídlo, kde ho uctievajú a klaňajú sa mu veriaci, kde je obklopený aj nespočetnými zástupmi anjelov, svätých a očistcových duší. Snažte sa, aby Najsvätejšia Sviatosť bola obklopená i kvetmi a svetlami ako znameniami vašej lásky a vašej nežnej zbožnosti. Vystavujte ju často úcte veriacich; rozmnožujte hodiny verejnej adorácie ako zadosťučinenia za ľahostajnosť, urážky, mnohé svätokrádeže a strašnú profanáciu, ktorej je vydaná pri čiernych omšiach, onom diabolskom a svätokrádežnom kulte, ktorý sa stále viac šíri, a ktorý vrcholí neopísateľnými a obscésnymi činmi voči Najsvätejšej Eucharistii. Kvôli tomu je svet ponorený do najhlbšej noci, do temnoty hriechu a nečistoty, egoizmu a nenávisti, lakomstva a bezbožnosti a už sa zdá, že už nič nie je schopné zadržať ho od pádu do bezodnej priepasti.

Ale veľká hodina spravodlivosti a Božieho milosrdenstva už nadišla. Vám, moji najmilší kňazi, povolaní byť svetlom sveta, prináleží teraz úloha osvecovať zem v týchto dňoch hlbokej temnoty. Preto vás dnes žiadam, aby ste ma nechali vstúpiť do domu vášho kňazského života, lebo nastala i hodina triumfu Nepoškvrneného Srdca vašej nebeskej Matky vo vás.“

Dongo (Como, Taliansko), 1. apríla 1988

Veľký piatok

Hľa, tvoja matka

„Najmilší synovia, prijímate dnes najväčší dar od môjho syna Ježiša, umierajúceho na kríži: Hľa, tvoja matka.

V tejto chvíli stojím pod jeho krížom, preniknutá mečom bolesti.

Videla som svojho Syna vystupovať na vrch Kalvárie, gniaveného ťarchou kríža, hlavu zranenú tŕňovou korunou, telo doráňané bičovaním na jedinú krvavú ranu, tvár znetvorenú krvou a bolesťou, jeho oči zastreté slzami, jeho Srdce stiesnené ťarchou nevďaku a nelásky.

Cítila som údery klincov, ktoré mu prebodli ruky a nohy, silný náraz kríža o zem, pri ktorom sa zachvel bolesťou, stony jeho ukrižovaného tela v posledných hodinách jeho krvavej agónie. Teraz stojím pod krížom a drví ma ťarcha rúhania a výkriky nenávisti a neľudskej zloby tých, ktorí asistujú pri jeho poprave.

Zachytávam do kalicha môjho materinského Nepoškvrneného Srdca každú kvapku jeho utrpenia, jeho strašný smäd, odpustenie kajúcemu lotrovi, modlitbu za tých, ktorí ho križujú, pocit opustenosti od samého Boha, jeho gesto synovskej odovzdanosti do vôle Otcovej. Niekoľko okamihov predtým, než sa jeho Božské Srdce uzatvára pozemskému životu, otvára sa k poslednému daru: Hľa, matka tvoja.

Tak som sa stala Matkou všetkého ľudstva, vykúpeného mojím Synom. Som pravou Matkou vás všetkých. Nový hrob, ktorý ho prijíma mŕtveho, sa mení v kolísku, v ktorej sa vy všetci rodíte k životu. Najmilší synovia, prijmite s láskou tento jeho posledný dar, pretože pri kolíske, v ktorej ste sa znovu narodili, je prítomná Matka, ktorú vám dal Ježiš.

Prijmite ma do svojho života, aby som vám mohla pomáhať kráčať tou istou cestou, ktorou vás predišiel Ježiš. Otvorte mi brány svojho kňazského domu, aby som ho mohla okrášliť a ozdobiť svätosťou a čistotou. Prežívajte spolu so mnou každý deň, aby ste načerpali silu niesť svoj kríž a nasledovať Ježiša na Kalváriu. Nechajte sa mnou formovať, ak chcete, aby bol váš život presýtený vôňou kvetov všetkých čností.

V deň Veľkého piatku tohto mariánskeho roka chápete plne vzácnosť Ježišovho daru, keď otvoril ústa, aby vám povedal slová, ktoré už nikdy nesmiete zabudnúť: HĽA, MATKA TVOJA. A žite stále naplnení vďačnosťou k Ježišovi, že vám dal tento svoj posledný dar.“

Dongo (Como, Taliansko), 2. apríla 1988

Biela sobota

V bolesti mojej opustenosti

„Je Biela sobota. Je deň mojej veľkej bolesti. Je deň mojej neustálej modlitby. V tomto mariánskom roku, mne zasvätenom, sa tento deň zhoduje s prvou sobotou v mesiaci. Prišla som z neba, aby som vás požiadala o dar päť prvých sobôt v mesiaci. Žiadala som o to 10. decembra 1925 moju dcéru, sestru Luciu, keď bola v kláštore v Pontevedra. Žiadala som stráviť tento deň v duchu zadosťučinenia za urážky, ktorých sa dostáva vašej nebeskej Matke. Prečo som spomedzi všetkých dní týždňa od vás žiadala, aby ste mi obetovali sobotu? Aby som vám pripomenula bolestné hodiny, ktoré som strávila, keď som v ten jediný deň zostala bez svojho Syna. Telo Ježišovo leží mŕtve, položené v novom hrobe a ja bdiem, trvalo pohrúžená vo svojom panenskom bôli, v hlbokom spojení viery, lásky a nádeje s nebeským Otcom, skláňajúcim sa nad ranami môjho nevypovedateľného čakania bozkom svojej božskej posily.

Dnes vás chcem mať všetkých pri sebe, prebolestnej Matke, aby ste ma utešili a ja aby som vás učila modliť sa s dôverou, trpieť s ochotou, milovať s čistým srdcom, veriť s nezlomnou istotou a dúfať s hrdinstvom i proti zjavnému opaku vecí.

Je to deň, keď vás prijímam v bolesti mojej opustenosti a otváram vám bránu, aby ste mohli všetci vojsť do bezpečného príbytku môjho duchovného materstva.

Je to deň, ktorý vypučal ako kvet nad heroizmom lásky, mojej bolesti, mojej viery a mojej skalopevnej nádeje. Je to deň vášho nového odpočinku. Preto vás pozývam, aby ste mi ho obetovali modlitbou svätého ruženca, rozjímaním o jeho tajomstvách, svätou spoveďou a zmiernym svätým prijímaním a obnovením svojho zasvätenia môjmu Nepoškvrnenému Srdcu. Týmto spôsobom môžete priniesť zmier za urážky voči mne, ktoré pôsobia toľko utrpenia môjmu Srdcu.

Medzi dnešnými bludmi sú i také, ktoré sa dotýkajú osoby a cti vašej nebeskej Matky. Niektorí popierajú moje Nepoškvrnené Počatie a moju plnosť milosti; iní už neveria veľkému privilégiu môjho ustavičného panenstva a môjho božského a univerzálneho materstva. Vzďaľujú sa odo mňa tí, ktorí ma zvlášť potrebujú, a to malé deti, nepatrní, chudobní, prostí, hriešnici. A dokonca často odstraňujú z posvätných miest i moje obrazy. Ako vynáhradu za tieto urážky, pôsobené Nepoškvrnenému Srdcu vašej nebeskej Matky, vás žiadam, aby ste i teraz šírili pobožnosť piatich prvých sobôt v mesiaci. Žiadala som o to na začiatku tohto storočia; znovu o to žiadam dnes, keď sa toto storočie kloní k svojmu veľmi bolestnému koncu.

Ak učiníte, o čo vás žiadam, bude sa úcta ku mne šíriť stále viac; vtedy budem môcť uplatňovať veľkú moc, zverenú mi Najsvätejšou Trojicou. Tak budem môcť pripraviť pre celé ľudstvo novú éru jeho úplnej obnovy v slávnom triumfe môjho syna Ježiša.“

Dongo (Como, Taliansko), 3. apríla 1988

Veľkonočná nedeľa

Radujte sa so mnou

„Ježiš, ktorého som s nevýslovnou láskou nosila vo svojom panenskom lone a po deväť mesiacov mu dávala telo a krv, aby som ho pripravila na jeho ľudské narodenie, vstal z mŕtvych!

Radujte sa so mnou!

Ježiš, ktorého som ako dieťa túlila vo svojom náručí, učila ho robiť prvé kroky, formovala ho a chovala ako milujúca a starostlivá matka, vstal z mŕtvych!

Radujte sa so mnou!

Ježiš, na ktorého som pozerala v jeho detstve a videla ho rozvíjať sa podľa rytmu jeho ľudského rastu a meniť sa v junáka počas jeho dospievania, vstal z mŕtvych!

Radujte sa so mnou!

Ježiš, ktorý zakúsil nepochopenie, ústrky, trvalé odmietanie zo strany náboženských autorít, kým stále viac bol prijímaný a nasledovaný nepatrnými, chudobnými, chorými a hriešnikmi, vstal z mŕtvych!

Radujte sa so mnou!

Ježiš, ktorého jeho učeníci opustili, zapreli, zradili, ktorého náboženský tribunál odsúdil na smrť, priviedli ho pred Piláta, bičovali, tŕním korunovali, odviedli na popravisko a ukrižovali, vstal z mŕtvych!

Radujte sa so mnou!

Ježiš, ktorého zabili na kríži a položili do hrobu, vstal z mŕtvych! Najmilší synovia, radujte sa so mnou v tento veľkonočný deň! Prežívajte so mnou nevysloviteľnú radosť, ktorú okusovalo moje Nepoškvrnené Srdce, keď som svojimi očami, ešte zaliatymi slzami, pozerala na svojho syna Ježiša v božskom jase jeho osláveného tela. V tom okamihu sa pre celé ľudstvo zmenila bolesť na radosť, temnota na svetlo, zlo na dobro, hriech na milosť, nenávisť na lásku, smrť na život, spravodlivosť na triumf Božieho milosrdenstva.

Radujte sa so mnou, milovaní synovia, že spolu prežívame radostné tajomstvo tejto Veľkej noci mariánskeho roku, mne zasväteného.

Dnes aj toto úbohé ľudstvo, ktoré je uzavreté v mrazivom hrobe hriechu, odmietania Boha, pýchy, násilia, vojny, nečistoty a neprávosti, je volané vyjsť zo svojho hrobu temnoty a smrti.

Radujte sa so mnou, lebo v tento deň Paschy vám zvestujem, že Ježiš z mŕtvychvstalý sa vráti v božskej žiare svojho majestátu a svojej slávy.“

Dongo (Como, Taliansko), 1. mája 1988

Obetujte mi vonné kvety

„Dnes začínate mesiac máj tohto mariánskeho roka, mne zasväteného. Volám vás, aby ste ho prežili so mnou, v čo najtesnejšom spoločenstve života s vašou nebeskou Matkou. Nastal môj čas a teraz sa chystám vyjsť z púšte, v ktorej sa nachádzam, aby som vykonala svoje najväčšie divy a dosiahla víťazstvo, ktoré som predpovedala. Preto vás dnes potrebujem, milovaní synovia. Chcem vrhnúť na celý svet odraz svetla môjho Nepoškvrneného Srdca skrze vás, ktorí ste sa mi celkom odovzdali svojím dokonalým zasvätením. Chcem pôsobiť skrze vás. Chcem milovať a zachraňovať skrze vás. Chcem sa všetkým zjaviť a dokonať triumf môjho Nepoškvrneného Srdca skrze vás. Žiadam vás, aby ste tento mesiac strávili v hlbokej dôvernosti života so mnou.

Obetujte mi vonné kvety svojej modlitby. Modlite sa viac; modlite sa s láskou a vytrvalosťou; modlite sa modlitbou srdca. Zhromaždite znovu okolo seba veriacich, daných vám do starostlivosti a vytvorte spolu s vašou nebeskou Matkou opravdivé večeradlo neustálej modlitby, aby mohla privolať na Cirkev a na svet dar druhých Turíc.

Obetujte mi vonné kvety svojej dôvery. Môj protivník vás skúša pokušením pochybovania a malomyseľnosti. To je tá podlá nástraha, ktorú vždy používa, aby vás zastavil na ceste bezhraničnej dôvery vo mňa. Koľkí z vás sa zastavili kvôli pochybnostiam, kvôli neistote, kvôli malovernosti! Počúvajte ma znova s čistotou detí! Verte mi znova s prostotou chudobných! Nasledujte ma znova s oddanosťou synov!

Obetujte mi vonné kvety svojej lásky. Milujte viac! Milujte intenzívnejšie! Buďte všetkým príkladom, uplatňujúc životom nové prikázanie môjho syna Ježiša: ,Milujte sa, ako som ja miloval vás.‘ Nesúďte; nekritizujte; nezatracujte. Buďte ku všetkým dobrí, ohľaduplní a milosrdní. Buďte rosou mojej materinskej nežnosti, zostupujúcej na púšť egoizmu a nenávisti, vyprahlosti a nedostatku lásky.

V týchto časoch strojí satan mnohé úklady aj tomuto môjmu dielu lásky, hľadá možnosť zasiať medzi vás rozkol. Preto vás všetkých volám, aby ste boli ochotnejší a pokornejší, poslušnejší a ešte užšie spojení s týmto mojím nepatrným synom, ktorého som si vyvolila ako nástroj pre šírenie Mariánskeho kňazského hnutia vo všetkých končinách sveta. Potom prijmem vonné kvety modlitby, dôvery a lásky, ktoré mi obetujete v mesiaci máji tohto mariánskeho roku, ako najmilší dar od vás, moji nepatrní synovia a statoční apoštolovia, ktorých som si vyvolila pre triumf môjho Nepoškvrneného Srdca.“

Marienfried (Nemecko), 13. mája 1988

Výročie prvého fatimského zjavenia

Toto je ten čas

„Najmilší synovia, žite v mojom pokoji. Dnes si pripomínate moje prvé zjavenie v chudobnej Cova da Iria vo Fatime. Zostúpila som z neba ako vaša Matka a Kráľovná. Zjavila som sa vám v jase svojho nepoškvrneného svetla. Ukázala som sa ako Žena odetá slnkom, ktorá má za úlohu sformovať si šík pre rozhodujúce chvíle boja.

Toto je čas môjho veľkého svetla.

Toto je čas modlitby a pokánia. Volám vás i dnes, aby ste sa modlili najmä za obrátenie úbohých hriešikov, ateistov a duší vzdialených od Boha. Modlite sa stále svätý ruženec. Prinášajte za záchranu duší modlitby a obety, pretože, znovu vám to opakujem, mnohí prichádzajú do pekla, lebo niet nikoho, kto by sa za nich modlil a obetoval.

Toto je čas obrátenia a návratu k Pánovi. Beriem vás za ruku ako Matka a vediem vás po ceste dobra, lásky a svätosti. Vyprosujem pre vás milosť pokánia, aby ste mohli žiť vzdialení hriechu, zlu a egoizmu. Nech sa každý deň rozmnožuje počet mojich synov, odriekajúcich sa hriechu, aby kráčali po ceste milosti Božej. Nech je stále dôslednejšie zachovávaný a praktizovaný Zákon Pána. Tak vás bude mnoho vašich bratov nasledovať po ceste spásy a návratu k Pánovi.

Toto je čas môjho pokoja. Dávam dar svojho pokoja synom, ktorí ma počúvajú a zasväcujú sa môjmu Nepoškvrnenému Srdcu. Vediem vás k životu v pokoji srdca i duše. Spôsobujem, že vaša myseľ zostáva jasná i uprostred veľkých zmätkov. Najmä vo chvíľach nebezpečenstva a skúšky zakusujete moju materskú prítomnosť. Značím vás svojou pečaťou, aby ste mohli všade rozlievať svetlo viery, svätosti a lásky v týchto dňoch hlbokých temnôt.

Toto je čas veľkého milosrdenstva. Srdce Ježišovo sa chystá vyliať prúdy svojej Božskej milosrdnej lásky. Pre svet nastala hodina veľkého milosrdenstva. Zostúpi ako rosa na každú ranu, otvorí najtvrdšie srdcia, očistí duše ponorené do hriechu, hriešnikov privedie k obráteniu a všetkým udelí milosť úplnej obnovy.

V tento deň mariánskeho roka, mne zasväteného, vás všetkých volám, aby ste sa nechali preniknúť mojím nepoškvrneným svetlom a mohli sa tak sami stať mojimi lúčmi, osvecujúcimi slnkom čistoty a lásky zem, ponorenú do najhlbších temnôt.“

Heede (Nemecko), 22. mája 1988

Turíce

Duch Svätý príde

„Najmilší synovia, zhromaždite sa zo všetkých končín zeme, aby ste prežili tento deň vo večeradle môjho Nepoškvrneného Srdca. Je to deň, pripomínajúci zostúpenie Ducha Svätého na apoštolov, zhromaždených v modlitbe so mnou v jeruzalemskom večeradle. V tento deň Turíc mariánskeho roka, mne zasväteného, vás volám spojiť svoju modlitbu s modlitbou nebeskej Matky, aby ste obdržali veľký dar druhých Turíc.

Prišiel čas druhých Turíc.

Duch Svätý príde ako nebeská rosa milosti a oheň, ktorý obnoví svet. Pod jeho neodolateľným pôsobením sa Cirkev otvorí a bude prežívať nové obdobie svojej najväčšej svätosti a bude žiariť takým mohutným svetlom, že k sebe pritiahne všetky národy zeme.

Duch Svätý príde, aby sa naplnila vôľa nebeského Otca a stvorený vesmír aby opäť zrkadlil jeho veľkú slávu.

Duch Svätý príde, aby obnovil slávne kráľovstvo Kristovo a bude to kráľovstvo milosti, svätosti, lásky, spravodlivosti a pokoja. Svojou Božskou láskou otvorí brány sŕdc a osvieti všetky svedomia. Každý človek sa uvidí v spaľujúcom ohni Božej pravdy. Bude to ako súd v malom. Potom prinesie Ježiš Kristus na svet svoje slávne Kráľovstvo.

Duch Svätý príde skrze triumf môjho Nepoškvrneného Srdca. Preto vás dnes všetkých volám, aby ste vstúpili do večeradla môjho Srdca. Tak budete pripravení prijať dar Ducha Svätého, ktorý vás premení a urobí nástrojmi, ktorými Ježiš obnoví svoje Kráľovstvo.“

Kláštor Le Bouveret, (Vallese, Švajčiarsko), 11. júna 1988

Sviatok Nepoškvrneného Srdca Panny Márie

Veľký odpad

„Na sviatok môjho Nepoškvrneného Srdca tohto mariánskeho roka, mne zasväteného, vás všetkých volám, najmilší synovia, aby ste vošli do nebeskej záhrady, ktorú som pre vás pripravila v týchto bolestných a krvavých chvíľach očisty.

Nastala hodina veľkého odpadu. Uskutočňuje sa to, čo bolo predpovedané vo Svätom Písme, v druhom liste sv. Pavla Solúnčanom. Satanovi, môjmu protivníkovi, sa podarilo podvodom a podlým zvádzaním rozosiať všade bludy vo forme nových a modernejších výkladov pravdy a priviesť mnohých k tomu, že si vedome vybrali život v hriechu, v mylnom presvedčení, že hriech už nie je zlom, ba že je hodnotou a dobrom.

Nastali časy všeobecného zmätku a najväčšieho zmätenia duchov. Zmätok vstúpil do duší a do života premnohých mojich synov.

Tento veľký odpad sa šíri stále viac i vo vnútri Katolíckej cirkvi. Bludy sa vyučujú a rozširujú, kým základné pravdy viery sa popierajú s veľkou ľahkosťou – a to pravdy, ktoré autentický učiteľský úrad Cirkvi vždy hlásal a energicky bránil proti akejkoľvek heretickej úchylke. Biskupské úrady zachovávajú podivné mlčanie a vôbec nereagujú. Keď môj pápež statočne hovorí a opakovane zdôrazňuje pravdy katolíckej viery, nikto ho nepočúva, ba verejne ho kritizujú a vysmievajú sa mu. Je to prefíkaná a diabolská taktika, tajne naočkovaná slobodomurárstvom, ktorá sa dnes používa voči Svätému Otcovi, aby sa zosmiešnila jeho osoba a jeho práca a aby bol jeho učiteľský úrad zbavený účinnosti.

Obeťami veľkého odpadu sú moji synovia, ktorí sa nechávajú často nevedomky vliecť týmto prívalom bludov a zla.

Obeťami veľkého odpadu sú mnohí biskupi, kňazi, rehoľníci i veriaci. V týchto časoch zostane v Katolíckej cirkvi malý zvyšok, ktorý bude verný Kristovi, evanjeliu a celej jeho pravde.

Malý zvyšok vytvorí malé stádo, celé chránené v hlbine môjho Nepoškvrneného Srdca. Toto malé stádo budú tvoriť biskupi, kňazi, rehoľníci a veriaci, ktorí zostanú pevne spojení s pápežom, zhromaždení všetci vo večeradle môjho Nepoškvrneného Srdca v ustavičnej modlitbe, trvalom obetovaní, v totálnej ponuke seba, aby pripravili bolestnú cestu pre druhý slávny príchod môjho syna Ježiša.

V deň tohto môjho sviatku v mariánskom roku sa obraciam s materinským pozvaním na všetkých, ktorí sa chcú stať členmi malého stáda, aby sa zasvätili môjmu Srdcu, žili v hlbokej vrúcnosti života so mnou a stali sa mojimi statočnými apoštolmi v týchto posledných časoch, lebo prišla chvíľa, keď musí byť moje Nepoškvrnené Srdce oslávené pred tvárou Cirkvi i celého ľudstva.“

Svätyňa v Knocku (Írsko), 29. júna 1988

Slávnosť svätých apoštolov Petra a Pavla

S vierou Petrovou

„Najmilší synovia, osvecujte zem svetlom Kristovým. Najmilší synovia, privádzajte ľud ku Kristovi s vierou Petrovou.

Len na Petrovi založil Kristus svoju Cirkev. Len za Petra prosil Kristus, aby jeho viera zostala vždy neporušená. Len Petrovi Pán zveril úlohu posilňovať bratov vo viere.

Dnes slávite sviatok svätých apoštolov Petra a Pavla v tomto mariánskom roku, mne zasvätenom.

Ako Matka prebolestná a naplnená starosťami vás všetkých volám obrátiť dnes pohľad na Petrovho nástupcu, pápeža Jána Pavla druhého. Je to môj pápež. Je to pápež mnou formovaný v hlbine môjho Nepoškvrneného Srdca. Je to pápež môjho veľ-

kého svetla v týchto časoch hlbokej temnoty. On s vierou Petrovou osvecuje zem a utvrdzuje celú Cirkev v pravde.

Pápež dnes, ako nový Peter, potvrdzuje celú vieru v Krista, syna Božieho, a ako nový Pavol ide do všetkých končín sveta statočne hlásať evanjelium spásy. Podporujte pápeža svojou synovskou jednotou. Modlite sa za neho, trpte s ním, milujte ho, obklopujte ho mohutnou silou pokornej a statočnej poslušnosti.

Pápežovo srdce dnes krváca kvôli jednému biskupovi svätej Cirkvi Božej, ktorý svojvoľným vysvätením biskupa, vykonaným proti vôli pápeža, otvára bolestnú schizmu v Katolíckej cirkvi. To je však len začiatok. V skutočnosti už mnoho biskupov nie je spojených s pápežom a idú opačnou cestou, ako je cesta, ktorú určil on.

To je veľký a nebezpečný rozkol, aj keď dosiaľ nie je viditeľný, ktorý ma naplňuje bolesťou a spôsobuje krvácanie môjmu Srdcu Matky a spôsobuje, že môj pápež takmer klesá pod ťarchou príliš ťažkého kríža. Ja som vás pripravovala, aby ste mu mohli pomáhať niesť jeho veľký kríž. Pre toto nastala chvíľa, keď sa musí ukázať v celej svojej sile a lesku vojsko, ktoré som si svojím Mariánskym kňazským hnutím v tichosti a v skrytosti sformovala vo všetkých častiach sveta na obranu a účinnú podporu pápeža. Tak sa začína jasne črtať plán malého stáda, ktoré zostane verné Kristovi a jeho Cirkvi, lebo je celé chránené v záhrade môjho Nepoškvrneného Srdca.“

Rubbio (Vicenza, Taliansko), 15. augusta 1988

Nanebovzatie Panny Márie

a slávnostné zakončenie mariánskeho roka

Mocne som zasiahla

„Najmilší synovia, žite v mojom pokoji. Pozeráte dnes na mňa, ,Ženu odetú slnkom‘, v deň, keď celá Cirkev uctieva privilégium môjho telesného Nanebovzatia. Môj pápež vybral túto slávnosť, aby oficiálne zakončil obdobie zasvätené mojej úcte mimoriadnym mariánskym rokom, ktorý sa začal na Turíce minulého roku. Aj keď nebol prežívaný podľa očakávania a túžob môjho Nepoškvrneného Srdca, predsa som prijala tento mimoriadny dar, ktorý mi chcel môj pápež priniesť v mene celej Cirkvi.

V tomto mariánskom roku, ktorý dnes prežíva okamih svojho záveru, som mocne zasiahla do života Cirkvi a ľudstva. V tomto mariánskom roku som mohla vykonávať svoju veľkú moc v živote všetkých synov, ktorí sa mi celkom oddali svojím zasvätením môjmu Nepoškvrnenému Srdcu. V svojej nebeskej záhrade som pripravila mnohé výhonky veľkej svätosti pre novú éru, ktorá je predo dvermi. V tomto mariánskom roku som mocne zasiahla aj do života Cirkvi. Chmúrne sily zla jej stroja úklady zo všetkých strán; temným sprisahaním, zosnovaným slobodomurárstvom prostredníctvom jeho mnohých prívržencov, ktorí sa votreli až do vrcholných pozícií Cirkvi, sa podarilo paralyzovať jej činnosť a uhasiť jej apoštolský zápal. Mnohí, i medzi jej pastiermi, malátnejú v suchopárnosti a vlažnosti, kým táto moja najmilšia dcéra prežíva chvíle svojej agónie. Stojím po boku svojej dcéry Cirkvi, aby som s ňou prežívala bolestné okamihy jej agónie a jej veľkej opustenosti, aby som ochutnala horkosť jej kalicha, aby som s ňou prežívala jej utrpenie a mala účasť na všetkých jej hlbokých ranách.

V tomto mariánskom roku som mocne zasiahla na záchranu tohto úbohého strateného ľudstva. Žiaľ, moja výzva na obrátenie nebola prijatá. Ide sa ďalej po ceste apostázy, vzbury proti Bohu, po ceste hriechu, sociálneho zla, rúhania, nenávisti a nečistoty. vyzvala som teda všetkých synov, ktorí ma poslúchajú a nasledujú, zhromaždiť sa vo večeradlách modlitby a pokánia, aby od Ježiša vyprosili veľký dar jeho božského milosrdenstva. Veľkú útechu zakúsilo moje zarmútené Srdce vidiac, že sa tieto večeradlá všade rozšírili a že sa rozrástli v tomto mariánskom roku počtom i veľkodušnosťou. A pre túto veľkú odpoveď modlitby a pokánia zo strany premnohých mojich detí som mohla od Božej spravodlivosti vymôcť odklad veľkého trestu, ktorý by bol musel postihnúť celé ľudstvo.

Teraz však, zakončením mariánskeho roka, sa uzaviera i doba, ktorú povolil Pán ľudstvu na jeho obrátenie. Ste už na prahu udalostí, ktoré vám boli predpovedané. Preto vás volám, aby ste všetci kráčali cestou Božej milosti a svätosti, čistoty a modlitby, synovskej odovzdanosti a dôvery. Verte mojím slovám a zostávajte v mojom pokoji a v mojom svetle. Len tak môžete osvecovať zem v týchto dňoch hlbokej temnoty. Z tejto svätej hory na vás všetkých pozerám milosrdnými očami a žehnám vás.“

Viedeň (Rakúsko), 31. augusta 1988

Exercície formou večeradla s kňazmi MKH

Rakúska, Nemecka, Juhoslávie a Maďarska

Oči pozdvihnuté k Márii

„Premilí synovia, akou posilou je pre moje zarmútené Srdce vidieť vás tu všetkých spolu po celý týždeň stáleho večeradla! Pripájam sa vždy k vašej modlitbe, konanej so mnou a skrze mňa. S radosťou sa zúčastňujem na vašom bratstve a budujem medzi vami väčšiu lásku, pomáham vám, aby ste sa pochopili a zomknutejšie kráčali po ťažkej ceste tohto času. S radosťou prijímam zasvätenie môjmu Nepoškvrnenému Srdcu, ktoré obnovujete každý deň pri koncelebrácii svätej omše. V hojnosti pre vás dostávam dar Ducha Svätého, dávaného vám Otcom a Synom na mocný príhovor vašej nebeskej Matky.

Vstúpili ste do môjho času. Ste povolaní byť mojimi apoštolmi v tomto poslednom čase. Priala som si mať mariánsky rok, oficiálne zakončený v tomto mesiaci, ako počiatok obdobia, v ktorom vaša nebeská Matka bude pôsobiť stále účinnejšie v srdciach, dušiach a živote svojich synov pre uskutočnenie triumfu Nepoškvrneného Srdca vo svete.

Začína teraz čas očí pozdvihnutých k Márii, ako vám povedal môj pápež, Ján Pavol II.

Oči, pozdvihnuté k Márii: Tak vás osvecuje panenské svetlo mojej viery, ktorá vás vedie pokorne prijímať Božie Slovo, uchovávať ho s láskou, žiť ho s dôslednosťou a kázať ho s vernosťou. Svietim vám na cestu, ktorou máte ísť, aby ste vytrvali v pravej viere a stali sa sami jej statočnými svedkami. Koľko je vo vašich krajinách bludov, často zapríčinených pyšným postojom mnohých teológov, neuznávajúcich už učiteľský úrad Cirkvi! Tak sa veľa mojich synov vzďaľuje denne od pravej viery a padá do hlbokej temnoty apostázy. Buďte vy dnes pevnými svedkami viery tým, že s ochotou prijímate učenie pápeža a autentické magistérium Cirkvi a že kážete všetky pravdy katolíckej viery, najmä tie, o ktorých sa už nekáže. Tak sa stávate svetlom pre mnohých bratov, kráčajúcich v najhlbšej temnote.

Oči, pozdvihnuté k Márii: Tak vás osvecuje panenské svetlo mojej čistoty a svätosti. Koľko ľudí žije v temnote hriechu, zla, nečistoty, pýchy, rúhania, modlárstva a bezbožnosti! Vy ma musíte nasledovať cestou svätosti, ktorú možno dosiahnuť pevným odhodlaním premáhať hriech vo všetkých jeho úskočných formách, aby ste žili v milosti Božej, v láske, v čistote, v milosrdenstve k blížnemu a v praktizovaní všetkých čností. To bude váš prínos k vyhojeniu veľkej rany materializmu, ktorý zavliekol do vašich krajín chorobu nemravnosti, honby za pôžitkami, blahobytom, bezuzdného egoizmu, lakomstva a bezcitnosti k potrebám bezvýznamných, chudobných a najviac odstrkovaných.

Oči, pozdvihnuté k Márii: Tak vás osvecuje panenské svetlo mojej modlitby a mojej materinskej lásky. Rozmnožujte vaše večeradlá modlitby. Modlite sa neustále svätý ruženec. Rozširujte vo vašich krajinách rodinné večeradlá ako liek na veľké zlo, ohrozujúce vaše rodiny rozpadom, rozvodom, ospravedlňovaním potratov a všetkých prostriedkov, zabraňujúcich životu. Vaša modlitba nech je stále orientovaná na Ježiša v Eucharistii. Nech je modlitbou ustavičnej adorácie, zadosťučinenia, chvály a vďaky eucharistickému Ježišovi. Nech znovu rozkvitne vo všetkých končinách láska a klaňanie Ježišovi, prítomnému v Eucharistii.

Príchod slávneho Kristovho Kráľovstva nastane zároveň s triumfom eucharistického Kráľovstva Ježišovho. Milujte Ježiša, nasledujte ho, kráčajte cestou pohŕdania svetom i samým sebou. Nech vás osvecuje jedine svetlo Kristovo pod pohľadom mojich materinských milosrdných očí, vo chvíli, keď prežívate veľké súženie.

Moje svetlo, ako ranná Zornica, už vychádza, od Východu sa rozlieva a stále mohutnie, až pokryje celý svet.

Vyjdite z tohto večeradla so svetlom Krista a vašej Nepoškvrnenej Matky a iďte osvecovať zem v týchto dňoch hlbokej temnoty. Z tohto miesta žehnám spolu s Rakúskom a Nemeckom blízke krajiny, ktoré ešte trpia pod jarmom veľkého otroctva a oznamujem vám dnes, že je blízko chvíľa ich oslobodenia.“

Paríž - Bazilika Božského Srdca Ježišovho na Mont Martre

11. septembra 1988

Večeradlo s kňazmi a veriacimi MKH

Láska nie je milovaná

„Najmilší synovia, ako vás Ježiš miluje! Jeho Božské Srdce je vyhňou lásky, planúcej pre vás. Pre lásku k vám zostúpilo Slovo z lona Otcovho do môjho panenského lona Matky a stalo sa človekom. Pre lásku k vám žil Ježiš životom pokorným, chudobným, skrytým, stráveným v modlitbe a práci. Pre lásku k vám vzal Ježiš na seba utrpenie, pokorenie, ústrky. Pre lásku k vám sa stal Ježiš mužom bolesti, priniesol sám seba ako obetu na kríži. Pre lásku k vám sa nechal odsúdiť, vysmievať, mučiť, ukrižovať a zabiť. Pre lásku k vám vstal z mŕtvych a vystúpil na nebesia, kde sedí po pravici Otca. Pre lásku k vám ostáva Ježiš stále prítomný medzi vami ako obeta vo sviatosti Eucharistie. Pre lásku k vám dal vám svoju Matku.

Moje úbohé deti, také skúšané v tomto čase veľkého súženia, keby ste vedeli, ako vás Srdce Ježišovo miluje! Ježiš vás miluje a vy sa mu odplácate nevďakom, ľahostajnosťou a neopätovaním. Ježiš vás miluje a vy žijete, ako by neexistoval. Ježiš vás miluje a jeho Srdce bije láskou pre vás v Eucharistii a vy ho nechávate osamelého, opusteného, obklopeného veľkou prázdnotou a nesmiernou neverou.

Nikdy nebola láska taká nemilovaná ako v týchto búrlivých časoch. Nechajte preto, aby vaša nebeská Matka vás formovala k láske, aby vám dala rásť v láske a denne vás viedla po ceste dokonalej lásky. Jedine tak bude môcť triumfovať moje Nepoškvrnené Srdce. Jedine tak budete môcť osvecovať zem slnkom Božej lásky, ktorá dokáže nakoniec zahnať všetky temnoty, aby mohla konečne zažiariť nad svetom nová éra všeľudskej ohľaduplnej lásky.“

Lurdy, 18. septembra 1988

Večeradlo s kňazmi a veriacimi MKH

Obdobie desiatich rokov

„Dnes prichádzate zo všetkých končín Francúzska k úpätiu skaly, na ktorej som sa zjavila ako Nepoškvrnené Počatie, aby ste konali veľké večeradlo modlitby a bratstva a obnovili spoločne zasvätenie môjmu Nepoškvrnenému Srdcu. Odtiaľto žehnám svoje Hnutie; odtiaľto žehnám každého z vás; odtiaľto žehnám Cirkev a celé ľudstvo.

Vstúpili ste do môjho času. V tento deň vás žiadam, aby ste mi zasvätili všetok čas, ktorý vás ešte delí od konca tohto storočia. Je to obdobie desiatich rokov. Je to veľmi dôležitých desať rokov. Je to rozhodujúcich desať rokov. Žiadam vás, aby ste ich prežili so mnou, pretože vstupujete do záverečného obdobia druhého adventu, ktorý vás privedie k triumfu môjho Nepoškvrneného Srdca pri slávnom príchode môjho Syna Ježiša.

V tomto desaťročnom období sa ukončí plnosť času, ktorý som vám oznámila od La Salette až k mojim posledným nedávnym zjaveniam. V tomto desaťročnom období vyvrcholí očista, ktorú už roky prežívate, a preto prídu na všetkých ešte väčšie trápenia. V tomto desaťročnom období sa dovŕši čas veľkého súženia, predpovedaný Svätým písmom, pred Ježišovým druhým príchodom.

V tomto desaťročnom období sa stane zjavným tajomstvo neprávosti, pripravovanej stále väčším šírením odpadu.

V tomto desaťročnom období sa uskutočnia všetky tajomstvá, ktoré som oznámila niektorým mojím deťom a vyplnia sa všetky udalosti, ktoré som vám predpovedala.

Preto vás žiadam, aby ste mi zasvätili celé toto obdobie, ako by to bol predĺžený a nepretržitý mariánsky rok. Otvorte mi brány svojich sŕdc a nechajte ma vo vás pôsobiť.

Otvorte mi brány svojich rodín, svojich farností, svojich rehoľných domov a nechajte tam vstúpiť nepoškvrnené svetlo mojej prítomnosti.

Rozmnožujte svoje večeradlá modlitby a žite v najväčšej dôvere vo mňa a v synovskom odovzdaní a nenechávajte sa ovládnuť zbytočnou zvedavosťou dozvedieť sa, čo vás čaká.

Voda Božieho milosrdenstva nech vás očistí od každého hriechu a urobí z vás nové výhonky pre éru milosti a svätosti, ktorú denne pre vás pripravujem vo svojom Nepoškvrnenom Srdci. Z tejto mojej, tak veľmi uctievanej svätyne, vás všetkých žehnám.“

Madrid (Španielsko), 29. septembra 1988

Exercície formou trvalého večeradla

so španielskymi kňazmi MKH

Anjelom Cirkvi

„Najmilší synovia, zakončili ste duchovné cvičenia, ktoré ste v týchto dňoch konali formou trvalého večeradla a zišli ste sa zo všetkých kútov Španielska, krajiny, ktorú tak milujem, ktorú môj protivník obzvlášť zasahuje a robí jej úklady.

Prijala som s radosťou hold vašej modlitby, vášho bratstva, vašej lásky. Zo svojho Nepoškvrneného Srdca som dala zostúpiť hojnému dažďu milostí na vás, na duše vám zverené, na Cirkev a na vašu vlasť. Sú troje úklady, ktorými sa dnes satan pokúša vás zviesť, aby vás vzdialil od Ježiša a odo mňa.

– Prvý úklad sa týka vašej vlasti, ktorá sa oficiálne vzdialila z cesty vernosti kresťanským tradíciám a prijala bezbožnícke materialistické ideológie. Tak bol prijatý blud indiferentizmu v politickom a spoločenskom živote a v mene falošnej slobody boli legalizované rozvody, potraty a všetky prostriedky, zabraňujúce životu. Čo kresťanského dnes ostáva vo vašom národe, ktorý bol predsa svetlom celému svetu pre príklady, dané toľkými svätými a toľkými mučeníkmi? Španielsko, vráť sa na cestu obrátenia a svojej veľkej vernosti Kristovi!

– Druhý úklad sa týka Cirkvi, žijúcej vo vašej krajine. Je preniknutá sekularizmom, ktorý obzvlášť zasiahol život mnohých kňazov a rehoľníkov. Je trhaná hlbokým vnútorným rozdelením. Je bitá vo svojich pastieroch, ktorí zo strachu pred kritikou mlčia a nebránia už stádo, zverené im Kristom.

Vám, ktorí ste anjelmi Cirkvi, adresujem dnes trpké výčitky môjho materského Srdca pre nedostatok vašej viery, horlivosti, modlitby a svätosti. Pán od vás žiada účty, ako ste spravovali jeho vinicu a prečo ste dovolili, aby do nej vnikli draví vlci, preoblečení za baránkov a trhali rozdupané a rozprášené stádo.

– Tretí úklad sa týka života mojich detí, zvlášť mládeže, ohrozenej veľkým rozšírením nemravnosti. Žiadam návrat na cestu zásadného obrátenia sa k Pánovi so zachovávaním Božieho Zákona a praktizovaním kresťanských čností, najmä pokánia a lásky. Vôňa vašej čistoty nech znovu zjasňuje vaše prostredie, nabité hrozbami a nebezpečenstvami. Zverte sa do ochrany anjelov strážnych, najmä archanjelov Gabriela, Rafaela a Michala, ktorých sviatok dnes slávite. Tak budete oblečení do čnosti, statočnosti, ktorá je dnes taká potrebná. Uzdravíte sa z hlbokých rán, ktoré vás zasiahli. Najmä vás bude stále ochraňovať svätý Michal v strašnom boji, ktorý v týchto posledných časoch prebieha medzi nebom a zemou. A napokon budete môcť všetci tvoriť časť víťazného vojska, vedeného vašou nebeskou Vojvodkyňou, Ženou odetou slnkom, pre skorý triumf môjho Nepoškvrneného Srdca vo svete.“

Fatima (Portugalsko), 13. októbra 1988

71. výročie posledného zjavenia

Otváram vám zapečatenú knihu

„Dnes zakončuješ tu vo Fatime večeradlá, konané v tomto mariánskom roku, s kňazmi a veriacimi môjho Hnutia vo všetkých národoch Európy. Teraz sa moja veľká sieť lásky a záchrany rozprestrela do všetkých končín zeme. Z tohto miesta, kde som sa zjavila ako Žena odetá slnkom, vám oznamujem, že obdobie očisty dosiahlo svoj vrchol, a preto ste povolaní prežívať najbolestnejšie chvíle toho, čo vám bolo predpovedané.

Pán ma k vám posiela splniť úlohu, ktorú mi v týchto vašich časoch zverila Najsvätejšia Trojica. Otváram vám zapečatenú knihu, aby boli odhalené tajomstvá v nej obsiahnuté. Zhromaždila som vás zo všetkých strán a sformovala som vás, aby ste boli pripravení na veľké udalosti, ktoré vás čakajú. Len tak môžete vykonať svoje významné poslanie.

Vo veľkom odpade, ktorý sa všade rozšíril, musíte zostať pevne zakorenení v pravej viere a byť jej statočnými svedkami.

Vo veľkom súžení, ktoré prežívate, sa musíte stať znamením môjho pokoja a mojej materskej ochrany.

Vo veľkom treste, ktorý teraz postihne tento svet, musíte všetkým pomáhať kráčať po ceste dôvery, modlitby, nádeje a synovského odovzdania sa láske vášho nebeského Otca.

Moje svetlo bude stále svietiť, aby oznámilo príchod Ježiša, Kráľa spravodlivosti a pokoja, ktorý všetko obnoví. Z tejto mojej uctievanej svätyne vás žiadam, aby ste prijali moje slovo a verili mojim posolstvám. Otvorte mi brány svojich sŕdc a žite v pokoji a milosti Pánovej. Som Kráľovnou svätého ruženca a všetkým vám žehnám týmto znamením môjho istého víťazstva.“

Záhreb (Chorvátsko), 27. októbra 1988

Exercície formou večeradla

s kňazmi MKH zo Slovinska a Chorvátska

Toto je vaša hodina

„Predrahí synovia, takú mám radosť, keď vás tu vidím zjednotených ako mnohých bratov, ktorí sa milujú, aby ste sa modlili so mnou vo večeradle, ktoré podivuhodne obnovuje večeradlo v Jeruzaleme! I vy ste tu zjednotení so mnou, aby ste sa milovali, aby ste sa spolu modlili a rozmýšľali o svojom živote, zasvätenom môjmu Nepoškvrnenému Srdcu. Koľko milostí zosielam v týchto dňoch na Cirkev i na svet! Koľko milostí vylievam zo svojho Nepoškvrneného Srdca na vás, na celé Hnutie, na vašu vlasť, ktorá prežíva chvíle utrpenia a ťažkostí a tak veľmi potrebuje pomoc vašej nebeskej Matky! Ja som Matka a Kráľovná vašej vlasti!

Milujem vás zvláštnou materinskou nežnosťou. Chcem priniesť osvieženie, posilu a útechu všetkým, čo žijú v tejto krajine, ktorú zvlášť milujem. Nato používam vás, svojich kňazov a synov, ktorí sú zasvätení môjmu Nepoškvrnenému Srdcu. Toto je vaša hodina.

Je to hodina vášho verejného svedectva.

Buďte svedkami lásky! Milujte všetkých svojich bratov Ježišovým Srdcom i mojím materským Srdcom. Milujte všetkých, ale predovšetkým tých najvzdialenejších, najchudobnejších, najnúdznejších, tých, ktorí najviac trpia. Milujte mojím Srdcom všetkých hriešnikov, tých, ktorí idú cestami odmietania Boha, ateizmu, nenávisti, násilia a nečistoty. Vaša láska nech steká ako môj materský liek na toľko otvorených rán, ktoré krvácajú, a tak sa stanete tvorcami pokoja, jednoty a veľkého bratstva.

Buďte svedkami modlitby! Modlite sa stále, modlite sa viac, modlite sa svätý ruženec! Rozširujte večeradlá modlitby medzi vami kňazmi i veriacimi. Predovšetkým šírte okolo seba rodinné večeradlá, po ktorých túžim ako po lieku proti zlám, ktoré dnes ohrozujú existenciu kresťanskej rodiny legalizáciou potratov, rozvodov a všetkých prostriedkov, brániacich životu.

Modlitbou môžete získať všetko! Modlitbou, ktorú konáte so mnou, svojou nebeskou Matkou, môžete dosiahnuť veľký dar premeny srdca a obrátenia. Každý deň môžete modlitbou od seba i od svojej vlasti vzdialiť mnohé nebezpečenstvá a mnohé zlo.

Buďte svedkami milosrdenstva!

Dnes musíte byť predovšetkým veľkým a mimoriadnym znamením Božieho milosrdenstva. Nech je vaše srdce podobné Srdcu Ježišovmu: Dobré, trpezlivé, láskavé, pokorné a milosrdné. Tak vždy budete dávať svetlo Božej lásky a povediete všetkých cestou spásy.

Nikdy nesúďte! Neodsudzujte nikoho! Vašou jedinou úlohou je, aby ste zachraňovali nadprirodzenou silou svojej modlitby, svojho utrpenia a svojho sebaobetovania. Zázrak milosrdnej Ježišovej lásky sa práve v tejto vašej dobe uskutočňuje.

Víťazstvo môjho Nepoškvrneného Srdca spočíva v najväčšom víťazstve Ježišovej milosrdnej lásky, ktorá premení celý svet a privedie vás do novej éry lásky, svätosti a pokoja. Z tohto večeradla žehnám všetkých vás, moje Hnutie, vašu vlasť, Cirkev a celé ľudstvo!“

Dongo (Como, Taliansko), 12. novembra 1988

sv. Jozafáta, mučeníka

Budete prenasledovaní

„Najmilší synovia, ste povolaní k stále väčšiemu utrpeniu, pretože toto je vaša hodina. Ježiš vás volá nasledovať ho cestou Kalvárie. Vidím, aký veľký je kríž, ktorý dnes musíte niesť a som blízko každého z vás so svojou materinskou nehou!

– Nedajte sa ovládnuť skľúčenosťou. Môj protivník vás často zraňuje, používajúc na to osoby dobré a také, ktorým ste mnohými spôsobmi preukázali dobro. Veľakrát použije dokonca i vašich spolubratov.

Prišla doba, ktorú som vám predpovedala, keď kňazov, ktorí ma uctievajú, poslúchajú a nasledujú, vysmievajú, opovrhujú a ponižujú druhí kňazi, ktorí sú predsa tiež synmi mojej materinskej lásky. Preto ste povolaní vojsť do Getsemanskej záhrady s Ježišom, vaším bratom, ktorý vo vás chce znovu prežiť bolestné hodiny svojej vnútornej agónie. Okúste i vy horkosť jeho kalicha a opakujte spolu s ním so synovskou odovzdanosťou: Otče, nie naša, ale tvoja vôľa nech sa stane. Pripravte sa skusovať nevýslovné muky, súc opúšťaní najvernejšími, vysmievaní spolubratmi, opovrhovaní predstavenými, ponižovaní priateľmi, prenasledovaní tými, čo prijali kompromis so svetom a pridali sa k tajnému šíku slobodomurárstva.

– Nedajte sa ovládnuť malomyseľnosťou. Toto je doba odvahy a svedectva. Vaše ústa musia hlásať stále dôraznejšie slová evanjelia a všetky pravdy katolíckej viery. Musíte strhnúť masku akémukoľvek bludu, premáhať podlé úklady, odmietnuť akýkoľvek kompromis s duchom sveta, dávať všetkým príklad svojej vernosti Kristovi a jeho Cirkvi.

Prišla doba, keď ukrižovaného Ježiša musíte milovať a oslavovať. Majte ho stále so sebou a ukazujte ho všetkým ako jediného Spasiteľa a Vykupiteľa. I pre toto vaše perverzné pokolenie niet inej možnosti spásy, než v Ježišovi Kristovi ukrižovanom.

– Nedajte sa ovládnuť strachom. Nastal čas vášho obetovania.

Budete prenasledovaní. Ba tí, ktorí vám kladú prekážky, ktorí vás ohovárajú, vami opovrhujú a vás prenasledujú, budú veriť, že konajú vec milú nebeskému Otcovi a dokonca mne, vašej nepoškvrnenej Matke. To je časťou temnej doby, v ktorej žijete. Lebo teraz vstupujete do najbolestnejšej a najtemnejšej fázy očisty a Cirkev bude skoro otrasená strašným novým prenasledovaním, aké doteraz nepoznala.

Žite v modlitbe. Žite v dôvere. Žite drahocenné hodiny svojej kňazskej obety so mnou, vašou nežnou Matkou, ktorá som vás všetkých zhromaždila v záhrade môjho Nepoškvrneného Srdca, aby som vás priniesla nebeskému Otcovi ako obetu jemu milú, pre spásu sveta.“

Rubbio (Vicenza, Taliansko), 8. decembra 1988

Sviatok Nepoškvrneného Počatia Panny Márie

Znamenie nádeje a útechy

„Dnes pozeráte všetci na mňa, vašu nepoškvrnenú Matku. Pripojte sa k zástupom anjelov a svätých v nebi, ku všetkým dušiam, ktoré sa modlia a trpia v očistci, k putujúcej Cirkvi na zemi, ktorá kráča pustatinou sveta a času, aby ste na mňa pozerali ako na znamenie nádeje a útechy.

Uchránenie od každej poškvrny hriechu, i dedičného, umožnilo mojej duši, aby bola celá naplnená životom Božím, mojej mysli, aby bola zahrnutá duchom múdrosti, ktorá ju otvorila chápaniu Božieho Slova, môjmu srdcu, aby bolo stvárnené k najdokonalejšej forme lásky, môjmu telu, aby bolo obklopené nepoškvrneným svetlom panenskej čistoty.

Pozerajte na mňa, svoju nebeskú Matku, v lesku mojej nadľudskej krásy a ponáhľajte sa všetci za ľúbeznou vôňou tejto mojej nebeskej vône. V mojej kráse tkvie hlboký dôvod vašej nádeje a vašej útechy.

Pretože som ,celá krásna‘ – tota pulchra – som pre vás znamením nádeje v čase, v ktorom žijete, v ktorom sa môjmu protivníkovi podarilo všetko pošpiniť škvrnou hriechu a nečistoty. Žijete pod znamením jeho veľkého otroctva, zbavujúceho vás odlesku každej duchovnej krásy.

Duše sú zatemnené hriechmi, zabraňujúcimi, aby k nim prenikla nádhera života a spoločenstva s Bohom. Telá sú pošpinené nánosom vášní a nečistoty. Človek je zdrvený ťarchou civilizácie bez Boha, deformujúcej v ňom obraz jeho pôvodnej dôstojnosti. Svet je zatemnený tvrdošijným odmietaním Boha. Hlboká temnota zostúpila, aby zatemnila všetko. Hľa, teraz sa ukazuje vaša nepoškvrnená Matka ako znamenie vašej istej nádeje. Lebo mojou materskou úlohou je znovu priniesť duše k milosti, srdcia k láske, telá k čistote, človeka k veľkej dôstojnosti synov Božích, svet k dokonalej oslave Najsvätejšej Trojice.

Pretože som ,celá krásna‘ – tota pulchra – som pre vás tiež znamením útechy.

Žijete v dobe veľkého súženia a pre všetkých narastajú utrpenia a skúšky. Zlí zostávajú zatvrdilo na ceste zla a hriechu a nedbajú na moje opakované výzvy na obrátenie a návrat k Pánovi. Dobrí zvlažneli a sú akoby paralyzovaní zlovestným prostredím, v ktorom žijú. Osoby Bohu zasvätené sa oddávajú vyhľadávaniu rozkoší a láka ich duch sveta, ktorého sa svojím zasvätením zriekli. Kňazi sú malátni, mnohí sú zlí a neverní a premárňujú poklady svätej Cirkvi Božej.

Teraz nastala hodina trestu. Tu sa viac než kedykoľvek inokedy potrebujete spoľahnúť na mňa, vašu nebeskú Matku, lebo mám od Pána úlohu priviesť vás všetkých na cestu dobra, spásy a pokoja.

Dnes vás volám, aby ste všetci pozerali na mňa, vašu nebeskú Matku, ako na znamenie bezpečnej nádeje a útechy a nechali sa obklopiť mojím svetlom v týchto dňoch hlbokej noci a všeobecného zatemnenia tak, aby ste sa pod mojím vedením mohli rozísť do všetkých strán osvecovať zem.“

Dongo (Como, Taliansko), 24. decembra 1988

Svätá noc

V noci vášho času

„Bdejte so mnou, milovaní synovia, v týchto hodinách čakania. Je svätá noc. Aj vy majte účasť na radosti môjho materského Srdca. Rodí sa moje božské Dieťa, od vekov Očakávaný, Jednorodený od Otca, Emanuel, Boh s nami. Chcem vás voviesť do hlbín svojho Nepoškvrneného Srdca, aby som sa s vami, moje malé deti, podelila o city, ktoré som zakúsila v hodinách, ktoré predchádzali narodeniu môjho syna Ježiša.

Moja duša bola ponorená do oceána pokoja a blaženosti. Prítomnosť Slova, ktoré už deväť mesiacov tĺklo svojím ľudským srdcom, vytvoreným v mojom panenskom lone, naplnila moju dušu svetlom a blaženosťou neba. Najsvätejšia Trojica v nej vybudovala svoj trvalý stánok; zástupy anjelov padali na tvár v ustavičnom klaňaní a pretkávali ho najľúbeznejšími harmóniami nebeských spevov; samotné Božie svetlo premieňalo moju dušu, ktorá sa stávala najčistejším odleskom jeho božskej krásy. Tak som pripravovala drahocennú a svätú kolísku, do ktorej uložím Svetlo, vychádzajúce uprostred nesmiernych temnôt.

Moje srdce sa otváralo skúsenosti tak veľkej lásky, aká nebola dopriata žiadnemu inému stvoreniu. Aký cit nevysloviteľnej lásky skusovalo moje Srdce vo vedomí, že už prišla očakávaná chvíľa narodenia môjho božského Dieťaťa! Moja materinská láska sa stala ešte dokonalejšou pre môj panenský stav a vedomie, že Dieťa, ktoré sa zo mňa malo narodiť, je Božím Synom. Tak vo chvíli, ktorá predchádzala jeho narodeniu, bolo moje Srdce preplnené láskou všetkých tých, ktorí ho očakávali od vekov. Láska Adamova, Abrahámova, Mojžišova, všetkých prorokov a spravodlivých Izraela, malých ľudí a úbožiačikov Jahveových sa sprítomňovala v mojom panenskom Srdci, ktoré sa otváralo na milovanie práve sa rodiaceho Dieťaťa tlkotom srdca celého ľudstva, ktoré vykúpil a zachránil.

Moje telo bolo obklopené svetlom stále silnejším a živším, čím viac som vstupovala do extázy modlitby a hlbokého spojenia s nebeským Otcom. Tej noci bolo celé nebo uzavreté v chudobnej studenej jaskyni. Ako lúč svetla prejde kryštálom bez toho, aby ho porušil, tak moje božské Dieťa prešlo závojom môjho panenského lona bez toho, aby porušilo kúzlo môjho dokonalého panenstva. Týmto podivuhodným spôsobom sa udialo narodenie môjho Syna. Stal sa najväčší zázrak v plnosti času.

Synovia moji milí, Pán, ktorý prišiel vo svojom prvom narodení, vracia sa k vám v sláve. Je blízko jeho druhé a slávne narodenie.

V noci vášho času je teda mojou materskou úlohou pripraviť vás, aby ste ho prijali, ako som ho prijala ja pri jeho prvom príchode. Vašu dušu nech ožiari svetlo Božej milosti a jeho stálej prítomnosti. Vaše srdce nech sa otvorí k novej a ešte väčšej schopnosti lásky. Láska musí vo vás planúť ako oheň taký mocný, aby obklopil celý svet a spálil v ňom všetok hriech, zlo, sebectvo, nenávisť a nečistotu. Vaše telo nech je zahalené plášťom svätosti a čistoty. Nech znovu žiarite belobou ľalií. Rozlievajte okolo seba moju panenskú nepoškvrnenú vôňu.

Tak v noci vášho času, zahalení svetlom môjho Nepoškvrneného Srdca, i vy pripravujete drahocennú kolísku pre jeho slávny návrat.“

Dongo (Como, Taliansko), 31. decembra 1988

Posledná noc roku

Matka príhovoru a zadosťučinenia

„Spojte sa v modlitbe so mnou, premilí synovia, na konci tohto roka, ktorý mi bol obzvlášť zasvätený. Som vašou nebeskou Matkou.

Som Matka príhovoru a zadosťučinenia.

– Mojou materskou úlohou je prihovárať sa každý deň za vás u môjho Syna Ježiša. Ako pozorná a starostlivá Matka vyprosujem všetkým milosti, ktoré potrebujete, aby ste šli po ceste dobra, lásky a svätosti. Pre svojich hriešnych synov dostávam milosť ľútosti, premeny srdca a návratu k Pánovi. Svojím chorým deťom udeľujem dar porozumieť významu každého utrpenia, prijímať ho s učenlivosťou, obetovať ho s láskou, niesť svoj kríž s dôverou a synovskou poslušnosťou voči vôli Pána. Pre svoje dobré deti dostávam dar vytrvania v dobrom. Za svojich synov kňazov sa prihováram, aby boli svätými a vernými služobníkmi Ježiša a jeho evanjelia. Každý nový začínajúci deň zodpovedá novému gestu modlitby vašej nebeskej Matky, aby vám pomáhala ísť púšťou vášho času po ceste lásky a verného plnenia Božej vôle, ktorej sa musíte podrobiť so synovskou učenlivosťou.

– Mojou materskou úlohou je tiež zadosťučiniť za toľko zla, ktoré sa dnes pácha vo svete. Pripájam sa ku každej slúženej svätej omši, aby som obetovala nebeskému Otcovi drahocennú Krv Syna Ježiša, ktorý sa za vás stále obetuje na všetkých oltároch sveta. Jedine jeho božská Krv, preliata za vás, môže obmyť všetko zlo, hriech, nenávisť, nečistotu, neprávosti, ktoré pokrývajú svet. Tak v duchu materského zadosťučinenia pripájam ku Kristovej krvi všetky utrpenia, ktoré denne pozbieram na vašej ceste. Ku Krvi Ježišovej pripájam krv preliatu miliónmi detí, zabitých ešte v lone svojich matiek, i všetkými obeťami nenávisti, násilia a vojen. Ku Krvi Ježišovej pripájam všetky bolesti chorých, najmä tých, ktorí sú postihnutí ťažkými, ponižujúcimi a nevyliečiteľnými chorobami. Ku Krvi Ježišovej pripájam útrapy umierajúcich, utrpenia chudobných, opovrhnutých, malých, vykorisťovaných, prenasledovaných. Ku Krvi Kristovej pripájam veľký kríž, ktorý dnes musí niesť Cirkev za spásu celého ľudstva.

Na konci tohto roka, osobitne mi zvereného, chcem pridružiť i vás ku svojej materskej úlohe prihovárať sa a zadosťučiniť za všetky svoje deti. Aj keď temnota a mráz dosiaľ zahaľujú svet, pozývam vás, aby ste žili v nádeji a veľkej dôvere, lebo ja neustále prosím a prihováram sa, aby som pre všetkých dosiahla nové dni pokoja a spásy.“

1989 - PRÍĎ, PANE JEŽIŠU !

Dongo (Como, Taliansko), 1. januára 1989

Sviatok Panny Márie Bohorodičky

Príď, Pane Ježišu!

„Som vaša Nepoškvrnená Matka, ktorá vás vedie k Ježišovi a privádza vás k pokoju. Dnes sa raduje celá Cirkev, rozjímajúc o nevýslovnom tajomstve môjho božského a univerzálneho materstva.

Na počiatku tohto nového roku, ktorý bude poznačený sledom vážnych a významných udalostí, pozerajte obzvlášť na mňa ako na Matku nádeje a Kráľovnú pokoja. V dobe veľkého súženia, ktorú prežívate, bude moja materská prítomnosť stále silnejšia a mimoriadnejšia. Čím väčšie a univerzálnejšie bude panstvo môjho protivníka, červeného draka, tým väčšia a univerzálnejšia bude víťazná prítomnosť Ženy odetej slnkom. Pre toto ste už vstúpili do obdobia, vyznačujúceho sa mojou silnou prítomnosťou medzi vami, ktorá sa všetkým stane zjavnou mimoriadnymi udalosťami. Som vaša nežná Matka, ktorá má za úlohu priviesť vás k Ježišovi, vášmu Pánovi a Spasiteľovi.

V týchto rokoch, ktoré vás ešte delia od konca tohto storočia, budem konať všemožným spôsobom, aby Ježišovo kráľovstvo mohlo byť medzi vami obnovené a aby mohli všetci milovať a oslavovať Pána Ježiša.

– Príď, Pane Ježišu, do života jednotlivcov prostredníctvom Božej milosti, lásky a svätosti! Budem konať spôsobom veľmi silným, aby som vás všetkých, ktorí ste zasvätení môjmu Nepoškvrnenému Srdcu, priviedla k veľkej svätosti, aby Ježiš mohol stále viac žiť, pôsobiť a žiariť vo vašom živote.

– Príď, Pane Ježišu, do rodín, aby si im pomohol znovu nájsť cestu pospolitosti, vzájomnej lásky, dokonalej jednoty a dokonalej pripravenosti k daru života.

– Príď, Pane Ježišu, k národom, ktoré sa potrebujú stať znovu komunitami, otvorenými pre duchovné i materiálne dobro všetkých, najmä malých, núdznych, chorých, chudobných a vydedených.

Pripravuje sa pre vás príchod kráľovstva Ježišovho, ktorý vás vovedie do éry bratstva a pokoja. Preto dnes, na počiatku obdobia veľmi významného, lebo v ňom sa uskutoční môj plán, volám vás všetkých, aby ste sa pripojili k modlitbe, ktorou sa vaša nebeská Matka, spojená s Duchom Svätým, svojím božským Ženíchom, denne obracia na Otca ,Príď, Pane Ježišu‘. Len až Ježiš založí svoje kráľovstvo medzi vami, bude sa môcť celé ľudstvo konečne radovať z veľkého daru pokoja.“

Miláno (Taliansko), 2. februára 1989

Obetovanie Dieťaťa Ježiša v chráme

Nesiem vás k Ježišovi

„Milovaní synovia, prežívajte s radosťou tajomstvo obetovania Dieťaťa Ježiša v jeruzalemskom chráme a nechajte sa i vy učenlivo niesť v mojom materskom náručí. Štyridsať dní po jeho narodení, aby sme zadosťučinili predpisu Zákona, vystupujem spolu so svojím prečistým ženíchom Jozefom do chrámu obetovať Pánovi svojho prvorodeného Syna a vykonať predpísanú obetu na jeho vykúpenie. S akou láskou držím malého Ježiša vo svojom materinskom náručí! S akou učenlivosťou a synovskou oddanosťou sa malé Dieťa nechá niesť, keď ho viniem s nesmiernou nežnosťou na svoje Srdce!

Nesený, darovaný a obetovaný Matkou vstupuje Ježiš do slávy svojho chrámu. Ježiš vstupuje do jeruzalemského chrámu, pretože ten bol postavený a posvätený pre neho, pre Mesiáša, Pána a Vykupiteľa. Ježiš prichádza v jase svojej slávy a zaujíma miesto svojho božského prebývania. Ježiš sa ukazuje v jase svojho svetla, aby sa zjavil všetkým národom. Ježiša predpovedali ako znamenie odporu pre spásu i skazu mnohých v Izraeli. Staručký Simeon vzal Ježiša do náručia ako od vekov očakávaného a ako Spasiteľa svojho ľudu.

V mystériu jeho poslania je hlboko zakotvené uplatnenie mojej materskej úlohy; Tvoju dušu, Matka, prenikne meč. Pretože mojou úlohou Matky je priniesť vám Ježiša a všetkých vás priniesť k Ježišovi, som cestou, po ktorej musíte ísť, aby ste dospeli k svojmu Pánovi a Spasiteľovi. Nesiem vás k Ježišovi.

Nesiem vás k Ježišovi, k vašej Pravde. Hľa, prečo v týchto časoch, v ktorých mnohí sa vzďaľujú od viery a vydávajú sa za bludmi, zasahujem ja svojimi mnohými a mimoriadnymi zjaveniami, aby som vás všetkých priviedla k plnej Pravde evanjelia. Buďte len žitým evanjeliom, aby ste i vy mohli rozdávať svetlo Pravdy.

Nesiem vás k Ježišovi, vášmu životu. Hľa, prečo dnes, keď mnohí upadajú do temnôt hriechu a smrti, pomáham vám svojou mocnou prítomnosťou žiť v milosti Božej, aby ste i vy mohli mať účasť na živote Pána Ježiša. Ak sa nenecháte v týchto temných časoch veľkého súženia niesť v mojom náručí so synovskou oddanosťou a veľkou učenlivosťou, ťažko dokážete uniknúť podlým nástrahám, ktoré vám nastrojil môj protivník. Jeho zvody sa stali takými nebezpečnými a rafinovanými, že už takmer nie je možné im uniknúť. Vydávate sa veľkému nebezpečenstvu upadnúť do zvodov, ktoré vám nastražuje môj protivník, aby vás vzdialil od Ježiša a odo mňa. Všetci sa môžu stať obeťami jeho podvodu. Upadajú do nich kňazi i biskupi. Upadajú do nich veriaci i osoby zasvätené Bohu. Upadajú do nich prostí i učení. Upadajú do nich žiaci i učitelia. Nikdy do nich neupadajú tí, ktorí ako malé deti sa zasvätia môjmu Nepoškvrnenému Srdcu a nechajú sa niesť v mojom materinskom náručí. Stále jasnejšie bude zjavené Cirkvi a svetu, že malé stádo, ktoré v týchto dobách veľkého odpadu zostane verné Ježišovi a jeho evanjeliu, bude celé ochraňované v materskej ohrade môjho Nepoškvrneného Srdca.

Nesiem vás k Ježišovi, vašej Ceste. Tak ste ním vedení k vášmu nebeskému Otcovi. Ježiš je verným obrazom Otca; je jeho jednorodeným Synom; je Slovo rovnakej podstaty s ním; je odleskom jeho krásy; je zjavením jeho Lásky. Ježiš a Otec sú jedno. Otec vám prostredníctvom Syna daroval Ducha Lásky, aby ste mohli i vy preniknúť do úžasného tajomstva tejto Božej jednoty. Ak sa stane Ježiš vašou cestou, dôjdete do náručia jeho a vášho nebeského Otca. Keď kráčate s Ježišom, uskutočňujete v živote Božiu vôľu s tou láskou a učenlivosťou, s akou Ježiš vždy plnil vôľu Otcovu. Tak žijete s dôverou a oddanosťou malých detí, ktoré všetko očakávajú a všetko prijímajú ako dar lásky svojho Otca, ktorý je na nebesiach. Potom ja, vaša nebeská Matka, môžem vás denne prinášať na oltár svojho Nepoškvrneného Srdca do chrámu slávy a svetla Pánovho. Tak vás môžem v živote ponúknuť ako dokonalú oslavu Najsvätejšej Trojice a skrze vás môžem všade rozlievať Svetlo jej božského jasu. Až toto Svetlo osvieti a pretvorí celý svet, príde k vám Ježiš v sláve obnoviť svoje kráľovstvo.“

Dongo (Como, Taliansko) 23. marca 1989

Zelený štvrtok

Ježiš prichádza

„Synovia premilí, dnes je vaša Pascha. Prežívajte ju v dôvernosti života s Ježišom, vaším bratom, ktorý vás osobne pričlenil k výkonu svojho najvyššieho a večného kňazstva. Žijete v láske k nemu? Ako veľmi vás Ježiš miloval!

– «Pretože miloval svojich, ktorí boli vo svete, až do krajnosti ich miloval.»

– «Vrúcne som túžil jesť túto Paschu s vami skôr, než budem trpieť.»

Ako vás Ježiš miluje! Stále, každodenne obnovuje dar tejto svojej poslednej večere, svojej obety, dokonanej na Kalvárii. Vy ste dôležitou časťou tohto jeho plánu lásky. Dnes ste zhromaždení okolo svojich biskupov, aby ste obnovili sľuby, dané v okamihu kňazského svätenia. Obnovte ich s láskou na znak hlbokej vďačnosti Tomu, ktorý si vás vyvolil.

Ježiš prichádza každý deň prostredníctvom vás, svojich kňazov a synov môjho zvláštneho materského zaľúbenia.

– Ježiš prichádza prostredníctvom vášho slova, ktoré opakuje slová evanjelia spásy v jazykoch celého sveta a všetkým ľuďom: ,Iďte do celého sveta a ohlasujte evanjelium celému stvoreniu.‘

– Ježiš prichádza prostredníctvom vášho kňazského pôsobenia tým, že privádzate všetkých k nemu, vášmu Vykupiteľovi a Spasiteľovi. ,Kto uverí a dá sa pokrstiť, ten bude spasený.‘

– Ježiš prichádza prostredníctvom eucharistickej obety, ktorá obnovuje obetu ním dokonanú na Kalvárii, aby ešte dnes obmyl svojou božskou krvou všetky hriechy a zlobu sveta. ,Toto robte na moju pamiatku.‘

– Ježiš prichádza prostredníctvom sviatosti zmierenia, ktorá privádza všetkých hriešnikov späť do domu jeho milosrdnej lásky. ,Komu odpustíte hriechy, tomu budú odpustené.‘

– Ježiš prichádza prostredníctvom sviatostí, ktorých vy ste vysluhovateľmi, a prostredníctvom vašej osoby, ktorá musí odrážať svetlo jeho ustavičnej prítomnosti. ,Ja som s vami po všetky dni až do skončenia sveta.‘

V tento váš deň Zeleného štvrtku od každého z vás žiadam, aby ste všetkým rozdávali radosť jeho božskej prítomnosti medzi vami. V hlbokej temnote, ktorá ešte všetko obklopuje, vy osvetľujte zem Svetlom Ježiša Krista, ktorý prichádza i dnes vaším prostredníctvom.“

Dongo (Como, Taliansko) 24. marca 1989

Veľký piatok

Zostaňte s Ježišom na kríži

„S apoštolom Jánom, ktorý vás všetkých zastupuje, som tu pod krížom, na ktorom môj syn Ježiš prežíva krvavé hodiny svojej krutej agónie. Každý jeho bolestný ston preniká ako meč moju zarmútenú dušu. Každá kvapka jeho utrpenia je zachytená v otvorenom kalichu môjho Nepoškvrneného Srdca.

Som tu, aby som hľadala trochu lásky a súcitu, ktorý by som podala na zmiernenie hrozného smädu Ježišovi v agónii. Prosím o trochu lásky, avšak okolo nás je neľudská zloba, hlboká nenávisť, výkriky a rúhanie, vychádzajúce zo sŕdc a perí tých, čo sa prizerajú poprave. A medzi výkrikmi je jeden, ktorý preniká moje Srdce, zraňuje ho a spôsobuje jeho krvácanie nevypovedateľnou bolesťou. ,Zostúp z kríža! Ak si Syn Boží, pomôž nám i sebe. Zostúp z kríža a uveríme ti.‘ Ale môj Syn sa narodil, vyrástol a žil, aby vystúpil na tento kríž! Aby sa stal obetným baránkom, krotkým, vedeným na zabitie! On je pravý Baránok Boží, ktorý sníma hriechy sveta.

Ja mu dnes musím svojou prítomnosťou ako Matka pomáhať, aby zostal na kríži, aby sa tak naplnila vôľa Otcova a aby vás mohol vykúpiť a spasiť!

– Zostaň, syn môj, na kríži, som tu, aby som ti pomohla rozpäť sa na tvojom mučeníckom lôžku, trpieť a zomrieť.

– Zostaň, Syn môj, na kríži, len tak nás spasíš; len tak pritiahneš k sebe celý svet.

Pre toto si zostúpil z lona Otcovho do môjho panenského lona Matky. Pre toto som ťa deväť mesiacov nosila vo svojom živote a dala ti telo a krv pre tvoje ľudské narodenie. Pre toto si sa zo mňa narodil v Betleheme a vyrastal si ako každý človek podľa rytmu svojho ľudského vývoja. Pre toto si sa v svojom detstve otvoril ako kvet a sformoval si sa v sile svojho junáctva. Pre toto si niesol ťarchu každodennej práce v chudobnom nazaretskom domčeku; denne som bola pri tebe, ja, tvoja nežná Matka, so vzácnou pomocou tvojho zákonitého otca Jozefa. Pre toto si prežil tri namáhavé roky svojho verejného života, hlásal evanjelium spásy, uzdravoval chorých, odpúšťal hriešnikom, otváral brány Kráľovstva chudobným, bezvýznamným, pokorným, utláčaným. Pre toto si podstúpil súd a odsúdenie náboženským tribunálom, potvrdené Pilátom, ktorý ťa odovzdal na kríž.

Dnes si tu rozpätý na tróne svojej slávy, ktorý pripravil pre teba nebeský Otec, pre teba, Jednorodeného Syna, sladkého Božieho Baránka, ktorý sníma zo sveta všetok hriech, zlo, nenávisť, nečistotu a smrť. Drahocenný plodný Kríž, ktorý nesieš sa svojich ramenách, Spasiteľ sveta! Sladké spásne Drevo, na ktorom visí cena nášho vykúpenia. Blahoslavený Kríž, posvätený veľkonočnou Obetou, ktorá sa dnes na tebe prináša v jedinej, pre všetkých výkupnej a spásnej Obete!

Milovaní synovia, dovoľte, aby som v tento deň Veľkého piatku opakovala aj vám; Zostaňte s Kristom na kríži! Nepoddávajte sa podlým pokušeniam môjho protivníka, ľahkým zvodom sveta, hlasom tých, ktorí vám ešte dnes opakujú: ,Zostúpte z kríža!‘

Nie! I vy musíte, ako Ježiš, pochopiť Boží plán vašej osobnej kňazskej obety. Aj vy povedzte ÁNO Otcovej vôli a otvorte sa slovám modlitby a odpustenia. Lebo dnes i vy musíte byť ako Ježiš obetovaní za spásu sveta!“

Dongo (Como, Taliansko ), 25. marca 1989

Biela sobota

V novom hrobe

„V novom hrobe dnes odpočíva v spánku smrti Telo môjho Syna Ježiša. Jeho Duch sa ukladá v mojom panenskom lone, kam zostúpilo Slovo Otca po mojom ÁNO v okamihu Zvestovania. Cítim sa Matkou zarmútenou a vyrovnanou, ranenou a pokojnou, zavalenou oceánom bolesti a zahalenou plášťom pokoja, otrasenou plačom a spočívajúcou vo vnútornej božskej blaženosti.

Všetko sa už naplnilo. Teraz bdiem v trvalej modlitbe, kým moje Srdce sa otvára istote z mŕtvychvstania môjho Syna Ježiša, moja myseľ sa rozjasňuje svetlom jeho proroctva a moje telo je celé napäté v očakávaní tohto slávneho okamihu. Je to deň mojej materskej samoty. Je to deň mojej nesmiernej bolesti. Je to plodný deň mojej pevnej nádeje. Je to prvý deň môjho nového duchovného materstva.

Vstúpte, premilí synovia, do kolísky môjho Nepoškvrneného Srdca a pripravujte sa i vy na chvíľu vášho nového zrodenia. V novom hrobe, kde po tento jediný deň leží bez života Telo môjho Syna Ježiša, uložte človeka, ktorý musí vo vás zomrieť. Uložte človeka hriechu a neresti, nenávisti a egoizmu, lakomstva a pôžitkárstva, pýchy a namyslenosti, nesvornosti a nevery. Nech vo vás dnes zomrie všetko, čo ste zdedili po prvom človekovi. Nech konečne vyjde na svetlo nový človek, ktorý sa rodí v novom hrobe, kde Kristus vstal z mŕtvych v slávnej žiare svojho božstva. Nový človek milosti a svätosti. Nový človek lásky a pospolitosti. Nový človek milosrdenstva a čistoty. Nový človek pokory a zľutujúcej sa lásky. Nový človek učenlivosti a poslušnosti. Nový človek sformovaný v novom hrobe, ktorý začína žiť v radostnom okamihu Kristovho zmŕtvychvstania.

K tomuto vášmu novému zrodeniu dochádza v kolíske môjho Nepoškvrneného Srdca, u mňa, vašej nežnej Matky, ktorá tak začínam novú úlohu svojho duchovného a univerzálneho materstva. Jedine tento nový človek, ktorý sa rodí vo veľkonočnom mystériu Kristovom, môže otvoriť bránu hrobu, v ktorom dnes leží už mŕtve celé ľudstvo, aby mu dal povstať do novej éry milosti a svätosti, ktorú vám vzkriesený Kristus priniesol v okamihu svojho víťazstva nad hriechom a smrťou.“

Dongo (Como, Taliansko), 26. marca 1989

Veľkonočná nedeľa

V očakávaní jeho slávneho návratu

„Najmilší synovia, žite vo veľkonočnej radosti!

Ježiš Kristus, bičovaný, tŕním korunovaný, vysmievaný, privedený na kríž, ukrižovaný a popravený ako zločinec, vstal z mŕtvych! Mocou, ktorú má z prirodzenosti Božskej Osoby, privolal späť zo smrti svoju ľudskú prirodzenosť a v žiare svojej slávy vyšiel víťazne z hrobu.

Vzkriesený Kristus je živý medzi vami. Nebojte sa: On riadi beh ľudských dejín k uskutočneniu vôle nebeského Otca a jeho veľkého plánu spásy.

Vzkriesený Kristus sedí teraz v nebi na svojom tróne slávy po pravici Otca. Jemu je podriadené všetko. Za podnožku jeho nôh budú pokorení a porazení všetci jeho nepriatelia. Od tohto dňa sa ľudské dejiny otvárajú k plnej oslave vzkrieseného Krista. Vzkriesený Kristus sa k vám vráti v oblakoch nebeských, v plnom lesku svojej slávy.

Žite dnes v očakávaní jeho slávneho návratu. Nenechajte sa zastrašiť dočasným triumfom zla a hriechu! Nech vás nezarmucuje terajšie víťazstvo tvrdého odmietania Boha vo svete, vzbury proti jeho zákonu lásky a všeobecnej bezbožnosti. Ani sa nenechajte uchvátiť pochybnosťami a nedôverou pri pohľade na zraňovanú, bitú, ohrozovanú a zrádzanú Cirkev. Veľkonočná radosť nech prevýši každý ľudský dôvod k obave a smútku.

Vzkriesený Kristus je živý medzi vami. Vzkriesený Kristus chce medzi vami obnoviť svoje kráľovstvo, aby sa mu dostávalo slávy od všetkého stvorenia. Žite stále v radosti a pevnej nádeji, v očakávaní jeho slávneho návratu.“

Sant’ Omero (Teramo, Taliansko), 6. mája 1989

Prvá sobota v mesiaci

Dve krídla veľkého orla

„Moji milovaní synovia, dnes ma uctievate osobitným spôsobom v prvú sobotu tohto mesiaca mája, ktorý ste mi zvlášť zasvätili. Zhromažďujete sa so svojou nebeskou Matkou vo večeradlách bratstva a modlitby. Aká je to útecha, ktorú mi dávate v mojej hlbokej bolesti! Akú radosť spôsobujete môjmu Nepoškvrnenému Srdcu! Lebo skrze vás, ktorí ste mi odpovedali, v celej Cirkvi rozkvitá úcta ku mne.

Tak môžem uplatňovať v týchto vašich časoch veľkú moc, danú mi Najsvätejšou Trojicou, aby som ochromila útok, ktorý môj protivník, červený drak, začal proti mne, chrliac zo svojej tlamy príval vôd, aby ma utopil. Príval vôd tvorí súhrn všetkých nových teologických náuk, ktoré sa snažili zatemniť postavu vašej nebeskej Matky, poprieť moje privilégiá, zmenšiť úctu, zosmiešniť všetkých mojich ctiteľov. Na základe týchto útokov draka sa úcta ku mne zoslabila v týchto rokoch u mnohých veriacich a niekde doslova vymizla.

Vašej nebeskej Matke však prišli na pomoc dve krídla veľkého orla. Veľký orol je Slovo Božie, predovšetkým Slovo obsiahnuté v evanjeliu môjho Syna Ježiša.

Medzi štyrmi evanjeliami orol označuje evanjelium sv. Jána, lebo toto vylieta oveľa vyššie než ostatné, vstupuje do samotného srdca Najsvätejšej Trojice a dôrazne potvrdzuje Božstvo, večnosť a spolupodstatnosť Slova a Božstvo Ježiša Krista.

Dve krídla sú slovo Božie prijaté, milované a opatrované s vierou a slovo Božie žité milosťou a láskou.

Dve krídla viery a lásky, t. j. Slovo Božie, ktoré som prijala a žila, mi umožnili vzniesť sa nad príval vôd všetkých proti mne namierených útokov, lebo vyjavili svetu moju pravú veľkosť.

Potom som našla svoje útočište v púšti. Púšť, v ktorej som našla svoj trvalý príbytok, to sú srdcia a duše všetkých detí, ktoré ma prijímajú, počúvajú, celkom sa na mňa spoliehajú a zasväcujú sa môjmu Nepoškvrnenému Srdcu. V púšti, v ktorej sa nachádzam, konám dnes svoje najväčšie zázraky. Konám ich v srdci a v duši, to jest v živote všetkých mojich najmenších detí. Tak ich vediem, aby ma nasledovali na ceste viery a lásky, tým že ich privádzam k tomu, aby prijali, milovali a opatrovali Slovo Božie a že im pomáham žiť ho každý deň dôsledne a s odvahou. V tichu a skrytosti, čiže v púšti, v ktorej sa nachádzam, pôsobím mocne, aby deti, ktoré sa mi zasvätili, verili dnes evanjeliu, nechali sa viesť len múdrosťou evanjelia a boli vždy žitým evanjeliom.

To je úloha, ktorú som pripravila pre oddiel, čo som si sformovala vo všetkých častiach sveta svojím Mariánskym kňazským hnutím: Nechať sa niesť mnou na dvoch krídlach veľkého orla, to znamená viery a lásky, a v týchto vašich časoch prijímať s láskou a žiť len Slovo Božie.

Veľké zázraky, ktoré dnes konám v púšti, v ktorej sa nachádzam, sú: Úplne pretvoriť život mojich malých synov, aby sa stali statočnými svedkami viery a žiarivými vzormi svätosti.

Týmto spôsobom v tichu a skrytosti pripravujem denne svoje veľké víťazstvo nad drakom v triumfe môjho Nepoškvrneného Srdca vo svete.“

Svätyňa v Tindari (Sicília, Taliansko), 14. mája 1989

Turíce

Veľký červený drak

„Milovaní synovia, dnes sa klaniate a vzývate Ducha Svätého, ktorý zostúpil v deň Turíc na apoštolov a učeníkov, zhromaždených so mnou v jeruzalemskom večeradle. Vzývajte ho s dôverou a vytrvalo i v týchto vašich časoch, spojení so mnou vo večeradlách modlitby, rozšírených už vo všetkých častiach zeme.

Svojím Mariánskym kňazským hnutím volám dnes všetkých synov Cirkvi, aby sa spojili v jednom neustálom večeradle modlitby so mnou, vašou nebeskou Matkou. Volám všetkých biskupov, kňazov, rehoľníkov a veriacich!

Moje Nepoškvrnené Srdce je miestom tohto nového, duchovného a univerzálneho večeradla. Do neho musíte vstúpiť svojím úkonom zasvätenia, ktoré vás navždy zveruje mne, aby som mohla spojiť svoj hlas s vašimi hlasmi pri vyprosovaní daru druhých Turíc pre Cirkev a celé ľudstvo.

Jedine Duch Pána môže priviesť ľudstvo späť k dokonalej oslave Boha. Jedine Duch Pána môže obnoviť Cirkev v jase jej jednoty a svätosti. Jedine Duch Pána môže prekonať moc a víťaznú silu veľkého červeného draka, ktorý sa v tomto vašom storočí všade strašným spôsobom odtrhol z reťaze, aby zviedol a oklamal celé ľudstvo.

Veľký červený drak je bezbožnícky komunizmus, ktorý všade rozšíril blud popierania a tvrdošijného odmietania Boha. Veľký červený drak je marxistický ateizmus, ktorý sa predstavuje s desiatimi rohami, to jest s mocou svojich oznamovacích prostriedkov, aby priviedol ľudstvo k neposlúchaniu desiatich Božích prikázaní, a so siedmimi hlavami, na každej z nich je koruna, odznak moci a kráľovskej dôstojnosti. Korunované hlavy označujú národy, v ktorých sa bezbožnícky komunizmus upevnil a kde vládne svojou ideologickou, politickou a vojenskou mocou. Veľkosť draka ukazuje jasne na rozsiahlosť územia, obsadeného neobmedzeným panstvom komunistického ateizmu. Jeho farba je červená, pretože používa vojny a krv ako nástroje svojich mnohých víťazstiev.

Veľkému červenému drakovi sa podarilo v týchto rokoch zmocniť sa ľudstva bludom ateizmu teoretického či praktického, ktorý, žiaľ, zviedol všetky národy zeme. Tak sa podarilo vytvoriť novú civilizáciu bez Boha, materialistickú, egoistickú, poživačnú, vyprahnutú a studenú, nesúcu v sebe zárodky rozkladu a smrti.

Veľký červený drak má diabolský plán odviesť celé ľudstvo od vlády Božej, od oslavy Najsvätejšej Trojice, od plného uskutočnenia Otcovho plánu, ktorý skrz Syna stvoril ľudstvo ku svojej sláve.

Pán ma priodel svojím Svetlom a Duch Svätý svojou božskou mocou, takže sa zjavujem ako veľké znamenie na nebi, Žena odetá slnkom, lebo mám za úlohu vyslobodiť ľudstvo z panstva veľkého červeného draka a priviesť ho celé späť k dokonalej oslave Najsvätejšej Trojice.

Preto si vytváram vo všetkých častiach sveta skupiny svojich najmenších detí a požadujem od nich zasvätenie sa môjmu Nepoškvrnenému Srdcu, a tak ich vediem, aby žili len pre slávu Božiu, prostredníctvom viery a lásky a žiarlivo ich sama pestujem vo svojej nebeskej záhrade.

Každodenne sa objavujem pred trónom svojho Pána v hlbokej adorácii, otváram zlatú bránu svojho Nepoškvrneného Srdca a prinášam mu ako obetu vo svojom náručí všetkých týchto mojich synov so slovami: ,Najsvätejšia Božská Trojica, vo chvíli všeobecného popierania teba prinášam ti dar môjho materského zadosťučinenia prostredníctvom všetkých týchto svojich maličkých, ktorých každodenne formujem k tvojej najvyššej oslave.‘ Tak sa aj dnes z úst detí a nemluvniat dostáva Pánovi dokonalej chvály.“

Miláno (Taliansko), 3. júna 1989

Prvá sobota v mesiaci a sviatok Nepoškvrneného Srdca Panny Márie

Šelma podobná leopardovi

„Milovaní synovia, dnes sa zhromažďujete vo večeradlách modlitby k oslave sviatku Nepoškvrneného Srdca vašej nebeskej Matky. Zvolala som vás zo všetkých kútov sveta, aby ste sa zasvätili môjmu Nepoškvrnenému Srdcu a vy ste odpovedali so synovskou láskou veľkodušne. Už som si vytvorila svoj oddiel zo synov, ktorí prijali moje pozvanie a počuli môj hlas.

Nastal čas, keď moje Nepoškvrnené Srdce musí byť oslávené Cirkvou i celým ľudstvom. V týchto časoch apostázy, očisťovania a veľkého súženia je moje Nepoškvrnené Srdce jediným útočišťom a cestou, ktorá vás vedie k Bohu spásy a pokoja. Predovšetkým sa moje Nepoškvrnené Srdce stáva dnes znamením môjho istého víťazstva vo veľkom zápase, zvádzanom medzi prívržencami veľkého červeného draka a nasledovníkmi Ženy odetej slnkom.

V tomto strašnom boji vystupuje z mora na pomoc drakovi šelma podobná leopardovi. Keď červený drak je marxistický ateizmus, čierna šelma je slobodomurárstvo. Drak sa zjavuje v sile svojej moci; čierna šelma naopak koná v tieni, skrýva sa, utajuje sa, aby sa mohla dostať do každej strany. Laby má medvedie a tlamu leviu, lebo všade pracuje s ľstivosťou a so spoločenskými oznamovacími prostriedkami, t. j. propagandou.

Sedem hláv označuje rôzne slobodomurárske lóže, konajúce všade spôsobom podlým a nebezpečným. Táto čierna šelma má desať rohov a na rohoch desať korún, znamení panstva a kráľovskej moci. Slobodomurárstvo panuje a ovláda celý svet prostredníctvom desiatich rohov. Roh bol vždy nástrojom rozširovania, v biblickom svete bol spôsobom, ako dať viac počuť svoj hlas mocným oznamovacím prostriedkom. Preto oznámil Boh svoju vôľu svojmu ľudu prostredníctvom desiatich rohov, ktoré oznámili jeho Zákon: desať prikázaní. Kto ich prijme a zachováva, ten kráča v živote po ceste Božej vôle, radosti a pokoja. Kto plní vôľu Otca, prijíma slovo jeho Syna a má podiel na vykúpení, ktoré On dokonal. Ježiš dáva dušiam prostredníctvom milosti ten božský život, ktorý nám zaslúžil svojou obetou na Kalvárii.

Milosť vykúpenia je nám udeľovaná prostredníctvom siedmich sviatostí. Milosťou sa do duše zasievajú zárodky nadprirodzeného života, čnosti. Medzi nimi sú najdôležitejšie tri božské čnosti a štyri hlavné: viera, nádej, láska; opatrnosť, statočnosť, spravodlivosť a miernosť. V božskom slnci siedmich darov Ducha Svätého tieto čnosti pučia, rastú, rozvíjajú sa stále viac a vedú duše po svetlej ceste lásky a svätosti.

Úlohou čiernej šelmy, čiže slobodomurárstva, je bojovať podlo a vytrvalo, aby dušiam zabránila ísť po ceste, ktorú ukázal Otec a Syn, a ktorú osvetľujú dary Ducha Svätého.

Ak červený drak sa snaží priviesť celé ľudstvo ku konaniu bez Boha, k popieraniu Boha a šíri preto blud ateizmu, cieľom slobodomurárstva nie je popierať Boha, ale rúhať sa mu.

Šelma otvára tlamu, aby prehlasovala rúhania proti Bohu, aby sa rúhala jeho menu a jeho príbytku, aby preklínala všetkých, ktorí prebývajú v nebi.

Najväčším rúhaním je upieranie úcty patriacej len Bohu a jej preukazovanie tvorom a samému satanovi. Hľa prečo v týchto dobách zvrhlého pôsobenia slobodomurárstva sa všade šíria čierne omše a satanský kult.

Okrem toho sa slobodomurárstvo snaží všetkými prostriedkami zabrániť, aby sa duše spasili a tak sa usiluje zmariť Kristovo vykupiteľské dielo. Ak oznamuje Boh svoj Zákon desiatimi prikázaniami, slobodomurárstvo rozširuje všade mocou svojich desiatich rohov zákon celkom odporujúci Zákonu Božiemu.

Na prikázanie Pána: ,Nebudeš mať iného Boha okrem mňa‘ vytvára iné falošné idoly, ktorým sa dnes premnohí klaňajú.

Na prikázanie Pána: ,Nevezmeš meno Božie nadarmo‘ odpovedá rúhaním proti Bohu a Kristovi toľkými diabolsky podlými spôsobmi, že až znižuje jeho meno na neslušnú predajnú známku a vyrába svätokrádežné filmy o jeho živote a jeho božskej Osobe.

Na prikázanie: ,Spomni, aby si deň sviatočný svätil‘ premieňa nedeľu na víkend, na deň športu, zápasov a zábavy.

Na prikázanie: ,Cti otca svojho i matku svoju‘ stavia nový model rodiny, založený na púhom spolužití, dokonca medzi homosexuálmi.

Na prikázanie: ,Nezabiješ‘ sa mu podarilo legalizovať všade potrat, prijať eutanáziu a takmer nechať vymiznúť rešpekt k hodnote ľudského života.

Na prikázanie: ,Nezosmilníš‘ ospravedlňuje, zvelebuje a propaguje akúkoľvek formu nečistoty, až ospravedlňovanie skutkov proti prírode.

Na prikázanie: ,Nepokradneš‘ pracuje, aby sa stále viac rozmnožovali krádeže, násilia, zabavovanie majetku a lúpeže.

Na prikázanie: ,Nepreriekneš krivého svedectva‘ pôsobí, aby sa propagoval stále viac zákon podvodu, lži a dvojtvárnosti.

Na prikázanie: ,Nepožiadaš manželku, nepožiadaš majetok blížneho svojho‘ klame myseľ a srdce človeka, aby do hĺbky skazilo jeho svedomie.

Týmto spôsobom sú duše vháňané na zlú a zvrhlú cestu neposlušnosti voči Pánovmu Zákonu, sú zavalené hriechom a tak sa im znemožňuje prijať dar milosti a Božieho života.

Proti siedmim čnostiam božským a základným, ktoré sú ovocím života a milosti Božej, stavia slobodomurárstvo šírenie siedmich hlavných hriechov, ktoré sú ovocím trvalého života v stave hriechu. Proti viere stavia pýchu; proti nádeji rozkoš; proti láske lakomstvo; proti opatrnosti hnev; proti statočnosti lenivosť; proti spravodlivosti závisť, proti miernosti nemiernosť.

Kto sa stane obeťou siedmich hlavných hriechov, je postupne privádzaný k tomu, aby odnímal úctu, patriacu jedine Bohu a dal ju falošným božstvám, ktoré sú zosobnením všetkých týchto hriechov. V tom spočíva najväčšie a najstrašnejšie rúhanie.

Hľa, prečo na každej hlave šelmy je napísané bohorúhavé meno. Každá slobodomurárska lóža má za úlohu presadzovať uctievanie iného božstva.

Prvá hlava nesie rúhačský názov pýchy, ktorá sa stavia proti čnosti viery a vedie k preukazovaniu úcty bohu – ľudskému rozumu a namyslenosti, techniky a pokroku. Druhá hlava nesie rúhačský názov smilstva, ktoré sa stavia proti čnosti nádeje a privádza k preukazovaniu úcty bohu sexuality a nečistoty.

Tretia hlava nesie rúhačský názov lakomstva, ktoré sa stavia proti čnosti lásky a rozširuje všade kult boha peňazí.

Štvrtá hlava nesie rúhačský názov hnevu, ktorý sa stavia proti čnosti opatrnosti a privádza k preukazovaniu úcty bohu nesvornosti a rozkolu.

Piata hlava nesie rúhačský názov lenivosti, ktorá sa stavia proti čnosti statočnosti a šíri kult boha strachu, verejnej mienky a vykorisťovania.

Šiesta hlava nesie rúhačský názov závisti, ktorá sa stavia proti čnosti spravodlivosti a vedie k preukazovaniu úcty božstvu násilia a vojny.

Siedma hlava nesie rúhačský názov nemiernosti, ktorá sa stavia proti čnosti miernosti a vedie k preukazovaniu úcty kultu tak veľmi zvelebovaného božstva poživačnosti, materializmu a rozkoše.

Úlohou slobodomurárskych lóží je pracovať denne s veľkou ľstivosťou, aby všade priviedli ľudstvo k pohŕdaniu svätým zákonom Božím, k otvorenej opozícii voči desiatim Božím prikázaniam, k odopieraniu úcty, patriacej jedine Bohu a jej preukazovaniu falošným idolom, zvelebovaným a uctievaným stále väčším množstvom ľudí: rozumu, telu, peniazom, nesvornosti, moci, násiliu, rozkoši. Tak sú duše uvrhované do temného otroctva zla, neresti a hriechu, a v okamihu smrti a Božieho súdu do jazera večného ohňa, ktorým je peklo.

Teraz chápete, ako v týchto časoch, proti hroznému útoku čiernej šelmy, t.j. slobodomurárstva, sa moje Nepoškvrnené Srdce stáva vašim útočišťom a istou cestou k Bohu.

V mojom Nepoškvrnenom Srdci sa črtá taktika, uplatňovaná vašou nebeskou Matkou, ako čeliť a zvíťaziť nad podlými špekuláciami čiernej šelmy. Preto formujem všetky svoje deti, aby zachovávali desatoro Božích prikázaní, aby do písmena žili evanjelium, aby pristupovali často ku sviatostiam zmierenia a eucharistickému prijímaniu ako nutnej pomoci k životu v milosti Božej, aby sa mocne cvičili v čnostiach, a tak neustále kráčali po ceste dobra, lásky, čistoty a svätosti.

Tak používam vás, mojich malých synov, ktorí ste sa mi zasvätili, aby som odhalila všetky podlé úklady, nastrojené vám čiernou šelmou a zneškodnila konečný mohutný útok, ktorý dnes slobodomurárstvo rozpútalo proti Kristovi a jeho Cirkvi. A nakoniec najmä v najväčšej porážke slobodomurárstva sa zjaví v celom svojom jase triumf môjho Nepoškvrneného Srdca vo svete.“

Dongo (Como, Taliansko), 13. júna 1989

Výročie druhého fatimského zjavenia

Šelma podobná Baránkovi

„Milovaní synovia, dnes si pripomínate moje druhé zjavenie v chudobnej Cova da Iria 13. júna 1917. Už vtedy som vám predpovedala, čo prežívate v týchto časoch. Oznámila som vám veľký zápas medzi mnou, Ženou odetou slnkom a veľkým červeným drakom, ktorý priviedol ľudstvo k životu bez Boha. Predpovedala som vám podlé a temné dielo, vykonávané slobodomurárstvom, aby vás vzdialilo od zachovávania Božieho Zákona a urobilo vás obeťami hriechu a neresti. Predovšetkým som vás chcela ako Matka upozorniť na veľké nebezpečenstvo, ktoré dnes hrozí Cirkvi i v mnohých diabolských útokoch proti nej, aby ju zničili. K dosiahnutiu tohto cieľa prichádza čiernej šelme vystupujúcej z mora na pomoc zo zeme šelma, ktorá má dva rohy, podobne ako Baránok.

Baránok bol vo Svätom písme vždy symbolom obety. V noci exodu je obetovaný baránok a jeho krvou sú potreté veraje židovských domov, aby boli uchránení trestu, ktorý postihne všetkých Egypťanov. Židovská Veľká noc pripomína každoročne túto udalosť obetovaním baránka, ktorý je zabitý a zjedený.

Na Kalvárii sa Ježiš Kristus obetuje za spásu ľudstva. On sám sa činí našou Paschou a stáva sa pravým Baránkom Božím, ktorý sníma všetky hriechy sveta.

Šelma má na hlave dva rohy, podobne ako Baránok. So symbolom obety je úzko spätý symbol kňazstva – dva rohy. Pokrývku hlavy s dvoma rohmi nosil v Starom zákone veľkňaz. Mitru – s dvoma rohmi – nosia biskupi Cirkvi na označenie plnosti svojho kňazstva.

Čierna šelma podobná leopardovi označuje slobodomurárstvo. Dvojrohá šelma, podobná Baránkovi, označuje slobodomurárstvo, ktoré preniká do vnútra Cirkvi, to jest cirkevné slobodomurárstvo, ktoré sa rozšírilo zvlášť medzi členmi hierarchie.

Túto slobodomurársku infláciu do vnútra Cirkvi som už predpovedala vo Fatime, keď som vám oznámila, že satan prenikne až do vrcholu Cirkvi.

Ak je úlohou slobodomurárstva strhávať duše do zatratenia tým, že ich vedie k uctievaniu falošných božstiev, cieľom cirkevného slobodomurárstva je dokonca zničiť Krista a jeho Cirkev vytvorením nového idolu, t.j. falošného Krista a falošnej Cirkvi.

– Ježiš Kristus je Syn Boha živého, je vtelené Slovo, je pravý Boh a pravý človek, pretože vo svojej božskej Osobe spája prirodzenosť ľudskú a prirodzenosť božskú. Ježiš dal v evanjeliu o sebe najúplnejšiu definíciu slovami: Ja som Pravda, Cesta a Život.

– Ježiš je Pravda, lebo nám zjavuje Otca, hovorí nám svoje konečné Slovo, privádza k dokonalému naplneniu celé Božie Zjavenie.

– Ježiš je Život, lebo nám daruje ten istý Božský život prostredníctvom milosti, vykúpením ním zaslúženým a ustanovuje sviatosti ako účinné prostriedky, ktoré udeľujú milosť.

– Ježiš je Cesta, ktorá vedie k Otcovi skrze evanjelium, ktoré nám dal ako cestu, po ktorej máme ísť, aby sme došli k spáse.

– Ježiš je Pravda, lebo on, – živé Slovo – je prameňom a pečaťou celého Božieho Zjavenia. A teda cirkevné slobodomurárstvo pracuje na zatemňovaní jeho božského Slova prirodzenými rozumovými výkladmi a v snahe urobiť ho pochopiteľnejším a prijateľnejším zbavuje ho všetkého nadprirodzeného obsahu.

Tak sa šíria bludy na všetkých stranách samotnej Katolíckej cirkvi. V dôsledku šírenia týchto bludov sa dnes mnohí vzďaľujú od pravej viery a dávajú tak za pravdu môjmu proroctvu vo Fatime: Prídu časy, keď mnohí stratia pravú vieru. Strata viery je odpadlíctvo. Cirkevné slobodomurárstvo pracuje podlo a diabolsky, aby všetkých priviedlo k odpadu.

– Ježiš je život, lebo dáva milosť. Cieľom cirkevného slobodomurárstva je ospravedlňovať hriech a predstavovať ho nie ako zlo, ale ako hodnotu a dobro. Tak je radno dopúšťať sa ho ako spôsobu uspokojovania potrieb vlastnej prirodzenosti a ničí sa tak koreň, z ktorého sa môže zrodiť ľútosť a vyhlasuje sa, že vyznávať hriech už nie je nutné.

Zhubným ovocím tejto zlorečenej rakoviny, rozlezenej v celej Cirkvi, je všade vymiznutie individuálnej spovedi. Duše sú vedené k životu v hriechu, odmietajúc dar Života, venovaný nám Ježišom.

– Ježiš je Cesta, vedúca k Otcovi skrze evanjelium. Cirkevné slobodomurárstvo podporuje exegézy, ktoré mu dávajú racionalistický a prirodzený výklad aplikáciou rozličných literárnych žánrov, takže je v každej svojej časti roztrhané.

Nakoniec sa dospeje k popretiu historickej skutočnosti zázrakov a Kristovho vzkriesenia a spochybní sa samotné božstvo Ježišovo a jeho vykupiteľské poslanie.

– Potom, keď zničia historického Krista, šelma s dvoma rohmi podobná Baránkovi, sa snaží zničiť mystického Krista, ktorým je Cirkev. – Cirkev, ustanovená Kristom, je jediná: svätá, katolícka, apoštolská, jedna, založená na Petrovi. Ako Ježiš, tak i Cirkev ním založená, tvoriaca jeho mystické telo, je Pravda, Život a Cesta.

– Cirkev je Pravda, lebo jej jedinej Kristus zveril úlohu chrániť v celistvosti celý poklad viery. Zveril ho hierarchickej Cirkvi, t. j. pápežovi a biskupom s ním spojeným. Cirkevné slobodomurárstvo sa snaží túto skutočnosť zničiť falošným ekumenizmom, vedúcim k prijatiu všetkých kresťanských cirkví tvrdením, že každá z nich má časť pravdy. Zaoberá sa plánom založiť jednu ekumenickú univerzálnu cirkev, vytvorenú splynutím všetkých kresťanských vyznaní, medzi nimi Cirkvi katolíckej.

– Cirkev je Život, lebo dáva milosť a len ona má účinné prostriedky milosti – sedem sviatostí. Zvlášť ona je život, lebo jej jedinej bola daná moc plodiť Eucharistiu prostredníctvom služobného a hierarchického kňazstva. Ježiš Kristus je v Eucharistii skutočne prítomný so svojím osláveným telom a svojím božstvom. Cirkevné slobodomurárstvo sa snaží premnohými podlými spôsobmi napadnúť úctu Cirkvi ku sviatosti Eucharistie. Oceňuje u nej len aspekt Večere, smeruje k minimalizovaniu jej sviatostnej hodnoty, snaží sa poprieť skutočnú osobnú prítomnosť Ježišovu v konsekrovaných hostiách. Preto boli postupne potlačené všetky vonkajšie znaky, ktoré sú ukazovateľmi viery v skutočnú prítomnosť Ježišovu v Eucharistii, ako je pokľaknutie, verejné adoračné hodiny, úctyhodný zvyk obklopovať svätostánok svetlami a kvetmi.

– Cirkev je Cesta, lebo vedie k Otcovi skrze Syna v Duchu Svätom po ceste dokonalej jednoty. Ako Otec a Syn sú jedno, tak musíte byť jedno medzi sebou. Ježiš chcel, aby jeho Cirkev bola znamením a nástrojom jednoty celého ľudského pokolenia. Cirkev má silu udržať si jednotu, lebo bola založená na uholnom kameni svojej jednoty: Petrovi a pápežovi, ktorý nasleduje Petrovu charizmu. Cirkevné slobodomurárstvo sa snaží teda zničiť základ jednoty Cirkvi podlým a úkladným útokom proti pápežovi. Zosnová vzburu rozporov a odporu voči pápežovi, podporuje a odmeňuje tých, ktorí ho hanobia a odopierajú mu poslušnosť, podporuje kritiky a opozície biskupov a teológov. Týmto spôsobom sa búra samotný základ jej jednoty, a tak sa Cirkev stále viac trhá a rozdeľuje.

– Milovaní synovia, pozvala som vás, aby ste sa zasvätili môjmu Nepoškvrnenému Srdcu a vstúpili do tohto môjho materského útočišťa predovšetkým preto, aby ste boli ušetrení a uchránení týchto hrozných úkladov. Preto som vás v zásvätnom akte môjho Hnutia nabádala, aby ste sa zriekli akejkoľvek túžby po kariére. Tak môžete uniknúť najsilnejšiemu a najnebezpečnejšiemu úkladu, ktorý používa slobodomurárstvo, aby ku svojej tajnej sekte pridružilo mnoho mojich milovaných synov.

Vediem vás k veľkej láske k Ježišovi – Pravde – tým, že z vás robím statočných svedkov viery. Vediem vás k Ježišovi – Životu – privádzajúc vás k veľkej svätosti. K Ježišovi – Ceste – žiadajúc od vás, aby ste boli v živote jedine žitým a do písmena hlásaným evanjeliom.

Vediem vás k najväčšej láske k Cirkvi.

– Učím vás milovať Cirkev – Pravdu – činiac z vás statočných hlásateľov všetkých právd katolíckej viery, keď sa zároveň mocne a odvážne staviate proti všetkým bludom.

– Činím z vás služobníkov Cirkvi – Života – pomáhajúc vám, aby ste boli kňazmi vernými a svätými. Buďte vždy pripravení k potrebám duší, buďte s veľkorysým sebazaprením ochotní poslúžiť sviatosťou zmierenia a buďte planúcim ohňom lásky a horlivosti k Ježišovi, prítomnému v Eucharistii. Nech sa do vašich kostolov vrátia časté hodiny verejnej adorácie a zmierenia Najsvätejšej Sviatosti Oltárnej.

– Pretváram vás v svedkov Cirkvi – Cesty – a činím z vás drahocenné nástroje jej jednoty. Preto som vám dala ako druhý záväzok svojho Hnutia obzvláštnu jednotu s pápežom. Skrz vašu lásku a vernosť znova v plnom lesku zažiari Boží plán dokonalej jednoty Cirkvi.

Tak proti temnej sile dnešného slobodomurárstva, usilujúceho sa zničiť Krista a jeho Cirkev, staviam mohutnú žiaru môjho verného kňazského šíku, aby Krista všetci milovali, poslúchali a nasledovali a jeho Cirkev aby bola stále viac milovaná, bránená a posväcovaná. V tomto predovšetkým spočíva víťazstvo Ženy odetej slnkom a moje Nepoškvrnené Srdce dosahuje svoj najžiarivejší triumf.“

Miláno (Taliansko), 17. júna 1989

Sobota

Číslo šelmy: 666

„Najmilší synovia, teraz chápete plán vašej nebeskej Matky, Ženy odetej slnkom, ktorá bojuje so svojím šíkom veľký boj proti všetkým silám zla, aby dosiahla víťazstvo v dokonalej oslave Najsvätejšej Trojice.

So mnou, moji malí, bojujete proti drakovi, ktorý sa snaží postaviť celé ľudstvo proti Bohu. So mnou, moji synovia, bojujete proti čiernej šelme, slobodomurárstvu, ktoré chce priviesť duše k zatrateniu. So mnou, moji synovia, bojujete proti šelme podobnej Baránkovi – slobodomurárstvu, ktoré preniklo do vnútra cirkevného života, aby zničilo Krista a jeho Cirkev. Aby dosiahlo tento cieľ, chce vytvoriť nový idol, to jest falošného Krista a falošnú cirkev.

– Cirkevné slobodomurárstvo dostáva príkazy a moc od rôznych slobodomurárskych lóží a pracuje, aby tajne priviedlo všetkých k tomu, aby sa stali členmi týchto tajných siekt. Tak podpichuje ctižiadostivých vyhliadkou na ľahkú kariéru; baživých po peniazoch zahŕňa majetkom; svojim členom pomáha, aby boli prví a zaujímali najdôležitejšie miesta, zároveň vytláča na okraj podlo ale tvrdo všetkých tých, ktorí sa odmietajú podieľať na jeho pláne. Vskutku, šelma podobná Baránkovi, vykonáva všetku moc prvej šelmy v jej prítomnosti a zem i jej obyvateľov núti klaňať sa prvej šelme. Ba cirkevné slobodomurárstvo dochádza až k tomu, že stavia sochu na počesť šelmy a núti všetkých tejto soche sa klaňať.

– Ale podľa prvého prikázania svätého Zákona Pánovho sa máme klaňať jedine BOHU a jemu jedinému vzdávať všetku úctu.

Tak sa BOH nahrádza mocným, silným, panovačným IDOLOM. Idolom tak mocným, že je schopný poslať na smrť všetkých tých, čo sa neklaňajú soche šelmy. Idolom takým mocným a panovačným, že zariadi, aby všetci, malí i veľkí, bohatí i chudobní, slobodní i otroci, dostali na pravú ruku alebo na čelo znak a aby nikto nemohol kupovať alebo predávať, ak nemá taký znak, to jest meno šelmy alebo číslo jej mena. Táto veľká modla, postavená preto, aby sa jej všetci klaňali a jej slúžili, ako som vám už zjavila v predošlom posolstve, je falošný Kristus a falošná cirkev. Aké však má meno?

– V 13. kapitole Apokalypsy je napísané: ,V tomto je múdrosť: Kto má rozum, nech spočíta číslo šelmy, je to číslo človeka a jeho číslo je 666.‘ Rozumom, osvieteným svetlom Božej múdrosti, sa podarí rozlúštiť z čísla 666 meno človeka a toto meno ukázané tým číslom je meno Antikrista. Lucifer, starý had, diabol alebo satan, červený drak, sa stáva v týchto posledných časoch Antikristom.

Už apoštol Ján tvrdil, že každý, kto popiera, že Ježiš Kristus je Boh, je Antikrist. Socha alebo modla, postavená ku cti šelmy, aby sa jej klaňali všetci ľudia, je Antikrist. Počítajte teraz jeho číslo 666, aby ste pochopili, ako označuje meno jedného človeka.

Číslo 333 označuje Božstvo. Lucifer sa stavia do vzbury proti Bohu z pýchy, pretože chce stáť vyššie ako Boh. 333 je číslo, ktoré označuje tajomstvo Boha. Ten, kto sa chce postaviť vyššie ako Boh, nesie znamenie 666. Toto číslo ukazuje teda meno Lucifera, satana, to jest toho, kto sa stavia proti Kristovi, Antikrista.

Číslo 333 uvedené jedenkrát, to jest po prvé, vyjadruje tajomstvo jednoty Božej.

Číslo 333 uvedené dvakrát, to jest po druhé, ukazuje dve prirodzenosti, božskú a ľudskú, spojenú v božskej osobe Ježiša Krista.

Číslo 333 uvedené trikrát, to jest po tretie, označuje tajomstvo troch Božských Osôb, teda vyjadruje tajomstvo Najsvätejšej Trojice.

Tak číslo 333, vyjadrené jedenkrát, dvakrát a trikrát, vyjadruje hlavné tajomstvá katolíckej viery, ktoré sú:

1. Jedinosť a trojjedinosť Boha;

2. vtelenie, utrpenie, smrť a vzkriesenie nášho Pána Ježiša Krista.

Ak je 333 číslom ukazujúcim Božstvo, potom ten, kto sa chce postaviť nad samého Boha, je označený číslom 666.

Číslo 666 ukázané jedenkrát, to jest po prvé, udáva rok 666, šesťstošesťdesiatšesť. V tomto historickom období sa Antikrist zjavuje skrz islam, popierajúci priamo tajomstvo Božskej Trojice a Božstvo nášho Pána Ježiša Krista. Islamizmus svojou vojenskou silou vyčíňa všade a ničí všetky staré kresťanské komunity, vpadá do Európy a len mojím materským mimoriadnym zásahom, mocne vyprosovaným Svätým Otcom, sa mu nepodarí zničiť úplne kresťanstvo.

Číslo 666 ukázané dvakrát, to jest po druhé, udáva rok 1332, tisíctristotridsaťdva. V tomto historickom období sa Antikrist prejavuje radikálnym útokom na vieru v Slovo Božie. Prostredníctvom filozofov, začínajúcich prikladať výnimočnú cenu vede a potom rozumu, sa postupne smeruje k stanoveniu jediného kritéria pravdy, a tým je ľudský rozum. Rodia sa veľké filozofické bludy, pokračujúce cez storočia až do vašich dní. Prehnaná dôležitosť prisudzovaná rozumu ako jedinému, výlučnému kritériu pravdy nutne vedie k zničeniu viery v Slovo Božie. Vskutku protestantskou reformou sa zavrhuje tradícia, ústne podanie, ako prameň Božieho zjavenia a uznáva sa jedine Sväté písmo. Avšak i to musí byť vysvetľované len rozumom a tvrdošijne sa odmieta autentické Magistérium hierarchickej Cirkvi, ktorú Kristus poveril chrániť poklad viery. Každý má voľnosť čítať a chápať Sväté písmo podľa svojho osobného výkladu. Týmto spôsobom sa ničí viera v Slovo Božie. Dielom Antikrista je v tomto historickom období rozdelenie Cirkvi a následné vytváranie nových a mnohých kresťanských vyznaní, ktoré pozvoľna privádzajú ku stále rozsiahlejšej strate viery v Slovo Božie.

Číslo 666 ukázané trikrát, to jest po tretie, udáva rok 1998, tisicdeväťstodeväťdesiatosem. V tomto historickom období sa podarí slobodomurárstvu za pomoci slobodomurárstva cirkevného uskutočniť svoj veľký zámer: Vytvoriť modlu a postaviť ju na miesto Krista a jeho Cirkvi. Falošného Krista a falošnú cirkev. Socha, postavená na počesť prvej šelmy, aby sa jej klaňali všetci obyvatelia zeme, a ktorá poznačí svojim znakom všetkých, ktorí budú chcieť kupovať alebo predávať, je socha Antikrista. Tak ste sa dostali na vrchol očisty, veľkého súženia a apostázy – odpadu. Odpad bude všeobecný, lebo takmer všetci pôjdu za falošným Kristom a falošnou cirkvou. Vtedy sa otvorí brána a objaví sa človek alebo sama osoba Antikrista!

Hľa, milovaní synovia, prečo som vás chcela poučiť o stránkach Apokalypsy, vzťahujúcich sa na dobu, v ktorej žijete. Aby ste boli so mnou pripravení na najbolestnejší, rozhodný úsek veľkého zápasu, prebiehajúceho medzi vašou nebeskou Matkou a všetkými silami zla, pustenými z reťaze.

Odvahu! Buďte silní, moje malé deti! Vám v týchto ťažkých rokoch patrí úloha zostať vernými Kristovi a jeho Cirkvi a znášať nepriateľstvá, zápasy a prenasledovanie. Ste drahocennou časťou malého stáda, ktoré má za úlohu bojovať a nakoniec premôcť mocnou silou Antikrista. Všetkých si vás pripravujem, ochraňujem a žehnám!“

Valdragone di San Marino, 28. júna 1989

Duchovné cvičenia vo forme večeradla s kňazmi MKH z Ameriky a Európy

Uchovávajte Ježišovo svedectvo

„Milovaní synovia, s akou láskou na vás pozerám a ako potešujete moje zarmútené Srdce týmto vaším trvalým večeradlom, ktoré tu opakuje skutočnosť jeruzalemského večeradla. Zhromažďujete sa pri ustavičnej, intenzívnej modlitbe, konanej so mnou. Aká milá mi je modlitba Liturgie hodín, celý ruženec, ktorý sa modlíte, eucharistická adorácia, slávnostná koncelebrácia svätej omše, formujúca srdce celého večeradla.

Zhromažďujete sa ako bratia, ktorí sa milujú a pomáhajú si znášať ťarchu ťažkostí, s ktorými sa stretávate. Každodenne obnovujete svoj úkon zasvätenia môjmu Nepoškvrnenému Srdcu v rozličných jazykoch, a tak sa skutočne pripájate ku všetkým svojim bratom môjho Hnutia, rozosiatym vo všetkých častiach sveta. Ste časťou môjho oddielu. Ste drahocenným podielom môjho materského dedičstva.

Vy ste držiteľmi Ježišovho svedectva a zachovávate Božie prikázania. Satan proti vám zúri, pretože tvoríte moju pätu, najslabšiu a najkrehkejšiu časť mňa samej, a preto, že ste mojím pokolením. Kladie vám dnes mocné úklady a zúri proti vám všetkými druhmi pokušení a prenasledovaní.

Zostaňte pokojní. Majte vo mňa dôveru. Toto sú časy boja a vy musíte bojovať za moje víťazstvo. Preto vás dnes volám, aby ste všetci boli držiteľmi Ježišovho svedectva.

Buďte držiteľmi Ježišovho svedectva v týchto časoch očisty, aby ste kráčali cestou vernosti Kristovi a jeho Cirkvi a stále väčšej svätosti. Tak zostanete v bezpečí a pokoji, v dôvere a synovskej oddanosti ku mne.

Buďte držiteľmi Ježišovho svedectva v týchto časoch odpadu, aby ste boli silnými a statočnými svedkami viery. Preto vás vyzývam, aby ste sa stále viac primkli k pápežovi a podporovali ho svojou modlitbou a svojou láskou a aby ste prijímali a šírili jeho Magistérium, tak ukážete dušiam bezpečnú cestu, ako vytrvať v pravej viere.

Uchovávajte Ježišovo svedectvo v tejto dobe veľkého súženia. Nastali dni, predpovedané evanjeliom a Apokalypsou. Sily zla, spojené mocou toho, ktorý stojí proti Kristovi, budú konať veľké zázraky na nebi i na zemi, aby zviedli veľkú časť ľudstva. Vy zostaňte pevní vo svojom hrdinskom svedectve Ježišovi a bojujte so mnou proti mocnej sile toho, ktorý sa prejavuje ako nepriateľ Krista. Nakoniec sa budete môcť s radosťou kochať mojím veľkým víťazstvom v slávnom Kristovom triumfe.

Žehnám vás všetkých s vašimi drahými, žehnám duše vám zverené, žehnám vašu kňazskú službu a beriem do svojich rúk všetky dobré úmysly, ktoré nosíte v srdci.“

Rubbio (Vicenza, Taliansko) 15. augusta 1989

Sviatok Nanebovzatia Panny Márie

Tu sa musí ukázať vytrvalosť svätých

„Dnes pozeráte na mňa, vašu nebeskú Matku, v žiare môjho osláveného tela, vzatého s mojou dušou do nebeskej slávy. Som Žena odetá slnkom. Som vaša nebeská Vojvodkyňa. Som Kráľovná všetkých svätých.

Pozerajte na mňa ako na znamenie bezpečnej nádeje a útechy v týchto časoch očisty, odpadu a veľkého súženia. Nastal čas boja najväčšieho víťazstva draka, šelmy prichádzajúcej z mora a šelmy prichádzajúcej zo zeme.

Je to doba, v ktorej sa buduje civilizácia bez Boha a celé ľudstvo je vedené žiť bez neho.

Je to doba, v ktorej satan a diabolské sily sa dávajú uctievať stále väčším počtom ľudí, a tak sa stále viac rozširuje satanský kult, sekty a čierne omše.

Je to doba, v ktorej sa buduje modla, aby sa postavila na miesto pravého Boha a pravej Cirkvi, a táto modla je falošný Kristus a falošná cirkev.

Je to doba, v ktorej všetci nasledovníci tejto modly budú poznačení jej znakom na čele a na ruke.

Je to doba, v ktorej verní nasledovníci Baránka budú vytláčaní na okraj spoločnosti, budú vystavovaní prenasledovaniu, žalárom a smrti.

Je to doba vašej vytrvalosti. Tu sa musí ukázať vytrvalosť svätých. – Tu sa musí ukázať vytrvalosť tých, ktorí patria Pánovi, zachovávajú Božie prikázania a zostávajú verní Ježišovi.

– Tu sa musí ukázať vytrvalosť tých, ktorí budú prenasledovaní a vedení na mučenícku smrť, lebo sú blažení tí, čo v Pánovi umierajú, nájdu odpočinok od svojich námah a ich dobré skutky ich sprevádzajú.

– Tu sa musí ukázať vytrvalosť tých, ktorí sa neklaňajú šelme a nenechajú sa poznačiť jej diabolským znakom. Ktorí však sa budú klaňať šelme a jej soche a obdržia jej znak na čelo a rameno, tí budú piť víno Božieho hnevu, naliate do kalicha jeho strašného trestu a budú mučení ohňom a sírou v prítomnosti Baránka a svätých anjelov.

– Tu sa musí ukázať vytrvalosť tých, ktorí nesú na čele napísané meno Baránka a meno jeho Otca, lebo nezradili svojho Boha, v ich rečiach nebolo nikdy lži a nasledujú Baránka, kamkoľvek ide.

– Tu sa musí ukázať vytrvalosť všetkých mojich malých detí, ktoré volám zasvätiť sa môjmu Nepoškvrnenému Srdcu, aby so mnou prežívali záverečné fázy boja a pádu Babylonu, keď bude z vinice zeme zobratá úroda a hrozno bude hodené do lisu, predstavujúceho veľký Boží trest.

Preto vás dnes volám pozerať sa na mňa, vašu nebeskú Matku v žiare môjho osláveného tela, aby vás moje svetlo osvetľovalo, moje Nepoškvrnené Srdce vás do seba uzatváralo a moja materská láska vás podopierala, aby ste boli v tejto dobe odvážnymi svedkami vytrvalosti pred tvárou Cirkvi a celého ľudstva.“

Dongo (Como, Taliansko), 8. septembra 1989

Narodenie Panny Márie

Znak na čele a na ruke

„Dnes je sviatok narodenia Vašej nebeskej Matky, moji milovaní synovia, zasvätení môjmu Nepoškvrnenému Srdcu. Prežívajte ho v radosti a pokoji, v tichu a modlitbe, v dôvere a synovskej odovzdanosti.

Ste malými deťmi vašej Matky – dieťaťa. Ste časťou môjho pokolenia a silným miestom môjho víťazného plánu. Tvoríte vzácnu korunu čistoty, lásky a pokory okolo kolísky, v ktorej som uložená. Nechajte sa mnou živiť a formovať; dajte sa mnou viesť s učenlivosťou. Dajte sa mnou poznačiť mojou materskou pečaťou.

Toto je doba, keď nasledovníci protivníka Kristovho sú označení jeho pečaťou na čele a na ruke.

– Znak na čele a na ruke je znamením úplnej závislosti toho, kto je týmto znakom poznačený. Znak označuje toho, kto je nepriateľom Krista, to jest Antikrista, a jeho vyrazený znak znamená úplné prináležanie poznačenej osoby k šíku toho, ktorý sa stavia proti Kristovi a bojuje proti jeho božskej kráľovskej moci.

Znak sa vyráža na čelo a na ruku.

– Čelo označuje inteligenciu, lebo myseľ je sídlom ľudského rozumu.

– Ruka vyjadruje ľudskú činnosť, lebo človek koná a pracuje svojimi rukami.

Teda je to osoba, ktorá je poznačená Antikristovým znakom vo svojej inteligencii a vo svojej vôli.

Kto sa nechá poznačiť znakom na čele, prijíma doktrínu popierania Boha, zavrhovanie Zákona, ateizmus, v tejto dobe stále viac rozširovaný a propagovaný. Tak je pobádaný, aby vyznával dnes tak módne ideológie a stal sa propagátorom všetkých bludov.

Kto sa nechá poznačiť znakom na ruke, zaväzuje sa konať autonómne a nezávisle na Bohu a usporiadať svoju činnosť k hľadaniu len materiálneho pozemského blaha. Tak odcudzuje svoju činnosť z plánu Otca, ktorý ju chce osvecovať a podporovať svojou božskou Prozreteľnosťou; odcudzuje ju láske Syna, ktorý činí z ľudskej námahy cenný prostriedok k vykúpeniu a posväteniu človeka; odcudzuje ju moci Ducha Svätého, ktorý pôsobí všade, aby vnútorne obnovil každé stvorenie.

– Kto je poznačený znakom na ruke, pracuje len sám pre seba, aby hromadil hmotné statky, činí z peňazí svojho boha a stáva sa obeťou materializmu.

– Kto je poznačený znakom na ruke, pracuje len aby uspokojil svoje zmysly, aby hľadal blahobyt a rozkoš, aby naplno uspokojil všetky svoje vášne, najmä vášeň nečistoty a stáva sa obeťou rozkošníctva, hedonizmu.

– Kto je poznačený znakom na ruke, robí zo svojho ,ja‘ stred všetkého svojho počínania, pozerá na iných ako na objekty, ktoré môže použiť a využiť pre vlastný prospech a stáva sa obeťou nespútaného egoizmu a nedostatku lásky.

Keď poznamenáva môj protivník svojím znakom všetkých svojich nasledovníkov, prišiel čas, aby som i ja, vaša nebeská Vojvodkyňa, poznačila svojou materskou pečaťou všetkých, ktorí sa zasvätili môjmu Nepoškvrnenému Srdcu a sú súčasťou môjho šíku.

Vtláčam na vaše čelo svoju pečať najposvätnejším znakom kríža môjho syna Ježiša. Tak otváram ľudskú inteligenciu, aby prijala, zamilovala si a žila jeho Božie Slovo a vediem vás, aby ste sa celkom dali Ježišovi, ktorý vám ho zjavil a robím vás dnes statočnými svedkami viery.

Proti poznačeným na čele rúhačským znakom staviam svojich synov, poznačených krížom Ježiša Krista. Potom usporiadam všetku vašu činnosť k dokonalej oslave Najsvätejšej Trojice. Preto vtláčam na vašu ruku svoju pečať, ktorá je znakom Otca, Syna a Ducha Svätého.

Znakom Otca je vaša ľudská činnosť usporiadaná k dokonalej spolupráci na pláne jeho božskej Prozreteľnosti, ktorá i dnes usmerňuje každú vec k vášmu dobru.

Znakom Syna je každý váš počin hlboko začlenený do tajomstva jeho božského vykúpenia.

Znakom Ducha Svätého sa všetko vaše konanie otvára jeho mocnej sile posväcovania, ktorá vanie všade ako mocný oheň, aby od základu obnovil celý svet.

Premilí moji synovia, nechajte sa všetci poznačiť na čele i na ruke mojou materskou pečaťou v tento deň, keď slávite zhromaždení s láskou okolo mojej kolísky sviatok pozemského narodenia svojej nebeskej Matky.“

Fatima (Portugalsko), 15. septembra 1989

Sviatok Panny Márie Sedembolestnej

Veľká je moja bolesť

„Milovaní synovia, podieľajte sa na mojej bolesti! Som vaša Matka Bolestná. Moje Nepoškvrnené Srdce je prebodávané mnohými bolestnými tŕňmi. Panstvo môjho Protivníka sa rozrástlo každým dňom a jeho moc sa rozpína v srdciach i dušiach.

Hlboké temnoty zostúpili na zem. Je to temnota tvrdošijného odmietania Boha. Je to temnota spáchaného hriechu, ospravedlňovaného, ale už nevyznaného. Je to temnota rozkošníctva a nečistoty. Je to temnota bezuzdného egoizmu a nenávisti, rozdelenia a vojny. Je to temnota straty viery, odpadu.

Do kalicha svojho Nepoškvrneného Srdca zhromažďujem i dnes všetku bolesť môjho Syna Ježiša, ktorý mysticky znova prežíva krvavé hodiny svojej agónie. Novými Getsemanmi je pre Ježiša pohľad na jeho dnešnú Cirkev, takú znásilnenú a opustenú, kde väčšina pastierov ľahostajne a vlažne spí, kým iní opakujú Judášovo gesto a zrádzajú z túžby po moci a peniazoch.

Drak jasá nad rozsiahlosťou svojho víťazstva, dosiahnutého s pomocou čiernej šelmy a šelmy podobnej Baránkovi v týchto vašich dňoch, keď sa diabol rozzúril proti vám, vediac, že mu zostáva málo času. Preto nastali i dni mojej veľkej bolesti.

– Veľká je moja bolesť, keď vidím svojho syna Ježiša, dosiaľ hanobeného a bičovaného vo svojom slove, odmietaného z pýchy a trhaného ľudskými racionalistickými výkladmi.

– Veľká je moja bolesť, keď pozorujem Ježiša skutočne prítomného v Eucharistii, stále viac zabúdaného, opusteného, urážaného, pošliapavaného.

– Veľká je moja bolesť, keď vidím svoju Cirkev rozdelenú, zradenú, obnaženú, ukrižovanú.

– Veľká je moja bolesť, keď vidím môjho pápeža, ako zamdlieva pod ťarchou preťažkého kríža a pritom je obklopený úplným nezáujmom zo strany biskupov, kňazov a veriacich.

– Veľká je moja bolesť nad stále väčším počtom mojich úbohých detí, ktoré idú cestou zla a hriechu, neresti a nečistoty, egoizmu a nenávisti, vo veľkom nebezpečenstve večného zatratenia v pekle.

Preto od vás, synov zasvätených môjmu Nepoškvrnenému Srdcu, žiadam dnes to, čo som na tomto mieste v máji 1917 žiadala od mojich troch malých detí – Lucie, Hyacinty a Františka, ktorým som sa zjavila:

– Chcete sa i vy obetovať Pánovi na oltári môjho Nepoškvrneného Srdca za spásu všetkých mojich úbohých hriešnych synov?

Ak prijmete moju žiadosť, musíte robiť, o čo vás teraz žiadam:

– modlite sa stále viac, najmä svätý ruženec;

– konajte časté hodiny eucharistickej adorácie a uzmierenia;

– prijímajte s láskou všetky utrpenia, ktoré vám Pán posiela;

– rozširujte bez obáv všetky posolstvá, ktoré vám oznamujem ako nebeská Prorokyňa týchto vašich posledných časov.

Keby ste poznali trest, ktorý vás čaká, keď teraz zatvoríte bránu svojich sŕdc pred úzkostiplným hlasom vašej nebeskej Matky!

Lebo Božské Srdce môjho syna Ježiša zverilo môjmu Nepoškvrnenému Srdcu posledný, najkrajnejší pokus priviesť vás všetkých ku spáse.“

Dongo (Como, Taliansko), 13. októbra 1989

Výročie posledného zjavenia vo Fatime

Anjel prvej metly

„Pripomínate si dnes moje posledné zjavenie vo Fatime 13. októbra 1917, potvrdené slnečným zázrakom.

Pozerajte stále viac na Ženu odetú slnkom, ktorá má za úlohu pripraviť Cirkev a ľudstvo na príchod veľkého dňa Pánovho.

Nastal čas rozhodného boja. Na svet zostúpila hodina veľkého súženia, lebo anjeli Pánovi boli vyslaní svojimi metlami potrestať zem. Koľkokrát som vás vyzývala, aby ste kráčali cestou umŕtvovania zmyslov, ovládania vášní, skromnosti, dobrého príkladu, čistoty a svätosti! Ľudstvo však neprijalo moju výzvu a pokračovalo v neposlušnosti voči šiestemu prikázaniu Zákona Pánovho, ktoré stanovuje nedopúšťať sa nečistých skutkov. Snažilo sa dokonca chváliť také prestúpenia a predstavovať ich ako dosiahnutie ľudskej hodnoty a nový spôsob uplatňovania vlastnej osobnej slobody. Tak sa dnes dospelo k uznaniu všetkých hriechov nečistoty ako skutočného dobra. Začalo sa kazením svedomia detí a mládeže tým, že boli vedení k presvedčeniu, že nečisté skutky, páchané na sebe samom, nie sú hriechom, že pomer pred manželstvom medzi snúbencami je dovolený a dobrý, že rodiny sa môžu chovať slobodne a užívať prostriedky, zabraňujúce počatiu.

Dospelo sa až k ospravedlňovaniu a vychvaľovaniu nečistých skutkov proti prírode a dokonca k návrhu zákonov, stavajúcich na roveň rodiny spolužitie homosexuálov. Nikdy sa tak, ako dnes, ustavične nepropagovala tlačou a všetkými hromadnými oznamovacími prostriedkami nemorálnosť, nečistota a oplzlosť. Predovšetkým televízia sa stala perverzným nástrojom dennodenného bombardovania oplzlými scénami, zameranými na skazenie myslí a sŕdc všetkých. Zábavné lokály, najmä kiná a diskotéky, sa stali miestami verejného zhanobenia vlastnej ľudskej a kresťanskej dôstojnosti. Je to doba, keď Pána, nášho Boha, ustavične verejne urážajú hriechy tela.

Už Sväté písmo vás varovalo, že kto hreší telom, v tom istom tele nájde svoje spravodlivé potrestanie. Tak prišiel čas, keď anjel prvej metly letí nad svetom, aby ho potrestal podľa Božej vôle:

– Anjel prvej metly vrýva do tela tých, čo sa nechali poznačiť znakom šelmy na čele a na ruke a klaňali sa jej obrazu bolestivú a zhubnú ranu, zapríčiňujúcu zúfalý krik u tých, ktorí ňou boli postihnutí. Táto rana predstavuje fyzické bolesti, postihujúce telo ťažkými nevyliečiteľnými chorobami. Bolestivá zhubná rana je metlou pre celé dnes také skazené ľudstvo, ktoré vybudovalo bezbožnú materialistickú civilizáciu a z honby za rozkošou robí vrcholný cieľ ľudského života.

Niektoré z mojich úbohých detí zasiahla za svoje nečisté hriechy a svoj morálny rozvrat nesú v sebe samých ako ťarchu zla, ktoré spáchali. Iných, naopak, zasiahla, aj keď sú dobrí a nevinní; potom ich utrpenie slúži na záchranu mnohých zlých, vzhľadom na solidaritu, ktorá vás všetkých spája.

– Prvou metlou sú zhubné nádory a všetky druhy rakoviny, proti ktorej veda nemôže si nič poradiť, aj keď vo všetkých úsekoch zaznamenala pokrok; sú to choroby, ktoré sa stále rozliezajú a zasahujú ľudské telo a pustošia ho veľmi bolestivými zhubnými ranami. Milovaní synovia, majte pred očami rozširovanie týchto nevyliečiteľných chorôb vo všetkých častiach sveta a milióny mŕtvych, ktoré spôsobujú.

– Prvou metlou je nová choroba AIDS, ktorá postihuje predovšetkým moje úbohé deti, ktoré sú obeťami drog, nerestí a nečistých hriechov proti prírode.

Vaša nebeská Matka chce byť pre všetkých pomocou, oporou, posilou a nádejou v tejto dobe, keď je ľudstvo postihnuté touto prvou metlou. Preto vás vyzývam, aby ste kráčali po ceste pôstu, umŕtvovania a pokánia.

– Deti žiadam, aby vyrastali v čnosti čistoty a aby sa im na tejto neľahkej ceste dostávalo podpory od rodičov a vychovávateľov.

– Mladých žiadam, aby sa cvičili v ovládaní vášní modlitbou a životom v spojení so mnou, aby sa vzdali návštev kina a diskoték, kde existuje ťažké ustavičné nebezpečenstvo prehrešiť sa proti tejto čnosti, takej drahej môjmu Nepoškvrnenému Srdcu.

– Od snúbencov žiadam, aby sa zdržali každého pomeru pred manželstvom.

– Od kresťanských rodín žiadam, aby sa cvičili v manželskej čistote a neužívali nikdy umelé prostriedky na zamedzenie života, žili podľa Kristovho učenia, ktoré Cirkev i dnes predkladá s osvietenou múdrosťou.

– S akou túžbou očakávam od kňazov svedomité zachovávanie celibátu a od rehoľníkov verné a prísne dodržiavanie ich sľubu čistoty!

Mojim úbohým deťom, zasiahnutých prvou metlou bolestivej a zhubnej rany, sa predstavujem ako milosrdná Matka, ktorá pozdvihuje a posilňuje, ktorá vedie k nádeji a pokoju. Od nich žiadam, aby svoje utrpenie obetovali v duchu zadosťučinenia, očisty a posvätenia. Predovšetkým pre nich sa moje Srdce stáva najvítanejším, najotvorenejším útočišťom a bezpečnou cestou, vedúcou ich k Bohu spásy a radosti. V tejto mojej nebeskej záhrade budú všetci potešení a povzbudení a ja sama si beriem na starosť dodávať im uľahčenie v utrpení a ak je to vôľa Pánova, darovať im uzdravenie. Preto v týchto časoch, v ktorých ľudstvo je zasiahnuté prvou metlou, vás všetkých vyzývam, aby ste pozerali na mňa, svoju nebeskú Matku, a tak boli posilnení a dostalo sa vám pomoci.“

Dongo (Como, Taliansko), 1. novembra 1989

Slávnosť všetkých svätých

Nový Jeruzalem

„Dnes je sviatok všetkých svätých a zajtra si pripomeniete duše spasených, ktoré sú však dosiaľ ponorené v očistných mukách očistca.

V týchto časoch veľkého súženia musíte silne prežívať spoločenstvo svätých. Som Kráľovnou všetkých svätých. Som Vojvodkyňou jediného šíku.

– Na všetky úklady, ktoré vám denne strojí drak, čierna šelma, šelma podobná Baránkovi a zlí duchovia, majú odo mňa úlohu odpovedať silou a mocou Pánovi anjeli. Veľká je dnes ich nebeská moc, lebo ich posielam ničiť taktiku môjho protivníka, založenú na odďaľovaní premnohých mojich úbohých detí od úcty, patriacej nášmu Bohu a na stále väčšom rozširovaní satanského kultu a čiernych omší. Na túto zvrhlú rúhačskú akciu démonov odpovedajú anjeli večným, hlbokým a neustálym klaňaním a oslavou Pána.

– Na nebezpečenstvá, ktoré vám v týchto dobách strojí Zlý tým, že sa snaží posiať prekážkami, ťažkosťami a podlým odporom cestu, po ktorej musíte kráčať, odpovedajú svätí neba svojou mocnou pomocou a príhovorom. Skryté a temné pikle, ktoré proti vám kuje slobodomurárstvo, aby ste padli do jeho sietí, sú odhalené a zničené svätými, ktorí nechávajú z neba zostupovať mocné svetlo, ktoré vás zahaľuje a celé vaše bytie prestupuje vôňou viery, nádeje, lásky, čistoty a svätosti.

Spoločenstvo života so svätými je liek, ktorý vám dávam proti podlým a veľmi úkladným nebezpečenstvám, ktoré vám strojí dnes čierna šelma, slobodomurárstvo.

– Proti ťažkostiam výsmechu a segregácie, ktoré proti vám používa šelma podobná Baránkovi, utiekajte sa, moji milovaní synovia, k neustálemu spoločenstvu modlitby so svätými dušami v očistci. Toto spoločenstvo modlitby s dušami v očistci dáva im svetlo a útechu, že čas ich očisťovania bude skrátený a vám poskytne istotu a odvahu uskutočniť vo svojom živote môj plán, ktorý spočíva v tomto: Pomáhať vám plniť v každom okamihu Božiu vôľu Pána.

Dnes pozerám s radosťou na vás, zhromaždených pospolu v nebeskej záhrade môjho Nepoškvrneného Srdca, aby ste prežívali onu úžasnú skutočnosť spoločenstva svätých, ktorá vás spája, pomáha vám a zaväzuje vás všetkých bojovať za úplné víťazstvo Kristovo príchodom jeho slávneho kráľovstva lásky, svätosti, spravodlivosti a pokoja na svet.

Takto vy už prispievate k vytvoreniu nového Jeruzalema, svätého mesta, ktoré musí zostúpiť z neba ako nevesta, ozdobená pre svojho ženícha a pripravujete prebývanie Boha medzi ľuďmi, aby sa všetci stali jeho ľudom, kde každá slza bude osušená z ich očí a nebude už ani smrti, ani zármutku, ani náreku, ani súženia, lebo prvé veci pominuli.“

Rubbio (Vicenza, Taliansko), 8. decembra 1989

Sviatok Nepoškvrneného Počatia Panny Márie

Koruna dvanástich hviezd

„Premilí synovia, dnes pozeráte na nepoškvrnenú nevinnosť vašej nebeskej Matky. Som Nepoškvrnené Počatie. Som jediné stvorenie, zbavené akejkoľvek poškvrny hriechu, i prvotného.

Som celá krásna – tota pulchra. Nechajte sa zahaliť mojím plášťom krásy, aby ste i vy boli osvietení mojou nebeskou nevinnosťou, mojím nepoškvrneným svetlom.

Som celá krásna, lebo som povolaná byť Matkou Syna Božieho a tvoriť panenský výhonok, z ktorého sa má rozviť božský Kvet. Preto môj plán zapadá do samého tajomstva vašej spásy.

Na počiatku som bola zvestovaná ako nepriateľka satana, ako tá, ktorá nad ním dosiahne úplné víťazstvo: ,Nepriateľstvo ustanovujem medzi tebou a Ženou, medzi tvojím potomstvom a jej potomstvom. Ona ti rozšliape hlavu a ty budeš robiť úklady jej päte.‘

Na konci ma vidíte ako Ženu odetú slnkom, ktorá má za úlohu bojovať proti červenému drakovi a jeho mocnému vojsku, aby ho premohla, spútala a zahnala do jeho kráľovstva smrti, aby potom na svete mohol kraľovať jedine Kristus. Preto som vo Svätom písme predstavovaná v lesku svojej materskej kráľovskej dôstojnosti: ,Na nebi sa ukázalo veľké znamenie: Žena, odetá slnkom, pod nohami mala mesiac a na hlave korunu dvanástich hviezd.‘

Okolo mojej hlavy je teda koruna dvanástich hviezd. Koruna je znakom kráľovskej dôstojnosti. Je zložená z dvanástich hviezd, lebo sa stáva symbolom mojej materskej a kráľovskej prítomnosti v samom srdci Božieho ľudu.

Dvanásť hviezd označuje dvanásť kmeňov Izraela, z ktorých sa skladá vyvolený národ, vybraný a povolaný Pánom, aby pripravil príchod na svet Synovi Božiemu a Spasiteľovi. Keďže som povolaná stať sa Matkou Mesiáša, mojou úlohou je byť splnením prisľúbení, panenským výhonkom, cťou a slávou všetkého ľudu Izraela. Cirkev ma skutočne zvelebuje týmito slovami: ,Ty si slávou Jeruzalema, ty si radosť Izraela, ty si česť nášho ľudu.‘ Preto tvoria kmene Izraela dvanásť drahokamov koruny, venčiacej moju hlavu, aby označili úrad mojej materskej kráľovskej dôstojnosti.

Dvanásť hviezd znamená tiež dvanásť apoštolov, základ, na ktorom Kristus založil svoju Cirkev. Často som bola s nimi, aby som ich povzbudila k nasledovaniu a viere v Ježiša počas troch rokov jeho verejného poslania. Namiesto nich spolu s Jánom, som stála pod krížom v okamihu ukrižovania, agónie a smrti môjho syna Ježiša. S nimi som sa delila o radosť z jeho zmŕtvychvstania, s nimi, pohrúženými v modlitbe, som bola účastná slávneho okamihu Turíc. Počas svojho pozemského života som zostala pri nich svojou modlitbou a materskou prítomnosťou, aby som im pomáhala, formovala ich, dodávala im odvahy a pobádala ich piť kalich, ktorý im pripravil nebeský Otec. Som tak Matkou a Kráľovnou apoštolov, ktorí tvoria okolo mojej hlavy dvanásť jasných hviezd mojej materskej kráľovskej dôstojnosti. Som Matkou a Kráľovnou celej Cirkvi.

Dvanásť hviezd znamená tiež novú skutočnosť: Apokalypsa ma vidí ako veľké znamenie na nebi: Žena odetá slnkom, víťaziaca nad drakom a jeho mocným vojskom zla. Hviezdy okolo mojej hlavy teda označujú tých, ktorí sa zasväcujú môjmu Nepoškvrnenému Srdcu, patria k môjmu víťaznému šíku a nechajú sa mnou viesť, aby bojovali tento boj a nakoniec dosiahli naše najväčšie víťazstvo. Tak všetky moje milované deti, zasvätené môjmu Nepoškvrnenému Srdcu, povolané byť dnes apoštolmi posledných čias, sú najjasnejšími hviezdami v mojej kráľovskej korune.

Dvanásť hviezd, ktoré tvoria jasnú korunu mojej materskej kráľovskej dôstojnosti, pozostáva z kmeňov Izraela, z apoštolov a z apoštolov týchto vašich posledných čias. Na sviatok môjho Nepoškvrneného Počatia vás teda všetkých volám, aby ste tvorili časť mojej koruny a stali sa žiarivými hviezdami, ktoré rozlievajú do všetkých častí sveta milosť, svätosť, krásu a slávu vašej Nebeskej Matky.“

Dongo (Como, Taliansko), 24. decembra 1989

Svätá noc

Čas sa naplnil

„Milovaní synovia, prežívajte so mnou v neustálej modlitbe a hlbokej uzobranosti tieto hodiny Svätej noci. Čas sa naplnil.

Po stáročia bola očakávaná táto udalosť, hlasy prorokov a vyslancov Božích udržiavali zažatú pochodeň nádeje a očakávania. Beh časov a dejín sa celý zlieval k tomuto neobyčajnému okamihu.

V tejto svätej noci má všetko svoje naplnenie. Ja, panna a matka, privádzam na svet svojho božského Syna; môj prečistý snúbenec Jozef stojí pri mne a svojou osobou sprítomňuje všetkých chudobných Izraela; biedna jaskyňa sa stáva kráľovským palácom syna Dávidovho, povolaného zasadnúť na jeho kráľovský trón; pastieri pribiehajú, aby priniesli hold prostých a chudobných v duchu; chór anjelov spieva a prináša nevinné svetlo detí, maličkých, čistých srdcom. S akou nevýslovnou láskou a jemnou nežnosťou ukladám do chudobných jaslí svojho božského Syna, Prvorodeného nového ľudu Izraela, Jednorodeného Syna Otcovho, Mesiáša od vekov prisľúbeného a očakávaného! V tejto svätej noci sa uskutočňujú proroctvá, každá vec má svoje dokonalé naplnenie.

Čas sa naplnil. Prežívajte s láskou, dôverou a veľkou nádejou tieto Vianoce. Sú to Vianoce 1989. Sú Vianoce roku veľmi významného. Prežívajte ich spolu so mnou, s Matkou, rodiacou vás denne k tomu životu, ktorý vám darovalo moje Dieťa svojím príchodom medzi vás. Prežívajte ich s mojím snúbencom Jozefom v pokornej a učenlivej spolupráci na pláne vášho Nebeského Otca. Prežívajte ich s pastiermi, ktorí s jasaním pribiehajú, s radosťou, že i vy ste svedkami zvesti, ktorá ešte i dnes ohlasuje pokoj a spásu všetkým ľuďom. Prežívajte ich s maličkými, prostými a chudobnými, ktorí tvoria kráľovský trón pre vládu môjho syna Ježiša. Prežívajte ich s anjelmi, ktorí spievajú božské spevy a prinášajú lásku tejto úbohej zemi, ohrozenej a bitej teraz tak, ako nikdy.. V duchu hlbokej radosti prežívajte tieto vaše Vianoce.

Lebo čas sa naplnil. Vstupujete už do udalostí, ktoré vás pripravujú na jeho druhé Vianoce. Približujete sa okamihu slávneho Kristovho návratu. Nedopusťte teda, aby sa vás zmocnil strach, ani smútok, ani prázdna zvedavosť, ani zbytočné starosti. Prežívajte s prostotou maličkých každý okamih tohto nového Príchodu v mojom Nepoškvrnenom Srdci a pracujte horlivo, aby ste otvorili brány ľudí a národov Kristovi, ktorý prichádza. A otvorte srdcia nádeji, aby ste mohli prijať s radosťou zvesť, ktorú vám dnes prinášam: Napĺňa sa čas jeho slávneho návratu.“

Rubbio (Vicenza, Taliansko), 31. decembra 1989

Posledná noc roka

Otvorte svoje srdcia!

„Zo všetkých končín sveta sa zhromaždite vo večeradle môjho Nepoškvrneného Srdca v intenzívnej a neustálej modlitbe, aby ste spolu so mnou prežili posledné hodiny tohto roka, ktorý práve končí.

Bol to rok veľmi významný. Uzavrela som do svojho materského náručia modlitby a utrpenie všetkých mojich detí a vložila som ich do otvoreného kalicha božského milosrdného Srdca môjho Syna Ježiša. Tak som mohla mocne vykonávať svoje dielo prostredníčky medzi vami a mojím Synom a za všetkých som sa u neho prihovárala ako vaša bolestná a milosrdná Matka.

– Obdržala som veľké milosti pre mojich synov kňazov, aby som im pomohla kráčať cestou svedectva stále dokonalejšieho života, aby zodpovedal Ježišovmu plánu a veľkým potrebám dnešnej Cirkvi.

– Postavila som sa po boku svojich detí, zasvätených rehoľnou profesiou, aby som im dodala odvahy a nadšenia nasledovať Ježiša, čistého, chudobného a poslušného, až na Kalváriu.

– Prosila som za všetky svoje úbohé hriešne deti, obete vášní, nerestí, hriechov, nečistoty, egoizmu, nenávisti a odmietania Boha. Vo svojom Nepoškvrnenom Srdci som pre nich pripravila pomoc, ktorú potrebujú, aby sa mohli navrátiť do náručia svojho nebeského Otca, ktorý ich všetkých očakáva, aby si ich privinul k sebe putom svojej božskej milosrdnej lásky.

– Prosila som za chorých, aby dostali dar prijímať s učenlivosťou a trpezlivosťou kríž ich chorôb; prosila som za rozdelené rodiny, za mládež na scestí, za národy utláčané jarmom otroctva, za všetky národy zeme. Vyprosovala som celému ľudstvu veľký dar pokoja. V tomto mojom diele príhovoru u môjho syna Ježiša ste boli vy, moje malé deti, svojou modlitbou veľkou posilou pre vašu nebeskú Matku. Ďakujem vám za vašu veľkorysú odpoveď na moje túžby a moje opakované výzvy. Prostredníctvom svojho Mariánskeho kňazského hnutia som mohla obdržať zo všetkých končín sveta veľkú odpoveď kňazov a veriacich na moju výzvu k zasväteniu a k modlitbe. Všade sa rozšírili večeradlá, o ktoré som vás žiadala svojím posolstvom 17. januára 1974. Teraz môže vaša nebeská Matka vykonávať svoju veľkú moc. Mám teraz v rukách drahocenný kľúč k otvoreniu zlatej brány božského Srdca Ježišovho, aby mohol vyliať na svet more svojho milosrdenstva. Voda, ktorá tryská z Najsvätejšieho Srdca Ježišovho, obmyje a očistí celý svet a pripraví ho k životu v novej ére milosti a svätosti, na ktorú všetci čakajú. V týchto dňoch uvidíte uskutočnenie veľkého zázraku Božieho Milosrdenstva.

Otvorte svoje srdcia. Otvorte srdcia všetkých ľudí, aby mohli prijať Krista, ktorý prichádza v žiare svojho svetla, aby všetko obnovil.“

1990 - MATKA DRUHÉHO PRÍCHODU

Rubbio (Vicenza, Taliansko), 1. januára 1990

Sviatok Matky Božej Panny Márie

Matka druhého príchodu

„Najmilší synovia, začnite tento nový rok v nepoškvrnenom svetle môjho Božieho Materstva.

Z vôle môjho syna Ježiša som i vašou Matkou.

A ako Matka vás chcem vziať za ruku a doviesť vás na prah tohoto desaťročia, ktoré práve v tento deň začínate.

Je to veľmi dôležité desaťročie. Je to obdobie obzvlášť poznačené mocnou prítomnosťou Pána medzi vami.

V poslednej desiatke rokov vášho storočia sa splnia udalosti, ktoré som vám predpovedala.

Je teda nutné, aby ste sa všetci dali formovať mojím materským pôsobením.

– Formujem vaše srdcia, aby som vás priviedla k obráteniu a otvorila vás pre nové schopnosti lásky. Uzdravujem vás tak z choroby egoizmu a duchovnej suchoty.

– Formujem vaše duše, pomáham vám pestovať v nich veľký dar Božej milosti, čistoty a lásky. A ako v nebeskej záhrade, dávam vypučať kvetom všetkých čností, ktoré vám umožňujú rásť vo svätosti. Vzďaľujem tak od vás tieň zla, mráz hriechu, púšť nečistoty.

– Formujem vaše telá, dávajúc v nich žiariť svetlu Ducha, ktorý v nich prebýva ako vo svojom živom chráme. Vediem vás tak po ceste čistoty, krásy, harmónie, radosti, pokoja a spoločenstva s celým nebom.

Svojím materským pôsobením vás v týchto rokoch pripravujem na prijatie Pána, ktorý prichádza. Pre toto som od vás žiadala zasvätenie môjmu Nepoškvrnenému Srdcu. Aby som vás všetkých formovala k onej vnútornej učenlivosti, ktorú potrebujem, aby som mohla pôsobiť v každom z vás a privádzať vás k hlbokej premene, ktorá vás pripraví na hodné prijatie Pána.

Som Matka druhého Príchodu.

Pripravujem vás na jeho nový príchod.

Otváram cestu Ježišovi, ktorý sa k vám vracia v sláve.

Zrovnajte pahorky navŕšené pýchou, nenávisťou a násilím. Vyplňte údolia vyhĺbené neresťami, vášňami a nečistotou. Odstráňte vyschnutú zem hriechu a odmietania Boha.

Ako sladká a milosrdná Matka pozývam dnes svojich synov, pozývam celé ľudstvo, pripraviť cestu Pánovi, ktorý prichádza.

Na začiatku tejto poslednej desiatky rokov vášho storočia je mojou úlohou, ktorú mi Pán zveril, pripraviť jeho príchod medzi vás.

Preto žiadam od všetkých návrat k Pánovi po ceste obrátenia srdca a života, lebo toto je ešte priaznivý čas, ktorý vám Pán poskytol.

Pozývam všetkých, aby sa zasvätili môjmu Nepoškvrnenému Srdcu a zverili sa mi ako deti, aby som vás mohla viesť po ceste svätosti v radostnom praktizovaní všetkých čností: viery, nádeje, lásky, prezieravosti, statočnosti, spravodlivosti, miernosti, mlčania, pokory, čistoty a milosrdenstva.

Formujem vás k modlitbe, ktorú musíte konať vždy so mnou.

Vo všetkých častiach sveta rozmnožujte večeradlá modlitby, o ktoré som vás žiadala, ako pochodne zažaté v noci, ako bezpečné oporné body, ako potrebné a čakané útočištia.

Predovšetkým žiadam, aby sa stále viac rozširovali rodinné večeradlá, aby som vám tak poskytla bezpečný útulok vo veľkej skúške, ktorá vás čaká.

Som Matka druhého príchodu.

Nechajte sa teda v týchto rokoch mnou formovať a pripravovať tak, aby ste mohli byť schopní prijať Ježiša, ktorý príde v sláve, aby medzi vami obnovil svoje Kráľovstvo lásky, svätosti, spravodlivosti a pokoja.“

Jauru (Mato Grosso, Brazília), 2. februára 1990

Obetovania Pána

Len v srdci maličkých

„Pozri na všetkých týchto mojich synov: sú jednoduchí, sú malí, sú toľko skúšaní utrpením a chudobou!

A predsa vidíš, ako veľkoryso odpovedali na moju žiadosť o zasvätenie a modlitbu.

– Túto odpoveď som dostala od detí, ktoré ma milujú a obklopujú ma synovskou nežnosťou, zhromažďujú sa vo večeradle modlitieb konaných so mnou a spoločne obnovujú svoj akt zasvätenia môjmu Nepoškvrnenému Srdcu.

Veľkorysá odpoveď detí pôsobí môjmu Nepoškvrnenému Srdcu nesmiernu radosť a vytvára veľkú silu príhovoru a zadosťučinenia u Eucharistického Srdca Ježišovho.

Žiadam, aby sa vo všetkých častiach sveta rozmnožovali večeradlá detí, pretože ich volám ku krížovej výprave modlitby a zasvätenia sa pre spásu sveta.

– Túto odpoveď som dostala od mládeže, ktorá vo svojom živote prijala vo veľkom počte záväzok zasvätenia môjmu Nepoškvrnenému Srdcu a snaží sa ho žiť v úsilí varovať sa hriechu, zachovať sa v posväcujúcej milosti a cvičiť sa v kresťanských čnostiach, predovšetkým v čnosti čistoty.

Zhromažďujú sa vo večeradlách, aby sa so mnou modlili a rozjímali o mojich slovách, ktoré ich vedú k žitiu Ježišovho Evanjelia.

Počet mladých, ktorí sledujú cestu, vytýčenú vašou nebeskou Matkou, bude stále väčší.

– Túto odpoveď som dostala od rodín, ktoré sa zasväcujú môjmu Srdcu a zhromažďujú sa v rodinných večeradlách, ktoré si prajem a o ktoré som vás viackrát žiadala.

Tak rodiny mne zasvätené odolávajú ťažkej chorobe rozdelenia a rozvodu a sú uchránené od nákazy strašnej rakoviny potratov a vyhľadávania všemožných prostriedkov, brániacich životu.

Preto nikde inde ako tu nevidíš toľko detí, ktoré sú prijímané ako najkrajší a najdrahocennejší dar, čo Pán venuje rodinám, ktoré zostali verné.

– Túto odpoveď som dostala od farností, vo všetkých jej zložkách: Od pasiera i od stáda, jemu zvereného.

Farské spoločenstvo sa zasvätilo môjmu Nepoškvrnenému Srdcu a zhromažďuje sa každý deň vo večeradle modlitby so mnou: v modlitbe svätého ruženca a na kolenách uctievajú Ježiša v Eucharistii, slávnostne vystaveného na oltári.

Ježiš tak môže uvoľniť v dušiach svoju veľkú silu lásky a už uskutočniť, na tomto úbohom stratenom mieste, triumf svojej milosrdnej lásky príchodom svojho eucharistického kráľovstva medzi vás.

Dnes, keď ma uctievate vo chvíli, keď nesiem na svojich rukách Dieťa Ježiša do jeruzalemského chrámu, vám zvestujem, že tu sa už začal môj triumf.

Dennodenne – len v srdci maličkých – uskutočňujem najväčší triumf môjho Nepoškvrneného Srdca.“

Brazília (Brazília), 8. februára 1990

Duchovné cvičenia formou večeradla s kňazmi,

zodpovednými za MKH v Brazílii

Matka a Kráľovná Brazílie

„Som tak spokojná, najmilší synovia, s týmto vaším večeradlom modlitby a bratstva, ktoré konáte spolu so svojou nebeskou Matkou!

– Zhromažďujete sa v modlitbe: tak prosíte spoločne Liturgiou hodín, recitovaním svätého ruženca.

Večer sa všetci zhromažďujete okolo Eucharistického Ježiša, slávnostne vystaveného na oltári, na hodinu adorácie a zmierenia.

Pri koncelebrovanej svätej omši obnovujete svoj akt zasvätenia môjmu Nepoškvrnenému Srdcu.

– Zhromažďujete sa v bratstve: ako to bolo v jeruzalemskom večeradle, tak i v tomto večeradle vám pomáham rásť vo vzájomnej láske.

Poznávate sa, chápete sa, rozprávate si o svojich ťažkostiach a problémoch a ako mnohí bratia, pomáhate si rásť v stále dokonalejšej láske.

Tak žijete nové prikázanie, ktoré vám dal Ježiš: Aby ste sa milovali navzájom, ako On miloval vás.

A skrze vás, ktorí ste mi odpovedali, sa naplňuje plán môjho Nepoškvrneného Srdca aj pre túto vašu vlasť a pre Cirkev, žijúcu tu, v Brazílii.

Som Matkou a Kráľovnou Brazílie.

Ako som vám hovorila vo svojom predchádzajúcom posolstve, potvrdzujem vám, že tunajšia Cirkev ide v ústrety veľkému nebezpečiu stať sa obeťou odpadu a straty pravej viery.

Nebezpečenstvá, ktoré ju ohrozujú, sú popieranie, rozpoltenosť, mnohé verejné kritiky adresované pápežovi a jeho učiteľskému úradu zo strany niektorých biskupov, kňazov, rehoľníkov a veriacich.

Vráťte sa všetci na cestu plnej, učenlivej a poslušnej jednoty s pápežom, ak chcete zotrvať v pravej viere a vernosti Kristovi a jeho evanjeliu.

I vaša vlasť je ustavične ohrozovaná materializmom a rozkošníctvom, zatiaľ čo sa vytvára stále väčšia priepasť medzi tými, ktorí sa tešia z množstva materiálnych majetkov a tými, ktorým chýba i to najnutnejšie k životu.

Je ohrozovaná metlou rozvodov, potratov, používania všemožných prostriedkov na zabránenie života, nemravnosti a nečistoty, šírenej hromadnými oznamovacími prostriedkami, predovšetkým televíziou.

Ako som vám však sľúbila, prihovorila som sa a prihováram sa každý deň, aby som priviedla vašu vlasť a vašu Cirkev na cestu jednoty, spásy a pokoja.

Som Matkou a Kráľovnou Brazílie.

Dnes vám vyjadrujem svoje materské zadosťučinenia, že ste prijali pozvanie, ktoré som vám predložila, všade rozširovať rodinné večeradlá, ako veľkú záchrannú sieť.

Odpovedali ste na moju žiadosť a ja som dodržala svoj sľub.

Keď teraz vstupujete do posledného desaťročia tohoto storočia, v ktorom sa naplnia rozhodujúce udalosti, ktoré vás privedú k triumfu môjho Nepoškvrneného Srdca, žiadam od vás ešte väčšie šírenie večeradiel medzi kňazmi, večeradiel medzi veriacimi a predovšetkým večeradiel rodinných. Obzvlášť si prajem, aby sa všade vytvárali večeradlá detí ako krížové výpravy nevinnej modlitby, schopnej vytvoriť veľkú hrádzu proti šíreniu zla a hriechu a dovoliť tak Bohu a vašej Nebeskej Matke dosiahnuť víťazstvo dobra a lásky.

Navráťte sa do svojich domovov v pokoji a staňte sa apoštolmi tohoto hnutia v celej Brazílii.

Sprevádzam vás svojou materskou láskou, uisťujem vás, že som neustále pri každom z vás a žehnám vás.“

Sao Paulo (Brazília), 13. marca 1990

Keď sa vráti Syn človeka

„V Evanjeliu čítate: ,Keď sa vráti Syn človeka, či nájde ešte vieru na zemi?“

Dnes vás chcem pozvať na meditáciu o týchto slovách, prednesených mojím synom Ježišom. Sú to vážne slová, ktoré nútia k zamysleniu a ktoré vám môžu dať pochopiť časy, ktoré prežívate.

Predovšetkým sa môžete pýtať, prečo ich Ježiš predniesol. – Aby vás pripravil na svoj druhý príchod a objasnil vám okolnosť, ktorá bude ukazovať na blízkosť jeho slávneho návratu.

Touto okolnosťou je strata viery.

Tiež v inej časti Písma svätého, v liste sv. Pavla Solúnčanom je ešte oznámené, že pred slávnym návratom Krista sa musí uskutočniť veľký odpad.

Strata viery je ozajstným odpadom.

Rozšírenie odpadu je teda znamením, ktoré ukazuje na veľmi blízky druhý príchod Krista.

– Vo Fatime som vám predpovedala, že príde doba, keď sa stratí pravá viera.

Toto je tá doba.

Vaše dni sa vyznačujú touto bolestnou a význačnou situáciou, predpovedanou vám vo Svätom písme: u stále väčšieho počtu mojich synov mizne pravá viera.

Príčiny straty viery sú:

1) Šírenie bludov, ktoré sú propagované a často vyučované profesormi teológie v seminároch a na katolíckych školách a tak nadobúdajú určitý charakter pravdivosti a legitimity.

2) Otvorený verejný odboj proti autentickému učiteľskému úradu Cirkvi a predovšetkým pápeža, ktorý má od Krista úlohu udržiavať celú Cirkev v pravde katolíckej viery.

3) Zlý príklad pastierov, ktorí sa nechali celkom ovládnuť duchom sveta a stávajú sa propagátormi politických a sociálnych ideológií, namiesto aby boli zvestovateľmi Krista a jeho evanjelia, zabúdajú tak na úlohu od neho samého prijatú: Choďte do celého sveta a ohlasujte evanjelium celému stvoreniu.

Tak sa v týchto dňoch medzi toľkými mojimi úbohými synmi stále viac šíri odpad.

Keď sa vráti Syn človeka…

Ak je blízky jeho návrat, tak moje materské pôsobenie sa stáva starostlivejším a mocnejším, aby som všetkým svojim synom pomohla vytrvať navždy v pravde viery.

Preto som vás požiadala o zasvätenie sa môjmu Nepoškvrnenému Srdcu.

Preto som v týchto časoch všade rozšírila svoje Mariánske kňazské hnutie – aby som sformovala malé stádo, spojené v modlitbe večeradiel a bdejúce v očakávaní. Je to stádo mnou zhromaždené a sformované na zachovanie pravej viery.

Tak, keď sa vráti Syn človeka, nájde na zemi ešte vieru vo všetkých, ktorí sa mi zasvätia a nechávajú sa zhromaždiť v nebeskej záhrade môjho Nepoškvrneného Srdca.“

Rubbio (Vicenza, Taliansko), 12. apríla 1990

Zelený štvrtok

Miloval ich až do krajnosti

„Najmilší synovia, zhromaždení vo večeradle môjho Nepoškvrneného Srdca, prežívajte so mnou tento deň Zeleného štvrtku.

Je to deň vašej Paschy.

Je to deň vášho kňazstva.

Dnes si ho pripomínate, zhromaždení okolo svojich biskupov pri koncelebrácii Eucharistie, pri ktorej obnovujete sľuby, dané v deň kňazského svätenia.

Sú to sľuby vašej vernosti Kristovi a jeho Cirkvi.

Sú to sľuby vašej pripravenosti a vašej poslušnosti.

Sú to sľuby vašej úplnej a výlučnej lásky, zaväzujúcej vás milovať Ježiša a duše, ktoré vám zveril.

Všetko sú to sľuby života; všetko to sú záväzky lásky.

– Ježiš, keďže miloval svojich, ktorí boli vo svete, až do krajnosti ich miloval. – Tak uvádza Ján, najmilší z apoštolov, vo svojom Evanjeliu v správe o ustanovení Eucharistie, novej Obety a nového kňazstva.

Ježiš ich miloval až do krajnosti.

Miloval ich až do krajnosti, to jest až do konca svojho života, pretože Posledná večera zodpovedá tiež poslednému večeru jeho ľudskej existencie medzi vami: – Túžobne som si žiadal jesť s vami tohto veľkonočného baránka skôr, ako by som trpel. – Miloval ich až do krajnosti, to jest až na vrchol akejkoľvek možnosti lásky, pretože Ježiš dnes prináša večnú Obetu, dokonanú raz navždy na Kalvárii, za spásu všetkých. – Nikto nemá väčšej lásky, než ten, kto dáva život za tých, ktorých miluje. –

Miloval ich až do krajnosti, to jest až do najväčšej požiadavky lásky, ktorá si žiada prítomnosť milovanej osoby, preto Ježiš ostáva v Eucharistii stále s vami, skutočne prítomný svojím osláveným telom a svojím božstvom, tak, ako je v nebi, i keď je skrytý pod eucharistickými spôsobmi. – Ja som s vami po všetky dni, až do skončenia sveta. –

Miloval ich až do krajnosti, to jest až do krajnosti vašej úbohosti a vašej biedy, pretože vo sviatosti Eucharistie Ježiš sa stotožňuje s vami, stáva sa telom vášho tela a krvou vašej krvi, aby vám, pozemským bytostiam, dal drahocenný dar svojho božského života. – Ja som živý chlieb, ktorý zostúpil z neba. Kto je z tohoto chleba, bude mať v sebe život a ja ho vzkriesim v posledný deň. –

Miloval ich až do krajnosti, to jest až do konca časov, pretože prítomnosť Krista medzi vami v stave obety, v každom svätostánku zeme, vám dáva istotu a dôveru, radosť a nádej v jeho slávny návrat. – Tvoju smrť zvestujeme a tvoje zmŕtvychvstanie vyznávame, kým neprídeš v sláve. –

Dnes je deň novej Obety a nového kňazstva.

Dnes je veľký deň lásky. Jeho božské Srdce sa otvára k novému prikázaniu: milujte sa navzájom, ako som ja miloval vás.

Premilí synovia, v tento deň vás žiadam obnoviť svoj záväzok lásky k Ježišovi, prítomnému v Eucharistii.

Urobte z omše svätej stred všetkej svojej zbožnosti, vrchol svojho kňazského dňa, srdce svojho apoštolského snaženia. Celebrujte ju s láskou, s dôsledným zachovávaním liturgických predpisov; prežívajte ju osobnou účasťou na Obete, ktorú Ježiš vaším prostredníctvom obnovuje.

Obklopujte svetlom a kvetmi svätostánok, v ktorom je uchovaný eucharistický Ježiš.

Choďte často pred svätostánok ku svojim osobným stretnutiam lásky s Ježišom, ktorý vás očakáva, nech sa svätostánok pre vás stane jedinečnou drahocennou pokladnicou, ktorá priťahuje ako magnet vaše kňazské srdce. Vystavujte tiež eucharistického Ježiša na oltár na slávnostné verejné hodiny poklony a zmierenia, lebo príchod novej éry povedie k všeobecnému rozkvetu eucharistickej úcty v celej Cirkvi.

Vskutku, príchod slávneho Kristovho kráľovstva nastane súbežne s veľkou nádherou jeho eucharistického kráľovstva medzi vami.

Eucharistický Ježiš uvoľní všetku svoju silu lásky, ktorá premení duše, Cirkev a celé ľudstvo.

Eucharistia je teda Ježišovým znamením, že ešte i dnes vás miluje až do krajnosti, lebo vás sprevádza až do konca týchto vašich časov, aby vás uviedol do novej éry svätosti a milosti, ku ktorej všetci smerujete a ktorá započne vo chvíli, keď Ježiš obnoví svoje slávne kráľovstvo medzi vami.“

Rubbio (Vicenza, Taliansko), 13. apríla 1990

Veľký piatok

Syn a Matka

„Prežívajte dnes pri mne, svojej bolestnej Matke, trúchlivé hodiny utrpenia a smrti môjho syna Ježiša.

Ponorte sa do hlbín jeho božského Srdca, aby ste mali účasť na intenzite všetkých jeho múk:

Pri súdnom pojednávaní náboženského tribunálu, na ktorom je Ježiš hanobený, týraný a nakoniec odsúdený, pretože vydal svedectvo pravde a vyhlásil sa za Syna Božieho.

Pri procese, ktorý musel podstúpiť pred civilným tribunálom, na ktorom – hoci bol uznaný za nevinného – bol podrobený strašnému trestu bičovania, tŕním korunovaný a nakoniec odsúdený na smrť kríža.

Ako tichého baránka, vedeného na zabitie bez slova odporu, bez náreku, klesajúceho pod ťarchou kríža, ktorý na neho kladie Otec nebeský, keď vystupuje na Kalváriu, tak dnes stretávam svojho Syna.

Jeho tvár už nemá ľudskej podoby, tak je znetvorená krvou a fackami, následkom bičovnia sa jeho telo stalo jedinou živou ranou, z ktorej pramenia potôčky krvi.

Sily ho už opúšťajú a potáca sa; horúčka ho stravuje; život z neho uniká; padá pod ťarchou nástroja svojho umučenia; leží tam na zemi, zdrvený ako červ a nemá už sily sa zodvihnúť.

V tomto okamihu mu nebeský Otec poskytuje útechu jeho Matky.

Od tejto chvíle prežívame spolu tajomstvo jeho vykupiteľského umučenia.

Syn a Matka.

Spolu ideme posledným úsekom tejto strašnej cesty.

On s nekonečnou ťarchou svojho utrpenia, ktoré ho drví; ja s bolestným mečom, ktorý preniká moje Nepoškvrnené Srdce, ktorý ho zraňuje a nechá ho krvácať.

Syn a Matka spoločne na Kalváriu, nesúci kríž tej istej bolesti.

Kvapky krvi, ktoré sa rinú z jeho hlavy, sa spájajú s hojnými slzami, ktoré kanú z mojich materských očí.

Tŕňová koruna, obopínajúca jeho hlavu, tvorí ostrý meč, ktorý preniká moje srdce.

Jeho ranami pokryté telo je zrkadlom mojej prebodnutej, mukami rozorvanej duše.

Syn a Matka.

Spolu prichádzame na vrchol Golgoty; spolu sme zavesení na kríž; spolu sme prebodnutí klincami; spolu prežívame bolestné hodiny agónie; spolu počúvame zlostné výkriky tých, ktorí nás zrážajú a nám zlorečia; spolu odpúšťame katom; spolu sa modlíme a milujeme; spolu cítime opustenosť od Otca; spolu dôverujeme a jemu sa zverujeme; spolu konečne umierame.

Ježiš umiera telom; ja, jeho Matka, srdcom.

Zázrakom zostávam ešte nažive, lebo musím ako Matka pomáhať môjmu Synovi umierať.

Teraz chápete hlboký význam jeho posledného daru: – Hľa, tvoja Matka. –

Som Matkou pre neho i pre vás.

Syn a Matka. Synovia a Matka.

Tu pod krížom som zázračne ešte živá, lebo musím ako Matka pomáhať vám všetkým narodiť sa a žiť v ňom a pre neho.

Všetci ľudia, vykúpení Ježišom, sú odo dneška tiež mojimi deťmi.

Som Matkou ľudí všetkých dôb, až do konca časov, keď sa Ježiš vráti v sláve a vtedy sa konečne naplní moje duchovné materstvo.“

Rubbio (Vicenza, Taliansko), 14. apríla 1990

Biela sobota

Bdejte so mnou v očakávaní

„Najmilší synovia, dnes bdejte so mnou v očakávaní.

Je Biela sobota.

Je to deň mojej pevnej nádeje.

Je to deň mojej najväčšej viery a môjho nepoškvrneného bôľu.

Ježiš už leží mŕtvy vo svojom novom hrobe.

Od chvíle, keď po uzavretí hrobu privaleným obrovským kameňom som sa s Jánom a zbožnými ženami vzdialila, pre mňa, Matku bolestnú a ukrižovanú, akoby sa zastavil čas.

Sústredila som sa do trvalej modlitby, pritom z mojich očí sa ustavične rinuli slzy v plači a moje materské srdce tvorilo akúsi kolísku lásky a čakania na nové slávne narodenie môjho syna Ježiša.

Viera v jeho božské Slovo, ktorá ma neustále podopierala počas jeho ľudskej existencie a v hodinách jeho bolestného umučenia sa stala jedinou bezpečnou oporou mojej neopísateľnej bolesti, sa teraz mení v absolútnu istou jeho skorého zmŕtvychvstania.

Žijem ranená a upokojená, plačúca a potešená, ponorená v bolesti a vyrovnaná, lebo viem, že Ježiš, tak kruto trýznený a zabitý, sa chystá zmŕtvychvstať.

A prvý deň po sobote za svitania sa ku mne blíži Ježiš Kristus v žiari svojho osláveného tela, zviera ma v náručí s láskou a synovskou nežnosťou, obklopuje ma mohutným svetlom a hovorí mi božské slová útechy.

Milovaní synovia, bdejte so mnou v očakávaní v tejto predlhej bolestnej svätej sobote, ktorá sa tiahne od jeho zmŕtvychvstania až do jeho slávneho návratu.

Bdejte so mnou v očakávaní a buďte silní vo viere v Neho v týchto časoch, keď sa obnovujú zrady a opustenia zo strany jeho blízkych, keď viera opravdivých učeníkov je podrobovaná tvrdej skúške šírením tých najpodlejších a najúkladnejších bludov.

Bdejte so mnou v očakávaní a majte pevnú nádej, že Ježiš sa vráti na oblakoch nebeských a v jase svojho osláveného tela, ako to predpovedal pred Kajfášovým tribunálom, chtiac tak dať bezpečné znamenie svojho božstva. Majte pevnú nádej v týchto časoch, keď sa rozširujú pochybnosti o jeho božskej prirodzenosti a uskutočnení jeho prísľubov.

Bdejte so mnou v očakávaní a majte horiacu lásku v týchto časoch, keď v ľudských srdciach ochladla a ľudstvo sa stalo púšťou života a lásky a je stravované a stále viac ohrozované egoizmom, násilím, hladom a vojnou.

Bdejte so mnou v očakávaní v týchto posledných časoch vašej tak dlhej svätej soboty, lebo je blízko okamih, keď môj syn Ježiš sa vráti na oblakoch nebeských v jase svojej božskej slávy.“

Rubbio (Vicenza, Taliansko), 15. apríla 1990

Veľkonočná nedeľa

Druhá Veľká noc v sláve

„Nech je vaše srdce, premilí synovia, v tento deň Veľkej noci plné radosti a pokoja.

Môj syn Ježiš, zhanobený, strýznený, zbičovaný, na smrť odsúdený a na kríži zabitý dnes vstáva z mŕtvych s mocou svojho božstva a v jase svojho osláveného tela.

V božskej sile tohoto jeho nového slávneho zrodenia tieň hrobu sa mení v mocné svetlo, ťažký zapečatený balvan je odvalený náhlym zemetrasením, stráže sú ochromené bezmedznou silou. Anjeli sa skláňajú v úcte pri jeho žiarivom východe, okolitá príroda v radosti spieva, zachvátená búrkou obnoveného života.

Vzkriesený Kristus vychádza z hrobu v božskom jase svojho osláveného tela.

Je Veľká noc Vzkriesenia.

Je počiatok nového, ním vykúpeného a získaného ľudstva.

Je úsvit jeho nového kráľovstva.

Je prvý deň jeho kráľovského triumfu.

Vaše srdce nech je plné radosti, premilí synovia, lebo sa pre vás chystá druhá Veľká noc v sláve.

Temný a mrazivý hrob predstavuje úbohé ľudstvo, kráčajúce v temnotách odmietania Boha, stravované prudkým víchrom vášní, zabíjané hriechom, egoizmom, nenávisťou a nečistotou.

Zdá sa, že dnes triumfuje vo svete len smrť.

Majte však dôveru a nádej.

Vzkriesený Kristus žije medzi vami. Živý Kristus je vaším veľkým víťazstvom.

Blízko je druhá Veľká noc v sláve.

Čoskoro sa už otvorí brána tohoto obrovského hrobu, v ktorom leží celé ľudstvo.

Ježiš Kristus, obklopený chórom anjelov, na oblakoch nebeských, prestretých pri jeho nohách ako kráľovský trón, v jase svojho božstva sa navráti, aby priviedol ľudstvo k novému životu, duše k milosti v láske, Cirkev k najvyššiemu vrcholu svätosti a obnoví tak vo svete svoje kráľovstvo slávy.“

Fatima (Portugalsko), 13. mája 1990

Výročie prvého zjavenia

Zostupujem z neba

„Pred 73 rokmi som zostúpila z neba tu, v Cova da Iria, aby som vám ukázala cestu, po ktorej máte ísť v tomto vašom ťažkom storočí.

Veľmi trúchlivé udalosti, ktoré potom nasledovali, udiali sa ako plné uskutočnenie môjho proroctva.

– Ľudstvo neprijalo moju materskú výzvu na návrat k Pánovi cestou obrátenia srdca a života, modlitby a pokánia.

Tak poznalo strašné roky druhej svetovej vojny, ktorá so sebou priniesla desiatky miliónov mŕtvych, obrovskú skazu ľudí a národov.

– Rusko mi nebolo zasvätené pápežom a zborom biskupov, a tak sa mu nedostalo milosti obrátenia a svoje bludy rozšírilo vo všetkých častiach sveta, vyvolávajúc vojny, násilia, krvavé revolúcie a prenasledovania Cirkvi a Svätého Otca.

– Satan sa stal neobmedzeným pánom udalostí tohoto storočia a priviedol celé ľudstvo k odmietaniu Boha a jeho Zákona lásky a rozosial všade rozkol a nenávisť, nemorálnosť, zlo, dal všade legalizovať potraty, rozvod, oplzlosť, homosexualitu a používanie všetkých prostriedkov na zabránenie života.

Teraz začínate poslednú desiatku rokov vášho storočia.

Zostupujem z neba, aby vám boli odhalené posledné tajomstvá a aby som vás mohla pripraviť na to, čo všetko musíte prežiť pre očistu zeme.

Moje tretie tajomstvo, ktoré som tu vyjavila trom deťom pri zjavení a ktoré vám dodnes nebolo odhalené, sa stane zjavným všetkým ľuďom samotným vývojom udalostí.

Cirkev pozná hodinu svojej najväčšej apostázy a človek neprávosti sa votrie do jej vnútra a zasadne v samom Chráme Božom, zatiaľ čo malý zvyšok verných bude podrobený najväčším skúškam a prenasledovaniam.

Ľudstvo bude prežívať chvíle svojho veľkého trestu, a tak bude pripravené na prijatie Pána Ježiša, ktorý sa k vám navráti v sláve.

Predovšetkým preto ešte dnes zostupujem z neba vo svojich častých zjaveniach s posolstvami, ktoré vám dávam a s týmto mimoriadnym dielom môjho Mariánskeho kňazského hnutia, aby som vás pripravila prežívať udalosti, ktoré sa už napĺňajú a viedla vás za ruku, aby ste mohli prejsť najťažším a najbolestnejším úsekom vášho druhého Adventu, a aby som mysle a srdcia všetkých pripravila na prijatie Ježiša v blížiacej sa chvíli jeho slávneho návratu.“

Vacallo (Švajčiarsko), 3. júna 1990

Svätodušná nedeľa

Čas Ducha Svätého

„Vo večeradle môjho Nepoškvrneného Srdca úpenlivo dnes prosíte, najmilší synovia, so svojou nebeskou Matkou o dar Ducha Svätého.

– Príď, Duchu Svätý, príď na mocný príhovor Nepoškvrneného Srdca Panny Márie, tvojej milovanej Nevesty.

Opakujte často toto vzývanie.

Nech sa táto modlitba stane zvyklosťou v rokoch, ktoré vás ešte delia od veľkého jubilea roku dvetisíc, keď prežívate záverečné časy tohoto druhého Adventu.

Približujete sa k okamihu, v ktorom sa naplní veľký zázrak druhých Turíc.

Jedine Duch Lásky môže obnoviť celý svet.

Jedine Duch Lásky môže utvoriť nové nebesia a novú zem.

Jedine Duch Lásky môže pripraviť srdcia, duše, Cirkev a celé ľudstvo na prijatie Ježiša, ktorý sa k vám vráti v sláve.

Preto vstupujete do doby, v ktorej sa bude stále mocnejšie uplatňovať božské pôsobenie Ducha Svätého.

V tejto dobe má Duch Svätý za úlohu viesť vás k uskutočneniu plánu nebeského Otca v dokonalej univerzálnej oslave jeho syna Ježiša Krista.

Tak Duch Svätý spĺňa svoje božské poslanie vydať plné svedectvo Synovi a dovedie vás k pochopeniu úplnej pravdy.

Duch Svätý má za úlohu učiniť z vás dnes statočných svedkov Pravdy a priviesť vás k hrdinskému svedectvu viery v Ježiša.

Duch Svätý má za úlohu osvecovať vaše duše svetlom Božej milosti a privádzať vás na cestu svätosti.

Preto na vás vylieva svojich sedem svätých darov, dávajúc tak silu a vzrast božským a mravným čnostiam, ktoré premieňajú váš život v kvitnúcu záhradu, v ktorej si Najsvätejšia Trojica robí svoj príbytok.

Duch Svätý má za úlohu utvárať vaše srdcia k dokonalosti lásky, a tak vo vás spaľuje každú formu egoizmu a očisťuje vás ohňom nespočetných utrpení.

Duch Svätý má za úlohu priviesť Cirkev k jej najväčšej nádhere, aby bola celá krásna, a bez poškvrny a vrásky, ako vaša nebeská Matka a mohla šíriť Kristovo svetlo medzi všetkými národmi zeme.

Duch Svätý má za úlohu premeniť celé ľudstvo a obnoviť tvárnosť zeme, aby sa stala novým pozemským rajom, v ktorom by sa všetci z Boha radovali, jeho milovali a oslavovali.

Duch Svätý otvára a zatvára brány druhého Adventu.

Preto celé obdobie druhého Adventu, ktoré prežívate, je časom Ducha Svätého.

Žijete v jeho čase.

Pozývam vás, aby ste všade rozširovali večeradlá modlitby so mnou.

Celá Cirkev musí vstúpiť do duchovného večeradla môjho Nepoškvrneného Srdca a spojiť sa v ustavičnej modlitbe s vašou nebeskou Matkou.

Lebo moje Nepoškvrnené Srdce je zlatou bránou, ktorou k vám prechádza Duch Svätý, aby vás doviedol do druhých Turíc.“

Rubbio (Vicenza, Taliansko), 23. júna 1990

Sviatok Nepoškvrneného Srdca Panny Márie

Moje Nepoškvrnené Srdce je oslávené

„Najmilší synovia, Cirkev dnes slávi liturgickú pamiatku môjho Nepoškvrneného Srdca.

Tento sviatok prežívajú obzvlášť slávnostne všetci, ktorí patria k môjmu Mariánskemu kňazskému hnutiu.

Vstupujete do mojich čias.

Rozvíjajú sa mohutné tajomné udalosti, ktoré som vám predpovedala.

Preto nastala chvíľa, keď moje Nepoškvrnené Srdce musí byť oslávené pred Cirkvou a všetkým ľudstvom.

Vy ste vyvolení za moje najmenšie dietky, mne zasvätené a celkom sa mi zverujúce.

Vy ste pripravovaní, aby ste chystali a uskutočnili môj materský triumf v slávnom triumfe môjho syna Ježiša.

Vy ste povolaní za apoštolov týchto posledných čias.

Vám teda prináleží úloha rozhlasovať vo všetkých častiach zeme lásku a slávu vašej nebeskej Matky.

Preto je vo vás oslávené moje Nepoškvrnené Srdce.

Moje Nepoškvrnené Srdce je vami oslávené, keď sa necháte učenlivo viesť cestou čistoty, lásky a svätosti.

Moje Nepoškvrnené Srdce je vami oslávené, keď podávate všetkým každodenné svedectvo hrdinskej vernosti Kristovi a jeho evanjeliu a stávate sa dnes statočnými vyznávačmi viery.

Moje Nepoškvrnené Srdce je vami oslávené, keď dávate príklad pevnej jednoty s pápežom a dokonalej poslušnosti jeho učiteľskému úradu.

Moje Nepoškvrnené Srdce je vami oslávené, keď sa dávate celkom k dispozícii duchovným potrebám duší, najmä v horlivom vykonávaní svojej kňazskej služby vo sviatosti zmierenia.

Moje Nepoškvrnené Srdce je vami oslávené, ak sa stávate horiacimi plameňmi lásky a horlivosti voči Ježišovi, prítomnému v Eucharistii, privádzate k nemu všetky vám zverené duše a znásobujete slávnostné hodiny adorácie a zmierenia, vystavujúc na oltári Najsvätejšiu Sviatosť, obklopenú svetlami a kvetmi ako prejavmi vašej zbožnosti.

Moje Nepoškvrnené Srdce je vami oslávené, keď rozmnožujete všade moje večeradlá modlitby so mnou, o ktoré som vás žiadala: medzi kňazmi, veriacimi, mládežou, deťmi a v rodinách. Pripravujete tak čas druhých Turíc pre Cirkev a celý svet.

Druhými Turícami vydá Duch Svätý dokonalé svedectvo Synovi a prinesie na svet svoje slávne kráľovstvo lásky, aby bol Ježiš Kristus milovaný, uctievaný a oslavovaný ľudstvom úplne obnoveným.

Len vtedy bude moje Nepoškvrnené Srdce triumfovať.“

Valdragone Di San Marino, 28. júla 1990

Duchovné cvičenia formou večeradla s kňazmi, zodpovednými za MKH v Amerike a v Európe

Druhé Turíce

„Najmilší synovia, i tohto roku som vás zavolala sem hore, na túto horu, aby ste prežívali dni bratstva a modlitby so mnou, v trvalom večeradle, ako to bolo v Jeruzaleme.

Vstupujete do poslednej desiatky tohoto storočia, keď sa naplnia udalosti, ktoré som vám predpovedala a moje tajomstvá vám budú odhalené.

Vstupujete do doby triumfu môjho Nepoškvrneného Srdca.

Ste už blízko druhým Turícam.

Druhé Turíce prídu, lebo sú vo všetkých častiach sveta rozšírené večeradlá modlitby, o ktoré som vás často a so stále väčšou naliehavosťou žiadala.

Ste tu, aby ste vy sami zažili skúsenosť večeradla, kde som obzvlášť prítomná medzi vami, a aby ste sa mohli stať apoštolmi večeradiel po celom svete.

Moje Nepoškvrnené Srdce je novým duchovným večeradlom, do ktorého musí vstúpiť celá Cirkev, aby dostala dar nových Turíc.

Druhé Turíce prídu ako rieka milosti a milosrdenstva, ktorá očistí Cirkev, urobí ju chudobnou a čistou, pokornou a silnou, bez poškvrny a vrásky, celou krásnou, ako je vaša nebeská Matka.

Ste tu, aby ste boli mnou utváraní stať sa novým srdcom tejto Cirkvi, celkom obnovenej Duchom.

Preto sa musíte dať mnou utvárať, aby ste dospeli k úplnej premene srdca.

Vaše srdce nech sa stane miernym a pokorným, sladkým a milosrdným, citlivým a čistým.

Nech je vaše srdce ako kalich, plný ľúbezného balzamu, ktorý v bohatosti steká, aby zacelil otvorené krvácajúce rany, utíšil nespočetné súženia a bolesti, dodal nádej zúfalým, milosť hriešnym, posilu nemocným, pomoc núdznym, pokoj zarmúteným a odvahu nedôverujúcim.

Druhé Turíce prídu na svet ako rosa a premenia púšť v záhradu, v ktorej celé ľudstvo pobeží ako nevesta v ústrety svojmu Pánovi v obnovenej zmluve lásky s Ním.

Tak sa Najsvätejšej Trojici dostane jej veľkej slávy a Ježiš medzi vami obnoví svoje slávne kráľovstvo lásky.

Preto sa musíte stať tichými a statočnými strojcami tejto všeobecnej obnovy.

Vezmite do svojho kňazského náručia toto úbohé choré ľudstvo a prineste ho do materskej kliniky môjho Nepoškvrneného Srdca, aby bolo uzdravené vašou nebeskou Matkou.

Urobíte to, keď privediete všetkých: kňazov, veriacich, dietky, mládež a rodiny k zasväteniu môjmu Nepoškvrnenému Srdcu.

Odvahu, moji milovaní!

V týchto mimoriadnych dňoch večeradla som vám venovala posilu a útechu, milosť a lásku, čistotu a svätosť.

Vychádzate z tohoto večeradla celkom obnovení, lebo Duch Svätý, ktorého ste skrze mňa vzývali, sa vám dal so svojimi siedmimi darmi, ktoré vám dávajú sviežosť a silu rozkvetu všetkých čností vo vás.

Odchádzajte ako odvážni apoštoli týchto posledných čias a choďte do všetkých končín zeme, neste svetlo Kristovo v týchto dobách temnoty a rosu jeho božskej lásky v týchto dňoch veľkej suchoty.

Tak pripravíte srdcia a duše na radostné prijatie Krista, ktorý prichádza.

S vašimi drahými, s dušami, ktoré sú vám zverené, vás žehnám s radosťou Matky, ktorú ste tak veľmi potešili.“

Rubbio (Vicenza, Taliansko), 15. augusta 1990

Slávnosť Nanebovzatia Panny Márie

Cesta svetla

„Najmilší synovia, pozrite dnes na nádheru svojej nebeskej Matky, aby ste boli potešení v bolestných chvíľach, ktoré prežívate a aby ste kráčali mojou cestou v záverečnej časti vášho druhého Adventu.

Je to cesta svetla.

Je to cesta, ktorú som vám v týchto rokoch naznačila, aby vás všetkých priviedla do Cirkvi svetla.

Ježiš dnes utvára túto svoju Cirkev prostredníctvom mocného pôsobenia Ducha Svätého a v záhrade Nepoškvrneného Srdca vašej nebeskej Matky.

Je to nová Cirkev svetla, ktorá má väčší jas než tisíc sĺnc spolu.

Je utváraná v srdciach prostých, maličkých, čistých, chudobných, tých, ktorí dokážu prijať a nasledovať Ježiša s dokonalou učenlivosťou, bez akéhokoľvek kompromisu s duchom sveta.

Ježiš buduje svoju novú Cirkev neviditeľným a celkom tajomným spôsobom: v tichu, skrytosti, v modlitbe, prostote.

Preto pozývam dnes všetkých svojich najmilších synov, zasvätených môjmu Nepoškvrnenému Srdcu, aby kráčali cestou svetla a tak došli do cieľa druhého Adventu, ktorý teraz žijete.

– Na tejto ceste svetla ste obklopení mocným jasom vášho nebeského Otca, ktorý vo vás odráža svoju lásku, berie vás do svojej náruče a stále viac vás privádza k pochopeniu tajomstva jeho božského Otcovstva.

Vy sami sa tak stávate odrazom slávy Otcovej.

– Na tejto ceste svetla ste intímne prenikaní samým svetlom Kristovým, ktorý vás vedie mocne oponovať temnote hriechu, bludu a zla. Tak kráčate v jase jeho božského Slova, ktoré dáva zostúpiť na náš život žiarivým lúčom radosti, čistoty, lásky, krásy a svätosti.

Vy sami sa tak stávate odleskom žiary Synovej.

– Na tejto ceste svetla ste intímne pretváraní mocným ohňom Ducha Svätého, ktorý vás spaľuje ako pálčivý plameň a očisťuje vás od všetkého, čo je vo vás nečisté a nedokonalé.

Tak vás robí spôsobilými preniknúť do dôverného vzťahu lásky medzi Otcom a Synom, aby Otec bol vo vás dokonale oslávený a Syn, aby bol vami stále viac milovaný a napodobňovaný.

Vy sami sa tak stávate odrazom lásky Ducha Svätého.

Keď dnes pozeráte na jas môjho nanebovzatého osláveného tela, pozývam vás, aby ste sa vydali všetci na cestu svetla, ktorú som vám vytýčila a obetovali svoj život na dokonalú oslavu Najsvätejšej Trojice a dobre prežívali posledné časy tohoto druhého Adventu tak, aby ste boli pripravení s lampami rozžatými prijať Pána, ktorý prichádza.“

Budapešť (Maďarsko), 22. augusta 1990

Duchovné cvičenia formou večeradla s kňazmi MKH v Maďarsku

Kráľovná lásky

„Som vašou Matkou a Kráľovnou.

Dnes slávite liturgickú pamiatku mojej materskej kráľovskej dôstojnosti.

Nachádzate sa tu, premilí synovia Maďarska, na svojich duchovných cvičeniach formou večeradla, ako bolo ono jeruzalemské.

Pripájam sa k vašej ustavičnej modlitbe, aby som pre vás obdržala dar Ducha Svätého, ktorý vás utvrdí vo vašom povolaní.

Budujem medzi vami hlbšie bratstvo a vediem vás ako Matka k tomu, aby ste sa poznávali, chápali, pomáhali si, mali sa radi, aby ste viac svojím životom naplňovali nové prikázanie, ktoré vám dal môj syn Ježiš..

Ukazujem vám cestu, po ktorej musíte ísť, aby ste každodenne prežívali zasvätenie môjmu Nepoškvrnenému Srdcu, ktoré ste urobili, aby ste sa mohli stať lúčmi Svetla, zostupujúcimi do hlbokej temnoty a ohlasovať blízky triumf môjho Nepoškvrneného Srdca vo svete.

Som Kráľovnou lásky.

Vyšli ste z údolia ťažkého a bolestného, v ktorom môj Protivník nad vami mocne vykonával svoju nadvládu.

Poznali ste okamihy veľkého zla; rozšírilo sa medzi vami odmietanie Boha a jeho zákona lásky; ochutnali ste horkosť egoizmu, nenávisti, rozkolu, strachu a veľkej suchoty.

Ja však som vám prišla na pomoc ako vaša Matka a Kráľovná, lebo tento národ mi bol zasvätený vaším patrónom, kráľom svätým Štefanom.

Chcem vykonávať v týchto rokoch stále dôraznejšie svoju materskú kráľovskú moc.

Som Kráľovná lásky.

Preto dnes pozývam vás, kňazov, a vaším prostredníctvom všetkých veriacich k zasväteniu môjmu Nepoškvrnenému Srdcu.

Tak sa môžem naozaj ujať vlastníctva vašej existencie a učiniť vás nástrojom triumfu môjho Nepoškvrneného Srdca vo svete.

Vy ste lúče svetla, ktoré zostupujú z môjho Nepoškvrneného Srdca na túto ťažko skúšanú maďarskú zem.

Šírte všade svetlo môjho Srdca, lebo vás obklopujú ešte husté temnoty a číhajú na vás ešte veľké nebezpečenstvá.

Otvorte srdce všetkých k prijatiu daru mojej materskej kráľovskej dôstojnosti.

Som Kráľovná lásky a srdce mojich synov je privilegovanou časťou môjho Kráľovstva.

Ak kráčate cestou, ktorú som vám naznačila, podarí sa vám prekonať všetky prekážky, nastražené vám mojím protivníkom, pripravíte nové dni pokoja a prispejete k obráteniu mnohých mojich poblúdených synov a k ich návratu k Pánovi, ktorý čaká s veľkou otcovskou láskou.

Žehnám vám a všetkým dušiam vám zvereným, uisťujem vás svojou materinskou ochranou a žiadam, aby ste všade v týchto východných krajoch niesli moje slová nádeje, útechy a mieru.“

Miláno (Taliansko), 8. septembra 1990

Narodenie Panny Márie

Úloha, ktorú som ti zverila

„Premilí synovia, podieľajte sa dnes na radosti celej Cirkvi, nebeskej i pozemskej, ktorá rozjíma o vašej nebeskej Matke v okamihu jej narodenia.

Som vychádzajúcou Zorničkou, ohlasujúcou zrodenie vášho Slnka, môjho syna Ježiša, nášho Vykupiteľa a Spasiteľa.

Preto ma Pán učinil nepoškvrnenou od samého začiatku môjho ľudského počatia. Chcel ma mať celú krásnu, plnú milosti a odetú svätosťou.

Dnes, vo sviatok môjho narodenia, o mne rozjímate ako o vychádzajúcej Zorničke, krásnej ako luna, žiariacej ako slnko, hroznej ako vojsko, pripravené k boju.

– Som Zornička, ktorá ohlasuje úžasnú udalosť vašej spásy a pripravuje vás všetkých na príchod dňa Pánovho.

– Som krásna ako luna, ktorá žiari svetlom odrazeným od Slnka, lebo moja krása je krásou Najsvätejšej Trojice, ktorá ma zahaľuje, je plnosťou milosti Božej, ktorá ma premieňa, je jeho božskou svätosťou, ktorá ma prikrýva.

– Som žiariaca ako slnko, lebo som povolaná stať sa Matkou Ježiša Krista, ktorý je večným odrazom Boha Otca.

Som hrozná, ako vojsko, zoradené k boju, lebo mojou úlohou, zverenou mi Pánom, je zvíťaziť nad satanom, rozdrviť hlavu starého hada, spútať ohavného červeného draka a zvrhnúť ho do ohnivej priepasti, to jest Antikrista, a pripraviť druhý Ježišov príchod, ktorý medzi vami obnoví svoje slávne kráľovstvo.

To je môj plán.

Čím mocnejšou sa stáva moja prítomnosť medzi vami, tým viac sa od vás vzďaľujú temnoty zla, hriechu, nenávisti a nečistoty, lebo satan je stále viac spútavaný a ničený.

V týchto vašich posledných časoch úlohou vašej nebeskej Matky, krásnej ako luna, žiariacej ako slnko, strašnej ako vojsko zoradené k boju, je oznámiť, že sa k vám blíži veľký deň Pána.

V tento deň môjho narodenia, môj malý syn, tak veľmi mnou milovaný, sa nachádzaš na začiatku dlhej a namáhavej cesty, ktorú teraz od teba žiadam, aby si pre mňa vykonal, k mnohým národom iného kontinentu.

Toto je úloha, ktorú som ti zverila: do všetkých končín sveta niesť moju materskú zvesť a volať všetkých mojich synov, aby aktom zasvätenia vstúpili do jasného a bezpečného útočišťa môjho Nepoškvrneného Srdca.

Naozaj veľmi veľká je skúška, ktorá na vás prichádza a všetci ste povolaní trpieť so mnou. Vaše utrpenie je však ako utrpenie matky, ktorá má priviesť na svet svoje dieťa.

Je to tak: nesmierna bolesť týchto posledných časov pripravuje zrodenie novej éry, novej doby, v ktorej príde Ježiš v jase svojej slávy a obnoví vo svete svoje kráľovstvo.

Vtedy všetko stvorenie, oslobodené od otroctva hriechu a smrti, spozná nádheru druhého pozemského raja, v ktorom Boh bude prebývať s vami, osuší každú slzu, nebude už dňa ani noci, pretože prvé veci pominuli a vaším svetlom bude svetlo Baránkove a nového Jeruzalema, ktorý zostúpil z neba na zem, pripraveného ako Nevesta pre svojho Ženícha.“

St. David (Maine, USA), 15. septembra 1990

Panny Márie Bolestnej

Bolesť nového zrodenia

„Najmilší synovia, dnes vás pripájam k veľkej bolesti vašej Nepoškvrnenej Matky.

Ste deťmi mojej obzvláštnej materskej obľuby.

Vyvolila som si vás, aby ste boli členmi môjho víťazného šíku. Ste významnou časťou môjho plánu prostredníčky a spoluvykupiteľky.

Môj syn, Ježiš, ma chcel mať pod krížom, aby moju nepoškvrnenú bolesť pripojil ku svojim božským mukám.

Chcel spojiť moje ľudské utrpenie so svojím a intímne ma pripojil k tajomstvu svojho vykúpenia.

Tak ma povolal stať sa skutočnou spoluvykupiteľkou.

Ovocím môjho spoluvykúpenia je moje duchovné materstvo.

Pod krížom, v kolíske tak nekonečného utrpenia, som sa z vôle môjho syna Ježiša stala vašou Matkou, Matkou všetkých vykúpených, matkou Cirkvi a celého ľudstva.

Plním svoju materskú úlohu tým, že ako pravá Matka stojím po boku všetkých svojich synov počas celého pozemského behu ľudských dejín.

Nikoho som nenechala samého alebo opusteného; nikoho som neodmietla ani neodohnala.

Všetkým som bola stále blízka ako milujúca a zarmútená matka.

Vo svojom Srdci som niesla utrpenie všetkých.

Vo svojom Srdci som niesla utrpenie celej Cirkvi.

Zdieľala som nekonečné bolesti úbohých a vydedených, hriešnych a zúfalých, vzdialených a neveriacich, dobrých i zlých, veľkých i malých, kňazov i veriacich, trpiacich a chorých, všetkých v agónii umierajúcich.

Stala som sa Matkou všetkých bolestí.

Mojou materskou úlohou je predovšetkým zdieľať nesmierne utrpenia Cirkvi a všetkého ľudstva v týchto dňoch očisty a veľkého súženia.

Sú to utrpenia, ktoré pripravujú nové časy, nástup novej éry.

Preto je to bolesť nového zrodenia.

Ako Matka som povolaná k úlohe zrodiť dnes v bolesti nové ľudstvo, pripravené k stretnutiu s Pánom, ktorý sa k vám vracia v sláve.

Preto som ťa, môj malý syn, chcela mať tu v Spojených štátoch amerických, aby si začal dlhú namáhavú púť v premnohých oblastiach, zakladal večeradlá môjho Hnutia a previedol všetkých do bezpečného útočišťa môjho Nepoškvrneného Srdca. Chcem ťa tak zapojiť do svojho materského spoluvykupiteľského diela a robím ťa stále účastnejším mojich veľkých bolestí.

Staň sa preto znamením mojej materskej prítomnosti a udeľuj všetkým charizmu môjho ľúbezného balzamu.

Poskytni pomoc vzdialeným, posilu chorým, odvahu slabým, podporu malým, milosť hriešnym, lásku kňazom, svetlo veriacim, nádej malomyseľným a veľkú dôveru všetkým. Uvidíš všade tie najväčšie divy, pretože nastal čas môjho materského spoluvykúpenia.“

S. Albert (Alberta, Kanada), 29. septembra 1990

Sviatok archanjelov Gabriela, Michala a Rafaela

Hodina anjelských mocností

„Dnes slávite sviatok archanjelov Gabriela, Michala a Rafaela a vrúcne ich prosíte o ochranu.

V týchto časoch veľkého súženia vás pozývam, aby ste žili v jednote života s anjelmi Pána.

Oni dnes majú dôležitú úlohu voči vám.

– Osvetľujú vašu cestu, po ktorej musíte ísť, aby ste boli verní zasväteniu, ktoré ste mi učinili.

Je to cesta ťažká a bolestná, zahatená mnohými prekážkami a ohrozovaná mnohými úkladmi môjho protivníka.

Anjeli vás berú za ruku a vedú vás po svetlej ceste lásky a svätosti.

– Dodávajú vám odvahu a posilu v nespočetných ťažkostiach, ktoré musíte znášať a podopierajú vás vo vašich ľudských slabostiach.

Sú po vašom boku ako opravdiví bratia, ktorým leží na srdci vaša osoba a váš život.

– Bránia vás proti ustavičným satanovým útokom, proti jeho mnohým úkladom a proti prekážkam, ktoré vám kladie do cesty.

Veľký boj, ktorý sa teraz bojuje, je predovšetkým na úrovni duchov: duchovia zlí proti duchom anjelským.

Vy ste zatiahnutí do tohto boja, ktorý sa rozvíja medzi nebom a zemou, medzi anjelmi a démonmi, medzi sv. Michalom archanjelom a Luciferom.

Anjelom Pána je zverená úloha brániť vašu osobu, život Cirkvi a dobro všetkého ľudstva.

V tomto veľkom národe, kde sa nachádzaš, aby si zakladal večeradlá, vidíš, ako ľudstvo, oklamané falošnými duchmi, beží po ceste zla a veľkej nemravnosti a ako samotná Cirkev je podkopávaná bludmi a hriechmi a je v nebezpečí, že stratí pravú vieru kvôli svojmu oddeleniu sa od pápeža a protiveniu sa jeho učiteľskému úradu.

V týchto zlých časoch sa musíte veľmi modliť k anjelom Pánovým.

Toto je hodina anjelských mocností.

Sú to anjelské mocnosti, ktoré vedú všetkých mojich synov do rozhodujúceho boja za definitívnu porážku satana a príchod slávneho kráľovstva Kristovho, v triumfe môjho Nepoškvrneného Srdca vo svete.“

Quebec (Kanada), 7. októbra 1990

Sviatok Panny Márie Ružencovej

Moje najväčšie víťazstvo

„Tento deň, v ktorom sa slávi dátum jedného môjho víťazstva, dosiahnutého mocnou zbraňou svätého ruženca, prechádzaš provincie Kanady, krajiny mnou tak milovanej a mojím protivníkom tak ohrozovanej a zraňovanej, aby si zhromaždil kňazov a veriacich, mne zasvätených, vo večeradlách modlitby a bratstva.

Dnes chcem tvojím prostredníctvom venovať slovo útechy a nádeje premnohým synom, ktorí žijú v tomto veľkom národe.

– Môj protivník veľmi potupil túto zem tým, že mnoho mojich úbohých synov priviedol na cestu materializmu, bezuzdnej honby za rozkošami a peniazmi, egoizmu, pýchy a nečistoty.

Oplzlosť a nemravnosť zaplavuje všetko, predovšetkým prostredníctvom tlače a televízie a tak sú kazené duše detí a prostých ľudí.

– Taktiež tunajšia Cirkev je obzvlášť ohrozovaná šírením bludov, ktoré vedú ku strate pravej viery.

Pastieri sú zodpovední za túto trúchlivú situáciu, pretože mnohí z nich neobhajujú s odvahou pravdu, často mlčia a tolerujú zlé veci všetkých druhov a tak je stále viac ohrozovaná integrita katolíckej viery.

Je nutné, aby sa biskupi a kňazi vrátili k väčšej jednote s pápežom, ktorého postavil Kristus za základ Cirkvi a neomylného strážcu jej pravdy.

Mojej veľkej bolesti sa však dostáva útechy od stále rastúceho počtu mojich synov, ktorí prijímajú moju materskú výzvu k obráteniu, k zasväteniu môjmu Nepoškvrnenému Srdcu, šíriť všade večeradlá ako lúče svetla, ktoré prichádza osvetľovať zem v týchto dňoch veľkej temnoty.

Predovšetkým rozširujte rodinné večeradlá ako mocnú ochranu proti všetkému zlu, ktoré dnes hrozí rozbiť rodinu, ako je rozdelenie rodín, rozvod, používanie prostriedkov brániacich životu, potraty, ktoré sa stále množia a volajú po pomste pred tvárou Božou.

Duchovné večeradlo môjho Nepoškvrneného Srdca je útočišťom, do ktorého musíte všetci vstúpiť, aby ste obdržali dar druhých Turíc.

Tak mocnou zbraňou svätého ruženca môžete ešte dnes dosiahnuť moje najväčšie víťazstvo v dejinách Cirkvi a všetkého ľudstva.“

Mexico City (Mexiko), 13. októbra 1990

Výročie posledného fatimského zjavenia

Zjavujem svoje tajomstvo

„Dnes si pripomínate moje posledné fatimské zjavenie, ku ktorému došlo v tento deň roku 1917 a bolo potvrdené slnečným zázrakom.

Dnes vám oznamujem, že sa rodí nová Cirkev svetla, ktorú si môj syn Ježiš utvára vo všetkých končinách zeme, aby bola pripravená s vierou a radosťou ho prijať v blízkom okamihu jeho druhého príchodu.

Blízko je slávne kráľovstvo Kristovo, ktoré sa medzi vami upevní druhým Ježišovým príchodom na svet.

Je to jeho návrat v sláve.

Je to jeho slávny návrat, aby medzi vami obnovil svoje kráľovstvo a znovu priviedol celé ľudstvo, vykúpené jeho drahocennou krvou, do stavu nového pozemského raja.

To, čo sa chystá, je tak veľká vec, že takej nebolo od stvorenia sveta.

Pripravujte sa s pokorou, vierou, intenzívnou modlitbou.

Pripravujte sa tým, že sa všetci zhromaždíte v duchovnom večeradle môjho Nepoškvrneného Srdca.

Pripravujte sa v tichu a očakávaní.

Zjavujem svoje tajomstvo len srdciam maličkých, jednoduchých, chudobných, pretože tí ho prijímajú a mu veria.

Preto Ježiš v týchto časoch silne pôsobí, aby pripravil svoj príchod do života jednoduchých, chudobných, čistých a maličkých.

S malým počtom týchto dietok obnoví Pán čoskoro na zemi svoje slávne kráľovstvo lásky, svätosti a pokoja.“

Dallas (Texas, USA), 1. novembra 1990

Slávnosť Všetkých svätých

Nebo sa spojí so zemou

„Pozrite dnes na nebo, kam prišlo toľko vašich bratov a sestier, aby mali účasť bez konca v blaženej večnosti.

Tento sviatok musí byť pre vás dôvodom radosti, nádeje a posily.

– Nech vás naplňuje radosťou istota, že svätí v nebi na vás odrážajú svetlo svojej blaženosti, aby vám pomáhali žiť na svete pre dokonalú oslavu Najsvätejšej Trojice.

Tým spôsobom, i keď ste ešte tu na zemi, máte účasť na tom, čo prežívajú svätí a srdcom i dušou žijete v nebi a aspoň v malej miere jeho šťastie aj zakusujete.

– Dôvodom nádeje pre vás musí byť, že vás mnohí predišli do nebeského kráľovstva, prešli rovnakou cestou, ako vy, znášali rovnaké utrpenia a zakúsili rovnaké ťažkosti, ako vy.

Iďte teda vpred statočne a nenechajte si nikdy vziať odvahu na ceste dokonalého zachovávania Božieho zákona, žitia všetkých kresťanských cností, každodenného životného spojenia s eucharistickým Ježišom, ktorý vás vedie na ceste svätosti.

– Veľkou posilou nech je pre vás istota, že svätí vám pomáhajú svojimi modlitbami, sú pri vás, aby vás potešili v súžení, dodali vám sily v ťažkostiach, odstránili prekážky, na ktoré narážate na vašej ceste a pomohli vám prekonať úklady, ktoré vám pripravuje môj a váš protivník.

V hodine veľkej skúšky sa nebo spojí so zemou.

A to až do okamihu, keď sa otvorí jasná brána, aby dala zostúpiť na svet slávnej prítomnosti Kristovej, keď obnoví svoje kráľovstvo, v ktorom sa dokonale naplní Božia vôľa, ako v nebi, tak i na zemi.“

Malvern (Pensylvánia, USA), 15. novembra 1990

Duchovné cvičenia formou večeradla s 3 biskupmi

a 250 kňazmi MKH u USA a Kanady

Hodina veľkej skúšky

„Najmilší synovia, dnes vám chcem vyjadriť svoju radosť a potechu, ktorú pociťuje moje Nepoškvrnené Srdce, keď vás vidím zhromaždených v tak hojnom počte na týchto duchovných cvičeniach, konaných formou trvalého večeradla.

Prišli ste takmer zo všetkých štátov vášho národa, z Kanady a krajín Latinskej Ameriky.

Spájate sa v modlitbe, konanej so mnou, recitovaním celého svätého ruženca, počúvaním môjho slova, slávnostnou adoračnou eucharistickou hodinou a koncelebráciou svätej omše, ktorej predsedá vždy biskup, počas nej obnovujete svoje zasvätenie môjmu Nepoškvrnenému Srdcu.

Chceli ste tiež zintenzívniť svoj akt lásky a zadosťučinenia Ježišovi, prítomnému v Najsvätejšej Sviatosti, svojou nočnou adoráciou, ktorú som tak uvítala a ju požehnávam, pretože doniesla toľko posily a radosti eucharistickému kňazskému Srdcu Ježišovmu.

Teraz vám oznamujem, že už nadišla hodina veľkej skúšky.

Veľká skúška nadišla pre váš národ.

Koľkokrát, ako starostlivá a zarmútená Matka, som chcela pozvať svojich synov, aby sa dali na cestu pokánia a návratu k Pánovi.

Nepočúvali ste ma.

Pokračovali ste po ceste odmietania Boha a jeho zákona lásky. Stále viac sa množili hriechy nečistoty a nemravnosť zaplavila všetko ako more. Bol legalizovaný nečistý hriech homosexuality proti prírode, zovšeobecnilo sa používanie prostriedkov zabraňujúcich životu, potraty, tieto vraždy nevinných detí, ktoré volajú o pomstu pred tvár Božiu, sa rozšírili a sú vykonávané vo všetkých končinách vašej vlasti.

Nadišla chvíľa Božej spravodlivosti a veľkého milosrdenstva. Poznáte hodinu slabosti a úbohosti, hodinu utrpenia a porážky, očistnú hodinu veľkého trestu.

– Veľká skúška nadišla pre vašu Cirkev.

Ustavične sa šírili bludy, smerujúce k strate viery. Mnohí pastieri neboli ostražití ani bdelí a dovolilo sa premnohým dravým vlkom v rúchu baránka votrieť sa do stáda a zaviesť tak zmätok a ničenie.

Aká veľká je vaša zodpovednosť, pastieri svätej Cirkvi Božej!

Pokračuje sa po ceste oddelenia od pápeža a odmietania jeho učiteľského úradu, dokonca sa skryte pripravuje skutočná schizma, ktorá sa skoro môže stať otvorenou a vyhlásenou.

Potom zostane len malý verný zvyšok, ktorý ja budem opatrovať v záhrade môjho Nepoškvrneného Srdca.

– Veľká skúška nastala pre celé ľudstvo.

Prichádza trest, ktorý som predpovedala vo Fatime a je obsiahnutý v tej časti tajomstva, ktoré vám doposiaľ nebolo odhalené.

Na svet prišla veľká Božia chvíľa spravodlivosti a milosrdenstva.

Preto som vás chcela mať tu.

Vy musíte byť apoštolmi týchto posledných časov.

Choďte do všetkých končín a statočne a odvážne hlásajte Ježišovo evanjelium.

Kráčajte cestou pohŕdania svetom a sebou samými.

V týchto časoch veľkej temnoty osvetľujte zem. Dajte na svet zostúpiť svetelným lúčom svojej viery, svojej svätosti a svojej lásky.

Boli ste vyvolení k statočnému boju proti sile toho, ktorý sa stavia proti Kristovi, aby ste nakoniec dosiahli moje najväčšie víťazstvo.

Odchádzajte z tohoto večeradla s dôverou, odchádzajte s radosťou a veľkou nádejou.

Ja som s vami.

Prejavujem sa skrze vás.

Budem robiť vo vás divy, aby všetci mohli uzrieť moje svetlo a pocítiť moju materskú prítomnosť.

S vašimi drahými, s dušami vám zverenými, vás žehnám v mene Otca i Syna i Ducha Svätého.“

Sao Paulo (Brazília), 8. decembra 1990

Slávnosť Nepoškvrneného Počatia

Otvorte srdce nádeji

„Rozjímajte dnes v jase môjho Nepoškvrneného Počatia.

Nechajte sa obklopiť mojím svetlom milosti, svätosti a panenskej krásy.

Moji najmilší a deti mne zasvätené, prijmite môj plán a čo najrýchlejšie vstúpte do duchovného večeradla môjho Nepoškvrneného Srdca.

– Moje Nepoškvrnené Srdce je nebeskou záhradou, do ktorej vás chcem zhromaždiť, aby som vás v týchto časoch apostázy obetovala dokonalej oslave Najsvätejšej Trojice.

– Moje Nepoškvrnené Srdce je útočišťom, ktoré som pripravila pre vás, aby ste mohli prežiť v radostnom pokoji bolestné chvíle veľkého súženia.

– Moje Nepoškvrnené Srdce je svetlou cestou, vedúcou vás k radostnému stretnutiu s Ježišom, ktorý sa už vracia k vám v sláve.

Prijmite teda moju naliehavú prosbu, ktorú vám predkladám prostredníctvom svojho diela Mariánskeho kňazského hnutia a tohoto môjho malého syna, ktorého ešte vediem do všetkých častí sveta, aby sa všetci zasvätili môjmu Nepoškvrnenému Srdcu.

Zúčastňujete sa tak na mojom materskom pláne, čo pripraví srdcia a duše k prijatiu Pána, ktorý prichádza.

– Najsvätejšou Trojicou som bola vyvolená stať sa Matkou Slova, ktoré sa vtelilo do môjho panenského lona, a tak som vám darovala môjho syna Ježiša.

Jeho prvý príchod medzi vás sa uskutočnil v chudobe, pokore a utrpení, pretože Ježiš chcel prijať obmedzenú biedu a slabosť našej ľudskej prirodzenosti.

Moje materské pôsobenie sa vtedy naplnilo v tichu, modlitbe, skrytosti a pokore.

– Najsvätejšou Trojicou som bola vyvolená stať sa Matkou druhého príchodu a tak je mojou materskou úlohou pripraviť Cirkev a celé ľudstvo na prijatie Ježiša, ktorý sa k vám vracia v sláve.

Tento jeho druhý príchod sa uskutoční vo svetle jeho Božstva, pretože Ježiš sa k vám vráti na nebeských oblakoch, v jase svojej kráľovskej moci, podmaní si ľud a národy zeme a všetci jeho nepriatelia budú rozdrvení pod trón jeho univerzálnej vlády.

Tak moje materské pôsobenie v týchto posledných časoch sa deje zjavne a stále silnejšie, moje svetlo žiari vo všetkých končinách zeme.

Preto sa dnes ukazujem všade prostredníctvom svojich častých zjavení a mimoriadnych prejavov.

Moje kráľovstvo lásky, ktoré budujem v srdciach a dušiach, je cestou, ktorá pripravuje slávne kráľovstvo Kristovo.

Triumf môjho Nepoškvrneného Srdca sa bude kryť s druhým príchodom Krista v sláve, aby všetko učinil nové.

Počúvajte teda všetci môj hlas a ponáhľajte sa za nepoškvrneným svetlom mojej panenskej krásy, v ústrety božskému jasu Krista.

Otvorte srdcia nádeji.

Druhý príchod Krista je blízko.

Znamenia, ktoré vám On sám dal, aby vás pripravil na svoje prijatie, sa v týchto časoch všetky uskutočňujú.

Otvorte srdcia nádeji.

Žite v pokoji srdca a v modlitbe.

Žite vo viere a radosti.

Žite v milosti a čistote.

Žite v láske a svätosti, pretože Ježiš Kristus, náš Vykupiteľ, náš Spasiteľ a Kráľ už k vám prichádza v jase svojho osláveného Tela.“

Dongo (Como, Taliansko), 24. decembra 1990

Svätá noc

Prijmite prorocké zvesti

„Najmilší synovia, prežívajte so mnou drahocenné hodiny, ktoré predchádzajú narodeniu môjho božského Dieťaťa.

Je svätá noc.

Prežívajte ju so mnou v tichu, sústredení, modlitbe a pokoji.

Podieľajte sa na radosti môjho Nepoškvrneného Srdca, ktoré sa otvára, aby darovalo svetu Vykupiteľa a Spasiteľa.

Už koľko rokov bola očakávaná táto udalosť!

Prísľub jeho príchodu prešiel ako pochodeň, osvecujúca temný chod času a dejín.

Proroci túto chvíľu predpovedali, spravodliví ju s vierou očakávali, chudobní v ňu dúfali s hrejivou túžbou, Duch pripravoval srdcia i duše na jeho príchod.

S úpenlivou prosbou o tento nevýslovný okamih umierali všetci svätí a spravodliví Izraela.

V tejto svätej noci sa uzatvára očakávanie národov, pretože Otcovo večné Slovo, kým všetko je zahalené v hlbokom mlčaní, sa rodí k svojmu ľudskému životu a stáva sa naším bratom.

Rodí sa v jaskyni, vo veľkej chudobe, odmietnutý všetkými, prijatý však s nežnosťou a láskou mnou, jeho panenskou Matkou, a najčistejším snúbencom Jozefom, obveseľovaný nebeskými hlasmi anjelov a prítomnosťou maličkých, chudobných, jednoduchých a čistých srdcom.

Najmilší synovia, prežívajte i vy so mnou radostné tajomstvo tohoto narodenia.

Obklopte jednoduchú kolísku svojou kňazskou láskou, prinášajte vynáhrady za mnohé odmietnutia plnosťou svätosti a verným svedectvom, bozkávajte so mnou jeho krehké údy a ďakujte spolu nebeskému Otcovi za jeho Jednorodeného Syna, ktorý nám všetkým je dnes daný.

Všetci sa potom pripravte na jeho druhé Narodenie.

Dnes ešte mráz hriechu pokrýva životy ľudí a národov, temnota bludu preniká celý svet, odmietanie Boha a jeho zákona lásky je povýšené na normu ľudského žitia.

Šíri sa nenávisť, nečistota, egoizmus, rozdelenie a hrozba novej strašnej vojny je práve dnes konkrétnejšia a blízka.

Vstúpili ste do doby, ktorá vám bola predpovedaná.

Vstúpili ste do posledných časov.

Prijmite teda prorocké zvesti, tieto vám toľkými spôsobmi zvestovali, že toto druhé narodenie je blízko.

Pokiaľ ešte hlboká noc leží nad svetom a toľký mráz robí ľudské srdcia vyprahlými, vy otvorte svoju dušu dôvere a nádeji, a počúvajte s radosťou moje prorocké zvesti.

Ako Matka druhého príchodu vás pripravujem na jeho nové narodenie: Preto si vo všetkých častiach sveta pripravujem šíky maličkých, chudobných, pokorných a čistých srdcom, aby som tak pripravila drahocennú kolísku Ježiškovi, ktorý sa k vám vráti v sláve.“

Rubbio (Vicenza, Taliansko), 31. decembra 1990

Posledná noc roku

Kvapky mojich sĺz

„Zhromaždite sa so mnou v modlitbe poklony a zadosťučinenia, aby ste prežili posledné hodiny končiaceho sa roku v úkone pokorného príhovoru.

Proste v modlitbe za spásu tohto sveta, ktorý už klesol až na dno bezbožnosti a nečistoty, nespravodlivosti a egoizmu, nenávisti a násilia, hriechu a zla.

Koľkokrát a koľkými spôsobmi som osobne zasiahla, aby som vás vyzvala k obráteniu a návratu k Pánovi vášho pokoja a vašej radosti.

To je dôvod mojich častých zjavení sa, posolstiev, ktoré dávam prostredníctvom tohoto môjho malého syna a môjho diela Mariánskeho kňazského hnutia, ktoré som rozšírila vo všetkých končinách zeme.

Ako Matka som vám ukazovala opakovane cestu, ktorou máte kráčať, aby ste dosiahli spásu.

Nebolo mi dopriate, aby ste ma vypočuli.

Šli ste ďalej cestou odmietania Boha a jeho zákona lásky.

Desatoro Božích prikázaní je ustavične a verejne porušované.

Už sa nesvätí deň Pána a jeho Najsvätejšie Meno je stále viac hanobené.

Prikázanie lásky k blížnemu je dennodenne porušované egoizmom, nenávisťou, násilím, rozdelením, panujúcim v rodinách aj v spoločnosti, prudkými krvavými vojnami medzi národmi zeme.

Dôstojnosť človeka, ako slobodného božieho tvora, je drvená okovami vnútorného otroctva, ktoré ho činí obeťou neusporiadaných vášní, hriechov a nečistoty.

Pre tento svet už nadišla chvíľa trestu.

Vstúpili ste do ostrých časov očisty a pre všetkých sa nutne rozmnoží utrpenie.

Aj moja Cirkev sa potrebuje očistiť od ziel, ktoré ju zasiahli a dávajú jej prežívať okamihy agónie a bolestného utrpenia.

Ako sa rozrástla apostáza na základe bludov, ktoré sa rozšírili a boli väčšinou prijaté, a to bez akéhokoľvek odporu! Viera mnohých vyhasla.

Spáchaný, ospravedlňovaný a už nevyznávaný hriech robí z duší otrokov zla a satana.

Do akého úbohého stavu bola privedená táto moja milovaná dcéra!

Modlite sa so mnou v týchto posledných hodinách roku, ktorý sa práve končí.

Počas neho som ešte mnohokrát zasiahla, aby som vyprosila od Pána dar jeho Božieho milosrdenstva.

Avšak čas, ktorý vás čaká, je časom, v ktorom sa milosrdenstvo bude snúbiť s Božou spravodlivosťou pre očistu sveta.

Neočakávajte nový rok s hlukom, krikom a veselými spevmi.

Očakávajte ho s intenzívnou modlitbou, kto chce ešte zadosťučiniť za všetko zlo a za hriechy sveta.

Hodiny, ktoré prežívate, patria medzi najťažšie a najbolestnejšie.

Modlite sa, trpte, obetujte sa, zadosťučiňte so mnou, ktorá som Matkou príhovoru a zadosťučinenia.

Tak vy, moji najmilší a deti zasvätené môjmu Srdcu, staňte sa v týchto posledných hodinách roka kvapkami mojich sĺz, padajúcimi na nesmierne bolesti Cirkvi a všetkého ľudstva, keď vstupujete do ostrých časov očisty a veľkého súženia.“

1991 - ZVESTOVANIE NOVEJ ÉRY

Rubbio (Vicenza, Taliansko), 1. januára 1991

Slávnosť Panny Márie Bohorodičky

Zvestovanie novej éry

„Vo svetle môjho Božieho materstva začínate tento nový rok modlitbou a v dôvere.

Som skutočnou Božou Matkou.

Ten, kto sa zo mňa narodil v posvätnej vianočnej noci a koho som vkladala do jaslí s toľkou láskou – obklopeného toľkou biedou a veľkou chudobou – je skutočný Boží Syn, Slovo Otca, vtelené v mojom panenskom lone, obraz jeho podstaty, odblesk jeho slávy.

Z vôle môjho syna Ježiša som sa stala i vašou Matkou.

– Ako Matka som pri každom z vás, aby som vám pomohla uskutočniť v čase, ktorý je vám dopriaty, plán vášho nebeského Otca. Tento plán je, aby ste plnili jeho božskú vôľu. A Božia vôľa je, aby ste sa stali svätými. Preto vám pomáham kráčať cestou svätosti, aby ste Božiu vôľu plnili dokonale a aby ste tak mohli svojím životom vzdávať čo najväčšiu slávu Najsvätejšej Trojici.

– Ako Matka stojím po boku Cirkvi, mojej najmilšej dcéry. V týchto časoch je Cirkev povolaná prežívať hodiny agónie a Getseman, hodiny výkupného utrpenia, hodiny krvavej obety na Kalvárii.

Na počiatku tohto nového roku stretávam na kalvárskej ceste všetkých svojich synov: pápeža, ktorého obzvlášť milujem, vediem a chránim, biskupov, kňazov, rehoľníkov a veriacich. Aký ťažký kríž musia dnes niesť títo moji najmilší synovia! Kríž odpadu a nedostatku viery, kríž hriechov a nespočetných svätokrádeží, kríž opustenosti a odmietania, kríž odsúdenia a ukrižovania. Pre moju Cirkev je už blízko chvíľa preliatia krvi a jej krvavej obety. Predovšetkým v týchto časoch som stále po boku tejto mojej dcéry, trpiacej v agónii, ako som bola pod krížom, na ktorom bol Ježiš obetovaný pre našu spásu.

– Ako Matka som po boku tohoto úbohého ľudstva, chorého a gniaveného ťarchou svojho tvrdošijného odmietania Boha a jeho Zákona lásky. Ako sa vzdialilo Pánovi! Umienili si vybudovať ateistickú a materialistickú civilizáciu, predložili nové hodnoty, založené na uspokojení všetkých vášní, na vyhľadávaní všetkých rozkoší, na ospravedlňovaní každého morálneho neporiadku. Tak namiesto lásky nastúpilo sebectvo a nenávisť, namiesto viery pýcha a nevera, namiesto nádeje lakomstvo a luxus, namiesto čestnosti klamstvo a podvod a namiesto dobroty zloba a tvrdosť srdca. Satan už oslavoval svoje víťazstvo, lebo zasial do duší hriech a rozdelenie do rodín, do spoločnosti, do národov samotných i medzi národy. Preto pokoj nebol nikdy tak ohrozený, ako vo vašich dňoch. Začínate tento nový rok v tieni ťažkej hrozby konfliktu, ktorý sa môže stať iskrou k výbuchu strašnej tretej svetovej vojny.

Modlite sa, najmilší synovia, čiňte pokánie, lebo ste už vstúpili do času veľkého trestu, ktorý Pán zošle pre očistu sveta. Rozmnožujte všade večeradlá modlitby, o ktoré som vás už toľko žiadala a nenechajte sa premôcť strachom ani znechutením. Majte veľkú dôveru v mocnú účinnosť príhovoru a sprostredkovania vašej nebeskej Matky.

Veľké súženie, ktoré vás čaká, je preto, aby vás pripravilo na zrodenie novej éry, ktorá prichádza na svet. Prežívajte tento nový rok v mojom Nepoškvrnenom Srdci – je to útočište, ktoré som pripravila pre tieto časy, plné súženia pre jednotlivcov i pre celé národy. Tak nebudete mať strach. Vaše súženie bude vzrastať s narastaním skúšky, ktorá už začala.

Som zvestovateľkou novej éry.

V hlbokej temnote vášho času, ak žijete so mnou, môžete už rozpoznať svitanie novej éry, ktorá vás čaká. Pozerajte na toto svetlo a žite v pokoji srdca a v nádeji.

Ak zostanete so mnou v mojom Nepoškvrnenom Srdci, moji najmilší a deti mne zasvätené, môžete už od týchto chvíľ začať novú éru svätosti a milosti, svetla a čistoty, lásky a pokoja. Tak v hodine veľkej skúšky poskytnete všetkým charizmu mojej materskej prítomnosti a budete balzamom slastným a vytúženým pre toľko otvorených a krvácajúcich rán.

Na počiatku tohoto nového roku, ktorý otvára bránu do posledného desaťročia tohoto storočia a ktorý bude poznačený ťažkými a rozhodujúcimi udalosťami, vás uzatváram do hlbín svojho Nepoškvrneného Srdca a žehnám vás v mene Otca i Syna i Ducha Svätého.“

Miláno (Taliansko), 2. februára 1991

Obetovanie dieťaťa Ježiša v chráme

Prvá sobota v mesiaci

Cesta, ktorá vedie k novej ére

„Rozjímajte dnes o mne v tajomstve obetovania môjho božského dieťaťa v chráme.

S akou učenlivosťou a synovskou odovzdanosťou sa Ježiš necháva niesť v mojom materskom náručí, keď vstupujem so svojím najčistejším snúbencom Jozefom do jeruzalemského chrámu, aby som zadosťučinila predpisu svätého Zákona Pánovho. Zverujem Dieťa do rúk kňaza a tak je prinesené Otcovi ako obeta pre naše vykúpenie.

Ježiš vstupuje do slávy svojho chrámu ako Svetlo, ktoré osvecuje každého človeka, pre spásu všetkých národov. Tajomstvo, ktoré bolo od večnosti zahalené v skrytosti Otca, sa v tomto okamihu odhaľuje. Nie však veľkým a múdrym, nie mocným a inteligentným, nie popredným a dôležitým. Je odhalené malým, chudobným, prostým, posledným, ľudom čistého srdca. Prostá žena a chudobný starec, otvorení k prijatiu daru Ducha, dokážu ako prví vniknúť do tohoto veľkého tajomstva. – Teraz prepustíš, Pane, svojho služobníka podľa svojho slova v pokoji, lebo moje oči uvideli tvoju spásu, ktorú si pripravil pred tvárou všetkých národov, Svetlo na osvietenie pohanov a slávu Izraela, tvojho ľudu. –

Je to tajomstvo lásky a bolesti, svetla a temnoty, radosti a utrpenia, smrti a života. – Je ustanovený na pád a povstanie mnohých v Izraeli a na znamenie, ktorému budú odporovať. –

A ja budem dôverne spojená s rozvíjaním tohoto jeho božského poslania. – A tvoju vlastnú dušu, Matka, prenikne meč. –

Nechajte sa aj vy, moji najmilší synovia a deti, zasvätené môjmu Srdcu, niesť v mojom materskom náručí. Prišla chvíľa vášho svetla a vášho svedectva. Preto vás všetkých volám vstúpiť do chrámu môjho Nepoškvrneného Srdca. Tu ste prinášaní ako obeta na slávu Otca, tu ste formovaní na podobu Syna, tu ste pretváraní mocným pôsobením Ducha Svätého. Vaša kňazská obeta je nutná pre spásu všetkých národov.

Vstúpili ste do záverečnej fázy veľkého súženia a už pre vás nastala hodina veľkej skúšky, ktorú som vám toľké roky predpovedala. Je to skúška tak veľká a bolestná, že si to vôbec nemôžete ani predstaviť, je však nutná pre Cirkev a pre celé ľudstvo, aby k vám mohla prísť nová éra, nový svet, zmierenie ľudstva so svojím Pánom.

V týchto dňoch pôsobí Ježiš veľmi mocne vo všetkých častiach sveta, aby uskutočnil plán svojej milosrdnej lásky. Tento plán je teraz skrytý v hlbinách jeho Božského Srdca. Bude dnes odhalený len malým, prostým, chudobným, tým, čo sú čistého srdca. S týmito maličkými, ktorých si zhromažďuje zo všetkých končín zeme, obnoví Ježiš už skoro svoje kráľovstvo slávy.

Toto je cesta, ktorá vedie k novej ére.

Dnes, keď ma uctievate vo chvíli, keď obetujem dieťa Ježiša v jeruzalemskom chráme, volám vás všetkých vstúpiť do duchovného chrámu môjho Nepoškvrneného Srdca, aby som vás mohla priniesť ako obetu k sláve Pána a mohla vás formovať k prostote a malosti, k chudobe a čistote. Len tak sa môžete stať vy sami cestou, ktorá vedie k jeho kráľovstvu a ste mocným svetlom, ukazujúcim celému úbohému ľudstvu cestu, vedúcu k novým časom, ktoré vás očakávajú.“

Brazília (Brazília), 26. februára 1991

Duchovné cvičenia formou večeradla

s biskupmi a kňazmi MKH celej Brazílie

Nielen chlebom

„V týchto dňoch je moje Nepoškvrnené Srdce potešené, keď vás vidí v tak hojnom počte v tomto trvalom večeradle modlitby a bratstva. Prišli ste z celej Brazílie, tejto zeme, ktorú tak milujem a ktorú môj protivník stále viac trápi.

Do záhrady môjho Nepoškvrneného Srdca dnes prijímam Cirkev, ktorá tu žije a trpí, i vašu vlasť, ktorá prežíva doteraz chvíle veľkých ťažkostí a nebezpečenstiev.

Volám všetky svoje deti, aby sa zasvätili môjmu Nepoškvrnenému Srdcu a čo najrýchlejšie vstúpili do bezpečného útočišťa, ktoré som vám pripravila pre tieto časy očisty a veľkého súženia. Som Matkou nežnou a plnou porozumenia pre vás všetkých. Chcem vás viesť po ceste pokoja, modlitby, svätosti, vášho najhlbšieho spojenia s Ježišom, naším Vykupiteľom a Spasiteľom.

Vidím vašu horlivosť v apoštoláte, poznám vaše veľké ťažkosti, nesiem s vami ťarchu vašich každodenných utrpení. Najmä pozerám s láskou na váš záujem o tých najchudobnejších, vydedencov, o tých posledných, v úsilí vyslobodiť ich z otroctva chudoby a biedy. Ako vaša Matka však beriem vás za ruku a vediem vás k pochopeniu celej pravdy.

Nielen z chleba žije človek.

Človek žije tiež z každého slova, ktoré vychádza z Božích úst, aby nasýtil hlad svojej duše. Okrem chudoby v hmotných dobrách existuje oveľa väčšia chudoba v dobrách duchovných. Koľko mojich detí žije pod jarmom tohoto duchovného otroctva!

Sú to tí, ktorí sa stávajú obeťami falošných ideológií, založených na popieraní Boha. Ako veľmi sa tu šíri blud teoretického i praktického ateizmu a privádza mnohých k životu bez Boha!

Sú to tí, ktorí odchádzajú z Cirkvi, aby priľnuli k rôznym sektám, ktoré sa šíria stále viac. Príčinou toho je to, že vyhladovelé duše toľkých mojich detí už nie sú živené chlebom Božieho Slova.

Žiadam od vás, aby ste hojne rozdávali tento duchovný pokrm, a predovšetkým od vás, mojich najmilších, mne zasvätených synov, žiadam, aby ste s ešte väčším úsilím sprostredkovávali všetkým svetlo evanjelia. Hlásajte evanjelium s odvahou a bez obáv, odovzdávajte ho v jase jeho integrity, ohlasujte ho s rovnakou silou, s akou vám ho ohlasoval môj syn Ježiš. Tak pomôžete všetkým kráčať po ceste pravej viery, v čo najväčšej poslušnosti voči učiteľskému úradu pápeža a biskupov s ním spojených.

Nielen z chleba žije človek.

Človek žije tiež z Božej milosti, ktorú mu daroval Ježiš, aby ukojil hlad jeho duše. Okrem chudoby v dobrách materiálnych existuje ešte oveľa väčšia a nebezpečnejšia chudoba morálna, ktorá spočíva v ťažkom jarme, čo robí z toľkých mojich detí otrokov zla a hriechu, nezriadených vášní, najmä nečistoty. Aká veľká je medzi vami táto rana! Aké podlé sú úklady môjho protivníka, ktorý vás často vedie k tomu, aby ste všetko svoje kňazské úsilie vynakladali na hojenie rán chudobných a vykorisťovaných, a spôsobuje, že zabúdate pozerať predovšetkým na hlboké duševné rany hriešnikov a zlých.

Rozdávajte pokrm Božej milosti týmto dušiam, ktoré hynú hladom. Preto musíte hriešnikom pomáhať, aby sa vrátili k prameňu Božieho milosrdenstva, a to tým, že sa im dáte k dispozícii vo sviatosti zmierenia.

Toto je príhodný čas pre vás. Toto je čas obrátenia a návratu k Pánovi. Milovaní synovia, staňte sa vy sami horlivými vysluhovateľmi zmierenia pre záchranu toľkých duší, ktoré sa vydávajú do nebezpečia záhuby.

Nielen z chleba žije človek.

Človek žije tiež zo živého Chleba, ktorý zostúpil z neba, aby sýtil hlad ľudskej duše. Koľko ľudí dnes žije v strašnom otroctve pýchy, bezuzdného egoizmu, lakomstva, nenávisti, násilia, nesmiernej neschopnosti milovať!

V Eucharistii sa vám Ježiš daruje, aby miloval vo vás, s vami a skrze vás. Eucharistický Ježiš je živý chlieb, ktorý zostúpil z neba, pokrm k nasýteniu, aby ste už nemali hlad, voda k napojeniu, aby ste už nemali smäd. Eucharistický Ježiš sa dnes chce stať Dobrým Samaritánom pre vašu Cirkev, tak rozpoltenú a trpiacu, a pre vašu vlasť, tak chorú a ohrozenú. Eucharistický Ježiš vás chce všetkých priviesť na cestu lásky, zmierenia, spolupatričnosti, pokoja, milosrdenstva a spásy. Učte sa od neho, ktorý je tichý a pokorný srdcom, a nájdete pokoj svojím dušiam.

Tohto roku slávi Brazília svoj Národný eucharistický kongres. Kiež sa vaša Cirkev i vaša vlasť skloní v hlbokej adorácii pred eucharistickým Ježišom!

Dnes žiadam všetkých, aby otvorili dokorán brány JEŽIŠOVI KRISTOVI, ktorý prichádza. Som Matka druhého príchodu a brána, ktorá sa otvára do novej éry. Táto nová éra splýva v jedno s najväčším triumfom eucharistického kráľovstva Ježišovho. Preto vás pozývam v tomto mimoriadnom roku, aby ste dali všade znovu rozkvitnúť kultu adorácie, zmierenia a lásky k Najsvätejšej Sviatosti. Znovu vo vašich kostoloch vystavujte Najsvätejšiu Sviatosť pre slávnostné hodiny verejnej adorácie. Nech sa Eucharistia stane stredom vašej modlitby, vášho života, vášho kultu a vašich cirkevných zhromaždení! Tak i dnes eucharistický Ježiš svojím Slovom ukojí hlad vášho ducha, svojou milosťou ukojí hlad duší, svojou láskou ukojí hlad sŕdc.

A bude to eucharistický Ježiš, ktorý vám nakoniec dá veľký dar skutočného oslobodenia od akejkoľvek formy fyzického, duchovného a morálneho otroctva. Vtedy vo vás všetkých zažiari veľká dôstojnosť detí Božích, ktoré sú ním stvorené, milované, vykúpené, posvätené a spasené.

Vyjdite teraz z tohoto večeradla a staňte sa apoštolmi tejto novej evanjelizácie po celej Brazílii. Doprevádzam vás svojou nepoškvrnenou láskou a podporujem vás svojím materským požehnaním.“

Rubbio (Vicenza, Taliansko), 28. marca 1991

Zelený štvrtok

Pascha lásky a bolesti

„Milovaní synovia, dnes je váš sviatok, lebo dnes je deň zrodu vášho kňazstva. Pri Poslednej večeri slovami ,Vezmite a jedzte z neho všetci: Toto je moje telo. Pite z neho všetci: Toto je kalich mojej krvi‘ ustanovuje Ježiš novú Obetu, novú a večnú Zmluvu. A slovami, ktorými sa obracia na apoštolov: ,Toto robte na moju pamiatku‘ ustanovuje svoje nové kňazstvo.

K tomuto novému a večnému Kristovmu kňazstvu ste boli pridružení i vy všetci, moji najmilší synovia, ktorí ste prijali účasť na nezmazateľnom znamení kňazského charakteru v deň svojho kňazského svätenia.

A dnes si pripomínate tento dar a obnovujete svoju plnú pripravenosť k službe Kristovi a bratom, zhromaždení okolo svojich biskupov pri koncelebrovaní svätej omše, ktorá vám umožňuje vyjadriť tak hlbokým a viditeľným spôsobom jednotu, ktorá panuje medzi vami, biskupom a Kristom.

V tento deň vás žiadam, aby ste obnovili svoj akt úplnej a nerozdelenej lásky k Ježišovi. Prežívajte chvíle jeho tak veľkého utrpenia. Vstúpte s ním do záhrady na hore Olivovej, aby ste prežívali spolu s ním jeho getsemanskú agóniu.

Ako len čakal Ježiš na tento deň! ,Túžobne som si žiadal jesť s vami tohoto veľkonočného baránka skôr, ako by som trpel.‘

Je to Pascha lásky. Je to Pascha ustanovenia Obety lásky, je to Pascha Sviatosti lásky, nového prikázania lásky, služby preukázanej ako dokonalý akt lásky, modlitby za jednotu vás všetkých ako dovŕšenie lásky.

Je to Pascha bolesti. Hľa, sotva vstúpi Ježiš do záhrady na hore Olivovej, zmocní sa ho hlboká úzkosť a priam ho ochromuje. Cíti sa byť nevinnou obeťou, nepoškvrneným baránkom, obetovanou hostiou, na ktorú sú uvalené všetky hriechy sveta. V jedinom okamihu má jasnú víziu každej podrobnosti svojho bolestného a potupného utrpenia. Vtedy hlbokým hlasom, ktorý vystupuje z celej jeho božskej Osoby, sa odovzdáva Otcovi: ,Otče, ak je možné, nech ma minie tento kalich.‘ Padá na tvár k zemi, modlí sa, stoná, plače, hlboká hrôza preniká celé jeho telo, ktoré sa začína potiť krvavým potom. Potrebuje posilu. Čaká ju od tých najmilších učeníkov: Petra, Jakuba a Jána. Trikrát ide ku ním pod ťarchou takého utrpenia, trikrát ich nájde spať.

Ja som fyzicky vzdialená, ale dušou a srdcom som stále pri svojom Synovi. A tak jediná pozemská bytosť, ktorá pri ňom stojí v tých okamihoch úzkostnej agónie, je jeho Matka. Posilnený touto mojou duchovnou a materskou pomocou Ježiš sa dáva v obeť dokonale odovzdaný: ,Otče, nie moja, ale tvoja vôľa nech sa stane!“

Tu mu Otec posiela anjela s kalichom posilňujúcej božskej útechy, aby mu dodal odvahu k stretnutiu sa so zradcom, ktorý už prišiel. ,Hľa, priblížil sa ten, ktorý ma zradí!‘

Milovaní synovia, vo vašom kňazskom živote sa musí obnovovať veľké tajomstvo lásky a bolesti vášho božského brata Ježiša. Aj vy ste povolaní vstúpiť do Getseman týchto posledných čias, ktoré pripravujú vašu kňazskú obetu pre novú éru, ktorá vás čaká.

Koľkokrát vás deptá ťarcha bolestí, ochromujú vás sily zla, ste poznačení nepochopením, zastavení odporom, hriechy tohoto ľudstva vás gniavia, zrady vás zrážajú k zemi. ,Otče, ak je možné, nech nás minie tento kalich!‘

Najmilší synovia, nehľadajte ľudskú útechu a povrchnú posilu. Je mojou materskou úlohou priniesť vám ten kalich útechy, ktorý vám pripravil nebeský Otec. Dostávate moju pomoc, aby ste dnes plnili len vôľu Otcovu. Zverte sa s dôverou všetci môjmu Nepoškvrnenému Srdcu, aby som vás mohla viesť cestou Božej vôle. A so mnou prežívajte v Getsemanoch týchto posledných čias svoju Paschu lásky a bolesti, v očakávaní novej éry, ktorá vás čaká.“

Rubbio (Vicenza, Taliansko), 29. marca 1991

Veľký piatok

Človek všetkých čias

„Zhromaždite sa v záhrade môjho Nepoškvrneného Srdca, najmilší synovia, aby ste spolu s Ježišom prežívali hrozné hodiny jeho bolestného utrpenia.

Je Veľký piatok. Je deň jeho odsúdenia a jeho smrti na kríži. Po tom, čo celú noc strávil pri urážkach a posmechu členov a služobníkov veľrady, keď svitol deň, Ježiš je predvedený pred Piláta. Tu dochádza k druhému a ešte ponižujúcejšiemu procesu.

Pred veľkým davom, štvaným proti nemu, tvárou v tvár náboženským predstaviteľom, ktorí ho obviňujú z rúhania a svätokrádeže, Ježiš, tichý ako baránok, vedený na zabitie, vo vznešenom mlčaní sleduje vývoj udalostí. Počiatočná čestnosť Piláta, ktorý proti nemu nenachádza žiadnu vinu, na odpoveď – ,Keby nebol vinný, neboli by sme ho priviedli k tebe!‘ nasleduje začínajúci strach pred davom, pochybnosti o pravdivosti jeho slov: ,Si ty naozaj kráľ?‘ – pokus o záchranu ponukou prepustenia namiesto Barabáša. Strach z kriku davu, hrôza pred posudkom z Ríma: ,Ak prepustíš tohoto, nie si priateľom cisárovým!‘ A tak Pilát zbabelo podpisuje ortieľ smrti. Odovzdáva Ježiša k bičovaniu.

Jeho telo sa stalo jedinou živou a hlbokou ranou trhlín, ktoré v jeho nepoškvrnenom tele zanecháva strašné rímske bičovanie. Potom je korunovaný tŕním. Tŕne otvárajú potôčiky krvi, ktoré stekajú z jeho hlavy a znetvorujú jeho tvár. Vojaci ho bijú a častujú ho pľuvaním a urážkami. ,Videli sme ho zbitého a poníženého. Jeho tvár už nemala ľudskú podobu.‘ – Posledný, ešte zlomyseľnejší a krutejší výmysel: zahalia ho šarlátovou handrou ako purpurom, do rúk mu dajú trstinu ako žezlo a privedú ho k Pilátovi, ktorý ho ukáže davu: ,Hľa, človek!‘

Hľa, človek všetkých čias!

Na ňom v Getsemanoch spočinuli všetky hriechy sveta, na súdnom dvore sa naňho nakládli bolesti, poníženia, potupy, vykorisťovanie a otroctvo všetkých ľudí.

Človek všetkých čias.

Ľudia, ktorí žili pred ním, žili v nádeji, že uvidia tento jeho deň a v ňom našli spásu. On je ten, ktorý v Ábelovi bol zavraždený, ktorému boli v Izákovi zviazané končatiny, ktorý v Jakubovi blúdil ako pútnik, v Jozefovi bol predaný, v Mojžišovi bol položený do vody, v baránkovi bol zabitý, v Dávidovi bol prenasledovaný a v prorokoch bol zneuctený.

Je to človek všetkých čias.

Pre dar jeho vykúpenia sú povolaní zdieľať život s Bohom všetci ľudia, ktorí žili po ňom. Na svojom tele niesol utrpenie všetkých obetí nenávisti, násilia, vojen. Do svojich rán uzavrel preliatu krv miliónov nevinných detí, zabitých ešte v lone svojich matiek. Bol bičovaný všetkými bolesťami, chorobami, najmä nevyliečiteľnými chorobami, ktoré sa šíria. Bol tŕním korunovaný v tých, ktorí podliehajú falošným ideológiám, bludom, čo odvádzajú ďaleko od viery k pýche a ľudskej namyslenosti. Bol zhanobený v malých, v chudobných, vo vydedených, v posledných, vo vykorisťovaných. Bol popľuvaný vo vyvrheľoch a zúfalých. Bol vystavený výsmechu v tých, ktorí vystavujú ako tovar dôstojnosť vlastného tela.

Hľa, človek!

Teraz nesie na sebe drevo odsúdenia. Stúpa ku Kalvárii, stretá sa so mnou, svojou prebodnutou Matkou, je pribitý na potupné drevo a vyzdvihnutý na kríži. Tri hodiny agónie plné úzkosti vedľa mňa, svojej Matky, a Jána, milovaného apoštola. Napokon akt úplného odovzdania sa Otcovi a smrť na kríži okolo pätnástej hodiny toho dňa.

Hľa, skutočne človek všetkých čias.

V ňom žil, bol vykúpený a spasený každý človek od prvého Adama až do posledného človeka, ktorý sa až do konca časov narodí na tejto zemi. S pomocou Jána, Jozefa z Arimatie a zbožných žien ho nesiem ku hrobu, kde je uložený až do svitania prvého dňa po sobote. Jeho božské zmŕtvychvstanie je najväčším dôkazom, že jedine on je človekom všetkých čias.

Je človekom nových čias.

Lebo jedine v ňom povstanú znova všetci ľudia, čo žili – mŕtvi, pochovaní a rozpadlí v prach.

Prežívajte teda so mnou, práve na púšti vášho času, tieto hodiny jeho utrpenia a jeho smrti na kríži. Prežívajte ich v tichu, v uzobranosti, v modlitbe, v nežnej dôvernosti života s vaším božským ukrižovaným bratom. Lebo len v ňom sa naplnia nové časy, ktoré vás čakajú, keď sa k vám vráti v sláve a padnú pred ním na tvár všetky mocnosti neba, zeme i pekla, na dokonalú oslavu Boha Otca.“

Rubbio (Vicenza, Taliansko), 30. marca 1991

Biela sobota.

Na dlhú Bielu sobotu

„Najmilší synovia, prežívajme spolu tento deň Bielej soboty. Ježiš odpočíva mŕtvy v novom hrobe, kam ho položili.

Ja bdiem v dôvere, v modlitbe, v nádeji a očakávaní. Je to deň vášho duchovného odpočinku. Je to prvý deň môjho duchovného materstva. Kiež v týchto posledných časoch zosilnie vaše rozhodnutie žiť v jednote života s vašou bolestnou Matkou.

Je to dlhá Biela sobota, ktorá už pomaly končí.

Nech sa teda stane vaša modlitba intenzívnejšou. Nedajte sa pohltiť ani zaujať aktivitou či prílišnou starostlivosťou. Vo chvíli súženia, v bolestiach posledných čias, ktoré prežívate, vás volám, aby ste bdeli so mnou v ustavičnej modlitbe.

Počas dlhej Bielej soboty, ktorú prežívate, bdejte so mnou v dôvere a nádeji. V hrobe vašej dlhej Bielej soboty je navždy pochovaná neprávosť a ľudská úbohosť. Je tam uložené zlo a hriech, pýcha i nenávisť, nečistota i nadutosť, každá forma skazy a smrti.

Počas dlhej Bielej soboty týchto vašich posledných čias musíte predovšetkým bdieť so mnou v očakávaní. Čo mi uľahčilo veľkú bolesť tohoto dňa, bola istota, že Ježiš slávne vstane z mŕtvych. Po sobote hrobu že bude nasledovať nedeľa Vzkriesenia. Hoci vy ešte prežívate bolesť, únavu, súženie a smrť tejto dlhej Bielej soboty, žite so mnou v očakávaní. Ježiš sa vráti na oblakoch nebeských, aby obnovil svoje kráľovstvo slávy a všetko urobil nové.

Najmilší synovia, žite dnes so mnou v očakávaní tohoto jeho návratu.“

Rubbio (Vicenza, Taliansko), 31. marca 1991

Slávnosť Veľkej noci

Matka radosti

„Prežívajte so mnou radosť celého vesmíru, moji milovaní synovia, Ježiš vstal z mŕtvych!

Pominula temná hodina Getseman a Kalvárie. V priebehu troch dní sa naplnilo najväčšie tajomstvo dejín: zrada, súd, odsúdenie, Kalvária, agónia, smrť a nový hrob. Všetko to pominulo. Ježiš vstal z mŕtvych! Ježiš je živý medzi nami.

Nech je veľká vaša radosť spolu so mnou, ktorá som Matkou radosti. Odkedy sa mi Ježiš zjavil v žiare svojho osláveného tela, moje srdce sa naplnilo tak obrovskou plnosťou radosti, že ho už nikdy neopustila. Nech už nič nekalí hlbokú radosť vašej ľudskej existencie. Ani hriech, ktorý bol zotretý, ani bolesť, ktorá bola vykúpená, ani smrť, ktorá bola navždy premožená.

Vaša pozemská cesta prebieha po stopách tej istej cesty Kristovej. Vy ste ešte vo chvíli očisty a utrpenia, Getseman a Kalvárie. Dnes však otvorte brány svojho srdca jedine radosti, so mnou, ktorá som Matkou vašej radosti. Zmŕtvychvstalý Kristus žije medzi vami, usmerňuje všetky udalosti k naplneniu svojho božského plánu a ovplyvňuje všetko tak, aby k vám už skoro mohlo prísť jeho kráľovstvo slávy.“

Miláno (Taliansko), 4. mája 1991

Prvá sobota v mesiaci

Čas vášho svedectva

„Touto prvou sobotou mesiaca mája začínate obdobie, zasvätené mojej obzvláštnej úcte. V tomto mesiaci máji vás chcem mať ešte užšie spojených so mnou, aby som vám dala rásť vo vašom živote zasvätenia až do plnej zrelosti. Toto je čas vášho svedectva.

Vydajte všetkým svedectvo, že ste mi zasvätení. Váš život nech je ožiarený mojou materskou prítomnosťou a okolo seba šírte charizmu mojej svätosti, mojej čistoty, môjho súcitu, mojej milosrdnej lásky a mojej nehy. Kto vidí vás, musí vidieť silu môjho svetla. Kto stretne vás, musí nájsť ľúbezný balzam môjho milosrdenstva. Rozdávajte moju pomoc vzdialeným, chudobným, chorým, hriešnym a zúfajúcim. Poďte so mnou, so svojou materskou Pastierkou, vyhľadávať toľké ovečky, ktoré sa stratili a vydávajú sa nebezpečenstvu, že zahynú hladom a zimou.

Dávajte všetkým svedectvo, že so mnou kráčate cestou viery.

V týchto časoch sa bludy šíria v miere tak širokej a hlbokej, že si to neviete ani prestaviť. Mnohí strácajú vieru a odpad sa rozlieza v Cirkvi stále viac, ako hrozná rakovina, zachvacuje všetky jej údy. Vy ste povolaní nasledovať ma po ceste heroickej a čistej viery. Ja vám dávam dar, že vás zachovám v integrite viery, aby ste mohli dávať svetlo mojim deťom v týchto dobách veľkej temnoty. Preto vás žiadam, aby ste boli silne spojení s pápežom, ktorý má od Ježiša veľkú úlohu posilňovať všetkých v pravde katolíckej viery.

Dávajte všetkým svedectvo, že so mnou kráčate cestou modlitby.

Modlitba je silou Cirkvi. Modlitba je nutná pre vašu spásu. Modlitba konaná so mnou vám môže získať dar druhých Turíc. Jedine s modlitbou môžete vstúpiť do novej éry, ktorá vás čaká. Preto vás pozývam, aby ste všetkých volali k modlitbe.

Rozmnožujte večeradlá modlitby, o ktoré som vás žiadala. Chcem, aby ste vy, kňazi, dali ako prví príklad účasti na týchto večeradlách. Potom žiadam, aby sa v týchto rozhodujúcich časoch šírili večeradlá medzi deťmi, medzi mladými a v rodinách. Prišla hodina, keď sa celá Cirkev musí zhromaždiť so mnou v modlitbe, v duchovnom večeradle môjho Nepoškvrneného Srdca.

Dávajte všetkým svedectvo, že so mnou kráčate cestou svätosti.

Moje Nepoškvrnené Srdce musí byť uctievané a oslavované Cirkvou a celým ľudstvom. Preto vás chcem priviesť k veľkej svätosti. Tak prostredníctvom vás, malých, mne zasvätených, Cirkev bude môcť byť osvietená a premenená práve svätosťou vašej nebeskej Matky.

Vediem vás na cestu dokonalého nasledovania Ježiša, na cestu nepatrnosti a pokory, pohŕdania svetom a sebou samými, heroického konania všetkých čností a veľkej lásky k Najsvätejšej Sviatosti.

Ste už uprostred rozhodujúceho času, ktorý vás vedie k novej ére.

Ste uprostred môjho času.

V týchto dňoch veľkej temnoty stále mocnejšie zažiari vaše svetlo, takže obklopí svojimi lúčami a osvieti duše, Cirkev i celé ľudstvo.“

Salzburg (Rakúsko), 13. mája 1991

Výročie prvého zjavenia vo Fatime

Pápež môjho tajomstva

„Dnes ste zhromaždení tu, v tejto mojej ctihodnej svätyni, v tak hojne navštívenom večeradle kňazov a veriacich môjho Mariánskeho kňazského hnutia. Pripomínate si výročie môjho prvého zjavenia vo Fatime 13. mája 1917. V duchu sa cítite úzko spojení s mojím pápežom, Jánom Pavlom II., s týmto drahocenným darom, ktorý vám dalo moje Nepoškvrnené Srdce a ktorý sa v týchto chvíľach modlí v Cova da Iria, aby mi poďakoval za mimoriadnu materskú ochranu, ktorú som mu poskytla, keď som mu zachránila život pri krvavom atentáte, ktorý sa stal pred desiatimi rokmi na námestí sv. Petra.

Dnes vám potvrdzujem, že toto je pápež môjho tajomstva, pápež, o ktorom som hovorila s deťmi pri zjaveniach, pápež môjho srdca a mojej bolesti.

S veľkou odvahou a nadľudskou silou navštevuje všetky končiny sveta, nedbajúc námah a mnohých nebezpečenstiev, aby utvrdil všetkých vo viere a tak spĺňa svoju apoštolskú službu nástupcu Petrovho, zástupcu Krista a univerzálneho Pastiera svätej Katolíckej cirkvi, založenej na skale mojím synom Ježišom.

Pápež prináša všetkým Kristovo svetlo v týchto dobách veľkej temnoty. Mocne utvrdzuje v pravdách viery v týchto dobách všeobecného odpadu. Volá na cestu lásky a pokoja v týchto dobách násilia, nenávisti, neporiadkov a vojen.

Moje Nepoškvrnené Srdce je ranené, keď vidí, ako sa okolo neho šíri prázdnota a ľahostajnosť, odboj zo strany niektorých mojich úbohých synov biskupov, kňazov, rehoľníkov a veriacich, pyšná opozícia voči jeho učiteľskému úradu. Preto je dnes moja Cirkev trhaná hlbokým rozkolom, je ohrozená stratou pravej viery, je presiaknutá neverou, ktorá neustále vzrastá.

Až tento pápež splní úlohu, ktorú mu zveril Ježiš a ja zostúpim z neba, aby som prijala jeho obetu, všetci budete zahalení hustou temnotou odpadu, ktorý sa vtedy stane všeobecným. Verný zostane len ten malý zvyšok, ktorý v týchto rokoch prijal moje materské pozvanie a nechal sa uzavrieť do bezpečného útočišťa môjho Nepoškvrneného Srdca. A bude to tento malý verný zvyšok, mnou pripravený a sformovaný, ktorý bude mať za úlohu prijať Krista, ktorý sa vráti k vám v sláve a započať tak novú éru, ktorá vás očakáva.“

Berlín (Nemecko), 19. mája 1991

Slávnosť Turíc

Pochopenie úplnej pravdy

„Dnes ste tu, aby ste prežili liturgickú slávnosť Turíc v trvalom večeradle bratstva a modlitby so mnou a skrze mňa. Obnovuje sa tak totiž skutočnosť, ktorá bola v jeruzalemskom večeradle, keď Duch Svätý v podobe ohnivých jazykov zostúpil na apoštolov, zhromaždených v modlitbe s vašou nebeskou Matkou.

Boli to prvé Turíce. Bol to počiatok pozemského putovania Cirkvi v dejinách ľudstva. Mimoriadnou hojnosťou svojich darov Duch Pána úplne premenil apoštolov z bojazlivých a ustráchaných na smelých svedkov Ježiša a jeho evanjelia. Mocnou silou svojho božského pôsobenia ich doviedol až k pochopeniu úplnej pravdy a urobil ich dokonalými svedkami Ježišovými až k preliatiu krvi.

Teraz ste vstúpili do času druhých Turíc. Preto je nutné, aby sa tieto večeradlá rozmnožovali vo všetkých častiach sveta. Žiadam, aby sa celá Cirkev zhromaždila v duchovnom večeradle môjho Nepoškvrneného Srdca. Tak vás Duch Svätý privedie k pochopeniu úplnej pravdy.

Uvedie vás do tajomstva Božieho slova, dá vám svetlo múdrosti, aby ste pochopili celé evanjelium a čo je v ňom napísané o časoch, ktoré prežívate.

Duch Svätý vám dá pochopiť znamenia vašej doby. Sú to časy predpovedané Svätým písmom ako časy veľkého odpadu a príchodu Antikrista. Sú to časy veľkého súženia a nespočetných utrpení pre všetkých, privedú vás k prežívaniu posledných udalostí v príprave na druhý Ježišov príchod v sláve.

Duch Svätý vydá Ježišovi dokonalé svedectvo a prehlási ho za Jednorodeného Syna, večného a jednej podstaty s Otcom, toho, skrze ktorého bolo všetko stvorené, vtelené Slovo, Kráľa všehomíra, ktorý sa musí vrátiť v sláve, aby obnovil vo svete svoje kráľovstvo.

Duch Svätý pripravuje srdcia a duše pre druhý príchod Ježiša. Preto vylieva dnes svoje charizmy spôsobom ešte mocnejším a mimoriadnejším, ako v čase počiatkov Cirkvi. Lebo už ste vstúpili do posledných časov, ktoré vás vovedú do novej éry. Úlohou Ducha je pripraviť ľudstvo na jeho úplnú premenu, obnoviť tvárnosť stvorenia, vytvoriť nové nebesia a novú zem.

Preto vás žiadam, aby ste verne zotrvali vo večeradlách, o ktoré som vás žiadala. A dovoľte, aby vás Duch Svätý utváral svojím nežným a pevným spôsobom lásky. Len tak môžete byť pripravení na úlohu, ktorá vás čaká.“

Dongo (Como, Taliansko), 8. júna 1991

Sviatok Nepoškvrneného Srdca Panny Márie

Apoštoli posledných čias

„Dnes slávime liturgickú spomienku môjho Nepoškvrneného Srdca. Je to váš sviatok, moji najmilší a deti mne zasvätené. Vyvolila som si vás a pozvala, aby ste patrili k môjmu víťaznému oddielu. Vy ste čiastkou môjho vlastníctva. Mám s vami veľký plán. Tento môj plán vám bol odhalený do všetkých podrobností. Dnes musí byť zjavený Cirkvi i ľudstvu v celej svojej nádhere, lebo toto sú časy vašej zrelosti a vášho verejného svedectva. Ukážte sa všetkým ako mne zasvätení, ako apoštoli týchto posledných čias.

Ako apoštoli posledných čias musíte s odvahou hlásať všetky pravdy katolíckej viery, mocne hlásať evanjelium, odhaľovať s rozhodnosťou nebezpečné bludy, ktoré sa preobliekajú za pravdy, aby lepšie oklamali mysle a tak vzdialili veľký počet mojich detí od pravej viery.

Ako apoštoli posledných čias musíte sa postaviť silou maličkých proti pyšnej sile veľkých a učených, ktorí – zvedení falošnou učenosťou a namyslenosťou – roztrhali Ježišovo evanjelium tým, že z neho predkladajú racionalistický, čisto ľudský a celkom mylný výklad. Nastali časy predpovedané svätým Pavlom, keď mnohí hlásajú falošné a vykonštruované náuky a tak ľudia bežia za týmito bájkami a vzďaľujú sa od pravdy evanjelia.

Ako apoštoli posledných čias musíte nasledovať Ježiša cestou pohŕdania svetom a sebou samými, cestou pokory, modlitby, chudoby, mlčania, umŕtvovania, milosrdnej lásky a hlbšieho spojenia s Bohom. Ste neuznaní a ohŕdnutí svetom a tými, ktorí vás obklopujú, veľmi často sú vám kladené prekážky, ste vysúvaní na okraj spoločnosti a prenasledovaní, lebo toto utrpenie je nutné k plodnosti vášho poslania.

Ako apoštoli posledných čias musíte teraz osvecovať zem svetlom Kristovým. Ukážte sa všetkým ako moji synovia, lebo ja som stále s vami. Viera nech je svetlom, ktoré vás osvecuje v týchto dňoch odpadu a veľkej temnoty. A v týchto časoch tak rozsiahlej nevery nech vás stravuje jedine horlivosť za slávu môjho syna Ježiša.

Ako apoštolov posledných čias sa vás týka úloha vykonať druhú evanjelizáciu, ktorú tak veľmi žiada môj pápež, Ján Pavol II.

Evanjelizujte Cirkev, ktorá sa vzdialila Duchu Kristovmu a nechala sa viesť duchom sveta, ktorý do nej hlboko vnikol a celú ju prenikol.

Evanjelizujte ľudstvo, ktoré po takmer 2000 rokoch od prvého zvestovania evanjelia sa vrátilo k pohanstvu.

Evanjelizujte všetkých ľudí, ktorí sa stali obeťami bludov, zla a hriechu a nechávajú sa strhnúť prudkým vetrom všetkých falošných ideológií.

Evanjelizujte ľud a národy zeme, sú ponorené v temnotách praktického popierania Boha, ale padajú na kolená, aby zbožňovali rozkoš, peniaze, silu, pýchu a nečistotu.

Prišiel váš čas a ja som vás v týchto rokoch sformovala, aby ste teraz mohli vydať mocné svedectvo učeníkov verných Ježišovi až k preliatiu krvi.

Až vy všetci, moji maličkí, vo všetkých kútoch zeme, vydáte toto svedectvo apoštolov posledných čias, potom moje Nepoškvrnené Srdce dosiahne svoj najväčší triumf.

San Marino, 26. júna 1991

Duchovné cvičenia formou večeradla

pre kňazov MKH z Európy a Ameriky

Vo vás sa zjavujem

„Najmilší synovia, aj v tomto roku som vás zavolala sem na túto horu, aby ste so mnou prežili týždeň trvalého večeradla. A vy ste odpovedali tak veľkodušne. Prišli ste zo všetkých strán Európy a z mnohých národov Ameriky, prinášajúc mi ako obetu nepohodlie dlhého a únavného cestovania.

Ja som stále s vami. Pripájam sa k vašej modlitbe, budujem medzi vami dokonalejšie bratstvo. Pomáham vám, aby ste sa poznali, porozumeli si, milovali sa, spolu kráčali ďalej bolestnou cestou týchto posledných čias.

Prečo som vás ešte chcela mať tu? – Pretože prišli časy, keď sa chcem zjaviť prostredníctvom vás Cirkvi a celému ľudstvu.

– Vo vás sa zjavujem ako Vojvodkyňa svojho šíku, mnou sformovaného vo všetkých končinách sveta, aby som bojovala proti veľkému vojsku nepriateľov Božích, ktoré vedie ten, čo sa stavia proti Kristovi, to jest Antikrist.

Môj šík tvoria nepatrní, chudobní, pokorní služobníci Pána, ktorých pozývam vstúpiť do večeradla môjho Nepoškvrneného Srdca, aby mohli v plnosti prijať dar Ducha Svätého. V srdciach a dušiach tých najnepatrnejších konám v týchto rokoch svoje najväčšie zázraky. Preto som vás chcela mať tu, aby som vás sformovala k malosti, k duchovnému detstvu, k chudobe, k pokore, lebo slabosťou maličkých premôžem pyšnú silu veľkých.

– Vo vás sa zjavujem ako Kráľovná, pretože prostredníctvom vás každým dňom uskutočňujem triumf môjho Nepoškvrneného Srdca vo svete.

Otvorte brány svojej existencie, aby som mohla vo vás kraľovať a pripravovať cestu slávnemu kráľovstvu Kristovmu. Som ranná zornica, ktorá ohlasuje príchod veľkého dňa Pánovho.

– Vo vás sa zjavujem ako Prorokyňa týchto posledných čias. Preto ku vám hovorím. A viem, že vy, moji synovia, ma počúvate, poslúchate ma a nasledujete ma. Tak sa i naďalej zjavujem cez posolstvá, ktoré odovzdávam srdcu tohto môjho najmenšieho syna.

Verte môjmu slovu. Prijímajte s ochotou tieto moje posolstvá, lebo v nich vám už bolo dané poznať všetko, čo vás čaká.

– Vo vás sa zjavujem ako nežná a milosrdná Matka v týchto bolestných hodinách očisty a veľkého súženia. Ste povolaní stať sa nástrojmi mojej materskej nehy. Milujte všetkých mojím srdcom Matky! Preto sa chcem vo vás stále viac zjavovať. Veď vo vás chcem potešovať toho, kto trpí, podopierať toho, kto je slabý, pozdvihnúť toho, kto padol, priviesť znova k Pánovi toho, kto sa od neho vzdialil, obrátiť hriešnikov, uzdraviť chorých a dať nádej všetkým, ktorí ju stratili. Buďte mojím jemným balzamom, ktorý sa rozlieva, aby miernil veľké utrpenia premnohých mojich detí.

Kráčajte po ceste, ktorú som vám v týchto rokoch vyznačila. Ukážte sa všetkým ako moji synovia, mne zasvätení, lebo ja som stále s vami.

Žite tak, aby ste si necenili svet a seba samých. Viera nech je jediným svetlom, ktoré vás osvecuje v týchto dňoch veľkej temnoty. Nech vás spaľuje horlivosť pre slávu Božiu v týchto dňoch tak veľkej vyprahlosti.

Ste povolaní stať sa novým srdcom novej Cirkvi, ktorú si Ježiš celkom tajomným spôsobom tvorí v nebeskej záhrade môjho Nepoškvrneného Srdca.

Ďakujem vám za útechu, ktorú mi poskytujete v týchto dňoch veľkej bolesti môjho Nepoškvrneného Srdca. S vašimi drahými, s dušami vám zverenými vás žehnám v mene Otca, Syna, i Ducha Svätého.“

Rubbio (Vicenza, Taliansko), 15. augusta 1991

Slávnosť Nanebovzatia Panny Márie

Nová éra

„Dnes, najmilší synovia, meditujte o mne v jase môjho osláveného tela, vzatého do nebeskej slávy. Žite v radosti a dôvere tieto posledné časy vášho druhého Adventu, pozerajúc na mňa ako na znamenie bezpečnej nádeje a útechy.

– Nová éra, ktorá vás očakáva, zodpovedá zvláštnemu stretnutiu lásky, svetla a života medzi nebom, v ktorom som v dokonalej blaženosti s anjelmi a svätými, a zemou, na ktorej žijete vy, moje deti, uprostred premnohých nebezpečenstiev a nespočetných súžení.

Je to nebeský Jeruzalem, ktorý zostupuje z neba na zem, aby ju celkom premenil a vytvoril tak nové nebesia a novú zem.

– Nová éra, ku ktorej smerujete, vedie všetko tvorstvo k dokonalej oslave Najsvätejšej Trojice. – Otcovi sa dostáva najväčšej slávy od každého tvora, ktorý odzrkadľuje jeho svetlo, jeho lásku, jeho božský jas. – Syn obnovuje svoje kráľovstvo milosti a svätosti, zbavuje všetko stvorenie otroctva zla a hriechu. – Duch Svätý sa vylieva v plnosti so svojimi svätými darmi, vedie k pochopeniu celej pravdy a obnovuje tvárnosť zeme.

– Nová éra, ktorú vám oznamujem, je zároveň dokonalým naplnením Božej vôle, takže konečne sa uskutočňuje to, čo vás Kristus učil žiadať od nebeského Otca: „Buď vôľa tvoja ako v nebi, tak i na zemi.“

Je to čas, keď tvory plnia božskú vôľu Otca, Syna a Ducha Svätého. Dokonalým plnením Božej vôle sa obnovuje celý svet, lebo Boh v ňom nachádza akoby svoju novú rajskú záhradu Eden, v ktorej môže prebývať v láskyplnom spoločenstve so svojimi tvormi.

– Nová éra, ktorá už prichádza, vás privádza k plnému spolužitiu s tými, ktorí vás už predišli a v nebi sa radujú z dokonalej blaženosti. Viďte jas nebeských hierarchií, spojujte sa so svätými v nebi, uľahčujte očistcové muky dušiam, ktoré sú ešte v očistci. Skusujte mocným a viditeľným spôsobom útechyplnú pravdu spoločenstva svätých.

– Nová éra, ktorú vám pripravujem, je totožná s porážkou Satana a jeho univerzálneho panstva. Všetka jeho moc je zničená. Je spútaný spolu so všetkými zlými duchmi a uzavretý v pekle, z ktorého nemôže vyjsť, aby škodil svetu.

V tom vládne Kristus v jase svojho osláveného tela a triumfuje Nepoškvrnené Srdce vašej nebeskej Matky vo svetle jej tela, vzatého do slávy neba.

Tento môj sviatok, ktorý vás pozýva pozerať sa na vašu nebeskú Matku nanebovzatú, sa pre vás stáva dôvodom hlbokej radosti a veľkej dôvery. Uprostred nebezpečných utrpení čias, ktoré prežívate, pozerajte sa na mňa ako na znamenie istej nádeje a útechy, lebo som svetlou bránou, otvárajúcou sa k novej ére, ktorú pre vás pripravila Najsvätejšia Trojica.“

Olomouc (Morava, Česko), 3. septembra 1991

Duchovné cvičenia formou Večeradla

s kňazmi MKH Česko-Slovenska

Apoštoli nového veku

„Moji milovaní synovia, som tak veľmi spokojná, že vás vidím v takom počte na duchovných cvičeniach, ktoré konáte formou trvalého večeradla. Prišli ste z Moravy, z Čiech a zo Slovenska, aby ste prežili dni intenzívnej modlitby a veľkého bratstva v spoločenstve so svojou nebeskou Matkou.

Som stále s vami. Tak ako to bolo v jeruzalemskom večeradle, tak i v tomto večeradle sa zjednocujem s vašou modlitbou, budujem medzi vami väčšiu schopnosť porozumenia, pomáham vám kráčať cestou vzájomnej lásky, aby ste stále viac žili nové prikázanie, ktoré vám dal môj syn Ježiš: „Milujte sa navzájom, ako som ja miloval vás.“

Vyšli ste z bolestnej a veľmi ťažkej skúšky. Po toľkých rokoch komunistického otroctva som vám získala milosť vášho oslobodenia, ako som vám už predom oznámila.

Teraz vás žiadam, aby ste sa stali apoštolmi nového veku, ktorý vás čaká. K tomu vám utváram nové srdce, aby ste dokázali milovať všetkých mojou materskou a milosrdnou láskou.

Nepozerajte sa na niektorých z vás, ktorí zo slabosti sa dali na ústupky s mojím protivníkom, ktorý je teraz už porazený. Nemajte voči nim žiadnu nevraživosť. Minulosť je škrtnutá. Teraz ste povolaní žiť túto novú dobu a čakajú vás nové úlohy.

– Čaká na vás úloha znova budovať Cirkev, ktorá tu bola tak prenasledovaná a hanobená mojím protivníkom.

Preto vás vyzývam, aby ste boli vždy vernými kňazmi, svedkami jednoty a lásky k pápežovi a svojím biskupom. Vykonávajte svoju službu s radosťou a nadšením, dávajte všetkým Kristovo svetlo a svetlo jeho evanjelia, buďte služobníkmi milosti a svätosti. Tak vaším prostredníctvom Cirkev zažiari veľkým svetlom pre všetkých, ktorí žijú v tejto zemi.

– Čaká vás úloha evanjelizovať tých úbohých ľudí, ktorí boli podvedení a zvedení duchom zla.

Myslite na toľko mojich detí – predovšetkým mladých, ktorí boli po dlhé roky vychovávaní v škole, ktorá popierala Boha a odmietala jeho zákon lásky. Sú to ovečky, vytrhnuté zo stáda vášho Božského Pastiera a zavedené na cesty zla, hriechu a nešťastia. Zoberte tieto moje zatúlané deti do svojho kňazského náručia a všetky ich prineste do bezpečného ovčinca môjho Nepoškvrneného Srdca. Buďte preto vytrvalí vo svojej katechetickej službe a rozdávajte svetlo pravdy, ktorú vám zjavil Kristus, aby ste všetkým pomáhali zostať v pravej viere. Tak splníte úlohu tejto druhej evanjelizácie, ktorú si tak veľmi praje môj prvý milovaný syn, pápež Ján Pavol II.

– Čaká vás úloha nechať zostúpiť sladký balzam mojej materskej nehy na toľko otvorených a krvácajúcich rán.

Pohliadnite, koľko je úbohých, vzdialených, hriešnikov, nešťastných, ubitých, ponižovaných, zastrašených, opustených, osamelých, zúfalých. Nech ste vy sami výrazom mojej lásky a mojej materskej starostlivosti. Milujte všetkých silou svojho kňazského srdca a svetlom, ktoré vám bolo dané vašou nebeskou Matkou. Ak splníte túto úlohu, ktorú vám dnes zverujem, stanete sa skutočne apoštolmi novej éry, ktorú som tu už započala.

Odchádzajte z tohoto večeradla s radosťou, dôverou a veľkou nádejou. Ja som stále s vami. Ste drahocennou súčasťou môjho materského vlastníctva. S vašimi drahými, s dušami, ktoré sú vám zverené, vás žehnám v mene Otca, i Syna i Ducha Svätého.“

Velehrad (Morava, Česko), 8. septembra 1991

Narodenie Panny Márie

Koruna slovanských národov

„Dnes, v deň môjho narodenia, som ťa chcela mať práve na tomto mieste, v tejto významnej svätyni, kde ma uctievajú spoločne s dvoma veľkými slovanskými apoštolmi, svätým Cyrilom a svätým Metodom.

Stretneš sa s početným zástupom kňazov a veriacich – mnohí prišli z ďaleka, aby prežili tento deň v nepretržitej modlitbe s nebeskou Matkou a aby si všetci spoločne obnovili svoje zasvätenie môjmu Nepoškvrnenému Srdcu.

Polož mi na kolísku, kde som v deň svojho narodenia uložená, tvoj synovský darček: korunu slovanských národov. Ona ozdobí a prenikne vôňou lásky deň mojich narodenín.

Z tejto mojej uctievanej svätyne vám dnes žehnám, vám, slovanské národy, ktoré zvlášť milujem a ochraňujem a ktorým som stála po boku predovšetkým v tých tvrdých časoch.

V dlhých rokoch vášho ťažkého a krvavého otroctva som vám bola stále nablízku. Červený drak ukázal na vás všetku svoju moc, zanechávajúc všade len slzy a krv svojho drsného panstva. Ale ja som dosiahla od Pána veľkú milosť vášho oslobodenia.

Stála som vám stále nablízku – i v rozhodujúcich okamihoch, keď ste navždy zasadili porážku komunizmu a keď som osobne zasiahla, aby sa tento prerod udial bez bratovražedných bojov, bez prelievania krvi a bez ďalšieho ničenia.

Teraz vám zvlášť stojím nablízku, aby som vám pomohla kráčať cestou pravej slobody vo vernom napĺňaní krstných sľubov, v každodennom nasadení nasledovať Ježiša na ceste Božej milosti, lásky, čistoty, spoločenstva a bratstva.

Tak už raz navždy uzavrite rany minulosti a vykročte v ústrety novým časom, ktoré vás očakávajú!

Celá Európa sa musí stať jednou veľkou rodinou, vernou Kristovi a jeho Cirkvi, v snahe o obrátenie a návrat k Pánovi, aby mohol byť vami porazený nepriateľ nebezpečnejší, a to je praktický ateizmus – hedonizmus, necudnosť, bezbožnosť.

Ako vaši veľkí apoštoli a patróni vám priniesli prvú evanjelizáciu, tak všetci vy, moji milovaní synovia mne zasvätení, ste teraz povolaní byť apoštolmi tejto druhej evanjelizácie.

Zostávajte v pokoji a v radosti. Žite v dôvere a vo veľkej nádeji.

Ja som stále s vami. Z tohto miesta, spolu so svätými Cyrilom a Metodom, dnes žehnám všetkým slovanským národom i tejto novej Európe, úplne obnovenej, ktorú každý nový deň budujem a stvárňujem v nebeskej záhrade môjho Nepoškvrneného Srdca.“

Šaštín (Slovensko), 12. septembra 1991

Národná svätyňa Slovenska

V mene Márie

„Dnes, môj najmilší syn, na sviatok uctievania mena tvojej nebeskej Matky, končí tvoja cesta, tak mimoriadna na milosti, veľkým večeradlom, ktoré uskutočňuješ pre kňazov a veriacich v tejto veľkej národnej svätyni, venovanej spomienke mojich bolestí.

Videl si všade tak veľkodušnú odpoveď zo strany všetkých na moju prosbu o modlitbu a zasvätenie.

Predovšetkým si užasol, pretože si sem prišiel prvý raz a našiel si moje Mariánske kňazské hnutie tak rozšírené, prijímané a nasledované.

Toto je len moje dielo, ktoré ja sama rozširujem do každej časti sveta. Pretože toto je doba môjho triumfu, môjho víťazstva a vašej spásy.

– V mene vašej nebeskej Matky, áno, v mene Márie, boli porazení Turci, keď obliehali Viedeň a hrozilo, že napadnú a zničia celý kresťanský svet. Prevyšovali v sile, v počte i v zbraniach a cítili, že ich víťazstvo je isté.

Ale ja som bola verejne vzývaná a prosená, moje meno bolo napísané na zástavách a volané vojakmi a tak na môj príhovor prišiel zázrak tohoto víťazstva, ktorý zachránil kresťanský svet od zničenia.

Z tohoto dôvodu pápež ustanovil na tento deň sviatok mena Panny Márie.

– V mene Márie bol v týchto národoch porazený marxistický komunizmus, ktorý desaťročia vykonával svoje panstvo a udržiaval pod ťažkým a krvavým tlakom toľké moje úbohé deti.

Nie zásluhou hnutí alebo politikov, ale len na môj osobný príhovor prišlo konečne toto vaše oslobodenie.

– Aj to sa stane v mene Márie, že ja povediem zavŕšenie môjho diela porážkou slobodomurárstva, každej diabolskej sily, materializmu, praktického ateizmu, aby celé ľudstvo dosiahlo svoje stretnutie s Pánom, aby tak bolo očistené a úplne obnovené triumfom môjho Nepoškvrneného Srdca vo svete.

A z toho dôvodu si prajem pokračovanie sviatku na česť mena Panny Márie, teraz, keď vstupujete do najťažších chvíľ boja a do bolestnej časti veľkého súženia.

Z tejto mojej svätyne s láskou pozerám na tie národy, ktoré si zachovali sviatok mena vašej nebeskej Matky a sľubujem im moju zvláštnu a materskú ochranu.

Zvlášť požehnávam túto slovenskú zem, kde som tak milovaná, uctievaná a stále viac oslavovaná.“

Budapešť (Maďarsko), 15. septembra 1991

Sviatok Bolestnej Panny Márie

Veľká je moja bolesť

„Dnes ťa nachádzam tu, kde konáš dve večeradlá s kňazmi a veriacimi môjho hnutia v Maďarsku. Vidíš hlboké rany, ktoré zanechali dlhé roky tvrdého komunistického útlaku. Ale s radosťou môžeš pozorovať nové výhonky, ktoré vyrašili z veľkého utrpenia a dnes ich zhromažďuješ v nebeskej záhrade môjho Nepoškvrneného Srdca. Daj všetkým balzam mojej materskej nehy. Daj pocítiť, aká veľká je moja materská láska ku nim. Tu som osobne zasiahla, aby som priviedla tieto moje deti na cestu ich oslobodenia z veľkého otroctva.

Ale veľká je moja bolesť, keď vidím, že celé ľudstvo je ešte otrokom materializmu, praktického ateizmu, hedonizmu, vzbury, nenávisti a nečistoty.

Veľká je moja bolesť, pretože moje materské a úzkostlivé výzvy k obráteniu a k návratu k Pánovi nie sú počúvané a plnené. Preto sa obraciam ešte na vás, moje milované a mne zasvätené deti, a žiadam vás, aby ste v duchu lásky a zadosťučinenia obetovali Pánovi svoj život modlitby a utrpenia za spásu tohoto úbohého ľudstva, ktoré beží po ceste sebazničenia.

Tak môžem vaším prostredníctvom pokračovať vo svojom materskom diele milosrdenstva, ktoré som započala v týchto krajinách, ale ktoré musím ešte dokončiť v každej časti sveta, aby triumfovalo moje Nepoškvrnené Srdce.“

Birkenhead – St. Laurence (Anglicko), 13. októbra 1991

Výročie posledného fatimského zjavenia

Veľké znamenie na nebi

„Pozerajte na mňa, milovaní synovia, mne zasvätení, vo veľkom boji, ktorý bojujete v službách vašej nebeskej Vodkyne. Ja som žena odetá slnkom.

Ja som veľké znamenie, ktoré sa objavuje na nebi. Dnes si pripomínate moje posledné zjavenie vo Fatime, v Cova da Iria, potvrdené slnečným zázrakom. Tento zázrak vám mimoriadnym spôsobom ukazuje, že som žena odetá slnkom. Tento zázrak vás vyzýva, aby ste sa pozerali na mňa ako na veľké znamenie, ktoré sa objavuje na nebi.

Som veľké znamenie boja medzi mnou a mojím protivníkom, medzi ženou a drakom, medzi mojím šíkom a šíkom, ktorý vedie Boží nepriateľ.

Vstupujete do rozhodujúceho obdobia boja. Pripravujete sa prežívať najťažšie hodiny a najväčšie utrpenie. Je potrebné, aby ste sa čo najskôr zapojili do môjho šíku. Preto ešte volám svoje deti, aby sa zasvätili môjmu Nepoškvrnenému Srdcu a odovzdali sa mi ako deti.

Dnes sa obraciam s týmto svojím pozvaním predovšetkým na malých, chudobných, posledných, na chorých, na hriešnikov. Poďte všetci a bojujte pod znamením svojej nepoškvrnenej Matky, pretože svoj veľký boj bojujem dnes slabosťou malých, dôverou chudobných, utrpením chorých.

Som veľkým znamením víťazstva. Ja som víťazná Žena. Nakoniec bude satanova moc zničená a ja sama ho spútam svojou reťazou a uzavriem ho v jeho kráľovstve smrti a večných múk, odkiaľ nebude môcť vyjsť. Na svete bude kraľovať jediný Víťaz nad hriechom a smrťou, Kráľ celého stvoreného vesmíru, Ježiš Kristus.

Nechajte sa teraz označiť mojou pečaťou. V týchto časoch anjeli svetla prechádzajú svetom, aby označili znamením kríža všetkých, ktorí tvoria súčasť môjho víťazného šíku. Proti ním hviezda podsvetia nebude mať žiadnu moc, i keď budú povolaní k veľkým utrpeniam a niektorí i k preliatiu svojej krvi. Ale práve veľkými bolesťami týchto mojich synov dosiahnem svoje najväčšie víťazstvo.

Dnes vás volám, aby ste sa pozerali na mňa ako na veľké znamenie, ktoré sa objavuje na nebi, a žili v dôvere a vyrovnanosti, veď ste osvecovaní mojím vlastným svetlom a označovaní mojou materskou pečaťou.“

Birmingham (Anglicko), 16. októbra 1991

Duchovné cvičenie vo forme večeradla

s kňazmi MKH Írska a Veľkej Británie

Znamenie, ktoré dávam Cirkvi

„Pozerám na vás s materskou nehou, moji milovaní synovia, kňazi môjho Hnutia, ktorí ste prišli zo všetkých častí Írska a Veľkej Británie, aby ste prežili dni duchovných cvičení vo forme trvalého večeradla.

Veľká bolesť môjho Nepoškvrneného Srdca má útechu vo vás a mnohé jeho rany sú zacelené sladkým balzamom vašej synovskej lásky.

Ja som stále s vami. Zjednocujem sa s vašou modlitbou. Vytváram medzi vami väčšiu schopnosť spoločenstva a vzájomnej lásky. Dávam vám pokoj v srdci a radosť z toho, že ste dnes kňazmi môjho syna Ježiša.

Chcem z vás urobiť nástroje svojej materskej nehy, apoštolov môjho triumfu, dar, ktorý dávam Cirkvi v týchto časoch jej očisty a jej veľkého súženia.

– Je to predovšetkým dar lásky a milosrdenstva. Vidíte, moji milovaní synovia, aká veľká je jej opustenosť, aká hlboká je jej bezútešnosť!

Cirkev dnes vystupuje na Kalváriu a nesie ťažký kríž. Duch sveta prenikol do jej vnútra a rozšíril sa všade. Koľkých kňazských a rehoľných životov, vyprahlých sekularizmom, sa úplne zmocnil! Viera u mnohých z nich vyhasla kvôli omylom, ktoré sú stále vyučované a prijímané, život milosti je pochovaný hriechmi, ktoré sa páchajú, ospravedlňujú a už sa z nich nespovedá. Ich srdce sa stalo otrokom toľkých nezriadených vášní a už nie je schopné vnímať radosť a pokoj.

Kňazi, zasvätení môjmu Nepoškvrnenému Srdcu, buďte výrazom mojej materskej lásky a môjho veľkého milosrdenstva. Milujte týchto svojich bratov dobrým príkladom, modlitbou, radou, tým, že s láskou za nich prijímate všetky utrpenia, ktoré vám nebeský Otec posiela. Potom celá Cirkev pocíti posilu, ktorú jej skrze vás dáva nebeská Matka, a dostane pomoc, aby niesla svoj veľký kríž na Kalváriu.

– Je to tiež dar útechy a nádeje. Vaším prostredníctvom bude Cirkev stále silnejšie pociťovať prítomnosť nebeskej Matky. A Matkina prítomnosť prinesie Cirkvi milosť totálnej obnovy a nakoniec jej dá vyjsť z dlhej noci, v ktorej sa nachádza, k jasnému dňu nových čias, ktoré majú prísť.

Tak Cirkev dostane útechu, keď uvidí, že všade rozkvitá viera, obnovuje sa nádej, rozmnožuje sa láska a šíri sa veľká svätosť. Buďte, milovaní synovia, kvetmi, ktoré dozrievajú na strome vášho života, zasväteného môjmu Nepoškvrnenému Srdcu, aby na dnešnú obrovskú púšť zostúpila nebeská rosa nádeje a mojej materskej útechy.

– Je to predovšetkým dar spásy. – Koľko mojich detí sa dnes ocitá v nebezpečí zatratenia! Koľko je tých, ktorí sú ďaleko, neveriacich, hriešnikov, obetí zla, egoizmu, násilia a nenávisti. Pozrite sa na milióny nevinných detí, ktoré boli zabité v lone ich matiek, na mladých, ktorý sa dali na zlú skúsenosť s nečistotou a drogami, na zničené rodiny, na chorých, na núdznych, na opustených, na zúfalých.

Prostredníctvom vás, moji milovaní synovia, sa musí k tým všetkým dostať moja pomoc nežnej a starostlivej Matky, aby ich priviedla ku spáse. Zhromaždite svojimi kňazskými rukami tieto moje padlé, zblúdené a roztratené deti a priveďte ich všetky do materského ovčinca môjho Nepoškvrneného Srdca.

Buďte svetlom a bezpečím pre všetkých, ktorí patria k iným kresťanským vyznaniam a ukážte im prístav, do ktorého majú vstúpiť, aby uskutočnili vôľu môjho syna Ježiša: Cirkev svätá a katolícka, ktorá má pápeža ako základ a bezpečné vedenie. Potvrdzujem Vám, že po triumfe môjho Nepoškvrneného Srdca v tejto vašej zemi ostane len táto pravá a jediná Cirkev.

Odchádzajte z tohto večeradla s radosťou. Ja som s vami. Neste všade charizmu mojej prítomnosti a svetlo mojej slávy. S vašimi drahými, so všetkými dušami, ktoré sú vám zverené, vás žehnám v mene Otca, i Syna, i Ducha Svätého.“

Cagliari (Sardínia, Taliansko), 21. novembra 1991

Obetovanie Panny Márie v Jeruzaleme

V chráme môjho Nepoškvrneného Srdca

„Milovaní synovia, prežívate v tento deň radostné tajomstvo môjho zasvätenia v chráme Pánovom. Je to tajomstvo mlčania, obetného daru, modlitby a osobného obetovania. Ako sladká a nepoškvrnená obeta som prinesená k pocte môjho Pána. Jemu patrím teraz navždy, radostne sa dávam do jeho služby v modlitbe a mlčaní pre jeho väčšiu slávu.

Aj pre vás všetkých, deti, ktoré ste sa mi zasvätili, prišla teraz hodina vstupu do chrámu môjho Nepoškvrneného Srdca.

– V chráme svojho Nepoškvrneného Srdca vás utváram stále viac k hlbokému mlčaniu. V tejto dobe, keď sa môjmu protivníkovi darí zvádzať ľudstvo slovami a hluk hlasov a obrazov mení svet na novú babylonskú vežu, ste vy povolaní vydávať svedectvo hlbokého mlčania. – Mlčania k prijatiu čistého Božieho slova, mlčania pre jeho meditáciu v srdci a jeho uchovávanie s láskou, mlčania pre život podľa neho a jeho odovzdávanie všetkým vo svetle jeho úplnosti.

Hovorte teda životom. Život sa stáva vašou rečou. A smädné duše ju prijímajú ako nebeskú rosu, ktorá zostupuje, aby darovala svetlo a život na nesmiernej púšti tak veľkej vyprahlosti.

– V chráme môjho Nepoškvrneného Srdca vás pripravujem k vášmu kňazskému odovzdaniu sa. V tejto dobe veľkého súženia ste povolaní niesť ťarchu veľmi ťažkého kríža. Koľko bolestí vás očakáva! Musíte sa teda pripraviť na vaše kňazské odovzdanie sa na znamenie zadosťučinenia a zmierenia, za spásu toľkých mojich stratených detí.

Obetujte Pánovi celý svoj život – svoje telo, svoje srdce, svoju dušu, svoj rozum, svoju vôľu, svoju slobodu. Staňte sa teda dušami vyvolenými, vzácnymi a milými Bohu, ktoré mu môžem ponúknuť, aby čas veľkej skúšky bol skrátený.

– V chráme môjho Nepoškvrneného Srdca vás volám k neustálej modlitbe. Modlite sa, moji milovaní synovia. Od vás žiadam mnoho modlitby. Pretvárajte svoj deň v úkon ustavičnej modlitby.

Buďte všetkým dobrým príkladom v modlitbe. Modlite sa modlitbou srdca. Modlite sa odovzdane, s dôverou a vytrvalosťou. Blížia sa chvíle tak ťažké a nebezpečné, že sa môžu zachrániť len tí, ktorí príjmu moje pozvanie modliť sa stále so mnou.

– V chráme môjho Nepoškvrneného Srdca vás robím disponovanými pre vaše kňazské obetovanie. Od všetkých žiadam duchovné obetovanie sa. To sa uskutočňuje, keď prijímate s láskou každú okolnosť vášho života ako uskutočnenie vôle nebeského Otca.

Plňte vždy a v každom okamihu len Božiu vôľu. Vtedy bude mať Otec vo vás zaľúbenie, keď spôsobíte radosť Synovi, že bude môcť vo vás uskutočňovať len Otcovu vôľu.

Existuje aj fyzické obetovanie sa, na ktoré vás sladko pripravujem ako matka, ktorá svoje Nepoškvrnené Srdce, do ktorého vás všetkých uzatvára, pretvára na oltár, na ktorom budete obetovaní za spásu sveta.

Neznepokojujte sa. Ťažká doba očisty, veľkého súženia a odpadu nastala. Preto vás dnes volám, aby ste vstúpili do chrámu môjho Nepoškvrneného Srdca, aby som vás mohla obetovať k dokonalej oslave Najsvätejšej Trojice.“

Miláno (Taliansko), 8. decembra 1991

Sviatok Nepoškvrneného Počatia

Brána, ktorá sa otvára

„Najmilší synovia, radujte sa s celým nebom, ktoré dnes v božskom svetle Najsvätejšej Trojice rozjíma nádheru vašej nebeskej Matky.

Som Nepoškvrnené Počatie. Som najčistejší odlesk Božieho svetla, lásky a svätosti. Som celá krásna – tota pulchra. Len tak som mohla byť pripravená splniť svoju panenskú a materskú úlohu – byť Bránou nebeskou – Janua coeli.

– Som brána, ktorá sa otvára nádeji.

V tej istej chvíli, keď celé ľudstvo v hriechu prarodičov poznáva hodinu porážky a hriechu, pretože zvíťazil had, bola som predpovedaná ako brána, ktorá sa otvára, aby nechala zostúpiť na zem nádej: „Nepriateľstvo ustanovujem medzi tebou a Ženou, medzi tvojím potomstvom a jej potomstvom. Ona ti rozšliape hlavu, kým ty zasiahneš jej pätu.“

– Som brána, ktorá sa otvára môjmu najväčšiemu daru, keď s mojou materskou spoluprácou k vám prichádza Vykupiteľ, váš Spasiteľ, v okamihu narodenia môjho syna Ježiša. – On je moje víťazné potomstvo, ktoré rozšliape navždy hadovi hlavu a dosiahne svoje definitívne víťazstvo nad satanom, nad zlom a nad smrťou.

Som Matkou prvého adventu, pretože som bránou nebeskou, ktorou prechádza Ježiš, aby k vám prišiel v krehkosti a pokore ľudskej prirodzenosti.

– Som brána, ktorá sa otvára vašej spáse, pretože vy všetci ňou musíte prejsť, aby ste dospeli k svojmu osobnému stretnutiu s Pánom. Preto ma môj syn Ježiš ustanovil za skutočnú Matku celého ľudstva.

Len keď prejdete touto mojou bránou, môžete dospieť do nebeskej záhrady umŕtvovania a pokánia, viery a modlitby, pokory a čistoty, lásky a svätosti. A v tomto mojom materskom vlastníctve zakusuje Ježiš každý deň veľkú radosť zo stretnutia s vami. Ježiš sa s vami spája svojou milosťou, osvecuje vás svojím slovom, pretvára vás svojou skutočnou prítomnosťou v Eucharistii, napĺňa vašu dušu svojím božským jasom, privádza vaše srdcia k plnosti radosti a pokoja.

– Som brána, ktorá sa otvára novej dobe, ktorá vás očakáva a už má prísť na svet. Preto som vo vašej dobe povolaná byť Matkou druhého adventu. Ako skrze mňa prišiel k vám Ježiš v krehkosti a pokore svojej ľudskej prirodzenosti, tak zase skrze mňa sa Ježiš vráti k vám v lesku svojej slávy, aby nastolil svoje kráľovstvo vo svete.

Moja prítomnosť medzi vami musí byť stále silnejšia, trvalejšia a mimoriadnejšia. Ňou vám chcem oznámiť, že máte zdvihnúť hlavu z ťažkého jarma veľkého súženia, v ktorom žijete, lebo vaše oslobodenie je blízko.

– Som brána, ktorá sa otvára novej dobe, ktorá vás očakáva. Vstúpte všetci do môjho Nepoškvrneného Srdca svojím zasvätením. V tejto dobe vášho druhého adventu buďte bdelí v modlitbe a v dôvere a očakávajte so zažatými lampami pri Bráne neba – pri vašej nebeskej Matke – blízky návrat Pána Ježiša v sláve.“

Dongo (Como, Taliansko), 24. decembra 1991

Svätá noc

Jaskyňa plná svetla

„Prežívajte so mnou, najmilší synovia, tajomstvo lásky a svetla týchto vašich Vianoc. Chcem vás vziať so sebou na dlhú cestu, ktorá nás dovedie až do Betlehema.

Bola som ponorená do stáleho vytrženia lásky s božským Dieťaťom, ktoré som niesla vo svojom panenskom lone. Mala som vzácnu podporu svojho najčistejšieho snúbenca Jozefa, ktorý sa veľmi snažil moje únavné cestovanie urobiť ľahším. Tak našu prítomnosť uprostred hlučnej karavány obklopovalo vnútorné ticho. A hlboká modlitba srdca sprevádzala naše pomalé približovanie sa k cieľu. A tichý pokoj v duši zostupoval na vyrovnaný tok času v láskyplnom poznávaní veľkého tajomstva, ktoré sa práve napĺňalo.

Keď sme prišli do Betlehema a všetky dvere sa zatvárali pri našej prosbe o prenocovanie, pastieri nám ukázali biednu jaskyňu, ktorá – i pri svojej biede – bola pripravená nás prijať.

Je svätá noc. Je tá noc, ktorá zakončuje očakávanie vekov. Je to noc, ktorá dáva počiatok novému dňu, ktorý nepozná západu.

V tejto noci nebo sa snúbi so zemou, spev anjelov znie v súzvuku s hlasmi maličkých, chudobných, čistých, pastierom sa zvestuje správa, ktorá prináša radosť pre všetkých: „Dnes sa vám narodil Spasiteľ.“

Nakloňte sa so mnou a zahrňte Dieťa bozkami a slzami, teplom a láskou, sladkou a prítulnou nehou. Je také maličké! Práve sa narodilo – plače v tej drsnej zime, narieka pre veľký chlad, ktorý prikrýva celý svet.

Aj vy, ako pastieri, mu prineste prosté dary. Jedinou veľkou útechou bude pre neho vaše kňazské srdce, naplnené láskou.

A aj vy prijmite tú veľkú radostnú správu, ktorá vám bola dnes daná: blízko je jeho druhé Narodenie v sláve.

Aj vy prechádzate posledným úsekom dlhej cesty. Aj vy sa pripravujete prežiť čas druhého Adventu. Prežívajte teda so mnou a s mojím čistým snúbencom Jozefom drahocenné hodiny tejto novej vigílie.

Hlboké ticho nech obklopí veľký hlas slov a predstáv, ktoré dnes napĺňajú svet. Modlitba srdca nech vás privádza do stáleho rozhovoru s Pánom Ježišom, ktorý prišiel, ktorý prichádza a ktorý príde v sláve. A ukľudňujúci pokoj duše nech sprevádza beh vašich dní, tak hrozivých a naplnených bolesťou pre všetkých.

Bezpečne kráčajte po búrlivých vlnách týchto posledných dní veľkého súženia a neznepokojujte sa, keď vidíte, že brány sa opäť zatvárajú pred Ježišom Kristom, ktorý prichádza.

Moje Nepoškvrnené Srdce je jaskyňa plná svetla, ktorá ukončí tento druhý Advent, pretože s jeho triumfom sa Ježiš vráti k vám v sláve.“

Rubbio (Vicenza, Taliansko), 31. decembra 1991

Posledná noc roka

Padnite na kolená so mnou

„Najmilší synovia, bdejte so mnou v modlitbe a v uzobranosti. Tak prežite posledné hodiny tohoto roka, ktorý bol poznačený vážnymi udalosťami, dôležitými pre osud celého ľudstva.

– Padnite na kolená so mnou v hlbokom klaňaní sa eucharistickému Ježišovi. Jeho skutočná prítomnosť medzi vami v Eucharistii, opatrovaná s láskou vo všetkých svätostánkoch sveta, je svetlom na ceste, je posilou v únave, je balzamom na rany, je radosťou v bôli, je pokojom v súžení, je rannou zornicou, ktorou začína nový deň vašej ľudskej existencie.

– Padnite na kolená so mnou vo veľkom vďakyvzdaní za všetky dobrodenia, ktorých sa vám dostalo z lásky a prozreteľnosti vášho nebeského Otca.

To Otec vám dáva každú minútu vášho života ako výraz svojej lásky a svojho božského milosrdenstva. Vy žijete v čase, v ktorom máte realizovať jeho veľký plán lásky. I keď sa od neho vzďaľujete, on sa vás nikdy nevzdá, ale pripravuje, sleduje a dokončí váš návrat. Jeho božské milosrdenstvo je nebeská rosa, ktorá padá, aby zúrodnila veľkú vyprahlosť tohoto sveta a aby dala vypučať svätosti a životu na púšti, v ktorej žijete.

Teraz vstupujete do času, v ktorom sa všetkým ukáže Božie milosrdenstvo. Pohliadnite, ako ľudstvo leží zrazené a ranené, potupené a porazené, ohrozované a dobité, choré a umierajúce. Samo od seba sa už nemôže zdvihnúť, ak ho nepozdvihne veľké milosrdenstvo. Už je blízko okamih, keď nebeský Otec ho vezme do náručia, vyslobodí ho od zlého a vezme ho so sebou do svojej nádhernej záhrady.

– Padnite na kolená so mnou v účinnom zadosťučinení za nespočetné urážky Ducha Otcovho a Synovho, ktorý vo vás vzdychá nevysloviteľnými vzdychmi. Koľko zla sa ešte každý deň pácha na svete! Boží zákon je neskrývane porušovaný, jeho menu sa rúha, jeho deň sviatočný je znesväcovaný. Už sa nerešpektuje hodnota života, počet potratov stále viac rastie. Šíria sa vraždy a zločiny, nenávisť a násilie. Nečakane vybuchujú vojny, kruté a krvavé a ohrozujú mier celého ľudstva. Koľko hriechov proti Duchu Svätému sa dnes pácha!

Modlime sa spoločne, pokorne a s dôverou, vyprosujme dar Ducha Svätého, aby zostúpil ako rosa, očistil zem a obnovil celý svet. Nepremárnite posledné hodiny tohoto roka v hlučnej zábave a rozmarnosti.

– Padnite na kolená so mnou v modlitbe klaňania, vďakyvzdania a zadosťučinenia, aby ste dosiahli od Otca, Syna a Ducha Svätého, žeby bol skrátený čas veľkého súženia, ktorý teraz prežívate, aby ste vstúpili do novej éry, ktorá vás už čaká.“

1992 - VAŠE VYSLOBODENIE JE BLÍZKO

Rubbio (Vicenza, Taliansko), 1. januára 1992

Slávnosť Panny Márie, Matky Božej

Vaše vyslobodenie je blízko

„Dnes vás volám, aby ste pozdvihli oči ku mne, moji milí synovia, lebo vaše vyslobodenie je blízko. Vstupujete do rozhodujúcich časov, ktoré vás privedú k triumfu môjho Nepoškvrneného Srdca vo svete. Sled udalostí je rýchly a nový rok, ktorý v tento deň začínate, prinesie naplnenie toho, čo som vám vyjavila v niektorých z mojich tajomstiev. Zosilnie činnosť môjho protivníka, aby rozšíril svoju vládu na celé ľudstvo. Tak sa všade rozmnoží zlo a hriech, násilie a nenávisť, zvrátenosť a nevera. Rozšíria sa vojny, zatiahnu do seba ďalšie krajiny a národy a toľko mojich úbohých detí bude musieť niesť strašnú ťarchu tohoto krvavého kríža. – Majte však dôveru. Zdvihnite oči ku mne, Matke Božej a opravdivej Matke vašej.

– Dnes vám oznamujem, že vaše vyslobodenie je blízko.

I na Cirkev doľahne ešte hustejšia temnota a podarí sa jej zahaliť všetko. Bludy sa ešte viac rozmnožia a premnohí sa vzdialia od pravej viery. Ako epidémia sa rozšíri apostáza a budú ňou zasiahnutí pastieri i stáda im zverené. Vo všetkých častiach zeme bude musieť mnoho trpieť i Cirkev, táto moja úbohá dcéra, v agónii a ukrižovaná.

Zosilnie odpor proti pápežovi, teológovia, biskupi, kňazi i veriaci sa otvorene postavia proti jeho učiteľskému úradu. Môj pápež sa bude cítiť stále osamotenejší, kým mnohí ho opustia, budú ho kritizovať a vysmievať sa mu. – Majte však veľkú dôveru a trpezlivosť. Buďte silní vo viere a nádeji. Pozdvihnite oči ku mne, Matke Božej a opravdivej Matke vašej.

– Dnes vám oznamujem, že vaše vyslobodenie je blízko.

Vyjdite zo svojho úkrytu, moji milovaní synovia, a choďte do všetkých strán osvetľovať zem jediným Svetlom Kristovým.

Nastal váš čas. Nebojte sa, ak ste svetu neznámi, ak vami pohŕdajú, ste odsúvaní a prenasledovaní. Ja som stále s vami. Ukážte sa všetkým ako moji milí synovia, mne zasvätení, apoštoli týchto posledných časov, ktorých si ja už počas dvadsiatich rokov formujem posolstvami, čo dávam prostredníctvom môjho najnepatrnejšieho syna.

Kráčajte cestou pohŕdania svetom i sebou samými, cestou pokory a nepatrnosti, lásky a čistoty. Tak sa stanete dobrými Samaritánmi pre dnešnú tak veľmi trpiacu Cirkev.

Neustále milujte, nesúďte nikoho. Pomáhajte všetkým nežnosťou svojej kňazskej lásky. Buďte spojení s pápežom, aby ste ho podporovali, keď nesie svoj veľký kríž na Kalváriu.

Kráčajte po všetkých cestách sveta a vyhľadávajte mojich úbohých zblúdilých synov. Berte do svojho kňazského náručia úbohých, chorých, zúfalých, opustených, ubíjaných, utláčaných, všetky tie nespočetné obete násilia, nenávisti a vojen. Prinášajte ich všetkých do bezpečného útočišťa môjho Nepoškvrneného Srdca.

Zdvihnite oči od tejto temnej doby, ktorú prežívate a nebojte sa, ak je dnes satan bez odporu vládcom sveta a pánom celého ľudstva. Skoro sa z jeho kráľovstva stane hromada trosiek a jeho moc bude zničená, lebo ja sama ho spútam reťazou a uzavriem ho do jeho jazera večného ohňa a smrti, z ktorého už nebude môcť uniknúť.

A bude to Ježiš Kristus, Kráľ večnej slávy, ktorý bude vládnuť nad celým obnoveným svetom a dá tak počiatok novým časom, ktoré už prichádzajú.

Preto vám na počiatku tohoto nového roku opakujem: Majte dôveru! Žite každý deň vo viere a veľkej nádeji. Pozdvihnite oči ku mne, Matke Božej a pravej Matke vašej.

– Dnes vám oznamujem, že vaše vyslobodenie je blízko.“

San Salvador (El Salvador), 2. februára 1992

Uvedenie Pána do chrámu

V ústrety Pánovi, ktorý prichádza

„Milovaní synovia, poďte so mnou, vašou nebeskou Matkou, v ústrety Pánovi, ktorý prichádza. Dajte sa niesť v mojom materskom náručí, ako som s láskou a nesmiernou radosťou niesla do jeruzalemského chrámu dieťa Ježiša. Toto tajomstvo dnes znova prežívate v liturgickej slávnosti. A ty, môj malý syn, konáš v tento deň večeradlá v tomto národe, po toľko rokov rozdelenom, zranenom a zasiahnutom krvavou a krutou občianskou vojnou. A práve dnes som mu ja darovala drahocenný dar pokoja.

– Vyjdite so mnou v ústrety Pánovi, ktorý prichádza v pokoji.

Ježiš je vaším pokojom. On vás privádza k spojeniu s nebeským Otcom v jeho Duchu Lásky a udeľuje vám jeho božský život, ktorý vám zaslúžil na Kalvárii obetou vykúpenia.

Tento svet nepozná pokoj, pretože neprijíma Ježiša. Mojou materskou úlohou teda je otvoriť srdcia všetkých mojich detí k prijatiu Pána, ktorý prichádza. Lebo len tak bude môcť prísť na svet pokoj, po ktorom sa tak volá a na ktorý sa tak čaká.

– Vyjdite so mnou v ústrety Pánovi, ktorý prichádza v láske.

Toto ľudstvo leží zdeptané pod ťažkým jarmom násilia, nenávisti, bezuzdného egoizmu, rozdelenia a vojny. Koľko ľudí trpí, koľko ich je deptaných a utláčaných a denno-denne zabíjaných pre túto tak veľkú neschopnosť milovať! Svet sa stal nesmiernou púšťou a srdcia ľudí sa stali studenými a tvrdými, bezcitnými a uzavretými voči potrebám malých, chudobných a núdznych. Tento svet nie je schopný lásky, lebo neprijíma Ježiša.

Ježiš je Láska. Ježiš, ktorý prichádza, privedie všetkých k dokonalosti lásky. Vtedy sa svet stane novou záhradou života a krásy a vytvorí jednu jedinú rodinu, spojenú ľúbezným putom božskej milosrdnej lásky.

– Vyjdite so mnou v ústrety Pánovi, ktorý prichádza v radosti.

Len Ježiš prítomný medzi vami môže otvoriť vaše srdcia sladkej skúsenosti blaha a radosti. Zabudnite na krvavú minulosť. Nech zostanú uzavreté hlboké rany týchto bolestných časov očisty a veľkého súženia, lebo vaše oslobodenie je blízko.

Preto vás dnes volám, keď o mne rozjímate v tajomstve uvedenia môjho dieťaťa Ježiša do chrámu, aby ste sa nechali niesť v mojom náručí do duchovného chrámu môjho Nepoškvrneného Srdca a ja aby som vás mohla obetovať sláve Najsvätejšej Trojice a tak vás viesť v ústrety novým časom, ktoré vás očakávajú.“

Managua (Nicaragua), 11. februára 1992

Výročie lurdského zjavenia

Oslobodzujem vás z otroctva

„ ,Ja som Nepoškvrnené Počatie‘ – týmito slovami som sa zjavila mojej dcérke Bernadete, keď som sa jej ukázala v lurdskej jaskyni.

Som príčinou vašej radosti.

Dnes sa, môj malý syn, nachádzaš tu, uprostred tohoto národa strednej Ameriky, kde som obzvlášť milovaná, vzývaná a oslavovaná týmito mojimi synmi. Počul si, ako často opakujú toto zvolanie, výraz svojej viery a svojej lásky:

,Kto je príčinou tak veľkej našej radosti?

Panenské počatie Márie Panny.‘

Počas týchto posledných rokov bola tu Cirkev obzvlášť skúšaná a bitá a aj títo moji synovia museli niesť ťarchu tvrdého otroctva, uvalenú bezbožníckym komunistickým režimom. Ja som však počula ich modlitby, videla som ich hlboké utrpenie a zasiahla som osobne, aby som ich oslobodila od tohoto otroctva.

Teraz sľubujem dať tomuto môjmu národu, ktorý mi bol zasvätený, i tejto krajine, ktorá sa mi zverila, veľký dar pokoja. Nasledujte príjemnú vôňu vašej nepoškvrnenej Matky, tak budete oslobodení od jarma každého otroctva.

– Oslobodzujem vás z otroctva hriechu, ktorý vás drží pod vládou satanovou, a vediem vás každý deň, aby ste žili ako slobodní synovia Boží.

– Oslobodzujem vás z otroctva nezriadených vášní, najmä nečistoty, aby ste kráčali po ceste svätosti a čistoty.

– Oslobodzujem vás z otroctva egoizmu a nenávisti, aby ste žili v láske a spoločenstve so všetkými.

– Oslobodzujem vás z otroctva politických režimov, založených na popieraní Boha, na vyhlasovaní a rozširovaní ateizmu, aby som vás pripravila žiť ako nový ľud Boží, ktorý sa otvára dokonalému kultu jeho slávy.

– Oslobodzujem vás z otroctva týchto vašich zlých časov, aby som vás pripravila vstúpiť do časov nových, ktoré sa už približujú.

Preto vás dnes volám, aby ste kráčali za príjemnou vôňou vašej Nepoškvrnenej Matky, aby ste skoro dospeli do bezpečného prístavu vášho oslobodenia. S láskou žehnám túto zem, Nikaraguu, i všetky moje deti, ktoré ma tu milujú, uctievajú a vzývajú s tak veľkou dôverou a nádejou.“

Quito (Ekvádor), 27. februára 1992

Duchovné cvičenia biskupov a kňazov MKH

Latinskej Ameriky formou večeradla

Matka druhej evanjelizácie

„Som tak spokojná, milovaní synovia, s týmto večeradlom modlitby a bratstva, ktoré uskutočňujete v týchto dňoch so mnou, vašou nebeskou Matkou! Som stále s vami. Pripájam sa k vašej modlitbe a posilňujem zväzok vášho bratstva.

V tomto roku slávite päť storočí od evanjelizácie Latinskej Ameriky. Zvolala som vás do tohto večeradla, lebo túžim zdieľať s vami lásku, obavy a plány, ktoré má moje Nepoškvrnené Srdce s touto krajinou, mnou požehnávanou a mojím protivníkom tak ohrozovanou a bitou.

– Predovšetkým vám oznamujem svoju veľkú radosť, keď cítim, že som tu tak milovaná svojími deťmi, najmä nepatrnými, chudobnými, jednoduchými, chorými a hriešnymi. Preto vás milujem materskou láskou, plnou zľutovania, som stále pri vás ako nežná starostlivá Matka a vediem vás na cestu pokoja, svätosti, čistoty a lásky.

– Potom vám zverujem obavy a utrpenie svojho Srdca nad bolestnou situáciou, v ktorej sa nachádzajú národy a moja Cirkev, povolaná šíriť svetlo Kristovo a svetlo jeho evanjelia. Mier je ohrozený šíriacim sa násilím, stále ešte silnými sociálnymi nespravodlivosťami, rozdeleniami, prevládaním mnohých osobných záujmov nad spoločným dobrom, veľkým počtom mojich úbohých detí, ktoré žijú v podmienkach neľudskej biedy. Okrem toho sa stále viac šíria mnohé zlá, ktoré ohrozujú morálnu integritu národov, ako je nečistota, pornografia, drogy, rozvody, používanie všemožných prostriedkov k zabráneniu životu a tie prekliate potraty, ktoré volajú o pomstu pred tvárou Božou.

Aj Cirkev, ktorá žije a trpí na tomto kontinente, je ohrozovaná vnútorným rozdelením, jeho príčinou je oddelenie od pápeža a opozícia proti jeho Učiteľskému úradu zo strany niektorých biskupov, teológov, kňazov a veriacich. Môj Protivník ju chcel zasiahnuť predovšetkým podlým úkladom teológie oslobodenia, ktorá je pravou zradou na Kristovi a jeho evanjeliu. Preto je moje Srdce aj dnes preniknuté mečom bolesti.

– Napokon vám chcem odhaliť plány milosti a milosrdenstva, ktoré s vami má vaša nebeská Matka: Považujem túto krajinu za drahocennú čiastku svojho vlastníctva. Preto som chcela v čase päťstého výročia jej evanjelizácie, aby bola celá zasvätená môjmu Nepoškvrnenému Srdcu. Preto som poslala tohto svojho malého syna do všetkých jej strán, aby vyzval biskupov, kňazov, rehoľníkov a veriacich učiniť toto zasvätenie – chcem ho a žiadam ho pre vaše časy. – Ja zachránim Latinskú Ameriku.

Ja som Matka druhej evanjelizácie.

Ako hviezda vás vediem po svetlej ceste vernosti Kristovi a jeho evanjeliu. Je treba, aby ste sa vrátili k viere v Ježišovo evanjelium. Musíte ho hlásať všetkým v sile jeho integrity. Hlásajte ho s rovnakou jasnosťou, s akou môj syn Ježiš ho hlásal vám.

Mojou materskou úlohou je formovať z vás apoštolov druhej evanjelizácie. Volám vás, milí synovia, aby ste sa všetci zasvätili môjmu Nepoškvrnenému Srdcu a boli tak mnou formovaní a vedení v tomto svojom dôležitom poslaní. Vedení silou Ducha Svätého, ktorého vám vyprosí vaša nebeská Matka, choďte a hlásajte všetkému stvoreniu: Obráťte sa! Verte evanjeliu! Kráľovstvo Božie je blízko!

Vyjdite z tohto večeradla v pokoji a radosti. Ja som stále s vami. S dušami, vám zverenými, vás všetkých žehnám v mene Otca, Syna i Ducha Svätého.“

Sao Paulo (Brazília), 27. marca 1992

Duchovné cvičenia formou večeradla

so zodpovednými pracovníkmi MKH

z celej Brazílie

Choďte a hlásajte evanjelium

„Moje Nepoškvrnené Srdce je dnes vami oslávené v tomto trvalom večeradle modlitby a bratstva, v ktorom zotrvávate vy, zodpovední Mariánskeho kňazského hnutia, ktorí ste prišli zo všetkých častí Brazílie. Ja som s vami. Pripájam sa k vašej modlitbe, aby som vám vyprosila dar Ducha Svätého, ktorý by vás pretvoril v apoštolov týchto posledných čias.

Nadišla chvíľa vášho verejného svedectva. Ukážte sa všetci ako moji malí synovia, ako apoštoli, mnou sformovaní pre veľkú úlohu novej evanjelizácie, ktorá vás čaká.

Ako som otvorila bránu jeruzalemského večeradla, aby apoštoli vyšli hlásať evanjelium a dala tak počiatok prvej evanjelizácii, tak volám vás všetkých v tomto vašom večeradle, aby ste boli apoštolmi druhej evanjelizácie. Preto na konci tohoto mimoriadneho večeradla zverujem každému z vás svoje materské poverenie: Choďte a hlásajte evanjelium.

– Choďte do všetkých strán tohoto vášho veľkého národa. Choďte do každého miesta, i do miest najvzdialenejších a najstratenejších. Choďte ku všetkým mojim deťom, najmä k tým najvzdialenejším, k hriešnikom, k úbohým, ku tým, ktorí sú obeťami zla, neresti, egoizmu, nenávisti a nečistoty.

Choďte ku všetkému stvoreniu v sile, ktorá je vám daná týmto mojím materským poslaním. Choďte ako apoštoli druhej evanjelizácie, ku ktorej vás mocne volá môj prvý najmilší syn, pápež Ján Pavol II. – Choďte a hlásajte evanjelium!

– Hlásajte evanjelium tomuto úbohému ľudstvu, ktoré sa znovu stalo pohanským po takmer 2000 rokoch od prvej zvesti evanjelia. Zvestujte mu evanjelium a hlásajte naliehavú nutnosť obrátenia a návratu k Pánovi. Nech rozbije bôžikov, ktorých si vytvorilo svojimi vlastnými rukami: rozkoš, peniaze, pýchu, nečistotu, bezbožníctvo, bezuzdné sebectvo, nenávisť a násilie. Nech sa vráti k svojmu Bohu cestou pokánia, odrieknutia sa satana a jeho zvodov, odrieknutia sa hriechu a každej formy zla. Potom na jeho ceste rozkvitne milosť a svätosť, čistota a láska, svornosť a pokoj.

– Hlásajte evanjelium trpiacej a rozdelenej Cirkvi, preniknutej dymom satana a ohrozenej stratou viery a odpadom.

Nech sa Cirkev vráti k viere v Kristovo evanjelium. Ježišovo evanjelium, hlásané a žité do písmena, nech sa stane jediným svetlom, ktoré ju vedie na jej pozemskej ceste. Cirkev potom znovu bude pokorná, svätá, krásna, chudobná, evanjeliová, bez poškvrny a vrásky, podobná svojej nebeskej Matke, ktorá ju každodenne vedie k jej najväčšej obnove.

– Hlásajte evanjelium všetkým ľuďom, ohlasujte, že kráľovstvo Božie je blízko. Približuje sa chvíľa druhého príchodu Ježišovho, Kristovho návratu v sláve, aby medzi vami obnovil svoje kráľovstvo milosti, svätosti, spravodlivosti, lásky a pokoja. Hlásajte všetkým jeho slávny návrat, aby vo svete rozkvitla nádej a srdcia ľudí aby sa otvorili k jeho prijatiu.

Otvorte dokorán brány Ježišovi Kristovi, ktorý prichádza! Preto hlásajte nutnosť modlitby a pokánia, statočného praktizovania všetkých čností, návratu k dokonalému kultu lásky, klaňania a zmierenia voči Ježišovi, prítomnému v Eucharistii.

Rozširujte všade večeradlá modlitby, o ktoré som vás žiadala: medzi deťmi, mládežou, kňazmi, veriacimi. Predovšetkým rozširujte všade rodinné večeradlá, o ktoré žiadam ako o mocný prostriedok na uchovanie kresťanskej rodiny pred veľkými zlami, ktoré ju ohrozujú.

Vyjdite z tohto večeradla ako apoštoli druhej evanjelizácie. Nebojte sa! Ja som stále s vami a vediem vás po tejto svetlej ceste. S vašimi drahými, s dušami vám zverenými, vás všetkých žehnám v mene Otca, Syna, i Ducha Svätého.“

Rubbio (Vicenza, Taliansko), 16. apríla 1992

Zelený štvrtok

Budete vernými kňazmi

„Najmilší synovia, som vám obzvlášť nablízku v tento deň Zeleného štvrtku. Je to váš deň. Je to vaša Pascha. Ježiš, keď miloval svojich, ktorí boli vo svete, miloval ich až do krajnosti. Ste narodení v kolíske lásky. Vaše kňazstvo má počiatok v tajomstve nekonečnej lásky božského Srdca Ježišovho.

S apoštolmi ste boli v jeruzalemskom večeradle prítomní i vy. Boli tam všetci biskupi a kňazi až do konca sveta, lebo toto miesto a tento čas je mimo času a dejín.

Je to deň nového kňazstva a novej Obety, ktorá je prinášaná vo všetkých končinách zeme pre život sveta. Vstúpte do Srdca Ježiša, vášho brata, vojdite so mnou do Getseman jeho lásky a jeho bolesti, nechajte sa ponoriť do nekonečného mora jeho božskej milosrdnej lásky a budete vernými kňazmi.

Toto je aj deň zrady: „Veru, hovorím vám, jeden z vás ma zradí.“ Ježiš je hlboko pohnutý, jeho srdce je prebodané hlbokými ranami, lebo pociťuje zradu svojich vlastných: „Jeden z vás ma zradí!“ Je to tiež moment ľudskej slabosti a opustenosti. Peter trikrát zapiera Ježiša, apoštoli zutekali zo strachu a opúšťajú Ježiša. Zostáva mladučký Ján, milujúci apoštol, verný priateľ, môj prvý najmilší syn. Zostáva so mnou, Matkou bolestnou a ukrižovanou. Táto Pascha sa zvečňuje v čase, toto tajomstvo Božej lásky a ľudského neopätovania sa obnovuje každodenne.

– Koľko je dnes tých, čo majú účasť na jeho kňazstve, ktorí majú podiel na jeho dedičstve a toľkými spôsobmi ho zrádzajú!

Zrádzajú ho, pretože už neveria jeho božskému Slovu, strata viery sa šíri, odpad sa rozlieva v Cirkvi stále viac. Zrádzajú ho, pretože dávajú prednosť pred ním tridsiatim denárom pohodlia a rozkoše, nečistoty a pýchy, pachtenia po blahobyte a sebarealizácii. Koľko Judášov dnes zrádza Syna človeka!

Koľko je medzi jeho vlastnými tých, ktorí ho zapierajú, opakujúc slová ľudskej slabosti Petrovej: „Nepoznám toho človeka.“ Zapierajú ho zo strachu, že nebudú vážení a ctení svetom, v ktorom žijú, z obavy, že budú považovaní za zastaralých a nemoderných, že budú kritizovaní a odmietaní.

Vy, biskupi a kňazi, najmilší moji synovia, prečo dnes toľkí opakujete svojím životom kruté gesto Judášovej zrady a Petrovho zapierania? Nové utrpenie, ktoré sa obnovuje pre Ježiša v túto Veľkú noc 1992, to je nevernosť zo strany mnohých jeho kňazov.

– Synovia moji najmilší, zostaňte ako Ján so mnou, svojou bolestnou a ukrižovanou Matkou. Zostaňme spolu pri Ježišovi v Getsemanoch, sledujme ho s láskou a súcitom na bolestnej ceste na Kalváriu.

Prajem si, aby ste sa zasvätili môjmu Nepoškvrnenému Srdcu, aby ste vstúpili do mojej nebeskej záhrady a aby som vás ja mohla formovať, aby ste boli dnes vernými kňazmi, novými Jánmi, ktorí nikdy, ani na okamih, neopúšťajú môjho syna Ježiša. Tak pre Ježiša, ktorý v túto noc v nesmierne väčšej miere znova prežíva bolestnú agóniu Getseman, pripravuje vaša nebeská Matka kalich posily, ktorý mu dáva Otec a ktorý Ježiš prijíma s nesmiernou vďačnosťou, lebo sa cíti aj dnes tak milovaný svojimi vernými kňazmi.“

Rubbio (Vicenza, Taliansko), 17. apríla 1992

Veľký piatok

Klaňajme sa Ježišovi ukrižovanému

„Moji najmilší synovia, v tento deň padnite na tvár a spolu so mnou, vašou bolestnou Matkou, s láskou a nesmiernou vďačnosťou klaňajme sa Ježišovi ukrižovanému.

Je to pravý Boh. Je to náš Kráľ. Hľa, teraz je rozpätý na svojom kráľovskom tróne: „Keď budem vyzdvihnutý od zeme, všetkých pritiahnem k sebe.“

Postavte sa teda k trónu milosti a milosrdenstva, aby ste dosiahli spásu, v tomto priaznivom čase vášho vykúpenia. Lebo ten, ktorý je dnes súdený, odsúdený na šibenicu kríža a kruto popravený na Kalvárii, je pravý Syn Boží. Je to Slovo jednej podstaty s Otcom, je to jeho jednorodený Syn, je to odtlačok jeho podstaty, je to odlesk jeho slávy.

„Nemal si zaľúbenia ani v zápalných ani v iných obetách, ale dal si mi telo – a ja prichádzam, Otče, aby som splnil tvoju vôľu.“

„Otec tak miloval svet, že dal svojho jednorodeného Syna.“ – Ježiš je drahocenným darom Otcovej lásky, je Služobníkom poslušným a učenlivým, je baránkom tichým a krotkým, ktorý je vedený na zabitie, je Vykupiteľom a Spasiteľom všetkého ľudstva. „Hoci má božskú prirodzenosť, nezakladal si na svojej vznešenosti, na svojej rovnosti s Bohom, ale zriekol sa jej, vzal na seba prirodzenosť sluhu a stal sa jedným z ľudí… ponížil sa a bol poslušný až na smrť, a to smrť na kríži.“

Klaniame sa ti, Ježišu ukrižovaný, lebo zo svojho kráľovského trónu oslobodzuješ ľudstvo z otroctva satana, zmazávaš každú škvrnu hriechu a prinášaš drahocenný dar svojho vykúpenia.

Je to môj syn Ježiš, ktorý dnes umiera na kríži, – počatý v mojom panenskom lone, formovaný počas deviatich mesiacov ku svojmu ľudskému zrodeniu, živený mojím telom a mojou vlastnou krvou. Narodený v jaskyni, položený v jasliach, živený mojím mliekom, rastúci v mojom náručí, kolísaný mojou láskou, vodený mojimi rukami, formovaný mojimi slovami, strážený a chránený vo svojom ohrozenom detstve, pozorovaný s materskou záľubou v rytme jeho ľudského rastu, podporovaný mojou prítomnosťou pri plnení svojho verejného poslania, neopustený mnou v tento deň nespravodlivej a tak neľudskej popravy.

Hľaďte so mnou na jeho telo, ktoré je celé jedna rana od strašného bičovania, na jeho tvár, znetvorenú krvou, čo steká z jeho hlavy prebodanej korunou z tŕnia, na jeho doráňané ramená, ktoré s námahou nesú drevo popravy. Pociťujte vo svojom srdci so mnou strašné rany klincov, ktoré prerážajú jeho ruky a nohy, náraz kríža do zeme, po ktorom sa zachveje v novej bolesti, jeho krvavú agóniu, jeho posledný výdych v okamihu jeho smrti na kríži.

Je to môj Syn, čo umiera vedľa mňa, svojej bolestnej Matky, ktorá otvára svoje Srdce, aby prijala vás všetkých do bolestnej kolísky svojho nového univerzálneho materstva.

Ukrižovaný Ježiš je vaším Vykupiteľom a Spasiteľom. Dnes sa napĺňa úloha celého jeho života a dokonale sa splnila vôľa jeho Otca, lebo On sa prináša ako Obeta pre našu spásu.

Pozerajte dnes s láskou a nesmiernou vďačnosťou, v duchu radosti a útechy na toho, ktorého prebodli. On je pravý Baránok Boží, ktorý sníma hriechy sveta. On je najvyšší Kňaz, ktorý vstupuje jediný raz do veľsvätyne, aby vám svojou krvou získal vykúpenie naveky. On je vašou Paschou – mostom, ktorý vám umožňuje prejsť z hriechov do milosti, zo smrti do života, z otroctva do slobody. Je to váš brat, ktorý vás berie za ruku a privádza vás, aby ste sa stali opravdivými synmi Božími.

Ježiš sa vráti na kráľovský trón svojej slávy, aby naplnil svoje slovo, ktoré bolo príčinou jeho odsúdenia, oblaky nebeské sa položia ako podnož jeho nohám a on príde obnoviť svoje kráľovstvo milosti, svätosti, lásky, spravodlivosti a pokoja, a naplniť tak dokonale svoju úlohu vykúpenia.

Žite v očakávaní jeho slávneho návratu a vášho blízkeho oslobodenia.“

Rubbio (Vicenza, Taliansko), 18. apríla 1992

Biela sobota

Hrob vášho otroctva

„Zostaňte pri mne, najmilší synovia, v tento deň, keď som zostala bez svojho Syna.

Jeho telo je uložené v novom hrobe, v očakávaní vzkriesenia. Apoštoli sú vystrašení a rozpŕchli sa, ja žijem so zbožnými ženami, ktoré mi robia spoločnosť, a bdiem v modlitbe a očakávaní. Je to deň mojej nepoškvrnenej bolesti.

Je to prvý deň môjho duchovného materstva. Preto už od najstarších dôb sa ustálila v Cirkvi obyčaj venovať tento deň mojej osobitnej úcte.

Dnes vás chcem mať spolu so mnou pri nepretržitom bdení modlitby a lásky pri hrobe, v ktorom odpočíva mŕtve telo Ježišovo.

V jeho hrobe sú navždy pochované hriech a zlo, nevera a sebectvo, nečistota a pýcha, skaza a smrť. Rodí sa nový človek milosti a svätosti, viery a nádeje, čistoty a lásky. Rodí sa Cirkev, rodí sa nové ľudstvo, modelované podľa osláveného človečenstva Ježiša vzkrieseného, ktorý vystúpil na miesto po pravici Otca.

Dnes volám i vás zostúpiť do hrobu s Kristom, aby ste zomreli svetu a sebe samým a žili jedine pre Pána a jeho slávu. Tento nový hrob je hrobom vášho otroctva.

– Nech je to hrob vášho otroctva, kde sú popretŕhané všetky reťaze, ktoré vás držia v moci satana a kde sa rodí nový človek, povolaný byť slobodným synom Božím.

– Nech je to hrob vášho otroctva, kde umiera navždy toto človečenstvo, vzdialené Bohu, odbojné voči jeho Zákonu, skazené, otročiace duchu zla, ktoré leží v moci temnôt a kde sa rodí nové ľudstvo, osvietené a posvätené osláveným človečenstvom Ježišovým.

– Nech je to hrob vášho otroctva, kde umiera Cirkev chorá a rozdelená, preniknutá duchom sveta, zatemnená vo svojej vernosti a svätosti, napadnutá stratou viery a odpadom a kde sa rodí Cirkev nová, svätá, verná, osvietená, evanjeliová, chudobná a čistá, ktorá vrhá na svet len svetlo svojho Krista.

– V novom hrobe tohoto dňa nech je navždy pochovaná každá forma otroctva vašej doby, ktoré vás drží pod mocou satana a jeho univerzálneho odsúdenia a nech sa zrodia nové časy vášho oslobodenia, ktoré vám daroval Ježiš Kristus zmŕtvychvstalý a žijúci medzi vami.“

Rubbio (Vicenza, Taliansko), 19. apríla 1992

Veľkonočná nedeľa

Víťazstvo, ktoré premáha svet

„Nebojte sa, najmilší synovia! Pozrite na Ježiša, ktorý mocou svojho božstva povstáva zo smrti a v svojom oslávenom tele, žiariacom nad slnko, vychádza víťazne z hrobu.

Kristus zmŕtvychvstalý a žijúci medzi vami je dôvodom vašej radosti, vašej dôvery a vašej nádeje v týchto posledných časoch. Satan je premožený a od tejto chvíle je mu všetka jeho moc odňatá Kristom, ktorý prijal smrť, aby sa sám stal liekom, ktorý vás uzdravuje od choroby hriechu a od smrti. Dnes nech vaše srdce jasá a nech je preplnené tou istou radosťou, ktorú som zakúsila ja, keď som svojho syna Ježiša uvidela v jase jeho božstva skláňať sa nado mnou, aby urobil koniec mojej materskej bolesti.

Hlásajte túto mimoriadnu udalosť všetkým, aby v týchto bolestných časoch očisty mohli žiť čnosťou viery a nádeje. Hlásajte jeho smrť, ohlasujte jeho zmŕtvychvstanie. A to dnes, keď je tak ľahko popierané a keď i v Cirkvi mnohí moji úbohí synovia hovoria o Ježišovom zmŕtvychvstaní ako o úkone viery, nie ako o skutočnej historickej udalosti.

Zmŕtvychvstanie Kristovo je faktom viac historickým, istým a dokázaným, než všetky udalosti, ktoré sa kedy stali. Ako vaša Matka vás napomínam, aby ste sa mali na pozore a bdeli, lebo môj protivník vás zvádza v mysli podlými a nebezpečnými bludmi, aby spôsobil stratu vašej viery a priviedol vás k odpadu. – Vy hlásajte všetkým neohrozene, že Kristus je Syn Boží, ktorý zomrel a vstal z mŕtvych, vystúpil na nebesia a teraz sedí po pravici Otca.

Toto je víťazstvo, ktoré premáha svet: Vaša viera.

Zmŕtvychvstalý Kristus privádza teraz k dokonalému naplneniu Otcovu vôľu svojím druhým príchodom v sláve, aby obnovil svoje kráľovstvo, v ktorom bude všetkými na zemi plnená Božia vôľa.“

Bologna (Taliansko), 13. mája 1992

Výročie prvého fatimského zjavenia

Znamenie mojej prítomnosti

„Najmilší synovia, dnes si pripomínate sedemdesiate piate výročie môjho prvého zjavenia vo Fatime, v Cova da Iria, 13. mája 1917. Chcem vás pozvať, aby ste prežili tento deň v modlitbe a synovskej dôvernosti života so mnou, vašou nebeskou Matkou.

Vy ste plodom onoho môjho zjavenia. Vy ste uskutočnením tohoto môjho posolstva.

– Vtedy som predpovedala časy straty pravej viery a odpad, ktorý sa rozšíri vo všetkých častiach Cirkvi. – Prežívate časy, ktoré som vám predpovedala.

Vy ste znamením mojej prítomnosti v časoch očisty a veľkého súženia. Skutočne vás volám, aby ste sa pripojili k môjmu dielu Mariánskeho kňazského hnutia, ktoré som ja sama rozšírila do všetkých končín zeme, aby som synov, mne zasvätených, pretvorila na statočných svedkov viery a odvážnych apoštolov Pravdy. Preto vás formujem k čo najväčšej vernosti Kristovi a volám vás žiť a hlásať evanjelium do písmena vo veľkej jednote s pápežom, ktorý má od Ježiša úlohu udržiavať jeho Cirkev v pravde viery. Tak sa stávate mocnou pomocou, ktorú poskytujem proti veľkému zlu nevery a odpadu.

– Vtedy som predpovedala časy vojny a prenasledovania Cirkvi a Svätého Otca, pretože sa rozšíril teoretický a praktický ateizmus a vzbura ľudstva proti Bohu a jeho Zákonu.

Vy ste znamením mojej prítomnosti v týchto časoch. Naozaj vás žiadam, aby ste kráčali po ceste, ktorú som vám v týchto rokoch ja sama vytýčila v posolstvách, daných srdcu tohoto môjho malého syna, aby ste mohli žiť pre slávu nebeského Otca, v dokonalom nasledovaní môjho syna Ježiša, učenliví pre posväcujúce pôsobenie Ducha Svätého. Tak môžete dnes vydávať mocné svedectvo lásky a nádeje, viery a spravodlivosti, pokory a čistoty. Stávate sa veľkou pomocou, ktorú poskytujem proti veľkému zlu materializmu a rozkošníctva, sebectva a pýchy, lakomstva a nečistoty.

– Vtedy som predpovedala trest a že nakoniec moje Nepoškvrnené Srdce bude triumfovať.

Vy ste znamením mojej prítomnosti v časoch bolestnej skúšky, ktorá pripravuje triumf môjho Nepoškvrneného Srdca vo svete. Vskutku, ja volám prostredníctvom svojho Mariánskeho kňazského hnutia všetkých svojich synov, aby sa zasvätili môjmu Srdcu, rozširovali všade večeradlá modlitby medzi kňazmi, veriacimi, deťmi, mládežou a v rodinách. Tak môžem získať veľkú silu príhovoru a zmiernu moc a môžem zasiahnuť pre zmenu srdca mojich úbohých hriešnych detí. Z roka na rok tak pripravujem triumf môjho Nepoškvrneného Srdca.

Čím viac dochádza k tomuto môjmu materskému triumfu v srdciach a dušiach mojich detí, v stále väčšom počte, tým viac je trest vami vzďaľovaný a Ježiš môže vyliať na svet prúdy svojho božského milosrdenstva.

Preto vás všetkých dnes volám, aby ste ma nasledovali ako svoju nebeskú Matku. Zostupujem z neba, aby som sa sama stala v týchto časoch vašou spásou a vaším istým oslobodením.“

Valdragone di San Marino, l. júla 1992

Duchovné cvičenia vo forme večeradla

s biskupmi a kňazmi MKH z Ameriky a Európy

Vaša kňazská láska

„Som veľmi rada, že vás, biskupov a kňazov môjho Hnutia, ktorí ste sem prišli zo všetkých národov Ameriky a Európy, vidím v tak hojnom počte v tomto trvalom večeradle modlitby a bratstva. Ja som tu uprostred vás. Som zjednotená s vami a dávam silu vašej modlitbe, vytváram medzi vami väčšie bratstvo. Pomáham vám rásť vo vzájomnej láske, až kým sa nestanete jedno. Stretávajte sa, poznávajte sa, milujte sa, pomáhajte si a kráčajte spolu s odvahou a dôverou na ťažkej ceste bolestnej doby, ktorú prežívate.

V týchto dňoch vy ste útechou môjho bolestného Srdca. Vy ste oslavou môjho Nepoškvrneného Srdca. Vy ste povolaní k tomu, aby ste sa stali nástrojmi víťazstva môjho Nepoškvrneného Srdca vo svete. Preto som vás sem hore povolala. Preto som pre vás získala mimoriadne vyliatie Ducha Svätého a hlboko som pôsobila po tieto dni vo vašich srdciach a vo vašich dušiach, aby som vás urobila schopnými uskutočniť môj veľký plán lásky a milosrdenstva.

Nadišla moja a vaša doba.

Nech vás všetci vidia, že ste moje malé deti, ako kňazi, ktorí sa mi zasvätili a ako apoštoli tejto poslednej doby. Vaše svetlo musí stále viac žiariť vo veľkej tme, ktorá zahaľuje ľudstvo a prenikla do Cirkvi. Vaša kňazská láska nech je znamením mojej materskej prítomnosti medzi vami. Vaša kňazská láska nech zostúpi ako nebeská rosa na toto úbohé, choré a ranené ľudstvo, vzdialené od Boha, obeť materialistickej a ateistickej civilizácie, na ľudstvo, ktoré žije v otroctve hriechu, nenávisti, bezuzdného egoizmu a nečistoty. Vaša kňazská láska nech je lahodným balzamom na hlboké a krvácajúce rany tejto vašej doby.

Vyjdite z tohto večeradla a choďte do všetkých končín sveta hľadať moje úbohé deti, ktoré zblúdili a všetky priveďte do bezpečného ovčinca môjho Nepoškvrneného Srdca. Vezmite za ruku deti, vystavené toľkým nebezpečenstvám, ktoré sú obeťami úkladov môjho protivníka. Dodávajte silu a odvahu mladým, aby odolali všetkým lacným zvodom pôžitku a nečistoty. Buďte oporou rodinám, aby žili vo svätosti a láske, aby boli vždy otvorené daru života a takto boli uchránené pred veľkým zlom rozvodov a abortov. Privádzajte do domu nebeského Otca mnohé moje hriešne deti. Pomáhajte slabým, utešujte chorých a dodávajte nádej tým, čo zúfajú.

Vaša kňazská láska nech je odrazom lásky božského a milosrdného Srdca Ježišovho a môjho Nepoškvrneného Srdca voči tomuto tak chorému ľudstvu.

Vaša kňazská láska nech zostupuje ako nebeská rosa na trpiacu a rozdelenú Cirkev, ktorá nesie kríž na Kalváriu svojej očisty a mučeníctva. Preto vás žiadam, aby ste v Cirkvi predstavovali moju materskú a milosrdnú prítomnosť.

Buďte pevnou oporou pápežovi, pomáhajte mu niesť jeho kríž, ktorý je dnes taký ťažký. Pomáhajte svojim biskupom modlitbou, vašou láskou a dobrým príkladom. Predovšetkým vaša kňazská láska nech je rosou, ktorá zmierňuje hlboké rany mnohých vašich spolubratov kňazov, ktorí podľahli pod náporom veľkých ťažkostí tejto doby očisty a veľkého súženia.

Nikoho nesúďte. Milujte všetkých s nežnosťou môjho materského Srdca. Stávate sa tak vzácnymi nástrojmi triumfu môjho Nepoškvrneného Srdca vo svete. Vytvárate tak nové srdce novej Cirkvi, ktoré ja formujem v nebeskej záhrade môjho Nepoškvrneného Srdca.

Veľkú radosť spôsobuje môjmu Srdcu váš záväzok, ktorý na seba beriete a vaše úsilie pri šírení môjho diela Mariánskeho kňazského hnutia vo vašich krajinách. Buďte horliví pri rozširovaní večeradiel modlitby, o ktoré som vás žiadala, a to všade: medzi kňazmi, veriacimi, i v rodinách. Spolupracujte tak pri uskutočňovaní môjho veľkého plánu spásy a milosrdenstva.

Vyjdite z tohto večeradla obnovení Duchom Svätým ako odvážni apoštoli druhej evanjelizácie, ku ktorej vás pozývam. Ja som stále s vami. Vediem vás bezpečne po ceste, ktorú ešte máte prejsť.

Vás, vašich drahých a všetkých, ktorí sú vám zverení, požehnávam v mene Otca i Syna i Ducha Svätého.“

Rubbio (Vicenza, Taliansko), 15. augusta 1992

Nanebovzatie Panny Márie

Lúče mojej žiary

„Hľaďte na nebeskú žiaru môjho tela, vzatého do nebeskej slávy, milované deti, a kráčajte so mnou k bezpečnému prístavu vášho oslobodenia, ktoré je už tak blízko!

Vy ste moja radosť a moja koruna. Vy ste žiarivé hviezdy, ktoré ožarujú ešte viac môj kráľovský plášť. Pre toto vás v tento deň volám žiť so mnou, spolu so všetkými svätými v nebi a všetkými blaženými dušami, ktoré sa očisťujú v očistci.

Dnes, keď rozjímate vo svetle neba o oslávenom tele vašej nebeskej Matky, s jasajúcimi anjelmi a všetkými zástupmi blažených svätých v nebi, chvejúcich sa radosťou očistených duší, a keď Cirkev putujúca a trpiaca, ktorá kráča púšťou sveta a histórie, je posilnená svojou nádejou a prichádza s útechou doprostred toľkých svojich trpiacich, vy prinášate všade balzam mojej materskej útechy. Šírite moje svetlo do hlbokej tmy, ktorá vás zahaľuje.

Vy ste lúče mojej žiary. Skrze vás chcem, aby sa tieto lúče šírili do všetkých končín a zostúpili ako nebeská rosa na úbohé ľudstvo, nateraz ovládané mocou zla a na moju Cirkev, ktorá prežíva hodinu svojho bolestného utrpenia.

Šírte lúče viery v týchto časoch veľkého odpadu, lúče nádeje vo svete, preniknutom materializmom, lúče milosrdenstva uprostred egoizmu, nenávisti a veľkej ľahostajnosti voči slabým a chudobným, lúče čistoty medzi tak rozšírenou nečistotou, lúče ticha uprostred ohlušujúcich hlasov, lúče modlitby popri všeobecnej márnivosti, lúče pokory uprostred toľkej pýchy a lúče poslušnosti uprostred tak rozšírenej vzbury.

Nechajte zostúpiť všade lúče mojej slávy – vy, ktorí ste jagavými hviezdami môjho žiariaceho materského plášťa. Tak vytvárajte novú Cirkev, zhromaždite všade moje deti, ktoré sú pozvané byť časťou malého zvyšku verných, skráťte tak čas vášho najtvrdšieho otroctva, pripravte svoje srdcia a duše na prijatie Pána, ktorý prichádza.

V tento deň, v ktorom sa spája nebo so zemou, ja vás utvrdzujem v mojom pláne, prijímam vás do hĺbky môjho Nepoškvrneného Srdca, vediem vás neustále po ceste vášho oslobodenia, aby ste nakoniec dospeli k novým nebesiam a novej zemi.“

Miláno (Taliansko), 8. septembra 1992

Narodenie Panny Márie

Vaša kňazská vernosť

Milovaní synovia, jasajte s celou pozemskou a nebeskou Cirkvou v rozjímaní o radostnom tajomstve narodenia vašej Matky. Hľaďte dnes na vašu Matku ako dieťa a okolo mojej kolísky uložte vzácnu korunu vašej kňazskej vernosti.

Buďte vernými kňazmi.

Buďte verní svojmu povolaniu, ktoré vás zaväzuje byť vyslancami Krista a jeho evanjelia.

Ako som ja od malička bola verná Božiemu volaniu, ktoré mi bolo dané od večnosti, v súlade s jeho plánom, tak aj vy buďte verní vášmu kňazskému povolaniu.

Ak ste malí, zostaňte verní. Ak ste chudobní, zostaňte verní. Ak ste poslušní, zostaňte verní. Je povinnosťou vašej nebeskej Matky viesť vás všetkých na ceste vašej kňazskej vernosti.

– Buďte verní službe Slova.

Koľko je dnes i kňazov, ktorí sa stávajú obeťami mnohých omylov. Tieto omyly sú i vyučované, rozširované, propagované pod zámienkou nových kultúrnych interpretácií pravdy. Sú ľahko prijímané a tak sa vzďaľuje veľký počet mojich synov od pravej viery.

Toto je táto vaša doba, ktorá bola predpovedaná vo Svätom písme. Povstávajú dnes mnohí falošní proroci, ktorí učia rozprávky a vzďaľujú veriacich od pravdy evanjelia. Vy kážte vždy a s odvahou doslova Ježišovo evanjelium. Tak zostanete v pravej viere a pomôžete aspoň malému zvyšku zostať pevne v bezpečí viery v týchto časoch všeobecného odpadu.

– Buďte verí službe milosti.

Ježiš vás dôverne spojil s vykonávaním svojho večného najvyššieho kňazstva a tak dáva zostúpiť božskému daru milosti do duší všetkých vykúpených. Toto všetko robíte vysluhovaním sviatostí, ustanovených Kristom, ako účinného prostriedku k dosiahnutiu milosti.

Buďte verní službe sviatosti, najmä zmierenia, ktorá má navrátiť milosť tým, ktorí ju stratili spáchaním smrteľného hriechu. Dnes sa v Cirkvi stráca táto vzácna a potrebná sviatosť. – Kňazi Cirkvi, biskupi, postavení do jej čela Kristom ako vodcovia jeho stáda, otvorte oči a viďte to zlo, čo sa rozširuje všade v Cirkvi ako strašná rakovina. Zasahujte s odvahou a horlivosťou, aby sviatosť zmierenia mohla rozkvitať v celej svojej plnosti a tak sa bude pomáhať dušiam žiť v milosti a Cirkev bude vyliečená z krvavých rán hriechov a rúhania, ktoré ju pokrývajú ako malomocenstvo.

– Buďte verní službe modlitby.

Ježiš sa neustále obetuje a prihovára Otcovi ako váš Prostredník.

V týchto časoch mnohí moji synovia kňazi zanedbávajú modlitbu. Keby ste videli mojimi očami, ako je v Cirkvi rozšírená a hlboká táto jej vnútorná rana, aj vy by ste so mnou ronili hojné slzy.

Ustala modlitba.

Modlitby pohltila činnosť. Od aktivity a pastoračných programov sa očakáva všetka účinnosť apoštolátu.

Nezabudnite, že sami nemôžete nič urobiť a že jedine sám Ježiš Kristus prostredníctvom vás pôsobí a zachraňuje. Nezabudnite, že ste biedni, chudobní a hriešni služobníci.

Vráťte sa k modlitbe.

Urobte Ježiša Eucharistického centrom vašej modlitby, tajomstvom vášho života, dušou vášho apoštolátu. Teraz vás žiadam, vzdajte mu poctu vašou kňazskou vernosťou, položte ju ako korunu do kolísky, kde som uložená vo chvíli môjho pozemského narodenia.

A buďte vždy maličkí, ako je dnes vaša Matka ako dieťa. Iba ak ostanete stále deťmi, dokážete byť v týchto posledných časoch vernými kňazmi.“

Sant’Omero (Teramo, Taliansko), 15. septembra 1992

Sviatok Matky Bolestnej

Hodina mojej veľkej bolesti

„Moji milovaní synovia, zostaňte dnes so mnou, vašou bolestnou Matkou, ktorá vás zrodila pod krížom, na ktorom zomrel môj syn Ježiš pre vašu záchranu.

Som Matka bolesti.

Majte účasť dnes na hlbokom tajomstve môjho zármutku, aby ste pochopili moje duchovné a všeobecné materstvo, ktoré sa uskutočňuje predovšetkým v láske a bolesti. V láske k vám, moji synovia. V bolesti pre vaše bolesti, pre vážne nebezpečenstvá, ktoré vám hrozia, pre mnohé utrpenia týchto posledných čias veľkého súženia. Pre toto dni, ktoré prežívate, znamenajú hodinu mojej veľkej bolesti.

– Je hodina mojej veľkej bolesti pre Cirkev, moju milovanú dcéru.

V týchto časoch Cirkev veľmi trpí, nesie svoj veľký kríž a stúpa krvavou Kalváriou svojho utrpenia a svojho krvavého obetovania.

Dnes tak, ako ešte nikdy, sa Cirkev stáva vo všetkom podobná môjmu synovi Ježišovi. Je mu podobná v osamelosti a v opustenosti, je mu podobná v zaprení a v zradení, je mu podobná v hanobení a odsúdení, je mu podobná v ukrižovaní a agónii.

Toto je hodina mojej veľkej bolesti pre Cirkev, pretože nadišla hodina jej spásonosného utrpenia.

– Je hodina mojej veľkej bolesti pre ľudstvo tak choré a zotročené duchom zla.

Diabolské mocnosti ovládajú svet a prinášajú všade zlé ovocie svojej temnej moci. Tak sa toto ľudstvo vrátilo k pohanstvu po takmer dvetisíc rokoch od svojho oslobodenia a od prvého zvestovania evanjelia.

Nevera a bezbožnosť ho pokrývajú, hriechy ho zraňujú, zlo ho pokoruje, pýcha mu vládne, nečistota ho zvádza, egoizmus a nenávisť ho vrhá do okov, satan ho stále viac zotročuje a vládne vám svojou diabolskou mocou.

Toto je hodina mojej veľkej bolesti pre toto úbohé ľudstvo, ovládané duchmi zla, pretože už prežíva hodinu svojho veľkého trestu.

– Je hodina mojej veľkej bolesti pre vás, moji synovia.

Akým ťažkým sa stáva v týchto dňoch bremeno vášho utrpenia!

Pozerám so slzami v očiach na deti pokorené predčasnou skúsenosťou zla a hriechu, na mladých, podvedených a oklamaných spoločnosťou, v ktorej žijú, predkladajú sa im návrhy falošných hodnôt a stávajú sa obeťami nečistoty a drog, na rodiny rozdelené a rozbité, na chudákov, ktorí zomierajú od hladu, na trpiacich a usmrtených vojnami, na chorých, ktorým sa nedostáva liečenie a opatera, na opustených, na osamelých, na zúfalých, na tých, čo sú v agónii, na umučených.

Ako Matka som dnes blízko každému, kto stoná pod ťarchou svojho kríža.

Neopustím vás nikdy, som s vami predovšetkým vo chvíľach vašej najväčšej núdze.

Toto je hodina mojej veľkej bolesti pre všetkých vás, moji úbohí synovia, pretože nastal čas vášho veľkého utrpenia.

Skryte sa u mňa.

Vstúpte do bezpečného útočišťa môjho Nepoškvrneného Srdca, pretože musíme prežiť spolu hodinu najväčšej skúšky, ktorá už nastala pre vás, pre Cirkev a pre celé ľudstvo“.

Miláno (Taliansko), 2. októbra 1992

Sviatok Anjelov strážcov

Zvestovanie troch anjelov

„Anjeli svetla môjho Nepoškvrneného Srdca sú vám dnes blízko, moji milovaní synovia, mne zasvätení.

Je to ich sviatok.

Uctievajte ich, vzývajte ich, nasledujte ich, žite stále s nimi, ktorých vám dal nebeský Otec ako vašich strážcov a ochrancov.

Dnes je ich čas.

Toto posledné obdobie očisty a veľkého súženia je časom zvlášť silného prejavovania sa anjelov Pánových.

Vstúpili ste do najbolestnejšej a najťažšej fázy boja medzi duchmi dobra a duchmi zla, medzi anjelmi a diablami. Je to strašný boj, ktorý sa odohráva vôkol vás a nad vami. Vy úbohé zemské stvorenia ste doňho vtiahnutí a tak cítite zvlášť silno úskočné nástrahy zlých duchov, aby vás zviedli na cesty hriechu a zla.

Teda toto sú časy, v ktorých musíte byť silnejšie a neustále v spojení s anjelmi strážcami. Modlite sa často, počúvajte poslušne, nasledujte ich v každej chvíli.

V Cirkvi treba začať rozširovať význam uctievania anjelov Pána.

Im je vskutku vyhradená úloha oznámiť vám očakávanie vášho blízkeho oslobodenia.

Zvestovanie troch anjelov očakávajte s dôverou, prijmite s radosťou a nasledujte s láskou.

– Vaše oslobodenie bude zhodné s koncom nespravodlivosti, s úplným oslobodením všetkého tvorstva z otroctva hriechu a zla.

Keď sa to stane, bude to taká veľká vec, aká sa nikdy nestala od stvorenia sveta. Bude to ako malý súd, a každý uvidí vlastný život a všetky skutky v Božom svetle.

Prvému anjelovi prislúcha úloha zvestovať všetkým toto posolstvo:

„Dajte Bohu slávu a poslušnosť, chváľte ho, pretože prišla chvíľa, v ktorej on bude súdiť svet. Kľaknite si pred ním, ktorý stvoril nebo, zem, pramene a more“.

– Vaše oslobodenie bude zhodné s porážkou satana a každého diabolského ducha.

Všetci diabli a zavrhnutí duchovia, ktorí v týchto rokoch znovu zaplavili celý svet, aby zničili a zatratili duše, budú vrhnutí do pekla, odkiaľ vyšli, a nebudú môcť viac škodiť.

Všetka moc satana bude zničená.

Druhému anjelovi prislúcha úloha zvestovať toto posolstvo:

„Padol, padol, veľký Babylon, ten, ktorý všetky národy opíjal opojným vínom svojej prostitúcie“.

– Vaše oslobodenie bude zhodné predovšetkým s odmenou pre všetkých, ktorí vo veľkej skúške vydržali verní a nepodľahli, a s veľkým trestom pre tých, ktorí sa nechali strhnúť hriechom a zlom, neverou a bezbožnosťou, peniazmi a zábavou, egoizmom a nečistotou.

Tretiemu anjelovi prislúcha úloha zvestovať veľký trest.

„Ktokoľvek sa klania modle a jej obrazu a prijal znak na svoju ruku a svoje čelo, bude piť víno Božieho hnevu, ktorý tečie priamo z kalicha jeho strašného súdu a bude mučený v prítomnosti anjela a svätých anjelov ohňom a sírou. Dym ich mučenia neskončí nikdy. Kto sa klania modle a jej obrazu a kto príjme znak jej mena, nebude mať odpočinku ani cez deň ani v noci“.

V tomto poslednom čase veľkého súženia, zvestovaného ako čas konca nespravodlivosti, porážky satana a trestu bezbožníkom, príde žatva tvrdej skúšky vytrvalosti tých, ktorí patria Pánovi, ktorí praktizujú prikázania Božie a zostávajú verní Ježišovi.

Preto vás pozývam dnes byť spoluúčastnými jednoty s vašimi anjelmi strážcami v modlitbe, v počúvaní ich hlasu a v poslušnom prijatí ich bezpečného vedenia po ceste dobra a svätosti.

V týchto rozbúrených časoch, v ktorých satan panuje s celou svojou temnou mocou, je úlohou anjelov, lúčov môjho Nepoškvrneného Srdca, aby vás viedli po ceste stálosti a vo vernosti Ježišovi, v nasledovaní príkazov Božích a v cvičení všetkých čností.

V tento deň, spolu s vašimi anjelmi strážcami vás žehnám s radosťou Matky, ktorá je vami potešovaná a vždy viac oslavovaná.“

Blumenfeld (Nemecko), 7.októbra 1992

Sviatok Panny Márie ružencovej

Anjel s kľúčom a s reťazou

„Dnes sa nachádzaš tu, v sídle môjho Hnutia v Nemecku, aby si uskutočnil večeradlo s kňazmi a veriacimi, zasvätenými môjmu Nepoškvrnenému Srdcu.

Uctievate ma ako Kráľovnú svätého ruženca.

Ruženec je moja modlitba, je to modlitba, s ktorou som prišla z neba a ktorú som žiadala od vás, pretože je zbraňou, ktorú môžete použiť v týchto časoch veľkého boja a je znakom môjho istého víťazstva.

Moje víťazstvo sa vybojuje, keď satan so svojím mocným vojskom všetkých pekelných duchov bude zavretý vo vnútri svojho kráľovstva temna a smrti, odkiaľ nebude môcť viac vyjsť na svet, aby škodil.

Preto musí zostúpiť z neba anjel, ktorému bude daný kľúč pekla a reťaz, s ktorou zviaže veľkého draka, starého hada, satana, so všetkými jeho nasledovníkmi.

Anjel je duch, ktorý bude poslaný Bohom splniť zvláštne poslanie.

Ja som Kráľovná anjelov, preto vstupuje do môjho, toho istého plánu, ku ktorému som pozvaná Pánom, aby som splnila najväčšie a najdôležitejšie poslanie – zvíťaziť nad satanom.

Vskutku už z princípu som predurčená ako tá, ktorá je nepriateľkou hada, tá, ktorá bojuje proti nemu, tá, ktorá na konci mu rozšliape hlavu.

„Položím nepriateľstvo medzi tebou a ženou, medzi tvojim a jej potomstvom. Ona ti rozšliape hlavu, zatiaľ čo ty budeš číhať na jej pätu.“

Moje potomstvo je Kristus.

V ňom, ktorý uskutočnil vykúpenie a vás vyslobodil z otroctva satana, sa vybojuje moje úplné víťazstvo.

Preto mi zveril kľúč, s ktorým je možné otvoriť a zavrieť bránu pekla.

Kľúč je znakom moci toho, ktorý je pánom a majiteľom miesta, ktoré mu prináleží.

V tomto zmysle ten, ktorý vlastní kľúč stvorenia, je samo vtelené Slovo, pretože prostredníctvom neho bolo všetko stvorené a preto Ježiš Kristus je Pán a Kráľ celého vesmíru, to jest neba, zeme a podsvetia.

Len môj syn Ježiš Kristus vlastní kľúč pekla, pretože on je Dávidov Kľúč, ktorý keď otvorí, nikto nemôže zavrieť, keď zavrie, nikto nemôže otvoriť.

Ježiš odovzdáva tento kľúč, ktorý predstavuje jeho božskú moc, do mojej ruky ako svojej Matke, prostredníčke medzi vami a mojím synom, zveril mi úlohu zvíťaziť nad satanom a všetkou jeho mocou konať zlo.

A s týmto kľúčom môžem otvoriť a zavrieť bránu pekla.

Reťaz, s ktorou veľký drak má byť zviazaný, je formovaná cez modlitbu vykonanú so mnou a prostredníctvom mňa.

Touto modlitbou je modlitba sv. ruženca. Táto reťaz vskutku má úlohu najprv obmedziť činnosť satana, potom ho uväzniť a nakoniec zmariť každú jeho aktivitu.

– Reťaz sv. ruženca má úlohu najprv obmedziť konanie môjho protivníka.

Každý ruženec, ktorý sa modlíte so mnou, má účinok obmedzovať činnosť Zlého, aby sa duše vyhli zlým vplyvom a aby bola daná väčšia sila expanzii dobra v živote všetkých mojich detí.

– Reťaz sv. ruženca má tiež za úlohu uväzniť satana, čo znemožní jeho konanie a stále viac oslabí silu jeho diabolskej moci. Preto každý dobre pomodlený ruženec je tvrdým úderom, zasadeným mocnostiam zla, je príspevkom k zbúraniu jeho kráľovstva.

– Reťaz sv. ruženca bude mať nakoniec ten výsledok, že satan bude úplne zneškodnený.

Jeho veľká moc bude zničená.

Všetci zlí duchovia budú vrhnutí do miesta ohňa a síry, mnou budú zavreté dvere kľúčom Kristovej moci a tak nebudú môcť viac vyjsť na svet, aby škodili dušiam. …

Rozumejte teda, moji milovaní synovia, prečo v týchto posledných časoch boja medzi mnou, Ženou odetou slnkom a veľkým drakom, žiadam vás, aby ste rozmnožovali všade večeradlá modlitby s odriekaním sv. ruženca, meditáciou o mojich slovách a zasvätením sa môjmu Nepoškvrnenému Srdcu.

Týmto dáte nebeskej Matke možnosť dosiahnuť zviazanie satana a tak môže byť splnené moje poslanie, aby bola rozšliapaná hlava hada, čo znamená poraziť ho navždy, zatvoriť ho v jeho pekle do ohňa a síry.

Pokorná a krehká niť sv. ruženca formuje silu reťaze, ktorou uväzním svetového vládcu temnoty, nepriateľa Božieho a jeho posluhovačov.

Takto ešte raz bude porazená pýcha satana mocou malých, pokorných, chudobných.

Keď vám dnes zvestujem, že je blízko toto moje veľké víťazstvo, ktoré vám prinesie vaše isté oslobodenie, dávam vám posilu mojej materskej prítomnosti medzi vami a žehnám vás.“

Miláno (Taliansko), 13. októbra 1992

75. výročie posledného zjavenia vo Fatime

Zdvihnite oči k nebu

„Zdvihnite oči k nebu,“ vravím malej Lucii počas môjho posledného zjavenia, ktoré sa udialo 13. októbra 1917 vo Fatime, v chudobnej Cova da Iria. A ona, obrátiac sa na nespočetný dav, vyzvala všetkých pozerať sa na slnko. Tento zvláštny jav, ktorý videli všetci s hlbokým dojatím, je označovaný ako „slnečný zázrak“.

Bolo to potvrdenie pravdivosti mojich zjavení.

Bolo to znamenie, ktoré ukazuje všetkým, že vaša nebeská Matka zostúpila z neba ako „Žena odetá slnkom“.

Zdvihnite oči k nebu, opakujem vám dnes – dnes sú aktuálne udalosti, ktoré som vám predpovedala vo Fatime.

– Zdvihnite oči zo zeme, na ktorej žijete, kde je všetko rozleptané, vyprahnuté egoizmom, nenávisťou, hriechom, rozsiahlou bezbožnosťou.

– Zdvihnite oči od tohoto ľudstva, posadnutého zlým duchom, ktorý vybudoval civilizáciu bez Boha, ktorá je zrazená na kolená, aby sa klaňala pred falošnými idolmi peňazí, rozkošníctva, pýchy, nadutosti, násilia a nečistoty.

– Zdvihnite oči od časov, ktoré žijete, od bolestného očisťovania sa, od veľkého súženia.

Tieto vaše časy sú zlé, pretože srdcia ľudí sa stali zlými, zavretými, studenými, tvrdými a sú preniknuté veľkou vyprahlosťou.

Nad vaším svetom, nad týmto ľudstvom, v týchto časoch satan si obnovil svoje kráľovstvo a vládne ako istý vládca.

Sily zla pomocou temných mocností ateizmu a slobodomurárstva dosiahli víťazstvo.

Čo môžete urobiť vy, moji úbohí synovia, vystavení tak veľkým nebezpečenstvám, a tak veľmi milovaní a chránení vašou Nebeskou Matkou?

Zdvihnite oči k nebu, pretože vaše oslobodenie je blízko.

Z neba príde k vám nová éra svetla a svätosti.

Z neba príde definitívna porážka satana a všetkej jeho moci, slúžiacej zlu.

Z neba príde k vám Kristus v žiare svojej slávy, cválajúc na bielom koni svojej božskej moci.

Dnes, pri spomienke výročia zjavenia vašej nebeskej Matky ako Ženy odetej slnkom, pozývam vás všetkých zdvihnúť oči k nebu, pretože „na nebi sa zjaví biely kôň. Ten, ktorý na ňom cvála, je nazývaný Verný a Pravdivý. Pretože súdi a bojuje pomocou spravodlivosti.

Jeho oči žiaria ako oheň: Má mnohé diadémy na hlave a nesie napísané meno, ktoré pozná len On sám. Je oblečený do plášťa, zmáčaného krvou. Jeho meno je: Slovo Božie.

Nebeské šíky ho sprevádzajú na bielych koňoch, odeté do najjemnejšieho bieleho plátna.

Z jeho úst vychádza ostrý meč, aby ním zasiahol národy.

On ich povedie železnou berlou a vytlačí víno do nádoby, čo znamená strašný trest Boha, Vládcu všehomíra.

Na plášti a na bedrách nesie napísané svoje meno: Kráľ kráľov a Pán pánov“.

Zdvihnite teda oči k nebu, moji milovaní synovia, mne zasvätení, pretože spomedzi prežiarených mrakov príde k vám môj syn Ježiš, v jase svojej slávy, aby znovu obnovil medzi vami Kráľovstvo lásky, svätosti, spravodlivosti a pokoja.“

Dongo (Como, Taliansko), 2. novembra 1992

Spomienka všetkých zomrelých

V hodine vašej smrti

„Moji milovaní synovia, dnes sa zhromaždíte pri spomienkovej modlitbe na vašich bratov, ktorí vás predišli v znamení viery a teraz spia spánkom pokoja.

Aké veľké je množstvo mojich vyvolených a synov zasvätených môjmu Nepoškvrnenému Srdcu, ktorí už vstúpili do odpočinku Pánovho!

Veľa z nich má účasť na plnosti radosti, na úplnom vlastnení Boha, a spolu s chórmi anjelov sú svetlami, ktoré žiaria v blaženej večnosti neba.

Mnohí sa nachádzajú v očistci, s istotou, že budú navždy zachránení, avšak ešte v utrpení očisťovania, vo vlastnení Boha, ktoré ešte nie je úplné a dokonalé.

Dnes vám chcem povedať, že títo vaši bratia sú obzvlášť blízko pri vás a tvoria najcennejšiu časť môjho víťazného šíku.

Jeden je môj šík, ako je jedna moja Cirkev, spojená v radostnej skúsenosti spoločenstva svätých.

Svätí sa prihovárajú za vás, osvetľujú vašu cestu, pomáhajú vám svojou čistou láskou, bránia vás pred ľstivými úskokmi, ktoré na vás rozprestiera môj protivník a pozorne sledujú úzkosti vo chvíli vášho stretu.

Duše v očistci prosia za vás, ponúkajú svoje utrpenie na vaše dobro a vy svojimi modlitbami pomáhate im oslobodiť sa od ľudských nedokonalostí, ktoré im prekážajú vstúpiť do večnej radosti neba.

Svätí, ktorí na zemi žili zasvätenie môjmu Nepoškvrnenému Srdcu, vytvárajúc korunu lásky a uľahčujúc bolesti vašej nebeskej Matky, tu hore tvoria moju najkrajšiu korunu slávy.

Oni sú okolo môjho trónu a nasledujú ma všade, kadiaľ idem.

Duše v očistci, ktoré na zemi patrili do môjho šíku, majú teraz zvláštne spojenie so mnou, cítia zvláštnym spôsobom moju prítomnosť, ktorá zmierňuje horkosť ich utrpenia a skracuje čas ich očisty.

A som to ja, ktorá idem, aby som tieto duše prijala do môjho otvoreného náručia, aby som ich uviedla do s ničím neporovnateľného svetla neba.

Takto som stále s vami všetkými, moji milovaní synovia, zasvätení môjmu Srdcu, počas vášho bolestného zemského putovania, ale zvláštnym spôsobom v hodine vašej smrti.

Koľkokrát, odriekajúc sv. ruženec, ste mi opakovali túto modlitbu: „Svätá Mária, Matka Božia, pros za nás, hriešnych, teraz i v hodine našej smrti.“

Toto je vzývanie, ktoré počúvam s veľkou radosťou a ktoré je mnou vždy vyslyšané.

Tak som ako Matka pri každom z mojich synov v hodine smrti, zvlášť som pri vás, keď svojím zasvätením ste vždy žili v bezpečnom útočišti môjho Nepoškvrneného Srdca.

V hodine vašej smrti som blízko vás v žiare môjho osláveného tela, prijmem vaše duše do svojho materského náručia a prinesiem ich pred môjho syna Ježiša k osobnému súdu.

Predstavte si, aké musí byť radostné stretnutie s Ježišom pre tie duše, ktoré prichádzajú pred neho predstavené mu jeho vlastnou Matkou!

Pretože ja ich prikryjem svojou krásou, dám im vôňu mojej svätosti, belosť mojej čistoty, odejem ich svojím milosrdenstvom a kde zostane nejaká škvrna, prejdem svojou materinskou rukou, aby som ju vymazala a dala im takú žiaru, aby dostali súhlas vstúpiť do blaženej večnosti neba.

Blažení sú tí, ktorí zomierajú s nebeskou Matkou. Áno, sú blažení, pretože zomierajú v Pánovi, nachádzajúc odpočinutie od svojich námah, sprevádzaní dobrom, ktoré konali.

Moji milovaní synovia, zasvätení môjmu Nepoškvrnenému Srdcu, dnes vás pozývam, vstúpte so mnou do veľkej blízkosti počas vášho života, ak chcete skúsiť veľkú radosť vidieť ma pri vás, a aby som objala vaše duše do svojho materinského náručia vo vašej hodine smrti.

San Marco (Udine, Taliansko), 22. novembra 1992

Slávnosť Ježiša Krista, Kráľa vesmíru

Pánovo proroctvo

„Moji milovaní synovia, dnes sa zúčastňujete na veľkej radosti nebeskej a pozemskej Cirkvi, ktorá srdcom zjednotená s chórmi hierarchie anjelov sa klania v hlbokej adorácii Kristovi, Kráľovi vesmíru.

– Ježiš Kristus je Kráľ, pretože je večné Slovo, jednorodený Syn Otca, odraz jeho podstaty, žiara jeho slávy.

Prostredníctvom neho všetko bolo stvorené a teda každá vec, ktorá existuje, vyjmúc Boha, je podrobená Jeho kráľovstvu a univerzálnemu panstvu.

„Povedal Pán môjmu Pánovi: Posaď sa po mojej pravici, až pokiaľ nepoložím tvojich nepriateľov k tvojím nohám.

Žezlo tvojej moci drží Pán od Sionu, vládne v strede tvojich nepriateľov.

V tebe je kráľovstvo dňa tvojej moci medzi žiariacimi svätými, z lona zory ako rosu splodil som ťa“.

– Ježiš Kristus je Kráľ tiež z dôvodu jeho víťazstva.

Vskutku v okamihu vtelenia Slovo vzalo na seba vo svojej božskej Osobe ľudskú prirodzenosť a v tejto jednote spojenia človečenstvo bolo povýšené do osobného spojenia so samým božstvom.

Dielom vykúpenia, uskutočneným na Kalvárii, Ježiš oslobodí stvorený vesmír z otroctva satana, ktorému bol podrobený na základe prvého hriechu človeka, obetujúc sám seba na kríži, musel zaplatiť cenu božskej Spravodlivosti.

Takto celý vesmír, oslobodený od zla a znovu obnovený v plnej jednote s nebeským Otcom, zúčastňuje sa na panstve Krista, a zúčastňuje sa na samotnom pláne víťazstva nad hriechom a nad smrťou synov Božích a obyvateľov nebeského Jeruzalema.

„Ja som Prvý, Ja som Posledný, Ja som Žijúci. Bol som mŕtvy, ale teraz žijem navždy a mám moc nad smrťou a nad peklom.

Víťazovi, ktorý zotrvá do posledného konca v mojich dielach, dám vládu nad národmi, on ich bude pásť železnou berlou a roztriešti ich ako hlinené vázy s autoritou, ktorá bola daná mne mojím Otcom. A dám mu rannú zornicu.

Nevymažem jeho meno z knihy života, ale ho vyznám pred mojím Otcom a pred jeho anjelmi.

Víťaza položím ako stĺp v chráme môjho Otca a z neho nevyjde nikdy, vyryjem do neho meno môjho Boha a meno svätého mesta, Nového Jeruzalema, ktorý zostúpi z neba v blízkosti môjho Boha, spolu s mojím novým menom.“

– Ježiš Kristus je Kráľ, pretože prináleží jeho božskému poslaniu priviesť stvorený vesmír k dokonalej oslave Otca, očistí ho horiacim ohňom Ducha Svätého tak, že bude úplne oslobodený od každého ducha zla, od každého tieňa hriechu a môže sa tak otvoriť nový, očarujúci, zemský raj.

Tak Otec bude oslavovaný a jeho meno bude svätené celým tvorstvom. V tomto stvorení, obnovenom dokonalou jednotou života s Otcom, Ježiš Kristus obnoví jeho oslávené kráľovstvo slávy, pretože dielo jeho božského vykúpenia môže mať dokonalé naplnenie.

Duch Svätý otvorí srdcia a mysle takým spôsobom, že všetci môžu splniť Otcovu a Synovu vôľu, tak ako v nebi, aj na zemi bude dokonale dovŕšená Božia vôľa.

K dosiahnutiu tohto nového neba a tejto novej zeme je potrebné prejsť skúškou bolesti a krvi, očisty veľkým súžením a trestom.

Moji milovaní synovia, zasvätení môjmu Nepoškvrnenému Srdcu, počúvajte slová vašej nebeskej Matky, ktorá vás sladko pripravuje a vedie žiť tieto udalosti, pretože už nastávajú časy, ktoré boli predpovedané Zachariášom:

,Pán povedal: Udriem pastiera a stádo sa rozpŕchne, teda obrátim ruku proti slabým.

Pán povedal: V celej krajine dve tretiny ľudstva budú vyhubené a zahynú, tretina zostane zachovaná.

Túto tretinu nechám prejsť ohňom, očistím ju, ako sa čistí striebro, a vyskúšam ju, ako sa skúša zlato.

Bude vzývať moje meno a ja ho vyslyším, poviem – toto je môj ľud. – On povie: Pán je môj Boh.‘

V tento deň, v ktorom slávite liturgickú slávnosť Ježiša Krista, Kráľa vesmíru, pozývam vás, aby ste mu vyjadrili poctu hrdinskej viery, istej nádeje a horiacej lásky v očakávaní jeho slávneho príchodu, ktorý vás privedie k vášmu blízkemu oslobodeniu.

Potom, ako dosvedčuje Sväté písmo, „Ježiš Kristus je verný svedok, prvý, ktorý vstal z mŕtvych, hlava kráľov zeme. Ježiš Kristus nás miluje a nás oslobodzuje od našich hriechov obetovaním svojho života. On nás urobil účastnými jeho kraľovania, ako kňazov v službách Boha, svojho Otca. Jemu buď sláva a moc na veky. Amen.“

Hľa, Ježiš Kristus prichádza medzi oblakmi a všetci ho uvidia, aj tí, ktorí ho zabili, a národy zeme sa obrátia.

Áno, Amen.

Ja som Prvý a Posledný, hovorí Boh, Pán, ktorý je, ktorý bol, a ktorý príde, Vládca celého vesmíru.

S radosťou Matky, ktorá vidí, že ju jej malé deti stále viac počúvajú a nasledujú, ktorú na svojej ceste nasledujú ako učiteľku týchto posledných čias, ktoré prežívate, s mojím synom Ježišom Kristom, dnes vrúcne milovaným, v žiare jeho božskej, kráľovskej dôstojnosti, vás žehnám v mene Otca, i Syna, i Ducha Svätého.“

Sant’Omero (Teramo, Taliansko), 8. decembra 1992

Sviatok Nepoškvrneného Počatia

Sväté mesto

„Dnes pozeráte s radosťou na mňa v žiari môjho Nepoškvrneného Počatia.

Moji milovaní synovia, nechajte sa pritiahnuť nepoškvrneným svetlom vašej nebeskej Matky a bežte za príjemnou vlnou vône neba.

Pretože som bez hriechu, Otec obrátil ku mne svoju milostivú tvár, Slovo si ma vyvolilo, aby som sa stala jeho Matkou a Duch Svätý sa zjednotil so mnou vo zväzku lásky.

Tak som vstúpila do srdca Najsvätejšej Trojice.

Pretože som bez hriechu, božská Trojica si ma vybrala ako Vodkyňu a Víťazku v hroznom boji so satanom a všetkými duchmi zla.

Pretože som bez hriechu, Ježiš ma dôverne zapojil ako Matku do svojho plánu spásy a urobil ma prvou spolupracovníčkou vo svojom diele vykúpenia, zveriac mi ako Matke celé ľudstvo, ním vykúpené a zachránené.

Som teda Matkou ľudstva.

Zjavujem sa ako nová Eva a mojou úlohou ako Matky je priviesť celé ľudstvo k plnému spojeniu života s Bohom, pomáhajúc mu, aby sa narodilo, aby rástlo v svätosti.

Mojou úlohou je predovšetkým vzdialiť od vás, od Cirkvi a od ľudstva temný mrak hriechu a zla, aby som vás všetkých doviedla do svätého mesta čistoty a lásky.

Svetlom tohoto svätého mesta je svetlo Otca, je slnko, ktoré zohrieva obetného Baránka, z ktorého Srdca vychádzajú hrejivé lúče ohňa a lásky, dychom je vánok Ducha Svätého, ktorý dáva život a uvádza do pohybu všetky stvorenia v ich speve chvály a nebeských harmónií.

Toto je úloha, zverená vašej nebeskej Matke.

– Sväté mesto sa musí predovšetkým ustáliť v srdciach a dušiach, to jest v živote všetkých mojich detí.

Toto sa stane, keď sa budete vyhýbať zvodom zla a vášní a dáte priestor láske Božej, ktorá vás dovedie k tomu, aby ste žili vo večnom spojení života s ním.

Tak budete oslobodení od otroctva hriechu a znovu vás privediem k tej skúsenosti milosti, čistoty a radosti, ktorá bola zvykom v podmienkach života Adama pred tým, ako podľahol a bol premožený hadom pri svojom prvom páde.

Teda, pite z prameňa, ktorý pramení z neba, tak sa stanete víťazmi nad zlom, tak vstúpite do plnosti dobra, ktoré vám Pán pripravil a stanete sa vy sami synmi Najvyššieho.

„Boh zo svojho trónu hovorí: – Teraz robím všetko nové. To, čo hovorím, je pravda a je to hodné toho, aby ste uverili. Som Začiatok a Koniec, Prvý a Posledný.

Kto je smädný, ja mu dám zadarmo vodu života. Víťazom bude patriť tento podiel: Ja budem ich Bohom a oni budú mojimi synmi“.

– Sväté mesto musí zažiariť v Cirkvi, očistenej od všetkých ľudských slabostí, oslobodené od škvŕn nevery a odpadlíctva, posvätené bolestným utrpením a krvavou obetou.

Teda Cirkev sa obnoví, stane sa celá krásna, bez škvŕn a bez vrások, k podobe vašej nepoškvrnenej Matky.

V Cirkvi očistenej a úplne obnovenej zažiari vo svojej veľkej sile jediné svetlo Kristovo, ktoré bude vami šírené do všetkých častí zeme, tak všetky národy pribehnú k nej na úplnú oslavu Najsvätejšej Trojice.

„Duch ma preniesol na veľký vrch, veľmi vysoký a anjel mi ukázal Jeruzalem, sväté mesto, ktoré patrí Pánovi.

Ono zostupovalo z neba zo strany Božej. Malo jas Boha, žiarilo ako vzácny kameň, ako krištáľový drahokam.

Mesto nepotrebuje slnko, ani mesiac, aby ho ožiarili, pretože je ožiarené jasom Božím a Baránkom, ktorý je jeho svetlom.

Národy budú kráčať za jeho svetlom, králi zeme prinesú do neho svoje bohatstvo.

Za dňa dvere nebudú nikdy zatvorené a nebude tu nikdy noc.

Do neho sa prinesú všetky bohatstvá a sláva ľudí.

Nič nečisté tam nebude môcť vstúpiť. Nikto, kto praktizuje korupciu alebo pácha hriechy. Vstúpia tam len tí, ktorí sú zapísaní v knihe života, ktorú má Baránok.“

– Sväté mesto musí pojať ľudstvo, obnovené a zachránené po tom, čo prostredníctvom očisty veľkého súženia a strašného trestu bolo úplne oslobodené od satanovho otroctva hriechu a zla.

V posledných časoch boj satana a jeho mocných, ktorý je vykonávaný všetkými zlými duchmi, sa stáva stále rozšírenejším a krvavejším, pretože žijete pod ťažkým jarmom jeho všeobecnej nadvlády.

Teda chápete, ako patrí k mojej úlohe Ženy odetej slnkom, Víťazky nad satanom, to, aby som zviazala veľkého draka, zvrhla ho do jeho ohnivého jazera, z ktorého nebude môcť viac vyjsť, aby škodil svetu.

V ňom bude panovať Kristus.

Ježiš sa vráti vo svojej sláve, aby priniesol celému stvoreniu plný jas svojho nového pozemského raja.

To hriešne mesto zmizne a tak celé stvorenie sa otvorí s radosťou prijatiu do Svätého Mesta, nového Jeruzalema, ktorý zostúpi z neba, kde prebýva Boh so svojím ľudom.

„Vidím nové nebo a novú zem, pretože predošlé nebo a zem sa pominuli a mora viac niet.

Videl som prichádzať z neba zo strany Boha sväté mesto, nový Jeruzalem, vyzdobené ako nevestu, aby išla v ústrety svojmu ženíchovi.

Silný hlas, ktorý prichádzal z trónu, volal: Hľa, stánok Boží medzi ľuďmi, oni budú jeho ľudom a On bude ich Bohom.

Boh osuší každú slzu z ich očí, nebude tam viac smútku, ani plač ani bolesť, pretože predošlé veci už pominuli.“

Milovaní synovia, dnes ma vidíte v jase môjho Nepoškvrneného Počatia. Nechajte sa pritiahnuť spevom vašej nebeskej Matky, nasledujte ma po vlne príjemnej vône, aby ste išli so mnou v ústrety svätému mestu, ktoré zostúpi z neba práve v čase bolestnej očisty a veľkého súženia, ktoré prežívate v týchto posledných časoch.“

Dongo (Como, Taliansko), 24. decembra 1992

Svätá noc

Ranná Hviezda

„Milovaní synovia, vstúpte so mnou do hlbokého tajomstva svätej noci.

Prežívajte ju spolu s vašou nebeskou Matkou a s mojím najvzácnejším ženíchom, Jozefom. Prežívajte ju v tichu, v modlitbe, v pokore, v čistote a v láske.

Otváram vám dvere môjho Nepoškvrneného Srdca, aby som vás nechala vojsť a aby ste cítili jeho tlkot v posledných okamihoch, ktoré predchádzajú narodeniu môjho nebeského Dieťaťa.

Každý úder môjho materinského srdca tejto svätej noci sa stáva dychom očakávania, stonom priania, iskrou lásky, modlitbou pokoja, rozhovorom s Otcom, nadšením Ducha, ktorý ma zohrieva v hlbokej extáze života s nebom, ktoré vidím celé uzavreté v tejto chudobnej jaskyni.

Kým noc zahaľuje každý dom a hlboké chmáry zostúpili na svet, vaša nebeská Matka je preniknutá silným svetlom: Môj rozum je preniknutý jasom nekonečnej Múdrosti, moje srdce sa otvára živému jasu Lásky, moja duša je preniknutá lúčom plnosti milosti a svätosti, moje neporušené panenské telo sa otvára daru môjho božského Syna.

Z mojich materských rúk kladiem svoje nebeské Dieťa, narodené v hlbokých temnotách, do biednych jaslí.

Ale na nebi žiaria jagavé hviezdy, anjeli mu spievajú piesne nebeských harmónií a pastieri prichádzajú do jaskyne, aby mu priniesli dar tých najjednoduchších, chudobných, čistých sŕdc.

Tak dieťa Ježiš je potešované láskou, ktorú dostáva od malých, kým od veľkých dostáva veľké odmietnutie.

V hlbokej noci, ktorá prikrýva svet, svitá ranná hviezda, aby vám darovala svoje svetlo.

Moje nebeské Dieťa je ranná hviezda, ktorá zažiari svetlom samého Otca, ono prináša jeho život do púšte sveta a dejín, ktorá dáva začiatok novému dňu pre očistené a zachránené ľudstvo.

„To pravé Svetlo, ktoré osvecuje každého človeka, práve prichádza na svet. Bolo vo svete, svet ním povstal, ale svet ho nespoznal. Do svojho vlastného prišiel, ale jeho vlastní ho neprijali. Ale tým, ktorí uverili v neho, dal možnosť stať sa Božími deťmi. Slovo sa stalo telom a prebývalo medzi nami. My sme videli jeho slávu, slávu, ktorú má Jednorodený Syn Boha Otca, plný milosti a pravdy.“

Milovaní synovia, v túto svätú noc nechajte sa preniknúť jeho nebeským jasom a staňte sa vy sami svedkami, apoštolmi jeho Svetla. Pretože chmára sa stane teraz temnejšou tým viac, čím viac sa priblíži chvíľa návratu Ježiša v sláve. Je to chmára nevery a odpadu, ktorý sa teraz všade rozšíril.

Je to tá chmára zla a hriechu, ktorá ešte viac zatemnila srdcia a duše.

Je to chmára nevery a bezbožnosti, egoizmu a povýšenosti, zatvrdilosti sŕdc a nečistoty.

V tejto tmavej noci práve prichádza druhé narodenie Ježiša v jeho sláve, aby zažiaril ako hviezda rána, ako beloba nových nebies a novej zemi.

Pre toto vás dnes pozývam, aby ste spoločne so mnou vyhrali veľkú bitku týchto posledných časov tým spôsobom, aby sme mohli spoločne zostať navždy verní Ježišovi.

,Neskrývaj prorocké posolstvo tejto knihy, pretože čas je blízko. Zlá budú pokračovať, aby ďalej pôsobili nespravodlivosť a rôzne neduhy, ktoré nechávajú žiť ľudstvo v nečistote. Kto robí dobre, bude pokračovať v tom, aby ho robil a kto patrí k Pánovi, zasvätí sa mu navždy. Ja prídem skoro a prinesiem odmenu každému podľa jeho skutkov.

Víťazom, ktorí konajú moju vôľu až do konca, tým dám vládu nad národmi, tak ako ja sám som ju dostal od môjho Otca a dám im aj hviezdu rána.

Ja, Ježiš, som poslal svojho anjela, aby vám priniesol toto posolstvo pre všetky Cirkvi. Ja som výhonok z koreňa Dávida, žiariaca hviezda rána. Duch Svätý a nevesta Baránka hovoria: Príď! A kto to počúva, tiež povie: Príď!‘ “

Rubbio (Vicenza, Taliansko), 31. decembra 1992

Posledná noc v roku

Koniec časov

„Nechajte sa učenlivo viesť mnou, synovia moji milovaní.

V tejto poslednej noci roka sa vhĺbte do modlitby a počúvajte slovo vašej nebeskej Matky, prorokyne posledných čias.

Nestrávte tieto hodiny v hluku a v mrhaní, ale v tichu a uzobranosti v rozjímaní.

Už viackrát som vám oznámila, že sa približuje koniec čias a príchod Ježiša v sláve. Teraz vám chcem pomôcť, aby ste pochopili znamenia, opísané vo Svätom písme, ktoré ukazujú, že jeho slávny návrat je už blízko.

Tieto znamenia sú jasne ukázané v evanjeliu, v listoch sv. Petra a sv. Pavla a uskutočňujú sa v posledných rokoch.

– Prvé znamenie je rozšírenie bludov, ktoré privedú k strate viery a k odpadu.

Tieto bludy sú propagované falošnými učiteľmi, známymi teológmi, ktorí už viac nevyučujú pravdy evanjelia, ale zhubné bludy, ktoré sú stavané na ľudských uvažovaniach. Následkom vyučovania týchto bludov sa stráca pravá viera a rozširuje sa všade veľký odpad.

„Dajte si pozor, nenechajte sa oklamať. Pretože mnohí sa budú snažiť oklamať veľa ľudí. Prídu falošní proroci a budú mnohých klamať.“ (por. Mt 24, 5-9)

„Deň Pánov nepríde prv, ako sa uskutoční veľký odpad“. (por. 2 Sol 2, 3)

„Prídu medzi vás falošní učitelia. Oni sa budú snažiť rozšíriť hrozné klamstvá a budú sa stavať dokonca aj proti Pánovi, ktorý ich zachránil. Mnohí ich budú počúvať a budú žiť ako oni nemorálny život. Pre ich vinu bude kresťanská viera odsúdená. Z chamtivosti vás budú vydierať úlisnými slovami.“ (por. 2 Pt 2, 1-3)

– Druhé znamenie je vypuknutie vojen a bratovražedných bojov, ktoré donesú nadvládu násilia, nenávisti, všeobecné ochladnutie lásky, zároveň sa budú stále častejšie vyskytovať prírodné katastrofy, ako epidémie, nedostatok, záplavy a zemetrasenia.

„Keď budete počuť rozprávať o vojnách blízkych alebo vzdialených, nemajte strach, je treba, aby sa to stalo. Ľudia budú bojovať jeden proti druhému. Kráľovstvo proti kráľovstvu. Bude tu nedostatok a zemetrasenia v mnohých oblastiach. Všetko toto bude len začiatok utrpenia.

Zlo bude natoľko rozšírené, že láska mnohých ochladne. Ale Boh zachráni toho, kto vytrvá až do konca“. (por. Mt 24, 6-12)

– Tretie znamenie je krvavé prenasledovanie tých, ktorí zostávajú verní Ježišovi a jeho evanjeliu a vytrvávajú silní vo svojej viere. Medzitým evanjelium bude ohlasované v každej časti sveta.

Myslite, moji milovaní synovia, na veľké prenasledovania, ktorým bola vystavená Cirkev a na apoštolskú horlivosť posledných pápežov, predovšetkým môjho pápeža, Jána Pavla II., aby priniesli zvesť evanjelia mnohým národom sveta.

„Budete uväznení, prenasledovaní a zabití. Budete nenávidení všetkými kvôli mne. Preto mnohí z vás opustia vieru, budú sa nenávidieť a budú udávať jeden druhého. Ale najprv evanjelium Božieho kráľovstva bude hlásané celému svetu, všetci ľudia ho budú musieť počuť. Až potom príde koniec.“ (por. Mt 24, 9-10)

– Štvrté znamenie je strašné znesvätenie, spôsobené tým, ktorý odporuje Kristovi, to jest Antikristom. Vstúpi až do svätého Božieho chrámu a sadne si na jeho trón, nechajúc sa oslavovať ako Boha.

„Ten, ktorý sa postaví proti všetkému tomu, čo ľudia budú uznávať a nazývať Bohom. Zloba príde s mocou satana, s celou silou falošných zázrakov a falošných proroctiev. Bude používať každý prostriedok klamstva, aby konal zlo.“ (por. 2 Sol 2, 4-9)

„Jedného dňa uvidíte na svätom mieste toho, ktorý spôsobil to strašné znesvätenie. Prorok Daniel o ňom hovorí. Kto číta, pochopí.“ (por. Mt 24, 15)

Milovaní synovia, preto, aby ste pochopili, v čom spočíva toto strašné znesvätenie, čítajte, ako je to všetko predpovedané prorokom Danielom.

„Choď, Daniel, tieto slová sú skryté a zapečatené až do konca vekov. Mnohí budú očistení, ostanú nevinní, nedotknutí, ale tieto klamstvá budú pokračovať a šíriť sa ďalej. Nikto bezbožný nebude môcť vytušiť tieto veci, ale múdri ich pochopia.

Doba, odkedy bude zrušená každodenná obeta, bude odsúdená k strašnému zúfalstvu, ktoré bude trvať tisícdvestodeväťdesiat dní. Blažení, ktorí budú čakať s trpezlivosťou a dosiahnu tisíctristotridsaťpäť dní.“ (por. Dn 12, 9-12)

Svätá omša je každodennou obetou, obeta čistá, ktorá je obetovaná Pánovi vo všetkých končinách nepretržite od východu až do západu slnka.

Obeta omše obnovuje obetu Ježiša na Kalvárii. Sledovaním protestantskej doktríny sa hovorí, že sv. omša nie je obeta, ale je len svätá večera, teda spomienka na to, čo Ježiš urobil na svojej poslednej večeri. A tak sa bude ponímať slúženie svätej omše. V tomto zrušení každodennej obety spočíva strašné znesvätenie, spôsobené antikristom, ktorého trvanie bude asi tri a pol roka, teda tisícdvestodeväťdesiat dní.

– Piate znamenie sú neobyčajné javy, ktoré sa dejú na nebeskej oblohe.

„Slnko sa zatmie, mesiac stratí svoj jas, hviezdy padnú z neba a mocnosti neba sa zachvejú“. (por. Mt 24, 29)

Slnečný zázrak, ktorý sa stal vo Fatime počas môjho posledného zjavenia, chce vám ukázať, že ste teraz vstúpili do časov, v ktorých sa stanú tieto udalosti, ktoré vás pripravia na návrat Ježiša v jeho sláve.

„Vtedy uvidíte na nebi znamenie Syna človeka. Všetky národy zeme budú plakať a ľudia uvidia Syna človeka prichádzať na nebeských oblakoch s veľkou mocou a slávou.“ (por. Mt 24, 30)

Moji milovaní synovia, zasvätení môjmu Nepoškvrnenému Srdcu, chcela som vás upozorniť na tieto znamenia, ktoré Ježiš vo svojom Evanjeliu vám ukázal, aby vás pripravil na koniec časov, pretože ony sa už uskutočňujú vo vašich dňoch.

Rok, ktorý sa končí, a ten, ktorý sa práve začína, tieto sú súčasťou času veľkého súženia, počas ktorého sa šíri odpad, množia sa vojny, stávajú sa na mnohých miestach prírodné katastrofy, zintenzívňujú sa prenasledovania, zvesť evanjelia sa prináša všetkým národom, zvláštne javy sa ukazujú na nebi a stále viac sa približuje okamih plného zjavenia sa antikrista.

Teda pozývam vás, aby ste ostali silní vo viere, istí v nádeji a horúci v láske.

Nechajte sa viesť mnou a zhromaždite sa všetci v bezpečnom útočišti môjho Nepoškvrneného Srdca, ktoré som vám pripravila práve pre tieto posledné časy.

Čítajte so mnou znamenia vášho času a žite v pokoji srdca a v dôvere.

Ja som stále s vami, aby som vám povedala, že tieto znamenia vám ukazujú s istotou, že je blízko koniec časov s návratom Ježiša v sláve.

„Od figovníka sa naučte podobenstvo: Keď jeho ratolesti vyženú prvé listy, viete, že leto je blízko. Tým istým spôsobom teda, keď uvidíte diať sa tieto veci, pochopíte, že váš čas oslobodenia je blízky.“ (por. Mt 24, 32-33)“

1993 - ČAS VEĽKEJ SKÚŠKY

Rubbio (Vicenza, Taliansko), 1. 1. 1993

Sviatok Panny Márie, Najsvätejšej Matky Božej

ČAS VEĽKEJ SKÚŠKY

„Moji milovaní synovia, zasvätení môjmu Nepoškvrnenému Srdcu, prežívate dnešný deň v duchovnej jednote pri liturgickej oslave môjho Božieho Materstva.

Som pravá Matka Božia.

V mojom panenskom lone prijalo Slovo Otcovo ľudskú prirodzenosť a stalo sa vaším bratom. Na kríži, niekoľko okamihov pred svojou smrťou, zveril mi Ježiš ľudský rod, ktorý vykúpil a spasil. Stala som sa tak Matkou ľudstva. A pre svoje postavenie Matky Božej a Matky ľudstva vstupujem do vášho života, do života Cirkvi a ľudstva, aby som vám pomáhala uskutočniť zámer nebeského Otca tým, že prijímate dar môjho Syna Ježiša Krista a učenlivo nasledujete pôsobenie Ducha Svätého.

Ako Matka som stále po boku vám, Cirkvi, ľudstvu, aby som vás viedla po ceste plnenia vôle Otca, nasledovania Syna a spoločenstva Ducha lásky, a to tak, aby bola stále viac oslávená Najsvätejšia Božia Trojica. V dokonalej oslave Najsvätejšej Trojice sa nachádza prameň vašej radosti a vášho pokoja. – Pokoj vám dáva Otec, zveruje vám ho Syn a zdieľa ho s vami Duch Svätý. Otec totiž tak miloval svet, že dal svojho jediného Syna; Syn sám je tým pokojom, ktorý je darovaný svetu. Duch Svätý vás vedie k láske, z ktorej jedine môže prameniť pokoj.

Zlý, satan, starý had, veľký drak, vždy sa usiloval a stále sa usiluje všetkými spôsobmi, aby ulúpil drahocenný dar pokoja vám, Cirkvi, ľudstvu. Je preto mojou úlohou ako Matky, privádzať vás všetkých k veľkému spoločenstvu života s Bohom, aby ste mohli zakúšať sladkú skúsenosť lásky a pokoja. Nikdy nebol mier tak ohrozovaný, ako je tomu vo vašich dňoch, pretože boj môjho protivníka proti Bohu je stále silnejší, zákernejší, trvalejší a všeobecnejší. Vstúpili ste tak do času veľkej skúšky.

– Veľká skúška prišla na vás všetkých, moji úbohí synovia, ktorých satan tak veľmi ohrozuje a ktorých duchovia zla tak veľmi zraňujú. Nebezpečenstvo, ktorému idete v ústrety, je nebezpečie, že stratíte milosť a spojenie s Božím životom, ktorý vám môj Syn získal vo chvíli vykúpenia, keď vás vytrhol z otroctva Zlého a oslobodil vás od hriechu.

Teraz sa už hriech nepovažuje za zlo, dokonca často je vyvyšovaný ako hodnota a ako dobro. Pod záludným vplyvom oznamovacích prostriedkov dochádza k tomu, že sa stále viac stráca vedomie, že hriech je zlo. Tak sa stále častejšie pácha hriech, ospravedlňuje sa a nevyznáva sa v spovednici.

Keď žijete v hriechu, vraciate sa do otroctva satanovho, ste podrobení jeho zlovoľnej moci a dar vykúpenia, ktorý pre vás Ježiš získal, vychádza nazmar. Pokoj sa stráca z vašich sŕdc, z vašich duší, z vášho života.

Moji synovia, tak ohrození, tak chorí, prijmite moje materské pozvanie a vráťte sa k Pánovi na cestu obrátenia a pokánia. Vyznajte svoj hriech ako najväčšie zlo, ako zdroj všetkého zla osobného i spoločenského. Nežite nikdy v hriechu. Keby sa vám to prihodilo pre vašu ľudskú krehkosť alebo pre podlé zvody Zlého, utiekajte sa rýchle do spovednice. Nech je častá spoveď liekom, ktorý používate proti šíreniu hriechu a zla.

Prežívajte teda veľké spoločenstvo lásky a života s Najsvätejšou Trojicou, ktorá si vo vás vytvorila príbytok a ktorú môžete stále viac oslavovať.

– Veľká skúška prišla na Cirkev, tak poškvrňovanú duchmi zla, tak rozdelenú vo svojej jednote, tak zatieňenú vo svojej svätosti. Pozorujte, ako sa v nej šíri blud, ktorý ju zvádza ku strate viery. Odpad sa šíri na všetky strany. Osobitným darom môjho Nepoškvrneného Srdca pre vás je Katechizmus Katolickej cirkvi, ktorý chcel môj pápež vyhlásiť ako svoju žiarivú a najvyššiu záveť.

Ale koľko je pastierov, ktorí tápajú v tmách, ktorí onemeli zo strachu a pre kompromisy a nebránia svoje stádo pred dravými vlkmi. Mnoho kňazských a zasvätených životov je vyprahlých nečistotou, zvedených rozkošami a vyhľadávaním pohodlia a blahobytu. Veriaci sú zvádzaní nástrahami sveta, ktorý spohanštel, alebo nespočetnými sektami, ktoré sa stále viac šíria.

Predovšetkým pre Cirkev nadišla hodina veľkej skúšky, pretože bude otrasená stratou viery, zatemnená odpadlíctvom, zranená zradou, opustená svojimi synmi, rozdelená rozkolom, ovládnutá slobodomurármi, stane sa úrodnou pôdou pre vzrast jedovatého stromu ničomníka, antikrista, ktorý uprostred nej založí svoje kráľovstvo.

– Veľká skúška prichádza na ľudstvo, ktoré je teraz týrané násilím, pretekajúcim brehy, nenávisťou, ktorá ničí, vojnami, ktoré sa hrozivo rozširujú, veľkým zlom, ktoré ľudstvo nie je schopné odvrátiť. Na úsvite tohoto nového roku zosilnieva a mohutnie hrozba strašnej tretej svetovej vojny. Koľko ľudí bude musieť trpieť ubíjané hladom, núdzou, nesvornosťou, bratovražednými vojnami, ktoré prelejú toľko krvi na vašich cestách.

– Ak nastal čas veľkej skúšky, nadišiel tiež okamih, keď všetci môžu nájsť ochranu v mojom Nepoškvrnenom Srdci. Nestrácajte dôveru. Buďte silní v nádeji a dôvere.

Predpovedala som vám časy, ktoré vás čakajú, časy bolestné a ťažké, práve preto, aby som vám pomáhala žiť v nádeji a vo veľkej dôvere k vašej nebeskej Matke.

Čím viac budete vstupovať do doby veľkej skúšky, tým viac budete skusovať celkom mimoriadnym spôsobom moju prítomnosť ako prítomnosť Matky, ktorá vám stojí po boku, aby vám pomáhala, aby vás chránila, potešovala a pripravovala na nové dni svetla a pokoja.

Nakoniec, po období veľkej skúšky, vás čaká doba veľkého mieru, veľkej radosti a veľkej svätosti, veľkého triumfu Boha uprostred vás.

Modlite sa so mnou v tento môj deň a žite v očakávaní, že trpkosť vášho každodenného utrpenia sa premení v sladkosť. Rozprestieram dnes nad vami svoj plášť, aby som vás ochránila, ako sliepka chráni svoje kuriatka, a žehnám vás v mene Otca i Syna i Ducha Svätého.“

Jauru (Mato Grosso, Brazília), 2. februára 1993

Uvedenie Pána do chrámu

V CHRÁME MÔJHO NEPOŠKVRNENÉHO SRDCA

„Dovoľte, aby moje materské ruky vás niesli do chrámu, milovaní synovia, ako malé deti, ktoré sa práve narodili v duchovnom chráme môjho Nepoškvrneného Srdca.

– V chráme môjho Nepoškvrneného Srdca vás obetujem na dokonalú slávu Najsvätejšej Božej Trojice.

Obetujem vás sláve Otca, ktorý vo vás nachádza svoje zaľúbenie, a vediem vás v každom okamihu vašej existencie, aby ste plnili s láskou, s učenlivosťou a so synovskou oddanosťou jeho Božiu vôľu. Tak je nebeský Otec oslávený ako na nebi, tak i na zemi a jeho meno je uctené a posvätené.

Obetujem vás sláve jeho Syna, ktorý na vás vylieva rieku svojho Božského milosrdenstva, aby zmyl z vašich duší každý tieň zla a hriechu a vtláča vám obraz jednorodeného Syna Otcovho a robí vás účastníkmi svojho božského jasu, aby ste sa vy sami stali svetlom pre osvietenie všetkých národov. Tak vás privádzam sladko a pevne na cestu viery a čistoty, nádeje a umŕtvovania, lásky a stále rastúcej svätosti.

Obetujem vás sláve Ducha Svätého, ktorý sa vám dáva vo svojej nevyčerpateľnej hojnosti, aby nastolil vo vnútri vášho srdca lásku Otca a Syna, aby ste sa tak stali horlivými svedkami Božej lásky. Tak vám zaisťujem jeho sedmoro svätých darov, ktoré vám poskytujú sviežosť a stálosť, odvahu a silu, horlivosť a vytrvalosť v napĺňaní poslania, ktoré vám bolo zverené. A tak, kým v chráme sveta, ktorý stvoril, je Boh popieraný, potupovaný a urážaný, v chráme môjho Nepoškvrneného Srdca prijíma ešte dnes Najsvätejšia Božia Trojica z úst mojich nemluvniat chválu a dokonalú slávu.

– V chráme môjho Nepoškvrneného Srdca vás formujem pre najskvelejší jas Cirkvi, nového Božieho Izraela. V dobe veľkej skúšky Cirkvi vy sa stávate pomocou, ktorú ona tak túžobne očakáva, ktorú jej podáva moje Nepoškvrnené Srdce pre tieto krvavé chvíle veľkého súženia.

Tak vás privádzam k hrdinskému svedectvu pre Krista a jeho Evanjelium a robím z vás odvážnych hlásateľov pravdy a katolíckej viery, aby ste ožiarili svojím svetlom hlbokú temnotu tohoto času odpadu. Vaším prostredníctvom bude Cirkev stále viac osvetlovaná a nájde opäť dôveru a silu, aby mohla splniť úlohu druhej evanjelizácie, ku ktorej ju silno nabáda Duch Svätý.

– V chráme môjho Nepoškvrneného Srdca poskytujem celému ľudstvu útočište, o ktoré prosí a na ktoré čaká v týchto časoch veľkej skúšky, akej doteraz nikdy nebolo. V týchto rokoch uvidíte toľko mojich synov vyhladovaných a zúfalých, zdeptaných a zranených, ako pribiehajú, aby našli ochranu a spásu v chráme môjho Nepoškvrneného Srdca.

Prajem si, aby úloha, zverená môjmu Mariánskemu kňazskému hnutiu bola dovedená do cieľa v najkratšom čase a aby všetci vykonali čo najskôr zasvätenie môjmu Nepoškvrnenému Srdcu, a o to vás prosím v týchto dňoch veľkej skúšky.

A práve preto si dnes, môj malý syn, na tomto tak odľahlom mieste, kde ma oslavujú a kde sa môjmu Synovi klania tak veľký počet mojich malých synov, chudobných, pokorných, prostých, ale verných a poslušných želaniam vašej nebeskej Matky.

Do sŕdc všetkých mojich malých detí kladiem svoj príbytok, do ktorého sa ja sama utiekam, aby som našla nežnú útechu vašej synovskej lásky a dostala ono veľké zadosťučinenie, o ktoré som vás žiadala a ktoré potrebujem, aby som skrátila veľké utrpenia vašich dní.“

Sao Paulo (Brazília), 11. februára 1993

Výročie zjavenia v Lurdoch

NEBEZPEČENSTVÁ, KTORÉ HROZIA

„Pohliadnite dnes na žiaru vašej nebeskej Matky, ktorá sa zjavila v Lurdoch ako Nepoškvrnené Počatie.

Zjavila som sa, aby som vám oznámila, že ste vstúpili do epochy, v ktorej sa plne prejavím. Zjavila som sa, aby som vám ukázala cestu, po ktorej máte kráčať v týchto posledných časoch. Zjavila som sa, aby som splnila úlohu Matky voči svojim synom, ktorých tak zvádza ich a môj protivník. V čase veľkej skúšky ja vám budem ukazovať nebezpečenstvá, ktoré vám hrozia.

– Najväčšie nebezpečie je práve toto: podľahnúť zvodom sveta, v ktorom žijete, stať sa obeťou hriechu a zla, vrátiť sa do otroctva satana a jeho diabolskej moci. Preto som sa vám zjavila ako Nepoškvrnené Počatie, teda ako stvorenie, ktoré nikdy nepoznalo tieň zla, ani dedičného hriechu, ktorým je zaťažená každá ľudská bytosť už v okamihu svojho počatia. A obraciam sa na vás s materskou výzvou, aby ste kráčali po ceste dobra a milosti, čistoty a pokory, lásky a stále väčšej svätosti. Žiadala som vás tiež, aby ste využívali tie prostriedky, ktoré sú nevyhnutné pre túto ťažkú cestu: pokánie a sviatosť zmierenia.

– Iné nebezpečie, ktoré hrozí, je nechať sa pohltiť nezriadenou činnosťou, zabúdať na silu spoločnej modlitby, aby sme mohli dosiahnuť milosť obrátenia pre toľkých mojich úbohých hriešnych detí. Preto som vás vyzvala, aby ste sa veľa modlili za obrátenie hriešnikov a ukázala som vám prostredníctvom mojej malej dcéry Bernadety, ako je práve sv. ruženec tou modlitbou, ktorá je najúčinnejšia a ktorej dávam prednosť.

– Napokon je tu trvalé nebezpečie, že ochabnete, že si necháte vziať odvahu a dôveru, a tak sa stanete naozaj duchovne bezmocnými. Preto som sa vám chcela zjaviť ako liek na vaše zlo, pomoc vo vašej núdzi, podpora vo vašej slabosti. Pozvala som vás, aby ste prišli a vykúpali sa v prameni, v tej vode, ktorú som nechala zázračne vytrysknúť zo skaly, na ktorej som sa zjavila.

Dnes už nadišiel čas veľkej skúšky a ja vám opakujem svoje materské pozvanie, aby ste ma nasledovali po ceste milosti a čistoty, pokánia a modlitby, aby ste obdržali dar uzdravenia a spásy.“

Fatima (Portugalsko), 15. marca 1993

CHCELA SOM ŤA MAŤ TU

„Dnes vás volám, aby ste v duchu prišli sem, moji milovaní synovia, do chudobnej Cova da Iria vo Fatime, kde som sa zjavila, aby som vám svietila na cestu v tejto dobe, v ktorej žijete. Preto som chcela, aby si bol tu, môj malý syn, práve na tom mieste, kde som dala vzniknúť veľkému dielu Mariánskeho kňazského hnutia.

– Chcela som ťa mať tu, aby som prijala z tvojich rúk toto moje dielo, ktoré sa teraz rozšírilo po celom svete a skrze ktoré prichádza zo všetkých strán odpoveď mojich milovaných kňazov a mojich synov, ktorí sa zasväcujú môjmu Nepoškvrnenému Srdcu. Táto odpoveď, ktorú prijímam najmä od malých, chudobných, prostých a pokorných, pôsobí veľkú radosť môjmu Srdcu a potešuje ma v mojej veľkej bolesti.

– Chcela som ťa mať tu, aby som ti povedala, že sa teraz musíte všetci čo najrýchlejšie uchýliť pod bezpečnú ochranu môjho Nepoškvrneného Srdca. Ako Noe pozýval v mene Hospodina ku vstupu do archy, v ktorej sa mali zachrániť pred potopou, tak teraz ty, môj malý syn, menom nebeskej Matky musíš pozývať všetkých, ktorí sa majú zachrániť, aby vstúpili pod ochranu môjho Nepoškvrneného Srdca, aby boli uchránení od veľkej skúšky, ktorá teraz dolieha na Cirkev a na ľudstvo.

– Chcela som ťa mať tu, pretože musíš oznámiť všetkým, že teraz, počínajúc týmto rokom, ste vstúpili do stredu udalostí, ktoré som vám predpovedala v tretej časti tajomstva, ktoré vám zatiaľ nebolo oznámené. Ono sa teraz vyjaví v tých udalostiach, ktoré teraz nastanú v Cirkvi a vo svete.

Moja Cirkev bude otrasená prudkou víchricou odpadu a nevery, keď ten, ktorý sa vzoprel Kristovi, prenikne do nej, aby tu dokonal dielo skazy, ktoré vám predpovedalo Sväté písmo.

Ľudstvo teraz zakúsi krvavú hodinu svojej pohromy: bude bičované metlou epidémií, hladu a ohňa; mnoho krvi bude preliatej na vašich cestách: vojna sa rozšíri všade a prinesie na svet nepredstaviteľnú skazu. Vy všetci, moji drahí synovia, budete musieť niesť ťarchu veľkých utrpení a nevýslovných bolestí, aby sa na všetkých ukázal veľký zázrak Božej spravodlivosti a Božieho milosrdenstva. Preto dnes z mojej svätyne vo Fatime opakujem svoje naliehavé pozvanie, aby ste sa uchýlili ku mne vaším zasvätením sa môjmu Nepoškvrnenému Srdcu, aby ste všade rozmnožovali večeradlá modlitby, o ktoré som vás žiadala, medzi kňazmi, medzi deťmi a mládežou, a tiež v rodinách.

Nebojte sa. Nedajte sa pripraviť o odvahu. Ja som stále s vami.

Chcela som ťa mať tu, pretože všetkým musíš oznámiť, že nadišiel čas, v ktorom sa ukážem mimoriadnym spôsobom všetkým tým, ktorí sa mi zasvätili a patria do môjho víťazného šíku. Z tohoto miesta, kde som sa zjavila ako Žena odetá slnkom, aby som bola vaším svetlom v týchto temnotách veľkého súženia, vás dnes žehnám v mene Otca, i Syna, i Ducha Svätého.“

Rubbio (Vicenza, Taliansko), 8. apríla 1993

Zelený štvrtok

SLUŽBA LÁSKY

„Najmilší synovia, je to váš sviatok, vaša Pascha. Dnes si pripomínate ustanovenie novej Obety a nového kňazstva, čo sa udialo pri Poslednej večeri. Zhromaždení okolo biskupa ku koncelebrácii obnovujete svoj sľub vernosti Ježišovi a Cirkvi. Ste jeho ministrami, jeho služobníkmi. Vaším kňazským poslaním je služba lásky.

– Milujte Ježiša, ktorý si vás vyvolil, povolal a posvätil, aby ste trvale prinášali jeho Obetu, ktorú dokonal na kríži pre spásu sveta. Ježiš od vás žiada len to, aby ste ho milovali. Žiada to od vás s naliehavosťou vyprahlého smädom, ktorý žobre a čaká na kvapku vody; s túžbou vyhladovaného, ktorý naťahuje ruku, aby dostal kúsok chleba; so zápalom zaľúbeného, ktorý túži prijať lásku toho, koho miluje. Najmilší synovia, otvorte svoje kňazské srdce dokonalej láske k môjmu Synovi.

Vaša láska je pre jeho Srdce balzamom, ktorý zmierňuje trpkosť toho, že je tak málo milovaný v tejto dobe, v ktorej sa ľudské srdcia stali ľadovými, chladnými, uzavretými do egoizmu a veľkej vyprahlosti. Nikdy ešte nebola Láska tak málo milovaná, ako dnes. Vy, ktorí ste jeho kňazmi, milujte Ježiša, ktorý je obklopený veľkým chladom a všeobecnou ľahostajnosťou. Nech je vaša kňazská služba službou lásky pre neho. Pohlaďte ho nežne po jeho tvári, ktorá bola toľkokrát znetvorovaná; obviažte jeho hlavu, prebodanú dlhými tŕňmi; pobozkajte jeho ústa, aby ste pocítili trpkosť jeho kalicha; potrite balzamom jeho telo, pokryté potom a krvou; nahraďte svojou prítomnosťou jeho toľkokrát opakované opustenosti; darujte mu život ako láskyplnú náhradu za stále pokračujúce zrady. Vstúpte s Ježišom do Getsemanskej záhrady a prežite s ním bolestné hodiny jeho vnútornej agónie.

– Milujte jeho a svojich bratov nekonečnou nežnosťou jeho božskej lásky. Učte sa od Ježiša, ktorý je tichý a pokorný srdcom. Učte sa od Ježiša milovať. I vy si uviažte zásteru, aby ste mohli pokľaknúť k službe blížnemu. Nech vaším kňazským poslaním je služba lásky pre všetkých. Dovoľte, aby vo vás sám Ježiš bol predmetom lásky. Chudobným dajte jeho bohatstvo; bohatým jeho chudobu; chorým jeho zdravie; hriešnikom jeho spásu; umierajúcim jeho nebo; vyhladovaným jeho Telo; smädným jeho Krv; slabým jeho oporu; maličkým jeho ochranu; všetkým jeho božské pohladenie.

V tento deň Zeleného štvrtku učte sa od Ježiša milovať, moji najmilší synovia! Týmto dnešným dňom vás pozývam, aby ste vstúpili do Getseman jeho božskej lásky a už nikdy odtiaľ neodišli.“

Rubbio (Vicenza, Taliansko), 9. apríla 1993

Veľký piatok

JEHO BOLESTNÉ UTRPENIE SA OBNOVUJE

„Najmilší synovia, poďte so mnou na Kalváriu, aby ste mohli prežiť bolestné utrpenie a smrť Ježiša, môjho Syna. S akou námahou napreduje na svojej ceste na Golgotu s bremenom popravčieho trámu na rozdrásaných bedrách! Aké sú teraz vzdialené oslavné volania: „Hosanna Synovi Dávidovmu, požehnaný, ktorý prichádza v mene Pánovom!“ Namiesto olivových a palmových ratolestí sú tu kopije rímskych vojakov; namiesto oslavného prevolávania zástupov krik a urážky katanov; namiesto spevu detí plač verných žien; namiesto majestátneho kráľovského sprievodu pomalé kroky s krížom na pleciach.

Nie sú tu zástupy, ktoré Ježiš nasýtil svojím chlebom; chorí, ktorých mu priniesli, aby ich uzdravil; hriešnici, ktorých priviedol na cestu spásy; apoštoli, ktorých si vybral, aby boli jeho svedkami.

Ale je tu jeho Matka a po jej boku miláčik Ján, ktorý vás všetkých zastupuje, najmilší synovia! Spolu bozkajme jeho rany; zbierajme kvapky jeho krvi; ošetrujme jeho hlboké rany; učešme jeho vlasy, nasiaknuté krvou; osušme jeho tvár od pľuvancov a faciek; obmyme jeho strýznené telo pokryté potupami; napojme sa krvou a vodou, ktorá vyteká z jeho prebodnutého boku. Prežívajme stále v duši jeho bolestné utrpenie.

Toto jeho bolestné utrpenie sa obnovuje v týchto posledných časoch, v ktorých na všetkých prichádza veľká skúška.

Obnovuje sa bolestné utrpenie pre Cirkev, jeho mystické Telo. I ona je volaná, aby vstúpila do Getseman svojej agónie; i ona poznáva, čo je to bozk zrady, zapretia a odpad časti tých, ktorí patrili k nej; i ona musí ochutnať všetku trpkosť svojho kalicha; veď i ona je potupená, bičovaná a korunovaná tŕním; i ona prežíva odsúdenie a tupenie od mnohých ľudí; i ona je križovaná a obetovaná, aby sa naplnil plán nebeského Otca.

Obnovuje sa bolestné utrpenie pre vás, milovaní synovia. Práve preto už toľký čas som vás volala, aby ste svojím zasvätením vstúpili do Getseman môjho Nepoškvrneného Srdca, aby som vás pripravila k vašej kňazskej obete a dodala vám silu, aby ste mohli bez strachu postupovať smerom ku Kalvárii vášho utrpenia, po boku so mnou, bolestnou Matkou, ktorá vás zrodila pod krížom, na ktorom bol zabitý môj syn Ježiš.

Nadišiel teraz čas vášho bolestného utrpenia. I vy budete prenasledovaní, prebodaní, spútaní a odsúdení, uväznení a zabití. Ale nedajte sa ovládnuť obavou ani strachom. Ja som pri vás, ako som stála pod krížom. Som po vašom boku v hodine bolestného utrpenia, ktoré sa obnovuje pre vás, najmilší synovia, pretože i dnes stojím pod vaším krížom, aby som splnila úlohu Matky nového času, ktorý sa rodí z vášho bolestného utrpenia.“

Rubbio (Vicenza, Taliansko), 10. apríla 1993

Svätá sobota

PRI KAŽDOM HROBE

„Prežívajte so mnou túto chvíľu modlitby, mlčania a očakávania pri hrobe, v ktorom odpočíva bezduché telo môjho syna Ježiša. Najmilší synovia, prežívajte po mojom boku tento deň mojej nepoškvrnenej bolesti. Je to deň môjho nového materstva. Je to deň, keď som zostala bez svojho Syna. Je to prvý deň, v ktorom som počula, že som povolaná, aby som sa stala vašou Matkou, Matkou Cirkvi, Matkou ľudstva.

Od dnešného dňa som pri každom hrobe, do ktorého ukladajú môjho nového syna.

Som pri každom hrobe, kde odpočívajú milióny nevinných detí, ktoré sa ani nemohli narodiť, pretože boli usmrtené v materskom lone. Vo vnútri nového hrobu, kde je položené telo môjho Syna, vidím zhromaždené všetky tie nespočetné hroby a hojné slzy stekajúce po tvári Mamy, ktorá oplakáva všetky tieto svoje deti, zabité spôsobom tak neľudským a krutým.

Som pri každom hrobe, kde ležia všetky obete nenávisti, násilia a vojen, ktoré sú uložené do spoločných jám, bez akéhokoľvek gesta ľudskej úcty.

Som pri každom hrobe, kde odpočívajú spánkom smrti všetky moje deti, hriešne, úbohé, choré, vydedené, prenasledované, utláčané, pošliapané.

Som pri každom hrobe, kde sú uložené pozostatky mojich synov kňazov, rehoľníkov, všetkých tých, ktorí zasvätili svoj život službe môjho syna Ježiša.

Pri každom hrobe chcem dnes bdieť spolu s vami, moji milovaní, v bolesti a v modlitbe. Od onej soboty každý deň prúdia hojné slzy z mojich materských a milostivých očí, aby som oplakala každé nové dieťa, ktoré je ukladané do hrobu.

Ale pri každom hrobe bdiem predovšetkým v nádeji a očakávaní. Od chvíle, keď môj Syn vyšiel z hrobu opäť živý ako víťaz nad smrťou a nad peklom, očakávam s dôverou okamih, keď aj všetky moje deti vyjdú z hrobu, aby mali účasť na nesmrteľnom živote, ktorý vám Ježiš zaistil svojou smrťou a svojím zmŕtvychvstaním.“

Rubbio (Vicenza, Taliansko), 11. apríla 1993

Veľkonočná nedeľa

VEĽKÁ NOC NOVÝCH ČIAS

„Najmilší synovia, radujte sa so mnou, radostnou Matkou Vzkriesenia! Vaše detské srdcia, sotva narodené ako malé biele kvety, ktoré sa rozvinuli v krvavej trýzni na Kalvárii, sa teraz radujú najčistejšou veľkonočnou radosťou. Ježiš potupený, zbičovaný, korunovaný tŕním, odsúdený na smrť, ukrižovaný, zabitý a pochovaný vystupuje teraz víťazne zo svojho hrobu v žiare svojej božskej slávy.

Ježiš žije; Ježiš je svätý; Ježiš je nesmrteľný; Ježiš je Boh! Vo svetle svojho zmŕtvychvstalého tela Ježiš Kristus vylieva na svet a na celý vesmír žiaru Otca, odlesk jeho slávy, odlesk jeho božskej podstaty.

Do vašich duší, oslobodených z otroctva satana a hriechu, zostupuje pokoj; zostupuje do vašich sŕdc, očistených silou jeho lásky; zostupuje do vašich myslí, otvorených pre dar jeho Slova života; zostupuje na vášho ducha, kde sa teraz uhostil Duch jeho samého; zostupuje na vaše oči, posilnené, aby mohli vnímať jeho najjasnejšie Svetlo; zostupuje do vašich tiel, povolaných, aby poznali novú skúsenosť nesmrteľnosti. Áno, Ježiš premohol smrť, premohol satana, odvekého nepriateľa; berie vás za ruku a vedie vás do úžasného kráľovstva svojej slobody.

Nech vás nezarmúti hodina, ktorú práve prežíva ľudstvo ako nové Getsemany; nestrácajte odvahu, keď vidíte, že zlo dosahuje dnes vo svete prevahu; nedeste sa satana, ktorý dosahuje vrchol svojho diabolského panstva. Ľudstvo teraz leží v hrobe smrti, hriechu, nečistoty, súžené prudkým víchrom násilia a nenávisti. Skoro i ono vystúpi zo svojho obrovského hrobu, aby prežívalo Veľkú noc nových časov, keď sa Ježiš vráti so slávou, aby obnovil svoje kráľovstvo lásky a života.

Pripravte sa, aby ste mohli prežiť Veľkú noc nových čias. Je to Veľká noc, pripravená pre vás. Je to Veľká noc, ktorá vás čaká na konci temnej doby očisty a súženia, ktorú práve prežívate. Je veľkou nádejou a istotou vo vedomí toho, že máte žiť v dobe veľkej skúšky, ktorá teraz dolieha na všetkých.

V túto Veľkú noc 1993 vás všetkých volám, aby ste sa pozerali na „Ježiša Krista, verného svedka, prvého medzi vzkriesenými z mŕtvych a kráľa kráľov tejto zeme“. Ježiš Kristus vás miluje, vyslobodil vás obetovaním svojho života, aby z vás urobil kráľov a kňazov v službe Boha, jeho Otca. Jemu sláva a moc na veky vekov.

Pozor! Ježiš Kristus prichádza na oblakoch a všetci ho uvidia, i tí, ktorí ho zabili. Národy sveta sa obrátia. Áno, Amen. (Por. Zj 1, 5-6).

Najmilší synovia, vo veľkonočnej radosti z tejto správy, ktorá vám prináša pokoj spolu s mojím zmŕtvychvstalým Synom žehnám vás v mene Otca, i Syna, i Ducha Svätého.“

Sant’Omero (Teramo, Taliansko), 1. mája 1993

Prvá sobota mesiaca

MOJA MATERSKÁ PRÍTOMNOSŤ

„Milovaní synovia, dnes vás volám, aby ste zvláštnym spôsobom prežili svoje zasvätenie môjmu Nepoškvrnenému Srdcu. Je to najlepší spôsob, ako mi ponúknuť tento mesiac máj, ktorý bol v Cirkvi vyhradený mojej osobitnej úcte. V tomto mesiaci som vám obzvlášť nablízku a túžim, aby každý jeden z vás pocítil moju materskú prítomnosť. – Podarí sa vám cítiť prítomnosť svojej Mamy vedľa vás, ak budete ochotní ako malé deti robiť všetko spoločne so mnou. Modlite sa so mnou, pracujte so mnou, milujte so mnou, trpte so mnou, mlčte so mnou. Mlčanie sa má stať pre vás znamením mojej materskej prítomnosti.

Nech je to vaše vonkajšie mlčanie, ktoré vás chráni pred ohlušujúcim hlukom hlasov a obrazov, ktoré bez prestania napĺňajú program vašich dní. Snažte sa odpútať od lacných zvodov tlače a televízie, tohoto hrozného prostriedku, ktorý využíva môj protivník, aby vás vzdialil odo mňa a od môjho Syna.

Nech je to vaše vnútorné mlčanie, ktoré vás privádza k tomu, aby ste s láskou a vierou počúvali Božie slovo. Prenikajte do hlbokého tajomstva pravdy a krásy, ktorú vám zjavuje Evanjelium. Ježišovo evanjelium nech je jediným slovom života, ktoré vyhľadávate, počúvate, milujete a prežívate.

Nech je to vaše vnútorné mlčanie, ktoré vás privádza k rozjímaniu a k modlitbe. Vaša modlitba nech je intenzívnejšia. Nech je to modlitba srdca, ktorú sa modlíte so mnou a skrze mňa. Pre tento cieľ nech všade vyrastajú večeradlá modlitby, o ktoré som vás žiadala, ako vonné kvety, ktoré sa rozvíjajú na púšti veľkej vyprahlosti a všeobecnej márnivosti.

Umŕtvujte svoje zmysly. Jazyk nech slúži len slovám múdrosti a lásky. Nech sú vaše ústa zatvorené pre všetky súdy, kritiky, urážky, reptania, ohovárania, dvojzmyselnosti a neúprimnosti. Oči nech sa otvárajú, aby videli hlboké rany chorých, chudobných, malých, opustených, zlomených, prenasledovaných, utláčaných, zabitých. Zatvorte svoje oči pred každou nečistotou a zlobou, hanebnosťou, pokušením a bezbožnosťou. Otvorte svoje ruky pre pomoc všetkým; vyjdite na neschodné a zakrvavené cesty hľadať moje úbohé stratené deti; ponúknite im svoje srdce, pretože ja ich môžem milovať vaším prostredníctvom, aby i oni mohli prijať posilu mojej materskej prítomnosti.

Milovaní synovia, toto sú kvety, ktoré chcem od vás ako darček, aby ste mi urobili radosť v tomto mesiaci máji, ktorý teraz začínate. Len tak budete cítiť moju blízkosť. Len tak budete šíriť vôkol seba moju charizmu mojej materskej prítomnosti. Len tak budete odrážať svetlo mojej lásky a nádeje. Len tak budete prežívať to, že ste sa mi zasvätili. Tak bude vaším prostredníctvom nebeská Matka stále viac vzývaná, prijímaná, nasledovaná a prežívaná a moje Nepoškvrnené Srdce dosiahne najväčší triumf.“

Svätyňa v Caravaggio (Taliansko), 13. mája 1993

Výročie prvého zjavenia vo Fatime

KRVAVÉ ROKY BOJA

„V tejto vznešenej svätyni v celodennom večeradle ste si vy, kňazi a veriaci môjho Hnutia Lombardie, pripomenuli výročie môjho prvého zjavenia vo Fatime, v chudobnej Cova da Iria. Žijete ešte v času tohoto môjho zjavenia. Ste v srdci tohoto môjho posolstva. Boj medzi Ženou odetou slnkom a červeným drakom dosiahol v týchto rokoch najvyšší vrchol. Satan si zriadil vo svete svoje kráľovstvo. Teraz vám vládne ako bezpečný víťaz. Mocnosti, ktoré vedú a riadia ľudské udalosti podľa svojich zvrátených plánov, to sú oné temné a diabolské mocnosti zla. Podarilo sa im dohnať celé ľudstvo k tomu, aby žilo bez Boha; rozosiali všade blud teoretického i praktického ateizmu; vztýčili nové modly, pred ktorými sa ľudstvo skláňa v adorácii: rozkoš, peniaze, vášeň, nečistotu, pýchu, bezbožnosť. Tak sa vo vašich časoch stále viac šíri násilie; egoizmus spôsobil, že ľudské srdcia sú necitlivé; nenávisť sa šíri ako zbesilý požiar; vojny sa rozmnožili vo všetkých častiach sveta a teraz žijete uprostred hrozby novej strašnej svetovej vojny, ktorá prinesie zničenie národov a štátov a z ktorej nikto nevyjde ako víťaz.

Satanovi sa podarilo vstúpiť do vnútra Cirkvi, do nového Božieho Izraela. Vstúpil tam s dymom bludu a hriechu, so stratou viery a odpadom, s kompromisom so svetom a s vyhľadávaním rozkoší. V tomto roku sa mu podarilo zviesť biskupov a kňazov, rehoľníkov a veriacich. Slobodomurárske mocnosti vstúpili do Cirkvi podlým a skrytým spôsobom, založili svoju pevnosť na tom istom mieste, kde žije zástupca môjho syna Ježiša. Žijete v rokoch krvavej bitky, pretože teraz doľahla na všetkých veľká skúška. Uskutočňuje sa to, čo je obsahom tretieho tajomstva, ktoré vám zatiaľ nebolo povedané, ale ktoré sa teraz zjavuje samé tými udalosťami, ktoré práve prežívate. Aby ste sa na to pripravili, dala som vzniknúť vo všetkých častiach sveta môjmu dielu Mariánskeho kňazského hnutia. A tak som si vyvolila tohto malého a úbohého syna, aby ako nástroj môjho materského plánu spásy a milosrdenstva založil všade toto dielo. Jeho prostredníctvom som vás povolala zo všetkých strán, aby ste sa zasvätili môjmu Nepoškvrnenému Srdcu; aby ste sa všetci uchýlili do bezpečného útočišťa, ktoré vám pripravila vaša nebeská Matka; aby ste rozmnožovali večeradlá modlitby ako hromozvody, ktoré vás ochránia pred ohňom skazy. Toľkí z vás mi odpovedali so synovskou láskou a veľkodušnosťou!

Teraz je mojím plánom, aby sa uskutočnila úloha, ktorú som zverila tomuto svojmu synovi a ktorá sa práve napĺňa. Preto dnes na vás pozerám so zvláštnym zaľúbením, ako Matka, ktorú potešujete a oslavujete. Vyzývam vás, aby ste prežívali bez strachu a s veľkou dôverou tieto roky krvavého boja.

Z kalicha utrpenia, aké doteraz svet nepoznal, vzíde božské slnko novej éry, doteraz nepoznanej ľudskosti, milosti a svätosti, lásky a spravodlivosti, radosti a pokoja.“

Notre Dame de Laus (Gap, Francúzsko), 30. mája 1993

Turíce

V PLAČI UTEŠITEĽ

„V tejto vznešenej svätyni končíš dnes cestu, ktorú si podnikol cez celé Francúzsko. Dva týždne si konal večeradlá, ktorých sa zúčastňovali biskupi, kňazi a veľké počty veriacich môjho Hnutia. Všade ste sa zhromaždili v modlitbe so mnou pred eucharistickým Ježišom, vystaveným na oltári, a obnovili ste svoje zasvätenie môjmu Nepoškvrnenému Srdcu. Všade si rozjímal o divoch lásky, milosti a milosrdenstva svojej nebeskej Matky. Končíš tu dnes túto mimoriadnu cestu v deň slávnosti Turíc. Je to znamenie, ktoré ti dávam, aby si pochopil, že v záhrade môjho Nepoškvrneného Srdca sa teraz na svoje nové narodenie pripravuje Cirkev a ľudstvo, očistené, posvätené a úplne obnovené v Duchu Svätom.

Táto záverečná doba očisťovania a veľkého súženia je dobou Ducha Svätého. Preto obnovujem dnes svoju výzvu, aby ste rozmnožili večeradlá modlitby, o ktoré som vás žiadala s materskou naliehavosťou. Nech sa tieto večeradlá šíria medzi kňazmi, mojimi najmilšími synmi. Prenechajte mi vaše starosti a mnohé zaneprázdnenosti; nepodliehajte lacným zvodom sveta; vráťte sa k duchu prostoty, pokory, skromnosti; zhromažďujte sa k modlitbe vo večeradle môjho Nepoškvrneného Srdca a budete môcť vidieť na vlastné oči zázrak druhých Turíc.

Nech sa vo večeradlách zhromaždia deti, pretože ich nevinná modlitba, spojená s mojou, má dnes veľkú moc príhovoru a nápravy. Koľkých nešťastí by ste boli ušetrení pre modlitby týchto mojich malých detí.

Chcem, aby sa vo večeradlách modlitby zhromažďovala mládež, aby mladí zakúsili prítomnosť Matky, ktorá ich miluje, chráni od veľkých nebezpečenstiev, ktorým sú vystavení, a ktorá ich vedie s láskyplnou pevnosťou na ceste dobra, lásky, čistoty a svätosti.

Večeradlá sú drahocenným darom pre rodiny a ja ich o ne prosím: aby v nich okúsili radosť z mojej prítomnosti, posilu z mojej spoločnosti, pomoc, ktorú im ponúkam proti zlu ohrozujúcemu ich existenciu. Do týchto večeradiel zostúpi Duch Svätý, aby vás priviedol k druhým Turícam. Predovšetkým v týchto posledných časoch je nevyhnutné, aby sa Cirkev a celé ľudstvo premenilo na jediné trvalé večeradlo modlitby, konanej so mnou a skrze mňa. Potom zostúpi Duch Svätý ako útecha v plači do vašich dní, ktoré sa stali dňami veľkej skúšky.

K náreku ľudstva bez Boha zostúpi útecha Ducha Svätého, ktorá dovedie svet k dokonalej oslave nebeského Otca, a to usporiadaním nového zasnúbenia lásky medzi obnoveným ľudstvom a jeho Pánom, ktorý ho stvoril, vykúpil a spasil.

V náreku Cirkvi, rozdelenej, zatemnenej a zranenej bude počuť útechu Ducha Svätého, ktorá ju naplní silou a múdrosťou, milosťou a svätosťou, láskou a svetlom, aby tak mohla vydávať dokonalé svedectvo o Ježišovi, ktorý v nej žije až do skončenia sveta.

Do náreku duší, ktoré sa stali otrokmi satana, ponorených do temnoty hriechu a smrti, vstúpi útecha Ducha Svätého, ktorá im dá svetlo Božej prítomnosti, život Božej milosti, žiaru lásky, aby si v nich mohla urobiť trvalý príbytok Najsvätejšia Trojica.

Do náreku veľkej skúšky zostúpi útecha božskej prítomnosti Ducha Pánovho, ktorý vás povedie, aby ste prežívali udalosti, ktoré vás čakajú, s dôverou, s odvahou, s nádejou, s jasom a s láskou. Tak teda v sparne pocítite jeho ochladenie, v chale jeho teplo, v temnotách jeho svetlo, v plači jeho potešenie, v strachu jeho útechu, v slabosti jeho silu, vo veľkom utrpení jeho božskú posilu.

Preto vás vyzývam, aby ste dnes spojili svoju modlitbu s mojou, aby mohol na vás zostúpiť Duch Pána so všetkými svojimi darmi.

Príď Duchu Svätý! Príď a premeň tvárnosť zeme! Príď skoro! Príď v týchto posledných časoch! Príď teraz, keď nastala veľká skúška! Príď a priprav nám druhé Turíce, aby naše oči mohli obdivovať tvoj veľký div nových nebies a novej zeme.“

Kláštor v Bouveret (Vallese, Švajčiarsko), 19. júna 1993

Sviatok Nepoškvrneného Srdca Panny Márie

MOJE DIELO

„S veľkým večeradlom kňazov a veriacich môjho Hnutia vo francúzskom Švajčiarsku slávite dnes liturgickú pamiatku môjho Nepoškvrneného Srdca. Končíš cestu, ktorú si uskutočnil po celom Švajčiarsku, ktorému môj protivník pripravil toľko úkladov a rán, ale ktoré vaša nebeská Matka tak miluje a chráni. Tu, kde môj protivník rozvíja svoju veľkú moc hedonizmu, morálnej ľahostajnosti a nečistoty a zatemňuje jas mojej Cirkvi rozkolom, šírením bludov, ktoré tak mnohých vzďaľujú od viery, neposlušnosťou a vzburou proti pápežovi, konám ja s veľkou rozhodnosťou, aby som všade rozšírila svoje veľké dielo lásky a spásy.

Je to moje dielo, ktoré vykonávam vo všetkých častiach sveta v týchto posledných časoch.

Je to moje dielo, ktoré všade prebúdzam k životu, aby triumfovalo moje Nepoškvrnené Srdce. Je to moje dielo, ktoré konám ja sama, aby som zhromaždila zo všetkých kútov sveta ten malý zvyšok, ktorý ešte ostal verný Ježišovi a jeho Evanjeliu, pápežovi a Cirkvi, s ním spojenej.

Je to moje dielo, pretože ja sama ho uskutočňujem a rozširujem v skrytosti a mlčanlivosti. Satan a všetci diabolskí duchovia proti nemu nič nezmôžu. Pán im zakázal, aby mu škodili. Sily zla, temné a satanské sily, okultná moc slobodomurárskych lóží, nezmôžu proti nemu nič, pretože ja ho chránim, opatrujem a strážim.

Je to moje dielo, ktoré uskutočňujem vo všetkých častiach sveta, aby som pripravila porážku satanovi vo veľkom boji proti všetkým duchom zla, lebo nakoniec bude triumfovať moje Nepoškvrnené Srdce.

Je to moje dielo, ktoré uskutočňujem, aby som bránila pravdu v týchto dňoch veľkého odpadu; aby som vás v týchto dňoch rozkolu a širokého odboja priviedla k najtesnejšej jednote s pápežom, aby som vás uprostred všeobecného rozšírenia hriechu a nečistoty priviedla na vrchol milosti a svätosti.

Je to moje dielo, ktoré uskutočňujem prostredníctvom môjho Mariánskeho kňazského hnutia. Preň som vyvolila tohoto svojho syna, aby som ho urobila nástrojom veľkých divov vo všetkých kútoch sveta. Satan sa snažil toľkými spôsobmi ho zničiť: vyvolával proti nemu opozíciu a kritiku, prenasledovanie a prekážky, podlé nástrahy pomocou falošných vodcov a falošných posolstiev, ktorými sa podarilo zviesť veľký počet mojich úbohých synov. Ale ja som osobne zasiahla mimoriadnym spôsobom, aby som znemožnila uškodiť mu, pretože som žiarlivá na toto dielo žiarlivosťou samého Boha. Pretože práve prostredníctvom neho uskutočňujem triumf môjho Nepoškvrneného Srdca vo svete. A práve preto musí ono v dobe nastupujúcej veľkej skúšky žiariť stále jasnejším svetlom, lebo nastáva doba, v ktorej musí byť moje Nepoškvrnené Srdce oslávené celou Cirkvou a celým ľudstvom.“

Valdragone (San Marino), 1. júla 1993

Duchovné cvičenia formou večeradla s biskupmi

a kňazmi MKH z Ameriky a Európy

POSLANIE, KTORÉ VÁM ZVERUJEM

„Akú veľkú radosť spôsobujete môjmu Nepoškvrnenému Srdcu v týchto dňoch, moji milí synovia, a ako ma potešujete v mojej bolesti! Prišli ste zo vzdialených krajín Ameriky a celej Európy, biskupi a kňazi môjho Hnutia, a teraz ste spojení v trvalom večeradle. Vaša nebeská Matka je tu prítomná mimoriadnym spôsobom, aby sa s vami modlila, aby vo vás spôsobovala vzrast lásky a jednoty, aby ste dostali dar Ducha Svätého, ktorý vás má posilňovať vo vašom povolaní, ktorý vám dá odvahu vo vašom apoštoláte a ktorý prinesie radosť a pokoj vašim srdciam.

Vo vás prichádza vaša nebeská Matka oslávená. Vaším prostredníctvom sa uskutočňuje triumf môjho Nepoškvrneného Srdca. Preto som vás ešte raz zavolala sem hore, na tento vrch a vy ste odpovedali s veľkou obetavosťou. Preto som na vaše srdcia a na vaše duše matersky silno pôsobila, pretože teraz musíte byť pripravení na poslanie, ktoré vám zverujem.

– Poslaním, ktoré vám zverujem, je všade niesť svetlo pravdy v týchto časoch, v ktorých sa všade rozšírila tma bludov. Vidíte, ako sa prehlbuje nedostatok viery, ako sa každým dňom zväčšuje odpad od viery.

Vy buďte mojím svetlom, zažatým do noci, buďte vernými apoštolmi evanjelia, ktoré musíte hlásať a žiť do písmena. Nedajte sa zviesť falošnými učiteľmi, ktorých je dnes tak veľa. Nenechajte sa oklamať novými náukami, i keď sa budú všeobecne prijímať – pretože ako Kristus, tak i jeho pravda je stále tá istá, včera, dnes a vždy.

Nuž, vaše svetlo bude v týchto dňoch žiariť pred ľuďmi, aby oslavovali vášho nebeského Otca. Budete ukazovať cestu, ktorou treba ísť v tejto novej evanjelizácii a stanete sa apoštolmi týchto posledných čias.

– Poslaním, ktoré vám zverujem, je všade prinášať Kristovu spásu tomuto ľudstvu, ktoré sa vrátilo k pohanstvu po takmer dvoch tisícročiach od prvého zvestovania evanjelia.

Dávajte dnešnému svetu Ježiša, jediného Vykupiteľa, jediného Spasiteľa. Dávajte ho verným prežívaním svojho kňazstva, ktoré sa dáva do služieb dušiam. Dávajte ho udeľovaním sviatostí, ktoré vám bolo zverené. Predovšetkým buďte vytrvalí v modlitbe, horliví v apoštoláte, horiaci láskou vo vysluhovaní Eucharistie, ochotní a pohotoví vo sviatosti zmierenia, ktorú dnes zanedbáva veľká časť mojích synov – kňazov!

Pomáhajte teda veriacim, zvereným vašej starostlivosti, ísť cestou svätosti, milosti Božej, lásky, čistoty a praktizovania všetkých čností.

– Poslaním, ktoré vám zverujem, je prinášať všade oheň lásky tomuto ľudstvu, ktoré je vyprahlé egoizmom, zatemnené nenávisťou, ranené násilím, ohrozené vojnou. Vidíte, koľko mojich úbohých detí každý deň padá pod ťarchou tejto všeobecnej neschopnosti milovať. Teraz, keď už nadišla veľká skúška, vyhľadajte vo všetkých častiach sveta moje deti, ktoré zblúdili, vezmite ich do svojho kňazského náručia a všetky ich prineste do bezpečného útočišťa môjho Nepoškvrneného Srdca. Podopierajte slabých, povzbudzujte bojazlivých, obráťte hriešnikov, priveďte do Otcovho domu tých, čo sa vzdialili. Uzdravujte chorých, posilňujte umierajúcich, všetkým prinášajte nebeskú rosu mojej materskej, milosrdnej lásky.

Už od tohoto roku sa udalosti v Cirkvi a vo svete zhoršia, pretože vchádzate do časov, ktoré som vám predpovedala v posolstve, ktoré som vám dala vo Fatime a ktoré vám ešte dosiaľ nebolo odhalené. Ale teraz sa to odhalí udalosťami, ktoré práve prežívate.

Preto poslaním, ktoré vám zverujem, je všade niesť svetlo pravdy, Ježišovej spásy a nehu mojej materskej lásky. Tak sa stanete vo svete nástrojmi triumfu môjho Nepoškvrneného Srdca.

Odchádzajte z tohoto večeradla v radosti. Pokoj v srdci nech je vám znamením mojej každodennej prítomnosti pri vás. Žite v dôvere a vo veľkej nádeji a staňte sa znamením útechy pre všetkých, ktorých stretnete.

S vašimi drahými, so všetkými, ktorí vám boli zverení, vás žehnám v mene Otca, Syna i Ducha Svätého.“

Rubbio (Vicenza, Taliansko), 15. augusta 1993

Nanebovzatie Panny Márie

PO BOKU VÁS VŠETKÝCH

„Milovaní synovia, pohliadnite dnes s radosťou na žiaru môjho osláveného tela, prijatého do slávy neba. Vaša nebeská Matka oslavuje Najsvätejšiu Trojicu.

Otec vidí vo mne svoje vrcholné dielo stvorenia a so zaľúbením sa pozerá, ako som obklopená žiarou jeho slávy a jeho božskej moci.

Syn sa s radosťou pozerá, ako som zasadla po jeho boku a delí sa so mnou o svoju kráľovskú moc nad všehomírom.

Ducha Svätého oslavujem ako jeho snúbenica, ktorá je vyvýšená nad všetko stvorenie pozemské i nebeské. V tento deň vysielam k vám lúče svojho jasu a prosím vás, aby ste kráčali vo svetle mojej materskej prítomnosti uprostred vás.

Práve pre privilégium môjho telesného nanebovzatia môžem byť stále po boku vás všetkých, moji úbohí synovia, ktorí ste ešte pútnikmi na tejto zemi.

Stojím po boku Cirkvi, ktorá trpí rozdelená, ukrižovaná a obetovaná, ktorá prežíva bolestné hodiny svojho utrpenia a svojej kalvárie.

Stojím po boku ľudstva, ktoré Ježiš vykúpil, ale ktoré sa tak vzdialilo od Pána a kráča po bludných cestách zla a hriechu, nenávisti a neprávosti.

Som po boku mojich zblúdilých synov, aby som ich priviedla na cestu obrátenia a návratu k Pánovi; po boku chorých, aby som im poskytla posilu a uzdravenie; po boku všetkých, ktorí sú vzdialení, aby som ich priviedla do domu nebeského Otca, ktorý ich s takou láskou očakáva; po boku zúfajúcich, aby som im dodala nádej a dôveru; po boku umierajúcich, aby som im otvorila brány večného šťastia.

Som zvlášť po boku môjho pápeža, ktorého sama vediem, riadim a obetujem; po boku biskupov a kňazov, aby som im dodala odvahy a sily k ceste hrdinského svedectva pre Ježiša a jeho evanjelium; po boku rehoľníkov, aby som im pomohla nasledovať Ježiša poslušného, chudobného a čistého až na Kalváriu; po boku všetkých veriacich, aby som im dala milosť vytrvalej vernosti krstnému sľubu za všetkých okolností.

Teraz, keď nastáva doba veľkej skúšky, budete pociťovať mimoriadnym spôsobom moju prítomnosť po vašom boku, a to bude veľkým znamením útechy a bezpečnej nádeje v týchto posledných dňoch očisty a veľkého súženia.“

Beppu (Oita, Japonsko), 8. septembra 1993

Narodenie Panny Márie

NA CESTE POKORY

„Milovaní synovia, pozerajte dnes na svoju Matku ako dieťa a položte venček vonných kvetov lásky a pokory okolo mojej kolísky, aby ste tak uctili okamih môjho telesného narodenia. Som vašou Matkou, ktorá vás vedie cestou pokory a skromnosti, učenlivosti a poslušnosti, umŕtvovania a čistoty.

Na ceste pokory ma nasledujte každý deň, lebo ste povolaní, aby ste v týchto posledných dňoch rozjímali o veľkých divoch Pána. Ako Pán zhliadol na pokoru svojej služobnice, tak pozerá teraz Pán na pokoru všetkých mojich malých synov.

Na ceste pokory sa učte byť malými. Dnes, keď sa môjmu protivníkovi darí naočkovať všetkým ducha namyslenosti a pýchy, zostávajte vždy v pravde, hlásajte ju celú, a to s odvahou. Tak budete vydávať zo seba svetlo evanjelia v týchto časoch veľkej temnoty. Stávate sa teda hlasom samého Boha, ktorý hovorí vaším prostredníctvom a získava veľké víťazstvá nad mocnými a nad svojimi silnými protivníkmi mlčaním mojich malých synov.

Na ceste pokory sa učte byť učenlivými. V týchto časoch, keď sa môjmu protivníkovi darí zvádzať mnohých zlým duchom vlastnej sebaistoty a odboja, dávajte dobrý príklad pokornej a odvážnej poslušnosti. Buďte poslušní voči pápežovi a biskupom, ktorí sú s ním spojení; buďte poslušní voči všetkým normám, ktorými sa riadi váš kňazský život; buďte poslušní voči Božej vôli, ktorá sa vám stále zjavuje, aby bol oslávený váš nebeský Otec každým dňom dokonalým plnením jeho božskej vôle.

Na ceste pokory sa učte byť čistí. V týchto dňoch, keď sa môjmu protivníkovi darí zvádzať všetkých temnotou hriechu a nečistoty, zotrvávajte v čistote a dávajte dobrý príklad svätého a bezúhonného kňazského života. Predovšetkým vydávajte svedectvo radostnej vernosti vášmu záväzku celibátu, pretože vaše kňazské telo má byť telom ukrižovaným pre svet a pre všetky jeho pokušenia.

Preto som ťa, môj malý syn, priviedla do tejto veľkej a tak vzdialenej krajiny práve v deň môjho narodenia. Pozri na desiatky miliónov svojich bratov, ktorí ešte žijú v temnotách pohanstva a čakajú na okamih, keď budú môcť vstúpiť do jediného ovčinca, aby konečne poznali potešujúci hlas Dobrého Pastiera.

Oznamujem vám dnes, že tento veľký zázrak sa skoro stane. Spolu s triumfom môjho Nepoškvrneného Srdca príde tento veľký, dosiaľ ešte pohanský národ, aby sa stal príslušníkom stáda, ktorého dobrým Pastierom je Ježiš Kristus. Pripravujte sa na tento okamih v pokore a v dôvere a počúvajte s učenlivosťou hlas vašej nebeskej Matky. Dnes vás beriem za ruku, aby som vás viedla počas prežívania bolestných hodín veľkej skúšky, ktorá teraz nastáva, aby pripravila svet na stretnutie s jeho Pánom, ktorý sa pripravuje vrátiť sa k vám v žiari svojej kráľovskej slávy.“

Tokio (Japonsko), 15. septembra 1993

Sedembolestnej Panny Márie

Duchovné cvičenie vo forme večeradla

s kňazmi MKH v Japonsku

PRÍČINA MOJEJ VEĽKEJ BOLESTI

„Vidím vás dnes všetkých pospolu, milovaní synovia Mariánskeho kňazského hnutia v Japonsku, v tomto večeradle modlitby a bratstva – a mojej veľkej bolesti sa od vás dostáva útechy.

Príčinou mojej veľkej bolesti sú všetci moji úbohí synovia, ktorí žijú ešte ponorení do temnôt pohanstva a nepoznajú pravdu evanjelia. V tomto veľkom národe takmer všetci sa nachádzajú ďaleko od viery v Ježiša Krista, ktorý prišiel na svet, aby sa stal vaším jediným Spasiteľom a vaším jediným Vykupiteľom. Som Matkou aj všetkých týchto pohanov a starám sa s úzkosťou o ich spásu. Rozvíjam v ich srdciach semeno života a dobra; pomáham im, aby počúvali hlas zákona, ktorý Pán vložil do srdca každého človeka; povzbudzujem ich myseľ a ich túžbu po pravde, a tak ich s nežnosťou privádzam v ústrety môjmu Synovi Ježišovi. Ich úplné a dokonalé prijatie Evanjelia bude mimoriadnym dielom môjho Nepoškvrneného Srdca.

Príčinou mojej veľkej bolesti je moja Cirkev, ktorá vo všetkých častiach sveta kráča v ústrety bolestných a krvavých Getseman svojho veľkého súženia. Videl si, môj malý syn, ako je Cirkev i tu v Japonsku ohrozovaná stratou viery, stále širším a podlejším rozširovaním bludov; je zraňovaná vo svojej jednote vzburou a opozíciou voči pápežovi a všeobecnému učiteľskému úradu; jej svätosť je zatemnená množstvom hriechov a svätokrádeží. Tak je paralizovaná a silno oslabená vo svojom úsilí o evanjelizáciu.

Príčinou mojej veľkej bolesti je tvrdosť vašich sŕdc a neschopnosť prijať všetko to, čo od vás nebeská Matka žiada. Koľkokrát som už hovorila a nebola som vypočutá; podala som znamenia svojho mimoriadneho materského zásahu, a neverilo sa mi. Koľko je tých, ktorí zatvorili svoje srdce a nechcú ma prijať ako Matku svojho života. Práve v tomto národe som vám dala mimoriadne znamenie tým, že som nechala vystupovať viac než stokrát hojné slzy z očí jednej mojej sochy, ktorá ma zobrazuje ako bolestnú Matku pod krížom Ježiša, môjho Syna. Dala som vám tiež tri posolstvá, aby som vás varovala pred veľkými nebezpečenstvami, ktorým idete v ústrety. Teraz vám oznamujem, že nastal čas veľkej skúšky, lebo v týchto rokoch sa uskutoční všetko to, čo som vám predpovedala.

Odpad a veľký rozkol Cirkvi sa začína napĺňať a veľký trest, ktorý som predpovedala na tomto mieste, je už predo dvermi. Z neba zostúpi oheň a zničí veľkú časť ľudstva. Tí, ktorí prežijú, budú závidieť mŕtvym, pretože všade bude spustošenie, smrť a skaza.

Preto som ťa chcela mať ešte raz tu, môj malý syn: aby si povedal všetkým, že hodina trestu nadišla a aby ste mohli byť ochraňovaní a zachránení, musíte sa uchýliť čo najrýchlejšie do bezpečného útočišťa môjho Nepoškvrneného Srdca.

Vráťte sa do svojich domovov, mojí milovaní synovia a zaneste všetkým moje posolstvo ako najkrajnejšiu výzvu vašej nebeskej Matky, ktorá vás zvoláva a chce vás zhromaždiť pod svojím plášťom, aby vás potešovala a chránila počas bolestných skúšok týchto vašich posledných čias.“

Miláno (Taliansko), 2. októbra 1993

Prvá sobota, Anjelov strážnych

ÚLOHA ANJELOV STRÁŽNYCH

„Milovaní synovia, schádzate sa v túto prvú sobotu vo večeradlách, aby ste obnovili zasvätenie môjmu Nepoškvrnenému Srdcu a uctili liturgickú pamiatku vašich anjelov strážnych. V časoch veľkej skúšky vás volám, aby ste upevnili puto, ktoré vás spája s vašimi anjelmi strážnymi. Oni majú osobitnú dôležitú úlohu voči vám, zvlášť teraz, v týchto posledných časoch.

– Anjeli strážni majú predovšetkým úlohu byť vaším svetlom na vašej ceste. Dni, v ktorých žijete, sú poznačené veľkou temnotou, ktorá sa stáva stále hustejšou a stále viac sa šíri. Je to temnota bludov, ktoré zaplavujú myslenie ľudí a robia ich tak obeťami veľkého odpadu; je to temnota hriechov, ktoré zatieňujú krásu a svätosť duší; je to temnota nečistoty, ktorá poškvrňuje žiaru vášho tela, ktoré je povolané, aby odrážalo slávu samého Boha. Koľko je dnes mojich úbohých synov, ktorí žijú ako v tieni, pohrúžení do temnoty bludov, hriechu a nečistoty. Vašim anjelom strážnym je zverená úloha chrániť vás pred veľkou temnotou, ktorá vás obklopuje, aby vám umožnili kráčať vo svetle pravdy, svätosti, čistoty, pokory, dôvery a lásky.

– Anjeli strážni majú za úlohu byť ochranou vášho života. Je toľko podlých nástrah, ktoré vám pripravujú zlý duchovia a démoni, ktorí zaplavili svet a všade sa usilujú, aby zviedli duše do večnej záhuby. Ich aktivita je teraz nesmierne intenzívna, pretože sa spojila so silou, ktorú majú v sebe oznamovacie prostriedky, ako je televízia a tlač. S podlou rafinovanosťou sa šíri zlo pod pláštikom dobra, hriech ako uplatnenie vlastnej slobody, útok na Boží zákon ako nový výdobytok tohoto úbohého a zvráteného ľudstva.

Aké silné sú ustavičné útoky zlých duchov, aby zranili aj váš telesný život nehodami, nešťastiami, atentátmi, chorobami, katastrofami, výbuchmi násilia, vojnami a revolúciami.

Anjelom strážnym je zverená úloha, aby vás chránili pred všetkým týmto zlom, aby vás bránili proti nástrahám, aby vám umožnili kráčať životom pod svojou bezpečnou a mocnou ochranou.

– Anjeli strážni majú napokon úlohu byť vašimi spolubojovníkmi v spoločnom boji a tak aby dosiahli s vami spoločné víťazstvo. Vo veľkej skúške, ktorá teraz nadišla, sa stal ešte urputnejším a krvavejším boj medzi Ženou odetou slnkom a drakom, medzi silami dobra a silami zla, medzi Kristom a Antikristom. Je to boj, ktorý sa odohráva predovšetkým v rovine duchov: dobrí duchovia proti zlým duchom; anjeli proti diablom; svätý Michal proti Luciferovi. Vy ste zatiahnutí do tohoto boja, ktorý vás nesmierne presahuje. Musíte teda byť zvláštnym spôsobom spojení s tými, ktorí sú vám blízki vo veľkom zápase, ktorí majú veľkú moc v tomto boji, ktorí vám pomáhajú bojovať a vedú vás k istému víťazstvu.

Môj malý syn, zver zvláštnej ochrane svojich anjelov strážnych dlhú a namáhavú cestu, ktorú máš onedlho nastúpiť v Malajzii, Indonézii, Austrálii, na ostrovoch Fidži a Novom Zélande, aby si všake uskutočnil večeradlá s kňazmi a veriacimi môjho Hnutia.

Volám vás všetkých k vytrvalejšej modlitbe, k pevnejšiemu putu, hlbšiemu citovému vzťahu k týmto anjelom svetla, ktorých vám dal Pán, aby vás strážili a chránili. Spolu s nimi vás žehnám v mene Otca, i Syna, i Ducha Svätého.“

Jakarta (Cisarua, Indonézia), 21. októbra 1993

Exercície formou večeradla

s kňazmi MKH Indonézie

MAJTE DÔVERU A VEĽKÚ NÁDEJ

„Som tak veľmi spokojná, keď vás vidím zjednotených vo večeradle trvalej modlitby a bratstva kňazov môjho Hnutia, ktorí ste sa zišli zo všetkých častí Indonézie. Pripájam sa s k vašim modlitbám; pomáham vám, aby vzrastalo vaše bratstvo; zaisťujem vám od Pána tie milosti, ktoré zúrodnia vašu svätú službu. A chcem vám dnes dať posolstvo dôvery a nádeje, a nech vás ono sprevádza na vašej ťažkej ceste.

– Majte dôveru k vašej nebeskej Matke, ktorá je vám vždy nablízku, aby bola pomocou a posilou vášho kňazstva. Vidím vaše nespočetné ťažkosti; počujem všetky vaše prosby; som nablízku, aby som vás posilnila vo vašej osamelosti; dávam vám útechu uprostred toľkých trpkostí. Nemajte pocit opustenosti.

I keď pole apoštolátu je tak často vyprahlé a neľahké; i keď okolie, ktoré vás obklopuje, vám kladie prekážky vo vašej kňazskej službe; i keď sa tak často zdá, že ťarcha ľudskej slabosti vás drví, nestrácajte nikdy odvahu! Som stále pri vás, ako dobrá a pozorná Mama vás podopieram, vediem vás, potešujem vás, dodávam vám odvahy, zbieram vaše slzy ako drahocenné perly a uchovávam každú vašu námahu vo svojom Nepoškvrnenom Srdci.

– Majte veľkú nádej, že nastane doba dokonalého triumfu Boha v tomto úbohom ľudstve, ktoré je tak choré a tak vzdialené od neho. Prežívate bolestné roky veľkého súženia a utrpenie sa stáva každým dňom ťažším pre všetkých. Prežívajte prítomnú hodinu v Getsemanoch môjho Nepoškvrneného Srdca a pripravte sa, aby ste s láskou splnili vôľu nebeského Otca. V týchto časoch odpadu buďte svedkami viery; v týchto dňoch veľkej zvrátenosti buďte svedkami svätosti; vo svete, ktorý sa stal tvrdým a bezcitným, poživačným a vyprahlým egoizmom, nenávisťou, krutosťou a vojnami, buďte svedkami lásky. Prinášajte všade balzam mojej materskej a milosrdnej lásky. Vezmite do svojho kňazského náručia všetky moje deti, ktoré sú stratené, zatúlané, chudobné, úbohé, choré a hriešne a prineste ich do bezpečia ovčinca môjho Nepoškvrneného Srdca.

Vyjdite z tohoto večeradla naplnení radosťou. Vráťte sa do svojich domovov v pokoji a staňte sa apoštolmi tohoto môjho Hnutia vo všetkých častiach vášho veľkého národa. S vami a s vašimi drahými, s veriacimi, ktorí sú vám zverení, žehnám celú Indonéziu a Cirkev, ktorá tu žije, trpí, pracuje, aby môj Syn mohol všetkým priniesť dar svojej lásky, svojho života a svojho pokoja.“

Suva (Ostrovy Fidži), 12. novembra 1993

V SRDCIACH TÝCH NAJMENŠÍCH

„Dnes si tu, môj malý syn, na tomto veľkom ostrove Pacifiku, aby si tu uskutočňoval večeradlá s mojimi najmilšími a s veriacimi, ktorí prišli i zo vzdialených ostrovov. I sem doľahol môj hlas; i tu som dostala veľkodušnú odpoveď.

Pozri, odpovedali mi predovšetkým tí najmenší, najprostejší, najchudobnejší. Pozri, ako dokázali pochopiť môj hlas, počuť moje slovo, poslúchnuť moje žiadosti – prosiť vytrvalo, zasvätiť sa s radosťou môjmu Nepoškvrnenému Srdcu.

– V srdciach tých najmenších nachádzam pravú posilu. Koľko je dospelých i medzi mojimi najmilšími, ktorí odmietajú moje pozvanie a zatvárajú bránu svojho srdca pred mojou materskou prítomnosťou. Toto pretrvávajúce odmietanie je príčinou mojej hlbokej bolesti. Som potešená, keď som dostala tak veľkodušnú odpoveď od maličkých, pretože oni sú balzamom, ktorý mi dáva nebeský Otec a ktorý sa kladie na každú novú ranu, spôsobenú môjmu materskému Srdcu.

– V srdciach tých najmenších nachádzam svoju najväčšiu radosť. V nich sa zrkadlí moje svetlo a vidím v nich odraz môjho plánu. Pretože som bola maličká, zaľúbila som sa Najvyššiemu. Len v srdciach tých maličkých má Otec zaľúbenie, Syn oslavu a Duch Svätý svoj trvalý príbytok. Tak ich prostredníctvom môže Nepoškvrnené Srdce vašej nebeskej Matky opakovať svoj večný Magnifikat, spev úcty a chvály Najsvätejšej Trojici.

– Do sŕdc tých najmenších vkladám svoje potešenie, lebo tu môžem dokonale plniť svoju materskú úlohu. Môžem ich kŕmiť, obliekať, vychovávať, viesť sladko po ceste čistoty, lásky a svätosti.

– V srdci tých najmenších získava už teraz moje Nepoškvrnené Srdce svoj triumf. Práve vďaka im môžem uskutočňovať veľké dielo lásky a milosrdenstva pre spásu sveta a pre veľkú obnovu celej Cirkvi.

– V srdci tých najmenších hľadaj svoj odpočinok. Pri ťažkej ceste, pri tak veľkých námahách, ktoré sa zdajú ľudsky nemožné, odpočiň si na Srdci nebeskej Matky a raduj sa z odpovede, ktorú dostaneš kdekoľvek od tých mojich najmenších detí.“

Sydney (Austrália), 21. novembra 1993

Ježiša Krista Kráľa

SLÁVNE KRISTOVO KRÁĽOVSTVO

„Najmilší synovia, dnes slávite slávnosť Ježiša Krista Kráľa veľkým večeradlom, ktorého sa zúčastňujú kňazi a veriaci môjho Hnutia, zídení i z iných miest tejto veľkej zeme. Vaša nebeská Matka vás chce všetkých pojať do bezpečného útočišťa svojho Nepoškvrneného Srdca, aby vás ochránila v dobe veľkej skúšky a pripravila vás na prijatie Ježiša, ktorý sa pripravuje k návratu, aby obnovil medzi vami svoje slávne kráľovstvo.

– Slávne Kristovo kráľovstvo sa upevní predovšetkým v srdciach a v dušiach. To je najvzácnejšia čiastka božskej vlády Kristovej. Práve preto sa totiž Slovo stalo človekom a prišlo, aby prebývalo medzi nami. Preto sa stal Syn poslušným až na smrť, a to smrť na kríži. Vykúpením, ktoré Ježiš dokonal na Kalvárii, ste boli vyslobodení z nadvlády satana, oslobodení od hriechu, ktorý je jarmom jeho otroctva, stali ste sa Božími deťmi, pretože vám daroval svoju lásku a svoj vlastný život. Srdcia obnovené láskou a duše posvätené milosťou tvoria teda najdrahocennejšiu čiastku božskej vlády Ježiša.

– Slávne Kristovo kráľovstvo sa prejaví vo všeobecnom rozkvete svätosti a čistoty, lásky a spravodlivosti, radosti a pokoja. Lebo ľudské srdcia budú pretvorené mocnou silou Ducha Svätého, ktorý sa na ne vyleje v zázraku druhých Turíc. A duše budú osvietené prítomnosťou Najsvätejšej Trojice, ktorá v nich spôsobí mimoriadny rozvoj všetkých čností.

– Slávne Kristovo kráľovstvo sa prejaví tiež v novom životnom štýle všetkých ľudí. Lebo budete vedení k tomu, aby ste žili len pre slávu Pána. A Pán bude oslávený vtedy, keď vy všetci budete dokonale plniť jeho božskú vôľu. Slávne Kristovo kráľovstvo sa teda uskutoční súčasne s dokonalým plnením Božej vôle každým stvorením, a to tak, že to, čo je na nebi, sa uskutoční i na tejto zemi. Ale to nie je možné, kým nebude spútaný satan, vodca a otec lži, ktorý vždy zasahoval do ľudských dejín, aby zvádzal ku vzbure proti Pánovi a k neposlušnosti voči jeho zákonu.

– Slávne Kristovo kráľovstvo sa upevní, až bude dokonaná porážka satana a všetkých duchov zla a bude zničená jeho diabolská moc. Tak bude spútaný a zvrhnutý do pekiel a brána podsvetia bude zatvorená, aby nemohol vyjsť a škodiť svetu. Na svete bude vládnuť Kristus.

– Slávne Kristovo kráľovstvo sa uskutoční súčasne s triumfom Ježiša eucharistického. Lebo vo svete, očistenom a posvätenom, dokonale obnovenom láskou, prejaví sa Ježiš predovšetkým v službe svojej prítomnosti v Eucharistii.

Eucharistia uvoľní všetku božskú moc a stane sa novým slnkom, ktorého žiariace lúče sa budú zrkadliť v dušiach i v životoch jednotlivcov, rodín i národov a vytvoria zo všetkých jediný učenlivý a pokojný ovčinec, ktorého pastierom bude Ježiš. Do tohoto nového neba a na túto novú zem vás uvedie vaša nebeská Matka, ktorá vás teraz zjednocuje zo všetkých častí sveta, aby vás pripravila na prijatie Pána, ktorý prichádza.“

Sydney (Austrália), 23. novembra 1993

Exercície formou večeradla

s kňazmi MKH z Oceánie

VAŠE SVETLO ZNOVU ZAŽIARI

„Som tak spokojná, kňazi môjho Hnutia z Austrálie, že vás opäť vidím spoločne v trvalom večeradle modlitby a bratstva. Nech vzrastá vaša vzájomná láska. Prežívajte tieto dni v radosti z bratov, ktorí sa stretávajú a poznávajú, milujú, pomáhajú si na spoločnej ceste bolesti v týchto dňoch veľkého súženia. Modlite sa s vytrvalosťou a dôverou. Spájam sa s vami vo vašej modlitbe. Som pri vás, aby som dodala vašej modlitbe silu a moc, tak aby Duch Svätý mohol zostúpiť so svojimi darmi na toto vaše večeradlo a uschopniť vás pre poslanie, ktoré vás čaká.

Osvecujte zem v týchto dňoch veľkej temnoty a buďte posilou a potechou pre celú Cirkev v tomto čase jej veľkého spustošenia. Vaše svetlo znova zažiari a rozleje sa na celý tento šíry kontinent Oceánie, ktorý môj a váš protivník tak zvádza a ovláda.

– Vaše svetlo znova zažiari vaším kňazským svedectvom viery. Hľaďte, ako sa všade rozšíril odpad; ako sa vyučujú a propagujú bludy; ako sa rozhojnila nedisciplína a zmätky. Koľko je pastierov, ktorí už nebdejú nad svojím zvereným stádom a toľko dravých vlkov v ovčom rúchu prichádza, aby lúpilo v ovčinci môjho syna Ježiša.

Buďte svetlom postaveným na svietnik, aby ste privádzali späť na cestu pravdy toľko mojich úbohých synov, ktorí kráčajú v temnote bludu a straty pravej viery. Buďte vernými služobníkmi Evanjelia, a tak sa vaším prostredníctvom v Cirkvi po bolestnej skúške, ktorú práve prežíva, znovu rozleje žiara svetla Kristovho a svetla jeho pravdy.

– Vaše svetlo znovu zažiari vaším kňazským svedectvom svätosti. Pozrite, ako materializmus a hedonizmus ohrozujú váš veľký národ. Vyhľadávanie rozkoší, peňazí, blahobytu, zábavy a nečistoty sa stalo pre mnohých jediným ideálom života. A tak i tí najmenší sú zvádzaní na cesty zla; mládež priťahujú neresti a drogy; rodiny sú rozvrátené rozvodmi a egoistickým odmietaním daru života.

Priveďte späť do domu Otcovho tieto moje úbohé deti, ktoré sú stratené. Buďte vernými vysluhovateľmi milosti a svätosti udeľovaním svätých sviatostí, ktoré vám Ježiš zveril, predovšetkým sviatosti zmierenia. Dajte sa k dispozícii veriacim, aby ste ich priviedli na cestu dobra a lásky, čistoty a milosti, pokoja a spásy.

– Vaše svetlo znovu zažiari vaším kňazským svedectvom lásky. Milujte všetkých láskou Božského Srdca Ježišovho a nežnosťou mojej materskej lásky. Pohliadnite na svet, ktorý sa stal púšťou bez lásky! Egoizmus všetko bezuzdne ovláda; šíri sa násilie a nenávisť; ľahostajnosť ovláda mnohé srdcia, ktoré sa stali chladnými a necitlivými ku tým, ktorí sú v núdzi.

Vy, kňazi, zasvätení môjmu Nepoškvrnenému Srdcu, staňte sa balzamom, ktorý možno prikladať na každú otvorenú a krvácajúcu ranu. Vezmite za ruku tých najmenších; podopierajte slabých; veďte nerozhodných; posilňujte chorých; zachraňujte stratených; obracajte hriešnikov; dodávajte dôveru zúfajúcim; vyjdite v ústrety tým, ktorí sú vzdialení, a prinášajte ich vo svojom kňazskom náručí do bezpečného útočišťa môjho Nepoškvrneného Srdca. Staňte sa nástrojmi triumfu môjho Nepoškvrneného Srdca vo svete.

Vyjdite z tohoto večeradla a rozíďte sa do všetkých častí vášho šíreho kontinentu, aby ste osvecovali zem svetlom vašej viery, vašej svätosti a vašej lásky. Ja som stále s vami. Ako Matka vás sprevádzam na našej ceste a som vám po boku, aby som vám pomáhala a posilňovala vás.

S vašimi drahými, s tými, ktorí sú vám zverení, vás všetkých žehnám v mene Otca, i Syna, i Ducha Svätého.“

Perth (Austrália), 8. decembra 1993

Nepoškvrnené Počatie Panny Márie

TOTO SÚ ROKY MÔJHO TRIUMFU

„Dnes tu zakončuješ dlhú cestu, ktorú počas dvoch mesiacov konáš medzi mnohými národmi Ázie a Oceánie. Musel si uskutočniť 73 večeradiel, ktorých sa zúčastnili biskupi, kňazi a veriaci môjho Hnutia. Videl si, môj malý syn, moju veľkú lásku a ochranu, veľké zázraky môjho Nepoškvrneného Srdca vo všetkých častiach tohoto rozľahlého kontinentu.

Toto sú roky, v ktorých formujem novú Cirkev a nové ľudstvo v nebeskej záhrade môjho Nepoškvrneného Srdca. Toto sú roky môjho triumfu.

– Satan podviedol celé toto úbohé ľudstvo, odviedol ho ďaleko od Boha a vytvára preň idoly svojej perverzity, samoľúbosti, peňazí, pýchy, egoizmu, rozkoší a nečistoty. Pre toto denne ohrozuje ľudstvo násilie, nenávisť, vzbura a vojna. V týchto rokoch uvidíte veľký trest, ktorým Božia spravodlivosť očistí tento svet, tisíckrát horší, ako v čase potopy, a všetko ovládne duch zla.

Pre toto zhromažďujem zo všetkých častí sveta moje malé deti a ukrývam ich v útočišti môjho Nepoškvrneného Srdca, pretože oni sú v mojej ochrane a bezpečí vo chvíli veľkej skúšky, ktorá zasiahne všetkých.

Tak isto, ako po tieto roky satan triumfuje, vedie ľudstvo po ceste istej skazy, tak triumfuje aj moje materské Srdce, ktoré vedie svoje malé deti po ceste záchrany a pokoja.

– Satan dosiahol skazu v Cirkvi a docielil zatemnenie jej žiary: rozšírením hriechu zatienil lesk jej svätosti; rozdelením napadol silu jej jednoty; rozšírením bludov zasiahol jej ohlasovanie Pravdy. Úbohá moje dcéra, je celá chorá!

Preto volám moje malé deti zo všetkých končín, aby sa zasvätili môjmu Nepoškvrnenému Srdcu a zverili sa mi ako malé deti. A tak v záhrade môjho Nepoškvrneného Srdca každým dňom vytváram novú Cirkev, svätú, jednu, veriacu a vernú Evanjeliu, ktoré vám zanechal Ježiš.

Toto sú roky, v ktorých satan s istotou vládne; toto sú preto tiež roky môjho triumfu. Moje svetlo žiari stále silnejšie, čím viac vstupujete do chvíľ rozhodujúceho boja. Nakoniec víťazom bude vaša Nepoškvrnená Matka, ktorá svojou panenskou pätou rozšliape hlavu hada a svojimi rukami zviaže veľkého draka, ktorý bude zneškodnený a nebude viac môcť škodiť svetu. Ľudstvo a Cirkev spozná novú éru, ktorú očakávate v dôvere, v modlitbe, v utrpení a v nádeji.

Preto, ako vychádzajúcu rannú Zornicu, tak uvidíte moje svetlo, ktoré bude stále silnejšie, napokon zaleje celý svet, pripravený otvoriť sa pre svoje nové dni, ktoré začnú triumf môjho Nepoškvrneného Srdca vo svete.“

Dongo (Como, Taliansko), 24. decembra 1993

Svätá noc

TÁTO SVÄTÁ NOC

„Buďte so mnou v uzobranosti, v tichu a očakávaní. Zabudnite na všetky záležitosti a vstúpte do ticha modlitby. Prežívajte so mnou tieto vzácne okamihy, ktoré predchádzajú narodeniu môjho božského Dieťaťa.

Je to noc lásky a svetla. Je to noc zmierenia a pokoja. Je svätá noc.

Majte účasť na radosti vašej nebeskej Matky, ktorá dnes cíti, že prichádza okamih jej panenského materstva.

Všetko to, čo ma obklopuje, je pre mňa akoby vzdialené: únava z cesty z Nazareta až do Betlehema; hluk mnohopočetnej karavány; skľučujúce hľadanie miesta pre nočný odpočinok; bolestné prekvapenia u každých dverí, ktoré sa zatvárali; dôvera pred vstupom do chudobnej jaskyne, ktorá sa otvára.

Citlivá a jemná prítomnosť môjho najčistejšieho snúbenca Jozefa ma zahŕňa nežnosťou. Práve on sa snaží, aby toto miesto urobil pohostinnejším; on pripravuje kolísku v teplejšom žľabe; on hľadá niečo proti doliehajúcemu chladu; on je mi po boku a spája sa s mojou veľkou modlitbou; on vidí, ako sa nebesia otvárajú; on v prekvapení rozjíma o zázraku a počuje spev anjelov a vidí, ako pokoj zostupuje z neba; on otvára dvere pre chudobných a malých a prijíma prosté dary pastierov.

Som ponorená do hlbokej extázy: predo mnou sa otvára Otcova tvár a ja pozerám na božské tajomstvo jeho milosrdnej lásky. Slovo prijalo ľudskú podobu v mojom panenskom lone, ako novorodeniatko sa ocitá v mojom materskom náručí a ja ho pokrývam slzami a bozkami; Duch Svätý sa so zaľúbením pozerá na svoj plod.

Milovaní synovia, prežívajte so mnou túto hlbokú extázu v čase tejto svätej noci.

Je to Láska, ktorá sa rodí na svet stravovaný nenávisťou. Je to Svetlo, ktoré vychádza po dlhej dobe hlbokých temnôt. Je to očakávanie Zmierenia medzi strateným ľudstvom a jeho Pánom, ktorý ho miluje a vykupuje. Je to Pokoj, ktorý zostupuje z neba ku všetkým ľuďom dobrej vôle.

Vstúpte so mnou do vnútra tajomstva tejto svätej noci. Pretože už nadišla veľká skúška pre všetkých. Násilie a oheň nenávisti prinášajú na svet smrť. Veľká temnota pokrýva toto ľudstvo, ktoré už nevidí svetlo. Ešte nie je zrušená spojenecká zmluva s ľudstvom, ktoré sa otvorene postavilo proti svojmu Bohu. Vojny, vzbury, skaza napĺňajú vašu cestu slzami a krvou. Nadišiel pre vás čas veľkej skúšky. Preto vás ešte raz vyzývam, aby ste sa nechali mnou viesť do tajomstva tejto svätej noci.

Nechajte sa teda premeniť, aby ste tak, ako Jozef, pociťovali naliehavosť otvárať srdcia a duše ľudí, aby prijímali Ježiša pri jeho druhom príchode a nenechávajte sa ovládnuť prázdnymi a zbytočnými záležitosťami, ale bedlite so mnou v modlitbe a očakávaní jeho už tak blízkeho návratu v sláve.“

Miláno (Taliansko), 31. decembra 1993

Posledná noc roka

MOJE OBAVY SÚ VEĽKÉ

„Najmilší synovia, zotrvajte so mnou v modlitbe a uzobranosti v týchto posledných hodinách tohoto roka, ktorý práve končí. Nenechávajte sa pohltiť rozptýlením, hlukom a zábavami, v ktorých trávi túto noc veľká časť mojich úbohých synov. Čítajte v mlčaní znamenia vašej doby a podieľajte sa na mojich starostiach z toho, čo vás čaká.

– Moje obavy sú veľké, pretože toto ľudstvo, ktoré je ako choré, pokračuje vo svojom tvrdošijnom odmietaní Boha a jeho zákona lásky. Zasahovala som v tomto roku toľkými spôsobmi a toľkými mimoriadnymi znameniami, aby som vás pozvala k obráteniu a k návratu k Pánovi. Nebola som vypočutá.

Meno Pánovo je potupované a jeho deň je stále viac profanovaný. Egoizmus vysušuje ľudské srdcia, ktoré vychladli a uzavreli sa veľkou neschopnosťou milovať.

Cena života je znehodnocovaná; množí sa násilie a vraždy; vyhľadávajú sa všetky spôsoby, aby sa zabránilo narodeniu nových životov; na všetkých stranách sa množia dobrovoľné potraty, tieto strašné zločiny, ktoré volajú dňom i nocou o odplatu pred tvárou vášho Boha; nečistota sa rozlieva ako príval bahna, ktorý všetko strháva so sebou. Čaša Božej spravodlivosti je naplnená a preteká. Vidím trest, ktorým chce Božie milosrdenstvo očistiť a zachrániť toto úbohé hriešne ľudstvo. Aké veľké a ťažké utrpenia vás čakajú, moji úbohí synovia, ktorých tak ohrozuje a podvádza satan, duch lži, ktorý vás zvádza a vedie vás k smrti!

– Moje obavy sú veľké, pretože moju Cirkev ovláda zvôľa zlých síl, ktoré ju ohrozujú a chcú ju zničiť zvnútra. Slobodomurárstvo so svojou diabolskou mocou si založilo svoje centrum priamo v srdci Cirkvi, kde sídli zástupca môjho syna Ježiša a rozlieva svoj zhubný vplyv do všetkých kútov sveta. Cirkev bude teraz zradená svojimi vlastnými členmi, bude kruto prenasledovaná a pripravená na popravište. Vidím, že krvavé prenasledovanie je už pred bránami a tak mnohí z vás budú strhnutí prudkou víchricou a strašným uragánom.

Zostaňte so mnou v týchto hodinách mojej veľkej obavy a spojte sa všetci so mnou v modlitbe príhovoru a uzmierenia. Rozmnožujte všade večeradlá modlitby, o ktoré som vás prosila, ako bezpečné miesta, ako útočiská, kde sa môžete skryť pred strašnou búrkou, ktorá vás čaká. Vo večeradlách pocítite moju mimoriadnu prítomnosť. Vo večeradlách zakúsite bezpečie a pokoj, ktorý vám daruje vaša nebeská Matka. Vo večeradlách budete uchránení od zla a od veľkých nebezpečenstiev, ktoré vám hrozia. Vo večeradlách budete mnou formovaní k dôvere a veľkej nádeji. Pretože večeradlo je miesto vašej záchrany, ktoré pre vás pripravila vaša nebeská Matka v týchto posledných časoch veľkej skúšky, ktorá už dolieha na všetkých.“

1994 - OTVORTE SRDCIA NÁDEJI

Miláno (Taliansko), 1. januára 1994

Sviatok Panny Márie, Najsvätejšej Matky Božej

OTVORTE SRDCIA NÁDEJI

„Milovaní synovia, začnite tento nový rok liturgickou oslavou môjho Božieho Materstva.

Som pravá Matka Božia. Od večnosti si ma Nebeský Otec vyvolil pre toto jedinečné poslanie. – ,Nechcel si obetu ani dar, ale dal si mi telo.‘

Aby Otec mohol vo svojom večnom pláne múdrosti utvoriť telo Synovi, pripravil telo aj Matke: a tak od večnosti som vyšla z jeho božskej myšlienky.

Slovo od večnosti uvažovalo o chvíli, keď s mojím materinským súhlasom zostúpi do môjho panenského lona a stane sa človekom. A tak sa môj Boh stal mojím Synom.

Duch Svätý od večnosti rozjímal o božskom zázraku svojej Lásky, ktorá zázračným spôsobom urobila plodným moje panenské lono a urobila ma Matkou bez akéhokoľvek ľudského zásahu. A tak sa stal Duch Svätý mojím božským Ženíchom.

Rozjímajte dnes vo svetle môjho Božieho materstva, moji milovaní synovia, a otvorte svoje srdcia nádeji.

– Otvorte srdcia nádeji, lebo toto sú roky, v ktorých sa pripravuje najväčší triumf Boha s návratom Ježiša Krista v sláve.

Moje Božie materstvo sa dnes uskutočňuje v tom, že pripravujem cestu pre jeho slávny návrat.

Ako som bola pokornou a chudobnou Matkou jeho prvého príchodu, tak som slávnou a mocnou Matkou jeho druhého príchodu medzi vás.

Mojou úlohou je otvárať bránu novej éry, ktorá vás očakáva. Mojou úlohou je pripraviť vás pre nové nebesia a novú zem.

Božej Matke bola zverená najmä úloha zvíťaziť nad satanom a nad každou silou Zlého, aby Boh mohol sláviť vo svete svoje najväčšie víťazstvo.

– Otvorte srdcia nádeji, lebo som aj Matkou celého ľudstva. A ako Matka som vždy s láskou viedla svoje deti po celé dejiny ľudstva. Osobitne v týchto posledných časoch sa cítim Matkou ľudstva, ktoré je veľmi ovládnuté a vydané úkladom zlých duchov.

Koľko ste už museli pre to trpieť! Slzy a krv sa preto stali vaším každodenným pokrmom. Preto i rok, ktorý sa dnes začína, vám prinesie ťarchu nesmierneho utrpenia.

Ako Matke ľudstva mi bola zverená úloha zbaviť vás otroctva satana. Preto je potrebné, aby ste ma teraz v čase krvavého boja nasledovali, aby ste napokon dospeli k môjmu najväčšiemu víťazstvu. Lebo satana urobím neschopným a úplne zničím veľkú moc zla.

Celé ľudstvo sa vráti k novému zasnúbeniu lásky so svojím Pánom, ktorý ho vezme do náručia a privedie do pozemského raja, plného a dokonalého spoločenstva života s ním.

– Otvorte srdcia nádeji, lebo som pravá Matka celej Cirkvi. Po všetky roky som vždy stála po boku tejto mojej milovanej dcéry s úzkostlivosťou a nežnosťou svojej materinskej lásky.

Osobitne blízko som Cirkvi v tejto poslednej dobe, v ktorej musí Cirkev prežívať krvavé časy svojej očisty a veľkého súženia. Aj na nej sa musí vyplniť plán nebeského Otca, a preto je pozvaná, aby vystúpila na Kalváriu svojej obety.

Moja milovaná dcéra bude bitá a zraňovaná, zradená a vyzliekaná, opustená a privedená ku drevu kríža, na ktorom bude ukrižovaná.

Do jej vnútra vstúpi človek neprávosti, ktorý ju privedie až na pokraj hrozného spustošenia, o ktorom je predpovedané vo Svätom písme.

Nestrácajte odvahu, milovaní synovia! Nech je vaša dôvera silná.

Na začiatku tohto nového roka si otvorte srdcia nádeji, lebo už uvidíte napĺňať sa udalosti, ktoré vám boli ohlasované. Pochopíte, že posledné roky tohto storočia sú súčasťou Božieho tajomného plánu, ktorý sa má zjaviť.

Otvorte srdcia nádeji, lebo prišla chvíľa, v ktorej sa vaša nebeská Matka zjaví v celej svojej moci. Som Zornička, ktorá predchádza veľký Pánov deň.

Som hlas, ktorý v týchto časoch zosilnie, aby v každej časti zeme šíril moje prorocké zvestovanie: Pripravte sa všetci na prijatie môjho Syna Ježiša, ktorý sa už vracia medzi vás na nebeských oblakoch, v žiare svojej božskej slávy.“

Sant’Omero (Teramo, Taliansko), 2. februára 1994

Uvedenie Pána do chrámu

DAR DÔVERY VO MŇA

„Milovaní synovia, nechajte sa niesť v mojom materskom náručí do Pánovho chrámu, aby som vás obetovala dokonalej sláve Najsvätejšej Trojice.

Preto vás zhromažďujem zo všetkých kútov sveta, preto vás žiadam, aby ste sa zasvätili môjmu Nepoškvrnenému Srdcu, preto vás vediem každý deň po ceste, ktorú som vám vyznačila a už roky vás formujem darom svojho materského slova.

Vo vás musí byť oslávený Otec dokonalým splnením jeho Božej vôle. Vo vás chce znova žiť Syn tak, aby ste sa stali nástrojmi jeho Božieho milosrdenstva. Vo vás koná Duch Svätý silou svojej lásky, aby vás urobil schopnými premieňať srdcia a duše.

A tak v týchto posledných časoch sa stávate svetlom tomu, kto kráča v temnotách, životom tomu, kto je v zajatí hriechu a smrti, láskou tomu, koho stravuje násilie a nenávisť, útechou tomu, kto je premožený utrpením, balzamom na rany chudobných a chorých, silou slabosti malých a utláčaných. Takto môžete všetkým sprostredkovať dar mojej dôvery.

– Buďte darom dôvery vo mňa pre Cirkev, ktorá je dnes rozdelená, pošliapavaná a utláčaná a tak veľmi trpí. Pre Cirkev, ktorá vystupuje na Kalváriu svojho bolestného utrpenia.

Nikdy nepotrebovala Cirkev tak, ako potrebuje v týchto časoch poznať starostlivosť a milosrdnú lásku svojej nebeskej Matky. Chcem plniť svoju materskú úlohu voči Cirkvi vaším prostredníctvom.

Milujte Cirkev búšením môjho Nepoškvrneného Srdca: osušujte jej pot, uzdravujte jej rany, utišujte jej bolesť, deľte sa o jej utrpenie, pomáhajte jej niesť jej ťažký kríž na Kalváriu jej obetovania sa.

Obklopujte Svätého Otca a vašich biskupov svojou modlitbou a svojou synovskou láskou. Podopierajte bratov kňazov, bežte v ústrety najmä najslabším, najkrehkejším, tým, ktorí podliehajú ťarche veľkých ťažkostí tejto poslednej doby. Vy buďte nežnou a milosrdnou rukou vašej nebeskej Matky, ktorá sa skláňa, aby vkladala balzam na rany hriešnikov, chudobných, utláčaných, opustených, ľudí na pokraji spoločnosti a tých, ktorí sa vzdialili od Boha. Teda vy sami sa staňte darom dôvery vo mňa pre Cirkev týchto časov.

– Buďte darom dôvery vo mňa pre celé úbohé ľudstvo. Pomáhajte mu, aby sa navrátilo k Bohu cestou modlitby a pokánia. Jediná cesta, po ktorej musíte ísť, aby ste dosiahli spásu a pokoj, je cesta obrátenia.

Vstupujete teraz do rozhodujúceho obdobia, pre ktoré som vás mnohé roky pripravovala. Koľkých premohol strašný uragán, ktorý sa už prehnal cez ľudstvo! Toto je čas veľkej skúšky. Toto je moja doba, synovia, zasvätení môjmu Nepoškvrnenému Srdcu!

Chcem sa zjavovať vaším prostredníctvom a dávať všetkým dar dôvery vo mňa, najmä keď nastanú dni veľkého pustošenia a všeobecného zúfalstva. Preto vás volám, aby ste sa nechali niesť v mojom materskom náručí do éry Pánovej slávy, aby ste sa stali svetlom nádeje pre všetkých, aby ste všade šírili dar dôvery vo mňa v týchto posledných časoch.“

Tegucigalpa (Honduras), 11. februára 1994

Výročie zjavenia v Lurdoch

DOSTÁVA SA MI ÚTECHY

„Dnes slávite výročie môjho zjavenia sa mojej malej a chudobnej dcére Bernadete v Lurdoch. A ty si tu, môj malý syn, v tomto národe strednej Ameriky, kde ma osobitne milujú a uctievajú mnohé moje deti. Videl si, s akým nadšením prijali posolstvo svojej Nebeskej Matky a akú detinskú a nežnú lásku ku mne prechovávajú?

V týchto rokoch, keď hriechy a nevera, pýcha a duchovná vyprahlosť a rozhodné odmietanie mojich materských zásahov mi hlboko zraňujú Srdce, moje najmenšie deti mi dávajú útechu.

Útechou sú mi najchudobnejší, ktorí mi odpovedajú bohatstvom svojej lásky, pokory a svojej poslušnosti. S akou otvorenosťou duše a srdca počúvajú moje slovo, prijímajú ho a žijú ho! Skutočne, pre týchto chudobných na majetky a chudobných na duchu je pripravené Božie kráľovstvo, ktoré k vám skoro príde v celej svojej božskej nádhere.

Útechou sú mi najmenší, tí, ktorí naozaj žijú ako deti, ktoré Ježiš formuje a ochraňuje v nebeskej záhrade svojej božskej lásky. S akou nežnosťou ich beriem do svojho materského náručia, aby som ich potešila! Iba im zjavujem tajomstvo svojho Nepoškvrneného Srdca, svetlo svojho plánu, plán boja a okamih môjho víťazstva.

Útechou sú mi nové srdcia, utvárané v žiarivom ovčinci môjho Nepoškvrneného Srdca. Proti nenávisti, ktorá sa šíri, egoizmu, ktorý vás pohlcuje, vyprahlosti, ktorá vás zmrazuje, zatvrdlivosti, ktorá ochromuje srdcia mnohých, robí ich chladnými a necitlivými, tvrdými a uzavretými pre potreby núdznych a chudobných, ja formujem nové srdcia, ktoré vedia všade šíriť tlkot mojej materskej a milosrdnej lásky. Tieto srdcia vedia milovať Boha tou láskou, ktorá jediná ho oslavuje a vašu nebeskú Matku tou láskou, ktorá jediná ju potešuje.

Útechou je mi tento malý honduraský národ svojím veľkým srdcom, plným lásky ku mne.

Dnes si bol v prezidentskom paláci, aby si spolu s prezidentom republiky zasvätil tento národ môjmu Nepoškvrnenému Srdcu. Vezmem tento národ do osobitnej ochrany, lebo urobil to, o čo som vás žiadala vo Fatime, a tým ma mimoriadne potešil.“

Illobasco (Salvador), 13. februára 1994

CHUDOBNÝCH NAPLNÍM DOBROTAMI

„Aj tu si, môj malý syn, videl môj veľký triumf a žasneš, lebo vidíš, s akou láskou, radosťou a s akým veľkým nadšením ma v každej časti sveta prijímajú všetci malí, jednoduchí, chudobní. Svojím osobným a mimoriadnym zásahom si všade formujem toto svoje vojsko, aby vybojovalo záverečnú časť boja a dosiahlo moje najväčšie víťazstvo.

S akou radosťou sa pozerám na svoje malé deti, ako pribiehajú zo všetkých kútov do nebeskej záhrady môjho Nepoškvrneného Srdca! Už nadišla hodina. Ešte raz ústami nemluvniat Pán zvíťazí nad hrmotným hlukom svojich protivníkov a úplne zničí moc všetkých svojich nepriateľov. A tak, ako to robí Pán, aj ja, vaša nebeská Matka, naplním chudobných dobrotami.

Chudobných naplním vzácnymi dobrotami Božej milosti a plného spoločenstva života s ním. Udelím im dar pokory mysle, prostoty srdca tak, aby mohli s láskou prijímať jeho Božie slovo. Dnes môžu veriť a žiť Ježišovo Evanjelium nie veľkí a pyšní, ale iba malí a chudobní.

V týchto časoch veľkej apostázy dostanú chudobní na duchu od vašej nebeskej Matky neoceniteľné dobro, že zostanú vždy vo viere a že budú s poslušnosťou nasledovať všetku evanjeliovú pravdu.

Chudobných naplním dobrotami lásky a dobrotivosti. Koľko zla je dnes medzi bohatými! Aké veľké je sebectvo, ktoré sa šíri medzi tými, čo hľadajú iba blahobyt a chcú vybudovať spoločnosť založenú len na vlastníctve materiálnych vecí.

Chudobní majú odo mňa veľký dar, že sú od nich odlúčení, že žijú v dôvere v dobrotivosť Božej Prozreteľnosti, že vedia rozdávať druhým z toho mála, čo majú a prijímať všetkých s dobrotivosťou Pánových služobníkov.

Chudobných naplním dobrotami osobitnej Pánovej lásky. Pán hľadí na chudobných s takou istou láskavosťou, akou obklopoval i mňa ako svoju najmenšiu a najchudobnejšiu služobnicu.

Chudobným sa dáva Duch Svätý v nevyčerpateľnej hojnosti. Lebo iba od chudobných môže Najsvätejšia Trojica dostávať chválu a dokonalú slávu.

V tomto národe, kde sa môjmu protivníkovi podarilo zviesť toľkých mojich synov do nebezpečného bludu teológie oslobodenia, formujem si svoju družinu zo všetkých mojich chudobných a malých detí. A preto tu pôsobím silno, aby som dosiahla víťazstvo v srdciach a dušiach. A preto ma tu osobitne milujú a oslavujú. A preto rozprestieram na tento národ v plnej miere svoju materskú pomoc a nepoškvrnenú ochranu.“

Bogota (Kolumbia), 22. februára 1994

Sviatok Katedry sv. Petra

Exercície vo forme večeradla

s kňazmi MKH Latinskej Ameriky

NA SKALE APOŠTOLSKEJ VIERY

„Milovaní synovia, kňazi zasvätení môjmu Nepoškvrnenému Srdcu, ako som potešená pri pohľade na vás tu zhromaždených v trvalom večeradle modlitby a bratstva!

Som tu uprostred vás. Dávam silu vašej modlitbe. Prehlbujem vašu jednotu, pomáham vám rásť vo vzájomnej láske, až kým sa stanete jedno srdce a jedna duša.

Dostávam pre vás dar Ducha Svätého, ktorý zostupuje na vás, aby vás upevnil vo vašej kňazskej službe a urobil vás apoštolmi druhej evanjelizácie.

Nech je vaše hlásanie evanjelia založené na skale apoštolskej viery, aby ste sa stali odvážnymi svedkami viery v týchto časoch veľkej apostázy. Nermúťte sa, keď vidíte, že bludy sa dnes otvorene vyučujú, rozširujú a nasledujú. Nestrácajte nikdy odvahu!

Buďte vernými služobníkmi Kristovho Evanjelia a hlásajte všetky pravdy katolíckej viery a tak sa stanete svetlom, postaveným na svietniku, žiarivými fakľami, postavenými na výšinách, aby osvetľovali tieto časy veľkej temnoty.

Nech sa vaše svedectvo jednoty a cirkevnej spolupatričnosti zakladá na skale apoštolskej viery.

Peter dostal od Ježiša úlohu, aby sa stal základom Cirkvi a aby utvrdzoval celú Cirkev v evanjeliovej pravde.

Pápež je nástupcom Petra v jeho službe byť základom jednoty Cirkvi a neoblomným strážcom jeho Pravdy.

Buďte dnes svedkami lásky a jednoty s pápežom. Priveďte stádo, ktoré vám bolo zverené, do tejto jednoty, aby sa skoro vytvoril jeden ovčinec pod jedným Pastierom.

Milujte a podporujte svojich biskupov a pomáhajte im v ich ťažkej a namáhavej službe. Nech prekvitá na skale apoštolskej viery vaša kňazská svätosť.

Buďte tak vernými vysluhovateľmi sviatostí, ktoré vám boli zverené. Buďte najmä vytrvalí vo vysluhovaní sviatosti zmierenia, ktorá je taká cenná a dnes tak zanedbávaná.

Nech je eucharistický Ježiš centrom vašej modlitby, slnkom vášho života, láskou celého vášho kňazského bytia. Vráťte sa k verejnému uctievaniu Sviatosti Oltárnej, aby Ježiš mohol priniesť do sŕdc a duší svoje kráľovstvo svätosti a života.

Staňte sa jemným balzamom na otvorené a krvácajúce rany vašej svätej Matky Cirkvi. Ona takto vaším prostredníctvom pocíti moju materskú útechu a dostane pomoc kráčať po bolestnej ceste týchto posledných časov, aby mohla vydávať dokonalé svedectvo o Ježišovi.

Moje svetlo bude stále viac žiariť na celom veľkom kontinente Latinskej Ameriky, ktorá ma veľmi miluje a ktorá sa teší osobitnej ochrane vašej nebeskej Matky.

Spolu s vašimi drahými, so všetkými, ktorí boli zverení vašej službe, vás žehnám v mene Otca, i Syna i Ducha Svätého.“

Capoliveri (Livorno, Taliansko), 31. marca 1994

Zelený štvrtok

NECHAJTE SA OVLÁDNUŤ JEHO LÁSKOU

„Drahí synovia, dnes na vás pozerám s radosťou a materinskou záľubou. Je to váš sviatok. Je to vaša Pascha. Zhromaždení okolo biskupov obnovujete sľuby, ktoré ste dali v deň kňazskej vysviacky. Sú to sľuby lásky a vernosti Ježišovi, ktorý si vás vyvolil a povolal, aby ste mali účasť na jeho najvyššom a večnom kňazstve. Vaším prostredníctvom sa Ježiš môže každý deň obetovať za vašu spásu.

Nechajte sa ovládnuť jeho láskou. Ako vás len Ježiš miluje! Pre lásku k vám sa Otcovo Slovo vtelilo do môjho panenského lona, podriadilo sa vymedzenému miestu a času, zrodilo sa k ľudskému životu a rástlo ako kvietok v záhrade mojej materskej lásky.

Pre lásku k vám poznal Ježiš v detstve vyhnanstvo, chudobu a námahu v dospievaní, nedorozumenia a odmietanie v rokoch svojho verejného účinkovania.

Pre lásku k vám podstúpil zradu a ubližovanie, súdenie a odsúdenie, ukrižovanie a smrť na kríži. Ako veľmi vás Ježiš miluje!

Nechajte sa ovládnuť jeho láskou. ,Miloval svojich, ktorí boli vo svete, miloval ich až na smrť na kríži.‘ Najmä z lásky k vám Ježiš ustanovil novú Obetu a nové kňazstvo. A tak v každej časti zeme, od východu na západ, sa môže Nebeskému Otcovi predkladať obeta čistá, obeta dokonalá, ktorá uzmieruje jeho Božskú spravodlivosť, ktorá odčiňuje všetky hriechy človeka, pre spásu s život sveta.

A vy, milovaní synovia, ste kňazmi, ktorých si vyvolil, aby obnovoval túto obetu novej a večnej zmluvy.

Nechajte sa ovládnuť jeho láskou. Nehľaďte na svoju úbohosť, nestrácajte odvahu pre svoje slabosti, nepočítajte svoje hriechy, nevracajte sa k svojej nevernosti, ale sa nechajte ovládnuť jeho láskou, lebo Božia láska Ježišovho Srdca bezhranične presahuje všetok ľudský nevďak.

Koľkí kňazi oplakávajú svoje pády v týchto časoch, tí, čo podľahli silám dnes už spútaného zla, čo podľahli ilúziám sveta, vracajúceho sa k pohanstvu, čo padli za obeť falošným zvodným úkladom môjho a vášho protivníka!

Milovaní synovia, aj keď opakujete Petrovo zapieranie alebo Judášovu zradu či skutok apoštolov, ktorí utiekli a opustili Ježiša, otvorte si dnes srdcia nádeji, lebo Ježiš vás miluje! Jeho láska presahuje všetky ľudské slabosti.

Nech v tento váš deň zavládne veľká radosť a hlboký pokoj. Hlasom Matky, ktorá vám stále pomáha a vás vedie, utešuje a povzbudzuje, vás dnes pozývam, aby ste sa nechali ovládnuť jeho láskou a boli aj vy kňazmi podľa jeho Božského a milosrdného Srdca.“

Capoliveri (Livorno, Taliansko), 1. apríla 1994

Veľký piatok

ŽIARIVÝ KRÍŽ

„Zastavte sa pri tróne milosti, aby ste obsiahli milosrdenstvo v tento deň Vykúpenia. Hľaďte s láskou a nesmiernou vďačnosťou na toho, ktorého dnes prebodli. On je večné Slovo Otca, ktoré sa stalo človekom.

Je to Boží Syn, obetovaný za vaše vykúpenie. Je pravý Boží Baránok, ktorý sníma hriechy sveta.

Je to môj syn, Ježiš, ktorý sa narodil a rástol vo mne, ktorému som pomáhala a ktorého som nasledovala, o ktorom som rozjímala s materským zaľúbením, keď vyrastal ako človek.

Je to môj syn, ktorého som potešovala a povzbudzovala pri každom verejnom odmietnutí, nasledovala a počúvala v púšti toľkej neviery, utešovala hlasom malých, chudobných, chorých a hriešnikov.

Je to môj syn, ktorého dnes stretám, ako nesie na doráňaných ramenách ťažké bremeno dreva kríža.

Prežívajte so mnou chvíľu tohoto neopísateľného stretnutia. Moja materská láska sa vlieva ako balzam do každej jeho rany. Nesmierna bolesť syna padá na srdce Matky, preniknuté jeho utrpením.

A kríž drví Syna i Matku, ktorí sa už spojili do jedinej obety. Zostaňte so mnou, najmilší synovia, spolu s vaším bratom Jánom pod krížom.

Tu je veľmi potrebná útecha!

Pre Ježiša, ktorého pribíjajú na kríž, vyzdvihujú zo zeme a ktorý prežíva krvavé hodiny svojej agónie.

Pre mňa, jeho Matku, dôverne pridruženú k jeho vykupiteľskému utrpeniu.

Tu je tak veľmi potrebná viera!

Hľa, Ježiš, ako zgniavený červík! Jeho obetované telo ťažia všetky hriechy sveta. Jeho srdce týra ľudský nevďak a nevera. ,Iných zachraňoval, sám seba nemôže zachrániť. Nech teda zostúpi z kríža, ak je Boží Syn, potom mu uveríme.‘

Povedzte aj vy so mnou, s Jánom, so zbožnými veriacimi ženami, so súcitným stotníkom: On je naozaj Boží Syn!

Tu je tak veľmi potrebná láska!

Zdá sa, že láska na Golgote bola porazená. Zostala iba nenávisť, nevraživosť, zloba a neľudská ukrutnosť. Temnoty zostupujú a zatieňujú svet.

Láska sa celá ukryla v ukrižovanom Ježišovi, ktorý sa modlí, odpúšťa, skláňa sa Otcovej vôli a poslušne sa mu odovzdáva.

Láska z neho zostupuje na Matku, povolanú, aby otvorila svoje Srdce novému a duchovnému materstvu a na Jána, ktorý zastupuje vás všetkých, keď prijíma tento najvyšší dar Božského Srdca Syna.

Tu je tak veľmi potrebná nádej!

Ježišovo bezduché telo skladajú z kríža a vkladajú do môjho materského náručia. Pokrývam ho bozkami a slzami a za pomoci verných žien ho zavinujem do čistej plachty a vkladáme ho do jeho nového hrobu. Hrob uzatvára veľký kameň.

Otvára sa však brána nádeje. Nádej, že Ježiš nemôže zostať mŕtvy, lebo je Boží Syn – ten, ktorý vstane z mŕtvych, ako to veľakrát predpovedal; ten, ktorý sa znova stretne s apoštolmi na radostnej a úrodnej zemi Galiley.

V bolesti Veľkého piatku vás vaša nebeská Matka prosí, aby ste si otvorili srdcia nádeji.

Nekrvavý kríž, o ktorom dnes rozjímate v plači, bude príčinou vašej najväčšej radosti, lebo sa premení vo veľký žiarivý kríž.

Žiarivý kríž, ktorý sa bude rozprestierať od východu na západ a zjaví sa na nebesiach, bude znakom návratu Ježiša Krista v sláve.

Žiarivý kríž sa z dreva premení na trón jeho triumfu, lebo Ježiš na ňom príde, aby založil svoje slávne kráľovstvo vo svete.

Žiarivý kríž, ktorý sa zjaví na nebesiach na konci očisty a veľkého súženia, bude bránou, ktorá otvorí dlhý a tmavý hrob, v ktorom leží ľudstvo, aby ho voviedla do nového kráľovstva života, ktoré Ježiš prinesie pri svojom slávnom návrate.“

Capoliveri (Livorno, Taliansko), 2. apríla 1994

Biela sobota

SOBOTA, KTORÁ SA PRÁVE KONČÍ

„Prežite tento deň so mnou, najmilší synovia, a otvorte svoje srdcia nádeji.

Môj syn Ježiš dnes odpočíva vo svojom novom hrobe.

Je to jediný deň, čo som zostala bez svojho Syna.

Je to prvý deň môjho nového a univerzálneho materstva.

Je to deň, ktorý predchádza najväčšiemu sviatku: Pasche!

V tento deň si spomíname, ako vyvolený ľud vyšiel z dlhého otroctva, ktoré prežil v Egypte. Je to prechod Pánovho anjela, ktorý zasahuje prvorodených Egypťanov a zachraňuje domy Hebrejov, poznačené baránkovou krvou.

Pravý Baránok Boží bol obetovaný na kríži. Jeho krv zostúpila na domy všetkých a vykúpila celé ľudstvo.

Baránok, obetovaný za vás, teraz leží vo svojom novom hrobe. Matka bdie v bolesti a plači, vo viere a modlitbe, v láske a nádeji.

Tento sobotný deň bol venovaný Cirkvi na osobitné uctievanie vašej nebeskej Matky, lebo v tento deň sa hrob premenil na jasle, do ktorých je vložené vykúpené ľudstvo, zrodené k novému božskému životu.

Moje Nepoškvrnené Srdce sa otvára, aby doň prijalo každé nové stvorenie. Slzy sa otvárajú úsmevu, bolesť radosti, nádej najväčšej istote.

O pár hodín môj syn Ježiš vyjde slávnostne z hrobu ako víťaz nad hriechom a smrťou.

Je to sobota, ktorá pripravuje žiarivý deň Zmŕtvychvstania.

Je to bolesť, ktorá vedie k radosti.

Je to smrť, ktorá sa otvára životu.

Je to sobota, ktorá sa práve končí.

V hrobe ešte leží ľudstvo, spráchnivelé hriechom, v otroctve satana, doráňané zlom, stýrané jarmom veľkého otroctva.

Blíži sa hodina, keď Ježiš, ktorý vstal z mŕtvych, vstúpil na nebesia a sedí po pravici Otca, sa vráti k vám na nebeských oblakoch v jase svojej božskej slávy a tak dokonale naplní dielo vykúpenia.“

Capoliveri (Livorno, Taliansko), 3. apríla 1994

Veľkonočná nedeľa

JE TO VEĽKONOČNÁ RADOSŤ

„Majte dnes účasť na radosti vašej nebeskej Matky, ktorá prežíva blaženú hodinu vzkriesenia syna Ježiša.

Každá bolesť sa utíši, každá rana sa zacelí vo chvíli, keď sa v žiari svojho osláveného tela približuje ku mne Ježiš, berie ma do náručia, privinie si ma k svojmu prebodnutému Srdcu, z ktorého vychádza lúč mocného svetla, ktorý ma celú ovinie a ponorí do mora obrovskej blaženosti.

Aký je krásny môj Syn v žiari svojho osláveného a božského tela! Už sa stráca spomienka na jeho telo dotlčené a potupené, bičované a doráňané, dopichané tŕňmi, prebodnuté klincami, ukrižované a umučené, zložené z kríža a uložené do hrobu.

Teraz je jeho telo plné energie a sily, žiari vo svojej božskej nádhere, vyžaruje jas a moc, vysiela lúče nadľudského svetla, vytvára novú harmóniu života a pokoja, otvára sa ako nežné pohladenie, aby zacelilo všetky rany mojej materinskej bolesti. Syn a Matka sa znova spájajú do jedinej radosti.

Je to veľkonočná radosť.

Je to radosť, ktorá zachvacuje celé ľudstvo, pretvorené podľa plánu Otca.

To je veľkonočná radosť, ktorá zostupuje na všetko stvorenstvo, obnovené a spasené jeho krvavou obetou.

Je to veľkonočná radosť, ktorá prichádza až k zosnulým, aby oslobodila z temnôt smrti duše všetkých spravodlivých v očakávaní.

Je to veľkonočná radosť, ktorá preniká všetkých ľudí, navrátených ako synov do náručia nebeského Otca.

Je to veľkonočná radosť, ktorá potešuje Cirkev na bolestnej ceste, lebo aj ona je dnes povolaná žiť hodiny Getseman a Kalvárie.

Je to veľkonočná radosť, ktorá preniká do sŕdc všetkých mojich synov, potešených a povzbudených k tomu, aby žili bolestnú dobu očisty a veľkého súženia.

Je to veľkonočná radosť, ktorá osvecuje vašu nádej a dáva bezpečnú odpoveď na veľké očakávanie všetkých.

Je to veľkonočná radosť, ktorá vstupuje do vašej doby a pripravuje ju na najväčšiu udalosť celých dejín. Lebo veľkonočné vzkriesenie sa dovŕši v plnosti iba vtedy, keď sa Ježiš vráti v sláve, aby ustanovil medzi vami svoje kráľovstvo, keď všetci splnia Otcovu vôľu a keď sa dostane dokonalej oslavy Najsvätejšej Božskej Trojici.“

Rím, 1. mája 1994

HODINA KALVÁRIE

„Začnite so mnou tento mesiac, ktorý Cirkev venuje mojej osobitnej úcte. Venujte každý deň kvety lásky a modlitby vašej nebeskej Matke ako malé deti.

Prosím vás, aby ste čím väčšmi šírili večeradlá, o ktoré som vás už veľakrát žiadala.

– Ruženec, ktorý sa modlíte, má veľmi silnú moc proti zlu a častým zvodom môjho protivníka.

Na vládu satana, ktorá sa šíri, na otroctvo hriechu, ktoré ujarmuje mnohých mojich synov, na zlo, ktoré vkladá do sŕdc jed, na úklady Zlého, ktoré sa stali nebezpečné a falošné, na mocnú silu slobodomurárstva, ktorému sa darí všade sa votrieť, na kult diabla, ktorý sa šíri – na to všetko odpovedajte modlitbou svätého ruženca. To je moja modlitba. To je vaša modlitba.

– Obnovujte každý deň svoje zasvätenie môjmu Nepoškvrnenému Srdcu. Týmto skutkom mi umožňujete ako Matke vstúpiť do vášho života, aby som ho nasmerovala na dôsledné uskutočňovanie plánu, ktorý má Pán s každým z vás. Tak sa stanete mojím sprítomnením vo svete a v týchto posledných časoch budete všade šíriť svetlo mojej svätosti, mojej čistoty, mojej pokory, poslušnosti, učenlivosti a mojej milosrdnej a materskej lásky.

– Prosím vás najmä, aby ste mi obetovali vzácny a vonný kvet vášho utrpenia. Na oltári svojho Nepoškvrneného Srdca chcem obetovať všetkých svojich synov v trvalom akte obetovania a zmierenia. Iba utrpením svojich najmenších detí môžem urýchliť čas víťazstva svojho Nepoškvrneného Srdca vo svete.

Práve v tomto mesiaci som žiadala ešte o väčšie utrpenie aj môjho pápeža Jána Pavla II.

Už nadišla hodina Kalvárie.

Už nadišla hodina Kalvárie pre Cirkev, povolanú, aby sa obetovala ako zápalná obeta a aby bola obetovaná na kríži svojho krvavého mučiteľa.

Už nadišla hodina Kalvárie pre úbohé ľudstvo, ktoré už začína žiť bolestné hodiny svojho trestu.

Už nadišla hodina Kalvárie pre vás, moji najmilší, lebo ste už vstúpili do záverečnej doby veľkého súženia.

Ako Matka vás vediem každý deň k uskutočňovaniu vašej kňazskej obety.

Preto vás pozývam, aby ste prežívali tento mne zasvätený mesiac mimoriadne intenzívne a aby ste mi obetovali vonné kvety vašej modlitby a utrpenia.

Otvorte si srdcia nádeji. Ako vám napovedá otváranie sa kvietkov v tomto mesiaci, že jar už nastala, tak i rozkvet tohto môjho diela lásky všade vám hovorí, že už prichádza moje materské víťazstvo.“

Svätyňa v Caravaggiu (Taliansko), 13. mája 1994

Výročie prvého fatimského zjavenia

APOKALYPTICKÉ POSOLSTVO

„Aj v tomto roku si pripomínate výročie môjho prvého zjavenia v údolí Cova da Iria vo Fatime celodenným večeradlom v tomto uctievanom pútnickom chráme. Moje Nepoškvrnené Srdce sa otvára a zosiela na vás lúče mojej materinskej a milosrdnej lásky.

Do vašej doby spadá uskutočňovanie posolstva, ktoré som vám dala vo Fatime a proti ktorému je môj protivník spútaný, ale ktoré sa teraz zjaví v celej svojej mimoriadnej dôležitosti pre Cirkev a pre celé ľudstvo.

Je to apokalyptické posolstvo.

Týka sa konca časov. Zvestuje a pripravuje návrat môjho Syna Ježiša v sláve.

– Na toto ľudstvo, ktoré sa navrátilo k pohanstvu, obrnené mrazivým pancierom popierania Boha a vzbury proti jeho zákonu lásky, skazené hriechom a zlom, nad ktorým satan vládne ako bezpečný víťaz, zošlem lúče lásky a svetla svojho Nepoškvrneného Srdca. Osvietia vám cestu, po ktorej musíte ísť, aby ste sa vrátili k Bohu po ceste obrátenia, modlitby a pokánia. Tak sa moje Nepoškvrnené Srdce stane bezpečným prostriedkom spásy pre celé ľudstvo. Lebo iba v mojom Nepoškvrnenom Srdci nájdete útočište vo chvíli trestu, útechu v hodine utrpenia, úľavu uprostred nevýslovných bolestí, svetlo v dňoch najhustejšej temnoty, osvieženie v plameňoch stravujúceho ohňa, dôveru a nádej vo všeobecnom zúfalstve.

– Na túto Cirkev, plnú temna a úderov, doráňanú a zradenú, budú dopadať lúče lásky a svetlo môjho Nepoškvrneného Srdca.

Keď do nej vstúpi človek neprávosti a dovŕši ohavné spustošenie, vyvrcholiace strašným rúhaním a všade sa rozšíri veľký odpad, vtedy moje Nepoškvrnené Srdce pozbiera malý zvyšok verných, ktorí budú v utrpení, v modlitbe a v nádeji očakávať návrat môjho Syna Ježiša v sláve.

Preto vás dnes pozývam, aby ste hľadeli na veľké svetlo, ktoré sa z Fatimy rozšírilo na udalosti vášho storočia a ktoré je osobitne silné v týchto posledných časoch.

Je to apokalyptické posolstvo, lebo sa nachádzate v srdci toho, čo vám bolo zvestované v poslednej a tak dôležitej knihe Svätého písma.

Zverujem anjelom svetla môjho Nepoškvrneného Srdca úlohu, aby vás priviedli k pochopeniu týchto udalostí, teraz, keď som vám otvorila zapečatenú knihu.“

Berlín (Nemecko), 22. mája 1994

Turíce

PRÍĎ, DUCHU SVÄTÝ

„Dnes ste sa tu zhromaždili v trvalom večeradle modlitby s vašou nebeskou Matkou pri slávení liturgickej oslavy Turíc. A opakujete so silou lásky modlitbu, ktorú som vás naučila: Príď, Duchu Svätý, príď na mocný príhovor Nepoškvrneného Srdca Panny Márie, tvojej milovanej Nevesty.

Príď, Duchu Svätý!

Je potrebné nové a univerzálne vyliatie Ducha Svätého, aby ste dospeli do tak veľmi očakávanej novej doby. Treba, aby skoro prišli druhé Turíce.

Druhé Turíce môžu prísť iba v duchovnom večeradle môjho Nepoškvrneného Srdca. Pre túto obnovu dnes pozývam celú Cirkev, aby vstúpila do večeradla, ktoré vám pripravila nebeská Matka pre poslednú dobu. Môžete tam vstúpiť úkonom zasvätenia môjmu Nepoškvrnenému Srdcu. Žiadam, aby toto zasvätenie, o ktoré prosím s toľkou ustarostenou nástojčivosťou, vykonali biskupi, kňazi, rehoľníci a veriaci. Nech ho urobia všetci, aby sa skrátil čas veľkej skúšky, ktorá už nastala.

Duch Svätý vás potom privedie k pochopeniu celej Pravdy.

Duch Svätý vám dá pochopiť časy, ktoré žijete.

Duch Svätý bude svetlom na vašej ceste a urobí vás hrdinskými svedkami Evanjelia v pohnutej hodine veľkej apostázy.

Duch Svätý vám dá pochopiť to, čo vám zjavím z toho, čo je obsiahnuté v knihe, ktorá je ešte zapečatená.

Duch Svätý vydá svoje dokonalé svedectvo o Synovi, pripraví srdcia a duše na prijatie Ježiša, ktorý sa vráti k vám v sláve.

Príď, Duchu Svätý!

Príď na mocný príhovor môjho Nepoškvrneného Srdca.

Moja hodina je hodinou Ducha Svätého.

Víťazstvo môjho Nepoškvrneného Srdca sa uskutoční zároveň s veľkým zázrakom druhých Turíc.

Z neba zostúpi nový oheň a očistí celé ľudstvo, ktoré sa vrátilo k pohanstvu. Bude to ako súd v malom a každý sa uvidí vo svetle Božej Pravdy. Tak sa hriešnici navrátia k milosti a k svätosti, zblúdilí na cestu dobra, tí, čo sa odvrátili, navrátia sa do Otcovho domu. Chorí dosiahnu úplné uzdravenie. Pyšní, nečistí a zlí satanovi spolupracovníci budú navždy porazení a odsúdení.

Potom moje Srdce Matky zvíťazí v celom ľudstve, ktoré sa navráti k novému zasnúbeniu lásky a života s nebeským Otcom.

Príď, Duchu Svätý!

Príď na hlas tvojej milovanej Nevesty, ktorá ťa volá.

Som božská Nevesta Ducha Svätého. Tak, ako som sa jedinečným Otcovým plánom stala pravou Matkou Syna, tak som sa stala pravou Nevestou Ducha Svätého.

Duch Svätý sa daroval mojej duši vnútorným a pravým svadobným zväzkom a z neho sa narodil božský plod panenského počatia Slova v mojom najčistejšom lone.

Duch nemôže odolať hlasu Nevesty, ktorá ho volá. Preto sa všetci pripojte ku mne, moji malí synovia, v dnešnom vzývaní Ducha Svätého. Vaša úpenlivá prosba nech sa stane modlitbou tejto poslednej doby. Nech vaša modlitba je neprestajná, často ju opakujte, pretože vás ju naučila a o ňu vás vrúcne žiada vaša nebeská Matka: „Príď, Duchu Svätý, príď na mocný príhovor Nepoškvrneného Srdca Panny Márie, tvojej milovanej nevesty.

A otvorte si srdcia nádeji, lebo má k vám prísť najväčší zázrak druhých Turíc.“

San Leonardo (Sardínia, Taliansko), 11. júna 1994

Sviatok Nepoškvrneného Srdca Panny Márie.

Exercície vo forme večeradla

s mládežou MKH Sardínie

VAŠE ÚTOČIŠTE

„Dnes si tu, môj malý syn, v trvalom večeradle modlitby a bratstva, s mnohými mladými tohto Hnutia, aby ste slávili Sviatok Nepoškvrneného Srdca vašej nebeskej Matky.

Pozri, ako ma všetci títo mladí ľudia milujú! Ich láska, ich nadšenie, modlitba, ich zasvätenie sa môjmu Nepoškvrnenému Srdcu, zaceľujú hlboké rany mojej veľkej bolesti.

Otváram zlatú bránu svojho materinského Srdca, aby ste doň vstúpili všetci moji synovia, ktorí ste vystavení toľkým nebezpečenstvám, zasiahnutí toľkými bolesťami, ponižovaní toľkými údermi, ranení mnohými porážkami. V týchto ťažkých a bolestných rokoch otváram predovšetkým mojim mladým útočište svojho Nepoškvrneného Srdca. Moje Srdce Matky sa tak stáva pre vás vaším bezpečným útočišťom.

– Je to vaše útočište, v ktorom sa skryjete pred ťažkými hroziacimi nebezpečenstvami, ktoré vás obklopujú. Pohanská spoločnosť, v ktorej žijete, ktorá poprela svojho Boha, aby si vybudovala idoly rozkoše a peňazí, pýchy a sebectva, zábavy a nečistoty, je pre vás veľkým nebezpečenstvom že zradíte svoj krst a porušíte záväzky, ktoré ste pred Bohom a Cirkvou prevzali. V mojom Nepoškvrnenom Srdci sa budete formovať k dokonalej sláve Pána svojím životným záväzkom, ktorý ste mu obetovali, v plnení Božej vôle a v zachovávaní jeho zákona.

– Je to vaše útočište, v ktorom ste chránení od zlého vplyvu tohto materialistického sveta a od prehnaného hľadania rozkoše. V mojom Nepoškvrnenom Srdci sa budete formovať k zriekaniu sa a umŕtvovaniu, k modlitbe a k pokániu, k chudobe a k dokonalosti v láske. Tak sa budete tešiť radosti, že kráčate po ceste, ktorú vám vyznačil Ježiš, v duchu slobody a že dávate odpoveď na veľký dar, ktorý vám dal.

– Je to vaše útočište, ktoré vás chráni od poškvrnenia hriechom a nečistotou. Ako je len nasiaknuté nemorálnosťou a zlom prostredie, v ktorom žijete! Hriech sa pácha a ospravedlňuje sa. Vyzdvihuje sa a šíri neposlušnosť voči Božiemu zákonu. Diabolská moc satana sa stále viac rozprestiera tak na jednotlivcov, ako i na celé národy.

Ako vás uchrániť od tejto záplavy biedy, skazenosti a bezbožnosti?

– Moje Nepoškvrnené Srdce je vaše útočište! Daruje sa vám práve pre túto vašu dobu. Vstúpte doňho, moje milované deti, a pôjdete tak po ceste, ktorá vás privedie k Bohu spásy a pokoja.

– Moje Nepoškvrnené Srdce je vaše útočište, v ktorom vás zhromažďujem ako v novom duchovnom večeradle, aby som pre vás dostala dar Ducha Svätého, ktorý vás premení na apoštolov druhej evanjelizácie.

Buďte apoštolmi tohto môjho diela v celej Sardínii. Keď vyjdete z tohto večeradla, choďte všade hľadať mojich synov, ktorí zblúdili na cestách hriechu a zla, nevery a rozkoše, nečistoty a drog.

Priveďte všetkých do tohto útočišťa, ktoré som pre vás pripravila. Som s vami a osvecujem cestu, po ktorej máte ísť. Dnes na vás pozerám s materinskou nehou a spolu s vašimi drahými vás žehnám a povzbudzujem, aby ste kráčali po ceste svätosti a lásky, čistoty a radosti.“

Valdragone di San Marino, 30. júna 1994

Duchovné cvičenia formou večeradla s 25 biskupmi

a 250 kňazmi MKH z Európy, Ameriky, Ázie a Oceánie

MOJE NEPOŠKVRNENÉ SRDCE ZVÍŤAZÍ

„Ešte nikdy ste neprišli v takom hojnom počte zo všetkých končín sveta, biskupi a kňazi môjho hnutia. Schádzate sa tu hore, na tomto vrchu, na týždeň nepretržitého večeradla modlitby a bratstva.

Prišli ste privolaní hlasom vašej nebeskej Matky.

Ja som vás sem hore zavolala. Po tieto dni som stále pri každom z vás. Pripájam sa k vašej modlitbe. Prehlbujem puto vášho bratstva. Vyprosujem pre vás dar Ducha Svätého, ktorý pôsobí hlboko vo vašom živote a vedie vás k premene srdca.

Akú útechu dávate svojej nebeskej Matke!

Vo vás je oslávené moje Srdce, lebo prostredníctvom vás môžem uskutočňovať víťazstvo svojho Nepoškvrneného Srdca vo svete, ako som vám zvestovala vo Fatime.

– Moje Nepoškvrnené Srdce zvíťazí v tomto chorom a materialisticky založenom ľudstve, upriamenom čoraz väčšmi hľadať radovánky a blahobyt; ľudstve, ktoré si postavilo novú civilizáciu bez Boha a po takmer dvoch tisícročiach od prvého ohlasovania evanjelia sa vrátilo k pohanstvu.

Choďte a hlásajte potrebu pokánia a obrátenia, potrebu návratu k Pánovi na cestu modlitby a ľútosti, potrebu zriekania sa diabla a jeho zvodov, zrieknutia sa zla a nadvlády vášní.

Vráť sa, ako márnotratný syn, do náručia nebeského Otca, ktorý ťa očakáva s láskou, aby takto mohlo nastať nové, hlboké a univerzálne zmierenie medzi Bohom a ľudstvom.

Vy buďte nástrojmi tohto všeobecného návratu.

Vy buďte apoštolmi tejto druhej evanjelizácie, ktorú tak veľmi požaduje môj pápež: takto, prostredníctvom vás, moje Nepoškvrnené Srdce zvíťazí.

– Moje Nepoškvrnené Srdce zvíťazí v tejto mojej trpiacej a rozdelenej Cirkvi, sužovanej duchmi zla a stále silnejšie ovládanej temnou mocou slobodomurárstva.

Preto sa v nej šíria bludy, často sa i vyučujú. Bludy sa šíria a prijímajú v atmosfére všeobecnej apatie a ľahostajnosti. Viery stále ubúda. Páchajú sa a ospravedlňujú sa hriechy. Služobníci svätyne viaznu vo vlažnosti a ľahostajnosti a mrhajú pokladmi, ktoré im Pán vložil do rúk.

Ako trpí táto moja najdrahšia dcéra!

Ako málo je tých, ktorí počúvajú hlas svojej nebeskej Matky a idú za ním: a títo sa stretávajú s ťažkosťami, neporozumením a prenasledovaním často zo strany svojich spolubratov.

Buďte vy nástrojmi vnútornej obrody celej Cirkvi, vy, ktorých volám, aby ste boli novým srdcom novej Cirkvi – Cirkvi očistenej, osvietenej a posvätenej. Preto vás pozývam, aby ste boli dnes statočnými apoštolmi viery a jednoty, svätosti a lásky. Skloňte sa nad ňou so mnou, aby sme zmiernili jej veľkú bolesť, aby sme vliali balzam a útechu do toľkých jej otvorených a krvácajúcich rán. Vy sa stanete dnes pre Cirkev výrazom mojej materskej nežnosti a prostredníctvom vás moje Nepoškvrnené Srdce zvíťazí.

– Moje Nepoškvrnené Srdce zvíťazí vo všetkých mojich úbohých deťoch, ktoré nesú kríž nevýslovných utrpení poslednej doby očisty a veľkého súženia. Koľkí sú vzdialení! Ako veľa je obetí môjho nepriateľa, ktorý dnes postavil vrchol svojej diabolskej moci vo svete!

Vezmite za ruku deti, zatiahnuté do predčasných skúseností zla; podopierajte mladých ľudí, oklamaných a zvádzaných falošnými hodnotami, ktoré sa im predkladajú a ktorým podliehajú pod ťarchou hriechov, nečistoty a užívania drog; pomáhajte kresťanským rodinám žiť ako malé spoločenstvá milosti a modlitby, Eucharistie a lásky a vymaňte ich z ťažkého nebezpečenstva rozdelenia a rozvodu, z používania prostriedkov, zabraňujúcich životu a z nebezpečenstva potratov, ktoré sa rozmáhajú vo všetkých častiach sveta.

Choďte a hľadajte stratené ovečky na všetkých cestách sveta. Obracajte hriešnikov, buďte oporou pochybujúcim, privádzajte stratených, uzdravujte chorých, potešujte umierajúcich: všetkým dávajte milosť a lásku, spásu a život, ktorý vám dal môj syn Ježiš svojím umučením a smrťou na kríži. Staňte sa nástrojmi spásy pre všetkých v tejto poslednej dobe, keď sa má splniť všetko, čo som predpovedala. Takto prostredníctvom vás napokon moje Nepoškvrnené Srdce zvíťazí.

Vyjdite z tohoto večeradla veselí a radostní. Všetkým som udelila milosť premeny srdca a pretvorenia života. Nikto nevyjde z tohto večeradla tak, ako sem vstúpil.

Ja som Matka milosti a čistoty, lásky a nádeje, radosti a pokoja. Choďte v pokoji a staňte sa všade nástrojmi môjho pokoja. Som s vami a moju materskú prítomnosť pocítite mimoriadnym spôsobom.

S vašimi drahými, s tými, ktorí sú vám zverení, všetkých vás žehnám v mene Otca i Syna i Ducha Svätého.“

Rubbio (Vicenza, Taliansko), 15. augusta 1994

Nanebovzatie Panny Márie

SVIATOK RADOSTI

„Milovaní synovia, rozjímajte dnes vo svetle môjho osláveného tela, vzatého v sláve do neba.

Najsvätejšia Božská Trojica odráža vo mne žiaru svojej moci a veľkej slávy.

Radosťou sú rozochvení všetci nebeskí duchovia, plesajú a hymnami velebia, klaňajú sa v hlbokej úcte tej, ktorá bola ustanovená za ich Kráľovnú.

Veľkú blaženosť prežívajú zástupy svätých, keď ma vidia vedľa Syna v mojom oslávenom tele, obklopenom žiarou a nádherou, pri myšlienke, že jedného dňa aj ich telo, dnes už rozložené, bude v sláve nasledovať žiarivý osud, ktorý je nateraz vyhradený iba vašej nebeskej Matke.

Osobitná útecha zostupuje na všetky duše, ktoré trpia v očistci, v modlitbe a utrpení, lebo vo videní môjho osláveného tela je stále silnejšia ich očista a vrúcnejšia ich túžba dosiahnuť ma v nebeskej sláve.

Útecha a bezpečná nádej je to pre celú Cirkev, ktorá ešte putuje v púšti tohto sveta, obťažená utrpením a ranami, o ktorých dnes rozjíma, prosí ma a vrúcne vzýva, aby jej moja materská prítomnosť pomohla kráčať s dôverou k nebeskej vlasti.

Predovšetkým však veľkú radosť dáva vám, moji milovaní synovia, ktorí žijete poslednú dobu očisty a veľkého súženia.

Svet sa stal pre lásku a život púšťou. Prostredníctvom masovokomunikačných prostriedkov sa všade šíri nečistota, ktorá svojím neblahým vplyvom vedie ku skazenosti a nemravnosti zvykov. Vaše telo, ktoré je chrámom Ducha Svätého, urážajú a znesväcujú, hriech vás privádza k novému a ešte väčšiemu otroctvu.

Vaša nebeská Matka vás berie za ruku a vedie vás po osvetlených, krásnych, čistých a svätých cestách, ktoré vás vedú do neba.

Dnes je sviatok môjho nanebovzatia – vzatia do neba s telom i dušou. Je to sviatok svetla a milosti, krásy a čistoty, lásky a života.

Dnes je sviatok radosti.

Radujú sa anjeli a svätí v nebi.

Radujú sa všetky duše, ktoré sa očisťujú v očistci.

Raduje sa pozemská Cirkev, ktorá hľadí na mňa ako na znamenie útechy a bezpečnej nádeje.

Radujú sa moji biedni synovia hriešnici, chorí, ranení, zblúdilí a zarmútení.

Dnes je sviatok vašej radosti.

Radujte sa najmä vy, moji synovia, čo ste vystavení najväčším utrpeniam tejto poslednej doby, a otvorte svoje srdcia nádeji. Žena odetá slnkom práve dosahuje svoje najväčšie víťazstvo v triumfe svojho Nepoškvrneného Srdca vo svete.“

Miláno (Taliansko), 28. augusta 1994

Predvečer cesty do severnej a strednej Ameriky

BDIACI POSLOVIA

„Daj sa niesť, môj malý syn, v mojom materinskom náručí a všade uvidíš nádheru milosti a milosrdenstva môjho Nepoškvrneného Srdca.

Nerob si starosti z takej dlhej a namáhavej cesty, na ktorú sa pripravuješ, aby si poriadal večeradlá s kňazmi a veriacimi môjho Hnutia po celej Kanade, v USA, v Mexiku a v Dominikánskej republike. Zver anjelom svetla môjho Srdca všetko to, čo sa spája s touto cestou. Ponesú ťa na svojich krídlach a budú bdieť, aby sa ti noha nepotkla na nejakej prekážke.

Ach, aké sú v týchto dňoch krásne nohy tých, ktorí hlásajú pokoj, rozširujú dobrú zvesť spásy a víťazstva Božieho milosrdenstva!

Buďte vy týmito zvestovateľmi pokoja.

Buďte vy dnes bdiacimi poslami nad horami dôvery a nádeje.

– Buďte bdiacimi poslami v temnej dobe nevery a odpadu. Tak budete šíriť okolo seba najživšie svetlo Evanjelia, budete dávať všetkým silu Božieho slova a budete ukazovať cestu, po ktorej treba ísť, aby ste zostali vždy v Pravde.

Celý svet očakáva vaše zvestovanie s vrúcnou nádejou. Ste apoštolmi tejto druhej evanjelizácie. Hlásajte všetkým národom, že Ježiš Kristus je jediný Pán, váš Spasiteľ a Vykupiteľ a že sa k vám práve vracia v žiare svojej slávy.

– Buďte bdiacimi poslami v hodine najväčšieho triumfu satana a všetkých duchov zla. Ľudstvo je v ich moci. Svet je v rukách Zlého. Preto sú duše zotročené hriechom a nesú ťarchu odlúčenia od Boha, jediného prameňa vášho šťastia. Takto sa šíri zúfalstvo, vo vzťahoch medzi ľuďmi a národmi vládne násilie a nenávisť a stále viac vás gniavi krvavá ťarcha revolúcií a vojen, rozdelenia a bratovražedných bojov. Dospeli ste k vrcholu súženia a žijete roky veľkého trestu, ktorý vám už bol mnohými spôsobmi oznámený.

– Buďte bdiacimi poslami, ktorí kráčajú po ceste návratu k Bohu pokoja a života, lásky a radosti. Preto sa musíte oslobodiť z jarma hriechu, aby ste ustavične žili v milosti a v spoločenstve s Bohom a odolávali svetskému duchu, v ktorom žijete. Tak budete vždy verní sľubom svojho krstu. Vaším prostredníctvom sa bude môcť vrátiť na svet svetlo dobra a lásky, bratstva a pokoja, dôvery a radosti.

– Buďte bdiacimi poslami, ktorí už dnes ohlasujú bezprostredne blízky veľký Pánov deň. Darujte všetkým túto zvesť, aby otvorili svoje srdcia nádeji, lebo vo vašej dobe sa naplní druhý Advent a všetci nech sa pripravujú, aby prijali nebeskú rosu Božieho milosrdenstva, ktoré sa má už vyliať na celý svet.

A takto, aj keď v nevýslovnom utrpení doby, ktorú žijete, sa môžu vaše srdcia a duše otvoriť radosti tejto zvesti a očakávaniu onoho slávneho príchodu, ktorý vzývate nesmiernymi vzdychmi: Príď, Pane Ježišu!“

Ottawa (Kanada), 8. septembra 1994

Narodenie Panny Márie

S NAJMENŠÍMI

„Si tu, môj malý syn, uprostred tohto veľkého národa, aby si dnes oslávil pozemské narodenie tvojej nebeskej Matky. Videl si tú nevídanú účasť kňazov a najmä veriacich na večeradlách, ktoré poriadaš vo všetkých častiach Kanady. Nadišla moja hodina a zástup zasvätených môjmu Nepoškvrnenému Srdcu je už pripravený.

S najmenšími dosiahnem triumf svojho Nepoškvrneného Srdca a Ježiš ustanoví svoje slávne kráľovstvo na svete.

S najmenšími si môžem utvárať vernú Cirkev, ktorá je už pripravená na svoje zrodenie v materskej záhrade môjho Nepoškvrneného Srdca.

S najmenšími vediem svoj boj proti mocnému zástupu pyšných a veľkých, ktorí hodili výzvu Pánovi. A tak Pán ešte raz potvrdí svoju moc, rozpráši sily všetkých svojich protivníkov ústami detí a nemluvniat.

S najmenšími budem získavať každý deň víťazstvo nad satanom a jeho mocným vojskom zla, nad satanskými a slobodomurárskymi silami, organizovanými proti Bohu, lebo vediem svoje deti po ceste hrdinskej viery, bezpečnej nádeje a dokonalej lásky. Oslavujú svojho nebeského Otca, milujú Ježiša a žijú ho. Duch Svätý pre nich vylieva na svet silu svojej božskej lásky.

Aj v tomto veľkom národe vás privediem ku spáse a pokoju prostredníctvom týchto mojich malých detí. Vidíš, ako mi nadšene a šľachetne odpovedajú! Vidíš, s akou láskou a uznaním žijú zasvätenie môjmu Nepoškvrnenému Srdcu.

Ich prostredníctvom už nastal môj triumf. Teraz ho urýchlene povediem vpred, lebo už nastal čas môjho najväčšieho zjavenia sa. Preto ťa, môj malý syn, vediem na vzdialené miesta a žiadam ťa o takú veľkú námahu a takú ťažkú prácu, ktorá je ľudsky nemožná.

Ale ja ťa vediem a nesiem, podporujem ťa a pomáham ti, utešujem ťa a povzbudzujem, lebo musíš privádzať moje malé deti zo všetkých častí zeme do útočišťa môjho Nepoškvrneného Srdca. A iba s nimi môže nebeská Matka dosiahnuť víťazstvo. A iba s nimi môže Ježiš ustanoviť svoje slávne kráľovstvo na svete.

Preto v deň, keď o mne rozjímate nad kolískou, do ktorých som bola položená po svojom pozemskom narodení, vás žehnám s radosťou, že ma stále viac nasledujete po ceste malosti a pokory.“

Saskatoon (Kanada), 15. septembra 1994

Sviatok Sedembolestnej Panny Márie

PREBODNUTÁ DUŠA

„,Tvoju dušu prebodne meč‘.

Tieto slová, ktoré povedal starý Simeon vo chvíli, v ktorej som obetovala Pánovi svoje malé Dieťa, sa stávali pravdivými po celý pozemský život môjho Syna Ježiša. Od úkladného detstva po jeho skrytú mladosť, od verejného účinkovania po jeho odsúdenie na drevo kríža, od výstupu na Kalváriu po smrť na kríži – celý Ježišov život bolo ustavičné napĺňanie sa tohto proroctva.

Tak bolo i s Cirkvou, mystickým telom môjho Syna Ježiša. Na jej pozemskej ceste, počas jej dejín, pretkaných bolesťou a krvou, koľkokrát mi dušu zasiahol meč! No najmä v tejto poslednej dobe zasahujú dušu vašej nebeskej Matky obrovské, nesmierne bolesti.

Moja duša je prebodnutá bolesťou celého úbohého ľudstva, ktoré sa vzdialilo od svojho Pána, aby šlo za idolmi rozkoše a blahobytu, pýchy a peňazí, nenávisti a nečistoty. Aké veľké je nebezpečenstvo, že ľudstvo dospeje k tomu, že sa zničí svojimi vlastnými rukami!

Ako ustarostená Matka zasahujem, aby som viedla ľudstvo po ceste obrátenia a pokánia, návratu k Pánovi a k jeho spáse. Ale moje osobitné zásahy nie sú vypočuté, ba sa im často robia prekážky a otvorene sa odmietajú.

Moja duša je prebodnutá, keď vidí moju Cirkev skľúčenú pod bremenom prebolestnej agónie. Stále viac sa v nej šíria bludy, ktoré vedú k strate viery. Hriech zvádza mysle i srdcia toľkých mojich detí. Mnohí sa poddávajú ilúziám rozkoší a padajú do otroctva satana, ktorému sa podarilo zviesť celú zem.

Môj pápež sa dostáva stále do väčšej izolácie, vysmievajú sa mu, kritizujú ho a opúšťajú. Mnohí z radov biskupov a kňazov kráčajú po ceste nevery a chradnú ako vyhasnuté svetlá. Mnoho dravých vlkov, prezlečených za anjelov, vstupuje do ovčinca môjho Syna Ježiša a dopúšťa sa pustošenia. Cirkev je volaná, aby prežívala hodiny svojho utrpenia a svojej krvavej obety.

Moja duša je prebodnutá kvôli mnohým dušiam, ktoré sa strácajú a idú každý deň do pekla. Pomôžte mi ich zachrániť! Pomôžte mi modlitbou, utrpením, svojou láskou, svojou vernosťou!

Preto vás prosím, aby ste rozmnožovali večeradlá modlitby v záverečnej dobe veľkého súženia. Tak mi pomáhate zachraňovať mnohé moje deti, ktoré kráčajú k večnému zatrateniu.

Moja duša je prebodnutá, keď vidím, do akého stavu upadol tento veľký národ, v ktorom si teraz. Vrátil sa k pohanstvu, stal sa obeťou materializmu a prehnaného hľadania rozkoší. Stále viac sa porušuje Boží zákon a nespočetnými potratmi, ktorých sa dopúšťa, útočí každý deň na dar života.

Volaj všade mocným hlasom o mojej nesmiernej bolesti! Hlásaj bez obáv, že už začal veľký trest a že ak sa chcete zachrániť, musíte čo najskôr vstúpiť do bezpečného útočišťa môjho Nepoškvrneného Srdca. Tam vás budem potešovať a i vy poskytnete útechu mojej duši, ktorá najmä v tejto dobe je prebodávaná nesmiernymi bolesťami.“

Omaha (Nebraska, USA), 29. septembra 1994

Sviatok archanjelov Gabriela, Rafaela a Michala

ANJELI VAŠEJ DOBY

„Dnes slávite sviatok archanjelov Gabriela, Rafaela a Michala. Sú to anjeli vašej doby. Sú to anjeli záverečného obdobia očisty a veľkého súženia.

Sú to anjeli vašej doby. Im bola zverená osobitná úloha v čase skúšky a veľkého trestu. Im prináleží chrániť Boží ľud, zhromaždiť zo všetkých strán zeme tých, ktorí sú povolaní, aby boli súčasťou malého zvyšku, ktorý zostane verný, v bezpečnom útočišti môjho Nepoškvrneného Srdca.

Sú to anjeli vašej doby. Sú to najmä anjeli, ktorí vám zjavia posledné udalosti, opísané v zapečatenej knihe.

Archanjelovi Michalovi je zverená úloha doviesť do boja zástupy anjelov a mojich verných synov proti satanovým vojskám zoradeným k boju, proti zlu, satanským a slobodomurárskym silám, ktoré sa dnes organizujú už na svetovej úrovni do jedinej veľkej mocnosti, aby sa postavili proti Bohu a jeho Kristovi.

Sv. Michal sa podujme najmä na boj proti starodávnemu nepriateľovi, Luciferovi, ktorý sa v poslednej hodine zjaví v celej temnej moci Antikrista. Jeho úlohou je poraziť ho, zvíťaziť nad ním, zahnať ho do jeho ríše temnoty a ohňa a podať vašej nebeskej Matke reťaz, s ktorou ho spúta a kľúč, aby zavrela bránu priepasti podsvetia, z ktorej už nebude môcť vyjsť, aby škodil svetu.

Archanjelovi Rafaelovi je zverené poslanie zúčastniť sa veľkého boja ako nebeský lekár, aby pomáhal uzdravovať tých, čo sú zasiahnutí bojom a ranení. Tak ako navrátil zrak Tobiášovi, tak navráti zrak miliónom mojich detí, ktorí oslepli od hriechov, od bludov a pre veľkú temnotu vašich dní, aby sa mohli vrátiť k viere a k rozjímaniu o božskom jase Pravdy.

Archanjelovi Gabrielovi je zverené veľké poslanie zvestovať návrat Ježiša v sláve, aby sa ustanovilo jeho kráľovstvo na svete. Ako prišla prostredníctvom neho nebeská zvesť o prvom príchode môjho Syna na svet, tak bude práve on žiarivým poslom druhého príchodu Ježiša v sláve.

Tento druhý príchod sa uskutoční s mocou a vo svetle, s Ježišom, ktorý sa zjaví na nebeských oblakoch v žiari svojho božstva, aby si všetko podrobil. A tak celému stvorenému vesmíru sa zjaví Božia moc môjho Syna Ježiša.

Archanjelovi, ktorý sa nazýva „Božia pevnosť“ bola daná úloha, aby všetkým zvestoval blízky návrat Krista so silou jeho božskej moci. Preto vás dnes pozývam, aby ste si uctili, modlili sa a vzývali ochranu týchto troch archanjelov, povolaných splniť také veľké poslanie v záverečnej dobe veľkého súženia, aby vás priviedli do srdca posledných udalostí, ktoré ste teraz povolaní prežívať s dôverou a veľkou nádejou.“

Effinngham (Illinois, USA), 13. októbra 1994

Exercície vo forme večeradla

s biskupmi a kňazmi MKH USA a Kanady

NASTALA MOJA DOBA

„Milovaní synovia, vaša nebeská Matka má po tieto dni veľkú radosť, ktorú jej pripravujete.

Prišli ste z mnohých častí Spojených štátov a Kanady, aby ste prežili so mnou večeradlo trvalej modlitby a bratstva. Pripájam sa k vašej modlitbe. Pomáham vám rásť vo vzájomnej láske tak, aby ste sa stali jedným srdcom a jednou dušou. Vlievam balzam do vašich rán, rozdávam útechu do vašich nespočetných utrpení a povzbudzujem vás, aby ste kráčali s dôverou a veľkou nádejou po bolestnej ceste tejto poslednej doby. Prinášajte všetkým moje materské posolstvo.

Nastala moja doba. Nadišiel čas, ktorý som vo Fatime predpovedala. Dnes si pripomínate výročie môjho posledného zjavenia, ktoré potvrdil slnečný zázrak. Predpovedala som to, čo prežívate v týchto rokoch očisty a veľkého súženia.

– Predpovedala som veľký trest, ktorý zasiahne úbohé ľudstvo, navrátené k pohanstvu, ktoré si postavilo novú civilizáciu bez Boha a je ohrozované násilím, nenávisťou, vojnou a pretrváva nebezpečenstvo, že sa zničí svojimi vlastnými rukami.

Ľudstvo mi neuverilo ani neprijalo moje mimoriadne zásahy, ktoré som konala, aby som ho priviedla na cestu obrátenia a návratu k Pánovi. A tak sa teraz nachádzate v predvečer veľkej skúšky, ktorú som vám predpovedala: bude to najvyššie zjavenie Božej spravodlivosti a milosrdenstva. Z neba zostúpi oheň a ľudstvo sa bude očisťovať a úplne obnovovať tak, aby bolo pripravené prijať Pána Ježiša, ktorý sa k vám vráti v sláve.

– Predpovedala som aj ťažkú krízu, ktorá nastane v Cirkvi v dôsledku veľkej apostázy, ktorá do nej vstúpila, pre stále silnejšie šírenie bludov, pre jej vnútorné rozdelenie, pre opozíciu voči pápežovi a pre odmietanie učenia Cirkvi. Moja milovaná dcéra musí prežívať hodiny agónie a bolestného utrpenia, mnohí jej synovia ju opustia. Preženie sa ňou prudký vietor prenasledovania a aj mnohí moji milovaní synovia prelejú veľa krvi.

Nastala moja doba. Preto vás pozývam, aby ste išli za mnou po ceste modlitby a pokánia, čistoty a svätosti. Vidíte, ako sa vaše národy stali obeťami materializmu a prehnaného hľadania rozkoší! Stále sa porušuje Boží zákon. Nečistota sa propaguje všetkými spoločenskými komunikačnými prostriedkami. Siaha sa ku všetkým možným prostriedkom na zabránenie života. Všade sa množia potraty a ospravedlňujú sa nespravodlivé a nemorálne zákony.

Nastala moja doba. Povedzte všetkým, aby vstúpili do archy môjho Nepoškvrneného Srdca, aby som ich chránila a zachránila.

Prosím vás, aby ste rozmnožovali večeradlá modlitby, medzi kňazmi a deťmi, mladými a najmä v rodinách.

Pôsobí mi radosť taká veľkolepá odpoveď, akú som dostala na týchto večeradlách v Spojených štátoch a v Kanade, ktoré nikdy nezažili takú veľkú účasť kňazov a veriacich.

Pre šľachetnú odpoveď, ktorej sa mi všade dostáva od mojich najmenších synov, vám sľubujem, že zakročím, aby som vás zachránila v hodine veľkej skúšky. Moja materská prítomnosť medzi vami je bezpečných znamením ochrany a spásy. Otvorte preto srdcia nádeji a žite v najväčšej dôvere a v úplnej odovzdanosti sa môjmu Nepoškvrnenému Srdcu.

S vašimi drahými a s tými, ktorí vám boli zverení, vás žehnám v mene Otca, i Syna, i Ducha Svätého.“

St. Francis (Maine, USA), 1. novembra 1994

Sviatok Všetkých svätých

V ŽIARI SVÄTÝCH

„Dnes slávite sviatok Všetkých svätých. Koľkí vaši bratia a sestry, ktorí sú tu hore v mojom šíku, vytvárajú v nebi korunu slávy okolo Nepoškvrneného Srdca vašej Matky a Kráľovnej!

Som kráľovná všetkých svätých.

V žiari svätých sa tvorí jediná a jedinečná rodina Božích detí, On ich miluje, vykupuje a spasuje, oni sa tešia dokonalému a večnému šťastiu a spievajú novú pieseň jeho slávneho triumfu.

V žiari svätých žijete aj vy tieto dni bolestnej očisty a veľkého súženia. Svätí sú pri vás, pomáhajú vám, ochraňujú vás svojím príhovorom a vedú vás k úplnému uskutočneniu môjho materského plánu.

V žiari svätých ste potešovaní vo svojom utrpení a utešovaní v krvavých chvíľach boja proti mocným silám zla, ktoré, ako sa zdá, majú dnes prevahu. Tak ste pozývaní prežívať bolestné hodiny vášho umučenia.

V žiari svätých musíte žiť prítomné chvíle a znášať ťarchu veľkej skúšky, ktorá už zostúpila na svet, aby očistila ľudstvo a pripravila ho na stretnutie s Pánom, ktorý sa k vám vráti v sláve.

V žiari svätých musí teraz celá trpiaca a putujúca Cirkev otvoriť srdce nádeji, lebo z neba schádza veľa svetla, aby osvietilo a potešilo jej bolestnú cestu na Kalváriu jej obety.

V žiari svätých pokračuje táto tvoja namáhavá a mimoriadna cesta, môj malý syn, ktorého volám prinášať Kristovo svetlo do toľkých duší zatemnených hriechom a Matkinu lásku a potechu do toľkých chorých a ranených sŕdc. Na každom tvojom kroku, ktorý urobíš, nechá tvoja nebeská Matka rozkvitnúť nádej, dôveru a radosť.“

Lago de Guadalupe (Mexiko), 23. novembra 1994

Exercície formou večeradla

s kňazmi MKH z Mexika a Salvadoru

NECH JE VAŠA DÔVERA VEĽKÁ

„Ako ma teší, keď vás tu vidím, kňazi môjho Hnutia z Mexika a Salvadoru, pospolu, v trvalom večeradle modlitby a bratstva. Pripájam sa k vašej modlitbe. Pomáham vám rásť vo vašej vzájomnej láske, aby ste mohli spolu kráčať po bolestnej ceste veľkého súženia. Milujte sa ako mnohí bratia, spojení láskou s vašou nebeskou Matkou. Žite v radosti a nádeji.

Nech je vaša dôvera veľká.

Ježiš vás miluje božskou a milosrdnou láskou. Vidí vaše veľké ťažkosti a opustenosť, do ktorých sa často dostávate v dôsledku ťažkých a bolestných časov, ktoré prežívate. Vaše národy sa vracajú k pohanstvu, ovládajú ich sily zla a slobodomurárstva, stávajú sa obeťami materializmu a prehnaného hľadania rozkoše. Pánov zákon sa stále viac porušuje v každom jeho prikázaní. Zvráteným a podlým spôsobom sa útočí na dar života. Rastie násilie a nenávisť a morálna nečistota sa šíri ako jed, prinášajúci smrť do sŕdc a duší. Ste povolaní, aby ste slúžili ako nástroje Božieho milosrdenstva pre celé biedne ľudstvo, ktoré sa veľmi vzdialilo od Boha. Preto vás prosím, aby ste boli verní svojej službe. Buďte pevnými svedkami viery v časoch veľkého odpadu, svedkami svätosti vo chvíľach veľkej zvrátenosti a svedkami lásky v hodine násilia a nenávisti, ktoré silnejú zo dňa na deň.

Nech je vaša dôvera veľká.

Som Matka a chcem vliať všetkým svojim synom balzam svojej materskej lásky. Potrebujem vás. Preto vás prosím, aby ste sa zasvätili môjmu Nepoškvrnenému Srdcu. Chcem z vás urobiť nástroje môjho materského milosrdenstva. Vezmite do svojho kňazského náručia mojich najnúdznejších synov a priveďte ich do nebeského útočišťa môjho Nepoškvrneného Srdca. Buďte oporou slabým, veďte pochybujúcich, obracajte hriešnikov, liečte chorých, potešujte zarmútených, privádzajte do Otcovho domu tých, ktorí sa od neho vzdialili, všetkým rozdávajte balzam mojej materinskej a milosrdnej lásky. Takto sa stávate cennými nástrojmi víťazstva môjho Nepoškvrneného Srdca vo svete.

Nech je vaša dôvera veľká.

Víťazstvo môjho Nepoškvrneného Srdca je blízko. Teší ma odpoveď lásky a modlitby vášho národa, ktorú dostávam od najmenších, od chudobných, od slabých, od pokorných a prostých ľudí. V srdci a v živote týchto mojich malých synov už nastalo víťazstvo môjho Nepoškvrneného Srdca. A ono bude pokračovať stále silnejšie a silnejšie, lebo Latinská Amerika je mojím vlastníctvom, mne patrí a ja sa zjavím všetkým ako mocná a milosrdná Matka. Preto vás vyzývam, aby ste odchádzali z tohto večeradla v pokoji, s radosťou a s veľkou nádejou. Spolu s vašimi drahými, s tými, ktorí sú zverení do vašej služby, všetkých vás žehnám v mene Otca, i Syna, i Ducha Svätého.“

Mexico City (Mexiko), 5. decembra 1994

Národné večeradlo MKH vo Svätyni

guadalupskej Panny Márie

ZRENIČKA MOJICH OČÍ

„S akou láskou na vás pozerám, kňazi a veriaci môjho Hnutia, ktorí ste sa zišli tu v tejto tak uctievanej svätyni, aby ste usporiadali toto veľké večeradlo. Završujú sa ním podujatia v mnohých mexických mestách, v krajine, ktorú osobitne ochraňujem a požehnávam!

Zosielam prúdy lásky a milosrdenstva svojho Nepoškvrneného Srdca na vás všetkých, na Cirkev a na toto zúbožené ľudstvo. Tak, ako je do mojich očí vtlačený obraz malého Juana Diega, ktorému som sa zjavila, tak ste i vy vtlačení do očí a Srdca vašej nebeskej Matky.

Ste zreničkou mojich očí, lebo ste moje najmenšie deti, ktoré sa mi úplne zasvätili a tak môžem do vás vliať všetku nežnosť svojej materinskej lásky.

Ste zreničkou mojich očí, lebo sa s veľkou poslušnosťou nechávate mnou viesť. Vy ma počúvate, plníte moje prosby, kráčate po ceste, ktorú som vám vyznačila a ja takto vaším prostredníctvom môžem uskutočňovať veľký plán víťazstva môjho Nepoškvrneného Srdca vo svete.

Ste zreničkou mojich očí, lebo vaším prostredníctvom môžem šíriť svetlo viery v dňoch veľkej apostázy, vôňu milosti a svätosti v čase veľkej zvrátenosti a víťaznú silu lásky v hodine násilia a nenávisti.

Ste zreničkou mojich očí pre veľkú lásku, ktorú prechovávate k Eucharistickému Ježišovi. S akou radosťou na vás pozerám, keď prichádzate pred svätostánok, aby ste prejavili Ježišovi kňazskú úctu lásky, poklony a zadosťučinenia. V čase, keď Eucharistického Ježiša obklopuje toľká ľahostajnosť, toľká prázdnota, vy rozširujete slávnostné hodiny eucharistickej poklony, obklopujete Ježiša v Najsvätejšej sviatosti oltárnej kvetmi a svetlami ako prejavmi svojej lásky a nežnej oddanosti.

Ste zreničkou mojich očí, lebo ste prostí, chudobní, pokorní a takto ma milujete s plnou žiarou vášho detského srdca. Videl si, môj malý syn, s akým nadšením ma milujú, modlia sa a oslavujú ma všetci moji mexickí synovia? Preto odtiaľto začne moje veľké víťazstvo nad všetkými satanskými a slobodomurárskymi silami, aby sa uskutočnil najväčší triumf môjho Syna Ježiša.

Potvrdzujem ti, že pre veľké jubileum roku dvetisíc sa ukáže triumf môjho Nepoškvrneného Srdca, ktorý som predpovedala vo Fatime. Uskutoční sa návratom Ježiša v sláve, aby nastolil svoje kráľovstvo na svete. A tak napokon budete môcť na vlastné oči uvidieť nové nebesia a novú zem.

Vami potešovaná a oslavovaná vás s celou svojou materinskou láskou žehnám v mene Otca, i Syna, i Ducha Svätého.“

Santiago (Dominikánska republika), 8. decembra 1994

Sviatok Nepoškvrneného Počatia Panny Márie

APOŠTOLI POSLEDNEJ DOBY

„Si tu, môj malý syn, aby si poriadal večeradlo s biskupom, kňazmi a veriacimi môjho Hnutia v deň, keď Cirkev slávi sviatok môjho Nepoškvrneného počatia.

Najsvätejšia Trojica ma obdarila týmto jedinečným privilégiom, lebo som bola určená stať sa Matkou Slova, ktoré sa stalo v mojom najčistejšom lone človekom.

Pre moje božské materstvo som bola uchránená od dedičného hriechu a akéhokoľvek tieňa osobného hriechu a bola som naplnená milosťou a svätosťou.

Ako Ježišova Matka som bola dôverne pridružená k tajomstvu jeho vykúpenia ako spoluvykupiteľka, a tak som sa stala pravou prostredníčkou milosti medzi vami a svojím Synom Ježišom.

Z vôle svojho Syna som sa pod krížom stala Matkou vás všetkých a vo večeradle s apoštolmi som mala účasť ako Matka na zrode Cirkvi. Dostala som materskú úlohu viesť Cirkev po ceste jej evanjelizácie.

Preto som stála a stojím vždy pri každom svojom synovi, ktorý v ktorejkoľvek časti sveta v uplynulých dvoch tisícročiach prinášal zvesť Evanjelia. Práve dnes si tu pripomínate päťstoročné jubileum prvej evanjelizácie celého veľkého amerického kontinentu.

Po takmer dvoch tisícročiach od prvého ohlasovania Evanjelia sa ľudstvo vracia k pohanstvu. Som Matkou druhej evanjelizácie. Mojou úlohou je formovať apoštolov druhej evanjelizácie. V týchto rokoch som vás formovala s osobitnou starostlivosťou a prostredníctvom daru svojich slov, aby ste sa stali apoštolmi poslednej doby.

– Apoštolmi poslednej doby, lebo v týchto dňoch veľkej apostázy musíte hlásať všetkým, až po kraj zeme, Evanjelium Ježiša Krista. Šírte Kristovo svetlo a jeho božskú Pravdu vo veľkej temnote, ktorá zostúpila na svet.

– Apoštolmi poslednej doby, lebo musíte všetkým rozdávať Boží život prostredníctovm milosti, ktorú sprostredkúvate vysluhovanými sviatosťami. A takto šírite vôňu čistoty a svätosti v tomto čase veľkej zvrátenosti.

– Apoštolmi poslednej doby, lebo ste povolaní, aby ste prinášali rosu milosrdnej Ježišovej lásky do vyprahlého sveta, ktorý nevie milovať a ktorý je stále viac ohrozovaný nenávisťou, násilím a vojnami.

– Apoštolmi poslednej doby, lebo musíte hlásať Ježišov blízky návrat v sláve, ktorý vovedie ľudstvo do novej éry, keď napokon uvidí nové nebesia a novú zem.

Ohlasujte všetkým jeho blízky návrat: Maranathá! – Príď, Pane Ježišu!“

Dongo (Como, Taliansko), 24. decembra 1994

Svätá noc

TAJOMSTVO TEJTO NOCI

„Prežívajte so mnou v modlitbe a v očakávaní tajomstvo tejto Noci. Drahí synovia, vstúpte do nebeskej záhrady môjho Nepoškvrneného Srdca, aby ste vychutnali všetku radosť a nesmiernu blaženosť tejto udalosti.

,Keď nastala plnosť času‘ (Gal 4, 4). Čas vo svojom plynutí je stanovený na túto chvíľu. Od začiatku. Od večnosti, v Otcovej mysli. Odvtedy, čo Pán stvoril vesmír. Odvtedy, čo sa zem stala privilegovanou záhradou pre človeka, povýšeného na osobitné spoločenstvo s Bohom. Odvtedy, čo v dôsledku pádu prvých rodičov bolo aj stvorenstvo vystavené možnosti pádu a zem začala vytvárať človeku súženia a tŕnie a podrobovala ho tvrdým skúškam a ustavičným bolestiam.

,Nepriateľstvo ustanovujem medzi tebou a ženou, medzi tvojím potomstvom a jej potomstvom, ono ti rozšliape hlavu.‘ Moje potomstvo je Božie dieťa, ktoré sa rodí zo mňa v tejto svätej noci. On je víťazom nad satanom, lebo je vteleným Slovom Otca, jediným prostredníkom medzi Bohom a ľudstvom, je jediný Spasiteľ a Vykupiteľ. Jeho prostredníctvom je Otcov plán zoradený tak, ako bol na počiatku. Človek sa vracia, aby odrážal slávu živého Boha a celý vesmír je obdivuhodne usporiadaný, aby vzdával dokonalú slávu svojmu Pánovi.

,Boh poslal svojho Syna‘ (Gal 4, 4). Táto svätá noc dáva odpoveď hlbokým túžbam tých, ktorí žili v nádeji a v zbožnom očakávaní tejto chvíle. Je to plnosť času, lebo je naplnená vrúcnym očakávaním celých dejín: Adama, Abraháma, patriarchov a prorokov, kráľov a kňazov, veľkých a malých. Koľko storočí žili títo spravodliví Izraela a vzývali, dúfali a očakávali túto chvíľu!

„Boh poslal svojho Syna.“ Je to Slovo jednej podstaty s Otcom. Je obrazom jeho podstaty. Je žiarou jeho slávy, ktorá sa v túto noc rodí pre svoju ľudskú existenciu.

,Narodeného zo ženy‘ (Gal 4, 4). A rodí sa zo mňa, z jeho panenskej Matky. Prežívajte so mnou extázu týchto hodín. Vstúpte do môjho Nepoškvrneného Srdca, aby ste vychutnali všetku silu tejto chvíle, v ktorej čas dochádza k svojmu naplneniu. Ste v srdci dejín. Tu môžete pochopiť všetky udalosti minulosti. Tu môžete dať zmysel a význam všetkým udalostiam budúcnosti.

Táto noc sa stáva prameňom svetla pre ľudstvo všetkých čias. Lebo Syn, ktorý sa v tejto svätej noci rodí zo mňa, je Boh s vami, Emmanuel, je váš Vykupiteľ, je váš jediný Spasiteľ. Vstupujte teda s radosťou do tajomstva tejto Noci. A otvorte srdcia plnosti blaženosti, ktorá prichádza k vám s naplnením času: Zvestujem vám všetkým radostnú novinu: ,Dnes sa vám narodil Spasiteľ, Kristus, Pán.‘

V tajomstve tejto Noci pochopíte tiež, ako sa plnosť času uskutočňuje v novej dobe, ktorá vás čaká. Lebo tento prvý príchod Ježiša Krista v krehkosti jeho ľudskej prirodzenosti je predobrazom jeho druhého príchodu, keď sa zjaví v žiare svojej božskej slávy.

V jeho prvom narodení je jeho božstvo zatienené a ukryté v jeho ľudskej prirodzenosti. Pri jeho druhom narodení bude človečenstvo zahalené do žiary jeho božstva.

Vstúpte teda do tajomstva tejto Noci, aby ste otvorili svoje srdcia nádeji. Dnes vám ohlasujem zvesť, veľmi radostnú zvesť pre všetkých: Pán Ježiš, o ktorom v túto noc rozjímate ako o dieťati v malých a krehkých jasličkách, ktorý plače a o všetko má núdzu, má sa práve vrátiť v žiare svojej božskej slávy. Tento jeho slávny návrat dovŕši naplnenie času, keď nastane nová éra nových nebies a novej zeme.“

Miláno (Taliansko), 31. decembra 1994

posledná noc roka

BOLESTNÁ A USTAROSTENÁ MATKA

„Drahí synovia, prežite so mnou posledné hodiny tohto roka v modlitbe a v uzobranosti. Koľkí trávia tieto chvíle v hluku hlasov a obrazov, ktoré im zabraňujú pochopiť ťažkosti a vážne nebezpečenstvá doby, v ktorej žijete.

Som bolestná a ustarostená Matka.

– Som bolestná Matka, keď vidím toto úbohé ľudstvo tak vzdialené od svojho Pána, ktoré vo všeobecnej nevedomosti a ľahostajnosti kráča po ceste hriechu a zla, nečistoty a bezbožnosti, nenávisti a vojny. Aké veľké nebezpečenstvo hrozí ľudstvu, keď dospelo k tomu, že sa ničí vlastnými rukami! Vidím vaše cesty zmáčané krvou, vidím, ako sa násilie a nenávisť sťa strašný uragán preháňajú v živote rodín a národov.

– Som bolestná Matka, keď vidím Cirkev, svoju milovanú dcéru, vystretú pod krížom v prebolestnej agónii. Koľkí ju zapierajú a zrádzajú! Koľkí ju opúšťajú a odsudzujú. Koľkí ju potupujú a križujú! Sú medzi nimi aj moji najmilší synovia: biskupi a kňazi, ktorí opakujú a obnovujú Judášovu zradu alebo Petrovo zapieranie či skutok apoštolov, ktorí zo zbabelosti utekajú. Vy ste povolaní, aby ste sa stali novými Jánmi, ktorí zostávajú so mnou pod krížom, na ktorom aj dnes križujú a obetujú Cirkev za spásu sveta.

– Som ustarostená Matka, lebo ste neprijali ani nepočúvali moje mimoriadne zásahy, ktoré som urobila, aby som vás viedla k obráteniu a ku spáse.

Čo urobíte teraz, aby ste sa zachránili pred veľkým trestom, ktorý prišiel, keď ste odmietali to, čo vám pre vašu záchranu ponúkala vaša nebeská Matka?

– Som ustarostená Matka, lebo už nadišiel čas posledných udalostí. Až doteraz som mohla odďaľovať začiatok veľkej skúšky za odpoveď, ktorú som v každej časti sveta dostávala od svojich malých detí. Teraz však musíte vstúpiť a žiť v záverečnom období veľkého súženia. Pre tieto chvíle som všade vytvárala svoje Mariánske kňazské hnutie. Preto som viedla tohto môjho malého syna do všetkých svetadielov, aby som vám umožnila vstúpiť do bezpečného útočišťa môjho Nepoškvrneného Srdca. Prežite v tomto útočišti čas veľkej skúšky, ktorá nadišla pre všetkých.

A otvorte srdcia nádeji, lebo od tohto roka budete vidieť stále jasnejšie a silnejšie, častejšie a dôraznejšie moju materinskú prítomnosť medzi vami.“

1995 - MATKA MILOSRDENSTVA

Miláno (Taliansko), 1. januára 1995

Slávnosť Panny Márie Bohorodičky

MATKA MILOSRDENSTVA

„Milovaní synovia, začnite tento nový rok liturgickou oslavou môjho Božieho materstva.

Som pravá Matka Božia, pretože Ježiš, ktorý sa zo mňa narodil a bol položený do jasiel, je pravý Boží Syn.

Je večné Slovo, jednej podstaty s Otcom a vzal na seba svoju ľudskú prirodzenosť v mojom panenskom lone.

Je darom Otcovej lásky: „Boh tak miloval svet, že daroval svojho jednorodeného Syna.“

Je prejavom Božieho milosrdenstva.

Ježiš sa narodil zo mňa, aby sa stal vaším Spasiteľom, oslobodil ľudstvo z otroctva satana a aby opäť priviedol ľudstvo k dokonalej jednote života a lásky s Bohom.

– Som Matka Milosrdenstva.

Mojou materskou úlohou bolo darovať vám Ježiša, ktorý je zjavením Otcovej milosrdnej lásky. Aby Božie milosrdenstvo mohlo prísť k vám, prešlo po ceste môjho Božieho a nepoškvrneného materstva.

Som však aj vaša Matka. Z vôle môjho Syna Ježiša som sa stala pod krížom pravou Matkou celého ľudstva, ktoré on vykúpil a spasil. Aby Ježišovo božské milosrdenstvo mohlo prísť k vám, musí prejsť materskou cestou môjho Nepoškvrneného Srdca. A preto sa víťazstvo môjho Nepoškvrneného Srdca zhoduje s víťazstvom Božieho milosrdenstva vo svete.

– Som Matka Milosrdenstva.

Bola mi zverená úloha pripraviť ľudstvo na prijatie nebeskej rosy Božieho milosrdenstva. Vstúpili ste už do posledných rokov, v ktorých sa pripravujete na tento nový a druhý príchod. Sú to najdôležitejšie a najťažšie roky, najbolestnejšie a krvavé, lebo sa majú naplniť posledné udalosti, ktoré som vám predpovedala. Moje materské dielo milosrdenstva sa v týchto rokoch prejavuje takto:

– Privádzať vás na cestu obrátenia a návratu k Pánovi.

Túžim po tom, aby som vám dala milosť premeny srdca a života. Pomáham vám oslobodiť sa z hriechu, bojovať proti vášňam, prekonávať zlo a vediem vás k dokonalému zmiereniu s Pánom, vaším Bohom. Je potrebné, aby čo najskôr nastalo toto všeobecné zmierenie a aby som vás tak pripravila na veľkú skúšku, ktorá vás očakáva, na úplnú očistu celého ľudstva.

– Viesť vás k silnému prežívaniu modlitby.

Preto vás prosím, aby ste čím viac a všade rozširovali večeradlá, o ktoré som vás žiadala: večeradlá medzi kňazmi, deťmi, mládežou a v rodinách. Moje Nepoškvrnené Srdce sa musí teraz stať novým duchovným večeradlom, v ktorom sa musíte všetci zhromažďovať, aby ste dostali dar druhých Turíc. K očiste sveta dôjde skrze dielo Ducha lásky, ktorý zošle z neba svoj plamenný oheň na obnovu tvárnosti zeme.

– Pomáhať vám žiť hodinu veľkej skúšky.

Čakajú vás utrpenia, aké ste ešte nezažili, lebo sa blíži čas univerzálnej obnovy. Satan bude porazený, moc zla bude zničená. Ježiš nastolí svoje slávne kráľovstvo medzi vami a tak sa utvoria nové nebesia a nová zem. Bez osobitného zásahu mojej materskej lásky nebudete môcť vydržať bolesť veľkej skúšky, ktorá už nastáva pre všetkých.

– Som Matka Milosrdenstva.

Bola mi zverená materská úloha pomáhať Cirkvi v hodine jej najväčšieho utrpenia, lebo musí vystúpiť na Kalváriu svojho obetovania a umučenia. Moje milosrdné pôsobenie bude pomáhať Cirkvi niesť kríž zrady a opustenosti, keď sa odpad stane všeobecným a podľa predpovede Svätého písma vstúpi do nej človek neprávosti, ktorý spôsobí v jej vnútri hrozné spustošenie. Moje milosrdné pôsobenie bude ešte silnejšie, keď budú moje deti prenasledovať a väzniť, sužovať a povedú ich k umučeniu. Potom sa im zjavím osobitným spôsobom, podľa tajomného plánu, ktorý vám moje Nepoškvrnené Srdce už dávno načrtlo do každej podrobnosti.

– Som Matka Milosrdenstva.

Všetci moji synovia budú od tohoto roku vidieť, že sa naplňuje zázrak Ženy odetej slnkom a zošlem na svet svetlo a milosrdenstvo svojho Nepoškvrneného Srdca.

Preto vás všetkých na začiatku nového roka pozývam, aby ste žili v dôvere a modlitbe. Nebojte sa. Som s vami a zjavím sa osobitným spôsobom. Čím viac budete vstupovať do času očistnej skúšky, tým viac a intenzívnejšie budete pociťovať moju milostivú prítomnosť Matky.

Všetkých vás žehnám v mene Otca i Syna i Ducha Svätého.“

Sale (Alexandria), 2. februára 1995

Obetovanie Pána v chráme

HODINA VAŠEJ OBETY

„Svetlom vašich sŕdc, plných vrúcnej lásky, milovaní synovia, ma sprevádzajte do Pánovho chrámu, aby som tam obetovala seba a svoje Božské Dieťa na slávu nebeského Otca.

Keď kladiem svoje Dieťa do rúk kňaza, Najsvätejšia Trojica sa láskavo a žehnajúc skláňa nad obetou vašej nebeskej Matky.

Otec, ktorý tak miloval svet, že mu daroval svojho jednorodeného Syna, láskavo prijíma dar Syna, ktorý sa stal živým obrazom jeho milosrdnej lásky.

Syn, ktorý od večnosti žije v Pánovom lone, sa teší, lebo cíti, že je obetovaný na oltári svojej slávy, ako obeta za vykúpenie a spasenie, za záchranu všetkých.

Duch Svätý naplňuje srdce prostého starca a otvára ho, aby pochopil božské tajomstvo: „On je ustanovený na pád a na povstanie pre mnohých v Izraeli a na znamenie, ktorému budú odporovať, – a tvoju vlastnú dušu prenikne meč“. Prežívajte so mnou tajomstvo tejto obety aj vy všetci, moji milovaní synovia, a obetujte sa na slávu Najsvätejšej Trojice.

Nadišla hodina vašej obety.

– Na oltári môjho Nepoškvrneného Srdca ste obetovaní pre dokonalú slávu Otca.

Váš nebeský Otec musí byť oslávený. Preto stvoril celý vesmír a s láskou riadi každú i tú najmenšiu okolnosť vo vašom živote pre vaše dobro. Preto vám daroval svojho Syna na vašu spásu. Vo vás, vo vašom živote, vo vašom pokoji, vo vašej radosti je oslávený nebeský Otec.

– Na oltári môjho Nepoškvrneného Srdca ste obetovaní pre dokonalú slávu Syna.

Syn musí byť oslávený. Preto prišiel na svet. A Syn je oslávený, keď vy všetci dokonale plníte vôľu Otca. Teda vo vás Syn ďalej vydáva svoje svedectvo Otcovi. Jeho svedectvo je, aby všetko stvorenie plnilo jeho vôľu. Jeho vôľa je, aby ste boli jedno v Synovi a tak aby ste boli jedno v Otcovi. Preto vydávajte i vy svoje svedectvo Pravde a Pravda vás vyslobodí.

– Na oltári môjho Nepoškvrneného Srdca ste obetovaní pre dokonalú slávu Ducha Svätého.

Duch Svätý musí byť oslávený. Preto vám ho Otec a Syn ustavične darúva. A Duch Svätý je oslávený vtedy, keď vás svojím božským ohňom očisťuje a premieňa, aby ste mohli milovať v ňom a pre neho Otca i Syna. Takto žijete v Srdci Najsvätejšej Trojice a ste obetovaní na jej dokonalú slávu.

Nadišla hodina vašej obety.

V týchto časoch musí byť oslávená Najsvätejšia Trojica. Preto ste povolaní, aby ste boli pevnými svedkami Pravdy. Nadišla hodina veľkého odpadu a vašou úlohou je darovať všetkým žiaru Božej Pravdy. Žijete chvíle veľkej zvrátenosti, ľudstvo sa navracia k pohanstvu a je horšie, ako v časoch potopy. A vy ste povolaní šíriť svetlo svätosti. Buďte fakľami, svietiacimi svätosťou a čistotou v hlbokej temnote hriechu, ktorá zostúpila na ľudstvo. Ste povolaní stať sa pevnými svedkami lásky v hodine násilia a nenávisti, nespútaného egoizmu a vojen.

Uragán je už pri vašich dverách a Cirkev a ľudstvo budú povolané žiť strašnú hodinu veľkej skúšky. Preto ste dnes obetovaní na oltári môjho Nepoškvrneného Srdca.

Nadišla hodina vašej obety.

Som vždy blízko vás a povediem vás za ruku v každej chvíli, ako vedie matka svoje malé deti. Budem mimoriadnym spôsobom pri vás v krutých chvíľach vášho kňazského utrpenia a mučenia. Potom ma budete vidieť a budete potešení, lebo budete rozjímať o svojej nebeskej Matke, ktorá vás obetuje ako malých anjelov na oltári svojho Nepoškvrneného Srdca na dokonalú slávu Najsvätejšej Božej Trojice.“

San Marco (Udine, Taliansko), 11. februára 1995

Výročie zjavenia v Lurdoch

UMYTE SA V PRAMENI

„Pozerajte sa dnes na žiaru svätosti a čistoty vašej nebeskej Matky, ktorá sa zjavila v Lurdoch ako Nepoškvrnené Počatie. A bežte všetci, moji chorí a hriešni synovia, k prameňu milosti a Božieho milosrdenstva.

Umyte sa v prameni!

Umyte sa v prameni živej vody, ktorý vyteká z Ježišovho Srdca, prebodnutého kopijou rímskeho vojaka. Preto som rukami malej Bernadety nechala vytiecť zo skaly prameň čistej vody. Preto som vás žiadala, aby ste sa išli umyť do prameňa.

Umyte sa v prameni!

Ten, kto sa zašpinil, sa potrebuje umyť. Hriech zatemňuje krásu vašej duše. Hriech vám odoberá posväcujúcu milosť a oddeľuje vás zo spoločenstva života s Pánom, vaším Bohom. Hriech vás vracia do otroctva satana, ktorý pomocou neho uskutočňuje svoju vládu zla nad vami. Hriech vás vedie na cestu vášho večného zatratenia.

Umyte sa v prameni!

Ponorte sa do prameňa Božieho milosrdenstva. Tento prameň, vytekajúci z prebodnutého Ježišovho Srdca, sa vám dáva vo sviatosti zmierenia. Ježiš ju ustanovil ako cenný plod svojho vykúpenia, aby vyšiel v ústrety vašej mimoriadnej slabosti. Po svojom zmŕtvychvstaní povedal apoštolom: „Prijmite Ducha Svätého: Ktorým odpustíte hriechy, budú im odpustené.“ Od tej chvíle ste dostali možnosť umyť sa vždy, keď sa vaše duše poškvrnia hriechom.

Umyte sa v prameni!

V týchto rokoch sa sviatosť zmierenia stále viac zanedbáva, dokonca sa proti nej útočí falošným a zvráteným spôsobom. Tak sa šíri zlý zvyk ľahkovážne páchať hriechy, ospravedlňovať ich, neľutovať to, že sme sa ich dopustili a nevyznávať ich. V mnohých častiach Cirkvi sviatostná spoveď úplne vymizla. Čím ďalej je zriedkavejšie, že kňazi sú k dispozícii pre túto neodmysliteľnú sviatosť. Takýmto spôsobom je Cirkev úplne ochrnutá vo svojej apoštolskej činnosti, je zraňovaná a pokrytá hlbokými ranami ako malomocná.

Umyte sa v prameni!

Dnes vám predkladám vrúcnu a nástojčivú žiadosť vašej nebeskej Matky, aby sa v týchto posledných časoch veľkého súženia sviatosť zmierenia v mojej Cirkvi navrátila v celom svojom lesku. Lebo iba z tohto prameňa sa môže vyliať Božie milosrdenstvo na celé ľudstvo. V tejto sviatosti môže Ježiš utvárať nové srdcia a obnovený život. Iba s touto cennou sviatosťou sa môže dostávať milosrdná láska Ježiša Krista do Cirkvi a do celého ľudstva. Preto vás dnes pozývam, aby ste sa ponorili do prameňa Božieho milosrdenstva a pozerali na mňa, vašu nebeskú Matku, lebo som bola bez hriechu počatá práve preto, aby som sa stala vašou Matkou milosrdenstva.“

Fatima (Portugalsko), 11. marca 1995

Večeradlo kňazov a veriacich MKH Portugalska

MOJE TAJOMSTVO

„V tejto svätyni, zasvätenej mojej úcte, vás všetkých prijímam, moji milovaní synovia, ktorí ste sa mi zasvätili, aby som vás ukryla v bezpečnom útočišti môjho Nepoškvrneného Srdca.

– Tu som sa zjavila ako Žena odetá slnkom, aby som vám ukázala cestu, po ktorej máte ísť v tomto storočí, ktoré je ovládané a vydané úkladom ducha zla.

– Sem som prišla z neba, aby som vám ponúkla útočište pre nápravu vo chvíli veľkého boja medzi mnou a mojím protivníkom a v bolestných hodinách veľkého súženia a trestu.

– Tu som založila Mariánske kňazské hnutie a prostredníctvom tohto malého syna, ktorého som privádzala do každého kúta sveta, som si v týchto rokoch utvorila šík, ktorý je už pripravený do boja a na moje najväčšie víťazstvo.

– Tu vás chcem mať duchovne spojených s týmto mojím synom, kde sa dnes uskutoční veľké večeradlo Hnutia pred obrazom vašej nebeskej Matky, postavenom na tom istom mieste, na ktorom som sa zjavila trom deťom – Hyacinte, Františkovi a Lucii.

– Tu vás zhromažďujem všetkých okolo seba a dávam vám cítiť svoju radosť z toho, že ste prijali pozvanie patriť k Mariánskemu kňazskému hnutiu a zasvätiť sa môjmu Nepoškvrnenému Srdcu a šíriť všade večeradlá modlitby medzi kňazmi, deťmi, mládežou a v rodinách.

Chcem vás tu duchovne spojiť so mnou, lebo už vstupujete do posledného obdobia vášho storočia, v ktorom sa naplnia udalosti, ktoré som vám predpovedala. Preto vám dnes chcem na tom istom mieste, na ktorom som sa zjavila, vyjaviť svoje tajomstvo.

Moje tajomstvo sa týka Cirkvi.

V Cirkvi sa dovŕši veľký odpad, ktorý sa rozšíri na celom svete. Rozkol sa naplní všeobecným vzdialením sa od evanjelia a od pravej viery. Vstúpi do nej človek neprávosti, ktorý sa postaví proti Kristovi a ktorý ju privedie k jej vnútornému ohavnému spustošeniu, a tak sa naplní strašné znesvätenie, o ktorom hovoril prorok Daniel (por. Mt 24,15).

Moje tajomstvo sa týka ľudstva.

Ľudstvo dosiahne vrchol skazenosti a bezbožnosti, vzbury proti Bohu a otvorene sa postaví proti jeho zákonu lásky. Spozná hodinu svojho veľkého trestu, o ktorom predpovedal prorok Zachariáš (por. Zach 13,7-9).

Potom sa toto miesto zjaví všetkým ako žiariace znamenie mojej materskej prítomnosti vo vrcholnej hodine vášho veľkého súženia. Odtiaľto sa moje svetlo rozšíri do všetkých končín sveta a z tohto prameňa vytryskne voda Božieho milosrdenstva, ktoré zostúpi, aby zavlažilo vyprahlosť sveta, z ktorého sa už stala obrovská púšť. A v tomto mojom mimoriadnom diele lásky a spásy sa všetkým zjaví víťazstvo Nepoškvrneného Srdca tej, ktorú vzývate ako Matku milosrdenstva.“

Madrid (Španielsko), 22. marca 1995

Duchovné cvičenia formou večeradla

s kňazmi MKH Španielska a Gibraltaru

STE MI ÚTECHOU

„Ako utešujete moje bolestné Srdce v týchto dňoch trvalého večeradla, milovaní synovia môjho Hnutia, ktorí ste prišli zo všetkých častí Španielska, krajiny, v ktorej môj protivník robí také úklady, ale ktorú vaša nebeská Matka tak miluje a ochraňuje. Vlievate balzam na moje rany a zatvárate rany mojej hlbokej bolesti.

Ste mi útechou.

– Utešujete ma svojou trvalou modlitbou, ktorú konáte s vnútorným uzobraním a láskou a ktorú obetujete Pánovi so mnou a mojím prostredníctvom. Dávate veľkú silu vašej nebeskej Matke na príhovor a zadosťučinenie a tak môžem zasahovať a riadiť udalosti vašich čias podľa plánu milosrdenstva a spásy môjho Nepoškvrneného Srdca. Aká veľká je moja bolesť, keď vidím, ako mnohí moji milovaní synovia zanedbávajú stále viac modlitbu! Už sa nemodlia. Neusporiadaná činnosť a rozptýlenosť zamestnáva deň toľkých kňazov, ktorí sa ponárajú do svetského ducha a stávajú sa soľou bez chuti a už vyhasnutým svetlom.

– Utešujete ma svojím záväzkom kráčať po ceste svätosti. Aká nevyhnutná je dnes svätosť kňazov pre spásu sveta! Vo svete, ktorý je ovládaný Zlým, v Cirkvi, zatemnenej sekularizmom a uvoľnenosťou morálky, je nevyhnutné, aby kňazi boli svätí, aby ukazovali všetkým bezpečnú cestu, ktorá vedie k spáse a pokoju.

Bojujte s hriechom ako so svojím najväčším zlom. Buďte vždy ochotní vykonať si sviatosť zmierenia, ktorá sa dnes tak veľmi zanedbáva. Darujte Božiu milosť dušiam, zatemneným zlom. Kráčajte s radosťou po ceste kvitnúcej všetkými čnosťami a tak dosiahnete svätosť.

Preto vás prosím, aby ste sa zasvätili môjmu Nepoškvrnenému Srdcu, lebo aj vám chcem odovzdať, moji milovaní synovia, takú istú svätosť, aká je svätosť vašej nebeskej Matky.

– Utešujete ma svojím osobitným záväzkom vernosti a jednoty.

Aký veľký a nebezpečný je váš protest voči pápežovi, opozícia voči jeho učiteľskému úradu vo vašom národe! Preto sa diskutuje a popierajú sa základné pravdy katolíckej viery, vyučujú sa a nasledujú bludy, strata viery sa šíri a všade sa zväčšuje veľký odpad od Ježiša a jeho evanjelia. Buďte pevnými svedkami jednoty s pápežom a vernosti evanjeliu, ktorého ste služobníkmi. Nepozerajte na zlý príklad, ktorý vám môžu dať i vaši nadriadení a spolubratia. Pozerajte iba na hlbokú bolesť a krvavú ranu, ktorú tento rastúci odpad, šíriaci sa stále viac v Cirkvi, spôsobuje Srdcu vašej nebeskej Matky. A vlievajte balzam svojej vernosti a jednoty na otvorené a krvácajúce rany môjho Nepoškvrneného Srdca.

– Utešujete ma, lebo idete po ceste, ktorú som vám v týchto rokoch naznačila posolstvami, ktoré som vložila do srdca tohto môjho malého syna. Buďte s ním stále viac spojení. Prijímajte slovo, ktoré vám dávam jeho prostredníctvom.

Nenechajte sa rozptýliť, ani pritiahnuť na iné cesty, lebo dnes je veľa takých, ktorí rozširujú falošné posolstvá a nepravé videnia. Takto spolupracujte na stále väčšom šírení môjho diela Mariánskeho kňazského hnutia v celej vašej vlasti. A staňte sa cennými nástrojmi môjho materského diela spásy a milosrdenstva pre všetkých mojich biednych zblúdených synov. Predovšetkým týmto ma utešujete.

Žehnám vás, vašich drahých a tých, ktorí sú zverení do vašej kňazskej služby, v mene Otca i Syna i Ducha Svätého.“

Capoliveri (Livorno, Taliansko), 13. apríla 1995

Zelený štvrtok

VRÚCNE SOM TÚŽIL

„Milovaní synovia, prežívajte v Getsemanskej záhrade môjho Nepoškvrneného Srdca tento Zelený štvrtok. Je to vaša Pascha. Je to deň, v ktorom si pripomíname ustanovenie novej obety a nového kňazstva. Boli ste prítomní v pláne lásky Ježišovho Srdca, ktoré sa práve chystá otvoriť sa pre svoju najväčšiu obetu. „Veľmi som túžil jesť s vami tohto veľkonočného baránka skôr, ako budem trpieť“ (por. Lk 22, 15).

Veľmi som túžil. Celý Ježišov život sa zameriaval na túto najvyššiu chvíľu, ktorú nemožno vyjadriť. Od vtelenia do môjho panenského lona po jeho narodenie, od detstva poznačeného úkladmi po dospelosť, od mladosti strávenej v chudobnom nazaretskom domčeku po jeho verejný život, Ježiš bol stále chránený pre túto chvíľu.

Veľmi som túžil. Keď Ježiša tlačila únava a námaha, keď mu farizeji strojili úklady a veľkí ho odmietali, keď chodil po cestách Galiley a Júdska, aby ohlasoval dobrú zvesť a uzdravoval chorých, odpúšťal hriešnikom, oslobodzoval posadnutých diablom, keď ho očakávali chorí, keď ho potešovali maličkí, Ježiš vždy túžil dosiahnuť naplnenie svojej Paschy. „Veľmi som túžil jesť s vami tohto veľkonočného baránka skôr, ako budem trpieť“ (Lk 22, 15).

Je to Pascha lásky. V tento deň Ježiš darúva svoje telo ako pokrm a svoju krv ako nápoj tým, ktorých vykúpil a spasil. Niet väčšej lásky ako láska toho, kto daruje život za tých, ktorých miluje. V tomto jeho dare sa ustanovuje nová a večná zmluva medzi Bohom a ľudstvom a ustanovuje sa obrad novej Paschy v pravom Božom Baránkovi, ktorý sníma hriechy sveta.

Milovaní synovia, prijmite s uznaním tento veľký dar Ježišovej lásky, ktorý vás dôverne pridružil k svojmu večnému kňazstvu.

Je to Pascha bolesti. Láska sa skúša bolesťou. A na tento Ježišov výnimočný dar lásky odpovedá Judáš zradou, Peter zapieraním, apoštoli tým, že ho opustia, sluhovia veľkňaza urážkami a fackami.

Veľmi som túžil. Ježišovo Srdce horí navždy touto vrúcnou túžbou. Milosrdná láska vychádza s krvou a vodou z rany jeho prebodnutého boku. A zostupuje ako nebeská rosa, aby zmyla každú škvrnu, aby zrušila každý hriech, aby uzdravila každú chorobu, zacelila každú ranu, aby pomohla každému ranenému, zodvihla každého padnutého, oslobodila každého väzňa, spasila každého, kto je stratený.

V týchto posledných časoch nadišla hodina, po ktorej Ježiš toľko túžil. Lebo jeho milosrdná láska pripravuje jeho najväčšie víťazstvo. Preto vás dnes pozývam, aby ste všetci vstúpili do Getsemanskej záhrady môjho Nepoškvrneného Srdca.

Takto vás budem formovať ja, Matka milosrdenstva, aby ste sa stali cennými nástrojmi víťazstva Ježišovej milosrdnej lásky v celom tomto biednom ľudstve, ktoré vrcholne potrebuje spásu. Aj vy dnes vrúcne túžite, aby ste jedli tohto veľkonočného Baránka skôr, ako budete trpieť.“

Capoliveri (Livorno, Taliansko), 14. apríla 1995

Veľký piatok

SLZY A KRV

„Hľaďte dnes na toho, ktorého prebodli. Milovaní synovia, žite tento deň so mnou, bolestnou Matkou utrpenia. Koľko krvi videli moje plačúce oči v tento deň! Môj Syn Ježiš bol od bičovania samá rana. Strašné bičovanie rímskych vojakov vrylo do jeho tela hlboké rany, z ktorých sa hojne rinie krv a pokrýva ho purpurovým plášťom. Tŕňová koruna mu prebodáva hlavu, z ktorej tečú potôčiky krvi. Krv steká, pokrýva a znetvoruje mu tvár. „Veď neľudsky je znetvorený jeho výzor a jeho obraz je nepodobný človeku“ (Iz 52,14). Klince mu prebodávajú ruky a nohy a krv sa valí a tečie na drevo kríža. Tri hodiny srdcervúcej agónie zostávam spolu s Jánom a nábožnými ženami pod krížom a jeho drahocenná krv nás všetkých obmýva. Keď vydal svoj posledný vzdych, rímsky stotník mu kopijou prebodáva bok, z ktorého vyteká krv a voda, symbol sviatostí vášho znovuzrodenia. Z tohto prameňa sa rodí Cirkev. Rodí sa v jasliach krvi Syna a sĺz Matky.

Slzy a krv. Sú cenou vášho vykúpenia. Sú znakom nesmierneho utrpenia. Sú darom Božieho milosrdenstva, ktoré zostupuje z nebies, aby obnovilo celý svet. Dnes prežívate nový Veľký piatok. A koľko krvi ešte vyteká z plačúcich očí vašej nebeskej Matky! Je to krv detí, zabitých v lone svojich matiek. Je to krv, ktorú vyliali všetky obete násilia a nenávisti, bratovražedných bojov a vojen. Z mojich materských očí stekajú tiež hojné slzy nad ľudstvom, ktoré v sebe samom nosí dôvod svojho odsúdenia.

Slzy a krv. Chcem pomôcť tomuto biednemu ľudstvu, aby sa vrátilo k svojmu Pánovi, na cestu obrátenia a pokánia, a preto mu dávam jasné znaky svojej materskej bolesti a svojich bolestných starostí.

A preto z niektorých mojich obrazov stekajú krvavé slzy. Ako môže syn nebyť dojatý pred svojou plačúcou Matkou? Ako vás môže, moji synovia, nedojímať vaša nebeská Matka, ktorá plače krvavé slzy? Predsa tieto tak silné znaky, ktoré vám dnes darúvam, neprijímate, neveríte im, ba dokonca im otvorene bránite a odmietate ich. Tak zabraňujete môjmu rozsiahlemu pôsobeniu, ktoré robím, aby som vás priviedla ku spáse. Moji biedni synovia, už mi nie je možné zadržiavať ruku Božej spravodlivosti, ktorý svojím strašným trestom očistí ľudstvo, lebo mu nemožno pomôcť pre jeho tvrdohlavé odmietanie prijať všetky tieto mimoriadne zásahy vašej nebeskej Matky. Už nastala pre Cirkev a ľudstvo bolestná a krvavá skúška. Vidím vaše cesty, postriekané slzami a krvou. Takto bude očistený tento svet božskou spravodlivosťou, lebo klesol až na dno zvrátenosti a vzbury voči svojmu Bohu. A Boh sa pre vašu spásu dnes obetoval a zomrel na kríži.

Aspoň vy, moji milovaní synovia, zostaňte so mnou pod krížom, spolu s vaším bratom Jánom, aby ste potešili a vliali útechu vašej bolestnej Matke, znova prebodávanej mečom takého veľkého odmietania. Spojte svoju bolesť s mojou, aby ste ešte vyprosili zázrak Božieho milosrdenstva pre svet.“

Capoliveri (Livorno, Taliansko), 15. apríla 1995

Biela sobota

BDEJTE SO MNOU

„Milovaní synovia, zostaňte pri vašej nebeskej Matke v tento deň, keď telo môjho Syna Ježiša bezducho odpočíva v jeho novom hrobe.

Bdejte so mnou

– v modlitbe, ktorú sa musíte modliť so mnou a mojím prostredníctvom. V tento deň vaša nebeská Matka žila v trvalom spoločenstve života s nebeským Otcom, ktorý mi dal všetku svoju lásku a svojou božskou nežnosťou mi vtieral drahocenný balzam do každej mojej rany. Otec videl kvitnúť všetko utrpenie Syna a Matky v radosti, lebo mohol napokon objať svojím putom lásky a života celé vykúpené a spasené ľudstvo.

Tento deň som v duchu prežila pri tele môjho Syna, položeného do jeho nového hrobu. Moje modlitby ho pokrývali ako voňavá masť. Moje slzy ho očisťovali od jeho krvi a moje ruky mu materskou nežnosťou zaceľovali všetky rany. A tak som pripravovala bezduché telo, aby prijalo nový a mocný dych života. V tento deň ma Svätý Duch priviedol do svojho svadobného ovčinca, dával mi radosť a pokoj, vzdával mi božskú vďaku, že som prijala jednorodeného Otcovho Syna do svojho panenského lona a viedla ho až po hrob.

Bdejte so mnou

– v nádeji, že v tento deň nastane istota. Keď sa mi môj Syn Ježiš predstavil vo svojom oslávenom tele, žiariacom viac ako slnko a nežne ma pritisol k svojmu Božskému Srdcu, skončilo mi všetko utrpenie. Život premohol smrť, milosť hriech, dobro premohlo zlo, láska nenávisť, mŕtvy a vzkriesený Boží Syn premohol satana.

Bdejte so mnou

– v dôvere žite so mnou túto Bielu sobotu. V hrobe leží celé úbohé ľudstvo, ktoré sa vrátilo do moci Zlého a stalo sa otrokom hriechu a zla. Je sobota jeho dlhého pochovania. Z hrobu, v ktorom leží, však vyjde skoro, keď sa Ježiš vráti v sláve a privedie ho do novej záhrady zmŕtvychvstania. Pripravuje sa veľký zázrak Božieho milosrdenstva. Tento zázrak sa zopakuje s celým ľudstvom, tak ako sa stal s mojím Synom Ježišom, aby sa ľudstvo úplne obnovilo mocným dychom Ducha Svätého, ktorý zostúpi na celú zem a ona sa navráti do náručia svojho nebeského Otca a bude odzrkadľovať jeho velebu, keď Ježiš prinesie na obnovený svet kráľovstvo slávy.

Preto vás, milovaní synovia, dnes pozývam, aby ste so mnou bdeli v modlitbe, nádeji a dôvere počas tejto vašej dlhej soboty, ktorá sa má už skončiť.“

Capoliveri (Livorno, Taliansko), 16. apríla 1995

Nedeľa Pánovho zmŕtvychvstania

VÍŤAZSTVO BOŽIEHO MILOSRDENSTVA

„Milovaní synovia, radujte sa so mnou, bolestnou Matkou utrpenia a radostnou a potešenou Matkou zmŕtvychvstania. Nech sa vaša radosť spojí s radosťou všetkých zástupov anjelov, ktorí sa klaňajú môjmu Synovi Ježišovi, keď sa im predstavuje v žiarivom jase svojho božstva. Nech sa pripojí k radosti celého neba, ktoré prijíma vzkrieseného Božieho Syna, sediaceho po pravici Otca. A nech sa pripojí k radosti spravodlivých, ktorí v záhrobí vítajú svoje oslobodenie. Dnes zažíva všetko stvorenstvo nové záchvevy života. Celé ľudstvo jasá v obrovskej radosti, lebo v ukrižovanom, mŕtvom a vzkriesenom Ježišovi rozjíma o víťazstve Božieho milosrdenstva.

– Víťazstvo Božieho milosrdenstva sa naplňuje tým, že je splatený božskej spravodlivosti dlh, vzniknutý v dôsledku hriechu, spáchaného prarodičmi, ktorý priniesol odsúdenie celému ľudskému pokoleniu. Dnes, vo vzkriesenom Kristovi, sa uskutočňuje tento zázračný návrat celého ľudstva do náručia jeho nebeského Otca. Ježiš sa obetoval ako obeta na odčinenie hriechov, aby Otec mohol prijať vo svojej milosrdnej láske už vykúpené a spasené ľudstvo do spoločenstva života s ním.

– Víťazstvo Božieho milosrdenstva sa naplňuje vo víťazstve dobra nad zlom, milosti nad hriechom, lásky nad nenávisťou, života nad smrťou. Kristus, ktorý víťazne vychádza z hrobu, načrtáva cestu svetla celému ľudstvu, aby takto mohlo odpovedať na veľký dar, ktorý od neho dostalo.

Je to cesta lásky. Láska je povolaná, aby zvíťazila nad egoizmom, nad nenávisťou, násilím, vojnami, neporozumením a nad všetkými rozdeleniami.

– Víťazstvo Božieho milosrdenstva sa naplňuje na satanovi a na všetkých zlých duchoch, lebo tento deň označuje hodinu ich najväčšej porážky. Satan ešte stále môže konať tak, že bude zvádzať k zničeniu a zatrateniu krehké ľudstvo, aj keď je vykúpené. Ale na konci bude celé víťazstvo víťazstvom Boha, lebo Kristus je jediným Spasiteľom a vaším Vykupiteľom.

V týchto ostatných časoch dosahuje vrchol svojej sily boj medzi dobrom a zlom, medzi milosťou a hriechom, medzi Bohom a satanom.

Zdá sa, že v týchto dňoch satan dosiahol víťazstvo, aké bolo aj v sobotu, keď Ježiš ležal bezducho v hrobe. Je však blízko chvíľa, keď sa vzkriesený Kristus ukáže v celej svojej moci, bude zničené zlo, satan bude navždy porazený a vtedy nastane víťazstvo Božieho milosrdenstva na svete v celom svojom lesku.“

Perpignan (Francúzsko), 13. mája 1995

Výročie prvého fatimského zjavenia

MODLITE SA ZA SVÄTÉHO OTCA

„Dnes si pripomínate výročie prvého zjavenia v Cova da Iria vo Fatime týmto prvým z mnohých večeradiel môjho Hnutia, ktoré tento môj malý syn bude poriadať ešte po celom Francúzsku – krajine, v ktorej môj protivník kladie veľa úkladov a tak veľmi ju ovláda, ale ktorú vaša nebeská Matka tak veľmi obraňuje a ochraňuje.

Posolstvo, ktoré som vám dala vo Fatime v roku 1917, je práve tu aktuálne a naliehavé.

Hľaďte milosrdnými očami vašej nebeskej Matky na trpiacu a rozdelenú Cirkev, ktorej hrozí strata viery a veľký odpad.

Vidíte, ako sú bití pastieri, ako sa stávajú vlažnými a nevernými a tak sa stádo stále viac tratí po cestách zla a hriechu a beží v ústrety nebezpečenstvu večného zatratenia.

Cítite hlbokú bolesť môjho Nepoškvrneného Srdca, keď vidíte nesúlad, ktorý vstupuje hlboko do samého srdca Cirkvi tým, že biskupi a kňazi neposlúchajú pápeža a stavajú sa proti nemu a predsa jeho Ježiš postavil ako základ Cirkvi a ako nezdolateľného strážcu Kristovej Pravdy.

– Modlite sa za pápeža.

Tento pápež je najväčším darom na čas očisty a veľkého súženia, ktorý vám moje Nepoškvrnené Srdce dalo. Dôležitá časť môjho posolstva a tajomstva, ktoré som tu povedala trom deťom, ktorým som sa zjavila, sa týka práve osoby a poslania pápeža Jána Pavla II.

Aké veľké je jeho utrpenie!

Často je akoby zgniavený pod ťarchou kríža, ktorý sa stal takým ťažkým. Ľudstvo sa ženie po ceste násilia, nenávisti, bratovražedných bojov a vojen, napriek jeho utrápenému volaniu po pokoji, ktorým sa obracia ku všetkým ľuďom.

Terajšie ľudstvo sa stále viac zotročuje blahobytom a radovánkami, materializmom a hedonizmom, zatvrdnutosťou srdca voči potrebám malých, chudobných, ľudí vytlačených na okraj spoločnosti, utláčaných a vykorisťovaných. Aká veľká je pápežova bolesť, keď vidí, ako sa toto ohrozené ľudstvo nevedomky rúti po ceste svojho sebazničenia.

– Modlite sa za pápeža.

Ako krváca jeho srdce nad rozdelením, ktoré sa zakoreňuje v Cirkvi, nad stratou viery, ktorá sa stále zväčšuje, pred bludmi, ktoré sa vyučujú a rozširujú, napriek tomu, že s odvahou a silou utvrdzuje ľudí vo všetkých svetadieloch vo viere v Krista a v jeho evanjelium. Jeho encykliky sú pravými majákmi svetla, zostupujúceho z nebies do hlbokej tmy, ktorá zahaľuje celý svet.

– Modlite sa za pápeža.

Pápež prežíva hodinu ukrižovania a svojej obety v Getsemanoch a na Kalvárii. Pán sa na neho pozerá ako na najcennejšiu obetu, ktorá sa už musí obetovať na oltári svojho kňazského obetovania.

Milovaní synovia, zostaňte navždy so mnou pod krížom, pod ktorým môj pápež, mnou formovaný, vedený a tak veľmi milovaný, už práve dokonáva svoju veľkú obetu lásky a bolesti. A práve pre obetovanie tohto môjho prvého milovaného syna sa zasnúbi Božia spravodlivosť s veľkým milosrdenstvom.

Po čase skúšky, ktorá bude očistou pre celú zem, nastane vo svete nová éra, ktorú on predpovedal a ohlasoval a tak v tomto ostatnom čase pozýva vás všetkých, aby ste prekročili žiarivý prah nádeje.“

Vacallo (Švajčiarsko), 4. júna 1995

Slávnosť zoslania Ducha Svätého

OHNIVÉ JAZYKY

„Zhromaždení na osobitnom večeradle modlitby so mnou, milovaní synovia, slávite dnes slávnosť Turíc. Bola som s apoštolmi a učeníkmi vo večeradle v Jeruzaleme, keď sa uskutočnil zázrak zoslania Ducha Svätého vo forme ohnivých jazykov. S radosťou som videla zázrak ich úplnej premeny. Z ustráchaných a bojazlivých, akými boli predtým, vyšli z večeradla odvážni a neohrození svedkovia Ježiša a jeho evanjelia.

V duchovnom večeradle môjho Nepoškvrneného Srdca sa dnes musí uskutočniť zázračná udalosť druhých Turíc, ktoré vzývate a očakávate. Zázračné ohnivé jazyky zostúpia na Cirkev a na celé ľudstvo.

– Božské ohnivé jazyky prinesú teplo a život ľudstvu, ktoré sa zmrazilo egoizmom, nenávisťou, násilím a vojnami. Takto sa vyprahnutá zem otvorí vanutiu Božieho Ducha, ktorý ju premení na novú a nádhernú záhradu, v ktorej si Najsvätejšia Trojica postaví svoj trvalý príbytok medzi vami.

– Ohnivé jazyky zostúpia, aby ožiarili a posvätili Cirkev, ktorá prežíva pochmúrnu hodinu Kalvárie. Bijú jej pastierov, zraňujú jej stádo, opúšťajú a zrádzajú ju jej vlastní, je vystavená búrlivému vetru bludov, preniknutá stratou viery a apostázou.

Boží oheň Ducha Svätého ju uzdraví z každej choroby, očistí ju od každej škvrny a každej nevery, oblečie ju do novej krásy, pokryje ju svojím jasom tak, aby mohla nájsť svoju jednotu a svätosť a aby vydávala svetu plné, univerzálne a dokonalé svedectvo o Ježišovi.

– Ohnivé jazyky zostúpia na vás všetkých, mojich úbohých synov, ktorých satan a všetci zlí duchovia, ktorí v týchto rokoch dosiahli svoje veľké víťazstvo, tak veľmi klamú a zvádzajú.

Takto budete ožiarení týmto božským svetlom a uvidíte sa sami v zrkadle Božej pravdy a svätosti. Bude to ako súd v malom, ktorý otvorí dvierka vášho srdca, aby prijalo veľký dar Božieho milosrdenstva.

Duch Svätý teda uskutoční nový zázrak univerzálnej premeny v srdci a v živote všetkých: hriešnici sa obrátia, slabí nájdu oporu, chorí nadobudnú uzdravenie, tí, čo sa vzdialili, sa navrátia do Otcovho domu, tí, čo sú oddelení a rozdelení, dospejú k plnej jednote.

Takto sa naplní zázrak druhých Turíc. Uskutočnia sa s víťazstvom môjho Nepoškvrneného Srdca vo svete.

Iba potom uvidíte, ako budú ohnivé jazyky Ducha lásky obnovovať celý svet, ktorý sa úplne premení najväčším prejavením sa Božieho milosrdenstva.

Preto vás pozývam, aby ste strávili tento deň vo večeradle, kde sa spojíte v modlitbe so mnou, Matkou milosrdenstva, v nádeji a v rozochvenom očakávaní druhých Turíc, ktoré sú už blízko.“

Valdragone (Republika San Marino), 28. júna 1995

Exercície formou večeradla

s 20 biskupmi a 300 kňazmi MKH Európy,

Ameriky, Afriky Ázie a Oceánie

PRE ZÁCHRANU SVETA

„V týchto dňoch utešujete a oslavujete moje Nepoškvrnené Srdce, biskupi a kňazi môjho Hnutia, ktorí ste ešte nikdy neprišli v takom hojnom počte ako v tomto roku zo všetkých končín sveta, aby ste prežili so mnou týždeň nepretržitého večeradla modlitby a bratstva.

Pripájam sa k vašej modlitbe. Modlitba mojich kňazov v týchto časoch je mi potrebná pre záchranu sveta. Vytváram medzi vami väčšie a hlbšie bratstvo. Ako Matka vás volám, aby sme sa stretli, pomáham vám, aby ste sa spoznávali a povzbudzujem vás, aby ste sa milovali. Moje Srdce sa raduje, keď vidí, ako rastie vaša vzájomná láska, aby ste sa stále viac stávali jedným srdcom a jednou dušou. Potom môžem na každom z vás uskutočniť plán víťazstva môjho Nepoškvrneného Srdca pre záchranu sveta.

– Pre záchranu sveta z vás robím drahocenné nástroje Božieho milosrdenstva. Vidíte, do akej priepasti biedy a zúfalstva upadlo ľudstvo, ktoré sa úplne vzdialilo od Boha. Teraz sa už samo nemôže zachrániť, ak len veľké milosrdenstvo ho nedovedie k záchrane. Aby milosrdný Pán mohol pôsobiť vaším prostredníctvom, biskupi a kňazi, ktorí ste synmi mojej materinskej lásky, viďte mojimi materskými očami všetky bolesti, hriechy, vzbury a zvrátenosti ľudstva, ktoré nesie ťarchu práve prežívaného veľkého súženia. Nechajte, aby aj z vašich očí vytekali slzy bolesti a hlbokého spolucítenia.

Pomáhajte mojimi rukami vrátiť sa všetkým na cestu pokánia a obrátenia: berte do svojho náručia malých, chudobných a slabých. Dodávajte odvahu a silu mladým ľuďom. Povzbudzujte k zmiereniu rozdelené rodiny. Utešujte tých, čo trpia. Nezabúdajte na nikoho a nikoho neopúšťajte.

Kráčajte nohami vašej nebeskej Matky a hľadajte tých, ktorí sa najviac vzdialili. Pomáhajte tým, ktorí sa dostali na okraj spoločnosti a ktorých opustili. Dávajte nádej zúfalým a utláčaným. Natierajte balzamom hlboké rany doráňaných. Zbierajte krv, ktorú preliali nespočetné obete nenávisti, bratovražedného násilia a vojen.

Milujte všetkých tlkotom môjho Nepoškvrneného Srdca a stanete sa nástrojmi víťazstva Božieho milosrdenstva a víťazstva môjho materského Srdca.

– Pre záchranu sveta chcem z vás urobiť nové srdce novej Cirkvi, ktorú budete utešovať v týchto dňoch, keď prežíva hodinu svojej agónie a keď ju mnohí jej synovia stále viac opúšťajú, zrádzajú, bičujú a križujú.

Buďte mojou vernou a precítenou prítomnosťou v Cirkvi. Milujte mojím Srdcom vašu svätú matku Cirkev, ktorá trpí a nesie na svojich pleciach taký veľký a ťažký kríž. Buďte silnou oporou pápežovi, ktorý prežíva hodinu svojej obety. Podporujte svojich biskupov modlitbou a svojou poslušnosťou. Poskytujte všetku pomoc svojim bratom kňazom, ktorí podliehajú ťarche veľkých ťažkostí a klamným úkladom môjho nepriateľa. Nikoho neodsudzujte. Milujte všetkých nežnosťou môjho Srdca Matky a tak utvoríte nové srdce novej Cirkvi, ktorá sa zrodí s triumfom môjho Nepoškvrneného Srdca.

Keby ste videli budúcu žiaru svätosti a plnej jednoty Cirkvi po tomto období veľkého súženia, aj vy by ste jasali so mnou od radosti! Lebo všetky národy budú jej kráčať v ústrety a ona bude opäť svetlom pravdy a milosti, jednoty a svätosti pre spásu sveta.

Milovaní synovia, po tieto dni som každému z vás poskytla veľké milosti. Dostala som naozaj pre vás hojnosť darov Ducha Svätého, ktorý spôsobil premenu vášho srdca a života. Ako dôležité boli tieto dni pre vás, pochopíte onedlho. Nateraz vám dávam milosť, aby ste žili v srdci Najsvätejšej Trojice, kde má vaša nebeská Matka svoj trvalý príbytok.

– Pre záchranu sveta buďte vo všetkých jeho častiach vernými služobníkmi Ježišovej milosrdnej lásky, dovoľte mi, aby som vás stále viedla, ja, Matka milosrdenstva, lebo iba vo víťazstve Božieho milosrdenstva sa môže uskutočniť víťazstvo môjho Nepoškvrneného Srdca vo svete.

Odchádzajte z tohto večeradla s radosťou a v pokoji a prineste do všetkých končín sveta útechu mojej materskej prítomnosti medzi vami. Všetkých vás žehnám spolu s vašimi drahými a tými, ktorí sú zverení do vašej služby v mene Otca, i Syna i Ducha Svätého.“

Sant’Omero (Teramo, Taliansko), 5. augusta 1995

Sviatok Panny Márie Snežnej

BIELE SNEHOVÉ VLOČKY

„Nasledujte ma, milovaní synovia, po ceste, ktorú som vám naznačila svojimi posolstvami, ak chcete stále a dokonale žiť zasvätenie môjmu Nepoškvrnenému Srdcu, ktoré ste urobili.

– Na ceste mojich posolstiev sa naučíte oddať sa mi ako malé deti a nechať sa viesť v prostote, dôvere a v úplnej oddanosti detí. Túto vašu oddanosť potrebujem, aby som mohla konať vo vás a vo vašom živote.

Mojou materskou úlohou je premieňať vás každý deň, aby ste mohli dokonale plniť Pánovu vôľu a tak vám pomáhať zbaviť sa hriechov, aby ste kráčali po ceste Božej milosti, lásky, čistoty a svätosti.

Na veľkej púšti, na ktorej žijete, v obrovskom mori nečistoty, ktoré zaplavuje svet posadnutý Zlým, zostupujú z môjho Nepoškvrneného Srdca na vás, mne zasvätených synov, biele snehové vločky, aby ste mohli všade šíriť moju nebeskú vôňu a aby ste sa stali znameniami a nástrojmi Božieho milosrdenstva vo svete.

– Na ceste mojich posolstiev ste formovaní, aby ste s odvahou a zanietením hlásali Ježišovo evanjelium. Ako trpí moje materské Srdce, keď vidí šírenie sa bludov a herézy, pohoršení a zlých príkladov, záľahu ťaživého ticha, ťarchu ľahostajnosti a kompromisov na strane tých, ktorí majú povinnosť hovoriť.

Nikdy sa tak, ako vo vašich dňoch, nestávali tak mnohí pastieri „nemými psami“, ktorí neobraňujú im zverené stádo pred ohrozením jeho existencie, zvedené a zožierané mnohými dravými vlkmi. Preto títo trhajú a ohovárajú evanjelium môjho Syna Ježiša vo všetkých jeho častiach.

A tak mojou materskou úlohou je privádzať vás k viere v toto evanjelium a viesť vás iba jeho múdrosťou, aby ste podľa neho žili.

Preto vás vediem s materskou pevnosťou a nežnosťou prostredníctvom svojich posolstiev.

Takto na vás, mne zasvätených synov, pri veľkom odpade, ktorý sa šíri, zostupujú z môjho Nepoškvrneného Srdca biele snehové vločky, aby ste mohli niesť do všetkých končín svetlo Božieho Slova. Aby ste sa mohli stať nástrojmi, ktoré nechávajú všade žiariť celú pravdu, obsiahnutú v evanjeliu môjho Syna Ježiša, plným jasom.

– Na ceste mojich posolstiev vás vediem k pochopeniu toho, čo je napísané v Knihe, ktorá je ešte zapečatená. Mnohé stránky z Apokalypsy sv. Jána evanjelistu som vám už vysvetlila. Ukázala som vám najmä veľký boj, ktorý sa odohrá medzi Ženou odetou slnkom a červeným drakom, ktorému napomáha čierna šelma, čiže slobodomurárstvo.

Odhalila som vám aj diabolské a lživé úklady, spôsobované vám slobodomurárstvom, ktoré preniklo i do vnútra Cirkvi a postavilo centrum svojej moci tam, kde Ježiš postavil centrum a základ svojej jednoty. Nermúťte sa, lebo toto je súčasťou tajomstva neprávosti, ktorú Cirkev pozná už od svojho zrodu. Vskutku aj do apoštolského kolégia vstúpil satan, ktorý zviedol Judáša, jedného z dvanástich, aby sa stal zradcom.

V týchto vašich časoch sa tajomstvo neprávosti prejavuje v celej svojej strašnej moci.

Teraz, v súčasnom období veľkého súženia, ktoré nastalo pre Cirkev a pre ľudstvo, zostupujú z môjho Nepoškvrneného Srdca na vás, mne zasvätených synov, biele snehové vločky, aby ste všetci mohli prinášať môj materský hlas, ktorý vás vedie k nádeji a dôvere. Tak môžete vziať za ruku toľkých mojich biednych synov, šľahaných a utláčaných prudkým vetrom veľkého súženia a spolu prekročiť žiarivý prah nádeje v radostnom očakávaní, aby zostúpili na svet s víťazstvom môjho Nepoškvrneného Srdca biele snehové vločky Božieho milosrdenstva.“

Rubbio (Vicenza, Taliansko), 15. augusta 1995

Nanebovzatie Panny Márie

ZNAMENIE BEZPEČNEJ NÁDEJE

„Dnes pozeráte na svoju nebeskú Matku, vzatú s jej osláveným telom do neba. Spojte sa v radosti so všetkými zástupmi anjelov, svätých a duší, ktoré sa ešte očisťujú v očistci. Majte účasť aj na radosti Cirkvi, putujúcej púšťou sveta a dejín, o ktorej rozjíma vaša Nebeská Matka ako o znamení útechy a bezpečnej nádeje.

– Som znamením bezpečnej nádeje pre Cirkev na jej ceste v ústrety svojmu dokonalému osláveniu, ktoré spozná vo chvíli, keď sa Ježiš Kristus v sláve vráti k vám.

V týchto ostatných časoch veľkého súženia, v záverečnej hodine druhého príchodu, ktorý prežívate, aká veľká nádej sa otvorí v živote Cirkvi, istota, že jej vždy budem pomáhať a budem ju ochraňovať tlkotom svojho materského a milosrdného Srdca! Moja prítomnosť je tak útechou Cirkvi v jej utrpení, osviežením v jej námahách, silou pri jej ohlasovaní evanjelia, oporou v jej viere, pomocou na jej ceste k svätosti.

– Som znamením bezpečnej nádeje pre ľudstvo, ktoré dnes tak veľmi ovláda Zlý, ktorú tak veľmi ohrozuje život, poznačený egoizmom a nenávisťou, bratovražednými bojmi a vojnami. Ako Matka pomáham celému ľudstvu, aby sa navrátilo k svojmu Pánovi, na cestu pokánia a modlitby, obrátenia, premeny srdca a života.

Takto pripravujem pre ňu nové dni pokoja a nie zármutku, dni pohody a radosti. V týchto posledných časoch pracujem intenzívne na príprave ľudstva prijať Ježiša, ktorý sa vráti v sláve, aby uskutočnil úplnú a dokonalú premenu ľudstva.

– Som znamením bezpečnej nádeje pre všetkých vás, mojich úbohých synov, ktorí nesiete ťarchu mnohých utrpení a veľkých bolestí. Tieto utrpenia a bolesti budú stále väčšie, lebo žijete v posledných časoch veľkého súženia.

Hľaďte dnes na svoju Nebeskú Matku, vzatú v sláve do neba, ak chcete prekročiť prah nádeje. Z môjho Nepoškvrneného Srdca vychádza rosa Božieho milosrdenstva, jemný balzam, ktorý vkladám na otvorené a krvácajúce rany všetkých mojich synov.

– Som znamením bezpečnej nádeje pre vás, hriešnych a vzdialených od Boha, pre vás, chorých a zúfalých, pre vás, ktorých zasiahlo násilie a nenávisť, pre vás, po ktorých sa šliape a ktorých zabíjajú v bratovražedných bojoch a vojnách.

V záverečnej fáze veľkej skúšky budete pociťovať moju prítomnosť Matky, ktorá vám pomôže prekročiť prah nádeje, aby ste mohli vstúpiť do novej éry pokoja, ktorá nastane pre Cirkev, pre ľudstvo a vás všetkých, víťazstvom môjho Nepoškvrneného Srdca vo svete.“

Sale (Alexandria), 8. septembra 1995

Narodenie Panny Márie

SVETLO, LÁSKA A MATERINSKÁ NEŽNOSŤ

„Pozerajte sa dnes na svoju Matku ako na dieťa. Okolo mojej kolísky jasajú anjeli a svätí v nebi, duše, ktoré sa očisťujú v očistci a putujúca Cirkev, ktorá žije vo svetskej púšti svoju bolestnú púť do nebeskej vlasti.

Dnes chcem, aby ste vy moji milovaní a mne zasvätení synovia stáli okolo mojej kolísky, do ktorej ma vložili po mojom narodení.

– Chcem sa na vás pozerať svojimi očami, ktoré sa práve otvorili svetlu. Ste povolaní, aby ste sa stali zreničkou mojich očí. Vám bolo určené, aby ste prinášali moje svetlo až na kraj zeme. Svetlo, ktoré vám dávam, je svetlo môjho Syna Ježiša. Prinášajte všade svetlo jeho Slova, aby ste porazili veľké temno bludov, ktoré sa šíri vo svete. Prinášajte svetlo jeho života, aby ste zvíťazili nad ľadom hriechu a zla, ktoré vyprahlo a zatvrdilo srdcia toľkých mojich synov. Prinášajte svetlo jeho prítomnosti medzi vás, aby mohlo zosielať nebeskú rosu Božieho milosrdenstva do všetkých kútov zeme.

– Chcem sa na vás pozerať svojím Srdcom, ktoré práve začalo vydávať svoje prvé údery, aby už nikdy neprestali. Ste povolaní byť najväčšou láskou môjho Nepoškvrneného Srdca. Vám je určené, aby ste prinášali moju lásku do všetkých kútov sveta. Láska, ktorú vám dávam, je láska môjho Syna Ježiša.

Prinášajte všade tlkot jeho vrúcnej božskej lásky. Spáľte ohňom lásky všetku ľudskú biedu, všetko sebectvo, násilie, nenávisť, každé rozdelenie a všetky hriechy.

Od tohto dňa začína definitívne víťazstvo Lásky, ktoré je síce ešte skryté, ale isté. Lebo dostala som život, aby som sa stala matkou Života a darovala Otcovmu večnému Slovu jeho ľudskú prirodzenosť, čím sa naplní dielo vykúpenia, a tak sa celé ľudstvo oslobodí od Zlého a od hriechu.

Prinášajte preto oheň jeho božskej lásky do všetkých častí sveta, aby s víťazstvom môjho Nepoškvrneného Srdca začala nová civilizácia lásky.

– Chcem vás hladiť svojimi rukami, ktorých úlohou je zhromaždiť všetkých mojich synov. Ste povolaní, aby ste pocítili moje pohladenia. Vám je určené, aby ste všade prinášali útechu mojej materskej nežnosti. Nech sa stanú vaše srdcia citlivými, otvorenými, pokornými, miernymi, nežnými a súcitnými.

Vaša kňazská nežnosť zostúpi na každú ranu: bude pokrmom pre hladných, nápojom pre smädných, odpustením hriešnikom, pomocou núdznym, zdravím pre chorých, oporou pre váhajúcich, vodcom pre neistých, útechou pre utláčaných a spásou pre všetkých.

Iba tak budete môcť urýchliť víťazstvo môjho Nepoškvrneného Srdca. Iba ak budete šíriť všade svetlo, lásku a materinskú nehu vašej Matky ako dieťaťa, môžete sa stať cennými nástrojmi pre víťazstvo Božieho milosrdenstva vo svete.“

Miláno (Taliansko), 14. septembra 1995

Povýšenie Svätého krížaa predvečer mojej cesty do Brazílie

UKRIŽOVANÝ JEŽIŠ JE VAŠA spása

„Je predvečer tvojej dlhej a namáhavej cesty do Brazílie, kde budeš poriadať večeradlá môjho hnutia v 60 diecézach krajiny, v ktorej môj nepriateľ kladie silné úklady, ale ktorú vaša nebeská Matka osobitne miluje a ochraňuje.

Obetuj mi svoju modlitbu a utrpenie, svoju prácu a námahu, svoju malosť a biedu, svoju dôveru a detskú oddanosť.

Tentokrát pocítiš silnejšie ťarchu kríža, ktorý ti pripravil nebeský Otec, ale uvidíš aj silnejšie víťazstvo môjho Nepoškvrneného Srdca v srdciach a dušiach toľkých mojich synov.

Začínaš túto cestu na sviatok Povýšenia svätého kríža. Ježišov kríž je znakom môjho istého víťazstva. Iba ukrižovaného Ježiša máte dnes ohlasovať a velebiť vo všetkých častiach sveta. Ukrižovaný Ježiš je váš Vykupiteľ a Spasiteľ. Ukrižovaný Ježiš je váš Boh, povýšený na dreve kríža pre vašu spásu. Ukrižovaný Ježiš, najmä vo vašich časoch, je pochabosťou pre múdrych a pohoršením pre učených a pyšných, ale iba v ňom je vaša spása.

– Ukrižovaný Ježiš je spása pre toto ľudstvo, ktoré sa tak veľmi vzdialilo od Boha, postavilo si civilizáciu bez neho a stanovilo si morálny zákon, ktorý sa prieči Pánovmu svätému zákonu. Preto ľudstvo nesie ťarchu obrovského utrpenia a kráča v hlbokej temnote nenávisti a rozdelenia, násilia a vojen.

Ježiš sa obetoval na kríži za jeho spásu. Treba, aby Kristov kríž bol zasadený do srdca ľudstva, aby tak mohlo znova nájsť cestu svojho obrátenia a návratu k Pánovi.

Potom zostúpi rosa Božieho milosrdenstva, aby obnovila púšť, v ktorej sa nachádza, a aby priviedla do rozkvetu novú záhradu úplného uzmierenia celého ľudstva so svojím Pánom, ktorý ho stvoril, vykúpil a spasil.

– Ukrižovaný Ježiš je spása pre Cirkev, jeho mystické telo, ktorá prežíva teraz také isté utrpenie a svoju obetu. V Cirkvi Ježiš obnovuje sviatosť vykúpenia, dáva dar svojej milosti a svojím odpustením sníma hriechy a zlo sveta.

Vo svojej ukrižovanej Cirkvi sa Ježiš stáva spásou pre ľudstvo týchto posledných čias očisty a veľkého súženia. Preto budete povolaní stále viac trpieť a vystúpiť spolu s Ježišom na Kalváriu vašej kňazskej obety pre život sveta.

– Ukrižovaný Ježiš je spása pre vás všetkých, moji synovia, vystavení tak veľmi nebezpečenstvu zatratenia.

Jeho obeta, ktorá sa ustavične obnovuje od východu slnka po jeho západ a dáva stále Otcovi spravodlivé zadosťučinenie, zosiela všade rosu Božej milosti, svojím Duchom odovzdáva oheň lásky, obnovuje srdcia a duše všetkých.

Ukrižovaný Ježiš, najmä v týchto posledných časoch, sa stáva znakom nádeje a istého víťazstva. Jeho žiariaci kríž, ktorý sa ukáže na nebi od východu na západ, ukáže vám všetkým návrat Ježiša v sláve. Preto vás dnes pozývam, aby ste sa pozerali na kríž, na ktorom je Ježiš povýšený, aby pritiahol k sebe všetky národy.

Moje milé dieťa, choď bez strachu na túto novú cestu. Anjeli svetla môjho Srdca ti na môj pokyn všetko usporiadajú. Ty kráčaj po všetkých cestách sveta, aby si všetkým prinášal zvesť o víťazstve môjho Nepoškvrneného Srdca.“

Manaus (Amazonka, Brazília), 17. septembra 1995

STÁLE ĎALEJ

Videl si, ako ešte nikdy, víťazstvo môjho Nepoškvrneného Srdca v srdciach a v živote mojich malých synov. Zúčastnilo sa ich na večeradle na tisícky, s takým prostým a spontánnym oduševnením a silou modlitby, že dojali moje materské Srdce.

Vidíš, ako moji synovia zo všetkých kútov sveta odpovedajú na moju výzvu. Sú to tí najmenší, najbiednejší, pokorní, prostí: ich odpoveď napĺňa radosťou moje Srdce. Rany môjho Srdca sa zaceľujú a tŕnie sa premieňa na vonné a drahocenné kvety. Moje slzy sa menia v úsmev.

Aj v tomto tak veľkom štáte Amazonky si mohol vidieť víťazstvo môjho Nepoškvrneného Srdca vo svete. K tomu dochádza už všade a ty, milé dieťa, si nástrojom, ktorý som si vyvolila pre také veľké poslanie. Preto, nesený v mojom náručí a vedený mnou, musíš ísť stále ďalej.

– Stále ďalej na iné miesta, lebo sa musíš dostať aj do tých najvzdialenejších a najodľahlejších kútov zeme, všade, kde sú srdcia mojich malých synov, ktoré bijú láskou ku mne. Ty pozbieraj tento cenný tlkot sŕdc a vlož ho do ožiarenej záhrady môjho Nepoškvrneného Srdca.

– Stále ďalej, až nájdeš všetkých zjednotených do jednej veľkej rodiny mojich synov, ktorí sa tešia v nebi, očisťujú sa v očistci a ešte trpia a bojujú na vyprahnutej púšti tohto sveta.

Volám ťa, aby si rozjímal o tejto nádhernej skutočnosti, ktorá v hlbokej jednote tvorí veľkú rodinu Cirkvi, formovanú v srdci Najsvätejšej Trojice a ktorej som bola ustanovená za pravú Matku a Kráľovnú.

– Stále ďalej v čase, lebo tvojím poslaním je spojiť v mojom Nepoškvrnenom Srdci čas utrpenia a čas radosti, čas veľkého súženia a čas nového neba a novej zeme, bolestný čas skúšky a čas môjho materského víťazstva.

Preto pokojne pokračuj na svojej ceste, lebo nesený a vedený mnou, musíš ísť stále ďalej.

Nepozeraj na svoju slabosť a biedu, na svoju veľkú krehkosť, na únavu a vyčerpanie, ktoré sa ťa zmocňujú. Namiesto toho hľaď na radosť, ktorú tvojím prostredníctvom nebeská Matka nesie v Srdci, na milosť, ktorou napĺňa duše, na život, ktorý navracia k rozkvetu, na víťazstvo môjho Nepoškvrneného Srdca, ktoré rastie každým dňom.

Miluj a požehnávaj všetkých, ktorých stretneš na ceste, ktorá ťa miestom, priestorom a časom nesie stále ďalej.“

Rio de Janeiro (Brazília), 29. septembra 1995

Sviatok archanjelov Gabriela, Rafaela a Michala

ČASY BUDÚ SKRÁTENÉ

„Môj plán sa už naplňuje vo všetkých častiach sveta. Môj malý syn, vidíš, ako nastáva víťazstvo môjho Nepoškvrneného Srdca vo svete. To, čo sa tu deje, je pre teba znamením. Desiatky tisícov mojich synov mi odpovedajú s takou veľkou láskou a nadšením, že to rozochvieva moje Srdce Matky. Pre odpoveď, ktorú všade dostávam od týchto mojich malých detí, sa usilujem o skrátenie časov veľkej skúšky, ktorú tak bolestne pociťujete.

– Časy budú skrátené, lebo som Matkou milosrdenstva a každý deň obetujem svoju modlitbu, spojenú s modlitbou synov, ktorí mi kladne odpovedajú a zasväcujú sa môjmu Nepoškvrnenému Srdcu, na trón Božej spravodlivosti.

Spájam bolesti svojho Srdca so všetkými bolesťami dobrých, ktorí trpezlivo nesú kríž týchto časov veľkého súženia. Bolesti biednych a vykorisťovaných, malých a ľudí vytlačených na okraj spoločnosti, bolesti hriešnikov a tých, čo sa vzdialili, chorých a zúfalých, opustených a utláčaných, sa zhromažďujú v záhrade môjho materského utrpenia a obetujem ich Božej spravodlivosti na znak zadosťučinenia a ustavičného orodovania.

– Časy budú skrátené, lebo som vaša Matka a chcem vám pomôcť svojou prítomnosťou niesť kríž bolestných udalostí, ktoré prežívate.

Koľkokrát som už zasiahla, aby som oddialila stále viac začiatok veľkej skúšky, danej na očistu biedneho ľudstva, ktoré je ovládané zlými duchmi.

– Časy budú skrátené, lebo veľký boj medzi Bohom a jeho nepriateľom sa uskutočňuje predovšetkým na úrovni duchov a mimo vás. Tento strašný boj sa odohráva medzi nebeskými duchmi a pekelnými duchmi, medzi anjelmi Pána a démonmi, medzi mocnosťami nebies a mocnosťami pekla.

Osobitná úloha v tomto veľkom boji je zverená archanjelovi Gabrielovi, ktorý vás odeje silou samého Boha. Je zverená archanjelovi Rafaelovi, ktorý vlieva balzam uzdravenia na každú vašu ranu. Je zverená archanjelovi Michalovi, ktorý vedie všetky zástupy anjelov k úplnému víťazstvu nad pekelnými zástupmi.

Preto vás zverujem mocnej ochrane týchto archanjelov a vašich anjelov strážnych, aby vás viedli a ochraňovali v boji, ktorý sa už odohráva medzi nebom a zemou, medzi nebesami a peklom, medzi svätým Michalom archanjelom a Luciferom, ktorý sa čoskoro objaví s celou mocou antikrista.

Takto vás pripravím na veľký zázrak, ktorý sa uskutoční vtedy, keď s víťazstvom môjho Nepoškvrneného Srdca zostúpi na svet nebeská rosa Božieho milosrdenstva.“

Uruacu (Goias, Brazília) 7. októbra 1995

Sviatok Ružencovej Panny Márie

MOJE VÍŤAZSTVO

Som Kráľovná svätého ruženca.

Som Kráľovná víťazstiev.

Najsvätejšia Trojica mi zverila úlohu viesť boj a priviesť k víťazstvu zástup Božích detí, ktorý bojuje proti mocnému vojsku satanových otrokov a zlých duchov.

„Nepriateľstvo ustanovujem medzi tebou a ženou, medzi tvojím potomstvom a jej potomstvom, ono ti rozšliape hlavu a ty mu zraníš pätu“ (Gen 3, 15).

Každý deň vediem vpred tento boj a dosahujem víťazstvo.

– Moje víťazstvo sa uskutoční v srdciach všetkých mojich synov, ktorí sa zasvätili môjmu Nepoškvrnenému Srdcu a nechajú sa formovať a viesť mnou ako deti. Otváram tieto srdcia čistote lásky a tak môžem dosiahnuť víťazstvo nad každou formou egoizmu, nenávisti, násilia a všade šíriť jemnú vôňu Božej lásky.

– Moje víťazstvo sa dosahuje v dušiach, ktorým pomáham bojovať a zvíťaziť nad každou formou hriechu. Duše mojich detí, osvietené milosťou, v ktorých je božský život, spievajú so mnou večný Magnifikat na dokonalú oslavu Najsvätejšej Trojice.

– Moje víťazstvo sa uskutočňuje v Cirkvi, ktorú osvecujem svojou vierou, napomáham jej svojou prítomnosťou, utešujem ju svojou materskou nežnosťou. V čase očisty ja sama ju vediem za ruku k jej najväčšiemu jasu, ktorým sa zaodeje, keď sa z nej stane najväčšie svetlo pre všetky národy zeme.

– Moje víťazstvo nastáva každý deň v tomto biednom ľudstve, ktoré je veľmi choré, vzdialilo sa od Boha a ktoré si chcelo vybudovať novú civilizáciu bez Neho.

Otváram nové cesty pre jeho návrat k Pánovi, ktorý ho očakáva s otcovskou láskou. Volám svojich malých synov, aby sa stali nástrojmi spásy pre všetkých a tak v tichosti a v skrytosti pripravujem a šírim každý deň Božie kráľovstvo medzi vami.

– Moje úplné víťazstvo nastane s víťazstvom môjho Nepoškvrneného Srdca vo svete. Potom zázrak Božieho milosrdenstva obnoví mocou Ducha Svätého tvárnosť zeme a ona sa znova premení na vonnú a drahocennú záhradu, v ktorej Najsvätejšia Trojica bude žiariť milovaná a prijímaná všetkým stvorenstvom, ktoré jej bude vzdávať najväčšiu slávu.“

Jauru (Mato Grosso, Brazília), 12. októbra 1995

Sviatok Našej zjavenej Panej, Patrónky Brazílie

SOM OSLÁVENÁ

„Môj malý syn, si ešte na mieste, kde ma tak veľmi milujú a uctievajú, aby si poriadal nádherné večeradlá s tisícmi detí a mladých ľudí, ktorí prišli aj z najvzdialenejších končín. Tri dni si konal duchovné cvičenia vo forme trvalého večeradla s veriacimi, ktorí sú apoštolmi môjho Hnutia v celej Brazílii.

Dnes slávite radostne a slávnostne sviatok vašej Nebeskej Matky ako Patrónky vášho veľkého národa. Vidíš, ako ma tu, v celej krajine, oslavujú.

– Som oslávená odpoveďou, ktorú dostávam všade od svojich synov, ktorí splnili moju žiadosť zasvätiť sa môjmu Nepoškvrnenému Srdcu. Teraz žijú v mojom Srdci a sú jemným balzamom na každú ranu mojej veľkej bolesti. Vidíš, ako ma milujú a ako ma oslavujú. Sú najmenší, najchudobnejší, najjednoduchší, tí, ktorých svet ignoruje a ktorými pohŕda.

Ach, privádzaj mi v stále väčšom počte tieto moje malé deti, lebo ony sú pre mňa najväčšie a najcennejšie poklady!

– Som oslávená veľkou silou modlitby, ktorú mi tu obetujú v časoch vyprahlosti a veľkej márnivosti. Vidíš, ako sa všade rozšírili večeradlá, najmä medzi deťmi, mládežou a v rodinách. Koľko rodín sa zachránilo pred rozdelením a koľko rodín sa po rokoch rozluky opätovne spojilo zásluhou veľkého rozšírenia večeradiel v rodinách. Večeradlá sú mocným prostriedkom, ktorý vám darúva moje Nepoškvrnené Srdce, na ochranu kresťanskej rodiny pred nebezpečenstvami, ktoré ju ohrozujú, ako je nevera, rozdelenia, rozluky, utiekanie sa k prostriedkom na zabránenie počatia života, zlorečené potraty, ktoré dovoľujú občianske zákony, ktoré však pred Božou tvárou volajú o pomstu.

– Som oslávená, lebo kým sa stále viac rozširuje voči môjmu Synovi Ježišovi, ktorý je skutočne prítomný vo Sviatosti Oltárnej, nedbalosť, nevšímavosť, ľahostajnosť a vlažnosť, tu si ctia Eucharistického Ježiša trvalou úctou lásky, adorácie, vďaky a zadosťučinenia za hriechy.

Eucharistický Ježiš je po celý deň slávnostne vystavený na oltári a moji malí synovia kľačia v úkone láskyplnej adorácie pred trónom, na ktorom vládne Obeť, ktorá sa obetovala za vašu spásu.

Ako jasá Ježišovo Srdce radosťou, útechou a uznaním na takom mieste!

– Som oslávená, lebo v tomto národe sa moje Mariánske kňazské hnutie rozšírilo všade ako v nijakej inej krajine. Žehnám všetkých mojich synov, ktorí prišli až z veľmi vzdialených miest, aby sa zúčastnili na trojdňovom večeradle. V nich som oslávená.

Opakujem vám aj dnes, že Brazília mi patrí, je moje vlastníctvo. Som Matka a Kráľovná Brazílie a chcem priniesť tomuto veľkému národu, kde ma tak veľmi milujú, modlia sa a oslavujú ma, dar spásy a pokoja.

To, čo sa deje, stáva sa pre vás znamením, ktoré vám ukazuje ako v tichosti a v skrytosti uskutočňujem každý deň víťazstvo svojho Nepoškvrneného Srdca v najväčšom triumfe Božieho milosrdenstva vo svete.

Všetko bude skoro obnovené na mocný a osobitný zásah tej, ktorú vzývate ako svoju Kráľovnú a Matku milosrdenstva.“

Pouso Alegre (Minas Gerais, Brazília), 1. novembra 1995

Sviatok všetkých svätých

NEBO SA SPÁJA SO ZEMOU

Pokračuj vo svojej nádhernej ceste, môj milý syn, a uskutočňuj poslanie, ktoré som ti zverila. Vidíš všade víťazstvo môjho Nepoškvrneného Srdca, ktoré nesiem stále silnejšie vpred, v srdciach a dušiach.

– Nebo sa spája so zemou.

V mojom Nepoškvrnenom Srdci sa uskutočňuje každý deň stretnutie s vašimi bratmi a sestrami, ktorí vás predišli sem hore a už sa tešia večnému šťastiu svätých. Vo svetle Najsvätejšej Trojice rozjímajú o mojom pláne a obraz úplného Kristovho víťazstva, ktoré napokon vytvorí nové nebesia a novú zem, zväčšuje ich radosť.

– Nebo sa spája so zemou vo veľkom spoločenstve modlitby, ktorá sa dvíha od všetkých mojich synov, aby sa Ježiš ponáhľal so svojím návratom v sláve a aby sa celý svet premenil na nádhernú záhradu milosti a svätosti, v ktorej sa bude odrážať veleba Najsvätejšej Trojice.

– Nebo sa spája so zemou pri formovaní jednotného šíku, ktorého ja som nebeskou Vojvodkyňou, aby vybojoval najdôležitejšiu časť boja proti satanovi a všetkým silám zla a aby dosiahol moje najväčšie víťazstvo.

– Nebo sa spája so zemou teraz, keď prežívate záverečné obdobie očisty a veľkého súženia.

Svätí z nebies osvecujú váš život, pomáhajú vám svojou mocnou pomocou, ochraňujú vás pred klamnými zvodmi môjho nepriateľa, vedú vás za ruku po ceste svätosti v rozochvenom očakávaní, že jedného dňa sa i vy pridružíte k ich večnému blahoslavenstvu.

Preto vás dnes pozývam, aby ste prežívali radostný zážitok zo spoločenstva svätých. Dostanete tak silu a odvahu na prekonávanie chvíľ skúšky a pozerajúc z neba sa vám bude stávať jasnou bolestná cesta, po ktorej musíte všetci prejsť, aby ste prekročili žiarivý prah nádeje.

– Nebo sa spája so zemou v nebeskej záhrade môjho Nepoškvrneného Srdca, aby s jeho víťazstvom zostúpila z neba rosa nebeského milosrdenstva, ktoré povedie celý svet k novému životu.“

Barretos (Brazília: Máriino mesto), 15. novembra 1995

Exercície formou večeradla

s biskupmi a kňazmi MKH celej Brazílie

ŠÍRTE MOJE SVETLO

„Utešujete bolesť môjho Srdca a slzy sa mi menia na úsmev, keď vás tu vidím zhromaždených v trvalom večeradle modlitby a bratstva, biskupi a kňazi môjho Hnutia, ktorí ste sem prišli z celej Brazílie.

Som vždy s vami. Pripájam sa k vašej modlitbe a dávam jej silu. Pomáham vám, aby ste kráčali spolu vo vzájomnej láske, až kým sa nestanete jedným srdcom a jednou dušou.

Dostávam pre vás dar Ducha Svätého, ktorý zostupuje na vaše večeradlo tak, ako zostúpil v jeruzalemskom večeradle. To Duch Svätý vás premieňa, premieňa vaše srdce a darúva múdrosť vašej mysli, aby ste dnes mohli byť svetlom na návrší v týchto časoch veľkej temnoty.

– Šírte moje svetlo v hlbokej tme, ktorá pokryla svet.

Je to tma popierania Boha. Tma bludných ideológií, materializmu, hedonizmu a nečistoty. Vidíte, ako sa svet stal pohanským a žije v jarme veľkého otroctva.

Ako sa vo vašom veľkom národe, ktorý môj nepriateľ tak veľmi zvádza, ale ktorý vaša Nebeská Matka tak veľmi miluje a ochraňuje, stále viac šíria sekty, ktoré odďaľujú toľkých mojich synov od pravej Cirkvi.

– Šírte moje svetlo verným a mocným hlásaním Ježišovho evanjelia. Musíte ohlasovať jeho Božie slovo rovnako jasne a prosto, ako ho ohlasoval Ježiš. Ak budete vernými služobníkmi evanjelia, postavíte najsilnejšiu hrádzu proti ustavičnému šíreniu sa siekt a každej formy špiritizmu a poverčivosti.

– Šírte moje svetlo svojou úplnou kňazskou jednotou. Hlbokú ranu, ktorou trpí moja Cirkev v Brazílii, zapríčinili biskupi a kňazi, ktorí už nie sú v jednote s pápežom. Ignorujú a odmietajú jeho Učiteľský úrad a tak sa šíria bludy, často sa aj vyučujú a mnohí moji synovia sa vydávajú nebezpečenstvu, že sa vzdialia od pravej viery.

Vy buďte príkladom silnej jednoty s pápežom pre všetkých. Milujte ho, počúvajte ho, pomáhajte mu niesť jeho veľký kríž na Kalváriu jeho obetovania. Pomáhajte svojim biskupom modlitbami, vaším kňazským zanietením a buďte im útechou v ich ťažkej a bolestnej službe. Nech sa vaše srdce otvorí a pomáha všetkým vašim bratom kňazom, nech sa otvorí najmä voči tým, ktorí podľahli ťarche veľkého súženia, ktoré prežívate.

Nikoho neodsudzujte. Milujte všetkých tlkotom môjho Nepoškvrneného Srdca.

– Šírte moje svetlo a šírte okolo seba balzam mojej materskej nežnosti. Choďte v ústrety najmä malým, chudobným, hriešnikom, tým, čo sa vzdialili, doráňaným, nespočetným obetiam akejkoľvek nespravodlivosti a násilia a priveďte ich všetkých do bezpečného útočišťa môjho Nepoškvrneného Srdca.

Staňte sa apoštolmi druhej evanjelizácie, ktorú tak veľmi požaduje môj pápež, a cennými nástrojmi môjho materského víťazstva.

Vyjadrujem vám svoju vďačnosť za takú šľachetnú odpoveď, aká sa mi dostala na prosbu, aby ste sa zasvätili môjmu Nepoškvrnenému Srdcu a aby ste šírili večeradlá medzi kňazmi, deťmi, mládežou a predovšetkým v rodinách.

Po tieto mesiace, keď môj malý syn prešiel všetky časti vášho veľkého národa, ste ma tak milovali, modlili sa, utešovali a oslavovali ma!

Potvrdzujem vám ešte, že Brazília mi patrí, je mojím vlastníctvom.

Najmä v bolestných chvíľach, ktoré vás očakávajú, uvidíte svetlo môjho Nepoškvrneného Srdca, ktoré ožiari vašu Cirkev a vašu vlasť a osobitným spôsobom pocítite moju materskú prítomnosť medzi vami.

Odíďte z tohto večeradla v pokoji a radosti. Som vždy s vami.

– Šírte moje svetlo vo všetkých častiach krajiny, aby všetci mohli dosiahnuť rosu Božieho milosrdenstva a kráčali s dôverou a veľkou nádejou v ústrety novým časom, ktoré sú už veľmi blízko.

Žehnám vás s vašimi drahými a všetkými, ktorí sú zverení do vašej kňazskej služby, v mene Otca, i Syna, i Ducha Svätého.“

Puerto de la Cruz (Tenerife, Španielsko), 8. decembra 1995

Sviatok Nepoškvrneného počatia Panny Márie

MÔJ PLÁN

„Môj malý syn, dnes si na Kanárskych ostrovoch a poriadaš početné večeradlá s kňazmi a veriacimi môjho hnutia a s radosťou a jasotom slávite slávnosť môjho Nepoškvrneného počatia.

Aj tu vidíš, ako sa všade šíri Mariánske kňazské hnutie a ako mi moje malé deti zo všetkých kútov dávajú svoje „áno“.

Moji milovaní synovia, ktorí ste mi zasvätení, s dôverou a nesmiernou nádejou hľaďte v tento deň na svoju Nepoškvrnenú Matku!

Bola som počatá bez dedičného hriechu, a preto som vo svojom živote mohla dokonalým spôsobom uskutočňovať plán Najsvätejšej Trojice a splniť úlohu, ktorá mi bola zverená, aby som sa stala Matkou vteleného Slova.

– Mojím plánom je viesť zástup Božích detí do boja, aby zvíťazili nad úkladmi tých, ktorí sa vložili do služieb satana a bojujú, aby šírili vo svete kráľovstvo zla, bludov, hriechu, nenávisti a nečistoty.

– Mojím plánom je viesť celé stvorenstvo k jeho prvotnej žiare tak, aby sa v ňom znova mohla odrážať veleba Nebeského Otca a aby mu celý stvorený vesmír vzdával slávu.

– Mojím plánom je privádzať všetkých mojich synov na cestu dokonalého napodobňovania Ježiša tak, aby v nich mohol znovu žiť a vidieť s radosťou bohaté plody, ktoré sa zrodili z veľkého daru jeho vykúpenia.

– Mojím plánom je pripravovať srdcia a duše na prijatie Svätého Ducha, ktorý sa vyleje v plnosti, aby priniesol na svet svoje druhé Turíce ohňa a lásky.

– Mojím plánom je ukázať všetkým mojim synom cestu viery a nádeje, lásky a čistoty, dobra a svätosti.

Tak pripravím v záhrade môjho Nepoškvrneného Srdca malý zvyšok tých, ktorí na búrlivých vlnách odpadu a zvrátenosti zostanú verní Kristovi, Evanjeliu a Cirkvi.

S týmto malým stádom, ktoré je strážené v Nepoškvrnenom Srdci vašej Nebeskej Matky, prinesie Ježiš svoje oslávené kráľovstvo na svet.“

Dongo (Como, Taliansko), 24. decembra 1995

Svätá noc

MILOSRDNÁ LÁSKA

„Milovaní synovia, prežívajte so mnou v tichu a modlitbe rozochvené hodiny Božieho narodenia. Kráčajte s mojím najčistejším ženíchom Jozefom a s vašou nebeskou Matkou po dlhej ceste, ktorá vedie z Nazareta k Betlehemu.

Pocíťte aj vy námahu cesty, únavu, ktorá sa vzmáha, dôveru, ktorá tam vedie, modlitbu, ktorá sprevádza každý krok, pričom nadprirodzené požehnanie napĺňa naše srdcia, spojené v dokonalom spoločenstve so srdcom nebeského Otca, ktoré sa ide práve otvoriť daru jeho jednorodeného Syna.

Neruší nás hluk veľkej karavány, ani nás nezmáha bezútešnosť pred všetkými dverami, ktoré sa zatvárajú pred našou prosbou, aby nás prijali.

Prostá ruka jedného pastiera nám ukazuje biednu jaskyňu, ktorá sa otvára na najväčší Boží zázrak.

Práve sa ide narodiť k svojmu ľudskému životu jednorodený Syn Otca.

Práve má zostúpiť na svet jeho Milosrdná láska – toho, ktorý sa stal človekom, v Synovi, ktorý sa rodí zo mňa, jeho panenskej Matky.

Po dlhých storočiach očakávania a zbožného vyprosovania napokon k vám prichádza Spasiteľ a váš Vykupiteľ.

Je svätá noc.

Svitá do nového dňa vašej spásy.

Je to svetlo, ktoré žiari v hlbokej tme celých dejín. Môj ženích Jozef sa usiluje urobiť pohostinnejšou studenú jaskyňu a premeniť chudobný válov na jasle. Ja som sa celkom zahĺbila do modlitby a do extázy s nebeským Otcom, ktorý ma zahaľuje svojím svetlom a láskou, naplňuje ma plnosťou svojho života a blahoslavenstva, zatiaľ čo sa nebo so všetkými svojimi anjelskými zástupmi klania v úkone hlbokej adorácie. Keď sa preberám z tejto extázy, nachádzam si v náručí svoje Božské Dieťatko, ktoré sa zázračne zrodilo zo mňa, jeho panenskej Matky.

Pritískam si ho k srdcu, pokrývam ho nežnými bozkami, zohrievam ho svojou materskou láskou, zavíňam ho do čistých plienok a vkladám ho do jasiel, ktoré sú už pripravené.

Celý môj Boh je prítomný v tomto mojom Dieťati.

Otcovo milosrdenstvo vám prinieslo ovocie: padnite so mnou na kolená a klaňajme sa milosrdnej Láske, ktorá sa narodila pre nás.

– Pozerajme sa spolu na jeho oči, ktoré sa otvárajú, aby priniesli na svet svetlo Pravdy a Božej Múdrosti.

– Osušujme spolu jeho slzy, ktoré stekajú, aby prinášali súcit s každým utrpením, aby zmyli každú škvrnu hriechu a zla, zacelili každú ranu, aby prinášali úľavu každému utláčanému, aby zosielali očakávanú rosu na zamrznutú púšť sveta.

– Stisnime spolu jeho ruky, ktoré sa otvárajú, aby prinášali Otcovo pohladenie na ľudskú biedu, aby poskytovali pomoc chudobným a malým, oporu slabým, dôveru bojazlivým, odpustenie hriešnikom, zdravie chorým a všetkým dar vykúpenia a spásy.

– Zohrievajme mu spolu nôžky, ktoré budú kráčať po vyprahlých a neistých cestách, aby hľadali poblúdených, aby nachádzali stratených, aby dávali nádej zúfalým, aby prinášali slobodu väzňom a dobrú zvesť úbožiakom.

– Bozkávajme spolu jeho malé srdiečko, ktoré práve začalo svoj tlkot lásky k nám.

Je to srdce samého Boha.

Je to srdce jednorodeného Syna Otca, ktorý sa stal človekom, aby priviedol ľudstvo späť k Bohu, ktoré vykúpil a spasil.

Je to srdce, ktoré búši, aby obnovilo srdce každého stvorenia.

Je to nové srdce sveta.

Je to milosrdná Láska, ktorá zostupuje z Otcovho lona, aby priniesla celému ľudstvu vykúpenie, spásu a pokoj.

Prijmite ho s láskou, s radosťou a s nesmiernou vďačnosťou. Nech z vášho srdca vychádza hymnus večnej vďaky pre toto Dieťa, ktoré som vám panensky darovala v tejto svätej noci a stala som sa tak pre všetkých Matkou Božieho milosrdenstva.“

Miláno (Taliansko), 31. decembra 1995

Posledná noc v roku

VEĽKÉ ZNAMENIE BOŽIEHO MILOSRDENSTVA

„Milovaní synovia, prežite so mnou posledné hodiny tohto roka, ktorý sa práve končí.

Vidíte, koľkí ľudia trávia tieto hodiny v hýrení a v zábavách a očakávajú nový rok v pohanskej atmosfére, často dávajúc na obdiv prekročenie Pánovho svätého zákona.

Vy budete prežívať tieto hodiny so mnou, v modlitbe a v tichosti, v meditácii o mojich slovách a vo veľkej dôvere vo vášho nebeského Otca.

To Božia prozreteľnosť pripravuje pre vás každý nový deň a každý nový rok a dáva rytmus udalostiam času, pretože Otec koná pre dobro všetkých svojich detí.

To Otec pripravuje pre vás nové dni pokoja a nie zármutku, dni odpustenia a nie zatratenia, aby zázrak jeho Božieho milosrdenstva mohol ožiariť svet.

Čítajme spolu v tejto noci znamenia, ktoré nám Otec dáva vo svojej milosrdnej láske.

Som veľkým znamením Božieho milosrdenstva.

– Preto sa vám predstavujem tak presvedčivo a mimoriadnym spôsobom, prostredníctvom zjavení, prejavmi ronených sĺz a posolstvami, ktoré vkladám do srdca tohto môjho malého syna, ktorého ja sama vediem po cestách sveta, pri hľadaní hriešnikov, chorých, upadnutých, zblúdilých, zúfalých, tých, ktorí sa poddávajú zvodom hriechu a zla.

– Preto pozývam všetkých, ktorí sa zasvätili môjmu Nepoškvrnenému Srdcu a rozširujem túto svoju prosbu až do samých končín zeme prostredníctvom Mariánskeho kňazského hnutia.

Ponúkam vám tým bezpečné útočište, ktoré vám pripravila Najsvätejšia Trojica pre tieto búrlivé časy veľkého súženia a bolestnej skúšky, ktoré nastali pre Cirkev a celé ľudstvo.

– Preto obnovujem svoju naliehavú prosbu, aby ste sa navrátili k Pánovi, ktorý vás očakáva s otcovskou láskou, na cestu obrátenia a zmeny srdca a života.

Vzďaľujte sa od hriechu a zla, od násilia a nenávisti, od kultu, ktorý sa stále viac vzdáva satanovi, od idolov radovánok a peňazí, nadutosti a pýchy, zábavy a nečistoty.

A kráčajte po obnovených cestách lásky a dobra, spolupatričnosti a modlitby, čistoty a svätosti.

Tak sa stanete vy sami znameniami Božieho milosrdenstva pre ľudstvo, zmietané búrkou a nevýslovnými bolesťami v časoch, keď veľké súženie už dosahuje svoj vrchol.

– Preto vás volám každý deň, aby ste ma nasledovali.

Som matka krásnej lásky a svätej nádeje.

Som Kráľovná pokoja a svitanie, ohlasujúce nové časy, ktoré očakávate a ktoré sa stále viac približujú.

Rozmnožujte všade večeradlá modlitby, o ktoré vás prosím. Rozširujte najmä rodinné večeradlá, o ktoré prosím ako o prostriedok na záchranu kresťanskej rodiny pred veľkými nebezpečenstvami, ktoré ju ohrozujú.

Som Matka života. Som Kráľovná rodiny.

Kňazi, moji milovaní synovia, odpovedzte na moju výzvu, aby ste sa zasvätili môjmu Nepoškvrnenému Srdcu, lebo som vaša chápajúca a milosrdná Matka.

Mojou úlohou je zmývať z vás každú škvrnu, utešovať vás v každej bolesti, dávať vám dôveru vo veľkej malomyseľnosti a silnú nádej vo vašej osamelosti. Pomáham vám, aby ste boli vo svete a neboli zo sveta, lebo túžim, aby ste patrili všetci vždy a len môjmu Synovi Ježišovi.

Predovšetkým pre vás, moji synovia kňazi, som dnes veľkým znamením Božieho milosrdenstva.

Pri ukončení tohto roku vás všetkých žehnám v mene Otca, i Syna i Ducha Svätého.“

1996 - V MOJOM BEZPEČNOM ÚTOČIŠTI

Miláno (Taliansko), 1. januára 1996

Slávnosť Panny Márie Bohorodičky

V MOJOM BEZPEČNOM ÚTOČIŠTI

„S radosťou oslavujete dnes moje Božie materstvo, pozeráte na mňa so synovskou dôverou a velebíte veľký dar pokoja pre Cirkev a celé ľudstvo.

Som Kráľovná pokoja.

Bola som vyvolená nebeským Otcom, aby som sa stala Matkou jeho jednorodeného Syna, ktorý priniesol celému ľudstvu vzácne dobro pokoja.

Moje božské Dieťa, ktoré sa narodilo v chudobnej jaskyni a tam bolo položené do jasiel, je sám Pokoj.

Pokoj medzi Bohom a ľudstvom, ktoré vykúpil a voviedol do nového spoločenstva lásky a života so svojím Pánom.

Pokoj medzi ľuďmi, ktorí sa stali jeho bratmi, aby ako Božie deti mali účasť na jeho daroch a boli členmi jednej, jeho vlastnej rodiny.

Môj Syn Ježiš chcel, aby som bola i vašou Matkou. Tak som sa stala Matkou ľudstva, ktoré on vykúpil a spasil. Mojou úlohou ako Matky je sledovať, ako žijú všetky moje deti v celých dejinách ľudstva.

Osobitným spôsobom som matkou tých, ktorí sviatosťou krstu a darom viery a milosti sa dôverne včlenili do Ježišovho života, tvoria jeho tajomné telo a patria k jeho Cirkvi.

Som Matkou Cirkvi. Mojou materskou úlohou je sledovať v Cirkvi všetko to, čo prežíva Cirkev na zemi počas svojich dejín. A za všetkých okolností jej bolestnej cesty som vždy poskytla Cirkvi bezpečné útočište svojho Nepoškvrneného Srdca.

V mojom Nepoškvrnenom Srdci je celá moja panenská a materská láska k vám. Moje Srdce sa otvára, aby vám poskytlo pomoc, útechu a ochranu.

Moje Nepoškvrnené Srdce sa stane pre každého z vás najbezpečnejším útočišťom a cestou, ktorá vás privedie k Bohu spásy a pokoja. Na začiatku tohto nového roka, naplneného významnými a bolestnými udalosťami pre toto úbohé ľudstvo, ktoré bolo vydané napospas rozpútaným silám zla, pozývam opätovne všetkých, aby vstúpili do bezpečného útočišťa môjho Nepoškvrneného Srdca.

– Do môjho bezpečného útočišťa vojdú tí, ktorí sú pozvaní svojou krvou vydať svedectvo Pánovi. Od prvého mučeníka Štefana, ktorého som po jeho umučení vzala do svojho materského náručia, po tých, ktorí aj dnes dávajú v obeť svoj život, vstupuje do útočišťa môjho Nepoškvrneného Srdca veľký zástup mučeníkov, aby dostali novú silu a odvahu v hodine svojej obety.

– V mojom bezpečnom útočišti sa zhromažďuje nespočetný zástup vyznávačov viery, aby dostali svetlo a ducha Múdrosti, ktorá ich povedie k pochopeniu, žitiu a ohlasovaniu evanjelia všetkým ľuďom.

– V mojom bezpečnom útočišti sa utvára zástup nevinných panien, aby sa z môjho panenského materstva naučili žiť iba pre Ježiša, ktorého si vyvolili ako jediného Ženícha svojho života a odeté do jeho nepoškvrneného svetla pôjdu za Baránkom všade, kam pôjde on.

– V mojom bezpečnom útočišti hľadajú ochranu tí, ktorí sú povolaní obetovať sa Pánovi a nasledujú ho na ceste evanjeliových rád. Ja sama pestujem tieto voňavé a drahocenné kvety, ktoré rastú v záhrade môjho Nepoškvrneného Srdca.

– V mojom bezpečnom útočišti starostlivo a horlivo zdokonaľujem všetkých kňazov, ktorých mi Ježiš zveril a ktorých milujem mimoriadnou láskou. Tu ich utešujem, povzbudzujem a formujem, aby nasledovali, napodobňovali a znova žili Ježiša až po naplnenie jeho života.

– V mojom bezpečnom útočišti sa napravujú kresťanské rodiny, aby boli obránené pred mnohými nebezpečenstvami a ochránené pred strašným zlom, ktoré ich ohrozuje.

– Do môjho bezpečného útočišti volám deti, aby dýchali atmosféru čistoty a modlitby. Volám mladých ľudí, aby som im pomáhala rásť v milosti, v láske a svätosti. Volám hriešnikov, aby tu nachádzali milosrdenstvo a odpustenie. Volám chorých, aby sa tu uzdravili, umierajúcich, aby mohli prejsť zo zeme do neba cez nebeskú bránu môjho Nepoškvrneného Srdca.

– Do môjho bezpečného útočišti musíte vojsť najmä všetci vy, moji synovia, aby som vás bránila a ochraňovala pri vstupe do záverečného obdobia očisty a veľkého súženia.

Udalosti, ku ktorým bude rýchlo dochádzať, spejú k svojmu naplneniu. Moje tajomstvá vám budú zjavené v samotnom prežívaní toho, k čomu ste povolaní žiť.

A preto, keď s materskou starostlivosťou vidím všetko, čo vás očakáva, znova pozývam Cirkev a celé ľudstvo, aby vstúpilo do bezpečného útočišťa môjho Nepoškvrneného Srdca. Len tu vás ja sama ochránim a poteším. Len tu nájdete pokoj a radostne prekročíte žiarivý prah nádeje.

Aby ste v bezpečnom útočišti môjho Srdca, ktoré vám v týchto posledných časoch poskytuje Najsvätejšia Trojica ako archu spásy, s dôverou a v modlitbách očakávali návrat Ježiša v sláve, ktorý prinesie na svet svoje kráľovstvo a všetko obnoví.

V očakávaní, aby sa naplnila požehnaná nádej a slávny príchod môjho Syna Ježiša, vás všetkých na začiatku tohto roka žehnám v mene Otca i Syna i Ducha Svätého.“

Miláno (Taliansko), 19. januára 1996

V predvečer mojej cesty do trinástich krajín Latinskej Ameriky

DIELO LÁSKY A MILOSRDENSTVA

„Môj milovaný syn, je predvečer dlhej, ťažkej a namáhavej cesty do trinástich krajín Latinskej Ameriky, o ktorú som ťa požiadala, aby si priviedol mnohých mojich synov do bezpečného útočišťa môjho Nepoškvrneného Srdca.

Neboj sa, lebo ja som stále s tebou.

Vediem ťa na každom kroku tejto cesty a nesiem ťa v náručí, aby si pocítil útechu a odpočinutie, ktoré ti pripravila nebeská Matka.

Mám naponáhlo a musím čo najskôr dovŕšiť svoje veľké dielo lásky a milosrdenstva.

– Je to moje veľké dielo lásky, lebo jeho prostredníctvom ponúkam všetkým pomoc. Pomoc vám nebeská Matka darúva, aby ste mohli prekonať nevýslovné utrpenie týchto posledných čias.

Pomoc, ktorú vám svojím Mariánskym kňazským hnutím ponúkam, je moje Nepoškvrnené Srdce.

Moje Nepoškvrnené Srdce je vzácnou záhradou, v ktorej je všetka láska vašej nebeskej Matky voči jej synom. Do môjho Nepoškvrneného Srdca musíte vojsť všetci, aby ste mohli cítiť silu a nežnosť mojej materskej lásky. Do bezpečného útočišťa, ktoré vám pripravila vaša nebeská Matka pre bolestné hodiny veľkého súženia vchádzate vaším zasvätením sa môjmu Nepoškvrnenému Srdcu.

Hlasom tohto môjho malého syna, ktorého vediem na také vzdialené miesta, pozývam všetkých biskupov, kňazov a veriacich k zasväteniu sa môjmu Nepoškvrnenému Srdcu.

Takto urobíte to, o čo som vás žiadala vo Fatime, pre záchranu tohoto úbohého ľudstva, zgniaveného ťarchou tvrdošijného odmietania Boha a žijúceho v temnotách satanovho otroctva, ktorý si v ňom vztýčil vrchol svojej moci.

Kam sa môžete podieť v bolestných hodinách veľkej skúšky, ktorá nastala pre Cirkev a pre ľudstvo?

Kde môžete nájsť útočište v hroznej búrke, ktorá otriasa nebom i zemou v dôsledku nenávisti, ktorá sa šíri, násilia, ktoré vybuchuje, zla, ktoré sa deje, hriechu, ktorý sa vyvyšuje, nečistoty, ktorá zaplavuje celý svet?

Všetkých vás pozývam, aby ste našli pomoc a ochranu v nebeskej záhrade mojej materskej lásky. Preto sa bude Cirkvi a ľudstvu stále jasnejšie zjavovať, že moje Nepoškvrnené Srdce je bezpečným útočišťom, ktoré pripravila Najsvätejšia Trojica pre vašu záchranu v hodine, keď sa vyjaví Spravodlivosť v celej svojej božskej moci.

– Je to moje veľké dielo milosrdenstva, lebo sa Ježišova milosrdná láska chce prejaviť vo vás prostredníctvom materskej cesty môjho Nepoškvrneného Srdca.

Ježiš mi zveril úlohu ísť hľadať svojich poblúdených synov, viesť hriešnikov po ceste dobra, navracať k Pánovi tých, ktorí sa od neho vzdialili, uzdravovať chorých, prinášať dôveru zúfalým, úľavu utláčaným a spásu tým, ktorí boli stratení.

Som Matka lásky a milosrdenstva.

Vo chvíli, keď sa ľudstvo oslobodí od Zlého a zem bude očistená bolestnou skúškou, ktorá vám už bola mnohorakým spôsobom predpovedaná, moje Nepoškvrnené Srdce bude miestom, kde všetci uvidia, ako sa naplňuje najväčší zázrak Božieho milosrdenstva.

Takto Duch Svätý zošle na svet svoje druhé Turíce milosti a ohňa, aby pripravil Cirkev a ľudstvo na Ježišov návrat v žiari jeho Božskej slávy a aby všetko obnovil.

Pochop teda, môj malý syn, veľký plán, ktorý mám s tebou.

S dôverou a radosťou pokračuj po svojej namáhavej ceste a v každej chvíli napomáhaj môjmu dielu lásky a milosrdenstva.

I keď teraz silnejšie pociťuješ záťaž a námahu cesty, uvidíš ako nikdy predtým, víťazstvo svojej nebeskej Matky, ktorá je vždy pri tebe a vedie ťa na každom kroku.

Mimoriadne milosti dosiahnu moji synovia, ktorí sa zúčastňujú na večeradlách a všetci dostanú osobitné znamenia mojej lásky a materskej prítomnosti.

Moji anjeli svetla ťa ponesú v každej chvíli a budú ťa brániť pred všetkými úkladmi, ktoré ti pripravuje môj protivník.

A ty budeš všade s dojatím a radosťou rozjímať o víťazstve môjho Nepoškvrneného Srdca v srdci a v živote mojich malých synov, ktorí mi odpovedajú svojím „áno“ a ktorých pozývam, aby boli súčasťou môjho veľkého diela lásky a milosrdenstva.“

San Salvador, 24. januára 1996

Duchovné cvičenia vo forme večeradiel s biskupmi a kňazmi

MKH Latinskej Ameriky

CHOĎTE V MOJOM MENE

„S akou láskou vás prijímam v tomto večeradle, biskupi a kňazi môjho Hnutia, ktorí ste prišli z toľkých národov Latinskej Ameriky, tejto zeme, v ktorej môj protivník strojí také úklady, ale ktorú vaša nebeská Matka tak veľmi miluje a chráni.

Vždy sa pripájam k vašej modlitbe. Pomáham vám rásť vo vzájomnej láske. Utešujem vás v mnohých utrpeniach a znášam s vami ťarchu vašej ťažkej služby.

V týchto dňoch dostávam pre vás dar Ducha Svätého, ktorý zostupuje na toto večeradlo tak, ako zostúpil na večeradlo v Jeruzaleme.

A Duch Svätý otvorí srdcia a duše pre porozumenie dôležitého a osobitného poslania, ktoré vám zverujem.

– Choďte v mojom mene po cestách tohto svetadiela prinášať všetkým svetlo mojej materskej a milostivej prítomnosti.

– Choďte v mojom mene hľadať mojich synov, ktorí poblúdili na bolestných cestách hriechu a zla. Vidíte, ako sa vaša spoločnosť navrátila k pohanstvu, stala sa obeťou materializmu, prehnaného hľadania rozkoší, rozpútaného egoizmu, násilia, nespravodlivosti a nečistoty.

Koľko je mojich úbohých synov, ktorí trpia a nesú bremeno tejto zatvrdnutosti srdca, a tá robí zo zeme vyprahnutú púšť lásky.

– Choďte v mojom mene a prinášajte všetkým nehu mojej materskej lásky. Hľadajte poblúdených, buďte oporou slabým, veďte neistých, odpúšťajte hriešnikom, navracajte vzdialených, uzdravujte chorých, poskytujte svoju kňazskú pomoc chudobným a malým, skláňajte sa nad nimi a natierajte balzamom ich otvorené rany úderov a rán násilia a nenávisti, berte ich na ramená a privádzajte ich do bezpečného útočišťa môjho Nepoškvrneného Srdca.

– Choďte v mojom mene prinášať moju materskú útechu Cirkvi, ktorá tu toľko trpí a vystupuje na Kalváriu svojej obety. V týchto rokoch môj protivník na ňu silno zaútočil v jej pastieroch i v stáde.

Koľko bolestí znášala Cirkev vo vašich krajinách, koľko opustenosti musela zakúsiť, koľko horkosti vypiť z kalicha svojej každodennej vernosti Kristovi a jeho evanjeliu!

Bola som jej vždy nablízku ako pri Ježišovi pod krížom a na tejto bolestnej ceste pocítila Cirkev v Latinskej Amerike útechu a pomoc vašej nebeskej Matky.

Preto vo vašich krajinách sa nikdy nezmenšila úcta voči mne, ba je všade zo dňa na deň silnejšia a väčšia.

A že ma tu osobitne milujú a oslavujú, preto Latinská Amerika zaujíma výsadné miesto v záhrade môjho Nepoškvrneného Srdca.

– Choďte v mojom mene a prinášajte svetlo mojej viery, moje pozvanie k nádeji a vrúcnosť mojej lásky tým, ktorí sú zverení do vašej kňazskej služby.

Moji milovaní synovia, choďte vpred s odvahou po bolestnej ceste týchto posledných časov. Som stále s vami. Necíťte sa sami. I keď musíte niesť kríž neporozumenia, opustenosti a opozície, ja som vždy pri vás.

Som s vami v každej chvíli a pomáham vám niesť kríž, o ktorý vás žiada Pán pre spásu tých, ktorí vám boli zverení.

V bezpečnom útočišti môjho Nepoškvrneného Srdca nájdete pokoj a spoznáte radosť, ktorú vám môže dať len Ježiš.

Vyjdite z tohto večeradla ako apoštoli môjho Hnutia do celej Latinskej Ameriky. Všade šírte večeradlá, o ktoré vás žiadam: medzi kňazmi, deťmi, mladými ľuďmi a najmä v rodinách, aby boli chránené a uchované pred veľkými nebezpečenstvami, ktoré ich ohrozujú.

Potom sa stanete cennými nástrojmi víťazstva môjho Nepoškvrneného Srdca a budete s radosťou pociťovať útechu mojej materskej prítomnosti.

S vašimi drahými, s tými, ktorí sú zverení do vašej služby, vás žehnám v mene Otca i Syna i Ducha Svätého.“

Managua (Nikaragua), 2. februára 1996

Obetovanie Pána v chráme

V DUCHOVNOM CHRÁME

„Môj malý syn, si v tomto národe, ktorému protivník nastrážil toľké úklady a uštedril toľké údery, ale ktorý vaša nebeská Matka miluje a stráži v bezpečnom útočišti svojho Nepoškvrneného Srdca.

Dostala som preň dar vyslobodenia z komunistického otroctva a vzácny dar pokoja.

I Cirkev, ktorá tu žije a trpí, musela niesť kríž prenasledovania a zrady od niektorých svojich synov. Ale zasiahla som na jej ochranu a obranu, lebo sa zasvätila môjmu Nepoškvrnenému Srdcu.

Do duchovného chrámu môjho Nepoškvrneného Srdca musí vojsť Cirkev a celé ľudstvo.

– V tomto duchovnom chráme povediem Cirkev k dokonalému osláveniu Najsvätejšej Trojice. V nej žiari láskavosťou nebeský Otec, v nej chce Ježiš znova prežívať plný súhlas s jeho vôľou, v nej sa vylieva Duch Svätý, aby vydával všetku Božskú žiaru. Preto očistím Cirkev a povediem ju po ceste Kalvárie, kde vydá plné svedectvo o mojom Synovi Ježišovi.

– V tomto duchovnom chráme povediem celé ľudstvo, ktoré sa tak vzdialilo od Boha, ktoré dnes už nevie milovať, je zvádzané bludmi a zotročené zlom, nezriadenými vášňami a hriechom. Na ňom si dnes satan založil svoju vládu. V duchovnom chráme môjho Nepoškvrneného Srdca pripravím úplný návrat ľudstva k Pánovi na ceste obrátenia a pokánia, premeny srdca a života.

– V tomto duchovnom chráme urobím zo všetkých ľudí jedinú rodinu. Tak pripravím nové časy všeobecného uzmierenia národov, aby boli ochotné prijať Pána Ježiša, ktorý sa už vracia v žiare svojej Božskej slávy. Pripravte sa na jeho prijatie. Preto pozývam všetky národy zeme otvárať brány Ježišovi Kristovi, ktorý prichádza.

– V tomto duchovnom chráme nesiem v náručí všetky svoje malé deti, ktoré sa mi úplne zverili úkonom zasvätenia môjmu Nepoškvrnenému Srdcu. Oni pociťujú istotu, že ich nesiem v materskom náručí a ja ako Matka pociťujem radosť, keď vidím, ako ma títo synovia milujú a oslavujú.

Nastala hodina môjho a vášho víťazstva. Preto vás všetkých pozývam do bezpečného útočišťa, ktoré vám pre poslednú dobu veľkého súženia pripravila vaša nebeská Matka.

Tu, v mojom náručí, nájdete útechu. Budem vás láskať tak, aho matka láska dieťa.

Lebo v duchovnom chráme môjho Nepoškvrneného Srdca som vám už pripravila oltár, na ktorom budete i vy obetovaní za spásu sveta.“

Cuzco (Peru), 22. februára 1996

Sviatok Katedry svätého Petra

PEKELNÉ MOCNOSTI JU NEPREMÔŽU

„Môj malý syn, aká namáhavá je táto cesta do trinástich krajín a 52 miest, o ktorú som ťa požiadala, aby si konal nádherné večeradlá s kňazmi a veriacimi môjho Hnutia.

Dnes si tu, v tomto meste, postavenom takmer v štyritisícovej výške, uprostred veľkej reťaze peruánskych Ánd.

Vo veľkolepom večeradle na štadióne slávite sviatok Katedry sv. Petra. Ježiš ustanovil svoju Cirkev na pevnej skale apoštola Petra. Zveril Petrovi úlohu stať sa základom Cirkvi a strážiť všetku jej pravdu.

Ježiš sa za Petra modlil, aby sa jeho viera v celých ľudských dejinách udržala celistvá. Petrovi dal pevnú záruku jej víťazstva: pekelné mocnosti ju nepremôžu.

– Pekelné mocnosti ju nepremôžu. Úloha, ktorá bola zverená Petrovi, sa prenáša na jeho nástupcov. Takto sa dnes stáva pápež základom, na ktorom stojí Cirkev; centrom, ku ktorému sa vzťahuje jeho láska a istota, že poklad viery zostane vždy celistvý.

– Pekelné mocnosti ju nepremôžu, i keď sa satan odpútal z reťaze a rozosieva rozdelenia a schizmy, hlboké zranenia, ktoré roztrieštili jednotu Cirkvi, mystického tela môjho Syna Ježiša. Všetky rozličné kresťanské vyznania, ktoré sa v priebehu stáročí odlúčili od Katolíckej cirkvi, predstavujú víťazstvo protivníka nad jednotou Cirkvi, ktorú chcel Kristus a o ktorú vrúcne prosil Otca.

Dnes sa hľadá náprava všetkých týchto chýb na ceste zmierenia a ekumenizmu. Avšak opätovné začlenenie všetkých kresťanských vyznaní do Katolíckej cirkvi sa uskutoční s víťazstvom môjho Nepoškvrneného Srdca vo svete.

– Pekelné mocnosti ju nepremôžu, i keď sa satan odpútal z reťaze, aby zničil lásku. Preto silno útočí na pápeža, ktorý je v čele lásky v Cirkvi. Takto vstúpilo rozdelenie do jej samého vnútra. A satanovi sa podarilo založiť svoje víťazstvo najmä na rozdelení, ktoré často stavia biskupov proti biskupom, kňazov proti kňazom, veriacich proti veriacim.

Ale pekelné mocnosti ju nepremôžu, lebo po bolestnom období očisty a veľkom súžení zažiari Cirkev v celom svojom jase lásky, jednoty a svätosti. A to bude jedno z najväčších dobier, ktoré moja materská láska prinesie Cirkvi.

– Pekelné mocnosti ju nepremôžu, i keď sa dospelo až tak ďaleko, že sa popiera pápež, otvorene sa stavajú proti nemu a odmietajú jeho magistérium. Takto sa šíria bludy, pre ktoré sa mnohí ľudia vzďaľujú od pravej viery a šíria sa sekty, ktoré priťahujú mnohé deti Cirkvi. Veľké rozšírenie siekt v Latinskej Amerike predstavuje víťazstvo pekelných mocností, ktoré zdanlivo majú prevahu.

Ja však volám všetky svoje deti k najväčšej vernosti katolíckej cirkvi, dávam im lásku k Cirkvi, horlivosť pre jej jednotu, zanietenosť pre jej svätosť, silu pre jej evanjelizáciu.

A tak prostredníctvom tých, ktorí sa zasvätia môjmu Nepoškvrnenému Srdcu, marím všetko úsilie, ktoré vyvíja satan, aby som pritiahla mnohých svojich synov do jedinej Cirkvi, ktorú ustanovil môj Syn Ježiš.

A pre môj mimoriadny a materský zásah ešte raz sa stane, že ju pekelné mocnosti nepremôžu.

Zjaví sa Kristova moc, keď prinesie do Cirkvi svoje kráľovstvo slávy a budú spútané všetky pekelné mocnosti tak, že už viac nebudú môcť škodiť svetu.

Potom svätá Božia Cirkev bude môcť ožiariť všetky národy zeme najväčším jasom svojej pravdy a svojej svätosti.“

Montevideo (Uruguaj), 7. marca 1996

ÚLOHA, KTORÚ SOM TI ZVERILA

„Pokračuj v tejto namáhavej ceste konania večeradiel v mnohých mestách tohto kontinentu Latinskej Ameriky, kde nebeskú Matku tak milujú a stále viac oslavujú.

Vidíš, ako sa tu víťazstvo môjho Nepoškvrneného Srdca stáva nádhernou skutočnosťou.

To, čo sa ti darí, je ľudsky nemožné. Podporujem ťa a vediem ťa. Dávam ti silu a útechu, lebo prišla doba môjho víťazstva a ty musíš plniť úlohu, ktorú som ti zverila – privádzať všetkých do bezpečného útočišťa môjho Nepoškvrneného Srdca.

– Úloha, ktorú som ti zverila, je priviesť do mojej materskej záhrady deti, vystavené mnohým nebezpečenstvám, podliehajúce toľkému násiliu, lebo sa vydali na bolestnú cestu hriechu a nečistoty. Toto zlé a zvrátené pokolenie robí každým dňom úklady týmto maličkým, ktorých Ježiš chráni v ohrade svojej božskej lásky a ktorým zjavuje tajomstvá svojho nebeského Otca.

– Úloha, ktorú som ti zverila, je viesť k zasväteniu môjmu Nepoškvrnenému Srdcu mladých, aby som ich vytrhla z veľkého nebezpečenstva vzdialiť sa od Ježiša a odo mňa. Zlý svet, v ktorom žijete, zvádza mladých tým, že im ponúka otrávený chlieb hriechu a zla, rozkoše a nečistoty, zábavy a drog.

Ja vediem mladých do bezpečného útočišťa môjho Nepoškvrneného Srdca, aby som ich bránila a chránila pred všetkými nebezpečenstvami, aby som ich formovala a viedla po ceste lásky a svätosti, umŕtvovania a čistoty, pokánia a modlitby.

Takto si utváram oddiel svojich mladých a pozývam ich vstúpiť do novej doby, ktorú pripravuje nebeská Matka pre Cirkev a pre celé ľudstvo.

– Úloha, ktorú som ti zverila, je privádzať do žiarivej ohrady môjho Nepoškvrneného Srdca kresťanské rodiny, aby som im pomáhala žiť v jednote a vernosti, v modlitbe a v láske, ochotné prijímať dar života, ktorý sa musí vždy prijať, ochraňovať a starostlivo strážiť.

– Úloha, ktorú som ti zverila, je privádzať do bezpečného útočišťa môjho Nepoškvrneného Srdca kňazov, ktorí sú synmi mojej materskej lásky, aby som ich utešovala, povzbudzovala a pomáhala im stať sa horlivými služobníkmi Ježiša, ktorí musia verne žiť a ohlasovať jeho evanjelium.

– Úloha, ktorú som ti zverila, je privádzať do môjho Nepoškvrneného Srdca celý tento veľký svetadiel Latinskej Ameriky, ktorý mi patrí a ktorý s materskou starostlivosťou opatrujem.

Choď, môj malý syn, ešte krátky čas po všetkých cestách sveta, ku vzdialeným ľuďom a národom, ku ktorým ťa vediem s láskou a radosťou.

Teraz už musíš vojsť do druhej fázy svojho života a pripravovať sa žiť v takej veľkej láske a bolesti, o akú ťa žiadam, lebo tvoje poslanie sa naplňuje a teda aby si mohol splniť úlohu, ktorú som ti zverila.“

San Luis (Argentína), 19. marca 1996

Sviatok svätého Jozefa

OCHRANCA A OBRANCA

„Dnes sa končí tvoja dlhá cesta po celej Argentíne veľkým večeradlom s kňazmi a mnohými seminaristami môjho Hnutia. Slávite liturgickú slávnosť môjho najčistejšieho ženícha Jozefa. Videl si, ako ma moje deti v tomto veľkom národe milujú a oslavujú. Osobitne milujem a ochraňujem túto zem a osobitne starostlivo ju uchovávam v bezpečnom útočišti môjho Nepoškvrneného Srdca.

Prajem si, aby sa tu moje Mariánske kňazské hnutie ešte viac šírilo. Prosím, aby sa všade rozširovali rodinné večeradlá, ktoré vám ponúkam ako mocnú pomoc pre záchranu kresťanskej rodiny pred veľkými nebezpečenstvami, ktoré jej hrozia.

Zverte sa mocnej ochrane môjho najčistejšieho ženícha Jozefa. Napodobňujte jeho činorodé mlčanie, jeho modlitbu, pokoru, dôveru, jeho prácu.

Nech je i vo vás jeho poslušná a vzácna spolupráca s plánom nebeského Otca v poskytovaní pomoci, ochrany, lásky a opory božskému Synovi Ježišovi.

Teraz, keď vstupujete do bolestnej a rozhodujúcej doby, zverte mu aj moje Hnutie.

On je ochrancom a zástancom tohto môjho diela lásky a milosrdenstva.

Ochrancom a zástancom v bolestiach života, ktoré vás čakajú.

Ochrancom a zástancom proti mnohým úkladom, ku ktorým siaha stále viac, nebezpečne a zákerne, môj a váš protivník.

Ochrancom a zástancom vo chvíľach veľkej skúšky, ktorá vás čaká v poslednej dobe očisty a veľkého súženia.

Vyjadrujem vďačnosť argentínskemu národu za prejavy lásky a modlitby, ktoré som všade dostávala. S Ježišom a mojím najčistejším ženíchom Jozefom vás žehnám v mene Otca i Syna i Ducha Svätého.“

Capoliveri (Livorno, Taliansko), 4. apríla 1996

Zelený štvrtok

KALICH ÚTECHY

„Milovaní synovia, prežite v bezpečnom útočišti môjho Nepoškvrneného Srdca tento deň Zeleného štvrtka.

Je to váš sviatok. Je to vaša Pascha.

Zhromaždení okolo svojich biskupov si dnes obnovujete záväzky a sľuby, ktoré ste prijali v deň svojej kňazskej vysviacky.

A s radosťou a vďakou si pripomínate ustanovenie nového kňazstva a novej obety pri Poslednej večeri.

Je to večera lásky: „Ježiš miloval svojich, čo boli na svete, miloval ich do krajnosti“ (Jn 13, 1).

Je to večera ustanovenia Sviatosti lásky: „Pri večeri vzal Ježiš chlieb a dobrorečil, lámal ho a dával učeníkom, hovoriac: ,Vezmite a jedzte: toto je moje telo‘. Potom vzal kalich, vzdával vďaky a dal im ho, hovoriac: ,Pite z neho všetci: toto je moja krv novej zmluvy, ktorá sa vylieva za všetkých na odpustenie hriechov‘“ (Mt 26, 26-28).

Je to večera nového prikázania lásky: „Nové prikázanie vám dávam, aby ste sa milovali navzájom. Aby ste sa aj vy vzájomne milovali, ako som ja miloval vás“ (Jn 13, 34).

Je to večera služby, konanej ako skutok lásky: „Keď som teda ja, Pán a Učiteľ, umyl nohy vám, aj vy si máte jeden druhému nohy umývať“ (Jn 13, 14).

Ale je to i večera, ktorá sa otvára bolestnému tajomstvu jeho umučenia. A tak nastáva chvíľa jeho agónie v Getsemanskej záhrade, krvavého potu, plaču a smrteľnej úzkosti, opustenia učeníkmi, Petrovho zaprenia, Judášovej zrady.

Milovaní synovia, prežívajte v mojom Nepoškvrnenom Srdci bolestné hodiny Getseman.

Ako som len chcela byť pri Ježišovi, aby som ho potešovala vo chvíľach jeho agónie! Ale neprítomnosť Matky bola určená nebeským Otcom, aby sa agónia Syna stala ešte bolestnejšou.

Hľa, Ježiš, obťažený všetkými hriechmi sveta! Na jeho krehkom tele spočíva ťarcha vzbúr, násilia, nespravodlivosti, nečistoty a všetkej zloby človeka. Cíti sa zdrvený pod lisom Božej Spravodlivosti a jeho telo sa začína potiť krvou.

Keď hľadá útechu u troch apoštolov, nájde ich spať. Potom mu Otec posiela anjela s kalichom jeho útechy, ktorú Ježiš pije s neskonalou vďačnosťou.

Do tohto kalicha som vložila všetku lásku, modlitbu, utrpenie, nehu môjho Nepoškvrneného Srdca Matky.

A takto Ježiš, na samom vrchole svojej opustenosti, dostáva útechu duchovnou prítomnosťou Matky.

Moje Nepoškvrnené Srdce sa stáva kalichom útechy, ktorý chcem ponúknuť Cirkvi a všetkým svojim synom vo chvíľach ich najväčšieho utrpenia.

Preto vás pozývam, aby ste svojím zasvätením vošli do bezpečného útočišťa môjho Nepoškvrneného Srdca. Lebo dnes si chcem z vás, moji milovaní synovia, urobiť svoj kalich útechy.

– Kalich útechy pre Ježiša, ktorý vo svojom mystickom tele znova prežíva svoje utrpenie.

Koľko je dnes tých, i medzi jeho služobníkmi, čo ho opúšťajú, zapierajú a zrádzajú. V bolestných Getsemanoch vašej doby buďte vy, milovaní synovia, kalichom útechy, ktorý chce Matka ponúknuť svojmu Synovi. Vložte do tohto kalicha všetku svoju lásku, vernosť, horlivosť, svoj apoštolát, drahocenné kvapky vášho kňazského utrpenia.

– Kalich útechy pre Cirkev, ktorá dnes prežíva rovnaké hodiny Ježišovej agónie svojich bolestných Getseman tejto poslednej doby. Ako ju – Cirkev v agónii jej veľkého súženia – mliaždia a po nej šliapu, ako ju opúšťajú a zrádzajú, ako ju zraňujú a križujú.

Vložte do kalicha útechu svojej kňazskej vernosti. Buďte horlivými služobníkmi Božieho slova a sviatostí. Kráčajte odvážne po bolestnej ceste lásky a svätosti.

– Kalich útechy pre môjho pápeža, ktorý už završuje svoju obetu na Kalvárii nesmierneho utrpenia.

Pre biskupov, ktorí tak veľmi potrebujú lásku a pomoc svojich kňazov, aby pocítili útechu vo svojej ťažkej a bolestnej službe.

Pre vašich spolubratov, ktorých musíte milovať, pomáhať im, brať ich za ruku a deliť sa s nimi o bremeno všetkých ich ťažkostí. Koľko nebezpečenstiev a podlých úkladov číha každodenne v tejto poslednej dobe v živote mnohých kňazov, mojich milovaných synov!

– Kalich útechy pre všetko toto úbohé ľudstvo, ktoré je choré a veľmi ďaleko od Boha, zdeptané pod ťarchou hriechu a zla, nenávisti a násilia, nespravodlivosti a nečistoty.

Teda v Getsemanoch tejto poslednej doby sa vy staňte kalichom útechy, ktorý dnes nebeská Matka ponúka Cirkvi a ľudstvu, aby mohlo v dôvere a veľkej nádeji žiť hodiny bolestného umučenia, ktoré nastali.“

Capoliveri (Livorno, Taliansko), 5. apríla 1996

Veľký piatok

JEHO RANY

„Vystúpte dnes so mnou na Kalváriu, milovaní synovia, aby ste boli pomocou a útechou môjmu Synovi Ježišovi, odsúdenému na drevo kríža. Vedená za ruku Jánom, ktorý je mi oporou ako syn, stretávam Ježiša, ako s veľkou námahou vystupuje na vrchol Golgoty. V tejto chvíli je moje Srdce prebodnuté mečom nesmiernej bolesti, ktorej nemôžem podľahnúť, lebo ako Matka musím do krajnosti pomáhať svojmu Synovi.

Celé Ježišovo telo sa bičovaním premenilo na jednu ranu. Ukrutné rímske biče vryli doň hlboké rany a vyteká z nich živá krv, ktorá pokrýva celé telo.

Tŕne jeho koruny otvorili rany po celej hlave, z ktorej stekajú pramienky krvi a pokrývajú mu celú tvár.

Jeho ruky a nohy sú prebodnuté klincami a knísanie sa kríža v zemi na Golgote mu spôsobuje nevýslovnú bolesť a zväčšuje ustavičné vytekanie živej krvi z jeho rozjatrených rán. Dnes sa všetci pozeráte na toho, ktorého prebodli. Dnes rozjímate o mojom Synovi Ježišovi, z ktorého zostala len jedna krvavá rana.

– Jeho rany, otvorené a krvácajúce, sú znamením jeho lásky k vám. Sú cenou za vaše vykúpenie. Sú kvetmi novej jari života. Sú cenným darom Božieho milosrdenstva, ktorý vám všetkým prináša veľkonočnú radosť z vykúpenia a spásy.

– Jeho rany, milovaní synovia, pokryte láskou a bozkami spolu so mnou, Sedembolestnou Matkou umučenia a Matkou žalostného ukrižovania. Zastavte sa pri ňom so synovskou láskou a pokryte bozkami svojej nesmiernej vďačnosti každú jeho ranu. Otvorené rany na hlave po tŕňovej korune, všetky rozjatrené jazvy jeho obetovaného tela, spôsobené bičovaním, rany rúk a nôh, prebodnuté klincami, ktorými ho pribili na drevo. Uctite si každú jeho ranu bozkom lásky, ktorý aspoň čiastočne odčiní postoj toho, kto ho zradil, zaprel, opustil, potupil, ukrižoval.

– Jeho rany sú pre vás bezpečným útočišťom, v ktorom sa uchránite pred búrkou hriechu a zla. V jeho ranách nájdete bezpečný príbytok, nový dom, ktorý vám postavil nebeský Otec. Nový dom spoločenstva s Bohom a spásy, nový dom čistoty a svätosti, nový dom lásky a modlitby, nový dom dôvery a nádeje.

V jeho ranách sa ukryjete pred svetom a jeho zvádzaním, pred Zlým a jeho zvodmi, aby ste mohli žiť v dôvernom spoločenstve s vaším božským bratom Ježišom, ktorý sa dnes za vás obetuje.

– Jeho rany sa stávajú prameňom živej vody, ktorá prúdi do večného života. Umyte sa v prameni milosti a Božieho milosrdenstva, vytekajúceho z otvorených a krvácajúcich rán môjho Syna Ježiša, ktorý bol dnes vyzdvihnutý a zomrel za vás.

Takto bude z vás zmytá každá škvrna, zbavíte sa každého otroctva, budete vykúpení z každého hriechu, vytrhnutí z moci satana, vojdete do plného spoločenstva s nebeským Otcom, otvorení láske a dobrote, osvecovaní milosťou a čistotou, obnovení prameňom Božieho milosrdenstva.

Milovaní synovia, prichádzajte dnes všetci k ukrižovanému Ježišovi a so mnou, vašou bolestnou Matkou, bozkávajte s láskou a uznaním jeho rany. Ukryte sa v bezpečnom útočišti jeho rán, umyte sa v prameni živej vody, ktorá natrvalo vyteká z jeho otvorených a krvácajúcich rán.

A s celou putujúcou, očisťujúcou sa a oslávenou Cirkvou, zo zeme, očistca a neba nech sa vznáša k Ježišovi naša hlboká poklona a nesmierna vďaka: ,Klaniame sa ti a dobrorečíme ti, Ježišu Kriste, lebo si svojím svätým krížom vykúpil svet a skrze tvoje sväté rany sme uzdravení.‘ “

Capoliveri (Livorno, Taliansko), 6. apríla 1996

Biela sobota

UTIŠUJTE MOJU BOLESŤ

„Milovaní synovia, zostaňte pri svojej Sedembolestnej Matke v tento deň, keď som zostala bez svojho Syna.

Jeho telo, náhlivo zložené z kríža a zavinuté do čistej plachty, bezducho odpočíva vo svojom novom hrobe. Ja bdiem v bolesti a modlitbe a s dôverou, nádejou a istotou očakávam jeho zmŕtvychvstanie.

– Utišujte moju bolesť. Viďte, či je bolesť ako bolesť moja! Moje oči znova vidia s hrôzou všetku tú krutosť, zlobu, divokú neľudskosť ukrižovania a Ježišovej smrti na kríži.

V myšlienkach sa vraciam k radostnej chvíli Zvestovania, k nebeským spevom anjelov a k ich radostnej zvesti o jeho narodení v jaskyni, ktorú ohlasovali malým a chudobným. K požehnanému času jeho detstva plného úkladov, k jeho mladíctvu a dospievaniu, keď sa skláňal nad každodennou prácou. Ku krátkym ale intenzívnym rokom jeho verejného účinkovania, keď všetkým ohlasoval dobrú zvesť a šli za ním a počúvali ho malí, chudobní, chorí a hriešnici. Môj život bol vždy poznačený prítomnosťou môjho Syna Ježiša pri mne.

– Utišujte moju bolesť. Práve preto, aby som mala príjemnú spoločnosť v tejto mojej osamotenosti, sa už od prvých čias Cirkvi rozšíril súcitný zvyk venovať sobotu osobitnej úcte k vašej nebeskej Matke. A vo Fatime som žiadala, aby mi bolo obetovaných päť prvých sobôt v mesiaci na znak synovského a láskavého zadosťučinenia.

Prostredníctvom Mariánskeho kňazského hnutia bola táto moja žiadosť prijatá už vo všetkých kútoch sveta. Toto prináša veľkú útechu môjmu Nepoškvrnenému Srdcu.

– Utišujte moju bolesť. Toto je i prvý deň môjho nového a duchovného materstva. Pozerám sa teda na všetky svoje deti, ktoré mi Ježiš zveril na kríži, a pozývam ich, aby prijali do svojho života drahocenný dar jeho vykúpenia.

Koľko je ešte dnes tých, čo ho odmietajú a kráčajú po ceste hriechu a zla, násilia a nenávisti, rozkoše a nečistoty.

Aká veľká je moja bolesť, keď vidím, ako Ježiš márne trpel, lebo mnohí šliapu po krvi, ktorú vylial za vašu spásu.

– Utišujte moju bolesť. Prosím vás, privádzajte do bezpečného útočišťa môjho Nepoškvrneného Srdca všetkých, ktorí sa vzdialili, ateistov, hriešnikov, tých, čo sa dali zotročiť hriechom a zlom, tých, ktorých zviedli úklady môjho a vášho protivníka.

Preto dnes chcem, aby ste boli tu všetci so mnou, v tento deň, keď som zostala bez svojho Syna.

Naučte sa odo mňa veriť, dúfať a milovať.

Naučte sa odo mňa zveriť sa s plnou dôverou pravde Božieho slova. Vo chvíľach pochybností a temnoty si vyprosujte moju pomoc, aby ste bdeli v modlitbe a v očakávaní.

Keď sa Ježiš vráti k vám v lesku svojej božskej slávy, vtedy úbohé hriešne a zranené ľudstvo, ktoré leží v hrobe skazenosti a smrti, vyjde z neho, aby sa konečne začali nové časy jeho obnoveného života.“

Capoliveri (Livorno, Taliansko), 7. apríla 1996

Nedeľa Pánovho zmŕtvychvstania

JEHO SLÁVNY NÁVRAT

„Nech sa vaše srdcia otvoria radosti v deň, keď sa moje Nepoškvrnené Srdce naplnilo takou hojnosťou požehnania, že z neho vymizli i stopy po akejkoľvek bolesti.

Prežívajte i vy, milovaní synovia, chvíľu, keď sa mi môj Syn Ježiš predstavil v skvejúcej sa žiari svojho osláveného tela, zaodel ma do svojho prenikavého svetla, objal ma synovsky nežne, dal bozk môjmu ranenému Srdcu a voviedol ma za ruku do nebeského kráľovstva svojej božskej slávy.

Takto som sa stala prvou materskou a mlčanlivou zvestovateľkou jeho vzkriesenia.

Bola som prvým živým svedkom jeho slávneho návratu k životu.

Preto vás dnes pozývam, aby ste sa pozerali s dôverou a pevnou nádejou v ústrety jeho slávnemu návratu.

– Jeho slávny návrat dáva novú životnú silu celému vykúpenému ľudstvu, ktoré však ešte stále podlieha strašným úkladom toho, ktorý je vrahom od počiatku a chce naďalej šíriť hriech a smrť na svete.

– Jeho slávny návrat dáva úľavu a útechu, odvahu a dôveru Cirkvi, zrodenej v hrobe, z ktorého vyšiel víťazný Kristus a kráčajúcej po ceste konečného stretnutia so svojím Učiteľom a Pánom.

– Jeho slávny návrat dáva nové svetlo milosti všetkým mojim úbohým deťom, ktoré prežívajú bolesti a hrôzu poslednej doby očisty a veľkého súženia.

Nikdy nebolo tak potrebné ako v týchto vašich dňoch prežívať túto nádhernú pravdu Veľkej noci: Vzkriesený Kristus je živý medzi vami a vedie jednotlivcov i národy k záverečnému naplneniu ich života.

Obráťte dnes pohľad na toho, ktorý vstal z mŕtvych, aby vás všetkých priviedol do kráľovstva života.

Obráťte dnes pohľad na svoju nebeskú Matku, odetú do svetla najčistejšej veľkonočnej radosti, ktorá sa stáva i pre vás materským a mlčanlivým zvestovaním jeho slávneho návratu.“

Svätyňa v Caravaggio (Bergamo, Taliansko), 13. mája 1996

Výročie prvého fatimského zjavenia

BEZPEČNÁ CESTA

„Kňazi a veriaci môjho Hnutia lombardskej oblasti, dnes sa schádzate v tejto uctievanej svätyni na veľkom večeradle modlitby a bratstva, a týmto večeradlom si pripomínate výročie môjho prvého zjavenia v Cova da Iria vo Fatime 13. mája 1917.

Zostúpila som z neba, aby som vám ukázala cestu v tomto storočí, po ktorej musíte ísť, aby ste našli pokoj: cestu obrátenia a návratu k Pánovi, v modlitbe a pokání.

Zostúpila som z neba, aby som vám darovala svoje Nepoškvrnené Srdce ako útočište, v ktorom sa uchránite a bezpečnú cestu, ktorá vás privedie k Bohu spásy a pokoja.

– Bezpečnú cestu v tejto dobe, v ktorej sa rysuje veľa iných ciest, ľahších a ktoré už mnohí prešli, ale ktoré sú neisté a nevedú k stretnutiu s Bohom spásy a s Otcom božského milosrdenstva.

– Bezpečnú cestu, ktorá vás povedie k tomu, aby ste prijali celú pravdu obsiahnutú v evanjeliu môjho Syna Ježiša.

Po tejto ceste, ktorú vám ukazujem, vás priťahuje žiara Pravdy a hlboko vás premieňa milosť, ktorá dáva vášmu životu božskú vôňu svätosti.

Takto sa stávate žiarivými príkladmi žitého evanjelia a odvážnymi svedkami Krista, ktorý vás priťahuje, aby ste ho nasledovali v každodennom uskutočňovaní Božieho slova.

– Bezpečnú cestu, ktorá vás vedie zriekať sa každého druhu hriechu a zla a zažiť naozajstnú skúsenosť milosti, lásky a čistoty.

V pohanskom svete, v ktorom žijete, ponorenom do materializmu a hedonizmu, do prehnaného hľadania rozkoší a nečistoty vy šírte svetlo svätosti a čistoty, umŕtvovania zmyslov a pokánia, a tak ponúkajte všetkým pomoc, ktorú vám darúva moje Nepoškvrnené Srdce, aby ste dosiahli spoločenstvo života s Bohom, vaším Vykupiteľom a Spasiteľom.

– Bezpečnú cestu, ktorá sa otvára plnému spoločenstvu lásky medzi vami všetkými, ktorí ste sa stali bratmi putom spájajúcim vás ako synov toho istého Otca, vykúpených tým istým Synom, posvätených tým istým Duchom a ktorí ste sa stali synmi jedinej Matky.

Moje Nepoškvrnené Srdce sa najmä v tomto čase stáva bezpečnou cestou, ktorá vás vedie k vzájomnému spoločenstvu, k porozumeniu, odmietaniu sebectva a každého rozdelenia, aby sa tak mohol napokon uskutočniť nový príkaz, ktorý vám dal môj Syn Ježiš: „Milujte sa navzájom tak, ako som miloval ja vás.“

Dnes slávite toto veľké večeradlo Mariánskeho kňazského hnutia v oblasti, z ktorej sa rozšírilo do všetkých kútov sveta a pripomínate si moje prvé zjavenie vo Fatime, kde sa Hnutie zrodilo, preto vám chcem ponúknuť svoje Nepoškvrnené Srdce ako útočište a bezpečnú cestu, ktorá vás privedie k Bohu.

Je to bezpečná cesta, ktorá vás vedie k Bohu spásy a pokoja, k Bohu pravdy a svätosti, k Bohu spoločenstva a jednoty.

Na tejto bezpečnej ceste kráčajte všetci so mnou, s dôverou a pevnou nádejou, v radostnom očakávaní najväčšieho Božieho víťazstva, ktoré sa uskutoční víťazstvom môjho Nepoškvrneného Srdca vo svete.“

Madrid (Španielsko), 22. mája 1996

ČAS VEČERADLA

„Už týždeň, môj milý syn, poriadaš nádherné večeradlá s kňazmi a veriacimi môjho Hnutia v najväčších mestách Španielska, ktoré môj protivník osobitne zvádza a zraňuje, ale ja ho chránim a strážim v bezpečnom útočišti svojho Nepoškvrneného Srdca.

Mimoriadne intenzívne prežívate liturgický čas medzi slávnosťou Nanebovstúpenia a Turíc, ktorý je časom večeradla.

Pripomínate si čas, ktorý som strávila spolu s apoštolmi v jeruzalemskom večeradle na modlitbách a vo vrúcnom očakávaní naplnenia zázraku Turíc.

S akou radosťou som rozjímala o zoslaní Ducha Svätého, ktorý vo forme ohnivých jazykov zostúpil na všetkých prítomných a vykonal zázrak ich úplnej a dokonalej premeny.

Pre Cirkev a pre celé ľudstvo je tento čas časom večeradla.

– Je časom večeradla pre Cirkev, ktorú pozývam vojsť do večeradla môjho Nepoškvrneného Srdca.

Do tohto nového duchovného večeradla musia teraz vojsť všetci biskupi, aby si nepretržitou modlitbou, konanou spolu so mnou a mojím prostredníctvom, mohli vyprosiť osobitné vyliatie Ducha Svätého, ktorý otvára mysle a srdcia na prijatie daru Božskej múdrosti a aby tak dospeli k pochopeniu úplnej, celistvej pravdy a vydávali dokonalé svedectvo o mojom Synovi Ježišovi.

Do tohto nového duchovného večeradla musia vojsť kňazi, aby ich Duch Svätý utvrdil v ich povolaní a aby si v modlitbe, konanej so mnou a mojím prostredníctvom, vyprosili silu, istotu a odvahu ohlasovať Ježišovo evanjelium v jeho úplnej celistvosti a žiť ho doslova v prostote malých detí, ktoré sa živia s radosťou každým slovom, ktoré vychádza z Božích úst.

Do tohto nového duchovného večeradla musia vojsť všetci veriaci, aby dostávali pomoc v žití svojho krstu a aby si od Ducha Svätého vyprosili svetlo a útechu na svojej každodennej ceste k svätosti.

Iba tak sa môžu stať odvážnymi svedkami vzkrieseného Ježiša žijúceho medzi vami.

– Je časom večeradla pre toto úbohé ľudstvo, ktoré je zvádzané zlými duchmi, lákané na cestu rozkoší a pýchy, hriechu a nečistoty, egoizmu a nešťastia. Ľudstvo musí teraz vojsť do večeradla môjho Nepoškvrneného Srdca a tu ho ako Matka naučím modliť sa a ľutovať, povediem ho k pokániu a k obráteniu, k premene srdca a života.

V tomto novom duchovnom večeradle ho pripravím na prijatie daru druhých Turíc, ktoré obnovia tvárnosť zeme. Preto dnes žiadam, aby Cirkev a ľudstvo vošlo do večeradla, ktoré vám pripravila vaša nebeská Matka. Čas očisty a veľkého súženia, ktorý prežívate, musí byť pre vás časom večeradla.

Vojdite všetci do nového duchovného večeradla môjho Nepoškvrneného Srdca, aby ste tu zhromaždení so mnou, vašou nebeskou Matkou, v nepretržitej a intenzívnej modlitbe očakávali naplnenie veľkého zázraku druhých Turíc, ktoré sú už nablízku.“

Svätyňa Latas (Santander, Španielsko), 26. mája 1996

Slávnosť zoslania Ducha Svätého

DRUHÉ TURÍCE

„Mimoriadnym večeradlom modlitby a bratstva slávite dnes slávnosť zoslania Ducha Svätého. Pripomínate si zázračnú udalosť zostúpenia Ducha Svätého vo forme ohnivých jazykov v jeruzalemskom večeradle, kde sa zhromaždili apoštoli na modlitbách so mnou, vašou nebeskou matkou.

Aj vy dnes, zhromaždení na modlitbách v duchovnom večeradle môjho Nepoškvrneného Srdca, sa pripravujete na prijatie zázraku druhých Turíc.

– Druhé Turíce prídu, aby znova priviedli spohanštené ľudstvo, žijúce pod mocným vplyvom Zlého, k plnému spoločenstvu života so svojím Pánom, ktorý ho stvoril, vykúpil a spasil.

Zázračné duchovné ohnivé jazyky očistia srdcia a mysle všetkých, ktorí sa uvidia v Božom svetle a budú prebodnutí ostrým mečom jeho božskej Pravdy.

– Druhé Turíce prídu, aby priviedli celú Cirkev na vrchol jej najväčšieho jasu.

Duch múdrosti ju povedie k dokonalej vernosti evanjeliu. Duch rady jej bude pomáhať a bude ju utešovať vo všetkých jej trápeniach. Duch sily ju povedie ku každodennému a odvážnemu svedectvu o Ježišovi.

Duch Svätý jej sprostredkuje predovšetkým vzácny dar dokonalej jednoty a najväčšej svätosti.

Iba potom Ježiš prinesie do Cirkvi svoje kráľovstvo slávy.

– Druhé Turíce zostúpia do sŕdc, aby ich premenili a urobili citlivými a otvorenými pre lásku, aby ich urobili pokornými a súcitnými, zbavenými každého sebectva a každej zloby.

Pánov Duch takto premení kamenné srdcia na srdcia z mäsa.

– Druhé Turíce spália ohňom jeho božskej lásky hriechy, ktoré zatieňujú krásu vašich duší. Takto sa duše vrátia do plného spoločenstva života s Bohom, budú vyvolenou záhradou jeho prítomnosti a v tejto žiarivej záhrade budú kvitnúť všetky čnosti, ktoré som starostlivo ja, vaša nebeská záhradníčka, vo vás pestovala.

Takto Duch Svätý vyleje na zem dar svojej božskej svätosti.

– Druhé Turíce zostúpia na všetky národy, rozdelené sebectvom, rôznymi záujmami a rozpormi, ktoré ich často stavajú navzájom proti sebe. Preto sa všade šíria vojny a bratovražedné boje, v ktorých sa už prelialo tak veľa krvi na vašich cestách.

Potom budú národy súčasťou jednej veľkej rodiny, zhromaždenej a požehnanej prítomnosťou Pána medzi vami.

Dnes vás pozývam vojsť do večeradla môjho Nepoškvrneného Srdca, aby som vás zhromaždila na modlitbách s vašou nebeskou Matkou.

Takto spoločne budeme úpenlivo prosiť o dar Ducha Svätého a spolu budeme očakávať zoslanie druhých Turíc, ktoré obnovia svet a premenia tvárnosť zeme.“

Valdragone (Republika San Marino), 27. júna 1996

Exercície vo forme večeradla s 25 biskupmi

a 300 kňazmi MKH Európy, Ameriky,

Afriky, Ázie a Oceánie

MÔJ MATERSKÝ PLÁN

„Akú radosť mám, keď vás tu vidím zhromaždených v nepretržitom večeradle modlitby a bratstva, biskupi a kňazi môjho Hnutia, ktorí ste prišli zo všetkých kútov sveta.

Ešte nikdy nebola taká veľká účasť na tomto večeradle. Ešte nikdy ste nedali takú veľkodušnú odpoveď na pozvanie vašej nebeskej Matky, ako v tomto roku.

Pozerám sa na vás teraz so zaľúbením Matky, ktorá cíti, že ju jej deti počúvajú a idú za ňou.

Pripájam sa k vašej modlitbe a prehlbujem vašu kňazskú jednotu. Pomáham vám ako Matka stretávať sa, spoznávať sa, milovať sa a zdokonaľujem vaše kňazské bratstvo. Takto vás formujem, aby ste dokonale odpovedali na môj materský plán.

– Môj materský plán je priviesť vás na cestu svätosti a obety.

Preto vám pomáham oslobodiť sa od hriechu a zla, ktoré sú vo vás. Preto vás vediem po ceste čistoty, lásky a svätosti.

Mojou úlohou je odhaľovať vám podlé úklady môjho a vášho protivníka, ktorý vás zvádza na cestu zla a hriechu, nečistoty a nevery.

Preto zostupujem z nebies, aby som sa vydala na púť s vami po všetkých cestách sveta. A vás všetkých volám, aby ste vošli do bezpečného útočišťa môjho Nepoškvrneného Srdca. V ňom vás budem formovať k veľkej svätosti.

– Môj materský plán je posilňovať vás v bolesti, natierať balzam na každú ranu, rozdávať dôveru a nádej a povzbudzovať vás.

Aké ťažké sú dni, ktoré prežívate!

Je to záverečná doba očisty a veľkého súženia. Celé ľudstvo je v moci zlých duchov a Cirkev je preniknutá búrlivým vetrom bludov, rozdelení, nevery a odpadu.

Musíte vydržať bolestnú ťarchu tejto situácie. Ste povolaní niesť kríž celej Cirkvi. Preto vám bolo určené, aby ste tak, ako ešte nikdy predtým, pocítili útechu mojej materskej nežnosti: budem vás tešiť a posilňovať vo svojom náručí. Preto vás žiadam vojsť navždy do útočišťa môjho Nepoškvrneného Srdca.

– Môj materský plán je pomáhať Cirkvi na bolestnej ceste jej ukrižovania a umučenia. A používam vás, moji malí synovia, ktorých som už pred mnohými rokmi povolala a slovami posolstiev, vychádzajúcich z môjho Nepoškvrneného Srdca, formovala.

Vy buďte v Cirkvi mojou materskou a milosrdnou prítomnosťou. Zacelujte všetky rany, zmierňujte každú bolesť, zbierajte kvapky jej drahocennej krvi. Zatvárajte svojím kňazským bozkom každú otvorenú a krvácajúcu ranu.

Od vás očakávam milovať a povzbudzovať pápeža, ktorý prežíva bolestnú hodinu svojej obety.

Svojou láskou a poslušnosťou buďte synovskou oporou biskupom. Buďte nablízku všetkým svojim spolubratom, najmä tým, ktorí podliehajú ťarche skúšky, dosahujúcej v súčasnosti najbolestnejší vrchol.

Preto musíte byť teraz pod ochranou bezpečného útočišťa môjho Nepoškvrneného Srdca.

– Môj materský plán je ochraňovať celé ľudstvo v bolestnej dobe jeho spásy. Blíži sa hodina, keď sa spravodlivosť zasnúbi s Božím milosrdenstvom na očistu zeme. Pripravujte sa všetci vydržať bolesť veľkej očistnej skúšky. Vy ste lúčmi lásky, ktoré vychádzajú z môjho Nepoškvrneného Srdca, aby osvecovali bolestné hodiny milosrdného trestu.

Osvecujte mojím materským a milosrdným svetlom hodiny temnoty a veľkej tmy, ktorá zostúpila na svet.

Darujte balzam mojej materskej nežnosti malým, chudobným, hriešnikom, chorým a tým, ktorí sa vzdialili od Boha.

Chcem žiť vo vás a konať vaším prostredníctvom. Prostriedkom, ktorý vám dávam pre záchranu všetkých na vrchole veľkej skúšky, som ja sama, ktorá sa zjavujem všetkým, Cirkvi a svetu, vaším prostredníctvom, prostredníctvom malých synov, ktorých som si povolala a formujem pre túto veľkú úlohu, ktorú vám teraz zverujem.

Vstúpte teda všetci do bezpečného útočišťa môjho Nepoškvrneného Srdca a už nikdy z neho nevyjdite.

Odchádzajte z tohto večeradla s radosťou a veľkou nádejou.

Milosti, ktoré ste tu dostali, boli veľké a čoskoro ich pochopíte.

So zaľúbením sa nad vami sklonila Najsvätejšia Trojica a Boh vám daroval premenu srdca. Namiesto vašich malých sŕdc, naplnených hriechom, som vám vložila moje Nepoškvrnené Srdce.

Buďte teraz novým srdcom novej Cirkvi, ktorú si Ježiš formuje každý deň v záhrade svojej božskej a milosrdnej lásky.

Zostúpte z tohto vrchu pokoja a staňte sa nástrojmi môjho pokoja vo všetkých častiach sveta.

S vašimi drahými, s tými, ktorí boli zverení do vašej kňazskej služby, všetkých vás požehnávam v mene Otca i Syna i Ducha Svätého.“

Dongo (Como, Taliansko), 15. augusta 1996

Nanebovzatie Panny Márie

HĽAĎTE NA NEBO

„Dnes žite so mnou, milovaní synovia, v nebi, kam som bola vzatá s dušou i telom, aby som mala dokonalú účasť na sláve svojho Syna Ježiša.

– Hľaďte na nebo.

Vaša nebeská Matka bola vzatá do neba vo chvíli, keď zavrela oči vo svojom pozemskom živote.

Obklopená mnohými anjelskými zástupmi, ktoré ma velebili a uctievali ako Kráľovnú, som bola vyvýšená do slávy neba.

Láskavá a oslavovaná Svätá Trojica sa sklonila a odrážala vo mne lúče svojej večnej a božskej veleby.

Môj Syn Ježiš, ktorý už bol vystúpil na nebesia a sedí po pravici Otca, ma prijal so synovskou láskou a radosťou a chcel ma mať po svojom boku, aby som mala účasť na jeho kráľovskej moci nad všetkým.

Takto som sa stala Kráľovnou, lebo Najsvätejšia Trojica ma potvrdila vo svojom slávnom pláne ako milovanú dcéru Otca, Matku Syna a Nevestu Ducha Svätého.

– Hľaďte na nebo.

V nebi naplno vykonávam svoju materskú moc.

Ako Matka som pri Ježišovi a prihováram sa za vás. Zosielam zo svojho Nepoškvrneného Srdca milosti, ktoré potrebujete, aby ste mohli so mnou kráčať po bolestnej ceste posledných čias. Takto i vy môžete prísť sem hore do neba, kde vás s Ježišom očakáva vaša nebeská Matka.

Som pri Ježišovi, aby som predkladala Najsvätejšej Božej Trojici svoje materské dielo zadosťučinenia.

Preto zbieram do kalicha svojho Nepoškvrneného Srdca všetko vaše utrpenie, veľké bolesti celého ľudstva v čase jeho veľkého súženia a predkladám ich Ježišovi na znak zadosťučinenia za všetky hriechy, ktoré sa každý deň páchajú vo svete.

Týmto sa mi podarilo ešte istý čas oddialiť trest, určený Božou spravodlivosťou ľudstvu, ktoré je ešte horšie, ako bolo v čase potopy.

– Hľaďte na nebo.

Z neba uvidíte vracať sa môjho Syna Ježiša na oblakoch, v jase jeho božskej slávy.

Tak sa napokon dovŕši víťazstvo môjho Nepoškvrneného Srdca vo svete.

Aby som pripravila tento Boží zázrak, chcem ustanoviť svoje materské víťazstvo v srdciach a dušiach všetkých svojich synov.

Preto som založila v Cirkvi moje Mariánske kňazské hnutie a viedla som svojho malého syna do všetkých končín zeme a v ňom a jeho prostredníctvom sa všetkým zjavujem.

Preto ho ešte žiadam, aby chodil i na vzdialené a zabudnuté miesta, aby vám pomáhal vaším zasvätením vstupovať do bezpečného útočišťa môjho Nepoškvrneného Srdca.

Teda i vy dušou a srdcom žijete v nebi, kde mám príbytok ja, i keď ste telom ešte na zemi.

Takto i vy máte účasť na mojej materskej sláve.

Potom sa i vy pripájate k môjmu dielu príhovoru a zadosťučinenia a v modlitbe, v mlčaní a v utrpení pripravujete očakávanú a tak veľmi vytúženú chvíľu víťazstva môjho Nepoškvrneného Srdca, najväčšieho a najslávnejšieho víťazstva môjho Syna Ježiša.“

Praha (Česko), 2. septembra 1996

ZLO VÁŠHO STOROČIA

„Teraz si tu, môj malý syn, aby si poriadal večeradlá s biskupmi, kňazmi a veriacimi môjho Mariánskeho kňazského hnutia v krajinách východnej Európy, ktoré po toľké roky žili v strašnom otroctve komunizmu a boli oslobodené osobitným zásahom môjho Nepoškvrneného Srdca.

Koľko prenasledovania, útlaku a utrpenia museli zniesť títo moji synovia!

I moja Cirkev v týchto krajinách bola utláčaná a prenasledovaná, pozbavená svojich prostriedkov, ukrižovaná a vedená k umučeniu.

Dnes vás však ohrozuje ešte závažnejšie a zákernejšie nebezpečenstvo.

Praktický ateizmus je zlom vášho storočia.

– Praktický ateizmus, rozširovaný falošnými ideológiami, sektami, bludmi, ktoré sa čím ďalej tým viac šíria aj vo vnútri Cirkvi.

– Praktický ateizmus viedol ľudstvo založiť si civilizáciu bez Boha, ktorú charakterizuje prehnaná honba za materiálnymi dobrami, rozkošami, zábavami, kultom peňazí a ich moci.

– Praktický ateizmus zničil v mnohých ľuďoch túžbu po Bohu, rúhavo viedol k tomu, že odňal ľuďom úctu k Bohu, ktorá mu patrí a preniesol ju na stvorenstvo, dokonca na satana a vedie k životu, akoby Boh neexistoval.

– Praktický ateizmus rozšíril všade chorobu nespútaného egoizmu, násilia, nenávisti a nečistoty.

Nečistota sa predstavuje ako hodnota a dobro a šíria ju všetky spoločenské masovokomunikačné prostriedky. Nečisté hriechy sa predstavujú ako spôsob realizácie vlastnej slobody a sú ospravedlňované, ba sú vyvyšované nečisté hriechy proti prírode, ktoré volajú po odplate pred Božou tvárou.

Svet sa zredukoval na obrovskú púšť, pokrytú bahnom.

Žijete v zajatí tohto otrasného otroctva.

Preto iba bolesť milosrdného trestu bude môcť oslobodiť úbohé ľudstvo od veľkého zla praktického ateizmu, ktorý sa všade rozšíril.

Mojou materskou úlohou je pomáhať vám v hodinách veľkej očistnej skúšky.

Ako Matka som pri vás, aby som vás ochraňovala a pomáhala vám.

Aj preto musím moje dielo, ktoré som v týchto národoch začala, doviesť k úplnému dovŕšeniu.

A dovŕši sa víťazstvom môjho Nepoškvrneného Srdca vo svete, keď budete úplne oslobodení od akejkoľvek formy praktického ateizmu, ktorý je najväčším zlom vášho storočia.“

Bratislava (Slovensko), 8. septembra 1996

Sviatok narodenia Panny Márie

SILOU MALIČKÝCH

„Zhromaždite sa ako kvety voňajúce láskou a čistotou okolo kolísky, v ktorej som bola uložená po mojom narodení. Pretože som maličká, zapáčila som sa Pánovi. Pretože som maličká, bola som vyvolená mojím Bohom, aby som viedla zástup svojich synov proti hroznému satanovmu vojsku spurných duchov a ich mocných nasledovníkov. S mojimi malými synmi napokon dosiahnem svoje najväčšie víťazstvo.

– Silou maličkých premôžem veľkú moc satana, ktorý založil na zemi svoje kráľovstvo a zviedol kalichom rozkoše a zmyselnosti všetky národy zeme. Preto, s mojím Mariánskym kňazským hnutím, zhromažďujem po celom svete moje malé deti a s radosťou vidím, ako mi ochotne odpovedajú stále viacerí a viacerí.

– Silou maličkých prinavrátim Bohu toto úbohé ľudstvo, oklamané a zvedené falošnými ideológiami, najmä postihnuté veľkým bludom ateizmu. Ním chcel Lucifer, starý had, satan, dosiahnuť, aby ľudstvo zopakovalo jeho pyšnú výzvu voči Bohu: Non serviam – Nebudem slúžiť!

A teda ja zhromažďujem v záhrade môjho Nepoškvrneného Srdca veľký zástup mojich malých detí, aby dokonale plnili vôľu nebeského Otca. Tak v nich a skrze nich obnovujem svoje gesto pokornej a dokonalej odovzdanosti Božej vôli, opakujúc moje Fiat – nech sa stane tvoja svätá a Božia vôľa.

– Silou maličkých toto ľudstvo, choré a zranené hriechom, uzdravím z pýchy, násilia a nečistoty. Preto všetky svoje malé deti vediem so sladkou istotou po ceste svätosti, poníženosti, lásky a čistoty. A tento svet sa znova stane záhradou, kde budeme opäť Pána milovať, tešiť sa z neho, slúžiť mu a dokonale ho oslavovať.

Tak sa uskutoční veľké víťazstvo, ktoré predpovedá a ospevuje aj Sväté písmo: Z úst nemluvniat a dojčeniec pripravil si si chválu naprotiveň svojim nepriateľom, aby si umlčal odbojného protivníka. (Žalm 8, 3)

Požehnávam tento malý národ, ktorý v týchto dňoch dal môjmu Nepoškvrnenému Srdcu toľkú radosť a potešenie.

Videl si, môj malý syn, s akým nadšením kňazi a veriaci odpovedali na moje pozvanie k účasti vo večeradlách: Koľké milosti zostúpili na mnohých synov tohto národa, v ktorom nebeská Matka dostala jednu z najväčších odpovedí na pozvanie patriť ku Mariánskemu kňazskému hnutiu a stať sa tak súčasťou víťazného šíku mojich malých detí.

Debrecín (Maďarsko), 15. septembra 1996

Sviatok Sedembolestnej Panny Márie

MAJTE ÚČASŤ NA MOJEJ BOLESTI

– Majte účasť na mojej bolesti, milovaní synovia.

Meč bolesti naďalej prebodáva dušu vašej nebeskej Matky. Deťom, ktorým som sa zjavila vo Fatime, som chcela ukázať svoje Nepoškvrnené Srdce, obklopené tŕňovou korunou, aby pochopili, aké mnohé a bolestné sú rany, pre ktoré krváca moje materské Srdce.

– Majte účasť na mojej bolesti, vy, ktorých vaším zasvätením stále väčšmi pozývam vojsť do útočišťa môjho Nepoškvrneného Srdca.

– Majte účasť na mojej bolesti, spôsobenej veľkým rozšírením materializmu a hedonizmu v týchto krajinách, ktoré žili celé desaťročia v bolestnom otroctve ateistického komunizmu. Moje Nepoškvrnené Srdce dosiahlo veľkú milosť ich oslobodenia.

Rozpútali sa však diabolské a slobodomurárske sily a s nimi aj sem vstúpilo zlo, ktoré otravuje celý svet, ako je materializmus, nespútaná honba za rozkošou a peniazmi, obscénne a neviazané zábavy, pornografia a prostitúcia. Takto sú moje úbohé deti ešte viac ohrozované a musia čeliť ešte väčšiemu zlu – nebezpečenstvu zatratenia.

– Majte účasť na mojej bolesti, spôsobenej rozšírením demagogického a úkladného antiklerikalizmu.

Cirkev tu bola roky prenasledovaná, väznená, križovaná a vedená k umučeniu. Spomedzi mnohých chcem spomenúť aspoň môjho milovaného syna Jozefa Mindszentyho, ktorý sa stal symbolom a vzácnou obeťou tohto krvavého prenasledovania.

Dnes je Cirkev zdanlivo slobodná, ale bojuje pri plnení svojho poslania s prekážkami, spôsobenými šírením sa praktického ateizmu, siekt, ľahostajnosti, nihilizmu medzi mládežou, a preto mnohí opúšťajú náboženstvo a je iba príliš málo povolaní pre kňazský a rehoľný život.

– Majte účasť na mojej bolesti, lebo tu vládne slobodomurárstvo so svojou okultnou, tajomnou mocou, ktorá vedie k neviazanosti zvykov, k strate zmyslu pre morálku, k vyvyšovaniu sexuálnej slobody, k rozkladu rodiny v dôsledku rozvodov, bránenia počatiu a potratov, ktoré sa šíria čím ďalej viac a sú uzákoňované. Potom chápete, ako pád komunizmu, ku ktorému došlo v roku 1989 v dôsledku osobitného zásahu môjho Nepoškvrneného Srdca, je iba znakom a závdavkom môjho úplného a najväčšieho víťazstva.

Toto víťazstvo nastane s pádom praktického ateizmu na celom svete, porážkou slobodomurárskych a diabolských síl, rozbitím veľkej moci zla a úplným víťazstvom Boha vo svete, ktorý bude dokonale očistený veľkým milosrdným trestom.

Preto vás povolávam k synovskej oddanosti, k dôvere a veľkej nádeji.

Moje Nepoškvrnené Srdce je vaším bezpečným útočišťom, v ktorom vás utešujem a obraňujem, ochraňujem a pripravujem žiť vytúžené a očakávané hodiny víťazstva Božieho milosrdenstva vo svete.“

Záhreb (Chorvátsko), 20. septembra 1996

NEBOJ SA, MALÉ STÁDO

„Ako sa teším z večeradla, na ktorom sa tu zúčastňuješ s kňazmi a veriacimi môjho Hnutia na čele s kardinálom arcibiskupom, ktorého tak milujem a ochraňujem.

Môj protivník sa v tomto národe odpútal z reťaze a priniesol mu bolestnú skúšku násilia a vojny.

Koľko utrpenia museli prežiť títo moji synovia!

Sprostredkovala som, aby dostali veľký dar oslobodenia a pokoja.

Očakávajú vás však ešte ťažšie trápenia.

– Neboj sa, malé stádo. Nebeskému Otcovi sa zapáčilo dať vám kráľovstvo môjho Nepoškvrneného Srdca.

Zjavila som sa vám a vy ste ma prijali s veľkodušnosťou mojich malých detí.

Teraz vás môžem viesť po ceste čistoty, lásky a svätosti, aby ste sa venovali všetkým čnostiam, ktoré pestujem ako nebeská záhradníčka v žiarivej záhrade vašich duší.

Tak vás každý deň ponúkam ako obete zmierenia Božej spravodlivosti, aby sa mohla na svet vyliať očisťujúca milosť jeho Božieho milosrdenstva.

– Neboj sa, malé stádo. Vaša nebeská Matka vám darovala dar, aby ste sa zo všetkých častí mohli zhromaždiť v jej víťaznom šíku. Nadišla hodina rozhodujúcej bitky.

Satan dospel na vrchol svojej moci a teraz, i v Cirkvi, prinesie k naplneniu to, čo mu Pán povolil pre jej najbolestnejšiu očistu.

Hodiny, ktoré máte prežívať, patria k najdôležitejším, lebo všetky udalosti, ktoré som vám predpovedala, sa naplnia.

– Neboj sa, malé stádo. Ježiš vás zhromaždil v nebeskej ohrade svojej božskej lásky.

Povedie vás k dokonalému naplneniu Otcovej vôle. Ježiš chce byť vo vás oslávený.

Nadišla hodina, v ktorej bude vami dokonale oslávený. Vy ste útechou v jeho opustenosti, vy ste hlbokou radosťou jeho Božského Srdca.

– Neboj sa, malé stádo. Ste moje malé deti, ktoré som zhromaždila zo všetkých kútov zeme pre veľký boj medzi Bohom a satanom, medzi silami dobra a silami zla.

Pán zvíťazí mojím prostredníctvom, prostredníctvom svojej malej Služobnice. Ja zvíťazím vaším prostredníctvom, prostredníctvom mojich malých detí.

To, čo sa stalo v tomto národe, stáva sa znamením pre všetky národy. Pre vernosť tohto národa Ježišovi a vašej nebeskej Matke, Cirkvi a pápežovi, satan sa odpútal z reťaze proti nemu a pokúšal sa ho zničiť. Za týmto účelom sa spojili všetky satanské a slobodomurárske sily.

Avšak ja sama som označila hodinu ich porážky.

A tak sa stane pre celé ľudstvo.

Preto vás vyzývam k dôvere a veľkej nádeji.

– Neboj sa, malé stádo. Vám je zverené poslanie zavŕšiť víťazstvo môjho Nepoškvrneného Srdca vo svete.“

Tokio (Japonsko), 13. októbra 1996

Exercície vo forme večeradla

s kňazmi Mariánskeho kňazského hnutia Japonska

VEĽKÉ ZNAMENIE

„S veľkou radosťou sa pozerám na vás, kňazi môjho kňazského hnutia v Japonsku, ktorí ste sem prišli prežiť so mnou tieto dni trvalého večeradla modlitby a bratstva. Končíte vaše večeradlo dnes, keď si pripomínate výročie posledného zjavenia vo Fatime, ktoré bolo potvrdené zázrakom slnka.

Zjavilo sa na nebi veľké znamenie: signum magnum.

Ja som veľké znamenie, ktoré sa zjavilo na nebi: som Žena odetá slnkom, s mesiacom pod nohami a na hlave s vencom z dvanástich hviezd.

– Veľké znamenie v strašnom boji proti všetkým silám zla, ktoré sa spojili proti Bohu a proti jeho Kristovi. Preto pri veľkom znamení Ženy odetej slnkom sa objavuje aj znamenie veľkého červeného draka, starého hada, satana, ktorý sa dnes zjavuje v celej svojej mimoriadnej moci. Zdá sa, že veľký drak dosiahol víťazstvo, lebo priviedol ľudstvo k tomu, aby si vybudovalo civilizáciu bez Boha. Všade rozšíril kult peňazí a rozkoše, zviedol mysle pýchou a bludmi. Otrávil duše hriechom a zlom, zatvrdil srdcia sebectvom a nenávisťou. Nakazil všetky národy zeme kalichom zmyselnosti a nečistoty.

Satanovi sa podarilo nastoliť svoju vládu zla na celom svete. Avšak v zúrivom boji tejto poslednej doby medzi nebom a zemou, medzi nebeskými duchmi a démonmi, medzi Ženou a drakom sa zjavujem ako veľké znamenie môjho najväčšieho víťazstva.

– Veľké znamenie víťazstva Boha nad každou formou teoretického i praktického ateizmu, víťazstva dobra nad každou formou zla a hriechu, víťazstva lásky nad každou formou násilia a nenávisti, víťazstva pravdy nad každou formou bludu a nepravdy.

Pre toto víťazstvo som si zo všetkých mojich malých detí zo všetkých kútov sveta vytvorila svoj oddiel a oni mi povedali svoje „áno“.

Pomocou môjho Mariánskeho kňazského hnutia som prinášala pozvanie až na kraj sveta a utvorila som si svoje víťazné vojsko.

Aj v tomto veľkom národe, takmer úplne pohanskom, mi moje malé deti odpovedali s radosťou a veľkodušne. A moje Srdce Matky sa chveje láskou a nežnosťou voči nim. Aj pre nich otváram cestu spásy a víťazstvom môjho Nepoškvrneného Srdca vojdú do jediného ovčinca, ktorého môj Syn Ježiš je dobrým Pastierom.

– Veľké znamenie svetla v týchto časoch hustej temnoty.

Preto vás pozývam kráčať po ceste modlitby a pokánia, dôvery a najväčšej oddanosti. Ešte raz som poslala tohto môjho malého syna, aby vám priniesol dar mojej materskej nežnosti.

Jeho prostredníctvom ponúkam vašej Cirkvi a vašej vlasti bezpečné znamenie svojej pomoci a materskej ochrany.

S vašimi drahými, s tými, ktorí boli zverení do vašej kňazskej služby, vás žehnám v mene Otca, i Syna, i Ducha Svätého.“

Nagasaki (Japonsko), 18. októbra 1996

V TOMTO MESTE

„Dnes končíš svoju cestu po Japonsku, kde si mohol vidieť zázraky lásky a milosrdenstva môjho Nepoškvrneného Srdca.

A končíš ich práve v tomto meste, ktoré vaša nebeská Matka osobitne miluje.

– V tomto meste sa začalo dielo evanjelizácie prostredníctvom svätého Františka Xaverského, veľkého apoštola a misionára, ktorý otvoril tomuto vzdialenému svetadielu cestu prvého ohlasovania evanjelia.

– V tomto meste podstúpilo mučeníctvo 26 mojich synov, hrdinských svedkov Krista, za ktorého obetovali svoj život na oltári môjho Nepoškvrneného Srdca.

Slávil si svätú omšu vo svätyni, ktorá sa týči na mieste ich strašnej popravy.

– V tomto meste žil môj syn, svätý Maximilián Kolbe, a tu postavil mesto Nepoškvrnenej, ktoré ešte dnes prináša moju žiarivú prítomnosť toľkým mojim japonským deťom, ktoré ma tak milujú a uctievajú.

– V tomto meste vybuchla atómová bomba a v niekoľkých chvíľach skosila desaťtisíce životov ako trest a strašné znamenie toho, čo môže urobiť človek, keď sa vzdiali od Boha, nevie milovať, zľutovať sa a byť milosrdný.

Toto by sa mohlo stať s celým svetom, ak neprijme moje pozvanie obrátiť sa a vrátiť sa k Bohu.

Z tohto miesta obnovujem svoju ustarostenú výzvu všetkým národom zeme.

– V tomto meste zjavujem svoje materské dielo spásy a milosrdenstva.

Pozývam znova všetky svoje deti, aby kráčali po ceste vyznačenej pre vás na tieto roky v posolstvách, ktoré som vložila do srdca tohto môjho malého syna.

Preto som ťa, môj malý syn, chcela ešte znova mať tu, aby si mohol ponúknuť tomuto mestu a celému Japonsku bezpečné útočište môjho Nepoškvrneného Srdca.

Vojdite všetci do tohto útočišťa. Tu vás budem obraňovať a ochraňovať, keď nastane veľký a strašný deň Pána.“

Soul (Kórea), 31. októbra 1996

Exercície vo forme večeradla s biskupmi a kňazmi

Mariánskeho kňazského hnutia Kórey

ZEM POŽEHNANÁ A OHROZENÁ

„Akú mám z vás radosť, moji milovaní synovia, keď vás tu vidím zhromaždených zo všetkých strán Kórey, aby ste prežili tieto dni trvalého večeradla modlitby a bratstva, keď so záľubou na vás pozerá vaša nebeská Matka.

Pripájam sa k vašej modlitbe a posilňujem puto vašej kňazskej jednoty.

Milujte sa navzájom tak, ako Boh miloval vás. Plňte jeho nový príkaz, aby ste boli navzájom jedno a tak aby ste poskytovali radosť a útechu prebodnutému Srdcu môjho Syna Ježiša.

Prinášajte vo svojom srdci a v modlitbe potreby, úzkosti a obavy vašej Cirkvi a vlasti, Kórey, krajiny, ktorá je veľmi ohrozovaná a ktorú požehnávam.

– Požehnaná zem, lebo tu sa moja Cirkev vzmáha a šíri sa na krvi mučeníkov, ktorá sa stala plodným semenom mnohých nových kresťanov.

– Požehnaná zem, lebo veriaci majú vrúcnu vieru, sú horliví v modlitbe a zjednotení so svojimi pastiermi.

Tu ma osobitne milujú, modlia sa a oslavujú ma, najmä malí, prostí, chudobní, pokorní. A medzi nimi vyrastajú mnohé rehoľné a kňazské povolania.

– Ohrozovaná zem, lebo i tu sa šíria bludy, ktoré vzďaľujú ľudí od pravej viery, veľmi sa šíria sekty, ktoré predstavujú veľkú hrozbu pre mnohých veriacich.

Vyzývam vás, moji milovaní kňazi, k veľkej jednote s pápežom a s biskupmi s ním spojenými.

Počúvajte a riaďte sa učením a hierarchickým usporiadaním Cirkvi, aby ste vedeli odolávať klamlivým úkladom bludu a nevery.

Odvážne šírte evanjelium a formujte veriacich horlivou katechézou, tak veľmi potrebnou pre Cirkev v Kórey.

Žiadam vás najmä, moji milovaní, aby ste boli horliví vo svojej kňazskej službe, aby ste vytrvali v modlitbách, mali vrúcnu lásku k Eucharistickému Ježišovi, ktorá sa musí stať stredobodom vášho apoštolátu a veľkou láskou vášho života, aby ste boli otvorení potrebám chudobných, pokorných, malých, predovšetkým mojich detí, ktoré žijú v temnote pohanstva a ešte nepoznajú svetlo pravdy a spásy, ktorú im daroval môj Syn Ježiš.

– Ohrozovaná zem čo sa týka jej pokoja a jednoty.

Veď tento národ je oddelený a rozdelený. Znášal ťarchu a krvavú skúšku bratovražednej vojny a ešte i dnes existuje nebezpečenstvo, ohrozujúce jeho pokoj.

Buďte vy, kňazi zasvätení môjmu Nepoškvrnenému Srdcu, nástrojmi môjho pokoja a materskej pomoci tomuto národu, kde ma tak veľmi milujú, oslavujú a vzývajú.

Kórea je krajina, ktorú osobitne milujem a chránim. Je to záhrada, v ktorej vaša nebeská Matka dáva mimoriadne znamenia svojej ustavičnej prítomnosti medzi vami.

Vediem vás po ceste jednoty a pokoja. Jednota a pokoj nadíde vo vašej Cirkvi a vlasti ako osobitný dar môjho Nepoškvrneného Srdca.

Odíďte z tohto večeradla s radosťou a šírte všade moje pozvanie zasvätiť sa môjmu Nepoškvrnenému Srdcu, aby ste mohli žiť v dôvere a vo veľkej nádeji.

Vaším prostredníctvom nech príde povzbudenie mojej materskej prítomnosti aj mojim synom v Severnej Kórey, Číne, Vietname a na celom obrovskom ázijskom kontinente, ktorý je ešte z veľkej časti pohanský, ale ktorý vaša nebeská Matka vedie po ceste pravdy a spásy.

Požehnávam vás spolu s vašimi drahými a s tými, ktorí vám boli zverení do služby, v mene Otca i Syna i Ducha Svätého.“

Miláno (Taliansko), 8. decembra 1996

Sviatok Nepoškvrneného počatia Panny Márie

S RADOSŤOU A OBROVSKOU NÁDEJOU

„Hľaďte dnes s radosťou a obrovskou nádejou na svoju Nepoškvrnenú Matku.

– S radosťou, lebo som príčinou vašej radosti. Takto ma vzývate v modlitbe, ktorá je mi taká milá, v Loretánskych litániách. Pozývam vás v tento deň, aby ste sa pozerali na mňa s radosťou.

– S radosťou rozjímajte o mne vo svetle môjho Nepoškvrneného počatia. Pretože od večnosti bolo určené, aby som sa stala Matkou vteleného Slova, Najsvätejšia Trojica ma uchránila od akéhokoľvek hriechu, aj od dedičného, ktorému podlieha každé stvorenie vo chvíli svojho ľudského počatia.

Takto vidíte vo mne odraz pôvodného plánu Otca, ktorý stvoril človeka na svoj obraz a pre svoju najväčšiu slávu. A nebeský Otec sa skláňa nado mnou s osobitným zaľúbením.

– S radosťou ma vidíte, ako sa stávam panenskou Matkou Slova, ktoré sa stalo v mojom najčistejšom lone telom.

Môj Syn Ježiš sa narodil zo mňa, aby sa stal vaším Spasiteľom a Vykupiteľom. Iba v ňom má celé ľudstvo možnosť oslobodiť sa z otroctva hriechu a vytvoriť spoločenstvo života a lásky s nebeským Otcom.

– S radosťou sa vám zjavujem, naplnená Duchom Svätým, ktorý sa spája s mojou dušou pravým putom snúbeneckej lásky, lebo iba jeho pôsobením sa uskutočnilo vo mne ľudské počatie Boha, ktorý sa stal človekom a iba jeho božským pôsobením som sa stala Božou Matkou. Ako milovaná dcéra Otca, Matka Syna a nevesta Ducha Svätého, sa môžem naozaj stať príčinou vašej radosti.

Ale hľaďte dnes na mňa aj s obrovskou nádejou.

– S obrovskou nádejou v dňoch, v ktorých ľudstvo prežíva bolestnú skúsenosť z toho, že sa vzdialilo od Boha, lebo si založilo civilizáciu bez Boha, v ktorej sa Boží zákon ustavične porušuje a otvorene odmieta.

Pre ľudstvo nastali hodiny veľkej skúšky a milosrdného trestu.

Predstavujem sa mu ako Matka, ustavične a naliehavo, aby som mu pomohla na jeho ceste obrátenia a návratu k Pánovi. Takto otváram bránu svojho Nepoškvrneného Srdca, bezpečného útočišťa, do ktorého musí vojsť, aby sa zachránilo.

– S obrovskou nádejou hľadí na mňa Cirkev, ktorá prežíva hodinu očisty v čase svojej najväčšej krízy.

Cirkev je preniknutá satanovým dychom, zraňovaná vo svojej jednote, zatemňovaná vo svojej svätosti, ohrozovaná stratou viery a veľkým odpadom.

Preto sa zjavujem Cirkvi s nežnosťou a milosrdenstvom svojej materskej lásky a tak ja sama som jej pomocou a posilou v bolestných chvíľach očisty.

Moja prítomnosť v Cirkvi je odteraz stále silnejšia, hojnejšia a zjavnejšia. V Mariánskom kňazskom hnutí uvidí celá Cirkev mimoriadnu pomoc, ktorú jej dáva nebeská Matka, aby ju voviedla do bezpečného útočišťa svojho Nepoškvrneného Srdca, kde spozná žiarivú hodinu svojich druhých Turíc.

– S obrovskou nádejou hľaďte na mňa vy, moji malí synovia, ktorých tak veľmi trápi, zraňuje a šľahá búrlivý vietor veľkého súženia.

Prichádzajte ku mne, vy, všetky moje malé deti!

Prichádzajte ku mne, lebo potrebujete útechu, povzbudenie, ochranu, obranu a záchranu vašej nebeskej Matky.

Preto som vám postavila archu novej zmluvy, do ktorej musíte vojsť, aby ste sa dočkali nových čias, ktoré sa už blížia.

Preto vás dnes znova pozývam, aby ste s radosťou a s obrovskou nádejou vošli všetci do bezpečného útočišťa môjho Nepoškvrneného Srdca.“

Dongo (Como, Taliansko), 24. decembra 1996

Svätá noc

BOH S NAMI

„Prežívajte so mnou tajomstvo tejto svätej noci v mlčaní, v modlitbe a v očakávaní.

Majte účasť na hlbokej radosti vašej nebeskej Matky, ktorá sa pripravuje, aby vám darovala svoje božské Dieťa. Syn, ktorý sa zo mňa zrodil, je tiež môj Boh.

Ježiš je jednorodený Syn Otca. Je Slovo, skrze ktoré všetko bolo stvorené. Je svetlo zo svetla, Boh z Boha, jednej podstaty s Otcom.

Ježiš je nadčasový: je večný. Ako Boh predstavuje syntézu všetkých dokonalostí. Skrze mňa sa tento Boh stáva pravým človekom. V mojom panenskom lone sa uskutočnilo jeho ľudské počatie.

A vo Svätú noc sa narodil zo mňa v neútulnej a biednej maštali a bol položený do chladných jasiel. Jeho Matka a jeho zákonný otec sa mu klaňajú, pastieri ho obklopujú svojou poníženou prítomnosťou, oslavuje ho zbor nebeských anjelov a spieva mu hymnus na slávu Boha a pokoja ľuďom, ktorých miluje a ktorých je Spasiteľom.

Skloňte sa a pokloňte sa so mnou malému Ježišovi, ktorý sa práve narodil: on je Emanuel, Boh s nami.

– Je Boh s nami, lebo v božskej osobe Ježiša sa spojila božská a ľudská prirodzenosť. Vo vtelenom Slove sa uskutočňuje jednota podstaty božstva a človečenstva.

Ježiš ako Boh je nadčasový a nadpriestorový. Je nemenný. Ako človek však vstupuje do času, prijíma priestorové obmedzenie a podlieha všetkej ľudskej krehkosti.

– Je Boh s nami, ktorý sa stal človekom pre našu spásu. V tejto Svätej noci sa pre všetkých narodil Spasiteľ a Vykupiteľ.

Krehkosť tohto božského Dieťatka sa stáva liekom pre všetku ľudskú krehkosť. Jeho plač je úľavou pre každú bolesť. Jeho chudoba je bohatstvom pre každú biedu. Jeho bolesť je útechou pre každý zármutok. Jeho miernosť je nádejou pre všetkých hriešnikov. Jeho dobrota sa stáva spásou pre všetkých zatratených.

– Je Boh s nami, ktorý sa stáva vykúpením a útočišťom pre celé ľudstvo. Vojdite so mnou do žiarivej jaskyne jeho božskej lásky. Dovoľte mi, aby som vás preniesla do sladkej a jemnej kolísky jeho Srdca, ktoré práve začalo biť.

Skloňte sa so mnou v extáze požehnania, presahujúceho všetko ľudské a počúvajte jeho prvý tlkot. Načúvajte božskej harmónii, ktorá pramení z tohto tlkotu s nebeskými znakmi lásky, radosti, pokoja, aký svet nikdy nepoznal.

Je to spev, ktorý sa opakuje každému človekovi ako večný a najkrajší rytmus lásky: milujem ťa, milujem ťa, milujem ťa.

Každý jeho úder je novým darom lásky pre všetkých. Počúvajte so mnou jeho prvý detský plač. Je to plač novorodenca. Je to bolesť Boha, ktorý nesie so sebou všetku bolesť sveta.

– Je Boh s nami, lebo i vo svojej ľudskej krehkosti Ježiš je pravý Boh. Ježiš Kristus je Boh, nepodlieha zmenám času a dejín. Boh je rovnaký včera, dnes a naveky.

V tomto roku, v ktorom vás Cirkev pozýva rozjímať o Kristovom tajomstve, vojdite všetci do útočišťa môjho Nepoškvrneného Srdca. Ako Matka vás vediem pochopiť veľký dar tejto svätej noci.

Boh tak miloval svet, že mu daroval svojho jednorodeného Syna, aby ho spasil.

Duch Svätý urobil plodným moje panenské lono, lebo Syn, ktorý sa z neho narodil, je vzácnym darom jeho božského pôsobenia lásky. Vaša nebeská Matka dala svoj materský súhlas, aby sa mohol uskutočniť božský zázrak tejto svätej noci.

Milovaní synovia, skloňte sa so mnou a bozkávajte môjho práve narodeného Syna, milujte ho, klaňajte sa mu a ďakujte, lebo toto krehké Dieťa je Boh, ktorý sa stal človekom, je to Emanuel, Boh s nami“.

Miláno (Taliansko), 31. decembra 1996

Posledná noc v roku

MODLITE SA A ČIŇTE POKÁNIE

„Pozývam vás stráviť posledné hodiny roka so mnou v pohrúžení do modlitby, v mlčaní, v duchu zadosťučinenia a pokánia.

Modlite sa a čiňte pokánie.

– Modlite sa, aby ste v tieto záverečné dni očisty a veľkého súženia dostali prostredníctvom môjho Nepoškvrneného Srdca od Pána milosti, ktoré potrebujete. S nastávajúcim rokom vstupujete do obdobia bezprostrednej prípravy na veľké dvetisícročné jubileum.

K tejto osobitnej príprave vás povzbudzuje pápež svojím apoštolským listom „Tertio millennio adveniente“ – „Prichádza tretie tisícročie“, aby ste pochopili, že tento dátum je pre Cirkev a pre celé ľudstvo dôležitý a významný. Tento dátum má byť významný i pre vás, lebo naň som vám predpovedala víťazstvo môjho Nepoškvrneného Srdca vo svete.

– Modlite sa v dôvernej jednote viery so svojou nebeskou Matkou, ktorá sa svojím materským dielom prihovára za všetky svoje deti. Prosím vás o nepretržitú, pokornú a vytrvalú modlitbu, plnú dôvery.

Preto opakujem znova moju žiadosť, aby ste všade šírili večeradlá modlitby a bratstva.

Nech sa rozširujú večeradlá medzi kňazmi, ktorí sú mojimi vyvolenými, i medzi veriacimi.

Očakávam veľkodušnú odpoveď od detí, aby som ich chránila a bránila pred veľkou skazenosťou, ktorá prenikla celý svet. Žiadam mládež, aby sa schádzala vo večeradlách a tak dospela k novým časom, ktoré som pre ňu pripravila. Vo večeradlách by sa mali zhromažďovať najmä kresťanské rodiny, aby som im mohla pomáhať žiť v dokonalom spoločenstve lásky, otvorené daru života, po ktorom musíte túžiť, ochraňovať ho a obraňovať.

– Modlite sa, aby ste dostali veľký dar druhých Turíc, ktoré vzývate a očakávate. Duch Svätý vydá svetu plné a dokonalé svedectvo o Ježišovi.

Ježiša Krista ako vášho Vykupiteľa a Spasiteľa musí prijať celé ľudstvo, milovať ho, klaňať sa mu a nasledovať ho. Duch Svätý otvorí mysle a srdcia všetkých, aby prijali pravé svetlo Pravdy. A tak sa utvorí jeden ovčinec pod jedným Pastierom.

– Čiňte pokánie za hriechy úbohého ľudstva, ktoré je úplne v zajatí môjho protivníka. Vidíte, ako odmietlo Boha! Postavilo si pohanskú civilizáciu, založenú na prehnanej rozkoši a materiálnom blahobyte. Pánov zákon sa úplne podkopáva a ospravedlňujú sa aj najťažšie morálne zločiny.

Pýcha zviedla mysle, nečistota skazila srdcia, temnota hriechu a zla zatienila duše. Teraz sa toto biedne ľudstvo už dotýka dna svojej biedy. Z tohoto sa už nemôže viac zotaviť, ak ho neposilní veľké milosrdenstvo. Preto sa modlite, aby nastal veľký zázrak Božieho milosrdenstva vo svete.

– Čiňte pokánie pre neveru mnohých synov v Cirkvi. Strata viery sa šíri i medzi pastiermi a do stáda preniká búrlivý vietor odpadu. Rozširujú sa a vyučujú bludy a ľudia konajú podľa nich. Všade sa rozrastajú sekty. Kto ešte zostane pevný vo viere v Ježiša a v jeho Cirkev?

– Čiňte pokánie za moje hriešne deti. Žiadam vás o to, o čo som žiadala tri deti pri zjavení vo Fatime.

Chcete ponúknuť svoj život v duchu modlitby a zadosťučinenia pre spásu všetkých hriešnikov, najmä tých, ktorí najviac potrebujú Božie milosrdenstvo?

Teda utvorte so mnou veľkú sieť lásky a záchrany, rozprestretú po celom svete.

To je archa novej zmluvy, bezpečné a vytúžené útočište, do ktorého musia vojsť tí, ktorí sa vzdialili, ateisti, hriešnici, chudobní, chorí, zúfalí, aby sa všetci mohli tešiť zo svetla, pokoja, radosti, ktoré vám môže darovať iba Nepoškvrnené Srdce vašej nebeskej Matky.

Nikdy sa tak nezjaví Cirkvi a ľudstvu, ako v týchto posledných troch rokoch, ktoré vás delia od veľkého jubilea, že moje Nepoškvrnené Srdce bude vaším bezpečným útočišťom.

Preto vás prosím, aby ste nestrávili posledné hodiny tohto roka márnivosťou a v zábavách, ale so mnou v modlitbe a v uzobranosti.

– Modlite sa a čiňte pokánie, moji milovaní synovia.

Vaša nebeská Matka zosiela na vás svoje žiarivé lúče čistoty a svätosti. Pripravujem vás na prijatie nových dní, ktoré vás čakajú ako dary milosti a milosrdenstva, lebo moje Nepoškvrnené Srdce chce dosiahnuť svoje ohlasované víťazstvo vaším prostredníctvom.“

1997 - JEŽIŠ KRISTUS JE JEDINÝ SPASITEĽ

Miláno (Taliansko), 1. januára 1997

Slávnosť Panny Márie Bohorodičky

a Svetový deň mieru

JEŽIŠ KRISTUS JE JEDINÝ SPASITEĽ

„Dnes začínate nový rok a pri slávení sviatku vašej nebeskej Matky rozjímate o tajomstve môjho Božieho materstva.

Som opravdivá Božia Matka, lebo Syn, ktorému som pre jeho ľudské počatie darovala telo a krv, je večné Slovo Otca, pravý Boh.

Na počiatku bolo Slovo, čiže od večnosti.

Slovo je u Otca ako jeho jednorodený Syn, splodený, nie stvorený, jednej podstaty s ním.

Je to všemohúci, vševediaci, večný Boh.

Slovo bolo u Boha ako jeho dokonalý obraz, odblesk jeho slávy, večné a trvalé Slovo, Syn, v ktorom mal Otec vždy zaľúbenie.

Slovo bolo Boh. Pre neho bolo všetko stvorené; všetko, čo jestvuje vo vesmíre, nesie jeho nezmazateľnú pečať.

Slovo sa telom stalo a prebývalo medzi nami.

Ja som bola vyvolená ako Matka, aby som dala Slovu ľudskú prirodzenosť: stala som sa tak pravou Božou Matkou.

Môj Syn Ježiš krátko pred smrťou ma dal vám všetkým za Matku.

Svoju materskú úlohu voči vám plním tým, že vás vediem k pochopeniu tajomstva jeho božskej Osoby.

Ježiš Kristus je jediný Spasiteľ.

On je Boh s nami.

V tajomstve Vianoc pochopíte, pre aké veľké poníženie sa Boh rozhodol, aby sa s vami všetkými zjednotil.

Vzal na seba ľudskú prirodzenosť; stanovil si hranice času a priestoru; narodil sa ako každé iné stvorenie; bol položený do jasieľ; žil podľa rytmu každej ľudskej bytosti.

Bol dieťa ako vy; rástol do veku dospievania a mladosti; prežíval rovnaké pocity ako vy. Bol citlivý na lásku a zraniteľný bolesťou.

Tešil sa s priateľmi; trpel pre nepriateľov.

On je Boh pre nás.

Vyvolil si, že bude s nami solidárny vo všetkom okrem hriechu, z lásky, ktorou Boh miluje svoje stvorenstvo.

Súc Bohom stal sa človekom, aby sa stal jediným Spasiteľom človeka.

A tak som bola povolaná byť Matkou Vykupiteľa, osobitným spôsobom spojená s ním v bolestnom diele vašej spásy.

On je Boh v nás.

Cenným ovocím jeho vykupiteľského diela je návrat človeka do úplného spoločenstva života s Bohom.

Boh môže žiť vo vás svojou láskou, svojou milosťou a samým svojím životom.

Boh sa stal človekom, aby žil v živote každého človeka.

Takto bolo ľudstvo znova privedené do úplného spoločenstva so svojím Stvoriteľom a Spasiteľom.

Mojou materskou úlohou je priviesť vás všetkých k Ježišovi Kristovi, vášmu Bohu a vášmu Vykupiteľovi.

Iba tak sa ľudstvo bude môcť tešiť zo vzácneho dobra pokoja.

Ježiš je váš pokoj.

Pokoj medzi Bohom a ľudstvom. Pokoj medzi vami všetkými, povolanými byť Božími deťmi a tvoriť jednu rodinu.

Pokoj je ovocím lásky.

Pokoj sa rodí z dobrej vôle.

Pokoj vedie k harmónii a bratstvu medzi všetkými.

Aby nastal opravdivý pokoj, je nevyhnutné prijať Ježiša Krista, ktorý je Kráľom pokoja.

„Tým, ktorí ho prijali, dal moc stať sa Božími deťmi: tým, čo uverili v jeho meno, čo sa nenarodili ani z krvi, ani z vôle tela ani z vôle muža, ale z Boha“ (por. Jn 1, 12).

V tomto roku, v ktorom začínate duchovnú prípravu na veľké Jubileum, vás prosím, aby ste ma nasledovali na ceste hlbšieho pochopenia tajomstva Ježiša Krista, pravého Boha a Kráľa večnej slávy.

Ježiš Kristus je jediný Spasiteľ.

Jeho Slovo, obsiahnuté v Evanjeliu, vás vedie k spáse, lebo je slovom pravdy a života.

Privediem vás k dôkladnému pochopeniu jeho božského Slova; naučím vás milovať a žiť evanjelium môjho Syna Ježiša.

Chcem vás viesť, aby ste milovali Ježiša mojím vlastným srdcom Matky: preto vás žiadam, aby ste sa zasvätili môjmu Nepoškvrnenému Srdcu.

Keď vás takto pripravím, s radosťou prijmete Ježiša pri jeho návrate v jase jeho slávy.

Potom i vy, moje malé deti, budete môcť „vidieť jeho slávu, slávu, akú má od Otca jednorodený Syn, plný milosti a pravdy“ (por. Jn 1, 14).

V tento deň pozerám na vás s materinskou láskou a všetkých vás žehnám v mene Otca i Syna i Ducha Svätého.“

Vacallo (Švajčiarsko), 2. februára 1997

Obetovanie Ježiša v chráme a vigília mojej cesty do Južnej Ameriky

PO CESTE BLAHOSLAVENSTIEV

„Rozjímajte o mne vo chvíli obetovania Ježiša v jeruzalemskom chráme.

Je taký maličký, slabý, krehký: narodil sa len pred 40 dňami. Nesiem ho v náručí; s láskou si ho pritískam k srdcu; rozjímam vo vytržení o jeho očiach, ktoré na mňa hľadia a objímajú ma svojím božským svetlom.

Takto mňa samu vedie po ceste blahoslavenstiev.

Blahoslavení chudobní v duchu.

Pán, všemohúci a vševediaci Boh, je tu prítomný, ale takmer sa stráca vo výzore tohto môjho malého Syna.

Narodil sa v toľkej biede v jaskyni; je položený v jasliach; žije prvé dni svojho života v chudobnom a neútulnom obydlí. Teraz ho nesiem do Pánovho chrámu, môj najčistejší ženích Jozef mi je oporou a spolu obetujeme ako výkupné zaňho dvoch malých holúbkov, čo je stanovená cena pre chudobných ľudí.

Blahoslavení plačúci.

Keď mi kňaz vracia do náručia moje Dieťa, starý Simeon, osvietený Pánovým Duchom, zjavuje mojej duši, že jeho údelom bude najmä veľké utrpenie: „On je ustanovený na pád a na povstanie pre mnohých v Izraeli a na znamenie, ktorému budú odporovať, – a tvoju vlastnú dušu prenikne meč, aby vyšlo najavo zmýšľanie mnohých sŕdc“ (por. Lk 2, 33). Ako Matka som takto k nemu pridružená na jeho ceste utrpenia.

Blahoslavení tichí.

Rozjímajte v tomto mojom Dieťati, o odblesku miernosti a dobroty.

Jeho rúčky sa božsky nežne otvárajú pred každým ľudským utrpením; jeho oči vyžarujú svetlo na každý tieň hriechu a zla; jeho nohy sa formujú, aby chodili po vyprahnutých a neistých cestách hľadať tých, ktorí sa vzdialili, nachádzať zablúdených, pomáhať núdznym, uzdravovať chorých, prijímať hriešnikov, prinášať všetkým nádej a záchranu. Jeho srdce bije tlkotom božskej lásky, aby pretváralo srdcia všetkých na mierne a súcitné.

Blahoslavení milosrdní.

Viďte v Dieťati, ktoré nesiem do chrámu jeho slávy, milosrdnú lásku Otca, ktorá sa stala človekom.

Otec tak veľmi miloval svet, že mu daroval svojho jednorodeného Syna, aby ho jeho prostredníctvom spasil.

Potom v tomto krehkom výzore Dieťaťa rozjímajte o vyvolenej a pripravenej obeti, ktorá musí byť obetovaná za vašu spásu.

To on prináša svetu milosrdnú lásku Otca.

To on je Milosrdná láska, ktorá obnovuje srdcia všetkých ľudí.

Blahoslavení čistého srdca.

Boh je prítomný v mojom Dieťati Ježišovi.

Jeho srdce je srdcom Boha. Vzal si odo mňa svoju ľudskú prirodzenosť, ale jeho osoba je božská.

A tak srdce, ktoré bije v tomto Dieťati, je srdce samého Boha.

Viďte Boha v Synovi, ktorého nesiem vo svojom materskom náručí.

Počúvajte tlkot Božského Srdca v jeho srdiečku a učte sa milovať.

Čistota srdca sa rodí z dokonalosti lásky.

A preto iba ten, kto miluje, môže dosiahnuť čistotu srdca a iba ten, kto je čistého srdca, môže uzrieť Boha.

Blahoslavení tvorcovia pokoja.

Hľa, Dieťatko pre vás, ktoré je sám pokoj.

Volá sa pokoj. Jeho poslaním je priniesť pokoj medzi Boha a ľudstvo. Jeho plánom je priniesť pokoj celému svetu.

Iba on môže priniesť pokoj a naplniť ním srdcia všetkých, ktorí sú povolaní byť súčasťou jedinej rodiny Božích detí.

Ak ho svet odmieta, nikdy nespozná pokoj.

Blahoslavení prenasledovaní pre spravodlivosť.

Viďte v tomto Dieťati obetu, ktorá má prejsť po ceste odmietania a prenasledovania.

Už ako malý musí utiecť do vyhnanstva, lebo Herodes nariadil, aby ho zabili. Ako mladý býva v chudobnom domčeku a musí pokorne a tvrdo pracovať. V období svojho verejného účinkovania mu všemožne prekážajú, odvrhujú ho a vyhrážajú sa mu, až ho vydajú, súdia a odsúdia na smrť.

To on, prenasledovaný a dobitý, prináša všetkým uzdravenie.

Preto dnes, keď ho nesiem v náručí do chrámu jeho slávy, pozerám sa mu do očí, z ktorých vychádza svetlo nesmierneho blahoslavenia.

To on je jediné blahoslavenstvo pre vás.

To on vám ukazuje cestu blahoslavenstiev, ktorú každý musí prejsť, aby dosiahol spásu a pokoj.

To on je večné Slovo Otca so vzhľadom tohto malého Dieťaťa, ktoré vám ukazuje cestu Pravdy a Života.

On je jednorodený Syn, v ktorom mal Otec od večnosti zaľúbenie.

On je Syn panenskej Matky, ktorá ho dnes nesiem do chrámu jeho slávy a všetkým vám opakujem: počúvajte ho!

Je predvečer tvojej dlhej a namáhavej cesty do niektorých krajín Latinskej Ameriky, ktorú musíš uskutočniť pre mňa, môj malý syn. Neboj sa tvrdého programu, ktorý ti pripravili. Moji anjeli svetla ti budú v každej chvíli nablízku a v tvojej slabosti sa väčšmi prejaví moc tvojej nebeskej Matky. Priveď všetkých do útočišťa môjho Nepoškvrneného Srdca, aby som vám mohla pomáhať kráčať po ťažkej ceste vašich blahoslavenstiev.

Caracas (Venezuela), 11. februára 1997

Výročie zjavenia v Lurdoch

NEPOŠKVRNENÉ POČATIE

„Dnes si týmto veľkým večeradlom, ktoré poriadate na štadióne tohto mesta, pripomínate výročie môjho zjavenia v Lurdoch.

Zjavila som sa ako Nepoškvrnené počatie.

Chcela som svojimi slovami potvrdiť veľké privilégium, ktoré mi udelil Pán, keď ma vytrhol z moci diabla a hriechu už od chvíle môjho ľudského počatia.

Tak som bola počatá bez dedičného hriechu.

Som Nepoškvrnené počatie.

Otec uskutočnil vo mne svoj dokonalý plán, ktorý mal na mysli vo chvíli stvorenia celého vesmíru.

Syn si pre svoje ľudské zrodenie vezme zo mňa telo a krv a vezme si tak prirodzenosť, ktorá ani na chvíľu nebola v moci Zlého.

Svätý Duch zúrodní túto materskú a jeho panenskú záhradu plnosťou všetkých svojich darov.

Najsvätejšia Trojica sa s potešením odráža vo mne.

Som Nepoškvrnené počatie.

Som ním pre vás, moji úbohí synovia, ktorí ste tak veľmi zoslabení hriechom a zlom, dobití a doráňaní mojím i vaším odporcom, ujarmení temnotami jeho otroctva.

Preto vás dnes povzbudzujem, aby ste ma nasledovali na ceste nevinnosti a lásky, modlitby a umŕtvovania, čistoty a svätosti.

Vidíte, ako sa dnes už celý svet zredukoval na obrovskú púšť, na ktorej v hojnosti klíčia zlé zeliny hriechu a sebectva, pýchy a závisti, rozkoše a nečistoty.

Nečistota sa šíri všetkými prostriedkami propagandy a vyvyšujú ju, a tak sa začína útočiť na nevinnosť detí, aby sa potom porušovala čistota mladých ľudí a čistota v rodinnom živote.

Na tomto svete vládne démon zmyselnosti ako pán a darí sa mu zvádzať kalichom rozkoše všetky národy zeme.

Som Nepoškvrnené počatie.

Mojou materskou úlohou je priviesť všetky moje deti na cestu umŕtvovania zmyslov a modlitby, čistoty a bratskej lásky.

Iba tak môžete preniknúť do tajomstva lásky môjho Syna Ježiša.

Ježiš miluje čistotu.

Iba tým, čo sú čistého srdca, zjaví tajomstvá svojho Božského Srdca. Ježiš zjavuje malým deťom čistého srdca plány svojej milosrdnej lásky, ktorá všetko očisťuje a premieňa.

Aby ste prenikli do tajomstva Ježišovho života a jeho evanjelia spásy, musíte žiť čnosť čistoty.

Dnes, môj malý syn, si v tomto veľkom národe Venezuely, ktorý môj odporca tak úkladne zvádza, ale ktorý vaša nebeská Matka veľmi miluje a ochraňuje.

Koľko mojich detí tu podlieha úkladom otravy skazenosti, nečistoty, bludov, násilia a nenávisti!

Ale vašu nebeskú Matku majú mnohé jej deti v tomto veľkom národe stále radšej, stále väčšmi sa k nej modlia a oslavujú ju. Sľubujem vám teraz, že vás všetkých zhromaždím pod svoj materský plášť, do bezpečného útočišťa môjho Nepoškvrneného Srdca.

Hovorím vám, že mám veľkú radosť z toho, ako sa tu Mariánske kňazské hnutie rozšírilo. Jeho silu tvoria malí, chudobní, prostí, tí, ktorí veľkodušne odpovedali na moje povzbudenie rozširovať všade večeradlá modlitby, o ktoré som vás žiadala.

Sľubujem vám, že vás nikdy neopustím a že budem vašou bezpečnou ochranou a vašou božskou Pastierkou.

Všetkých vás žehnám v mene Otca, i Syna, i Ducha Svätého.“

Capoliveri (Livorno, Taliansko), 27. marca 1997

Zelený štvrtok

VO VEČERADLE JEHO BOŽSKEJ LÁSKY

„Vojdite do večeradla Božského Srdca Ježišovho, moji milovaní synovia. Dnes je váš sviatok. Dnes je vaša Pascha.

Pripomínate si ustanovenie novej obety a nového kňazstva.

Vojdite so mnou do večeradla jeho božskej lásky.

„Veľmi som túžil jesť s vami tohoto veľkonočného baránka skôr, ako budem trpieť“ (por. Lk 22,15).

Veľmi som túžil…

Celý jeho život bol trvalo zameraný na túto nevýslovnú chvíľu. Myšlienkami i túžbou sa Ježiš upieral k vrcholu svätej hory Sion, kde mal prežiť svoju Paschu.

„Veľmi som túžil jesť s vami tohoto veľkonočného baránka“.

Vojdite so mnou do večeradla jeho božskej lásky, aby ste zakúsili všetku sladkosť Poslednej večere.

Ježiš darúva svoje telo a krv ako duchovný pokrm a nápoj pre váš nový život.

Chce sa tak dôverne spojiť s každým, aby sa úplne s vami zjednotil.

Láska si vyžaduje spolupatričnosť; láska vedie k jednote.

Ježiš uskutočňuje s vami takú dôvernú jednotu, až sa stáva telom vášho tela a krvou vašej krvi.

Ako je Ježiš v Otcovi a Otec je v ňom, tak prostredníctvom prijímania Eucharistie ste i vy v ňom a on je vo vás.

Vojdite so mnou do večeradla jeho božskej lásky, aby ste pochopili, že Ježiš je láska, ktorá sa darúva, je láska, ktorá sa obetuje za vás.

Po veľkonočnej večeri s apoštolmi nasledovala agónia v Getsemanskej záhrade, Judášova zrada, opustenie apoštolmi, Petrovo zapretie, potupa a hanobenie služobníkmi veľkňaza.

Nik nemiluje väčšou láskou ako ten, kto dáva život za tých, ktorých miluje.

Ježiš dáva svoj život za vašu lásku.

Milovaní synovia, ďakujte so mnou Ježišovi za tento jeho veľký dar.

Zmierňujte jeho veľkú bolesť svojou kňazskou láskou; bozkávajte všetky jeho rany; uchovávajte vo svojom srdci každé jeho slovo; odpovedajte veľkodušne na svoje povolanie.

Vaše kňazstvo je súčasťou tohto jeho veľkého daru; vaša kňazská služba vstupuje do hlbín jeho tajomstva lásky.

Vo večeradle jeho božskej lásky sa učte slúžiť.

Láska, ktorá sa darúva, láska, ktorá sa obetuje, je tiež láskou, ktorá sa dáva do služby.

A tak Ježiš umýva svojim učeníkom nohy.

Stvoriteľ sa dáva do služieb stvorenia; prvý sa stáva posledným; Pán sa stáva sluhom.

Moji milovaní kňazi, dávajte sa do služby všetkým.

Buďte vy Ježišovými rukami, ktoré hoja rany, uzdravujú chorých, odpúšťajú hriešnikom, dvíhajú tých, čo upadli, podopierajú slabých, potešujú zúfalých, privádzajú poblúdených a všetkým darúvajú pokoj a spásu.

Vo večeradle jeho božskej lásky žite v duchu vďačnosti a radosti svoje kňazstvo.

Ste povolaní byť služobníkmi Ježišovej lásky.

Nechajte sa rozpaľovať ohňom jeho božskej lásky, aby ste sa stali tichými a pokornými srdcom.

Buďte vernými kňazmi.

Preto vás povzbudzujem zasvätiť sa môjmu Nepoškvrnenému Srdcu.

Ako Matka vás môžem formovať na kňazov podľa Kristovho Srdca, za služobníkov jeho lásky a svätosti.

A tak Ježiš môže vaším prostredníctvom pokračovať v konaní každodennej veľkonočnej obety s vami až po koniec časov.“

Capoliveri (Livorno, Taliansko), 28. marca 1997

Veľký piatok

VŠETKÝCH PRITIAHNEM K SEBE

„ ‘A ja, až budem vyzdvihnutý od zeme, všetkých pritiahnem k sebe.‘ (por. Jn 12, 32).

Milovaní synovia, prežívajte so mnou tento deň umučenia a smrti môjho Syna Ježiša.

Až budem vyzdvihnutý od zeme (por. Jn 12, 32).

Pre toto zostúpilo Slovo Otca do môjho panenského lona; pre toto sa deväť mesiacov formovalo v mojom materskom lone; pre toto sa narodil zo mňa v chudobnej a neútulnej jaskyni; pre toto žil dni svojho detstva plné úkladov; dni dospievania a mladosti, sklonený nad každodennou prácou.

Keď som ho vídala rásť do krásy jeho božského tela, moje myšlienky zalietali často s rozochvením na miesto, kde mal byť obetovaný ako Otcova pripravená a očakávaná obeta.

S Ježišom sme sa spolu pozerali na vrchol Golgoty, kde sa už teraz uskutočňuje jeho krvavá obeta.

Všetkých pritiahnem k sebe (por. Jn 12, 32).

Otec tak veľmi miloval svet, že mu daroval svojho jednorodeného Syna, aby svet bol skrze neho spasený.

Ježiš sa obetuje ako cena vášho vykúpenia.

Ježiš sa obetuje za vašu spásu.

Ježiš umiera na kríži, aby celé ľudstvo dostalo dar jeho vykúpenia.

V ukrižovanom Ježišovi vidíte živý obraz božského milosrdenstva Otca.

Milosrdenstvo je to, čo vedie Otca, aby vám daroval svojho jednorodeného Syna.

Milosrdenstvo je to, čo vedie Ježiša, aby sa obetoval za vás na kríži.

Milosrdenstvo je to, čo zosiela na jeho božské telo všetky rany, údery a potupy tohto dňa.

Hľaďte so mnou na jeho obetované telo, ako sa otvárajú nové púčiky jeho Božieho milosrdenstva.

Skláňajte sa spolu so mnou, aby sme bozkávali vonné kvety milosrdenstva, ktoré vykvitajú z jeho utrpenia.

Bozkávajme jeho telo, ktoré je samá rana; bozkávajme jeho hlavu, dopichanú hlbokými tŕňmi; bozkávajme jeho znetvorenú a doráňanú tvár; bozkávajme jeho ruky a nohy, prebodnuté klincami; bozkávajme jeho srdce, prebodnuté kopijou.

Bozkávajme s láskou a bolesťou pravého Božieho Baránka, obetovaného na kríži za našu spásu.

Všetkých pritiahnem k sebe (por. Jn 12, 32).

Jeho láska, láska Spasiteľa a Vykupiteľa, priťahuje celé ľudstvo.

Z nej sa rodí nové ľudstvo, vedené k dokonalému spoločenstvu života so svojím nebeským Otcom.

Z jeho prebodnutého Srdca vyteká s vodou a krvou Božie milosrdenstvo: z neho sa rodí Cirkev a z neho pochádzajú sviatosti vašej spásy.

A tak sa Božie milosrdenstvo stáva obranou nevinnosti malých, posilou pre silu mladých, oporou v slabosti veľkých, útechou v bolesti chudobných, odpustením vín hriešnikom, nádejou v úzkosti umierajúcich, spásou a životom pre všetkých.

V Ježišovi, vyzdvihnutom od zeme na kríž, vidíte víťazstvo Božieho milosrdenstva v celom ľudstve, ktoré on vykúpil a spasil.

Všetkých pritiahnem k sebe (por. Jn 12, 32).

Ja, ako Matka, mám účasť na jeho pláne spásy.

Preto som dnes pri mojom ukrižovanom Synovi a pozerám sa na neho s hlbokým súcitom, keď ho vyzdvihujú od zeme.

Delím sa s ním o jeho utrpenie; cítim na sebe ťarchu jeho kríža; klince mi prebodávajú dušu; kopija rímskeho vojaka prebodáva i moje srdce Matky.

A tak mám účasť ako Spoluvykupiteľka na diele vášho vykúpenia.

Pripájam svoju materskú bolesť k všetkému utrpeniu svojho Syna, lebo som bola povolaná byť Matkou Božieho milosrdenstva.

Preto môj Syn zveril vykúpené ľudstvo aj do mojej materskej lásky.

Ježiš ma daroval ako pravú Matku celému ľudstvu.

Nechajte sa všetci priťahovať k jasliam tohto môjho nového duchovného materstva.

Vojdite do bezpečného útočišťa môjho Nepoškvrneného Srdca.

S mojím víťazstvom, ktoré som predpovedala vo Fatime, uvidíte, ako sa splní najväčší zázrak Božieho milosrdenstva vo svete.“

Capoliveri (Livorno, Taliansko), 29. marca 1997

Biela sobota

MATKA VYKUPITEĽA

„Bdejte so mnou, milovaní synovia, v tento deň, keď som zostala bez Syna.

Som Matka Vykupiteľa.

Jeho poslanie sa dovŕšilo.

Jeho ukrutne zhanobené, doráňané a ukrižované telo už spočíva v novom hrobe.

Obeta bola dokonaná.

Obeta novej a večnej zmluvy bola prinesená.

Nové ľudstvo, zmierené s Bohom, sa zrodilo v kolíske obrovského utrpenia.

Matka ešte zostala nažive.

Bdiem v bolesti, ktorá sa ma zmocňuje a celú ma pohlcuje. Ustavične ju obetujem nebeskému Otcovi v trvalej modlitbe, v nezlomnej viere a v nádeji, ktorá sa stáva istotou.

Môj Syn, Ježiš, ktorý zomrel na kríži a bol uložený do hrobu, sa pripravuje na zmŕtvychvstanie v jase svojej božskej slávy.

Nemôže zostať v zajatí smrti pôvodca života.

Nemôže byť ujarmený v tmách ten, ktorý je svetlom sveta.

Nemôže niesť na sebe dôsledok hriechu ten, ktorý vás navždy vyslobodil z jeho hrozného otroctva.

Som Matka Vykupiteľa.

Tento deň mojej veľkej bolesti pripravuje svitanie najväčšej radosti pre celé ľudstvo.

Lebo môj Syn, ktorý dnes bezduchý leží v hrobe, je váš jediný Spasiteľ, váš jediný Vykupiteľ.

Prežite teda tento deň spolu so mnou, vašou nepoškvrnenou a bolestnou Matkou.

Prežite ho vo viere v jeho božstvo.

Prežite ho v nádeji na jeho definitívne víťazstvo.

Prežite ho v láske a v milosti, ktorú vám daroval.

Dnes je prvý deň môjho nového a univerzálneho materstva.

Stala som sa aj Matkou celého ľudstva.

Hrob, ktorý prijíma mŕtve telo môjho Syna, sa stáva kolískou vášho nového zrodenia.

Vojdite do nového hrobu môjho Nepoškvrneného Srdca.

To je kolíska, do ktorej chcem položiť všetky moje deti.

Sem vám pomáham položiť starého človeka, človeka hriechu a zla, sebectva a pýchy, zloby a nečistoty.

Tu vo vás formujem nového človeka, človeka milosti a dobroty, lásky a pokory, svätosti a čistoty.

Napodobňujte moje materské konanie, ktoré vás povedie k stále dokonalejšej podobnosti s vaším božským bratom Ježišom.

Potom Ježiš s potešením uvidí, ako vyrážajú vonné kvety z jeho utrpenia a vo vás môže zbierať cenné plody svojho vykúpenia.

Milovaní synovia, prežívajte so mnou tento deň Bielej soboty.

Majte účasť na mojej materskej bolesti.

Deľte sa so mnou o moju pevnú nádej.

Nech vás utešuje moja neoblomná viera.

Ten, ktorý dnes leží v hrobe, sa pripravuje na svoje najväčšie víťazstvo vo chvíli, v ktorej z neho vyjde v jase svojej nebeskej slávy.

Capoliveri (Livorno, Taliansko), 30. marca 1997

Veľkonočná nedeľa

SVEDOK Z MŔTVYCHVSTANIA

„Prežívajte spolu s vašou nebeskou Matkou bezhraničnú radosť tohto dňa Veľkej noci.

Kristus žije!

Kristus vstal z mŕtvych!

Keď sa mi zjavil Ježiš vo svetle svojho osláveného tela v celej svojej božskej nádhere a ako Syn sa sklonil, aby zacelil všetky rany mojej materskej bolesti, moje srdce bolo zaplavené prekypujúcou veľkonočnou radosťou.

Kristus žije! Kristus vstal z mŕtvych!

Ja som sa stala prvým a mlčanlivým svedkom jeho zmŕtvychvstania.

Prvým svedkom, lebo Ježiš si želal, aby predovšetkým jeho Matka mala účasť ako prvá na tejto veľkonočnej radosti.

Som však mlčanlivým svedkom, lebo úloha ohlasovať svetu tento nádherný božský zázrak bola zverená nábožným ženám a učeníkom.

Som svedkom zmŕtvychvstania.

Mojou úlohou bolo posilňovať vieru a napomáhať jej rastu u tých, ktorí v neho uverili.

Dodávala som novú odvahu tým, čo si mysleli, že sa všetko skončilo. Žiadala som nábožné ženy, aby sa ponáhľali k hrobu, o ktorom som vedela, že je prázdny. Posilnila som vieru apoštolov, keď som im povedala, ako sa mi Ježiš ako prvej zjavil v jase svojej božskej slávy.

V Evanjeliách sa o tom nehovorilo, lebo mojou úlohou Matky je byť mlčanlivým svedkom zmŕtvychvstania.

Ako som bola mlčanlivou prítomnosťou Slovu, ktoré On ohlasoval počas svojho verejného účinkovania, tak som musela byť aj mlčanlivou prítomnosťou Slovu, ktoré potom musela ohlasovať Cirkev.

Matka však dostala radostné poverenie, aby svedčila životom, že môj Syn Ježiš Kristus vstal z mŕtvych a sedí po pravici svojho nebeského Otca v nebeskej sláve.

Dnes som svedkom zmŕtvychvstania.

Po tieto dni, keď mnohí popierajú alebo pochybujú o historickej skutočnosti jeho zmŕtvychvstania, poverujem vás, moji milovaní, mocne ohlasovať a s odvahou vydávať svedectvo o obdivuhodnej udalosti Kristovho zmŕtvychvstania.

Keby Kristus nevstal z mŕtvych, márna by bola vaša viera.

Keby Kristus nevstal z mŕtvych, bolo by zbytočné ohlasovanie jeho evanjelia.

Keby Kristus nevstal z mŕtvych, nemali by ste dôvod veriť ešte v pravdu jeho slova.

Kristus vstal z mŕtvych, lebo je Boh.

Kristus vstal z mŕtvych, lebo to predpovedal.

Kristus vstal z mŕtvych a zjavil sa v božskej žiare svojej slávy svedkom, ktorých si vopred vyvolil.

Kristus vstal z mŕtvych a zjavil sa svojej Matke ako prvej.

Rozjímala som o ňom, žiariacom viac ako slnko, čistom ako sneh a jeho božská krása ma tak očarila, že od tej chvíle som začala prežívať nebo tu na zemi.

Preto vás všetkých, moji milovaní, povzbudzujem, predovšetkým v týchto dňoch, odvážne ohlasovať jeho smrť, mocne ohlasovať jeho zmŕtvychvstanie a s istotou očakávať jeho príchod v sláve.“

Fatima (Portugalsko), 8. mája 1997

25. výročie zrodu MKH

FATIMSKÉ POSOLSTVO SA NAPĹŇA

„S radosťou prijímam dar Mariánskeho kňazského hnutia, ktorý mi obetuješ v deň, keď si pripomínate 25. výročie jeho zrodu.

Si tu, na tom istom mieste, pred Kaplnkou zjavenia, kde som tvojmu srdcu zjavila veľký plán lásky a milosrdenstva môjho Nepoškvrneného Srdca.

Vyvolila som si ťa, moje malé a biedne dieťa, aby si ty sám bol nástrojom tohto môjho plánu.

A tak som ťa v týchto rokoch viedla do všetkých častí sveta a s námahou a mnohými utrpeniami si viackrát navštívil mnohé národy piatich kontinentov.

Teraz sa môj plán završuje.

Svojím Mariánskym kňazským hnutím som povolala všetky svoje deti zasvätiť sa môjmu Nepoškvrnenému Srdcu.

– Je to napĺňanie sa fatimského posolstva, čo sa uskutočňuje vo všetkom milosrdnom konaní vašej nebeskej Matky.

V ňom som žiadala o zasvätenie sa môjmu Nepoškvrnenému Srdcu, čo je istý prostriedok na dosiahnutie obrátenia sŕdc a života a privedenie ľudstva na cestu jeho úplného návratu k Pánovi.

Prostredníctvom môjho Mariánskeho kňazského hnutia sa toto zasvätenie, ktoré som chcela a žiadala, uskutočňuje vo všetkých končinách zeme.

Tak som si mohla sformovať šík svojich malých detí, s ktorým privediem k naplneniu svoje najväčšie víťazstvo.

– Je to napĺňanie sa fatimského posolstva, čo sa deje vo večeradlách, rozšírených po celom svete, o ktoré som vás žiadala, aby som vás zhromaždila v modlitbe, konanej so mnou a mojím prostredníctvom.

S veľkou radosťou prijímam dnes z tvojich rúk, môj malý syn, dar, ktorý mi týmito večeradlami dávaš. Večeradlá sa rozšírili vo všetkých častiach sveta medzi kňazmi a veriacimi, deťmi, mladými ľuďmi a predovšetkým v rodinách.

Týmito večeradlami môžete získať milosť Božieho milosrdenstva pre obrátenie mnohých úbohých hriešnikov, najmä najnúdznejších.

Večeradlami dávate vašej nebeskej Matke veľkú silu pre príhovor a zadosťučinenie, lebo sa už viackrát mimoriadnym spôsobom pričinila o skrátenie bolestného času veľkej očistnej skúšky.

Večeradlami si vyprosujete dar druhých Turíc, ktoré sa už blížia, lebo moje Nepoškvrnené Srdce sa stalo novým duchovným večeradlom, v ktorom sa tento božský zázrak pre Cirkev a celé ľudstvo naplní.

– Je to napĺňanie sa fatimského posolstva, čo dosahujem vo vašom záväzku lásky, modlitby a jednoty s pápežom a Cirkvou s ním spojenou.

Tu som predpovedala a v zjavení ukázala malým deťom, ktorým som sa zjavila, utrpenia, odpor a krvavé skúšky pápeža.

Tieto moje proroctvá sa naplnili najmä na mojom pápežovi Jánovi Pavlovi II., ktorý predstavuje majstrovské dielo, sformované v mojom Nepoškvrnenom Srdci.

Svojou horlivosťou lásky a modlitby ste mu povzbudením a útechou v čase jeho najväčšej obety.

Svojou poddajnosťou a poslušnosťou sa stávate jeho najúčinnejšou pomocou, aby jeho Učiteľský úrad všade prijímali, počúvali a nasledovali.

Svojou jednotou s ním ste posilňovaní v pravej viere v časoch, o ktorých som predpovedala, že v nich mnohí moji synovia budú strácať vieru pre bludy, ktoré sa stále väčšmi budú šíriť i vyučovať.

Tu som už pred dvadsiatimi piatimi rokmi založila svoje Mariánske kňazské hnutie: aby fatimské posolstvo, proti ktorému sa často otvorene stavajú a ktoré mnohí odmietajú, dosiahlo vo vašich dňoch svoje úplné zavŕšenie.

Toto zavŕšenie je potrebné pre vás, moji synovia, ohrozovaní a prenasledovaní, aby ste mohli dosiahnuť spásu.

Toto zavŕšenie je potrebné pre Cirkev, takú zraňovanú a ukrižovanú, aby mohla vyjsť zo svojej bolestnej a krvavej skúšky pekná, bez škvŕn a vrások na obraz svojej nebeskej Matky.

Toto zavŕšenie je potrebné pre celé ľudstvo, aby sa mohlo vrátiť do náručia svojho Otca a spoznať nové časy plného spoločenstva lásky a života so svojím Bohom a Pánom.

Teraz sa tento môj plán završuje víťazstvom môjho Nepoškvrneného Srdca vo svete.

Žehnám ťa, môj malý syn, spolu s mojím pápežom, biskupmi, kňazmi a veriacimi môjho Hnutia, roztrúsenými vo všetkých častiach sveta.

Žehnám ťa s láskou a radosťou.

Žehnám ťa s uznaním Matky, ktorú si počúval, nasledoval, potešoval a oslavoval.“

Marseille (Francúzsko), 18. mája 1997

Turíce

VO SVETLE JEHO PRAVDY

„Môj malý syn, pokračuj v tejto namáhavej ceste po celom Francúzsku, aby si všade konal nádherné večeradlá s kňazmi a veriacimi môjho Hnutia.

Toto je moja hodina.

Je to hodina, v ktorej vás všetkých chcem zhromaždiť v duchovnom večeradle môjho Nepoškvrneného Srdca.

Tu sa skoro uskutoční zázrak druhých Turíc pre Cirkev a celé ľudstvo.

Duch Svätý vydá svoje dokonalé svedectvo.

A svedectvo Ducha presvedčí hriešny svet.

– Vo svetle jeho pravdy celé ľudstvo pochopí priepasť, do ktorej sa nechalo zviesť satanom, ktorý v ľudstve a jeho prostredníctvom chcel zopakovať svoje pyšné gesto odmietnutia Boha a jeho zákona.

Takto si toto ľudstvo budovalo civilizáciu bez Boha, riadilo sa morálkou, ktorá protirečí jeho zákonu, ospravedlňovalo každú formu zla a hriechu, nechalo sa zvádzať materializmom, závisťou, násilím a nečistotou.

Božským ohňom Svätého Ducha sa ľudstvo úplne očistí, aby sa mohlo vrátiť do novej záhrady, v ktorej sa bude Najsvätejšej Trojici vzdávať najväčšia sláva.

Svedectvo Ducha mocne obnoví Cirkev.

– Vo svetle jeho pravdy uvidí Cirkev samu seba v celej svojej ľudskej slabosti a bude uzdravená z krízy viery, bude zbavená úkladov bludov, ktoré v nej rozšírili veľkú neresť apostázy a nevery.

Celá Cirkev, obnovená božským ohňom Ducha Svätého, bude odrážať slávu svojho Pána a stane sa znova Nevestou vernou a čistou, celou krásnou, bez poškvrny a vrásky, na obraz svojej nebeskej Matky.

Svedectvo Ducha vás privedie k pochopeniu celej Pravdy.

– Vo svetle jeho pravdy sa všetkým zjaví spásna moc Ježišovho evanjelia, ktoré všade rozšíri svoje božské svetlo.

A tak budú Ježiša počúvať v jeho slove, budú ho nasledovať po ceste, ktorú ukázal, napodobňovať v jeho živote a budú ho oslavovať.

Nadišla hodina, keď môjho Syna Ježiša musia všetci oslavovať.

Zázrakom druhých Turíc spozná ľudstvo Ježiša Krista ako svojho Vykupiteľa a Spasiteľa.

Potom Duch Svätý otvorí srdcia a duše na prijatie Krista, ktorý sa k vám vráti v žiare svojej božskej slávy.

Takto dosiahne napokon moje Nepoškvrnené Srdce svoj veľký triumf.“

Valdragone (Republika San Marino), 24. júna 1997

Exercície vo forme večeradla s 28 biskupmi a 300 kňazmi

MKH z Európy, Ameriky,

Afriky, Ázie a Oceánie

JEŽIŠ KRISTUS JE JEDINÝ SPASITEĽ

„I v tomto roku ste prišli sem, na túto horu, aby ste prežili dni trvalého večeradla bratstva a modlitby s vašou nebeskou Matkou.

Prišli ste v hojnom počte, biskupi a kňazi môjho Hnutia zo všetkých častí sveta.

Pozerám na vás s potešením Matky, ktorú počúvate, nasledujete a oslavujete.

Zjednocujem sa s vami vo vašej modlitbe, beriem ju do svojich rúk, aby som ju predložila pred trón Najsvätejšej Božej Trojice.

Pomáham vám milovať sa bratskou láskou, aby sa Ježiš mohol radovať, vidiac, ako žijete jeho nové prikázanie.

Zosielam do vašich duší nebeskú rosu milosti, milosrdenstva, potechy, radosti, pokoja.

Nasledujte ma po ceste, ktorá vás privedie k veľkému Jubileu, po stopách, ktoré vám ukázal môj pápež Ján Pavol II.

Nechajte sa niesť v mojom Nepoškvrnenom Srdci na stretnutie s Ježišom Kristom, vaším Vykupiteľom, vaším jediným Spasiteľom.

Ježiš Kristus je jediný Spasiteľ, lebo je večné Slovo Otca, vtelené v mojom panenskom lone, ktorý sa narodil, rástol a zomrel na kríži pre vašu spásu.

– Ježiš Kristus je jediný Spasiteľ, lebo je Pravda.

Dokonalý obraz Otca, jeho večné Slovo, vám prináša dar Božej Pravdy.

Jeho pravda je obsiahnutá v Evanjeliu.

Milovaní synovia, buďte verní a neoblomní ohlasovatelia evanjelia.

Vidíte, ako je pravda, obsiahnutá v Evanjeliu, zatieňovaná racionalizmom, zraňovaná bludmi, ktoré sa stále väčšmi šíria, a tak sa mnohí vzďaľujú od pravej viery.

Žite do písmena evanjelium môjho Syna Ježiša.

Ohlasujte do písmena evanjelium, ktoré žijete.

Neprestávajte šíriť svetlo pravdy vo svete, preniknutom tmou bludov a odpadu.

Buďte vy apoštolmi novej evanjelizácie vo svete, ktorý sa po takmer dvetisíc rokoch od prvého ohlasovania evanjelia zmenil na pohanský.

– Ježiš Kristus je jediný Spasiteľ, lebo je Život.

On má život, lebo je Boh.

On darúva život všetkým, lebo ho dostal svojím obetovaním sa na kríži za vás.

Dostávate život milosťou, ktorá vás robí účastnými na tej istej božskej prirodzenosti.

Milovaní synovia, vy sa staňte vysluhovateľmi milosti; vy sa staňte tými, čo prinášajú život.

Preto vás prosím, aby ste boli horliví vo vysluhovaní sviatostí, ktoré vám Ježiš zveril.

Ochotne sa usilujte najmä o sviatosť zmierenia, ktorá je dnes v Cirkvi tak veľmi zanedbávaná v mnohých oblastiach sveta.

Vy buďte vysluhovateľmi Božieho milosrdenstva.

Nech cez vás, kňazi, mne zasvätení, zostúpi na všetkých moja materská nežnosť. Vyhľadávajte tých, ktorí sa vzdialili, posilňujte slabých, odpúšťajte hriešnikom, potešujte zarmútených, prinášajte útechu chorým, buďte vodcami neistých, ochraňujte malých.

Vezmite všetkých do svojho kňazského náručia a priveďte ich do bezpečného útočišťa môjho Nepoškvrneného Srdca.

– Ježiš Kristus je jediný Spasiteľ, lebo je Cesta.

Svojím Duchom lásky vás vedie k Otcovi.

Vedie vás po ceste dokonalého a večného šťastia.

Pripravuje vám poslednú a očakávanú chvíľu stretnutia v jase jeho božskej slávy.

Ježiš Kristus je jediná cesta, ktorá vás vovedie do neba.

Niet iného mena pod nebom, v ktorom možno nájsť spásu.

Ľudstvo kráča po ceste, na ktorej sa s ním stretne, keď Ježiš príde v sláve, aby priniesol svoje kráľovstvo na svet.

Kráčajte v radostnom očakávaní jeho príchodu.

Prekročte prah nádeje a žite v pokoji, v radosti, v dôvere a vo svojej detinskej odovzdanosti.

Po tieto dni večeradla Duch Pánov zostúpil na každého z vás a vložil do vašich sŕdc a duší svoje dary.

Duch Svätý vás posilnil vo vašom povolaní a daroval vám svetlo a silu na plnenie vašej kňazskej služby.

Buďte vernými ohlasovateľmi Pravdy; buďte horlivými nositeľmi života; buďte svetlom nádeje a dôvery pre všetkých.

V týchto dňoch som zacelila mnohé rany; vložila balzam útechy na mnohé horkosti; zotrela skryté slzy; inšpirovala k dobrým rozhodnutiam; premenila srdcia.

Milovaní synovia, odíďte z tohto večeradla v pokoji a radosti.

Staňte sa nástrojmi môjho pokoja v každej časti sveta.

Som stále s vami.

Zjavujem sa Cirkvi a ľudstvu vaším prostredníctvom.

Cez vás sa každým dňom uskutočňuje víťazstvo môjho Nepoškvrneného Srdca vo svete.

S vašimi drahými, s tými, ktorí boli zverení do vašej služby, vás žehnám v mene Otca, i Syna, i Ducha Svätého.“

Rubbio (Vicenza, Taliansko), 6. augusta 1997

Sviatok Premenenia Pána

KRÁĽ VEČNEJ SLÁVY

„Vystúpte so mnou na svätý vrch milosti a svätosti, aby ste boli osvietení a premenení svetlom slávy môjho Syna Ježiša.

On je jednorodený Syn Otca.

On je Slovo, ktoré splodil Otec vo večnosti, jednej podstaty s ním, jeho dokonalý obraz a odblesk jeho božskej žiary.

On je kráľ večnej slávy.

Tak, ako sa premenil pred troma apoštolmi, Petrom, Jánom a Jakubom, na vrchu Tábor, tak sa vám zjaví v žiari svojej božskej slávy, ak so mnou vystúpite na svätý vrch pokory a malosti, lásky a čistoty, ticha a modlitby.

Otec zjavuje svoje tajomstvá iba deťom a maličkým a pred veľkými a múdrymi ich skrýva.

Syn zjavuje svoju božskú žiaru vám, malé deti, ktoré formujem a vediem s materskou starostlivosťou na vrch svätosti.

– Kráľ večnej slávy

Keď sa Slovo stalo telom v mojom panenskom lone, jeho božská žiara bola úplne zahalená ľudskou prirodzenosťou, ktorú vzalo na seba. Takto je jeho božstvo zakryté jeho ľudskou prirodzenosťou.

Hľaďte na dieťa, ktoré sa práve narodilo a bolo uložené do jasieľ, maličké, ktoré potrebuje všetko, potom dospievajúce v rytme svojho ľudského vývoja, hľaďte na mladíka, skloneného nad svojou každodennou prácou, potom na muža bolesti, ktorý nesie ťarchu slabosti, odmietnutie svojimi vlastnými, odsúdenie na drevo kríža, bičovanie, tŕňovú korunu, ukrižovanie a smrť na kríži!

Viďte, ako sa jeho božstvo skutočne stráca pod bolestnou obmedzenosťou jeho ľudskej prirodzenosti.

A ja som sa predsa, ustavičným aktom hrdinskej viery, klaňala vo svojom Synovi Ježišovi Bohu, a v duši som stále rozjímala o ňom v žiare jeho božstva.

– Kráľ večnej slávy

Vo chvíli vzkriesenia sa jeho božstvo zjavuje v celej svojej žiarivej nádhere a zahŕňa aj jeho ľudskú prirodzenosť. Vo vzkriesenom Ježišovi sa jeho ľudská prirodzenosť stáva božskou, lebo jeho telo je už oslávené, ako keď sa zjavil trom apoštolom na hore Tábor.

„A premenil sa pred nimi: tvár mu zažiarila sťa slnko a odev mu zbelel ako svetlo“ (por. Mt 17, 2).

V nebi Ježiš teraz sedí po pravici Otca, v žiare svojho božstva.

Dnes musíte väčšmi pozerať na večnú slávu Ježiša Krista.

Mnohí pochybujú o jeho božskej prirodzenosti; robia jeho Slovo diskutabilným; popierajú historickú skutočnosť jeho vzkriesenia.

Milovaní synovia, odvážne ohlasujte všetkým božstvo môjho Syna Ježiša. Zaodejte sa žiarou jeho Pravdy. Pripomínajte jeho smrť a ohlasujte jeho zmŕtvychvstanie v očakávaní jeho príchodu v sláve.

– Kráľ večnej slávy

Keď sa Ježiš vráti vo svojej božskej sláve a zjaví sa celému ľudstvu, každý bude povolaný zažiť ten istý zážitok, ktorý mali Peter, Jakub a Ján na hore Tábor.

Lebo Ježiš sa zjaví vo svojej žiare a jeho ľudská prirodzenosť bude úplne premenená oslňujúcim svetlom jeho božstva.

Potom bude celý vesmír ohlasovať Ježiša Krista ako Božieho Syna, dokonalý obraz Otca, Slovo, ktoré sa stalo telom, jediného a výlučného Spasiteľa, toho, pre ktorého bolo všetko stvorené a ktorý má moc všetko si podrobiť.

Ježiš prinesie na svet svoje slávne kráľovstvo a bude to kráľovstvo svätosti a milosti, kráľovstvo spravodlivosti, lásky a pokoja.

Milovaní synovia, žite v radostnom očakávaní jeho slávneho návratu.

Preto vás povzbudzujem, aby ste kráčali so mnou po ceste malosti a pokory.

Takto vám Otec zjaví tajomstvo svojho Syna; Duch Svätý vás povedie k pochopeniu celej a plnej Pravdy; Ježiš Kristus sa zjaví v žiare svojej božskej Osoby, aby sa mu všetci klaňali, milovali a oslavovali ho ako Kráľa večnej slávy“.

Dongo (Como, Taliansko), 15. augusta 1997

Nanebovzatie Panny Márie

KRÁĽOVNÁ ŽIARI PO TVOJEJ PRAVICI

„Milovaní synovia, pozerajte dnes s dôverou a pevnou nádejou na svoju nebeskú Matku, vzatú v sláve do neba s dušou a telom.

Všetky zástupy nebeských duchov sa klaňajú v hlbokej úcte pred svojou Kráľovnou, keď som vyzdvihnutá do nebeských výšin a postavená po pravici môjho Syna Ježiša.

A nebesia ma v nádhernej harmónii svetiel a spevov, ktoré u vás dolu nemôže nikto počuť, velebia a volajú: Žiari, ó Pane, Kráľovná po tvojej pravici!

– Kráľovná žiari po tvojej pravici.

Po pravici sa stavia osoba, ktorá je hodná osobitnej úcty.

Keď môj Syn Ježiš po odsúdení na smrť, aby vám priniesol večné vykúpenie, vstáva z mŕtvych v žiare svojej božskej slávy a vystupuje na nebesia, nebeský Otec ho stavia po svojej pravici.

Po pravici Otca, lebo sa mu vzdáva česť, ktorá patrí iba jemu ako jednorodenému Synovi.

Po pravici Otca, lebo keď dovŕšil dielo vykúpenia, priviedol celé ľudstvo, ktoré bolo v otroctve hriechu, do plnej jednoty života s Bohom.

Po pravici Otca, lebo Ježiš je jediný víťaz nad zlým, nad hriechom, zlom a smrťou.

Po pravici Otca, lebo jeho prostredníctvom bol stvorený vesmír a iba jemu bola daná moc podriadiť si všetko, keď zvíťazil nad svojimi nepriateľmi a zničil ich.

„Pán povedal môjmu Pánovi: seď po mojej pravici, kým nepoložím tvojich nepriateľov za podnožku tvojim nohám“ (Ž 110).

Keď stavia nebeský Otec Ježiša Krista po svojej pravici, vzdáva mu tak najvyššiu česť, ktorá patrí jeho jednorodenému Synovi, vtelenému Slovu, Vykupiteľovi, jedinému Spasiteľovi a Kráľovi celého vesmíru.

– Kráľovná žiari po tvojej pravici.

Keď som v sláve vzatá do neba, som postavená po pravici svojho Syna.

Ježiš mi takto priznáva najvyššiu úctu, ktorá mi patrí ako jeho panenskej Matke, dôverne pridruženej k nemu v diele vykúpenia, účastnej na všetkých jeho bolestiach, ktorá je teraz povolaná, aby mala podiel na jeho božskej moci v sláve.

Po pravici Syna, lebo svojím „áno“ som dala súhlas prijať ho v jeho ľudskej prirodzenosti do môjho najčistejšieho lona.

Po pravici Syna, lebo som bola pri ňom v každej chvíli jeho života a spolu s ním pila kalich mnohých horkostí.

Po pravici Syna, lebo pod krížom som sa so svojou nepoškvrnenou a materskou bolesťou stala opravdivou Spoluvykupiteľkou, keď som obetovala svojho Syna Otcovi ako cenu za vaše vykúpenie.

Po pravici Syna, lebo v ňom a jeho prostredníctvom som priniesla víťazstvo nad Zlým, nad hriechom a smrťou, ktoré vstúpili do sveta ako trest za hriech, spáchaný prvými rodičmi.

Po pravici Syna, lebo teraz mám účasť na jeho božskej moci všetko si podrobiť.

Po pravici Syna, lebo môžem pri ňom vykonávať svoju duchovnú úlohu Matky Cirkvi a celého ľudstva.

Po pravici Syna prosím za vás, prihováram sa na váš úžitok, pomáham vám v ukrutnom boji proti satanovi a všetkým zlým duchom, proti zlu a hriechu, aby jedného dňa Kristus mohol zvíťaziť nad mocou, ktorú má ešte smrť nad vami.

Takto, moji milovaní synovia, na konci sveta, keď vás Ježiš vzkriesi pre posledný a všeobecný súd, budete môcť i vy vystúpiť sem hore do neba a budete postavení po pravici Syna a vašej nebeskej Matky, aby ste sa s nimi naveky tešili z dokonalého a večného šťastia.“

Miláno (Taliansko), 8. septembra 1997

Narodenie Panny Márie

PRI MOJEJ KOLÍSKE

„Milovaní synovia, oslavujte s láskou a dôverou sviatok môjho narodenia a pridružte sa k radosti celej Cirkvi, ktorá sa zhromažďuje v úkone hlbokej úcty okolo kolísky, do ktorej ma po mojom narodení položili.

– Pri mojej kolíske sa zhromažďuje celé nebo a jasá, lebo Najsvätejšej Trojici sa dostáva najväčšej slávy.

Nebeský Otec so zaľúbením rozjíma o majstrovskom diele svojej lásky, ktoré od večnosti ustanovil v pláne svojej božskej Múdrosti.

Slovo sa raduje, lebo konečne môže vidieť stvorenie, ktoré si On sám pripravil pre svoje zrodenie v čase ako Matku.

Duch Svätý jasá, lebo mu patrím ako jeho svätý a neporušený chrám pre jeho božský plán.

– Pri mojej kolíske sa zhromažďujú všetci nebeskí duchovia, aby rozjímali o malom dievčatku, ktoré sa práve narodilo, o tej, ktorej bolo určené stať sa ich Kráľovnou.

A skladajú prekrásne harmónie spevov a svetiel, ktoré napĺňajú radosťou moju dušu a rozochvievajú moje srdce, ktoré práve začalo vysielať svoje prvé údery lásky.

– Pri mojej kolíske sa zhromaždite dnes všetci vy, moji synovia, ktorých volám zasvätiť sa môjmu Nepoškvrnenému Srdcu, aby ste boli súčasťou môjho víťazného šíku.

Učte sa odo mňa byť malými.

Dovoľte mi formovať vás, aby ste sa stali služobníkmi.

Vojdite do mojej kolísky, aby ste mohli s Matkou zažiť krásu a jemnosť malosti a pokory.

Dnes musíte všetci kráčať po ceste malosti.

Satan je na vrchole svojej veľkej moci a už sa cíti istým víťazom.

Teraz možno nad ním zvíťaziť iba pokorou a malosťou detí, zasvätených môjmu Nepoškvrnenému Srdcu.

Preto vás vediem po ceste pokory, malosti, jednoduchosti, čistoty, dôvery a vašej stále väčšej synovskej oddanosti.

– Pri mojej kolíske, do ktorej vás dnes všetkých kladiem, prežíva Ježiš veľkú radosť, keď pozoruje, že ho počúvate, milujete a nasledujete.

On vie, že iba malí a čistí srdcom vedia poslušne počúvať a uskutočňovať jeho slová.

On zhromažďuje vo vzácnej záhrade svojej božskej lásky pokorných, chudobných, jednoduchých a slabých.

Vidí, že moje malé deti, čo sú chudobné na duchu i na materiálnych dobrách, ho verne nasledujú a z nich si formuje svojich učeníkov, ktorí i dnes zostanú s ním až do konca.

– Pri mojej kolíske dnes žiaria silné lúče dôvery a pevnej nádeje, aby osvecovali bolestné dni, ktoré prežívate a aby vám dali materinskú útechu v utrpeniach a bolestiach tejto poslednej doby.

Nechajte sa zahaliť mojím svetlom; prijmite s láskou a poslušne slová, ktoré vám dávam, lebo nimi vás vediem po ceste dobra a svätosti.

Vo vás sa mi dostáva útechy a oslavy, lebo pre odpoveď, ktorú ste mi všade dali, vidím, že sa už blíži úsvit nových čias pre Cirkev a pre celé ľudstvo.“

Sale (Alexandria), 1. októbra 1997

Svätej Terezky Ježišovej

MILOSRDNÁ LÁSKA

„Milovaní synovia, vojdite do duchovného večeradla môjho Nepoškvrneného Srdca, aby som vás mohla nechať preniknúť božským tajomstvom milosrdnej lásky môjho Syna Ježiša.

– Ježiš je Milosrdná Láska, lebo v ňom sa odráža Božské milosrdenstvo Otca, ktorý tak miloval svet, že pre jeho spásu mu poslal svojho jednorodeného Syna.

V Ježišovi sa Otcovo milosrdenstvo stáva Osobou a uskutočňuje sa v jeho pláne vykúpenia.

Jeho prostredníctvom Otec zosiela odpustenie ľudstvu, ktoré sa hriechom vzdialilo a opätovne ho vedie k dokonalému spoločenstvu lásky a života so svojím Stvoriteľom a Pánom.

– Ježiš je Milosrdná Láska, lebo tým, že sa stal človekom, nesie na sebe krehkosť, slabosť a utrpenie celého ľudstva.

Keď je Dieťa, nesie vo svojom srdci ston a vzdychy všetkých detí sveta; ako mladík prežíva životné osudy a ťažkosti mládeže, ktorá je veľmi krehká a vystavená búrlivému vetru vášní; keď dospeje do zrelosti, nesie vo svojej božskej osobe problémy, úzkosti a bolesti všetkých.

Skláňa sa nad chudobnými, aby im ohlasoval evanjelium spásy; ohlasuje oslobodenie väzňom; povzbudzuje bezdomovcov; odpúšťa hriešnikom, uzdravuje chorých, potešuje zarmútených a vyháňa diabla z tých, ktorých ovládol.

– Ježiš je Milosrdná Láska, lebo je tichý a pokorný srdcom.

Nechajte sa pritiahnuť do jeho tichosti.

Viďte, aký je nežný, citlivý, súcitný so všetkými; necháva sa poslušne a krotko viesť svojimi nepriateľmi ako baránok, ktorého vedú na krvavú obetu.

Nechajte sa ovládnuť jeho pokorou.

Prvý je posledným; Učiteľ sa stáva učeníkom; Pán sa dáva do služby všetkým.

Plnosť jeho božstva v ňom je skrytá pod ľudským závojom jeho pokory.

– Učte sa odo mňa, lebo som tichý a pokorný srdcom a nájdete odpočinok pre svoje duše. –

– Ježiš je Milosrdná Láska, lebo chce všetkých pritiahnuť do vrúcnej vyhne svojej božskej lásky.

Nechajte sa ním priťahovať.

Neodporujte jeho volaniu.

Kráčajte so mnou po ceste jeho božskej lásky.

Milovaní synovia, prežívajte i vy nežnú lásku k Ježišovi.

Dnes slávite liturgickú pamiatku svätej Terezky Ježiškovej, keď si pripomínate sté výročie jej narodenia pre nebo.

Dnes ju vám všetkým darujem ako vašu malú sestru.

Zasvätila sa ako obeta Ježišovej milosrdnej láske.

Nechala sa celá spáliť ohňom jeho vrúcnej božskej lásky.

Napodobňujte ju na jej malej ceste.

Staňte sa i vy malými, jednoduchými, pokornými, tichými a miernymi.

Staňte sa všetci deťmi, kráčajúc po ceste duchovného detstva, ktorú vám ukázala.

Obetujte sa i vy ako obety Ježišovej milosrdnej láske, aby som vaším prostredníctvom mohla skoro zoslať na svet veľký zázrak Božieho milosrdenstva.“

Sale (Alexandria), 21. novembra 1997

Predstavenie Najsvätejšej Panny v chráme

PODOBNÍ UKRIŽOVANÉMU JEŽIŠOVI

„Milovaní synovia, nechajte sa voviesť do nebeského chrámu môjho Nepoškvrneného Srdca, aby som vás mohla stále väčšmi pripodobňovať môjmu Synovi Ježišovi.

Váš kňazský život sa musí vo všetkom zhodovať s Ježišovým životom.

On chce žiť vo vás až do svojej plnosti.

Musíte sa stať jeho žitým, odvážne a verne ohlasovaným Slovom všetkým, aby svetlo evanjelia mohlo osvecovať hustú temnotu, ktorá zahaľuje zem.

Jeho milosrdná láska sa chce zjaviť a pritiahnuť do horúceho ohňa jeho Božskej lásky všetky duše, najmä tie najvzdialenejšie, zablúdené, duše, ktoré sú zotročené zlom a hriechom.

Ježiš robí zázrak Božieho milosrdenstva najmä prostredníctvom vášho kňazského utrpenia. Preto nastala chvíľa, keď vás všetkých chcem urobiť podobnými ukrižovanému Ježišovi.

– Podobnými ukrižovanému Ježišovi vo vašej každodennej kňazskej službe.

Nastali časy, v ktorých, moji milovaní synovia, musíte vypiť až do dna horký kalich, ktorý vám pripravil nebeský Otec.

Budú sa zväčšovať vnútorné utrpenia, spôsobené vašimi vlastnými obmedzeniami, ľudskou biedou, a tým, že budete pociťovať vo svojom živote ťarchu vašej veľkej slabosti.

Budú narastať aj vnútorné bolesti v dôsledku nepochopení a pohŕdaní, ktoré vás často obklopujú.

Žiadam vás, aby ste aj vy zakúsili bolestnú hodinu Getsemanskej záhrady.

– Podobnými ukrižovanému Ježišovi najmä vo vašich hojných vonkajších utrpeniach.

Aj pre každého z vás som pripravila čas vášho osobného ukrižovania.

Preto som ťa, môj malý syn, žiadala, aby si veľa trpel pri ťažkej operácii srdca, ktorej si sa musel podrobiť.

Obetoval si mi všetko s takou poslušnosťou a detinskou odovzdanosťou a to veľmi pomohlo plánu môjho Nepoškvrneného Srdca.

Práve telesnými bolesťami, ktoré znášate s poslušnosťou a láskou, vás robím podobnými svojmu ukrižovanému Synovi a ja stojím pri vás s rovnakou materskou starostlivosťou, s akou som stála v Ježišovej blízkosti v krvavých chvíľach jeho umučenia a jeho obety na kríži.

– Podobnými ukrižovanému Ježišovi, milovaní synovia, teraz, keď sa blížite k naplneniu môjho plánu, pre ktorý som vás roky formovala a starostlivo s materskou nehou zušľachťovala.

Odvážne sa vydajte znova na cestu dôvery a nádeje.

Blížite sa k časom milosti, v ktorých uvidíte zostupovať na svet prúdy Božieho milosrdenstva.

Svet bude potom očistený týmto božským ohňom lásky a bude úplne obnovený, aby Ježiš mohol priniesť medzi vás Kráľovstvo milosti a svätosti, spravodlivosti, lásky a pokoja.

Preto vás žiadam, aby ste každodenne napomáhali moju činnosť Matky, ktorá vás chce stále väčšmi pripodobňovať ukrižovanému Ježišovi.“

Vacallo (Švajčiarsko), 8. decembra 1997

Nepoškvrnené počatie

OTVORTE BRÁNY KRISTOVI

„Pozerajte dnes na nebeskú žiaru vašej Nepoškvrnenej Matky a nechajte sa priťahovať závanom mojej jemnej vône.

Som Nepoškvrnené počatie.

Som celá krásna: tota pulchra.

Som živý svätostánok Najsvätejšej Trojice, v ktorom je Otec trvalo oslavovaný, Syn dokonale milovaný a Duch Svätý ho plne ovláda.

Som brána, ktorá sa otvára vašej spáse.

Mojou materskou úlohou je pripraviť vás na prijatie môjho Syna, ktorý prichádza.

– Otvorte brány Kristovi.

Ježiš prišiel medzi vás v deň svojho pozemského narodenia prostredníctvom mňa, jeho panenskej Matky, aby sa stal vaším Spasiteľom a vaším jediným Vykupiteľom.

Rozjímajte o ňom s čistotou srdca a s pohľadom lásky v tej chvíli, keď ho porodím, uložím do jasieľ, vo chvíli, keď pociťuje drsnosť chladu a ľad sveta, ktorý ho ignoruje a odmieta.

Toto malé dieťa, ktoré plače, je Boh s nami, je Vykupiteľ sveta, je jediný Spasiteľ.

Bez neho človek nemôže nájsť spásu.

– Otvorte brány Kristovi.

Otvorte brány vašej mysle, aby ste s pokorou a poslušnosťou prijali jeho Božie Slovo.

V priepastnej temnote, ktorá zahaľuje mysle ľudstva, ponoreného do bludov, iba jeho Slovo vám prinesie svetlo Pravdy.

Ohlasujte jeho evanjelium, aby žiarilo vo svete.

Plňte úlohu novej evanjelizácie, ktorá vám bola zverená.

Prinášajte aj dnes jeho Slovo chudobným, hriešnikom, chorým, väzňom, aby všetci mohli kráčať vo svetle Pravdy.

– Otvorte brány Kristovi.

Otvorte brány vašej duše, aby ste ho prijali dôstojne, keď sa vám dáva v Eucharistii.

Keď idete na sväté prijímanie, to prijímate Ježiša v jeho božskej osobe, s jeho osláveným telom a božstvom.

Musíte si v dušiach pripraviť príbytok, ktorý ho bude hodný.

Preto vás vyzývam, aby ste sa vyhýbali hriechu a nenechali sa ním ovládnuť, aby ste trvalo žili v Božej milosti a láske.

Ak sa vám prihodí, že upadnete do smrteľného hriechu, je nevyhnutná sviatostná spoveď skôr, ako prijmete Eucharistiu.

Dnes moje Srdce krváca, keď vidím, ako sa stále väčšmi šíria svätokrádežné prijímania, pretože mnohí prijímajú Eucharistického Ježiša bez spovede v stave smrteľného hriechu.

Nech sú vaše duše naplnené milosťou a svätosťou, aby ste prijímali Ježiša dôstojne, keď sa vám darúva vo sviatosti svojej lásky.

– Otvorte brány Kristovi.

Otvorte brány vášho srdca, aby ste ho mohli prijať silou svojej lásky.

Ježiš vás vedie k dokonalosti lásky.

On sám miluje vo vás; vaším prostredníctvom sa jeho láska vlieva všetkým.

On chce milovať každého človeka, ktorého na svojej ceste stretnete.

Vaším prostredníctvom sa jeho božská láska šíri a tak sa stávate nástrojmi víťazstva jeho milosrdnej lásky.

– Otvorte brány Kristovi.

Otvorte brány vášho života Kristovi, keď sa vráti v jase svojej slávy.

Kresťanský život sa musí trvalo zameriavať na toto očakávanie.

Preto vás povzbudzujem žiť v dôvere a vo veľkej nádeji. Nechajte sa niesť v náručí vášho nebeského Otca s detinskou odovzdanosťou.

Potom každý deň tejto bolestnej doby prežijete pokojne a radostne.

Lebo utrpenia prítomného času sa nedajú porovnať so slávou, ktorá vás čaká, keď sa Kristus zjaví a uvidíte ho takého, aký je, v jase jeho božskej veleby.“

Dongo (Como, Taliansko), 24. decembra 1997

Svätá noc

VOJDITE SO MNOU

„Vojdite so mnou, milovaní synovia, do jaskyne, kde sa v túto noc narodí moje božské Dieťa.

Nech vás neznepokojuje jej spustnutosť; nech vás neľaká jej bieda; nech vás nestiesni jej osamelosť.

Ona je sladkou ochranou v našej únave; je bezpečným útočišťom v našom putovaní; je vyvolenou kolískou nebeského Otca pre ľudské zrodenie jeho jednorodeného Syna.

Vojdite so mnou do jaskyne v tichosti a v úkone hlbokej poklony.

Večné Slovo Otca sa rodí do svojej ľudskej prirodzenosti; je položené do jasieľ; oslavujú ho anjeli, klaňajú sa mu pastieri, ja, jeho panenská Matka a môj najčistejší ženích, Jozef, ho utešujeme a milujeme.

Uvedomte si, milovaní synovia, ako veľmi Boh miloval svet, keď mu daroval svojho Syna.

Rozjímajte očarení o jasličkách: Boží Syn si vyvolil narodiť sa v chudobe, pokore, osamelosti, v bolesti a v plači.

Cíťte so mnou silnú túžbu naplniť ho každou vďačnosťou: zohrejte ho bozkom vašej kňazskej lásky; odejte ho do čistých šiat vašich čností; osušte jeho slzy drahocenným plátnom vašej obety; klaňajte sa mu spolu s pastiermi čistotou vašej modlitby; pritisnite si ho k srdcu ako váš jediný a najdrahší poklad.

Vojdite so mnou do tejto tmavej jaskyne, ak chcete mať účasť na žiari jeho božského príbytku.

Vojdite so mnou do plnosti časov.

Táto svätá noc privádza čas k jeho plnosti.

Boh nariadil čas na prípravu ľudského narodenia Syna.

Od Adama po Noeho; od Abraháma po Dávida; od patriarchov a prorokov čas bol poznačený dlhým a vrúcnym očakávaním jeho príchodu.

V túto svätú noc sa napĺňa čas prvého Adventu.

Lebo sa vám narodí Dieťa, Emanuel, Boh s nami.

Sám Boží Syn má účasť na ľudskej krehkosti, ktorá sa osobitne prejavuje pri jeho narodení, v jeho raste, dospievaní a mladosti.

Nesie ťarchu všetkých bolestí a obetuje sa ako krotký baránok v krvavej obete za vaše vykúpenie a vašu spásu.

Ľudstvo je vykúpené; človek je zachránený; čas dosahuje svoj vrchol, keď zaznamenáva drahocenný okamih všeobecného vykúpenia.

Touto nocou sa začína pre ľudstvo nová cesta, osvietená nádejou a očakávaním jeho druhého príchodu v sláve.

Vojdite so mnou do plnosti časov, ktorá nastane, keď sa Ježiš vráti v jase svojej božskej slávy.

Jeho prvý príchod dosahuje plný význam iba v jeho druhom príchode.

Táto svätá noc predurčuje žiarivý deň, ktorý nezapadne.

Moje Božské Dieťa v jasliach, o ktorom teraz rozjímate a ktoré plače a trasie sa zimou, sa jedného dňa vráti s mocou svojej božskej slávy a privedie čas a dejiny k naplneniu.

Čas a dejiny sa zavŕšia. Svojou božskou a slávnou prítomnosťou všetko obnoví.

Prežívate tajomstvo tohto druhého adventu, ktorý vás pripravuje na prijatie Ježiša, keď sa k vám vráti na nebeských oblakoch.

Iba potom sa naplní druhý advent, ktorý prežívate.

Potom dosiahne čas svoju plnosť.

Potom Nepoškvrnené Srdce vašej nebeskej Matky zvíťazí v konečnom a slávnom víťazstve jej Syna Ježiša.

Vojdite so mnou do plnosti časov a pripravujte sa na prežitie veľkého Jubilea, na ktoré vás pripravuje môj pápež tým, že dáva zostúpiť na svet nádherné svetlo Najsvätejšej Božej Trojice.“

Miláno (Taliansko), 31. decembra 1997

Posledná noc v roku

VŠETKO VÁM BOLO ODHALENÉ

„Milovaní synovia, v tichu a v modlitbe zostaňte so mnou v posledných hodinách tohto roka, ktorý sa práve končí.

Nepremárnite ich márnivo a v zábavách, ako to robia mnohí moji synovia.

Tento rok bol osobitne dôležitý pre môj plán. Teraz vstupujete do mojich časov.

Preto som vám ukázala jasnú cestu, po ktorej máte kráčať, aby ste žili zasvätenie môjmu Nepoškvrnenému Srdcu, ktoré ste mi učinili.

Už vám bolo všetko odhalené.

– Všetko vám bolo odhalené: môj plán vám bol prorocky oznámený vo Fatime a v týchto rokoch som ho uskutočňovala prostredníctvom svojho Mariánskeho kňazského hnutia.

Bol vám odhalený vo svojej dlhodobej príprave.

Toto vaše storočie, ktoré sa chýli ku koncu, bolo pod znamením silnej moci môjho protivníka. A tak bolo ľudstvo zvádzané bludmi ateizmu – teoretického i praktického; namiesto Boha sa stavali idoly, ktoré všetci uctievajú: pôžitok, peniaze, radovánky, moc, pýcha a nečistota. Satanovi sa naozaj podarilo kalichom rozkoše zviesť všetky národy zeme. Spôsobil, že do lásky vošla nenávisť; do spoločenstva nejednotnosť; do spravodlivosti mnohé neprávosti; do pokoja trvalá vojna. Veď celé toto storočie sa odvíjalo pod znamením krutých a krvavých vojen, v ktorých padli milióny nevinných obetí.

A tak Najsvätejšia Trojica určila, aby bolo toto vaše storočie pod znamením mojej mocnej materskej a mimoriadnej prítomnosti. Preto som vo Fatime ukázala cestu, po ktorej má ľudstvo ísť, aby sa navrátilo k Pánovi: cestu obrátenia, modlitby a pokánia. A ponúkla som vám ako bezpečné útočište svoje Nepoškvrnené Srdce.

– Všetko vám bolo odhalené: ukázala som vám svoj plán aj v jeho bolestnom uskutočňovaní.

Ľudstvo upadlo do svojvôle diabla a jeho veľkej moci, vykonávanej satanskými a slobodomurárskymi silami; moju Cirkev zatemnil jeho dym, ktorý do nej prenikol. Bludy sa vyučujú a propagujú a odvádzajú mnohých od pravej viery v Krista a v jeho evanjelium; svätý zákon Boží sa otvorene porušuje; pácha sa hriech a často je ospravedlňovaný a tak sa stráca svetlo milosti a Božej prítomnosti; tvrdými útokmi proti Učiteľskému úradu Cirkvi, najmä proti pápežovi, sa intenzívne rozbíja jednota a stále viac sa rozširuje rana bolestných rozkolov.

Aby som trpiacej a ukrižovanej Cirkvi vašej doby poskytla svoju materskú pomoc a bezpečné útočište, založila som Mariánske kňazské hnutie a rozšírila som ho po celom svete prostredníctvom tejto mojej knihy, ktorá vám ukazuje cestu, po ktorej máte kráčať, aby ste šírili moje svetlo.

Touto knihou vás učím žiť zasvätenie môjmu Nepoškvrnenému Srdcu s prostotou detí, v duchu pokory, chudoby, dôvery a detinskej oddanosti.

Už je to 25 rokov, čo vás vediem slovami, ktoré hovorím srdcu tohto môjho malého syna, ktorého som si vyvolila za nástroj na uskutočnenie môjho materského plánu. Po tieto roky som ho ja sama viedla mnohokrát do všetkých končín sveta a on sa nechal poslušne viesť, malý a neistý, ale úplne mi oddaný ako dieťa v matkinom náručí.

Teraz, čo som vám mala povedať, všetko som už povedala, teda všetko vám bolo odhalené.

A teda v túto noc sa končia verejné posolstvá, ktoré som vám 25 rokov dávala: teraz musíte o nich rozjímať, žiť ich a uvádzať do praxe. A teraz slová, ktoré som posielala zo svojho Nepoškvrneného Srdca ako kvapky nebeskej rosy na púšť vášho života, tak ohrozovaného, budú vydávať ovocie milosti a svätosti.

Odteraz sa budem zjavovať prostredníctvom slova, osoby a konania tohto môjho malého syna, ktorého som si vyvolila, aby vás viedol a ktorého teraz vediem na bolestný vrchol jeho poslania.

– Všetko vám bolo odhalené: môj plán vám bol predpovedaný predovšetkým v jeho obdivuhodnom a víťaznom naplnení.

Ohlasovala som vám víťazstvo môjho Nepoškvrneného Srdca vo svete.

Nakoniec moje Nepoškvrnené Srdce zvíťazí.

To nastane v najväčšom víťazstve Ježiša, ktorý vo svete nastolí svoje slávne kráľovstvo lásky, spravodlivosti a pokoja a všetko obnoví.

Otvorte srdcia nádeji.

Otvorte dokorán brány Kristovi, ktorý k vám prichádza v sláve.

Prežívajte v túžobnom očakávaní hodinu tohto druhého adventu. Staňte sa odvážnymi ohlasovateľmi tohto jeho víťazstva, pretože vy, mne zasvätené malé deti, čo žijete mojím vlastným duchom, ste apoštolmi tejto poslednej doby.

Žite ako verní Ježišovi učeníci, v pohŕdaní svetom i sebou samými, v chudobe, v pokore, v tichosti, v modlitbe, v umŕtvovaní, v láske a v spojení s Bohom, i keď vás svet zaznáva a vami pohŕda.

Nadišla chvíľa, aby ste vyšli zo skrytosti a osvecovali zem.

Ukážte sa všetkým ako moji synovia, lebo som stále s vami.

Viera nech je svetlom, ktoré vám svieti v týchto dňoch temnoty a nech vás spaľuje iba horlivosť za česť a slávu môjho Syna Ježiša.

Bojujte, synovia svetla, pretože už nadišla hodina môjho boja.

V krutej zime ste výhonkami, ktoré vyrastajú z môjho Nepoškvrneného Srdca a ktoré rozložím na konáre Cirkvi, aby ste vedeli, že práve nastáva jej najkrajšia jar.

Budú to pre ňu druhé Turíce.

Preto vás volám, aby ste sa vo večeradlách často modlili modlitbu, o ktorú som vás prosila: Príď, Duchu Svätý, príď na mocný príhovor Nepoškvrneného Srdca Panny Márie, tvojej milovanej Nevesty.

S láskou Matky, ktorú ste po tieto roky počúvali, nasledovali a oslavovali, vás všetkých žehnám v mene Otca, i Syna i Ducha Svätého.“

MODLITBY ZASVÄTENIA SA NEPOŠKVRNENÉMU SRDCU PANNY MÁRIE

Ďalej uvedené formuly sa používajú pri slávnostných príležitostiach. Vyjadrujú životný program a môžu teda príležitostne slúžiť ako látka k rozjímaniu alebo ku spytovaniu svedomia.

Avšak zasvätenie Panne Márii je dobre obnovovať aj denne. Je to úkon lásky a dôvery našej vôle, ktorý možno vyjadriť vlastnými slovami, alebo krátkymi formulami, ktoré sa prípadne už používajú. Uvádzame tu niektoré najjednoduchšie a najobvyklejšie:

– Panna Mária, zasväcujem sa ti pre víťazstvo tvojho Nepoškvrneného Srdca.

– Som celý tvoj a všetko, čo mám, ti obetujem, najmilší Ježišu, prostredníctvom Nepoškvrneného Srdca Panny Márie, našej najmilšej Matky.

– Dobrá Matka, prijmi ma takého, aký som, a urob ma takým, akého ty ma chceš mať.

– Mária, Matka moja, zasväcujem sa tvojmu Nepoškvrnenému Srdcu v živote i v smrti, aby ma chránilo od každej záhuby duše i tela.

Viem, Matka, že tí, ktorých ochraňuješ, sú v bezpečí a preto sa odovzdávam tvojmu Srdcu s úplnou dôverou pre čas i pre večnosť. Amen.

Ako vidno, nejde ani tak o slová, viac-menej krásne alebo početné, ale o úprimný životný záväzok.

MODLITBA ZASVÄTENIA SA NEPOŠKVRNENÉMU SRDCU PANNY MÁRIE

pre kňazov Mariánskeho kňazského hnutia

Panna Mária fatimská, Matka milosrdenstva, Kráľovná neba a zeme, (Matka Sedembolestná), útočište hriešnikov! My, členovia tvojho Mariánskeho kňazského hnutia, ktorí máme tvoriť šík tvojich kňazov, dnes sa celkom osobitne zasväcujeme tvojmu Nepoškvrnenému Srdcu.

Týmto zasvätením rozumieme žiť s tebou a skrze teba svoje kňazstvo a kňazské záväzky.

Preto sa zaväzujeme usilovať sa o svoje vnútorné obrátenie, tak veľmi požadované evanjeliom, aby sme sa zbavili každej ľudskej náklonnosti k sebe samým, ku kariére, k pohodliu, k ľahkým kompromisom so svetom, aby sme boli ako ty, vždy ochotní plniť jedine Božiu vôľu.

Dobrotivá a milosrdná Matka!

Zverujeme ti svoje kňazstvo, aby si ho v tejto rozhodujúcej hodine, ktorá ťažko dolieha na svet, použila pre svoje spásonosné zámery na záchranu duší.

Zaväzujeme sa preto žiť svoje kňazstvo jedine podľa tvojho priania. Predovšetkým sa chceme usilovať o obnovu ducha modlitby a pokánia, o horlivé slávenie Eucharistie, liturgie hodín a každodennú modlitbu svätého ruženca. Každú prvú sobotu mesiaca budeme na tvoju česť sláviť svätú omšu a budeme sa usilovať o nábožný a prísny spôsob života, ktorý by bol dobrým príkladom pre iných.

Tiež ti sľubujeme vernosť evanjeliu. Chceme ho hlásať celé a byť ako jeho hlásatelia odvážnymi a statočnými – keby bolo potrebné až k preliatiu krvi. Sľubujeme ti, že budeme verní svätej Cirkvi, pre ktorej službu sme boli vysvätení.

Najmä chceme byť spojení so Svätým Otcom a s hierarchiou s ním zjednotenou. Bezvýhradným prijímaním pápežských smerníc chceme chrániť učiteľský úrad Cirkvi proti útokom, ktoré ohrozujú samotné základy Cirkvi.

Pod tvojím materským vedením a ochranou chceme byť tiež apoštolmi tejto, dnes tak nutnej jednoty modlitby a lásky s pápežom a vrúcne ťa prosíme preňho o zvláštnu ochranu.

Napokon ti sľubujeme viesť veriacich, ktorí sú nám zverení, k obnovenej úcte a dôvere k tebe.

Sme si vedomí, že ateizmus spôsobil u mnohých veriacich stroskotanie vo viere, že znesvätenie vniklo i do svätého Božieho chrámu a neušetrilo ani mnohých našich kňazských bratov, čo spôsobuje, že sa zlo a hriech stále viac šíri vo svete. Preto sa s plnou dôverou odvažujeme pozdvihnúť svoje oči k tebe, Ježišova a naša milosrdná a mocná Matka, a znova ťa dnes prosiť o pomoc pre záchranu všetkých tvojich detí a s veľkou dôverou ju od teba očakávať, ty milostivá, dobrotivá, sladká Panna Mária. Amen.

MODLITBA ZASVÄTENIA SA NEPOŠKVRNENÉMU SRDCU PANNY MÁRIE

pre rehoľné osoby a laikov, členov Mariánskeho hnutia

Panna Mária fatimská, Matka milosrdenstva, Kráľovná neba a zeme, (Matka Sedembolestná), útočište hriešnikov! My sa pripájame k Mariánskemu hnutiu a zasväcujeme sa celkom osobitným spôsobom tvojmu Nepoškvrnenému Srdcu.

Týmto zasvätením rozumieme žiť s tebou a skrze teba všetky svoje záväzky, ktoré sme na seba vzali svojím krstným zasvätením.

Preto sa zaväzujeme usilovať sa o svoje vnútorné obrátenie, tak veľmi požadované evanjeliom, aby sme sa zbavili každej náklonnosti k sebe samým, k ľahkým kompromisom so svetom – aby sme boli ako ty, vždy ochotní plniť jedine Božiu vôľu.

Dobrotivá a milosrdná Matka!

Zverujeme ti seba samých a svoje kresťanské povolanie, aby si ho v tejto rozhodujúcej hodine, ktorá ťažko dolieha na svet, použila pre svoje spásonosné zámery na záchranu duší.

Zaväzujeme sa preto žiť svoje kresťanské povolanie podľa tvojho priania. Predovšetkým sa chceme usilovať o obnovu ducha modlitby a pokánia, horlivú účasť na slávení Eucharistie, apoštolát, každodennú modlitbu svätého ruženca a prísny spôsob života v zhode s evanjeliom, aby sme tak dávali dobrý príklad v zachovávaní Božieho zákona a v praktickom žití kresťanských čností, predovšetkým čistoty.

Tiež ti sľubujeme, že chceme byť spojení so Svätým Otcom, s hierarchiou s ním zjednotenou a so svojími kňazmi a tak postaviť hrádzu pokračujúcemu odboju proti učiteľskému úradu Cirkvi a brániť ho proti útokom, ktoré ohrozujú samotné základy Cirkvi.

Pod tvojím materským vedením a ochranou chceme byť tiež apoštolmi tejto, dnes tak nutnej jednoty modlitby a lásky s pápežom a vrúcne ťa prosíme preňho o zvláštnu ochranu.

Napokon ti sľubujeme šíriť medzi tými, s ktorými sa stretáme, obnovenú úctu a dôveru k tebe.

Sme si vedomí, že ateizmus spôsobil u mnohých veriacich stroskotanie vo viere, že znesvätenie vniklo i do svätého Božieho chrámu a neušetrilo ani mnohých našich kňazov, že sa zlo a hriech stále viac šíri vo svete. Preto sa s plnou dôverou odvažujeme pozdvihnúť svoje oči k tebe, Ježišova a naša milosrdná a mocná Matka a znova ťa dnes prosiť o pomoc pre záchranu všetkých tvojich detí a s veľkou dôverou ju od teba očakávať, ty milostivá, dobrotivá, sladká Panna Mária. Amen.

MODLITBA ZASVÄTENIA SA MLÁDEŽE PANNE MÁRII

v duchu Mariánskeho kňazského hnutia

Panna Mária fatimská, Matka milosrdenstva, Kráľovná neba a zeme, (Matka Sedembolestná), moja milovaná Matka!

Pretože patrím k Mariánskemu hnutiu, zasväcujem sa dnes zvláštnym spôsobom tvojmu Nepoškvrnenému Srdcu.

Týmto slávnostným úkonom ti ponúkam celý svoj život, svoje srdce, svoju dušu, svoje telo, zvlášť však toto obdobie, v ktorom prežívam svoju mladosť.

Veď ma cestou, ktorú mi ukázal Ježiš, cestou lásky, dobroty a svätosti.

Pomáhaj mi uchrániť sa hriechu, uniknúť zlu, egoizmu a premáhať pokušenia násilia, nečistoty a užívania drog.

Sľubujem ti, že sa budem často spovedať a prijímať Ježiša do svojho srdca ako duchovný pokrm života, že budem zachovávať Božie prikázania, že pôjdem cestou lásky a čistoty, že sa budem denne modliť svätý ruženec.

Chcem byť svedkom jednoty prostredníctvom veľkej lásky ku Svätému Otcovi, k nášmu biskupovi a ku svojím kňazom.

Milujem ťa, moja drahá Matka a obetujem ti svoju mladosť pre víťazstvo tvojho Nepoškvrneného Srdca vo svete. Amen.

DISTRIBUČNÉ CENTRÁ MKH

kde možno dostať túto „modrú knihu“

v cudzích jazykoch

ANGLICKY

The Marian Movement of Priests

Fr. Michael J. Gaughran, S.S.C.

„Lyndhurst“ Park Road

Waterloo

GB-Liverpool, L22-3XE

England – Anglicko

Tel + Fax (0151) 9280137

Fr. Benedict O’ Keeffe

St. Andrew’s, Auchmead Road

Greenock PA 16 OJU (Renfrewshire)

Scotland – Škótsko

Fr. Michael Maher, S.M.

Chanel College

SCoolock – Dublin 5

Ireland - Írsko

The Marian Movement of Priests

Fr. Albert G. Roux

P. O. Box 8

St. Francis – Maine 04774

U.S.A.

Tel. (207) 3983375 Fax (207) 3983352

Fr. Lawrence Faye, C.S.B.

1515 Bathurst Street

Toronto, Ontario M5P 3H4

Canada

Fr. Francis Geremia, C.S.

Our Lady of Crmel Church

7645, Rue Le Mans

St. Leonard – Quebec H1S 2A1

Canada

Tel. (514) 2563632 Fax (514) 2538987

Fr. Tran Duc Thahn

Sankt Marie Kirke

Mariegade, 8

DK-6100 Haderslev

Danmark

Fr. Ronald Cairns, O.M.I.

Catholic Church Alexandra

P. O. Box 39084

Bramley 2018 – Johannesburg

South Africa – Južná Afrika

Msgr. Second Arbogast, V.G.

Moshi Cathedral – P. O. Box 3041

Moshi – Tanzánia

Afrika

Fr. Evarist K. Ssempija Nkozi

P. O. Box 27

Buwama-Mpige, Uganda

Afrika

Fr. Cletus Mwiila

Cathedral of the Sacred Heart Parush

P.O.Box 660 200

Monze – Zambia

Afrika

Fr. Peter Meiring, S.J.

Braeside Catholic Church

P.O. Cranborne

Harare – Zimbabwe

Afrika

Fr. Albert Kretschmer, S.V.D.

Divine Words Missionaries

St. Kizito s Rectory

P.O.Box 3285

Accra – Ghana

Afrika

Fr. Larry Gilmore, S.D.B.

P.O.Box 2751

Monrovia – Liberia

Afrika

Fr. V. Nzolima

P.O.Box 607

Zomba – Malawi

Afrika

Fr. Richard Woulfe, C.S.Sp.

Catholic Church Kariobangi

P. O. Box 40369

Nairobi – Kenya

Afrika

Fr. Cyprian N. Nwachukwu, M.S.P.

St. Teresa Catholic Church, Yonibana

P.O.Box 1

Makeni – Siera Leone

Afrika

Fr. Charles O Haeri

Holy Ghost Catholic Cathedral

P.O.Box 302

Ogui-Enugu, Nigeria

Afrika

Fr. Lino Valente

St. Joseph s Parish

114, High Street

Stanthorpe-Queensland 4380

Austrália

Tel. (76) 812157

Jolanda Nardizzi

5, Keaney Way

City Beach 6015, Pearth W. Australia

Tel. (061) 892452222

Fr. J. Bouman, O.P.

Pastorie Oranjestad

P. O. Box 702, Aruba

Holandské Antily

Fr. Hubert Hady

Seminari Menegah

Roh Kudus Tuka

Kotak Pos. 18

Sempidi 80351 – Bali

Indonézia

Mgr. V. Kartosiswoyo

C/o Naniek Hadibowo

Prof. Supomo, 11/A

Tibet – Jakarta Selatan 62

Indonézia

Fr. Peter Lay Cho

Catolic Church, Yenandaung Parish

Yenandaung Village

Kyankhin – Ayeyawaddi

Myanmar, Birmania

Ázia

Fr. Donald McIlraith, S.S.C.

P.O.Box 1320

Queen Elizabeth Drive

Suva, Fiji Islands

Oceania

Mons. Franciso Tantoco Jr.

Caritas Manila, Jesus Street

Pandacan – 1011 Manila

Filipíny – Ázia

Fr. George McGrail

St. Paul s R.C. Parish

Varyl Begg Estate

Gibralter

Fr. Melchiorre Arnoldi

Tsuen Wan

P.O. Box 996

Hong Kong – China

Fax (24) 158172

Fr. Rosario Stroscio S.D.B.

Auxilium Parish

8/A, Mahendra Roy Lane

Calcutta, 700 046

India

Rev. Anastasio Gomes O.C.D.

Carmelite Seminary

Peddem – Mapusa P.O.

GOA 403 50744

India

Fr. Francis Su

St. Anthony s Church

P.O.Box 269

96107 Sarikei-Sarawak, Malaysia

Ázia

Fr. Michael Agius, O.F.M.Cap.

Azzopardi Street

Maria Regina Parish

Marsa HMR 14

Malta

Fr. Tariq Rahmat

St. Patrick s Cathedral

Shahrah-E-Iŕaq

Karachi 74-400 – Pakistan

Ázia

Fr. Felice Tavo, S.M.

Holy Spirit Seminary

P.O.Box 1101

Boroko-CND

Papua, Nuova Guinea

Fr. J.M. Pusateri, S.M.

P.O.Box 741

Apia – W. Samoa

Oceania

Dr. Victor Wee Sip Leong

Kin Mun Clinic

Blk 66

Toa Payoh, Lor 4, #01-319

Singapore 1231 – Singapur

Ázia

Fr. Jude Nicholas Fernando

National Seminary

Ampitiya – Kandy 20160, Sri Lanka

Ázia

Fr. Surin Chunfong

Bishop s House

31/2-4 Somboonkul Road

Ratchaburi 70 000 – Thailand

Ázia

Benigno Sonthy Saratham

75, Soi King Plu

St. Lois, 3rd. Road

Sathorn, Bangkok 10120 – Thailand Ázia

Rev. Dwight K. Merrick

20, Rust Street

St. Clair – Trinidad

W. Indies

ARABSKY

P. Jean Saáde, O.L.M.

Cellége Central des Moines Libanais

JOUNIEH

Libanon

tel. 91.01.00/914266 – fax (96)9637999

ČESKY

Jozef Vlček – MKH

Černochova 7

CZ-772 00 Olomouc

Česká republika

ČÍNSKY

Fr. Melchiorre Arnoldi

Tsuen Wan

P.O. Box 996

Hong Kong – China

Fax (24) 158172

Fr. Ernesto Rescalli, S.D.B.

Yuet Wah College

18, Estrada da Vitoria

Macau (Via Hong-Kong)

Fr. Joseph Siao

69, Kuitzu Road

Taishan – Taipei, Hsien (243)

Taiwan R.O.C.

FLÁMSKY

P. Silvester De Munter, O.F.M.

Minderbroedersstraat, 5

B-3800 Sint-Truiden

Belgique – Belgicko

FRANCÚZSKY

P. George Flieg, S.M.M.

2, Rue 4 Saisons

F-68200 Brunstatt

France – Francúzsko

Tel.(03)89.06.4098 – Fax (04)7585397

Mouvement Sacerdotal Marial

Secrétariat – M.me Michelline Gury

13, Rue des Vieux Prés

F-54120 Bertrichamps

France – Francúzsko

Tel (03)83714322 Fax (03)83714432

P. Joseph Schwizer

Eritage de Longeborgne

CH – 1967 Bramois

Schweiz – Švajčiarsko

Tel.(027)2031108

P. Arthur Delhaye S.D.B.

Rue Dubois, 2

B-4540 Amay

Belgique – Belgicko

Fr. Albert Roux

P.O. Box 8

St. Francis – Maine 04774-0008

U.S.A.

Tel.(207)3983375 – Fax (207)3983352

P. Jean Jblondo, S.J.

Celes B. P. 8 Abidjan 80

Côte d Ivoire Pobrežie Slonoviny

Afrika

P. Élie Koma, S.J.

Centre Spirituel Kiriri

B.P. 2130

Bujumbura – Burundi

Afrika

Mgr. Rakotondrasoa

Evéque

38100 Antisirabe – Madagaskar

Afrika

P. Christian Soudée, S.J.

Ambozontany – B.P. 1440

301 – Fianarantsoa – Madagaskar

Afrika

Abbé Pierre Diallo

Paroisse du Sacré-Coeur

P.B. 163

Toma – Burkina-Faso

Afrika

Card. Fréderic Etsou

Archevéque de Kinshasa

Avenue de l Université

P.B. 8431 Kongo

Afrika

Mr. Edmond de Marie Kahindo

Sanctuaire Marial N.D. de Fatima

P.B. 553

Bukavu (via Rwanda) Kongo

Afrika

Fax (871)682623763

Abbé Laurent Kalibushi

Curé de Cabuye

P.B. 405 Kigali – Rép. Rwandaise

Africa Centrale

P. Matthie Barukinamwo

Grand Séminaire Interdioc. Jean-Paul II

P.P. 10 103 Hédzranawoé, LOME

Togo

Royer de Charité

Cap-des-Biches 60

Rufisque – Dakar

Senegal

HOLANDSKY

P. Arnold Spauwen, S.J.

Houtlaan, 4 – Berchmanianum

NL-6525 XZ – Nijmegen

Holandsko

CHORVÁTSKY

P. Izidor Jedvaj, S.J.

Jordanovac, 110

HR-10.000 Zagreb

Chorvátsko

INDONÉZSKY

Fr. Hubert Hady

Seminari Menegah

Roh Kudus Tuka

Kotak Pos. 18

Sempidi 80351 – Bali

Indonézia

Mgr. V. Kartosiswoyo

C/o Naniek Hadibowo

Prof. Supomo, 11/A

Tibet – Jakarta Selatan 62

Indonézia

JAPONSKY

Fr. Francis Uchiyama Keisuke, C.P.

Il Mazareth Convent Cho-Me 5-7

Katase Kaigan 2-57

251 Fujisawa

Japan

KAZAŠSKY

Pfarrer Guido Becker

Ul. Octjabrskaja, 60

KZ-463005 Aktjubinsk

Kazachstan

KÓREJSKY

Fr. Joseph Slaby, M.M.

124, U Am 2 Dong, Nam Gu

Pusan 608-062

South Korea

LITOVSKY

Mons. Vincentas Jalinskas

Raguvos 20-10 – Kaunas 3000

Litva

MAĎARSKY

Rev. Dr. Erdös Mátyás

Mindszenty Tér 2

H 2500 Esztergom

Hungaria

tel. (33)11288

MALAŠSKY

Rev. Anastasio Gomes O.C.D.

Carmelite Seminary

Peddem – Mapusa P.O.

GOA 403 50744

India

MALAYALAM

Fr. Rosario Strosocio, S.D.B.

Auxilium Parish

8/A, Mahendra Roy Lane

Calcutta 700 046

India

MALTSKY

Fr. Michael Agius, O.F.M.Cap.

Azzopardi Street

Maria Regina Parish

Marsa HMR 14

Malta

NEMECKY

Dr. Susanna Schômig

Schrutkagasse 48

A 1130 Wien

Austria

tel. (01)8778162

Marianische Priesterbewegung

Heidi Bartha

Blumenfeld, Schlosstrasse 8

D-78250 – Tangen 2

Germania

tel. (07)7367344 – fax: (07)7367859

P. Paul Suso Holdener, C.S.S.R.

Redemptoristen Mariawil

Bruggerstrasse 143

CH – 5400 – Baden

Schweiz

tel. (056)2224287

POĽSKY

Ewa Bromboszcz

„Vox Domini“

Ul. Gražynskiego 13/3

PL-40 126 Katowice

Polska

Tel + Fax (032)584228

PORTUGALSKY

Movimiento Sacerdotal Mariano

Casa das Servas Reparadoras

Rua do Coracao de Maria

Cova da Iria, Fatima

Portugal

Pe Giovanni del Ponte

Pequenos Filhos da Mae de Deus

Adpo. 130

P-7350 Elvas

Portugal

Tel (351)268611303

Otavio Piva de Albuquerque

Rodovia Rapso Tavares, km 26,5

Bairro Moinho Velho

06700-000 Cotia/SP, Săo Paulo

Brazília

Tel (011)97221255 Fax (011)79221447

Rev. Nazzareno Lanciotti

C.P.25 – Av.Marilia, 294 – No.Se.do Pilar

78255 Jauru/MT

Brazília

Tel.(065)2441242 Fax (065)24411260

RUMUNSKY

Pr. Petre Timpu

Str. Closca, 24

R-1900 Timisoara

Romania

RUSKY

Fr. Richard Masin

170.000 Tver (Kalinin)

Ul. Sovietskaja, 61

Ruská Federácia

SINHALSKY

Fr. Jude Nicholas Fernando

National Seminary

Ampitiya – Kandy 20160

Sri Lanka – Ázia

SLOVINSKY

P. Ivan Pojavnik

Bezenskova, 29

61.100 Ljubljana

Slovinsko

tel. (06)321415

SVAHILSKY

Edmond Kahindo

C/o Pharakina-Congo

P.B. 122 Cyngugu – Rwanda

Afrika

Tel+Fax (88)87248

SRBSKY

P. János Sóti, S.J.

Marsala Tita, 129

YU-23273 Novo Miloševo Srbsko

Jugoslavia

ŠPANIELSKY

Pbro. Andrés González Plaza

Plaza del Tejar s/n

Apdo. Postal 992

E-38400 Puerto de la Cruz – Tenerife

Espaňa

Tel + Fax (922) 383200

Pbro. Adolfo Solá-Sert Juliá

Muntaner 318,2°– la Dcha.

E-08021 Barcelona

Espaňa

Tel + Fax (93) 4147526

Mons. Ruben Di Monte

Calle Amehino, 907

1870 Avellaneda

Argentina

Tel.+ Fax (01)2224381 / 2225184

Federico Rerreira Achaval

Quintana 308

1014 Buenos Aires

Argentina

Tel. (01) 8121815

Sra. Gina Terrazas de Alaiza

Casilla 146 Santa Cruz

Bolivia

Tel. (03) 420745

Pe. Antonio Gril, S.D.B.

Casilla 62, Correo 3

Santiago

Chile

Tel. (02) 6353086

Pe. Roberto Icarte Encina

Séptimo de Línea S/N

Casilla 17, Puerto Montt

Chile

Tel + Fax (065) 258642

Mons. Reynaldo Iriarte Ríos

Carrera 45, no. 53-122

Barranquilla

Colombia

Tel. (05) 3593764

Pe. Francisco Nuňes Gómez

Avenida 81 No. 48-95 – Apdo. 204

Santafé de Bogotá

Colombia

Tel. (01) 2250893

Pe. Juan José Gamboa Cordero, S.D.B.

Apdo. 762 – 2010 Zapote

San José

Costa Rica

Tel. (225) 2396

Mons. Bernardino Echeverria Ruiz, OFM

Avenida América 1805 y la Gasca

Quito

Ecuador

Tel. (02) 223137 Fax (02) 501429

P. Fabio Colindres

Apdo, 01-345

San Salvador

El Salvador, C.A.

Tel. (260) 5991 Fax (261) 1698

Movimento Sacerdotal Mariano

Gererdo Brja Ferguson

Apdo, Postal 01-345

San Salvador

El Salvador, C.A.

Tel. (260) 5991 Fax (261) 1698

Mons. Eduardo Aquirre Oestmann, F.M.M.

Apdo. Postal 623-1 1907

Guatemala

Guatemala

Tel. (592) 0575/0292 Fax (594) 0480

Mons. Gerardo Scarpone, O.F.M.

Obispo de Comayagua – Apdo. Postal 41

Comayagua

Honduras

Pe. Maximiliano Orellana

Calle Minas de Oro, 319

Colonia Las Minitas

Tegucicalpa

Honduras

Tel + Fax (239) 4762

Pe. Félix Pinoncely Proal

Apdo. Postal 1 – Sucursal de Correos, 3

Centro Comercial la Fuente

31021 Chiuahua, Chih.

Mexico

Tel (14) 105880

Pe. Ismael Serrano

Apdo. Postal E-11 – Managua

Nicaragua

Tel. (265) 8729

Fray Vicente Morgante, O.F.M.

Apdo. Postal 6-5241 – El Dorado

Panamá 6A

Panama

Tel. + Fax (442) 2722

Srita Pabla Martínez

Parroquia Nta. Sra. del Perpetuo Socorro

Tacuary y 4ta. (Blás Garay)

Asunción

Paraguay

Tel. (021) 71056

P. Fernando Chang Valverde

Casilla Postal 01-444

Callao

Perú

Tel. (01) 90713

Mons. Herminio de Jesús Viera

Obispado

Apdo. Postal 205, Estación 6

Ponce 00732

Puerto Rico

Tel. (787) 8485265

Mons. Juan Antonio Flores Santana

Apdo. Postal 308

Santiago De Los Caralleros

Republica Dominicana

Sra. Carmen Rosa Alvarez De Crow

Apdo. Postal 308

Santiago De Los Caralleros

Republica Dominicana

Tel. (583) 8677 Fax (582) 6042

Pe. Nuble Alonso Rodríguez

Parroquia S. Teresita del Niňo Jesús

Avda. Pedro de Mendoza 6267

Montevideo 11200

Uruguay

Tel. (02) 2223217

Pbro. Alexander Mendoza C.

Misión Católica Portuguesa

Hermita N.S. de Coromoto y de Fátima

Avenida Boyacá, San Bernardino

Via Cota Mil, Zona Pastoral 1011 ZP-A

Caracas

Venezuela

Tel. (02) 5719531 Fax (02) 5719160

Pe. Enrique Dos Santos

Calle Cuárico, Edificio Erika

Apdo. 22-A Colinas de Bello Monte

Caracas

Venezuela

Tel. (02) 7531148 Fax (02) 7537112

TAGALOGSKY

Mons. Franciso Tantoco Jr.

Caritas Manila, Jesus Street

Pandacan – 1011 Manila

Filipíny – Ázia

TALIANSKY

Movimento Sacerdotale Mariano

Via Terruggia, 14

20162 Milano

Italia

TAMILSKY

Fr. Andrew Fernandez, O.C.D.

Mount Carmel Ashram

Perumkulam P.O.

Kottarakara 691 506 – Kerala

India

Rev. Anthony Xavier

S. H. Sanatorium, Tuticorin

628 002 Tamilnadu

India

UKRAJINSKY

Collegio San Giosafat

Passeggiata del Gianicolo, 6

I 00187 Roma

Italia

VIETNAMSKY

Fr. Joseph Hoáng Ván Tiém, S.D.B.

40 nhá Chang

Hanoi

Vietnam

The Marian Movement of Priests

Fr. Albert G. Roux

P. O. Box 8

St. Francis, ME 04774-0008

U.S.A

Tel.(207)3983375 Fax (207)3983352

Table of Contents

Na cestu

Predslov

ÚVOD

VZNIK

ROZŠÍRENIE

ŠPIRITUALITA

a) Čo je Mariánske kňazské hnutie

b) Charakteristické záväzky špirituality MKH

(1) Zasvätenie sa Nepoškvrnenému Srdcu Panny Márie

(2) Jednota s pápežom a s Cirkvou s ním zjednotenou

(3) Privádzať veriacich k veľkej dôvere v Pannu Máriu

c) Mariánske hnutie

(1) Žiť svoj krst

(2) Byť svedkami spojenia a jednoty

(3) Záväzok obrátenia

d) Večeradlá

(1) Regionálne (národné), diecézne a rodinné večeradlá

(2) Štruktúra večeradiel

e) Pomoc Cirkvi

Všetkým mojim synom kňazom.

1973 - Hnutie sa teraz zrodilo

Stále budem pri tebe

Hnutie sa teraz zrodilo

Rysuje sa tvoje poslanie

Príčina môjho plaču

Budem vašou vodkyňou

Nechaj konať mňa

Len a vždy Matka

Bdejte a modlite sa

Srdcia mojich kňazov

Bude to nová Cirkev

Tvoj životný cieľ

V mojom Srdci v modlitbe

K veľkému cieľu svätosti

Na svet sa zniesla noc

Matku treba milovať a skusovať

Toto sú moji kňazi

Budem všetko robiť pre teba

Nerozumnosť zahanbí múdrosť

Spôsob konania odlišný od vášho

Chcem ich zachrániť

Svetlo evanjelia

Priatelia a obhajcovia pápeža

Z drápov môjho nepriateľa

Môj verný zástup

Diabol sa ich bojí a nenávidí ich

Len pre môjho Syna Ježiša

Duch vzbury proti Bohu

Triumf môjho Nepoškvrneného Srdca

Neha Matky

Moja Cirkev bude obnovená

Opíjajú sa do nemoty

1974 - Večeradlá života so mnou

Moje Srdce bude tvojím útočišťom

Večeradlá života so mnou

Znamenie, ktoré dám každému

Čo dokáže urobiť Matka

Dôveruj len mne

Nech prežívajú s dôverou prítomný okamih

Je čas, aby som ich sama zhromaždila

Začne to s mojimi kňazmi

Veľkí v láske

Dávam ti radosť kríža

Vlož ich do môjho materinského Srdca

Nech mi obetujú svoje utrpenie

Dám im tejto vody

Moji najmilší synovia

Modlitba mojich kňazov

Dielo, ktoré konám

Chcem sa pričiniť, aby Ježiš znova žil

Vo vyhni Ježišovho Srdca

Nepotrebujem ľudské prostriedky

Prijímam tvoj veniec lásky

Triumf môj a mojich synov

Povediem ťa za ruku

Som v nebi, aby som bola viac Matkou

Moje kráľovstvo

Modli sa za Svätého Otca

S tým sa musí počítať

Modlitba a poslušnosť

Ako len veľmi potrebujete Matku!

Oltár, na ktorom sa budú obetovať

Znamenie, ktoré dáva Boh

Maličkým budú odhalené

Chvíle úzkosti

Sila Ducha

Začína klíčiť

1975 - Radujte sa

Verní hlasu môjmu a pápežovmu

Čas, ktorý máte k dispozícii

Radosť, že vás môžem vychovávať

Nemyslieť na zajtrajšok

Cesta kríža

Nerobte mi bolesť svojimi pochybnosťami

Odpovedzte na moju najnaliehavejšiu výzvu

Váš najťažší kríž

Buď pokojný na tomto mieste svojho odpočinku

Som služobnica Pánova

Kňazi mi odpovedajú

Satan zúri

Budeš ich privádzať ku mne

Malí v očiach iných, veľkí v očiach mojich

So mnou sa obetovať a trpieť

Čo znamená byť Matkou

Radujte sa

Vaše mlčanie

Všetkých volám

Žite svoje zasvätenie

Tieto hodiny budú skrátené

Ja budem víťazkou

Nebojte sa

Môj dar Cirkvi

1976 - Musíte byť maličkí

Znamenie odporu

Vôňa vašej čistoty

Dokonalí tešitelia

Matka Ježišova a vaša

Vaše svetlo bude žiariť

Hľaďte na môjho ukrižovaného Syna

Viďte, či je vaša bolesť väčšia

Budete schopní milovať

Zasväťte sa môjmu Nepoškvrnenému Srdcu

Nasledujte ma na ceste môjho Syna

Povedzte so mnou svoje „áno“

Vaše svedectvo je stále potrebnejšie

V duchu detinskej oddanosti

Môj čas

Vaše ťažkosti

Jedine s pápežom

Žite so mnou v nebi

Vaša Kráľovná a Vodkyňa

Musíte byť maličkí

Preto k vám hovorím

Hľaď na svoju Matku!

Čas očisty

Čoho sa bojíte?

Ježiš žiada od vás dar vašej lásky

Pravá chudoba ducha

1977 - V každej časti sveta

Kráčajte v mojom svetle

Naučím ťa milovať

Budeš celá obnovená

Nesiem vás na svojich rukách

Čistí duchom, srdcom, telom

V každej časti sveta

Vaše mučeníctvo srdca

Anjel útechy

So mnou pod krížom

Nenechávajte sa zvádzať

Môj plán

Môj boj

Nástrahy môjho protivníka

Spojení v láske

Vaša ochota

Vstúpte do tejto mojej záhrady

Milujte stále!

Moje vlastníctvo

Rozhodujúci ťah

Ukazujem vám cestu

Nie je všetkým dané

Slnečný zázrak

Pochybnosti a rozpaky

Všetko sa už uskutočňuje

Nepoškvrnená je pri vás

Aj vy rodíte môjho Syna

Koniec jedného obdobia

1978 - Vaše verejné poslanie

Začne to s Cirkvou

Môžeš nás milovať aj takto

Synovia, pomáhajte mi

V chráme budete obetovaní

Len vtedy sa porozumie

Teraz sa musíte pripraviť

Dostane sa vám útechy

Hodina temnej moci

Toľko krvi!

Budete svedkami

Prišla moja hodina

Celá Cirkev v mojom útočišti

Tento obrovský národ!

Vaše verejné poslanie

Znamenie pre všetkých!

V srdci Cirkvi

Pápežova smrť

Vaše nové narodenie

Hodina apoštolov svetla

Nový pápež Ján Pavol II.

Nesmiete sa cítiť osamelými

Moja materská činnosť

Matka Cirkvi

Jeho druhý príchod

1979 - Znamenia očisty

Plán milosrdnej lásky

Prvé znamenie: zmätok

Druhé znamenie: nedisciplína

Tretie znamenie: rozdelenie

Štvrté znamenie: prenasledovanie

Vaše oslobodenie je blízko

Vaša vnútorná rovnováha

Pri Synovi a pri deťoch

Žena odetá slnkom

Ježiš v Eucharistii

V mojom Nepoškvrnenom Srdci

Tu v Cova da Iria

Vaša odpoveď

Päť prvých sobôt

Verní, ochotní a poslušní

Úzkostlivá výzva

Anjeli Pána

Váš ruženec

V chráme môjho Srdca

Púšť zakvitne

Pohliadni na Srdce

Matka všetkých

Koľko svetla!

Vaša posledná hodina

1980 - Vaša víťazná Matka

Vaša víťazná Matka

Veľká sieť lásky

Obety ku sláve Božej

Pod mojím nepoškvrneným plášťom

S Ježišom na púšti

Moje a vaše „ÁNO“

V jeho najväčšej opustenosti

Majte dôveru

Rovnaké rozmery sveta

Čas boja

Prúd vody

Púšť, do ktorej sa uťahujem

Dielo spoluvykúpenia

Sprostredkovateľka milostí

Mocná zbraň

Moje oslávené telo

Úskalia veľkej roztržky

Príde k vám ako oheň

Bolesti Cirkvi

Veľký plán s týmto ľudom

Nehrešte viac!

Divy lásky a svetla

Matka tých najbiednejších

Sila evanjelia

Veľké milosrdenstvo

Okolo kolísky

Najväčší výkrik

1981 - Svetlo a sláva Pána

Jediná možnosť záchrany

Svetlo a sláva Pána

So záľubou pozerám na vás

Ovládnite svoje zmysly

„Áno, Otče!“

Dnes sa opakuje jeho utrpenie

Zostúpila som z neba

„Príď, Duchu Svätý!“

Je hodina môjho víťazstva

Útočište hriešnikov

Matka milosrdenstva

Mocou maličkých

Matka všetkých bolestí

Kráľovná anjelov

Vnútorná rana

Príde k vám pokoj

Spoločenstvo svätých

Veľká skúška

Na ceste dokonalej lásky

V jasliach utrpenia

Sladký a smutný hlas

1982 - Som Matkou útechy

Som Matkou útechy

Svetlo lásky a nádeje

Nový Jeruzalem

„Áno“ Ježišovmu evanjeliu

Tak som našla svojho Syna

Pozrite na pápeža!

Hodina Ducha Svätého

Vo vás je Matka oslávená

Tajomstvo môjho Nepoškvrneného Srdca

Nástroje môjho milosrdenstva

Svet bude zachránený

Veľká sila zadosťučinenia

Ja som Zornička

Poslušní, čistí a chudobní

Môj plán

Boh je s vami!

Bdejte v modlitbe!

1983 - Otvorte brány Kristovi dokorán !

Matka nádeje

Žiadam vás o duchovné detstvo

Milujte sa navzájom

Cesta pokánia

Otvorte brány Kristovi dokorán

Dokonané je!

Nech nič neruší váš pokoj!

Tento mesiac máj

Nové nebesia a nová zem

Brána nebeská

Preto som vás chcela mať tu

Ten „Svätý vrch“

Vo svetle neba

Matka očisty

Vysluhovatelia vykúpenia

Moje najmenšie deti

Som pod krížom

Poslanie anjelov

Drak bude spútaný

Vojvodkyňa jediného šíku

Na cestách Afriky

Slávnosť Nepoškvrneného počatia Panny Márie

Jeho nové Vianoce

Vráťte sa k svojmu Vykupiteľovi

1984 - Všetkých prosím o zasvätenie

Majte odvahu!

Moja kniha

Moje znamenia

Môj dar pre vás

Poranená duša

Hľaďte na môjho snúbenca Jozefa

Všetkých prosím o zasvätenie

Pri každom oltári

Obráťte sa!

Tajomstvo môjho Nepoškvrneného Srdca

Matka Ježiša – kňaza

Kráčajte vo svetle

Matka viery

Vo večeradle so mnou

Buďte mojimi apoštolmi

Bojujte, milovaní synovia!

Moje posolstvá

Moja naliehavá výzva

Božia vôľa

Všetko už bolo odhalené

Znamenia vašej doby

1985 - Ja som začiatkom nových čias

Ja som začiatkom nových čias

Vidím vašu malosť

Moje slovo

Moja a vaša čistota

Pôst, ktorý od vás žiadam

Hodina novej agónie

Tvoje bolestné utrpenie

Vaše pokánie

Príď, Duchu lásky!

Nástroje môjho pokoja

Nebojte sa!

Hodina verejného svedectva

Moja cesta

Blažení v očakávaní

Vaša materská pastierka

Hlboké mlčanie

Vaša modlitba so mnou

1986 - Kráľovná pokoja

Kráľovná pokoja

Cesta k zachovávaniu Božej vôle

Božie tajomstvo

Prečo si ma opustil?

Ježiš je vaším pokojom

Matka milosti a milosrdenstva

Záchranná kotva

V duchu radosti a útechy

Archa novej zmluvy

Vystúpte na horu

Ja som Matka Eucharistie

Budete rozdávať pokoj srdca

Moje Srdce krváca

Moje narodenie

Vychovávam vás k utrpeniu

Spolu s vami v boji

Ruženec vás privedie k mieru

Úloha zverená Cirkvi

Vaše miesto v nebi

Cesta, ktorá vás vedie do jeho kráľovstva

Môj liek proti vašim chorobám

Môj nebeský jas

Kolíska pre jeho opätovný slávny príchod

A príde k vám pokoj

1987 - Zornica, ktorá vychádza

Som ranná Zornica, ktorá vychádza

Cesta k Božiemu zjaveniu

Dnes sa zjavuje národom v mojom náručí. V mojom náručí plní svoje božské poslanie. Na ceste, ktorú mu pripravujem, pracuje Ježiš a zjavuje sa ako Spasiteľ sveta. Tú istú úlohu Matky plním voči každému z vás, moji milovaní, ktorí ste volaní k tomu, aby ste znovu žili vo vašom kňazskom živote osud a poslanie môjho Syna Ježiša. Takto pochopíte, prečo od vás žiadam, aby ste sa mi celkom zverili tým, že sa zasvätíte môjmu Nepoškvrnenému Srdcu. Tento úkon zasvätenia mi umožní zasahovať do vášho života a usporiadať ho pre dokonalé plnenie Otcovej vôle. Tak som pri vás v každom okamihu vášho dňa. Svojím mlčaním vám pomáham prehovoriť. Svojím hlasom vás učím modlitbe. Svojimi rukami vás vediem po správnej ceste. Svojou prítomnosťou vás posilňujem vo vašej únave. Svojou materinskou láskou vás potešujem vo vašom utrpení. Svojím mocným príhovorom robím plodnou vašu apoštolskú prácu. Svojím Nepoškvrneným Srdcom vám darujem radosť a pokoj vo chvíľach malomyseľnosti a vyprahlosti. Som vám vždy nablíz

Na tejto žiarivej ceste

Vstúpte s Ježišom do Getseman

Na Kalvárii tohto storočia

Sobota mojej veľkej bolesti

Do akej priepasti ste padli

Tvoje svetlo sa vráti

Hlboké rany

Ako trpí jeho Božské Srdce!

Príď, Pane Ježišu!

Preto vás dnes vyzývam, aby ste s láskou a v modlitbe začali tento mimoriadny rok, zasvätený vašej nebeskej Matke. Získam pre vás dar Ducha Svätého. Privediem vás na cestu zbožnosti a lásky. Zhromaždím vás vo večeradle svojho Srdca v úkone ustavičnej modlitby. Zjednotím vás zo všetkých častí sveta, pretože nastala hodina môjho víťazstva. Nastala hodina, ktorú som vám pred rokmi predpovedala. Preto moja aktivita bude odo dneška intenzívnejšia, mimoriadnejšia a všetci si ju budú viac všímať. Zhromaždite sa v mojom Nepoškvrnenom Srdci, aby sa vaše hlasy mohli zjednotiť s mojím hlasom v ustavičnej modlitbe. Ja som ranná Zornica, ktorá zvestuje príchod žiarivého slnka – Krista.

Môj čas prišiel

Rodiny mne zasvätené

Pápež môjho svetla

Matka klaňania a zadosťučinenia

Pánove zázračné činy

Prečo ešte plačem

Všetkým národom sveta

Nebo a zem sa spájajú

Moje najmilovanejšie deti

Ukončím vaše otroctvo

Pripravujte sa spolu so mnou

Nedajte sa oklamať

Zvestovanie radosti

Veľké súženie

1988 - Osvetľujte zem !

Osvetľujte zem

Vo vás som oslávená

Pán ma posiela k vám

Obráťte sa a vráťte sa k Pánovi

Moje materinské posolstvo

Máriina sláva

Jánovia eucharistického Ježiša

Hľa, tvoja matka

V bolesti mojej opustenosti

Radujte sa so mnou

Obetujte mi vonné kvety

Toto je ten čas

Duch Svätý príde

Veľký odpad

S vierou Petrovou

Mocne som zasiahla

Oči pozdvihnuté k Márii

Láska nie je milovaná

Obdobie desiatich rokov

Anjelom Cirkvi

Otváram vám zapečatenú knihu

Toto je vaša hodina

Budete prenasledovaní

Znamenie nádeje a útechy

V noci vášho času

Matka príhovoru a zadosťučinenia

1989 - Príď, Pane Ježišu !

Príď, Pane Ježišu!

Nesiem vás k Ježišovi

Ježiš prichádza

Zostaňte s Ježišom na kríži

V novom hrobe

Dve krídla veľkého orla

Veľký červený drak

Šelma podobná leopardovi

Šelma podobná Baránkovi

Číslo šelmy: 666

Uchovávajte Ježišovo svedectvo

Tu sa musí ukázať vytrvalosť svätých

Znak na čele a na ruke

Veľká je moja bolesť

Anjel prvej metly

Nový Jeruzalem

Koruna dvanástich hviezd

Čas sa naplnil

Otvorte svoje srdcia!

1990 - MATKA DRUHÉHO PRÍCHODU

Matka druhého príchodu

Len v srdci maličkých

Matka a Kráľovná Brazílie

Keď sa vráti Syn človeka

Miloval ich až do krajnosti

Syn a Matka

Bdejte so mnou v očakávaní

Druhá Veľká noc v sláve

Zostupujem z neba

Čas Ducha Svätého

Moje Nepoškvrnené Srdce je oslávené

Druhé Turíce

Kráľovná lásky

Úloha, ktorú som ti zverila

Bolesť nového zrodenia

Hodina anjelských mocností

Moje najväčšie víťazstvo

Zjavujem svoje tajomstvo

Nebo sa spojí so zemou

Hodina veľkej skúšky

Otvorte srdce nádeji

Prijmite prorocké zvesti

Kvapky mojich sĺz

1991 - ZVESTOVANIE NOVEJ ÉRY

Zvestovanie novej éry

Cesta, ktorá vedie k novej ére

Nielen chlebom

Vyjdite teraz z tohoto večeradla a staňte sa apoštolmi tejto novej evanjelizácie po celej Brazílii. Doprevádzam vás svojou nepoškvrnenou láskou a podporujem vás svojím materským požehnaním.“

Človek všetkých čias

Na dlhú Bielu sobotu

Matka radosti

Pápež môjho tajomstva

Pochopenie úplnej pravdy

Apoštoli posledných čias

Vo vás sa zjavujem

Nová éra

Apoštoli nového veku

Koruna slovanských národov

V mene Márie

Veľká je moja bolesť

Veľké znamenie na nebi

Znamenie, ktoré dávam Cirkvi

V chráme môjho Nepoškvrneného Srdca

Brána, ktorá sa otvára

Jaskyňa plná svetla

Padnite na kolená so mnou

1992 - VAŠE VYSLOBODENIE JE BLÍZKO

Vaše vyslobodenie je blízko

V ústrety Pánovi, ktorý prichádza

Oslobodzujem vás z otroctva

Matka druhej evanjelizácie

Choďte a hlásajte evanjelium

Budete vernými kňazmi

Klaňajme sa Ježišovi ukrižovanému

Hrob vášho otroctva

Víťazstvo, ktoré premáha svet

Znamenie mojej prítomnosti

Vaša kňazská láska

Lúče mojej žiary

Vaša kňazská vernosť

Hodina mojej veľkej bolesti

Zvestovanie troch anjelov

Anjel s kľúčom a s reťazou

Zdvihnite oči k nebu

V hodine vašej smrti

Pánovo proroctvo

Sväté mesto

Ranná Hviezda

Koniec časov

1993 - ČAS VEĽKEJ SKÚŠKY

ČAS VEĽKEJ SKÚŠKY

V CHRÁME MÔJHO NEPOŠKVRNENÉHO SRDCA

NEBEZPEČENSTVÁ, KTORÉ HROZIA

CHCELA SOM ŤA MAŤ TU

SLUŽBA LÁSKY

JEHO BOLESTNÉ UTRPENIE SA OBNOVUJE

PRI KAŽDOM HROBE

VEĽKÁ NOC NOVÝCH ČIAS

MOJA MATERSKÁ PRÍTOMNOSŤ

KRVAVÉ ROKY BOJA

V PLAČI UTEŠITEĽ

SLÁVNE KRISTOVO KRÁĽOVSTVO

VAŠE SVETLO ZNOVU ZAŽIARI

TOTO SÚ ROKY MÔJHO TRIUMFU

TÁTO SVÄTÁ NOC

MOJE OBAVY SÚ VEĽKÉ

1994 - OTVORTE SRDCIA NÁDEJI

OTVORTE SRDCIA NÁDEJI

DAR DÔVERY VO MŇA

DOSTÁVA SA MI ÚTECHY

CHUDOBNÝCH NAPLNÍM DOBROTAMI

NA SKALE APOŠTOLSKEJ VIERY

NECHAJTE SA OVLÁDNUŤ JEHO LÁSKOU

ŽIARIVÝ KRÍŽ

SOBOTA, KTORÁ SA PRÁVE KONČÍ

JE TO VEĽKONOČNÁ RADOSŤ

HODINA KALVÁRIE

APOKALYPTICKÉ POSOLSTVO

PRÍĎ, DUCHU SVÄTÝ

VAŠE ÚTOČIŠTE

MOJE NEPOŠKVRNENÉ SRDCE ZVÍŤAZÍ

SVIATOK RADOSTI

BDIACI POSLOVIA

S NAJMENŠÍMI

PREBODNUTÁ DUŠA

ANJELI VAŠEJ DOBY

NASTALA MOJA DOBA

V ŽIARI SVÄTÝCH

NECH JE VAŠA DÔVERA VEĽKÁ

ZRENIČKA MOJICH OČÍ

APOŠTOLI POSLEDNEJ DOBY

TAJOMSTVO TEJTO NOCI

BOLESTNÁ A USTAROSTENÁ MATKA

1995 - MATKA MILOSRDENSTVA

MATKA MILOSRDENSTVA

HODINA VAŠEJ OBETY

UMYTE SA V PRAMENI

MOJE TAJOMSTVO

STE MI ÚTECHOU

VRÚCNE SOM TÚŽIL

SLZY A KRV

BDEJTE SO MNOU

VÍŤAZSTVO BOŽIEHO MILOSRDENSTVA

MODLITE SA ZA SVÄTÉHO OTCA

OHNIVÉ JAZYKY

PRE ZÁCHRANU SVETA

BIELE SNEHOVÉ VLOČKY

ZNAMENIE BEZPEČNEJ NÁDEJE

SVETLO, LÁSKA A MATERINSKÁ NEŽNOSŤ

UKRIŽOVANÝ JEŽIŠ JE VAŠA spása

STÁLE ĎALEJ

MOJE VÍŤAZSTVO

SOM OSLÁVENÁ

NEBO SA SPÁJA SO ZEMOU

ŠÍRTE MOJE SVETLO

MÔJ PLÁN

MILOSRDNÁ LÁSKA

VEĽKÉ ZNAMENIE BOŽIEHO MILOSRDENSTVA

1996 - V MOJOM BEZPEČNOM ÚTOČIŠTI

V MOJOM BEZPEČNOM ÚTOČIŠTI

DIELO LÁSKY A MILOSRDENSTVA

CHOĎTE V MOJOM MENE

V DUCHOVNOM CHRÁME

PEKELNÉ MOCNOSTI JU NEPREMÔŽU

ÚLOHA, KTORÚ SOM TI ZVERILA

OCHRANCA A OBRANCA

KALICH ÚTECHY

JEHO RANY

UTIŠUJTE MOJU BOLESŤ

JEHO SLÁVNY NÁVRAT

BEZPEČNÁ CESTA

ČAS VEČERADLA

DRUHÉ TURÍCE

MÔJ MATERSKÝ PLÁN

HĽAĎTE NA NEBO

ZLO VÁŠHO STOROČIA

MAJTE ÚČASŤ NA MOJEJ BOLESTI

NEBOJ SA, MALÉ STÁDO

VEĽKÉ ZNAMENIE

V TOMTO MESTE

ZEM POŽEHNANÁ A OHROZENÁ

S RADOSŤOU A OBROVSKOU NÁDEJOU

BOH S NAMI

MODLITE SA A ČIŇTE POKÁNIE

1997 - JEŽIŠ KRISTUS JE JEDINÝ SPASITEĽ

JEŽIŠ KRISTUS JE JEDINÝ SPASITEĽ

PO CESTE BLAHOSLAVENSTIEV

NEPOŠKVRNENÉ POČATIE

VO VEČERADLE JEHO BOŽSKEJ LÁSKY

VŠETKÝCH PRITIAHNEM K SEBE

MATKA VYKUPITEĽA

SVEDOK Z MŔTVYCHVSTANIA

FATIMSKÉ POSOLSTVO SA NAPĹŇA

VO SVETLE JEHO PRAVDY

JEŽIŠ KRISTUS JE JEDINÝ SPASITEĽ

KRÁĽ VEČNEJ SLÁVY

KRÁĽOVNÁ ŽIARI PO TVOJEJ PRAVICI

PRI MOJEJ KOLÍSKE

MILOSRDNÁ LÁSKA

PODOBNÍ UKRIŽOVANÉMU JEŽIŠOVI

OTVORTE BRÁNY KRISTOVI

VOJDITE SO MNOU

VŠETKO VÁM BOLO ODHALENÉ

MODLITBY ZASVÄTENIA SA NEPOŠKVRNENÉMU SRDCU PANNY MÁRIE

pre kňazov Mariánskeho kňazského hnutia

pre rehoľné osoby a laikov, členov Mariánskeho hnutia

v duchu Mariánskeho kňazského hnutia

Distribučné centrá MKH